
I. Buzilă, Boris (trad.) 


Cuvântul lui Dumnezeu trăieşte în veac şi rămâne mereu viu şi lucrător 


Descoperitu-mi-ai, Doamne, cu aspra de măsură, adevărul Tău şi dreptatea Ta. 
Dezvăluitu-mi-ai, prin cunoaşterea ştiinţelor, întreaga bogăţie a credinţei, a naturii 
şi a minţii omeneşti. Cunoscut-am cuvântul Tău, cuvânt de iubire care „pătrunde 
până la despărţitura sufletului şi duhului” (Evrei 4, 12); învăţat-am legile care 
guvernează raţiunea omului, aspiraţia lui spre înţelepciune, alcătuirea şi frumuseţea 
vorbirii; pătruns-am, pe cât mi-a fost cu putinţă, tainele şi rânduielile firii, infinitul 
întocmirii lumii, legile devenirii ei; cunosc din cine este alcătuită populația pă- 
mântului; am cunoştinţă despre diferite popoare şi despre oamenii de seamă care s- 
au succedat în lume şi despre faptele lor. Am învăţat câte ceva din marea ştiinţă a 
cunoaşterii de sine şi a căilor pe care ne putem apropia de Tine; într-un cuvânt, am 
ajuns să cunosc o mulțime de lucruri, „descoperitu-mi-s-au destule din cunoştinţele 
omeneşti” (Sirah 3, 22). Voi mai cunoaşte multe şi de-acum încolo. 


Am o mulţime de cărţi, pe tot felul de subiecte, le citesc şi le recitesc, dar nu mă 
satur cu ele. Mai jinduiesc cu duhul după cunoaştere, inima mea nu-şi află încă 
mulțumire, nu încetează să flămânzească, toate cunoştinţele agonisite cu mintea nu 
i-au adus încă deplina, fericita, mulțumire de sine. Sătura-se-va, oare, vreodată? 
Sătura-se-va, „când se va arăta slava Ta“ (Psalmul 16, 15); până atunci însă, nu 
mă voi sătura. 


Cuvântat-a Mântuitorul: „Oricine bea din apa aceasta (cea a cunoaşterii lumeşti) va 
înseta iarăşi. Dar cel ce va bea din apa pe care 1-0 voi da Eu nu va înseta în veac, 
căci apa pe care 1-o voi da Eu se va face în el izvor de apă curgătoare spre viaţa 
veşnică” (loan 4, 13-14). 


Vă puteţi da seama singuri că omul nu moare nicicând cu cuvântul; el rămâne 
nemuritor prin cuvânt, vorbeşte şi după moarte. Eu voi muri, dar voi vorbi şi după 
moartea mea. Câte cuvinte nemuritoare viază printre oameni, cele pe care le-au 
lăsat după ei morţii, de multă vreme duşi dintre noi, cuvinte care continuă să 
trăiască, uneori pe buzele unui întreg popor! Câtă vitalitate cuprinde în sine 
cuvântul, fie acesta şi omenesc! Cu atât mai vârtos cuvântul lui Dumnezeu; el 


trăieşte din veac în veac şi rămâne mereu viu şi lucrător. Ele ne pot curăța de 
păcate, ne dau linişte sufletească, ne pot duce la unirea cu Dumnezeu, la 
dobândirea conştiinţei de fii ai lui Dumnezeu, ne dau îndrăznire înaintea 
Domnului. 


lată deci că avem de ce să ţinem postul şi de ce să ne spovedim cu inima curată! 
Lucrând acestea, cu bună-credinţă, căpăta-vom nepreţuită răsplată. Câţi dintre noi 
nutresc oare sentimentul dragostei filiale față de Dumnezeu? Câţi dintre noi oare 
L-ar putea chema pe Dumnezeu, Tată ceresc, zicând-l cu îndrăznire fără de osândă 
Tatăl nostru! Oare nu se întâmplă tocmai altminteri: din inimile noastre nu se înalță 
glas de fii, fiindcă sunt înăbuşite de deşertăciunile acestei lumi, nu se pot dezlega 
de lucrurile şi desfătările ei? Cerescul Tată nu este oare departe de inimile noastre? 
Oare nu s-ar cuveni să ni-L închipuim mai degrabă pe Dumnezeu ca pe Cel ce ar 
trebui să ne pedepsească, deoarece L-am părăsit, ducându-ne într-o ţară în- 
depărtată? Aşa ar trebui să fie, fiindcă toţi merităm dreapta-l mânie şi pedeapsă 
pentru păcatele noastre, dar cu totul minunat este că EI se arată față de noi 
îndelung-răbdător, că nu ne taie, ca pe smochinul neroditor. Să ne grăbim cu 
pocăință şi cu lacrimi a-L ruga să ne fie milostiv. Să ne regăsim pe noi înşine, să ne 
privim cu asprime inima şi să-i descoperim necurăţia, din pricina multor gunoaie 
care nu lasă să intre în ea darul dumnezeiesc; să recunoaştem că suntem morţi cu 
duhul. 


Domnul cel iubitor este aici, lângă mine. Cum aş putea să îngădui să-mi pătrundă 
în inimă o umbră de răutate? Să piară din mine toată răutatea, umple-se inima mea 
de mireasma cea bună a nerăutăţii. Învingă-te pe tine iubirea lui Dumnezeu, 
diavole, cel plin de răutate, cel ce ne îndemni pe noi, cei răi după firea căzută, către 
tot răul. Nimic nu poate ucide mai repede şi trupul, şi sufletul ca răutatea; ea lasă în 
urmă pârjol, striveşte, chinuie. Nimeni dintre cei legaţi de răutate să nu cuteze a se 
apropia de altarul Dumnezeului iubirii. 


Atunci când ne rugăm se cade să ne luăm în stăpânire inima şi s-o întoarcem spre 
Domnul. Să facem ca să nu fie rece, vicleană, prefăcută, fățarnică. Altminteri ce 
folos ar mai avea rugăciunea noastră, postul? 


Părea-ne-va bine oare să-L auzim pe Domnul rostind cu mânie: „poporul acesta 
Mă cinsteşte cu buzele, dar inima lor este departe de Mine“ (Matei 15,8)? 


Să nu stăm în biserică slăbănogiţi cu duhul, să fim fiecare cu duh arzător, lucrând 
Domnului. Chiar şi oamenii pun puţin preţ pe serviciile făcute cu răceală, în 
virtutea obişnuinţei. lar Dumnezeu vrea de la noi tocmai inima: „Dă-mi, fiule, mie 


inima ta“ (Pilde 23, 26). Fiindcă nimic nu este mai de preţ în om decât inima, e 
viaţa lui şi chiar mai mult: inima înseamnă omul însuşi. De aceea cine nu se roagă 
şi nu-l slujeşte lui Dumnezeu cu inima, acela ar putea chiar nici să nu se roage, 
fiindcă aşa se roagă doar cu trupul, cel care, el singur, fără suflet este ca şi cum ar 
fi pământ. Țineţi minte că, atunci când vă rugaţi, staţi în faţa lui Dumnezeu, Cel ce 
cuprinde întreaga rațiune. De aceea şi rugăciunea voastră trebuie să fie toată, ca să 
spunem aşa, duh şi rațiune. 


Sfinții lui Dumnezeu trăiesc şi după moarte. Deseori aud în biserici cum cântă 
Maica lui Dumnezeu acea minunată cântare a Sa, care ne pătrunde inima şi pe care 
a alcătuit-o în casa mătuşii sale Elisabeta, după primirea veştii celei bune de la 
Arhanghelul. Aud, iată, şi cântarea lui Moise, şi a lui Zaharia, tatăl înainte- 
mergătorului, a Anei, mama proorocului Samuil, cântarea celor trei tineri, cântarea 
lui Marianii. Şi câţi alți cântăreţi din Noul Testament nu desfătează până azi auzul 
întregii Biserici a lui Dumnezeu? Dar slujbele divine? Dar Tainele? Dar sfintele 
rânduieli? Al cărui duh lucrează în ele, aducând umilinţă în inimile noastre? Al lui 
Dumnezeu, al sfinţilor lui Dumnezeu. lată, dacă vreţi, dovada că sufletul omului nu 
moare. Luaţi aminte cum aceşti oameni, care, şi după ce au murit, ne îndrumă, de 
dincolo de moarte, vieţile noastre. Au murit, dar nu încetează să cuvânteze, să ne 
înveţe, să ne călăuzească, să ne emoţioneze! 


După cum trupul nu poate trăi fără să respire, iar fără respirație omul nu poate să 
trăiască, tot aşa fără respiraţia (suflarea) Duhului lui Dumnezeu, sufletul omului nu 
poate duce o viaţă adevărată. Ceea ce este aerul pentru corp, aceea este Duhul lui 
Dumnezeu pentru suflet. Aerul închipuie, într-un fel, Duhul lui Dumnezeu. 
„Duhul, unde va/ voieşte/ suflă“ (loan 3, 8, apud Biblia de la 1688). 


Atunci când vă simţiţi ispitit de păcat, gândiți-vă îndată că păcatul îl mânie mult pe 
Domnul, Care urăşte fărădelegea. „Că Tu eşti Dumnezeu, Care nu voieşti 
fărădelegea” (Psalmul 5, 4). Ca să înţelegeţi mai bine aceasta, închipuiţi-vă un tată 
drept, sever, care îşi iubeşte familia, care caută prin toate mijloacele să-şi crească 
copiii cinstiţi şi cu deprinderi alese şi care doreşte să le răsplătească buna purtare 
cu bogăţiile sale cele mai mari, pregătite anume pentru ei cu imense strădanii, şi 
care, cu toate acestea, îşi dă seama, cu o nemărginită amărăciune, că copiii nu răs- 
pund iubirii tatălui lor cu propria lor iubire, nu iau în seamă moştenirea pe care le-a 
pregătit-o tatăl cu atâta dragoste, trăiesc în desfrânare, se îndreaptă orbeşte spre 
pieire. Căci fiecare păcat înseamnă - luaţi aminte - moarte pentru suflet (Iacov 1, 5 
şi celelalte), fiindcă ucide sufletul, ne face robi diavolului, ucigaşi de oameni şi, cu 
cât stăruim mai mult în păcat, cu atât mai grea ne este întoarcerea la calea cea 
bună, cu atât mai sigură pieirea. Feriţi-vă, din toată inima, de tot păcatul. 


Când ţi se va apleca inima spre gânduri viclene şi când vicleanul va începe să-i dea 
târcoale ca să o cucerească, pentru a o face să se clintească de pe temelia credinţei, 
atunci spune-ţi în sinea ta: ştiu cât sunt de sărac cu sufletul şi că fără credinţă nimic 
nu însemn; spune-ţi: sunt atât de fără putere, încât nu trăiesc decât prin numele lui 
Hristos, prin EI îmi aflu liniştea, prin El mă înveselesc, prin El mă împart cu inima; 
fără de EI sunt mort cu sufletul, mă cuprinde neliniştea, inima mi se frânge; fără 
Crucea Domnului aş fi căzut de mult jertfă celei mai cumplite amărăciuni şi 
deznădejdi. Hristos mă ţine în viaţă, EI este crucea şi liniştea mea. 


Ne putem bucura de rațiune deoarece există o rațiune nemărginită, după cum 
putem inspira aerul fiindcă există un spaţiu aerian nemărginit. De aceea şi numim 
inspirație toate gândurile luminoase despre un lucru sau altul. Gândirea noastră 
decurge necontenit în condiţiile existenţei unui Duh gânditor nemărginit. lată de ce 
spun Apostolii: „Nu că de la noi înşine suntem destoinici să cugetăm ceva ca de la 
noi înşine, ci destoinicia noastră este de la Dumnezeu” (2 Corinteni 3, 5). lată de ce 
Mântuitorul nostru spune: „Nu vă îngrijiţi cum sau ce veţi vorbi, căci se va da vouă 
în ceasul acela ce să vorbiţi” (Matei 10, 19). Bagă de seamă, gândul, şi chiar 
cuvântul (inspirația) ne vin din afară. Aceasta se întâmplă deopotrivă, când ne este 
dat darul de Sus şi când suntem la nevoie. Atunci însă când ne aflăm într-o stare 
obişnuită, toate gândurile luminoase ne vin de la îngerul păzitor şi de la Duhul lui 
Dumnezeu. Şi dimpotrivă, gândurile impure, întunecate, ne vin de la fiinţa noastră 
căzută şi de la diavolul, care ne stă totdeauna în preajmă. 


Cum trebuie să se poarte creştinul? Dumnezeu însuşi „este Cel ce lucrează în no!” 
(Filipeni 2, 13). Tot ce există în lume ni se arată a sta sub imperiul raţiunii, atât în 
ceea ce priveşte modul general în care este alcătuită lumea văzută, cât şi în 
particular: pe pământ, în mişcarea şi în existenţa globului pământesc, în modul 
cum sunt distribuite stihiile, cele ale luminii, aerului, apei, pământului, focului (în 
manifestările sale ascunse), celelalte stihii aflându-se dispersate în toate vie- 
țuitoarele, câte există: în păsări, în peşti, în gadini, în fiare şi în oameni. în 
alcătuirea lor înţeleaptă şi judicioasă, în calităţile, năravurile şi obişnuinţele lor. În 
plante, în modul cum sunt ele întocmite şi cum se nutresc etc. într-un cuvânt, 
vedem pretutindeni domnia raţiunii, până şi în pietrele cele neînsuflețite şi în firele 
de nisip. 


Slujitorilor ai lui Dumnezeu, preoţilor! învăţaţi-vă să preschimbaţi, prin puterea 
mângâietoare a credinţei, sălaşul durerii, pe care suferă creştinul, într-un sălaş al 
bucuriei; învăţaţi-vă să faceţi din cineva care se consideră pe sine cel mai nefericit 
dintre oameni, cel mai fericit om de pe pământ, convingeţi-l că, „fiind pedepsit cu 


puţin, mare răsplată va primi" (înţelepciunea lui Solomon 3, 5). Atunci veţi fi 
prietenii oamenilor, îngeri-mângâietori, organe ale Duhului-Mângâietor. 


De nu veţi ţine aprins în inimă focul credinţei, putea-se-va stinge cu totul in tine 
credinta; creştinismul ar putea să dispară din tine cu totul, cu toate Tainele 
(sacramentele) sale. Vrăjmaşul tocmai către aceasta se străduieşte, să ni se stingă în 
inimă flacăra credinţei, să dăm uitării adevărurile creştinismului. Aşa se explică de 
ce există creştini doar cu numele, iar cu fapta sunt păgâni sadea. 


Să nu vă treacă prin minte că credinţa nu ne-ar aduce roade şi nouă, păstorilor, că îi 
slujim lui Dumnezeu cu făţărnicie. Nu! Noi suntem cei ce dobândim folos din 
milele lui Dumnezeu în primul rând şi mai mult decât toţi, şi ştim, din experienţă, 
ce înseamnă pentru noi Domnul, cu Tainele Sale, Preacurata Sa Maică şi sfinţii 
Săi. 


De pildă, atunci când ne împărtăşim cu de viaţă făcătoarele Taine ale Trupului şi 
Sângelui Domnului simţim adesea asupra noastră înşine puterea lor de viaţă 
făcătoare, cereştile daruri, de pace şi bucurie întru Duhul Sfânt. Ştim că un împărat 
pământesc nu va fi în stare să-l înveselească cu o milostivitoare privire pe ultimul 
dintre supuşii săi, aşa cum ne bucură şi ne înveseleşte privirea binevestitoare a 
Stăpânului nostru ceresc şi dumnezeieştile Sale Taine. Am fi cum nu se poate mai 
nerecunoscători faţă de Domnul nostru şi am vădi o inimă de piatră dacă n-am 
înălța grai spre slava de viață dătătoarelor Taine înaintea celor care îl iubesc pe 
Dumnezeu, dacă nu am prea mări minunile Sale, cele care se săvârşesc în inima 
noastră la fiecare dumnezeiască Liturghie! Tot noi suntem aceia care simţim 
deseori asupra noastră nebiruita, nepătrunsa, dumnezeiasca putere a de viaţă 
făcătoarei Cruci a Domnului, cu care izgonim din inimă patimile, deznădejdea, 
meschinăria, spaima şi toate uneltirile diavoleşti. Ea este prietena şi binefăcătoarea 
noastră. Aceasta o spunem cu sinceritate, cunoscând tot adevărul şi toată puterea 
cuvintelor noastre. 


Ai vrea să atingi cele cu neputinţă de atins. De ce nu înţelegi oare că te împiedică 
amărăciunile care te macină şi îţi omoară sufletul şi nu poţi găsi mijloacele de a le 
înlătura lipsindu-te de ajutorul Domnului. Învaţă-ţi inima cum să se elibereze de 
amărăciuni, cum să-şi găsească liniştea şi abia atunci, dacă vei simţi nevoia, cugetă 
la cele de neatins. „Dacă nu puteţi să faceţi nici cel mai mic lucru, de ce vă îngrijiţi 
de celelalte?" (Luca 12, 26). 


Fă-ţi timp să te întrebi mai des: cărei înţelepciuni datorezi alcătuirea perfectă a 
corpului tău; ce îl ţine constant în viaţă şi îl direcționează? Cine a statornicit legile 


intelectului, cele ce se manifestă până astăzi la toți oamenii? Cine a înscris în 
inimile oamenilor legea conştiinţei, cea care lucrează în noi întru răsplătirea binelui 
şi osândirea răului? Dumnezeule Atotputernic, preaînţelept şi Atotbun! Tu ţii 
mereu mâna Ta ocrotitoare asupra mea, păcătosul, şi nu există clipă în care 
bunătatea Ta să mă fi părăsit! Fă-mă să-Ţi pot săruta mereu, cu credinţă vie, 
dreapta Ta. De ce-ar trebui oare să caut undeva departe semnele bunătăţii, 
înţelepciunii şi atotputerniciei Tale?! Mă bucur nespus că le pot găsi, mai evident 
ca oriunde, în mine însumi. Eu sunt un miracol al bunătăţii lui Dumnezeu, al 
înţelepciunii şi atotputerniciei Sale. Eu cuprind în mine un întreg univers. Sufletul 
meu este o expresie a lumii nevăzute, trupul, o expresie a lumii văzute. 


Fraților! Care este scopul vieţii noastre pe pământ? Acela ca, după ce am fost 
supuşi la tot felul de necazuri şi răutăți pe pământ şi după ce am sporit, puţin câte 
puţin, în virtute cu ajutorul harului pe care l-am primit prin Taine, să adormim, în 
ceasul morţii, în Domnul, găsind în EI odihnă sufletului nostru. De aceea cântăm: 
„Odihneşte, Doamne, sufletul adormitului robului Tău“. Odihna pe care i-o dorim 
adormitului este o încununare a tuturor dorințelor şi pentru aceasta ne rugăm lui 
Dumnezeu. Atunci nu este oare lipsit de rațiune să ne întristăm atât când moare 
cineva? „Veniţi la mine toţi cei osteniți şi împovăraţi şi Eu vă voi odihni pe voi“ 
(Matei 11, 28), zice Domnul. Răposaţii noştri, cei ce s-au săvârşit creştineşte, 
răspund chemării Domnului şi îşi găsesc odihna. Atunci de ce să ne întristăm? 


Cei ce se străduiesc să ducă o viaţă duhovnicească trebuie să poarte necontenit 
cea mai anevoioasă şi mai subtilă luptă: lupta duhovnicească cu gândurile. Li se 
cere să aibă în fiece moment ochi treaz şi limpede pentru a ţine sub 
supraveghere toate gândurile care trec prin suflet şi care ar putea veni de la cel 
viclean, ca să le poată respinge. Inima acelora trebuie să fie mereu pătrunsă de 
credinţă arzătoare, de smerenie şi dragoste. Altminteri viclenia diavolească ar 
putea pătrunde lesne în ea, iar după viclenie, slăbirea credinţei sau chiar 
necredinţa. Apoi, tot răul, de care nu se vor putea izbăvi curând, oricâte lacrimi 
ar vărsa. lată de ce nu trebuie să-ţi laşi inima să se răcească; mai cu seamă în 
timpul rugăciunii caută să te ţii deoparte cu orice chip de nepăsarea cea rece. Se 
întâmplă adesea ca buzele să se roage, dar inima Să fie cuprinsă de vicleană 
puţină credinţă, sau chiar de necredinţă. Omul pare aproape de Domnul cu 
buzele, dar cu inima este departe de EL. în timp ce noi ne rugăm însă, vicleanul 
diavol recurge la toate mijloacele, pe care de cele mai multe ori nici măcar nu le 
observăm, pentru a ne răci inima şi a ne-o atrage spre viclenie. Roagă-te şi fii 
tare! ntăreşte-ţi inima! 


Dacă vrei să ceri, rugându-te lui Dumnezeu, ceva bun şi de folos, se cuvine să te 
pregăteşti înainte de a te ruga, ţinând puternică, neclintită credinţa şi să iei din 
vreme măsuri împotriva îndoielii şi necredinţei. Căci rău îţi va fi dacă în timpul 
rugăciunii inima va slăbi în credință, nerămânând statornică în ea. Atunci nici să 
nu-ți treacă prin minte că vei primi de la Dumnezeu ce-ai cerut, îndoindu-te că ţi se 
va da, fiindcă L-ai jignit pe Dumnezeu; iar Dumnezeu îl lipseşte de dar pe cel ce îi 
aduce jignire. „Toate câte veţi cere - zice Domnul - rugându-vă cu credinţă veţi 
primi“ (Matei 21, 22). Aceasta înseamnă că ceea ce se cere fără credinţă sau cu 
îndoială nu se primeşte. Şi se mai spune încă: „dacă veţi avea credinţă şi nu vă veţi 
îndoi“ (Matei 21,21), veţi putea mişca şi munţii din loc. înseamnă că cine se îndo- 
ieşte şi nu are credinţă nu va putea face aceasta. „Să ceară (tot omul) cu credinţă, 
fără să aibă nici o îndoială - spune apostolul Iacov... Să nu gândească omul acela 
că va lua ceva de la Dumnezeu. Bărbatul îndoielnic este nestatornic în toate căile 
sale“ (Iacov 1, 6-8). 


Inima care se îndoieşte că Dumnezeu i-ar putea da ceea ce cere îşi primeşte 
pedeapsa, se simte chinuită şi apăsată de îndoială. Să nu-L mânii pe atotputernicul 
Dumnezeu nici cu o umbră de îndoială, mai cu seamă atunci când ştii că ai simţit 
nu 0 dată asu-pră-ţi atotputernicia Lui. îndoiala este hulă împotriva lui Dumnezeu, 
o minciună fără ruşine a inimii, expresie ea însăşi a duhului minciunii care s-a 
oploşit în inimă, luând locul Duhului adevărului. Teme-te şi fereşte-te de ea ca de 
un şarpe veninos - sau mai bine zis, n-o lua în seamă, nu-i da nici cea mai mică 
atenţie. Ţine minte că, atunci când 1 te rogi, Dumnezeu aşteaptă de la tine un 
răspuns afirmativ la întrebarea pe care ţi-o pune înlăuntrul tău; „Crezi că pot să fac 
Eu aceasta?" Iar tu trebuie să răspunzi din adâncul inimii; „Da, Doamne!" (Matei 
9, 28). Şi fi-va atunci după credinţa ta. 


Te mai pot ajuta să-ţi înfrângi îndoiala sau necredinţa şi următoarele raționamente; 
îi cer lui Dumnezeu: 


1) ceva ce există, nu ceea ce ar putea ţine doar de domeniul imaginarului, al 
fantasticului; ceva ce există şi a primit viaţă de la Dumnezeu, „căci fără El nimic 
nu s-a făcut, din ce s-a făcut" (loan 1, 3). Aceasta înseamnă că nimic nu există fără 
EI, în tot ce există şi totul, fie că a luat fiinţă de la EI, fie că fiinţează cu îngăduinţa 
Lui sau se face prin făpturile cărora EI le-a dat însuşiri şi putere de a face, şi că în 
tot ce există, El, Domnul, este Stăpân atotputernic. Şi nu numai atât. EI „cheamă la 
fiinţă cele ce încă nu sunt" (Romani 4, 17). înseamnă că dacă aş cere şi ceea ce nu 
este încă, El mi l-ar putea da, făcându-l. 


2) Pot să cer ceea ce este cu putinţă, ştiind că pentru Dumnezeu este cu putință 
ceea ce oamenilor le este cu neputinţă. Înseamnă că nici în această privinţă nu mi 
se pun oprelişti. Fiindcă Dumnezeu ar putea face pentru mine chiar şi ceea ce, 
după mintea mea, ar fi cu neputinţă. Nenorocirea vine însă de-acolo de unde în 
credinţa noastră se amestecă o judecată mioapă, care, asemenea unui păianjen, 
prinde adevărul în plasa raționamentelor, concluziilor şi analogiilor sale. Credinţa 
îmbrățişează şi percepe dintr-o dată, în timp ce raționamentul ajunge la adevăr pe 
căi ocolitoare. Credinţa este un mod de comunicare între un suflet şi altul; 
raţionamentul este o comunicare la nivelul intelectului sau pur şi simplu la un nivel 
material. Unul este duh, celălalt, trup. 


Tot ceea ce înseamnă fericirea sufletului, adică ceea ce reprezintă adevărata viaţă, 
pacea şi bucuria sufletului, vine de la Dumnezeu! Am simţit-o din experienţă. Imi 
spune inima. Tu, Duhule Sfânt, eşti comoara fericiţilor! 


Păstrează numele lui Hristos în inimă, teme-te să nu-l pierzi, cu El pacea îți va 
sălăşlui în inimă. Dacă îl vei pierde, îţi va fi greu să o iei de la început, strădania de 
a ţi-l lega din nou de inimă, după ce ai căzut, va fi foarte mare şi mulţi plătesc 
pentru aceasta plângând cu amar. Ține-te de Hristos, cu toată puterea, însuşeşte-ţi- 
L, nu pierde sfânta îndrăznire în faţa Lui. 


Priveşti icoana Mântuitorului şi vezi că EI se uită la tine cu ochi plini de negrăită 
lumină. Această privire este imaginea iconică a faptului că EI ne vede cu ochii Săi, 
mai străluminoşi decât soarele, că ne vede gândurile, ne aude suspinele şi dorințele 
inimii noastre. Icoana este un chip care înfăţişează în trăsături şi semne simbolice 
ceea ce nu poate fi redat prin linii şi forme şi nici tradus în simboluri, putând fi 
perceput doar prin credinţă. Crede, aşadar, că Mântuitorul veghează mereu asupra 
ta, că ne cuprinde pe toţi într-o singură privire, ca-n palmă, cu toate gândurile, 
necazurile, suspinele noastre, în orice împrejurare ne-am afla. „lată, te-am în- 
semnat în palmele Mele; zidurile tale sunt întotdeauna înaintea ochilor mei“ (Isaia 
49, 16), spune Domnul. Câtă mângâiere şi câtă viaţă cuprind aceste cuvinte ale 
Atotputernicului proniator! Să ne rugăm, deci, în faţa icoanei Mântuitorului, ca şi 
cum ne-am afla înaintea Lui însuşi. În ea se arată lubitorul de oameni prin harul 
Său, iar ochii zugrăviți pe ea ne privesc, fiindcă „ochii Domnului sunt pre- 
tutindeni" (Pilde 15, 3), deci şi pe icoană, şi cu urechile zugrăvite pe ea ne ascultă 
cu adevărat. Luaţi aminte că aceşti ochi sunt ochi dumnezeieşti şi aceste urechi 
sunt urechile lui Dumnezeu, pretutindeni prezent. 


În toate scrierile pătrunse de gânduri şi intenţii bune poţi cinsti lumina lui Hristos 
„care luminează pe tot omul, care vine în lume" (loan 1, 9). Citeşte-le cu dragoste, 


mulțumind dătătorului de lumină Hristos, Care revarsă din belşug lumina Sa asupra 
tuturor celor râvnitori. 


Oriunde m-aş găsi, de îndată ce îmi ridic din întristarea mea ochiul inimii către 
Dumnezeu, lubitorul de oameni răspunde neîntârziat credinţei şi rugăciunii mele şi 
tristețea mea se risipeşte îndată. EI îmi stă aproape în toată vremea şi în tot ceasul. 
Atâta doar că nu-L văd, dar cu inima îl simt puternic. Tristeţea este moartea inimii, 
ea înseamnă şi căderea de la Dumnezeu. Când ţi-e inima largă, când domneşte în 
ea pacea şi când credinţa în EI îţi este vie, înţelegi cum nu se poate mai limpede că 
Domnul se află necontenit lângă tine, că viază înlăuntrul tău. Ce mijlocitor dintre 
sfinți sau ce înger ne-ar putea da izbăvire de păcate şi de necazuri? Nimeni, decât 
singur Dumnezeu. O ştiu din proprie experienţă. 


Am putea vedea clt de rodnică este rugăciunea noastri măsurând-o cu o măsură 
omenească, şi anume prin calitatea raporturilor noastre cu cei din jur. Cum ne 
purtăm faţă de oameni? Uneori, când le exprimăm cererile, laudele, mulţumirile 
Sau îi ajutăm în vreun fel, o facem rece, fără inimă, din datorie sau din politeţe. 
Alteori cu căldură, din inimă, cu dragoste; uneori făţarnic, alteori sincer. Și faţă 
de Dumnezeu procedăm în chip diferit. Și nu trebuie să fie aşa. Lui Dumnezeu 
se cuvine să-l aducem întotdeauna, din toată inima, şi mărire, şi mulțumire, iar 
cererile pe care le facem să fie tot aşa. Orice facem înaintea Lui trebuie făcut din 
toată inima. Să-L iubim mereu din toată inima şi să ne punem nădejdea în EL. 


Credinţa în existenţa lui Dumnezau este strâns legată de credinţa în existenţa 
propriului nostru suflet, ca parte a universului spiritual. Pentru un suflet 
binecredincios, existența lui Dumnezeu este tot atât de evidentă ca şi propria-i 
existență. Fiecare gând, bun sau rău, fiecare dorinţă, intenţie şi cuvânt sau faptă fac 
să se producă anumite schimbări în inimă: spre linişte sau spre nelinişte, spre 
bucurie sau spre întristare, acestea toate fiind determinate de acţiunea pe care o 
exercită asupra inimii Dumnezeul duhurilor şi a tot trupul, cel care se reflectă într- 
un suflet binecredincios, întocmai ca Soarele într-un strop de apă. Cu cât este mai 
curată picătura, cu atât mai bună şi mai desluşită este imaginea reflectată; cu cât 
este mai tulbure, cu atât este mai neclară, iar atunci când sufletul se află într-o stare 
de necurăţie şi întunecare extreme, nu se mai reflectă nimic, sufletul rămânând 
cufundat în beznă duhovnicească şi în totală insensibilitate. Un asemenea om are 
ochi, dar nu vede, are urechi, dar nu aude. 


Domnul Dumnezeu mai poate fi, în raport cu sufletul nostru, precum aerul față de 
mercurul termometrului, cu singura deosebire că dilatarea sau contracția, urcarea 
sau coborârea mercurului se produc în urma schimbărilor din atmosferă, iar în 


cazul nostru Dumnezeu rămâne neschimbat, etern, mereu bun şi drept. Dar sufletul 
se schimbă în raporturile cu Dumnezeu, suportă mutații în sine însuşi. În sensul că 
atunci când se apropie de Dumnezeu cu credinţă şi cu fapte bune capătă îndată 
amploare, dobândeşte pacea inimii, după cum atunci când se îndepărtează de 
Dumnezeu, prin puţină credinţă, neîncredere în adevărul dumnezeiesc şi prin 
fărădelege, se chirceşte îndată, suferă de nelinişte şi apăsare. 


Vicleanul diavol caută să ne împrăştie rugăciunea cum ai împrăştia o mână de 
nisip, după cum şi cuvântul ei l-ar dori să fie tot ca nisipul, neînchegat, fără vlagă, 
adică lipsit de văpaia inimii. 


De asemenea, rugăciunea poate fi ca o casă construită pe nisip sau ca o casă 
construită pe stâncă. Construiesc pe nisip cei ce se roagă fără credinţă, împrăştiat, 
cu răceală. O asemenea rugăciune se risipeşte de la sine şi nu-i aduce nici un folos 
rugătorului. Construiesc pe stâncă cei care, atât timp cât durează rugăciunea, ţin 
ochii aţintiți spre Dumnezeu, rugându-l-se aşa cum s-ar ruga unei persoane vii, 
vorbindu-l faţă către faţă. 


Cuvintele de mântuire, scrierile Sfinţilor Părinţi, rugăciunile şi mai cu seamă 
cuvintele Cuvântului Ipostatic însuşi sunt cu adevărat apă vie. Apa este curgătoare, 
cuvântul curge şi el ca apa. Apa împrospătează şi dă viaţă trupului; cuvintele de 
mântuire dau viaţă, umplu sufletul de pace şi bucurie sau de umilinţă şi zdrobire a 
inimii, pentru păcate. 


Nutrim speranța că vom obţine ceea ce cerem când ne rugăm, bizuindu-ne pe 
credinţa în bunătatea şi îndurarea lui Dumnezeu, fiindcă este Dumnezeul milelor, 
al îndurărilor şi al iubirii de oameni, aducându-ne prin aceasta aminte nenumărate 
exemple prin care Dumnezeu şi-a arătat bunătatea şi mila, atât asupra altora 
(potrivit Sfintei Scripturi şi vieților sfinților), cât şi asupra noastră. Pentru ca 
rugăciunea să dea roadă, se cuvine ca rugătorul să creadă cu tărie, din toată inima, 
că a obţinut deja de la Dumnezeu cele cerute. Deseori obţinem, rugându-ne, ceea 
ce cerem, îndeosebi în cazul cererilor făcute pentru mântuirea sufletului nostru. 
Îndeplinirea acestor cereri trebuie atribuită neapărat lui Dumnezeu, harului Său, nu 
întâmplării. 


Dar există oare loc pentru întâmplare în împărăția lui Dumnezeu Cel 
Atotputernic? Nimic nu se poate face, cu adevărat, fără voia Sa, „fără EI nimic nu 
s-a făcut din ce s-a făcut“ (loan 1, 3). 


Mulţi nu se roagă având impresia că n-au primit nimic de la Dumnezeu din cele ce 
I-au cerut, sau consideră rugăciunea o inutilitate. Fi zic că, oricum, Dumnezeu ştie 
tot, ne cunoaşte dinainte cererile, uitând ceea ce s-a spus: „Cereţi şi vi se va da; 
căutaţi şi veţi afla; bateţi şi vi se va deschide" (Matei 7, 7). Avem nevoie de cereri 
(rugăciuni) tocmai pentru ca să ni se întărească credinţa, fiindcă prin credinţă ne 
mântuim. „Căci în har sunteţi mântuiţi prin credinţă" (Efeseni 2, 8). „O, femeie, 
mare este credinţa ta!" (Matei 15, 28). Mântuitorul a pus-o pe acea femeie să se 
roage stăruitor pentru a-i trezi credinţa şi a 1-0 întări. 


Asemenea oameni nu văd că le lipseşte credinţa - avuţia cea mai de preţ a 
creştinului, de care are nevoie aşa cum are nevoie de viaţă - că fac mărturie 
mincinoasă înaintea lui Dumnezeu prin necredinţă, că au devenit copiii diavolului, 
care nu sunt vrednici de milele lui Dumnezeu, că alunecă spre pierzare. Trebuie ca 
în timpul rugăciunii inima să ardă de dorinţa dobândirii de bunuri duhovniceşti, de 
dragoste faţă de Dumnezeu, pe care inima să o simtă deplin, înțelegând 
nemărginita Lui bunătate faţă de neamul omenesc, voința Sa de a ne asculta 
rugăciunile cu părintească dragoste. „Deci dacă voi, răi fiind, ştiţi să daţi daruri 
bune fiilor voştri, cu cât mai mult Tatăl vostru Cel din ceruri va da cele bune celor 
care cer de la EI?“ (Matei 7, 11). 


Dumnezeu, Cel ce este Adevărul etern, nu rabdă să ne ştie îndoindu-ne de adevăr 
nici o clipită. Dumnezeu, Cel ce este bunătatea veşnică, „voieşte ca toţi oamenii să 
se mântuiască şi la cunoştinţa adevărului să vină“ (Timotei 2, 4). Se cuvine ca şi 
noi, fiii lui Dumnezeu Celui bun fiind, să dorim tuturor din toată inima, Chiar şi 
vrăjmaşilor noştri, mântuire şi să ne îngrijim de aceasta. 

Ai grijă toată viaţa de inima ta, caută spre ea şi ascult-o, încearcă să descoperi ce 
o împiedică să se unească cu Dumnezeu, izvorul a toată fericirea. Va fi aceasta 
ştiinţa ştiinţelor, cu ajutorul lui Dumnezeu vei putea lesne descoperi ce te 
desparte de Dumnezeu şi ce te apropie şi te uneşte cu El. Despre aceasta poate 
depune mărturie inima însăşi, atât cea aflată în legătură cu Dumnezeu, cât şi 
cea care s-a rupt de El. Diavolului îi convine cel mai mult să se interpună între 
inima noastră şi Dumnezeu. El ne îndepărtează de Dumnezeu, prin patimi şi 
prin pofte trupeşti sau prin goana după lux şi după onoruri în viaţă. 


Oare ce este de mirare în faptul că însuşi Dumnezeu-Cuvântul, Făcătorul tuturor 
văzutelor şi nevăzutelor, preface pâinea şi vinul în preacuratul său Trup şi 
preacuratul său Sânge? în acestea - în pâine şi vin - nu se întrupează din nou Fiul 
lui Dumnezeu, deoarece EI s-a întrupat o dată şi este de ajuns pentru toate 
veacurile, ci se întrupează acea fire omenească pe care şi-a asumat-o o dată 
Hristos, într-un chip care se aseamănă cu minunea înmulțirii celor cinci pâini, din 


care s-au hrănit mii de oameni. Natura ascunde o mulţime de taine, pe care mintea 
mea nu le poate pătrunde. Şi deşi aparent, ele par lesne de înţeles, fiecare lucru are 
enigmele sale. Asemenea şi taina de viaţă dătătorului Trup şi Sânge rămâne pentru 
mine de neînțeles: Cum se prefac pâinea şi vinul în Trupul şi Sângele Domnului? 
Dar deşi eu n-o pot pătrunde, această taină are o existenţă reală. Creatorul meu (eu 
nefiind decât lucrarea mâinilor Sale, făcută din carne şi sânge peste care Domnul a 
suflat duh), Dumnezeu Cel preaînţelept, a Cărui putere este nemărginită, păstrează 
multe taine. Eu însumi sunt pentru mine o taină, ca şi creaţie a mâinilor Sale. 
Pentru sufletul meu există Duhul Domnului. Pentru sufletul şi trupul meu există 
Trupul şi Sângele Domnului. 


După cum sufletul ne pune în mişcare trupul, tot aşa şi Dumnezeu pune în mişcare 
Universul, lumile toate, fără a fi cuprins în ele. Sufletul umple trupul, iar „duhul lui 
Dumnezeu umple lumea“ (înţelepciunea lui Solomon 1,7); sufletul se cuprinde în 
trup, fără a fi „blocat“ de el într-un singur loc. fiindcă se poate deplasa oriunde; 
Duhul Domnului nu stă cuprins în lume, nu se închide în lume, ca sufletul în trup. 
Hristos, atunci când credinţa ni-L aduce în inimă, face să se sălăşluiască în ca 
pacea şi bucuria. Nu în zadar se spune despre Dumnezeu: „Sfânt eşti şi cu sfinţii 
sălăşluieşti". 


Nu căuta la frumuseţea chipului, ci la aceea a sufletului omului; nu lua în seamă 
haina (trupul este o haină vremelnică), ci vezi ce anume îmbracă ea; nu te lăsa 
sedus de o casă arătoasă, ci află mai întâi cine stă în ea şi ce fel de om, este. 
Altminteri vei batjocori chipul lui Dumnezeu, îl vei înjosi pe împărat, ploconindu- 
te în faţa robului Său, nedându-l împăratului nici cea mai mică parte din cinstea ce 
1 se cuvine. Aşijderea, nu sta să admiri cât de frumos e tipărită cartea, ci caută să-i 
descoperi spiritul; căci altminteri înjoseşti duhul şi înalți trupul, fiindcă litera 
tipărită e trupul, iar cuprinsul cărții, duhul. Nu te lăsa vrăjit de armonia sunetelor 
scoase de instrumente şi de voci omeneşti, ci caută să descoperi efectul acestora 
asupra sufletului sau, cu alte cuvinte, care este spiritul lor. Dacă acea muzică îţi 
aduce în suflet o stare de linişte, de înţelepciune, de sfinţenie, ascult-o, nutreşte-ţi 
sufletul cu ea. Iar dacă prin ea îţi pătrund în suflet patimi, nu o mai asculta, ţine-te 
deoparte de trupul şi de spiritul acelei muzici. 


Fiinţa lăuntrică a omului, hberă de zădărniciile acestei lumi, de bezna în care o ţine 
firea cea trupească, nelegată în vreun fel de ispitele celui rău, pare a se bucura de o 
libertate mai mare dimineaţa, îndată după trezirea din somn; atunci ea arată precum 
peştele care se aruncă uneori vesel deasupra luciului apei. În restul timpului ea pare 
să stea într-o umbră aproape compauâ, ca legată la ochi, ceea ce o împiedică să 
vadă adevărata ordine a lucrurilor duhovniceşti şi a celor ce sunt percepute prin 


simţuri. Prindeţi orele de dimineaţă, bucuraţi-vă de ele, acestea arată a fi ca ale 
unei vieţi noi, care s-a primenit în timpul somnului. Ele preînchipuie într-un fel 
acea stare când vom fi cu toţii înnoiţi, în dimineaţa de obşte a neînseratei zile a 
învierii, când ne vom dezlega de trupul cel muritor. 


Chiar şi atunci când se roagă, omul nu este fiu al libertăţii, ci, în cea mai mare 
parte, robul necesităţii şi datoriei. Uitaţi-vă la oricare om, chiar şi la un preot. Oare 
mulți dintre cei ce se roagă o fac cu inimă slobodă şi deschisă, cu credinţă vie şi cu 
dragoste? 


În timpul rugăciunii trecem uneori prin clipe de beznă ucigătoare şi de strângere de 
inimă, care vin de la necredinţa inimii (necredinţa este beznă). În aceste momente, 
nu slăbi în duh; gândeşte-te că, dacă s-a stins în tine lumina dumnezeiască, ea 
rămâne mereu, în toată strălucirea şi grandoarea ei, în Dumnezeu, în Biserica Lui, 
cea cerească şi cea pământească, în universul material, în care se face văzută 
„veşnica Lui putere şi dumnezeire" (Romani 1, 20). Să nu crezi că adevărul a 
slăbit. Adevărul nu slăbeşte niciodată, fiindcă el este Dumnezeu însuşi şi tot ce 
există îşi are în El izvor şi temelie. Numai inima ta cea slabă, păcătoasă şi 
întunecată poate cădea din adevăr, fiindcă, uneori, nu este în stare să suporte 
lumina acestuia şi să-i cuprindă în ea curăţia. Nu o va putea face decât atunci când 
se va curăţi sau va fi curățită de păcat, acesta fiind cauza primordială a în- 
tunericului duhovnicesc. Că este aşa ai putea să-ţi dai seama observându-te pe tine 
însuţi. Atunci când lumina credinţei sau a adevărului dumnezeiesc trăieşte în inima 
ta, ea se simte cuprinsă de linişte, de forță, de vitalitate; când se lipseşte de acestea, 
devine neliniştită şi neputincioasă, ca o trestie bătută de vânt, sleită de orice viaţă. 
Nu te lăsa cuprins de această beznă diavolească. Izgoneşte-o din inimă cu semnul 
de viaţă dătătoarei Cruci. 


Nu pregeta a te ruga din inimă, chiar şi la capătul unei zile de muncă istovitoare. 
Nu fi nerâvnitor în sfânta rugăciune, spuneţi-o toată Domnului, din tot sufletul, 
ținând seama că este lucrare închinată Domnului. Dacă ai intrat în horă, joacă. 
„Dacă ai pus mâna pe plug, nu te mai uita îndărăt" (Luca 9, 62). O rugăciune care 
nu € făcută din inimă, nerâvnitoare, nu te va lăsa să dormi (dacă te afli asupra 
nopţii) până când nu-ţi vei plânge păcatul înaintea lui Dumnezeu. Dar aceasta nu se 
întâmplă cu toţi, ci doar cu cei îmbunătăţiți. la aminte, nu pune mai presus de 
Dumnezeu propriul tău trup, nu te deda odihnei trupeşti neglijând cele 
duhovniceşti. Oricare rânduială de rugăciune îţi vei fi ales, îndeplineşte-ţi-o 
conştiincios (dacă ţi-ai ales rugăciuni mai lungi, du-le până la capăt, cum se 
cuvine; pe cele scurte, de asemenea). Tot ce faci, fă din toată inima. Lucrând cele 
ale Domnului, să nu-ţi fie inima îndoită, ca şi cum o jumătate i-ar aparține lui 


Dumnezeu, iar cealaltă trupului tău. Domnul Dumnezeu nu-ţi va răbda viclenia, 
cruțarea de sine. Te va da diavolului şi acela va face ca inima ta să nu mai 
cunoască pacea, fiindcă ai fost nerâvnitor față de Cel ce este adevărata pace a 
inimii tale şi Care va face întotdeauna toate spre folosul tău, pentru a-ţi ţine inima 
aproape de EI. Fiindcă orice rugăciune nesinceră îndepărtează inima de Dumnezeu 
şi o face să se îndrepte împotriva omului însuşi. Şi dimpotrivă, orice rugăciune 
sinceră apropie inima de Dumnezeu şi îl face pe om supus Lui. Deci crede ceea ce 
spui; de te vei grăbi să dai gata mai repede rugăciunea, pentru a te bucura mai 
curând de odihna trupului, vei pierde, deopotrivă, odihna trupească şi pacea 
sufletească. Şi, vai! cu ce chinuri, sudoare şi lacrimi se dobândeşte apropierea 
inimii de Dumnezeu! 


Am putea face, oare, chiar din rugăciunea noastră (neglijenţă) un mijloc de a ne 
îndepărta de Dumnezeu şi Lui să nu-i pese de aceasta? Fiindcă lui Dumnezeu îi 
este milă de noi şi ţine seamă de strădaniile noastre de mai demult. El vrea - iată - 
să ne determine cu orice chip să ne întoarcem din nou la Dânsul şi să o facem din 
toată inima. Vrea să fim mereu ai Lui. 


Nici o mişcare a minţii şi a inimii mele nu se poate produce fără ştirea lui 
Dumnezeu, Cel ce este pretutindeni. Orice efect are o cauză, orice sfârşit are un 
început. După cuvântul Apostolului: „Nu ca de la noi înşine suntem destoinici să 
cugetăm ceva ca de la noi înşine, ci destoinicia noastră este de la Dumnezeu" (2 
Corinteni 3,5). Viu este Dumnezeu, viu este şi sufletul meu! 


Aşa cum curge timpul fără să se oprească, şi trupul meu, atâta vreme cât este în 
viaţă, se schimbă mereu şi se trece, precum şi lumea întreagă se trece - după cum 
arată modul cum evoluează - de parcă s-ar grăbi spre un sfârşit prestabilit, 
asemenea unei jucării puse în mişcare de un resort. Unde s-ar putea afla ceva 
stabil? Stabil este ceea ce pune în mişcare şi direcționează totul spre un ţel anumit. 
Stabilă, neschimbătoare, este cauza primordială a tot ceea ce este creat şi întocmit 
ŞI care, ea însăşi, nu este creată şi de aceea nu este trecătoare, ci veşnică. 
Neschimbătoare sunt şi spiritele îngerilor şi oamenilor, create după chipul cauzei 
primordiale. Restul - baloane de săpun! Prin aceasta nu subapreciez creaţia, vreau 
doar să o pun în raport cu Creatorul şi cu fericitele duhuri. 


Preţuieşte după vrednicie cea mai mare minune a lui Hristos, Fiul lui Dumnezeu 
celui viu, cea care se vădeşte în împărtăşirea cu Dumnezeieştile Sale Taine. Ce fel 
de minune este aceasta? Cea care dă pace şi înzdrăvenire inimii celei mortificate de 
păcat, minunea care se arată după o deasă împărtăşire, primită după ce ai trăit un 


timp în nelinişte şi moarte spirituală. Să nu reduci împărtăşania la o deprindere 
oarecare, la ceva obişnuit şi fără importanţă. Dacă vei gândi aşa, dacă vei înclina 
către o asemenea concepţie, îți vei atrage mânia lui Dumnezeu şi nu vei mai simţi 
după cuminecare că ai gustat pace şi viaţă. Purtând o vie recunoştinţă, pornită din 
adâncul inimii, acestor daruri dătătoare de viaţă, vei dobândi de la Domnul viaţă, 
iar credinţa îţi va spori mereu şi mereu. Spaimele şi neliniştile vin din necredinţă. 
După ceea ce simți în timp ce primeşti Sfânta împărtăşanie, poţi fi sigur că 
necredinţa te face să rămâi departe de acea viaţă care îți stă înainte în Sfântul Potir. 


Caută să nu le iei în consideraţie. O, credință! Tu însăţi eşti minunea noastră, 
mântuirea noastră! „Credinţa ta te-a mântuit" (Marcu 5, 34). Credinţa vie în 
adevărul lui Dumnezeu ne face să plecăm întotdeauna de la Domnul în pace. Şi, 
dimpotrivă, necredinţa nu ne aduce niciodată pace. Și - vai! -sSatana îşi face 
deseori apariția după o nevrednică împărtăşire cu Sfintele Taine, încercând în tot 
chipul să ne semene în inimă minciuna sa, adică necredinţa, fiindcă necredinţa este 
tot una cu minciuna. 


Ucigaş de oameni fiind de când lumea, diavolul caută şi acum prin orice mijloace 
să-l ucidă pe om, cu minciuna şi cu tot felul de uneltiri. Când se strecoară în inimă 
sub forma necredinţei sau a vreunei patimi, nu va înceta să-şi descopere mai târziu 
adevărata faţă şi anume prin neîndurare şi răutate. Atunci când ţi-ai dat seama că a 
intrat în tine, de cele mai multe ori nu vei reuşi să-l scoţi dintr-o dată. Aceasta 
fiindcă diavolul caută să blocheze toate căile prin care ar putea fi scos din inimă şi 
face aceasta cu ajutorul necredinţei, al cruzimii şi al altor mijioace care îi stau la 
îndemână. 

Zadarnic te zvârcoleşti în mine, arhanghele căzut! Eu sunt robul Domnului meu 
lisus Hristos. Tu, cel ce te-ai înălțat cândva cu trufie, te înjoseşti acum luptându-te 
atât de cumplit cu mine, cel slab! Aşa să-i spui în gând duhului celui rău, care îţi 
stă ca un pietroi pe inimă şi care te îndeamnă la tot răul. Duhului celui trufaş aceste 
cuvinte îi cad ca un bici de foc; ruşinat de tăria şi de înţelepciunea ta duhov- 
nicească, el va fugi de tine. Îţi vei da seama îndată de aceasta, vei vedea şi simţi 
săvârşindu-se în tine schimbări minunate; nu vei mai simţi apăsându-ți inima 
povara ucigătoare de suflet; ţi se va părea că ai devenit uşor ca fulgul şi te vei 
convinge, din proprie experienţă, că există duhuri ale răului, cele de sub cer, care 
caută mereu să ne ducă spre pierzare, folosindu-se de otrava gândurilor negre şi 
ticăloase, cele care ne înveninează inima, căznindu-se să nimicească dragostea de 
oameni şi dorinţa de a intra în comuniune unii cu alții. 


Toate nenorocirile mi se întâmplă în minte şi în inimă, astfel încât ele nesimţite, 
mai cu seamă atunci când te superi şi îți ieşi din fire pe alții, din cele mai 
neînsemnate motive. 


Minunata lucrare a Sfintei şi de viaţă dătătoarei Cruci asupra sufletului nostru atins 
de otrava răului arată în chipul cel mai limpede următoarele: 

1) că avem un suflet, fiinţă spirituală, şi lucrul acesta este în afara oricărei îndoieli; 
2) că există spirite rele care acţionează ucigător asupra sufletului nostru; 

3) că îl avem pe Dumnezeul şi Domnul nostru lisus Hristos mereu cu noi, prin 
dumnezeirea Sa, şi că 

4) EI ne-a adus prin Cruce, prin patimile, răstignirea şi moartea Sa mântuirea, că a 
surpat prin Cruce puterea diavolului. 


lată câte dovezi desprindem spre folosul credinţei noastre din minunata lucrare a 
de viaţă dătătoarei Cruci asupra noastră. 


Cei ce trăiesc viaţă duhovnicească văd cu ochii inimii cum unelteşte diavolul, cum 
îi călăuzesc pe oameni îngerii păzitori, cum îngăduie Domnul, prin putere Sa, să 
fim supuşi ispitelor şi cum ne aduce mângâiere. 


Pentru a petrece ziua toată sfântă, în pace, fără de păcat, există un singur mijloc: 
cea mai sinceră şi cea mai fierbinte rugăciune, dimineaţa, îndată ce ne-am sculat 
din somn. Ea ni-L aduce pe Hristos în noi, împreună cu Tatăl şi cu Duhul Sfânt, şi 
în acest chip dă sufletului tărie pentru a ţine piept asalturilor răului. Dar pentru 
aceasta trebuie să ne păzim inima. 


Uneori, când amărăciunea îți cuprinde sufletul, ajungi să-ţi doreşti moartea. Să 
mori e lesne şi nici nu trebuie să aştepţi prea multă vreme. Dar oare eşti pregătit 
pentru moarte? Fiindcă nu se poate să nu ştii că după ce vei muri vei fi supus 
judecății, după cum ţi-ai trăit viaţa (Evrei 9,27). Nu eşti pregătit de moarte şi, dacă 
ar fi să mori acum, a-i începe să tremuri din toate mădularele. Nu-ţi bate gura 
degeaba, nu mai spune „mai bine ar fi să mor“, mai curând spune: „cum să mă 
pregătesc creştineşte de moarte, cu credinţă, cu fapte bune, îndurând cu inimă 
uşoară toate necazurile şi amărăciunile ce se vor abate asupra mea, ca să pot primi 
moartea fără frică, neînfruntat, cu pace, nu ca pe o teribilă lege a firii, ci ca pe o 
părintească chemare a părintelui ceresc Cel fără de moarte în împărăţia cea fără de 
sfârşit, făcută unui sfânt, unui fericit?" 


Adu-ţi aminte de acel bătrân care ducea în spate o povară grea şi care, nemaivoind 
să trăiască, a chemat moartea. Aceasta, ascultându-l, i-a ieşit în cale, dar bătrânul, 


speriindu-se, nu şi-a mai dorit moartea, preferând să-şi poarte mai departe povara 
cea grea. 


Văd în închipuire, cu ochii inimii, cum inima mea îl inspiră pe Hristos în sine, cum 
Acela pătrunde în ea, aducându-i, dintr-o dată, pace şi dulceaţă. Nu mă voi lipsi de 
Tine, lubitorule de oameni, Tu care eşti respiraţia şi bucuria mea! Bolnav sunt fără 
Tine. 


Putem, oare, să ne rugăm mai repede fără a dăuna în vreun fel asupra 
rugăciunii? Pot să o facă cei ce au deprins rugăciunea lăuntrică, cea din inimă 
curată. Se cuvine ca în timpul rugăciunii inima să dorească sincer ceea ce cere; să 
se pătrundă de adevărul cuvintelor rostite, iar pentru o inimă curată acestea vin de 
la sine. Ea se poate ruga şi mai repede, dar numai cu evlavie, deoarece graba ca 
atare nu poate vătăma rugăciunea, adevărul (sinceritatea) ei. Dar cei ce n-au ajuns 
să se roage cu toată inima trebuie să se roage fără grabă, aşteptând ca fiecare 
cuvânt al rugăciunii să-şi găsească ecou corespunzător în inimă. Dar cel ce nu a 
deprins practica rugăciunii contemplative nu poate obţine cu uşurinţă aceasta. lată 
de ce pentru unii ca aceştia trebuie să devină regulă obligatorie rostirea rară a 
cuvintelor rugăciunii. Aşteaptă ca fiecare cuvânt să-ţi trezească în inimă propriul 
său ecou. 


În inima omului se produce fie apropierea de Dumnezeu, fie îndepărtarea de EI şi, 
în acelaşi timp, pace şi bucurie sau tulburare, spaimă, apăsare, viață sau moarte 
duhovnicească. De cele mai multe ori apropierea se produce când avem necazuri şi 
când doar Domnul, spre Care ne îndreptăm cu toată inima, ne poate izbăvi de ele. 
Aşa ni se apropie inima de El. Îndepărtarea survine atunci când nu ducem lipsă de 
nimic, când ne bucurăm de belşugul bunurilor pământeşti, care îl fac să se 
trufească pe omul vechi, trupesc. Inima omului pierde credinţa şi îl uită pe 
Dumnezeu, Judecătorul şi Binefăcătorul său, tocmai atunci când omul devine avid 
de bogăţie, de slavă, de faimă şi când le-a obținut pe acestea. Atunci uită de 
nemurirea sufletului, uită datoria de a-L iubi din toată inima pe Dumnezeu, pe 
fiecare om, ca pe sine însuşi. 


Aşa cum un om rău, când vine să-i ceară ceva unui om bun, blând şi smerit, pentru 
a-şi asigura succesul cererii, caută el însuşi să se asemene aceluia, tot astfel şi 
creştinul, când vine să se roage Domnului, sau preacuratei sale Maici, sau îngerilor 
şi sfinţilor, pentru succesul rugăciunii sale trebuie să se asemene, pe cât îi este cu 
putință, Domnului însuşi, Preacuratei Sale Maici, îngerilor sau sfinților. lată în ce 
constă secretul ca rugăciunea noastră să-şi atingă scopul şi să fie grabnic auzită. 


Dumnezeu, Cel în trei ipostasuri, mă vede şi mă aude. Este convingerea care îmi 
însufleţeşte inima cu prisosinţă, mi-o umple de pace şi bucurie. Mă vede şi Maica 
Dumnezeu-Cuvântului, îmi aude rugăciunile şi suspinele către Ea şi aceasta este tot 
o convingere mângâietoare, care se confirmă necontenit în fapt. Umbla-voi întot- 
deauna, simțind pretutindeni prezenţa şi ochiul lui Dumnezeu. 

Dovadă hotărâtoare că diavolul există în lume o reprezintă faptul că oamenii nu 
simt, sau simt într-o prea mică măsură (deşi unii încearcă să simtă) mila lui 
Dumnezeu în făptură, puterea Lui proniatoare şi răscumpărătoare. Există deci şi cel 
ce se împotriveşte din răsputeri la tot ce e bun şi drept. 


Unirea cu Dumnezeu este țelul de căpetenie al vieţii noastre, iar păcatul se opune 
acestuia, la modul absolut. De aceea, fugiţi de păcat ca de cel mai cumplit vrăjmaş, 
ca de cel ce ucide sufletul, pentru că o viaţă fără Dumnezeu înseamnă moarte. Să 
ne pătrundem de menirea noastră, să ţinem minte mereu că obştescul nostru stăpân 
ne cheamă să ne unim cu El. 


Un creştin trebuie să aibă mai întâi de toate inimă curată, pentru a-L putea vedea 
pe Dumnezeu, aşa cum ni se arată EI, cu dragostea pe care ne-o poartă şi cu toate 
desăvârşirile Sale; cu frumuseţea îngerilor, cu toată slava Stăpânei noastre - 
frumuseţea sufletului şi măreţia Ei de Maică a lui Dumnezeu, cu frumuseţea 
sufletului sfinților lui Dumnezeu şi cu dragostea pe care o nutresc ei faţă de noi. 
Trebuie să-i vedem aşa cum sunt ei înşişi, trebuie să vedem şi să pătrundem 
adevărurile credinţei creştine cu toate tainele ei, să le percepem măreţia, să 
cunoaştem, de asemenea, starea sufletelor noastre şi îndeosebi să ne cunoaştem 
păcatele. O inimă necurată, închinată spre dobândirea celor pământeşti, nutrind în 
sine pofte ale trupului, pofte ale ochiului şi poftirea faimei părmânteşti nu poate 
vedea şi cunoaşte nimic din toate cele de care am vorbit mai înainte. 


Rugăciunea este înălțarea minţii şi a inimii către Dumnezeu. Este limpede 


aşadar că nu se poate ruga cel ale cărui minte şi inimă sunt legate strâns de ceva 
pământesc - bani sau onoruri - sau a cărui inimă Stă în robia unor patimi - ură, 
invidie. Aceasta pentru că patimile de cele mai multe ori înlănţuie inima, după 
cum Dumnezeu o lărgeşte, dăruindu-i adevărata libertate. 


Este mai presus de orice închipuire cum se uneşte Hristos însuşi cu semnul Crucii, 
dându-i minunata putere de a stârpi patimile, de a-i izgoni pe demoni, de a da 
împăcare sufletelor zbuciumate. După cum tot mai presus de închipuire este şi 
atunci când Duhul Domnului nostru lisus Hristos se uneşte cu pâinea şi vinul, 
prefăcându-le în trup şi sânge şi când ne curăţeşte desăvârşit sufletul de păcate, 
aducându-i pace cerească şi linişte, făcându-l bun, blând, smerit, plin de credinţă 


pornită din inimă şi de nădăjduire. Aceasta se explică în parte prin aceea că Duhul 
Domnului nostru lisus Hristos cel atotputernic şi atotziditor este pretutindeni şi că 
pretutindeni EI poate „să cheme la fiinţă cele ce încă nu sunt“ (Romani 4, 17), cu 
atât mai mult să facă altceva din ceea ce este. Şi pentru ca o inimă puţin 
credincioasă să nu-şi închipuie că Crucea sau numele lui Hristos lucrează de la 
sine, şi nu prin Hristos, nici singură Crucea, nici chemarea numelui lui Hristos nu 
vor face minuni atunci când creştinul nu îl va vedea cu ochii inimii sau ai credinţei 
pe Hristos Domnul şi nu va crede din inimă tot ce a săvârşit El pentru mântuirea 
noastră. 


“Tată, Eu cu voi sunt în toate zilele, până la sfârşitul veacului” (Matei 28, 20). 
Aşadar Stăpâne, Tu eşti cu noi în toate zilele; nu trăim nici o zi fără Tine, fără 
prezenţa Ta. O, cât de real şi cât de esențial sălăşluieşti Tu în Sfintele Taine! Tu 
iei, Stăpâne, la fiecare Liturghie un trup întru totul asemănător cu al nostru, în afară 
de păcat, şi ne hrăneşti cu Trupul Tău dătător de viaţă. Prin Sfintele Taine eşti 
întreg în noi, Trupul Tău se uneşte cu trupul nostru şi Duhul Tău se uneşte cu 
sufletul nostru. Percepem, simţim această unire dătătoare de viaţă, liniştitoare şi 
dulce. Simţim că, unindu-ne cu Tine în Sfânta Euharistie, devenim acelaşi Duh cu 
Tine, după cum s-a spus: „Cel ce se alipeşte de Domnul este un duh cu El“ (| 
Corinteni 6, 17). Ne facem asemenea Ție, buni, blânzi şi smeriţi, după cum ai zis 
despre Tine însuţi: „Că sunt blând şi smerit cu inima" (Matei 11, 29). 


Este adevărat că adesea trupul nostru cel viclean şi nevăzător sau stăpânul veacului 
acestuia care sălăşluieşte în păcătosul nostru trup ne şopteşte că în Sfintele Taine 
se află doar pâine şi vin, nu însuşi Trupul, şi însuşi Sângele Domnului, chemând în 
ajutor, ca pe nişte martori vicleni, simţurile văzului, gustului şi mirosului. Noi însă 
nu dăm ascultare clevetirilor celui rău şi cugetăm după cum urmează: la Tine, 
Doamne, totul este cu putinţă; Tu creezi trupurile oamenilor, animalelor, peştilor, 
păsărilor, reptilelor, ale tuturor făpturilor. N-ai putea oare Tu, Care „pretutindenea 
eşti şi toate le împlineşti”, să-Ţi creezi propriul Tău trup? Oare ce sculptor, lucrând 
statui pentru alţii, n-ar fi în stare să-şi facă propria sa statuie? Şi nu numai atât. Tu 
eşti Cel ce poţi preface un obiect neînsufleţit într-o fiinţă vie, precum toiagul lui 
Moise într-un şarpe, nimic nu este la Tine cu neputinţă. Oare nu-Ţi poţi face Ţie 
însuţi Trup din pâine şi vin, acestea fiind atât de apropiate trupului nostru şi care, 
întrebuințate ca hrană şi băutură, se prefac în carnea şi sângele nostru? Tu faci în 
aşa chip încât credinţa noastră să nu ne fie pusă la încercare mai mult decât am 
putea suporta; Tu nu prefaci un bulgăre de pământ în preacuratul Tău Trup şi 
preacuratul Tău Sânge, ci pâinea cea albă moale, curată şi plăcută la gust; nu faci 
Sângele Tău din apă, ci din vin, care seamănă la culoare cu sângele (vinul care e 
numit în Scriptură sângele strugurelui (Sirah 50, 17), plăcut la gust şi care veseleşte 


inima omului. Tu cunoşti neputinţa noastră, slaba noastră credinţă şi de aceea ai 
binevoit să Te foloseşti, în Taina Trupului şi Sângelui Tău, de acele elemente care 
se potriveau cel mai bine. Să credem deci cu tărie că sub aparenţa pâinii şi vinului 
ne împărtăşim cu adevăratul Trup şi adevăratul Sânge ale lui Hristos şi că, în Taina 
împărtăşaniei, Domnul va fi cu noi „în toate zilele, până la sfârşitul veacului” 
(Matei 28, 20). 


Am putea spune că sufletul nostru este o reflectare a chipului lui Dumnezeu. Cu cât 
aceasta este mai fidelă şi mai clară, cu atât sufletul ne este mai luminos şi mai 
liniştit. Cu cât Dumnezeu ni se reflectă în suflet într-o mai mică măsură, cu atât el 
este mai întunecat şi mai neliniștit. Şi fiindcă la noi sufletul e totuna cu inima, se 
cuvine ca în ea să se reflecte, prin simțăminte, prin recunoştinţa noastră, ade- 
vărurile dumnezeieşti şi să lipsească cu desăvârşire tot ceea ce ar putea reflecta 
minciuna. Simte dragostea lui Dumnezeu în preacuratele Taine, simte adevărul 
tuturor rugăciunilor; inima noastră e ca o oglindă. Adevărul trebuie să ni se 
reflecte deplin şi exact în inimă, precum obiectele lumii exterioare într-o oglindă 
obişnuită. Bine, cum nu se poate mai bine, să faci fapte bune. Omul bun este îi 
cucereşte fără să vrea cu frumuseţea sa. Luaţi aminte şi cum vorbeşte: răspândeşte 
şi mai mult bună mireasmă. Parcă v-aţi afla faţă către faţă cu sufletul lui, topiţi de 
dulceaţa unei dulci convorbiri. 


Dragostea aduce linişte şi destinde în chip plăcut inima, o însufleţeşte, în timp ce 
ura o chirceşte chinuitor şi o tulbură. Cine urăşte pe alții, acela se chinuie şi se 
tiranizează pe sine; e prostul proştilor. 


Când trupul vă este atins distrugător de vreo boală, nu cârtiți împotriva lui 
Dumnezeu ci mai bine spune-ți: "Domnul a dat, Domnul a luat, fie numele 
Domnului binecuvântat.” (lov 1,21) V-aţi obişnuit să vă consideraţi trupul ca pe o 
proprietate inalienabilă şi nu este deloc aşa, fiindcă trupul vostru este templu al lui 
Dumnezeu. 


Exista, oare, o mai înaltă slujire decât cea preoțească? Preotul vorbeşte mereu cu 
Domnul şi Acela îi răspunde; la orice ierurgie, la orice rugăciune, Domnul dă un 
răspuns. Putea-va oare preotul, atunci când este asaltat de patimi, să nu-şi aducă 
aminte că patimile sunt josnice, necurate, mai cu seamă pentru un preot, că nu 
trebuie să le lase să pătrundă în inimă, acolo unde trebuie să sălăşluiască deplin 
doar lisus Hristos? Preotul nu este om, ci înger. Toate cele lumeşti trebuie să le 
lase deoparte în urma sa. 


Doamne lisuse! îmbrăca-se-vor preoţii Tăi cu dreptate (Psalmul 131,9), pentru a 
nu uita niciodată înalta lor chemare şi pentru a nu se lăsa prinşi în capcanele 
lumii acesteia şi ale diavolului, pentru a îndepărta de la inimile lor grijile 
veacului şi înşelăciunea bogăției şi poftele după celelalte care pătrund în inima 
lor (cf. Marcu 4, 19). 

Multe şi felurite sunt căile prin care diavolul ne pătrunde în suflet, îndepărtându-l 
de Dumnezeu şi căutând să ne subjuge cu întreaga-i ființă întunecată, plină de ură 
şi ucigătoare. Orice mişcare a patimilor devine pentru el o cale de acces şi nu scapă 
nici cea mai mică ocazie ca să o folosească. Şi căile Duhului Sfânt sunt de ase- 
menea multe şi felurite: calea credinţei sincere, a inimii smerite, a iubirii din toată 
inima de Dumnezeu şi de semeni ş.a. Nenorocirea este că ucigătorul de oameni 
caută prin toate mijloacele să pună stavilă acestor căi. Cea mai obişnuită cale pe 
care ne putem întoarce la Dumnezeu, noi păcătoşii, cei ce L-am părăsit, ducându- 
ne într-o ţară îndepărtată, este aceea a trecerii prin grele suferinţe şi a plângerii cu 
lacrimi amare. Şi Sfânta Scriptură, şi experienţa arată că, pentru a se apropia de 
Dumnezeu, păcătosul trebuie să sufere, să se tânguiască, să verse lacrimi, să-şi 
vindece inima de fățărnicie. „Pătrundeţi-vă de durere. întristaţi-vă şi vă jeliți” 
(Iacov 4,9). Lacrimile au puterea să ne curețe întinăciunea inimii, iar suferinţele ne 
sunt de trebuinţă fiindcă prin ele scad, mântuitor, pornirile păcătoase ale inimii. O 
inimă întoarsă spre sine poate vărsa mai lesne lacrimi de pocăință. 


Oamenii au căzut în necredinţă fiindcă s-au lipsit de duhul rugăciunii 


Când diavolul ni se află în inimă, simţim ceva ca o greutate ucigătoare, 
neobişnuită, o pară de foc în piept şi în inimă; sufletul simte că ceva îl strânge şi că 
se întunecă; totul ne irită; simţim repulsie faţă de orice faptă bună; interpretăm 
anapoda orice cuvânt şi orice gest ale altora faţă de noi, vedem în ele porniri 
împotriva noastră, făcute cu rea intenţie, o lezare a onoarei şi de aceea nutrim faţă 
de ei ură adâncă, ucigaşă, gând de mânie şi răzbunare. „După roadele lor îi veţi 
cunoaşte" (Matei 7, 20). Sunt zile când duhul rău mă tulbură şi pe mine. 


Oamenii au căzut în necredinţă fiindcă s-au lipsit cu totul de duhul rugăciunii sau 
fiindcă nu-l au şi nu l-au avut niciodată. Într-un cuvânt, pentru că nu se roagă. De 
aceea inima unor asemenea oameni devine câmpul în care poate lucra în voie 
Stăpânul lumii acesteia, diavolul. EI este şi stăpânul lor. Aceştia nu s-au rugat şi nu 
se roagă Domnului să coboare asupra lor rouă harului dumnezeiesc (iar de darurile 
Domnului au parte doar cei ce le cer). Inimile întinate după fire, hpsite de rouă 
însufleţitoare a Duhului Sfânt se usucă şi astfel, pălite de o teribilă arşiţă, cad, până 
la urmă, mistuite de flăcările infernale ale necredinţei şi ale patimilor de tot felul, 
diavolul neştiind să facă altceva decât să aţâţe patimile, cele care întreţin acest foc 
grozav; el saltă de bucurie văzând cum pier nefericitele suflete, cele răscumpărate 
cu sângele Domnului, al Celui ce i-a surpat puterea. 


O rugăciune de dimineaţă. 





Din clipa când omul, prin propria-i voinţă, a căzut de la Dumnezeu, el care fusese 
cândva o vieţuitoare de pe lângă casă, dar care s-a sălbăticit, hălăduind prin păduri 
de nepătruns, el priveşte fără chef către locul vieţuirii sale de odinioară, preferând 
întunericul pădurii, adică al lumii acesteia, luminii vechiului loc, adică raiului 
dumnezeiesc. Îi vine greu să se unească cu Dumnezeu, iar atunci când reuşeşte să o 
facă, cade adeseori de la Dumnezeu, îi este greu să creadă sincer în Dumnezeu şi în 


toate câte EI i le-a descoperit, nu se îngrijeşte să păstreze în suflet nestrămutat 
cerescul dar al credinţei. 


Dacă Dumnezeu poartă de grijă, cu înţelepciunea Sa proniatoare, firului de iarbă, 
florii sau frunzei unui copac, lăsa-ne-va oare pe noi în părăsire? Convinge-te, din 
toată inima, omule, că însuşi Domnul Dumnezeu, în a Sa iconomie, se îngrijeşte 
de toată făptura Sa, până la cea mai de pe urmă. Înţelege că lângă fiecare făptură 
stă nevăzut Creatorul. După cuvintele Mântuitorului, Dumnezeu îmbracă iarba 
câmpului (Matei 6, 30), hrăneşte păsările cerului (Matei 6, 26). Cu ce nu ne 
înveseleşte Domnul pe noi, făpturile Sale? Chiar şi cu flori. Ca o gingaşă mamă, cu 
puterea Sa atot- fiitoare şi cu înţelepciunea Sa, în fiecare primăvară face să crească 
pentru noi, din nimic, superba vegetaţie. Să ne desfătăm cu ea şi să nu uităm a 
prea- slăvi bunătatea Creatorului, Părintele nostru ceresc; să răspundem iubirii Sale 
cu inimile noastre iubitoare. 


Cine nu crede în Dumnezeu, Cel ce ne scapă din situaţiile cele mai grele, cine se 
arată neîncrezător şi slab de fire, acela nu vrea să dea slavă lui Dumnezeu, şi-L 
închipuie că nu veghează, ci doarme, că nu este nici atotputernic, nici bun, acela 
minte față de Dumnezeul Adevărului şi prin aceasta cade în cumplit păcat. Cu 
deosebire, nu pot fi scuzate neîncrederea şi scepticismul acestora după ce au văzut 
oameni care s-au învrednicit să primească nu o dată ajutor minunat de la 
Dumnezeu-Mântuitorul. O, câte păcate mă apasă! 


Dumnezeu Cel nevăzut şi atoatefăcător vine în atingere la modul sensibil cu 
sufletul meu nevăzut, care, în urma acestei atingeri, se umple de o minunată linişte 
şi de o bucurie cerească. Dovezi despre prezenţa lui Dumnezeu nu-mi aduc ochii 
(ca în cazul obiectelor obişnuite ale existenţei), nici urechile pe calea cuvintelor şi 
sunetelor vocii, nu acestea fac să ajungă la mine „semnale" de la Cel de necuprins; 
mi le aduce sufletul, care ca să zic aşa, se pătrunde de Dumnezeu. 


Atunci când se tulbură şi îți umple inima de deznădejde răutatea oamenilor, adu-ţi 
aminte că Domnul Dumnezeu Cel atotputernic şi atotdrept te iubeşte nemărginit şi 
că EI rabdă o vreme răutatea oamenilor, dar când vine timpul, o pedepseşte după 
merit. Tu nu eşti în stare să dispui, aşa cum ai dori, de tine, de gura ta, de un singur 
mădular al trupului tău. Ținând seama de aceasta, gândeşte-te cum este Cel ce 
conduce întreg universul, ţinându-l într-o asemenea, minunată, extraordinară 
ordine, Cel ce stăpâneşte tot neamul omenesc cel cuprins de răutate şi desmăţare, 
oamenii fiind gata oricând să se nimicească unii pe alţii, dar în acelaşi timp având 
parte, sub stăpânirea Lui, mai mult de bucurii decât de supărări. Cât de atot- 


puternic şi de preaînţelept este Domnul, Cel ce cârmuieşte peste o asemenea 
imensă şi felurită multitudine! Bizuie-te pe ajutorul Său la modul absolut. 


Când este vorba de dumnezeieştile Taine nu sta să te întrebi: oare cum se 
întâmplă? Nu-ţi este cunoscut cum a făcut Dumnezeu lumea din nimic şi nici în 
această privinţă nu poţi şi nu trebuie să ştii ceea ce face Dumnezeu în chip tainic. 
Taina lui Dumnezeu trebuie să rămână pentru tine taină, fiindcă tu nu eşti 
Dumnezeu, nu poţi cunoaşte tot ceea ce cunoaşte Dumnezeu Cel atotputernic, a 
Cărui înţelepciune este nesfârşită. Tu eşti lucrul mâinilor Lui, neînsemnata lui 
creatură. Ține minte că a fost o vreme când nu exista nimic şi că după aceea tot ce 
există până astăzi a fost creat din nimic de Cuvântul lui Dumnezeu: „Fără EI nimic 
nu s-a făcut din ce s-a făcut” (loan 1,3). 


Predaţi-vă, rugătorilor, lui Dumnezeu inima, acea inimă iubitoare, sinceră, cu care 
vă iubiți părinţii, binefăcătorii, prietenii, cea în care simţiţi dulceaţa iubirii curate, 
neprefăcute. 


Uneori, în timpul unei rugăciuni îndelungate, abia dacă ajung să fie plăcute lui 
Dumnezeu câteva minute, cele ce sunt rugăciune sinceră şi adevărată slujire lui 
Dumnezeu. Principalul într-o rugăciune este apropierea inimii de Dumnezeu, 
cea care dă mărturie despre dulcea prezență a lui Dumnezeu în inimă. 


Fie după cum Eu voiesc, nu după cum voieşti tu. Acesta este glasul Stăpânului 
Dumnezeu, pe care îl aude mereu sufletul nostru căzut în păcat şi care nu vrea să 
iasă din starea de întristare pe care i-o dă păcatul. Fie aşa cum Eu voiesc: sau te 
pocăieşti din adâncul inimii, pe măsura păcatului săvârşit şi te întorci la calea 
vieţii, cea pe care ţi-am arătat-o Eu, sau supune-te unei pedepse, pe măsura 
păcatului, aşa cum ţi-o va da dreapta Mea judecată. Altminteri, păcatul pe care l-ai 
săvârşit te va chinui, ca unul ce este o abatere de la poruncile Mele. Sufletul nostru 
îşi va afla liniştea numai atunci când va face în mod real şi din adâncul inimii 
dovadă de pocăință, pe măsura păcatului săvârşit, sau va suporta pedeapsa 
dumnezeiască corespunzătoare. 


O, stăpânire atotputernică şi atotdreaptă a Dumnezeului nostru, cea care cârmuieşti 
în chip nevăzut nevăzutele noastre suflete, Ţie se cuvine toată mărirea! Slavă Ţic, 
Doamne, Mântuitorul nostru! Facă-se voia Ta! 


Cât de repede şi de uşor ne poate mântui Domnul nostru! într-o clipită, pe 
neaşteptate, pe nebăgate în seamă. Adesea am fost în timpul zilei un mare păcătos, 
iar seara, după rugăciune, am mers la culcare îndreptat şi mai alb decât zăpada, 


prin darul Sfântului Duh, cu inima plină de dulceaţă şi de o adâncă pace. Cât de 
uşor îi este Domnului să ne mântuiască, 


În seara vieţii noastre, în amurgul zilelor noastre! Mântuieşte-mă, mântuieşte-mă, 
0, Preabunule Doamne, primeşte-mă în cereasca Ta împărăție. Totul îţi este cu 
putinţă. Sluga „pentru stăpânul său stă sau cade. Dar va sta, căci Domnul are putere 
ca să-l facă să stea“ (Romani 14, 4). 


Ceea ce este de cea mai mare importanţă şi reprezintă elementul vital pentru orice 
făptură, aceea s-a ascuns de către Creator în adâncul făpturii. Putem observa 
aceasta pretutindeni. Bunăoară la om. Sufletul este aşezat în chiar mijlocul făpturii 
sale, în inimă, de aceea se şi spune adesea în loc de suflet - inimă şi în loc de inimă 
- suflet. „Mâhnit e duhul în mine şi inima mea încremenită înlăuntrul meu“ 
(Psalmul 142, 4); „Inimă curată zideşte întru mine, Dumnezeule, şi duh drept 
înnoieşte întru cele dinlăuntru ale mele“ (Psalmul 50, 11). 


Dumnezeul nostru este Dumnezeul milei, îndurărilor şi al iubirii de oameni 
(Psalmul 102, 8 ş.a.), şi nu Dumnezeul chinurilor şi al pedepselor. Chinurile vin ca 
o consecinţă a păcatului, ele fiind şi partea acelor fiinţe fără trup care l-au părăsit 
pe Dumnezeu. De aceea, dacă te căieşti, sincer, din inimă, poţi crede că vina pentru 
chinurile şi suferinţele tale o poartă păcatul şi diavolul, dar nu numai acestea, ci şi 
tu însuți, fiindcă diavolul nu ţi-ar fi putut face nici un rău dacă n-ar fi găsit ceva în 
tine de care să se agaţe. 

Sunt un Dumnezeu zelos... (Ieşirea 20, 5). „Nu voi da nimănui slava Mea"* (Isaia 
42, 8). Aceste cuvinte ale Domnului slavei devin o realitate atunci când slava lui 
Dumnezeu, care lucrează în mine prin Sfintele Daruri, o atribui, în sinea mea, 
altcuiva, sau la altceva, neaducându-l Lui recunoştinţă, din toată inima. Atunci 
devine Domnul zelos pe slava Tainelor Sale, întotdeauna minunate, dătătoare de 
viaţă. Şi atunci sufletul meu va fi pedepsit prin dreapta Sa Judecată, cu toiag 
părintesc. Atunci aude el desluşit cuvintele Domnului: „Nu voi da nimănui slava 
Mea“. „Pentru că nu-mi dai Mie slava care mi se cuvine, cea pe care o vezi tu 
însuţi atât de limpede în Tainele Mele, lovi-voi lăuntrul tău cu toiagul dreptății 
Mele şi prin aceasta te voi face să ştii şi să crezi că nu voi da slava Mea altcuiva 
niciodată. Eu îți curăţ păcatele şi îţi fac sufletul mai alb decât zăpada, cu Sângele 
Meu. Îţi aduc în suflet pace şi bucurie. Te încălzesc şi te alint ca o mamă pe 
pruncul său, pun în tine blândeţea şi smerenia Mea. Umplu de dragoste inima ta. 
Te prefac, îți dau o altă înfăţişare, spre propria-ţi uimire, ca să te faci om nou, 
duhovnicesc, şi cui altuia i-aş putea da slava faptelor Mele? Fiindcă Eu rămân 


veşnic neschimbat: „Dumnezeu nu este ca omul, ca să-L minţi, nici ca fiul omului 
ca să-i pară rău“ (Numeri 23, 19). 


Dumnezeu Cel nevăzut lucrează asupra sufletului meu, ca şi când ar fi văzut şi ca 
şi cum s-ar afla aievea în fața mea, cunoscându-mi tot ce gândesc şi tot ce simt: 
orice lene ascunsă şi orice îndărătnicie, orice patimă îşi primeşte întotdeauna 
pedeapsa cuvenită. În general, dacă dispoziţia mea lăuntrică nu este vrednică de 
Dumnezeu, de sfinţenia Lui, inima se simte pedepsită ca de un foc dogoritor, iar 
atunci când sunt vrednic mă simt vesel şi liniştit. 


Orice s-ar spune, omul devine uneori din cale-afară de supărăcios şi de rău nu 
fiindcă e în firea lui să fie aşa, ci fiindcă diavolul s-a străduit din răsputeri să-l facă 
aşa. Observaţi-vă pe voi înşivă, observaţi-i şi pe alţii atunci când devin irascibili şi 
răi, când voi înşivă şi ei aţi fi fost în stare să faceţi una cu pământul pe cineva care 
vă duşmăneşte în mod real sau numai vi s-a părut că o face. Comparaţi această 
stare cu liniştea care vă cuprinde şi îi cuprinde şi pe alţii (uneori foarte repede, prin 
lucrarea îngerului păzitor), blândeţea, bunătatea de caracter care reapar la propria 
voastră persoană sau la alţii, trecerea de la o anumită stare la contrariul ei. Vă veţi 
spune în sine: acesta pare un alt om, nu seamănă cu cel care cu puţin timp în urmă 
era plină de mânie şi răutate. Acest om este cel „din care ieşiseră demonii... şe- 
zând jos, la picioarele lui lisus“ (Luca 8, 35) (adică blând şi smerit), cumințit şi 
întreg la minte. Oare să nu se mai afle în el nici urmă din vechea răutate şi din 
nebunia de mai înainte? Unii tăgăduiesc existenţa duhurilor rele. Dar asemenea 
cazuri precum cele de mai sus din viața unor oameni arată limpede că ele există. 
Dacă fiecare efect are propria sa cauză şi dacă pomul se cunoaşte după roade, cum 
ar putea să nu se vadă în cineva, care este cuprins de o furie dementă, duhul rău 
care lucrează în el şi care nu se poate manifesta decât într-un mod care îi este întru 
totul propriu. Poate cineva să nu recunoască în dezlănţuirea de ură a cuiva pe 
începătorul a toată răutatea? Mai mult decât atât, omul care s-a molipsit de ţâfnă şi 
iritare şi care emană ură simte desluşit în piept prezenţa unei forțe malefice; ea îi 
produce în suflet o cu totul altă stare decât aceea de care vorbeşte Mântuitorul, 
referindu-se la prezenţa Sa: „Căci jugul Meu e bun şi povara Mea este uşoară” 
(Matei 11, 30). Când este prezent cel rău, te simţi îngrozitor, simţi o apăsare 
trupească şi sufletească. 


Cea mai frecventă cerere care se face în biserică prin glasurile preoților, 
citeţilor, cântăreților este să fie miluiţi. Ce înseamnă aceasta? Înseamnă că toţi 
cei ce ne aflăm în biserică merităm pedeapsa dumnezeiască şi că primul lucru de 
care trebuie să ne aducem aminte când venim la biserică este că suntem păcătoşi 
şi că ne-am înfăţişat înaintea Domnului cerului şi pământului, Făcătorul şi 


Binefăcătorul nostru, Cel pe Care îl mâniem în fiecare zi şi în fiecare ceas cu 
fărădelegile noastre, ca să-i cerem milă, fiecare pentru sine şi - în duhul iubirii 
creştine - şi pentru alţii. Rugăciunile pentru miluire pot fi mari sau mici, precum 
şi de cerere stăruitoare. Întrucât în biserică nu se rosteşte nici un cuvânt de 
prisos, în timpul ecteniei cererii Stăruitoare se cuvine să ne rugăm cu şi mai 
multă tărie lui Dumnezeu, din adâncul sufletului, cu zdrobire de inimă, după 
cum se spune şi la începutul acestei ectenii: „Să zicem toţi din tot sufletul şi din 
tot cugetul nostru, Să zicem”. În acest timp trebuie să lăsăm deoparte răceala şi 
neatenţia inimii şi, arzând de duhul smereniei, stând numai ochi şi urechi, să 
înălțăm către Creator cea mai fierbinte rugăciune ca să ne miluiască pe noi, 
păcătoşii. Dar ce observăm în timpul ecteniei cererii Sstăruitoare şi al celei mari, 
în timp ce liturghisesc sfinţiţii slujitori şi cântă cântăreții: ca de obicei, rugătorii 
sunt neatenţi şi indiferenți. 


Atât după o împărtăşire nevrednică, cât şi după o rugăciune nevrednică şi rece, 
sufletul boleşte. Înseamnă că Domnul nu ne-a intrat în inimi, că L-am jignit cu 
necredința şi răceala inimii noastre şi că îngăduie duhurilor rele să ni se 
cuibărească în inimă, ca să ne facă să simțim deosebirea dintre jugul Său şi cel al 
vrăjmaşului. 


Ce adevăr înspăimântător! Păcătoşii care nu se călesc pierd după moarte orice 
posibilitate de a se achimba în bine, adică rămân mereu pradă chinurilor veşnice. 
Păcatul înseamnă chin. Cum s-ar putea demonstra aceasta? În modul cel mai 
distinct prin starea în care se află unii păcătoşi şi prin caracteristicile păcatului 
însuşi: de a-l ţine pe om în prinsoare şi de a-i bloca toate căile de ieşire din el. 
Cine nu ştie oare cât de greu îi vine păcătosului, atunci când este lipsit de un 
anume dar de la Dumnezeu, să părăsească calea păcatului pe care a îndrăgit-o atât 
şi să aleagă calea virtuţii?! Cât de adânc îşi slobozeşte păcatul rădăcinile în inima 
păcătosului şi în toată făptura lui, cum îi impune acestuia propria sa viziune, 
denaturată, asupra lucrurilor, înfăţişându-le pe cele mai rele dintre ele într-o lumină 
ispititoare. Ştim de asemenea că de cele mai multe ori păcătoşii nu se gândesc să se 
îndrepte, nu se socotesc pe sine mari păcătoşi, lăsându-se orbiţi de trufie şi egoism. 
Și chiar atunci când se consideră păcătoşi, cad în acea deznădejde ce vine de la iad, 
care le învăluie mintea ca o pâclă înăbuşitoare şi le înrăieşte inima. Dacă n-ar lucra 
în el harul dumnezeiesc, nici un păcătos nu s-ar întoarce la Dumnezeu, deoarece 
păcatul are însuşirea de a ne întuneca mintea şi de a ne lega de mâini şi de picioare. 
Dar timpul şi locul când putem primi lucrarea harului este doar în această viaţă. 
După moarte, numai rugăciunile Bisericii, cele făcute pentru păcătoşii care s-au 
căit, pot lucra asupra acelor suflete care se arată primitoare harului, luminii faptelor 
bune, cea pe care au dus-o cu ei dincolo, suflete peste care poate să coboare harul 


lui Dumnezeu sau să lucreze cucernicele rugăciuni ale Bisericii. Neîndoielnic, 
păcătoşii care nu se căiesc rămân fiii pierzării. 


Ce-mi spune propria-mi experienţă atunci când mă aflu prins de păcat? Mi se 
întâmplă uneori să mă chinuiesc ziua întreagă şi să nu mă pot înălța cu inimă 
curată, fiindcă păcatul mă înrăieşte, mă face să nu mă pot bucura de milostivirea 
lui Dumnezeu; mă pârjolesc ca în foc, dar rămân de bunăvoie în el, fiindcă păcatul 
mi-a legat puterea. Mă simt ca şi cum aş fi înlănţuit în mine însumi, nu sunt în stare 
să mă pot întoarce către Dumnezeu, până când, văzându-mi neputinţa şi smerenia, 
lacrimile mele, El nu se va milostivi de mine şi îmi va trimite harul Său. Nu 
zadarnic omul predat păcatului este numit legat cu legăturile întunericului (2 Petru 
2, 4). 


Viaţa ta sufletească se împarte în mod distinct în două stări, între care există o 
profundă deosebire. O stare este aceea care înseamnă pace, bucurie, inimă largă şi 
deschisă; o alta e cea în care domină suferința, spaima, iar sufletul se simte în 
strâmtorare. Cea dintâi stare este rezultatul acordului desăvârşit dintre suflet şi 
legile Creatorului. La originea celei de-a doua stări stă încălcarea sfintelor sale 
porunci. Pot observa şi observ realmente cum începe o stare sau alta. Presimt şi pe 
una, şi pe cealaltă. Ştiu ce se întâmplă întotdeauna: dacă stârpeşti de la început 
sămânţa născătoare de suferință şi strâmtorare, stârpeşti şi roadele ei, adică 
suferinţa şi strâmtorarea sufletului. 


Sau nu vă cunoaşteţi voi singuri bine că Hristos lisus este întru voi „ Afară dacă nu 
sunteți netrebnici" (2 Corinteni 13, 5). Cu adevărat, Hristos trăieşte în mine. De 
fapt, până acum am fost netrebnic; nu mi-a trecut prin minte şi n-am ştiut bine că 
Domnul este în mine. EI, Cel Atotsfânt, Se arată atât de prevenitor faţă de mine şi 
faţă de cea mai mică scădere a inimii mele. El deşteaptă în mine hotărârea de a-mi 
elibera sufletul de cel mai neînsemnat germene al păcatului, care ar putea să 
încolțească. Dar - vai! - Satana mă pândeşte la tot pasul, gata să mă înghită, mă 
dispută cu Domnul. 


Roagă-te pentru iertarea păcatelor altora aşa cum te rogi pentru iertarea propriilor 
tale greşeli atunci când, cu sufletul copleşit de durere şi apăsare, simţi în tine 
nevoia să te rogi lui Dumnezeu, cu zdrobire de inimă, cu sinceritate, cu lacrimi, 
cerându-i milostivire. Roagă-te pentru mântuirea altora întocmai cum te rogi pentru 
a ta. Dacă vei izbuti să faci aceasta şi îți va intra în obişnuinţă, vei primi de la 
Domnul belşug de daruri duhovniceşti, darurile Duhului Sfânt, care iubeşte 
sufletele celor ce arată compătimire față de mântuirea altora, deoarece EI însuşi, 
Duhul Sfânt, doreşte în tot chipul mântuirea noastră a tuturor, numai să o dorim şi 


noi să nu fim învârtoşaţi la inimă. „însuşi Duhul se roagă pentru noi cu suspine 
negrăite" (Romani 8, 26). 


Deseori auzim din gura altora sau citim în cărţi scrise de alţii unele lucruri pe care 
Dumnezeu ni le-a împărtăşit şi nouă, pe care le-am păstrat în minte şi în inimă sau 
către care am năzuit. Altfel spus, ne descoperim adesea altora unele dintre cele mai 
scumpe gânduri şi ne vine să credem că ne-au fost luate, că noi le-am gândit prima 
dată şi că ne aparţin numai nouă. Convingeri egoiste! Fiindcă Domnul rațiunii este 
Unul, Duhul Său este Unul, Care lucrează în toţi cei ce caută adevărul. Şi oare nu 
tot Unul este Luminătorul nostru, „Care luminează pe tot omul care vine în lume“ 
(loan 1,9)? Slavă Dumnezeului unic, slavă Celui ce ne iubeşte pe toţi şi ne împarte, 
prisositor, darurile Sale duhovniceşti şi trupeşti! Slavă Celui ce nu caută la faţa 
omului şi Care îşi deschide taina iubirii Sale, a atotputerniciei, a înţelepciunii, cea 
descoperită pruncilor (Luca 10, 21). 


Sfinţii lui Dumnezeu stau aproape de inimile credincioşilor şi, asemeni celor mai 
buni şi mai apropiaţi prieteni, sunt gata să sară grabnic în ajutorul celor credincioşi 
ŞI cucernici, care îi cheamă cu credinţă şi dragoste. La ajutătorii pământeşti trebuie, 
de cele mai multe ori, să apelezi insistent şi să le aştepţi uneori răspunsul vreme 
îndelungată, în timp ce după ajutătorii cereşti nu trebuie să umbli şi nici să le 
aştepţi multă vreme răspunsul. Credinţa rugătorului poate să şi-i aducă într-o clipă 
în inimă, ei ne pot da neîntârziat, după credinţă, ajutorul cerut, cel duhovnicesc, se 
înţelege. O spun din experienţă. 


Am în vedere cazurile frecvente când s-a obţinut izbăvire de nevoi şi supărări 
sufleteşti, chemându-se ca mijlocitori şi apărători sfinţii, şi mai cu seamă 
mijlocirea Stăpânei noastre Născătoarea de Dumnezeu. S-ar putea ca unii să-mi 
spună că în asemenea cazuri a lucrat pur şi simplu credinţa, sau convingerea 
nestrămutată, decisă, a omului că va fi izbăvit de necazuri, deci nu mijlocirea 
sființilor înaintea lui Dumnezeu. Nu este aşa. Din ce-ar putea rezulta ceea ce 
susțin? Din faptul că, dacă nu voi chema cu o rugăciune pornită din inimă sfinţii pe 
care îi ştiu (fără a le acorda numai acestora atenţie), dacă nu-i voi vedea cu ochii 
inimii, nu mă voi alege cu nici un ajutor, oricâtă încredere aş avea că pot să mă 
mântuiesc şi fără ajutorul lor. Eu simt limpede că am primit ajutor prin mijlocirea 
sfinților pe care i-am invocat, în virtutea credinţei mele vii, a încrederii pe care o 
am faţă de ei. Aceasta se întâmplă întocmai ca în ordinea obişnuită a lucrurilor 
pământeşti. Mai întâi îmi văd ajutătorii prin credință pornită din inimă, apoi, după 
ce i-am văzut, îi rog tot din inimă şi fără a-i vedea cu ochii trupului, ci fiind 
convins în sine de prezenţa lor. Apoi, obținând ajutor nevăzut, fără a-mi da seama 
cum, dar simţindu-l cu sufletul, primesc o dată cu aceasta şi convingerea neclintită 


că acest ajutor vine de la ei, nu de la altcineva, aşa cum bolnavul vindecat de un 
anumit doctor este convins că acel doctor l-a făcut sănătos şi că nu s-a însănătoşit 
de la sine, ci ajutat de acel doctor. Totul se produce atât de simplu, trebuie doar să 
al ochi să vezi. 


Sunt om, în mine lucrează necontenit mila, dreptatea şi adevărul lui Dumnezeu. 
Dumnezeu mă miluieşte şi îmi dă linişte. O dată mă pedepseşte şi mă ceartă cu 
necazuri, pentru acele porniri ale sufletului care îi sunt potrivnice. E plin pământul 
de oameni asemeni mie. Deci şi în ei Domnul își arată mila Sa, adevărul şi 
dreptatea Sa, ca şi în mine. Dumnezeu lucrează toate în toți (1 Corinteni 12, 6). 


Să nu creadă cineva că păcatul e ceva lipsit de importanţă. Nu, păcatul este un rău 
teribil, el ucide sufletul şi acum, şi în veacul ce va să vină. În veacul viitor 
păcătosul va fi legat de mâini şi de picioare (din punct de vedere al sufletului) şi va 
fi aruncat în întunericul cel mai dinafară, după cum cuvântează Mântuitorul: 
„Legaţi-l de picioare şi de mâini şi aruncaţi-l în întunericul cel mai dinafară” 
(Matei 22, 13). Aceasta înseamnă că el şi-a pierdut cu desăvârşire posibilitatea de 
a-şi folosi lhber capacitățile spirituale, care au fost create anume pentru o activitate 
liberă, suferind prin aceasta un ucigător blocaj al oricărei activităţi îndreptate spre 
săvârşirea binelui. Păcătosul îşi recunoaşte o anumită putere a sufletului, dar în 
acelaşi timp simte că ea îi este legată în lanţuri ce nu pot fi rupte. „Cel fără de lege 
este prins în lanţurile fărădelegilor lui şi de funiile păcatelor lui este înfăşurat” 
(Pilde 5,22). Adăugaţi la acestea îngrozitoarele chinuri care vin de la păcatele 
însele, de la conştiinţa nechibzuinţei de care s-a făcut vinovat în timpul vieţii, de la 
convingerea de a-L fi mâniat pe Creator. Şi în veacul nostru păcatul înlănţuie şi 
ucide sufletul. 


Oare cine dintre oamenii cu frică de Dumnezeu nu ştie ce durere şi ce apăsare 
cuprinde sufletul, ce foc chinuitor pârjoleşte rărunchii celui ce cade în păcat? 
Înlănţuind şi ucigând sufletul vremelnic, păcatul poate să-l ucidă pentru totdeauna 
dacă nu ne căim din toată inima pentru păcatele şi fărădelegile noastre. Iată, deci, 
demonstraţia pe viu a faptului că păcatul poate ucide sufletul şi vremelnic, dar şi 
veşnic. Dacă cineva dintre oamenii cu frică de Dumnezeu s-ar întâmpla să meargă 
la culcare fără să se căiască de vreun păcat sau de unele păcate săvârşite în timpul 
zilei şi care i-au chinuit sufletul, omul acela se va chinui toată noaptea, până când 
nu se va căi din toată inima că a păcătuit (ştiu din experienţă). Chinul păcatului îl 
va face să nu se bucure de dulceaţa somnului, fiindcă îşi va simţi sufletul apăsat, 
legat cu funuile păcatului. 


Să presupunem şi că cineva s-a dus să se culce după ce va fi săvârşit un păcat 
oarecare, torturat de conştiinţa acelui păcat şi că îl va lovi în timpul nopţii moartea. 
E limpede că sufletul aceluia se va muta în celălalt veac în chinuri şi, fiindcă după 
moarte nu există pocăință, el se va chinui acolo pe măsura păcatelor săvârşite. 
Despre aceasta aduce mărturie şi Sfânta Scriptură (Matei 25, 46; Romani 2, 6, 9; 2 
Corinteni 5, 10 ş.a.). 


Poartă-ţi de grijă, fii atent la patimile tale, îndeosebi atunci când eşti la tine acasă, 
unde ele ies nestânjenite la vedere, precum cârtiţele când se simt neameninţate. 
Când nu suntem în mediul nostru de acasă, patimile caută de obicei să se ascundă 
sub o mască mai respectabilă, iar acolo nu mai avem posibilitatea să punem pe 
fugă aceste cârtițe negre care sapă la temelia integrității noastre sufleteşti. 


În sufletul unui om evlavios, cu frică de Dumnezeu se stabileşte pe nevăzute o 
comuniune sufletească cu Dumnezeu. Asemenea unui tată sau unui preceptor 
sever, Dumnezeu fie că ne încuviinţează, fie că ne condamnă gândurile, dorinţele, 
intenţiile. Ne spune: asta e bine! sau: asta e rău!, ne răsplăteşte pentru ceea ce am 
făcut bine, ne pedepseşte pentru ceea ce am făcut rău. Toate acestea sufletul le 
simte îndată. 


Începe să ţii poruncile, mai întâi cele care se referă la lucrurile mici, ca să le poţi 
ține şi pe cele care se referă la lucrurile mari. Lucrurile mici duc întotdeauna la 
lucrurile mari. Începe cel puţin să ţii porunca postului de miercuri şi vineri, sau 
porunca a zecea din Decalog, în care se vorbeşte de gândurile şi poftele rele, şi vei 
putea ţine toate poruncile, iar cine este necredincios în cele mici rămâne ne- 
credincios şi în cele mari. 


Omule, cel ce ţi-ai legat toate visele de viaţa cea stricăcioasă şi care nu te gândeşti 
la viaţa cerească, cea fără de sfârşit! Cugetă ce înseamnă viaţa ta vremelnică. Este 
o continuă acumulare de combustibil (am în vedere hrana) pentru ca focul vieţii 
noastre să nu se stingă şi să nu scadă, pentru ca şi casa noastră (adică trupul) să 
aibă căldură şi pentru ca viaţa trecătoare a trupului nostru să fie menţinută cu acele 
substanţe nutritive provenite din organismul altor fiinţe vii, cărora li s-a luat viaţa 
pentru a da viaţă propriului nostru trup. În realitate, viaţa ta, omule, nu-i decât o 
efemeră pânză de păianjen. Pentru a o face trainică, îi dai tainul de două ori pe zi 
(adică prinzi putere de două ori pe zi cu mâncare şi băutură), şi în fiecare noapte îţi 
zăvorăşti sufletul în trup, ţinând închise simţurile trupeşti aşa cum ai trage 
obloanele, pentru ca sufletul să nu se afle în afara trupului, ci ca să-l încălzească şi 
să-l ţină viu. Viaţa nu-i decât o pânză de păianjen şi ce uşor se rupe! Smereşte-te şi 
fii evlavios în faţa vieţii celei fără de sfârşit. 


Adevărul este în egală măsură o temelie şi un element diversificator a tot ce este 
creat atât pentru propriile noastre fapte, cele dinlăuntru şi cele dinafară, cât şi 
pentru tot ce există şi, în special, temelia rugăciunii. Fie ca toată viaţa să ţi se 
întemeieze pe adevăr, toate faptele, toate gândurile şi toate dorinţele. 


Străduiţi-vă să petreceţi măcar o zi ţinând poruncile lui Dumnezeu şi vă veţi da 
seama singuri. Vă va spune inima ce bine este să faceţi voia lui Dumnezeu (iar 
pentru noi, a face voia lui Dumnezeu înseamnă viaţă, înseamnă fericire 
veşnică). Iubiţi pe Domnul din toată inima, măcar aşa cum vă iubiţi rudele şi 
binefăcătorii; preţuiţi, pe cât vă Stă cu putinţă, dragostea şi bunăvoința pe care vi 
le arată, marile şi nenumăratele Sale binefaceri (căutaţi să pătrundeţi acestea cu 
inima: cum v-a trezit la viaţă, făcându-vă părtaşi tuturor bunătăţilor, cum vă 
rabdă, la nesfârşit, păcatele, cum vi le iartă, la nesfârşit, aşteptându-vă pocăinţa 
cea din toată inima, în puterea pătimirii pe Cruce şi a morţii Fiului lui 
Dumnezeu, cel Unul-Născut; amintiţi-vă de fericirea cea veşnică pe care v-a 
făgăduit-o dacă îi rămâneţi credincioşi). Apoi, iubiţi pe fiecare om ca pe voi 
înşivă, adică nu-i refuzaţi nimic din ceea ce faceţi pentru voi, alungaţi-vă din 
inimă orice amintire a răului pe care vi l-au făcut alţii, după cum şi voi aţi vrea 
ca alții să uite răul pe care l-aţi făcut voi lor; să nu nutriţi voi înşivă gânduri 
necinstite şi ticăloase şi nici să nu le atribuiţi altora; consideraţi-i şi pe alţii bine 
intenţionaţi, aşa cum vă consideraţi voi înşivă, faceţi altora ceea ce faceţi pentru 
voi, Sau cel puţin nu le faceţi ceea ce nici vouă nu vă faceţi, şi veţi vedea ce mare 
linişte şi fericire vă va cuprinde inima. Vă veţi afla în Rai înainte de a cunoaşte 
Raiul, vă veţi afla în ceruri înainte de a cunoaşte Raiul, în raiul de pe pământ. 
„împărăţia lui Dumnezeu este înlăuntrul vostru” (Luca 17, 21), zice Domnul. 
» Cel ce rămâne în iubire rămâne în Dumnezeu şi Dumnezeu rămâne întru el“ 
(Ioan 4, 16), zice Apostolul. 


Închină-te lui Dumnezeu în duh şi adevăr. 

— Zici, bunăoară, după cum se cuvine, sfințească-se numele Tău. Doreşti, 
oare, într-adevăr să se sfințească numele Domnului prin faptele cele bune 
ale oamenilor şi ale tale însuţi? 

=> Spui vie împărăția Ta. Doreşti, oare, cu adevărat să vină împărăţia lui 
Dumnezeu, te doreşti pe tine locaş al Duhului lui Dumnezeu şi nu locaş al 
păcatului? Nu cumva îţi este mai dragă vieţuirea în păcat? 

= Spui Facă-se voia Ta, precum în cer, aşa şi pe pământ. Nu cumva cauţi să 
faci voia ta mai mult decât voia lui Dumnezeu? Nu-i aşa? 

= Zici: Pâinea noastră cea de toate zilele dă-ne-o nouă astăzi. Nu cumva în 
inimă spui altceva: n-am nevoie să-ţi cer Ţie, Doamne; am destulă pâine, să 
[i-o ceară săracii; sau, din lăcomie, îţi doreşti multe, nu te mulțumeşti cu 


puţin, ori cu ceea ce primeşti de la Dumnezeu? Nu mulțumim pentru ceea ce 
avem şi pentru ce trebuie să mulțumim. 

— Te rogi la Dumnezeu, zicând: Şi ne iartă nouă greşelile noastre precum şi 
noi iertăm greşiţilor noştri. Nu cumva mintea te duce la altceva: eu nu sunt 
Dumnezeu ştie ce mare păcătos; nu sunt mai rău decăt alții şi n-aş avea 
nevoie să cer să-mi fie iertate datoriile sau păcatele? 

— Atunci când te rogi, nu o faci cumva purtând nemulțumire sau mânie 
împotriva cuiva şi în felul acesta rugăciunea ta către Dumnezeu este 
obraznic de mincinoasă? Zici: şi nu ne duce pe noi în ispită, în timp ce tinzi 
tu însuți către ispita tuturor păcatelor? Zici: ci ne izbăveşte de cel viclean; 
dar oare nu trăieşti tu însuţi în cârdăşie cu cel viclean, sau cu tot răul, al 
cărui începător este diavolul? la aminte, să nu spună limba ceea ce nu 
spune inima. Nu-l minţi pe Domnul când te rogi. Ține minte aceasta, ori de 
câte ori spui Rugăciunea Domnească sau alte rugăciuni, ai grijă să nu zică 
gura ceea ce nu zice inima. 


Cu cât inima este mai curată, cu atât este mai largă şi mai primitoare, cu atât 
primeşte mai mult pe cei cărora le poartă dragoste. Cu cât este mai păcătoasă, cu 
atât devine mai strâmtă şi mai puţin în stare să-i cuprindă în sine pe cei pe care îi 
iubeşte, ajungând în cele din urmă să se iubească numai pe sine şi, chiar aşa, să o 
facă în chip mincinos. Fiindcă ne iubim pe noi înşine în obiecte care nu aduc nici 
un folos sufletului nemuritor: iubim aurul şi argintul, desfrânarea, beţia şi altele 
asemenea. 


Dacă Domnul dă dătătoarei de viaţă Cruci o putere de neînchipuit, nebiruită, 
dumnezeiască, să ne mai mirăm că poate da putere de neînchipuit şi propriei noa- 
stre naturi, pentru a o face să se nască din nou, prin prea cinstitele, înfricoşătoarele 
şi de viaţă făcătoarele Taine ale Trupului şi Sângelui Său? O, cât de măreț eşti, 
Doamne! Şi cât de minunate lucrurile Tale! Nemărginită este puterea Ta! Orice 
atinge puterea şi harul Tău devine de la sine de viaţă dătător. 


Dacă vrei să îndrepți neajunsurile unuia, nu încerca să o faci bizuindu-te pe 
propriile tale mijloace. Bunele noastre intenţii pot cădea adesea chiar din pricina 
noastră, a unor patimi cum ar fi trufia şi a răutăţii ce vine din ea. „Aruncă spre 
Domnul grija ta“ (Psalmul 54, 25), roagă-te Celui ce cearcă inimile şi rărunchii (cf. 
Psalmul 7, 9), din toată inima, pentru ca El însuşi să lumineze mintea şi inima 
omului. Dacă va vedea că rugăciunea ta este plină de iubire şi porneşte din toată 
inima, va îndeplini, de bună seamă, dorinţa inimii tale şi vei vedea îndată schim- 
bare la cel pentru care te rogi. Aceasta este schimbarea dreptei Celui Preaînalt 
(Psalmul 76, 10). 


Cine dă culorile cele mai delicate şi care se potrivesc cel mai bine, cine dă formă 
perfectă şi chip ales celor fără de chip, materiei amorfe a pământului, cine dă 
florilor forme fără seamăn? Aroatefăcătorule, dă-ne nouă să putem săruta în 
florile pământului înţelepciunea, bunătatea şi atotputernicia Ta! 


Deosebeşte în tine Duhul dătător de viaţă şi duhul care ucide sufle tul. Când 
nutreşti în suflet gânduri bune îți este bine şi uşor. Atunci simţi în inimă linişte şi 
bucurie şi ai în tine duh bun, Duhul cel Sfânt; atunci însă când eşti frământat de 
intenţii rele sau de porniri ticăloase ale inimii, ţi-e rău, te simţi împovărat; această 
tulburare lăuntrică îţi arată că ai în tine duh rău, duh viclean. Când duhul viclean se 
află în noi, simţim o strângere de inimă şi o nelinişte şi de cele mai multe ori o 
mare greutate de a ajunge cu inima la Domnul, fiindcă duhul cel rău leagă sufletul 
şi nu-l lasă să se înalțe la Dumnezeu. Duhul viclean este duhul îndoielii, 
necredinţei, patimilor, strâmtorării, întristării, neliniştii; duhul cel bun este duhul 
credinţei care nu se îndoieşte, duhul virtuţii, al libertăţii sufleteşti şi al lărgimii, 
duhul păcii şi al bucuriei. După aceste semne cunoaşte când ai în tine Duhul lui 
Dumnezeu şi când ai duhul rău; înalță-te cât poţi de des cu inimă recunoscătoare 
către Duhul Atotsfânt, Cel ce te luminează şi te însufleţeşte, şi fugi din răsputeri 

de îndoială, de necredinţă şi de patimi, cele prin care ne pătrunde în suflet şarpele 
răutăţii, furul şi ucigătorul de suflete. 


Apar uneori şi în viaţa creştinilor râvnitori clipe când se îndepărtează de 
Dumnezeu, momente de beznă diavolească şi atunci omul strigă către Dumnezeu 
din adâncul inimii: de ce m-ai îndepărtat, Doamne - Lumină netrecătoare - de la 
faţa Ta? Fiindcă năpustitu-s-a asupra mea străina beznă a celui blestemat şi rău, 
satana; sufletul mi se înăbuşă în întunericul chinuitor cel care mă face să simt 
caznele împărăției întunericului - iadul. Întoarce-mă. Mântuitorule, la lumina 
poruncilor 'Tale, îndreaptă calea sufletului meu, mă rog Ție din inimă. 


Dacă nu vei cunoaşte din proprie experiență cum lucrează asupra ta după cuviință 
binefacerile care îţi vin de la Duhul cel bun. De nu cunoşti duhul cel ucigător, nu 
vei cunoaşte nici Duhul cel dătător de viaţă. Numai în măsura în care ne dăm 
seama de contrastul dintre bine şi rău, dintre viaţă şi moarte, putem cunoaşte 
desluşit binele şi răul; dacă n-ai fost supus necazurilor, primejdiei de moarte 
trupească şi sufletească, inima ta nu-L va cunoaşte pe Mântuitorul, dătătorul de 
viaţă. Cel ce ne poate izbăvi de necazuri şi de moartea sufletului. 


O, Iisuse! Tu eşti mângâierea, viaţa, pacea şi sporirea întru bucurie a inimilor 
noastre! Slavă lui Dumnezeu Cel Preaînţelept şi Atotbun, Cel ce îngăduie duhului 


răului şi morții să ne ispitească şi să ne chinuie! Altminteri cum am mai putea 
preţui mângâierile harului, ale Duhului mângâietor şi dătător de viaţă? 


Domnul Dumnezeu, Cel ce e însuşi Viaţă şi viaţă prisositoare, din vecie - cum 
spune Sfântul Grigorie Teologul - a lucrat şi lucrează prin trei Persoane şi s-a 
statornicit în acestea trei, adică: Dumnezeu este Tatăl, Cuvântul şi Duhul. 


Mă întrebi cum pot fi în Dumnezeu trei Persoane? Îţi răspund, nu înţeleg, dar ştiu 
că aşa trebuie să fie şi că nu se poate altfel. 


Mă mai întrebi: de ce se numeşte a treia Persoană a lui Dumnezeu Duhul şi de ce 
trebuie să fie o Persoană aparte, atâta timp cât şi fără Aceasta Dumnezeu este 
Duh? Îţi răspund. Duhul lui Dumnezeu este numit duh în raport cu făptura. 
Domnul a suflat Duhul Său ipostatic şi a făcut să apară prin voinţa Sa - a Duhului 
de viaţă făcător, un număr infinit de duhuri: „cu duhul gurii Lui, toată puterea lor“ 
(Psalmul 32, 6). A suflat şi asupra neamului omenesc „şi s-a făcut omul fiinţă vie“ 
(Facerea 2, 7) şi din această suflare se nasc până astăzi oamenii şi se vor naşte până 
la sfârşitul veacului, după poruncă: „creşteţi şi vă înmulțiţi" (Facerea 1, 28). Dacă 
Domnul a creat prin Duhul Său atâtea fiinţe care reprezintă fiecare o identitate, o 
persoană, ar putea oare să nu fie EI însuşi o Persoană sau o Fiinţă care, ca şi 
persoană, să-l fi putut crea pe Duhul lui Dumnezeu însuşi? Duhul suflă unde 
voieşte (loan 3, 8). 


Țineţi seama deci: Duhul se numeşte Duh ca ipostas al Dumnezeirii. Dacă există o 
infinitate de duhuri create ca tot atâtea persoane, ar putea oare Dumnezeu însuşi să 
rămână fără Duh, fără a fi Persoană de sine stătătoare, ipostatică? Dar Fiul, 
înţelepciunea Tatălui cea vie, lucrătoare, nu trebuie să se afle în Dumnezeu ca 
Persoană? la aminte la tine. Eşti o fiinţă creată; ai fost înzestrat cu o inteligenţă pe 
care ţi-o admiră mulți, faci adesea lucruri pe drept cuvânt minunate şi primeşti 
laude ca autor al acelor lucruri. Şi totuşi, nu eşti decât o făptură neînsemnată şi 
neputincioasă. Stai deci şi judecă: ar putea oare să nu existe în Dumnezeu 
înţelepciunea, inteligenţa unei persoane, ar putea oare Dumnezeu să nu fie creator, 
să nu aibă înţelepciunea Sa lucrătoare şi care există prin sine? Priveşte la toate câte 
există în lume, cât de înţelept sunt alcătuite. Cum se vădeşte în toate o inteligență 
fără de asemănare; cât de înţelept sunt gândite toate cu o nemaipomenită exactitate 
şi cu o acuratețe fără de cusur. Oare nu se vede în toate acestea înţelepciunea unui 
Dumnezeu Personal? Cum ar fi putut crea Dumnezeu multitudinea de persoane, 
fiinţe vii, raţionale, fără să fie EI însuşi Persoană, izvorând din Sine o înţelepciune 
„personală". Putea fi oare altfel? Dacă da, s-ar fi potrivit oare cu perfecțiunea 
absolută a Creatorului? Deci, în Dumnezeu nu poate să nu existe o inteligență 


ipostatică, personală, sau un Cuvânt ipostatic al Tatălui, precum şi Duhul de viaţă 
făcător, Care purcede de la Tatăl şi sălăşluieşte în Fiul. Răsuflarea ta („duhul"”) 
este materială, impersonală; „răsuflarea" (duhul) lui Dumnezeu - Cel ce este Viaţa 
însăşi - este Duhul personal, EI nu se risipeşte, rămâne întreg şi dă viaţă. 


Nefireasca dominație a cărnii asupra spiritului se explică printer altele şi prin aceea 
că spiritul pare a fi „îngropat" în carne, legat de aceasta. Aceasta iese în evidenţă 
îndeosebi în raport cu slujirea lui Dumnezeu. Omul pare a se apropia de Dumnezeu 
mai mult cu gura, cu trupul, fals, nu 1 se închină în duh şi adevăr. Într-adevăr, trăim 
adesea ca şi cum n-ar exista în noi spirit, suprema treaptă a desfrânării vădindu-se 
în om atunci când spiritul este sufocat cu totul şi când omul rămâne doar trup şi 
nimic altceva. „Nu va rămâne Duhul Meu pururea în oamenii aceştia pentru că sunt 
numai trup" (Facerea 6, 3). 


Priviţi cu atenţie în ce chip îl cinstesc oamenii pe Dumnezeu: veţi constata că 
trupul încearcă să o ia înaintea spiritului. La sfinți se vede că spiritul 
precumpăneşte asupra trupului, fiindcă aceştia trăiesc cu spiritul, nu văd în lume 
nimic altceva decât spirit, înţelepciunea, atotputernicia şi bunătatea lui Dumnezeu 
vădindu-se în toate. în orice fenomen, în orice lucru văd pecetea spiritului. La 
oameni există o preponderență considerabilă a trupului asupra spiritului şi ea apare 
în faptul că ei recunosc doar cele ce pot fi percepute prin simţuri, nu văd - cum se 
spune - mai departe de lungul nasului; omul simţurilor, omul trupesc vede lumea 
aproape ca şi fiinţele necuvântătoare, iraționale; îl lasă rece înţelepciunea, puterea 
pururea fiitoare, bunătatea Creatorului. Citeşte Cartea Sfântă şi vede în ea numai 
buchea. Când se roagă, mintea îi zburdă, trecând mecanic peste cuvintele ru- 
găciunii, nu le pătrunde sensul, ignoră arta rugăciunii în duh şi adevăr. Trupul 
predomină şi sistemul de învățământ. (Nicăieri nu se învaţă în şcoală ceea ce 
reprezintă lucrul de căpetenie al practicii creştine: cum să ne rugăm; se învaţă oare 
undeva cum să-L vedem pe Dumnezeu?) 


Trupul va continua să domine lumea până la sfârşitul veacului, astfel încât 
„Domnul când va veni - să judece lumea - va găsi oare credinţă pe pământ?“ (Luca 
18, 8), ca şi la oamenii lumii celei dintâi (necredinţa este isprava trupului). 


Dumnezeu se bucură atunci când omul descoperă lucrarea Sa în inima lui, fiindcă 
EI este lumina şi adevărul. Diavolul se teme grozav de aceasta, fiindcă el este 
întuneric şi minciună. lar întunericul nu se arată la lumină, pentru a nu 1 se putea 
descoperi faptele. Diavolul este puternic doar atunci când se foloseşte de întuneric, 
de înşelăciune, de minciună. Dă-i în vileag minciuna, scoate-i-o la lumină şi el va 
dispărea îndată. Diavolul îl atrage pe om în toate patimile prin înşelăciune; prin 


înşelăciune îi adoarme pe oameni, îi face să nu vadă lucrurile în adevărata lor 
lumină. Peste multe lucruri stă pusă acoperitoarea diavolului. 


De ce oare sufletul păcătos nu primeşte iertare de păcate decât dacă recunoaşte, în 
adâncul inimii, cât sunt ele de iraționale, de primejdioase şi de mincinoase? 
Fiindcă inima înseamnă sufletul. Aşa cum, atunci când a săvârşit păcatul, omului i 
s-a părut plăcut şi „respectabil", tot aşa atunci când se căieşte de păcat, trebuie să-l 
recunoască vătămător şi cu totul mincinos. lar căinţa, atunci când are loc, aduce 
durere inimii, după cum şi pofta păcatului provoacă durere în inimă. 


Să nu te tulbure ura care clocoteşte în tine şi care tinde să dea pe dinafară în vorbe 
de mânie; porunceşte-i mai bine să tacă şi să moară. Altminteri, obişnuindu-se să 
vadă că i te supui şi că poate să se reverse nestăvilit din gura ta, te va lua în 
stăpânire. întocmai ca apa oprită de un dig de pământ care, când găseşte o spărtură, 
o lărgeşte tot mai mult, căutând să răzbească prin ea; dacă nu o astupăm deloc, sau 
o astupăm de mântuială, în cele din urmă, slăbind preocuparea noastră de a drege 
digul şi după asalturile repetate ale apei, aceasta nu încetează să-şi facă loc, din ce 
în ce mai insistent, încât până la urmă devine foarte greu, dacă nu imposibil, să fie 
zăgăzuită. Aşa şi cu ura care se strecoară în sufletul omului: dacă îi îngăduim să 
răzbească afară, o dată, de două, de trei ori, va începe să se reverse din ce în ce mai 
tare şi, în cele din urmă, va rupe zăgazul şi va inunda. Ține seama că apele răutăţii 
stau adunate în suflet, după cuvântul Psalmistului: „au intrat ape până la sufletul 
meu" (Psalmul 68, 1). 


De vei păcătui înaintea lui Dumnezeu şi păcatele te vor chinui, te vor arde, 
grăbeşte-te să cauţi unica jertfă, veşnică şi vie, pentru iertarea păcatelor şi 
mărturiseşte-ţi păcatele înaintea Celui ce s-a dat pe Sine jertfă. Altminteri nu vei 
mai primi mântuire de nicăieri. Să nu crezi că te vei putea mântui singur. 


Domnul ar fi putut să-şi facă trup Sieşi din tot universul, cer şi pământ sau dacă 
n-ar fi creat lumea, putea să facă în locul ei un templu al trupului Său. Numai 
pentru tine însă a binevoit să se facă pe Sine trup, asemenea trupului tău, ca să 
te mântuiască şi, după ce a creat lumea din nimic, Să facă, dintr-o infimă 
cantitate de materii, trupul Său, pentru a te aduce la viaţă, lăsând lumea aşa 
cum a creat-o. O, câtă bunătate şi milosârdie dumnezeiască! „Suntem mădulare 
ale trupului Lui şi din carnea Lui şi din oasele Lui“ (Efeseni 5, 30). 


Lumea ca şi creație a Dumnezeului Celui Viu şi Preaînţelept este plină de viaţă. 
Pretutindeni şi în toate este viaţă şi înţelepciune, în toate vedem o expresie a 
inteligenţei, atât în mare, cât şi în mic, în întreg şi în parte. Lumea este asemenea 


unei cărți de învăţătură, deşi nu poţi învăţa din ea cunoaşterea de Dumnezeu atât de 
limpede cum ne învaţă Revelația dumnezeiască. Înainte să fi existat lumea a fost 
numai Dumnezeu, Cel Viu şi nemărginit. Când lumea a fost adusă la fiinţă din 
neființă, este de înţeles că Dumnezeu n-a devenit mărginit; întreaga plenitudine a 
vieţii şi nemărginirea au rămas în El, dar această plenitudine şi nemărginire s-a 
vădit şi în creaturi, în cele vii şi organice, care sunt de o infinită multitudine, 
înzestrate toate cu viaţă. 


Despre caracterul limitat al lumii şi îndeosebi al omului: lumea dă un punct de 
sprijin făpturilor corporale, ca să nu se risipească în nemărginire. 


Cuvântul lui Dumnezeu scris vorbeşte mai adevărat şi mai clar despre lume decât 
lumea însăşi şi decât cuvintele omeneşti despre lume. Cuvântul naturii este închis 
în ea şi nu poate exprima nimic desluşit, de la sine, rămânând literă moartă, fără 
glas. „Unde erai tu - omule - când am întemeiat pământul?" (lov 38, 4). Erai, oare, 
lângă Dumnezeu când a întocmit universul? „Cine a căutat în adânc Duhul 
Domnului şi cine L-a sfătuit pe EI“ (Isaia 40, 13)? Voi, geologilor, vă lăudaţi că aţi 
descoperit gândul Domnului în scoarța pământului şi susțineţi aceasta în pofida 
Sfintei Cărţi a Facerii. Daţi mai multă crezare buchiilor moarte ale straturilor 
solului, ale pământului neînsufleţit decât cuvintelor, de Dumnezeu inspirate, ale 
marelui prooroc şi văzător de Dumnezeu Moise. 


Îmi spui că nu poţi pricepe cum se întâmplă că ne ascultă sfinţii din ceruri când 
ne rugăm lor. Dar cum se face că razele Soarelui se revarsă peste noi 
pretutindeni şi că luminează peste tot pământul? În universul spiritual sfinţii 
sunt ceea ce sunt razele soarelui în universul material. Dumnezeu este Soarele 
veşnic, dătător de viaţă, Sfinţii Sunt razele acestui Soare al raţiunii. După cum 
ochii Domnului privesc fără încetare pe pământ şi asupra fiilor pământului, tot 
astfel şi ochii sfinților; ei nu pot să nu se îndrepte într-acolo unde se îndreaptă 
vederea pronietoare a Domnului făpturilor şi unde sunt şi comorile lor (trupurile 
lor, faptele lor, locurile lor sfinte şi cinstitorii lor). „Căci unde este comoara ta, 
acolo va fi şi inima ta“ (Matei 6, 21). Ştii că inima poate vedea repede, departe şi 
limpede (îndeosebi cele ale lumii spirituale). Poţi observa aceasta mai cu seamă în 
cele duhovniceşti, unde multe lucruri nu pot fi percepute decât prin credinţă (prin 
„văzul" inimii). Inima este ochiul fiinţei noastre. Cu cât este mai curată, cu atât 
vede mai departe, mai repede şi mai clar. La sfinții lui Dumnezeu ochiul du- 
hovnicesc a atins încă din timpul vieţii suprema treaptă de curăţie accesibilă 
omului, iar după moarte, când s-au unit cu Dumnezeu, capacitatea lor de a 
vedea s-a limpezit şi mai mult, a devenit mai cuprinzătoare, prin har 
dumnezeiesc. De aceea sfinţii văd foarte desluşit, cuprinzător şi departe. Văd 


trebuinţele noastre duhovniceşti. Îi văd şi îi aud pe toți cei ce îi cheamă, din toată 
inima, adică pe cei ai căror ochi lăuntrici Sunt îndreptaţi către ei şi pe care nici 
îndoiala, nici necredinţa nu-i deznădăjduieşte şi nu-i întunecă atunci când îi 
cheamă pe Sfinţi, când privirile rugătorilor întâlnesc - ca să spunem aşa - 
privirile celor la care se roagă. Este o vedere mistică! 


Cine a dobândit o asemenea experiență mă poate înţelege. Aşa se explică de ce 
comunicarea cu sfinţii se face atât de lesne. Trebuie numai să cureţi ochiul inimii, 
să-l întorci neclintit spre sfântul pe care îl cunoşti, să ceri ceea ce vrei să-i ceri şi ţi 
se va da. 


Ce este însă Domnul in raport cu vederea? Totul în El este vedere, sfinţenie, 
cunoştinţă. De EI este plin cerul şi pământul, tot locul, El vede tot şi pretutindeni. 
„Ochii Domnului sunt pretutindeni, veghind asupra celor buni şi a celor răi“ 
(Pildele lui Solomon 15, 3). 


Credinţa din toată inima în lumea spirituală, mai cu seamă în Soarele spiritual, Cel 
ce înţelepţeşte şi însufleţeşte totul, bucură, dă viaţă sufletului celui cu o conştiinţă 
neprihănită. Prin credinţă, trebuie să ajungem să vedem cu inima. Aceasta 
înseamnă că Sufletul trebuie să atingă o treaptă de sensibilitate mai presus de 
cea trupească, de cea a fiinţei noastre întunecate şi să pătrundă cu vederea 
inimii, cea mai curată cu putinţă, în lumea spirituală. Acolo se va simţi bine, va 
avea parte de viaţă adevărată, de linişte şi de bucurie. O ştiu din experienţă. 


Dacă Domnul n-ar fi iubitor de oameni şi îndelung-răbdător, ar fi putut oare să 
îndure nechibzuitele defăimări pe care 1 le aducem? S-ar mai fi întrupat oare, ar 
mai fi pătimit, ar mai fi murit pentru noi, ne-ar mai fi dat Preacuratul Său Trup şi 
Preacuratul Său Sânge, către care îngerii privesc cu frică şi cu cutremur? Ne-ar mai 
fi izbăvit, oare, de păcate şi de moartea sufletului, aşa cum de nenumărate ori o 
face? Poate că ar fi spus atunci, chinuiți-vă dacă sunteţi atât de răi, nu vă voi mai 
izbăvi, după ce în atâtea rânduri v-am dat izbăvire. Aşa însă, EI îndură toată 
mulțimea nenumărată a defăimărilor noastre, aşteptând să ne întoarcem la EI. Dă 
slavă iubirii Sale şi îndelungii Sale răbdări! Închipuie-ţi ce-ar fi dacă nu L-am avea 
pe Domnul, dacă ne-am lipsi de a Sa mântuire! Sufletul ni se cuprinde de frică şi 
cutremur. Dar pe păcătoşii care nu se căiesc îi ajunge, în cele din urmă, cu adevărat 
mânia lui Dumnezeu, „în ziua mâniei şi a arătării dreptei judecăţi a lui Dumnezeu“ 
(Romani 2, 5). 


Atunci când vii să te rogi împărătesei, Maicii lui Dumnezeu, crede cu tărie, înainte 
de rugăciune, că nu te vei întoarce de la ea fără a primi milostivire. Aşa este şi aşa 


se cuvine să gândeşti şi să crezi despre Dânsa. Fiindcă este Maica Atotmilostivă a 
Atotmilostivului Dumnezeu-Cuvântul şi despre milele sale nemăsurate şi fără de 
număr mărturisesc toate veacurile şi toate Bisericile creştine. Ea este, cu adevărat, 
„noian de milostivire şi de binefaceri , aşa cum aflăm spus în Canonul Odighitriei 
(Canon, cântarea 5, vers 1). De aceea, a nu veni cu încredere când te rogi către 
Dânsa ar fi o sminteală şi o necuviinţă, neîncrederea i-ar defăima bunătatea, aşa 
cum este defăimată bunătatea lui Dumnezeu când nu nădăjduieşti că vei obţine 
ceea ce ceri atunci când 1 te rogi. Oare cum alergi să ceri mila unei persoane sus- 
puse şi bogate, milă pe care toţi i-o cunosc şi pe care şi-a arătat-o în nenumărate 
rânduri? De obicei, fiind ferm convisă şi cu speranţă vie că vei obţine de la ea ceea 
ce vrei. Aşa se cuvine să fii şi când te rogi: să nu te îndoieşti şi să nu şovăi. 


Aşa cum mama îşi învaţă copilul să meargă, ne învaţă şi Domnul să credem în EI 
cu credință vie. Mama îşi pune copilul pe picioare, îl lasă să stea aşa, se 
îndepărtează de el, apoi îl cheamă să vină la ea. Rămânând singur, fără sprijinul 
mamei, copilul începe să plângă, vrea să se ducă la ea, dar nu încearcă, de frică să 
facă primii paşi, până când se hotărăşte să păşească şi cade. Întocmai ca o mamă, 
Domnul îl învaţă pe creştin să creadă în EI, credinţa fiind ca şi mersul (credinţa - 
cale duhovnicească). Credinţa noastră este firavă, lipsită de experienţă, întocmai ca 
un copil care învaţă să meargă. Domnul ne lipseşte de sprijinul Său, lăsându-ne pe 
seama diavolului sau a feluritelor necazuri şi supărări. Ceva mai târziu însă, când 
avem mare nevoie de ajutor ca să scăpăm de ele (când nu simţim nevoia mântuirii 
nu suntem gata să mergem la E1), parcă ne-ar îndemna să ne îndreptăm către EI (şi 
trebuie, într-adevăr, să o facem) după ajutor. 


Creştinul îşi dă silinţa să facă aceasta, drumul ochilor minţii (aşa cum copilul îşi dă 
drumul la picioare), încearcă să-l vadă cu ei pe Domnul, dar inima care nu este 
obişnuită să-l „vadă“ pe Dumnezeu se teme să-şi facă curaj, se împiedică şi cade. 
Vrăjmaşul şi stricăciunea păcatului pe care o avem de la naştere închid ochii inimii 
care încerca să vadă, ţinându-l pe om departe de Dumnezeu, făcându-l să nu poată 
înainta. Domnul îi este totuşi aproape, gata să-l aducă la sine, să-l cuprindă chiar 

ŞI în braţe, numai să vină la EL cu credinţă; şi atunci când, străduindu-te, reuşeşti 
să-L vezi pe Domnul cu ochii inimii, EI îţi întinde o mână de ajutor, ca şi cum te- 
ar lua în braţe şi i-ar alunga vrăjmaşii. Atunci simte creştinul îmbrăţişarea 
Mântuitorului însuşi. Slavă bunătăţii şi înţelepciunii Tale, Doamne! 


Aşa cum, atunci când eşti strâmtorat de diavolul şi de toate necazurile, trebuie să 
vezi îndată că înaintea ta stă Sânul iubitor de oameni al Mântuitorului tău, caută cu 
îndrăznire la acest Sân părintesc, ca la o nesecată comoară de bunătate şi dărnicie 
şi roagă-te Domnului, din toată inima, ca să ne facă şi pe noi părtaşi acestui nesecat 


izvor de bunătate şi ajutorare duhovnicească şi îndată ţi se va da ceea ce ceri. 
Principalul este să ai credinţă sau vedere a inimii către Domnul şi speranţă că vei 
primi de la EI ceea ce îi ceri, ca de la un Atot- bun. Aşa este! Experienţa ne-o arată. 
Aşa ne învaţă şi Dumnezeu, adică să recunoaştem că fără El suntem de o neputinţă 
morală fără seamăn şi, cu zdrobire de inimă, să menţinem duhul nostru într-o 
necontenită dispoziţie rugătoare. 


Creştinul nu are nici un temei să ţină în inimă ură împotriva cuiva, ura fiind lucrul 
diavolului. Creştinul se cuvine să ţină în inimă numai dragoste. Și fiindcă 
dragostea nu gândeşte răul, nu trebuie să poarte gând rău împotriva nimănui. Când 
nu am nici o dovadă în această privinţă, nu se cuvine să gândesc despre altul că e 
rău, trufaş sau altcumva. Să cred, bunăoară, că dacă îi voi arăta respect, el va cădea 
în trufie, sau dacă îi voi trece cu vederea o jignire, mă va jigni din nou sau îşi va 
bate joc de mine. Trebuie să nu lăsăm răul să se cuibărească în noi sub nici o 
formă. lar răul pe care îl face ura poate fi, de cele mai multe ori, lesne descoperit. 


Pacea şi belşugul de viaţă pe care le simte inima după împărtăşanie este cel mai 
mare şi mai de preț dar pe care ni-l face Domnul nostru lisus Hristos, unul mai 
presus de toate darurile, luate împreună, de care se poate bucura trupul. Fără pace 
sufletească - atunci când inima este chinuită şi strâmtorată - omul nu se poate 
folosi de nici un bun, fie el material sau spiritual, nu-l încearcă nici o bucurie 
dintre acelea care vin de la sentimentul adevărului, binelui şi frumosului. Aceasta 
fiindcă i-a fost strivit şi ucis nucleul central al vieţii - inima, adică omul cel 
dinlăuntru. 


Uneşte-ţi sufletul cu Dumnezeu prin credinţă izvorâtă din inimă şi vei putea face 
tot ce doreşti. Poartă război cu tine vrăjmaşii nevăzuţi, puternici şi neadormiţi? Îi 
vei învinge! Sau vrăjmaşii din afară, văzuţi? Îi vei birui şi pe aceia! Te hărţuiesc 
patimile? Le vei înlătura. Te copleşesc supărările?Le vei depăşi. Ai slăbit cu 
duhul? Vei dobândi tărie. În toate vei obţine biruinţă prin credinţă, te vei învrednici 
şi de Împărăţia Cerurilor. În viaţa pământească credinţa este supremul bine. Ea îl 
uneşte pe om cu Dumnezeu, iar când se află în om, îl face puternic, de nebiruit. 
„Cel ce se alipeşte de Domnul este un duh cu EI“ (1 Corintenl 6, 17). 


Datu-ne-a Domnul din bunătatea Sa, deşi nu ne-am arătat vrednici de ea, să vedem 
soarele şi să ne bucurăm de razele lui. Lumina soarelui sa-ţi fie chezăşie, dar mai 
cu seamă lumina lină a Sfintei slave a Tatălui ceresc, a Fiului Său, Unul-Născut, 
cea care ne-a fost dată nouă, şi Duhul dragostei dat inimilor noastre. 

Ce văd când privesc lumea creată de Dumnezeu? Văd cât este de vastă, văd 
pretutindeni, în regnul animal, viaţa pulsând vioi printre patrupede, printre reptile, 


insecte şi păsări şi printre peşti. Te întrebi de ce viaţa oamenilor este atât de tristă, 
strâmtorată, plină de amărăciuni, mai cu seamă a celor înclinați spre evlavie. 
Domnul a răspândit peste tot, din belşug, viaţă, mulţumire, bucurie şi toate 
făpturile, în afară de om, îl preaslăvesc pe Creator vesele, bucurându-se de viaţă. 
Oare de ce viaţa omului se desfăşoară cu totul altfel decât a celorlalte făpturi? Nu 
este oare şi el zidirea Aceluiaşi Demiurg? Explicaţia e simplă. Viaţa noastră este 
otrăvită fie de noi înşine, prin păcat, fie de vrăjmaşul cel fără de trup, acesta 
„ocupându-se” mai cu seamă de cei ce vor să ducă o viață mai râvnitoare. Viaţa 
omului, a creştinului adevărat, aparţine viitorului, veacului ce va să vină. Acolo îl 
aşteaptă toate bucuriile, deplina fericire. Aici pe pământ nu este decât un 
surghiunit, care îşi ispăşeşte pedeapsa. Uneori natura toată i se ridică împotrivă, din 
cauza păcatelor, ca să nu mai vorbin de duşmanul său învederat, diavolul, care 
„umblă răcnind ca un leu, căutând pe cine să înghită” (1 Petru 5, 8). Aşa că nu mă 
tulbur când văd peste tot în lume bucurie şi mulțumire, chiar dacă de multe ori n- 
am de ce să mă bucur şi privesc cu mâhnire la creaturile lui Dumnezeu care se 
bucură în tot largul. Mi s-a pus la spate, pentru păcatele mele, un gâde care nu mă 
părăseşte o clipă şi nu încetează să mă lovească. Dar îmi va veni şi mie cândva 
vremea să mă bucur; nu aici însă, ci în lumea de dincolo. 


Fie ca masa ta să fie întinsă asemenea mesei Domnului! Zgârcitul este 
vrăjmaşul Domnului! 


Privesc lumea, aşa cum a zidit-o Dumnezeu, descoperind pretutindeni neasemuita 
dărnicie a Creatorului, vădită şi în felul cum a înzestrat natura. Pământul, cât este 
de întins, pare o masă pregătită pentru cel mai bogat, mai îmbelşugat şi mai variat 
ospăț, aşa cum numai cel mai iubitor şi mai generos amfitrion putea să o 
pregătească. Adâncurile apelor oferă de asemenea omului hrană din belşug. Şi ce 
să mai vorbim despre animalele patrupede, despre păsări. Ele îi pun omului la 
îndemână, cu aceeaşi generozitate, hrană şi îmbrăcăminte. Nenumărate sunt 
darurile Domnului. Priviţi numai câte nu ne oferă pământul vara şi toamna? 
Cuvine-se ca tot creştinul şi mai ales preotul să imite dărnicia lui Dumnezeu! Fie 
ca masa ta să fie întinsă asemenea mesei Domnului! Zgârcitul este vrăjmaşul 
Domnului. 


Pomul cu rădăcini bine înfipte în pământ creşte şi aduce roadă. Sufletul omului, 
care s-a legat prin credinţă şi dragoste de Domnul, slobozind rădăcini duhovniceşti, 
creşte, sporeşte şi rodeşte virtuțile plăcute lui Dumnezeu, cele care dau viaţă 
sufletului şi îl fac să trăiască acum şi în veacul de apoi. Pomul smuls din pământ cu 
tot cu rădăcini nu mai are viaţă, aceasta venindu-i prin rădăcini din pământ. 
Aşijderea şi sufletul omului care a pierdut credinţa şi iubirea de Dumnezeu şi 
care nu vieţuieşte în Dumnezeu, Cel care îi dă viaţă: el moare duhovniceşte. 
Ceea ce este pământul pentru plante este Dumnezeu pentru suflet, 


Pentru ca să nu fii mereu robul patimilor şi al diavolului, trebuie să ai un ţel pe care 
să-l urmăreşti necontenit, străduindu-te să-l atingi, biruind în numele Domnului tot 
ce ţi-ar putea sta în cale. Care ar putea fi acest ţel? Împărăţia Cerurilor, 
dumnezeiescul locaş al slavei cereşti, pregătit credincioşilor de la întemeierea 
lumii. Dar, fiindcă orice ţintă poate fi atinsă numai prin anumite mijloace, 
trebuie să ţi le asiguri pe acestea. Care ar putea fi ele? Credinţa, nădejdea şi 
dragostea. Dar mai cu seamă dragostea. Crede, nădăjduieşte, iubeşte - mai cu 
seamă iubeşte - fără să ţii seama de nici un fel de obstacole; iubeşte pe 
Dumnezeu mai presus de toate şi pe oricare dintre semenii tăi ca pe tine însuţi. 
Dacă nu te simţi atât de puternic ca Să poți ţine în inimă aceste nepreţuite comori 
ale spiritului, îngenunchează mai des înaintea Dumnezeului iubirii, cere, caută, 
bate la uşă şi vei primi, vei afla, ţi se va deschide (Matei 7, 7-8), căci Cel ce a 
făgăduit aceasta adevăr a grăit. Fie că mergi, fie că eşti aşezat sau culcat, sau 
stai de vorbă, sau lucrezi, roagă-te în toată vremea şi din toată inima, ca să ai 
parte de credinţă şi iubire. Încă n-ai cerut aşa cum S-ar fi cuvenit Să ceri, cu 


înflăcărare şi statornicie; ţi-a lipsit hotărârea nestrămutată de a le obţine. De 
acum încolo spune: aşa voi face! 


Când diavolul îţi va ridica oprelişti în calea ce duce către Dumnezeu - îndoială şi 
necredinţă în inimă, ură chiar şi faţă de persoane care merită, necondiționat, respect 
şi dragoste, precum şi alte patimi, nu te lăsa tulburat de ele. Dar ține seama că ele 
sunt fumul şi duhoarea vrăjmaşului şi că nu se pot risipi decât cu semnul Domnului 
nostru lisus Hristos. 


Ce trebuie să ne preocupe în primul rând în educarea tinerilor? Să-i facem să li se 
„lumineze ochii inimii” (Efeseni 1, 18). N-aţi observat că inima este cea dintâi care 
reacţionează în trupul omului şi care ne face să acumulăm cele mai multe cu- 
noştinţe, în măsura în care anumite adevăruri (idei) sunt descoperite mai întâi de 
ochii inimii şi după aceea de o cunoaştere rațională? Fiindcă în dobândirea 
cunoştinţelor se întâmplă aşa: inima vede dintr-o ochire, instantaneu, integral; apoi 
acest act unic de cuprindere cu „ochii inimii este transmis minţii, unde va fi 
descompus, segmentat. Cauză şi efect. Ceea ce inima a „văzut", mintea analizează. 
Ideea aparţine inimii, nu minţii, omului lăuntric, nu celui din afară. De aceea este 
atât de important să lucreze ochii inimii în dobândirea de cunoştinţe, dar mai ales 
în cunoaşterea adevărurilor de credinţă şi a regulilor morale. 


Viaţa viitoare înseamnă desăvârşita curăţie a inimii, obținută, puţin câte puţin, încă 
de aici, de pe pământ, deşi de cele mai multe ori inima se strânge şi se închide în 
sine, se întunecă de păcat şi de suflarea diavolească; uneori însă, prin lucrarea 
harului dumnezeiesc, se limpezeşte, se curăţă, vede pe Dumnezeu, se uneşte cu 
Acela, în mod real, în rugăciune şi în Taina Sfintei împărtăşanii. 


Cum prâznuim sărbătorile? Prăznuim, de obicei, fie un eveniment (când se 
cuvine să ne pătrundem de importanţa lui, Să-i înţelegem rostul, să ne dăm 
seama ce roadă poate aduce credincioşilor), fie o persoană, de pildă Domnul 
nostru lisus Hristos, Maica Domnului, îngerii şi Sfinţii (pentru a ne desluşi 
relația dintre acea persoană cu Dumnezeu şi cu omenirea, înrâurirea 
binefăcătoare pe care o poate avea asupra Bisericii lui Dumnezeu, în special). Se 
cuvine Să pătrundem în istoricul eve-nimentului sau al persoanei, să ne 
apropiem inima de acel eveniment sau de acea persoană, făcându-ni-le ca şi ale 
noastre. Altminteri, sărbătoarea nu va fi deplină şi nici plăcută lui Dumnezeu. 
Sărbătorile trebuie să lucreze asupra vieţii noastre, să ne însufleţească şi să ne 
încălzească credinţa (cea din inimă) în bunătăţile duhovniceşti viitoare, să 
cultive pornirile bune, evlavioase. Dar, de cele mai multe ori, noi le petrecem în 
păcat, le întâmpinăm cu o nechibzuită necredinţă, cu inimă rece, nepregătiți 


pentru înţelegerea măreţelor binefaceri pe care ni le-a dat Dumnezeu prin 
prăznuirea unei persoane Sau a unui eveniment, 


Porţi întotdeauna în suflet destul rău, dar fereşte-te cum spune proverbul „să scoţi 
la masă tot ce ai în cuptor”. Unuia Dumnezeu, Cel ce cunoaşte toate cele tainice şi 
ascunse, să-i fie cunoscute şi întinăciunile tale, oamenilor nu le da în vileag, nu-i 
umple de miasmele răului care mocneşte în tine, ţine-ţi închis „cuptorul”. Fumul 
răului ţine-l în tine, lasă-l să moară acolo. Recunoaşte-ţi necazul numai în faţa lui 
Dumnezeu; că sufletul ţi-e plin de răutate, iar viaţa aproape un iad. Oamenilor 
arată-le o față luminoasă, blândă. Crezi că lor le pasă de nebunia ta? Sau mergi şi 
spune-ţi boala duhovnicului, sau unui prieten, ei îți vor înţelege situaţia, te vor 
sfătui, te vor susţine. 


Uitându-te la cer, zăreşte cu mintea în înaltul lui pe lisus Domnul, unde i-a apărut 
întâiului mucenic Ștefan şi lui Saul, şi roagă-te Lui de mântuire. Nu trebuie să 
credem însă că prin arătarea Domnului atunci s-ar fi deschis cerul ca să-i poată 
vedea pe cei doi prin acea deschidere. Să fim convinşi că Domnul ne vede mereu 
pe toți din cer; ne vede faptele, cuvintele, gândurile, intenţiile, după cum tu însuţi 
te vei fi convins după multe experienţe, atunci când ţi-ai îndreptat ochii spre 
Domnul şi ai primit de la Dânsul mare şi minunat ajutor. Înseamnă că doar în 
anumite împrejurări, precum cele despre care am vorbit, se arată pe Sine din ceruri. 


Căderea în păcat este pentru suflet pagubă şi nebunie. Fiindcă omul păcătos se 
dispreţuieşte pe sine şi se îndepărtează de ceilalți, fiindcă tensiunea pe care o are în 
inimă şi viermele care îi roade sufletul îl fac să suporte greu o societate care nu 
răspunde modului său de viaţă. Păcătosul se simte stingherit oricât ar fi lumea de 
largă, fiindcă lumea este opera lui Dumnezeu cel Atotsfânt şi Drept, iar păcătosul 
care nu ţine poruncile lui Dumnezeu, poruncile iubirii şi păcii, apare printre 
făpturile lui Dumnezeu ca o ființă monstruoasă, care nu şi-ar avea locul în lume. 
lată de ce nu se simte în largul său; 1 se pare că e mereu urmărit: de Dumnezeu, de 
propria-i conştiinţă, de întreaga Creaţie. 


Cui aduc oare suferință îndoiala, necredinţa, hula? Celui căruia i se adresează, 
adică celui pe care îl acuzi că se îndoieşte, că nu crede, că huleşte, sau celui care 
într-adevăr se îndoieşte, nu crede, huleşte? Fireşte, acestuia din urmă. Când face 
aceste învinuiri, el tremură de frică, deşi n-ar trebui să se teamă (Psalmul 13, 5), îl 
chinuie îndoiala, necredinţa, hula. Obsesia agoniei sale spirituale rămâne ne- 
schimbată, ea îl domină, crede că îşi va putea face o părere mai bună despre sine, 
care să-i aducă linişte sufletească. Dar nu va ajunge la linişte decât prin căință şi 
după ce va părăsi vechile, falsele idei legate de această deprindere, începând să 


gândească altfel, în spiritul adevărului şi al bunelor intenţii. De aceea, nu trebuie să 
ne îndoim sau să ne revoltăm şi cu atât mai puţin să cădem în descurajare şi 
deprimare atunci când ne rugăm sau în altă vreme, când ne vin gânduri de îndoială, 
necredinţă, hulă. Pentru că aceasta este o ispită diavolească. 


Răutatea sau orice altă patimă care intră în inimă caută, în virtutea „legii" răului, 
cea care acționează automat, să se „verse" pe dinafară. De aceea se spune de obicei 
despre un om rău sau mânios că şi-a vărsat răutatea sau mânia asupra altuia sau a 
altceva. Partea cea mai proastă a răului este că el nu rămâne doar în inimă, ci caută 
să se răspândească, să dea pe dinafară. De aici vedem că pricinuitorul răului are 
putere mare şi „lucrează" pe un teren vast. „Lumea întreagă zace sub puterea celui 
rău" (1 loan 5, 19). 


După cum aburii sau gazele, atunci când se adună într-o cantitate mai mare intr-un 
anume loc, caută să răzbească afară, tot aşa şi patimile, ca o suflare a duhului 
răului, atunci când umplu inima omului, caută să se reverse şi trec dintr-un om în 
altul, îmbolnăvind cu duhoarea lor sufletele altora. 


Dumnezeu ne-a dat viaţă, cel mai mare dar al bunătăţii Sale; după ce am căzut de 
la EI, căzând şi din viaţă în moarte, Dumnezeu ne-a dat pe Fiul Său, pentru a ne 
naşte din nou, pentru a trăi o nouă viaţă. Faţă de aceste două mari daruri, cât de 
mici par toate celelalte, pe care 1 le cerem când ne rugăm şi pe care aşteptăm să le 
primim la primul cuvânt sincer de mărturisire a credinţei dacă ele ne sunt intr- 
adevăr necesare! Şi cât suntem de vinovaţi atunci când ne îndoim că ni le va da 
Dumnezeu, prin rugăciune! Domnul ne-a îndemnat limpede: „Cereţi şi vi se va 
da!“ (Matei 7, 7). 


Aici pe pământ, într-o lume a deşertăciunilor, într-o lume adulterină şi păcătoasă, 
moliile şi rugina, cele văzute numai cu gândul, sapă şi fură comoara sufletului 
(Matei 6, 19). Care este remediul cel mai sigur împotriva acestei continue 
degradări prin păcat, împotriva moliilor spiritualei Rugăciuni de iertarea păcatelor 
şi credinţă. Credinţa dă viaţă, învie sufletul istovit şi ademenit de pofte, stârpeşte 
moliule gândurilor păcătoase. Ea le este lor bici pedepsitor, iar nouă, izvor de 
putere, de viaţă, de mântuire. Slavă Domnului pentru toate! 


Rugăciunea ne apără şi ne izbăveşte de păcat. Credinţa face casă bună cu 
rugăciunea, fiindcă prin rugăciune trăim împreună cu Domnul, Care le-a făgăduit 
celor ce cer cu credinţă toate bunătăţile: „Cereţi şi vi se va da, căutaţi şi veţi afla, 
bateţi şi vi se va deschide. Că oricine cere ia, cel care caută află şi celui care bate i 
se va deschide” (Matei 7, 7-8). Slavă cuvintelor Tale cuprinzătoare a tot adevărul, 


Doamne! Dă tuturor celor care îţi cer prin mine, nevrednicul, bunătăţi felurite, cele 
pe care şi le doreşte inima lor! Amin, aşa să fie! 


Dacă vrei ca Domnul să-ţi creadă „din inimă” rugăciunea, străduieşte-te din tot 
sufletul ca tot ceea ce vorbeşti şi faci faţă de oameni să fie cu sinceritate, nu fii 
niciodată nesincer cu ei. Când vei fi faţă de oameni încrezător şi cu inima deschisă, 
Domnul te va face să fii sincer şi cu inima deschisă şi în rugăciune către 
Dumnezeu. Celui ce nu arată oamenilor o inimă deschisă nici Domnul nu-i acceptă 
deschis rugăciunea, făcându-l pe acela să simtă că, întrucât este nesincer față de 
oameni, nu poate fi cu desăvârşire sincer nici față de Dumnezeu, fără să nu-l 
mustre conştiinţa. 


Omule vătămat de patimi, ce-ţi mai trebuie? Zici ca să ai zile, să trăieşti. Pentru 
ce te zbaţi? Pentru ca să trăieşti. Dar oare viaţa pe care o trăieşti este ea cea ade- 
vărată? Inteligența şi experienţa te-ar putea îndemna să spui că nu. Spune-mi din 
ce se alcătuieşte viaţa. Eu ştiu - îmi spune experienţa şi raţiunea - că din credinţă, 
nădejde si dragoste. Viaţa sufletului este Dumnezeu, credinţa vie în El, dragostea 
față de EI, dragostea faţă de aproapele, acestea dau inimii şi linişte, şi largheţe fără 
ele sunt un osândit al păcatului, un rob nevolnic al patimilor. Viaţa mi se scurge în 
tristeţe şi strâmtorare. 


Îmi găsesc pace în Hristos şi cu Hristos; cum să nu cred că după moarte mă 
aşteaptă pacea veşnică în Hristos, liniştea de după lupta cu vrăjmaşii de pe pământ? 
ŞI aici îmi este greu fără Hristos mă chinui. Cum să nu cred că şi dincolo îmi va fi 
mai greu şi mai chinuitor fără EI, dacă mă va îndepărta pentru totdeauna de la faţa 
Sa? Starea sufletelor noastre aici preînchipuie viitorul. Acesta va fi o prelungire a - 
dării noastre lăuntrice de acum, dar într-o formă schimbată, pe o alta treaptă. 
Pentru cei drepți schimbarea va însemna plenitudinea slavei veşnice, pentru 
păcătoşi, plenitudinea chinurilor veşnice. 


“Mie a mă lipi de Dumnezeu bine este" (Psalmul-72. 27), spune David, cel ce a 
gustat din dulceaţa rugăciunii şi a laudei adusă lui Dumnezeu. Acelaşi lucru îl 
confirmă şi alţii, îl confirm şi eu, păcătosul. Luaţi aminte: încă de aici, de pe 
pământ, bine este a ne lipi de Dumnezeu (e bine chiar dacă suntem trup păcătos, cu 
bune, dar şi cu rele în noi). Cât de bine va fi când ne vom uni cu Dumnezeu acolo 
în cer! Fericirea de a ne lipi de Dumnezeu aici pe pământ este un model şi o 
chezăşie a fericirii de a ne putea lipi de Dumnezeu după moarte în veşnicie. Vezi 
cât de bun, de milostiv şi de drept este Creatorul? Pentru a te face să crezi în 
fericirea viitoare, cea care îţi va fi dată prin unirea cu EI, te face să guşti din arvuna 
acelei fericiri aici pe pământ, atunci când cazi înaintea lui Dumnezeu cu tot 


sufletul. Da! Sufletul meu nevăzut îşi află cu adevărat pacea în Dumnezeu Cel 
nevăzut. Inseamnă că, la despărțirea de trup, cu atât mai mult îşi va găsi pace în EI. 


Sufletul este puternic, de aceea şi poate „ţine“ greutatea trupului, acesta însă este 
neputincios. Îl poate dobori lesne materia, chiar dacă este de o obârşie cu el. Prin 
comparaţie, şi Dumnezeu, Care este duh ţine tot universul, ca şi când n-ar fi, „cu 
cuvântul puterii Sale“ (Evrei 1. 3) iar sufletul omului, cu binecuvântată de 
Dumnezeu uşurinţă îşi poate supune trupul său, ba chiar şi pe al altora, cu duhul 
(precum vedem că fac sfinţii). EI face ca, în timpul rugăciunii, cuvintele acestea să 
se prefacă lesne în duh. Omul trupesc însă se supune la fiecare pas materiei 
trupului şi se împiedică în litera rugăciunii, nefiind în stare să o prefacă în duh, 
fiind ei însuşi doar trup. Duhul sfânt şi curat al rugăciunii nu poate fi pătruns de 
duhul necurat, captiv al trupului. 


Din pricina păcatului, omul piere fără contenire şi are nevoie de un Mântuitor 
statornic, de fiecare zi. Acesta este Mântuitorul lisus Hristos, Fiul lui Dumnezeu. 
Roagă-te de mântuire, dinlăuntrul tău, numai Lui, fă-o cu credinţă vie, limpede 
văzătoare şi Acela te va mântui. Aşa m-a mântuit şi pe mine în chip minunat, de 
nenumărate ori. Mântuirea pe care am primit-o a fost tot atât de vădită ca şi cum 
m-aş fi găsit în temniţă şi mi-ar fi venit un izbăvitor să mă scoată de acolo. 


Preotul trebuie să experieze singur şi puterea credinţei, şi dulceaţa rugăciunii, şi 
iertarea greşelilor, chiar şi atunci când aceasta nu reuşeşte, şi necazurile sufleteşti, 
când vin, şi mângâierile binefăcătoare, pentru ca atunci când se roagă lui 
Dumnezeu pentru credincioşi să poată spune: „Dă-le, Doamne, binele pe care mi-l 
dai mereu mie, nevrednicului”. Toate să le ceară din proprie experienţă. 


“I-a căzut cu tronc la inimă”, se spune când în relaţia dintre două persoane, 
situate pe trepte diferite, una - cea mai puternică - oferă protecţie celei mai slabe. 
Cel ce s-a învrednicit de protecţia celui mai mare, căzându-i aceluia cu tronc la 
inimă, îşi dă seama de aceasta şi, prin reciprocitate, caută să-i fie aproape de 
inimă. Aşa se întâmplă şi între Dumnezeu şi cei ce îl slujesc din toată inima: 
inima acestora este întotdeauna aproape de Dumnezeu şi Dumnezeu este 
aproape de inima lor. Aşa trebuie să se întâmple ori de câte ori se roagă 
creştinul. Să fim aproape de Dumnezeu cu inima când ne rugăm. Aceleaşi relaţii 
bune, sincere, pe care căutăm să le avem cu oamenii, se cuvine Să le avem şi cu 
Dumnezeu. 


Să nu uiţi niciodată că umbli în faţa Dulcelui lisus. Spune-ţi mai des: vreau să 
trăiesc în aşa fel încât de viaţa mea să se bucure Cel ce este iubirea mea, Cel ce S-a 


răstignit pentru mine pe cruce. lată de ce, umblând pe calea vieţii, îmi voi lua, 
înainte de toate, drept tovarăşă de drum iubirea cea sfântă, cea care mă face să-i 
cuprind în inimă pe toți oamenii, cea care doreşte mântuirea tuturor, cea care se 
bucură cu cei ce se bucură şi plânge cu cei ce plâng. Aceasta mai cu seamă va 
mângâia pe Mângâietorul meu, Hristos. 


Părinţi şi educatori! Nu treceţi cu vederea capriciile copiilor, feriţi-i cu toată grija 
de ele, fiindcă altminteri ei vor uita cât de curând preţul dragostei pe care le-o 
purtaţi, inima li se va îmbolnăvi de răutate, vor pierde de timpuriu sfânta, sincera, 
fierbintea dragoste a inimii, iar la maturitate se vor jeli amarnic şi vă vor învinui că 
în tinereţea lor nu le-aţi purtat de grijă aşa cum s-ar fi cuvenit, că ați cedat 
capriciilor inimii lor. Capriciul este germenele stricăciunii (corupţiei), rugina 
inimii, molia care roade iubirea, sămânţa răului, necuviinţă în faţa lui Dumnezeu. 


Taina curăţirii de păcate se săvârşeşte îndeosebi în biserică. Mergi cu evlavie spre 
locul unde se face curățirea de întinăciunea ta sufletească, unde te împaci cu 
Dumnezeu, unde sufletul tău dobândeşte viaţă adevărată. De câte ori nu mi-a dat 
Domnul aici curăţire de păcatele mele, fără de care n-aş fi putut gusta darurile lui 
Dumnezeu! Darul cel mai de preţ este viaţa, darurile păcii şi bucuriei, bunătăţile 
materiale! Slavă Ţic, lisuse, Fiul lui Dumnezeu! Tu eşti „jertfă de ispăşire pentru 
păcatele noastre, dar nu numai pentru ale noastre, ci pentru ale lumii întregi” (| 
loan 2, 2). 


Nimic nu este mai schimbător decât materia. Ea se transformă în milioane de 
feluri, pe cale naturală, sau după legile Creatorului. Ca să nu mai vorbim de trans- 
formările miraculoase, de pildă: focul în rouă, apa în sânge, apa în vin, toiagul în 
şarpe; omul însuşi transformă materia în mii de feluri. Ce-am putea spune atunci de 
Atotfăcătorul Dumnezeu? Schimbarea este o calitate a materiei. Dumnezeu nu i-a 
dat spiritului raţional această calitate şi nu i-o va da niciodată. Calitatea de 
căpetenie a sufletului este că rămâne neschimbat. Dar spiritul raţional cel creat are 
însuşirea de a se desăvârși în lucrarea binelui. Triumful spiritului asupra materiei 
constă în faptul că spiritul o transformă în mu de feluri. 


Luaţi seama, de pildă, cum transformă el materia în regnul vegetal, cât de infinit 
variate sunt formele plantelor care cresc toate din acelaşi pământ, aceeaşi lumină 
solară, acelaşi aer, aceeaşi apă, acelaşi sol. Dar corpurile animalelor cât sunt de 
variate! Schimbarea este, aşadar, o calitate a materiei; lumea în toată varietatea sa 
a fost creată în funcție de aceasta. Slavă Atotputernicului Creator, Unul, Cel 
neschimbat în veci! Dacă materia nu s-ar schimba, atunci Dumnezeu nu ar fi 


Atotputernic. Slavă naturii spirituale! Fie ca ea să supună întotdeauna natura 
materială. Roagă-te lui Dumnezeu să rămâi neschimbat în săvârşirea binelui. 


De ce oare nu uităm niciodată defăimările care ne vin de la oameni, ne mâniem pe 
ei şi îi duşmănim, dar uităm repede cele mai rele, mai nocive şi mai îndărătnice 
defăimări ce ne vin de la diavolul, deşi suntem victima acestora de o mie de ori pe 
zi, în timp ce ţinem minte, şi nu doar o singură zi, jignirea pe care ne-a adus-o o 
persoană oarecare? Aceasta este o ispită diavolească (diavolul ştie cum să ne înşele 
şi o face cu abilitate; atunci când ne defăimează în vreun fel, o face sub masca 
propriului nostru egoism, ca şi când ar vrea mai întâi să ne facă pe plac, folosindu- 
se de o pornire pătimaşă a noastră, pentru ca mai pe urmă să ne lovească de moarte 
şi să ne facă să plătim amarnic iraționalul, nerodul nostru egoism). Jignirile care ne 
vin de la alții diavolul caută de fiecare dată să le umfle de o sută de ori, în- 
fățişându-ni-le într-o lumină mincinoasă. Şi aici nu face decât să se ascundă în 
spatele egoismului nostru, ca şi când ne-ar pizmui pentru bunăstarea noastră, pe 
care alţii ar vrea, chipurile, să ne-o distrugă, defăimându-ne. 


Asupra mea lucrează două forţe cu desăvârşire opuse: forța binelui şi forţa răului, 
una care dă viaţă, alta care ucide. Fiind amândouă de ordin spiritual, ele sunt 
nevăzute. Atunci când mă rog în deplină libertate şi cu inimă deschisă, forţa binelui 
izgoneşte forţa răului, a cărei putere stă doar în răul care zace ascuns în mine. Ca 
să poţi ţine piept asalturilor necurmate ale duhului răului trebuie să ai mereu în 
inimă rugăciunea lui lisus: „lisuse, Fiul lui Dumnezeu, miluieşte-mă!“ împotriva 
celui nevăzut (diavolul) - Dumnezeu Cel nevăzut! Împotriva celui puternic Cel 
Atotputernic! 


Dacă oamenii, fiinţe slabe, repede trecătoare, muritoare, fac atâtea, fapte mari 
şi minunate, graţie talentului şi însuşirilor cu care i-a înzestrat Dumnezeu; dacă 
uneori milioane de oameni se supun unui singur om, de ce nu s-ar cuveni oare să 
ne supunem cuvântului Celui ce îi aduce la viaţă pe toţi oamenii? Ţineţi minte 
cuvintele sutaşului; „Eu - spunea el - sunt om pus sub stăpânire, având sub mine 
ostaşi şi zic acestuia: Du-te, şi se duce, şi altuia: Vino, şi vine, şi slugii mele: Fă 
aceasta, şi face“ (Luca 7, 8). Mai departe, dacă multe animale sunt înzestrate cu 
priceperea de a face lucruri uimitoare, pe care nici omul nu le poate face - animale 
pe care le călcăm în picioare, care sunt atât de neînsemnate şi de firave, ce n-ar 
putea face Atotfăcătorul, Cel care ne-a înzestrat din belşug cu tot felul de priceperi, 
îndemânări şi posibilități? Dacă nişte plante neînsuflețite, care astăzi sunt şi mâine 
se aruncă în cuptor (cf. Matei 6, 30), se alcătuiesc după cuvântul Lui în forme atât 
de frumoase şi de gingaşe, dacă vedem toată materia supunându-se cuvântului Lui, 
voinţei Sale de a se transforma la infinit (prin mijlocirea a numai cinci stihii), cine 


oare, văzând toate acestea, ar mai sta să ceară dovezi ale Atotputerniciei Sale? 
Minunate sunt lucrurile Tale, Doamne, la fiecare pas şi în fiecare clipă! Umpli 
cerul şi pământul de slava înţelepciunii Tale, a bunătăţii Tale, a atotputerniciei 
Tale! Tu nu eşti numai Demiurgul cel mai înţelept, Cel ce Te arăţi necontenit ca 
Demiurg înţelept; Tu ai dat şi făpturilor Tale însuşirea de a crea, şi ele creează, prin 
puterea pe care le-a dat-o slava Ta, lucruri minunate şi de folos! O, Doamne, în 
câtă frumuseţe Te-ai îmbrăcat! 


Ce mult ne-am înjosit pe noi înşine, natura noastră, prin păcate. Dar cât de mult ne 
preţuieşti, Doamne, şi pe ce înaltă treaptă ne vede ochiul Tău! Pentru noi, 
Dumnezeu nu L-a cruțat pe Fiul Său. L-a făcut să ia trupul nostru, firea noastră, 
pentru a ne mântui. Ne-a pregătit, încă de la întocmirea lumii, împărăție veşnică; 
de întoarcerea noastră se bucură îngerii cei buni după fire. lar noi ce facem? Nici 
măcar nu vrem să ştim de toate acestea, ne înjosim din ce în ce mai rău, ne 
distrugem sufletul cu tot felul de vicii şi împătimindu-ne de toate cele ale lumii. 
Nespus de trist este să vezi aşa omul, făptură creată după chipul lui Dumnezeu, 
îndeosebi creştinul, cel ce s-a învrednicit de o asemenea înaltă chemare, pe care 
Dumnezeu îl cinsteşte atât de mult, dăruindu-l cu toate bunătățile. 


Rugăciunea silită naşte făţărnicie, îl face pe om incapabil de orice reflecţie, apatic 
față de toate, chiar şi față de îndeplinirea obligaţiilor sale. Aceasta ar trebui să-i 
facă pe toţi cei ce se roagă aşa să-şi îndrepte modul de a se ruga. Trebuie să ne 
rugăm cu drag, cu vigoare, din inimă. Nu din cauza supărărilor şi necazurilor şi 
nici din obligaţie căci Dumnezeu iubeşte pe cel care dă cu voie bună (2 Corinteni 
9.1); 


În toate trupurile binecinstitorilor creştini, care sunt temple nezidite de mână 
omenească, se află o lumină raţională sufletul, care vine de la Soarele raţiunii 
supreme — Dumnezeu Cel ce se face văzut în lume ca şi sufletul în trup. Îmi dau 
seama când îmi pătrunde în suflet Soarele cunoştinței - Dumnezeu; atunci mă 
simt. uşor, simt căldură, şi lumină; simt şi când se îndepărtează de mine, lăsând în 
urmă întuneric şi suferinţă. Aşa cum, în universul material, atunci când soarele se 
acoperă sau se îndepărtează, vine întunericul, şi în universul spiritual întunericul 
vine o dată cu îndepărtarea de suflet a Soarelui care luminează mintea şi când EI 
este acoperit de o negură blestemată. Aşa cum în universul material rămâne în- 
totdeauna o urmă de lumină şi după apusul soarelui, fiind acela de o incomparabilă 
imensitate, tot aşa şi în suflet rămâne o urmă de lumină şi după îndepărtarea 
Soarelui duhovnicesc, fiindcă Acela este pretutindeni şi fiindcă stăpânul întu- 
nericului nu este din cale-afară de puternic şi fără îngăduinţă în Dumnezeu, nu ne 


poate întuneci sufletul cu totul. Trebuie totuşi să ne ferim, pentru ca aşa cum a 
spus Mântuitorul, să nu ne cuprindă cu desăvârşire întunericul (cf. loan 12. 35). 
această scurtă rugăciune doxologică: 





Ce înseamnă o inimă curată? O inimă blândă, smerită, nevicleană, simplă, 
încrezătoare, nemincinoasă, nesuspicioasă, bună, care nu ştie de răutate, de 
lăcomie, de invidie, de desfrânare. 


Suflete al meu! Ţine minte că ai o demnitate cerească nu da atenţie lucrurilor 
stricăcioase şi derizorii, respectă şi demnitatea cerească a altora şi nu cuteza să-i 
deifămezi pentru cine ştie ce lucru stricăcios. 


lubeşte din toată inima tot Ceea ce este ceresc şi spiritual, dispreţuieşte ceea ce 
este pământesc şi material, ţine minte cuvintele Mântuitorului “Pâinea noastră cea 
de toate zilele dă-ne-o nouă astăzi” o mare înţelepciune a credinţei noastre creştine 
se cuprinde în aceste cuvinte. Adu-ţi aminte cum Însuşi Domnul a dat prin viaţa Sa 
exemple de negriji faţă de cele ale gurii mulțumindu-se doar cu ceea ce I se aducea 
de bunăvoie: „Mâncarea Mea este să fac voia Celui ce M-a trimis pe Mine“ (loan 
4,34). 


Îţi urăşti vrăjmaşul? Eşti un prost! De ce? Fiindcă atunci când te prigoneşte 
vrăjmaşul, tu însuţi te prigoneşti în suflet. Fiindcă, spune-mi: nu este, oare, o 
prigoană asupra ta însuţi, o cumplită prigoană, să te chinuie ura pe care i-o porţi 
vrăjmaşului? lubeşte-ţi vrăjmaşul şi vei fi înţelept. O, dacă ai şti ce triumf este şi ce 
fericire aduce iubirea şi facerea de bine faţă de vrăjmaşi! În acest chip Fiul lui 
Dumnezeu, în acest chip Dumnezeu, Cel în Sfânta Treime, a triumfat şi triumfă 
prin iubirea Lui asupra neamului omenesc cel nerecunoscător şi învechit în răutăţi; 
în acest chip au triumfat sfinţii lui Dumnezeu asupra vrăjmaşilor lor, iubindu-i şi 
făcându-le bine. 


Nu dispera luptându-te cu vrăjmaşul cel fără de trup; slăveşte-L pe Domnul când te 
afli în mare strâmtorare şi suferință, Cel ce te-a învrednicit să înduri pentru EI 
război cu şarpele cel perfid, defăimat fund de el pentru Domnul în fiecare ceas. 


Fiindcă dacă nu ai fi dus o viaţă cinstită şi nu te-ai fi străduit să te uneşti cu 
Dumnezeu, vrăjmaşul n-ar fi tăbărât pe tine, nu te-ar fi chinuit. 


Slavă ie, Mântuitorule Atotputernice! Slavă Ție, Mântuitorule, Puterea cea 
Atotfiitoare! Slavă Ţie, sânul părintesc cel atotprimitor şi atotmilostiv! Slavă Ţic, 
urechea cea pretutindeni deschisă, care aude rugăciunea mea, blestematul, 
miluindu-mă şi izbăvindu-mă de păcate! Slavă Ție, ochiul cel prea luminos, care 
mă vezi mereu cu iubire şi care îmi pătrunzi tainele! Slavă ie, slavă Ție, slavă 
Ție, preadulce Iisuse, Mântuitorul meu! 


Rugăciunea pornită din inimă îi este de trebuință omului fiindcă lumina minţii 
noastre nu răzbeşte departe şi nu poate cuprinde în sine prea mult din lumina 
supremei înţelepciuni; Domnul Dumnezeu este Lumina cea nemărginită şi în lume 
se vădeşte noianul înţelepciunii şi atotputerniciei Sale, în timp ce în noi nu se află, 
ca să spun aşa, decât un strop infim din puterea şi înţelepciunea Sa, fiindcă doar 
atât ni s-a dat să avem în trupul nostru supus putreziciunii. 


Pământul este stabil şi rigid, deşi se mişcă în jurul soarelui cu o mare viteză; apa 
este fluidă şi fluentă; aerul este mai „fluid", mai subtil şi mai „fluent" şi se poate 
deplasa cu o mare rapiditate când se pun în mişcare curenţii atmosferici; lumina 
este şi mai sensibilă, se deplasează cu o şi mai mare viteză decât apa şi aerul, poate 
parcurge în spaţiu, într-o secundă, distanţe inimaginabile. Dacă lumina are o atât de 
mare mobilitate, putând parcurge spaţii imense într-o durată de timp absolut 
neglijabilă, cum ar trebui să fie spiritul creat, cât de uşor şi de rapid şi, în sfârşit, 
cum trebuie să fie spiritul cel necreat, Duhul Sfânt, Domnul însuşi? Poate fi oare 
comensurabil? 


Dacă lumina se răspândește cu o iuţeală uluitoare, cât de repede trebuie să se 
răspândească în spiritele raţionale create Lumina cea necreată, Izvorul oricărei 
lumini şi a toată făptura. În sfârşit, cum cuprinde ea - Lumina cea atotfăcătoare - 
toate făpturile Sale, noianul de lumi? Slavă Ție, Lumină nematerială, necreată, care 
luminează pe tot omul care vine în lume (loan 1,9)! 


Majoritatea oamenilor poartă de bunăvoie în inimă o povară satanică, dar s-au 
obişnuit într-atât cu ea, încât de cele mai multe ori n-o simt şi chiar şi-o sporesc, 
fără să-şi dea seama. De altfel, vrăjmaşul cel rău le înzeceşte acea povară şi atunci 
cei ce o poartă încep să fie cuprinşi de o teribilă deprimare, de spaimă, cârtesc, iau 
în deşert numele lui Dumnezeu. Cele mai obişnuite mijloace prin care oamenii 
veacului acesta îşi alungă „aleanul” sunt petrecerile, jocul de cărți, dansurile, 
teatrul. Dar, după ce recurg la aceste mijloace, plictisul lâncezeala inimii sporesc. 


Dacă oamenii aceştia au norocul să se îndrepte spre Dumnezeu, inima li se 
despovărează, încep să-şi dea seama limpede cât de apăsată le era ea mai înainte, 
cât de mare era greutatea care o strivea, deşi de cele mai multe ori ei nu-şi dădeau 
seama. Cât de mulți sunt oamenii care L-au părăsit pe Dumnezeu, s-au îndepărtat 
de „izvorul apei celei vii“ (...) şi „şi-au săpat fântâni sparte, care nu pot ţine apa“ 
(leremia 2, 13)? Foarte multe asemenea fântâni sparte se întâlnesc la oameni, 
aproape câte una de fiecare. Fântânile sparte sunt inimile noastre, patimile noastre. 


Când descoperi la aproapele tău neajunsuri şi patimi, roagă-te pentru el. Roagă- 
te pentru toţi, chiar şi pentru vrăjmaşii tăi. 


— Dacă vezi că fratele tău e trufaş şi îndărătnic, că te tratează cu dispreț pe 
tine şi pe alții, roagă-te pentru el, să-i lumineze Dumnezeu mintea şi să-i 
încălzească inima cu văpaia harului său. Spune aşa: „Doamne, învaţă-l pe 
robul Tău, cel căzut în diavolească trufie, blândeţea şi smerenia, scoate din 
inima lui întunericul, povara mândriei drăceşti ” 

— Dacă vezi un om pornit spre răutate, roagă-te astfel: „Doamne, întoarce 
spre bunătate cu harul Tău pe acest rob al Tău”. 

— Dacă este iubitor de arginţi şi lacom, spune: „Doamne, comoara noastră 
nestricăcioasă, bogăția noastră cea nesfârşită! Fă ca robul Tău acesta, 
creat după chipul şi asemănarea Ta, să cunoască cât de amăgitoare este 
bogăția şi că zădărniciile lumii sunt umbră şi vis. Căci zilele omului sunt ca 
iarba sau ca firul de păianjen şi Tu singur eşti bogăţia, pacea si bucuria 
noastră ”. 

— Când vezi un om invidios, roagă-te: „Doamne, luminează mintea şi inima 
robului Tău acesta întru cunoaşterea marilor, nenumăratelor şi 
nepătrunselor Tale daruri, pe care le-a primit din dărnicia Ta nesecată. 
Orbit fiind de patima sa, a uitat de Tine şi de bogatele Tale daruri, 
socotindu-se pe sine sărac şi uitându-se cu gând pizmaş la bunătăţile pe 
care le-ai dat robilor Tăi; o, negrăitul nostru Binefăcător, Cel ce tuturor cu 
prisosință dăruieşti, uneori nu după meritul fiecăruia, dar întotdeauna după 
voia Ta; ridică mult milostive Stăpâne vălul diavolului de pe ochii inimii 
robului Tău şi dă-i Lui zdrobire de inimă, lacrimi de pocăință şi de 
mulțumire, ca să nu se bucure pentru el diavolul, cel ce l-a supus voii sale şi 
să nu-l mai poată smulse din mâinile Tale“. 

— Când vezi un om beat, spune în inima ta: „Doamne, caută cu milostivire la 
robul Tău, cel ispitit de poftele pântecelui şi de desfătările trupeşti, fă-l să 
înțeleagă dulceaţa înfrânării şi postului, a roadelor duhovniceşti care vin de 
la ele“. 


— Când vezi pe unul împătimit de lăcomia mâncării şi care îşi află în ea 
fericirea, spune: „Doamne, Tu, Care eşti dulcea noastră hrană, Care nu se 
sfârşeşte nicicând şi care ţine de foame spre viaţă veşnică, curăţă pe robul 
Tău acesta de întinăciunea lăcomiei, cea care pe toate le supune cărnii şi 
care îndepărtează de Duhul Tău, dă-i lui să cunoască dulceaţa hranei Tale 
celei dătătoare de viaţă - Trupul şi Sângele Tău, precum şi cuvântul Tău cel 
sfânt, viu şi lucrător”. 


În acest chip sau în altul roagă-te pentru toţi păcătoşii şi nu cuteza a dispreţui pe 
nimeni din pricina păcatului său sau să-i porți gând de răzbunare. Fiindcă aşa 
făcând, plăgile păcătoşilor mai tare se vor obrinti. Caută să îndrepți cu sfat, cu 
mustrare şi cu pedeapsă care să slujească drept mijloc de stârpire a răului, sau de 
înfrânare a lui în limitele moderaţiei. 


Simţim lucrând în inimă două forţe potrivnice, dintre care una se opune cu 
înverşunare celeilalte şi care, atunci când pătrunde în inimă, silnic sau prin 
vicleşug, aduce primejdie de moarte. Cealaltă, pe care înţelepciunea o face să se 
simtă batjocorită de orice întinăciune, se îndepărtează în linişte când inima este 
atinsă de cea mai mică necurăţie. Una ucide, cealaltă aduce desfătare vieții şi 
bucurie inimii. Prezenţa acestor două forţe în mine mă poate lesne convinge că 
există, neîndoielnic, diavolul, întotdeauna ucigător de oameni, şi Hristos, din- 
totdeauna Dătătorul de viaţă şi Mântuitorul nostru. Unul este întuneric şi moarte, 
Altul lumină şi viaţă. De aceea, iubitorule de Dumnezeu, dacă ţi se întâmplă 
vreodată să-ți descoperi în minte şi în inimă întuneric absolut, mâhnire, urât, 
strâmtorare şi necredinţă, unite într-o putere care se împotriveşte cu tărie credinţei 
în Dumnezeu, să ştii că a intrat în tine o forță diavolească, potrivnică lui Hristos. 
Ea este întunecată şi ucigătoare, se strecoară în inimă prin vreun păcat al aceleia şi 
de cele mai multe ori ne împiedică să-L chemăm pe Hristos, să-i chemăm pe sfinți, 
ascunzându-ni-i în bezna necredinţei. De ce face aşa? Pentru ca să ne tortureze 
sufletul, fiindcă diavolul ştie că credinţa ne scapă de uneltirile lui. Dar prin aceasta 
ne şi oferă dovada existenţei celeilalte forţe puternice, care îi stă împotrivă, cea a 
lui Hristos Dumnezeu, de la care diavolul caută să ne abată prin ticăloşia 
necredinţei, forță care, prin credinţa noastră, poate să biruie puterea celui rău şi să 
o ţină „la păstrare, sub întuneric, în lanţuri veşnice, spre judecata zilei celei mari“ 
(luda 1, 6). De aceea trebuie să ne străduim din răsputeri şi cu credință să-L 
chemăm pe Hristos - Mântuitorul. 


Se cuvine ca fiecare creştin să-şi facă obicei din a veni grabnic înaintea lui 
Dumnezeu, cu rugăciuni de cerere, pentru toate (asemenea unui neputincios la 
Izvorul a toată puterea şi a tot binele). „Intru toate prin închinăciune şi prin rugă cu 


mulțumire, cererile voastre să fie arătate lui Dumnezeu” (Filipeni 4, 6). „Daţi 
mulțumire pentru toate“ (| Tesaloniceni 5, 18). Daţi slavă precum îngerii care 
strigă „Aliluia”. 


Cel mai mare dar al lui Dumnezeu, de care avem cel mai mult nevoie şi pe care ne 
învrednicim a-l primi des de la Dumnezeu, prin rugăciunile noastre, este pacea 
inimii, după cum cuvântează Mântuitorul: „Veniţi la Mine toți cei osteniți şi 
împovăraţi şi Eu vă voi odihni pe voi” (Matei 11,28). lar atunci când dobândiţi 
pacea, bucuraţi-vă, socotiţi-vă bogaţi, îndestulaţi cu de toate. 


Să nu uite nimeni că este al lui Dumnezeu cu sufletul şi cu trupul, că depinde de 
Acela în toate clipele vieţii şi în toate cerinţele sufletului şi trupului. De aceea să se 
îndrepte către Dumnezeu ori de câte ori sufletul şi trupul simt o anumită nevoie, 
când existența trupească sau sufletească îi este stânjenită în vreun fel, când îl 
doboară deznădejdea (bolile sufletului) sau patimile (bolile trupului), când îl ame- 
ninţă nestatornicia stihiilor (focul, apa, aerul, furtunile), când pune început vreunui 
lucru. Să-şi aducă aminte atunci de unicul Demiurg, Care a făcut totul din neființă 
şi Care a dat făpturilor Sale puteri de tot felul, pentru a face multe şi felurite 
treburi. 


Orice ideal, orice gând pozitiv presupune existenţa în noi a unui principiu pozitiv, 
unul care să se identifice cu o sfântă convingere a sufletului nostru. Aceasta, de 
bună seamă, fiindcă în străfundul fiinţei noastre par a fi ascunse toate formele de 
manifestare ale binelui, pe care ne străduim să le readucem în inimă ca pe unele 
care au aparţinut cândva acesteia. Cât adevăr cuprind cuvintele Apostolului: „Ce ai 
pe care să nu-l fi primit? (orice gând bun, toate darurile naturale), iar dacă l-ai 
primit, de ce te făleşti, ca şi cum nu I-ai fi primit? (1 Corinteni 4, 7). 


Observăm în noi înşine cum luptă credinţa cu necredinţa, forţa binelui cu forța 
răului, iar în lume duhul Bisericii cu duhul lumii. În lume veţi distinge, în ordinea 
spiritului, două poziţii opuse: una a luminii, cealaltă a întunericului, una a binelui, 
alta a răului, una a religiozităţii, duhovniciei, alta a necredinţei şi secularismului. 
De unde se trage aceasta? Din lupta celor două puteri opuse: puterea lui Dumnezeu 
şi puterea diavolului. Dumnezeu lucrează în aceia dintre fii Săi care îi arată 
ascultare; diavolul, în fiii neascultării („Duhul care lucrează în fui neascultării”, cf. 
Efeseni 2, 2). Şi eu simt în mine adesea lupta dintre cele două tendinţe opuse. 
Uneori, când încep să mă rog, puterea cea rea mă apasă chinuitor, îmi împovărează 
inima, ca să nu mă pot înălța cu ea către Dumnezeu. 


Cu cât sunt mai sigure şi mai solide mijloacele care mă leagă de Dumnezeu 
(rugăciunea şi pocăința), cu atât mai aprig se înverşunează împotriva lor, 
folosindu-se de tertipuri distrugătoare, vrăjmaşul lui Dumnezeu şi al nostru. Nimic 
nu lasă să-i treacă nefolosit: nici lenea noastră trupească, nici slăbiciunea 
sufletului, atracția acestuia către bunuri şi preocupări pământeşti, nici îndoiala, 
căreia îi cădem victimă toţi, puţina credinţă sau necredinţa, gândurile spurcate, 
viclene sau hulitoare, apăsarea sufletească, întunecarea minţii, toate sunt îndreptate 
împotriva celor neatenţi la uneltirile vrăjmaşului, pentru a face să ne poticnim pe 
drumul rugăciunii, când urcăm pe scara care ne duce la Dumnezeu. De aceea sunt 
atât de puţini rugătorii sinceri, râvnitori, de aceea sunt atât de rari cei ce ţin post 
pentru a se pregăti pentru spovedanie şi împărtăşanie. Poate că n-ar posti nici 
jumătate dintre cei ce postesc astăzi la noi dacă legile statului (de atunci - n.tr.) nu 
i-ar obliga pe toţi să se spovedească şi să se împărtăşească o dată pe an. Toţi 
cunoaştem aceasta din experienţă. 


Sufletul nostru, cel în care ne stă puterea, rămâne nevăzut. ŞI „sufletul“ animalelor 
este invizibil. Există şi în plante un suflu dătător de viaţă care rămâne imperceptibil 
ochiului. Existenţa şi mişcarea întregii lumi materiale sunt date de o forță nevăzută 
(„legile naturii”). În locaşurile cele din înalturi există forţe cereşti pure, străine de 
orice materialitate. Tot ce ființează în cer şi pe pământ, în cele înalte şi în cele de 
Jos, ţine de o forță atotputernică, una care produce energie în cer şi pe pământ. Să 
laude puterile toate Puterea Unică, cea în trei Persoane, a Tatălui şi a Fiului şi a 
Sfân-tului Duh! Iar fiii pământului să o prea slăvească, ştiind că în ea lucrează 
îndeosebi puterea iubirii, cea care împarte pretutindeni viaţă şi fericire. 


Multă vreme nu mi-am dat seama destul de limpede ce mare nevoie are sufletul să 
primească tărie de la Duhul Sfânt. Acum Multmilostivul m-a făcut să cunosc 
valoarea acesteia. Fiecare moment al existenţei noastre cere ajutorul Duhului 
Sfânt; nu ne putem lipsi de el, aşa cum nu ne putem lipsi de respiraţie. Ne 
trebuie când ne rugăm, ne trebuie toată viaţa. Fără întărire de la Duhul Sfânt, 
sufletul nostru ar aluneca mereu spre tot răul, deci spre moarte duhovnicească. 
Ar Slăbi mereu, S-ar arăta cu totul neputincios când răul ar căuta să intre în 
inimă, nu ar mai putea face binele. Fără întărire de la Duhul Sfânt simţi cum 
răul îţi ia în stăpânire inima, ameninţând-o în fiecare clipă să dispară în bezna 
fărădelegii. Fiind supusă unor asemenea încercări, se cuvine ca inima Să stea pe 
0 temelie de piatră rezistentă. Acesta este Duhul Sfânt. 


Y El ne dă tărie, iar când ne rugăm ne întăreşte credinţa şi nădejdea că vom 
obține ceea ce cerem. 
Y Elne înflăcărează sufletul cu iubire de Dumnezeu, 


Y Elne aduce în suflet gânduri sfinte, care ne întăresc mintea şi inima. 

Y Dacă omul depune o muncă oarecare, El îi sădeşte în inimă conştiinţa 
importanţei şi necesităţii acelei munci şi-i dă răbdare neclintită, prin care 
să îndepărteze de la sine toate greutăţile. 

VEI inspiră omului, în raporturile sale cu semenii, de orice condiţie şi de 
orice sex, respectul faţă de persoana umană, oricare ar fi ea, ca una ce a 
fost creată după chipul lui Dumnezeu şi răscumpărată cu sângele lui Hristos 
Domnul. 

V El fereşte inima şi atenția omului de atracţia pe care o pot exercita uneori 
asupra sa o ţinută a corpului şi o îmbrăcăminte necuviincioasă, de la orice 
vulgaritate în vorbire şi comportament. Duhul Sfânt ne uneşte pe toţi în 
iubire, ca fii ai Părintelui Ceresc, şi ne învaţă să ne rugăm întru lisus 
Hristos: ,, Tatăl nostru, Care eşti în ceruri”. 


Închipuiţi-vă că vedeţi lumina cea nepătrunsă, din care a purces lumina soarelui, a 
lunii, a stelelor; că vedeţi acea Dragoste nemărginită, cea care L-a trimis în lume 
pe Fiul Său Unul-Născut, „ca să mântuiască prin El lumea" (loan 3, 17) de 
chinurile veşnice, că vedeți Frumuseţea cea dintru început, din Care odrăsleşte 
toată frumuseţea şi diversitatea lumii: diversitatea şi frumuseţea vegetației, a 
mineralelor, cetaceelor, peştilor, păsărilor, animalelor, toată frumuseţea oamenilor. 


Închipuiţi-vă că îl vedeţi pe Creatorul cerului şi pământului, Care este tot numai 
iubire, strălucind de lumina nepătrunsă a desăvârşirilor Sale. Ce veţi simţi atunci? 
Fiindcă credinţa creştină ne pregăteşte pe toți pentru o asemenea viziune. Luaţi 
aminte la lumea vegetală; ce desluşim limpede în ea? 

1) Că în structura tuturor plantelor se vădeşte o inteligență de supremă în- 
țelepciune; 

2) o forţă care susţine şi revigorează viaţa şi care face ca toate părțile componente 
ale plantei să se afle într-o relație organică; 

3) puterea absolută a infinitei înţelepciuni care face să se transforme de la sine 
materia amorfă, supunând-o, firesc, nemărginitelor Sale planuri şi scopuri. „Că m- 
ai veselit, Doamne, între făpturile Tale" (Psalmul 91, 4). „Minunată este ştiinţa Ta, 
mai presus de mine" (Psalmul 138, 6). 


Aşa cum obiectele de pe pământ situate la o distanţă mai mare nu pot fi văzute de 
departe, oricât de mari ar fi ele, dacă nu se reflectă în ele soarele şi devin vizibile 
numai când se întâmplă aceasta, chiar şi în cazul celor ceva mai mici, la fel se 
întâmplă şi cu oamenii. Cei în care nu-şi află oglindire, în toate desăvârşirile Sale, 
Dumnezeu, Soarele Dreptăţii, nu pot fi observați decât de la mică distanţă şi de 
către foarte puţină lume. Când se reflectă în ei Soarele Dreptăţii, devin vizibili 


tuturor, de departe. Aceşti oameni (sfinţii), din orice loc şi din orice timp, se 
bucură de obştească laudă, unii dintre ei strălucind ca soarele, alţii ca luna, alţii ca 
stelele. 


Privind făpturile pe care le-a creat Dumnezeu, nesfârşita lor multitudine, mă văd pe 
mine ridicat deasupra tuturor, prin chip şi asemănare cu Dumnezeu, prin rațiune şi 
prin libertate, prin capacitatea de a percepe cu mintea toata creația şi de a mă 
minuna de chipul cum se vădeşte în ea mâna Creatorului preaînţelep şi atotbun. Cu 
câtă evlavie se cuvine să stau înaintea Creatorului meu? Şi câtă cinstire trebuie să 
dau celor ce m-au adus la viaţă, tatăl şi mama mea? Ei mi-au dat fiinţă în timp, 
pentru timp şi pentru eternitate. M-au adus, prin voinţa lui Dumnezeu, în pântecele 
maicii mele şi în frumuseţea fără seamăn a lumii, pentru ca la vremea rânduită. 
Creatorul să mă ducă în frumuseţea cerească, cea fără de seamăn. 


Statul sau societatea, oricare ar fi ea, este întocmai ca un trup însufleţit. Ca şi intr- 
un trup, toate mădularele în ansamblu şi fiecare în parte sunt aşezate de Dumnezeu 
la locul ce li se cuvine şi în corpul unei societăți. Dumnezeu aşază pe fiecare la 
locul cuvenit, cu toate că şi preocupările fiecăruia determină locui ocupat în 
societate. 


Observăm cu toţii că lumina se revarsă asupra pământului din cer, fiindcă soarele, 
luna, stelele dau lumină din sistemul solar. Aceasta învederează că şi lumina cea 
rațională, necreată. Dumnezeu, sălăşluieşte cu deosebire în cer, de la Acela venind 
toată lumina, şi cea materială, şi cea spirituală, lumina minţii şi a inimii. „Cuvântul 
era Lumina cea adevărată care luminează pe tot omul care vine in lume" (loan 1. 
9). „Dumnezeu este iubire" (I loan 4, 16). Gândurile, simțămintele, impulsurile 
inimii care tind să spulbere iubirea şi să cultive ura vin de la diavolul. Scrie-ţi 
aceasta în inimă şi caută să păstrezi cu orice preţ dragostea. Căutaţi dragostea (1 
Corinteni 14, 1)! Ține minte: fă tot ceea ce se împotriveşte omului trupesc, vechi, 
păcătos; pune-te toată viaţa de-a curmezişul faptelor rele. Acesta să-ţi fie scopul 
VIEţII şi o dată cu el, dobândirea slavei întru Hristos. „Cei ce sunt ai lui Hristos 
lisus şi-au răstignit trupul, împreună cu patimile şi cu poftele" (Galateni 5, 24). 
Înscrie-ţi în inimă şi următorul adevăr: un singur lucru este vrednic de ura noastră: 
păcatul sau viciul. Faţă de oameni să ai numai iubire. Porunca Împăratului ceresc 
sună limpede: „Să iubeşti pe aproapele tău ca pe tine însuţi" (Matei 22, 39). 


Dacă atunci când te rogi inima îţi este cuprinsă de descurajare şi tristeţe, să ştii că 
aceasta vine de la diavolul, care văzându-te că te rogi, încearcă cu orice chip să te 
facă sa te poticneşti. Ține-te tare, bărbăteşte, cu gândul la Dumnezeu. Îndepărtează 
de la tine aceste stări ucigătoare. la seama: când diavolul nu reuşeşte să te facă 


hulitor de Dumnezeu cu mintea, caută de cele mai multe ori să te facă hulitor cu 
inima. Cum adică poate fi hulit Atotputernicul Dumnezeu cu inima? Prin 
îndoială, necredinţă, descurajare, făcându- te să nu rabzi pedepsele pe care ţi le 
trimite, să cârteşti. Toate acestea sunt patimi. Făcându-te neîncrezător în dreptatea 
şi bunătatea lui Dumnezeu, vrăjmaşul te face să huleşti dreptatea, bunătatea şi 
atotputernicia Lui. Prin descurajare, huleşti mai cu seamă bunătatea lui Dumnezeu. 
Prin dezlănţuirea patimilor sale, omul huleşte pronia dumnezeiască atotbună şi 
adevărul dumnezeiesc. 


Un adevăr pe care caută să-l înscrii în minte şi în inimă. Nevăzutul joacă primul rol 
pretutindeni în lume, în toate fiinţele. Când nevăzutul părăseşte fiinţa, aceasta nu 
mai există, moare, întrucât, atunci când a rămas doar partea vizibilă, fără cea 
invizibilă, aceea nu mai înseamnă decât un pumn de ţărână. Eu şi toţi oamenii 
trăim grație unui principiu nevăzut. 


Oamenilor care se cufundă în bezna necunoaşterii lui Dumnezeu, a necunoaşterii 
de sine, a necunoaşterii vrăjmaşilor mântuirii lor le poate fi lesne prădată casa 
sufletului, zestrea ei de cuget. 


Când i se spune omului lăuntric: „Deşteaptă-te cel ce dormi şi te scoală din morți“ 
(Efeseni 5, 14), se înţelege prin aceasta somnul sufletului, mult asemănător 
somnului trupesc. Ca şi atunci când cântăm: „Suflete al meu, scoală, pentru ce 
dormi?“ se înţelege chiar somnul sufletului, aici nu mai vorbim la figurat. Când 
trupul doarme, intri într-o anumită inerție şi insensibilitate. Tot aşa şi sufletul, 
atunci când este cufundat în somnul păcatului, devine inert, fără pic de vlagă şi 
total insensibil faţă de credinţă, nădejde şi dragoste. Spune-i, de pildă, că Fiul lui 
Dumnezeu a coborât pe pământ pentru tine şi S-a făcut om pentru a te izbăvi de 
moartea veşnică, explică-i învățătura Sa mântuitoare, vorbeşte-i de minunile şi 
patimile Sale, de moartea pe cruce, de înviere şi de înălţarea Sa la cer, despre a 
doua venire; va rămâne cu totul opac, nu va simţi binefacerile lui Dumnezeu, va 
continua să doarmă, nepăsător faţă de credință, nădejde, dragoste. Nu-i va păsa 
nici de Dreptul Judecător, nici de chinurile care îl aşteaptă în viaţa viitoare, nici de 
viermii neadormiţi, nici de focul cel veşnic. Doarme, nu aude, nu simte! Este 
interesant de observat că şi somnul trupesc începe cu aţipirea inimii. Omul, când 
doarme, ţine ochii închişi, nu vede, urechile nu aud. Sufletul cufundat în somnul 
păcatului aşijderea. Dar sufetul trebuie să-şi țină ochii mereu deschişi - ochii inimii 
- chiar şi în timpul somnului: „de dormit, dormeam, dar inima îmi veghea" 
(Cântarea Cântărilor 5, 2). 


Nu puteţi să nu observați că toată puterea vă stă în inimă. O „inimă uşoară" dă 
omului senzaţia de bine. Când îi este „greu la inimă", se simte rău de tot. O „inimă 
uşoară" poate fi „obţinută" însă numai prin credinţă şi mai cu seamă în Biserică, 
locul prin excelenţă al credinţei. Aici îl simţim pe Dumnezeu, prin harul curățitor 
pe care ni-l coboară în inimi şi prin jugul uşor pe care ni-l aşază pe umeri. lată 
marele secret, pe care ar trebui să-l cunoască toţi. Cu inimă uşoară, omul poate să 
alerge, să joace. De aceea David „sălta jucând înaintea chivotului” (cf. Para- 


lpomena 13, 8). 


Când eşti vorbit de rău şi când defăimările te tulbură şi fac să ţi se strângă inima, 
înseamnă că eşti stăpânit de mândrie şi că trebuie, fără a mai sta pe gânduri, să 
calci peste ea, să ţi-o scoţi din inimă. Împunsăturile rău-voitoare să nu te scoată din 
fire, nu ţine ură faţă de cei ce te urăsc sau te defăimează, iubeşte-i ca pe nişte 
doctori pe care ţi i-a trimis Dumnezeu ca să te înţelepţească şi să te înveţe 
smerenia; roagă-te pentru ei lui Dumnezeu; „Binecuvântaţi pe cei ce vă blestemă” 
(Matei 5, 44). Spune-ţi: ei nu mă vorbesc de rău pe mine, ci patima mea; nu lovesc 
în mine, ci în şarpele care şi-a făcut cuib în inima mea şi care o face să mă doară 
atunci când sunt vorbit de rău. Mă mângâi cu gândul că oameni buni îl vor scoate 
de-acolo cu vorbele lor usturătoare şi astfel inima n-o să mă mai doară. 
Mulţumeşte lui Dumnezeu pentru defăimările care îți vin din afară. Celor ce le 
rabdă aici nu 1 se vor pune în seamă în veacul viitor. „Fărădelegea sa a fost 
ispăşită” (Isaia 40, 2). „Doamne, revarsă pacea peste noi, căci toate lucrurile 
noastre pentru noi le-ai făcut” (Isaia 26, 12). 


Când te rogi de iertarea păcatelor, întăreşte-te în credință, pune-ţi nădejdea în 
milosârdia lui Dumnezeu, Care este gata oricând să ne ierte păcatele dacă ne rugăm 
cu sinceritate; fereşte-ţi inima să nu cadă în deznădejde şi în deprimare şi să verşi 
din această pricină lacrimi silite. Ce sunt păcatele tale, oricare ar fi ele, înaintea 
milosârdiei lui Dumnezeu? Dacă te vei căi cu sinceritate, ierta-ţi-se-vor toate. 
Deseori se întâmplă ca omul să se roage fără a nutri în inimă speranţa că îi vor fi 
iertate păcatele, considerându-şi-le oarecum mai prejos de milosârdia lui Dumne- 
zeu. De aceea nici nu primeşte iertare, deşi varsă lacrimi silite, şi se îndepărtează 
de Domnul cel darnic cu tristeţe şi strângere de inimă, aşa cum şi merită. „Loate 
câte cereţi rugându-vă, să credeţi că le-aţi primit şi le veţi avea” (Marcu 11, 24). 
Neîncrederea faţă de ceea ce ai putea primi de la Dumnezeu atunci când I-ai cerut 
este blasfemie înaintea lui Dumnezeu. 

Atunci când pui la îndoială ceea ce este adevărat şi sfânt, mintea ţi se întunecă, 
inima neîncrezătoare ţi se strânge şi se umple de spaimă. O credinţă sinceră şi 
neclintită aduce însă bucurie, linişte, te face să te desfăşori în tot largul în viaţă, iar 
mintea ţi se luminează, devenind departe văzătoare. Oare aceasta nu arată cât se 


poate de clar că adevărul triumfă asupra inimii zdruncinate de necredință? Nu 
demonstrează cum se poate înşela inima? Atunci când suferă, punând la îndoială 
adevărul şi sfinţenia, inima scoate la iveală faptul că nu crede în adevăr şi sfinţenie. 
Când pune la îndoială adevărul, inima moare de la sine, vrând să spulbere prin 
scepticism ceea ce nu poate fi spulberat. O inimă deschisă, animată de neclintită şi 
curată convingere, întăreşte adevărul de credinţă, obiectul credinţei fiind şi cel ce 
transmite energie inimii, o regenerează şi o fortifică. Atunci când este îmbolnăvită 
de păcat, inima nu poate deveni o păstrătoare validă a vieţii, fiindcă păcatul 
înseamnă moarte, nu viaţă. Atunci plenitudinea vieţii se află în afara noastră. Dar 
în măsura în care ni se transmite viaţă spirituală nevăzută, după cât de mare este 
credinţa noastră, devenim şi noi în chip nevăzut parte din viaţa (existenţa) lui 
Dumnezeu. Calea pe care ne vine această viaţă este credinţa vie, sinceră în 
Dumnezeu. Dacă este lipsită de credinţă, este firesc ca inima să se simtă strâm- 
torată, tristă, asemenea unei vieţi frustrate şi chircite. Dar credinţa trebuie să 
implice şi un acord între activitatea noastră spirituală şi obiectul credinţei, ca pe o 
condiţie esențialmente morală. 


Căci dorinţa cărnii este moarte, dar dorinţa Duhului este viaţă şi pace (Romani 8, 
6). Ar putea exista cineva care să nu fie de acord cu cuvintele Apostolului? Dorinţa 
cărnii este într-adevăr moarte. Apropie-te, omule iubitor de arginţi şi de avuţie, 
invidios, egoist, trufaş, dornic de onoruri, lasă-ne să te privim, să-ţi vedem faptele! 
Dezvăluie-ne, dacă vrei, gândurile inimii! Ne vom convinge, din exemplul tău, că 
„dorinţa cărnii" este moarte. Viaţa pe care o duci nu este viață adevărată, eşti mort 
cu duhul, în libertate aflându-te eşti captiv înlăuntrul tău; având minte eşti fără de 
minte, fiindcă „lumina care este în tine este întuneric” (Matei 6, 23). Dumnezeu ţi- 
a dat inimă capabilă să se desfăteze cu simţămintele adevărului, sfinţeniei, binelui 
şi frumosului; tu însă, prin dorinţa cărnii, ai strivit în ea sentimentele şi pornirile 
nobile; eşti ca şi mort, „nu ai viaţă în tine" (loan 6, 53). Dar dorinţa Duhului este 
viaţă şi pace. Tot creştinul care îşi trăieşte viaţa cu credinţă, care îşi înfrânează 
patimile şi căruia îi stă gândul la „câte sunt adevărate, câte sunt de cinste, câte sunt 
curate, câte sunt vrednice de iubit, câte sunt cu nume bun", la „orice virtute şi la 
orice laudă" (cf. Filipeni 4, 8), să vină la noi şi să ne spună ce simte în suflet 
„dorind cele ale Duhului”. Eu - va spune acela - simt în inimă mereu „pace şi 
bucurie în Duhul Sfânt" (Romani 14, 17). Îmi simt inima largă, simt viaţă 
prisositoare, dispreţuiesc tot ce ţine de dorinţa cărnii, mă minunez cum se face că 
are atâta putere asupra omului trupesc, mă îndeletnicesc neîncetat cu contemplarea 
bunătăților cereşti, duhovniceşti, nevăzute, pregătite celor ce-l. iubesc pe 
Dumnezeu. 


Pe mulți dintre noi ne duce - vai! - în ispită darul libertăţii, care i-a fost dat de 
Dumnezeu omului, posibilitatea de a alege între bine şi rău, iar după căderea 
noastră în păcat, înclinarea mai mult spre rău decât spre bine. Creatorului 1 se 
găseşte chiar şi o vină: oare de ce nu ne va fi creat Dumnezeu astfel încât să nu 
facem răul şi să nu cădem în el? Alţii atribuie vătămarea omului prin păcat naturii 
imperfecte a omului. În acest caz, se face abstracţie de Dumnezeu, întreg universul, 
cu tot ce se întâmplă şi se află în el, fiind considerat ca o realitate impersonală, 
dependentă, neliberă, din care ar face parte şi omul. lată unde vă poate duce 
îndepărtarea de Biserică, în ce ignoranță crasă aţi căzut, fricoşilor! Nu cunoaşteţi 
ceea ce ştiu pe de rost şi copiii; îl faceţi „vinovat" pe Creator. Dar cu ce este EI 
vinovat că voi, neascultându-l glasul, dedându-vă la rele şi făcându-vă 
nerecunoscători, aţi folosit în sens negativ supremul dar al bunătăţii, înţelepciunii 
şi atotputerniciei Sale, care este libertatea rațională, ea însăşi calitate inseparabilă a 
Chipului lui Dumnezeu? Tocmai de aceea, nu s-ar cuveni, oare, cu atât mai vârtos 
să-i recunoaşteţi bunătatea de a ne fi oferit acest dar neţinând seama de 
ingratitudinea celor ce l-au primit, pentru ca bunătatea Sa să strălucească mai 
puternic decât soarele? Şi nu şi-a învederat Dumnezeu în fapt nemăsurata-l iubire 
şi infinita-l înţelepciune atunci când după ce ne-a dăruit libertatea şi după ce am 
căzut în păcat, îndepărtându-ne de EI şi fiind ameninţaţi de moartea duhovnicească. 
L-a trimis în lume pe Fiul Său, Unul Născut, Cel de o fiinţă cu Sine, ca să ia 
„asemănarea chipului omului celui stricăcios" (Romani 1.23). dându-L pe Acela 
pătimirii şi morții penţiu noi/ După toate acestea, cine ar mai cuteza să-L „învi- 
nuiască““ pe Creator că ne-a dăruit libertatea? „Dumnezeu se vădeşte întru 
adevărul Său, pe când tot omul întru minciună" (Romani 3. 4) Mântuieşte-te 
singur, luptă, învinge, dar nu cugeta la cele ce nu se cuvin cugetate şi nu zice 
despre Creator că nu este bun şi înţelept. Nu-L huli pe Atotbunul Dumnezeu. 


De-a lungul întregii noastre vieţi ni se înfruntă în trup două principii: al vieții şi al 
morţii, al binelui şi al păcatului, al sănătăţii şi al bolii. Principiul morţii luptă vre- 
me îndelungată cu principiul vieții (vitalităţii), prevalând în cele din urmă asupra 
principiului vieții. Fiindcă trupul nostru, stricăcios şi robit păcatului, nu are de la 
sine principiul vieţii, acesta fiindu-i dat de suflet, cel care, prin păcat, conţine el 
însuşi într-o măsură apreciabilă principiul morţii, fiind prea slab ca să se opună 
singur acestuia. Afară de aceasta, omul lăuntric se înnoieşte pe măsură ce se 
degradează omul cel din afară. Un duh viguros, mereu lucrător, ajunge până la 
urmă prin propriile eforturi, să surpe trupul cel slab şi stricăcios. În afară de 
aceasta, bolile trupeşti ereditare ajung să se agraveze cu timpul, distrugând şi ele 
organismul omului. Astfel, viaţa omului pe pământ nu este decât o moarte treptată, 
de fiecare zi. Dar patimile? Cât de mult ne ruinează şi ele sănătatea? Dar ne- 
cumpătarea, folosirea nechibzuită a hranei, băuturii, somnului, distracţiilor? Cât de 


mult şubrezesc şi acestea trupul: Aşadar, dacă trupul ni se distruge mereu şi se 
îndreaptă în mod evident spre sfârşit, să-l dispreţuim ca pe ceva trecător şi să ne 
apropiem oricât de mult şi cu cea mai mare tărie de sufletul nepieritor. Trupul este 
un prieten infidel şi vremelnic. 


Avem un barometru care ne grăieşte şi care arată cum urcă şi coboară nivelul vieţii 
noastre duhovniceşti. Acesta este inima. Am putea-o numi şi busolă, după care ne 
călăuzim când navigăm pe marea vieţii. Ea ne arată încotro mergem: spre Răsăritul 
cel duhovnicesc, Care este Hristos sau spre apus, adică spre întunecata împărăție a 
morţii, cea a diavolului. Caută cu luare aminte la această busolă, să nu te înșele; să- 
ți arate calea cea dreaptâ. „Dacă inima noastră nu ne osândeşte, avem îndrăznire 
către Dumnezeu" (1 loan 3, 21), adică ne îndreptăm spre Răsărit. 


Arată ca nişte credincioşi puternici, dar inima lor doarme şi n-au habar ce le 
zice gura 


Ce va iubi omul, încotro se va îndrepta, aceea va găsi. 
— Va iubi cele pământeşti, pe acelea le va găsi şi ele i se vor aşeza în inimă şi 
îi vor transmite aceluia natura lor pământească, legându-se de ea. 
— Va iubi cele cereşti, pe acelea le va găsi, îi vor intra în inimă şi o vor face să 
bată viguros pentru viaţă. 


Inima nu trebuie să se lege de cele pământeşti, fiindcă acestea, când nu sunt 
folosite cu măsură şi când dau în patimi, sunt ale duhului răului, potrivnicul cel 
mai înverşunat al lui Dumnezeu. 


Când Dumnezeu se va afla în toate gândurile, dorinţele, intenţiile, cuvintele şi 
faptele omului, atunci înseamnă că va veni în om împărăția lui Dumnezeu. Omul îl 
va vedea în toate pe Dumnezeu, în lumea ideilor, în lumea faptelor, în lumea 
materială. 1] se va descoperi omului atunci, în chipul cel mai limpede, omniprezenţa 
lui Dumnezeu şi cea mai curată frică de Dumnezeu îşi va găsi sălaş în inima lui. În 
fiecare clipă va căuta să placă Domnului şi tot în fiecare clipă se va teme să nu 
greşească cu nimic înaintea Domnului - Cel ce va sta de-a dreapta lui (v. Psalmul 
15, 8). Vie împărăția Ta! 


Pune-te mai des la încercare, omule. Caută să vezi încotro ţi se îndreaptă ochii 
inimii: spre Dumnezeu, spre veacul ce va să vină, spre seninele, fericitele, pur- 
tătoare de lumină puteri cereşti şi spre sfinții care sălăşluiesc în ceruri sau spre 
lume, spre bunurile pământeşti: mâncare, băutură, îmbrăcăminte, casă, spre 
oamenii păcătoşi şi spre zadarnicele lor îndeletniciri? O, dacă ochii noştri s-ar 
îndrepta mereu spre Dumnezeu! Fiindcă noi ne ridicăm ochii spre Dumnezeu 
numai când ne împresoară necazurile şi nevoile; când nu ducem lipsă de nimic 
privirile noastre se îndreaptă spre lume şi spre lucrurile ei zadarnice. Vei spune: ce 
m-ar putea face să stau mereu cu ochii inimii spre Dumnezeu? Adânca pace şi 
liniştea inimii, lumina minţii tale, sfânta râvnă a voinţei tale şi izbăvirea de toate 
cursele vrăjmaşului. „Ochii mei sunt pururea către Dumnezeu" - spunea David 
Proorocul şi arăta şi de ce: „EI va scoate din laţ picioarele mele“ (Psalmul 24, 16). 
Dumnezeu va grăi pace peste poporul Său „şi peste cei ce îşi întorc inima spre 
Dânsul" (Psalmul 24,8-9). 


Când ai îndoieli dacă un anumit eveniment sau o anumită persoană despre care se 
vorbeşte în Sfânta Scriptură au existat cu adevărat, adu-ţi aminte că, după cuvântul 
Apostolului, „toată Scriptura este insuflată de Dumnezeu" (2 Timotei 3, 16). 


Aceasta înseamnă că tot ce scrie în ea este adevărat, nu există în ea persoane 
închipuite, fabule sau poveşti: deşi există parabole, istorisirea nu se face la 
persoana întâi. Cuvântul lui Dumnezeu alcătuieşte un singur adevăr, integral, 
nedespărțit, iar dacă tu crezi că o singură relatare, un singur cuvânt sau o singură 
zicere sunt neadevărate, greşeşti față de adevărul întregii Sfinte Scripturi. lar 
adevărul ei primordial este Dumnezeu însuşi: „Eu sunt Adevărul” (cf. loan 14, 6), 
spune Domnul; „Cuvântul Tău este adevărul” (loan 17, 17), spune lui Dumnezeu- 
Tatăl lisus Hristos . De aceea trebuie să consideri toată Sfânta Scriptură adevărată; 
ceea ce se spune în ea aşa a şi fost sau este. 


Nu-ţi lăsa inima pradă unor porniri sumbre şi duşmănoase împotriva aproapelui 
tău, caută să ţi le stăpâneşti şi să ţi le scoţi din inimă cu puterea credinţei şi cu 
lumina minţii sănătoase şi vei avea linişte în suflet. „Eu întru nerăutate am umblat” 
(Psalmul 25, 1). Asemenea porniri apar adeseori în străfundul inimii care nu s-a 
obişnuit să le stăpânească şi cel ce le are va fi mereu mohorât, dus pe gânduri, greu 
se va suporta pe sine, greu îl vor suporta şi alții. Atunci când îți vin, caută să-ţi 
impui o altă stare sufletească, fii vesel, fă glume nevinovate şi pornirile rele se vor 
risipi ca fumul. Cunosc din experienţă. 


Firea noastră vătămată de păcat îşi dă uneori în petec cu nişte ciudăţenii brutale: îi 
urâm pe cei ce ne fac binele, plătindu-le faptele bune cu răutate. O, cât de ne- 
primitoare şi avară ne este inima faţă de dragoste şi față de milă şi cât de egoistă! 
Vrăjmaşul râde de noi în hohote, el fiind acela care vrea să nu se mai facă fapte 
bune. Dar iubirea noastră trebuie să fie cu atât mai mare cu cât celui căruia îi faci 
bine se arată mai nerecunoscător, ştiind că milostenia pe care o faci îţi va fi ţie 
chezăşie a milostivirii pe care ţi-o va da Dumnezeu. 


Atunci când cerem Domnului, sau Preacuratei Sale Maici, sau îngerilor, sau 
sfinților, trebuie să avem şi noi credinţa sutaşului din Capernaum (Luca 7, 6 ş.u.). 
EI era convins că aşa cum îl ascultă pe el ostaşii şi nu ies din cuvântul lui, cu atât 
mai vârtos se va îndeplini cuvântul Domnului atotbun, adică cererea sa. Dacă nişte 
făpturi cu o putere limitată au dus la îndeplinire ceea ce li s-a cerut, cum să nu 
poată îndeplini însuşi Stăpânul nostru cel atotputernic cererile robilor Săi, ale celor 
ce aleargă la Dânsul cu credinţă şi speranţă? Şi oare nu ne vor satisface cererile, 
dacă le vom face cu credinţă, nădejde şi dragoste, şi slujitorii Domnului, cei tari în 
fapte bune şi în mijlociri înaintea lui Dumnezeu, Preacurata Maică a lui 
Dumnezeu, îngerii, sfinții? Cred şi eu precum sutaşul că, dacă voi cere cum se 
cuvine şi ce se cuvine unui sfânt, îmi va da; sau „vino în ajutorul meu“, va veni, 
„fă aceasta” şi va face. lată credinţa simplă şi puternică pe care trebuie să o avem. 


Orice gând sau idee falsă poartă în ea însăşi dovada falsităţii sale, o dovadă din 
care putem înţelege cât de ucigătoare este ea pentru suflet; „Căci dorinţa cărnii este 
moarte” (Romani 8, 6). În aceeaşi măsură gândurile şi ideile adevărate cuprind în 
ele dovada adevărului lor. Ea arată cât de întremătoare este acea idee pentru inimă. 
„Dorinţa Duhului este viaţă şi pace“, spune Apostolul (Romani 8, 6). 


Și prin sufletul Tău va trece sabie, ca să se descopere gândurile din „multe 
inimi" (Luca 2, 35). Aceste cuvinte au fost spuse Maicii Domnuiîui şi S-au 
adeverit întocmai, dar se potrivesc şi altora, oamenilor buni şi evlavioşi; şi prin 
sufletul lor trece sabie, atunci când li se descoperă ce ţin în inimă unii oameni 
din preajma lor. Cu alte cuvinte, Domnul ne scoate uneori în cale oameni care 
ascund multă răutate în inimile lor, dar pe care nu o arată, uneori aceasta ieşind 
singură la iveală, atunci când veninul dinlăuntru dă pe dinafară; când încep să 
vorbească, răul le curge din gură ca un torent murdar sau chiar ca un uriaş râu de 
necurăţenii. Încep să facă fapte care întinează numele de om şi abia atunci află 
lumea cum erau de fapt aceşti oameni, consideraţi mai înainte deştepţi, instruiți, 
respectabili. 


Vie împărăţia Ta, adică împărăţia vieţii, fiindcă acum continuăm să trăim în 
împărăţia morții, aflată în cea mai mare parte sub domnia stăpânului morţii - 
diavolul. Cum ar putea veni în oameni împărăţia Domnului încă din această viaţă? 
Prin pocăinţa cea din toată inima. „Pocăiţi-vă că s-a apropiat Împărăţia Cerurilor” 
(Matei 3, 21). Înceteze necredinciosul să mai dea sfaturile sale, părăsească 
iubitorul de arginţi iubirea de arginţi, înşelătorul - înşelăciunile, beţivul - beţia, 
mâncăul - ghiftuiala, curvarul - curvia, trufaşul - trufia, iubitorul de slavă deşartă - 
slava deşartă, pizmaşul - pizma, lacomul - lăcomia, nerăbdătorul şi grăbitul - 
nerăbdarea şi graba şi să înveţe toţi lucrarea iubirii creştine. Şi mai cu seamă „Cei 
tari şi puternici să poarte slăbiciunile celor neputincioşi" (Romani 15, 1). 


Rugăciunea exterioară se face, de cele mai multe ori, pe seama rugăciunii celei 
dinlăuntru. Adică dacă mă rog cu gura sau citind, multe lucruri nu mi se aşază în 
inimă, cad în duplicitate. Spun una cu gura şi alta cu inima. Gura spune adevărul, 
iar starea inimii nu mi se acordă câtuşi de puţin cu cuvintele rugăciunii. Dar atunci 
când mă rog, în sinea mea, cu inima, nu mai dau atenţie cuvintelor pe care le 
spun, îmi adun inima în conţinutul rugăciunii, în puterea ei, învăţându-mi-o 
treptat să-şi însuşească adevărul, eu însumi intrând cu toată fiinţa în acea stare 
sufletească în care au fost scrise cuvintele rugăciunii. În felul acesta încep, câte 
puţin, să mă rog în duh şi adevăr, după cuvântul Adevărului veşnic. „Duh este 
Dumnezeu şi cei ce I se închină trebuie să I se închine în duh şi adevăr” (loan 4, 
24). Când omul se roagă „pe dinafară", cu glas tare, nu este în stare de cele mai 


multe ori să observe miş-cările inimii, care sunt foarte repezi, astfel încât este 
constrâns să rămână doar la zicerea rugăciunii, adică la învelişul sonor al 
cuvintelor. În acest fel mulţi citeţi, citind cu grăbire, nu reuşesc să treacă dincolo 
de o rugăciune cu totul înşelătoare. Parcă se roagă doar buzele, arată ca nişte 
credincioşi cucernici, dar inima lor doarme şi n-are habar ce zice gura. Aceasta se 
întâmplă din pricina grabei şi a faptului că nu cugetă la ceea ce spun. Se cuvine să 
ne rugăm pentru ei, aşa cum şi ei se roagă pentru noi. Să ne rugăm pentru ca 
vorbele pe care le spun să le ajungă în inimă şi să le-o încălzească. Ei se roagă 
pentru noi cu cuvintele Sfinţilor Părinţi, să ne rugăm şi noi pentru ei! 


Păcătuim cu gândul, cu cuvântul, cu fapta. Pentru ca să ne facem icoane curate ale 
Sfintei Treimi, trebuie să ne străduim ca gândurile, cuvintele şi faptele noastre să 
fie sfinte. În raport cu Dumnezeirea, gândul corespunde Tatălui, cuvântul - Fiului, 
faptele - Duhului Sfânt, Care pe toate le împlineşte. Creştinul nu trebuie să con- 
sidere că păcatele cu gândul pot fi trecute cu vederea, fiindcă ceea ce ne poate face 
plăcuţi lui Dumnezeu se cuprinde, după cum învaţă Sfântul Macarie egipteanul, în 
gânduri. Gândurile pun început la toate, din ele vin cuvintele şi faptele. Cuvintele 
pot aduce har în sufletele ascultătorilor, sau pot rămâne deşarte sau slujind altora 
drept ispită, corupând gândurile şi faptele acelora, faptele, cu atât mai mult, fiindcă 
cel mai cu spor lucrează asupra oamenilor exemplul, atrăgându-i să-l urmeze. 


Domnul tău este iubire. lubeşte-L şi tu pe Dânsul şi în persoana Sa pe toţi oamenii, 
ca pe frați întru Hristos. 
— Domnul tău este flacără, nu fi rece la inimă, fii şi tu flacără de credinţă şi 
dragoste. 
— Domnul tău este Lumină; nu umbla în întuneric, nu fă nimic cu mintea 
întunecată, necugetând şi neînţelegând, fără credinţă. 
— Domnul tău este Dumnezeul milelor şi al îndurărilor: fii şi tu pentru semenii 
tăi izvor de milă şi îndurare. De vei fi aşa, te vei învrednici de mântuire şi de 
slavă veşnică. 


Cine citeşte rugăciunile în grabă, fără să le pătrundă cu inima şi fără participare, 
doborât de lene şi de un trup care trage la somn, acela nu slujeşte lui Dumnezeu, ci 
propriului său trup, hulindu-L. astfel pe Dumnezeu prin lipsă de consideraţie şi 
printr-o inimă nepăsătoare faţă de rugăciune. „Bun este Dumnezeu şi cei ce 1 se 
închină trebuie să 1 se închine în duh şi adevăr“ (loan 4, 24), adică fără făţărnicie. 
Oricât de leneş şi de slăbănogit te-ai simţi cu trupul, oricât te-ar trage el spre somn, 
stăpâneşte-te, nu-ți precupeţi eforturile, nu te cruța pe tine în defavoarea lui 
Dumnezeu, stai drept înaintea Lui pentru ca darul pe care i-L aduci să fie de- 
săvârşit: inima. 


Cerurile spun Slava lui Dumnezeu şi facerea mâinilor Lui o vesteşte tăria. Ziua 
zilei spune cuvânt şi noaptea nopţii vesteşte (Psalmul 18, 1-2). Acest mesaj fără 
cuvinte, dar atât de grăitor, pe care ni-l transmit cerurile despre cum le-a creat 
Atotputernicul Dumnezeu a ajuns până la noi şi el „vorbeşte şi este înţeles în toate 
limbile. După ce Fiul lui Dumnezeu S-a întrupat, vorbesc acum despre slava iubirii 
lui Dumnezeu pentru neamul omenesc şi despre slava creaţiei, Evanghelia şi Sfânta 
Biserică, vorbesc şi ne învaţă prin glasul propovăduitorilor Evangheliei, al celor ce 
săvârşesc Sfintele Taine şi rugăciuni - păstori duhovniceşti, citeţi, cântăreţi - prin 
dangătul clopotelor, ţinând seama însă şi de „predica" pe care o „rosteşte" cerul cu 
luminătorii săi. Propovăduirea prin viu glas este însă mai vie, mai pătrunzătoare, 
poate convinge mai bine. Tot pământul, întreaga lui viaţă, spune slava lui 
Dumnezeu. 


Indiferent de treaba în care am putea fi prinşi, acasă sau la serviciu, să nu uităm că 
puterea, lumina, izbânda ne vin toate de la Hristos şi de la Sfânta Sa Cruce. De 
aceea să nu pregetăm a-L chema pe Domnul înainte de a începe orice lucru: lisuse, 
ajută-mă! lisuse, luminează-mă! Astfel ne va fi susținută şi încălzită în inimi 
credinţa vie şi nădejdea în Hristos, ale Căruia sunt puterea şi slava în vecii vecilor. 


la seama, creştine, păstrează mereu în inimă credinţa în Cel ce îţi este ţie viaţă 
nevăzută, pace, lumină, putere, respiraţie, adică lisus Hristos. Să nu dai ascultare 
inimii atunci când se îngraşă, se întunecă, îşi pierde credinţa, se răceşte de prea 
multă mâncare şi băutură şi din pricina distracţiilor lumeşti. Când inima îşi cedează 
locul minţii, adică atunci când vei pune mai mult la treabă mintea, neîngrijindu-te 
de inimă, îţi vei mări şi perfecționa năvodul, lăsându-l pe pescar în nelucrare şi 
sărăcie. Fiindcă inima ar putea fi asemuită cu un pescar, iar mintea cu un năvod. 
Când te bucuri de tihnă şi trăieşti pe picior mare şi în desfătări, toate patimile şi 
deprinderile rele ţi se trezesc în trup; când eşti strâmtorat, apăsat de lipsuri şi 
necazuri, trupul slăbeşte şi o dată cu el toate patimile. lată de ce înţelepciunea şi 
bunătatea Tatălui ceresc ne supune uneori şi trupul şi sufletul la încercări grele şi la 
boli şi iată de ce bolile şi supărările trebuie îndurate cu răbdare şi, mai mult decât 
atât, ele trebuie să ne bucure mai mult decât atunci când avem parte de linişte 
sufletească, suntem sănătoşi şi ne merg toate din plin. Fiindcă, de bună seamă, 
sufletul omului se află într-o stare mult mai rea atunci când nu trece prin supărări 
sau prin boli ale trupului şi mai cu seamă când omul nu mai ştie ce să facă cu 
averea. Pe nesimţite îi cresc în inimă păcate şi patimi de tot felul, ducându-l la 
moarte veşnică. 


Nu uita că Domnul se află în fiecare creştin. Când aproapele tău vine la tine, arată-i 
de fiecare dată cel mai mare respect, fiindcă în el este Domnul, Care de multe ori 


îşi face cunoscută prin el şi voia Sa: „Dumnezeu este Cel ce lucrează în noi, şi ca 
să voim, şi ca să săvârşim" (voia Lui; cf. Filipeni 2, 13). Să nu regreți când faci 
ceva bun pentru aproapele, consideră că ai făcut pentru Domnul, cu atât mai mult 
cu cât nu ştii niciodată în care dintre cei ce vin la tine este Domnul. Fii faţă de toţi 
nepărtinitor, bun, sincer, plin de bunăvoință. Ține minte că Domnul vorbeşte 
uneori şi prin necredincioşi, le deschide acelora inimile spre noi, cum s-a întâmplat 
în Egipt cu mai-marele temniţei, a cărui inimă a fost îndreptată de Domnul către 
losif (Facerea 39, 21). 


Imi găsesc liniştea inimii în cele de sus, spirituale, nu în cele de jos, materiale. 





„Ridicat-am ochii 


mei la munţi, de unde va veni ajutorul meu“ (Psalmul 120, 1). 


Aşa cum vorbirea dezvăluie gândul şi inima omului (confirmând existenţa unei 
inteligenţe nevăzute, stăpână pe sine, creatoare) şi prin cuvinte care îi învederează 
inteligența omul emite şi suflare de duh, într-un chip oarecum asemănător, 
Cuvântul lui Dumnezeu ni-L descoperă pe Tatăl, inteligența atotcreatoare, şi prin 
Cuvânt purcede din Tatăl şi Se arată veşnic oamenilor Duhul Sfânt, Făcătorul de 
viaţă, Cel care este puterea Celui de Sus („Cu puterea Celui Preaînalt te va umbri“ 
- Luca 1, 35). Putem înţelege de aici şi cuvintele Mântuitorului: „Nimeni nu 
cunoaşte pe Fiul, decât numai Tatăl, nici pe Tatăl nu-L cunoaşte nimeni, decât 
numai Fiul şi cel căruia va voi Fiul să-i descopere" (Matei 11, 27). Ai văzut? 
Numai Fiul îl descoperă lumii pe Tatăl, aşa cum cuvântul nostru descoperă ceea ce 
mintea păstrează tainic în suflet. Vezi ce strânsă unitate există între Tatăl şi Fiul? 
Și fiecare persoană a Sfintei Treimi are propria sa autoritate şi, ca să spunem așa, 
lucrează pe propriul său „teren". De aceea Mântuitorul le spune ucenicilor: „Căci 
dacă nu Mă voi duce, Mângâietorul nu va veni la voi, iar dacă Mă voi duce, îl voi 
trimite la voi" (loan 16, 7). Slavă Ție, Fiul lui Dumnezeu, Care ne dezvălui nouă 
taina Preasfintei Treimi - Tatăl, Fiul şi Duhul Sfânt! Cuvântul Tău este adevăr, 
trăim prin cuvintele Tale toți laolaltă şi fiecare în parte. Ele sunt dulceaţa noastră, 
pacea noastră, viaţa noastră, îndeosebi cuvintele despre Duhul Mângâietor. 


Fii neclintit în convingere atunci când chemi pe Mângâietorul, Duhul Adevărului; 
îl cunoşti prea bine. îl chemi atât de des, la Sfintele Daruri, când, răspunzând 
rugăciunilor tale, EI le preface negreşit, neîntârziat şi de fiecare dată în Trupul şi 
Sângele Domnului, iar tu guşti de nenumărate ori roadele dumnezeieştii Sale 
lucrări. 


Să păstrăm cu cea mai mare grijă în modestul vas al inimii noastre comoara 
Duhului Sfânt. „Râuri de apă vie vor curge din pântecele lui" (loan 7, 38). Să ne 
ținem inima trează, blândă, să nu ne lăsăm cuprinşi de mânie, de iubire de sine, să 
nu ne legăm de cele pământeşti, să ne ferim de poftele cele necurate ale trupului. 
Altminteri, nepreţuita comoară a Duhului Sfânt se va lua de la noi într-o clipă. 
Îndată ne vor dispărea din inimi pacea şi bucuria, acea neobişnuită, îngerească 
stare de uşurătate a inimii, cea care vine din libertatea inimii și a minţii. Vor 
dispărea şi acele râuri de apă vie care curgeau până nu demult, stropindu-ne din 
belşug țarina sufletului. Sufletul va fi cuprins de un foc străin, care îl va pârjoli 
chinuitor pe dinăuntru, lipsindu-l de pace şi de bucurie, îl va umple de amărăciune, 
făcându-l să se simtă stingher, să cadă în ursuzenie şi blasfemie. Şi astfel, frapant 
şi brusc, ajung să ia ființă şi să se schimbe una cu alta, în fiinţa noastră, fie 
împărăția lui Dumnezeu, fie împărăția vrăjmaşului, când împărăția vieţii, când 
împărăția morţii! Creştinul vede cu ochii lăuntrici dreptatea şi sfințenia lui 
Dumnezeu şi se minunează. Vede şi se miră şi de veghea necurmată a vrăjmaşului, 
care nu-l scapă din ochi şi care umblă mereu, răcnind ca un leu, căutând pe cine să 
înghită (cf. 1 Petru 5, 8). 


Dumnezeu-Tatăl este viaţă; Dumnezeu-Fiul este viaţă; Dumnezeu- Duhul Sfânt 
este viaţă. Sfânta Treime este viaţă. Viaţă este în numele Tatălui şi al Fiului şi al 
Sfântului Duh. De îl va respinge inima ta pe Tatăl, respinge-va însăşi viaţa ei. De îl 
vei respinge pe Fiul, respinge-vei propria ta viaţă; de îl vei respinge pe Duhul 
Sfânt, respinge-vei şi prin aceasta propria ta viaţă. Din pricina îndoielii tale, chiar 
aşa se va întâmpla: moartea inimii, suferinţă, o chinuitoare strâmtorare. Dumnezeu 
însă va rămâne Dumnezeul vieţii, Cel în trei Persoane. Vei îndepărta de la tine 
îndoiala, dacă vei recunoaşte pe toate cele trei Persoane ca fiind Dumnezeu şi 
lucrând şi asupra vieţii tale şi atunci inima ţi se va însufleţi din nou; Dumnezeu, 
Cel căruia ne închinăm în Treime, fi-va în ea. 


Când citeşti sau asculți citindu-se din cărțile sfinte, cinsteşte din toată inima în cei 
ce le-au scris chipul Dumnezeu-Cuvântului, sau pe însuşi Dumnezeu Cuvântul, 
Care se vesteşte în ele. Când citeşti cărți cu conţinut spiritual sau profan, nu uita că 
omul este chip al lui Dumnezeu şi chipul lui Dumnezeu se arată în gândurile, 
cuvintele şi duhul lui. Învaţă-te să priveşti întotdeauna la fiecare om cu mult 
respect, ca la chipul lui Dumnezeu, mai cu seamă când acela vorbeşte despre 
Dumnezeu. O, atunci el devine dumnezeiesc! Obişnuindu-ne prea mult cu oamenii, 
cunoscându-i din viaţa de fiecare zi, familiarizați cu darul vorbirii, al nostru şi al 
altora, am ajuns să nu-l preţuim cum se cuvine, iar uneori chiar să-l dispreţuim, 
mai cu seamă la alţii. Şi aşa, diavolul, folosindu-se de egoisnul şi indiferența 
noastră, huleşte chipul lui Dumnezeu din om. Smerească-ni-se inima în tot felul şi 


gândurilor trufaşe să le punem stavilă, pentru a nu ajunge şi noi asemenea celor ce 
au trăit pe vremea proorocilor şi care nu vedeau în aceştia decât nişte cântăreți cu 
dulce glas şi nimic mai mult. Refuzau să le îndeplinească poruncile, ba chiar îi şi 
urmăreau, dispreţuiau, bătându-i şi chiar ucigându-i. Să nu gândim precum aceia, 
care credeau că proorocii nu pot fi bine primiţi în patria lor (cf. Luca 4, 24). Oricât 
de mic şi de neînsemnat ar fi omul în aparenţă, cinsteşte în el chipul lui Dumnezeu, 
îndeosebi când vorbeşte cu dragoste şi în primul rând când cuvântează despre 
iubire şi face fapte de iubire. 


Să presupunem că ai scris o carte despre Sfânta Treime şi că ai tipărit-o într-o mie 
de exemplare sau chiar în mai multe, câte vei fi dorit. Şi toate sunt scrise nu doar în 
spiritul tău, irepetabil, dar şi cu aceleaşi cuvinte şi construcții de fraze. Aşa se 
întâmplă şi cu jertfa Trupului şi Sângelui lui Hristos. Ea se aduce pretutindeni, în 
nenumărate biserici şi pe toate altarele acestora lucrează una şi aceeaşi Sfântă 
Treime, în toate agneţele este Acelaşi Hristos şi Duhul Său (ca şi într-o carte, din 
multe altele, cuprinsul său), pretutindeni se vede aceeaşi forță a jertfei şi putem 
deduce de aici că această Taină, cea mai sfântă din câte există, este ca şi o singură 
carte sfântă a iubirii lui Dumnezeu pentru neamul omenesc, în nenumărate 
exemplare, răspândite pretutindeni în una şi aceeaşi formă, cu unul şi acelaşi Duh, 
Care sălăşluieşte în ea, Duhul acelei Iubiri care a luat asupra Sa păcatele lumii, 
Duhul lui Hristos. Şi încă o comparaţie. 


Să ne gândim la multitudinea fiinţelor omeneşti de pe pământ, fiecare cu persoana 
sa. Toţi au aceeaşi formă a trupului, toţi au suflet, cu o seamă de aptitudini, 
diversificate însă în funcție de persoană şi toți au un nume comun: sunt oameni; 
toți ca unul şi toţi din aceeaşi obârşie, creaţi de Dumnezeu-Tatăl, Fiul şi Sfântul 
Duh, iar mai apoi dintr-o singură pereche. Aşa se explică, printre altele, de ce 
legea lui Dumnezeu ne porunceşte să ne iubim unii pe alții ca pe noi înşine, 
deoarece suntem toți de aceeaşi fire. Vedem, aşadar, multe chipuri, dar ele sunt 
una, legate prin aceeaşi natură a sufletului şi trupului. Aşijderea şi Domnul, în 
Sfintele Sale Taine, dătătoare de viaţă, oriunde s-ar aduce jertfă acestea. EI este 
acelaşi, unicul şi nedespărțitul Creator, „Care a făcut dintr-un sânge tot neamul 
omenesc" (Faptele Apostolilor 17, 26). Prin Duhul Său unic, Care viază în Sfânta 
Taină a Trupului şi Sângelui Său, care se săvârşeşte în toate bisericile, EI vrea să 
ne unească cu Sine pe noi cei ce ne-am făcut, prin păcat, supuşi diavolului, 
despărțindu-ne de Domnul; vrea să stârpească şi să curețe din noi toate cele ce ne 
despart de EI şi cele ce ne fac să fim şi între noi despărțiți. „Ca toţi să fie una, după 
cum Tu, Părinte întru Mine şi Eu întru Tine, aşa şi aceştia în Noi să fie una“ (loan 
17,21). Spre această ţintă ne duce Sfânta împărtăşanie. 


Ce poate fi de mirare în faptul că pâinea şi vinul se prefac în Trupul şi Sângele lui 
Hristos şi că în ele sălăşluieşte Hristos, precum sufletul în trup? Poate fi oare de 
mirare că diavolul îşi face cuib într-un neînsemnat embrion (inima) al pruncului şi, 
pe măsură ce acesta creşte şi se întăreşte în trup, se va descoperi la maturitate că îl 
are oploşit şi ascuns în inimă pe diavolul? O, ce nesfârşită bunătate şi înţelepciune 
arată Domnul, dăruind-ne preacuratele Taine ale Trupului şi Sângelui Său pe care 
creştinul le primeşte în inima sa! Luaţi seama, în inimă, acolo unde îşi face cuib 
diavolul, cel care are stăpânirea păcatului şi a morții (cf. Evrei 2, 14). Ele ni se dau 
ca un antidot desăvârşit, ca un dar de viaţă şi sfinţenie, de izgonire a păcatului şi a 
morţii! Aşa cum este în afară de orice îndoială că diavolul şi tot păcatul îşi fac cuib 
adesea în inima noastră, neîndoielnic este şi că în noi Se sălășşluieşte Hristos, 
Dătătorul de viaţă, sfințirea noastră. 


Ar putea fi Domnul nostru mai slab decât diavolul? Diavolul există şi lucrează în 
inima noastră prin aceea că noi ne legăm de lucruri pământeşti. Şi cum ar putea 
Hristos să ne rămână în afară şi să nu intre în ea prin credinţa şi pocăinţa noastră, 
de vreme ce inima ne-a fost creată de Dânsul anume ca să fie templu al lui 
Dumnezeu? Cum să nu intre Hristos în inimile noastre chiar cu Trupul şi Sângele 
Său, pe măsura sporirii noastre duhovniceşti, şi să nu intre sub forma unor 
substanţe materiale pe care să le primească trupul? Şi încă ceva. Dacă diavolului i 
s-a dat să insufle duh chipului fiarei (cf. Apocalipsa 13, 15), de ce nu s-ar putea 
sălăşlui Hristos în chipul pâinii şi vinului şi nu le-ar face pe acestea ale Sale, ca 
trup şi ca sânge? 


Putem aprinde cu o lentilă o bucată de lemn, de hârtie sau de alt material lesne 
inflamabil, atunci când asupra obiectului respectiv focalizăm într-un punct razele 
soarelui, obținând pe acel obiect un fel de soare în miniatură. Aşa se întâmplă şi 
când ne rugăm, sufletul ni se înfierbântă, se înviorează, se aprinde de la Soarele 
rațiunii - Dumnezeu, când aşezăm propria noastră rațiune, asemenea unei lentile 
focalizatoare, deasupra inimii - nucleul spiritual al întregii noastre existenţe, făcând 
să „vină“ acolo Soarele rațiunii, ca să lucreze asupra inimii cu toată simplitatea şi 
puterea Sa. O putem aduce în acelaşi chip acolo şi pe Maica Domnului, îi putem 
aduce pe îngeri şi pe sfinţi. Icoana lor poate să apară în inimă, aşa cum este, cu 
toată puterea şi sfinţenia, pentru ca inima să ia de la dânşii cât mai multă şi mai 
deplină lumină, să se aprindă de prisositoarea lor iubire ca de la un izvor de foc; 
vei primi de la dânşii în inimă curăţie, sfinţenie, bunătate, putere şi inima se va 
purifica de la sine, întărindu-se în credinţă şi dragoste şi, cu cât mai mult, mai 
hotărât şi mai statornic îţi vei îndrepta inima către Dumnezeu şi către sfinţii Lui, cu 
atât se va lumina, se va curăța şi se va umple de viaţă mai mult. 


Dacă atunci când te adresezi unui sfânt te îndoieşti că îți este aproape, sau că îţi 
poate asculta rugăciunea şi simţi că îți stă inima în cumpănă, opreşte-te, sau mai 
bine caută, cu ajutorul Domnului nostru lisus Hristos, să-l îndepărtezi de la tine 
îndată pe clevetitorul (diavolul) care şi-a făcut cuib în inima ta. Dacă îl chemi pe 
un sfânt cu convingere, cunoscând că îţi este aproape întru Duhul Sfânt şi că îți 
ascultă rugăciunea, îndată te vei simţi uşurat. Dacă în timp ce te rogi simţi în inimă 
o apăsare şi o sfârşeală, să ştii că acestea vin din lipsă de sinceritate, din falsitatea 
ŞI viclenia ei, întocmai ca atunci când într-o convorbire obişnuită cu cineva nu ne 
simţim în apele noastre şi vorbim nesincer, fals, nu din inimă. „Greu îţi este să lo- 
veşti în ţepuşă cu piciorul” (Faptele Apostolilor 26, 14). Fii cu inima deschisă în 
orice timp şi în orice loc şi vei avea, în orice timp şi în orice loc, pace în inimă. Dar 
mai cu seamă fii sincer când vorbeşti cu Dumnezeu şi cu sfinții Săi; căci „Duhul 
este adevărul“ (1 loan 5, 6). 


Fiecare cuvânt, când te rogi, rosteşte-l din inimă, ca să simţi puterea cuprinsă în el. 
Fă-o ca şi cum ai lua o doctorie, ştiind că are o acţiune vindecătoare, prin puterea 
pe care i-a dat-o Cel de Sus. Atunci când medicamentul îşi pierde puterea 
vindecătoare, nu mai rămâne în el decât gustul amar. Aşa se întâmplă şi cu 
rugăciunea, dacă o reducem la rostirea unor cuvinte fără vlagă şi al căror adevăr 
nu-l simțim cu inima. O asemenea rugăciune va rămâne fără nici un folos, fiindcă 
rugăciunea adevărată şi lucrătoare trebuie făcută în duh şi adevăr. Cuvintele 
rugăciunii se aseamănă cu medicamentele, în sensul că fiecare dintre ele posedă 
însuşiri caracteristice şi dau efecte ce le sunt proprii, toate la un loc constituind 
mijloace de tratare a organismului. Aşa cum farmaciştii ţin la calităţile şi efectele 
unor substanţe, pe care le combină după o anumită reţetă, conservând cu grijă 
medicamentele în recipiente speciale, din sticlă sau din alte materiale, tot aşa 
trebuie să păstrăm şi noi în inimă, cu grijă, fiecare cuvânt cu însuşirile lui, ca într- 
un vas şi să le rostim astfel încât să-şi pună în valoare puterea. 


Când te rogi, închipuie-ţi că toată făptura nu înseamnă nimic înaintea lui 
Dumnezeu. lar pe Acela vezi-L prezent pretutindeni, în tot ce există, asemenea 
unui strop de apă vie, dând viaţă şi mişcare la toate. 


Rugăciunea creștinului, cel ce nu este pe pământ decât un pribeag şi un venetic, 
este veriga de aur care îl leagă de universul spiritual, căruia aparţine, şi mai cu 
seamă de Dumnezeu, Izvorul vieţii. Sufletul care e de la Dumnezeu, către El 
trebuie să tindă mereu, prin rugăciune. Rugăciunea aduce mare folos rugătorului. 
Ea dă linişte sufletului şi trupului. Ea nu aduce linişte doar sufletului celui ce se 
roagă („Eu vă voi odihni pe voi“ - Matei Il, 28), dar deseori şi sufletelor 


strămoşilor, părinților şi fraţilor noştri care s-au pristăvit. Vedeţi cât de mare este 
puterea rugăciunii? 


După cum fumul de la un copac care arde urcă în aer, aşa urcă şi sufletul dintr-un 
trup mistuit de putreziciune. Conştiinţa omului este vocea lui Dumnezeu Cel 
Atotprezent care vorbeşte în inimile oamenilor. Cel Atoatefăcător şi Cel ce este, 
Domnul, ne cunoaşte pe toţi ca şi pe Sine, cu gândurile, intenţiile, cuvintele şi 
faptele noastre, cele prezente, trecute şi viitoare. Oricât de mult mi-aş lăsa 
gândurile şi imaginaţia să alerge în viitor, ştiu că Dumnezeu întotdeauna mi le va 
devansa, le va cunoaşte înaintea mea şi la capătul acestei alergări va fi întotdeauna 
EI, după cum El mă urmăreşte în toate drumurile mele: „Ochii Lui sunt deschişi 
asupra tuturor căilor fiilor oamenilor” (Ieremia 32, 19). „Unde mă voi duce de la 
Duhul Tău şi de la faţa Ta unde voi fugi?" (Psalmul 138, 7). 


lată, avem înaintea noastră un om viu: ochii săi ne privesc ţintă, urechile sunt gata 
să ne asculte, stă în faţa noastră cu trupul şi cu sufletul. Nu-i vedem încă gândurile, 
dorinţele, intenţiile, deşi sufletul lui nu încetează nici o clipă să gândească, să 
trăiască, la modul care îi este propriu. Natura văzută, lumea lui Dumnezeu, în toată 
splendoarea ei, stă în acelaşi chip în faţa şi în preajma noastră. Pretutindeni vedem 
în ea viaţă, armonie şi ordine, mişcare, dar nu-L vedem pe Făptuitorul vieţii şi al 
ordinii, nu-L vedem pe Artist, deşi Acela este pretutindeni în toată vremea şi în tot 
locul, precum sufletul în trup, cu toate că nu stă numai în această lume. Nu este 
clipă în care EI, cu Duh Atotputernic, Preaînţelept, Atotbun, Atotvăzător şi 
Atotprezent, să nu gândească la făpturile Sale, să nu reverse asupra lor bunătatea şi 
înțelepciunea Sa. Nu este clipă în care El să nu adauge ceva lucrării Sale prea 
înțelepte şi atotputernice, fiindcă Dumnezeu este Fiinţa prin excelenţă şi infinit 
lucrătoare. Aşa ni se arată lumea; să căutăm să vedem în ea pretutindeni, în primul 
rând, pe Cel ce este pretutindeni, pe Cel ce lucrează în tot locul, pe toate le 
împlineşte şi le orânduieşte. 


Conştiinţa fiecărui om este o rază de lumină, venită de la soarele duhovnicesc, 
Dumnezeu, Unul, Cel ce luminează pe toți prin conştiinţa noastră, Dumnezeu 
domneşte peste toți, ca un împărat Drept şi Atotputernic. Şi ce puternic lucrează 
stăpânirea Lui prin conştiinţă? Nimeni nu este în stare să reducă la tăcere cu totul 
glasul conştiinţei! Ea vorbeşte fiecăruia, fără să facă hatârul nimănui, ca şi cum ar 
vorbi Dumnezeu însuşi! Conştiinţa noastră ne aşază pe toţi înaintea lui Dumnezeu 
ca pe un singur om. De aceea Decalogul este astfel alcătuit încât pare a se adresa 
unui singur om: „Eu sunt Domnul Dumnezeul tău, să nu ai alţi dumnezei afară de 
Mine... să nu-ţi faci chip cioplit... să nu iei numele Domnului Dumnezeului tău în 
deşert... Adu-ţi aminte de ziua odihnei... Cinsteşte pe tatăl tău şi pe mama ta... Să 


nu ucizi... Să nu fii desfrânat... Să nu furi... Să nu mărturiseşti strâmb împotriva 
aproapelui tău... Să nu doreşti..." (Ieşirea 20, 1-17). Sau: „Să iubeşti pe Domnul 
Dumnezeul tău din toată inima ta... şi pe aproapele tău ca pe tine însuţi” (cf. Marcu 
12, 30-31). Aceasta fuindcă el este tot una cu eu. 


Silindu-vă să păziţi unitatea Duhului, întru legătura păcii (Efeseni 4, ] 3). Cât de 
importantă este această poruncă! Ea trebuie negreşit ținută: a păzi unitatea 
Duhului. Fiul lui Dumnezeu aceasta a dorit-o şi o doreşte mereu, s-a rugat şi se 
roagă pentru ea Tatălui: „Părinte Sfinte! Păzeşte-i în numele Tău - S-a rugat 
Domnul pentru ucenicii Săi - în care Mi i-ai dat ca să fie una, precum suntem şi 
Noi". „Dar nu numai pentru aceasta Mă rog, ci şi pentru cei ce vor crede în Mine, 
prin cuvântul lor. Ca toţi să fie una, după cum Tu, Părinte, întru Mine şi Eu întru 
Tine, aşa şi aceştia în Noi să fie una, ca lumea să creadă că Tu M-ai trimis“ (loan 
17, 11,20-21). 


Vezi, oare, că unitatea noastră, după duh şi după viaţă, demonstrează cu tărie şi 
dumnezeirea întemeietorului credinţei noastre, lisus Hristos Domnul? Cel ce 
doreşte să-i unească pe toţi, să fie toţi ca un singur suflet, nu poate fi decât Cel ce a 
ieşit din unicul Dumnezeu, Cel ce însuşi a creat şi a unit tot şi Care vrea să-i aducă 
la unitate, la Sine, prin credinţă şi ascultare, pe toți cei ce s-au desprins din unitatea 
ascultării. învățătorii care nu vin de la Dumnezeu, care n-au fost nici chemaţi, nici 
trimişi de EI („N-am trimis Eu pe proorocii aceştia, ci au alergat ei singuri” - 
Ieremia 23, 21; „Nimeni nu-şi ia singur cinstea aceasta, ci dacă este chemat de 
Dumnezeu, după cum şi Aaron“ - Evrei 5, 4) aduc de obicei dezbinare în 
comunităţi, dezacorduri şi prin aceasta se dau în vileag că nu sunt de la Dumnezeu. 
Ca Luther, ca unii care lucrează pentru dezbinarea Bisericii, ca ereticii. Ei au 
scindat Biserica lui Dumnezeu cea unică, au despărțit ceea ce este de nedespărțit, 
acea unitate în multitudine, unită sub singurul Cap al Bisericii, Care este Hristos, 
însuflețită de Duhul lui Dumnezeu Cel Unul şi prin aceasta s-au dat de gol ca 
unelte ale diavolului, care chiar aceasta doreşte: să dezbine, să irosească, să 
risipească oile Domnului. „Lupul răpeşte şi risipeşte oile“ (cf. loan 10, 12). Slavă 
credinței creştine ortodoxe! Adevăratele ei roade se vădesc prin unirea cre- 
dincioşilor între ei, prin dragoste, împărtăşindu-şi reciproc bunuri spirituale şi 
materiale. Cu cât se îndepărtează creştinii de duhul credinţei, cu atât mai mult se 
separă unii de alții prin egoism, cu atât mai mult se închid în sine şi cu atât mai 
puţin se bucură împreună de bunuri spirituale şi materiale; în special de cele 
materiale care le sunt necesare, cu atât mai mult seacă în ei dragostea şi cu atât mai 
vârtos suferă toată omenirea. Adevăratul creştinism luptă ca şi aici pe pământ să fie 
propăşire, fiindcă acesta îi priveşte pe creştini ca pe un singur trup, ale cărui 
mădulare pot fi de neam nobil, sau fără noblețea pe care o dă locul sau funcția în 


societate, mai viguroase sau mai slabe, mai bogate sau mai sărace, iar Duhul lui 
Dumnezeu lucrează în toţi deopotrivă, lucrează şi în sufletele celor puternici şi 
înstăriți pentru ca aceştia să vină în ajutorul celor slabi şi lipsiți prin punerea 
laolaltă a bunurilor spirituale şi materiale. „Iar inima şi sufletul mulţimii celor ce 
au crezut erau una“ (Faptele Apostolilor 4, 32). 


Creştinii n-ar trebui să cunoască, nici măcar după nume, discordia, ura, vrăjmăşia. 
Poate să existe, oare, ură între creştini? Pretutindeni în alcătuirea lumii vedem 
iubire, simţim mireasma iubirii, Dumnezeul nostru este Dumnezeul iubirii, 
împărăţia Sa este împărăţia iubirii. Din iubire El n-a cruțat pe Fiul Său, Unul- 
Născut, ci L-a dat morţii, pentru ca prin EI viaţă să avem (cf. 1 loan 4, 9). Acasă 
întâlneşti dragoste la toţi ai tăi (fiindcă au primit la Botez şi la Mirungere pecetea 
semnului lui Hristos, Crucea, şi fiindcă poartă cruce şi fiindcă gustă cu tine în 
Biserică cina dragostei). În Biserică afli pretutindeni simbolurile iubirii: cruci, 
închinare cu semnul Crucii, sfinţi care au bineplăcut lui Dumnezeu iubindu-L şi 
iubindu-şi aproapele, aflăm însăşi întruchiparea iubirii. Iubirea este pretutindeni în 
cer şi pe pământ. Asemenea lui Dumnezeu, ea aduce pace şi desfătează inima, în 
timp ce ura ucide şi sufletul, şi trupul. Caută şi tu mereu şi oriunde să descoperi 
dragostea! Cum să nu iubeşti când auzi pretutindeni vorbind dragostea şi când 
singur diavolul, ucigaşul oamenilor, este ură veşnică! 


EI care pe însuşi Fiul Său nu L-a cruţat.... cum nu ne va da oare toate împreună cu 
EI?“ (Romani 8, 32). Ceea ce a fost lucrul cel mai de seamă ni s-a dat, tot restul din 
ceea ce cerem înseamnă infinit mai puţin decât Fiul lui Dumnezeu. De aceea, cu 
bună nădăjduire, putem cere de la Dumnezeu totul, în numele lui lisus Hristos, 
toate bunătățile pe care ni le putem închipui. „Şi orice veţi cere întru numele Meu, 
aceea voi face, ca să fie slăvit Tatăl întru Fiul“ (loan 14, 13). Ceri iertare păcatelor 
şi odihna sufletelor adormiţilor? „EI este jertfa de ispăşire pentru păcatele lumii 
întregi” (1 loan 2, 2). „Sângele Lui ne curăşeşte pe noi de păcat” (1 loan 1, 7). El le 
poate ierta şi adormiţilor noştri toată greşeala, cu cuvântul, cu fapta sau cu gândul; 
EI este „învierea şi viaţa şi odihna adormiţilor robilor Săi”. Ceri pentru cei vii şi 
pentru tine? „Cereţi ceea ce voiţi - zice Domnul - şi se va da vouă” (loan 15, 7). 


Aşa cum cunoaşte Domnul numărul stelelor cerului, tot aşa îl cunoaşte şi pe cel al 
îngerilor din cer şi numărul gândurilor lor; aşa cum cunoaşte Domnul numărul 
firelor de nisip de pe malul mării şi al puzderiei de făpturi de pe tot întinsul 
pământului, cu mădularele lor, cu părţile care le alcătuiesc, de la cele mai mari 
până la cele mai mărunte; aşa cum cunoaşte numărul atomilor tuturor stihiilor, în 
infinita lor infinitate, tot aşa cunoaşte şi numărul neamului omenesc, care a fost, 
este şi va fi, numărul gândurilor tuturor oamenilor care au fost, sunt şi vor fi, 


numărul tuturor pornirilor inimilor lor, al cuvintelor şi al faptelor lor. După cum în 
natura văzută şi sensibilă nimic nu poate fi ascuns şi nici un atom nu se pierde, 
fiindcă fără ştiinţa şi voia lui Dumnezeu nimic nu se poate distruge din ceea ce a 
chemat EI la viaţă, tot aşa şi în natura spirituală lui Dumnezeu nu-i scapă nici un 
gând, nici o intenţie, nici o mişcare a inimii, dorinţă sau faptă. În vistieriile Sale 
totul se păstrează, ştiindu-se şi numărul şi măsura, cantitatea şi calitatea, în ce grad 
şi la ce intensitate se manifestă lucrurile, şi cele bune, şi cele rele, gândurile, 
dorinţele, cuvintele, faptele, mărturisite sau ispăşite şi îndreptate în viaţă. Numărul 
atomilor pământului, al atomilor făpturilor de pe pământ stă în echilibru perfect cu 
numărul gândurilor şi mişcărilor sufletului omenesc. Dacă ceea ce este creat şi nu 
are viaţă de la sine nu se distruge, cum ar putea fi distrus ceva căruia Dumnezeu i-a 
dat capacitatea de a crea, ceea ce este viu prin excelenţă, adică mintea, cea care 
înveşmântează în cuvinte pe însuşi făcătorul ei, sufletul? Aşa ceva nu este cu 
putinţă. Pregătiţi-vă, muritorilor, să daţi răspuns. La judecată vă vor aştepta toate 
gândurile, dorinţele, cuvintele voastre, faptele bune şi faptele rele, nemărturisite 
sau neîndreptate, acestea din urmă, prin fapte bune. De toate vei da socoteală 
înaintea lui Dumnezeu. Doamne, Cel ce ne ţii la Sânul Tău părintesc!, „Să nu intri 
la judecată cu robul Tău“ (Psalmul 142, 2). „De Te vei uita la fărădelegi, Doamne, 
Doamne, cine va suferi?" (Psalmul 129, 3). 


Luminătorul cel mai mai mare, soarele, se reflectă în infinitatea celor mai mici 
corpuri de pe pământ, în nenumărata lor multitudine; şi chipul omului se reflectă în 
minuscula pupilă a ochiului. Tot astfel Soarele rațiunii - Hristos, capătă chip în 
fiinţe minuscule - oamenii - în infinita lor multitudine şi, tot aşa, în cele mai mici 
particule din Trupul şi Sângele Său, fiindcă viaţa primordială şi veşnică este simplă 
(necompusă) şi unică. Soarele se reflectă într-o multitudine de corpuri, mari şi 
mici, luminează tot pământul, îl cuprinde cu razele sale. Aşijderea şi Domnul. 


Acelaşi vânt, o dată dezlănţuit, poate să bată în multe locuri; asemenea şi Duhul lui 
Dumnezeu, Unul şi acelaşi, poate să „bată" cu putere şi tărie în soboarele îngereşti 
cele fără de număr şi în toţi oamenii sfinţi. „Vântul suflă unde voieşte şi tu auzi 
glasul lui" (loan 3, 8). 


Domnul păzeşte - nu numai - toate oasele (Psalmul 33, 19), dar şi chipurile sfinților 
Săi, făcându-le să nu se dea putreziciunii, negrijii şi să nu rămână multă vreme 
ascunse, scoțându-le la vedere în chip minunat, după cum aflăm din descrierile 
descoperirilor de icoane făcătoare de minuni, îndeosebi cele ale Maicii Domnului 
Preacurata, Stăpâna noastră. lată cât de mult preţuieşte Domnul chipul omului, 
îndeosebi al omului sfânt, vas ales al harului. Prin icoane, Domnul face minuni, 
revarsă puteri nevăzute de vindecare şi mângâiere. 


Dumnezeu este mai mare decât inima noastră şi ştie toate (loan 3, 20). Ochiul 
lăuntric ne face să cunoaştem şi să vedem cele mai mici mişcări ale inimii, toate 
gândurile, dorinţele, intenţiile, în general, tot ce ni se petrece în suflet. Dar 
Dumnezeu este „mai mare decât inima”. EI se află în noi şi în preajma noastră şi 
pretutindeni, în tot locul, ca un unic atotvăzător ochi spiritual, şi numai o palidă 
comparaţie L-ar putea asemui cu ochiul inimii noastre. EI ştie tot ce se află în noi 
mai bine de o mie de ori decât ştim noi înşine, ştie tot despre fiecare om şi despre 
fiecare înger, şi în toate puterile cereşti şi în fiecare făptură însuflețită sau 
neînsufleţită vede ca-n palmă; vede înlăuntrul nostru şi al tuturor făpturilor ceea ce 
este caracteristic fiecăreia, ca un Atotfăcător şi Proniator, Care ţine totul în viaţă şi 
în putere. 


După cum în lisus Hristos sălăşluieşte în trup întreaga plenitudine a Dumnezeirii 
(cf. Coloseni 2, 9), întocmai este şi cu dătătoarele de viaţă Taine ale Trupului şi 
Sângelui Său. Într-un trup omenesc, oricât ar fi de firav, sălăşluieşte întreaga 
plinătate a Dumnezeirii celei nevăzute şi necuprinse; în micul agneţ (pâine), în cea 
mai infimă particulă a sa, se află întreaga plinătate dumnezeiască. Slavă atot- 
puterniciei şi bunătății Tale Doamne! 


Aşa cum soarele, deşi rămâne întotdeauna pe cer, atinge pământul pe toată 
suprafaţa sa cu razele sale, ca şi când l-ar mângâia cu mii de mâini, transmiţându- 
se tuturor organismelor vii, pătrunzându-le (soarele pătrunde în corpuri cu razele 
sale), încălzindu-le, însufleţindu-le, împrumutându-le căldura sa, trecând prin 
corpurile transparente, penetrabile sau reflectându-şi strălucirea în transparenţa lor, 
iar celor impenetrabile, solide, opace dându-le doar căldură, întocmai şi Soarele 
raţiunii - Dumnezeu, deşi rămâne mai cu seamă în cer, îşi transmite razele întregii 
făpturi raţionale, îngerilor şi oamenilor, pătrunzând în ființa lor spirituală, 
sfințindu-i, întărindu-i, făcându-i să crească aşa cum pătrund razele soarelui 
organismele animale şi vegetale, dându-le viaţă, făcându-le să se dezvolte. După 
cum soarele, aflat într-un singur loc pe cer, luminează întreg pământul, făcându-i 
să primească lumină şi pe cei buni, şi pe cei răi, fiinţele şi lucrurile, tot aşa şi 
Domnul, luminează pe toţi oamenii cu lumina Sa ipostatică, EI fiind Lumina cea 
adevărată „care luminează pe tot omul care vine în lume“ (loan 1, 9). 


Cei care începeţi să lucraţi Domnului prin rugăciune se cuvine să vă asemănaţi 
Lui. Să fiţi blânzi, smeriţi, cu inimă curată, Sufletul vostru să nu ţină viclenie, să 
nu fiţi făţarnici, nici nepăsători. Străduiţi-vă să aveţi Duhul Lui, fiindcă, „Dacă 
nu are cineva Duhul lui Hristos, acela nu este al Lui“ (Romani 8, 9). Iar 
Domnul doreşte să găsească în noi cele ce îi sunt asemenea, sau apropiate, pe 
care să altoiască harul Său. Țineţi seama că nici un cuvânt de rugăciune nu va 


fi zadarnic dacă îl veţi spune din inimă. Domnul aude şi „cântăreşte” fiecare 
cuvânt. Uneori ni se pare că ne batem gura degeaba, că suntem glasul ce strigă 
în pustie. Nu este aşa! Să fim convinşi de un lucru: că atunci când ne rugăm, 
Domnul ne va putea înţelege, aşa cum înţeleg, să zicem, cuvintele rugăciunilor 
rugătorii desăvârşiţi, fiindcă omul este chipul lui Dumnezeu. Ca orice dorinţă a 
inimii, fie că este sau nu exprimată în cuvinte, Domnul răspunde. 


Când mă împărtăşesc cu Sfintele dătătoarele de viață Taine cu credință 
neîndoielnică, îl primesc în chip sensibil pe Hristos cel Atotprezent. Cum anume? 
lată cum. Cu fiecare părticică de Trup şi cu fiecare strop de Sânge il primesc pe 
Hristos întreg, văzând astfel cu ochii inimii că EI este, în unul şi acelaşi timp, în 
toate particulele de pâine şi în toţi stropii de vin, oricâţi ar fi aceştia, până la infinit. 


În acelaşi chip, Domnul se află în oricare biserică, în Sfintele Taine şi în fiecare 
părticică a lor, oricât de minusculă. Şi întrucât biserici ortodoxe se află în toată 
lumea, Domnul participă nu doar cu dumnezeirea Sa, ci şi cu sufletul şi trupul Său 
pretutindeni pe pământ intrând în comuniune cu credincioşii nedespărțit, făcându-i 
să se bucure de roade desfătătoare: curățirea de păcate, sfinţirea trupurilor 
creştinilor, dreptate, pace şi bucurie întru Duhul Sfânt, unirea tuturor cu Sine cu 
Tatăl şi cu Duhul Său Sfânt. Şi încă mai ştim că Hristos Domnul intră şi se 
sălăşluieşte în sufletele credincioşilor împreună cu al Său Părinte si cu Duhul Sfânt 
şi prin rugăciunea sârguitoare. Aflându-se pretutindeni în lumea materială, dând 
viaţa tuturor lucrurilor care o compun, împreună şi fiecăruia în parte, Domnul este, 
cu atât mai mult, prezent în oameni, mai cu seamă în creştini; trăieşte în ei. „Au nu 
ştiţi că trupurile voastre sunt mădularele lui Hristos”. (1 Corinteni 6, 15). „Sau nu 
vă cunoaşteţi voi singuri bine că Hristos lisus este întru voi?“ (II Corinteni 13, 5). 


Neamul omenesc este măreţul arbore sădit de Dumnezeu şi crescut pe pământ, ale 
cărui ramuri îl acoperă pe tot întinsul lui. Dumnezeu, cu neasemuita Sa în- 
țelepciune şi bunătate, a altoit pe bătrâna, uscata tulpină a lui Adam cel căzut o 
tulpină tânără, viguroasă - pe lisus Hristos Domnul, din care îşi trag începutul 
creştinii, ca ramură a aceluiaşi arbore. În arbori aflăm viață pământească, vegetală. 
în neamul creştinesc - viaţa lui Hristos, cerească, duhovnicească. Calitățile şi 
potenţialul spiritual al adevăraţilor creştini trebuie considerate ca fiind ale lui 
Hristos însuşi. Gândul lui Hristos îl avem (cf. 1 Corinteni 2, 11), spune Apostolul 
despre adevărații creştini. În acelaşi sens trebuie privite şi virtuțile, ca roade ale 
harului lui Hristos. Creştinii care nu viețuiesc creştineşte sunt ramuri uscate pe 
tulpina care vine de la Hristos. Şi „orice mlădiţă care nu aduce roadă întru Mine EI 
(Tatăl) o taie şi o aruncă în foc“ (cf. loan 15, 2 şi 6). Păgânii sunt o ramură 
nerenăscută (prin botez - n.tr.), neînsufleţită, rămasă pe tulpina uscată a lui Adam. 


Prin credinţă, vor deveni şi ei un altoi pe o ramură vie sănătoasă pe trupul Bisericii, 
al lui Hristos. 


Ale cui sunt frunzele copacilor? Ale lui Dumnezeu. Ale cui sunt gândurile bune 
care îţi vin în minte? Ale lui Dumnezeu. Cine a dat copacilor, pomilor, însuşirea de 
a se forma şi creşte în ei o parte lemnoasă, de a se forma şi dezvolta în ei frunze, 
flori şi roade? Dumnezeu le-a dat-o. Cine te-a înzestrat cu darul gândirii şi al 
vorbirii? Dumnezeu. Folosesc oare arborii şi pomii însuşirile pe care le au de la 
Dumnezeu spre dauna lor? Nu. Foloseşte oare omul însuşirile şi puterile ce i-au 
fost date de Dumnezeu spre dauna lui? Da, foloseşte. 
— Abuzează de mintea, cea dată de la Dumnezeu pentru cunoaşterea lui 
Dumnezeu şi a adevărurilor Sale, 
— abuzează de inima, creată de Dumnezeu pentru a iubi pe Dumnezeu şi pe 
aproapele, pentru a simţi comunicarea cu Dumnezeu, 
— abuzează, în Sfârşit, de liberul arbitru, care i-a fost dat omului pentru 
continua sa desăvârşire şi pentru a cultiva virtuțile. 


În trupul nostru, în manifestările sale fireşti, lucrează Dumnezeu, susținându-l, 
nutrindu-l, crescându-l, în firul de iarbă, într-o plantă sau într-un animal lucrează 
de asemenea EI; firul de iarbă „îl îmbracă" (Luca 12, 28), planta o creşte, o 
împodobeşte cu frunze şi flori, o face să rodească, pe animale le nutreşte şi le 
creşte. Noi înşine nu putem face nimic în propriul nostru trup, nici cu o jumătate de 
iotă, cum se spune; nu putem face „un fir de păr alb sau negru" (Matei 5, 36). 
Domnul ni Se descoperă în macrocosmos şi în microcosmos, nu cunoaşte limite, 
nici într-unul, nici în altul, există tot în toate, neîmpărțit şi mai presus de toate. 


Se pot oare lipsi frunzele de copac, iar copacul să se lipsească de pământ, de aer, 
de apă şi de căldură? Nici sufletul nu poate exista fără Dumnezeu, fără Fiul Său, 
fără Duhul Său. Dumnezeu îmi este viaţă, lumină, putere, apă, hrană. EI mă poartă 
aşa cum o mamă îşi poartă în braţe pruncul. Şi chiar mai mult: mă poartă pe mine, 
îmi poartă sufletul şi trupul. EI este în mine, aş zice chiar se „dizolvă" în mine, se 
face una cu mine. 


Când vă rugaţi la Dumnezeu, ţineţi minte că este în trei Persoane. Şi fiindcă este, 
deopotrivă, Persoană şi Persoane, are la infinit toate perfecțiunile pe care ne 
închipuim că le-ar putea avea un om care a atins culmea perfecțiunii. De pildă, 
Preasfânta Fecioară Maria, Sfântul Nicolae făcătorul de minuni, Sfântul loan Gură 
de Aur, Apostolii, Proorocii cei plini de Duhul lui Dumnezeu. Omul este făcut 
după chipul şi asemănarea lui Dumnezeu. După un chip care a atins desăvârşirea îţi 
poţi da seama, într-o anumită măsură, cum „arată" „Prototipul" - Dumnezeu. Tot 


ceea ce există mai bun în om, tot ceea ce atrage mai mult ochiul şi inima vine de la 
Dumnezeu- Tatăl, de la Fiul Său, de la Duhul Său. 


lată, de pildă, Sfântul Nicolae a arătat şi arată compasiune şi milosârdie oamenilor 
prin harul primit de la Dumnezeu. În trecut, ca şi acum, şi-a aplecat urechea cu 
bunăvoință către cei ce l-au chemat întru ajutorare, fiindcă prin harul lui Dumnezeu 
şi-a păstrat şi îşi păstrează aceeaşi inimă iubitoare. Cum ar putea să nu fie 
Domnul însuşi nemilosârdnic? Dragostea Lui este infinit mai mare decât aceea a 
sfinților Lui, Sfântul Nicolae, Sfântul Apostol Pavel de pildă. Şi ce imensă iubire 
de oameni încălzeşte la sânul său Apostolul Pavel! Iată ce-i spune unui stăpân 
despre sluga sa: „Pe acesta ţi l-am trimis, pe el însuşi, adică inima mea; primeşte-l“ 
(Filimon 12). Câtă dragoste încape în aceste cuvinte! Ca de altfel în toate epistolele 
sale. „Inima noastră s-a lărgit - le scrie corintenilor - în inima noastră nu sunteţi la 
strâmtoare” (2 Corinteni 6, 11-12). Într-o altă epistolă, Apostolul a înfățișat ce este 
dragostea dumnezeiască. Citind această descriere, simţi că Apostolul a îndeplinit el 
însuşi, cu fapta, ceea ce a scris despre dragoste. Dar de unde îi vine această 
dragoste unui apostol care mai înainte ÎL prigonise şi Îl batjocorise pe Hristos, care 
umbla prin case căutând bărbaţi şi femei, dintre cei ce urmau calea lui Hristos, 
pentru a-i arunca, fără milă, în temniţă (Faptele Apostolilor 9, 1-2)? De la Domnul, 
Izvorul iubirii. El este veşnica şi nemărginita iubire care cuprinde toate făpturile. 


Ca şi Treime, Dumnezeu este o singură Fiinţă în Trei Persoane. Aşa trebuie să fim 
şi noi, oricât de mulţi, o singură persoană. Dumnezeu este simplu (necompus), şi 
noi trebuie să fim aşa, cu toţii una: o singură minte, o singură voinţă, o singură 
inimă, o singură „bunătate", fără nici cel mai mic amestec de răutate, într-un 
cuvânt, iubire pură, aşa cum Dumnezeu este iubire. „Ca să fie una, precum noi 
suntem" (loan 17, 22). 


Oamenii şi îngerii Domnului sunt suflări ale lui Dumnezeu; de aceea se şi numesc 
îngerii duhuri sau totuna, suflare a lui Dumnezeu, iar duhurile oamenilor suflete, 
fiindcă provin din suflarea dumnezeiască şi răsuflă prin Dumnezeu. „Prin Sfântul 
Duh - cântăm noi - tot sufletul viază şi cu curăţie se înalță”. Dar şi celelalte făpturi 
sunt suflare a lui Dumnezeu: „Toată suflarea să laude pe Domnul" (Psalmul 150, 
6), fiindcă şi ele sunt din Duhul lui Dumnezeu, deşi nu se bucură de rațiune şi de 
libertate. De aceea trebuie să avem grijă de orice făptură, să nu o batem, sănu o 
chinuim. „Să nu legi gura boului care treieră" (1 Corinteni 9, 9). 


Dumnezeu este Duh, ființă simplă (pură, necompusă). Prin ce se vădeşte duhul? 
Prin gând, cuvânt şi faptă. De aceea Domnul, ca Fiinţă pură, necompusă, nu se 
alcătuieşte din câteva sau dintr-o multitudine de gânduri, cuvinte sau fapte. El se 


cuprinde întreg într-o singură idee simplă, Dumnezeu este Treime, sau numai dintr- 
un singur cuvânt: Treimea sau Trei Persoane unite. Dumnezeu se află întreg în tot 
ce există, străbate peste tot, umple totul cu Sine. 


De pildă, când citiți o rugăciune: EI este întreg, tot, în fiecare cuvânt, trece prin 
fiecare cuvânt, ca un foc sacru. Oricine poate să o simtă dacă se va ruga cu inimă 
deschisă, sârguitor, cu credinţă şi dragoste. EI se află cu deosebire în numele care 1 
se atribuie: Tatăl, Fiul, Duhul Sfânt, sau Sfânta Treime, sau Domnul Dumnezeu, 
Domnul Savaot, lisus Hristos Domnul, Fiul lui Dumnezeu, Duhul Sfânt, împărate 
Ceresc, Mângâietorule, Duhul Adevărului şi în alte numiri. Îngerii şi sfinţii cu 
numele lor ne sunt de asemenea apropiaţi, ne stau aproape de inimă, după cum 
apropiate le sunt şi lor numele noastre şi credinţa noastră. Fiindcă şi ei sunt suflare 
a lui Dumnezeu şi „un duh cu EI" (1 Corinteni 6, 17). 


Oare sfinţii pe care îi chemăm în ajutor se roagă pentru noi? Se roagă. Dacă eu, 
om păcătos, lipsit de căldură sufletească, hain şi răuvoitor, uneori mă rog pentru 
alții, fie că aşteaptă sau nu să mă rog pentru ei, şi o fac cu credinţă, pomenindu-i cu 
răbdare, după numele fiecăruia, deşi nu întotdeauna din toată inima, sfinţii, 
oamenii lui Dumnezeu, atât de iubitori faţă de fraţii lor de pe pământ, să nu se 
roage oare pentru mine şi pentru noi, atunci când îi chemăm cu credinţă, nădejde şi 
dragoste? Se roagă pentru sufletele noastre, ca nişte grabnici ajutători şi rugători, 
ne spune Sfânta Biserică, Maica noastră, cea de Dumnezeu insuflată. Aşadar, 
roagă-te, fără a te îndoi, sfinţilor, oamenii lui Dumnezeu, cere-le să mijlocească 
pentru tine înaintea Lui. Te vor auzi, în Duhul Sfânt, atunci când te vei ruga, 
din suflet, cu duh curat, fiindcă atunci când te rogi nefăţarnic ai în tine suflare 
de la Duhul Sfânt, Care este Duhul Adevărului şi al sincerităţii, Care este EI 
însuşi Adevărul şi Sinceritatea. În oamenii sfinți şi în noi lucrează acelaşi Duh 
Sfânt. Sfinţirea sfinţilor se face de la Duhul Sfânt, Cel ce veşnic viază în ei. 


Doamne, a Cărui dragoste pentru noi depăşeşte la infinit dragostea oricărui tată, 
a oricărei mame, a celei mai iubitoare soţii, miluieşte-ne! 





Ne rugăm Maicii lui Dumnezeu celei Preabune şi fără de prihană şi ea se roagă 
pentru noi. O preaslăvim pe cea care este mai presus de orice slavă şi ea ne 


pregăteşte nouă slavă veşnică. Ii spunem adeseori: „Bucură-te!“ iar Ea îl roagă pe 
Fiul Său, Dumnezeu: Fiul meu prea iubit, pentru că îmi dau bineţe, zicându-mi 
„Bucură-te!“, dă-le lor bucurie veşnică! 


Să crezi neclintit, cu aceeaşi convingere cu care ştii că te vede tatăl tău, când 
sunteţi față către faţă, sau oricare altă persoană, că te vede Dumnezeu. Singura 
deosebire este că Tatălui ceresc nu-l scapă nimic din vedere, ştie ce ţii în tine, ce ai 
pe suflet, ştie tot despre toate făpturile, despre îngeri, despre sfinți, despre noi 
păcătoşii, despre orice fiinţă, vede tot dintr-o dată, aşa cum luminează dintr-o dată 
razele soarelui, „ochii Domnului fiind de zece mii de ori mai luminoşi decât 
soarele” (Sirah 24, 27). A ţi-L reprezenta într-o asemenea imagine vie pe Domnul 
îți aduce în suflet pace şi bucurie. A pune la îndoială prezenţa Sa ne tulbură 
sufletul, ni-l umple de mâhnire şi apăsare. O rugăciune izvorâtă din inimă este ea 
însăşi izvor de pace; o rugăciune indiferentă, superficială, neatentă înveninează 
inima. 


lisus Hristos cu Tatăl şi cu Duhul Sfânt sunt un zăcământ de iubire de oameni prea 
puţin cercetat. În el se află belşug de milosârdie pentru toţi cei ce vin înaintea lui 
Dumnezeu cu credinţă, cu nădejde, cu inimă zdrobită, pentru toate fărădelegile lor, 
pentru supărările pe care le-au pricinuit Domnului, Stăpânul şi Binefăcătorul 
nostru. 


Dumnezeu este mai aproape de noi decât ar fi putut şi poate să fie oricine şi orice 
în orice loc în oricare timp. Îmi este mai aproape decât îmbrăcămintea, decât aerul, 
decât lumina, mai aproape decât mama, tatăl, soția, fiul, fuca, prietenul. Trăiesc 
prin El cu sufletul şi cu trupul. Respir prin EI, gândesc prin EI, simt, înţeleg, 
vorbesc, îmi fac planuri, iau inițiative. „Căci în EI trăim şi ne mişcăm şi suntem“ 
(Faptele Apostolilor 17, 28). „Căci Dumnezeu este Cel ce lucrează în noi, şi ca să 
voim, şi ca să săvârşim, după a Lui bunăvoință” (Filipeni 2. 13). De aceea trebuie 
să ni-L închipuim întotdeauna pe Dumnezeu stând aievea în faţa noastră, şi să nu 
ne clintim, şi să nu păcătuim, să stăm în aşa chip încât nimeni şi nimic să nu ni-L 
scoată din gând şi din inimă, să nu ni-L ascundă; nici o patimă, oricare ar fi ea; 
pentru mâncare, băutură, bani, haine, locuinţă şi fala ei, pentru anumite persoane, 
pentru nici un fel de distracţii lumești şi jocuri. Nimic din toate acestea să nu ni-L 
ia pe Preadulcele, Preaiubitul nostru Stăpân, să fim ai Lui în fiecare ceas şi în 
fiecare minut, nedespărţiți de EI, aşa cum şi El este nedespărțit de noi, păzindu-ne 
şi îngrijindu-Se de noi necontenit. Când cad în păcat, sau când fac o patimă pentru 
ceva sau pentru cineva, ştiu că EI se îndepărtează de mine, nu în spaţiu, fiindcă EI 
cuprinde totul în fiece clipă, ci fiindcă eu m-am îndepărtat de Dânsul cu inima, mi- 


am întors faţa de la EI, m-am lipsit de harul Său, de sălăşluirea Sa în inima mea; 
fiindcă atunci îl am în mine pe vrăjmaşul Său - diavolul. 


Aşa cum în mări, în lacuri sau în râuri fiecare particulă de apă se află în combinaţie 
cu alte particule şi este înconjurată de acelea; aşa cum în aer fiecare particulă de 
aer este înconjurată de altele şi se combină cu acelea, şi noi, fiii pământului, 
suntem înconjurați din toate părțile de Dumnezeu, iar cei mai curaţi dintre noi, sau 
pe cale de a se curăţi, sunt în unire cu EI, aflându-se pretutindeni în El. Noi toţi, 
pământenii, suntem întocmai ca apa, ca aerul, ca un arbore rămuros, alcătuind un 
întreg, uneori însă dezmembrat, din pricina invidiei diavolului, a egoismului, 
enervării, duşmăniei, dihoniei, trufiei, ereziilor şi dezbinărilor, pizmei, avariţiei, 
izolaţionismului, răutăţii, vrăjitoriei şi atâtor altor patimi. Pe de altă parte, diavolul 
şi îngerii lui stau toţi laolaltă, asemenea unei ape tulburi, stătute, otrăvite, sau ca 
aerul încins, asfixiant, ucigător. Ei ne stau jur-împrejur, se căznesc să ne pătrundă 
în suflet, atunci când acesta nu-şi poartă de grijă şi se lasă pradă patimilor, ca să-l 
întunece, să-l tulbure, să-l pârjolească, să-l chinuie în tot chipul. Întocmai ca atunci 
când, ieşind uneori la aer curat, plăcut mirositor, nimeriţi dintr-o dată lângă o 
groapă de gunoi sau de scârnă, de unde exală cele mai neplăcute miasme şi vă 
grăbiţi să treceţi cât mai repede de locul acela, ca să respiraţi din nou aer într-un 
spaţiu neviciat. Aşa se întâmplă cu duhoarea diavolească. Însuşi Domnul numeşte 
văzduhul şi apa întunecatelor oştiri diavoleşti atunci când vorbeşte despre asaltul 
stihiilor asupra sufletului omului: „A căzut ploaia, au venit râurile mari, au suflat 
vânturile şi au bătut în casa aceea, dar ea n-a căzut, fiindcă era întemeiată pe 
stâncă" (Matei 7, 25). 


Cei cu puţină credinţă, sau cu totul necredincioşi, cei ce urăsc oamenii sunt şi 
cei mai nefericiţi 


Se spune: dacă nu m-aş fi uitat, nu aş fi căzut în ispită, dacă n-aş fi auzit, nici inima 
nu m-ar fi durut, dacă n-aş fi gustat, nu mi s-ar fi trezit pofta. Luaţi seama câte 
ispite ne vin de la văz, de la auz, de la gust. Cât de mulţi oameni au suferit şi suferă 
fiindcă, neavând o neşovăielnică aplecare a inimii către virtuţi, au privit fără 
precauţie, cu ochi necurat; au ascultat cu urechi neobişnuite să despartă binele de 
rău; au gustat cu poftă lacomă. Simţurile trupului, care este lacom, iubitor de păcat, 
când nu este înfrânat de rațiune şi de ţinerea poruncilor dumnezeieşti, i-au atras pe 
oameni în tot felul de patimi, le-au întunecat mintea şi inima, aducându-i acesteia 
din urmă nelinişte, i-au făcut neliberi şi nevolnici, robi ai simţurilor. Cât de 
prevăzători trebuie să fim când privim, auzim, gustăm, mirosim, pipăim, sau, mai 
bine zis, cât de mult trebuie să ne păzim inima, pentru a nu se furişa în ea, ca prin 
nişte ferestre deschise, păcatul şi însăşi cauza păcatului, care este diavolul. Să nu 
ne întunece sufletul - acea pasăre cerească - să nu ni-l răpună cu săgețile sale 
otrăvite, ucigaşe. 


Sufletul îl primeşte în sine pe Domnul prin dătătoarele de viaţăTaine, cu gând de 
credinţă şi cu inimă convinsă că în Taine este prezent cu adevărat însuşi Domnul şi 
că trupul nostru îl primeşte în gură şi în măruntaiele sale. Atunci când sufletul îl 
primeşte pe Domnul cu nezdruncinată credinţă, Domnul pătrunde îndată în el ca o 
esență curată; intră în tot trupul, umplând toate mădularele, aşa cum a umplut şi 
sufletul în virtutea atotplinătăţii Sale. 


Creştinului îi sunt de trebuință în toată viaţa încercările, ca nişte mijloace de 
verificare a stării sale sufleteşti. Şi fiindcă viaţa noastră, dacă o comparăm cu 
interiorul unei case, se umple de necurăţenii, trebuie negreşit să dereticăm în ea, să 
ştergem lucrurile de praf. Aşa cum pentru verificarea anumitor obiecte - de argint, 
de pildă - trebuie să avem instrumente speciale, tot aşa pentru a ne verifica şi pune 
la încercare sufletul avem nevoie de cei din jurul nostru, care, cu voie sau fără 
voie, prin faptele lor în raport cu noi, să ne demonstreze nouă înşine şi celorlalți în 
ce măsură ținem sau nu poruncile lui Dumnezeu, date nouă prin Sfânta Evanghelie, 
dacă trăim în duh, zăgăzuim cele ale cărnii, sau dacă trăim cu trupul, supunându-ne 
ca nişte robi cărnii, patimilor, gândurilor trupeşti. Aflând că nu trăim după voia lui 
Dumnezeu, după poruncile dulcelui nostru Mântuitor, ci după voia noastră oarbă şi 
păcătoasă, să căutăm a ne îndrepta cu grăbire şi a urma îndată cu sârguință 
poruncile dumnezeieştii Evanghelii. 


Trupul nostru trăieşte prin stihiile din care este alcătuit, asimilând neîncetat apă, 
aer, substanţe organice. Sufletul nostru asimilează neîncetat, pentru a-şi susţine 
viaţa, viaţă din Dumnezeu, Cel în Trei ipostasuri; o face prin rațiune, prin înclinări 
şi dorinţe pozitive ale inimii şi voinţei, prin statornicie în bine. După cum trupul, 
dacă nu asimilează elementele din care a fost compus dintru început, nu poate trăi, 
moare, tot aşa şi sufletul, dacă nu se nutreşte cu rugăciune, cu gânduri, simțăminte 
şi fapte bune, moare. După cum partea materială a fiinţei noastre se poate dezvolta 
atât timp cât primeşte o hrană corespunzătoare, iar dacă în mâncare, în băutură sau 
în aerul pe care îl respiră nimereşte o otravă sau un microb, trupul se îmbolnăveşte 
şi poate chiar să şi moară dacă nu primeşte la timp ajutor, tot aşa şi în fiinţa noastră 
spirituală totul poate decurge bine până când apare diavolul. Sufletul se îm- 
bolnăveşte, cuprins parcă de paralizie, are nevoie de un grabnic ajutor de la 
Doctorul ceresc, Dumnezeul duhurilor, ajutor care nu poate fi obținut decât prin 
rugăciunea credinţei. (Uneltirilor diavoleşti din sufletul omului li se aseamănă 
otrăvurile care pătrund în corp; numai că otrava materială arareori se întâmplă să 
ne intre în corp, în timp ce uneltirile diavolului ne stau mereu în preajmă.) După 
cum alimentarea şi susţinerea vieţii trupului nostru sunt asigurate de mediul în care 
trăim şi de unde ne vin lumina, apa, hrana, aerul - acesta fiind elementul esenţial al 
vieţii, cel care ne însoţeşte mereu, după cum şi apa o avem la îndemână, şi 
vegetaţia şi lumea animalelor, din care ne hrănim, tot aşa şi sufletul are la 
îndemână, din belşug, elemente care să-i susțină viaţa, să-i dea tărie du- 
hovnicească, să-l adape, să-l îmbrace în Dumnezeu, Cel în Trei Persoane. Aflându- 
Se întreg, în orice loc, asemenea aerului sau luminii raţiunii, Domnul este gata, în 
fiecare clipă a vieţii noastre, dacă sufletul nostru are credinţă şi o predispoziţie 
permanent rugătoare, să ne susţină puterile sufletului, prin harul Său atotlucrător, 
EI fiind pentru noi lumina nestinsă a minţii şi inimii, aerul pe care îl respiră 
sufletul, hrana care îl nutreşte şi îl întăreşte, căldura dătătoare de viaţă care îl 
încălzeşte, îmbrăcămintea cu care îşi acoperă goliciunea păcatului, dar se şi 
împodobeşte, ca într-o porfiră împărătească. Este îmbrăcămintea îndreptățirii lui 
Hristos. 


În fiecare moment al existenţei sale, omul se mişcă în două medii, în cel material şi 
în cel spiritual, de unde primeşte toate; unul îi susține natura materială, celălalt, 
natura spirituală. Un mediu este cel al naturii văzute, celălalt, infinit, al Duhului lui 
Dumnezeu ipostatic, care se află pretutindeni, este mai presus de toate şi le conţine 
pe toate, El însuşi neavând nici o limită. Prin sine însuşi, omul este atât de 
neînsemnat şi neputincios, încât primeşte toate cele de trebuință numai din afară. 
EI singur nu reprezintă nimic. Şi aşa cum trupul îi este menţinut în viață de aer, de 
mâncare şi băutură, tot aşa şi viaţa sufletului se menţine prin rugăciune, citirea 
cuvântului lui Dumnezeu, Sfintele Taine. 


Pe de altă parte, aşa cum în creația Atotbunului şi Atotputernicului Dumnezeu 
există loc şi pentru duhurile rele, şi locul lor este tocmai în aer şi pe pământ, şi cum 
omul dintru început a fost atins de rău, şi fiindcă aceste duhuri au fost şi vor 
rămâne până la sfârşitul veacului împreună cu neamul omenesc, de aceea ele intră - 
ca să spunem aşa - în componenţa mediului care ne înconjoară şi în care trăim. 
Oamenii sunt ființe libere, dar şi ființe căzute, deşi restaurate prin Fiul lui 
Dumnezeu şi aşezate în har prin credinţă liberă, prin întoarcere pozitivă către 
Dumnezeu şi către faptele bune. Ei trebuie, prin rugăciune neîncetată către 
Dumnezeu, să se ferească de forțele potrivnice, cele care poartă război în sufletul 
nostru, care vor să ne înrobească şi să ne facă asemenea lor după duh. Trebuie să 
ne păzim cât putem mai mult, pentru ca prin duhul şi prin faptele noastre să nu ne 
dăm duhurilor rele, celor de sub cer. Pentru ca ele să nu fie suflare a sufletului 
nostru, luând locul lui Dumnezeu, pentru ca răul din care este alcătuită natura lor 
să nu devină propria noastră natură. De altfel, trebuie să ne aducem mereu aminte 
că ele sunt mai mult în noi decât în lume, dar că Dumnezeu are asupra lor deplină 
autoritate şi le îngăduie să lucreze în lume pentru dezmeticirea şi îndreptarea 
oamenilor, în limitele adevărului, bunătăţii şi înţelepciunii Sale. 


Sunt însă oameni care îl au pe diavolul în îmbrăcăminte, în mâncare şi în băutură, 
după cum creştinii adevăraţi se îmbracă întru Hristos şi se hrănesc cu Trupul şi cu 
Sângele Lui. Pretutindeni în lume există o dualitate a contrariilor: unul împotriva 
altuia; sufletul se luptă cu trupul, binele cu răul. Satana îşi are slugile şi ajutoarele 
sale pentru a-şi răspândi domnia în lume. Domnul îi are pe îngeri, pe care îi dă 
fiecărui creştin drept paznic şi drept călăuză spre fericita împărăție a lui Hristos. 


Cel ce nu crede că Dumnezeu este pretutindeni prezent cleveteşte în gândurile sale 
şi în inima sa stăpânirea Dumnezeirii, neatribuindu-l nici măcar acea însuşire pe 
care o are aerul de a fi pretutindeni. Oare Cel ce a creat aerul nu poate fi 
pretutindeni? O dovadă puternică a faptului că Dumnezeu este pretutindeni o 
constituie însăşi necredinţa în omniprezenţa Lui sau orice păcat în general: fiindcă 
atunci când îi lipseşte credinţa, inima mea este strâmtorată, suportă parcă un fel de 
contracție, se simte apăsată şi chinuită, iar mintea mi se întunecă, sunt cuprins tot 
de întristare. Atunci însă când există credinţa vie că Dumnezeu este pretutindeni, 
în orice loc, şi ca atare că este întotdeauna cu mine şi în mine, inima mea este 
largă, liberă, uşoară, vioaie, mintea e luminată - sunt într-o stare de bucurie. 
Astfel, însuşi lucrul care mă ucide slujeşte drept dovadă izbitoare a faptului de a 
cărui existenţă mă îndoiesc. Necredinţa mă torturează fiindcă ea este clevetire a 
inimii mele sau a duhului rău împotriva lui Dumnezeu, Care este viaţa mea. 
Tăgăduirea gândită a Înseşi-Vieţii de către sufletul meu liber este, în chip firesc şi 
pe bună dreptate, moarte pentru el. Dumnezeu este Fiinţă gândită/inteligibilă, 


sufletul meu este de asemenea fiinţă gândită/inteligibilă de la Gânditul/Inteligibilul 
primordial: de aceea şi comuniunea mea cu Dumnezeu se face prin gând, prin 
credința inimii, această credinţă nefiind altceva decât gândul viu şi limpede că 
Dumnezeu este în orice loc. Când nu am acest gând înseamnă că în mine este 
gândul contrar, negator. Când dispare principiul în virtutea căruia sufletul meu se 
uneşte cu Dumnezeu, dispare pentru mine şi adevărata viaţă, rămânând în locul ei 
doar o nălucă exterioară, o viaţă falsă, redusă la nivelul animalităţii. 


Din veacul viitor vor exista trepte diferite de fericire, dar şi de cazne. O putem 
demonstra şi prin starea sufletească de astăzi a diferitelor persoane, sau a aceleiaşi 
persoane în diferite momente şi situaţii. Cu cât este omul mai bun, mai comu- 
nicativ, cu atât este mai fericit sufleteşte; cu cât este mai viclean, mai rău, mai 
egoist, cu atât devine mai nefericit. Cu cât este mai puternică în om credinţa şi 
dragostea, cu atât se simte mai fericit. Cu cât mai mult îi slăbesc acestea, cu atât se 
simte mai rău. Cei cu puţină credinţă sau cu totul necredincioşi, cei ce urăsc 
oamenii sunt şi cei mai nefericiți. Cugetând la aceasta, gândeşte-te şi la caznele din 
veacul viitor. 


lubeşte pe tot omul, oricât ar fi de păcătos. Păcatele sunt păcate, dar în fiecare om 
rămâne neclintită temelia şi aceea este chipul lui Dumnezeu. Metehnele unor 
oameni sar în ochi: sunt răi, trufaşi, invidioşi, zgârciți, lacomi, iubitori de arginți, 
dar gândeşte-te că ai şi tu destule răutăţi, poate că mai multe decât alții. Cel puţin 
în privința păcatului, oamenii sunt egali. S-a spus. „Toţi au păcătuit şi sunt lipsiţi 
de slava lui Dumnezeu” (Romani 3, 22). Toţi suntem vinovaţi înaintea lui 
Dumnezeu şi tuturor ne este de trebuinţă milosârdia Sa. De aceea, să ne iubim unii 
pe alții şi să-i iertăm pe semenii noştri în ceea ce au greşit față de noi, pentru ca şi 
„Tatăl nostru cel ceresc să ne ierte greşelile noastre” (cf. Matei 6, 14). Deci corră 
Să iubeşti şi să cinsteşti din toată inima, în fiecare om, chipul lui Dumnezeu, 
neluându-i în seamă păcatele; singur Dumnezeu este fără de păcat. Și vezi cât de 
mult ne iubeşte Dumnezeu, câte a făcut şi face pentru noi, pedepsindu-ne cu 
milostivire şi miluindu-ne cu bunătate şi prisosinţă. Dar trebuie să-l cinsteşti pe 
om şi pentru că se poate îndrepta oricând. 


Unii dintre aşa-zişii progresiști văd în Biserică un duşman. Dar dacă este cineva 
prisositor iubitoare, binevoitoare şi înţeleaptă faţă de oameni (după Dumnezeu), 
aceea este Biserica. În Biserică aflăm, ca într-o comoară, tot ce se potriveşte mai 
bine firii noastre şi îi este mai de folos, după cum în Sfânta Evanghelie aflăm 
cuvintele vieţii veşnice. Biserica este mama întregii omeniri, cea cu adevărată 
credinţă în Hristos, prietena cea mai fidelă a credinciosului. Ea vibrează şi 
răspunde la toate cerinţele esenţiale ale trupului şi sufletului creştinului, ca o 


călăuză şi o ajutătoare activă, prin puterea Domnului nostru lisus Hristos şi a 
Sfântului Duh, prin care tot sufletul viază. 


Despre rugăciunea de laudă. Când îţi îndrepţi privirile spre cerul înstelat, sufletul 
se înalță de la sine în rugăciune de laudă. Dar se avântă şi mai mult în rugăciune 
doxologică atunci când, privind stelele şi cerul, creații ale lui Dumnezeu, se 
gândeşte şi la lucrarea proniatoare a lui Dumnezeu în raport cu oamenii: că le 
poartă o nemărginită dragoste, că se îngrijeşte de fericirea lor veşnică, că nu L-a 
cruțat nici pe Fiul Său, Unul- Născut pentru mântuirea noastră şi pentru odihna de 
care vom avea parte în Împărăţia Cerurilor. Nu poţi să nu-L prea măreşti pe 
Dumnezeu dacă îţi aduci aminte că ai fost creat din nimic, că ai fost juruit, nu după 
vrednicie, fericirii veşnice, încă de la facerea lumii, dacă îți aminteşti de harul pe 
care ţi-l dă Dumnezeu pentru mântuire de-a lungul întregii vieţi, ci de nemăsurata 
mulțime de păcate pe care ţi le iartă, şi nu o dată, nici de două ori, de nenumărate 
ori, de mulţimea darurilor naturale de care te bucuri, de la sănătatea trupului până 
la aerul pe care îl respiri şi la apa pe care o bei. Începi fără să-ţi dai seama să zici 
rugăciune de laudă, când te minunezi văzând pe pământ infinita diversitate a 
creației - regnul animal, regnul vegetal, regnul mineral. Ce înţeleaptă alcătuire în 
mic şi în mare! Fără să vrei lauzi pe Domnul, zicând: „Cât s-au mărit lucrurile 
Tale, Doamne, toate cu înţelepciune le-ai făcut!" (Psalmul 103, 25). Slavă ie, 
Doamne, Atotfăcătorule! 


Dacă Biserica a alcătuit şi a transmis spre folosință obştească rugăciunile şi 
cântările închinate lui Dumnezeu, Cel în Trei Persoane, şi sfinților Săi, înseamnă 
că Dumnezeu ne aude rugăciunile şi se află mereu lângă cei ce se roagă. Dar cei 
mai mulţi oameni se roagă de parcă Dumnezeu n-ar fi cu ei, sau nu i-ar asculta. $4- 
i acordăm Domnului măcar acea puţină atenţie pe care o acordă părinţii buni 
copiilor atunci când aceştia îi roagă ceva, măcar acea grijulie şi îndatoritoare 
iubire arătată de aceştia copiilor lor. Aşa ne învaţă Domnul însuşi: „Dacă voi, răi 
fiind, ştiţi să daţi daruri bune fiilor voştri, cu cât mai mult Tatăl vostru Cel din 
ceruri va da cele bune celor care cer de la El“ (Matei 7, 11). Deci şi cererile noastre 
vor fi împlinite dacă ne vom ruga din toată inima. Aşa este. Ştiu din zilnică 
experienţă. 


Când ţi se va isca în inimă ură împotriva cuiva, fii sigur că este de la diavolul. 
Îndepărtează-l de la tine cu asprime, pe el şi isprava sa, şi te va lăsa în pace, iar 
pornirea care ţi s-a iscat uit-o ca şi cum n-a fost a ta. Mi s-a întâmplat şi mie. 
Nenorocirea este că diavolul ne dă iluzia că suntem cu totul răspunzători de faptele 
noastre, îşi ascunde în noi capul şi coada, iar noi suntem convinşi că facem ce se 
cuvine, ne batem pentru un lucru diavolesc, ca şi cum ar fi chiar al nostru şi ar fi şi 


drept. Deşi orice justificare a patimilor nu-i decât minciună şi este potrivnică lui 
Dumnezeu, să te conduci după acelaşi principiu, în raport cu alţii, când vezi că 
cineva se înverşunează cu ură împotriva ta; să nu consideri că ceea ce face face de 
la el, nu! EI nu este decât victima părintelui răului, diavolul, şi nu şi-a dat seama la 
timp de viclenia aceluia, lăsându-se amăgit de el. Roagă-te să-l lase în pace şi pe el 
vrăjmaşul şi să-i lumineze Domnul ochii inimii, întunecaţi de suflarea otrăvitoare, 
ucigaşă a duhului răutăţii. Roagă-te din inimă lui Dumnezeu pentru toţi oamenii 
vătămaţi de patimi; în ei lucrează diavolul. 


Prin structura lor duhovnicească, patimile sunt molipsitoare. Iată, de pildă, răutatea 
neexprimată în cuvinte, care n-a apucat să treacă la fapte, care rămâne ascunsă în 
inimi şi se reflectă într-o mică măsură pe faţă şi în ochi. Chiar şi numai prin 
aceasta, ea se transmite sufletului celui pe care îl urăşte şi poate fi observată şi de 
alții. Când mă tulbură o patimă, tulburarea mea face să vibreze şi inima altuia, se 
creează un fel de flux afectiv, un curent impur care pleacă dintr-un anumit recipient 
sufletesc spre altul. lar dacă stârpeşti patima rea pe care o ai faţă de aproapele, se 
va stârpi şi în sufletul aceluia. Te vei linişti, vă veţi găsi liniştea amândoi. Ce 
strânsă legătură există între suflete! Cât de adevărate sunt cuvintele Apostolului: 
„Unul altuia suntem mădulare'4 (Efeseni 4, 35)! Sau: „Un trup suntem, cei mulţi“ 
(| Corinteni 10, 17); „Şi a făcut dintr-un sânge tot neamul omenesc” (Faptele 
Apostolilor 17, 26). lată de ce porunca dumnezeiască ne cere: „Să iubeşti pe 
aproapele tău ca pe tine însuţi” (Matei 22, 39). Pe o reciprocitate afectivă sau pe 
înţelegere reciprocă se bazează şi succesul sau insuccesul predicatorilor. Dacă 
predicatorul nu vorbeşte din inimă, este fățarnic, ascultătorii, printr-un simţ 
lăuntric, percep discrepanţa dintre cuvintele aceluia şi ceea ce este în inima şi în 
viaţa lui şi atunci cuvântul nu mai are forţa pe care ar fi putut-o avea dacă s-ar fi 
vorbit din toată inima şi, mai ales, dacă cuvintele ar fi avut acoperire în fapte. 
Există un Sistem de comunicare foarte strâns între sufletele oamenilor. De aceea 
dispoziţiile sufleteşti bune, cordiale, cinstite se comunică lesne şi altora şi mai cu 
seamă exemplul faptelor bune. 


Omul fiind alcătuit din suflet şi din trup, în funcţie de aceasta şi mijloacele de 
întreţinere a vieţii sunt de două feluri: materiale şi spirituale. Aerul, alimentele, 
băutura, lumina, căldura întrețin existența materială. Rugăciunea (asemenea 
aerului), citirea cuvântului lui Dumnezeu, dătătoarele de viaţă Taine, meditaţiile 
pioase întreţin existenţa spirituală. 


Ştii din viaţă că gândul poate să se înalțe de oriunde, că nici un fel de ziduri nu-i 
pot aţine zborul. Intr-o clipită poate să se avânte din odaia în care te afli, să zboare 
pe deasupra norilor, dintr-o parte a lumii într-alta, dintr-un oraş într-altul, dintr-o 


țară într-alta. lar sufletul, acest nucleu gânditor, este chip al lui Dumnezeu, 
minusculă icoană a nemărginitului Duh al lui Dumnezeu. Dacă gândul nu-ţi poate 
fi oprit între patru pereţi, nu-l stinghereşte nici spaţiul, nici timpul, cine sau ce l-ar 
putea opri pe Dumnezeu, Cel care a creat toate câte sunt? Ar putea oare să-l stea în 
cale pereţii, să-l impună limite spațiul şi timpul, oricât ar fi ele de infinite, după 
măsura noastră omenească? Stăpânirea Sa se întinde peste tot locul! Ochiul Său 
vede tot şi pe toţi. Pe cei ce se ascund în locuri tainice - în creierul munţilor sau în 
cetăți inaccesibile - El îi vede ca-n palmă. Uneori Domnul îşi ascunde faţa de la 
tine, de parcă ar vrea să te lase în beznă sufletească, să te chinui în ea, ca să nu uiţi 
niciodată lumina lui Dumnezeu, cea prin care şi sufletul tău viază şi că dacă 
Dumnezeu îşi va întoarce faţa de la tine şi îl va lua de la tine pe Duhul Sfânt, atunci 
vei rămâne definitiv în bezna iadului, în chinurile iadului, şi vei cunoaşte, fie şi 
într-o mică măsură, ce va însemna cândva pentru tine iadul. 


Să crezi şi să îţi aminteşti cu tărie că în tine sunt doi oameni. Pe de o parte omul 
vechi, trupesc, bolnav de patimi, cedând ispitelor diavolului, umblând după cele 
trupeşti şi vieţuind doar în trup; acestuia să nu-i facem pe plac, să rezistăm 
pornirilor sale păcătoase, să-l lăsăm să moară cu încetul; pe de altă parte, omul 
duhovnicesc, omul lui Hristos, cel nou, sănătos, care îl caută pe Hristos în toate, 
care trăieşte în Hristos, care nu cedează poftelor lumegşti şi care găseşte în Hristos 
pace şi viaţă; care vrea să-L aibă pe Hristos în această viaţă şi nu râvneşte la nici 
una din bucuriile acesteia, mulțumindu-se cu cele pe care le primeşte de la Hristos. 
Dacă pretenţiile omului trupesc nu trebuie luate în seamă, fiindcă a face pofta lor 
înseamnă moartea sufletului, cerinţele omului duhovnicesc trebuie împlinite prin 
toate mijloacele, fiindcă ele duc la viaţa cea adevărată, veşnică. Tot creştinul să 
cunoască aceasta şi să făptuiască potrivit celor cunoscute. 


Nu deznădăjdui atunci când deasupra sufletului ţi se adună norii iadului, unul mai 
negru decât altul, când răutatea drăcească, îndoiala, invidia, cârteala prind rădăcini 
în suflet. Fii convins că apariţia norilor negri la orizontul conştiinţei tale este 
inevitabilă, dar nu se întâmplă mereu şi nu poate dura prea mult, întocmai cum se 
întâmplă în natură cu norii de vreme urâtă; vor apărea şi vor trece, sufletul şi 
mintea ţi se vor însenina. Apariţia norilor care întunecă lumina zilei este un 
fenomen natural obişnuit, dar aceşti nori sunt intodeauna nestatornici, trec repede 
şi, după ce au trecut, se luminează, soarele străluceşte din nou, cu şi mai mare 
putere. 


Ce minunată făptură este omul! la seama: în ceea ce a făcut din ţărână Dumnezeu 
a pus suflare de viaţă şi, ca să se deosebească de alte fiinţe, i-a dat însuşi chipul 
Său. Câtă înţelepciune, frumuseţe şi armonie arată felul în care este alcătuit trupul 


omului; câtă înţelepciune, câtă dragoste - altminteri spus, câtă asemănare cu 
Dumnezeu poate vădi omul însuşi în viață, ca stăpân al pământului, după cum stă 
scris: „Să facem om, după chipul şi asemănarea Noastră, ca să stăpânească (...) tot 
pământul” (Facerea 1, 26). Dar pentru ca, omule, să nu te laşi cuprins de trufie, ia 
aminte ce ţi s-ar putea întâmpla dacă chipul lui Dumnezeu pe care îl porţi în tine 
nu-l vei mai avea. Atunci nu vei mai fi nici tu, vei dispărea pentru lumea aceasta. 
Templul duhului tău îşi va pierde podoabele, frumuseţea se va da pământului şi se 
va preface în pământul din care a fost luat, va deveni parte a acestuia. Ce minunată 
făptură este omul! Domnul a pus în ţărână în chip minunat Chipul Său - duh 
nemuritor. Pătrunde-te, creştine, încă mai mult de înţelepciunea atotputernică şi 
bunătatea Creatorului - Duhul Său preacurat şi dătător de viaţă preface pâinea şi 
vinul pe care ţi le oferă în Preacuratul Trup şi Preacuratul Sânge al lui Hristos- 
Dumnezeu. Şi aceasta pentru ce o face? Pentru ca să te curețe de păcate pe tine, 
păcătosul, să te sfinţească şi, aşa sfinţit, să te unească cu Sine şi după ce te-a unit să 
te îndumnezeiască, să-ţi dea ţie fericire şi viaţă veşnică. O, mare e bunătatea, 
înţelepciunea şi atotputernicia Domnului. 


Aţi observat cu cât respect, supunere, corectitudine se poartă subalternii față de 
superiorii lor, aceasta întâmplându-se în toate stările şi condiţiile, ca un mod al 
celor „mici“ de a-şi face datoria faţă de „cei mari“. Dar aţi văzut câtă supunere se 
arată şi ce protocol riguros se aplică la Curtea Țarului? Acestea pot deveni modele 
de comportament în raport cu Creatorul; purtarea corectă față de Aceasta, 
supunerea faţă de poruncile Sale dau scop şi fericire vieţii. 


Uneori avem impresia că ne rugăm sârguitor, dar rugăciunea noastră nu aduce 
inimii roadele păcii şi ale bucuriei întru Duhul Sfânt. De ce, oare? Fiindcă 
rugându-ne numai cu rugăciuni gata scrise, nu ne căim cu sinceritate greşelile 
făcute în timpul zilei, prin care ne-am întinat inima - templul lui Hristos - şi l-am 
mâniat pe Domnul. Dacă ne vom aduce aminte de ele, căindu-ne din toată inima şi 
osândindu-ne fără părtinire, în aceeaşi clipă ni se va umple inima de „pacea lui 
Dumnezeu, care covârşeşte orice minte“ (Filipeni 4, 7). Rugăciunile bisericeşti 
enumeră greşelile, dar nu pe toate, şi deseori nu găsim în această enumerare 
păcatele în care am căzut. Pe acestea trebuie să ni le spunem noi înşine, când ne 
rugăm, conştienţi de gravitatea lor, cu smerenie şi inimă zdrobită. De aceea, în 
rugăciunile de seară, atunci când se numesc păcatele, apare deseori cuvântul sau, 
„sau altceva rău am făcut“, adică ni se lasă libera voință de a pomeni pe lângă 
păcatele specificate şi altele. 


Credinţa noastră şi Biserica pot fi asemănate unei sfinte maici, plină de 
înţelepciune dumnezeiască, bucurându-se de cea mai aleasă cinstire, o „bătrână” 


duhovniceşte îmbunătățită, neclintită în credinţă, neatinsă însă de bătrânețe, cu o 
inimă în care pulsează mereu duh tânăr, viguros şi care nu încetează să-i 
însuflețească pe fidelii săi învăţăcei. După cum în fața marilor „bătrâni” 
îmbunătăţiţi, trăitori duhovniceşte, ne înfățişăm întotdeauna cu cel mai adânc 
respect, cinstindu-le părul cărunt şi înţelepciunea - rod al experienţei - preţuindu-le 
fiecare cuvânt şi căutând a-i da viaţă, tot aşa trebuie să acordăm o cinstire 
deosebită Bisericii, să stăm cucernici înaintea sfinţeniei, vechimii, neclintitei sale 
tării, înaintea înţelepciunii celei de la Dumnezeu, a experienţei duhovniceşti, a 
poruncilor sale mântuitoare de suflet, a rânduielilor şi slujbelor divine, a Tainelor 
şi ierurgiilor ei. Cum să nu cinstim, fie şi numai pentru faptul că în sânul său s-au 
mântuit atâţia şi atâţia, cei pe care i-a mutat la loc de veşnică odihnă şi bucurie şi 
pe care nu i-a dat uitării nici după ce s-au săvârşit, rostindu-le numele până astăzi, 
spre laudă veşnică şi spre proslăvirea faptelor lor, ca pe credincioşi fii ai săi. Unde 
v-aţi putea găsi un prieten mai apropiat, o mamă mai gingaşă? Aşadar, alipiţi-vă, 
creştini, cu toată inima de Biserica lui Hristos, statorniciţi-vă în ea neclintit, până la 
capătul vieții vremelnice, arătați-vă râvnitori în îndeplinirea poruncilor şi rân- 
duielilor sale, ca să vă găsiţi în ea mântuire veşnică întru Hristos lisus Domnul. 


După prea înţeleapta rânduială dumnezeiască, în această lume există (una) ia locul 
altuia (alteia): necinste-cinste; sărăcie-bogăţie; sănătate-boală. Înainte ca Dumne- 
zeu să ne facă parte din darurile Sale bogate, poate veni un timp de sărăcie, bogaţii 
se pot bucura de toate pentru ca apoi să piardă totul, ne bucurăm de cinstire după 
ce mai întâi am fost defăimaţi, suntem trataţi cu onoruri după ce am fost umiliţi; 
acestea se întâmplă pentru a ne învăţa să preţuim darurile care ne vin de la 
Dumnezeu şi să nu cădem în trufie atunci când ne simţim fericiţi, ştiind că n-am 
dobândit această stare prin meritul nostru, ci prin dar de la Dumnezeu. 


Inima trebuie trezită mereu pentru rugăciune, altminteri se va usca de tot. Dragoste 
de Dumnezeu, sinceritate, firesc, iată calităţile de care nu trebuie să se lipsească 
rugăciunea. Să ne rugăm în duh, fiindcă Dumnezeu nu este trup, ci duh. Să ne 
rugăm adevărat, nu făţarnic, fiindcă Dumnezeu este Adevărul. Tot aşa şi în 
rugăciunile către sfinţi. Să nu-i chemăm doar cu gura, fiindcă ei nu mai au gură, nu 
mai au glas, nu mai au nimic din cele ale trupului, ci cu inima, cu suflet fierbinte şi 
atunci ne vor auzi, fiindcă ceea ce se aseamănă se adună. Nu carnea şi sângele vor 
moşteni împărăţia lui Dumnezeu, ci duhul curat, arzând de iubire de Dumnezeu. 

Duhul să nu-l stingeți (1 Tesaloniceni 5, 19), spune cuvântul lui Dumnezeu. Ține 
minte că orice creştin, şi îndeosebi preotul, trebuie să fie şi un educator. Mai cu 
seamă noi, preoţii, în timpul înaltei slujiri înaintea lui Dumnezeu şi a oamenilor 
trebuie să fim mereu cu duh arzător. Ce mult am fi putut face pentru Dumnezeu, 
pentru oameni, pentru noi înşine dacă ne-am fi săvârşit întotdeauna lucrarea cu 


credință, cu dragoste, cu osârdie, cu ardoare, cu energie şi cât de puţină şi de 
uscată ne este ea atunci când ne-o facem apatic, nerâvnitor, cu răceală, fără pic de 
strădanie şi de energie! Serios răspuns va trebui să dăm cândva lui Dumnezeu 
pentru ceea ce am făcut pentru noi şi pentru cei încredinţaţi nouă. 


Fiţi cu luare-aminte ce veţi face atunci când un sărac care are nevoie de ajutor va 
veni să vi-l ceară. Vrăjmaşul va face atunci tot ce îi va sta în putinţă ca să vi se 
răcească inima, să cadă în indiferenţă şi chiar în dispreţ faţă de cel în suferinţă. 
Căutaţi să vă scoateţi din inimă aceste porniri necreştineşti şi neomeneşti; treziți-i 
inimii sentimente de dragoste compătimitoare față de acel om, seamănul vostru, 
faţă de acel mădular al lui Hristos şi al vostru: „Căci unul altuia suntem mădulare” 
(Efeseni 4, 25), faţă de acel templu al Duhului Sfânt, pentru ca să vă iubească şi pe 
voi Hristos. Şi îndepliniţi-i cererea omului în suferință, care a venit după ajutor. 
„Celui care cere de la tine, dă-i; şi de la cel ce voieşte să se împrumute de la tine, 
nu întoarce faţa ta" (Matei 5, 42). 


Cuvintele rugăciunii trebuie rostite cu convingere, din toată inima. Când vă rugaţi 
seara, nu uitaţi să arătaţi, în rugăciunea către Duhul Sfânt, cu toată sinceritatea şi 
cu zdrobire de inimă, păcatele în care aţi căzut în timpul zilei. Prin câteva clipe de 
pocăință fierbinte, Duhul Sfânt vă va curăţi de toată întinăciunea, mai albi decât 
zăpada vă va albi, din ochi vă vor picura lacrimi de curăţie a inimii, acoperiţi veți fi 
cu haina adevărului lui Hristos, uniţi cu EI, cu Tatăl şi cu Duhul Sfânt. 


A fi sărac cu duhul înseamnă să te consideri pe tine însuţi ca şi cum n-ai fi, iar pe 
Dumnezeu singur fiitor; înseamnă să preţuieşti cuvintele Sale mai presus de orice 
pe lume şi să nu precupeţeşti nimic pentru a le duce la îndeplinire fie şi cu preţul 
vieţii; înseamnă să respecţi întru totul voinţa lui Dumnezeu, atât în ceea ce te 
priveşte, cât şi în privinţa altora, iar de voinţa ta să nu ţii seama. 


— Cel sărac cu duhul doreşte şi afirmă din toată inima: ,„Sfinţească-Se numele 
Tău, vie împărăţia Ta, facă-Se voia Ta, precum în cer aşa şi pe pământ. 
Zicând aceasta, el se face pe sine dispărut, vrând să vadă pe Dumnezeu 
pretutindeni şi în toate, în sine şi în alții. „Ale Tale să fie toate, Doamne, nu 
ale mele! Doreşte să vadă sfințenia lui Dumnezeu în sine şi în alții, 
împărăţia Sa, de asemenea, voia Sa; să-L vadă pe unicul Dumnezeu 
umplând inimile oamenilor, aşa cum se cade, fiindcă EI singur este Cel ce 
este, bun şi desăvârşit întru toate, Creatorul a toate, iar diavolul şi slugile 
lui, oamenii care se împotrivesc lui Dumnezeu, sunt asemenea unor furi în 
împărăţia lui Dumnezeu. 


— Pentru cel sărac cu duhul, lumea întreagă nu înseamnă nimic. El îl vede 
pretutindeni doar pe Dumnezeu, Cel ce dă viaţă tuturor şi împărăţeşte peste 
toate. Pentru el nu există loc în care să nu se afle Dumnezeu şi nu trece o 
clipă fără Dumnezeu - pretutindeni şi în orice timp el este cu Dumnezeu şi i 
se pare că se află numai cu EL. 

— Cel sărac cu duhul nu se gândeşte şi nu cutează să atingă cu mintea cele ce 
nu pot fi atinse, să pătrundă tainele lui Dumnezeu, nu se avântă în filosofie 
înaltă, el crede doar în cuvântul Domnului, cel dătător de viaţă, cunoscând 
că fiecare cuvânt al Său este adevăr, duh şi viaţă veşnică, crezând de 
asemenea şi în cuvântul Bisericii Lui, cea călăuzită neîncetat de Duhul Sfânt 
către tot adevărul. Crede întocmai ca un copil care ascultă de cuvântul 
tatălui sau al mamei sale, fără să ceară dovezi, bizuindu-se pe aceste 
adevăruri la modul absolut. 

— Cel sărac cu duhul se consideră cel din urmă dintre păcătoşi şi mai păcătos 
decât toți, lăsându-se nesocotit, neluat în seamă de toți. 


Cât de real şi de viu şi L-au închipuit pe Dumnezeu Sfinţii cei ce au alcătuit 
rugăciuni, prin Duhul Sfânt, pentru a ne fi călăuză şi nouă. Cu câtă înfiorare se 
rugau, dar şi cu câtă dragoste şi speranţă! În rugăciunile lor fiecare cuvânt 
parcă rosteşte: „Dumnezeu este cu noi!“ Dumnezeu este şi cu voi, ne ascultă 
fiecare cuvânt, ne vede fiecare gând, fiecare dorinţă, nu trece cu vederea 
lacrimile noastre, nici un strop de lacrimă. 


Ni se întâmplă, uneori, în timpul rugăciunii, acasă sau la biserică, să ne cuprindă 
un fel de slăbiciune a sufletului şi a trupului; sufletul ni se face atunci neputincios, 
rece, neroditor, ca un templu păgân pustiu şi deşert. Dar îndată ce ne încordăm 
inima într-o rugăciune sinceră, îndreptându-ne-o către Dumnezeu împreună cu 
mintea, cu credinţă vie, îndată sufletul prinde viaţă, se încălzeşte, devine roditor. Şi 
ne cuprinde, deodată, o stare de pace, de uşurătate, de umilinţă, un foc lăuntric 
sfânt şi încep să ne picure din ochi lacrimi şi să ne pară rău din tot cugetul că l-am 
mâniat pe Stăpânul cel Preabun cu păcatele noastre. Câtă lumină în inimă şi în 
minte, ce bogat şuvoi de apă vie ne inundă inima, putând să se reverse de acolo, 
nestânjenit, în cuvinte rostite sau scrise cu condeiul sau cu creionul pe hârtie! 
Pustiul din suflet începe să înflorească precum un crin o dată cu venirea Domnului 

în inimă. De ce oare nu ne îndreptăm mai des inimile spre Domnul? Câtă pace 

şi câtă linişte ne pregăteşte Domnul în locaşurile Sale! „Cât este de mare mulțimea 
bunătăţii Tale Doamne, pe care ai gătit-o celor ce se tem de Tine” (Psalmul 30, 20) 


Păsările care trăiesc sub cerul liber sunt isteţe şi prevăzătoare şi nu se dau prinse. 
Când unele ca acestea văd pe careva apropiindu-se de ele cu gândul de a le înhăţa, 


țâşnesc îndată în sus, dacă se află pe pământ, şi în felul acesta scapă. Şi creştinul 
trebuie să fie ager şi prevăzător să nu-şi lase prins sufletul de vânătorul cel nevăzut. 
Sufletul este ca şi pasărea cerului; diavolul este vânătorul cel rău, care caută să 
prindă suflete. Aşa cum pasărea cerului, avântăndu-se în zbor spre cele înalte, 
scapă de vânător şi noi, când ne vedem duşmanul - pe diavolul care ne vrea sufletul 
luat în captivitate prin fel de fel de momeli pământeşti - trebuie să ne desprindem 
îndată de acestea să nu ne lăsăm prinşi de ele nici o clipă, să zburăm cu gândul 
către cele înalte, la lisus Hristos Domnul şi Mântuitorul nostru, pentru ca în acest 
chip să scăpăm mai lesne de cursele vânătorului. 


Un mijloc de a obţine succes în orice treabă bună. Când îți faci acasă rugăciunea de 
seară sau de dimineaţă, sau la biserică în timpul slujbei să ai în inimă preocupare 
pentru săvârşirea acestei lucrări şi dorinţa fierbinte de a o isprăvi, spre slava lui 
Dumnezeu. Domnul şi Preacurata Sa Maică te vor lumina, negreşit, îţi vor aduce în 
minte gândul cel mai bun pentru a realiza ce ţi-ai propus. Dacă vrei să scrii o 
predică sau un cuvânt de folos şi stai în cumpănă în privinţa subiectului, înseamnă 
că inima îţi tânjeşte după apa cea vie şi trebuie să te îngrijeşti să-i potoleşti setea, 
prin rugăciune sinceră către Domnul şi Maica Domnului, şi ţi se va arăta, negreşit, 
subiectul „cuvântului” şi planul lui, mintea şi inima ţi se vor lumina de viziunea 
clara a tuturor aspectelor subiectului. 


Mulţumeşte-l în fiecare zi lui Dumnezeu, din toată inima, pentru că ţi-a dat viaţa 
după chipul şi asemănarea Lui, viaţa rațională şi libera viaţă fără de moarte. 
Mulţumeşte-l cu deosebire că te-a făcut să te naşti din nou, după ce căzuseşi în 
moarte veşnică şi te-a adus la viaţă nu printr-un simplu gest al Atotputerniciei Sale, 
deşi aşa ceva nu ar fi corespuns dreptei Sale judecăţi ci dându-L drept răs- 
cumpărător pentru noi pe Fiul Său Unul-Născut Care a pătimit şi a murit pentru 
mântuirea noastră. Mai mulțumeşte-l că, după ce cazi în păcat cu voie şi de la viaţă 
la moarte de nenumărate ori pe zi, te aduce din nou la viaţă ori de câte ori spui: 
„Tată am greşit la cer şi înaintea Ta!“ (Luca 15, 18). Mulţumeşte-l şi pentru că 
atunci când eşti lovit năprasnic de boli prevestitoare de moarte trupească, te 
izbăveşte deseori de ele, îți îndreaptă greşelile şi nu te lipseşte de viaţa pă- 
mântească, ştiind că ţii la ea şi că nu eşti pregătit încă pentru viaţa cea veşnică. 
Mulţumeşte-l pentru toate mijloacele de întreţinere a vieţii, pentru toate bucuriile şi 
supărările pe care ţi le aduce viaţa, fiindcă toate îţi vin de la EI, Părintele Atotbun, 
toate pornesc şi sunt egal împărţite de la Izvorul atotdătător şi primordial al vieţii. 


Nobil şi mare la suflet este acela care de bunăvoie şi cu mărinimie îşi împarte 
darurile, bucurându-se că poate face bine şi aduce mulţumire tuturor, fără a-i sta 
gândul la vreo răsplată. Nobil şi mare la suflet este acela care nu se înfumurează 


niciodată faţă de cei care obişnuiesc să-l caute şi să se bucure de dărnicia lui, nu-i 
subapreciază în nici un chip, nu-i umileşte sub nici o formă, nici măcar în gând, 
privindu-i ca şi cum i-ar vedea prima dată, sau chiar mult mai respectuos. Fiindcă 
de obicei ne dăm ifose faţă de cei care au devenit „ai noştri” şi faţă de cele ce s-au 
făcut „ale noastre” şi nu renunțăm la ele în ruptul capului. Deseori îl situăm pe om 
mai prejos decât de un obiect la care ţinem foarte mult sau decât un animal favorit. 


Este foarte bine să spunem când ne rugăm şi cuvinte de la noi înşine, pline de 
credinţă fierbinte şi dragoste pentru Domnul. Să nu vorbim cu Domnul cu cuvinte 
străine, să nu rămânem mereu nevârstnici în credință şi nădejde, ci să arătăm că 
ştim să gândim cu capul nostru, să rostim din inimă propriul nostru cuvânt de 
recunoştinţă, fiindcă folosind doar cuvinte străine, ne obişnuim cu ele şi ne răcim. 
ŞI nici nu putem să ne închipuim cât de binevoitor ni se va arăta Domnul când vom 
veni cu cuvinte de rugăciune găsite de noi înşine, izvorâte dintr-o inimă plină de 
credinţă, iubitoare şi recunoscătoare. Vom spune numai că sufletul care înalță spre 
Dumnezeu propriile sale cuvinte cunoaşte un fior de bucurie, se învăpăiază, capătă 
vigoare, iradiază de fericire. Vei spune doar câteva cuvinte, dar vei gusta fericirea 
pe care n-ai putea-o simţi nici după cele mai lungi şi mai mişcătoare rugăciuni 
scrise de alţii, dacă le rosteşti doar din obişnuinţă, nesincer. 


Când îi ceri oarece Domnului, închipuie-ţi îndată cu ochii minţii cum ţi se va da 
darul la care râvneşti de binefăcătoarea şi generoasa dreaptă a lui Dumnezeu, mâna 
care din belşugul dumnezeiesc a împărţit şi împarte tuturor, şi nu sta să te întrebi 
nici o clipă dacă vei primi sau nu cele cerute, considerând acest gând nebunie, 
precum a celui despre care a scris proorocul că zice în inima lui „nu este 
Dumnezeu" (Psalmul 13, 1). Aşa cum, adresând o cerere de ajutor unui om bun şi 
generos, ne şi închipuim dinainte mâna care ne va da cele cerute, fiindcă după 
pilda Părintelui Atotbun, şi binefăcătorii de pe pământ sunt buni şi mărinimoşi şi 
ne dau îndată ceea ce am cerut, după cum s-a spus: „Cine este omul acela între voi 
care, de va cere fiul său pâine, oare el îi va da piatră? Sau de-i va cere peşte, oare el 
îi va da şarpe? Deci, dacă voi, răi fiind, ştiţi să daţi lucruri bune fiilor voştri, cu cât 
mai mult Tatăl vostru Cel din ceruri va da cele bune celor ce cer de la E1?" (Matei 
7,9-11). 


Când vei simţi în inimă vreo toană sau vreun semn de necredinţă faţă de vreunul 
dintre obiectele credinţei, să ştii că ţi-a intrat în inimă diavolul şi îşi bate joc de 
ienoranţa, slăbiciunea şi nestatornicia credinţei tale. Osândeşte-ţi neîntârziat şi 
sincer această pornire nechibzuită, orbirea, păcătoasa inconsecvenţă în credinţă şi 
nerecunoştința față de Dumnezeu, față de lumina pe care ai simţit-o în inimă mai 
înainte şi faţă de binefacerile de care te-ai învrednicit până atunci, prin credinţă, 


prin acele obiecte (icoane, moaşte) pe care acum inima ta dintr-o încăpăţânată 
orbire le respinge sau nu crede în ele aşa cum crezuse mai demult. Dacă vei face 
aceasta, Dumnezeu te va ierta, îţi va trece sfârşeala şi te vei simţi uşurat. Scăpa-vei 
de mâna dușmanului! El încearcă şi în privinţa credinței să ne încurce cu 
minciunile lui. 


Omul cel nou (înnoit) îşi găseşte satisfacţie în ascultare; omul cel vechi arată 
mereu împotrivire şi nesupunere. Facă-se voia Ta, Doamne! Consider drept o 
expresie a voinţei Tale toate câte îmi cer să fac autoritățile cele de deasupra mea, 
tot ceea ce fac alții cu mine (şi rabd), tot ceea ce mi se întâmplă. Fiindcă nimic nu 
se întâmplă fără Tine, Doamne! 


Dumnezeu este Fiinţa spirituală de la Care vin toate şi fără de Care nimic nu poate 
fi conceput, Cea în care persistă ceea ce a fost dintru început şi ceea ce continuă, 
Cea prin care prinde viaţă şi se ţine totul; Care stă mai presus de infinitatea 
spaţiului şi timpului; Care nu are un început şi nu va avea un sfârşit, în faţa Căreia 
totul este ca şi cum n-ar fi, Care este pretutindeni, Care ţine în viaţă, prin puterea 
Sa, tot ce există, Care este în tot locul, chiar şi în cea mai inimaginabilă linie a 
spaţiului şi Care singură ţine nemărginirea spaţiului; într-un cuvânt, Dumnezeu 
este Cel ce este! 


Dacă vreun frate din preajma ta face în timpul slujbei ceva incorect sau nu 
îndeajuns de râvnitor, nu-ţi ieşi din fire nici înlăuntrul tău, nici în afară. Nu te porni 
împotrivă-i, trece-i, mărinimos, cu vederea greşeala, aducându-ţi aminte că şi tu 
eşti om, supus tuturor neputințelor, că Dumnezeu este îndelung-răbdător şi 
multmilostiv şi că te-a iertat de nenumărate ori aşa cum a iertat şi iartă toate fără- 
delegile noastre. Ține minte cuvintele Rugăciunii Domneşti: „Şi ne iartă nouă 
greşelile noastre, precum şi noi iertăm greşiților noştri”. Aceste cuvinte trebuie să 
ne reamintească mereu că noi înşine suntem în orice vreme mari „datornici” şi mari 
„greşiţi” înaintea lui Dumnezeu şi, ţinând minte aceasta, să ne smerim până în 
adâncul inimii şi să nu fim atât de aspri cu greşelile fraților, fiind şi ei neputincioşi, 
ca ŞI noi, şi aşa cum nu ne judecăm pe noi înşine cu asprime, să nu-i judecăm nici 
pe ei, fiindcă aceşti fraţi ai noştri sunt mădularele noastre, cum le suntem şi noi lor. 
Iritarea nervoasă, atunci când se iscă, vine de la necunoaşterea de sine, de la trufie 
şi de la faptul că nu ţinem seama cât de vătămată este propria noastră natură şi că 
nu L-am cunoscut îndeajuns pe blândul şi smeritul lisus. 


Domnul ne încearcă în felurite chipuri, prin pornirile păcătoase ale inimii noastre. 
Pe unul (pe zgârcit) îl încearcă prin pierderea banilor şi a averii, sau a unei anumite 
părți din proprietate, lăsându-i pe hoţi să fure, pe tâlhari să jefuiască; pe unii îi 


cearcă cu incendii, pe alţii cu inundaţii, pe alţii cu falimentarea afacerilor sau cu 
boală; pe unii cu pierderea soţiei, surorilor, prietenului sau prietenei, pe alţii cu 
defăimarea, pe toţi ne încearcă cu de toate, fiecăruia ne scoate la iveală părțile 
slabe, bolnave ale inimii, învăţându-ne cum să ne îndreptăm. Multora face să ne 
treacă prin suflet sabie, „ca să se descopere gândurile din multe inimi“ (Luca 2, 
35). De aceea, oricât de mare ar fi paguba ce ţi s-ar face în ceea ce este al tău, fii 
convins că a fost voia lui Dumnezeu şi spune: „Domnul a dat, Domnul a luat; fie 
numele Domnului binecuvântat" (lov 1,21). 


De ce oare ajunge uneori omul într-o asemenea stare de furie, încât se aprinde din 
te miri ce, vorbeşte repezit, precipitat şi incoerent, îşi frânge mâinile, îşi rupe părul 
din cap sau neînfrânându-şi mânia, sare la bătaie, rupe şi sparge nebuneşte tot ce îi 
cade în mâini, mai făcând şi alte fapte asemenea, pe care doar un nebun sau un 
apucat le poate isca? E limpede că fiindcă îi lucrează în inimă duhuri ale răului, 
cele de sub cer, care împing omul spre tot răul şi care poartă gând de răutate şi 
gând ucigaş împotriva tuturor. De ce oare se întâmplă în lume sinucideri de tot 
felul, aşa cum se întâmplă şi crime? Fiindcă în inimile sinucigaşilor şi criminalilor 
lucrează cel dintâi şi cel mai autentic sinucigaş: diavolul. De aceea Mântuitorul 
Hristos şi credinţa creştină ne dau poruncă să fim blânzi şi smeriţi, aceste însuşiri 
neîngăduind duhurilor răutății şi trufiei, care caută moartea fiecăruia şi a tuturor, să 
lucreze în inimă. Domnul spune: „învăţaţi-vă de la Mine că sunt blând şi smerit cu 
inima" (Matei 11, 29). Mânia omului este o meteahnă teribilă, împotriva firii. Ea se 
iscă adesea în inimă din cele mai neînsemnate motive, din pricina egoismului, 
trufiei, care îşi fac loc în inimă. Să nu uităm că „mânia omului nu lucrează 
dreptatea lui Dumnezeu" (Iacov 1, 20). 


Pentru cel ce crede cu adevărat în Dumnezeu, orice lucru din câte există pe pământ 
şi în toate lumile vizibile parcă n-ar fi, dispare; nu există nici măcar un singur 
punct sau o singură linie imaginară în spaţiu fără Dumnezeu; pretutindeni îi apare 
în minte o singură, infinită Fiinţă - Dumnezeu. Îşi închipuie că ori de câte ori trage 
aer în piept îl respiră pe Dumnezeu; pentru el, Domnul este pretutindeni şi este 
totul, făpturile parcă n-ar fi şi el însuşi dispare, imaginar, pentru a-i face loc să 
lucreze în sine Unicului Dumnezeu. 


Uneori, când de-abia ai început să simţi desfătare de la Domnul, diavolul vine şi îţi 
pricinuieşte el însuşi sau prin alții o mare supărare. Aceasta este soarta celor ce în 
această viaţă lucrează cele ale Domnului. De pildă, te-ai umplut de bucurie şi de 
linişte stând în faţa Sfântului Potir şi, după ce ai terminat slujba, vine peste tine o 
încercare ca de foc şi o dată cu ea o mare supărare. Chiar şi când stai în faţa 
Sfântulu Potir, diavolul cauta să uneltească împotriva ta, te tulbură cu fel de fel de 


gânduri, cu care vrând-nevrând, trebuie să te lupţi - de fapt să te lupţi cu el - vrei să 
rămâi cât mai mult cu Domnul, dar vrăjmaşul nu te lasă. Atâta timp cât bântuie în 
noi patimile şi mai viază omul cel vechi în noi, va mai trebui să îndurăm multe 
supărări şi încercări ale vieţii în lupta omului vechi cu cel nou. 


Mare mângâiere şi linişte şi nemăsurată speranță dau rugătorilor aceste atât de 
convingătoare cuvinte ale Domnului: “ Cereţi şi vi se va da...” şi mai departe: “ 
Cine este acela dintre voi care, de va cere fiul său pâine, oare îi va da piatră?” ( 
Matei 7, 7-9). Dacă îmi vor cere ceva unii şi eu, rău fiind, din cauza naturii mele 
stricăcioase, voi lua totuşi în seamă cererile acelora, fiindcă cuvintele lor mi-au 
întors inima spre milostivire şi ajutor, iar mâna spre dare, nu vor mişca oare 
cuvintele mele, cererile mele sincere pe Domnul, lubitorul de oameni, ca să-mi dea 
ajutor şi milostenie mie, cel ce, păcătos fiind, sunt totuşi o creaţie a mâinilor Sale? 
Dacă părinţii trupeşti de pe pământ sunt buni, Părintele Ceresc nu poate fi decât 
infinit mai bun. Dacă eu sunt bun, Dumnezeu-lzvorul tututror bunătăţilor nu poate 
fi decât infinit mai bun. “Dacă voi, răi fiind, ştiţi să daţi daruri bune fiilor voştri, cu 
atât mai mult Tatăl vostru Cel din ceruri va da cele bune celor ce cer de la EI” ( 
Matei 7,11). Întăreşte-te în credinţa şi în speranţa în Dumnezeu, luând drept pildă 
purtarea părinților pământeşti față de copiii lor. Doar suntem toţi copii ai Tatălui 
ceresc, după adevăr, Tatăl tuturor făpturilor. 


Când simţi că nu mai ai pace în inimă din pricina vreunei atracții pentru ceva ce 
ține de viaţa de fiecare zi şi că această atracţie te tulbură şi te înrăieşte, pune îndată 
strajă inima şi nu o lăsa aprinsă de foc diavolesc. Roagă-te din inimă şi întăreşte-ţi 
inima pătimaşă şi nerăbdătoare cu putere de la Dumnezeu. Fii convins că 
aprinderea către rău a inimii este opera diavolului, vrăjmaşul poartă război în- 
verşunat împotriva inimii, luându-şi drept aliat pântecele sătul. Ştiu din experienţă! 


Când te duci în vizită, la vreo rudă sau la vreun prieten, nu te duce cu gândul să bei 
şi să mănânci bine acolo, ci pentru a purta o discuţie prietenească şi pentru ca prin 
acea discuţie afectuoasă, cu adevărat prietenească, să-ţi revigorezi sufletul apăsat 
prea mult de grijile vieţii şi pentru a vă mângâia unii pe alții prin aceaşi credinţă. 

“ Nu caut ale voastre, ci pe voi” (2 Corinteni 12,14) zice Apostolul. 


Dragostea - se spne - nu se bucură de nedreptate, ci se bucură de adevăr (| 
Corinteni 13,6). Ni se întâmplă uneori să vedem fapte nedrepte şi păcătoase ale 
unor oameni sau să auzim de ele şi atunci ne încearcă şi pe noi un nărav păcătos, 
ele ne provoacă bucurie, pe care ne-o exteriorizăm, fără ruşine cu râsete smintite. 
Este rău, nu este creştineşte, este împotriva lui Dumnezeu ceea ce facem! Aceasta 
înseamnă că avem o inimă lipsită de dragoste creştinească faţă de semeni. Fiindcă 


dragostea “ nu se bucură de nedreptate, ci se bucură de adevăr”. Să nu mai facem 
niciodată aşa, ca să nu fim osândiţi şi noi o dată cu cei ce fac fărădelegea. 


Nu te lăsa cuprins de răutate, nu purta gând de răzbunare sau dorinţă de a ucide 
nici măcar față de animale, pentru ca vrăjmaşul să nu dea morţii duhovniceşti 
propriul tău suflet, el fiind cel ce îți inspiră răutate şi față de făpturile ne- 
cuvântătoare, făcând aşa pentru a te obişnui să porți gând de ură şi de răzbunare şi 
împotriva oamenilor. Nu uita că animalele au fost aduse la viaţă tot de bunătatea 
lui Dumnezeu, pentru ca şi ele să guste, cât pot, în scurta lor viaţă, bucuriile 
existenţei. Bun este Domnul cu toţi (Psalmul 144, 9). Nu le bate, dacă nu te ascultă 
sau dacă din joacă vor fi vătămat cu ceva lucrurile tale. Fericit cel ce arată milă şi 
dobitoacelor. 


Când îmi împărăţeşte în inimă pacea gândurilor sfinte, atunci ştiu că sălăşluieşte în 
mine, cu adevărat, Domnul păcii, lisus Hristos, cu Tatăl şi cu Sfântul Duh şi 
trebuie să mă umplu sârguitor de recunoştinţă faţă de începătorul lumii şi să mă 
străduiesc din răsputeri să păstrez în mine această pace rugătoare a inimii şi acea 
distanţare de orice păcat dinlăuntrul meu sau din afară. 


Mângâietorul, Duhul Sfânt, Care umple tot universul, trece prin toţi credincioşii, 
prin cei blânzi, smeriţi, buni, prin sufletele omeneşti simple, vieţuind în ele, 
înviorându-le şi întărindu-le. EI se face un duh cu ele şi devine pentru ele totul: 
lumină, putere, pace, bucurie, spor în lucru; îndeosebi prin cei cu viaţă evlavioasă, 
cărora le aduce tot binele. „Răzbate prin toate duhurile isteţe, curate” (cf. 
înţelepciunea lui Solomon 7, 23). „Toţi de la un Duh ne-am adăpat" (1 Corinteni 
12,13). Toţi oamenii evlavioşi de acolo s-au adăpat, sunt îmbibaţi de Duhul 
dumnezeiesc ca un burete. 


Mergând în pădure, în grădină sau pe o pajişte şi văzând tinerele mlădiţe ale 
plantelor, roadele pomilor, diversitatea florilor de câmp, priveşte vegetaţia cea 
lăsată de Dumnezeu în întregul ei, ca pe o lecţie de la care să tragi învățăminte. 
Fiecare arbore, cu fiecare an, se avântă în sus, prin puterea ce i-a fost dată de la 
Dumnezeu, nu se întâmplă niciodată să nu crească; luând pildă, spune-ţi: şi eu 
trebuie să cresc negreşit, să mă înalţ moral mai sus, spre mai bine, spre desăvârşire, 
cu fiecare zi şi cu fiecare an, trebuie să mă avânt spre Împărăţia Cerurilor, spre 
Tatăl ceresc, prin puterea Domnului meu lisus Hristos şi prin Duhul Său, Care 
viază şi lucrează în mine. După cum o pajişte se împodobeşte cu mulţime de flori, 
tot aşa şi pajiştea sufletului meu trebuie să se înfrumuseţeze cu toate florile 
virtuților. După cum pomii dau în floare şi apoi rodesc, şi sufletul meu trebuie să 
aducă roade de credinţă şi de fapte bune. 


Fereşte-te să nu ţi se transforme necesitatea de a te hrăni într-o patimă trupească; 
nu ceda poftelor trupului, nu-i căuta trupului în coarne, punându-l prin aceasta mai 
presus de suflet. Altminteri, când va trebui să te ocupi de el, de pildă să te rogi sau 
să compui o scriere spiritual-morală, îţi vei da seama cât de mult a pus stăpânire 
trupul pe suflet şi cum l-a legat de mâini şi de picioare, i-a retezat tot avântul, nu-l 
lasă să se ridice şi să-şi intre în forță. Sufletul care rămâne înrobit de trup este 
neputincios. 


Dragostea de Dumnezeu şi de semeni se deschide şi se arată cu deosebire în toată 
curăția, tăria şi statornicia atunci când împotriva ei se ridică o forță potrivnică 
(diavolească), care s-a aprins şi care lucrează în inima noastră, umplând de ură, 
adversitate, dispreţ, vrăjmăşie, când această putere potrivnică se înverşunează, 
căutând să ne smulgă din rădăcini - ca să spunem aşa - inima. Atunci iubirea din ea 
capătă tărie, iar omul caută prin toate mijloacele să se împotrivească forţei adverse, 
iubirea lui se purifică, se înalță şi se întăreşte în lupta cu duşmanul. Drept răsplată 
pentru acest război necurmat de apărare a dragostei de Dumnezeu şi de semeni, 
pentru această luptă nevăzută cu duhurile răului cele de sub cer, purtată cu 
înflăcărare, tenacitate şi statornicie, Stăpânul împleteşte cereşti cununi de biruinţă 
ostașilor iubirii de Dumnezeu şi de semeni. 


Cu prisosință merită mii de asemenea cununi sfinţii nevoitori, cei pe care îi numim 
preacuvioşi părinţi, care, din dragoste de Dumnezeu, au părăsit lumea şi toate ale 
ei, aşezându-se în pustie, în locuri cu totul nelocuite şi acolo, închizându-se în 
chilii, au petrecut toată viaţa cu gândul la Dumnezeu, în rugăciune, tăindu-şi 
voinţa, postind, priveghind, muncind şi lucrând virtutea pentru Dumnezeu, 
îndurând toată viaţa năvala puterilor vrăjmaşe, care au încercat în tot chipul să le 
zdruncine credinţa şi nădejdea în Dumnezeu şi mai cu seamă iubirea ce i-o purtau. 


A te lupta, din iubire de Dumnezeu, cu propriul tău trup şi cu diavolul, un duşman 
atât de viclean, de puternic şi de rău, nu doar câteva ceasuri, zile sau luni, ci foarte 
mulți ani, uneori şaizeci sau şaptezeci, ce cununi ar putea răsplăti aceasta? Şi ce 
reprezentăm, faţă de aceşti nevoitori, noi, oamenii care trăim în lume şi care nu 
suntem supuşi unor atacuri atât de dese şi unor înfrângeri atât de dureroase ale 
trupului? Ce sunt, în comparaţie cu sfinţii nevoitori, mirenii, cei ce trăiesc după 
cum le e voia, în lux, în plăceri de tot felul, căzuţi pradă trufiei, iubirii de onoruri, 
zavistiei, urii, zgârceniei, irascibilității, mâniei, răzbunării, desfătărilor, curviei, 
beţiei, tuturor viciilor posibile, chiar dacă nu toate adunate în acelaşi om? Aceştia 
se predau de vii, fără împotrivire, voinţei diavolului şi de aceea el nici nu se 
osteneşte să poarte război cu ei, îi lasă într-ale lor, ştiindu-i prinşi de multă vreme 
în plasele sale, ca într-o linişte şi uitare de sine de dinainte de moarte. 


Ține minte această zicere din Sfânta Scriptură: „Nu te lăsa biruit de rău, ci 
biruieşte răul cu binele" (Romani 12, 21). De se poartă careva cu tine cu groso- 
lănie, te întărâtă, te tratează cu dispreţ şi răutate, nu-i plăti cu aceeaşi monedă, fii 
calm, blând, delicat, respectuos şi iubitor faţă de cei care se poartă nedemn cu tine. 
Dacă îţi vei ieşi din fire şi le vei vorbi tu însuţi agitat, grosolan, dispreţuitor, adică 
fără pic de dragoste, atunci, neîndoielnic, tu vei fi cel învins şi cei ce te-au jignit îţi 
vor spune pe drept: „Doctore, vindecă-te pe tine însuţi" (Luca 4, 23). Sau: „De ce 
vezi paiul din ochiul fratelui tău şi bârna din ochiul tău nu o iei în seamă? Scoate 
mai întâi bârna din ochiul tău" (Matei 7, 3, 5). 


Să nu te miri dacă grosolăniile defăimătorilor tăi nu vor înceta, ba dimpotrivă, se 
vor înteţi, fiindcă, descoperindu-ţi slăbiciunea, vor căuta să te întărâte intenţionat. 
„Nu te lăsa biruit de rău, ci biruieşte răul cu binele" (Romani 12, 21). Arată-i celui 
ce te-a jignit că s-a jignit pe sine, că nu tu ai fost cel ofensat, fie-ţi sincer milă de 
el, fiindcă cedează atât de uşor patimilor, fiindcă are un suflet bolnav, cu atât mai 
mult poartă-te cu el blând şi iubitor, cu cât este el mai grobian şi mai dornic să te 
irite, cu cât te urăşte mai mult şi aşa îl vei birui, cu siguranţă. 


Binele este întotdeauna mai puternic decât răul şi tocmai de aceea învinge mereu. 
Mai ţine minte şi că toţi suntem neputincioşi, că cedăm cu uşurinţă patimilor şi de 
aceea fii blând şi prevenitor cu cei ce greşesc faţă de tine, cunoscând că şi tu 
greşeşti adesea faţă de alții, poate că mai mult decât cel ce ţi-a greşit ţie. artă 
datoriile datornicilor tăi pentru ca să ţi le ierte şi ţie pe ale tale Tatăl ceresc, fii 
mereu calm, ridică-te deasupra lucrurilor mărunte, nu fi bănuitor, fu tare cu duhul, 
simplu şi bun la inimă. Aşa îţi vei înfrânge mereu duşmanii. „Cel ce ceartă pe 
batjocoritor îşi atrage disprețul... Nu certa pe cel batjocoritor ca să nu te urască... 
Dă sfat celui înţelept şi el se va face şi mai înţelept..." (Pilde 9, 7, 8,9). 


Uneori perfidia diavolului se arată în noi sub forma indiferenţei; vedem păcatul sau 
viciul într-un semen al nostru sau în societate, dar inima rămâne nepăsătoare, rece, 
lipsită de voinţă, sau, mai bine zis, cuprinsă de o ruşinoasă laşitate, care nu ne lasă 
să ne pronunțăm ferm, să veştejim cu cuvântul fărădelegea, să apucăm taurul 
(păcătosului) de coarne. 

Hristoase împărate, dă-i inimii mele râvnă apostolească şi focul Duhului Sfânt, 
pentru ca să am curajul să mă ridic întotdeauna împotriva a tot ce înseamnă 
neruşinare, mai ales împotriva celor de la care s-au molipsit şi alţii de vicii şi să nu 
cruț pe nimeni, în scopul mântuirii lor şi a altora din poporul Tău, ca să nu cadă şi 
aceia în ispită, văzând cum se răspândește viciul, şi să nu devină ei înşişi victimele 
acestuia! 


„lar cine va sminti pe unul dintre aceştia mici care cred în Mine, mai bine i-ar fi lui 
să i se atârne de gât o piatră de moară şi să fie afundat în adâncul mării" ( Matei 18, 
6). 


De-ţi va trece cândva prin minte gândul nechibzuit de a-ţi face „bilanţul" faptelor 
bune, caută îndată să-ţi opreşti această pornire greşită, făcându-ţi mai degrabă 
socoteala păcatelor în care cazi neîncetat şi a nenumăratelor ocazii când L-ai jignit 
pe Stăpânul Cel Preabun şi Preaînţelept şi le vei găsi mai multe decât nisipul mării, 
faptele bune fiind în comparaţie cu ele ca şi inexistente. 


Când inima îţi este atinsă de avariţie, zi în sinea ta: „Viaţa mea este Hristos, Cel ce 
pe toţi îi iubeşte; EI este bogăţia mea neistovită, hrana mea nesfârşită, băutura mea 
nesecată. Trupul nostru, lovit de orbire sufletească, visează mereu să-şi găsească 
viaţa în mâncare, în bani, îi vrăjmăşeşte pe cei ce îl lipsesc de mijloacele materiale 
de susţinere a vieţii. Tu însă fii neclintit în convingerea că nu banii, nu mâncarea 
înseamnă viaţă, ci dragostea reciprocă în dragoste față de Dumnezeu. Nu uita că 
Dumnezeu este Dragoste, Cel ce a unit toate fiinţele prin porunca iubirii şi Care, 
din unirea iubirii, a făcut să apară viaţa. 


Când te rogi, ţine această pravilă: că e mai bine să zici cinci cuvinte din inimă, 
decât zece mii de cuvinte numai cu gura. Dacă simţi că inima ţi s-a răcit şi că n-are 
chef să se roage, opreşte-te, încălzeşte-ţi inima în vreun fel, de pildă aducându-ţi 
aminte cât eşti de ticălos, mizerabil, sărac şi orb sufleteşte, sau gândeşte-te la 
nemăsuratele binefaceri de care ai parte tu şi neamul omenesc, şi mai cu seamă 
creştinii, în fiecare zi de la Dumnezeu, şi apoi roagă-te fără grabă, simţit, cu 
căldură; chiar dacă nu vei reuşi să citeşti toate rugăciunile în timpul pe care îl ai la 
îndemână, nu va fi nici o nenorocire; în schimb, vei dobândi un nemăsurat mai 
mare folos rugându-te fără grabă, cu căldură, decât dacă te vei ruga la repezeală, 
citind toate rugăciunile fără participare. „Vreau să grăiesc cinci cuvinte cu mintea 
mea (...) decât zeci de mii de cuvinte într-o limbă străină" (1 Corinteni 14, 19). Se 
înţelege de la sine că n-ar fi rău dacă am putea grăi când ne rugăm şi zeci de mii de 
cuvinte. Domnul nu-i părăseşte pe cei ce ostenesc pentru EI, pe cei ce stăruie în 
rugăciune înaintea Lui; căci cu măsura cu care ei au măsurat, El le măsoară 
strădania, răsplătindu-le din belşug cuvintele spuse cu sinceritate, trimițându-le în 
suflete belşug de lumină şi de căldură duhovnicească, pace şi bucurie. Bine este să 
ne rugăm îndelung şi neîncetat, dar „nu toţi pricep cuvântul acesta, ci aceia cărora 
le este dat". „Cine poate să înţeleagă să înţeleagă (Matei 19, 11-12). Cei ce nu se 
pot ruga îndelung să se roage cu rugăciuni scurte, dar cu duh fierbinte. 


În minunea perpetuă a prefacerii pâinii şi vinului cu adevărat în Trupul „„ Sângele 
lui Hristos şi în unirea celui ce le primeşte cu Dumnezeu văd minunea perpetuă a 
trezirii omului la viaţă prin suflare dumnezeiască şi crearea lui ca fiinţă vie. „ȘI s- 
a făcut - spune Scriptura - omul ființă vie“ (Facerea 2, 7). lar pe Sfânta Masă 
pâinea şi vinul devin prin prefacere nu doar fiinţă vie, ci şi duh dătător de viaţă (| 
Corinteni 15, 45). Şi acestea se întâmplă sub ochii mei! Şi le simt cu sufletul şi cu 
trupul, le simt vii. Dumnezeule! Ce taine înfricoşătoare săvârşeşti! La ce negrăită 
taină m-ai făcut martor şi părtaş! Slavă Ție, Creatorul meu! Slavă ie, Făcătorul 
Trupului şi Sângelui lui Hristos! 


Și sfinții lui Dumnezeu s-au simțit uneori cuprinşi de deznădejdea şi urâtul 
diavolesc. Ce să mai zicem de noi, păcătoşii! Pe noi - o, vai! - diavolul ne 
înveninează deseori, învârtoşându-ne inima, înjosindu-ne-o, pradă celui mai 
cumplit urât. Să ne îndreptăm necontenit spre Domnul, să fim cu Dânsul în fiece 
minut, pentru ca răul şi urâtul vrăjmaşului să nu ne doboare. Există un mijloc de a 
te izbăvi de urâtul vrăjmaşului, acesta fiind calea cea largă a lumii. Ajunge să te 
dedai plăcerilor lumeşti şi urâtul te va părăsi cel puţin cât vor dura aceste plăceri, 
pe urmă te vei înfunda tot mai mult în ele, nu vei mai fi în stare să te lipseşti de ele, 
vei începe să crezi că doar în ele îţi poţi găsi bucuria şi desfătarea. Ferească 
Dumnezeu pe tot creştinul să-şi găsească în aşa ceva mijlocul de a scăpa de urâtul 
diavolesc! Tu preferă să mergi pe calea cea strâmtă, să rabzi urâtul şi să cauţi cât 
poţi de des izbăvire la lisus Hristos Domnul, Cel ce veseleşte pe toţi cei ce lucrează 
prin El pentru mântuire, nu te du pe calea cea largă şi netedă a lumii, nu căuta 
acolo scăparea de duhul urâtului, plătind-o cu preţul plăcerilor lumeşti. Folosindu- 
se de duhul urâtului, vrăjmaşul 1-a făcut pe mulţi să părăsească calea cea îngustă, 
mântuitoare, şi să alerge la calea cea largă şi netedă care duce la pieire. 


Invaţă să învingi răul cu binele, răutatea cu bunătatea, cu blândeţea, cu 
smerenia 


Te rogi. lată, rugăciunea curge frumos, simţi înlăuntrul tău că Dumnezeu ţi-o 
ascultă cu bunăvoință; mintea ţi-e liniştită, inima uşoară şi bucuroasă; spre sfârşitul 
rugăciunii însă, simţi parcă o mică slăbiciune în minte şi în inimă, care ajunge ca o 
apăsare şi ca un foc mistuitor, rugăciunea ajunge să ţi se pară din cale-afară de grea 
şi încerci chiar faţă de ea ceva ca o repulsie, deşi până atunci ţi se părea uşoară şi 
atrăgătoare. Nu cădea în deznădejde, prietene! Acestea sunt uneltiri ale diavolului, 
căruia îi place să- şi bată Joc de noi, mai cu seamă când suntem către sfârşitul unei 
preocupări evlavioase, ca sa cădem în deprimare şi să considerăm pierdere de 
vreme toată lucrarea sfantă de mai înainte. Învață din aceasta să nu ţi se stingă 
duhul înainte de terminarea rugăciunii, nici măcar o clipă, roagă-te în duh si 
adevăr, neslăbit, şi nu te arăta slugarnic, cu nici un cuvânt, față de Domnul când e 
rogi, adică nici un cuvânt din câte le vei spune să nu fie prefăcut, făţarnic; să-ţi fie 
toată rugăciunea o expresie a adevărului, o trâmbiţă a Duhului Sfânt. Nici un 
cuvant să nu se pună în slujba minciunii vrăjmaşului, să nu fie o unealtă a aceluia. 
Roagă-te cu osârdie lui Dumnezeu să-ți despovăreze sufletul de apăsarea 
vrăjmaşului, să-ţi stingă focul lui mistuitor din inimă, recunoscându-ţi înaintea lui 
Dumnezeu din toată inima vina de a te fi rugat făţarnic şi vei primi uşurare şi pace. 


Ceea ce faci şi grăieşti, fă fără grabă în linişte Vei avea timp. Vrăjmaşul are 
obiceiul să grăbească şi să agite, fiindcă in grabă şi agitație lucrurile îşi pierd 
raţiunea. 


Tatăl nostru! Vie împărăția Ta! Domnul împărăţeşte pretutindeni, peste tot in 
lumea văzută (Se află în tot locul) şi în soboarele îngereşti. Împărăţeşte cu 
nemărginita Sa putere şi cu dreptate asupra duhurilor rele şi asupra oamenilor răi 
sau care fac fărădelegi; pe unii dintre ei îi va ţine legaţi in întunericul cel veşnic la 
marea zi a judecății, pe alții îi pedepseşte în felurite chipuri chiar în această viaţă şi 
îi va pedepsi cu foc veşnic şi în viaţa viitoare. Dar EI, fiind Adevărul, nu 
împărăţeşte asupra dracilor si a oamenilor necinstiți cu adevărul Său, fiindcă în 
aceştia zace minciuna! Nu împărăţeşte cu dragostea Sa, fiindcă în ei stă răutatea; în 
oamenii necinstiți nu împărăţeşte cu credința, cu nădejdea, cu dragostea, nu 
împărăteşte în ei prin îndeplinirea întocmai a poruncilor Sale. „Şi pentru ce Mă 
chemaţi: Doamne Doamne şi nu faceţi ce vă spun?“ (Luca 6, 64). „Păziţi poruncile 
Mele“ (loan 14, 15). 

Împărăţind în cele mai neînsemnate mişcări fireşti ale trupului şi sufletului meu (de 
pildă în cuvânt), fiindcă trupul meu se supune poruncilor Sale şi atunci când 
mănâncă, şi atunci când doarme, când creşte, când umblă, gândeşte şi vorbeşte, 


toate se alcătuiesc şi se mişcă după poruncile Lui. În inima mea însă nu împărăţeşte 
întotdeauna, în pornirile şi predispoziţiile ei, în liberul meu arbitru. Mă simt atras 
deseori spre rău, fac rău când ar trebui să fac bine. Prin aceasta mă împotrivesc 
poruncilor Sale. Sunt nu arareori puţin credincios sau necredincios, egoist, 
orgolios, dispreţuitor faţă de alţii, invidios, zgârcit, iubitor de agonisire, iubitor de 
arginţi, înclinat spre desfrânare, gata să cedez oricărei pofte păcătoase, iubitor de 
slavă de la oameni, nerăbdător, supărăcios, leneş, nu fac sau fac foarte puţine fapte 
bune şi pe acelea silit de împrejurări, nu dintr-o pornire sau dorinţă sinceră, nu 
sufăr cu cei ce suferă ca şi cu mădulare ale trupului unic al Bisericii, într-un 
cuvânt, nu împărăţeşte în mine Domnul prin gândurile, simțămintele şi faptele 
credinţei, nădejdii şi dragostei. 


Trebuie să ne rugăm pentru ca inima noastră să capete convingerea statornică şi 
fermă că totul - sufletele şi trupurile noastre, când se simt bine şi când nu se simt 
bine, în toate împrejurările vieţii - vine de la Dumnezeu, de la puterea Sa, nu de la 
natură, nu de la întâmplare, nu de la noi înşine. Dacă vei înceta să te rogi lui 
Dumnezeu, inima îl va uita curând pe Binefăcătorul, Creatorul şi Domnul său şi 
uitându-L vei cădea în tot răul. Vezi, aşadar, că rugăciunea îți aduce un folos 
esenţial. 


Însuşirile omului, atât cele de ordin spiritual, cât şi cele fizice, se desăvârşesc, 
sporesc şi se fortifică prin exercițiu. Exersează-te mai des în scris, în cusut, în 
croşetat şi astfel vei putea „să-ţi faci mâna“: vei scrie, vei coase, vei croşeta mai 
bine. Exersează mai mult în compunerea de texte, vei compune mai uşor şi mai 
bine; exersează în săvârşirea de fapte bune sau în stăvilirea patimilor şi ispitelor şi 
vei reuşi, cu timpul, să faci binele lesne şi cu plăcere, iar patimile le vei învinge cu 
uşurinţă, ajutat de harul dumnezeiesc atotlucrător. Dar dacă vei înceta să mai scrii, 
să coşi, să croşetezi sau dacă faci lucrurile acestea foarte rar, vei scrie, vei coase şi 
vei croşeta prost; nu vei mai compune nimic, sau foarte rar, lăsându-te absorbit de 
grijile materiale ale vieţii şi vei ajunge să nu poţi lega nici câteva cuvinte, mai ales 
în cele duhovniceşti. Când ţi se va da să scrii ceva, vei munci ca un rob în Egipt! 
Tot aşa, dacă nu te mai rogi, sau te rogi rar, rugăciunea ţi se va părea grea şi o vei 
face fără plăcere; dacă vei înceta lupta cu patimile, sau o vei rări din cale-afară şi o 
vei slăbi, îți va veni foarte greu să le mai ţii piept şi te vor birui ele pe tine. Din 
pricina lor, nu vei mai avea linişte, viaţa îţi va fi otrăvită dacă te vei dezvăţa să 
lupți împotriva acestor haini adversari, care sunt „de-ai casei“, stau înlăuntrul tău, 
îşi fac cuib în inima ta. Activitatea, munca sunt condiţii indispensabile ale vieţii. O 
viaţă inactivă nu este viaţă, e o monstruozitate, o umbră de viaţă! De aceea omul 
trebuie să-şi impună să lupte mereu, îndârjit, cu trândăvia trupească. Dumnezeu să 
apere pe tot creştinul de lene! „lar cei ce sunt ai lui Hristos şi-au răstignit trupul 


împreună cu patimile şi cu poftele" (Galateni 5, 24), adică firea cea leneşă, rea, 
iubitoare de păcat. „Căci tot celui ce are i se va da şi-i va prisosi, iar de la cel ce n- 
are i se va lua“ (Matei 25, 29). 


Omul înrăit, care se înverşunează împotriva cuiva, este un om bolnav. Are nevoie 
să 1 se oblojească inima şi nu cu altceva decât cu iubire; trebuie tratat cu grijă, cu 
vorbe de mângâiere şi dragoste. Dacă ura lui nu este adânc înrădăcinată, fiind 
numai 0 izbucnire de moment, veţi vedea cum gingăşia şi dragostea noastră îi vor 
înmuia inima, îi vor topi gheaţa răutăţii, binele va învinge răul. Pentru ca binele să 
învingă răul, creştinul trebuie să fie întotdeauna bun şi înţelept. 


Dacă te jigneşte cineva, nu-i purta gând rău. Dacă cel ce te-a jignit îţi va arăta apoi 
o faţă prietenoasă şi îţi va vorbi, nu-ţi întoarce inima spre rău, ci vorbeşte cu el 
politicos şi cu blândeţe, ca şi cum nu s-ar fi întâmplat nimic între voi; învaţă să 
învingi răul cu binele, răutatea cu bunătatea, cu blândeţea, cu smerenia. Nu-i spune 
în gând celui ce te-a defăimat: tu vorbeşti cu mine după ce m-ai jignit, nu te simţi 
răspunzător cu nimic de aceasta, deci nu te socotesc vrednic să stai de vorbă cu 
mine; te resping, te dispreţuiesc, ca să simţi că m-ai ofensat... Nu fi mândru, 
răzbunător, nu-i vorbi aşa, ca să nu-l mânii pe Dumnezeu cu inima ta împietrită. 


Înaintea lui Dumnezeu întreaga lume materială este ca şi când n-ar fi; fiinţele 
însufleţite, precum îngerii şi oamenii, aşijderea. Dar au existență durabilă acele 
făpturi care sunt aproape de Dumnezeu, având chipul şi asemănarea Lui. Celelalte 
făpturi se trec precum umbra. „Cerul şi pământul vor trece, dar cuvintele Mele nu 
vor trece“ (Matei 24, 35). 


Să nu uităm nici o clipă că diavolul caută mereu să ne aducă în suflet gunoaie 
drăceşti, dintre cele care nu ne prisosesc şi sunt uneori atât de mărunte şi de 
amestecate, încât nici nu ne dăm seama de ele. Spune-mi, oare nu este un gunoi 
care întunecă ochiul inimii, sau mândria, nerăbdarea, irascibilitatea sau dorinţa de a 
acapara totul, avariţia, iubirea de înavuţire, aghirofilia, vorbele agresive şi ofen- 
satoare la adresa cuiva, urâtul şi deznădejdea, invidia, îndoiala, puţina credinţă sau 
necredința în adevărurile revelate, înfumurarea, nerâvna spre rugăciune şi spre 
fapta cea bună, faţă de îndatoririle slujbei tale; spune-mi sincer, din inimă, nu sunt 
acestea toate gunoi diavolesc şi beznă venită din iad? Cu credinţă şi cu nădejde în 
Domnul, cu perpetuă trezvie şi luare-aminte de sine, Dumnezeu te va ajuta să te 
poţi feri de gunoaiele şi întunericul iadului. „Cel ce s-a născut din Dumnezeu se 
păzeşte pe sine şi cel rău nu se atinge de el“ (loan 5, 18). 


Toată fericirea şi toată nefericirea mea stă în gândurile şi în pornirile inimii. Dacă 
gândurile şi pornirile inimii îmi sunt de acord cu adevărul dumnezeiesc sau cu 
voinţa lui Dumnezeu, atunci sunt liniştit, plin de lumină duhovnicească, de bucurie, 
de fericire. Dacă nu, sunt neliniştit, sufletul îmi este cuprins de o beznă nepătrunsă, 
de apăsare şi de urât. Dacă gândurilor şi pornirilor mincinoase, potrivnice lui 
Dumnezeu, le iau locul altele, adevărate, plăcute lui Dumnezeu, atunci mă simt din 
nou împăcat şi fericit. 


Aproapele meu este o ființă asemenea mie, om ca şi mine, tot chip al lui 
Dumnezeu. Şi fiindcă este întocmai ca mine, trebuie să-l iubesc ca pe mine însumi. 
„Să iubeşti pe aproapele tău ca pe tine însuţi” (Matei 22, 39). Trebuie să-l consideri 
carne din carnea ta şi sânge din sângele tău, să i te adresezi cu dragoste, blând, 
afectuos, iertându-i greşelile, aşa cum ai vrea să ţi le ierte şi pe ale tale, aşa cum 
aştepţi şi de la alţii iertare şi înţelegere pentru neputinţele tale. Adică sau să te faci 
că nu le vezi, sau spune-i-le cu blândeţe, delicat, amabil, cu bunăvoință. 


Pentru ca, primind Sfintele, dătătoarele de viaţă Taine cu credinţă nestrămutată să 
poți birui uneltirile şi clevetirile diavolului, spune-ţi în minte că ceea ce ai primit 
din Sfântul Potur este Cel ce este singur Fiitor. Cu asemenea gânduri şi convingeri 
în inimă, primind Sfintele Taine, te vei linişti îndată, te vei înveseli, vei căpăta 
vigoare şi inima îţi va spune că în tine sălăşluieşte cu adevărat Domnul şi tu în 
Domnul. Din experienţă. 


Când te rogi Stăpânei Doamne, Maicii lui Dumnezeu, o numeşti ocean de bunătate 
şi de binefaceri. Caută să fii şi tu după puteri, bun şi mărinimos cu cei ce au nevoie 
de bunătatea şi mărinimia ta. Nu fi rău cu ei, nu-i dispreţui, ci dimpotrivă, iubeşte-i 
cu cât au mai multă nevoie de tine. Judecă-le limpede şi sănătos, după Evanghelic, 
situaţia, pune-te mai des în locul lor şi Stăpâna îşi va spori milele faţă de tine. 


Fiecare cuvânt cu puterea lui. Unele dau viaţă, altele pot ucide sufletul: pe-al tău, 
pe-al aproapelui tău. De aceea s-a spus: „Vorba voastră să fie întotdeauna plăcută, 
dreasă cu sare“ (Coloseni 4, 16). „Din gura voastră să nu iasă nici un cuvânt rău, ci 
numai ce este bun, spre zidirea cea de trebuinţă, ca să dea har celor ce ascultă” 
(Efeseni 4, 29). 


Vrăjmaşul cel rău intră în inima omului o dată cu îmbuibarea şi beţia. Dacă eşti cu 
luare-aminte, poţi să-ţi dai seama că aşa este. lată de ce, pe măsură ce omul capătă 
obişnuința băuturii, îi sporeşte grozav şi atracţia spre ea (sporeşte şi puterea 
vrăjmaşului asupra omului). Se observă la beţivi o seducţie irezistibilă a acestei 
patimi, pe care caută cu orice preţ să şi-o satisfacă, ceva ca o pornire lăuntrică spre 


păcat, spre vrăjmaşul intrat în inima acestor nefericiţi. Cum poate fi izgonit 
demonul beţiei? Cu post şi rugăciune. Vrăjmaşul intră în oameni atunci când s-au 
dedat unui mod de viaţă exclusiv trupesc, satisfacerii pântecelui, şi fiindcă nu se 
roagă. De ieşit, nu poate ieşi decât atunci când se folosesc mijloace opuse: postul şi 
rugăciunea. 


Ce mi s-ar fi întâmplat dacă nu mi s-ar fi dat, dintru început, harul dumnezeiesc, 
dacă el nu ne-ar cuprinde ființa deodată, neaşteptat, după ce am săvârşit atâtea 
păcate, şi dacă nu ne-ar îndemna spre pocăință, cu lacrimi? Ce s-ar întâmpla dacă 
ar trebui să ne dobândim pocăinţa numai cu propriile noastre eforturi? Ticăloşii de 
Noi, ce puţini ar fi cei în stare să se elibereze de povara păcatelor, fiindcă, 
îndeobşte, firea noastră este leneşă, nedeprinsă cu munca stăruitoare, mai cu seamă 
în viaţa duhovnicească. Şi fără ajutor, fără o considerabilă înlesnire şi uşurare a 
nevoinţelor duhovniceşti, am fi renunţat la ele, am fi părăsit lucrarea mântuirii. 
Acum însă Dumnezeu cel preaînţelept, Părintele cel binevoitor fie că ne uşurează şi 
ne îndulceşte povara noastră duhovnicească, fie că ne-o îngreuiază, pentru a ne 
pune la încercare, pentru a ne învăţa răbdarea şi pentru a face să se istovească 
trupul cel viclean şi aplecat spre pieire, alternând cu înţelepciune o situație cu alta. 
Astfel, putem lucra mereu pentru mântuire, cu ajutorul lui Dumnezeu, fără un efort 
deosebit şi deseori cu bucurie. 


Cât de trist este să vezi cum îi dijmuieşte vrăjmaşul pe creştini în zilele de sărbători 
ale Domnului, silindu-i la plata unui greu tribut şi cu cât este mai importantă 
sărbătoarea, cu atât este mai mare birul plătit de creştini diavolului, fiindcă ce 
vedem că se întâmplă de sărbători? Trândăvie, destrăbălare, beție, desfrâu, bătăi, 
hoţii, distracții uşuratice. Dumnezeule! Toate ca să-i facă pe plac trupului! Ce 
sârguincioasă slujire diavolului! Te întrebi: sunt aceştia creştini răscumpăraţi cu 
cinstitul sânge al Fiului lui Dumnezeu? Trăim oare într-o eră creştină sau într-una 
păgână? Aceştia să fie oare cei care se mai şi împărtăşesc cu dătătoarele de viaţă 
Taine? Aceştia să fie cei ce vin la biserică şi se roagă, împreună cu tine, 
Domnului? Dacă sunt ei, atunci de ce au mai venit la biserică? Se vede că din sim- 
plă obişnuinţă, nu fiindcă i-ar fi îndemnat inima, recunoscătoare către Mântuitorul 
Hristos. Se vede treaba că nu s-au rugat lui Dumnezeu, nu şi-au apropiat inimile de 
EI, şi-au apropiat numai buzele, nu s-au lăsat pătrunşi de duhul sărbătorii, fiindcă 
nu înţeleg, în general, sensul şi scopul sărbătorilor creştine, nu participă la ele aşa 
cum participă - să zicem - copiii la sărbătorile de familie pe care le pun la cale 
părinţii. Ce copii răi şi cu o mamă atât de bună, de iubitoare, de sfântă - Biserica! 
Mama e sfântă, copiii sunt păcătoşi. Mamă duhovnicească, copii trupeşti. Mamă 
cerească, părinţi pământeşti. Mama vrea să le dea în locul bunătăţilor vremelnice, 
stricăcioase, bunătăţile cele veşnice, duhovniceşti, dar copiii le resping, umblând 


după desfătări lumeşti, trecătoare, păcătoase. Totuşi, printre beţivi şi printre cei 
dedaţi viciilor îi întâlneşti de sărbători mai mult pe cei ce nu vin la biserică (care n- 
au habar ce sărbătoare este, nu s-au gândit nicicând la ea). Aceştia au o singură 
sărbătoare, cea a trupului. Până când, oare, noi, preoţii nu ne vom ridica împotriva 
celor ce pângăresc sărbătorile Domnului? Care dintre preoţii lui Dumnezeu se va 
arăta râvnitor ca Ilie, sau ca Isaia, sau ca Ieremia, ca să se ridice cu puterea 
Duhului Sfânt împotriva tuturor fărădelegilor care se fac în noul Israel, ca să-şi 
închine toată puterea, toată viaţa, preamăririi lui Dumnezeu şi ca să stârpească 
dintre creştini aceste necuviințe? Când vom sfinţi, Doamne, după cuviinţă, 
sfințenia sărbătorilor Tale? Când vom aduce mângâiere Sfintei noastre Maici - 
Biserica, supunându-ne rânduielilor sale? Când ne vom umple de duhul ei? 
Până când vom începe în duh prăznuirea marilor, mântuitoarelor evenimente 
ale credinţei dreptmăritoare, ca să o încheiem apoi în trup? 


Până când va mai râde vrăjmaşul de mădularele lui Hristos, care sunt creştinii? 
Până când adepţii altor credinţe şi confesiuni ne vor arăta cu degetul, spunând: 
uitați-vă la creştinii cei ce se numesc pravoslavnici, cum trăiesc? Ce credință 
poartă ei în inimă? Ce cunoştinţe au despre credință? Ce preoţi au? Ce prost îi 
învaţă pe ei cele ale credinţei, cât de puţin le explică sărbătorile, cu ce scop au fost 
stabilite, ce reprezintă! Cât de puţin îi învaţă să trăiască după credinţă! 
Dumnezeule! Câte reproşuri se aduc credinţei noastre dreptmăritoare şi nouă, 
preoţilor? Sau poate că noi, păstorii, suntem învinuiți pe drept. Poate că în faptul că 
creştinii nu ţin sărbătorile după cuviinţă avem şi noi o mare parte de vină. Poate că 
fiindcă nu-i mustrăm, nu-i oprim, nu-i rugăm, cu îndelungă-răbdare şi cu 
învățături, cum să petreacă sărbătorile şi, în general, cum să trăiască creştineşte. Le 
vorbim prea puţin despre trândăvie, despre beţie, despre desfrânare. Nu tunăm în 
biserică cu cuvântul lui Dumnezeu împotriva acestor vicii care au pus teribilă 
stăpânire pe creştini. Nu obişnuim să-i pedepsim îndepărtându-i de la Sfântul Potir 
pe cei cunoscuţi ca beţivi şi ca desfrânaţi şi prin aceasta facem să se răspândească 
din ce în ce mai mult viciile. Persoanelor care merită o severă pedeapsă 
bisericească, atunci când vin la spovadă le dăm epitimii prea uşoare şi nici nu le 
urmărim cum se cuvine dacă sunt ţinute sau nu. Dumnezeule al dreptății! Şi 
păstorii, şi turma se arată înaintea Ta ca unii lipsiţi de răspundere. Dintre noi, „toţi 
s-au abătut, împreună netrebnici s-au făcut. Nu este cine să facă binele, nici măcar 
unul nu este“ (Romani 3, 12). Ce se va întâmpla, până la urmă, dacă această 
dezordine în viaţa noastră se va menţine? Pământul este cuprins din ce în ce mai 
mult de nelegiuire. Împărăţia vrăjmaşului se lăţeşte mereu, împărăţia Ta se 
micşorează. Puţini sunt aleşii Tăi, cei cărora le stai în inimă, mulți sunt robii 
diavolului, în ale căror inimi s-a furişat ca un fur cel mai mare ucigaş de oameni. 
Ce vei face cu noi, Doamne? Sângele Legii Tale strigă din pământ, iar glasul 


binevestitor al Evangheliei Tale nu va pătrunde în inimile creştinilor. Poruncile tale 
sunt uitate, rânduielile bisericeşti nesocotite, ce vei face cu noi, Doamne? Trimite- 
ne, Doamne, lucrători plini de râvnă în via Ta, care să nu caute ale lor (cf. 1 
Corinteni 13, 5), ci să caute mai întâi pe Hristosul Tău. Dă-le lor râvna proorocilor, 
puterea şi înţelepciunea apostolilor, ca să lucreze zi şi noapte pe ogorul inimilor 
omenești. 


Îi auzim pe unii spunând: rugăciunea ne oboseşte repede. De ce oare? Fiindcă nu-L 
aveţi în faţa ochilor minţii pe Domnul ca şi când ar fi aievea. Priviţi-L mereu cu 
ochii minţii şi ai inimii şi atunci veţi putea sta la rugăciune toată noaptea şi nu veţi 
osteni. Ce spun, o noapte! Veţi fi în stare să staţi trei zile şi trei nopţi la rând şi nu 
veţi obosi. Aduceţi-vă aminte de stâlpnici. Ei au stat mulți ani la rând pe un stâlp, 
cu duh rugător, învingându-şi trupul, cel care, ca şi trupul tău, trăgea spre lenevie. 
Iar ţie ţi se par grele cateva ceasuri de rugăciune, poate chiar unul singur! 


Dragostea nu gândeşte răul (1 Corinteni 13. 5). A gândi răul este ceva diavolesc. 
Gândeşte răul diavolul din om şi nu omul. De aceea să nu ţii în inimă nici un rău, 
nu-l gândi împotriva aproapelui tău, ca să nu te faci una cu diavolul. „Biruieşte 
răul cu binele“ (Romani 12, 21) Răul pe care îl vezi, sau care crezi că este aşa în 
aceasta să ţi se cuprindă înţelepciunea duhovnicească şi fapta de desăvârşire, în 
duhul iubirii creştine. 


Tatăl nostru care eşti în ceruri! Ce privelişte duhovnicească sublimă, emoţionantă 
ni se arată atunci când aceste cuvinte răsună într-o imensă mulțime de oameni, 
adunaţi într-o biserică, sau numai în cercul familiei, sau strânşi împreună, elevi sau 
ostaşi, şi când sunt rostite din suflet cu adevărat dintr-o inimă şi dintr-un gând! Ce 
privelişte sublimă când vezi că aceste cuvinte sunt confirmate de însăşi viaţa 
oamenilor, atunci când împărtăşesc unii față de alții simțăminte de dragoste 
frăţească, trăind în pace, cei tineri ascultând de cei bătrâni, cei mai slabi la minte 
de cei mai destepti, dându-și unii altora cele cuvenite, respectându-se reciproc: „în 
cinste unii altora dându-şi întâietate“ (cf. Romani 12, 10). Ce privelişte, cu 
adevărat cerească atunci când o familie numeroasă, avându-i strânşi împreună pe 
mulți dintre cei de-un neam, se aşază la masă şi îi vei auzi pe toţi zicând, într-o 
inimă şi într-un glas: „Tatăl nostru!“, mărturisind pe Tatăl ceresc, Cel unul, 
împăratul Atotsfânt, cu dorinţa ca să se facă voia Sa precum în cer, aşa şi pe 
pământ, mărturisindu-L pe Cel ce pe toți ne ţine! Ce sublimă privelişte când 
stăpânul casei nu-şi revendică sieşi bunătățile oferite, mâncarea şi băutura, ci le 
atribuie lui Dumnezeu, considerând că toți trebuie să se bucure de darurile Lui; 
când, comparându-se cu toţi ceilalți, pare a fi el însuşi cel ospătat, nu cel ce 
ospătează. Dar ce privelişte fără seamăn şi aducătoare de linişte ar fi dacă tot 


pământul, toate popoarele ar rosti într-un gând şi într-o inimă, ridicându-şi privirile 
către Tatăl nostru Care eşti în ceruri, sfințească-se numele Tău - şi să fim si noi 
sfințiți Vie împăraţia Ta, cum a fost dintru început, înainte de căderea în păcat: 
Facă-se voia Ta - voia cea bună şi desăvârşită, precum în cer, aşa şi pe pământ 
veşnică, şi să nu împărăţească samavolnicia; pâinea noastră cea de toate zilele dă- 
ne-o nouă astăzi... şi ne iartă nouă greşelile noastre... şi celelalte. Ce-ar fi dacă toți 
ar gândi şi ar voi aşa! Dar veni-va vremea când toţi cei ce viețuiesc pe pământ vor 
fi o turmă şi un păstor (loan 10, 16). 


Mintea îngerilor nu poate înţelege minunea: cât de bun, de înţelept, de atotputernic 
ni S-a arătat Dumnezeu prin întruparea Sa din Preasfânta Fecioară Maria. „Toată 
firea îngerească s-a minunat de lucrul cel mare al întrupării Tale; că pe Cel 
neapropiat, ca Dumnezeu, L-au văzut om apropiat tuturor, petrecând împreună cu 
noi“ (Acatistul Buneivestiri, Condac 9) 


Slavă bunătății Tale! Slavă binefacerilor Tale! Slavă înţelepciunii Tale! Slavă 
puterii Tale! Prin întruparea Sa, Domnul ne-a învăţat Tainele credinţei, care nu 
fuseseră cunoscute decât, poate, într-o mică măsură în Vechiul Testament. Prin 
întruparea Sa, noi păcătoşii, cei supuşi blestemului, ne-am învrednicit de 
Preacuratul Său Trup şi Preacuratul Său Sânge, pentru a ne uni cu EI şi a fi fiinţial 
cu EI, după cum şi El este în noi. Prin întruparea Lui, Preasfânta Fecioară 
Născătoare de Dumnezeu ni s-a făcut puternică mijlocitoare către tot binele la 
Dumnezeu şi acoperământ împotriva păcatelor, necazurilor şi supărărilor, care se 
roagă pentru noi ziua şi noaptea, Împărăteasa şi Stăpâna noastră. Puterii sale 
neputându-i face faţă vrăjmaşii văzuţi şi nevăzuţi, ea s-a făcut şi însăşi Maica 
noastră, după har, potrivit cuvintelor Domnului, Care pe Cruce răstignit fiind, a zis 
către ucenicul Său loan: „lată mama ta“. lar Dânsei: „lată fiul tău“ (loan 19, 26, 
27). Slavă binefacerilor Tale, Doamne! 


Cât de mult ne înjosim sufletul nemuritor, cel după asemănarea lui Dumnezeu, 
împătimindu-ne de cele ce se strică şi se sting repede, de strălucirea trecătoare a 
aurului şi argintului îndepărtându-ne privirea de la lumina cea de Sus, veşnică, 
aducătoare de bucurie, împătimindu-ne de desfătările trupeşti, repede trecătoare, 
vătămătoare, care slăbesc sufletul şi trupul şi abătându-ne privirea de la dulceaţa 
veşnică, duhovnicească şi de la dulcea privelişte a vederii de Dumnezeu şi 
îndreptându-ne-o către slava lumească cea deşartă, ne luăm ochii de la slava 
chemării de Sus, de la cinstea dată fiilor lui Dumnezeu, moştenitorii veşnicei Sale 
împărăţii. 


Bunul cel mai de preţ în această viaţă şi în cea viitoare este Dumnezeu, Cel veşnic 
viu, atotdesăvârşit, atotfericitor. Cei ce au agonisit acest Bun, cei care îl au în suflet 
sunt cei mai fericiți oameni. Tot restul, cele pământeşti, cele ale vieţii socotite 
drept bunuri nu sunt decât deşertăciuni, vid. Toate cele pe care le am lângă mine 
sau pe mine, nu mă exprimă, nu mă recunosc în ele. Chiar şi trupul meu, cel în care 
sunt îmbrăcat şi din care sunt alcătuit, părțile existenţei mele pământeşti, nu sunt, 
propriu zis, eul meu. 


Ce vor să spună aceste cuvinte: „A cărui laudă nu vine de la oameni, ci de la 
Dumnezeul4 (Romani 2, 29)? Cui i se adresează această laudă? Celui care 
lucrează Domnului înlăuntrul său, în inima sa, celui care face tot lucrul său după 
cum îi spune conştiinţa şi care impune preț pe părerile oamenilor şi nici pe slava 
care vine de la oameni. Noi însă aşteptăm slavă de la oameni, nu de la Dumnezeu, 
Care este Dumnezeul slavei. Umblăm după decoraţii pământeşti, cruci, ordine... 


De ce oare i-a apărut Sfânta Cruce pe cer împăratului Constantin? Drept semn că 
prin Cruce s-a proslăvit Domnul însuşi şi apostolii şi toată ceata mucenicilor, că 
Crucea este biruinţa cea nebiruită şi că, după cum diavolul a fost zdrobit prin 
Cruce, tot astfel vor fi zdrobiţi şi vrăjmaşii Crucii lui Hristos sau ai creştinilor. Că 
în prigonitorii creştinilor lucrează diavolul, cel care trebuie înfrânt prin Cruce; că 
creştinii prigoniţi sunt mădulare ale lui Hristos, ostaşii lui Hristos, aflaţi mereu sub 
paza lui Hristos Dumnezeu şi a Crucii Sale. 


lată că te-ai făcut sănătos. De acum să nu mai păcătuieşti (loan 5,14). Experienţa 
arată că păcatele şi patimile distrug sănătatea sufletului şi trupului, iar biruinţa 
asupra păcatelor aduce în suflet linişte cerească şi sănătate trupească. Răpune hidra 
cea cu multe capete a păcatului şi vei fi sănătos. Păstrează-ţi liniştea sufletească, nu 
te agita, nu te tulbura de nimic din cele ce ţi-ar putea sta împotrivă: necazuri, 
nedreptăţi, nereguli, şi te vei bucura mereu de sănătate sufletească şi trupească. 
Neliniştile, tulburările, focul patimilor de tot felul nasc în noi mulțime de boli 
sufleteşti şi trupeşti. 


Pentru a-i conduce pe alţii, trebuie mai întâi să înveţi să te conduci pe tine. Pentru 
a-1 învăţa pe alţii, trebuie mai întâi să acumulezi tu însuţi cunoştinţe. Dacă nu ştiu 
să mă conduc pe mine însumi, dacă îmi lipseşte duhul stăpânirii de sine, al 
blândeţii, sfinţeniei, iubirii şi adevărului, voi fi un prost conducător. Când patimile 
îşi fac mendrele în mine, mai bine să nu mă apuc să-i conduc pe alţii, ca să nu le 
provoc un mare rău şi să nu mi-l provoc nici mie. 


Domnul îmi este viaţă în moarte, putere în neputinţă, lumină în întuneric, bucurie 
în tristeţe, curaj în laşitate, linişte în tulburare, mă ascultă când mă rog, mă slăveşte 
când sunt ponegrit, mă izbăveşte cu cinste când sunt defăimat. Mă ajută şi mă 
mântuieşte cu puterea Sa, în chip minunat, mă scoate din necazuri, din strâmtorări, 
din patimi trecătoare. Când înalț către EI strigare de izbăvire, duşmanii nevăzuţi 
mă părăsesc degrabă, după ce mi-au întinat cele dinlăuntrul meu şi simt atunci 
lucrând asupra mea dreapta Dumnezeului şi Mântuitorului meu. Mărire şi 
mulțumire Păstorului şi Luminătorului sufletului meu. 


Când te rogi împovărat de multe păcate şi cuprins de deznădejde, începe-ţi 
rugăciunea cu convingere, cu duh arzător, adu-ţi aminte că însuşi Duhul lui 
Dumnezeu ajută neputinţelor noastre, mijloceşte pentru noi „cu suspine negrăite” 
(Romani 8, 26). De îţi vei aduce aminte cu credinţă de lucrarea Duhului lui 
Dumnezeu în noi, atunci îţi vor picura din ochi lacrimi de umilinţă şi vei simţi în 
inimă pace, dulceaţă, dreptate şi bucurie în Duhul Sfânt“ (Romani 14, 17). Şi 
striga-vei, cuvântând cu inima, Avva, Părinte! 


Omniprezenţa lui Dumnezeu se vădeşte în spațiu şi în mintea noastră, adică 
Dumnezeu este pretutindeni în raport cu spaţiul şi în raport cu gândirea noastră. 
Oriunde m-aş duce, cu trupul sau cu mintea, îl voi întâlni pe Dumnezeu, 
pretutindeni Dumnezeu îmi va ieşi în cale. 


Când ne rugăm trebuie să credem în aşa măsură în forţa cuvintelor rugăciunii, încât 
cuvintele să nu fie rupte de acțiunea pe care o exprimă. Să credem că fiecare 
cuvânt atrage după sine îndată acţiunea căreia îi dă expresie, asa cum corpul este 
însoțit întotdeauna de umbra sa. Şi aşa cum cuvintele şi faptele Domnului sunt 
întotdeauna nedespărțite. „Că EI a zis şi s-au făcut. EI a poruncit şi s-au zidit” 
(Psalmul 149, 5). Şi tu să crezi tot aşa. Ce-ai spus când te-ai rugat şi ce ai cerut 
aceea va fi. Tu ai adus laudă lui Dumnezeu şi EI ţi-a primit lauda ta; i-ai mulţumit 
şi Ţi-a primit mulțumirea, întru miros de bună mireasmă duhovnicească. 
Nenorocirea e că avem puţină credință şi despărțim cuvântul de faptă, precum 
trupul de suflet, forma de conţinut, umbra de corp, rămânem când ne rugăm ceea 
ce suntem şi în viaţă: oameni „fireşti care nu au Duhul" (luda 1,19). De aceea şi 
sunt neroditoare rugăciunile noastre. 


Stă scris despre templu: „Şi vor fi ochii şi inima Mea acolo în toate zilele" (3 Regi 
9, 3). Acolo, adică îndreptaţi îndeosebi asupra inimilor celor ce se află şi se roagă 
în el, fiindcă Cel de Sus nu locuieşte în temple făcute de mâna omului. Câtă 
bucurie ne dau aceste cuvinte ale înţeleptului Solomon! În templul lui Dumnezeu, 
ochii stăpânului sunt îndreptați asupra fiecăruia dintre noi, inima lui aşijderea! 


Putea-vom oare să cerem o şi mai mare apropiere? Asupra mea este îndreptată 
însăşi inima Stăpânului. Uneori stai faţă către faţă cu cineva, vorbeşti cu el, dar 
inima lui nu este îndreptată spre tine, ocupată fiind de altcineva sau cu altceva. 
Aici însă inima lui Dumnezeu e îndreptată spre tine, toată iubirea, bunătatea, 
mărinimia Sa, toate sunt gata să se reverse spre tine, după cum îţi este credinţa. 


Când îi chemăm pe sfinți rugându-ne şi le rostim numele. înseamnă că ni-i 
apropiem de inimă. Cere-le atunci cu credinţă să-ţi fie rugători şi mijlocitori şi îţi 
vor asculta rugăciunea şi o vor înfățişa îndată stăpânului, ca unui Atotputernic şi 
Atotprezent. Când la Proscomidie chemi, rugându-te, pe lisus Hristos Domnul, pe 
Preacurata Sa Maică, pe sfinți, sau îi pomeneşti pe vii şi pe morți, atunci părticica 
pe care o scoţi reprezintă pe Domnul sau pe Preacurata Sa Maică, sau pe vreun 
sfânt, sau pe mai mulți sfinți împreună, pe viii şi pe morţii pe care îi pomeneşti, 
gândul îndreptat spre ei o dată cu rostirea numelui reprezintă, „ţine locul" sufletului 
lor, al fiinţei invocate sau pomenite. Astfel sunt aduse în mic pe buzele şi în inima 
noastră fiinţe din lumea de dincolo, de Sus, şi aceasta se face prin credinţă, prin 
Duhul Sfânt, Cel Care pretutindenea este şi pe toate le împlineşte. 


Când mă rog, cred cu tărie că: 

1) Dumnezeu Unicul este Cel ce este şi pe toate le împlineşte, prin urmare stă şi la 
dreapta mea. 

2) Că eu sunt chipul Său. 

3) Că EL este ocean de bunătate şi 

4) Izvorul a toată binefacerea şi că EI însuşi m-a împuternicit să mă rog Lui. 


După cum pietrele, sau bucăţile de lemn, sau alte corpuri aruncate în sus cad 
inevitabil pe pământ sau în apă, în funcţie de locul de unde sunt aruncate, tot aşa şi 
cuvintele rugăciunii ajung negreşit la Dumnezeu dacă sunt spuse din inimă; atunci 
când sunt spuse făţarnic, cad peste şerpii întunericului, în oceanul minciunii - 
diavolul - cel ce este fiinţa minciunii. 


Când te rogi, trebuie să-ți închipui întreaga creaţie ca şi cum n-ar însemna nimic 
înaintea lui Dumnezeu, iar pe Unul-Dumnezeu- Totul, Cel ce pe toate le ţine, Care 
există şi lucrează pretutindeni, dând viaţă la toate. 


Domnul umple întreaga creaţie, cea care este în faţa Sa, „ca picătura de rouă, cea 
de dimineaţă, care se pogoară pe pământ” (înţelepciunea lui Solomon 11, 22), Care 
o ţine cu dreapta Sa, până la cel din urmă firicel de iarbă şi de praf, nefăcând nici o 
deosebire între lucrurile mari şi cele mici, ființează în infinit, umplând totul la 


modul absolut, ca şi cum totul n-ar fi decât vid, EI fiind existenţa unică; de aceea 
S-a şi numit pe Sine Cel ce este (Ieşirea 3, 14): „Eu sunt cel ce sunt“. 


Oricare particulă a universului, cât ar fi ea de mică şi de neînsemnată, prin faptul 
că are o existenţă proprie aduce dovada că Dumnezeu, Cel ce pe toate le săvârşeşte 
şi le ţine, există. Ar fi oare cu putinţă să existe materia şi să nu existe Dumnezeu, 
Creatorul a toate? Nu! Fără EI nu poate să existe nimic, fără prezenţa şi susținerea 
lui Dumnezeu, n-ar putea exista, dacă ar fi să rămână singur, nici măcar un firicel 
de praf. „Fără EI nimic nu s-a făcut, din ce s-a făcut“ (loan 1, 3). 


Într-o anumită măsură, ne putem da seama încă din această viaţă de cele ce vor 
deveni realitate în viaţa viitoare; că, unindu-ne atunci pe deplin cu Dumnezeu, 
vom avea parte de un izvor de veşnică lumină, pace, bucurie şi fericire. Când ne 
rugăm, când sufletul nostru Stă întors tot către Dumnezeu, unindu-ne cu EL, ne 
simțim minunat, liniştiţi, uşuraţi, veseli, întocmai copiilor la sânul mamei. Sau, 
mai desluşit vorbind, atât de bine, încât nu mai avem cuvinte Să spunem cum. 
„Bine este ca noi să fim aici“ (Luca 9, 33). Nevoieşte-te, deci, neslăbit, ca să te 
învredniceşti de fericirea cea fără de sfârşit ce va să vină şi pe care ai şi început să 
o cunoşti în parte, din experienţă, încă din viaţa aceasta. Dar ia seama: „Căci 
vedem acum ca prin oglindă, în ghicitură, iar atunci, faţă către faţă; acum cunosc în 
parte, dar atunci voi cunoaşte pe deplin" (1 Corinteni 13, 12). Cum ne va fi oare 
când ne vom uni cu adevărat cu Dumnezeu, când închipuirile şi umbrele, oglinda şi 
ghicitura nu vor mai fi şi când va veni împărăţia adevărului şi a cunoaşterii 
desăvârşite? Să nu încetăm nici o clipă lupta pentru dobândirea fericirii celei 
viitoare, pentru viitoarea noastră unire cu Dumnezeu. 


Vedeţi cât de puternic strălucesc soarele şi stelele? „Atunci cei drepţi vor străluci 
ca soarele" (Matei 13, 43), de la lumina cea dinlăuntru, nematerială a lui 
Dumnezeu. Când îngerii îşi fac apariția pe pământ, sunt aproape de fiecare dată 
înconjurați de lumină. Tindeţi către această lumină, părăsiți cele ale întunericului. 
Putem să ne înălțăm fiinţa, făcându-ne părtaşi cu Fiinţa divină; căci Dumnezeu este 
lumină necreată, mai presus de orice lumină creată. 


Omule! Când mă uit la tine, cunoscându-ți simţurile şi trupul tău, când îmi 
amintesc de ziua în care te-ai născut şi de zilele care au urmat, din copilărie până 
când te-ai făcut bărbat deplin şi până în ziua de azi, pentru ca mai apoi să mă ducă 
gândul la ziua morţii tale şi pe urmă la veşnicia care ţi-a fost hărăzită, de la facerea 
lumii, nu ştiu de ce să mă minunez mai întâi: de nimicnicia ta sau de atotputernicia 
şi bunătatea Creatorului, Care a binevoit să-ţi dea viaţă şi Care îţi îmbracă trupul 
stricăcios şi muritor în nemurire! Mirarea mea sporeşte când văd cum ţie, celui ce 


eşti trup şi sânge, Domnul Dumnezeu, împăratul Cel veşnic, îți dă să guşti din 
Trupul şi Sângele Lui, fiindcă EI, în zilele când se afla în trup omenesc, S-a făcut 
părtaş trupului şi sângelui nostru (cf. Evrei 2, 14), ca să te facă pe tine veşnic viu. 


Omul care moare rămâne o fiinţă vie. „Dumnezeu (...) nu este Dumnezeu al 
morţilor, ci al viilor, care toţi trăiesc în EI“ (Luca 20, 38). Sufletul omului pluteşte 
nevăzut lângă trup, în locurile unde i-a fost drag să petreacă. Dacă omul a murit în 
păcat, sufletul nu poate să se dezlege de legăturile sale cu păcatul şi are mare 
nevoie de rugăciunile celor rămaşi în viaţă, îndeosebi cele ale Bisericii, Mireasa 
cea prea sfântă a lui Hristos. Să ne rugăm din toată inima pentru răposaţi. Le poate 
fi de un imens ajutor, mai mult decât oricare, venit de la cei vii. 


Când Domnul priveşte cu milostivire la fui pământului cu ochii naturii, cu „ochii” 
unui timp senin, limpede, deschis, ne simţim cu toţii în largul nostru, uşori şi 
veseli. Când atmosfera este curată, aer ne pătrunde binefăcător în suflete şi în 
trupuri; când atmosfera devine rece, umedă, apăsătoare, simţim ceva ca o povară, 
pe suflet şi pe trup, mulţi ne îmbolnăvim, pe mulţi ne răpune aleanul şi urâtul. Este 
modul prin care natura influenţează puternic şi irezistibil starea oamenilor. Şi este 
interesant de observat că cine este legat mai puţin de poftele şi desfătările vieţii, 
cine nu s-a făcut rob pântecelui, cine este mai cumpătat la mâncare şi la băutură, 
faţă de acela natura pare să se arate mai binevoitoare, nu-l apasă sau o face într-o 
mai mică măsură decât în cazul celor deveniți sclavii firii şi trupului. O, cât de 
limpede ni se arată că adevărata noastră viaţă este în Domnul, nu în cele materiale; 
cât de clar vedem că Domnul „lucrează toate în toţi” (1 Corinteni 12, 6). în 
atmosferă El este respirația noastră; în mâncare, ne satură, în băutură, ne ogoieşte 
setea; EI ne îmbracă, ne adăposteşte, ne încălzeşte şi ne linişteşte; ne aduce linişte 
şi în somn; îl regăsim în cuvântul curat, învăţătoresc, înţelept şi ziditor, în 
dragostea unora față de alţii. 


Doamne, Stăpâne, Făcătorul şi Binefăcătorul nostru! Dă-ne ca în fiecare clipă a 
vieţii noastre să ne amintim de Tine, că prin Tine „trăim şi ne mişcăm şi 
suntem “ (Faptele Apostolilor 17, 28), că viaţa ne-a fost dată de Tine, respiraţia, 
totul! 


Dar să ţinem minte, dacă în toate cele de care am vorbit până acum nu vom ţine 
seama de poruncile şi rânduielile lăsate de la Dumnezeu, EI ne va fi şi pedeapsa 
noastră. Pedepsi-ne-va cu atmosfera, cu mâncarea, cu băutura, nu ne vom mai 
sătura, nu ne vom mai astâmpăra setea, ne va face să ne scârbim de mâncare şi de 
băutură sau să ne îmbolnăvim de ele. Aşa cum se întâmplă când cuiva nu-i mai 
prieşte mâncarea, când i se urăşte de îmbrăcăminte şi de casă, când nu-şi mai 


găseşte liniştea nici în somn, când vorbele lui nu mai au nici o legătură între ele, 
când are parte de dragoste nestatornică, chinuitoare şi pârjolitoare. Se vădeşte că 
pedepsele ne vin chiar din pornirile noastre păcătoase. „Prin ceea ce păcătuieşte 
cineva, prin aceea se pedepseşte" (înţelepciunea lui Solomon 11, 16). 


Adevărul şi darul mântuitor al sfintei noastre credinţe se vădeşte limpede în 
faptul că nici o Taină şi nici o rugăciune făcută cu convingere nu rămân 
zadarnice, ci ne aduc din cer o putere care se arată în sufletele şi trupurile 
noastre, care ne curăţă de păcate, ne linişteşte sufletul, după cuvântul 
Mântuitorului: „Veniţi la Mine toţi cei osteniţi şi împovăraţi şi Eu vă voi odihni 
pe voi“ (Matei 11, 28), şi care ne scapă de supărările inimii şi de bolile trupeşti. 
Niciodată nu ne rugăm zadarnic Domnului sau Preasfintei Născătoare de 
Dumnezeu, sau îngerilor, sau sfinţilor, ci toate cele cerute spre mântuire le primim. 
Necontenit coboară spre noi din cer puteri vindecătoare şi ajutor de tot felul. 
Domnul este Stăpânul tuturor puterilor celor ce ar putea să lucreze în noi, este 
Domnul milei şi al mântuirii. lar Preacurata Maică a lui Dumnezeu, Pururea 
Fecioară, din care S-a întrupat Dumnezeu-Cuvântul, urmează întocmai cuvântul 
Fiului şi Dumnezeului său, rugându-se pentru noi, arătând necontenit credincioşilor 
puterea sa. Simţind asupra noastră, neîncetat, puterile mântuitoare ale Maicii lui 
Dumnezeu, zicem către dânsa: „Nu vom tăcea, Născătoare de Dumnezeu, pururea a 
spune puterile tale noi, nevrednicii. Că de nu ai fi stat tu înainte, rugându-te, cine 
ne-ar fi izbăvit pe noi din atâtea nevoi?". Sau: „Arată-ţi mereu către noi puterea ta”. 
Alergăm la dânsa la toată supărarea, nevoia şi încercarea. Aşijderea şi la sfinţi, şi la 
îngeri, când îi chemăm, ne ascultă şi prin har dumnezeiesc ne ajută. 


Omul trupesc nu poate să înţeleagă fericirea sufletească pe care o dau rugăciunea şi 
faptele bune; nu-şi poate închipui, câtuşi de puţin, nici fericirea din veacul ce va să 
vină. El nu cunoaşte decât cele pământeşti şi nimic mai mult decât fericirea 
trupească, bunătăţile cereşti părându-i-se simple produse ale imaginaţiei. Omul 
duhovnicesc cunoaşte însă din experienţă proprie ce înseamnă fericirea unui suflet 
făcător de bine şi pregustă de timpuriu cu inima fericirea viitoare. 


Cu cât este omul mai sporit în viaţa duhovnicească, cu atât mai mult se pătrunde de 
duh. începe să vadă pretutindeni pe Dumnezeu, pretutindeni manifestările puterii şi 
măreției Sale, şi pe sine însuşi se vede mereu şi în tot locul în Dumnezeu şi cu 
Dumnezeu, se simte atârnând de EI până şi în cele mai mărunte situaţii. Cu cât 
trăieşte omul mai mult o viaţă trupească, cu atât mai mult devine cu totul om 
trupesc, nu-L vede în nimic şi nicăieri pe Dumnezeu, nici măcar în cele mai 
minunate manifestări ale puterii Sale dumnezeieşti; în toate şi peste tot vede doar 


trup, materie, amăgindu-se în sine că Dumnezeu nu stă înaintea ochilor săi (cf. 
Psalmul 35, 2). 


Domnul este numit, şi aşa şi este, Păstorul cel bun (loan 10, 11). Dacă te vei lăsa 
condus, şi vei fi convins că aşa trebuie să faci, vei înţelege cu inima că, aşa cum 
păstorul sârguincios îşi paşte turma în pădure, dar nu o lasă să se rătăcească în ea, 
ci are grijă să ţină oile împreună, tot aşa şi Domnul ne paşte sufletele, nelăsându-le 
să rătăcească în minciună şi în păcate, adunându-le pe calea virtuților, păzindu-le 
să nu le fure sau să le răzleţească lupul cel fără de trup. 


Deoarece diavolul, prin firea lui, ar putea să-mi pătrundă cât ai clipi din ochi şi 
dintr-o singură mişcare în inimă, trebuie să fiu gata şi eu să-l resping tot atât de 
repede, cu un singur cuvânt, spus din inimă, care să cuprindă în sine toată puterea 
adevărului, asemenea unui antidot împotriva minciunii vrăjmaşului. În acest sens 
spunea Mântuitorul „fiți dar înţelepţi ca şerpii" (Matei 10, 16), deci aşa cum 
şarpele fără trup ne atacă fulgerător, cu precizie, cu diavolească iscusinţă, 
alegându-şi întotdeauna momentul când ne poate ataca şi dobori mai uşor, 
descoperindu-ne mai întâi părţile şi deprinderile cele mai slabe, pentru ca atacul să- 
şi atingă în cea mai mare parte scopul. În acelaşi timp, Domnul adaugă: „şi 
nevinovaţi ca porumbeii”, adică simpli (modeşti) şi buni. De la şerpi putem lua 
doar înţelepciunea (isteţimea); inima să ne rămână simplă, curată, neatinsă de 
stricăciune; fiți blânzi şi smeriţi ca Mine, ne îndeamnă Mântuitorul, nu vă lăsaţi 
cuprinși de mânie şi de irascibilitate: „Căci mânia omului nu lucrează dreptatea lui 
Dumnezeu" (Iacov 1, 20). Să ne păstrăm curaţi, neatinşi de nici o întinăciune a 
trupului şi duhului. 


Sufletul nostru ca ființă spirituală activă nu poate să rămână în nelucrare. Sau face 
binele, sau face răul, una din două. Sau creşte în el grâu, sau creşte neghină. Dar, 
fiindcă orice bine vine de la Dumnezeu, iar mijlocul de a primi orice bine de la 
Dumnezeu este rugăciunea, numai cei ce se roagă cu osârdie, din adâncul 
sufletului, sincer, primesc de la Domnul har pentru facerea binelui şi, în primul 
rând, harul credinţei. Cei care nu se roagă este firesc să rămână fără daruri 
duhovniceşti, lipsindu-se de bunăvoie de ele, din negrijă şi din răceala sufletului. 
Şi aşa cum în inimile celor ce se roagă cu sârguinţă şi lucrează Domnului creşte 
grâul pornirilor, intenţiilor şi faptelor bune, tot aşa şi în inimile celor ce nu se 
roagă creşte neghina tuturor răutăţilor, care înăbuşă puţinul bine care a mai 
rămas de la harul Botezului, Mirungerii şi apoi al Pocăinţei şi împărtăşaniei. De 
aceea trebuie să arătăm cea mai mare grijă holdei inimii noastre, ca să nu crească în 
ea neghina răului: lenea, huzurul, luxul, necredinţa, iubirea de avuţie, zgârcenia, 
invidia, ura şi celelalte. Să ne plivim în fiecare zi holda inimii, măcar la rugăciunea 


de seară şi de dimineaţă. Să o împrospătăm cu suspine mântuitoare şi cu lacrimi, 
precum ploaia cea timpurie, de dimineaţă, şi ploaia cea târzie, de seară. Şi să mai 
facem şi altceva: să punem în brazda inimii noastre seminţele virtuţilor - credinţa, 
nădejdea în Dumnezeu şi iubirea de Dumnezeu şi de aproapele; să o îngrăşăm, să o 
fertilizăm cu rugăciune, cu răbdare, cu fapte bune şi să nu rămânem nici măcar un 
ceas în trândăvie şi nelucrare, căci atunci când trândăvim şi nu facem nimic, 
duşmanul se arată foarte sârguitor în a-şi semăna neghina. „Dar pe când oamenii 
dormeau, a venit vrăjmaşul (...) a semănat neghină printre grâu şi s-a dus“ (Matei 
13, 25). Trebuie, de asemenea, să nu uităm că faptele bune nu se pot face fără efort 
şi uneori se fac chiar din obligație; după cum căderea noastră în păcat nu poate fi 
ispăşită şi nici împărăția lui Dumnezeu „cucerită" decât „prin străduinţă şi cei ce se 
silesc pun mâna pe ea“ (Matei 11, 12). De ce oare calea cea strâmtă şi poarta 
îngustă duc spre viaţă? Cine strâmtează calea celor aleşi? Cine îngustează 
poarta? Lumea strâmtează calea aleşilor, diavolul o strâmtează, trupul o 
strâmtează. Acesta din urmă ne îngustează calea spre Împărăţia Cerurilor. 


Domnul m-a adus, cu sufletul şi cu trupul, din neființă la fiinţă. EI este 
atotputernic! Cum să nu cred în atotputernicia Sa? Aş putea oare eu, cel adus de la 
neființă la ființă, să cred că există ceva care să-l fie cu neputinţă? Există, oare, 
pentru Dumnezeu, în lume, ceva mai de preţ decât mine - omul? Dacă Domnul a 
adus din neființă la fiinţă sufletele îngerilor şi sufletele oamenilor, pot să cred oare 
că există vreun corp, însuflețit sau neînsuflețit, pe care să nu-l poată crea 
Dumnezeu? Mai mult decât atât. Dacă Dumnezeu însuşi S-a făcut trup şi suflet 
omenesc, neîncetând însă să fie Dumnezeu, poate oare fi ceva care să-l fie cu 
neputinţă a face? Ar putea exista oare şi altceva, infinit miraculos, precum aceasta? 
Aşa Şi-a arătat şi îşi arată Dumnezeu atotputernicia. 


Dacă îngerii cei fără de trup pot căpăta uneori o corporalitate vizibilă, nu una 
materială, Dumnezeu dându-le o asemenea putință, de ce nu şi-ar putea crea 
Dumnezeu corp Sieşi? Ştim chiar că fiecărei creaturi însuflețite îi este proprie 
capacitatea de a crea, dată de Dumnezeu, Duhul-Atotfăcător. Dumnezeu, Care a 
dat naturii legi prin care se poate schimba repede şi uşor, n-ar putea oare 
transforma, printr-o singură mişcare, orice materie intr-un corp viu? Oare corpurile 
vii, toate câte sunt, nu sunt compuse din materie amorfă şi neînsufleţită? Care puţin 
credincios ar putea să se îndoiască, după toate acestea, de prefacerea pâinii şi 
vinului în Trupul şi Sângele lui Hristos Domnul, în timpul dumnezeieştii Liturghii, 
după ce EI însuşi s-a întrupat pe Sine de la Duhul Sfânt şi din Fecioara Maria? 


Ce este mai puternic şi mai neschimbător decât cuvântul? Prin cuvânt a fost creată 
lumea, prin cuvânt se şi ţine. Dumnezeu „ţine toate cu cuvântul puterii Sale“ (Evrei 


1, 3). Şi totuşi, noi păcătoşii ne purtăm faţă de cuvânt atât de superficial şi de 
neglijent. Există oare ceva pe care să-l tratăm cu mai puţin respect decât cuvântul? 
Sau ceva care să ne fie mai schimbător? Ce aruncăm din noi, în fiecare clipă, aşa 
cum am arunca o murdărie, dacă nu cuvântul? 7ică/oşi suntem noi oamenii! Cât 
de nepăsători Suntem faţă de un giuvaer atât de scump! Nu ţinem seama că 
printr-un cuvânt ieşit dintr-o inimă credincioasă şi iubitoare putem face minuni 
în viaţa şi în Sufletul nostru, în vieţile şi sufletele semenilor, atunci când ne 
rugăm, când suntem la slujbele divine, când predicăm, când săvârşim Sfintele 
Taine! Preţuieşte fiecare cuvânt, creştine, fii cu luare-aminte faţă de el, fii 
Statornic în cuvânt; dă cuvintelor oamenilor sfinţi şi cuvântului lui Dumnezeu 
încrederea cuvenită cuvântului vieţii. Adu-ţi aminte că cuvântul este început. 
Cuvântul trebuie respectat şi fiindcă Domnul Cel Atotprezent, Atotfăcător, Unul 
şi Nedespărţit poate fi într-un Singur cuvânt. De aceea se şi spune: „Să nu iei 
numele Domnului Dumnezeului tău în deşert” (Ieşirea 20, 7), fiindcă într-un 
singur nume Stă însuşi Domnul Cel ce este, Fiinţa necompusă, simplă, Unul, Cel 
pretutindeni chemat (invocat). 


De te va lovi vreodată Dumnezeu cu o mare supărare, cu o boală, cu vreun necaz, 
să nu-ţi pierzi nădejdea; fii sigur că EI îţi va trimite şi o bucurie, îţi va da har, pace, 
putere, bucurie, pe măsura suferințelor tale. Fiindcă: „îndurat şi milostiv este 
Domnul, îndelung-răbdător şi multmilostiv. Nu până în sfârşit se va iuți, nici în 
veac se va mânia. Nu după păcatele noastre a făcut nouă, nici după fărădelegile 
noastre a răsplătit nouă“ (Psalmul 102, 8, 9, 10). 


Privind la Crucea Mântuitorului, gândeşte-te că pe ea a fost răstignită, pentru 
mântuirea noastră, lubirea însăşi şi mai cugetă la fericirea cea mare pentru care am 
fost mântuiți de Domnul şi la chinurile de care ne-a izbăvit, din ghearele cărei fiare 
ne-a scos şi cărui Părinte ne-a încredinţat! Ce iubire nemăsurată! Ce răscumpărare 
nemăsurată! Răscumpărare de ameninţarea chinurilor veşnice! Nemăsurată şi 
negrăită fericirea cea fără de sfârşit. 


Când spunem Tatăl nostru trebuie să fim convinşi şi să nu uităm că Tatăl ceresc nu 
ne uită şi nu ne va uita niciodată, fiindcă ar putea oare exista un părinte, chiar 
pământesc, care să-şi uite copiii, care să nu le poarte de grijă? „Mă cheamă pe 
mine în ziua necazului şi te voi, izbăvi” (Psalmul 49, 16). Zice Domnul: „Ştie doar 
Tatăl vostru Cel ceresc de ce aveţi nevoie” (cf. Matei 6, 32). Reţine aceste cuvinte 
în inimă. Nu uita că Tatăl ceresc te înconjoară mereu cu iubire şi te ocroteşte şi de 
aceea îl şi numim Tatăl nostru. Cuvântul Tată are aici o semnificaţie şi o putere 
deosebite. 


Când zici o rugăciune, zi-o după rânduială, cum scrie la carte, nu sări de la un 
cuvânt la altul fără să pătrunzi adevărul pe care îl conţine şi fără a-l simţi cu inima. 
Străduieşte-te ca lucrarea pe care o faci, cuvintele pe care le spui, să-ţi treacă prin 
inimă. Uneori însă inima s-ar putea să se împotrivească: din lenevie, dintr-o 
încremenită insensibilitate faţă de ceea ce citeşti, din îndoială sau din necredinţă, 
sau de ceva ca o lingoare şi o senzaţie de asfixiere; din neatenţie, din cauză că eşti 
atras sau preocupat de altceva; sau fiindcă, nu ţi-a ieşit din minte jignirea cuiva, din 
sete de răzbunare față de acela; sau îţi stă gândul la o desfătare lumească, sau la 
ultimul roman pe care l-ai citit şi, în general, la vreo carte cu conţinut profan; nu fi 
egoist, caută să-ţi învingi pornirile nesăbuite ale inimii; oferă-l-o lui Dumnezeu, ca 
pe o ofrandă bineplăcută: „Dă-mi, fiule, inima ta!” (Pilde 23, 26). Atunci 
rugăciunea ta te va face de-un neam cu Dumnezeu, te va uni cu EI şi cu cerul întreg 
şi te vei umple de Duh şi de roadele Lui: adevăr, pace, bucurie, dragoste, în- 
delungă-răbdare, inimă zdrobită. 


Ai vrea să isprăveşti mai repede pravila de rugăciune, ca să dai odihnă trupului 
ostenit? Roagă-te din inimă şi vei avea parte de cel mai liniştit somn, mai profund 
şi mai sănătos. Nu te grăbi, rugându-te oricum. Cu preţul unei jumătăţi de oră de 
rugăciune vei câştiga trei ore de somn sănătos. Când lucrezi sau eşti la serviciu, te 
grăbeşti? Trezeşte-te mai devreme, nu lenevi în pat, roagă-te sârguitor şi vei avea 
parte de linişte, energie şi succes în tot ce vei face peste zi. 


Te doare inima din pricina grijilor vieţii? Înfrânează-ţi-o. Să-i fie ei comoară 
Dumnezeu, nu deşertăciunile vieţii. Învaţ-o să se lege mai mult de Dumnezeu, prin 
rugăciune, decât de zădărniciile lumii acesteia. Ca să nu te ruşinezi în zilele bolii 
tale şi în ceasul morţii, precum cel bogat în averi lumeşti şi sărac în credinţă, 
nădejde şi dragoste. Dacă nu te vei ruga aşa cum am spus, nu vei spori în viaţă, în 
credinţă, în înţelepciune duhovnicească. 


lisus Hristos Domnul n-avea unde să-Şi plece capul în timpul vieţii Sale 
pământeşti (Matei 8, 20), avea însă viaţă în Sine şi viaţă pentru toţi (loan 3, 36; 5, 
26; 11, 25; 14, 6). Bogaţii îşi construiesc palate somptuoase, trăiesc în ele, dar - 
vai! - în ciuda ambianţei strălucitoare în care se mişcă, nu au în inimă viaţă 
adevărată şi nici cu deşertăciunile lor nu se pot desfăta. Se plictisesc, se sufocă în 
palatele lor somptuoase, încât mulți bogaţi şi dregători de seamă ar schimba 
oricând palatul cu bordeiul săracului, numai să dobândească liniştea inimii. 


Poţi bineplăcea lui Dumnezeu întru totul printr-o desăvârşită despătimire, ținându- 
ți trupul bine strâns în frâu; de pildă, când ţi-e lene şi tragi la somn în timpul 


rugăciunii, fă în aşa chip încât să nu cedezi acestor porniri, arătând astfel că îţi poți 
stăpâni trupul. De o asemenea stare s-au învrednicit mucenicii şi asceții. 


La sfârşitul rugăciunilor de dimineaţă şi de seară pe care le faci acasă, cheamă-ţi în 
ajutor sfinţii: patriarhii, proorocii, apostolii, slujitorii altarului, ierarhi şi preoți, 
mucenicii, mărturisitorii, cuvioşii, asceţii, doctorii fără de arginţi. Văzând în ei 
exemple de lucrare a tuturor virtuților, caută să le urmezi tu însuţi pilda. 

Y Dea patriarhi învaţă credinţa şi încrederea, întocmai ca acelea ale copiilor 
faţă de părinţi, ascultarea faţă de Domnul. 

Y De la prooroci şi apostoli, râvna lor întru mărirea lui Dumnezeu şi pentru 
mântuirea sufletelor omeneşti, 

Y de la sfinţii slujitori ai altarului, râvna în propovăduirea cuvântului lui 
Dumnezeu şi în alcătuirea de scrieri duhovniceşti chemate să preaslăvească 
numele lui Dumnezeu, să întărească credinţa, nădejdea şi dragostea în 
creştini. 

Y De la mucenici şi mărturisitori - tăria în apărarea credinţei şi demnitatea 
trăirii lor în fața necredincioşilor şi a celor deprinşi să vieţuiască în 
necinste; 

V de la asceți - răstignirea trupului, cu toate poftele şi patimile lui, rugăciunea 
şi cugetarea la Dumnezeu, 

V de la doctorii fără de arginţi - neagonisirea şi ajutorarea fără răsplată a 
celor nevoiaşi. 


Când trupul se află în largul său, bucurându-se de tihnă şi desfătare, toate poftele şi 
deprinderile rele se trezesc în el; când este strâmtorat, istovit, când nu-şi mai poate 
satisface poftele şi patimile, acestea slăbesc şi până la urmă pier. lată de ce 
înțelepciunea şi bunătatea Tatălui ceresc fac ca să fim încercaţi sufleteşte şi 
trupeşte de supărări şi boli. lată de ce acestea trebuie nu doar răbdate fără crâcnire, 
ci să ne şi bucurăm de ele mai mult decât de stările de linişte sufletească, de 
libertate şi sănătate trupească. Fiindcă, neîndoielnic, este mai rea starea sufletească 
a aceluia care nu a trecut prin supărări sau prin boli trupeşti, mai cu seamă când 
trăieşte în belşug pământesc, nedându-şi seama că inima îi odrăsleşte păcate şi 
patimi de tot felul, supunându-l morţii spirituale. 


Daţi atenţie copiilor, smulgeţi-le din inimă neghina păcatelor, a gândurilor viclene, 
urâte, hulitoare, a deprinderilor, pornirilor, patimilor păcătoase; vrăjmaşul şi trupul 
nostru cel păcătos nu cruţă nici copiii; în copii există germenii tuturor păcatelor; 
arătaţi copiilor cât sunt de vătămătoare patimile în viaţa omului, nu le ascundețţi, 
pentru ca, ignorând existenţa lor şi neînţelegând despre ce este vorba, să nu se 


dedea la deprinderi şi patimi, care pot să crească în ei şi să dea rezultate când copiii 
vor ajunge la maturitate. 


Omul trupesc, în toată viaţa lui, urmează o direcţie trupească, preocupările lui sunt 
trupeşti, scopul pe care îl urmăreşte este trupesc. Rugăciunea îi este trupească, 
modul cum învaţă el însuşi şi cum îi învaţă pe alţii este trupesc, scrisul şi com- 
punerea de cărți sunt trupeşti. Toată viaţa, la fiecare pas şi cu fiecare cuvânt spus, 
reflectă o existenţă „trupească". Cel mai mult se manifestă viaţa cea după trup în 
pântece. Acolo este şi tronul şi tribuna omului care trăieşte doar cu trupul. Pe 
măsură ce omul, cu ajutorul lui Dumnezeu, se îndepărtează de viaţa cea după trup, 
el începe să-şi ţină la distanță pântecele, îşi schimbă regimul alimentar, încetează 
să mai trăiască doar pentru nesătula burtă. Puțin câte puţin, în inima lui se înstă- 
pânesc credinţa, nădejdea şi dragostea. Locul mâncării prisositoare, al băuturii, 
îmbrăcăminţii şi locuinţei luxoase îl iau gândul la Dumnezeu, la suflet, la viaţa 
veşnică, la chinurile veşnice. În locul iubirii de arginţi, de mâncare, de băutură de 
haine şi locuinţe luxoase vine iubirea de Dumnezeu şi de oameni, de împreună- 
şederea cu îngerii şi cu sfinţii în ceruri. Şi tot în loc de mâncare şi băutură vine 
setea de carte ziditoare, de ascultare a cuvântului lui Dumnezeu şi a sfintelor 
slujbe. Mai înainte îi ţinea de duşmani pe cei ce se împotriveau în vreun fel 
bunăstării sale aparente, exterioare; acum dărâmă el însuşi acea formă de bunăstare 
şi îi iubeşte şi pe cei ce i-o dărâmă. Înainte dormea peste măsură, găsindu-şi 
mulțumire în somn; acum doarme puţin şi se lipseşte cu bună ştiinţă de un somn 
dulce; înainte îşi proteja cât putea mai mult trupul, acum şi-l şubrezeşte, ca să 
poată fi înfrânt în războiul necurmat cu duhul. 


Când îl vezi pe câte unul, silit de diavolul, că-şi ţine inima în prinsoarea vreunui 
lucru de nimic, având, cum se spune, o idee fixă, care îl face să sufere, să-ţi 
vorbească de ea până te plictiseşte, nu-ţi ieşi din fire, ci cunoscând că aceasta e o 
boală sufletească ce vine de la diavolul, fii blând şi calm, îndreaptă-te către 
Dumnezeu îndată şi citeşte în linişte, cu credinţă nezdruncinată, troparul icoanei 
celei nefăcute de mână: „Preacuratului Tău chip ne închinăm, Bunule, cerând 
iertare greşelilor noastre, Hris toase Dumnezeule, Cel ce ai binevoit să Te înalți cu 
trupul pe Cruce ca să izbăveşti făptura Ta de chinurile vrăjmaşului; pentru aceasta 
mulțumire îți aducem Ţie, Celui ce cu bucurie ne umpli pe toţi, Mântuitorul nostru, 
Cel ce ai venit să mântuieşti lumea". 


Ia seama la tine însuţi. Vrăjmaşul îţi pune la încercare şi răbdarea; el va socoti că a 
obţinut o dublă victorie dacă îţi vei ieşi din fire. Ştiindu-te victima uneltirilor sale, 
caută să nu-ţi pese de acestea. Când cineva îşi iese din fire, mai cu seamă o 
persoană apropiată, e dureros să o vezi cum se poartă şi cum vorbeşte aiurea, 


aducând mereu vorba de o pasiune pentru cine ştie ce lucru lumesc. Nu te pierde 
niciodată cu firea, nu dispera, nu exploda: „ia seama la tine însuţi ca să nu cazi şi tu 
în ispită“ (Galateni 6, 1). Cheamă-L în ajutor pe Mântuitorul: Mântuitorule! 
Mântuieşte-mă! Dacă te vei găsi în vreo durere sufletească, nu-L trăda niciodată, 
nici de vei fi silit de diavolul sau de patimi. Nu uita ce spune însuşi Domnul: „Și 
Mă cheamă pe Mine în ziua necazului şi te voi izbăvi şi Mă vei prea slăvi“ 
(Psalmul 49, 15). Nemărginita putere a lui Dumnezeu este gata să ne vină în orice 
clipă în ajutor. Dumnezeului puterilor şi al bunătăţii îi este plăcut să-Şi vădească, 
prin noi, puterea Sa mântuitoare şi să ne izbăvească de vrăjmaşii văzuţi şi nevăzuţi. 
Cu atât mai de plâns şi mai de compătimit este omul cu cât motivul durerii sale 
sufleteşti este mai de nimic, fiindcă atunci vei înţelege limpede că diavolul este 
cauza. 


Nicicând nu-ţi vine mai greu să spui, din inimă, facă-se voia Ta, Părinte, ca atunci 
când te afli într-o mare suferinţă sau eşti lovit de o boală grea, sau când suferi de 
pe urma nedreptăţii oamenilor, sau a hărțuielilor şi uneltirilor diavolului. Ți-e 
foarte greu să spui facă-se voia Ta şi atunci când te-ai făcut tu însuţi vinovat de 
vreo nenorocire, fiindcă eşti convins atunci că nu voinţa lui Dumnezeu, ci a ta te-a 
adus în acea situație, deşi nimic nu se întâmplă fără voia lui Dumnezeu. În 
general, ne este greu să credem sincer că suferim din voinţa lui Dumnezeu. când 
inima, credinţa şi experienţa ne spun că Dumnezeu este fericirea noastră: de 
aceea ne vine greu Să spunem, când Suntem nefericiţi, facă-se voia Ta. Ne 
întrebăm atunci: oare aceasta să fie voia lui Dumnezeu? Oare de ce ne supune 
Dumnezeu la chinuri? De ce oare sunt alții netulburaţi şi fericiți? Ce-am făcut? 
Când se vor sfârşi chinuirile noastre? Deşi naturii noastre stricăcioase îi va fi greu 
să recunoască că trebuie să se supună voinţei lui Dumnezeu, fără de care nu se 
întâmplă nimic, ea se cuvine să i se plece cu smerenie, să i se supună şi să aducă 
înaintea Domnului, ca pe cea mai de preţ ofrandă, supunerea din toată inima, nu 
doar atunci când se bucură de linişte şi fericire, ci şi în tulburare, în suferinţă şi 
nefericire. Să-şi supună judecata deşartă şi strâmbă desăvârşitei înţelepciuni 
dumnezeieşti, fiindcă pe cât de departe este cerul de pământ, pe atât de îndepărtate 
sunt şi gândurile noastre de cele ale lui Dumnezeu. Fiecare om să-l aducă pe 
„Isaacul“ său - fiul unul-născut, cel iubit, cel făgăduit (căruia i-au fost făgăduite 
pacea şi fericirea, nu întristarea) - drept jertfă lui Dumnezeu, arătându-l prin 
aceasta credinţă şi ascultare, ca să se învrednicească de darurile Lui, cele de care s- 
a folosit şi se va folosi. 


Milostenia dată în silă rămâne fără folos 


ŞI nu ne duce pe noi în ispită. Pentru a înţelege exact aceste cuvinte ale Rugăciunii 
Domnești, trebuie să ne reamintim că această rugăciune a fost dată apostolilor, care 
îl rugaseră pe Domnul să-i înveţe cum să se roage, înainte de pogorârea Sfântului 
Duh, când satana îi ceruse de la Domnul ca să-i cearnă ca pe grâu. Atunci apostolii 
mai erau încă slabi în duh şi puteau lesne cădea în ispită (ca Petru); de aceea îi va 
şi îndemna Domnul să spună „Şi nu ne duce pe noi în ispită“. Căci fără punerea la 
încercare a credinţei, nădejdii şi dragostei noastre, viaţa n-ar fi cu putinţă. Punerea 
la încercare a comorilor celor mai prețioase ale inimii îi este de trebuinţă omului 
pentru a se vedea el însuşi pe sine şi a şti cum să se îndrepte. Da, ispitele 
(încercările) ne sunt necesare pentru ca „să se descopere gândurile din multe inimi" 
(Luca 2, 35), ca să ni se descopere tăria sau slăbiciunea credinţei, ştiinţa sau 
neştiința, întinăciunea sau curăția inimii, încrederea în Dumnezeu, sau în cele 
pământeşti, dragostea de sine sau de ce este stricăcios, sau dragostea de Dumnezeu, 
înainte de toate. 


Când îmi aduc aminte de Fiul lui Dumnezeu, Care a primit în Unimea dumnezeirii 
Sale firea omenească şi cum trăiesc astăzi cei ce se numesc creştini, mă cuprinde 
spaima şi Jalea; spaima, ştiind că pe cei ce nu se iau ei înşişi în seamă, pe cei 
nerecunoscători şi înrăiți îi aşteaptă mânia lui Dumnezeu; Jalea, văzând că mulţi 
creştini, lipsindu-se de bunăvoie de fericirea cea negrăită a vieţii viitoare, se dau pe 
sine focului şi chinului veşnic. 


Cinsteşte cu toată cinstea pe tot omul, îndeosebi pe creştin, deoarece fiindcă 
orgoliosul se pune întotdeauna pe sine deasupra tuturor, nu-şi poate închipui că ar 
putea exista oameni care să-l egaleze, cu atât mai puţin să-l depăşească. Pentru el 
necazul cel mare e concurenţa. 


Când citeşti rugăciuni pentru toţi oamenii, fără să te rogi pentru ei din toată inima, 
simţi o apăsare pe suflet, deoarece rugăciunea nu-ţi este primită de Dumnezeu; 
când începi să te rogi din inimă pentru toți oamenii, te simţi îndată uşurat, fiindcă 
Domnul caută cu milostivire către rugăciunea ta. 


Deseori ni se înfig în inimă colții diavolului. Vei întreba: care colţi? Ai necredinţei, 
îndoielii, strâmtorării şi ai tuturor patimilor. Uneori diavolul ne supune chinului, 
făcându-ne să ne suspectăm slugile de infidelitate şi incorectitudine în raport cu 
bunurile noastre (şi în special cu proviziile). Şi aceasta se întâmplă chiar în timpul 
când inimile ar trebui să ni se îndrepte spre cele de Sus. Ca să te izbăveşti de astfel 
de grijii şi preocupări diavoleşti, adu-ţi aminte cuvintele Sfintei Scripturi: 


„îngăduinţa voastră să se facă ştiută tuturor oamenilor. Domnul este aproape" 
(Filipeni 4, 5). Nu vă faceţi griji degeaba. Dumnezeu vă va păzi bunurile; chiar 
dacă nu veţi fi acasă, EI vă va „ţine locul”, fiindcă este pretutindeni şi pe toate le 
împlineşte. EI va „vorbi" în conştiinţa servitorilor şi casnicilor voştri, îi va face să- 
şi scruteze gândurile inimii în toată vremea şi în tot ceasul. Le va şopti înlăuntrul 
fiinţei lor: să nu furi. Inimile li se vor tulbura şi li se vor umple de spaimă şi de 
frică la orice intenţie păcătoasă de a-şi însuşi ceva ce nu le aparține; Domnul îşi va 
arăta minunata-l putere în ei, nu le va îngădui să vă prade. De altfel, ar trebui să vă 
obişnuiţi să consideraţi tot ce e pământesc un gunoi şi să nu-i daţi atenție. 


Cuvântul lui Dumnezeu este Creatorul şi Dumnezeul nostru şi orice rostire a Sa 
este adevăr şi faptă. Nici cuvântul nostru nu trebuie să fie altfel (fiindcă suntem 
făcuţi după chipul lui Dumnezeu, deci şi cuvântul tuturor fiinţelor cuvântătoare 
trebuie să fie adevăr şi faptă; precum cuvântul binevestitor al Arhanghelului către 
Zaharia şi către Fecioara Maria). Cuvântul îngerilor şi sfinților a fost întotdeauna 
aşa. Diavolului însă, după ce a căzut de la Dumnezeu, nu i-au mai rămas de folosit 
decât umbrele cuvintelor şi ale gândurilor, ele fiind hpsite de adevăr, neexprimând 
esenţa lucrurilor, fiind doar minciună şi fantasmă. Şi aşa cum fiecare cuvânt al lui 
Dumnezeu-Cuvântul înseamnă viaţă, tot aşa cuvintele diavolului nu sunt decât 
minciună şi moarte, întocmai ca şi tatăl lor. Minciuna este de la sine moarte, 
fiindcă ceea ce a căzut din viață în moarte pricinuieşte în mod firesc moartea 
sufletului. 


Nu poţi să nu faci altceva în viață decât să mănânci, să bei şi să fumezi, fiindcă 
viaţa omului nu se reduce la un continuu mâncat, băut şi fumat (deşi există oameni 
care nu fac decât aşa ceva, mereu). Diavolului i-a reuşit şi această ispravă; prin 
fumat să transforme viaţa într-o ardere fără folos, iar gura omului, cea menită să 
aducă mulțumiri şi laude lui Dumnezeu, să o prefacă într-un coş fumegos. Cu cât 
vei folosi mai puţină mâncare şi băutură, cu atât ţi se va subția şi uşura sufletul. 


Puțin credinciosule! Nu te îndoi de atotputernicia Mea! Eu am creat tot ce 
înseamnă suflet şi tot ce înseamnă trup. Eu sunt Creatorul, Eu sunt Dumnezeul 
duhurilor şi al trupurilor. „De la Mine vine suflare de duh şi toată suflarea Eu am 
făcut-o“ (trimitere eronată: Is. 57, 16 - n. trad.) 


Să nu ucizi . De ucis, ucid, printre alții, şi doctorii cei ce nu pun un diagnostic 
exact şi îi prescriu bolnavului medicamente contraindicate. Ucid şi cei care refuză 
să se trateze sau îi refuză vreunui bolnav asistenţa medicală. Ucid şi cei care îi 
tulbură şi îi agită pe bolnavi, deşi ştiu că prin aceasta le pot provoca moartea, de 
pildă, făcând aşa cu un bolnav de tuberculoză şi grăbindu-i sfârşitul. Ucid şi cei 


care, din zgârcenie sau din alte motive reprobabile, nu-i asigură la timp 
medicamente unui bolnav sau pâine unui flămând. 


De câte ori nu întâlnim oameni cu inimi perverse, denaturate! În timpul oficierii 
Tainelor stau fără credinţă, insensibili, neputincioşi moral, sau îi umflă râsul, sau 
se agită, sau tremură de o frică diabolică. Boala vreunuia dintre apropiaţi naşte, de 
asemenea, în ei nesimţire, ba chiar şi un fel de satisfacţie drăcească: încep să-l 
considere pe bolnav ca pe o fiinţă inutilă şi să gândească în sinea lor: „dacă moare 
ăsta, o să mă simt mai în largul meu“, fără să le treacă prin minte că şi ei, ca 
oricare alții, pot muri chiar a doua zi şi nimeni nu îi va regreta şi nu îi va 
compătimi, după cum nici ei nu-l compătimesc pe bolnav acum. 


Un om supărăcios şi fără minte, dorind să facă să funcționeze un obiect sau un 
aparat oarecare şi nefiind în stare să-l folosească din nepricepere, văzându-se deci 
în imposibilitatea de a-l utiliza, aşa cum ar fi dorit, de cele mai multe ori se înfurie, 
îşi 1ese din fire, aruncă acel obiect sau îl distruge, ca şi când ar fi o fiinţă vie şi s-ar 
opune intenţiilor sale. Se întâmplă ca ceva să nu meargă, sau să se înțepenească, 
sau să se rupă, sau să funcționeze altfel decât se aştepta, sau să nu i se potrivească 
locul, şi omului i se pare că totul se ridică împotriva lui şi este gata mai-mai să 
înceapă să plângă de ciudă. Dar dacă în locul nepriceputului vine un meşter, totul 
intră în normal. De ce? Fiindcă meşterul se apucă de treabă cu cap, raţional, cu 
pricepere şi cu suflet. 


Către ce mă îndreaptă aceste reflecţii, care privesc lucruri atât de obişnuite, modul 
nostru de a ne purta cu obiectele? Către constatarea că pretutindeni mintea, sau mai 
exact spus, spiritul rațional al omului, domneşte asupra materiei. Nimic nu se poate 
face de la sine, fără contribuția minţii, nici măcar o singură mişcare mecanică 
corectă. Nici un obiect nu se poate adapta de la sine scopului pentru care a fost 
creat, deoarece scopul respectiv nu poate fi atins decât urmând anumite reguli, sau 
prin modalităţi determinate, cunoscute, iar acestea sunt produsul minţii, al in- 
teligenţei. 


lată câteva exemple din univers. De unde provine acea ordine extraordinară care 
domină materia neînsuflețită şi lumea animalelor necuvântătoare? De unde vine 
acea frumuseţe fără seamăn, acea minunată transformare a materiei amorfe, hpsite 
de viaţă, în ceva plin de armonie şi de viaţă? De unde vine acea adaptare perfectă a 
unor elemente lipsite de viaţă la mii şi mii de scopuri, dintre cele mai diverse, într- 
un mod atât de rațional şi de simplu, ştiut fiind că prin ele însele acele elemente n- 
ar putea să-şi „propună" un scop şi nici să-l atingă? Cine este nevăzutul stăpân al 
tuturor acestor forme ale materiei? Ce Minte îşi vădeşte preaminunata-l 


înţelepciune în materia neînsuflețită şi în mulţimea vieţuitoarelor necuvântătoare? 
Cine este Artistul şi Sculptorul perpetuu, Cel ce îşi realizează opera în mod 
nevăzut înaintea ochilor noştri? Tu eşti Unul, Doamne, Făcătorul a toate! Ochii 
inimii mele Te văd în fiecare linie a spaţiului. Tu le-ai făcut şi le faci pe toate, 
împreună cu Fiul Tău şi cu Duhul Tău cel Sfânt. Inima mea Te sărută, oriunde 
Te-ai afla, şi mă închin Ţie, Te laud, şi Te cânt. 


Cei care dau semenilor lor înfometați sau lipsiţi pâine sau bani cu părere de rău, cu 
ochi viclean şi cu inimă nesătulă, fac ca şi cum ar pune otravă în pâinea pe care le- 
au dat-o sau în milostenia făcută, deşi otrava rămâne nevăzută, fiind doar una 
sufletească. Dacă dai ceva, trebuie să o faci cu dragoste, cu respect faţă de 
persoana aproapelui, de bunăvoie, cu bucurie, fiindcă iubirea cere bucurie; te 
bucuri atunci când ajuţi pe cineva pe care îl iubeşti. Milostenia dată în silă nu 
face doi bani, fiindcă de fapt partea materială a milosteniei nu-ţi aparține, ea vine 
de la Dumnezeu, omului îi rămâne doar să o împartă şi să o facă din toată inima. 
De aceea multe milostenii rămân aproape fără folos, fiindcă au fost date în silă, cu 
părere de rău, cu hpsă de respect faţă de persoana aproapelui. Cam aşa se întâmplă 
şi cu cei ce primind musafiri, îi privesc de sus şi cu fățărnicie. O asemenea 
ospitalitate nu aduce nici un folos. Jerzfele pe altarul dragostei faţă de aproapele 
să le aducem din toată inima. Dumnezeu iubeşte pe cel care dă cu voie bună (2 
Corinteni 9, 7). 


Să te ferească Dumnezeu dacă îți va părea rău de vreo danie afierosită 
Mântuitorului, Preacuratei Sale Maici sau altor sfinţi; în felul acesta vei pune 
materia mai presus de spirit. Bagă de seamă, să nu-ţi fie dania aceea spre pierzare. 
Trebuie să fii convins că Domnul sau sfinţii Săi îți vor da, în locul unor bunuri 
pieritoare, daruri nestricăcioase, în locul celor vremelnice, cele veşnice, con- 
siderând drept daruri duhovniceşti lumina duhovnicească, iertarea păcatelor, darul 
credinţei vii, al nădejdii nezdruncinate şi al iubirii nefăţarnice, pacea şi bucuria 
întru Duhul Sfânt, toate acestea stând infinit mai presus decât darurile materiale. 
Cheltuieşte-ţi cu bucurie agoniseala pentru a face jertfe Domnului şi sfinților Săi. 
Dacă le vei trimite printr-o altă persoană, crede că ele vor ajunge la destinație, şi 
dacă cineva îşi va însuşi dania, Domnul va face ca fapta aceluia să iasă la lumină, 
încât nimic din obolul tău să nu se înstrăineze, ca să-ţi aducă dar de la Domnul pe 
măsura credinţei şi mărinimiei inimii tale, fiindcă Dumnezeu este Cel ce dă; dă mai 
cu seamă celor ce îi aduc ca jertfă darul inimilor lor. 


Sfinţii lui Dumnezeu sunt persoane care, prin trăirea lor lăuntrică, apar ca unii ce 
ascultă de Domnul, Cel ce le cercetează ființa şi lucrează în ea, cei ce aduc 
necontenit laudă şi mulţumire Domnului pentru dulceaţa şi desfătarea pe care le 


simt în sine şi pentru bucuria pregustării păcii celei de dinainte de ceruri. „V-aţi 
întors acum la Păstorul şi Veghetorul sufletelor voastre“ (1 Petru 2, 25). 


Domnul a creat materia pentru ca ea să se schimbe şi să se prefacă în fel şi chip, 
după planul Său. Aceasta este menirea materiei, ca să se vădească prin ea, pentru 
creaturi şi prin creaturi, înţelepciunea, atotputernicia şi bunătatea lui Dumnezeu, 
pentru ca prin ea creaturile însuflețite şi mai cu seamă cele raționale şi îmbrăcate în 
trup să se facă folositoare. 


Vrăjmaşul lucrează ucigător asupra inimii omului, printre altele şi folosindu-se de 
natură sau de factori exteriori, ca în cazul lui lov: vântul, apa, focul. Casele iau foc 
de foarte multe ori în urma uneltirilor vrăjmaşului; navele şi clădirile pot fi înecate 
sau inundate de apă; vânturile puternice pot dărâma edificii; vrăjmaşul se poate 
ascunde şi într-o vreme câinoasă, sub forma frigului, umezelii, a unor curenţi 
atmosferici care influențează starea sufletului, creându-ne o anume apăsare, 
tensiune; frigul exterior poate să ne dea o anumită insensibilitate față de tot ce este 
adevărat şi sfânt. O, cât de multe sunt vicleşugurile stăpânului duhurilor celor de 
sub cer şi ce greu ne vine să le descoperim! 


Un om corupt ar vrea să mănânce şi să bea neîncetat, să-şi desfăteze mereu 
privirea, auzul, mirosul, pipăitul. Oamenii care trăiesc după trup îşi satisfac 
pornirile şi căutările mâncând zdravăn, bând vârtos, fumând, ducându-se la 
spectacole sau ascultând muzică, umblând după case arătoase, dându-se în vânt 
după podoabe strălucitoare. Dar în măsura în care ne face să ne înălțăm către 
Dumnezeu, împodobirea obiectelor sacre nu numai că nu este un păcat, ci este ceva 
sfânt şi ziditor, întocmai ca şi cântarea bisericească, mireasma tămâiei, strălucirea 
şi măreţia bisericilor şi a obiectelor de cult. Toate acestea fiind destinate să 
slujească preamăririi lui Dumnezeu şi trezirii sentimentelor evlavioase nu ţin de 
păcat, ci de sfinţenie. în „lume“, fastul este pus în serviciul trupului, al omului 
corupt, îndepărtându-l de Dumnezeu. 


= inimă coruptă este în căutare de senzaţii trupeşti, impure, în ele îşi găseşte 
satisfacția. 

— O minte coruptă caută cunoştinţe (informaţii) care să răspundă curiozităţii 
sale corupte, găsindu-şi mulțumire în ele; 

=> o imaginaţie şi o memorie corupte caută imagini în care să-şi găsească 
satisfacție. 


Toate acestea dau imaginea omului vechi, fiind fapte de om vechi. Noi creştinii 
însă suntem „făptură nouă“ (2 Corinteni 5, 17), sau „seminţie aleasă" (1 Petru 2, 9), 


oameni noi, îmbrăcaţi în omul cel nou, cel după Dumnezeu, „zidit întru dreptate şi 
în sfințenia adevărului" (Efeseni 4, 24). Trebuie să ne dezbrăcăm de omul vechi şi 
de poftele lui, cele pe care le-am amintit mai înainte, să ne împotrivim dorințelor şi 
poftelor lui. 


Când citeşti în auzul poporului credincios rugăciuni foarte lungi, după tipic, atunci 
vrăjmaşul îţi strecoară îndoială în inimă, făcând să-ţi îngheţe cuvântul pe buze la 
gândul că poporul nu înţelege multe cuvinte şi că citirea unor asemenea rugăciuni 
este pierdere de vreme. Ce prostie! Nu este oare Duhul Sfânt învăţător a tot 
adevărul? Ar putea El oare rămâne fără rost şi să nu lucreze spre luminare în 
inimile oamenilor? Nu ţi s-a întâmplat chiar ţie să ţi se lumineze inima de la Duhul 
Sfânt? Tu însuţi nu pricepeai tâlcul unor cuvinte şi expresii, până când, dintr-o 
dată, Duhul Sfânt ţi-a deschis mintea către acele neînţelese până atunci cuvinte şi 
expresii, această luminoasă deschidere fiind dintr-o dată inimii tale spre învățătură. 
Fii convins că se poate întâmpla tot aşa şi cu alţii. Citeşte deci tot cu neclintită 
convingere, nu te îndoi. Dumnezeu va face ca aceste seminţe să crească şi să 
rodească. 


Te rogi, îţi strâmtorezi vrăjmaşul şi spiritual, şi fizic; vrei să scrii o predică, aşa 
cum îţi cere datoria, trebuie să-ţi învingi lenea, să o faci să se simtă „strâmtorată”. 
Peste tot întâmpini o limită, sau ceva care te obligă să strâmtezi şi să îngustezi 
ceva, de la tine sau de la alţii. Fumul iadului îţi întunecă şi îți „strânge" sufletul, 
chiar şi atunci când îţi stă înainte sfânta şi înfricoşătoarea Jertfă, când te 
împărtăşeşti cu ea şi când săvârşeşti toate Tainele. Cu cât este mai mare şi mai 
importantă lucrarea sfântă pe care o faci, cu atât mai puternic şi mai înverşunat este 
asaltul vrăjmaşului. 


Dumnezeu izvorăşte bunătate, asemenea unui mir nesecat. Lumea spirituală este o 
revărsare a acestei Bunătăţi, asemenea unui ocean de mir binemirositor. Aş putea 
oare să nu sper că Bunătatea absolută nu-mi va da şi mie tot binele? Revărsatu-S-a 
Domnul ca un mir, întru Bunătate în toată făptura, fără a Se istovi câtuşi de puţin. 


e Vrăjmaşul caută din vreme să-ţi răcească inima faţă de evenimentul care 


face obiectul sărbătorii, astfel încât să nu o poți cinsti din toată inima, cugetând 
la Semnificaţia ei. Vrăjmaşul lucrează în noi fie prin timpul de afară, fie prin 
mâncarea şi băutura din acele zile, fie direct, trimițând asupra noastră săgeți 
otrăvite, cu care ne străpunge inima şi care îl pot zdruncina puternic pe tot omul, 
dându-i gânduri viclene, infame, hulitoare şi o repulsie sufletească faţă de 


„obiectul” sărbătorii. Îndepărtează vrăjmaşul cu rugăciune şi meditații la cele de 
Sus. 


Dacă, în timp ce te rogi, vrăjmaşul îți va trezi o straşnică poftă de mâncare, caută 
să ţi-o reprimi, ca pe o pornire trupească, nervoasă, întăreşte-ţi inima în rugăciune, 
înflăcărează-ţi-o cu credință şi cu dragoste şi, în loc de răspuns, spune-i 
ispititorului cuvintele Domnului: „Nu numai cu pâine va trăi omul, ci cu tot 
cuvântul care iese din gura lui Dumnezeu" (Matei 4, 4). Rugăciunea îmi ţine de cea 
mai aleasă hrană, îmi întăreşte şi îmi luminează sufletul şi trupul. Când începe a se 
ruga, omul trebuie să se smerească, să-şi scoată din inimă mândria şi orice altă 
deşertăciune lumească, să aducă în ea credinţă vie şi neşovăielnică. 


Când te rogi, ia aminte la tine, pentru ca să te rogi cu fiinţa lăuntrică, nu cu cea din 
afară. Chiar dacă eşti fără de măsură de păcătos, roagă-te. Nu lua în seamă 
aprinderea, viclenia, deznădejdea diavolească. Încearcă să previi şi să învingi 
uneltirile diavolului. Adu-ţi aminte că Mântuitorul este ocean de milosârdie şi 
iubire de oameni. Diavolul însă ţi-L va înfățişa pe Domnul înfricoşător şi 
nemilostiv, pornit să-ţi respingă rugăciunea şi pocăinţa. Tu aminteşte-ţi cuvintele 
Mântuitorului care ne dau speranţă şi curaj: „pe cel ce vine la Mine nu-l voi scoate 
afară" (loan 6, 37). Şi: „Veniţi la Mine toţi cei osteniți şi împovăraţi” - adică 
purtând povara vicleşugurilor şi defăimărilor diavoleşti - „şi Eu vă voi odihni pe 
vol" (Matei 11, 28). 


O rugăciune pornită din inimă, cu lacrimi, curăţă de păcate, dar nu numai atât. 
Ea vindecă bolile şi neputinţele sufleteşti, înnoieşte toată fiinţa omului, îl face să 
renască, aş spune (Ştiu din experienţă). O, ce dar nepreţuit este rugăciunea! 





Prin rugăciune plină de credință poți dobândi de la Dumnezeu Cel Atotbun şi 
Atotdarnic toate bunătăţile duhovniceşti, precum şi pe cele materiale necesare, cu 
condiţia să crezi sincer că le vei primi şi să te rogi fierbinte. Şi câte rugăciuni 
frumoase nu ne pune pe buze Biserica! Unele prin care ne putem lesne învrednici 
de mila lui Dumnezeu şi de toată darea cea bună. Vrăjmaşul, cunoscând bunătatea 


lui Dumnezeu şi puterea rugăciunii, caută prin toate mijloacele să ne abată de la 
rugăciune sau să ne împrăştie mintea în timp ce ne rugăm, să ne împingă spre 
patimile şi atracțiile vieţii, să ne facă să ne grăbim, să ne agite etc. 


Nu vrei să te rogi pentru cineva pe care îl urăşti sau îl dispeţuieşti? Dar tocmai 
fiindcă nu vrei să o faci, roagă-te. Trebuie să mergi la Doctor, fiindcă eşti bolnav, 
sufletul îți este bolnav de ură şi de trufie. Roagă-te Domnului, Celui ce nu ştie de 
ură, să te înveţe cum să nu urăşti şi cum să rabzi; să te înveţe şi să-ţi dea puterea de 
a-ţi iubi duşmanii, nu doar pe cei ce îţi sunt binevoitori; să te înveţe să te rogi 
sincer, pentru cei ce te urăsc, ca şi pentru cei ce îţi sunt cu priinţă. 


Cineva, în timp ce se ruga, făcându-se dintr-o dată palid la faţă şi slăbind cu trupul 
şi cu sufletul, a căutat să-şi revină punându-și în sine următoarea întrebare: 
„Suflete, ştii cu cine stai de vorbă?“ Şi, închipuindu-se pe dată stând în faţa 
Domnului, a reînceput să se roage cu lacrimi de umilinţă. Atenţia i-a revenit, 
mintea şi inima i s-au luminat, s-a simţit înviorat cu totul. lată ce înseamnă să fu 
convins că Domnul îţi stă aievea în faţă şi că tot ce faci, faci în prezenţa Lui. 
Vorbind în sine, mai departe a spus: „ştii că nu trebuie să fii indiferent şi delăsător 
atunci când vorbeşti cu superiorii, suflete, ca să nu se simtă jigniți; îndrăzni-vei 
oare să fii aşa când vorbeşti cu Dumnezeu? 


Vrăjmaşul lucrează adesea prin intermediul oamenilor răi. Prin cei trufaşi - cu 
umilirea şi disprețul aproapelui; prin fanatici - cu necredinţa, libera-cugetare, hula 
împotriva sanctuarelor credinței; prin dictatori sălbatici - cu tirania şi tortura; prin 
robii pântecelui - cu ademenirea, lăcomia, ghiftuiala şi beţia (aici „inițiaţiva“ o are 
trupul!); prin desfrânaţi - cu aplecarea spre desfrâu şi pierderea dreptei judecăţi; 
prin hoți - cu jefuirea bunurilor noastre. Ne supără prin cei ce ne urăsc şi ne 
pizmuiesc; prin cei împietriţi la inimă ne lipsesc de hrană, îmbrăcăminte, adăpost. 
Cu îngăduinţa lui Dumnezeu, prin toate cele pământeşti şi prin toţi oamenii, el, 
„stăpânitorul acestei lumi“ (loan 16, 11), stăpânitorul puterilor celor de sub cer, 
„stăpânitorul întunericului acestui veac“ (Efeseni 6, 12), lucrează asupra neamului 
omenesc, pentru a-l înrăi şi a-l atrage de partea sa, folosindu-se de toate 
ademenirile şi de toate constrângerile. Dacă Părintele Cel Preaînţelept, Atot-bun şi 
Atotputernic n-ar veghea neobosit asupra noastră şi n-ar întoarce spre bine 
nenumăratele tertipuri cu care ne încearcă ispititorul, dacă noi înşine nu ne-am fi 
purtat de grijă, de mult ticălosul cel fără de trup ar fi pus stăpânire pe lumea 
întreagă şi n-ar mai fi rămas în ea nici o sămânță din care să lăstărească o mlădiță 
sfântă şi să rămână aşa (cf. Isaia 6, 13). 


Atunci când omul trupesc se simte bine, omului duhovnicesc îi este rău, când omul 
dinafară înfloreşte omul cel dinăuntru se ofileşte. Aşa se înfruntă în noi omul cel 
vechi, păcătos, trupesc, cu omul cel nou, al lui Hristos, după har. De aceea 
Apostolul a şi spus:”"omul nostru cel din afară se trece, cel dinlăuntru se înnoieşte, 
din zi în zi" (2 Corinteni 4,16). Că este aşa, ne dăm seama singuri, din experienţă. 
lată de ce creştinul adevărat trebuie să-şi dorească toate cele din afara ale lui, 
trupeşti, lumeşti, trecute prin grele suferinţe care întăresc sufletul. De crâcnit, nici 
să nu-i treacă prin minte! cum ai putea crâcni faţă de ceva care îi este de folos 
sufletului nemuritor, chiar dacă acest folos îţi vine prin mijloace deloc plăcute 
trupului! Boli, incendii, furtuni, sărăcie, nefericiri, războaie, foamete; toate putând 
fi pentru suflet binefăcătoare. 


Deoarece Dumnezeu este viaţă, iar bolile şi suferinţele sunt abatere de la viaţă, ne 
este de ajuns să sorbim o singură dată din Izvorul vieţii celei dintru început, să ne 
„atingem” de EI, ca să ne vindecăm, fiindcă Mântuitorul, Care este tuturor viaţă, a 
vindecat şi vindecă prin simplă atingere. Acelaşi lucru se poate spune şi despre 
„vindecarea” unor „obiecte” contaminate. Un singur gest, o singură poruncă, un 
cuvânt al Atotfăcătorului şi Atotziditorului şi ele îşi pot redobândi „sănătatea”: 
aerul, apa, vegetaţia, animalele. 


Odată cu necazurile şi strâmtorările vin peste noi de obicei şi alte încercări. Inima 
ni se face ca de piatră, sau ca de lemn, insensibilă la tot ceea ce este adevărat, bun 
şi sfânt. Te trezeşti dintr-o dată ca petrificat, ca un buştean, fără credinţă, incapabil 
să te rogi, fără speranţă în milosârdia lui Dumnezeu, fără dragoste. Şi ce greu este 
să fii de piatră sau de lemn, fără credinţă, fără dragoste, când ştii că ai fost creat să 
crezi, să simţi, să speri, să iubeşti! Şi trebuie să rabzi toate şi să te rogi lui 
Dumnezeu cu răbdare, ca să-ţi răstoarne piatra nesimţirii de pe uşa mormântului 
inimii tale, pentru ca să-ţi ia inima de piatră şi să-ţi redea inima de carne. Ce 
înseamnă un om împietrit sau prefăcut într-un buştean? Arată prezenţa în inima lui 
a diavolului, care i-a luat-o silnic în stăpânire, din cauza puţinei sale credinţe, 
făcând-o să respingă orice gând bun, orice credinţă, orice simțământ ales, astfel 
încât omului să-i fie silă de sine însuşi. Chiar aşa se şi întâmplă cu unii oameni. Ei 
trebuie să-şi dea seama. 


Serviciile civile pe care le prestăm în slujba ţarului şi a patriei ne pot aminti de 
slujirea de căpetenie, chemată să dureze veşnic, cea cu care Îi suntem datori 
împăratului ceresc. Lui trebuie să-l slujim, înainte de toate, ca adevăraţi servi ai 
Săi, pentru creaţie, pentru Răscumpărare şi pentru planul Său proniator. Oare se 
gândesc la aceasta cei ce-şi slujesc patria pământească? Ar trebui să se gândească. 
Serviciul nostru cel de pe pământ este unul de încercare şi pregătire a slujirii celei 


din ceruri. „Peste puţine ai fost credincioasă, peste multe Te voi pune“ (Matei 25, 
21). 


Nu fiți judecători fără cruţare ai celor ce slujesc altarul Domnului şi care cad în 
greşeală în viaţa de toate zilele, intrând în gâlceavă cu ei înşişi, adică vorbind 
despre evlavie şi făcând cu totul altceva. Diavolul, ticălosul lor potrivnic, este cel 
ce îi aduce într-o asemenea contradicție. EI îşi înfige zdravăn colții în inima lor, 
îndemnându-i să facă ceea ce n-ar trebui. 


Nu ajunge să faci ceva atunci când ai chef, ci mai cu seamă atunci când nu ai chef. 
Îţi poţi da seama de aceasta gândindu-te la orice lucru din viață, dar în mod 
deosebit la mântuirea sufletului, la rugăciune, la citirea cuvântului lui Dumnezeu şi 
a cărților ziditoare de suflet, la frecventarea slujbelor divine, la faptele bune de 
orice fel, la predicarea cuvântului lui Dumnezeu. Nu te lăsa pe seama trupului 
leneş, viclean, păcătos; el trage mereu la repaos şi, după un timp de tihnă şi 
desfătare, te duce la pieire. Scris este: „în sudoarea feţei tale îți vei mânca pâinea 
ta“ (Facerea 3,19). „Talantul ce ţi s-a dat fă-l lucrător, suflete”, cântă Biserica (în 
Sfânta şi Marea Marţi, la Utrenie, condac). „Împărăţia Cerurilor se ia prin 
străduință şi cei ce se silesc pun mâna” (Matei Il, 12), spune Domnul şi 
Mântuitorul nostru. 


Când inima ţi se tulbură cu duhul de la vreo patimă, când te-ai lipsit de linişte şi te- 
ai umplut de zbucium şi când încep să-ţi iasă din gură cuvinte de nemulțumire şi de 
ură față de semeni, nu zăbovi în această atât de păgubitoare stare, ci pleacă-ţi 
îndată genunchii, mărturisindu-ţi în faţa Duhului Sfânt greşelile, zicând: „întristatu- 
te-am pe Tine, Duhule Sfinte, cu duhul patimii mele, duh al răutății şi ne- 
supunerii”. Şi apoi, din toată inima, convins că Duhul lui Dumnezeu este 
pretutindeni, spune rugăciunea către Duhul Sfânt „împărate ceresc, Mângâietorule, 
Duhul Adevărului, Care pretutindenea eşti şi toate le împlineşti, Vistierul 
bunătăţilor şi Dătătorule de viaţă, vino şi te sălăşluieşte în mine şi mă curăţeşte de 
toată întinăciunea şi mântuieşte, Bunule, sufletul meu pătimaş şi iubitor de 
desfătări”. Inima ţi se va umple atunci de smerenie, de pace şi de umilinţă. Ține 
minte că orice păcat, orice patimă, orice slăbiciune pentru un lucru lumesc, orice 
mânie, orice pornire duşmănoasă împotriva aproapelui dintr-o pricină lumească 
este o jignire făcută Duhului Sfânt, Duhului păcii, al dragostei, Duhul Care ne 
înalță de la pământ la cer, de la cele văzute la cele nevăzute, de la vremelnicie la 
eternitate, de la păcat la sfinţenie, de la viciu la virtute. O, Duhule Preasfinte, 
Călăuzitorule, învăţătorule, Mângâietorule! Apără-ne cu Sfânta, Părinteasca Ta 
putere! Duhule al Tatălui nostru ceresc, vino, sălăşluieşte-te în noi, învaţă-ne, Duh 


părintesc, pentru a ne face cu adevărat neam al Tău, întru Hristos lisus, Domnul 
nostru! 


Omule! înţelepciunea, bunătatea şi atotputernicia Creatorului, revărsate asupra 
lumii văzute şi nevăzute, sunt gata să se reverse în nemărginirea lor şi asupra ta 
dacă te vei strădui să fii un fiu vrednic al Tatălui ceresc, dacă vei ţine porunca 
iubirii de Dumnezeu şi de semeni. Nevoieşte-te neîncetat, puternic, în fapte de 
desăvârşire. 


Orice om care săvârşeşte un rău, care cedează unei patimi îşi primeşte pedeapsa, în 
destulă măsură, chiar de la răul pe care I-a făcut, sau de la patima căreia i s-a dedat. 
Cea mai mare pedeapsă este însă că l-a părăsit pe Dumnezeu şi Dumnezeu l-a 
părăsit pe el. De aceea, a-i purta gând rău acelui om ar fi o nerozie şi, în cel mai 
înalt grad, inuman. Ar fi ca şi cum l-ai împinge la fund pe un om care se îneacă, 
sau l-ai îmbrânci în foc pe unul care a şi fost cuprins de flăcări. Faţă de un 
asemenea om, care este de fapt un om sfârşit, trebuie să dai dovadă de extremă 
iubire şi să te rogi sârguitor lui Dumnezeu pentru el, să nu-l condamni, să nu te 
bucuri de nenorocirea lui. 


Păcatul, ştiind că nu se poate îndreptăţi cu nimic, lucrează prin forță, prin 
constrângere, atacând resorturile interioare ale omului, inoculându-i pârjolitoarea 
sa otravă. Fericit cel care, dispreţuind cele pământeşti, s-a umplut de dragoste 
dumnezeiască, de dragoste cerească. Dar cât de puţini sunt aceşti oameni printre 
căzuţii fu ai lui Adam! Cine scapă neatins de focul desfătărilor, al lăcomiei, al 
măririlor, cine rămâne neatins de el? Şi invers: cine arde de focul dragostei de 
Dumnezeu şi de semeni? Focul patimilor şi desfătărilor stinge focul iubirii de 
Dumnezeu, care nu-şi mai găseşte loc. În unii dintre noi, aceste două principii se 
luptă mereu, schimbându-se din când în când unul în locul altuia. În alţii, nu se 
duce o asemenea luptă. Focul pământesc îi stăpâneşte, arzându-i cu totul, înăbuşind 
focul ceresc: în iubitorii de avuţie şi de plăceri, de slavă de la oameni, în beţivi, în 
escroci, în criminali, în desfrânaţi, în adulterini etc. O, când ni se va aprinde inima, 
toată, de dragoste pentru Tatăl, Fiul şi Sfântul Duh, Dumnezeirea dătătoare de 
viaţă, cea în trei ipostasuri, Care ne porunceşte să ţinem poruncile Sale? 


De ce oare ne tulburăm, ne chinuim când n-am obţinut ceea ce am fi dorit, sau 
când am pierdut ceva preţios din ceea ce ne aparține? Fiindcă am făcut, atât din 
bunul de preţ după care râvneam, cât şi din cel pe care l-am pierdut, un idol. Şi, 
făcând aceasta, inima ni s-a îndepărtat de la Domnul, Izvorul de apă vie, singurul 
Care poate să ne adape inima şi să-i dea linişte. Să ne alipim cu toată inima de 
Dumnezeu şi atunci pierderile de bunuri pământeşti, aşteptările neîmplinite ale 


unora ca acestea, atât de stricăcioase şi de zadarnice - bani, onoruri etc. - nu ne vor 
mai întrista. Să ne obişnuim să trăim în cele dinlăuntru ale noastre. Atunci ne vom 
îndrepta gândurile spre cele de Sus, spre răsplata cerească, aceasta fiind singura de 
dorit, adevărată şi care dă celui care o primeşte adevărata fericire. 


Ne încântă şi ne bucură de fiecare dată o vreme plăcută, senină, caldă, ne place să 
vorbim despre ea. În locaşurile cereşti însă, ale sfinţilor şi îngerilor, lumina, aerul 
proaspăt, răcoarea sunt neasemuit mai plăcute; de ce oare nu ne prea vine să 
vorbim despre acele locaşuri, despre viaţa, lumina şi fericirea de dincolo? Soarele 
revarsă bucurie, viaţă, lumină, dar lumina feţei lui Dumnezeu, cea de care se 
desfătează îngerii şi sufletele drepţilor, revarsă infinit mai multă bucurie, viaţă, 
strălucire. Dă-ne, Doamne, să sălăşluim împreună cu sfinții Tăi, în veşnica Ta 
slavă! Mântuieşte poporul Tău şi binecuvântează moştenirea Ta, îndreaptă-ne şi 
înalță-ne în veci! 


Dumnezeu nu-ţi poate da mai mult decât ţi-a dat, fiindcă ţi S-a dat pe Sine, ţi-a dat 
Trupul şi Sângele Fiului Său. EI te-a înfiat (Romani 8, 16) când erai „fiul mâniei“ 
(Efeseni 2, 3) şi al osândei. Ţi-a dat, cu prisosinţă, tot ce aveai nevoie spre folos 
firii celei dinafară, nu însă peste măsură de mult, pentru a nu-ţi fi spre vătămare 
trupului şi sufletului. Dacă aceste bunuri au început să nu-ţi mai fie de folos, 
fiindcă te-ai legat de ele şi te fac să suferi ca de o patimă care te-a luat în stăpânire, 
te-au făcut să cazi din iubirea de Dumnezeu şi de aproapele, să-ţi întorci ochii de la 
cele de Sus către cele de Jos, ce crezi că ţi s-ar fi întâmplat dacă ai fi agonisit şi mai 
multe asemenea bunuri? Te-ai fi înglodat cu totul în mocirla patimilor. 


Inima care se consumă din cauza obiectelor de folosinţă zilnică, mai cu seamă 
atunci când le strângem peste măsură, părăseşte pe Domnul, Izvorul vieţii şi al 
liniştii, şi de aceea se lipseşte de viaţă, de linişte, de lumină şi de putere. Când 
începe să se căiască, lăsând deoparte preocuparea deşartă faţă de lucrurile 
pieritoare şi se întoarce din nou spre nepieritorul Dumnezeu, atunci începe să 
susure în ea din nou izvorul de apă vie, vin şi se înstăpânesc iarăşi în ea liniştea şi 
calmul, lumina, puterea, îndrăznirea față de Dumnezeu şi de oameni. Trebuie să 
trăim cu înţelepciune! 


Doamne! Cât de mult Te laud, cât de mult Te prea măresc pentru puterea Ta, 
pentru marile vindecări cu Sfintele Tale Taine, pe care eu, nevrednicul, le-am dat 
celor ce s-au învrednicit de Taina pocăinţei, Sfintele, Cereştile, dătătoarele de viaţă 
Tale Taine! Cei pe care i-am cuminecat mi-au dat mărturie de puterea Ta, de 
bunătatea Ta; vorbesc în auzul tuturor despre cum Ţi-ai pus asupra lor mâna cea 
făcătoare de minuni, cum 1-ai ridicat de pe patul de suferinţă, de pe patul pe care îşi 


aşteptau moartea, când nimeni nu mai spera să-i vadă vii. Şi iată că, după 
împărtăşirea cu Trupul şi Sângele Tău, Dătătorule de viaţă, au prins curând ei înşişi 
viaţă, s-au vindecat, au simţit asupra lor, chiar în ziua şi în ceasul acela, Dreapta Ta 
cea dătătoare de viaţă. Eu însă, cel ce am fost martor lucrării Tale, nu Te-am prea 
mărit până acum în gura mare, spre întărirea credinţei poporului Tău, fiindcă nu 
Ştiu cum se face ca în fiecare zi mă las prins de alte treburi. Tu însuţi fă-Ți nume, 
Doamne, precum Ţi-ai şi făcut; proslăveşte numele şi tainele Tale. 


Ce s-ar întâmpla oare, dacă Tu, Doamne Dumnezeul meu, lisuse Hristoase ai face, 
să strălucească de lumina dumnezeirii Preacuratele Tale Taine, când se află pe 
Sfânta Masă, pe Disc, în timpul Sfintei Liturghii sau într-un mic Chivot, atunci 
când preoţii Tăi le poartă în mâini către un bolnav sau întorcându-se de la el? Toţi 
cei care s-ar afla pe cale, sau le-ar vedea în casele lor s-ar cutremura de spaimă, ar 
cădea la pământ fiindcă şi îngerii îşi acoperă feţele de spaima neapropiatei Tale 
Slave! Mă gândesc însă cu câtă nepăsare privesc unii astăzi aceste Taine, care ne 
apropie cerul! Cu câtă indiferenţă săvârşesc unii (preoţi) înfricoşătoarea lucrare a 
Sfintelor Taine! 


Renunţă cu desăvârşire la desfătările senzuale, nădăjduind că vei dobândi în locul 
lor desfătări superioare, duhovniceşti, dumnezeieşti. Fă tot binele în ajutorul 
aproapelui, cu speranţa că Dumnezeu te va răsplăti cu măsura cu care măsori, cu 
aceea ţi se va măsura (cf. Matei 7, 2). Că binele pe care l-ai făcut aproapelui ţi se 
va întoarce, mai devreme sau mai târziu, după cum şi răul făcut ţi se va întoarce, 
foarte curând sau îndată. Nu uita că suntem toţi un singur trup. „Un trup suntem, 
cei mulți“ (1 Corinteni 10, 17). Ține minte că Domnul face la maximum dreptate, 
până la o iotă. 


S -ar mai găsi loc în noi oare pentru lupta cea bună, pentru fapte de desăvârşire, 
pentru virtuți dacă cei din preajma noastră nu ne-ar face rău, nu ne-ar nedreptăţi? 
S-ar mai găsi oare loc pentru răbdarea nedreptăţilor pentru blândeţe, smerenie? 
Vezi, aşadar, că pentru a ne vădi virtutea şi a dobândi cununa de biruinţă trebuie 
să trecem prin încercări potrivnice. 


Dacă ţi-au greşit sau te-au obijduit vreunii, nu-ti ieşi din fire asupra lor; fereşte-te 
de patima de a vedea în semenul tău tot felul de păcate, şi de a-l osândi, aşa cum ne 
stă nouă în obicei. Fiecare va da socoteală înaintea lui Dumnezeu pentru sine 
însuşi, fiecare are o conştiinţă, fiecare ascultă cuvântul lui Dumnezeu, cunoaşte 
voia lui Dumnezeu, fie din cărţi, fie din ce află de la alţii. Îndeosebi, nu privi cu 
duşmănie păcatele celor mai vârstnici, fiindcă nu-i treaba ta să-i judeci. Fiecare 


„pentru stăpânul său stă sau cade” (Romani 14, 4). Îndreaptă-ţi propriile păcate, 
propria-ţi inimă. 


De ce a îngăduit Domnul existenţa săracilor? Pentru binele tău, pentru a-ţi putea 
ispăşi păcatele şi a te curăța de ele, fiindcă „milostenia va curăţi păcatele“ (Sirah 3, 
29). Pentru a ţi-l face pe săraci rugători pentru tine ca Domnul să se milostivească 
de tine, fiindcă cei milostivi se vor milostivi (Matei 5, 7). De ce a îngăduit 
Domnul să existe în lume săraci? Printre altele, fiindcă nici pe tine nu te poate 
face drept, chiar dacă asta ţi-i dorinţa. Dumnezeu putea să ne facă îndestulaţi în 
toate şi chiar bogaţi, dar atunci L-am fi uitat cu toţii, ar fi sporit şi mai mult în lume 
trufia, invidia, răutatea şi celelalte asemenea. Şi cât te-ai mai fi fălit dacă Domnul 
ar fi făcut să te afli îndată printre drepți Săi! Dar păcatul te smereşte, arătându-ţi 
cât eşti de neputincios şi de mârşav şi că ai nevoie mereu de Dumnezeu şi de harul 
Său. lar săracul se smereşte prin sărăcie şi prin dependenţa de alţii. Dacă săracii se 
vor îmbogăţi, mulţi, foarte mulți dintre ei vor uita de Dumnezeu, îşi vor uita şi 
binefăcătorii, îşi vor pierde sufletele din pricina luxului lumii acesteia. lată cât de 
nocivă este bogăţia şi cum întunecă ea ochii inimii! 


Ce mi-a trecut prin minte în timpul unei plimbări, când am admirat un răsărit de 
lună. Domnul zice: Făcutu-le-am toate câte sunt ca să vă fiu pe plac. V-am creat 
după chipul şi asemănarea Mea; am pus luminători pentru voi soarele, luna şi 
stelele; pentru voi am făcut pământul cu toate roadele lui; am răspândit aerul, ca 
să-l respiraţi; v-am dat focul să vă luminaţi, să vă încălziți şi să vă gătiți mâncarea; 
v-am dat tot felul de bucate gustoase şi băuturi felurite; v-am dat priceperea de a 
face ţesături de multe feluri, v-am dat şi materiale ca să vă faceţi haine; v-am dat 
aurul, argintul, arama şi alte metale aflate în măruntaiele pământului ca să faceţi 
din ele monede şi alte obiecte. V-am adunat într-o societate bine alcătuită, v-am dat 
împărat, pe potriva inimii Mele, unsul Meu, chipul Meu pe pământ. Vi l-am dat pe 
Fiul Meu, Unul-Născut, Care s-a dat morţii, după voinţa Sa, pentru a Se face vouă 
mâncare şi băutură; v-am dat Biserica pământească, de EI întemeiată, al cărei Cap 
este. Ce daţi în schimbul bunătăţilor Mele? Cu ce le răsplătiți? Cu nerecunoştintă, 
uitându-Mă, respingându-Mă, nesocotindu-Mi poruncile. „O, neam necredincios şi 
îndărătnic, până când voi fi cu voi? Până când vă voi suferi pe voi?“ (Matei 17, 
17). 


Numele Tău, Atotţiitorule, nu-l spune doar cerul şi pământul, ci întreg neamul 
omenesc, viaţa fiecărui om; Tu ţii inimile tuturor fiinţelor, nu doar ale oamenilor, 
ci şi ale vieţuitoarelor necuvântătoare, ale fiecărei păsări, fiecărui peşte, fiecărei 
insecte, fiecărui vierme sau târâtoare, până la invizibili infuzori. Slavă 
Atotputerniciei Tale, Doamne, celei nemărginite! Slavă proniei Tale Atotbune, 


Preaînţelepte şi Atotputernice, Stăpâne al cerului şi pământului! Atotputernice 
Doamne! 'Tu ţii în mâini şi iadul, şi pe satana, cu hoardele sale fără de număr şi 
numai cu îngăduinţa Ta, spre a ne pedepsi, satana şi îngerii lui cutează să 
uneltească împotriva noastră. Ruga-ne-vom ie, Mântuitorule, pocăi-ne-vom 
înaintea Ta fără făţărnicie pentru păcatele noastre, iar Tu, înţelepțindu-ne, 
îndepărta-vei de la noi vrăjmaşii, zicând: „Ajunge-vă să mai faceți răutăți 
împotriva robilor Mei; ai Mei sunt aceştia iarăşi!“ Dar dacă binefacerile şi milele 
Tale asupra noastră nu ne vor înţelepţi, ce ne-ar mai rămâne? Ar rămâne pentru noi 
doar pedepsele, necazurile, strâmtorările, focul; poate că numai aceste rele ne vor 
înţelepţi pe noi desfrânaţii, iubitorii de cele trupeşti, deşarte, nimic nu ne mai 
ajunge. 


Lumea se află în stare de somnolenţă, a aţipit, doarme în păcat. Dumnezeu o 
trezeşte din când în când, cu războaie, molime, incendii, furtuni devastatoare, 
cutremure, inundaţii, secete. Dacă nu ne-ar veni mântuire de la Tine, Doamne, dacă 
ne-ai lipsi de binefacerile Tale, am arde în focul patimilor noastre, satana ne-ar fi 
pârjolit şi ne-ar fi prefăcut în scrum cu totul şi n-am mai fi cunoscut în viaţă nici o 
bucurie. Dacă „Domnul nu ar fi fost în noi, singuri n-am fi putut ţine piept 
războiului de la diavolul, biruitu-ne-ar potrivnicul” (cf. Antifon, glas 6). Astăzi ne 
aduce mângâiere mila Ta, bunătatea Ta pe care le-am dobândit prin patimile Tale, 
prin Sângele Tău, prin moartea Ta pentru noi. Mărire Ție pentru toate, lubitorule 
de oameni! Dar ce se va întâmpla cu creştinii care nu vor să Te cunoască pe Tine, 
poruncile Tale, învăţăturile Tale? Vai lor! 


Cântare îngerească strigăm Ţie, Puternice: „Sfânt, Sfânt, Sfânt eşti Dumnezeule; 
Pentru Născătoarea de Dumnezeu, miluieşte-ne pe noi. (Tropar din rugăciunile de 
dimineaţă). ÎI prea măreşti pe Dumnezeu împreuna cu îngerii; stai împreună cu ei, 
prin harul lui lisus Hristos Domnul, în acelaşi sobor, în aceeaşi Biserică, în aceeaşi 
familie a lui Dumnezeu. Dator eşti, preote, să ai şi viaţă îngerească, veghind fără 
odihnă asupra ta şi a sufletelor care ţi-au fost încredințate, a turmei duhovniceşti. 
Dator eşti să-L lauzi necontenit pe Dumnezeu şi să-l mulţumeşti. Dator eşti să tinzi 
către sfinţenie, să trăieşti în înfrânare şi post, în smerită înţelepciune, ascultare şi 
răbdare. Aşa să fie, cu harul lui Dumnezeu! 


Ce-Ţi voi aduce, Doamne, pentru toate bunătățile cu care neîncetat mă desfătezi! 
Numai credinţa mea, fiindcă fapte care să mă susțină nu am, binele pe care l-am 
făcut înaintea Ta nu înseamnă nimic. Dar şi credinţa mea este tot un dar de la Tine; 
caută şi primeşte ce-Ți aduc: ale Tale, dintru ale Tale. „Chipul slavei Tale celei 
negrăite sunt, deşi port rănile păcatelor. Miluieşte zidirea Ta, Stăpâne, şi o 
curăţeşte cu îndurarea Ta şi moştenirea cea dorită dăruieşte-mi, făcându-mă pe 


mine iarăşi cetăţean al Raiului” (Binecuvântările morților, Tropar 4). „Izbăvindu- 
mă de patimile trupeşti pentru ca, păzindu-mi sufletul de ele, să mă îndrept, să 
viețuiesc duhovnicesc, pentru a face întru totul voia Ta, cea înţeleaptă şi 
lucrătoare.” (A 9-a rugăciune de dimineaţă pe care o citeşte preotul în timpul 
Ceasurilor). 


Doamne! După cum ie, Chipului Celui dintru început, îți este a face ale Tale 
chipurile noastre a intra şi a vieţui în ele, tot aşa celor făcuţi după chipul Tău le 
este a tinde cu toată dragostea şi cu toată osârdia către chipul cel dintru început şi a 
se alipi de EI. Dar trupul nostru lacom, iubitor de desfătări, ghiftuit şi îndărătnic ne 
ține departe de Tine; avem nevoie de post, de înfrânare, noi însă ne-am împătimit 
de desfătări. Dă-ne tărie către înfrânare; Nespusa dulceaţă a celor ce văd pururea 
frumuseţea cea nespusă a slavei Tale (Din rugăciunile de dimineaţă). Dulceaţa 
pământească se trece toată, fie de la sine, fie din cauza vieţii corupte a omului. 
Dulceaţa fericirii cereşti nu are sfârşit. Nu face, oare, să dispreţuim dulceaţa lumii 
vremelnice şi a şi mai vremelnicei noastre vieţi, pentru a iubi, din toată inima, 
dulceaţa cea duhovnicească, neschimbătoare? 


Când îl avem pe Hristos în inimă, aflăm mulțumire în toate. Lucrurile stânjenitoare 
nu ne mai supără, ci dimpotrivă, începem să le găsim calităţi, amarul ni se pare 
dulce, sărăcia - bogăţie, foamea - îndestulare, tristeţea - bucurie! Când nu-L are pe 
Hristos în inimă, omul este mereu nemulțumit, nimic nu-l mai poate face fericit, 
nici sănătatea, nici confortul, nici rangurile, nici onorurile, nici distracțiile, nici 
palatele bogate, nici mesele cu servicii excelente, nici mâncărurile şi băuturile 
alese, nici îmbrăcămintea făloasă. Nimic. Ce mare nevoie are omul de Hristos. 
Dătătorul de viaţă şi Mântuitorul sufletelor noastre. Pentru ca Hristos să fie cu noi, 
să Se sălăşluiască în noi, avem mare nevoie să credem că aşa va fi; să dormim mai 
puţin, să ne îmbrăcăm mai simplu, să întâmpinăm toate câte ni întâmplă cu calm, 
răbdători, fără duh de răutate. Diavolul stă mereu la pândă, nu trece clipă să nu 
vrea să ne piardă sufletul, să ni-l prindă în cursă, să ne lege de vreun păcat, sau de 
vreo patimă, să ne ştie înrădăcinaţi cât mai adânc în vreo meteahnă păcătoasă, sau 
în vreun viciu, pentru a ne îngreuia cât mai mult râvna spre mântuire, ca să ni se 
răcească sufletul față de Dumnezeu, de ceea ce este sfânt, de Biserică, de viaţa 
veşnică, de oameni. 


Dumnezeu m-a creat, m-a adus din neființă la fiinţă; căzut fiind, m-a reînnoit 
prin patimile şi moartea Sa. M-a curăţat de păcat, m-a înfiat, mi-a făgăduit 
moştenirea bunătăţilor veşnice; mă luminează cu Evanghelia Sa; mă pedepseşte 
şi mă răsplăteşte ca un părinte, mă luminează ca soarele; mă îndestulează zilnic 
cu mâncare şi băutură şi, mai presus de acestea, îmi dă cea mai dulce şi mai 


dătătoare de viaţă hrană: Trupul şi Sângele Său; mi-a dat aerul pe care îl respir, 
dar mai presus de aceasta mi-a dat suflarea Duhului Său Sfânt; mă îmbracă în 
haine frumoase, dar mai mult decât atât mi se dă EI însuşi spre îmbrăcare, după 
cum Stă scris: „Câţi în Hristos v-aţi botezat, în Hristos v-aţi îmbrăcat” (Galateni 
3, 27). Îmi oferă odihnă, într-o locuinţă curată şi spațioasă, făgăduindu-mi o 
alta, în ceruri, veşnică, luminoasă. Mă încinge cu sănătate şi, încă mai mult, îmi 
dă cu prisosinţă sănătate sufletească, atunci când mă rog şi cu deosebire, prin 
Sfintele Taine. Ce să-l dau pentru acestea toate? Și ce I-aş putea da? Nimic 
altceva decât să-l păstrez credinţă, după puterile mele, să-l îndeplinesc 
poruncile, să mă împotrivesc cu neclintită tărie păcatului şi diavolului. 


Se cuvine să nu uit niciodată relația mea cu Dumnezeu; de la creatură la Creator; 
ca de la opera de artă la Artist; aceasta pe de-o parte; pe de alta parte: ca de la chip 
la Arhetip; ca de la copil la Părinte; ca de la mântuit la Mântuitor; ca de la cel ce 
primeşte binefacerea la Binefăcător;, ca de la cel ce se supune legii la Legiuitor; ca 
de la cel trecut în testament la Testator; ca de la logodnică la Logodnic, ca de la 
mireasă la Mire, ca de la mădular al cetăţii şi cetăţean al ei la Căpetenia cetăţii, ca 
de la unul ce suspină după veacul viitor la Părintele acestui veac, ca de la judecat la 
Judecător. 


În tot ce faci şi în toată vremea caută a bineplăcea lui Dumnezeu şi gândeşte-te să- 
ți mântuieşti sufletul de păcat şi de diavolul şi să-l predai lui Dumnezeu. 

— Ridicându-te din aşternut, Jă-ţi Cruce şi zi: „în numele Tatălui şi al Fiului şi 
al Sfântului Duh“ şi apoi: „învredniceşte-mă, Doamne, în ziua aceasta, 
fără de păcat să mă păzesc “ şi „,învaţă-mă să fac voia Ta “* (Din doxologia 
de la Utrenie). 

= Dacă te speli sau te îmbăiezi, zi: „Stropi-mă-vei cu isop, Doamne, şi mă voi 
curăți“; „spăla-mă-vei şi mai vârtos decât zăpada mă vei albi“ (Psalmul 
50, 9). 

— Când îmbraci rufărie curată, gândeşte-te la curăţia inimii şi roagă pe 
Domnul, cu inimă curată: „Inimă curată zideşte întru mine, Dumnezeule ” 
(Psalmul 50, 11). lar dacă îmbraci haine noi, gândeşte-te la înnoirea 
duhului, şi zi: „Și cu duh stăpânitor mă întăreşte ” (Psalmul 50, 12). 

= Iar atunci când te desparți de o haină veche de care ţi s-a scârbit, gândeşte- 
te la despărțirea cu scârbă de omul cel vechi, păcătos, pătimaş, trupesc. 

— De mănânci pâinea cu care te hrăneşti zilnic, gândeşte-te la pâinea cea 
adevărată, cea care dă sufletului viaţă veşnică - Trupul şi Sângele lui 
Hristos - şi doreşte-o. Caută să te împărtăşeşti cât mai des; 


— de bei apă sau ceai, sau mied, sau vreo altă băutură, gândeşte-te la băutura 
cea adevărată, care răcoreşte sufletul de văpaia păcatului, la Preacuratul şi 
de viață dătătorul Sânge al Domnului. 

— De te odihneşti ziua, gândeşte-te la odihna cea veşnică, pregătită celor ce se 
nevoiesc pe pământ în lupta cu păcatul, cu duhurile răului, cele de sub cer, 
cu nedreptăţile, isnoranţa şi grosolănia oamenilor; 

> dacă te culci pentru somnul de noapte, gândeşte-te la somnul morţii de care, 
mai devreme sau mai târziu, vom avea parte cu toţii şi la acea înfricoşătoare 
noapte veşnică la care vor fi osândiţi toți cei ce nu ajung să se căiască; 

=> de întâmpini în zori ziua, gândeşte-te la lumina cea veşnică, neînserată, de 
dincolo de ziua cea luminată de soare - ziua Împărăției Cerurilor, de care se 
vor bucura toți cei ce au bineplăcut lui Dumnezeu sau cei ce s-au căit din 
toată inima în viața aceasta vremelnică. 

— De pleci la drum, gândeşte-te la drumul duhovnicesc cel drept, în faţa lui 
Dumnezeu şi zi aşa: „paşii mei îndreptează-i, după cuvântul Tău, şi să nu 
mă stăpânească nici o fărădelege ” (Psalmul 118, 133). 


Orice ai face, fă gândindu-te la Dumnezeu, Creatorul, Cel ce pe toate le-a făcut 
cu nemărginită înţelepciune, cu bunătatea şi atotputernicia Sa, pe tine creându- 
fe după chipul şi asemănarea Sa; de vei primi bani sau comori deosebite, sau dacă 
le şi ai, gândeşte-te că nesecata noastră comoară, de la Care ne vin toate comorile 
sufletului şi trupului, izvorul tuturor bunătăţilor este Dumnezeu; mulţumeşte-l din 
tot sufletul şi nu-ţi încuia avuţia în tine şi nu-ţi zăvori inima, nelăsând să intre în ea 
comoara cea vie şi nepreţuită - Dumnezeu; împarte din avutul tău celor ce au 
nevoie şi se află în suferință, celor mai săraci dintre semenii tăi, săracii pentru 
aceasta şi fiind lăsaţi în viaţa aceasta, pentru ca prin ei să facem dovada dragostei 
şi recunoştinței față de Dumnezeu şi să ne învrednicim astfel de răsplata lui 
Dumnezeu în veşnicie; de vei vedea alba strălucire a argintului, nu te lăsa sedus de 
ea, ci gândeşte-te că sufletul trebuie să fie alb şi strălucitor, prin fapte bune, întru 
Hristos; de vei vedea strălucirea aurului, să nu te laşi ademenit de ea, ci ţine minte 
că sufletul trebuie să-ţi fie asemeni aurului, lămurit prin foc, şi că Domnul doreşte 
ca tu însuţi să străluceşti ca soarele în veşnica împărăție a Tatălui Său, ca să vezi 
neapropiatul Soare al Dreptăţii, Dumnezeu Cel în trei ipostasuri, pe Preasfânta 
Stăpâna noastră, de Dumnezeu Născătoarea, şi toate puterile cereşti, şi pe toți 
sfinții, în negrăită lumină, pătrunşi de lumina revărsată peste ei şi strălucind de ea. 


Ce ţi-aş putea aduce, Doamne, cu ce-aş putea să-Ţi mulțumesc pentru 
nesfârşitele, neasemuitele daruri date mie şi altora de mila Ta? Fiindcă - iată - 
nu trece clipă să nu mă învioreze Duhul Tău cel Sfânt şi, iarăşi, nu trece clipă să 


nu respir aerul uşor, plăcut, sănătos, întremător, pe care îl reverşi asupra 
noastră; mă luminez cu lumina Ta, dătătoare de viaţă, spirituală şi materială; de 
asemenea mă nutresc cu dulcea şi întremătoarea hrană duhovnicească şi 
băutură - Sfintele Taine ale Trupului şi Sângelui Tău, precum şi cu mâncarea şi 
băutura de trebuinţă zilnică trupului. Tu mă îmbraci în veşmânt împărătesc, 
strălucitor şi neînchipuit de frumos, adică cu Tine însuţi, după cuvântul 
Scripturii: „Câţi în Hristos v-aţi botezat, în Hristos v-aţi îmbrăcat” (Galateni 3, 
27). Mă îmbraci şi cu îmbrăcăminte materială, mă cureţi de greşelile mele, mă 
vindeci, mă cureţi şi de multele şi grozavele mele patimi păcătoase; istovirii 
sufletului meu dai în schimb puterea bunătăţii, înţelepciunii şi tăriei Tale; mă 
umpli de Duhul Tău cel Sfânt, Duhul sfinţeniei şi al harului. Aduci sufletului 
meu adevăr, pace şi bucurie, spaţiu, putere, îndrăznire, bărbăţie, tărie, iar 
trupului meu îi dăruieşti sănătate nepreţuită; înveţi „mâinile mele la luptă şi 
degetele mele la război” (Psalmul 143, 1) cu vrăjmaşii nevăzuţi ai mântuirii 
mele, vrăjmaşii sfinţeniei, puterii şi slavei Tale, cu duhurile răutăţii, cele de sub 
cer, încununezi cu izbânzi lucrarea pe care o săvârşesc în numele Tău. Pentru 
toate acestea Îţi mulțumesc, slăvesc şi binecuvântez puterea Ta atotbună, 
părintească, atotputernică, Dumnezeule, Mântuitorule, Binefăcătorule al nostru. 
Şi să te cunoască pe Tine tot poporul Tău, aşa cum mi-ai apărut mie, lubitorule 
de oameni; să Te cunoască pe Tine, Părintele tuturor şi bunătatea, pronia, 
înțelepciunea şi puterea Ta şi să Te prea mărească cu Tatăl şi cu Sfântul Duh, 
acum şi pururea şi în vecii vecilor. Amin. 


La un creştin, invidia e nebunie curată. Toţi am primit întru Hristos bunătăţi fără 
seamăn, toți am fost îndumnezeiţi, ne-am făcut moştenitorii negrăitelor, veşnicelor 
bunătăţi ale Împărăției cereşti. Şi în privinţa bunătăţilor pământeşti ne-a fost 
făgăduită îndestulare dacă vom căuta adevărul lui Dumnezeu şi Împărăţia lui 
Dumnezeu. “Căutaţi mai întâi împărăția lui Dumnezeu şi dreptatea Lui şi toate 
acestea se vor adăuga vouă.“ (Matei 6,33) 


Ni s-a poruncit să ne mulţumim cu ce avem şi să nu fim iubitori de arginţi. “Feriţi- 
vă de iubirea de arginţi şi îndestulaţi-vă cu ceea ce aveţi”. Şi adăugă tot acolo: 
“Căci Dumnezeu Însuşi a zis: "Nu te voi lăsa şi nici nu te voi părăsi” ( Evrei 13,5). 


Nu este oare nebunie ca după toate acestea să fii invidios faţă de aproapele tău, de 
pildă pe: onorurile de care se bucură, pe avere, pe mesele bogate, pe o îmbră- 
căminte luxoasă, pe o femeie frumoasă etc.? Oare acestea toate nu sunt pulbere faţă 
de cele ce ne-au fost date nouă în chipul şi asemănarea lui Dumnezeu, după care 
am fost creaţi față de răscumpărarea noastră de către Fiul lu Dumnezeu, izbăvirea 
de păcat, de blestem şi de moarte, binecuvântarea din nou de la Părintele ceresc şi 


prin unirea cu Hristos, fericire veşnică în ceruri? De aceea si prrrăm inbire unii 
altora şi bunăvoință, să ne mulțumim cu ceea ce avem, Să fim prietenoşi, 
ospitalieri, să-i iubim pe Străini şi Să iubim sărăcia, iar ca o încununare a 
virtuților Să aşezăm smerita înţelepciune, nerăutatea, blândeţea, sfinţenia, Să 
respectăm unii altora chipul lui Dumnezeu din noi, ca mădulare ale lui Hristos- 
Dumnezeu, ale Trupului Său, să respectăm înfierea dată nouă de Dumnezeu ca 
şi cetăţeni ai Împărăției Cerurilor, împreună viețuind şi împreună cântând cu 
îngerii. Ca toţi să fie una (loan 17, 22) după cum Dumnezeul nostru cel în 
Treime închinat este Unul şi inimile noastre le-a creat pentru a fi în unire. 


Prezentul nu este decât umbra viitorului. Lumină este umbra viitoarei negrăitei 
lumini; dulcețile pământului - umbra palidă a celor din veacul viitor, de o dulceaţă 
făr de sfârşit. Focul - umbra părelnică a focului gheenei, cel ce îi va pârjoli pe 
păcătoşi în vecii vecilor, bucuriile curate de pe pământ, umbre ale nespuselor 
bucurii viitoare, prea frumoasele palate împărăteşti, umbre derizorii ale prea 
luminoaselor locașuri ale Raiului, pregătite celor ce Îl iubesc pe Dumnezeu şi Îi 
îndeplinesc poruncile, făloasele straie ale fulor şi fiicelor oamenilor nu îngăduie 
asemănare cu veşmântul de slavă în care se vor îmbrăca cei aleşi, fiindcă îmbrăca- 
se-vor în Hristos şi “vor străluci ca soarele în împărăția Tatălui lor“ (Matei 13, 43), 
după cum a făgăduit cu tărie Mântuitorul. 


Aşa cum unui prunc nu-i pasă cum este îmbrăcat, întocmai şi creştinul - prunc întru 
Hristos - trebuie să nu ia în seamă diversitatea, bogăţia şi eleganța îmbrăcăminţii 
pământeşti, considerând drept cea mai aleasă şi mai nepieritoare îmbrăcăminte 
îmbrăcarea sa întru Hristos, fiindcă patima pentru haine frumoase şi scumpe este 
proprie oamenilor veacului acestuia sau păgânilor, precum cuvântează Domnul: 
„După toate acestea - adică după mâncare şi haine alese - se străduiesc neamurile" 
(Matei 6, 32), fiindcă îmbrăcămintea este unul dintre idolii veacului acestuia. O, 
cât de superficiali suntem cei chemaţi să „comunicăm" cu Dumnezeu, cărora ne 
este făgăduită moştenirea bunătăţilor nestricăcioase şi netrecătoare! Cât de con- 
fuze sunt noţiunile noastre despre lucrurile stricăcioase şi despre cele nestri- 
căcioase! Cât de nechibzuiţi suntem dând preţ unor lucruri de nimic şi nepreţuind 
cum se cuvine lucrurile nestricăcioase - sufletul nostru nemuritor, pacea, lumina, 
îndrăznirea în faţa lui Dumnezeu, lucrurile sfinte, ascultarea, răbdarea, în general 
toate însuşirile unui creştin adevărat. „Câţi în Hristos v-aţi botezat, în Hristos v-aţi 
îmbrăcat" (Galateni 3, 27). Trebuie să preţuim bunurile spirituale obținute prin 
luptă, iar pe cele materiale, pieritoare, fără folos să le disprețuim. 


Sufletul, cel care mă defineşte ca om, trăieşte numai prin Dumnezeu, iar când 
se desparte de EI, suferă 


A nu fi cu luare-aminte faţă de noi înşine este un păcat, unul care îşi pune puternic 
pecetea asupra noastră. Să nu-l trecem cu vederea, să ne izbăvim de el prin căinţă. 
Suntem neatenţi, împrăştiaţi, nu numai acasă, ci şi la biserică. „Simone, Simone, 
iată satana v-a cerut să vă cearnă ca pe grâu; iar Eu M-am rugat pentru tine să nu 
piară credinţa ta" (Luca 22 31-32). Vinovat de neluarea-aminte este diavolul şi 
feluritele noastre înclinații vicioase spre cele ale vieții pământeşti, iar cauza este 
puţina credinţă. Cum putem să i ne împotrivim? Prin rugăciune sârguitoare. 


Unica mea fericire pe pământ îmi este dată de lisus Hristos Domnul, cu Tatăl şi cu 
Sfântul Duh, iar, după Dumnezeu, nu am pe pământ nimic mai scump decât 
sufletul omului, care preţuieşte mai mult ca orice (şi este firesc să fie aşa). Omul 
este o ființă de inestimabilă valoare. Pentru mântuirea lui, însuşi Dumnezeu a 
coborât din cer. Domnul îi oferă omului drept hrană şi băutură Preacuratul Său 
Trup şi Preacuratul Său Sânge (adică pe Sine însuşi, tot) numai ca să fie fericit, 
numai ca să nu piară. Toate roadele pământului, comorile tuturor celor trei regnuri 
ale pământului, le-a dat în stăpânirea, in folosinţa şi spre bucuria omului. Prin toate 
aceste generoase, neasemuite, nemăsurate daruri, Domnul şi-a arătat şi îşi arată 
nemărginita dragoste faţă de neamul omenesc şi faţă de fiecare om. Să urmăm şi 
noi pilda dragostei şi îndurărilor lui Dumnezeu să fim pe cât ne este cu putință 
milostivi cu inima şi îndurători „precum Tatăl nostru Cel ceresc milostiv este“ 
(Luca 6, 36). 


În orice parte mi-aş îndrepta ochii inimii - în sinea mea, asupra mea sau în afara 
mea - descopăr pretutindeni puternice raţiuni pentru a-l aduce Domnului 
mulțumire şi laudă. Mi se întâmplă mai ales când mă cercetez pe mine însumi şi 
când ştiu că trebuie să mă înfățişez Domnului cu cereri, cu mulţumiri şi cu cuvinte 
de preamărire. Toată puterea inimii, toată lumina ochiului acesteia vin de la 
Dumnezeu; vigoarea trupului, cele ce susţin şi slujesc existenţa trupească vin de la 
Dumnezeu. Pretutindeni văd slavă, slava nepereche a Dumnezeului meu, nimic nu 
aflu în mine cu care să mă laud, ca şi cum mi-ar aparţine. Mărire Celui ce îmi dă 
tărie! Mărire Celui ce lucrează cu mine şi înlăuntrul meu! Şi fiindcă nimic din ceea 
ce am nu-mi aparține ci vine de la Dumnezeu, de la cea mai mică pornire spre bine 
a inimii până la gândul sfânt şi luminos, fără Dumnezeu eu nefiind decât un nimic, 
un rău mai rău ca tot răul, sunt mai mult decât îndreptățit să vin grabnic în faţa lui 
Dumnezeu cu orice cerere. Dar mai ales mă simt îndemnat să-l mulțumesc pentru 
Preacuratele şi De viaţă dătătoarele Sale Taine - Trupul şi Sângele Său. Pentru 
mine, ele înseamnă totul. Preamăresc cu ardoare pe Dumnezeu şi pe lisus Hristos 


Domnul, pentru negrăita Sa iubire față de noi smeriţii, iubire ce ni se arată în 
Sfintele Taine. 


Nemăsurată este cinstea de care se bucură omenirea prin faptul că poate să-şi 
deschidă gura înaintea lui Dumnezeu, să-l vorbească, să-l facă rugăminţi în pri- 
vinţa nevoilor sale, să-l mulțumească pentru facerile de bine, să-L prea mărească 
pentru negrăita Sa bunătate şi să fie convinsă că Jertfa sa de mulţumire şi de laudă 
va fi primită de Dumnezeu, că cele mai bune, mai duhovniceşti şi mai mântuitoare 
cereri pentru sufletele noastre vor fi negreşit satisfăcute. Şi în această privinţă omul 
este situat nemăsurat mai presus decât toată creatura sensibilă şi însuflețită. Nici 
unei altei făpturi nu î-a acordat Dumnezeu o asemenea cinste, deşi toate au un mod 
specific de a-şi exprima necesitățile fireşti, fiindcă scris este: „puii de corb îl 
cheamă pe El“ (Psalmul 146, 9). Să ne folosim de această înaltă cinste pentru a 
binemerita noi înşine de la Domnul o şi mai înaltă cinstire, chemarea la cele de 
Sus. Deplina noastră slavă este acolo în cer; pentru adevărații creştini, aici pe 
pământ încolţesc doar mugurii ei. 


Întreaga noastră fiinţă, materială şi spirituală, cu toate cele ce sunt în ea, comunică 
şi se uneşte cu harul Domnului - unindu-se, chiar, cu însuşi Domnul - cu ajutorul 
unor elemente palpabile: astfel, pâinea şi vinul se fac Trupul şi Sângele Domnului, 
fiinţa Sa văzută; Biserica se face casa Sa, pe Sfânta Masă, în altar, stă nevăzut 
însuşi Domnul, ca un împărat; pe Cruce ni Se arată, într-un fel, cu trupul, răstignit; 
prin Cruce face minuni, vădindu-ţi prin ea puterea dătătoare de viață. Domnul se 
află în univers ca într-o biserică, întreg, în orice loc, neîngrădit în spaţiu, 
întotdeauna mai presus de orice spaţiu şi de orice timp. 


Vi se pare de necrezut că Domnul poate să ne unească cu Sine, cu puterea Sa, cu 
harul Său mântuitor, prin elemente materiale? Miraţi-vă mai bine de modul cum a 
unit Domnul în om chipul Său cel dumnezeisc cu materia, cu pământul, cu 
pulberea, cum a făcut ca această „pul-bere“ să poată să gândească să vorbească, să 
răspândească în Juru-i buna mireasmă a blândeţii, adevărului, iubirii şi să facă, în 
comun, atâtea lucruri, pe drept cuvânt minunate. Miraţi-vă cum această „pulbere” 
închide în sine şi atâtea „suflete” necuvântătoare, fiecare cu modul său de a fi 
înzestrate cu un fel de intuiţie, care le dă sete de viaţă, putinţa de a se bucura, 
simţul de autoconservare, priceperea de a-şi obţine hrana, de a-şi asigura cele 
necesare pentru o existenţă ferită de primejdii, de a-şi creşte progeniturile, de a şti 
foarte bine cum să se apere. Minunaţi-vă cum toate sau aproape toate corpurile 
inerte, neînsufleţite sunt legate între ele printr-o forță insesizabilă, care fie că pune 
în mişcare mase enorme (precum corpurile cereşti), fie că transformă materia în 
forme de o frumuseţe desăvârşită, păstrându-le însă aspectul general (vegetaţia!). 


Minunează-te că atâta enormă diversitate de forţe a fost creată de Dumnezeu 
Atotputernicul, El însuşi lucrând prin toate forţele. După cum la Dumnezeu - Cel 
ce face minuni - totul este minunat, întocmai şi în credinţă, minunat este totul, deşi 
nevăzut, dar lucrând în mod real. 


Cei curaţi cu inima vor vedea pe Dumnezeu (Matei 5, 8), Dumnezeu este ochiul 
atotvăzător, asemenea soarelui, înzestrat însă cu rațiune, stând deasupra lumii şi 
pătrunzând cu „ochi" raţional în gândurile şi în inimile oamenilor, luminând toată 
creatura. Sufletul nostru este ochi din Ochi, vedere din Vedere, lumină din Lumină. 
După căderea în păcat însă, „ochiul" nostru - sufletul a fost atins de „albeaţa” 
păcatului. Vindecă-ţi această boală şi vei putea să vezi Soarele rațiunii, Ochiul 
atotcuprinzător, infinit mai luminos decât soarele de pe cer. 


Aşa cum se întâmplă adesea şi în viaţă, când omul una are în inimă şi alta pe buze, 
arătându-se prin aceasta duplicitar, duplicitatea apare nu arareori şi în timpul 
rugăciunii în faţa lui Dumnezeu, Cel ce cunoaşte tainele inimilor omeneşti. Spui 
ceva şi ai altceva în inimă si în gând. Dacă însă, aşa cum se întâmplă mai des, chiar 
dacă înţelegi rugăciunea şi meditezi asupra ei, dar nu trăieşti cu inima ceea ce 
citeşti, rămânând cu totul insensibil, nefacând altceva decât să arunci nişte cuvinte 
în aer, înseamnă că te minţi pe tine, crezând că o asemenea rugăciune ar putea fi 
plăcută lui Dumnezeu. Ce ciudată, păcătoasă, făţărnicie! Rodul şi mărturia 
căderii noastre. De aici am putea crede că inimii îi Stă în obicei să mintă (Tot 
omul este mincinos - Psalmul 115, 2), atât în rugăciune, cât şi în raporturile cu 
semenii că este stâlpul minciunii. Creştinul trebuie să se folosească de toate 
mijloacele ca să-şi smulgă din inimă, din rădăcină, orice minciună, punând în loc 
adevărul curat. Să înceapă cu rugăciunea, fiindcă ea cere mai întâi de toate 
adevărul, după cuvintele Mântuitorului, Care spune că cine se închină lui 
Dumnezeu trebuie să se închine în duh şi în adevăr (loan 4, 24). Inima să-ţi 
vorbească cu cuvintele adevărului. Învăţând să spunem adevărul cu inima, în timp 
ce ne rugăm, nu ne vom mai îngădui să mințim nici în viaţă. Rugăciunea sinceră, 
sau adevărată, cea care ne curăţă inima de minciună, ne va apăra de minciună şi în 
relaţiile obişnuite cu oamenii. 


Cum am putea învăţa să spunem adevărul în timp ce ne rugăm? Trebuie să 
aducem fiecare cuvânt al rugăciunii în inimă, să-l aşezăm acolo, să-i simţim cu 
inima adevărul pe care il cuprinde, să conştientizăm că ceea ce îi cerem lui 
Dumnezeu ne este absolut necesar, precum şi faptul că inima noastră trebuie să-l 
mulțumească lui Dumnezeu pentru nenumăratele binefaceri de care ne-a făcut 
parte, să-l aducă laude pentru măreaţa, preaînţeleapta operă a creaţiei Sale. 


Sufletul, cel ce mă defineşte ca om, trăieşte numai prin Dumnezeu, numai în unire 
cu EI. lar când se desparte de EI, suferă. Viaţa sufletului meu se alcătuieşte din 
lumea capacităților mele sufleteşti, toate acestea provenind numai de la Dumnezeu. 
Există, într-adevăr, şi o „lume“ a trupului, una înşelătoare, preludiul furtunilor care 
se iscă în suflet. Despre această lume spunea Domnul că „va veni peste ea pieirea“ 
„ŞI scăpare nu vor avea" (oamenii) (| Tesaloniceni 5, 3). Lumea spirituală, cea care 
provine de la Duhul lui Dumnezeu, se deosebeşte ca de la cer la pământ de lumea 
„Cărnii", a trupului. Este o lume cerească, creată pentru ca să domnească în ea 
fericirea. Pace vouă, le spunea deseori Domnul ucenicilor Săi, lăsându-le pacea Sa, 
iar apostolii propovăduiau credincioşilor pacea lui Dumnezeu, le făceau urare să se 
bucure de pacea lui Dumnezeu ca de bunul de căpetenie, tocmai fiindcă că această 
pace îi este sufletului nostru viaţă şi mărturiseşte unirea sufletului cu Dumnezeu. 
Dacă sufletul nu are pace, se tulbură, tulburarea fund proprie tuturor stărilor 
pătimaşe, ea fiind în acelaşi timp şi o dovadă că în inima noastră lucrează 
duşmanul mântuirii. 


Credinţa este cheia de la comoara lui Dumnezeu. Ea se poate afla într-o inimă 
simplă, bună, iubitoare. „De poţi crede, toate sunt cu putinţă celui ce crede“ 
(Marcu 9, 23). Credinţa este vorbire duhovnicească; cu cât i se dezleagă mai uşor 
limba, cu atât mai bogat ţâşnesc din ea izvoare dumnezeieşti. Când ea se exprimă 
liber, întocmai ca vorbirea obişnuită, nu va fi afectată de neîncredere şi necredinţă. 
Dacă te laşi cuprins de necredință, comoara bunătăților dumnezeieşti rămâne 
zăvorâtă pentru tine. Cu cât crezi mai tare în atotputernicia lui Dumnezeu şi îţi 
deschizi mai mult inima, cu atât mai îndurătoare ţi se va deschide şi ţie inima lui 
Dumnezeu. „Toate câte cereţi, rugându-vă, să credeţi că le-aţi primit şi le veţi 
avea“ (Marcu 11,24). 


Toţi oamenii sunt suflare şi făptură a unicului Dumnezeu, vin de la Dumnezeu şi se 
vor întoarce la Dumnezeu, ca la obârşia primordială. „Şi ca pulberea să se întoarcă 
în pământ cum a fost, iar sufletul să se întoarcă la Dumnezeu, Care l-a dat“ 
(Ecclesiastul 12. 7). Vom fi „părtaşi dumnezeieştii firi, scăpând de stricăciunea 
poftei celei din lume” (2 Petru 1, 4). Ca unii care se trag dintr-un singur om, este 
de la sine înţeles că oamenii trebuie să trăiască în iubire reciprocă, având grijă unii 
de alții, şi că nu trebuie să-i despartă egoismul, trufia, răutatea, invidia, zgârcenia, 
incomunicabilitatea, pentru ca toţi să fie una (loan 17, 22). Luaţi aminte la furnici 
cum trăiesc în „prietenie", sau la albine, sau la un stol de porumbei, de stăncuţe, de 
ciori, de gâşte, de rațe, de lebede, de vrăbii; căutaţi la o turmă de oi sau la o cireadă 
de vite şi veţi constata acelaşi lucru: un ataşament reciproc. Gândiţi-vă la imensele 
bancuri în care se adună unele specii de peşti în mări şi în râuri, cărora le place să 
umble în colonii numeroase, cât de legaţi sunt între ei. Gândeşte-te cu cât zel se 


apără, se ajută şi se iubesc între ei şi te vei ruşina faţă de nişte necuvântătoare, tu, 
care nu trăieşti în iubire şi care faci tot ce îţi stă în putinţă „să nu porţi sarcina" 
(Galateni 6, 2) altuia. 


Dumnezeu îţi este ţie îndelung-răbdător şi milostiv; de aceasta îţi dai seama de 
mai multe ori pe zi. Fii şi tu îndelung răbdător şi milostiv faţă de fraţii tăi, 
îndeplinind cuvântul apostolului care, vorbind despre dragoste, pune înainte de 
toate aceasta „Dragostea îndelung rabdă”; „dragostea este binevoitoare” (1 
Corinteni 13, 4). Tu ai vrea ca Domnul să te mângâie cu dragostea Sa; mângâie 
şi tu inimile altora cu iubire gingaşă şi cu purtare blândă. 


Dumnezeu este dragoste, este ființa cea mai îndurătoare, mai înţeleaptă şi mai 
atotputernică. De aceea, cei ce 1 se roagă să creadă că Stăpânul le va da cele bune 
şi de folos, aşa cum poate da numai Dragostea şi cum Cel îndurător dă cu toată 
îndurarea, Cel înţelept cu toată înţelepciunea; cum Cel atotputernic dă când şi unde 
nici nu te aştepţi. 


În timpul serviciilor divine, al celebrării Tainelor şi al rostirii rugăciunilor, fii 
încrezător precum copiii dau crezare părinţilor. Nu-i uita pe cei ce iți sunt călăuză: 
Sfinții Părinți - făclii ale lumi, luminaţi de Duhul. Arată-te întocmai ca un copil: 
simplu, încrezător, nu pune la îndoială cele ale lui Dumnezeu şi vei fi fără grijă. 
„Nu vă îngrijiţi cum sau ce veţi vorbi, căci se va da vouă în ceasul acela ce să 
vorbiţi. Fiindcă nu voi sunteti care vorbiţi, ci Duhul Tatălui vostru este Care 
vorbeşte întru voi“ (Matei 10, 19-20). De multă vreme Domnul v-a scutit de 
această preocupare, v-a luat această grijă, învăţându-i pe purtătorii de Dumnezeu 
preoţii, cu Duhul Sfânt cum să cuvânteze Domnului, în timpul serviciilor divine, al 
săvârşirii Tainelor, în diferite împrejurări ale vieţii unde se cer spuse rugăciuni 
pentru dobândirea binecuvântării celei de Sus. Ar trebui să ne fie uşor să ne rugăm. 
Dar vrăjmaşul caută să ne pună piedici. Ce pot însemna însă aceste piedici pentru o 
inimă statornicită în Dumnezeu? Din păcate, atâta timp cât nu vom în Dumnezeu, 
cât nu vom avea credinţă nezdruncinată, cât rămânem legaţi de patimile vieţii, cât 
timp mintea ne va fi orgolioasă şi cârcotaşă, chiar şi în sfânta şi neprihănita lucrare 
a liturghisirii sau în săvârşirea şi împărtăşirea cu Sfintele Taine diavolul nu va 
înceta să ne tulbure. 


Fiu, pe cât îţi este cu putinţă, blând, smerit, poartă-te simplu cu toţi, considerându- 
te, fără fățărnicie, în privinţa stării duhovniceşti, mai prejos decât toţi, adică cel 
mai păcătos şi mai neputincios. Spune: dintre păcătoşi, cel dintâi sunt eu. Din trufie 
se naşte emfaza, modul de a te purta nesincer şi rece cu toţi cei pe care îi consideri 
inferiori si de la care crezi că nu poţi obține nici un folos. 


Cât de repede suntem gata să facem răul şi cât de anevoie ne îndreptăm către bine! 

—> Aş vrea să-mi arăt bunătatea faţă de cineva care mi-a făcut un rău şi să mi- 
0 confirm prin fapte, dar înainte de a-mi îndupleca inima spre bine simt că 
nu mă lasă răutatea din mine, mă străpunge ca o săgeată de foc, îmi 
pârjoleşte măruntaiele, 

— aş vrea Să fiu îngăduitor, dar înainte ca răbdarea şi îngăduința să-şi 
găsească loc în inima mea, mă enervez şi freamăt de nerăbdare, 

= aş vrea să fiu smerit, dar simt că în mine trufia drăcească este în largul ei; 

= aş vrea să fiu politicos, dar când ar trebui să mă arăt astfel, devin grosolan; 
aş vrea să nu fiu iubitor de arginti, să fiu mărinimos, dar arghirofilia şi 
zgârcenia apar în mine la cea mai mică ocazie, ca mşte lei flămânzi, care 
cer de mâncare, mugind înspăimântător. 

—> Aş vrea să fiu simplu, încrezător, dar viclenia şi îndoiala îmi rod inima, 

— aş vrea să fiu concentrat in mine însumi, atent, cucernic în a-L sluji pe 
Atotstăpânitorul, dar superficialitatetea şi „, împrăştierea “* inimii mi-au luat- 
o înainte. 

—> Aş vrea să nu mă mai supun patimilor, să mă abţin de la mâncare şi băutura 
multă si bună, dar când ma aşez la masă, ca un nevolnic ce sunt, îi fac 
pântecelui hatârul, lăsându-mă prins în plăcuta lui captivitate, mâncând şi 
bând, cu nepăsare, mai mult decât îmi cere organismul. Lăcomia şi 
nestăpânirea îmi blochează dorința de a fi nepăsător faţă de mâncare şi 
băutură. 


Sunt asemenea slăbănogului care a zăcut treizeci şi opt de ani şi, ori de câte ori era 
adus la scăldătoarea oilor, cea care vindeca primul bolnav care se cufunda în ea, 
după tulburarea apei de către îngerul Domnului, „până venea el, altul se cobora 
înaintea lui“ (cf. loan 5, 7). Atunci când eu, slăbănogit de păcatele mele, îmi adun 
toate forțele, adunându-mă şi în mine însumi, cu gândul de a mă „cufunda" în 
Dumnezeu, pentru a mă schimba în bine, vine altul înaintea mea şi-mi strecoară în 
inimă păcatul, diavolul mi-o ia înainte în propria mea casă, în scăldătoarea inimii 
mele, neîngăduindu-mi să ajung la Domnul - Izvorul de apă vie - să mă cufund în 
baia curăţitoare a credinţei, smereniei, zdrobirii inimii şi lacrimilor. Cine mă va 
vindeca? Unul lisus Hristos. Când îmi va vedea sincera şi neclintita dorinţă de a-mi 
vindeca slăbiciunea sufletului, când va auzi cât de fierbinte mă rog pentru aceasta, 
îmi va spune: „a-ţi patul tău şi umblă" (loan 5, 8). Şi atunci mă voi scula din patul 
de boală a sufletului şi voi umbla, adică prin bunătatea Domnului îmi voi putea 
învinge lenea, patimile, săvârşind apoi toată fapta cea bună. 


În timp ce te rogi, păstrează o pătrunsă, chibzuită şi extremă smerenie. Nu uita 
„cine" vorbeşte şi ce spune, îndeosebi când zici Rugăciunea Domnească - Tatăl 
nostru. Smerenia împrăştie vicleşugurile vrăjmaşului. O, câtă mândrie zace în noi! 
„Asta o ştiu" sau „de asta nu am nevoie", „asta nu mă priveşte", „asta e de prisos", 
„nu mă simt vinovat cu nimic". Ce deştepţi ne credem şi ce siguri pe sine! 


Păcatul, patima, diavolul schimbă într-o clipă faţa omului: din una luminoasă în 
una întunecoasă; din una plină de de bunătate în una crispată de ură. Se poate 
observa şi aici cât de mult preţuieşte sufletul în cunoaşterea omului. Despre o 
actriţă se spune că poate să-şi schimbe îndată expresia feţei, că poate realiza treceri 
extraordinar de rapide de la un sentiment la altul, dându-le expresie prin mimică. 
Ce-ar fi de mirare în asta? De ce n-ar fi capabil sufletul omului şi de aşa ceva? 
Înţelegem de aici că sufletul omului poate da feţei îndată o altă expresie, o poate 
schimba până la a o face de nerecunoscut; să nu poată oare Creatorul să facă tot 
ceea ce doreşte, din orice materie, ca Unul ce este pretutindeni, pururea-fiitor? 


Când te rogi, spune-ţi în inimă aceste cuvinte care să te apere de gânduri şi pasiuni 
vrăjmaşe: „Doamne, toate vin peste mine!" Aşijderea în toate situaţiile, când te 
asaltează patimile, când eşti constrâns să plăteşti tribut unor necazuri - boli, 
supărări, nenorociri, năpaste, spune: „Toate vin peste mine, Doamne, singur nu le 
pot ţine piept, nici răbda nu pot, nici depăşi sau învinge greutăţile. Puterea îmi vine 
numai de la Tine". 


Căci de cel ce se va ruşina de Mine şi de cuvintele Mele în neamul acesta desfrânat 
şi păcătos şi Fiul Omului se va ruşina de el“ (Marcu 8. 38). O ruşine vrednică de 
tot disprețul! Diavolească! Vine din hăulile întunecimii şi duhorii diavoleşti. Şi ce 
mulți sunt cei ce s-au molipsit de ea! Mulţi nu-şi dau seama cât este de amăgitoare 
şi cad în robia ei, spre pieirea sufletului lor! De pildă, gazetarii, autorii de articole 
de ziar. Scriu, scriu, nu se mai opresc din scris. Despre ce nu scriu oare? Nimic nu 
le scapă, se ocupă de toate. Despre Dumnezeu, despre lisus Hristos Mântuitorul, 
despre Biserică, despre slujbele şi sărbătorile bisericeşti, despre învierea în trup, 
despre judecata lui Dumnezeu, despre viaţa de dincolo nimeni nu suflă o vorbă. 
„Nu e domeniul nostru, nu e treaba noastră! Noi suntem ai lumii, vorbim în numele 
lumii, de aceea ne şi citeşte şi ne ascultă lumea“. Dacă vom începe să vorbim 
despre Dumnezeu, n-o să ne mai citească nimeni. În acest chip, scrisul „lumesc"” 
este străin cu desăvârşire de duhul creştin, se ruşinează de duhul lui Hristos. 


Diavolul face în aşa fel încât în loc să ne ridicăm împotriva lui, ne îndeamnă 
mintea să se preocupe de păcatele aproapelui, ca să ne înrăiască şi să ne aţâţe 
împotriva lui, să ne facă să-l dispreţuim şi să-l duşmănim şi în felul acesta să ne 


îndepărtăm nu numai de aproapele nostru, ci şi de Dumnezeu. De aceea se cuvine 
să dispreţuim păcatele, greşelile semenilor, nu pe cei ce le-au săvârşit, îmboldiţi 
fiind de diavolul, din slăbiciune sau din deprindere proastă. Pe aproapele să-l 
compătimim, cu blândeţe, cu dragoste, să-i deschidem ochii ca unui uituc, ca unui 
bolnav, ca unui captiv nevolnic al păcatului. Fiindcă răutatea, disprețul faţă de 
aproapele căzut în greşeală nu fac decât să-i agraveze aceluia boala, uitarea, 
captivitatea spirituală, nu să le diminueze; în acelaşi timp, ne fac şi pe noi obsedaţi, 
bolnavi, prizonierii propriilor noastre patimi şi ai diavolului - cel vinovat de ele. 


Tot păcatul vine de la duhul răutăţii; cel ce se află în păcat este robul păcatului, 
sfâşiat de păcat, de aceea faţă de cel căzut în păcat fii fără răutate şi nu peste 
măsură de aspru, cunoscându-i neputinţa. Compătimeşte-l pe păcătos ca pe un 
bolnav, ca pe un rătăcit care orbecăie prin întuneric, sau ca pe unul legat cu lanţuri 
de fier, sau ca pe un smintit, fiindcă toate aceste „definiţii” se potrivesc celui ce a 
greşit sau greşeşte, aflându-se sub acţiunea patimilor. Omul trebuie păzit prin toate 
mijloacele să nu-l atingă văpaia păcatului, să nu-l întunece, să nu-l înlănţuie, să 
nu-l ducă pe pat de boală. 


Ne-am obişnuit într-atât cu lucrarea mâinilor lui Dumnezeu, încât am început să nu 
o mai preţuim cum se cuvine. Chiar şi pe om - suprema creație şi minune a 
înţelepciunii şi bunătăţii divine - nu-l preţuim nici pe departe aşa cum s-ar cuveni. 
Priveşte pe oricare om, fie de-al casei, fie străin, ca pe o noutate perpetuă în lumea 
lui Dumnezeu şi ca pe cea mai mare minune a înţelepciunii şi bunătăţii divine. 
Faptul că te-ai obişnuit cu prezenţa lui să nu-ţi fie un motiv de a-l subaprecia. 
Respectă-l şi iubeşte-l mereu, nestrămutat, ca pe tine însuţi. 


În natură adie uneori un vânt căldicel, aromitor, care îţi mângâie şi îţi pătrunde 
plăcut şi uşor trupul, iar cerul este senin. Alteori bate vântul rece care îți provoacă 
o senzaţie de frig şi de apăsare, îţi intră în oase, îţi face o piele de găină şi tot atunci 
cerul şi pământul se întunecă. Sau, fără nici o adiere de vânt, aerul poate fi cald sau 
rece, te poate încălzi sau dimpotrivă, să te facă să dârdâi de frig. Aşa se întâmplă şi 
în viaţa duhovnicească: uneori simţim parcă în suflet o boare lină, plăcută, care ne 
încălzeşte şi ne înviorează, ne uşurează şi ne linişteşte; alteori, inima ne este 
cuprinsă de o suflare grea, ucigătoare, iar sufletul ni se cufundă parcă într-o beznă 
de nepătruns. Cea dintâi stare este de la Duhul lui Dumnezeu, a doua, de la 
diavolul. Trebuie să ne obişnuim cu amândouă. În primul caz, să nu ne trufim, în al 
doilea, să nu ne descurajăm, să nu disperăm, să alergăm cu grăbire la Dumnezeu. 


Dacă oamenii n-ar fi creați după chipul lui Dumnezeu, El nu s-ar fi întrupat din 
Preacurata Fecioară. O, cât de sus este așezată fiinţa noastră, şi în creaţie, şi în 


iconomia răscumpărării! Prin întruparea Fiului lui Dumnezeu din Preasfânta 
Fecioară Maria, Dumnezeu s-a unit cu adevărat cu oamenii. „Stăpână, care pe 
Dumnezeu-Cuvântul cu oamenii, prin slăvită naşterea ta, L-ai unit şi firea cea 
lepădată a neamului nostru cu cele cereşti ai împreunat-o“ (Rugăciune către 
Preasfânta Născătoare de Dumnezeu de la Paverniciţa mare). Slavă ţie, ceea ce te- 
ai învrednicit de mărire de la toată creatura cea raţională, fiincă ţi-a dat Dumnezeu 
asemenea curăţie şi asemenea har şi că ai putut, cu bunăvoință Dumnezeu-Tatălui 
şi cu lucrarea Sfântului Duh, să dai trup Fiului lui Dumnezeu. Învredniceşte-ne şi 
pe noi, Stăpână, să dobândim curăţia sufletului şi trupului, prin împărtăşirea cu 
Dumnezeieştile Taine ale Trupului şi Sângelui Fiului Tău. 


Prin întruparea Sa, Domnul a intrat în cea mai apropiată relaţie cu omul. Ce 
minune! Dumnezeu însuşi se uneşte cu omul, în aceeaşi persoană! Dumnezeu S-a 
făcut trup. „Cuvântul S-a făcut trup“ (loan 1, 14). Dumnezeu însuşi a mâncat din 
mâncarea noastră trupească, a băut din băutura noastră, a stat culcat în iesle, a 
locuit în casă... Cel neîncăput în ceruri a umblat pe pământ, pe apă, în văzduh, a 
„mers la cer“ (Faptele Apostolilor 1,10), a fost bătut în cuie pe lemn... întreg 
pământul, apele, aerul au fost sfințite de Fiul lui Dumnezeu făcut om; de aceea şi 
iubeşte Domnul pământul, vremelnicul loc de vieţuire a omului, sălaşul neamului 
omenesc, fiindcă este locul în care a vieţuit EI însuşi printre oameni. Dar mai dragi 
ca orice îi sunt oamenii, al căror suflet şi al căror trup le-a primit, unindu-le în 
persoana Sa şi, cu deosebire, creştinii. EI este în ei; ei sunt în El. 


Care este lucrul cel mai de dorit pentru om? Să fugă de păcat, să obțină lăsarea şi 
iertarea păcatelor, să dobândească sfinţenia. De ce? Pentru că păcatele, cum sunt 
mândria, purtarea proastă față de oameni, neîncrederea răutăcioasă, iubirea de 
agonisire, avariţia, invidia şi celelalte ne îndepărtează de Dumnezeu, Izvorul vieţii, 
ne îndepărtează şi de oameni şi ne supun morţii sufleteşti, în timp ce purtarea 
blândă, smerită, lipsită de răutate faţă de toţi oamenii, chiar şi faţă de vrăjmaşii 
noştri: sinceritatea, neagonisirea, deprinderea de a ne mulţumi cu puţin şi cu 
strictul necesar, generozitatea în toate, solicitudinea şi alte purtări şi fapte pozitive 
ne unesc cu Dumnezeu, izvorul vieţii şi ne fac plăcuţi oamenilor. 


Dă-ne, Doamne, să putem evita cu desăvârşire păcatul, să ne obişnuim a face tot 
lucrul bun cu harul Tău. Fără de Tine, Stăpâne Doamne, nimic bun nu putem 
face, noi „răi fiind“ (Matei 12, 34). 


Dacă cineva ne urăşte, ne priveşte cu invidie, se trufeşte în faţa noastră, nu trebuie 
să-i răspundem cu ură, cu supărare sau cu trufie, aşa cum obişnuieşte să facă firea 
noastră coruptă, ci să ne fie milă de acela, ca de unul cuprins de văpaia iadului şi 


de moarte sufletească. 


Patimile ne înnegurează mintea şi din această pricină nu ne mai dăm seama cât 
sunt de absurde şi de necuviincioase faptele noastre, dar când Domnul ne trimite 
lumina harului Său, atunci parcă ne trezim din somn şi vedem limpede cât de 
absurde şi ne-cuviincioase ne sunt gândurile, sentimentele, cuvintele, gesturile. 
Inima, până atunci învârtoşată, ni se înmoaie, răutatea trece, în locul ei apare 
bunătatea, gingăşia, solicitudinea. De aceea, după porunca Mântuitorului, trebuie 
să ne iubim şi vrăjmaşii. „Binecuvântaţi pe cei ce vă blestemă, faceţi bine celor ce 
vă urăsc (Matei 5, 44), fiindcă şi ei ne sunt fraţi, loviți de orbire şi de rătăcire. 


Viaţa pe care o trăim acum este o viață de surghiunit, suntem „în izgonire”. 
Dumnezeu „l-a izgonit pe Adam“ (cf. Facerea 3, 23) din „grădina cea din Eden” . 
Noi toți trebuie să tindem cât putem mai stăruitor, prin pocăință şi prin fapte de 
desăvârşire, către adevărata noastră patrie. „Dă-ne nouă, Stăpâne, patria dorită, 
făcându-ne iarăşi locuitori ai Raiului” (Tropar). Viaţa de acum este calea cea 
strâmtă a supărărilor, lipsurilor, bolilor. Cu cât este ea mai strâmtă, cu atât putem fi 
mai convinşi şi mai siguri că este adevărata cale pe care trebuie să mergem; cu cât 
este mai largă, cu atât mai mult ar trebui să fim convinşi că ne apropie de pieire. 


Viaţa de acum este un război de fiecare zi, deopotrivă aspru şi amar, cu vrăjmaşii 
mântuirii noastre, îndeosebi cu duhurile nevăzute, cele de sub cer ale răului, care 
nu ne dau pace nici măcar o zi, care uneltesc necontenit împotriva noastră, 
aprinzând în noi pasiuni şi dorinţe, de care vor să ne lege la modul cel mai direct. 


Nu uita deci că împotriva noastră se poartă o luptă perpetuă, că în această viaţă 
care ne este spre pregătirea celei viitoare nu ne este lăsat timp de linişte, de veselie, 
de distracție, nici atunci când ne împresoară necazurile, nici atunci când ni se pare 
că ne bucurăm de linişte şi suntem fericiţi, de pildă, când mergem la teatru, la 
serate, când ne gătim cu podoabe sau ne îmbrăcăm cu haine frumoase, când cedăm 
poftelor desfătătoare ale pântecelui, când ne învârtim în dansuri vesele, când 
umblăm cu echipaje (vehicule) somptuoase etc. Să ştii, omule, că atunci când te 
bucuri de toate plăcerile vieţii, asupra ta apasă cea mai mare nenorocire. Tu eşti 
păcătos, eşti vrăjmaşul lui Dumnezeu, eşti în mare primejdie de a-ţi pierde viaţa 
veşnică, mai cu seamă dacă trăieşti nepăsător, nu faci fapte vrednice de pocăință. 
Asupra ta planează mânia lui Dumnezeu, mai cu seamă dacă nu cauţi să dobândeşti 
prin rugăciuni de pocăință şi prin îndreptare milostivirea Celui pe Care L-ai jignit. 
Deci ţine minte că pentru tine nu este acum timpul desfătărilor, ci mai degrabă al 
lacrimilor. Desfătările ar trebui să-ţi fie rare şi mai cu seamă cele pe care ţi le dau 
credinţa şi sărbătorile duhovniceşti. 


Dumnezeu este atotputernica forţă care ține toate lumile materiale, dar mai presus 
de aceasta este forța prea minunată, prea bună şi întru tot dreaptă Care ţine lumea 
spirituală - îngerii şi oamenii. Sub stăpânirea Sa sunt toate duhurile, pacea şi 
fericirea lor, ca şi tânjeala şi suferinţa duhurilor rele şi a oamenilor răi. 


Uneori, printr-o stare sufletească impură, sumbră, copleșită de răutate Îl hulim pe 
Dumnezeu. Hulim pe Tatăl, hulim Cuvântul şi pe Duhul Atotsfânt, Mângâietorul. 
Dimpotrivă, când suntem într-o bună dispoziţie sufletească, capabili să aducem şi 
altora linişte cu cuvântul, îi slăvim prin aceasta pe Tatăl, pe Fiul şi pe Duhul Sfânt 
Mângâietorul. “Putem să mângâiem şi noi pe cei care se află în tot necazul, prin 
mângâierea cu care noi înşine suntem mângâiaţi de Dumnezeu" (2 Corinteni 1.4). 


Atotţiitorul Dumnezeu, Atoţiitor înseamnă că cuprinde toată creatura, cea de sus şi 
cea de jos, cea rațională şi cea care trăieşte la nivelul senzaţiilor şi instinctelor, pe 
îngeri şi pe oameni, cerul cu toate câte sunt în el, pământul cu toate câte sunt în el, 
marea cu toate câte sunt în ea; Atotţiitor înseamnă o cuprindere generală şi 
individuală (particulară) a întregii creaturi şi a fiecăreia dintre componentele sale. 
Sunt cuprinse, deopotrivă, inima şi mintea omului şi de aceea se spune: „Inima 
regelui în mâna Domnului” (Pilde 21, 1). De aceea spun apostolii; „Nu că de la noi 
înşine suntem destoinici să cugetăm ceva de la noi înşine, ci destoinicia noastră 
este de la Dumnezeu” (2 Corinteni 3, 5). Dacă harul lui Dumnezeu nu va mai fi în 
inima şi în mintea mea, eu n-aş mai fi decât pulbere dusă de vânt, fără nici o tărie 
morală, înclinat spre tot răul. Mintea şi inima mi-ar rămâne pustii, meschine, 
întunecate, neputincioase. 


Fecioara Maria este stăpâna multmilostivă a tuturor fiilor şi fiicelor oamenilor. Ea 
însăşi - fucă a Dumnezeu-Tatălui, Cel ce este iubire, Mamă a Dumnezeu- 
Cuvântului, iubirea noastră nemărginită, aleasa logodnică a Duhului Sfânt (iubirea 
cea de o fiinţă cu Tatăl şi cu Cuvântul). Cum să nu alergăm cu grăbire la Stăpâna 
noastră şi să nu nădăjduim de la Dânsa toate duhovniceştile bunătăţi? 


Pune în suflet dorinţa nestrămutată de a urî cât poţi de tare păcatul: cu gândul, cu 
cuvântul, cu fapta, iar când vei fi ispitit de păcat, împotriveşte-i-te bărbăteşte şi cu 
ură. Fereşte-te însă ca această ură să se îndrepte spre persoana fratelui tău prin care 
s-a făcut păcatul. Urăşte păcatul din toată inima, dar pe aproapele compătimeşte-l; 
caută să-i luminezi mintea, roagă-te pentru el Celui Preaînalt, Care ne vede pe toţi 
şi Care pune la încercare inimile şi cele dinlăuntru ale noastre. „în lupta voastră cu 
păcatul nu v-aţi împotrivit încă până la sânge“ (Evrei 12, 4). Fără să-ţi înrădăcinezi 
în inimă ura faţă de păcat, rişti să cazi tu însuţi în el, şi nu o dată. Trebuie să smulgi 
din rădăcini egoismul: tot păcatul vine de la egoism. Întotdeauna păcatul se 


ascunde, ne face să credem că este spre binele nostru, ne făgăduieşte satisfacţii şi 
linişte. „Rodul pomului este bun de mâncat şi plăcut ochilor la vedere şi vrednic de 
dorit“ (Facerea 3, 6). Aşa ne apare şi nouă de fiecare dată păcatul. 


Dacă îngerii păzitori nu ne-ar ocroti de vicleşugurile răilor demoni, ce des am 
cădea din păcat în păcat, ce ne-ar mai chinui atunci dracii care îşi găsesc cea mai 
mare plăcere în a-i chinui pe oameni, ceea ce se întâmplă atunci când Domnul 
îngăduie îngerului păzitor să se îndepărteze vremelnic de noi, iar dracilor să 
lucreze cu uneltiri asupra noastră. Da, îngerii “de pace” sunt călăuze de nădejde, 
păzitorii sufletelor şi trupurilor noastre, mereu lângă noi, atunci când nu-i 
îndepărtăm din propria noastră voinţă, prin josnice cedări patimilor, prin trufie, 
îndoială, necredinţă. Uneori îţi pare că simţi aievea cum te acoperă cu aripile slavei 
lor nemateriale, doar că nu-i vezi. Gândurile, intenţiile şi faptele bune vin de la ei. 


D eseori vrăjmaşul ne otrăveşte şi ne arde sufletul cu răutatea sa, o otravă care ne 
poate cuprinde inima ca o cangrenă dacă nu ajungem să o respingem cu sincere 
rugăciuni de credinţă. Şi Dumnezeu, cu iubirea Sa, ne „îmbolnăveşte” inimile, dar 
intr-alt chip: uşor, dulce, nu arde, ci încălzeşte şi înviorează. 


Despre pocăință. Pocăinţa trebuie să fie sinceră şi absolut liberă, să nu fie 
constrânsă nici de timp, nici de rutină, nici de persoana celui ce primeşte 
spovedania. Altminteri n-ar fi pocăință. S-a spus: „Pocăiţi-vă, că s-a apropiat 
Împărăţia Cerurilor“ (Matei 4, 17). S-a apropiat înseamnă că a venit ea însăşi, nu 
trebuie să umbli să o cauţi; ea te caută, caută libera noastră opţiune, adică: să ne 
pocăim din toată inima şi cu zdrobire de inimă. „Erau botezați - se spune despre cei 
ce primeau botezul de la Ioan - mărturisindu-şi păcatele“ (Matei 3, 6). Adică ei 
înşişi îşi recunoşteau păcatele. Şi fiindcă rugăciunea este, în primul rând, pocăință 
şi cerere de iertare a păcatelor, şi ea trebuie să fie negreşit sinceră şi cu desăvârşire 
liberă, nu în silă, nu impusă, nu făcută din deprindere sau din inerție. Rugăciunea 
de prea mărire şi de recunoştinţă aşa trebuie să fie. Recunoştinţa presupune în 
sufletul celui care s-a bucurat de darul cel de Sus o deplină libertate, simțământul 
viu al gratitudinii care să se reverse de la sine pe buze: „Din prisosul inimii grăieşte 
gura“ (Matei 12, 34). Rugăciunea de laudă (doxologică) presupune în omul care 
contemplă lucrarea de infinită bunătate, înţelepciune, atotputernicie a lui 
Dumnezeu în lumea morală şi materială, uimire entuziastă şi, în consecinţă, trebuie 
să fie ceva absolut liber şi rațional. In general, rugăciunea trebuie să fie liberă şi o 
deplin conştientă „descărcare” a sufletului omului în faţa lui Dumnezeu. „înaintea 
lui Dumnezeu îmi descarc sufletul” (Rugăciunea Anei, mama lui Samuel). 


Pentru ca rugăciunea noastră să fie mai curată şi mai fierbinte, Domnul îi îngăduie 
diavolului să ne ardă chinuitor măruntaiele, pentru ca, simțind în noi o văpaie 
străină şi suferind de ea, să ne străduim să aprindem în inimă, prin smerită 
rugăciune, focul lui Dumnezeu, focul Duhului Sfânt care ne însufleţeşte inimile. 


Dumnezeu îi îngăduie vrăjmaşului să ne ispitească pentru a ne pune la încercare, ca 
să sporim în putere duhovnicească în lupta cu vrăjmaşul şi pentru ca să putem 
vedea noi înşine mai bine către ce înclină inima noastră: către răbdare, credinţă, 
nădejde, dragoste, în general către virtute, sau către irascibilitate, puţină credinţă, 
cârteală, hulă, răutate, deznădejde. De aceea nu trebuie să cădem pradă disperării, 
ci să suportăm deschis şi cu răbdare atunci când sufletul ne este cuprins de beznă, 
când pătrunde în inimă un foc care ne istoveşte, împingându-ne spre nerăbdare şi 
răutate. Să îndurăm necazurile şi strâmtorările, ştiind că acestea ne sunt necesare în 
ordinea vieţii duhovniceşti şi că prin ele Domnul ne încearcă să vadă dacă nu 
defăimăm calea cea adevărată, cea a sfintei credinţe şi a virtuţii, sau dacă ne lăsăm 
ademeniţi, mergând pe calea celui viclean. Suntem liberi şi trebuie să ne întărim în 
credinţă şi în fapte bune, gata să „ne dăm şi sufletul” pentru a urma calea cea 
adevărată. Şi cum am putea-o face dacă n-am fi puşi la încercare? 


Diavolul poate să vatăme şi inima preoţilor: cu lenevie, conformism şi sterilitate, 
făcându-i să nu propovăduiască credincioşilor adevărurile Evangheliei, ne- 
explicându-le ce înseamnă a face voia Domnului. Tot el lucrează uneori în timpul 
rugăciunii în inimă, supunându-şi-o prin indiferenţă, astfel încât rugăciunea să nu 
mai fie sinceră, ci făcută de mântuială. De asemenea, face ca inima să nu mai fie în 
stare să contemple în timp ce se roagă măreţia desăvârşirilor lui Dumnezeu, 
măreţia Maicii Domnului, a sfinților îngeri, a sfinților - oamenii lui Dumnezeu. 
Diavolul este asemenea unui spin rău, care caută mereu şi în orice loc să înţepe 
ochiul inimii, să-l întunece, să-l facă să nu mai poată vedea; este ca o pulbere 
otrăvită care pluteşte necontenit în aerul minţii noastre, aşezându-se vătămător pe 
inimă, devorând-o şi întinând-o. Acelaşi lucru îl face şi cu unii profesori de religie, 
cărora le înfrânge inima, făcându-le-o uscată, sterilă, obtuză, ca să nu mai poată 
preda tinerelor mlădiţe din via Domnului adevărurile dumnezeieşti, ca să nu se 
poată adăpa de la Izvorul dătător de viaţă al Evangheliei. 


Suntem într-un cerc profan de discuţii. Vorbe, vorbe, vorbe... De cele mai multe ori 
goale, în care nu se suflă un cuvânt despre Dumnezeu - Tatăl nostru al tuturor - 
despre dragostea pe care ne-o poartă, despre viaţa viitoare, răsplata cerească; de ce, 
oare? Pentru că oamenii se ruşinează să aducă vorba despre Dumnezeu. Dar ceea 
ce uimeşte mai mult este că chiar oamenii care trec drept evlavioşi şi drept 


A . 


„luceferi” în societate arareori vorbesc despre Dumnezeu, despre Mântuitorul 


Hristos, despre valoarea timpului, despre înfrânare, judecată, fericirea viitoare sau 
chinurile veşnice, atât în cercul familiei, cât şi în acela al oamenilor de lume, şi îşi 
petrec adeseori timpul în discuţii sterile, jocuri de societate, distracţii. Şi aceasta se 
întâmplă tot pentru că se ruşinează să înceapă o asemenea discuţie, temându-se să 
nu devină plictisitori sau că nu vor putea să o poarte ei înşişi cu sinceritate. O, 
lume desfrânată şi păcătoasă! Vai ţie, ce vei face în ziua judecății obşteşti, în faţa 
nemitamicului Judecător! „întru ale Sale a venit, dar ai Săi nu l-au primit” (loan 1, 
11). Da, Domnul şi Creatorul nostru nu este primit la noi! Nu-L primim în case, 
nu-L „primim” în discuţii. Sau, iată, cineva citeşte Sfânta Carte sau zice rugăciuni 
cu glas tare, dar oare de ce o face în silă, fără chef, de parcă i s-ar împletici limba 
în gură? Nu din prisosul inimii, ci fiindcă se simte stingherit, buzele-i pustii de- 
abia i se mişcă. De ce oare? Din disprețul față de lecturile duhovniceşti şi faţă de 
rugăciune, pe care diavolul i l-a sădit în inimă, dintr-o falsă ruşine. O, sărmanii mei 
oameni! Vă ruşinaţi de ceea ce ar trebui să ţineţi la cea mai mare cinste! O, făpturi 
nerecunoscătoare, nărăvite! Ce chinuri meritaţi pentru o asemenea purtare? 


Când vrăjmaşul nu reuşeşte să-l abată pe creştin de pe calea mântuirii prin supărări, 
lipsuri, sărăcie şi altele asemenea, prin boli şi necazuri de tot felul, el se aruncă în 
extrema cealaltă, căutând să o folosească: încearcă să-l facă să apuce altă cale, 
având o sănătate perfectă, linişte deplină, viaţă de huzur, dar şi o inimă ne- 
simţitoare, nepăsare sufletească faţă de valorile duhovniceşti şi faţă de comorile 
vieţii lăuntrice. O, cât de primejdioasă este această a doua stare! Mai periculoasă 
decât prima, decât atunci când omul este împresurat de supărări, lipsuri, boală. 
Fiindcă, aflându-ne în cea de-a doua stare, îl uităm repede pe Dumnezeu, încetăm 
să mai simțim mila Lui, aţipim şi dormim de-a binelea cu duhul. „Dar mirele 
întârziind, au aţipit toate şi au adormit. lar la miezul nopţii s-a făcut strigare: lată, 
mirele vine! leşiţi întru întâmpinarea lui!“ (Matei 25, 5-6). Când avem supărări, îl 
căutăm pe Dumnezeu şi fără să vrem, cerându-l să ne mântuiască, simţim că 
Dumnezeu este Dumnezeul mântuirii noastre, că EI este viaţa, respiraţia, lumina şi 
tăria noastră. Deci este mai bine pentru un creştin să trăiască în necazuri, oricare ar 
fi ele. 


Rugăciunea este o respiraţie spirituală. Rugându-ne, respirăm cu Duhul Sfânt, „ne 
rugăm cu Duhul Sfânt“ (Iuda 1, 20). Prin toate rugăciunile bisericeşti respiră 
Duhul Sfânt, asemenea unui aer spiritual şi a unei lumini, foc duhovnicesc, hrană şi 
îmbrăcăminte duhovnicească. 

Duhule Sfinte, noi toţi, creştinii, suntem suflarea Ta, născuţii Tăi; de altfel, şi 
prin cea dintâi suflare ziditoare în faţa celui dintâi om noi toţi, toate neamurile 
pământului, suntem suflarea Ta, născuţii Tăi! Miluieşte-ne şi zideşte-ne, Duhule 


Sfinte! Risipeşte cu suflarea Ta miasma păcatelor şi patimilor noastre, fă să 
dispară mirosul cel rău al păcătoaselor deprinderi. 


Când te rogi, ţine minte şi crede cu tărie că fiecare gând şi fiecare cuvânt al tău 
poate să devină, în mod sigur, faptă. „Că la Dumnezeu nimic nu este cu neputinţă” 
(Luca 1, 37). Că „cel ce se alipeşte de Domnul este un duh cu EI“ (1 Corinteni 6, 
17). Înseamnă că şi cuvântul Tău nu va rămâne fără folos. „De poţi crede, toate 
sunt cu putinţă celui ce crede” (Marcu 9, 23). Păzeşte cuvântul; el este de nepreţuit. 
„Pentru orice cuvânt deşert pe care-l vor rosti, oamenii vor da socoteală în ziua 
judecății” (Matei 12, 36). 


Cuvântul este o expresie a adevărului; este adevărul însuşi, existență, faptă. 
Cuvântul precede oricărei fiinţe, oricărui lucru, ca şi Cauză a existenţei acestora, a 
trecutului, prezentului şi viitorului lor. „Eu sunt alfa şi omega - zice Domnul 
Dumnezeu - Cel ce este, Cel ce era şi Cel ce vine, Atotţiitorul” (Apocalipsa 1, 8). 
Aşa glăsuieşte Cuvântul Atotcreator al Părintelui, în el - în Cuvânt - stă cauza 
tuturor creaturilor prezente trecute şi viitoare. 


De ce dăm o atât de mare şi de evlavioasă cinstire Crucii, de ce vorbim în 
rugăciuni despre puterea ei, amintind aceasta după ce o invocăm pe Mijlocitoarea 
noastră înaintea lui Dumnezeu, Preasfânta Fecioară Maria şi puterile cereşti, dar 
înainte de pomenirea sfinților, iar uneori chiar înainte de pomenirea Maicii 
Domnului şi a puterilor cereşti? Pentru că, după patimile Mântuitorului, Crucea s-a 
făcut semnul Fiului Omului, adică ea îl „reprezintă" pe Însuşi Cel ce S-a întrupat şi 
a pătimit pentru mântuirea noastră, Fiul lui Dumnezeu. Hristos S-a adus jertfă 
pentru păcatele noastre, înaintea Dumnezeu- Tatălui, pe Cruce; pe ea şi prin ea ne-a 
mântuit de lucrarea vrăjmaşului; de aceea o cinstim cu atât de mare evlavie! 
Fiindcă le este credincioşilor armă puternică, care îi izbăveşte de toată răutatea, 
îndeosebi de răutăţile vrăjmaşilor nevăzuţi. 


După cum lumina, aerul şi apa stau împreună şi se întrepătrund şi cu toate acestea 
nu se amestecă, păstrându-şi fiecare calităţile, rămânând, adică, lumina - lumină, 
aerul - aer, apa - apă, dar având toate aceeaşi esenţă, tot aşa, într-o anumită măsură, 
şi persoanele Dumnezeieştii Treimi stau întotdeauna împreună, nedespărțite unele 
de altele: Tatăl în Fiul şi Fiul în Tatăl şi Duhul Sfânt, Care purcede de la Tatăl şi 
întru Fiul se odihneşte. În acelaşi timp, fiecare Persoană îşi păstrează propriile 
caracteristici. Dumnezeu-Tatăl este nenăscut, nefăcut şi nu purcede din altcineva. 
Fiul este născut din Tatăl, Duhul Sfânt purcede de la Tatăl, iar firea celor trei 
Persoane este aceeaşi: Dumnezeirea, simplă (necompusă). Comparaţia se bazează 
pe cuvintele Domnului nostru lisus Hristos, Care se numeşte pe Sine lumina lumii, 


iar despre Duhul Sfânt vorbeşte asemănându-L cu stihia apelor. „Cel ce crede în 
Mine, precum a zis Scriptura, râuri de apă vie vor curge din pântecele lui. lar 
aceasta a zis-o despre Duhul pe Care aveau să-L primească acei ce cred în EI (loan 
7, 38-39). Îl compară, de asemenea, cu aerul sau cu vântul: „Vântul suflă unde 
voleşte şi tu auzi glasul lui, dar nu ştii de unde vine, nici încotro se duce. Astfel 
este cu oricine e născut din Duhul“ (loan 3, 8). Sfânta Biserică cântă despre Duhul 
Sfânt: „de suflă Acesta spre cineva după vrednicie, curând îl ridică din cele de pe 
pământ..." (Rânduiala înmormântării preoților şi diaconilor, Antifon 1). 


Domnul poate da trup oricărei „fiinţe", fie ea animal sau plantă, întocmai cum am 
îmbrăca noi o haină; ai luat material, l-ai cusut, te-ai îmbrăcat. „M-ai îmbrăcat în 
piele şi în carne, m-ai ţesut din oase şi din vine" (lov 10, 11). Şi cât de divers şi de 
infinit este „materialul" din care Creatorul „coase" îmbrăcăminte, pe multiple şi 
felurite „croieli", făpturilor Sale: animale, păsări, peşti, insecte, reptile. lar pe noi, 
oamenii, îmbrăca-ne-va cândva în lumină şi vom străluci ca soarele în împărăția 
Sa! „Stătut-a împărăteasa (...) îmbrăcată în haină aurită şi prea înfrumuseţată” 
(Psalmul 44, 11). „Atunci cei drepţi vor străluci ca soarele" (Matei 13, 43). Acum 
însă, suntem îmbrăcaţi în pământ, apă, aer, căldură; îmbrăcămintea noastră aceasta 
este! Cu câtă înţelepciune şi perfecțiune sunt îmbinate aceste stihii în funța 
noastră! Nu ne stingheresc, le suportăm uşor, spre folosul nostru. O, prea înțelepte 
şi atotputernice Artist! Artist Dătător de viaţă, tot ce faci Tu este perfect, fără 
seamăn de frumos, viu! Tu poţi da viaţă şi pulberii. O pui în mişcare cu puterea Ta! 


Lucrul de căpetenie într-o rugăciune şi care trebuie să ne preocupe cel mai mult 
este credința vie, limpede-văzătoare în Domnul. Închipuieşte-ţi-L stând aievea 
înaintea ta şi în tine şi atunci tot ce îi vei cere lui lisus Hristos Domnul, prin Duhul 
Sfânt, ţi se va da. Cere simplu, fără a sta la îndoială, şi Dumnezeu, Cel ce poate 
săvârşi într-o clipă cele mai mari şi mai uimitoare minuni, după cum şi semnul 
Crucii are putere uriaşă, va face totul pentru tine. Cere, dar nu numai cele ce-ţi sunt 
ție de trebuinţă, cere pentru toţi credincioşii, pentru întreg trupul Bisericii, bunătăți 
spirituale şi materiale, nu te izola de ceilalți credincioşi, ci stai în comuniune 
duhovnicească cu ei, ca mădular al marelui trup al Bisericii lui Hristos şi ca unul ce 
iubeşte întru Hristos pe cei dintr-o familie cu el. Tatăl ceresc îţi va da ţie pacea Sa 
şi îndrăznire către Sine. 


Când te rogi, pătrunde cât poţi mai adânc în cuvintele rugăciunii, caută să le 
simţi cu inima. „Nu-ţi îndepărta mintea de la ele, nu lăsa gândul să-ţi zboare 
qiurea. Dacă te rogi în timpul Slujbelor divine, al săvârşirii Tainelor şi 
ierurgiilor, în diferite ocazii, „prinde-ţi“ inima cât poți de tare de cuvintele 
rugăciunii bisericeşti, cu convingerea că nici unul dintre ele nu este pus acolo 


fără rost, fiecare are puterea sa, şi că în fiecare cuvânt Se află însuşi Domnul, 
Cel în trei ipostasuri, Care pretutindenea este şi pe toate le împlineşte. Cugetă 
aşa: eu nu sunt nimic, totul vine de la Domnul. Și încă: Dumnezeu-Cuvântul 
cuvântează în mine. Nu trebuie să-mi fac nici o grijă. Spus este: „Aruncă spre 


Domnul grija ta şi EL te va hrăni“ (Psalmul 54, 25). 


Revistele şi ziarele „profane" le citeşti cu uşurinţă şi cu plăcere şi înclini să dai 
repede crezare celor citite. Dar dacă iei o publicaţie religioasă, sau o carte, mai cu 
seamă dintre cele bisericeşti, sau, uneori, când îţi spui rugăciunile, simţi ceva ca o 
apăsare în inimă, începe să te chinuie neîncrederea şi necredinţa, ai o senzaţie de 
tulburare sau repulsie. Mulţi vor recunoaşte că este aşa. Oare de ce se întâmplă 
aşa? Fireşte, nu din cauza conţinutului şi calităţii textului respectiv, ci datorită 
„calităţii"” cititorului, a inimii sale şi - în primul rând - din cauza diavolului, 
vrăjmaşul oamenilor şi a tot ce este sfânt. EI ne ia cuvântul din inimă. Când citim 
scrieri profane, nu-l „deranjăm" cu nimic şi nici el pe noi. Îndată ce luăm o carte 
duhovnicească sau când începem să ne gândim la îndreptarea şi mântuirea noastră, 
atunci simte că ne împotrivim lui, îl enervăm, îi chinuim răutatea din el şi se 
porneşte împotriva noastră. Ce trebuie să facem? Să renunțăm la lucrul bun pe care 
l-am început, la lecturi de folos, la rugăciuni? Nu! Să răbdăm şi prin răbdare ne 
vom mântui sufletul. „Prin răbdarea voastră veţi dobândi sufletele voastre" (Luca 
21, 19), spune Domnul. 


Aceasta este valabil şi în raportul teatru-bise-rică sau scenă-cultul divin. Aflându- 
ne la teatru, cei mai mulţi dintre noi ne simțim satisfăcuţi; la biserică, apăsaţi, 
plictisiţi. De ce oare? Fiindcă la teatru totul are menirea să ne producă o plăcere 
senzuală şi prin aceasta diavolul nu se supără, nu se tulbură, ci simte plăcere, după 
cum el însuşi ne oferă clipe plăcute. În sinea lui gândeşte aşa: „Distraţi-vă, prieteni, 
distraţi-vă oricum, numai să nu vi se mai ducă gândul la Dumnezeu“. În biserică 
totul este făcut pentru a stimula credinţa şi frica de Dumnezeu, simțămintele 
cucernice, pentru a trezi conştiinţa păcatului şi stricăciunii noastre, iar diavolul ne 
seamănă în inimă îndoiala, deprimarea, descurajarea, gânduri viclene, necurate şi 
hulitoare, încât omului i se face silă de sine, nu-şi mai află locul, nu este în stare să 
stea nici măcar o oră, iese afară cât poate de repede. Teatrul şi biserica stau pe 
poziții potrivnice. Unul este un templu al lumii acesteia, alta - templul lui 
Dumnezeu; unul - capiştea diavolului, alta - Biserica lui Dumezeu. 


Când ţi se va cere să te rogi pentru izbăvirea cuiva de moarte trupească, de pildă 
prin înec, prin boală, prin foc sau printr-o altă nenorocire, laudă credinţa celui ce ţi- 
a cerut aceasta şi zi în sine: „Binecuvântată să-ţi fie credinţa; să dea Domnul 


îndeplinire, după credinţa ta, nevrednicei, puţin-credincioasei mele rugăciuni şi să- 
mi sporească şi mie credinţa". 


Ori de câte ori greşeşti împotriva lui Dumnezeu şi a oamenilor înclini să-ţi acorzi 
lesne iertare şi să te scuzi cu aceeaşi uşurinţă faţă de alţii. lubeşte-ţi aproapele ca pe 
tine însuţi, iartă-l cât poţi de mult: „De câte ori va greşi față de mine fratele meu 
şi-i voi ierta lui? (...) Nu zic ţie până de şapte ori, ci până de şaptezeci de ori câte 
şapte" (Matei 18, 21-22), spune Domnul. Prin aceasta se şi cunoaşte dragostea. Dar 
şi aceasta este încă prea puţin: dragostea îşi iubeşte vrăjmaşii, face bine celor ce o 
urăsc, binecuvântează pe cei ce o blestemă, se roagă pentru cei ce îi fac necazuri 
(Luca 6, 27-28). 


Dumnezeu, Cel ce vede în inimile noastre, cunoscându-ne avariţia, meschinăria, 
egoismul atunci când s-ar cuveni să dăm ospitalitate sau să facem milostenie unora 
de la care nu sperăm să obţinem acelaşi lucru, ne-a făgăduit răsplată în ziua 
Judecăţii nu numai fiindcă am hrănit pe cel flămând, am dat de băut celui însetat, |- 
am îmbrăcat pe cel gol, am cercetat pe bolnav şi pe întemnițat; a făgăduit răsplată 
chiar şi celui ce a dat doar un pahar de apă rece unui creştin sau unui necredincios, 
în numele Domnului. „Şi cel ce va da de băut unuia din aceştia mici (...) adevărat 
grăiesc vouă, nu va pierde plata sa" (Matei 10, 42). O, mult-dăruitorule Hristoase! 
Cine nu se va ruşina oare, cunoscând aceasta, de învârtoşarea inimii sale şi de 
ruşinoasa-i zgârcenie! 


Diavolul fiind duh, fiinţă simplă (necompusă), poate să tulbure şi să învenineze 
sufletul, îndreptând brusc gândul, dintr-o singură mişcare, spre viclenie, îndoială, 
hulă, nerăbdare, irascibilitate, răutate; printr-o întoarcere de-o clipă a inimii către 
patimile trupului - concupiscenţă, desfrânare şi altele asemenea, care se pot aprinde 
dintr-o scânteie. O face cu şiretenia şi viclenia care îi sunt proprii, făcând să se 
aprindă înlăuntrul omului un foc care îl pârjoleşte cu o intensitate infernală. 
Trebuie să ne ţinem şi să ne întărim din răsputeri în adevărul dumnezeiesc, 
respingând din prima clipă minciuna, gândul şi răutatea diavolească. Omul trebuie 
să fie tot numai atenţie, ochi veşnic treaz, dur diamant în toate ale sale, ferm şi 
statornic. Slavă biruinţei Tale, Doamne! Fă-mă să pot birui şi eu, cu tăria puterii 
Tale, pe duşmanii văzuţi şi nevăzuţi, în toate zilele vieţii mele, până la cea din 
urmă suflare. Amin! O, simplitate a credinţei! Nu mă părăsi! 


Nu numai de mâncare, de băutură, de îmbrăcăminte, de o locuinţă frumoasă şi bine 
orânduită sau de lucrurile din casă nu trebuie să te împătimeşti, dar nici măcar din 
sănătate şi din propria-ţi viaţă să nu faci o patimă, lăsându-ţi-le mai bine la voia lui 
Dumnezeu şi zicând: „Căci pentru mine viaţa este Hristos şi moartea un câştig" 


(Filipeni 1, 21). „Cel ce îşi urăşte sufletul în lumea aceasta îl va păstra pentru viaţa 
veşnică" (loan 12, 25). Patima pentru viaţa vremelnică, faţă de sănătatea trupească 
duce la multe abateri de la legea lui Dumnezeu, la concesii pe seama trupului, la 
neţinerea posturilor, la neîndeplinirea conştiincioasă a îndatoririlor de serviciu, la 
deprimare, nerăbdare, irascibilitate. Caută să nu adormi niciodată înainte de a-ţi 
face pravila de seară, să nu-ţi laşi inima momită de o timpurie mergere la culcare, 
să nu ţi-o împietrească vrăjmaşul, făcând-o insensibilă la rugăciune. „Privegheaţi şi 
vă rugaţi ca să nu cădeţi în ispită!" (Matei 26, 41). „Fiţi treji, privegheaţi!" (1 Petru 
5, 8). „Drept aceea, privegheaţi, că nu ştiţi ziua, nici ceasul când vine Fiul Omului" 
(Matei 25, 13). „Vegheaţi, dar, că nu ştiţi când va veni stăpânul casei; sau seara, 
sau la miezul nopţii, sau la cântatul cocoşilor, sau dimineaţa, ca nu cumva, venind 
fără veste, să vă afle pe voi dormind. lar ceea ce vă zic vouă, zic tuturor: 
privegheaţi!" (Marcu 13, 35-37). 


Rugaţi-vă, fraților, Maicii lui Dumnezeu, ori de câte ori vi se iscă în casă furtuna 
vrajbei şi răutăţii. Ea este atotbună şi în toate ajutătoare şi poate aduce cum nu se 
poate mai bine pace în inimile oamenilor. Pacea şi dragostea vin de la Unul 
Dumnezeu, de la unicul Izvor al său, iar Stăpâna noastră este în Dumnezeu una cu 
Dumnezeu şi, ca Maică a lui Hristos, Domnul Păcii se sârguieşte şi se roagă pentru 
pacea a toată lumea şi, mai vârtos, pentru pacea tuturor creştinilor. Ea are puterea 
cea bună şi, prin vrerea Sa, poate să îndepărteze de la noi duhurile rele, cele de sub 
cer, care caută neadormit şi stăruitor să semene în oameni răutate şi vrăjmăşie. Ea 
poate să dea grabnic celor ce vin cu dragoste şi credință sub ocrotitorul său 
acoperământ pace şi dragoste. Sârguiţi-vă şi voi să ţineţi în inimă credinţa şi 
dragostea, fiindcă, dacă nu vă veţi purta de grijă singuri, nici Maica Domnului nu 
va mijloci pentru voi la Dumnezeu, nefiind voi vrednici de aceasta. Daţi 
întotdeauna voi înşivă, cu osârdie şi evlavie, cinstire Maicii Celui Preaînalt. Căci 
„cuvine-se cu adevărat să o fericim" pe Născătoarea de Dumnezeu, „cea pururea 
fericită şi prea nevinovată"”, mai presus decât toată făptura, mijlocitoare pentru 
neamul omenesc. Străduiţi-vă să vă cultivați duh de smerenie, fiindcă ea însăşi este 
smerită ca nimeni altul dintre muritori şi caută cu dragoste numai la cei smeriţi. 
„Că a căutat - Domnul şi Mântuitorul Său - spre smerenia roabei Sale" (Luca |, 
48), îi spune Elisabetei. 


Nu-i îngădui diavolului să-ți semene în inimă răutate şi vrăjmăşie li împotriva 
aproapelui; fă ca acestea să nu-şi găsească nicicând cuib în inima ta. Altminteri, de 
răutatea din tine, chiar dacă nu o vei exprima în cuvinte sau fapte, ci ţi se va citi 
doar în privire, poate să se molipsească şi sufletul fratelui tău, să aprindă din 
scânteia urii o flacără grozavă (nimic nu este mai molipsitor decât răutatea; ea îi 
cuprinde cu uşurinţă pe cei ce au deja în inimă un surplus de răutate neadormită). 


Păzeşte-te: „cu măsura cu care măsori ţi se va măsura" (cf. Matei 7, 2). „Căci nu 
este nimic ascuns care să nu se dea pe faţă şi nimic tainic care să nu se cunoască şi 
să nu vină la arătare" (Luca 8, 17). 


Caută să ai creştinească bună-pricepere, ca să poţi binecuvânta din inimă pe cei ce 
te blestemă, pentru a bine-plăcea lui Hristos, care spune „binecuvântaţi pe cei ce vă 
blestemă; iubiți pe vrăjmaşii voştri” sincer, neluând în seamă vrăjmăşia lor, ci 
căutând la chipul lui Dumnezeu, după care au fost făcuţi, văzându-vă pe voi 
înşivă în ei. Faceţi bine celor ce vă urăsc, asemenea Fiului Tatălui ceresc, Care este 
bun cu cei nemulțumitori şi răi. Fiţi convinşi că răul poate fi învins numai cu 
binele, fiindcă binele este întotdeauna mai puternic decât răul. Rugaţi-vă pentru cei 
ce vă fac necazuri, pentru ca prin rugăciunea voastră să se izbăvească şi ei, dacă 
Dumnezeu va binevoi, de viclenie, de răutate şi de uneltirile diavolului şi vă veți 
izbăvi şi voi de necazuri. „Oricui îți cere, dă-i, şi de la cei care iau lucrurile tale nu 
cere înapoi" (Luca 6, 27, 28, 30, 35), fiindcă toate sunt ale lui Dumnezeu şi, de va 
voi Domnul, toate ţi se vor lua. Nu uita că gol ai ieşit din pântecele maicii tale şi 
gol te vei întoarce în pământ (lov 1, 21) şi nu vei lua cu tine nimic. Dacă vei trăi 
aşa, vei agonisi nepreţuită comoară de pace şi de iubire şi vei trăi ani îndelungaţi 
pe pământ. Căci s-a spus: „Cei blânzi vor moşteni pământul" (Matei 5, 5). 


Ochii inimii mele privesc numai la Tine, Stăpâne: cred nestrămutat în Tine. Tu 
singur ştii ce şi cum să-mi dai. Tu eşti comoara tuturor bunătăţilor, Tu care ai 
revărsat din belşug bunătăţile Tale asupra tuturor făpturilor, înţelepciunea şi 
atotputernicia Ta. Şi la Tine caut, Stăpână, apără-mă şi mă miluieşte dintre rău şi 
bine, ci ca un vrednic şi viteaz ostaş al lui Hristos, începătorul tuturor biruinţelor, 
luptă-te bărbăteşte cu răul, căutând spre cununa pe care Stăpânul o pregăteşte 
tuturor celor ce înving răul din lumea aceasta şi din propriul lor trup. „Celui ce 
biruieşte îi voi da să şadă cu Mine pe scaunul Meu“ (Apocalipsa 3, 21). 


Ca să uiţi ura pe care i-o porţi aproapelui şi să-l ierți din toată inima, adu-ţi aminte 
că tu însuţi nu eşti străin de ură şi nici de alte patimi. Recunoaşte în neputinţele şi 
patimile aproapelui propriile tale neputinţe şi patimi. „lertaţi unul altuia, precum şi 
Dumnezeu v-a iertat vouă în Hristos“ (Efeseni 4, 32). O, cât sunt de păcătos! Prin 
păcatele mele, făcutu-m-am urât în faţa lui Dumnezeu, a oamenilor, a mea însumi. 
Ar putea oare să mă dezguste cineva mai mult decât eu însumi? Cu adevărat, 
nimeni! Faţă de mine toţi sunt nişte drepţi. Mânia-mă-voi pe mine însumi fără să- 
mi tremure inima şi socoti-voi iertarea defăimărilor şi greşelilor aproapelui 
împotriva mea, nevrednicul, drept o fericire fără seamăn, pentru ca şi mie 
îndelung-răbdătorul, îndurătorul şi milostivul Dumnezeu să-mi ierte măcar unele 


greşeli. Să ţin minte că numai aşa mă pot bucura de mila Stăpânului meu, 
altminteri de ce-aş mai trăi. 


Viaţa omului pe pământ este grea, aspră, plină de necazuri şi supărări. Zi de zi, de 
dimineaţă până seara, trebuie să lupţi din greu cu patimile trupeşti care, la rândul 
lor, duc război necurmat cu sufletul, să lupţi „împotriva începătoriilor, împotriva 
stâpâniilor, împotriva stăpânitorilor întunericului acestui veac, împotriva duhurilor 
răutăţii, care sunt în văzduhuri" (Efeseni 6, 12). Viclenia şi cruzimea acestora sunt 
de o neînchipuită răutate, dar şi de o drăcească şi neobosită iscusință! O, 
Preadulcele nostru Mântuitor, Cel ce i-ai chemat la tine pe toţi cei osteniţi şi 
împovăraţi, pentru a-i odihni pe ei! Caută spre noi şi vezi: istovitu-ni-s-au inima ŞI 
rărunchii de lupta şi necazurile cele de toate zilele, chinuiţi suntem şi sleiți de 
puteri, ne mişcăm de colo-colo ca nişte umbre. Nemiloşii vrăjmaşi nu contenesc să 
ne împietrească sufletele, caută prin toate mijloacele să ne arunce în bezna 
deznădejdii. Tinde mâna Ta, Stăpâne, şi ne izbăveşte de uneltirile bătrânului, 
ucigaşului şarpe. „Dacă voieşte cineva să vină după Mine - zis-ai Tu, Doamne - să 
se lepede de sine, să-şi ia crucea sa - în fiecare zi - şi să vină după Mine“ (Luca 9, 
23). Cine ne pune zilnic pe umeri „crucea" necazurilor şi strâmtorărilor? Omul 
vechi, omul trupesc şi diavolul, cu neîncetatele sale vicleşuguri. 


De vei căuta mereu spre Domnul în timp ce te lupţi cu vreo patimă, sau păcătuieşti, 
sau te pocăieşti, inima ta zbuciumată va afla linişte şi faţa ţi se va lumina. „Dat-ai 
veselie în inima mea"; „S-a însemnat peste noi lumina feţei Tale, Doamne” 
(Psalmul 4, 7, 6). O, cât de mult ne luminăm la faţă atunci când privim cu tăria 
credinţei şi cu ochii inimii către Domnul inimilor noastre! Cu adevărat, aşa este, 
când Domnul e cu noi, zicând: „Mă cheamă pe Mine în ziua necazului şi te voi 
izbăvi” (Psalmul 49,16); „Cu dânsul sunt în necaz, şi-l voi scoate pe el şi-l voi 
slăvi” (Psalmul 90, 15). O, Doamne, Mult-dăruitorule şi Mult-răbdătorule, Tu, Cel 
ce ierți în fiecare zi de şaptezeci de ori câte şapte păcatele şi greşelile noastre, ale 
celor ce se căiesc şi vin la Tine, cerând iertare cu inimă curată, miluieşte-ne pe noi 
cei ce Îţi greşim în fiecare zi cu asupra de măsură. Amin. 


Pentru cei mai mulţi dintre noi mâncarea şi băutura nu sunt de luat în seamă, 
intrând în ordinea firească a lucrurilor. Ele capătă însă o cu totul altă importanţă 
pentru un flămând sau pentru un însetat care duce lipsă de ele. Şi nu este oare 
nebunie şi nesocotire a legilor dumnezeieşti să nu-i dai unui om - chip al lui 
Dumnezeu, copărtaş al fiinţei divine pentru care Dumnezeu va fi toate în toţi (| 
Corinteni 15, 28), de mâncare, să-ţi pară rău să-i dai mâncare, băutură, haine, casă 
şi toate cele pământeşti? Pulberea rămâne mereu pulbere; chipul nemuritor al 
nemuritorului Dumnezeu va sta şi se va cinsti mereu, deasupra tuturor lucrurilor 


pământeşti, stricăcioase, repede pieritoare. De aceea să nu ne zgârcim când s-ar 
cere să ne ajutăm aproapele! Este o cinste fără seamăn să hrăneşti, să îmbraci, să 
aduci linişte chipului lui Dumnezeu! Preabunule şi Preaîndurătorule Doamne, 
umple de bunătate şi de mărinimie inimile noastre! 


Sfinţii, oamenii lui Dumnezeu au avut „luminaţi ochi ai minţii” (cf. Efeseni 1, 18) 
şi cu aceşti ochi au putut vedea desluşit de ce are nevoie firea noastră coruptă de 
păcat, au văzut şi au înţeles limpede pentru ce trebuie să ne rugăm, ce să-l cerem 
Domnului, pentru ce să-l mulţumim şi să-L slăvim, dându-ne excelente modele de 
rugăciuni de toate trebuinţele. Cât de frumoase şi de folositoare sunt aceste 
rugăciuni! Nu cred că am ajuns să le simţim şi să le cunoaştem valoarea, în schimb 
cunoaştem prea bine preţul mâncării, băuturii, îmbrăcămintei la modă, preţul unei 
locuinţe gata mobilate, al biletului de intrare la teatru sau la sala de concerte, preţul 
literaturii profane, al romanelor pline de vorbe pe cât de frumoase, pe atât de goale, 
dar vai! - mărgăritarele fără seamăn ale rugăciunilor le călcăm în picioare! Şi în 
timp ce toate cele lumeşti îşi găsesc, de cele mai multe ori, un generos adăpost în 
inimile noastre, rugăciunile nu-şi află nici cel mai modest locuşor sau nu sunt 
primite deloc, iar când rugăciunea îşi cere totuşi drepturile şi reuşeşte, într-un fel, 
să „pună piciorul” în noi, o şi izgonim îndată, ca pe un cerşetor, ca pe cineva care 
nu are haină de nuntă... 


Când te rogi, să nu uiţi niciodată că Domnul dă după inima celui ce cere 


Bucură-te ori de câte ori ai ocazia să oferi mângâiere aproapelui, ca un adevărat 
creştin, care se străduieşte să agonisească cât mai multe fapte bune şi mai cu 
seamă comori de iubire. Nu te bucura când ţi se dă ţie mângâiere şi iubire, 
socotindu-te pe bună dreptate nevrednic de acestea. Arată-te iubitor, cu 
Simplitate, dezinteresat, fără gând de viclenie, fără să-ţi faci calcule mărunte, 
egoiste, ținând seama că iubirea este Dumnezeu însuşi. Nu uita că Domnul te 
urmăreşte în toate căile tale, îţi ştie gândurile şi mişcările inimii. 


Nu scăpa prilejul să te rogi pentru cineva, atunci când îţi cere, sau îţi cer rudele, 
prietenii, admiratorii sau cunoştinţele aceluia. Domnul caută cu bunăvoință la 
rugăciunea făcută cu dragoste şi cu îndrăznire. În afară de aceasta, când se roagă 
pentru alţii, rugătorul îşi face sieşi folos. O asemenea rugăciune curăță inima, 
întăreşte credinţa şi speranţa în Dumnezeu, încălzeşte dragostea de Dumnezeu şi de 
aproapele. Când te rogi, spune: „Doamne! Dacă îţi este cu putinţă, fă asta, sau asta, 
pentru robul Tău, fă-i lui ceea ce cere, fiindcă numele Tău este Cel bun, Cel 
atotputernic. „Deci dacă noi, răi fiind, ştim să dăm daruri bune - nu numai celor de- 
un neam cu noi, ci şi străinilor - cu atât mai mult Tu - Atotputernice - vei da cele 
bune celor ce cer de la Tine“ (cf. Matei 7, 11). 


Slavă Ţie, Doamne, Părintele nostru Preaînţelept, Cel ce îmi pui la încercare 
iubirea pe care Ţi-o port Ţie şi aproapelui meu! Dacă înţelepciunea şi adevărul Tău 
vor găsi de cuviinţă să o facă, nu mă lăsa neîncercat nici o singură zi. Aşază-se, 
întărească-se, curăță-se şi înalță-se iubirea pe care Ți-o port Ţie şi aproapelui, 
pentru ca să nu mă înfățişez gol înaintea feţei Tale în ziua Judecăţii. 


Dacă eu, om neputincios fiind, pot face orice, în limita posibilităţilor mele, de 
pildă: vreau să scriu o lucrare - o scriu; vreau să-mi tratez o boală - o tratez, vreau 
să fac un lucru - îl fac, vreau să construiesc o casă sau o biserică - le construiesc. 
Sau pot spune cuiva: vino, şi vine, pleacă şi pleacă, fă asta şi face, Dumnezeu 
Atotputernicul să nu facă, oare, tot ce voieşte? „Dumnezeul nostru este în cer; în 
cer şi pe pământ toate câte a voit a făcut" (Psalmul 113, 11). Dacă un om ajunge să 
spună uneori doar două cuvinte ca să se facă una sau alta, chiar dacă nu se face 
îndată, ci în câtva timp, să nu se facă, oare, îndată tot ceea ce se spune prin 
cuvântul Creatorului? 


Oare să nu ajungă un singur cuvânt al Său, prin care să se facă tot ce voieşte? „EI a 
zis şi s-au făcut, EI a poruncit şi s-au zidit“ (Psalmul 148, 5). Nu noi am creat 
oamenii, dar aceştia pot face, după cuvântul nostru, atâtea. Nu noi am creat atâtea 


lucruri, dar lucrurile pot lua mii de forme prin dorinţa şi fapta noastră, servindu-ne 
la nenumărate utilizări şi distracţii. Noi nu creăm materie, dar facem din materie o 
seamă de lucruri mari şi mici. Creatorul însuşi pretutindenea este şi pe toate le 
împlineşte; după cuvântul Lui totul a venit de la inexistenţă la existenţă, prin 
gândul, voinţa şi cuvântul Lui a fost creată şi există infinita multitudine de lucruri; 
oare El să nu poată face după cum voieşte? Dacă un om, un doctor, îl poate 
readuce la viaţă pe un muribund datorită cunoştinţelor şi priceperii sale, modului 
inteligent cum ştie să trateze boala, oare Creatorul vindecătorilor şi al vindecărilor 
să nu poată să ne vindece prin voinţa şi cuvântul Său de orice boală? Să nu poată 
Creatorul ridica pe cineva de pe patul de moarte numai prin cuvântul Său? Să-i 
dăm slavă, noi, puţin credincioşii, şi să-l spunem din inimă: Toate îţi sunt cu 
putință, Stăpâne, nimic nu-Ți este cu neputinţă. Amin. 





Dumnezeul tău „este mai înainte decât toate şi toate prin EI sunt aşezate (Coloseni 
1, 17). Aceste cuvinte cuprind în ele o semnificaţie de o nemăsurată măreție. Ele 
tâlcuiesc numele Celui ce este, aşa cum a binevoit Domnul să Se numească pe Sine 
lui Moise. Cel ce este, adică Cel de toate şi prin Care există totul. Aceste cuvinte 
arată, în acelaşi timp, atotputernicia, nemărginita bunătate si nesecata înţelepciune 
a Stăpânului şi Dumnezeului nostru. „Mare este Domnul nostru şi mare este tăria 
Lui şi priceperea Lui nu are hotar" (Psalmul 146, 5). 


Tdacă, aflându-te într-un loc cu mai mulți oameni, faci semn unuia dintre ei să vină 
la tine şi acela vine, dacă ceri vreunui prieten sau unei persoane oarecare să facă 
ceva în limita posibilităţilor sale şi ţi se respectă rugămintea întocmai, ba chiar mai 
mult decât atât, fii convins că aşa se întâmplă şi în Biserica lui Dumnezeu, în vasta 
casă a Domnului, împărțită în două: Biserica cerească şi Biserica pământească, în 
care poţi dobândi ajutor duhovnicesc, în sensul că poţi chema orice persoană din 
Biserica cerească şi vei obține de la ea tot ce vei cere, din bunătatea şi dragostea 
aceleia. Ţi se vor da mai cu seamă dintre acele daruri ţinând de împărăţia lui 
Dumnezeu şi de adevărul Său şi care pot să te pună într-o prielnică şi strânsă 
comuniune cu Dumnezeu, Izvorul bunătăţii şi al puterii. Sfinţi lui Dumnezeu te 
pot asculta, întocmai cum te ascultă, în biserică, adunarea credincioşilor când te 
rogi sau când cuvântezi, fiindcă ei sunt în Duhul Sfânt şi Duhul este pretutindeni şi 
umple totul. 


Egoismul şi trufia ni se descoperă mai cu seamă în nerăbdare şi irascibilitate, 
atunci când nu suportăm nici cea mai neînsemnată supărare de la alții, cu sau fără 
intenţie, sau când ne izbim de vreo piedică, pe drept sau pe nedrept pusă, cu sau 
fără intenţie, de către oameni sau de către obiectele din jurul nostru. Egoismul şi 
trufia din noi ar vrea ca totul să le aparțină, să se înconjoare de toate onorurile, 
comodităţile vieţii acesteia trecătoare; ar vrea ca toţi oamenii - şi imaginaţi-vă până 
unde merge trufia! - toată natura să se supună voinţei noastre, fără crâcnire şi cât 
mai repede cu putinţă. În timp ce noi - vai! - suntem foarte înapoiaţi în privinţa 
credinţei, a faptelor bune, a supunerii faţă de Unicul nostru Stăpân! (Creştine! 
Trebuie Să fii smerit, blând, îndelung-răbdător şi să nu uiţi niciodată că nu eşti 
decât putregai, pulbere, nimic, că eşti necurat şi că tot ce e bun în tine este de la 
Dumnezeu, că viaţa, respiraţia, totul îţi sunt date de Dumnezeu şi că pentru 
păcatul neascultării şi al neînfrânării trebuie să rabzi, să-ţi răscumperi fericirea 
cea viitoare din Rai prin îndelungă-răbdare, aceasta fiindu-ne nouă de trebuinţă 
într-o lume a imperfecţiunilor şi nenumăratelor căderi în păcat ale oamenilor 
din jurul nostru, din numeroasa familie a omenirii, cea copleşită de păcat. 
;; Purtaţi-vă Sarcinile unii altora şi aşa veţi împlini legea lui Hristos“ (Galateni 6, 
2). Cine este nerăbdător şi irascibil, acela nu a ajuns să se cunoască pe sine şi să 
cunoască oamenii şi nu este vrednic să se numească creştin. Spunând aceasta 
mă judec pe mine însumi, fiindcă eu sunt primul care suferă de nerăbdare şi 
irascibilitate. 


Viaţa noastră e un joc de copii, nu însă unul nevinovat, ci culpabil fiindcă, deşi 
avem minte sănătoasă şi ne cunoaştem scopul vieţii, nu dăm importanţă acestui 
scop, ocupându-ne de lucruri vane si fără noimă. De aceea am spus că viaţa noastră 
este un nescuzabil joc de copii. Lăcomia ne face să ne pasionăm de mâncare şi 
băutură, în loc să le folosim pe acestea pentru alimentaţia strict necesară a trupului 
şi pentru susținerea vieţii trupeşti, Ne pasionăm de haine, în loc să ne mulțumim a 
ne acoperi decent trupul, ferindu-l de acţiunea nocivă a stihiilor; ne pasionăm de 
argint şi de aur, tezaurizându-le sau folosindu-le drept obiect de lux şi plăcere, în 
loc să le întrebuințăm pentru satisfacerea unor necesităţi, iar surplusul să-l dăm 
săracilor; ne pasionăm de locuinţele noastre şi de mulțimea obiectelor care le 
împodobesc bogat şi cu fantezie, în loc să ne mulțumim cu un adăpost sigur şi 
decent şi cu lucrările decente şi strict necesare traiului; ne pasionăm şi de calitățile 
noastre spirituale; minte, imaginaţie, vorbire, dar le folosim numai pentru slujirea 
păcatului şi deşertăciunilor lumii acesteia; slujim ceea ce este pământesc şi corupt, 
în loc să ne punem însuşirile în primul rând în slujba lui Dumnezeu, a cunoaşterii 
de Dumnezeu, prea înțeleptul Creator a toată făptura, în slujba rugăciunii - 
rugându-L, cerându-l şi prea mărindu-L pe Dumnezeu pentru a ne arăta unii altora 


iubire şi respect; şi numai după aceea, şi doar în parte, pentru a sluji lumea aceasta, 
cea care va rămâne cândva în urma noastră. 


Ne pasionăm de cunoştinţele noastre asupra zădărniciilor lumii şi, pentru a ni le 
înmulți, pierdem timpul preţios, care ne este dat pentru a ne pregăti pentru 
veşnicie. Nu arareori ne „pasionăm” de serviciu, de îndatoririle noastre, dar nu în 
sensul că ni le-am îndeplini corect, ci dimpotrivă, fără silinţă, superficial, lucrând 
mai mult în interes personal, pentru a obţine un profit. Ne pasionăm după oameni 
arătoşi, sau după frumoasele reprezentante ale sexului slab, folosindu-ne de ele în 
jocul patimilor noastre; ne pasionăm de timp, care trebuie folosit cu înţelepciune, 
fără a-l irosi în jocuri şi distracţii; ne pasionăm, în sfârşit, de noi înşine, făcând din 
noi un fel de idoli, înaintea cărora ne închinăm noi înşine şi pentru care căutăm şi 
alți închinători. 


Cine ar fi în Stare să ne descrie şi să ne deplângă nemernicia, imensa 
deşertăciune căreia îi Slujim, nenorocirea căreia i ne dăruim de bunăvoie? Ce 
răspuns vom da nemuritorului împărat, lui Hristos, Dumnezeul nostru, Care va 
veni în slava Tatălui Său să judece viii şi morţii, să dea în vileag tainele inimilor, 
să primească răspunsul nostru pentru toate câte am făcut şi am zis? Vai nouă! Vai 
nouă, celor ce purtăm nunele lui Hristos, dar care nu avem nimic în noi din duhul 
lui Hristos! Care purtăm numele lui Hristos, dar care nu urmăm învăţătura 
Evangheliei Sale. Vai nouă, „nepăsători la astfel de mântuire” (Evrei 2, 3)! Vai 
nouă, că nu avem credinţă creştinească, speranţă şi iubire creştinească! Vai nouă, 
cei ce am iubit veacul acesta făţarnic şi trecător şi care nu ne-am arătat râvnitori să 
moştenim veacul celălalt, cel ce urmează morţii noastre cu trupul stricăcios, veacul 
de dincolo de „perdeaua” de carne pe care o vedem acum. 


Una dintre carenţele sufleteşti ale omului este inerția în materie de credinţă şi lenea 
în cunoaşterea adevărului, mai cu seamă a adevărurilor de credinţă şi adevăratei 
evlavii. Ce învaţă mai prost şi mai fără tragere de inimă tinerii, adulții şi chiar 
bătrânii? Adevărurile credinței şi adevărata evlavie. Ne-o demonstrează, în 
nenumărate rânduri, experienţa. 


Pentru ca oamenii să se respecte şi să se iubească unii pe alţii şi să nu se lase 
cuprinşi de trufie, să nu se mai mândrească, Preaînţeleptul Dumnezeu le-a dat 
diferite calităţi naturale, folositoare, astfel încât să aibă nevoie unul de altul. În 
acest chip, fiecare dintre noi trebuie să recunoască, vrând-nevrând, că într-o 
privinţă Sau alta este imperfect şi să se smerească înaintea lui Dumnezeu şi a 
oamenilor. 


Doamne, Tu însuţi ai cuvântat cu preacurata Ta gură: „Fiţi desăvârşiți precum 
Tatăl vostru Cel ceresc desăvârșit este“ (Matei 5, 48). Vreau să fiu desăvârşit. Dă- 
mi toată desăvârşirea, fiindcă Tu ai spus: „Fără Mine nu puteți face nimic” (loan 
15, 5). 


Toate rugăciunile cer fiinţei noastre căzute o mare umilinţă şi sărăcie cu duhul; ele 
ne cer, de asemenea, să avem convingerea că Domnul este izvorul cel nesecat al 
desăvârşirii noastre, a tot binele, că El este comoara noastră neistovită. Trebuie ca, 
rugându-ne, să fim în toată vremea cu adevărat săraci cu duhul. „Fericiţi cei săraci 
cu duhul” (Matei 5, 3). 


Cugetă la măreţia omului: „Dumnezeu rămâne întru el şi el în Dumnezeu” (cf. 1 
loan 4, 16). Într-un binecredincios creştin nu trăieşte omul, ci însuşi Hristos: „Nu 
cu mai trăiesc, ci Hristos trăieşte în mine” (Ga-lateni 2, 20), fiindcă sufletul se face 
tot al lui Hristos, asemenea fierului aruncat în foc, printre cărbuni aprinşi, care se 
face una cu cărbunii: foc, lumină, căldură. 


Arată-te blând şi paşnic faţă de fratele tău, chiar şi atunci când acesta, prin viclenie 
sau istețime, sau în chip brutal, te-a lipsit şi de ultima avere. Poţi demonstra astfel 
că iubeşti în aproapele tău chipul lui Dumnezeu mai mult decât orice lucru 
pământesc, stricăcios, că dragostea ta „nu cade niciodată” (1 Corinteni 13, 8); „De 
la cel care ia lucrurile tale nu cere înapoi” (Luca 6, 30). „Celui ce voieşte să se 
judece cu tine şi să-ţi ia haina, lasă-i şi cămaşa” (Matei 5, 40). Să nu te facă de 
ruşine vrăjmaşul fiindcă pui preţ pe cele ce nu sunt decât pulbere - banii, pâinea - 
mai mult decât pe Dumnezeu, ci să-l faci pe el de ruşine prin nădejdea ta neclintită 
în Dumnezeu şi în sfântul Său cuvânt. Fiindcă „nu numai cu pâine va trăi omul, ci 
cu tot cuvântul care iese din gura lui Dumnezeu” (Matei 4, 4). la aminte: „cu tot 
cuvântul”. Fiindcă fiecare cuvânt al lui Dumnezeu-Creatorul are puterea de a te 
ține în viaţă, după cum tot un singur cuvânt poate crea şi preschimba viaţa a sute de 
creaturi. Fiindcă este scris: „Că EI a zis şi s-au făcut, El a poruncit şi s-au zidit” 
(Psalmul 32, 9). S-a zidit creatura. Aşa a trezit Domnul la ființă, din neființă, doar 
prin cuvânt, miriade de oşti cereşti nemuritoare, pe care le- a sfințit cu Duhul Sfânt, 
pe care le întăreşte şi le susține în viaţă. Nu schimba nebuneşte demnitatea 
sufletului tău nemuritor, punând preţ pe agonisirea zădărniciilor pământeşti. 
Domnul este nădejdea mea! „„Nădejdea mea e Tatăl, scăparea mea e Fiul, 
acoperământul meu este Duhul Sfânt - Treimea Sfântă”. Şi când te gândeşti că 
mulți dintre noi se enervează, îşi ies din fire, când sunt lipsiţi nu de ultimul bănuţ, 
ci de o infimă parte şi nici pe departe ultima din agoniseala lor! Câtă revoltă, 
mânie, fiere, reproşuri amare, scandal şi uneori blesteme când ni se întâmplă aşa 
ceva! Dumnezeule Cel drept! Acest gunoi care se cheamă bani sau aceste nimicuri 


de-ale mâncării pot stârni - iată - asemenea furtuni în sufletele creştinilor! Ale 
noastre, deşi cunoaştem cuvintele Dulcelui nostru Mântuitor: „Nu vă îngrijiţi 
pentru sufletul vostru ce veţi mânca, nici pentru trupul vostru cu ce vă veţi îmbrăca 
(...) Priviţi la păsările cerului, că nu seamănă, nici nu seceră, nici nu adună în 
jitniţe, şi Tatăl vostru cel ceresc le hrăneşte (...) Căutaţi mai întâi împărăția lui 
Dumnezeu şi dreptatea Lui şi toate acestea se vor adăuga vouă“ ( Matei 6, 25-26, 
33). Sau: „Viaţa cuiva nu stă în prisosul avuţiilor sale“ (Luca 12, 15). 


Până unde am ajuns! Cu ce suntem mai presus de păgâni, cu modul nostru de 
viaţă? Unde ne este credinţa, nădejdea în Dumnezeu, dragostea de aproapele? Vai, 
ce trufie diavolească! Ce ruşine! Tată ceresc, Tu, Cel ce ştii ce ne este de trebuință 
mai înainte ca să-Ți cerem noi (cf. Matei 6, 8), miluieşte-ne pe noi, necredincioşii, 
nerecunoscătorii, înrăiţii! Am auzit cuvântul Tău milostivitor, Stăpâne: „Nu te voi 
lăsa, nu te voi părăsi“ (Evrei 13, 5), dar fiind ispitiţi zilnic de bunurile pământeşti, 
nu-l luăm în seamă şi nu facem voia Ta. 


Nu te teme de sacrificii materiale, teme-te mai degrabă de lipsurile care ţi-ar putea 
slăbi sufletul. Nu-ţi fie frică, nu te teme, nu te enerva când te vei afla fără bani, fără 
mâncare, fără băutură, desfătări, îmbrăcăminte, locuinţă, când vei fi nevoit să-ţi 
sacrifici chiar viaţa! Teme-te când vrăjmaşul îți lipseşte sufletul de credinţă, 
nădejde, dragoste de Dumnezeu şi de aproapele, când îți aprinde în inimă ură, 
vrăjmăşie, patimă pentru cele pământeşti, trufie şi alte păcate. „Nu vă temeţi de cei 
ce ucid trupul, iar sufletul nu pot să-l ucidă” (Matei 10, 28). 


Nu eşti acelaşi (Psalmul 101, 28), se spune despre firea neschimbătoare a lui 
Dumnezeu. O, dacă şi tu, omule, ai rămâne neschimbat, azi, mâine şi poimâine şi 
aşa mai departe şi nu te-ai preface într-o mie de feluri, ca un caleidoscop! O, dacă 
ai rămâne şi tu mereu acelaşi, paşnic, bun, simplu, amabil, răbdător, iubitor de 
muncă, binevoitor, generos! Ai putea fi aşa dacă te-ai ruga cu credinţă pornită din 
inimă şi cu dragoste de Cel ce este neschimbător: „Eu sunt Domnul şi nu m-am 
schimbat” (Maleahi 3, 6). „Eu păzesc neplecaţi spre rău pe robii Mei, că Eu sunt 
izvorul bunătăţii, Care fac bine celor ce după vrednicie slujesc Mie“ (Canonul 
Arhanghelilor, cântarea 6, tropar 3). 


Pacea înseamnă integritate, sănătatea sufletului; a pierde pacea: a pierde sănătatea 
sufletului. 


Arată-te plin de recunoştinţă, din tot sufletul, înaintea Sfintelor Taine şi spune în 
sinea ta, despre fiecare Taină, sau înainte de a te face ei părtaş: „Este Taina lui 
Dumnezeu; eu nu sunt decât nevrednicul martor sau părtaş al ei“. Trufaşa noastră 


minte ar vrea să cerceteze şi Tainele lui Dumnezeu, iar dacă nu le poate cerceta, le 
respinge, ca pe ceva ce nu intră în derizoriul său calapod. 


Dacă un singur cuvânt, atunci când iese din gura unui suveran pământesc, poate 
determina mari fapte în ţara aceluia, cuvântul lui făcând să poată începe un lucru şi 
să fie dus la bun sfârşit, oare cuvântul împăratului a toată făptura, văzută şi 
nevăzută, al împăratului atotputernic şi preaînţelept nu va putea face orice ar dori? 
Spune-va ceva şi nu se va face? Spune-va ceva şi nu va fi? O, Tu care poţi săvârşi 
într-o clipă tot ce voieşti, nu ne lăsa în păcatele noastre şi, mai cu seamă, în 
necredința şi deznădejdea noastră; nu da voie propriilor noastre neputinţe să ne 
chinuiască, să ne facă țăndări, ca pe nişte vase deşarte! „Dă-ne nouă tuturor să 
credem din toată inima în atotputernicia Ta! Să nu ne îndoim că vom primi ceea ce 
am cerut spre bine!“ 


Toată materia văzută, cu toate părțile ei, mari, mici, foarte mici, ne spune în fiece 
clipă că totul a venit de la Domnul şi că există şi se mişcă prin EI, prin El capătă 
viaţă şi se ţine şi în fiecare clipă 1 se supune. 


Cât de otrăvită este şi cât de jos a căzut firea noastră! Satana - de trei ori fie 
afurisit! - cu otrava sa ne-a împins şi ne împinge în mii de rele! Otrăvuri îmi sunteţi 
voi, mâncarea şi băutura, cele care ne ispitiţi atât de aprig astăzi! Până când, oare, 
lăsa-ne-vom ispitiţi de voi, până a ne da de dragul vostru şi viaţa? Până când vom 
lăsa să ne treacă pe lângă inimă cuvintele Mântuitorului: „Nu numai cu pâine va 
trăi omul, ci cu tot cuvântul care iese din gura lui Dumnezeu” (Matei 4, 4) şi nu le 
vom face să prindă viaţă? Până când ne vom mai deda lăcomiei, ghiftuielii, beţiei? 
Ticăloasei zgârcenii? Arghirofiliei? Până când ne vom mai uita la aproapele nostru 
cu trufie, ură şi răutate din pricina banilor, îmbrăcămintei, locuinţei, mâncării şi 
băuturii? Mii de înşelăciuni ale satanei vin asupra noastră şi ni se arată sub forma 
mâncării, băuturii, îmbrăcămintei şi noi continuăm să ne lăsăm prinşi de ele ca de 
ceva care ne-ar putea aduce folos, le dorim, visăm la ele, fără să ne dăm seama de 
primejdia pe care o aduc sufletului şi trupului nostru. Nu vă lăsaţi amăgiţi nici o 
clipă, fraţilor, de vrăjmaşul, atunci când e vorba de mâncare şi băutură, ca şi când 
ar fi ceva cu totul nevinovat şi cuviincios. „Căutaţi mai întâi împărăţia lui 
Dumnezeu şi dreptatea Lui şi toate acestea se vor adăuga vouă“ (Matei 6, 33). 
„Cum să nu înţelegeţi că nu despre pâine v-am zis? Ci feriți-vă de aluatul fariseilor 
şi al saducheilor“ (Matei 16, 11, Luca 12, 1), acel aluat care înseamnă fățărnicie în 
cele ale credinţei şi evlavie. „Lucraţi nu pentru mâncarea cea pieritoare, ci pentru 
mâncarea ce rămâne spre viaţa veşnică şi pe care o va da vouă Fiul Omului" (loan 
6, 27). De vi se va cere, daţi până la cel din urmă lucru, după cuvântul Mântuito- 


rului: „Celui ce voieşte să se judece cu tine şi să-ţi ia haina lasă-i şi cămaşa” (Matei 
5, 40). Adică dă-i si ultimul lucru din ceea ce ai. 


“Îşi vor îngrămădi învăţători după poftele lor” (2 Timotei 4, 3). Oare nu asta fac 
mulți oameni dintre laici şi chiar multe feţe bisericeşti? Oare nu-şi aleg ei singuri 
învăţători care să le mângâie auzul? Nu vor să înveţe de la Unicul învăţător - 
Hristos din Evanghelia Sa, de la Biserica Sa, ci de la jurnaliştii profani, foiletonişti, 
romancieri, poeţi, actori, spunând: „Ah, cât sunt de atractivi şi de instructivi!” Şi 
chiar dacă n-o spun direct, în sinea lor zic: nu ne mai trebuie Evanghelia, nici 
Biserica, cu slujbele şi Tainele ei, cu predicarea cuvântului lui Dumnezeu. Avem 
doar atâția învăţători şi cât de morali sunt! Doamne, lisuse Hristoase, până unde 
am ajuns! Cuvintele Tale sunt nesocoute. 


Nu fi trist şi nu cădea pradă deznădejdii când simţi bântuind în suflet şi dospind 
ucigător răutatea şi viclenia, nerăbdarea şi hula, sau ceva ca o slăbiciune, de la 
gândurile necurate şi ticăloase, ci luptă-te cu ele neobosit şi rabdă bărbăteşte, 
chemându-L din toată inima pe lisus Domnul, biruitorul iadului. Smereşte-te 
adânc, recunoscându-te, din toată inima, cel dintâi dintre păcătoşi, nevrednic de 
copărtăşie cu neamul omenesc şi Domnul, văzându-ţi smerenia şi lupta, te va ajuta. 
Cheamă grabnic în ajutor pe Ajutătoarea şi Mijlocitoarea, Preasfânta Fecioară, 
Născătoare de Dumnezeu, spunând după cum urmează: „Vindecă, preacurată, 
rănile nevindecate ale sufletului meu şi apără-mă de vrăjmaşii care neîncetat se 
luptă cu mine” (Canonul îngerului păzitor, cântarea a 3-a şi următoarele). 


Dacă îl numeşti pe Dumnezeu „Iată” şi ţi-L recunoşti aşa, cu adevărat, trebuie să-ţi 
pui nădejdea în EI, ca în unicul Tată atotbun, atotputernic, preaînţelept, 
neschimbător în dragoste şi în toate desăvârşirile. Pune-ţi nădejdea în EI în privinţa 
bunurilor vieţii vremelnice, dar mai cu seamă în cele viitoare, de care poţi să te 
învredniceşti de la Hristos. Întipăreşte-ţi bine în inimă cuvintele: „Dumnezeu îmi 
este tată! Tatăl nostru Care este în ceruri”! Dar aşa cum prin iubirea Tatălui ceresc 
te-ai făcut tu însuţi neam al lui Dumnezeu, ca unul ce ai rațiune şi liberă voinţă, 
trebuie, numaidecât, să-ți depui toată silința pentru a te face părtaş fericirii şi 
veşnicei moşteniri cereşti. Trebuie să ştii şi să nu uiţi niciodată că eşti fiinţă căzută 
şi fiindcă atunci când ai căzut ai căzut de bunăvoie, bucurându-te de rațiune şi liber 
arbitru, tot de bunăvoie, cu rațiune luminată de lumina cuvântului lui Dumnezeu şi 
de Duhul Sfânt, tot cu liberă voinţă, întărită cu harul Duhului Sfânt întru lisus 
Hristos, trebuie să te ridici din cădere şi să mergi fără oprire către viaţa cerească, 
cea fără de sfârşit, dispreţuind tot ce e pământesc, ca fiind stricăcios şi repede 
trecător, şi mai cu seamă nu te lega de aur şi argint, de mâncare şi băutură, aceste 
otrăvuri din pricina cărora neamul omenesc a căzut în hăul răutăților. 


Mulţumeşte Stăpânei noastre, grabnic ajutătoare, Maicii lui Dumnezeu, Prea- 
curatei, Preabinecuvântatei Fecioare Maria, care, pentru rugăciunile noastre din 
inimă izvorâte, ne izbăveşte de muncile şi strâmtorările diavoleşti. Caută spre ea, 
cu ochii inimii, în Duhul Sfânt, Cel ce pretutindenea este şi pe toate le împlineşte, 
caută ca şi când ţi s-ar afla chiar în inimă şi spune-i: „Grabnic ajutătoare, Stăpână, 
Născătoare de Dumnezeu Marie, izbăveşte-mă de vrăjmaşul cel ce nicicum nu mă 
slăbeşte!“* Şi îndată te va izbăvi, pentru credinţa inimii tale, pentru nădejdea pe care 
şi-a pus-o în ea şi ţi se vor lua strâmtorarea, focul şi întristarea. Trebuie doar să-ţi 
închipui şi să crezi cu tărie că Duhul Sfânt este pretutindeni, în orice loc, şi că este 
Fiinţă simplă, că prin EI cerul se apropie de noi, „ca-n palmă“, cu toți îngerii şi 
sfinții săi, şi că ajunge doar să chemi din toată inima pe Domnul, sau pe Stăpâna 
noastră, Născătoarea de Dumnezeu, sau pe un sfânt, să chemi cu credinţă limpede- 
văzătoare, cu zdrobire de inimă şi cu căinţă pentru păcatele de care ne-a legat 
vrăjmaşul, sau ne-am legat noi înşine, şi îndată mântuirea va străluci pentru noi. 


Minunată mântuire ne vine de la Stăpâna noastră! Ni se revarsă în suflet asemenea 
unui balsam vindecător, sau ca o adiere de aer înmiresmat şi întremător, sau ca o 
apă liniştită. Caută numai spre ea, spre bunătatea sa pururea binefăcătoare, cu ochii 
inimii Şi cu speranţă, aşa cum cauţi şi către Domnul sau către sfinți. Vrăjmaşul se 
sileşte cu orice chip să ridice un zid de nepătruns, unul înalt şi sumbru între sufletul 
tău şi Dumnezeu, Născătoarea de Dumnezeu, îngeri şi sfinţi. Nu îngăduie 
blestematul ochiului inimii nici măcar să-l zărească pe Domnul, să-i zărească pe 
sfinții Săi, caută să ne întunece inima, să ne risipească credinţa, să ne simţim 
strâmtorări înlăuntrul fiinţei noastre şi copleşiţi de tristeţe. Aceasta ar vrea să facă, 
stă în intenția lui, dar noi trebuie să răzbim către Dumnezeu, către Maica 
Domnului, către sfinţii lui Dumnezeu, oricât de înalt şi de nepătruns ar fi acest zid. 
De vom şti să răzbim, vom fi mântuiţi. „Credinţa ta te-a mântuit” (Matei 9, 22). 


Spune-ţi în inimă, din toată... inima: „Domnul înseamnă pentru mine totul; eu 
singur sunt un nimeni, neputincios, nimic nu pot face. „Fără Mine nu puteţi face 
nimic” (loan 15, 5), spune însuşi Domnul. Eu fiind Acela ce poate face totul şi cu 
prisosință pentru voi. Convinge-te că este aşa în fiecare minut al vieţii în inima ta 
şi nu pregeta să alergi pentru orice lucru la Domnul, sperând să obţii de la EI toate 
cele bune şi de folos, pentru mântuire şi chiar pentru viaţa vremelnică de-acum. 


Dacă Stăpâna noastră Născătoarea de Dumnezeu, în virtutea comuniunii sale cu 
Dumnezeu şi a pilduitoarei slujiri faţă de Stăpânul tuturor, vine grabnic în ajutorul 
celor ce i se roagă cu credinţă şi dragoste, izbăvindu-i din toate răutățile şi dându-le 
tot ceea ce cer spre mântuire, cu atât mai vârtos va face aceasta Domnul însuşi. 
Numai să nu fim puţin credincioşi, reci la suflet când venim la EI, nesimţitori ca 


pietrele, ci să încălzim în noi credinţa în bunătăţile lui Dumnezeu şi recunoştinţa de 
a le fi primit, cu conştiinţa sinceră a greşelilor noastre şi cu nemărginită dragoste 
faţă de Mântuitorul nostru, împreună cu Tatăl şi cu Duhul Sfânt, Care ne iubeşte cu 
dragoste nemăsurată. 


Când te rogi Domnului, Maicii lui Dumnezeu, sfinţilor, să nu uiţi niciodată că 
Domnul dă după inima celui ce cere („Dea ţie Domnul, după inima ta” - Psalmul 
19, 4). După cum îți este inima, aşa îţi va fi darul. Dacă te rogi sincer, cu credinţă, 
nefăţarnic, din toată inima, atunci ţi se va da dar de la Dumnezeu pe măsura 
credinţei tale, a „temperaturii” inimii. Şi invers, cu cât îţi este inima mai rece, cu 
cât se vădeşte mai puţin credincioasă şi mai duplicitară, cu atât îți va fi rugăciunea 
mai fără folos, aceasta în cel mai fericit caz, fiindcă o astfel de rugăciune ar putea 
să-l mânie pe Dumnezeu, Cel ce este Duh şi căruia 1 se cuvine închinare în duh şi 
adevăr (loan 4, 24, 23). De aceea când chemi pe Domnul, pe Maica Domnului, pe 
îngeri sau pe sfinţi, cheamă-i din toată inima: de te rogi pentru vii sau pentru morți, 
roagă-te cu inimă fierbinte, spunând numele fiecăruia; de te rogi să ţi se dea ţie sau 
altcuiva vreun dar duhovnicesc, pentru izbăvirea ta sau a altcuiva de vreo 
nenorocire, de păcate, de patimi, de năravuri păcătoase, roagă-te pentru aceasta din 
toată inima, dorind din tot sufletul ca tu sau altcineva să căpătați darul cerut 
arătându-te ferm hotărât să părăseşti tu însuţi păcatul, sau dorind ca şi alţii să se 
lepede de păcate, de patimi, de năravuri rele şi Domnul îţi va da darul după inima 
ta. „Cereţi ceea ce voiţi şi se va da vouă” (loan 15, 7). Vezi, trebuie numaidecât să 
vrei să obţii ceea ce ceri şi numai aşa vei primi. „Rugaţi-vă unul pentru altul ca să 
vă vindecaţi” (Iacov 5, 16). 


Fi ascultător cu inima la tot lucrul bun, cu cuvântul şi cu fapta, în toată vremea, 
slujind altora fără nici cea mai mică supărare sau enervare, ţinând minte cuvintele 
Mântuitorului: „Care dintre voi va vrea să fie mai mare, să fie slujitorul vostru” 
(Matei 20, 26). 


Crede nezdruncinat că Domnul ţi-a dat toate cele de trebuinţă în toată vremea. În 
timpul rugăciunii EI îți dă putere şi chezăşia împlinirii fiecărui cuvânt, întru Duhul 
Sfânt; în timpul unei evlavioase „convorbiri”, El îţi dă apă vie şi face din cuvintele 
tale un torent de foc; în toată vremea Domnul înseamnă pentru tine tot binele. Când 
te afli în preajma Domnului tău, n-ai de ce să fii trist. EI te-a „închis” în Sine din 
toate părțile, îţi pătrunde toată fiinţa, îţi ştie gândurile, nevoile, intenţiile şi dacă vei 
sta în EI cu adevărat, cu credinţă şi cu dragoste, nu va mai pătrunde în tine nici un 
rău. „îngăduinţa voastră să se faca ştiută tuturor oamenilor. Domnul este aproape” 
(Filipeni 4, 5). 


Dumnezeu, Cel pururea fiitor, atotprezent, simplu (necompus), poate într-o singură 
clipă să creeze şi să recreeze totul, aşa cum a făcut în minunile din Egipt. Cel 
simplu le poate face pe toate simplu, Cel atotputernic are puterea să săvârşească 
toate. 


Dintr-un orgoliu de stăpân sau mai exact, dintr-o trufie de om cu bani, sau dintr-o 
inexplicabilă răutate, deseori nu-i „onorăm“ nici măcar cu o vorbă pe cei ce se 
hrănesc de pe urma noastră, sau chiar îi tratăm cu ostilitate. Aceasta, în loc să ne 
smerim înaintea lor, ca nişte slujitori ce le suntem, după cuvântul Domnului: „Care 
dintre voi va vrea să fie mare, să fie slujitorul vostru” (Matei 20, 26), ştiind că prin 
aceasta ne sporim şi darul datorat Stăpânului nostru, printr-o slujire sinceră, 
nefăţarnică, făcută Lui în persoana fraţilor Săi mai mici. 


O, Creatorule Cel blând şi smerit cu inima, Dătătorule de viaţă, Răscu- 
mpărătorule, Cel ce ne dai hrană şi Cel ce ne aperi, lisuse Doamne, învaţă-ne 
dragostea, blândeţea şi smerenia Duhului Tău Sfânt şi întăreşte-ne în virtuțile 
Tale, cele iubitoare, ca să nu se trufească inima noastră de darurile Tale bogate 
şi să nu ni se pară că hrănim, îndestulăm şi susţinem pe cineva. Fiindcă Tu eşti 
Cel ce tuturor dai hrană, îndestulare şi susținere; totul stă sub aripile bunătăţii 
Tale, îndurărilor şi iubirii Tale de oameni, toţi se îndestulează şi îşi găsesc pacea 
sub ele, nu sub ale noastre, fiindcă noi înşine avem nevoie să ne găsim adăpost 
sub umbra aripilor Tale în toate clipele vieţii. Ochii ne sunt aţintiţi spre Tine, 
Dumnezeul nostru; ochii robului privesc Stăpânul, ochii roabei privesc Stăpâna; 
îndură- Te spre noi. Amin. 


Crede nestrămutat că fiecare cuvânt pe care îl rosteşti, mai cu seamă în timp ce te 
rogi, poate deveni faptă; ţine minte că Cel ce a făcut să se nască cuvântul este 
Dumnezeu-Cuvântul, că însuşi Dumnezeul nostru, Cel în Treime prea mărit, Se 
defineşte prin trei cuvinte: Tatăl, Cuvântul, Sfântul Duh. Că fiecărui cuvânt îi 
corespunde o existenţă sau altfel spus, fiecare cuvânt poate fi existenţă şi faptă. 
Faţă de cuvânt, poartă-te cu evlavie şi dă-i preţuire. Ține minte că precum 
Cuvântul lui Dumnezeu ipostatic, Fiul lui Dumnezeu, este unit întotdeauna cu 
Tatăl şi cu Duhul Sfânt, tot aşa şi în cuvântul Sfintei Scripturi, cel al rugăciunilor, 
al scrierilor Părinților înţelepţiți de Dumnezeu se află prezenți Tatăl, graţie 
omniprezenţei Sale, şi ca Raţiune Supremă, Cuvântul Său lucrător şi Duhul Sfânt, 
Săvârşitorul. De aceea acolo nici un cuvânt nu este de prisos, ci are, sau ar trebui să 
aibă, o forţă intrinsecă; vai de cei care vântură cuvinte goale, fiindcă va trebui să 
dea socoteală pentru ele! „Că la Dumnezeu nu este cu neputinţă tot cuvântul” 
(Luca 1, 37, după traducerile mai vechi, de ex. Biblia de la 1688 - n. trad.) A-i fi cu 
putinţă toate este în general o însuşire a cuvântului (dumnezeiesc), exprimată în 


forţa sa şi în posibilitatea de a deveni faptă. Aşa ar trebui să fie şi cuvântul de pe 
buzele oamenilor. 


Duhul Sfânt săvârşeşte toate minunile, în EI se află cuprinse toate puterile. Prin 
Duhul Sfânt unora li se dă puterea de a lucra ei înşişi, altora însuşirea de a se 
bucura de efectele unor puteri. Datoria ta este să cuvântezi cu credinţă; de modul 
cum va căpăta viaţă cuvântul tău nu trebuie să te îngrijeşti; o va face Duhul Sfânt. 


Crede cu tărie că, dacă gândeşti, simţi, vorbeşti, te mişti, acţionezi, este pentru că 
te afli atunci în Dumnezeu, în chiar sânul Său. „Rămâne întru Mine şi Eu întru el“ 
(loan 6, 56). Dumnezeu te îngrădeşte din toate părţile, pătrunde în tine, te ştie în 
toate ale tale. „Din faţă şi din spate - spune Proorocul şi împăratul David - m-ai 
închis pe mine şi ai pus peste mine mâna Ta“ (Psalmul 1, 38 - trimitere eronată în 
text, neidentificată - n. trad.). Dumnezeu, stă Maica Domnului, stau îngerii, sfinții. 
Cine ar putea oare să ne fie mai aproape decât ei? Cu cine ar putea comunica mai 
lesne creştinii credincioşi decât cu îngerii şi cu sfinții? Cheamă-i cu credinţă cu 
nădejde, cu dragoste, ca şi pe Domnul, pe toţi sfinții Săi, roagă-i să-ţi fie 
mijlocitori înaintea lui Dumnezeu; cere-le aşa cum ai cere unor oameni vii, 
aflându-te faţă către faţă cu ei, cere-le îngerilor şi sfinților să se roage lui 
Dumnezeu pentru tine; crede că ei stau faţă către faţă cu inima ta. 


Gândeşte-te neîncetat că fără Dumnezeu eşti blestemat, sărac, orb, gol sufleteşte; 
că Dumnezeu înseamnă pentru tine totul. ţi este adevăr, lumină, bogăţie, îmbră- 
căminte, totul. 


Ce înseamnă  milosârdia?  Milosârdia înseamnă să-ţi iubeşti vrăjmaşii, să 
binecuvântezi pe cei ce te blestemă, să faci bine celor ce te urăsc şi celor ce îţi fac 
rău, celor ce te prigonesc, să aperi pe cei prigoniți. 


Dumnezeu este Fiinţa care îşi transmite îndurările şi comunică cu toate creaturile 
Sale, şi îndeosebi cu cele raționale, la modul cei mai direct. Dacă aerul şi lumina 
prin subtilitatea lor se transmit cu uşurinţă celor capabili să comunice cu ele, să le 
perceapă şi să le asimileze, Stăpânul tuturor, Duhul atotprezent, atotbun, infinit, 
atotputernic nu poate oare să comunice infinit mai mult decât aceste elemente, de 
EI create, materiale, neînsuflețite, iraționale? O, cât de lesne comunică Stăpânul cu 
cei ce cred în EI şi ÎI caută! „Vântul suflă unde voieşte şi tu auzi glasul lui, dar nu 
ştii de unde vine” (loan 3, 8). Dacă omul, prin natura sa, poate să comunice şi să 
transmită ceva, Dumnezeu cu atât mai mult! Dacă un tată sau o mamă dau copiilor 
lor toate cele de trebuinţă, chiar dacă aceşti copii s-ar putea să fie răi după fire, „Cu 
atât mai mult Tatăl vostru cel din ceruri va da cele bune celor ce cer de la EI“ 


(Matei 7, 11). „lar facerea de bine şi întrajutorarea nu le daţi uitării, căci astfel de 
jertfe sunt bineplăcute lui Dumnezeu” (Evrei 13, 16). 


Dacă printr-o deasă împărtăşire cu Sfintele Taine, Hristos este în tine, fii şi tu în 
toate precum Hristos - blând, smerit, îndelung- răbdător, prisositor în dragoste, nu 
te împătimi de cele pământeşti, cugetă la cele înalte, fii ascultător, înţelept. Caută 
să ai negreşit în tine Duhul Său; nu fi mândru, nerăbdător, împătimit de cele 
pământeşti, nici avar, nici iubitor de arginți. 


Caută să-L zăreşti pe Dumnezeu cu ochii inimii şi, în timp ce îl contempli, roagă- 
L, cere-l tot ce doreşti, în numele lui lisus Hristos, şi vei primi. Domnul îţi va fi ţie 
totul, într-o clipită, fiindcă EI este Fiinţa simplă (necompusă), mai presus de orice 
timp şi de orice spaţiu, şi în momentele tale de credinţă neşovăielnică, unindu-ţi 
inima cu El, săvârşi-va ţie toate cele ce îţi sunt de folos pentru mântuirea ta şi a 
aproapelui şi vei fi tu însuţi atunci părtaş dumnezeirii, prin comuniune sinceră, 
adevărată cu ea. „Eu am zis: «dumnezei sunteţi»" (Psalmul 81, 6). Aşa cum între 
tine şi Dumnezeu nu va fi atunci nici un obstacol, tot aşa nici între cuvintele tale şi 
îndeplinirea lor nu va fi nici o oprelişte. Ce vei spune se va îndeplini îndată, 
întocmai ca şi spusele lui Dumnezeu. „Că EI a zis şi s-au făcut, EI a poruncit şi s- 
au zidit" (Psalmul 32, 9 şi 148, 6). Aceasta atât în privinţa Tainelor, cât şi în 
privinţa rugăciunilor duhovniceşti. În general, în Taine se săvârşesc toate graţie 
harului, sacralităţii cu care este învestit preotul, în numele întâiului, Supremului 
Sacerdot - Hristos - al Cărui chip îl poartă preotul. De aceea, chiar dacă un preot nu 
este vrednic de cinul pe care îl poartă, chiar dacă are slăbiciuni omeneşti, chiar 
dacă este ezitant, puţin credincios sau neîncrezător, totuşi dumnezeiasca Taină se 
săvârşeşte îndată, într-o clipită. 


Dumnezeu-Tatăl lucrează în mintea şi în inima noastră prin Cuvântul Său ipostatic 
(prin cuvântul nostru, al preoţilor, prin care vorbeşte Duhul Sfânt, Care stă în 
Cuvântul ipostatic) şi prin cuvântul credinţei, nădejdii, blândeţii, iubirii noastre, cel 
de pe buzele noastre şi care săvârşeşte într-o clipă, o dată şi pentru totdeauna acele 
minuni statornicite încă de la întemeierea lumii, ale renaşterii omului întru Hristos, 
sfințirii, întăririi, nutririi şi vindecării sale duhovniceşti. Rânduiala pregătirii 
acestor acte sfinte poate fi mai îndelungată, efectul lor însă se produce îndată, 
Dumnezeu, Cel ce lucrează prin ele, fiind atotputernic. De pildă, prefacerea pâinii 
şi vinului în Trupul şi Sângele lui Hristos se face îndată ce au fost rostite aceste 
cuvinte: „Fă, adică, pâinea aceasta, cinstit Trupul Hristosului Tău, iar ceea ce este 
în potirul acesta cinstit Sângele Hristosului Tău”. După aceste cuvinte şi după 
binecuvântarea preotului cu mâinile cruciş, pâinea şi vinul se prefac într-o clipă în 
Trupul şi Sângele lui Hristos, nu însă mai devreme, fiindcă atotputernicia divină 


„aşteaptă” cuvântul împreună-lucrător cu Sine al preotului. „Noi împreună- 
lucrători suntem cu Dumnezeu” (| Corinteni 3, 9). Binecuvântarea dată cruciş, în 
numele Domnului, înseamnă că Taina se săvârşeşte prin Duhul Sfânt în numele lui 
lisus Hristos şi pentru lisus Hristos, cu bunăvoința Tatălui ceresc. 


Robul lui Dumnezeu (preotul) în timpul săvârşirii slujbelor divine şi a Tainelor 
trebuie să aibă convingere neclintită că tot ceea ce va gândi şi va spune atunci se va 
îndeplini. Astfel îi va fi lesne Stăpânului nostru să dea răspuns bun cererilor 
noastre, să facă sau să prefacă ceva după cuvântul nostru. Această convingere 
trebuie să o aibă în chip firesc, precum ar respira, sau precum ar vedea sau ar auzi 
ceva. Eu însumi m-am simţit aşa de nenumărate ori. Mi-am dat seama singur că în 
cuvintele „a zis şi s-a făcut, a poruncit şi s-a zidit" (Psalmul 32, 9) totul este exact, 
nu există nici o contradicție. Fie ca această convingere s-o simţi mereu în tine, să-ţi 
fie precum hrana, băutura, respirația. 


Pentru credincios, nimic nu este cu neputinţă. O credinţă vie, puternică, poate face 
într-o clipă cele mai mari minuni. De altminteri, şi fără credinţa noastră sinceră şi 
fermă se fac minuni. De pildă, minunile Tainelor, fiindcă dumnezeieştile Taine se 
săvârşesc întotdeauna, chiar dacă noi ne-am arătat puţin credincioşi când le-am 
săvârşit, sau necredincioşi. „Necredinţa (noastră) nu va nimici credincioşia lui 
Dumnezeu" (Romani 3, 37). Şi răutatea noastră nu va îndepărta negrăita bunătate şi 
milostivire dumnezeiască; prostia noastră, înţelepciunea dumnezeiască; neputința 
noastră, atotputernicia dumnezeiască. 


Tu, cel ce ai săvârşit toate nedreptățile, doreşte-ţi fierbinte să înduri de la oameni 
nedreptatea, pentru ca încă din această viaţă să nu scapi „de judecata lui 
Dumnezeu" (Romani 2, 3). „Căci cu măsura cu care măsori - cele ale Domnului şi 
ale aproapelui tău - cu aceea ţi se va măsura" (cf. Matei 7, 2). la întotdeauna pildă 
de la Cel mai Drept dintre drepţi, lisus Hristos, Fiul lui Dumnezeu, Care, drept 
întru toate fiind, a suferit toată nedreptatea de la oameni, fiind înălțat pe Cruce şi 
omorât cu moarte ruşinoasă. 


Nu-ţi fie frică şi nu deznădăjdui când te vor uri oamenii, fiindcă ai osândit calea pe 
care au apucat, ci mai vârtos bucură-te, amintindu-ţi cuvintele Mântuitorului: 
„Fericiţi veţi fi când oamenii vă vor uri" (Luca 6, 22). 


Omul îşi face rost de o casă şi trăieşte în ea; animalul, de un culcuş sau de o 
vizuină şi se adăposteşte acolo; pasărea de un cuib, în care scoate pui şi îi creşte; 
albina de un stup cu faguri, unde trăieşte şi face miere; păianjenul îşi ţese pânza, 
trăieşte în ea şi tot cu ca îşi obţine hrana. Creatorul să nu-Și facă şi El o casă, 


nezidită de mână - Trupul Său -, aşa cum şi-a mai făcut una în pântecele 
Născătoarei de Dumnezeu şi cum îşi face şi acum temple ale Trupului Său prin 
dătătoarele de viaţă Taine? Creatorul, Cel ce a orânduit şi orânduieşte neîncetat 
„case““ materiale pentru toate făpturile sensibile şi duhovniceşte sensibile? 


Sfinţenia şi îndeobşte sfinții sunt izvoare de apă din care se revarsă apă 
binefăcătoare tuturor credincioşilor. „Apa pe care i-o voi da Eu se va face în el 
izvor de apă curgătoare spre viaţa veşnică” (loan 4, 14). 


Cât de curată trebuie să fie gura duhovnicească a preotului care rosteşte atât de des 
numele atotsfinte ale Tatălui şi Fiului şi Sfântului Duh! Şi mai curată duhovniceşte 
să-i fie inima, pentru ca să poată pătrunde în ea şi să se facă simțită dulceaţa 
acestor mărite, prea curate şi vrednice de cinstire nume! O, cât de departe trebuie 
să stea preotul de desfătările trupeşti, ca să nu devină trup în care nu sălăşluieşte 
Duhul Sfânt! 


Oare preotului i-ar mai putea arde de desfătări trupeşti, de vreme ce i se cuvine a se 
desfăta neîncetat doar de Domnul şi dacă o va face, îi va mai răspunde Domnul 
cererilor sale? Oare la desfătări trupeşti i-ar putea sta gândul, ştiind că are atâția fu 
sufleteşti, care vin la el cu atâtea neputinţe duhovniceşti sau trupeşti, cărora trebuie 
să le arate compasiune, să le dea sfaturi sincere şi sănătoase, când ar trebui să se 
dedice în fiecare zi faptelor de desăvârşire, să se roage cu lacrimi Stăpânului pentru 
fiii tăi duhovniceşti, să nu se îndepărteze de ei, să-i păzească de lupii cei răpitori şi 
pentru ca să le dea Domnul sporire în viaţă, în credinţă şi în judecată duhov- 
nicească? Oare i-ar mai putea arde preotului de desfătări trupeşti, ştiind că trebuie 
să săvârşească des slujbe în biserică şi să stea înaintea prestolului Domnului, ştiind 
că trebuie să slujească atât de des dumnezeiasca şi prea minunata Liturghie, să fie 
săvârşitorul şi părtaşul cereştilor, nemuritoarelor, dătătoarelor de viaţă Taine, când 
trebuie să oficieze de nenumărate ori atâtea alte Taine şi ierurgii? Inima care 
iubeşte desfătările trupeşti arată necredinţă Domnului: „Nu puteţi sluji lui 
Dumnezeu şi lui Mamona” (Matei 6, 24). 


“După roadele lor îi veţi cunoaşte” (Matei 7, 16). După roadele „, dulci, dătătoare 
de viaţă şi fericire ale Sfintei Liturghii, ale Preacuratelor Taine ale Trupului şi 
Sângelui Domnului vei cunoaşte că Liturghia este de la Domnul şi că ea ne umple 
de Duh dumnezeiesc şi că acest Duh Preasfânt, dătător de viaţă respiră în toate 
rugăciunile şi în toate rânduielile sfintelor acte liturgice. Liturghia mi se pare 
asemenea unui pom minunat, plin de viaţă. Cu frunze viguroase! Cu roade bogate! 
Și frunzele sunt spre vindecare, nu numai roadele! Oare cine nu s-a ales cu bogat 
folos duhovnicesc, cu pace şi cu dulceaţă în suflet, fie şi numai de la o singură 


participare evlavioasă la dumnezeiasca Liturghie? Roade bune nu dă decât pomul 
sănătos. Aşa e legea firii. 


Una din vicleniile cele mai de temut ale diavolului este slăbirea inimii prin 
nelucrare şi, o dată cu aceasta, slăbirea puterilor sufleteşti şi trupeşti. Credinţa, 
nădejdea şi dragostea slăbesc din inimă, omul devine necredincios, ursuz, ne- 
simţitor faţă de Dumnezeu şi de oameni. 


Dacă te rogi pentru ceva, trebuie să simţi că acel ceva îţi este de trebuinţă, să crezi 
sincer că toată darea cea bună vine de la Dumnezeu şi se săvârşeşte prin EI, că 
nimic bun nu vine de la oameni, de la întâmplare, de la împrejurări, nici de la 
soartă, că Stăpânul îţi cunoaşte şi îți aude cererea de ajutor la nevoie, după cum îţi 
cunoaşte fiecare mişcare a gândurilor şi inimii tale, EI fiind atotbun, atotputernic, 
preaînţelept şi că poate într-o clipă, printr-o singură mişcare a gândului Său, prin 
Fiul şi prin Duhul Său Sfânt, să-ţi dea tot ce îţi este de folos, să primeşti cele ce ai 
cerut. Omului multe îi sunt cu neputinţă, nu însă şi lui Dumnezeu. „Cele ce sunt cu 
neputinţă la oameni sunt cu putinţă la Dumnezeu” (Luca 18, 27). 


Ce înseamnă să ai nădejde în rugăciune? Înseamnă să crezi că Dumnezeu este de 
faţă şi că te ascultă, înseamnă că atunci când ceri ceva, să o faci cu frică de 
Dumnezeu, cu mulţumire şi cu laudă, că nu te îndoieşti, că ai deplină încredere că 
vei primi sau Că ţi se va realiza ceea ce ceri, că Stăpânul ţi-a auzit rugăciunea şi că 
a primit-o în cerescul Său jertfelnic şi că, răspunzând dorinţei maicii noastre - 
Biserica, dacă ne rugăm în numele Bisericii - sau în numele nostru, ca un atotbun, 
prea înţelept şi atotputernic ne va da cele cerute, ba chiar mai mult decât am crezut 
că vom primi. Dar o inimă împătimită de mâncare şi băutură, lacomă a se ghiftui 
cu acestea, nu poate nutri o asemenea speranţă, ca şi un suflet în care a intrat ura, 
vrajba din pricina averilor, iubirea de arginţi, invidia, până când nu va părăsi 
păcatele şi nu se va îndrepta. 


Făcându-ne semnul Crucii, însemnăm cu cele trei degete duse la frunte capătul de 
sus al Crucii, închipuind pe Tatăl, Care este Rațiunea necreată; capătul de jos al 
Crucii, pe pântece, închipuind pe Fiul, Cel născut mai înainte de toţi vecii din 
pântecele Tatălui, şi marginile laterale ale Crucii pe umeri, închipuind Duhul Sfânt, 
Care este puterea lui Dumnezeu sau „mâna prin care lucrează, după cum s-a spus: 
„puterea Domnului cui se arată” sau „fie asupra mea mâna Domnului”, adică 
Duhul Sfânt. Şi înfăţişarea omului ne reamintește, într-un fel, de Sfânta Treime. 
Mintea gânditoare ÎL închipuie pe Dumnezeu-Tatăl, inima, cea în care intră şi 
lucrează mintea, închipuie pe Fiul lui Dumnezeu, suprema înţelepciune ipostatică a 
lui Dumnezeu, gura prin care vorbesc cele ce stau în minte şi în inimă închipuie pe 


Duhul Sfânt. „Şi zicând aceasta, a suflat asupra lor şi le-a zis: «Luaţi Duh Sfânt» 
(loan 20, 22). Când „din inima omului ies cugetele cele rele, desfrânările, hoţiile, 
uciderile, adulterul, lăcomiile, vicleniile, neruşinarea, ochiul pizmaş, hula“ (Marcu 
7, 21-22), toate acestea ies de la duhul cel rău, care şi-a făcut cuib în inima omului. 
lar când „omul bun, din comoara cea bună a inimii sale face să iasă bunătăți”, 
aceasta închipuie purcederea Duhului Sfânt de la Tatăl, prin Fiul. Cât de măreț este 
omul! Nu în zadar s-a scris: „Eu am zis «dumnezei sunteți şi toți fii ai celui 
preaînalt» (Psalmul 81,6). „Dacă i-a numit dumnezei pe aceia către care a fost 
cuvântul lui Dumnezeu - şi Scriptura nu poate să fie desfiinţată, adică ce s-a spus 
este adevărat, rămâne neschimbat - despre Cel pe care Tatăl L-a sfinţit şi L-a trimis 
în lume voi ziceţi: «Tu huleşti, căci am spus Fiul lui Dumnezeu sunt?" (loan 10, 
35—36). O, câtă vrednicie! Ce măreț ne apare omul! Nu trebuie să-l privim altfel - 
îndeosebi pe creştin - decât ca pe fiul lui Dumnezeu, aşa să-l considerăm şi să 
vorbim cu el, ca şi cum am vorbi cu fiul lui Dumnezeu, prin harul lui Hristos Iisus, 
Domnul nostru. 


Cineva care se îmbolnăvise mortal de o peritonită acută zăcea de nouă zile, fără să 
simtă nici cea mai mică ameliorare, în urma tratamentelor medicale. După ce s-a 
împărtăşit în dimineaţa celei de-a noua zi cu dătătoarele de viaţă Taine, spre seară 
s-a simţit sănătos şi s-a sculat de pe patul de suferință. S-a împărtăşit cu credinţă 
nestrămutată. Eu mă rugasem Domnului de vindecarea acelui bolnav. Am zis: 
„Doamne! Vindecă-l pe robul Tău de boala lui; vrednic este de aceasta fiindcă 
arată iubire preoților Tăi”. M-am rugat în biserică şi la Sfânta Masă în timpul 
Liturghiei, spunând rugăciuni şi înaintea Sfintelor Taine. Printre altele, am spus, 
rugându-mă: „Doamne, Tu care eşti viața noastră! După cum mie nu-mi vine 
nicicum să cred că omul acesta nu se va vindeca, nici ie nu-Ţi vine a crede că el 
nu se va vindeca, fiindcă Tu vindeci orice boală; după cum mie îmi vine uşor a 
crede în învierea morţilor, întocmai îţi este Ție să învii orice mort; vindecă-l pe 
robul Tău, Vasile, de cumplita lui boală şi nu-l lăsa să moară, pentru ca soţia şi 
copiii lui să nu cadă în deznădejde şi ca un Stăpân ascultător şi grabnic ajutător dă- 
le lor milă. Viaţa lui atârnă de un fir de păr. Slavă atotputerniciei, bunătăţii şi 
bunăvoinţei Tale de a veni în ajutor, Doamne!. 


În câteva minute inima se poate schimba de câteva ori, în bine sau în rău, poate 
înclina spre credinţă sau spre necredinţă, spre sinceritate sau spre duplicitate, spre 
dragoste sau spre ură, spre mărinimie sau spre zgârcenie, spre înfrânare sau spre 
dezmăţ. Câtă nestatornicie! Şi de câtă trezvie şi luare-aminte la sine avem nevoie! 


Nu te bucura atunci când, îndestulându-te cu mâncăruri şi băuturi alese şi plăcute, 
faţa îţi radiază satisfacție, fiindcă chipul lăuntric al sufletului îți este în clipa aceea 


hidos, ca de mort. Ți se potrivesc cuvintele Mântuitorului, Care zice: „Semănaţi cu 
mormintele cele văruite, care pe dinafară se arată frumoase, înăuntru însă sunt 
pline de oase de mort şi de toată necurăţia" (Matei 23, 27), adică de fățărnicie şi de 
fărădelege. 


De câte ori, o, Stăpâne Doamne Iisuse, înnoitu-mi-ai uşuratica-mi fiinţă putrezită 
de păcate! De nenumărate ori şi în nemăsurate chipuri! De câte ori nu m-ai izbăvit 
de focul nedomolit dinlăuntrul meu, cel al patimilor de tot felul, de câte ori nu m-ai 
scos din prăpastia urâtului şi deznădejdii! De câte ori, doar prin rostirea numelui 
Tău, cu credinţă, mi-ai înnoit inima secătuită! De câte ori n-ai săvârşit aceasta prin 
dătătoarele de viaţă Taine! O, Stăpâne, cu adevărat nenumărate şi nemăsurate sunt 
milele Tale faţă de mine, păcătosul! Ce-ţi voi aduce în loc, sau ce îţi voi da pentru 
nemăsuratele Tale bunătăţi? lisuse, viaţa şi uşurarea mea! Să fiu cu luare - aminte 
când voi umbla pe cărările vieţii în virtutea harului Tău, fiindcă fericiți sunt cei ce 
păzesc căile Domnului (Psalmul 118 3; 17, 24), după cum Duhul Sfânt a spus, prin 
gura părintelui nostru David: strădui-mă-voi să-ţi fiu credincios, smerit, blând, 
neirascibil, bun, generos, ascultător, neagonisitor de bunuri pământeşti. 


Milostenia este bună şi mântuitoare atunci când îi adaugi vindecarea inimii de 
mândrie, răutate, invidie, lene, lăcomie, curvie, minciună, înşelăciune şi alte 
asemenea păcate. Dacă însă omul nu se îngrijeşte de îndreptarea inimii, bizuindu- 
se doar pe milostenie, cu puţin folos se va alege de la ea, fiindcă nu va face altceva 
decât să adune cu o mână şi să risipească cu alta. 


Doi copilaşi, Pavel şi Olga, prin nemărginita milă a Stăpânului nostru şi prin 
nevrednica mea rugăciune s-au vindecat de duhul slăbiciunii care pusese stăpânire 
pe ei. Micuţul Pavel s-a însănătoşit în timp ce dormea, micuța Olga s-a liniştit 
sufletește, iar feţişoara ei întunecată i s-a luminat deodată. De nouă ori m-am dus 
să mă rog cu îndrăznire şi cu nădejde la Dumnezeu, lângă căpătâiul lor, convins că 
speranţa nu-mi va fi ruşinată, că „celui care bate i se va deschide” şi că Stăpânul 
îmi va împlini rugăciunea, fie şi numai pentru stăruința mea. Dacă judecătorul 
nedrept a făcut dreptate până la urmă femeii care îl sâcâia, cu atât mai mult 
Judecătorul tuturor, mai drept decât toți drepţi, îmi va îndeplini păcătoasa mea 
rugăciune pentru acei nevinovaţi copii, va căuta către osteneala mea, către 
mijlocirea mea, către cuvintele mele rugătoare şi către plecarea genunchilor mei, 
către îndrăznirea mea şi către speranţa mea în EI. Aşa a şi făcut Stăpânul: nu m-a 
ruşinat pe mine, păcătosul. Când am venit a zecea oară, copiii erau sănătoşi. Am 
mulțumit Stăpânului şi Maicii Sale, Mijlocitoarea noastră grabnic ajutătoare. 


Ca toți să fie una, după cum Tu, Părinte întru Mine şi Eu, întru Tine, aşa şi aceştia 
în Noi să fie una“ (loan 17, 21). Ce ne separă, oare, de Dumnezeu şi de semenii 
noştri? Banii, mâncarea, băutura - această pulbere, această putreziciune, acest 
gunoi! De ce? Fiindcă ne lipseşte nădejdea vie, cu adevărat creştinească în 
Dumnezeu. Nu ştim sau uităm că adevărata viață a omului este dragostea de 
Dumnezeu şi de aproapele. Prefăcându-ne viaţa în praf şi reducându-ne-o la cele 
trecătoare, nu-l dăm Tatălui ceresc mărirea ce 1 se cuvine prin a ne pune în EI toată 
speranţa şi a-l încredința toate păsurile, aşa cum ar trebui să facă fiii Săi întru 
Hristos. 





Cât timp trăiesc, trupul îmi aparţine, fiindcă sufletul trăieşte în el. După ce voi 
muri, trupul nu va mai fi al meu, ci al lui Dumnezeu şi al pământului. „Al 
Domnului este pământul şi plinirea lui“ (Psalmul 23, 1). „Pământ eşti şi în pământ 
te vei întoarce" (Facerea 3, 19). „Cel ce mănâncă Trupul Meu şi bea Sângele 
Meu... Din aceste cuvinte înţelegem că Hristos însuşi, întreg, Se află în cele două 
elemente ale împărtăşaniei - în Trup şi în Sânge; ele sunt „ale Sale" datorită 
relaţiei nedespărțite pe care o au „cu EI" - cu Hristos - aşa cum carnea şi sângele 
omului se află în raport inseparabil cu sufletul omului care viază în ele, fiindcă 
sufletul penetrează tot trupul şi tot sângele. 


De nenumărate ori am simţit moartea în inimă, fiorul morții mi-a cutremurat tot 
trupul şi din toate aceste încercări Domnul m-a izbăvit, m-am învrednicit de 
nespusa Sa milă, m-a readus la viaţă. O, cât de mare trebuie să fie recunoştinţa mea 
către Domnul! „Că de nu mi-ar fi ajutat mie Domnul, puţin de nu s-ar fi sălăşluit în 
iad sufletul meu" (Psalmul 93, 17). 


Când este supus unor neputinţe, trupul nostru se întristează, îşi „pierde capul”. 
Când este sănătos şi când se dedă unor desfătări senzuale, nu mai ştie ce să facă de 
bucurie, sare în sus îşi iese din fire. Să nu luăm în seamă senzațiile amăgitoare ale 
trupului, şi să nu ne lăsăm prinşi de “jocurile” şi încântările sale. Să suportăm cu 
răbdare durerile şi bolile trupeşti, să sporim în duh şi să ne punemn nădejdea în 
Dumnezeu. 


De ce oare atunci când fierbi de nerăbdare dintr-un motiv de cea mai mică impor- 
tanţă, când te laşi dus de cea mai mică pornire nerăbdătoare, ai şi păcătuit şi ţi-ai şi 
primit pedeapsa înlăuntrul tău? Şi de ce oare tot aşa, orice mişcare a inimii, fie 
chiar momentană „spre păcat se consideră păcat şi îşi primeşte pedeapsa îndată? 


Fiindcă neribdarea, „în mic" este o arvună a nerăbdării „în mare". Se ajunge la o 
asemenea nerăbdare fiindcă sufletul omului este o substanţă simplă, şi chiar numai 
o singură, momentană, mişcare a inimii către păcat constituie deja un păcat. 
Fiindcă orice păcat mic duce la un păcat mare, păcatul „mic" trebuie sancţionat 
întotdeauna la început şi curmat tot atunci. „Peste puţine ai fost credincioasă, peste 
multe te voi pune; intră întru bucuria Domnului Tău“ (Matei 25, 21). Şi cât de 
mare este acest „mult ? „Cele ce ochiul n-a văzut şi urechea n-a auzit şi la inima 
omului nu s-au suit, pe acestea le-a gătit Dumnezeu celor ce-L iubesc pe EI“ (1 
Corinteni 2, 9). 


Când te rogi, încearcă să simţi cu inima adevărul sau puterea cuvintelor rugăciunii, 
nutreşte-te cu ele ca şi cu o hrană nestricăcioasă, adapă-ţi inima cu ele precum cu o 
rouă, încălzeşte-te cu ele ca şi cu un foc binefăcător. Domnul este pentru mine 
totul. EI îmi dă putere în inimă şi lumină în minte; îmi îndreaptă inima către tot 
binele, mi-o întăreşte, îmi dă gândul cel bun; El este pacea şi bucuria mea, 
credinţa, nădejdea şi iubirea mea, este hrana şi băutura mea, îmbrăcămintea, casa. 
Aşa cum mama înseamnă pentru pruncul ei totul - cu mintea, cu voinţa, cu văzul, 
cu auzul, cu gustul, cu mirosul, cu pipăitul, cu mâncarea, cu băutura, cu mâinile şi 
cu picioarele, tot aşa Domnul înseamnă totul pentru mine, când mă predau Lui cu 
desăvârşire. Dar - vai mie! - cad de la Domnul când intră diavolul în mine şi dacă 
nu mi-aş îndrepta ochiul inimii spre Domnul, dacă încolţit fiind de vrăjmaşul, nu 
L-aş chema pe Domnul în ajutor, atunci diavolul ar însemna pentru mine şi este 
uneori tot răul posibil: şi prin răutate, şi prin urât, şi prin slăbirea interesului pentru 
bine, şi prin aplecarea spre deznădejde, ură, invidie, avariţie, către gânduri de hulă, 
viclene, necurate, către dispreţ faţă de orice; într-un cuvânt, diavolul devine atunci 
mintea mea, voința mea, văzul, auzul, gustul, mirosul, pipăitul, mâinile şi pici- 
oarele. Să ne punem nădejdea în Domnul! El este Atotţiitorul, Cel nemărginit în 
sfinţenie, în măreție, bunătate, milă, îndurare, înţelepciune. 


Arătând credinţă la vreme bună, bagă de seamă să nu cazi la vreme rea 


Când trupul îți suferă de vreo boală, ia seama că suferă cel mai înverşunat vrăjmaş 
al mântuirii tale, căruia, prin boală, îi scad puterile; deci rabdă cu tărie boala, în 
numele lui lisus Hnstos Domnul, Care a pătimit pentru noi răstignire pe Cruce şi 
moarte. Ține minte că bolile care ne vin sunt pedepse de la Dumnezeu pentru 
păcate. Ele ne purifică şi ne împacă cu Dumnezeu, ne readuc în iubirea Lui. Scris 
este: „Dă-ne nouă pacea şi iubirea Ta; toate ni le-ai dat nouă . Nu uita că şi în boală 
Domnul este cu tine. „Cu Dânsul sunt în necaz“ (Psalmul 90, 15), că boala ţi-a 
venit după voia Stăpânului, ca o pedeapsă părintească. Arătând credinţă la vreme 
bună, bagă de seamă să nu cazi la vreme rea, ci ca un mucenic fii statornic în 
credinţă, nădejde si dragoste. 


Dumnezeu este Fiinţă simplă (necompusă) de o perfecțiune absolută. Adică 
sfinţenia cea mai curată, bunătatea şi adevărul cele mai curate. Pentru a ne afla în 
unire cu Dumnezeu, pentru a fi într-un duh cu EI (fuindcă de la EI suntem), trebuie 
să agonisim, prin harul Său, o desăvârşită simplitate în bine, în sfinţenie, în 
dragoste. Sfinții din ceruri, curăţaţi de Duhul Sfânt prin Sângele Fiului lui 
Dumnezeu, nu au asupra lor nici umbră de păcat. Pentru aceasta s-au şi nevoit în 
viaţa lor pământească, pentru aceasta şi-au supus trupul la munci, ca să-l curețe de 
toată întinăciunea, cea materială şi cea spirituală, pentru a se sfinţi în frica de 
Dumnezeu, pentru a se uni în veci cu Dumnezeu, Izvorul sfinţeniei. Pentru aceasta 
există astăzi pe lume Sfânta Biserică, cu toate aşezămintele ei; pentru aceasta 
există slujbele divine, Tainele, rânduielile bisericeşti. Pentru aceasta au fost 
rânduite posturile, ca să curețe şi să sfinţească poporul lui Dumnezeu, ca să-l 
unească cu El, Fiinţa de la Care ne vine toată fericirea, cea lăudată în Treime: 
Tatăl, Fiul, Duhul Sfânt. 


Îl rogi pe Domnul să te iubească cu iubirea Lui mai puternică decât moartea, să te 
iubească până la moarte. la seama însă: uneori Domnul îți trimite o cumplită boală, 
care te apropie de moarte. Nu cârti împotriva Lui, rabdă boala bărbăteşte, 
mulțumind lui Dumnezeu că te-a încercat astfel, ca un părinte. Asta trebuie să 
înţelegi când spui că iubirea lui Dumnezeu este tot atât de puternică precum 
moartea. Oricât de tare ai fi lovit, chiar şi în spasmele morţii, crede că Dumnezeu 
va putea - dacă va voi - să te izbăvească nu numai de boală, ci şi de moarte, că are 
această putere. Nu ceda, nu schimba iubirea de Dumnezeu pe iubirea de trupul cel 
stricăcios, ci dă-ţi trupul, pe de-a-ntregul Domnului, precum Avraam pe fiul său 
Isaac spre ardere pe rug. încredinţează-te voinţei pedepsitoare a lui Dumnezeu, fără 
a pierde credinţa în bunătatea Sa, fără a cădea cu duhul, fără ca buzele tale să 
rostească hulă smintită împotriva lui Dumnezeu, Care te-ar fi osândit, chipurile, 


atât de aspru, pe nedrept. Vei aduce astfel o mare jertfă Domnului, ca Avraam, sau 
ca mucenicii. 


Ce îmi dă linişte în minte şi în inimă, ce mă face să scriu, ca să rămână ceva după 
mine, să-mi dobândesc linişte statornică printre grijile şi deşertăciunile vieţii? 
Nădejdea creştinească, neştirbită şi vie, în minunata, liniştitoarea putere a acestor 
cuvinte: Domnul este pentru mine totul! EI este comoara mea fără preţ! În orice 
stare te-ai afla, ea îți poate da linişte, te poate face bogată şi când eşti sărac, 
mărinimos şi îndatoritor față de oameni, când eşti zgârcit şi ursuz; să te facă să nu 
deznădăjduieşti când cazi în păcat. Domnul este pentru mine totul! El este credința 
mea, nădejdea, dragostea, tăria, puterea, pacea, bucuria, bogăţia, mâncarea, 
băutura, îmbrăcămintea, într-un cuvânt - viaţa, toate ale mele. Dacă Domnul, 
omule, înseamnă pentru tine totul şi tu vei însemna pentru Domnul totul. Şi fiindcă 
comoara ta este în inima ta, şi Dumnezeu îţi cere să-l dai inima - „Dă-mi, fiule, 
Mie inima ta“ (Pilde 23, 26). Aceasta înseamnă că, pentru a face să se împlinească 
voia cea bună şi desăvârşită a lui Dumnezeu, trebuie să renunţi să-ți faci voia ta cea 
coruptă, pătimaşă, trufaşă. Uită de voia ta, ţine-te numai de voinţa lui Dumnezeu; 
spune: „nu precum cu voiesc, ci precum Tu voieşti“. 


Creştinul, cel ce săvârşeşte fapte de dreptate, nu are de ce să se laude pe sine, 
fiindcă el a fost mântuit şi se mântuieşte mereu de tot răul numai prin credință şi 
face fapte de dreptate tot numai prin credinţă. „Căci în har suntem mântuiţi prin 
credinţă şi aceasta nu e de la voi; este darul lui Dumnezeu; nu din fapte, ca să nu se 
laude nimeni" (Efeseni 2, 8-9). Pentru ca nimeni să nu se laude cu nimic. 


Atât timp cât stăruim în rugăciune sârguitoare, simţim linişte, căldură, ne este 
sufletul uşor şi plin de lumină, fiindcă suntem cu Dumnezeu şi în Dumnezeu. Când 
părăsim rugăciunea, au şi început ispitele, tulburările tot felul. O, prea fericitele 
clipe ale rugăciunii! 


Dragostea de Dumnezeu apare şi începe să lucreze în noi atunci când începem să 
ne iubim aproapele ca pe noi înşine, când pentru el, ca şi chip al lui Dumnezeu, nu 
ne cruţăm pe noi şi pe cele ale noastre, când ne străduim din răsputeri pentru 
mântuirea tuturor. Când, pentru a bineplăcea lui Dumnezeu, renunțăm la 
satisfacerea poftelor pântecelui, la plăcerile trupeşti care mângâie ochiul, când nu-i 
mai facem pe plac raţiunii celei după trup şi ne supunem Raţiunii divine. „Pentru 
că cel ce nu iubeşte pe fratele său, pe care l-a văzut, pe Dumnezeu, pe care nu L-a 
văzut nu poate să-L iubească" (1 loan 4, 20). „lar cei ce sunt ai lui Hristos lisus şi- 
au răstignit trupul, împreună cu patimile şi cu poftele" (Galateni 5, 24). 


Cere ce vrei de la Domnul. Dumnezeu-Tatăl trebuie doar să vrea: Fiul Făcător şi 
Duhul Sfânt Săvârşitor sunt pururea cu EI şi în EI, precum şi EI este în Ei, şi sunt 
gata întotdeauna să împlinească voinţa Tatălui Atotputernic, Atotbun, fiindcă una 
sunt cu EI după bunătate şi după atotputernicie. 


Darurile de la Dumnezeu nu trebuie să le ţii în tine, ci să le reverşi şi asupra altora. 
la exemplu de la natură. Soarele nu ţine în sine lumina, ci o revarsă asupra 
pământului şi a lumii. Păstorii duhovniceşti, mai cu seamă, nu trebuie să-şi ţină 
lumina, mai bine zis lumina lui Dumnezeu în sine, ci să reverse din belşug lumina 
minţii şi a cunoştinţelor şi asupra altora. 


Cu ce ne sunt ocupate inimile? Dumnezeu „cearcă inimile şi rărunchii" (Psalmul 7, 
10), vede ce avem în inimă, de ce ni s-a legat ea în cea mai mare parte a vieţii. 
Dacă Domnul ne-ar fi înzestrat cu darul de a privi noi înşine în adâncul inimilor 
omeneşti, ochii ni s-ar fi întors cu groază de la ele, ca de la o strânsură de 
necurăţenii: preacurvie, curvie, hoție, mărturie mincinoasă, hulă, trufie ş.a.m.d. 
Câte mârşăvii nu am descoperi în ele? Mârşăvia ingratitudinii față de Dumnezeu, a 
uitării de Dumnezeu, necredinţei, puţinei credinţe, ataşamentul orb faţă de cele 
pământeşti, chiar şi de lucrurile cele mai absurde, ignorarea celor cereşti şi a 
destinului nostru de după moarte, nepăsare şi dispreţ față de Biserică, față de 
slujbe, de rânduieli, de tipic, dispreţ faţă de preoţi, de reprezentanţii credinţei în 
Biserică şi încă n-ar fi decât o mică parte din mârşăvil. 


Crucea nu poate fi concepută şi reprezentată fără dragoste; unde este Crucea, acolo 
este şi dragostea; în biserică vedem pretutindeni cruci, „portative” sau „aplicate”, 
pentru a ni se aduce aminte că suntem în biserica Dumnezeului iubirii, Care S-a 
răstignit pentru noi. 


Se spune: dacă n-ai chef, mai bine nu te ruga. Este o cugetare vicleană, după trup. 
Dacă vei înceta fie şi temporar să te rogi, te vei lepăda cu totul de rugăciune. 
Trupul asta şi vrea. „Împărăţia Cerului se ia prin străduință” (Matei 11, 12). Fără o 
autoconstrângere spre bine, nu te vei mântui. 


În procesul instruirii şi formării omului este deosebit de periculos să se pună 
accentul doar pe minte şi rațiune şi să nu se dea atenţie inimii. Tocmai acesteia 
trebuie să 1 se acorde cea mai mare atenţie. Inima înseamnă viaţă, dar care poate fi 
o viaţă alterată de păcat. Acest izvor al vieţii trebuie purificat, trebuie aprinsă în el 
flacăra curată a vieţii, în aşa chip încât să ardă mereu, să nu se stingă şi să dea o 
direcție gândurilor, dorințelor, năzuinţelor omului de-a lungul întregii sale vieți. 
Societatea s-a corupt tocmai din cauza carenţelor educaţiei creştine. Ar fi timpul să 


înţeleagă creştinii voința Domnului: EI vrea de la noi inimă curată; „Fericiţi cei 
curaţi cu inima” (Matei 5, 8). Luaţi aminte la dulcele Său glas din Evanghelie. 
Adevărata viaţă a inimii noastre este Hristos (Hristos trăieşte în mine - Galateni 2, 
20). Învăţaţi din înţelepciunea Apostolului: aceasta este îndatorirea noastră 
comună, să ni-L aducem pe Hristos în inimă. 


Mâinile acestea, cărora le place să primească daruri, se vor pune pe piept şi nu vor 
mai lua nimic. Picioarele acestea, cărora le place să alerge pe cărările răului şi nu le 
place să stea la rugăciune, vor fi înţepenite pe vecie şi nu vor mai merge nicăieri. 
Ochii aceştia, cărora le place să se uite cu jind şi cu pizmă la bunăstarea 
aproapelui, se vor închide, focul din ei se va stinge pentru totdeauna, nimic nu-i va 
mai ispiti. Auzul, cel ce se deschide deseori cu plăcere pentru a asculta defăimările, 
va asurzi şi nu va nai auzi decât trâmbiţele ce vor suna spre învierea morţilor şi 
atunci se va scula trupul nostru nestricăcios „spre învierea vieţii sau spre învierea 
osândirii” (loan 5, 29). Va rămâne oare ceva din noi viu şi după moarte, ceva de 
care trebuie să ne îngrijim încă din viaţă? Da, ceea ce numim acum „inimă“, omul 
lăuntric, sufletul. Lui trebuie să-i dăm cea mai mare atenţie. Curăţaţi-vă inima cât 
timp sunteți în viață, pentru ca ea, sau sufletul, să-L poată vedea atunci pe 
Dumnezeu. Daţi trupului şi nevoilor lui atenția necesară doar susţinerii sale, 
sănătăţii, unei prezenţe decente. Totul va muri, totul va lua pământul cu sine. 
Străduiţi-vă să desăvârşiți acea parte din voi care iubeşte şi care urăşte, care se 
linişteşte şi care se tulbură, care se bucură şi care se întristează, adică inima, sau 
omul cel dinlăuntru (cel ce gândeşte, judecă cu mintea). 


De-a lungul întregii lor vieţi pământeşti, oamenii caută de toate, numai pe Hristos, 
Dătătorul de viaţă, nu-L caută şi de aceea viaţa lor sufletească e ca şi inexistentă şi 
devin robii tuturor patimilor: necredinţa, scepticismul, lăcomia, invidia, ura, goana 
după onoruri, ghiftuiala cu mâncăruri şi băuturi. Doar spre sfârşitul vieţii încep să- 
L caute pe Hristos, ducându-se să se împărtăşească, fie din stringentă necesitate, fie 
dintr-o deprindere împrumutată de la alţii. 


O, Hristoase Dumnezeule, Viaţa şi învierea noastră! Cât de mult ne-am dat 
deşertăciunii şi cât am orbit! Ce-ar fi fost, oare, dacă Te-am fi căutat, dacă nu ne-ai 
fi lipsit din inimă? Fericirea pe care o gustă cei ce Te au în inimă nu poate fi spusă 
în cuvinte! Eşti pentru ei hrană săţioasă şi băutură nesecată, îmbrăcăminte 
strălucitoare şi soare luminos, „pacea lui Dumnezeu care covârşeşte orice minte“ 
(Filipeni 4, 7) şi bucurie negrăită; totul, totul! Pentru cel ce Te are pe Tine, tot 
restul, tot ce e pământesc, nu-i decât pulbere şi putregai. 


Duhul este Cel ce dă viaţă. Prin Duhul lui Dumnezeu au fost însufleţite făpturile 
din chiar momentul creaţiei; Fiul lui Dumnezeu a fost copărtaş la creaţie şi Lui i se 
datorează trecerea făpturilor din neființă la fiinţă. De aceea Trupul şi Sângele lui 
Hristos se fac, prin Duhul Sfânt, din pâine şi vin, întocmai cum în pântecele 
Preacuratei Fecioare ele s-au făcut prin Duhul Sfânt din sângele ei. Duhul Sfânt 
lucrează creator şi în pântecele mamelor. Darurile noastre sufleteşti sunt ale 
Duhului lui Dumnezeu. 


Imperiul vieţii şi imperiul morții merg unul lângă altul, spun merg, adică nu stau pe 
loc, fiindcă sunt de ordin spiritual. Mai-marele celui dintâi, adică al imperiului 
vieţii, este lisus Hristos şi cine e cu Hristos, acela se află, neîndoielnic, în imperiul 
vieţii. Căpetenia celui de-al doilea, adică a imperiului morţii, este stăpânitorul 
puterilor de sub cer şi al duhurilor răului, care i se supun, atât de multe la număr 
încât îi depăşesc pe toți oamenii trăitori pe pământ. Ei sunt fiii morţii, supuşii 
căpeteniei peste cele de sub cer şi aceştia se află într-un necurmat război cu fiii 
vieţii, adică cu adevărații creştini, pe care încearcă prin toate vicleşugurile să-i 
atragă de partea lor, prin poftele trupului şi ale ochiului, prin fală lumească. Păcatul 
şi fărădelegea sunt stihia lor şi, prin păcate, dacă nu ne pocăim, trecem într-adevăr 
de partea lor. Pe oamenii la care păcatul a ajuns să fie o necesitate zilnică, 
devenind însuşi modul lor de a fi şi care beau fărădelegea aşa cum beau apă, pe 
aceştia demonii nu-i tulbură. Ei au şi intrat în stăpânirea diavolului, de vreme ce 
trăiesc neîngrijindu-se de suflet; îndată ce se vor întoarce la Dumnezeu şi îşi vor 
recunoaşte greşelile, cele cu voie sau fără voie, războiul va izbucni din nou, 
hoardele demonilor se vor ridica iarăşi la luptă crâncenă. De aici se vede cât ne este 
de necesar să-L căutăm pe Hristos, ca pe începătorul vieții, Biruitorul iadului şi al 
morții. 


Toate necazurile şi suferinţele vin de la puţina credinţă, sau de la vreo patimă care 
ni s-a cuibărit în suflet, sau de la vreo altă întinăciune, văzută numai de Cel 
Atotvăzător, şi aceasta e semn că ne-a intrat diavolul în inimă şi că Hristos nu mai 
este în ea. Hristos este pacea, libertatea sufletului, lumina cea negrăită. 


Aerul, suflarea vântului, respirația făpturilor în lumea materială, acestea toate 
corespund duhurilor din lumea spirituală şi însuşi Duhului lui Dumnezeu Cel 
necreat şi Dătător de viaţă. De aceea Duhul şi-a făcut cândva apariţia ca o „suflare 
de vânt" (Faptele Apostolilor 2, 2), de aceea şi Mântuitorul aminteşte de suflarea 
vântului, când vorbeşte de „oricine e născut din Duhul“ (loan 3, 7). În multe 
privinţe lumea materială se aseamănă cu lumea spirituală, fiindcă cea dintâi este o 
creaţie a Duhului. Ar putea oare Duhul Creator să nu Se arate, parțial, pe Sine şi să 


nu creeze analogii în lumea materială, printre creaturile trezite de EI la viață? Omul 
este expresia suprem-posibilă a chipului lui Dumnezeu în creatură. 


Când sărutăm cu buzele înseamnă că sărutăm şi cu sufletul. Când sărutăm un 
obiect sfinţit, trebuie să o facem cu buzele, cu inima şi cu sufletul. 


Domnul conduce cu înţelepciunea şi cu cuvântul Său lumile materiale; o face 
puternic, în chip minunat. Ca şi componentele unui trup de animal, arborii, iarba, 
pietrele se ţin legate în alcătuirea lor, asemenea tuturor corpurilor, graţie forţelor şi 
legilor care lucrează în ele. Aşa cum sufletul poartă trupul şi îl însufleţeşte, tot 
astfel şi Dumnezeu „poartă" lumea, însufleţind-o cu Duhul Sfânt. Nu în zadar omul 
este considerat a fi o lume în mic. În faţa lui Dumnezeu, lumea întreagă este ca o 
biată pânză de păianjen! O biată pânză de păianjen este şi trupul meu! Şi totuşi, 
câtă înţelepciune în fiecare atom al materiei şi totul se ţine numai prin înţelepciune, 
prin legi veşnice, pline de înţelepciune. O, înţelepciune, înţelepciune, cu toată 
existenţa noastră suntem datori faţă de tine - faţă de bunul tău Pricinuitor! Moartea 
mea, dezagregarea sau nimicirea fiinţei mele văzute, dovedeşte limpede că nu sunt 
în faţa Ta, Doamne, decât o pânză de păianjen! 


Slavă Tatălui Dătător de viaţă, Fiului Dătător de viaţă, Duhului Sfânt Dătător de 
viaţă. Slavă lui Dumnezeu, Fiinţă simplă (necompusă) care ne izbăveşte neîncetat 
de moarte sufletească, moartea care ne vine prin patimi. Slavă ţie Stăpâne, Cel în 
trei ipostasuri, Care răspunzi la simpla chemare a numelui Tău, luminându-ne 
chipul mohorât al trupului şi sufletului nostru, dăruindu-ne pacea Ta mai presus de 
toate cele pământeşti, tot binele şi toată înţelepciunea! 


Roagă-te neîncetat, chemând numele Dătătoarei de viaţă Treimi, ca să nu-ţi fie 
cuprins năpraznic sufletul de vreo patimă, de trufie sau de invidie, de răutate sau de 
ură, de avariţie sau de arghirofilie, sau de mânie, de lăcomie, de irascibilitate, de 
cârteală, de înfumurare, de minciună, de clevetire şi de altele asemenea, fiindcă ne 
mişcăm mereu printre curse, în fiecare ceas, în fiecare minut al vieţii noastre. Ochii 
inimii să-ţi stea neclintit de strajă, în fiecare ceas, în fiecare minut; inima să-ţi fie 
mereu trează, ziua şi noaptea, după cum e scris: „De dormit, dormeam, dar inima- 
mi veghea“ (Cântarea Cântărilor 3, 2). 


Trebuie să-ţi iubeşti aproapele cu atât mai mult cu cât ştii că greşeşte împotriva lui 
Dumnezeu şi a oamenilor, fiindcă atunci el este bolnav, sufletul i se află în necaz, 
în primejdie. Atunci trebuie să-i arătăm compasiune, să ne rugăm pentru el, să-i 
oblojim inima spre vindecare, cu un cuvânt de mângâiere, de înţelepţire, de 
luminare, liniştire, iertare, iubire: „Fiţi buni între voi şi milostivi, iertând unul 


altuia, precum şi Dumnezeu v-a iertat vouă în Hristos“ (Efeseni 4, 32). Păcatele şi 
patimile, ocările şi gâlcevile sunt adevărate boli ale sufletului şi chiar aşa trebuie 
considerate. Patimile sunt ca un foc grozav, un pârjol sufletesc, care mistuie firea 
cea dinăuntru a omului, o văpaie ce vine din beznele gheenei. Focul acesta trebuie 
stins cu apa dragostei, care stinge flăcările răului ce vin de la iad, ale tuturor 
patimilor. Vai nouă însă dacă nechibzuinţa şi egoismul ne vor face să sporim acest 
foc cu alte flăcări infernale, adică cu propria noastră răutate şi ursuzenie, ajutând 
prin aceasta duhurile răutăţii care se străduiesc din răsputeri, în toată vremea, să 
aprindă alte şi alte focuri în oameni, prin noi şi noi patimi. Noi înşine înteţim focul 
gheenei şi dacă nu ne pocăim şi nu ne înţelepțim în bine, ci continuăm să ne 
prostim în rău, vom fi osândiţi laolaltă cu diavolul şi cu îngerii lui la chinuri în 
iezerul de foc. Să nu lăsăm răul să învingă în noi; să învingem răul cu binele! 
Blestemaţi suntem noi oamenii! Nu ne-am deprins încă să considerăm fiecare păcat 
ca pe o năpastă a sufletului, nici să arătăm compătimire sinceră, iubitoare celui 
lovit de o asemenea năpastă. De ce oare nu fugim de păcat, nu ne ferim de el ca de 
o otravă, ca de un şarpe veninos, de ce suntem atraşi de el? De ce nu ne este milă 
de noi înşine când cădem în păcat? De ce nu venim cu lacrimi înaintea Domnului, 
Creatorul nostru? 


Furtuna care ni se stârneşte uneori în suflet, în această viaţă, din pricina patimilor 
este îngăduită de Dumnezeu tocmai ca să ne facă să urâm din toată inima orice 
patimă şi să înţelegem că toate cele pământeşti nu valorează nimic, oricât ni s-ar 
părea ele de preţioase şi de plăcute, şi pentru ca să-L dorim din toată inima pe Unul 
Dumnezeu, Izvorul liniştii şi al vieţii, şi să ne alipim numai de EI, să preţuim mai 
presus de orice voinţa-l sfântă, pacea şi bucuria Sa. 


Din toate părțile, cât timp eşti pe pământ eşti asaltat, înghesuit, silit să te schimbi, 
într-un fel sau altul: de rude, de prieteni şi cunoştinţe, de avere, de desfătările 
senzuale de la propriul trup; te pot face să te schimbi şi stihiile naturii: pământul, 
apa, focul, aerul, lumina. Alipeşte-te de Unul Dumnezeu, „la Care nu este 
schimbare" (Iacov, 1, 17), Singurul Care este, tot, iubire. 


E curios că oamenii supărăcioşi, după agonia unei puternice şi prelungite crize de 
mânie şi după ce au trecut prin toate chinurile unei asemenea crize, devin blânzi şi 
smeriți ca buni de pus la rană! Ceea ce este valabil pentru stările de mânie şi 
răutate e valabil şi în cazul altor patimi, însuşi Domnul ne-a arătat că patimile se 
osândesc prin ele înşile, mor de propria lor agonie. Aşa sunt pedepsite trufia, 
invidia, ura, zgârcenia, arghirofilia. Fiecare patimă îşi este sieşi dascăl şi gâde în 
tot omul care o suportă. 


Căutaţi pacea şi sfinţenia fără de care nimeni nu va vedea pe Domnul" (Evrei 12, 
14). Fereşte-te să tulburi pacea din pricina unor lucruri stricăcioase şi trecătoare, a 
egoismului tău păcătos. lubeşte pacea mai presus de orice, ca pe Domnul însuşi! 
Nimic să nu-ţi fie mai de preţ decât pacea şi dragostea reciprocă. Să iubim pacea, 
pacea, pacea! 


Sufletul omului este o forță liberă, care poate deveni forţă bună sau rea, în 
funcţie de direcţia pe care i-o dăm. Doamne, Tu eşti forța atotputernică! 
întăreşte sufletul meu neputincios, ca să se îndrepte către fapta cea bună! Pe 
piatra de neclintit a poruncilor Tale întăreşte-mi inima mea, atât de slabă în 
lucrarea virtuţilor! Îmi dau seama, Doamne, din viața cea de toate zilele, că fără 
Tine eu nu Sunt nimic, că fără Tine nu pot săvârşi binele, că fără Tine mă 
stăpâneşte răul în fel şi chip. Fără Tine sunt fiul pierzării. O, negrăită Bunătate! 
Umple de bunătatea Ta şi inima mea! Mă rog Ție, iar şi iar: dă-mi mie a Te iubi 
pe Tine şi pe aproapele meu ca pe mine însumi, din toată inima. Şi să nu fiu rău, 
trufaş, gâlcevitor, neliniştit, ci bun, smerit, respectuos şi îndatoritor, supus. 
Amin. 


O, cât de sârguincios se arată diavolul şi lumea în a sădi neghina în țarina lui 
Hristos, care este Biserica, în a sădi, o dată cu cuvântul dumnezeiesc, cuvântul 
lumesc, cuvântul deşertăciunii! În locul templelor divine, lumea şi le-a ridicat pe 
ale sale: teatre, circuri, săli de adunare, templele deşertăciunilor lumii. În locul 
sfintelor icoane, pe care iubitorii de cele lumeşti nu le iau în seamă, au început să 
apară portretele oamenilor, pictate sau fotografiate, imagini de tot felul; în locul lui 
Dumnezeu şi al sfinților sunt cinstiți până la divinizare celebrităile lumi: scriitori, 
artişti, cântăreţi, pictori care se bucură de trecere în societate şi de un respect vecin 
cu evlavia. Sărmanii creştini! Au căzut cu totul de la Hristos! în loc de îmbră- 
căminte duhovnicească, îşi îndreaptă atenţia spre haine la ultima modă şi spre tot 
felul de podoabe artificiale, care excelează prin scumpete şi strălucire. 


Când este lovit de vreo boală sau de vreo altă neputinţă trupească sau de vreo 
supărare, omul nu poate veni îndată la Dumnezeu cu credință şi dragoste 
înflăcărată, fiindcă la necaz şi la boală inima este în suferință, iar credinţa şi 
dragostea cer o inimă sănătoasă şi liniştită. De aceea nu trebuie să ne întristăm din 
cale-afară atunci când, bolnavi fiind sau cuprinşi de o mare supărare, nu suntem în 
stare să-l arătăm credință lui Dumnezeu şi să-L iubim cum se cuvine şi să ne 
rugăm sârguitor Lui. Toate la vremea lor. Uneori nici pentru rugăciune nu este 
timpul cel mai prielnic. 


Poartă-te faţă de apropele cu o inimă desăvârşită, adică sincer şi cu dragoste, 
întocmai cum te porţi cu tine însuţi, şi aproapele te va iubi şi el. lar dacă nu te va 
iubi, cel puţin va cinsti în persoana ta pe un binefăcător, îți va purta respect şi va 
căuta să facă şi el ca tine. 


Săracul, care se bucură de firimiturile de la masa stăpânului său, făli-se-va oare cu 
aceasta? Cu ce să se fălească? Cu sărăcia sa, oare? Eu sunt săracul; Stăpânul e 
Domnul; firimiturile de la masa Sa sunt darurile harice şi cele naturale. 


Prin ce se recunoaşte creştinul apropiat de Hristos? Creştinul care se află aproape 
de Hristos vine deseori înaintea lui Hristos, cu credinţă şi dragoste, rosteşte deseori 
dulcele Său nume şi-L cheamă deseori în ajutor, îşi îndreaptă deseori privirile 
minţii şi ale inimii către El. ÎL poartă pe Hristos pe buze şi în priviri, fără Hristos 
devine neajutorat şi trist. Omul îndepărtat de la Hristos se gândeşte rar de tot la EI 
şi atunci fără dragoste şi fără credință pornite din inimă, ci silit de vreo necesitate 
şi ca unei persoane pentru care nu are nici o tragere de inimă, care nu-i bucură şi 
nu-i desfătează inima şi care nu-l atrage în nici un chip. Cei ce se simt aproape de 
Hristos însă, nu-L „scapă" din gândurile şi din inimile lor, ci trăiesc prin El. Pentru 
ei, Hristos este respiraţie, hrană, băutură, casă, într-un cuvânt, totul. Dulcele Său 
nume, relaţia binecuvântată pe care o au cu lisus Hristos îi fac să se simtă legaţi cu 
întreaga ființă de EI („lpitu-s-a sufletul meu de Tine" - Psalmul 62, 8) şi în acest 
ataşament îşi află o nespusă fericire, pe care lumea nu o cunoaşte. lată semnele 
prin care poţi afla cine L-a găsit pe Hristos şi cine nu L-a găsit încă. 


Cei ce nu L-au găsit pe Hristos trăiesc în lume fără credinţă sinceră, se gândesc şi 
se preocupă mai mult de cele ale vieţii zilnice. Cum să se distreze, cum să mănânce 
şi să bea bine, cum să se îmbrace mai aparte, cum să-şi facă poftele, cum să-şi 
omoare timpul, neştiind ce să facă cu el, deşi timpul îi caută şi, fiindcă nu se lasă 
găsit, fuge în mare goană sub ochii lor; zilele, nopţile, lunile, anii zboară pe rând, 
până când răsună, în cele din urmă, teribila oră când i se spune timpului: opreşte-ţi 
curgerea, pentru acela ţi-ai încheiat menirea. Atunci păcatele şi fărădelegile pe care 
le-ai săvârşit îţi vor ieşi înainte, se vor năpusti asupra ta cu toată greutatea şi nu vei 
scăpa în veci de apăsarea lor. 


Ce înseamnă să umbli după distracții? Inseamnă că vrei să-ţi umpli, cu indiferent 
ce, un gol sufletesc, ceea ce vădeşte o stare de boală, fiindcă sufletul a fost făcut să 
lucreze, nu să trândăvească. 


Fie ca toate cunoştinţele tale despre credință să ţi se pară mereu noi şi să le 
consideri mereu tot atât de importante, de sfinte, de atrăgătoare. 


Domnul este Stăpânul şi Cârmuitorul absolut a toată făptura. Ştim că voinţei Sale i 
se supune întreaga creatură: îngerii şi oamenii cu inimă înţeleaptă, cerul, pământul 
şi tot ce se află în ele, chiar şi iadul cu tot ce este în el. Porunceşte îngerilor şi 
aceştia aleargă îndată să facă voia Sa! Le porunceşte să fie păzitorii oamenilor 
născuţi a doua oară prin Botez şi ei îi păzesc toată viaţa, respectând până la o iotă 
poruncile Domnului, porunceşte cerului ca să reverse ploaie sau rouă, zăpadă sau 
grindină, sau să le ţină pe acestea în el; porunceşte vântului, apei şi este ascultat; 
porunceşte focului şi acela 1 se supune; porunceşte soarelui şi acesta se întunecă 
sau străluceşte peste o întreagă emisferă a pământului, încălzind-o şi luminând-o; 
porunceşte pământului şi el odrăsleşte tot soiul de plante, iar dacă îi porunceşte să 
nu mai producă, aşa se şi întâmplă; porunceşte apelor să se reverse fără măsură pe 
pământ şi ele se revarsă în potopul universal; porunceşte vânturilor şi ele bat, 
bântuind cu distrugătoare furie, pentru păcatele noastre; porunceşte peştelui celui 
mare să-l înghită pe Ilona proorocul şi acela se lasă înghiţit, porunceşte peştilor să 
umple năvoadele ucenicilor Săi şi aceia aleargă să îndeplinească porunca 
Atoatefăcătorului; porunceşte mortului să se scoale şi să fie viu şi moartea se 
îndepărtează de omul acela şi apare din nou viaţa; porunceşte bolii să-l lase pe 
bolnav şi boala fuge de la el şi bolnavul se ridică din pat sănătos şi vioi, porunceşte 
dracilor şi ei se supun fără crâcnire. Măreţ este numele Domnului! Lăudat este 
numele Domnului! Preaslăvit este numele Domnului! El poate preface creaturile 
Sale după cum îi e voia: apa în sânge, apa în vin, toiagul într-un şarpe viu şi din 
nou în toiag; toiagul într-o plantă vie, omul într-un stâlp de sare, precum soția lui 
Lot, şarpele în aur şi din nou aurul în şarpe, aşa cum a făcut Domnul la rugăciunea 
dreptului Său Spiridon al Trimitundei. 


Dar, mai presus de toate, deosebita putere a lui Dumnezeu se arată atunci când îl 
transformă pe un păcătos într-un vas sfânt şi ales, când îl ridică pe cel căzut cu 
groaznică cădere; când îl învie şi îl înnoieşte pe cel atins de putreziciune, când dă 
viaţă omului mort trupeşte şi sufleteşte, când îl duce la viaţă veşnică pe cel căzut în 
moarte veşnică! Acestea sunt minuni între minuni! Prin acestea se arată ne- 
mărginita bunătate, înţelepciunea şi atotputernicia lui Dumnezeu faţă de creatură. 
Și încă prin aceea că EI, Domnul creaturii fiind, Cel fără de început şi neîncăput, a 
binevoit să Se facă om pentru mântuirea noastră şi „Cuvântul s-a făcut trup şi S-a 
sălăşluit între noi“ (loan 1,14), a trăit împreună cu oamenii, a fost om întru totul, în 
afară de păcat. Spăimântatu-s-au de aceasta cerul şi pământul, până la marginile 
lor, văzând pe Dumnezeu făcându-Se om cu trupul, vorbind cu noi, făcând tot 
binele pentru noi, săvârşind nenumărate minuni, pătimind (0, minune negrăită!), 
murind (0, groaznică minune!) şi înviind pentru noi, pe cei morţi împreună cu 
Adam înviindu-i o dată cu Sine! Slăvesc puterea Ta, Doamne, atotbună, sfântă, 
atotputernică, prea înţeleaptă! Arată-Ţi şi faţă de mine, Doamne, puterea-Ţi 


minunată şi, cântărindu-mi soarta, mântuieşte-mă pe mine, nevrednicul robul Tău, 
trecându-mi cu vederea greşelile cele cu voie şi fără voie, cu ştiinţă şi cu neştiinţă, 
pururea îndreptându-mă pe căile Tale şi întărindu-mă cu harul Tău, spre a le putea 
urma şi prin mine să le urmeze şi alții, cei în faţa cărora m-ai aşezat ca un 
luminător, păstor, învăţător şi sacerdot. 


Când guşti mâncarea şi băutura cea fără de moarte, Trupul şi Sângele Domnului, 
înalță-ţi inima plină de mulţumire către Dumnezeu şi spune: „Mulţumescu-Ţi Ţic, 
Doamne, Celui ce eşti Pâinea vieţii şi Izvorul nemuririi, Cel ce ne-ai dat nouă spre 
mâncare şi băutură Trupul şi Sângele Tău, pentru ca, fiind curățiţi şi sfințiți aici pe 
pământ, să intrăm în veşnica Ta împărăție, ca să ne desfătăm veşnic de vederea 
feței Tale şi de viaţa fericită pe care ne-ai pregătit-o nouă. Nu-mi da mie, Doamne, 
să mă îngrijesc doar de pâinea şi băutura trupească, nu mă lăsa să mă împătimesc 
de ele, fă-mă să mă pot alipi doar de Tine, Doamne“. Când mănânci mâncare 
pentru hrana trupului, mulţumeşte-l lui Dumnezeu şi zi: „Mulţumescu-Ţi Ţie, 
Doamne al tuturor bunătăţilor veşnice, ie Celui fără asemănare, Cel ce faci să 
apară nenumăratele bunătăţi ale pământului, mulţumescu-Ţi ie, Cel ce eşti hrană 
nestricăcioasă, dătătoare de viaţă, sfântă, lină, uşoară, dătătoare de pace şi bucurie 
şi Care nu seacă nicicând. Mulţumescu-Ţi ie că mi-ai dat şi această hrană 
stricăcioasă, pentru a mă nutri şi a mă desfăta, pentru ca printr-însa să cunosc, fie şi 
într-o nespus de mică măsură, dulceața Ta, Tu fiind tot numai Dulceaţă. 
Luminându-te cu lumina naturală, spune: „Slavă Ţie, Doamne, Lumina cea 
netrecătoare, prea dulce şi aducătoare de bucurie, fiindcă prin această lumină, 
trecătoare, dar atât de frumoasă, ne luminezi cu chipul Tău neapropiat, plin de 
dumnezeiască lumină, pentru ca, văzând această lumină materială, să ne îndreptăm 
necontenit gândul spre Tine, Lumina cea veşnică şi neapropiată, şi să ne străduim, 
vieţuind în curăţie, să ajungem a Te contempla, în fericire. Când inspiri în plămâni 
aerul - această vitală, întremătoare stihie - de care nu ne putem lipsi o clipă, pentru 
că ea ne ţine vii în trup, îndreaptă-ţi din nou gândul spre Dătătorul de viaţă Duhul 
Sfânt, împreună cu Tatăl şi cu Fiul, Duhul prin care trăim, ne mişcăm, existăm, 
mulțumeşte-l pentru că respiri şi gândeşte-te că precum trupul nu poate trăi fără 
aer, nu poate exista nici o clipă de viaţă adevărată fără Duhul Sfânt şi fără o 
existenţă dusă în înfrânare. Caută să fii mereu în comuniune cu Dumnezeu, fiindcă 
fără EL sufletul moare. Ţinându-te departe de orice creatură, îndreaptă-te mereu 
către Creator, mulțumeşte-l pentru toate, nu te lipi de nici o creatură, nu-i sluji nici 
uneia mai mult decât Creatorului, fiindcă a-i sluji creaturii, a te face robul ei, 
precum Şi a te împătimi de lucrurile pământeşti este idolatrie. 


Adu-ţi inima jertfă Domnului, dă-o toată Atotţiitorului, întoarce-ţi faţa de la toată 
greşeala şi de la toate pornirile păcătoase: răutatea, ura, trufia, nesupunerea şi 


samavolnicia, zavistia, reaua voinţă, bucuria răutăcioasă de nenorocirea altuia, 
zgârcenia, iubirea de arginţi, lăcomia, curvia, hoţia, înşelăciunea, lenea şi altele şi 
îndreaptă-te, caută mereu să fii bun când îţi poartă careva ură, când te defăimează, 
roagă-te pentru vrăjmaşi, fii blând, smerit, sincer binevoitor, mărinimos, 
neagonisitor, înfrânat, înţelept, milostiv, iubeşte adevărul, dreptatea, munca, 
ascultarea şi celelalte. Este greu să învingi patimile atunci când s-au făcut 
asemenea mădularelor tale fireşti („Drept aceea, omorâți mădularele voastre cele 
pământeşti - Coloseni 3, 5). Dar veghindu-te pe tine mereu şi rugându-te cu 
necurmată sârguinţă, înfrânându-te, cu ajutorul lui Dumnezeu, te vei putea lupta cu 
ele până când le vei dezrădăcina. 


“Că unde sunt doi sau trei adunaţi în numele Meu, acolo sunt şi Eu în mijlocul lor“ 
(Matei 18, 20). Binecuvântez clipa când mă aflu chiar şi în faţa a două sau trei 
persoane care se roagă împreună. Fiindcă, precum a făgăduit Domnul, EI se află 
printre ele. Cu atât mai mult înalț laudă lui Dumnezeu când mă aflu în faţa unei 
mulțimi de oameni. O rugăciune la care participă mulți oameni poate aduce folos 
dacă este făcută într-un glas şi într-o inimă („adunaţi în numele Meu”). Rugăciunea 
sârguitoare a Bisericii (primare) a ajuns îndată la tronul lui Dumnezeu şi Domnul I- 
a trimis pe îngerul său, ca să-l elibereze în chip minunat pe Petru din temniţă, 
atunci când Irod voia să-l omoare. Rugăciunea făcută în comun de apostolii Pavel 
şi Sila le-a adus acestora minunat ajutor ceresc de la Duhul Sfânt (vezi Faptele 
Apostolilor). 


Păcatul este beznă, nebunie, neputinţă, constrângere aducătoare de moarte. Ne 
facem vinovaţi de desfrânare în sinea noastră atunci când privim chipuri (de femei) 
frumoase. Putem începe să urâm pe cineva fiindcă nu ne este pe plac, pe placul 
pornirilor noastre păcătoase, sau din pricina vreunei dispoziţii sufleteşti care nu 
excelează prin inocenţă, ci dimpotrivă, înclină spre patimă sau păcat. Deci 
frumuseţea chipului ar putea sta şi ea la obârşia păcatului desfrânării. Nu este însă 
mai firesc să-L admirăm pe Creator, Care l-a făcut pe om să arate ca o perfecţiune? 
Poate fi oare un motiv de a ne detesta aproapele atunci când înfăţişarea lui nu ne 
este pe plac, sau nu ne flatează gustul - de obicei vicios - sau când nu concordă 
stării noastre sufleteşti? Oare nu este liber fiecare să acţioneze aşa cum vrea, în 
funcţie de propriul său caracter, de propriile deprinderi, pasiuni, obiceiuri? N-ar 
trebui oare să fim îngăduitori unii faţă de alţii, să respectăm libertatea personală 
a fiecărui om, libertate pe care însuşi Domnul nu a voit-o supusă niciodată 
constrângerii? 


Omului trufaş nu-i convine când i se spune să se smerească în faţa altora; 
invidiosului, când i se cere să se arate binevoitor faţă de vrăjmaşi; răzbunătorului, 


când este îndemnat să ierte şi să dea dovadă de împăcare; arghirofilului, când i se 
aminteşte de plata datoriilor; lacomului, când i se vorbeşte de post şi de mântuirea 
sufletului. Toţi aceştia trebuie să-şi învingă simţurile, patimile şi să facă bucuroşi 
ceea ce li se cere sau ceea ce cere Evanghelia. Altminteri, predându-se patimilor, 
neîndreptându-se, nearătând căinţă, pieri-vor în veci. 


Slăvită este puterea harului Tău, Doamne, şi cei ce Te cheamă cu credinţă vor fi 
apăraţi de năvala păcatului, nimic nu-Ţi va sta împotrivă. Simţind asupra mea 
năvala vrăjmaşului binelui - diavolul - şi atras fiind de patimi, mi-am făcut semnul 
Crucii, zicându-mi în sine „puterii harului Tău, Doamne, nimic nu-i poate sta 
împotrivă" şi îndată m-am simţit uşurat, mi-au trecut apăsarea şi tulburarea, m-am 
simţit liniştit. Slavă puterii Tale, Doamne! 


Iar eu sunt numai un martor, ca să mărturisesc înaintea Lui toate câte-mi vei spune 
mie“ (Din Rânduiala spovedaniei). La înfricoşătoarea Judecată preoţii vor fi 
martori înaintea Mântuitorului pentru păcătoşii care s-au pocăit sau nu de un păcat 
sau altul, iar cei ce s-au pocăit vor fi iertaţi. Dar de ce ar mai avea nevoie 
Dumnezeu de martori, de vreme ce El însuşi ştie tot despre fiecare? „Nu avea 
nevoie să-l mărturisească cineva despre om, căci EI însuşi cunoştea ce era în om“ 
(loan 2, 25). Lui Dumnezeu nu-l este necesară o asemenea mărturie; nouă însă da, 
ne trebuie. Ne va fi plăcut să vedem cum vor depune preoții mărturie pentru noi 
înaintea îngerilor şi oamenilor, spunând că ne-am pocăit de păcatele noastre, ne-am 
osândit pe noi înşine, ne-am întors cu scârbă faţa de la păcat, am luat hotărârea 
fermă de a nu mai greşi. Ne vom aminti atunci cuvintele Mântuitorului către 
apostoli: „Veţi sta înaintea conducătorilor şi a regilor pentru Mine, spre mărturie 
lor“ (Marcu 13, 9), sau: „Şi se va propovădui această Evanghelie a împărăției în 
toată lumea, spre mărturie la toate neamurile” (Matei 24, 14). 


Dă-mi, Doamne, să mă pot lepăda de sine, de diavolul, care m-am făcut aşa prin 
moştenire de la Adam. Fă-mă, lisuse Doamne, Adam nou, om nou, îmbracă-mă 
întru Tine. 


Orice vale se va umple şi orice munte şi orice deal se va pleca; căile cele strâmbe 
se vor face drepte şi cele colţuroase, drumuri netede. Și toată făptura va vedea 
mântuirea lui Dumnezeu” (Luca 3, 5-6). „Valea” se tălmăceşte prin inimile 
smerite; deci „dealurile şi munţii” se vor smeri, adică acei oameni care au prea 
bună părere despre sine şi care îi dispreţuiesc pe cei supuşi şi smeriţi. Aşa se şi 
întâmplă. Domnul lucrează neîncetat în inimile oamenilor în duhul adevărului şi al 
binelui, smerindu-i pe cei mândri prin unele împrejurări nefaste ale vieţii: boli, 
pagube, defăimări de la oameni, iar pe smeriţi îi înalță. 


Linguşitorii ne sunt mari vrăjmaşi, ne iau ochii, ne fac să nu ne mai vedem 
neajunsurile şi prin aceasta ne blochează calea spre desăvârşire, mai cu seamă dacă 
suntem egoişti şi neprevăzători. De aceea, când auzi vreun linguşitor spunându-ți 
cuvinte măgulitoare, zi-i şi taci, sau mai bine evită-l. Vai de cel ce se înconjoară cu 
linguşitori! Bine îi este celui ce se înconjoară de oameni mai simpli, care nu 
obişnuiesc să ascundă adevărul, chiar şi atunci când nu este din cale-afară de 
plăcut, de pildă când ne dau în vileag slăbiciunile, greşelile pasiunile păcătoase, 
eşecurile. 


Cel ce s-a „alipit de Dumnezeu îşi va iubi firesc şi aproapele, fiindcă aproapele 
este chipul lui Dumnezeu, iar dacă eşti creştin, eşti şi fiu al lui Dumnezeu şi 
mădular al lui Hristos, Dumnezeu şi Om: „Căci unul altuia suntem mădulare” 
(Efeseni 4, 25). 


„Pentru că suntem mădulare ale trupului Lui, din carnea Lui şi din oasele Lui” 
(Efeseni 5, 30). Cel ce îl iubeşte pe Dumnezeu este nepăsător față de cele 
pământeşti; faţă de mâncare, băutură, desfătări; faţă de frumuseţile pământului, faţă 
de îmbrăcăminte, faţă de onorurile omeneşti, fiindcă nu poate sluji la doi domni. 
Simţindu-şi inima alipită de Domnul, „absorbită” de Domnul, de iubire faţă de EI 
şi aflându-se în Domnul, un asemenea om va privi toate cele lumeşti, precum şi 
toate ispitele lumii ca şi cum n-ar fi. | se va părea că şi inima cea veche, păcătoasă, 
pătimaşă, i-a dispărut, atunci când s-a „contopit” cu Dumnezeu într-un singur duh. 
„Cel ce se alipeşte de Domnul este un duh cu EI” (1 Corinteni 6, 17). Pentru că, 
trăind în Dumnezeu, omul se luminează şi află adevărata valoare a lucrurilor, a 
celor pământeşi şi a celor cereşti, şi mai cu seamă descoperă deşertăciunea şi 
zădărnicia a tot ce este din lume, adevărul, nemăsurata superioritate, perenitatea 
valorilor spirituale. EI află în Dumnezeu curățirea de păcate, dar şi ceea ce 
reprezintă calitatea cea mai autentică a spiritului nostru, pe care din păcate am 
pierdut-o, anume sfințenia, pacea, liniştea, adevărata libertate, bucuria întru Duhul 
Sfânt. Găseşte la Dumnezeu hrana duhovnicească de care are nevoie - mâncarea, 
băutura, dulceața duhovnicească; găseşte şi îmbrăcăminte duhovnicească, 
luminoasă, prea înfrumuseţată, albă ca zăpada; găseşte frumuseţe negrăită, de care 
se va desfăta veşnic, lumina neapropiată de care va străluci în veşnicie, locaş 
prielnic sufletului, în măsura în care însuşi sufletul său se face locaş al Sfintei 
Treimi. 


Doamne! Fă ca inima mea să se alipească numai de Tine, să nu se lege de nimic 
din cele pământeşti. Fiindcă, de se va lega de cele pământeşti, va avea parte numai 
de necazuri, de strâmtorare şi chinuri. Fă-o să nu preţuiască nimic din cele 
pământeşti, ci doar pe Unul Domnul să-L aşeze mai presus de orice, preţuind de 


asemenea cele cereşti, precum şi sufletul nemuritor, raţional, cuvântător, liber, 
creat după chipul lui Dumnezeu, asemenea unei respiraţii, a unei „suflări” a gurii 
lui Dumnezeu. Fă ca inima mea să nu-şi facă idoli pământeşti: bani, mâncăruri, 
haine, ranguri, decoraţii. Trebuie să ne obişnuim cu mâncărurile cele mai simple, 
cele care nu provoacă lăcomia, pentru ca trupul să se deprindă să consume puţin, 
numai pentru întărire. 


Hristos a fost răstignit pentru noi pe cruce; prin aceasta s-a vădit puterea Sa, dar şi 
puterea semnului crucii. De aceea crucea este dătătoare de viaţă. De aceea, încă din 
Legea cea veche, prototipul crucii era înzestrat cu o putere deosebită: lemnul pe 
care a fost înălțat şarpele vindeca muşcătura de şarpe; crucea alcătuită din toiagul 
lui Moise a despărțit apele; mâinile lui Moise. ridicate cruciş în timp ce se ruga şi 
care înfățişau o cruce, l-au învins pe Amalec ş.a. 


Aşa cum îi trece plăcerea pe care i-o dau mâncărurile şi băuturile unuia ce şade la 
masă, bunăoară la masa de prânz, tot atât de repede vine şi trece viaţa noastră de 
acum, cu desfătările, bucuriile, necazurile şi bolile ei. Ea se trece ca roua dimineţii 
când răsare soarele. De aceea creştinul, chemat fiind la patria cerească, ştiindu-se 
aici pe pământ ca un peregrin şi ca un venetic, nu trebuie să-şi lege inima de nimic 
pământesc, să se „alipească" de Unul Dumnezeu, Izvorul vieţii, învierea noastră, 
viaţa cea fără de sfârşit. 


Nu trebuie să ne uităm cu mirare şi ură la păcatele, slăbiciunile, patimile de tot 
felul ale oamenilor, deoarece ele reprezintă o veche imperfecţiune a omului, o 
neputinţă a neamului omenesc. Singuri, oamenii, bizuindu-se doar pe propriile 
forţe, nu se vor putea izbăvi niciodată de ea. 


Pentru ca să se izbăvească, ei au avut nevoie de un Mântuitor, nu de un simplu 
mijlocitor, nu de un înger. Însuşi Domnul S-a făcut om ca să mântuiască pe tot 
omul. Patimile omeneşti cu efecte asupra noastră: invidia, ura, trufia, zgârcenia, 
venalitatea, trebuie să le urâm, însă să nu-i urâm pe cei stăpâniţi de ele. Pe aceştia 
să-i tratăm cu blândeţe, să-i convingem cu cuvântul, să ne rugăm pentru ei în taină, 
întocmai cum se purtau Domnul şi aleşii Săi cu vrăjmaşii lor. Aceasta trebuie să fie 
filosofia de viaţă a creștinului. 


Străduieşte-te prin tot ceea ce faci în viaţă să-L bucuri mereu pe Dumnezeu. Fă-o 
prin blândeţe, smerenie, nerăutate, ascultare, înfrânare, chibzuinţă, iubire de pace, 
răbdare, caritate, sinceritate faţă de semenii care îţi arată prietenie, politeţe față de 
toată lumea, ospitalitate nefățarnică, bunăvoință faţă de oricine, conştiinciozitate în 
muncă, simplitate în purtări şi în cuget, curăţie în tot ceea ce ţii în minte şi în 


inimă. Inţelepţeşte-ne şi întăreşte-ne, Dumnezeule, ca să trăim după voia Ta! 
Fiindcă Tu eşti Tatăl nostru, iar noi copiii Tăi întru Hristos lisus, Domnul nostru. 


Trebuie să nu uităm că omul are două firi: fizică şi spirituală, şi că atât unul, cât şi 
celălalt îşi au cerinţele lor specifice. Cerinţele naturii noastre fizice: a bea, a mânca, 
a dormi, a respira, a-ţi asigura lumina, îmbrăcămintea, căldura. Ale naturii 
spirituale: a gândi, a vorbi, a simţi (la modul afectiv), a fi în relaţie cu Dumnezeu 
prin rugăciune, a participa la serviciile divine, la Sfintele Taine, a învăţa din 
cuvântul lui Dumnezeu, a învăţa prin viu grai de la cineva care poate să te înveţe, a 
învăţa de la cel ce doreşte să te înveţe, a învăţa unii de la alții, a dobândi cunoştinţe 
ziditoare. Mai trebuie ţinut minte că firea noastră fizică este trecător, stricăcios şi 
că sufletul este veşnic, nestricăcios; că trupul trebuie disprețuit, ca un lucru 
trecător, şi că sufletul, lucrul cel nemuritor, trebuie prețuit, îngrijindu-ne de 
mântuirea, luminarea şi curățirea lui de greşeli şi pasiuni ruinătoare, de vicii; să-l 
împodobim cu virtuţi: blândeţe, nerăutate, smerenie, curaj bărbătesc, răbdare, 
supunere, ascultare de Dumnezeu şi de oameni, curăţie, înfrânare. Înţelepţeşte, 
Doamne, pe tot omul să ţină minte mereu aceasta! 


Doamne, fă ca darurile Tale spirituale şi materiale să nu rămână în noi 
nelucrătoare! Fă-le să lucreze cu folos, spre mântuire! Fă să aibă parte toți de 
aceasta. Să se înmulțească talanţii Tăi, Doamne, prin lucrarea fiecăruia dintre noi. 


Pe omul rău, trufaş, înfumurat nu-l lua în seamă, aşa cum nu ici în seamă vântul, şi 
nu pune la inimă răutatea, trufia, înfumurarea lui. Păstrează-ţi calmul. Vrăjmaşul 
caută cu tot dinadinsul să te scoată din fire, trezindu-ţi pasiuni omeneşti sau făcând 
să-ţi încolţească în inimă tot felul de bănuieli şi de gânduri rele. 


Nu căuta la vorba celui ce se trufeşte, ci încearcă să vezi cât de serioasă este trufia 
lui. Fiindcă deseori un cuvânt aspru nu înseamnă numaidecât că porneşte dintr-o 
inimă aspră, împietrită, ci poate fi doar o deprindere proastă. Ce-ar fi dacă şi tot ce 
ne iese nouă pe gură ar deveni obiectul unei atenţii critice din partea oamenilor, 
făcută cu severitate, lipsită de dragoste creştinească, neîngăduitoare, pripite, 
răuvoitoare? Ar fi însemnat să fi murit demult! 


Oare vieţuim cu adevărat aşa cum ar trebui să vieţuiască o turmă cuvântătoare de 
binecredincioşi creştini? Oare cu credință umblăm, trăim în înfrânare, aşteptând a 
doua venire a lui Hristos şi înfricoşătoarea Judecată? Ne cutremură gândul la 
chinurile veşnice? Nu cumva ne-am lipit prea mult de viaţa cea trecătoare? „Voi 
sunteţi seminţia aleasă, preoție împărătească, neam ales (1 Petru 2, 9). Plecaţi-vă 
cât puteți urechea la glasul propriei conştiinţe. Se aşteaptă mult de la voi! Oare aşa 


îşi duc viaţa cei ce îşi pun nădejdea în înviere şi în viaţa veşnică ce va să vină? 
Oare aşa trăiesc cei ce au primit înştiinţare şi confirmare nestrămutată chiar de la 
adevăratul şi dreptul începător al credinţei noastre despre viitoarele chinuri 
veşnice? 


Cât de neînsemnat este pământul, cu întreaga viaţă de pe cuprinsul său, faţă de cer, 
de veşnica împărăție a lui Hristos! Şi totuşi, noi ne lipim de pământ şi ne arătăm 
atât de indiferenți faţă de mântuirea sufletului, de viaţa veşnică. 


Mâncărurile alese, banii sunt mai prejos decât pulberea şi decât murdăria, pentru că 
îngălează sufletul, în timp ce murdăria obişnuită pătează doar trupul, hainele, 
încăperile. Cât de mult trebuie să dispreţuim mâncărurile alese, banii, hainele 
făloase! 


Viaţa noastră este simplă, fiindcă Izvorul vieţii este lisus Hristos Domnul, Fiul lui 
Dumnezeu, Fiinţă prin excelență simplă (necompusă), veşnică, fără de început. 
„Dumnezeu ne-a dat viaţă veşnică şi această viaţă este în Fiul Său“ (1 loan 5, 11). 
De ce să căutăm viaţă în oameni, în mâncăruri şi băuturi, în bani, în onoruri, în 
găteli ş.a.m.d.? Inima nu va găsi acolo viaţă, ci numai necazuri, strâmtorare, 
moarte duhovnicească. De ce să părăsim Izvorul de apă vie, pe Domnul, şi să 
săpăm „fântâni sparte care nu pot ţine apa“ (Ieremia 2, 13)? De ce să ne 
frământăm, să ne agităm? De ce să umblăm lacomi după mâncăruri, bani, onoruri, 
găteli şi altele asemenea? Acestea toate sunt lucruri moarte, stricăcioase, 
vremelnice. Diavolul, cel ce are stăpânire aupra morţii, este de asemenea o ființă 
simplă şi ne poate pierde şi otrăvi sufletul tot simplu; de aceea trebuie să stăm 
mereu cu urechile ciulite şi să nu ne legăm de cele pământeşti, ca prin acelea să nu 
ne otrăvim. 


Evită modul de viaţă care se reduce la dorinţe şi porniri animalice: dormit, mâncat, 
băut, îmbrăcat, plimbat şi din nou, mâncat, băut, plimbat. Până la urmă un 
asemenea mod de viaţă ucide cu desăvârşire activitatea spirituală a omului, făcând 
din el o ființă prin execelență pământească şi numai „de pământ", în timp ce 
creştinul, chiar pe pământ fiind, trebuie să fie om ceresc. „Pocăiţi-vă, că s-a 
apropiat Împărăţia Cerurilor" (Matei 3, 2). Tatăl nostru care eşti în ceruri! Trebuie 
să citim mai mult cuvântul lui Dumnezeu: să ne rugăm acasă şi la biserică şi 
oriunde ne-am ruga, să o facem mai cu seamă înlăuntrul nostru decât în exterior. 
Să cugetăm la Dumnezeu, la creație, la menirea şi locul omului în lume, la pronia 
divină, la răscumpărare, la negrăita iubire a lui Dumnezeu faţă de neamul omenesc, 
la viaţa şi nevoinţele sfinţilor, la faptele bune pe care s-au învrednicit să le facă 


aceştia. Şi, de asemenea, să postim, să ne punem la încercare conştiinţa şi să ne 
căim sincer şi adânc de păcatele noastre. 


Înţelepciunea, bunătatea şi atotputernicia lui Dumnezeu se vădesc cel mai bine în 
faptul că Domnul ne aşază pe fiecare într-un loc în care, dacă am vrea, am putea 
să-l aducem lui Dumnezeu bogate roade de fapte bune, mântuindu-ne pe noi, 
mântuind şi pe alţii, precum şi prin faptul că Dumnezeu face din cei mai mari 
păcătoşi drepții săi, învrednicindu-i cu harul Său; har, care ne duce la mântuire, ne 
scapă în chip minunat din situaţiile anevoioase ale vieţii, salvându-ne chiar şi 
atunci când suntem ameninţaţi de pieire. 


Vrei să-i faci pe alţii să se îndrepte de greşeli, în timp ce tu întârzii să te îndrepți; 
oare nu suferi şi tu de boala de care suferă toţi ceilalți? Oare nu chiar din cauza ta, 
a neîndreptării tale stăruie şi alţii în greşeli şi în patimi? 


Caută să faci totul împotriva a tot ce te îndeamnă vrăjmaşul. El îți şopteşte să-i 
urăşti pe cei ce te urăsc, tu iubeşte-i; binecuvântează pe cei ce te blestemă; pe cei 
ce au luat ceva de la tine nu-i urmări, dă-le de bunăvoie şi ceva pe deasupra; plângi 
când îţi vine să râzi; când te cuprinde urâtul, încearcă să fii vesel; când simţi 
invidie, bucură-te de succesul altuia; când te frământă spiritul de contradicție şi de 
nesupunere, cazi îndată de acord, supune-te; când te încearcă gânduri de des- 
frânare, gândeşte-te la curăţia inimii, la înalta demnitate a creștinului, îndumnezeit 
întru lisus, adu-ţi aminte că mădularele noastre sunt mădularele lui Hristos; când te 
simţi trufaş, smereșşte-te; când eşti rău, caută să fii bun; când eşti enervat, caută să- 
ți păstrezi calmul; când eşti avar, caută să fii mărinimos; când eşti împrăştiat, 
adună-ţi îndată simţurile, izolează-te de tot ce vine din afară, concentrează-te 
asupra unui singur lucru. Când cazi în îndoială, când îţi slăbeşte credinţa sau când 
te încearcă necredinţa, aminteşte-ţi exemple de credinţă, de oameni cu credință 
puternică din Vechiul şi din Noul Testament, de minuni săvârşite prin credinţă ş.a. 
Fă aşa şi nu te preda „planurilor” vrăjmaşului. Fiindcă acesta pune la cale mereu 
câte ceva, stârnind patimi, pofte, pasiuni nefaste. 


Vei putea petrece o sărbătoare bine şi cu folos, spre slava lui Dumnezeu şi 
mântuirea sufletului, dacă te vei îndepărta de patimi: de răutate, trufie, iubirea de 
agonisire, invidie, zgârcenie, neînfrânare, lene, împrăştiere, nerâvnă pentru cele ale 
sufletului; şi dacă, dorind a te face plăcut Domnului, vei căuta să stărui în lucruri 
opuse acestor păcate, adică în fapte de desăvârşire şi de binefacere. Nu vei prăznui 
pe Dumnezeu, ci pe satan, dacă în zile de sărbătoare te vei lăsa sedus de patimi şi 
de vicii. Vei petrece cu folos duminica, ziua învierii Domnului, dacă vei învia 
pentru Dumnezeu, părăsind fărădelegile, dacă te vei naşte din nou şi te vei înnoi în 


har. Vei petrece rău duminica, ziua învierii Domnului dacă nu vei învia tu însuţi 
sufleteşte, dacă nu-ţi vei scoate din inimă răutatea, setea de înavuţire, pasiunea 
pentru lucruri pământeşti şi nu-ţi vei umple sufletul cu dragoste cerească, cu 
dreptatea lui Dumnezeu, dragostea de patria cea de Sus şi de acea viaţă ne- 
îmbătrânitoare pe care o preînchipuie duminica, ziua Soarelui Dreptăţii. 


Săracii nu te scapă din ochi, te urmăresc zi de zi. Asta înseamnă că şi mila lui 
Dumnezeu se ţine după tine necontenit. „Fericiţi cei milostivi, că aceia se vor 
milui” (Matei 5, 7). Vrea oare careva dintre noi să fugă de mila lui Dumnezeu? 


Sfinţii, oamenii lui Dumnezeu, au ştiut să aprecieze mai bine decât toți pământenii 
importanţa răscumpărării neamului omenesc de către Dumnezeu, coborârea din cer 
a Fiului lui Dumnezeu, învăţătura Sa, patimile, moartea, îngroparea, învierea şi 
înălţarea la cer, fiindcă ei şi-au închinat întreaga viață mântuirii lor şi a semenilor 
şi au făcut-o din toată inima, cu fermitate, neabătut. Pentru a se mântui pe sine şi 
pe alţii s-au tăgăduit pe sine, au postit, s-au rugat, au vegheat, au făcut fapte de 
desăvârşire, au lucrat cu fapta şi cu cuvântul, cu mintea şi cu condeiul. Noi nu ştim 
să preţuim cum se cuvine această faptă, de o măreție fără seamăn. Suntem reci, 
împrăştiaţi, uşuratici. Ne preocupă mai mult lumea văzută şi bunurile ei, deşi 
acestea nu sunt decât fum. 


Toată viaţa mea şi toate cele prin care trăiesc ca om, cerințele mele trupeşti şi 
sufleteşti, le las în seama lui Hristos Dumnezeu, proniatorul, îndrumătorul şi 
Mântuitorul, fiindcă toate se află în mâinile Sale. Eu trebuie doar să îndeplinesc 
sârguincios poruncile Domnului. 


Nu mă lăsa nici o singură clipă, Doamne, să fac voia vrăjmaşului Tău şi al meu - 
diavolul; fă-mă să fac mereu voia Ta, Dumnezeul şi împăratul meu. Tu eşti 
singurul, adevăratul meu împărat, prin Tine împărăţesc împărații; dă-mi mie a mă 
supune ie, a-Ți aduce neîncetat mulțumiri, cu inimă deschisă şi cu tărie. Veniţi să 
ne închinăm împăratului nostru, Dumnezeu, să-l lucrăm Lui cu frică şi să ne 
bucurăm de El cu cutremur. 


Cum trebuie considerate darurile acestea: inteligenţa, sensibilitatea, libertatea? 
> Inteligența ne ajută să-L cunoaştem pe Dumnezeu la modul raţional, din 
faptele creaţiei, din Revelaţie, din lucrarea Sa proniatoare şi din modul cum 
direcţionează destinul oamenilor. 
— Sensibilitatea ne face să percepem cu inima dragostea lui Dumnezeu, pacea 
Sa cerească, dulceaţa iubirii Sale, iubirea de aproapele care trebuie să 


meargă până la a trăi împreună cu El bucuriile şi necazurile, la vreme de 
sănătate deplină sau de boală, când este sărac sau bogat, când se bucură de 
cinstire sau de defăimare de la lume. 

— Iar libertatea trebuie să o folosim ca pe un mod de a ne desăvârşi, pentru a 
lucra spre bine, pentru a-l întoarce lui Dumnezeu din cele ce ne-a dat. 


Un trup şi un duh (Efeseni 4, 4). Aşa sunt sfinţii din cer, aşa sunt adevărații creştini 
pe pământ. De aceea este primită în ceruri atât de repede şi cu atât de mult folos 
rugăciunea drepţilor; de aceea rugăciunea adresată sfinților poate da omului 
nădejdea îndeplinirii ei. Dar pentru ca rugăciunea noastră către sfinți să fie 
ascultată repede şi să aducă folos, trebuie să fim noi înşine într-un duh cu ei, duhul 
credinţei, al iubirii de Dumnezeu şi de aproapele, duhul blândeţei, al smeritei 
înţelepciunii, al înfrânării, curăţiei, chibzuinţei, duhul vegherii, al bărbăției, duhul 
care caută adevărul, duhul milosârdiei, duh ceresc, nu pământesc. 


Consideră-te cel mai neputincios sub raport duhovnicesc, dispreţuieşte-te pe sine, 
din cauza păcatelor pe care le-ai făcut. Aşa este drept şi smerit. Faţă de alţii însă fu 
apropiat, respectuos şi iubitor, nu le ţine socoteala păcatelor; ţine seama că şi ei 
sunt făcuți după chipul lui Dumnezeu, deşi poartă rănile păcatului, că sunt 
mădulare ale lui lisus Hristos. 


Uneori Domnul ne trimite daruri materiale bogate. Ne vine o sumă mare de bani 
pentru o treabă simplă care nu ne-a luat prea mult efort; ne sunt răsplătite astfel 
strădaniile pe care le-am făcut în slujba aproapelui. În general, ne dă cu prisosinţă 
darurile bunătăţii Sale, pentru ca şi noi la rândul nostru să dăm, fără regrete, celor 
pe care îi trimite fie să ne ceară ceva, fie să ne ia din ceea ce socotim că ne 
aparține, dar care de fapt ne-a fost dat de la Dumnezeu. Cu o singură condiţie: să 
nu ne urâm, să trăim în iubire şi armonie. Chiar dacă cei din preajma noastră ne-ar 
deposeda de ceva, nu trebuie să ne tulburăm, ci să le suportăm cu blândeţe 
neomenia, lăsând pe seama lui Dumnezeu răsplata faptei lor. Ştiţi doar că Domnul 
a îngăduit cu blândeţe să-l fie luate până şi hainele şi să-l fie răstignit trupul pe 
cruce pentru mântuirea ta şi pentru ca să te înveţe blândeţea şi nerăutatea cu care 
trebuie să înfrunţi toate împrejurările grele şi tot necazul. 


Dumnezeu este bun şi tu, chipul Lui, trebuie să fii bun. EI este îndurător către toţi; 
şi tu trebuie să fii îndurător şi generos. Fereşte-te de zgârcenie, când dai ceva 
aproapelui, să nu-ţi pară rău. Îndepărtează-te de ceea ce este stricăcios, ca de ceva 
ce aduce nefericire şi sminteală. 


Din cine sau din ce ne facem idoli? Din anumite persoane apoi din viaţa cea 
trecătoare. Din trupul cel muritor şi supus atâtor patimi. Din toate cele ale trupului: 
mâncare, băutură, haine, podoabe, distincţii, bani, case, lucruri din casă. Când 
ispititorul poartă război împotriva ta, folosind drept arme împătimirea ta de lucruri 
văzute, sau speranţa de a obține asemenea lucruri, îndreaptă-ţi fără şovăire ochii 
inimii spre cele nevăzute şi veşnice. În primul rând, către nevăzutul şi veşnicul 
Dumnezeu - izvorul vieţii noastre; în al doilea rând, către viaţa cea nevăzută şi fără 
de sfârşit, către fericirea veşnică a drepţilor, cea de după viaţa cea trecătoare. Când 
te îndeamnă duşmanul să cauţi viaţă în cele trupeşti, stricăcioase, mai vârtos caută 
viaţă în cele nestricăcioase; când te face să-ţi aţinteşti ochii asupra trupului şi să nu 
iei în seamă sufletul nemuritor, îndreaptă-ţi şi mai hotărât ochii minţii spre sufletul 
omului, creat după chipul şi asemănarea lui Dumnezeu, Cel răscumpărat prin 
pătimirea pe cruce şi prin moartea Fiului lui Dumnezeu, chip făcut pentru 
moştenirea veşnicelor bunătăţi, pentru a primi înfiere de la Dumnezeu, pentru a fi 
templu al Duhului Sfânt, logodnică a Duhului Sfânt. Inima ta să nu cunoască 
fățărnicia, fugi de ea, adică nu îngădui să ti se împartă inima în două, să se lege în 
acelaşi timp de Dumnezeu şi de cele pământeşti: „Nu puteţi să slujiţi lui Dumnezeu 
şi lui Mamona“ (Matei 6, 24). Ține-te de Unul Dumnezeu, pune-ţi nădejdea numai 
în EI, fiindcă diavolul, îndemnându-te la duplicitate, caută să pună el stăpânire pe 
inimă, care este una şi nu poate fi despărțită. Nu uita că, alipindu-te de Dumnezeu, 
vei avea numai bine şi fericire; legându-te de lume şi de bunurile ei, vei avea parte 
numai de necazuri, de suferință şi strâmtorare. Fiindcă legarea de cele ale lumii 
înseamnă rătăcire şi duh diavolesc. 


Sfârşitul a tot ce există pe pământ, deci şi a existenţei mele trupeşti, va însenina şi 
sfârşitul desfătărilor, al tuturor valorilor materiale, putreziciune, distrugere, 
dispariţie. Dar duhul trăieşte în veci. Sufletul meu să nu uite aceasta şi să nu se 
întristeze de pierderea celor trecătoare, coruptibile ci să râvnească la cele veşnice 
incoruptibile, adică la Dumnezeu, îndeplinirea poruncilor Lui, unire prin dragoste, 
pace lăuntrică, răbdare, înfrânare, dreaptă înţelepciune, neagonisire (Un singur 
lucru se cuvine agonisit; să-L ai pe Domnul în inimă), jertfă de sine, o inimă rece 
(indiferentă) faţă de toate desfătările şi frumuseţile pământeşti; să umbli după un 
singur suprem lucru de folos. Să nu-l iei în seamă pe cei ce viclenesc şi fac 
fărădelegea. Lasă-i pe aceştia să-şi împartă gunoiul de care te lpseşti tu; nu-l 
râvni, nu te tulbura din pricina lui. 


Domnul ne-a luat sub ocrotirea Sa (ce onoare fără de seamăn şi ce vrednicie!), noi 
însă, prin păcatele noastre, ne înstrăinăm de Stăpânul, Cel ce ne-a făcut să 
renaştem din apă şi din Duh. Domnul intră în cea mai strânsă relație cu noi prin 


Trupul şi Sângele Său. Noi însă, prin patimi şi fărădelegi, ne unim trupeşte cu 
vrăjmaşul lui Dumnezeu şi al nostru. 


Când mă aflu în biserică, săvârşind rugăciune comună, sunt uneori în situaţia de a 
folosi rugăciunea pentru dărâmarea unui zid de nepătruns, cel care mă împiedică să 
ajung la sufletele oamenilor, împietrite de griji lumeşti, să sfâşii bezna „egipteană", 
cea a păcatelor şi patimilor. De aceea îmi vine greu uneori să mă rog. Cu cât 
oamenii cu care mă rog împreună sunt mai simpli, cu atât îmi vine şi mie mai uşor 
să mă rog. 


Dacă Dumnezeu nu ar fi venit pe pământ în trup unit cu Sine, dacă nu ne-ar fi 
învăţat El însuşi cum să trăim, ce să sperăm şi ce să aşteptăm, dacă nu ne-ar fi 
arătat o altă viaţă, desăvârşită şi veşnică, dacă nu ar fi pătimit, dacă nu ar fi murit şi 
după moarte nu ar fi înviat, am fi avut poate unele motive să trăim aşa cum trăiesc 
îndeobşte toți, adică să ducem o viaţă precumpănitor terestră şi numai „în trup“. 
Dar ţinând seama de cele ce ne-au fost date de Dumnezeu, se cuvine să cugetăm la 
cele înalte, pe cele pământeşti să le lăsăm deoparte. Fiindcă toate cele pământeşti 
nu înseamnă nimic faţă de cele cereşti. Diavolul însă, părintele minciunii, în ciuda 
învăţăturii Mântuitorului şi a Duhului Domnului, ne învaţă să ne lipim de bunurile 
pământeşti, silindu-ne astfel să ne legăm de el, cu o inimă iubitoare de desfătări. 
Inima însă aspiră în mod natural după fericire, iar diavolul dă o direcție falsă 
acestei aspirații, momind-o cu bunuri pământeşti: bogăţie, onoruri, splendoarea 
hainelor, mobilelor, trăsurilor (acum maşinilor - n. ed.), grădinilor, feluritelor 
distracţii. 


Încrede-te cu totul proniei dumnezeieşti, voinţei Domnului nu te întrista de 
pierderea unor lucruri, mă refer la cele materiale. Nu te bucura când câştigi ceva; 
Domnul să-ţi fie singura şi statornica bucurie, singurul şi statornicul câştig. 
încrede-te în El, la modul absolut. EL ştie cum să te conducă fără mari necazuri în 
viaţa de acum şi cum să te aducă la sine în veşnica-l împărăție. Când ţi s-a slăbit 
nădejdea în pronia lui Dumnezeu, atunci vei fi confruntat cu multe şi mari metehne 
sufleteşti: urâtul, cârteala, invidia, arghirofilia sau patima pentru agonisirea de 
bunuri, de bani, de avere, ca să-ţi ajungă pe mai mulţi ani, să mănânci, să bei, să 
dormi să te distrezi. Din pricina slabei speranţe în pronia dumnezeiască, sufletul va 
avea de făcut față multor supărări, când te-ai lipsit de un lucru de mare valoare, de 
o sursă de venit, chiar datorită propriei nechibzuinţe; şi se mai poate întâmpla şi să 
te bucuri din cale-afară când ai găsit ceva deosebit, sau când ai obţinut un venit sau 
un profit considerabil, sau o funcție importantă, profitabilă. Noi, creştini fiind, 
suntem „împreună-cetăţeni cu sfinţii, şi casnici ai lui Dumnezeu” (Efeseni 2, 19); 


trebuie să ne dăm toată viaţa noastră lui Hristos Dumnezeu, cu toate necazurile, 
bolile, amărăciunile şi bucuriile, hpsurile şi împlinirile. 


“Făcut-a tărie cu braţul Tău, risipit-a pe cei mândri în cugetul inimii lor“. Făcut-a 
cu tărie braţul Său, adică Domnul, prin întruparea Sa, S-a făcut stăpân peste 
vrăjmaşii mântuirii noastre şi, biruindu-i cu tăria Sa, a făcut-o şi pe Maica Sa 
împărăteasă puternică a cerului şi pământului. „Risipit-a pe cei mândri în cugetul 
inimii lor“, adică pe diavolul şi puterea lui, şi duhurile răului le-a învins, prin 
Cruce zdrobit-a cohortele lor. „Coborât-a pe cei puternici de pe tronuri” adică pe 
satana, care domnea peste neamul omenesc şi a „înălţat pe cei smeriţi”, adică: pe 
Maica Domnului şi pe toți smeriţii creştini; „pe cei flămânzi i-a umplut de 
bunătăţi”, adică tot pe Preacurata, Preabinecuvântata Stăpâna noastră şi pe sfinţi, şi 
„pe cei bogaţi i-a scos afară deşerți” (Luca 1, 51-53), adică pe demoni, cei „bogaţi” 
în bezna iadului şi în prizonieri-sufletele oamenilor, pe care Mântuitorul Hristos, 
coborând la iad, I-a scos în lumina împărăției Sale. 


Îl numim pe Domnul „Dumnezeu”, dar ne mărginim numai la atât, fiindcă, de fapt, 
avem dumnezeii noştri şi nu facem voia lui Dumnezeu, ci voia trupului nostru, a 
gândurilor noastre, a inimii şi patimilor noastre. Dumnezeii noştri sunt trupul, 
desfătările, mâncarea, îmbrăcămintea, banii şi altele. 


Faţă de sublimele şi înaltele principii ale credinţei, faţă de suprema sfinţenie, cât de 
deşarte şi de stupide sunt de cele mai multe ori preocupările noastre! Omul stă 
înaintea icoanelor Domnului, Maicii lui Dumnezeu, îngerilor, arhanghelilor, a unui 
sfânt sau mai multora, acasă sau la biserică, şi nu arareori, în loc să se roage, în loc 
să lase deoparte, ţinând seama de timpul şi locul în care se află, „toată grija cea 
lumească”, îşi face tot felul de calcule, se gândeşte la ce a cheltuit şi la ce a 
câştigat, se bucură de câştig sau se întristează când acesta i s-a micşorat, sau de 
vreun eşec în afaceri (la profitul şi la pierderile duhovniceşti nu se gândeşte!! sau 
gândeşte rău despre aproapele exagerându-i lipsurile si metehnele, bănuindu-l de 
planuri necurate, pizmuindu-l, osândindu-l; sau dacă se află în biserică, uitându-se 
la persoanele din jur, comentează în gând cum sunt îmbrăcate, mai frumos sau mai 
urât; sau îşi face planuri unde să se ducă, cum să se distreze, desigur, petrecându-şi 
timpul cât mai fără folos. Aşa ceva se întâmplă adesea chiar şi atunci când se 
săvârşeşte cereasca Taină a Euharistiei, adică Taina Preacuratului Trup şi Sânge al 
Domnului, când se cuvine să fim toţi în Dumnezeu, prinşi întru totul de gândul 
desăvârşirii prin Sfintele Taine ale răscumpărării din păcat, din blestemul veşnic şi 
din moarte, la taina îndumnezeirii noastre prin lisus Hristos. Cât de mult ne-am 
ticăloşit, cât de uşor ne-am dat deşertăciunii! Din ce cauză? Din pricina neatenţiei 


şi nerâvnei față de mântuire, a împătimirii de cele trecătoare, a puţinei credinţe sau 
a necredinţei în cele veşnice. 


De ce oare natura în întregul ei şi toate ale sale îşi urmează cursul într-o ordine atât 
de înţeleaptă şi de minunată? Fiindcă o conduce şi o direcţionează însuşi Creatorul. 
De ce oare firea omenească - omul fiind suprema încununare a naturii - există atâta 
dezordine? De ce apar în viața omului atâtea dereglări şi anomalii? Fiindcă omului 
i-a venit în minte să dispună el însuşi de sine şi să nu ţină seamă de voinţa 
Creatorului. Omule păcătos, predă-te pe tine însuţi şi toată viaţa ta Domnului 
Dumnezeului tău şi viaţa va începe să urmeze un curs înţelept, frumos, măreț, şi te 
vei simţi, cât vei trăi, minunat, precum sfinţii lui Dumnezeu care s-au predat pe 
sine lui Hristos şi pe care Biserica ni-i înfăţişează zilnic drept modele de urmat. 


Dacă te vei găsi vinovat în cele ce ţi s-au reproşat, dă deoparte egoismul şi 
mândria, cere-ţi scuze pentru greşeli şi caută să te îndrepţi 


Preţuieşte şi păstrează cu cea mai mare grijă blândeţea creştină, nerăutatea, pacea şi 
dragostea reciprocă, încercând să-ţi înfrânezi cât poți mai mult pornirile egoiste, 
răutatea, irascibilitatea, tulburarea. Nu te tulbura şi nu te înrăi când îți aruncă 
cineva de la obraz neadevăruri, când ridică vreo pretenție neîndreptăţită, când îți 
spune vorbe de ocară, sau când se încumetă să-ţi dea în vileag vreo slăbiciune, vreo 
patimă, pe care din egoism nu le-ai considerat dăunătoare sau le-ai trecut cu 
vederea, caută să primeşti cu sânge rece ce spune adversarul despre tine, abţine-te 
să-i judeci aceluia spusele şi purtarea. lar dacă, judecându-i nepărtinitor afirmațiile 
şi comportarea, vei considera acele afirmaţii injuste, conştiinţa ţi se va linişti şi nu- 
1 vei mai putea învinui cu nimic pe adversar, fie păstrând tăcere, ţinându-ți calmul, 
fie arătându-i cu blândeţe şi fără răutate că greşeşte. Dar dacă te vei găsi vinovat în 
cele ce ţi s-au reproşat, dă deoparte egoismul şi mândria, cere-ţi scuze pentru 
greşeli şi caută să te îndrepţi pe viitor. Deseori ne supărăm pe oamenii sinceri Şi 
deschişi pentru că acuză direct greşelile noastre. Asemenea oameni trebuie preţuiți 
în cazul că printr-un mod de exprimare prea îndrăzneţ ne-au „incomodat” 
egoismul. Fi sunt ca nişte doctori, în sens moral, care cu vorbele lor tranşante 
amputează părțile bolnave ale inimii, ne deşteaptă ambiția, trezesc în sufletul 
mortificat de păcat conştiinţa vinovăţiei şi o reacţie pozitivă. 


“Împărăţia Cerurilor se ia prin străduință şi cei ce se silesc pun mâna pe ea“ 
(Matei 11, 12). Dacă nu depunem în fiecare zi eforturi pentru a ne înfrânge 
patimile care se luptă cu noi şi pentru a dobândi împărăţia lui Dumnezeu în inimă, 
atunci patimile ne vor lua prin constrângere, tiranic în stăpânire, năvălindu-ne în 
suflet ca nişte tâlhari; dacă ne va spori pasiunea pentru cele pământeşti, se va 
micşora proporțional credinţa în bunătăţile cereşti, va slăbi tot mai mult dragostea 
față de acestea şi în acelaşi timp dragostea de Dumnezeu şi de oameni. Ne vom 
bucura din ce în ce mai puţin de pacea inimii şi de liniştea conştiinţei; mântuirea 
sufletului - lucrul cel mai de preţ în lume - se dobândeşte cu nevoinţe; toate cele 
pământeşti trebuie socotite ca un gunoi, ca un miraj, ca un vis, iar cele cereşti, şi 
mai cu seamă Domnul, ca adevărul adevărat, etern, fericit, neschimbător. 


Toţi iubim viaţa, ne zbatem pentru a ne-o face fericită, în realitate însă ne-o irosim 
în patimi. De ce? Deoarece căutăm viaţă acolo unde nu e de găsit. 


Tineri şi vârstnici! Nu uitaţi că în lume acționează neîncetat legea morală a lui 
Dumnezeu, în virtutea căreia fiecare faptă bună capătă o răsplată înlăuntrul funței 
noastre şi fiecare faptă rea o pedeapsă. Răul îmi atrage în sine o stare de suferinţă, 


de „strângere de inimă"; când ai făcut un bine inima se simte împăcată, bucuroasă, 
în largul ei. Această lege rămâne neschimbată. Este legea statornică, preasfântă, 
dreaptă, prea înţeleaptă a veşnicului Dumnezeu. Cei ce fac bine, cei ce îndeplinesc 
această lege morală sau evanghelică (care este tot lege morală, dar dusă la 
desăvârşire) vor fi răsplătiți negreşit cu viaţă veşnică, iar cei ce o nesocotesc şi nu 
se pocăiesc după ce au încălcat-o vor fi osândiţi la chinurile veşnice. 


Domnul este Cel ce este. Întru Domnul una sunt toate fiinţele sfinte, raţional, 
libere. „După cum Tu, Părinte întru Mine şi Eu întru Tine, aşa şi aceştia în Noi să 
fie una“. Eu nu sunt nimic. Dumnezeu este totul în mine şi Dumnezeu este totul 
pentru toţi. „Tatăl nostru care eşti în ceruri”. 


Când chemi, rugându-te, pe Domnul Dumnezeu, Cel în trei Persoane, nu uita că 
chemi pe Părintele cel fără de început al întregii creaţii - al îngerilor şi oamenilor - 
şi că de tine, cel ce îl chemi, se miră toate puterile cereşti, privindu-te cu dragoste 
atunci când chemi cu credinţă şi cu dragoste şi cu evlavia cuvenită pe Tatăl comun, 
al lor şi al nostru, pe Creatorul Atotţiitor şi pe Domnul, Căruia îi poartă nemăsurată 
iubire şi în faţa Căruia cad mereu cu nestrămutată evlavie. O. ce ne mai auzită 
cinste, ce fericire, ce măreție, ce vrednicie este a-L chema pe Părintele veşnic! 
Păzeşte pururea, neschimbată, această supremă fericire, această şansă fără seamăn 
care ţi-a fost dată de nemărginita bunătate a lui Dumnezeu şi nu uita ceea ce eşti, în 
timp ce te rogi. Domnul te vede, îngerii te văd, sfinții, oamenii lui Dumnezeu. 26 
februarie 1864. Când am scris aceste rânduri am plâns. 


Toate şi întru toţi Hristos (Coloseni 3, 11), adică în sfinţii îngeri, în oamenii sfinţi, 
creştinii care trăiesc sau se străduiesc să trăiască în sfinţenie în această viaţă. „L-a 
dat pe EI cap Bisericii, care este trupul Lui, plinirea celui ce plineşte toate întru 
toți“ (Efeseni 1, 22-23). Aşadar Biserica, sfinţii, Maica lui Dumnezeu, îngerii, 
sfințiții slujitori ai altarului, mucenicii, cuvioşii, drepţii şi toţi sfinții sunt trupul 
Mântuitorului, iar El însuşi este capul lor. Stăpâna noastră, Născătoarea de 
Dumnezeu, este începătoarea comuniunii spirituale, adică dânsa, Stăpâna şi toți 
sfinţii sunt într-un duh cu Domnul - sunt curaţi, sfinţi, iar relația lor cu Domnul 
este întocmai aceleia pe care o au mădularele cu capul, duhul fiindu-le comun - 
Duhul lui Dumnezeu - asemenea sufletului în trup, acelaşi Dumnezeu şi Părinte 
fiind în ei. Şi noi, membrii bisericii pământeşti, alcătuim un singur trup. 


Stăpâna noastră, Născătoarea de Dumnezeu, este, după Dumnezeu, comoara 
tuturor bunătăților şi a curăţiei, sfinţeniei, înţelepciunii celei adevărate, izvor de 
putere şi de tărie sufletească. 


Alcătuim un singur trup: al Dragostei. Mâncarea, băutura, banii, hainele, casele, 
toate acestea sunt lucruri pământeşti şi nu valorează nimic: omul este totul, în faţa 
lui toate celelalte nimic nu înseamnă. Omul este nemuritor prin sufletul său, toate 
cele materiale fiind putregai, efemeride, praf. Totul aparţine lui Dumnezeu, nimic 
nu este al nostru. Omule! Preţuieşte demnitatea umană ca pe chipul lui Dumnezeu 
şi atunci când aproapele este la nevoie, să nu-ți pară rău să-l ajuţi, să-i oferi un 
sprijin material. 


În afară de adevărata iubire, totul este himeră. Dacă vezi că un frate se poartă 
rece, obraznic, necuviincios şi răuvoitor cu tine, spune: aceasta e o himeră, pusă 
la cale de diavolul. Dacă te simţi tulburat de ură din cauza răcelii şi obrăzniciei 
acelui frate, spune: este o amăgire, adevărul e că eu îmi iubesc fratele şi că nu 
țin Seama de ce mi-a făcut; nu vreau să văd în el nimic rău, ceea ce mi se pare că 
văd este amăgire diavolească şi ea se află în mine; trebuie să mă arăt îngăduitor 
faţă de lipsurile lui, fiindcă ele sunt şi ale mele, amândoi avem aceeaşi fire 
păcătoasă. Are fratele mele păcate şi neajunsuri mari? Şi eu am. De ce să-l 
iubesc, îmi zici, fiindcă, iată, suferă de meteahna asta şi de asta... Dacă nu-l 
iubeşti pe el, înseamnă că te urăşti şi pe tine. Fiindcă ai şi tu aceleaşi metehne. 
Ține minte că Mielul lui Dumnezeu a luat asupra Sa toate păcatele lumii. „Cine 
eşti tu ca Să judeci pe sluga altuia? (pentru păcate, lipsuri, vicii). Fiecare 
„pentru Stăpânul său Stă sau cade“ (Romani 14, 4). Din dragoste creştinească 
trebuie să te arăţi îngăduitor cu scăderile aproapelui, trebuie să-l vindeci de rău, 
de neputinţa inimii (indiferența şi patimile duc la această neputinţă), prin 
dragoste, mângâiere, blândeţe, smerenie, întocmai cum ai dori să se poarte alții 
cu tine atunci când te afli în aceeaşi situaţie de neputinţă. Fiindcă nu există 
nimeni care să nu fi trecut prin asemenea stări. Este oare cineva pe care să-l fi 
cruțat vrăjmaşul? Doamne, îndepărtează de la noi şi risipeşte uneltirile 
vrăjmaşului! 


Adu-ţi aminte: ce este omul? Chipul lui Dumnezeu, popor al lui Dumnezeu, 
creştin, moştenitorul împărăției, mădular al lui Hristos. De aceea fiecărui om 1 se 
cuvine respect, deşi poartă rănile păcatului; aceste răni sunt isprava diavolului şi 
consecinţele păcatului. Chipul însă rămâne chip al lui Dumnezeu. Pentru rănile 
sale, omul merită compătimire, poţi suferi alături de el, te poţi ruga pentru el ca 
pentru tine şi pentru ai tăi. Fiindcă suntem toți un trup şi „tot neamul omenesc 
dintr-un sânge“ (Faptele Apostolilor 17, 26). „Că o pâine, un trup suntem cei 
mulți" (Corinteni 10, 17). Nu da atenţie tulburărilor ce vin de la diavolul, vrajbei şi 
dezbinării lui. Fii neclintit în convingerea: totul este una; noi suntem una. 


Consideră orice desfătare lumească gunoi şi putreziciune. Să nu iubeşti nimic din 
cele pământeşti şi nici să nu regreţi nimic dintre acestea când le dai cuiva; pentru 
aşa ceva nu trebuie să porţi răutate față de nimeni. Dragostea se străduieşte să-l 
mângâie pe cel iubit, nu precupeţeşte nimic pentru el. 


Doamne, fă să-mi pot vedea greşelile. Să nu-i dispreţuiesc pe cei ce greşesc faţă 
de mine, socotind că şi eu sunt ca ei, să nu port în inimă ură pentru păcatele lor 
şi să mă dispreţuiesc pe mine însumi, după merit, ca pe cel dintâi dintre păcătoşi 
- să-i port firii mele trupeşti întotdeauna o neîmpăcată ură. Zice Domnul: „cine 
nu urăşte (...) chiar şi sufletul său însuşi nu poate să fie ucenicul meu" (Luca 14, 
26). 


Dumnezeu este Creatorul şi Ocârmuitorul întregii lumi; tot ce există în lume este 
opera Sa, rodul puterii şi înţelepciunii Sale. 


Nu trebuie să ceri voie de la nimeni pentru a răspândi slava lui Dumnezeu prin 
scris, prin cuvânt sau prin fapte bune. Suntem datori să o facem în măsura puterilor 
şi posibilităților noastre. Talanţii trebuie folosiţi, puşi în lucrare. Dacă în această 
chestiune atât de simplă vei sta pe gânduri, să ştii că diavolul ţi-a insuflat o 
nerozie: că trebuie să te mărginești la o lucrare lăuntrică, în tine însuţi. 


Modul de viaţă de astăzi, trecător, poate fi caracterizat cu un singur cuvânt: 
amăgire, himeră! 


Poate exista ceva mai dulce decât dragostea? Şi totuşi, există în viaţa noastră atât 
de puţină iubire! De ce? Fiindcă ne iubim din cale-afară trupul şi o dată cu el tot ce 
aparţine vieţii de-acum, tot ce e trupesc, material. Să dispreţuim trupul şi să trăim 
în duh, prin duh se mortifică lucrarea cărnii. 


Zgârcenia goleşte inima de dragoste, cultivă ură faţă de cel ce râvneşte la 
agoniseala noastră sau îi aduce în vreun fel atingere. Mărinimia sufletească naşte 
dragoste faţă de cei pe care îi tratăm mărinimos. O mărinimie silită nu naşte decât 
ură. Zgârcenia este de la diavolul, mărinimia de la Dumnezeu. Domnul este 
Părintele îndurărilor. Orice împătimire de cele materiale vine de la diavolul. 
Subaprecierea, dispreţuirea celor materiale, nepăsarea faţă de ele din dragoste de 
Dumnezeu vin de la Dumnezeu. 


Căci jugul Meu e bun şi povara Mea uşoară (Matei 11, 30). Poruncile Domnului 
sunt bune şi uşoare. Jugul diavolului este greu şi povara lui strivitoare. Noi însă 


încălcăm poruncile Domnului şi facem, în schimb, voia diavolului! Ticăloşii de 
noi! 





Toţi Suntem păcătoşi, 
iar plata păcatului se face cu nenorociri, necazuri, durere, boală şi moarte 
(Romani 6, 23). Ca să ne izbăvim de păcate, trebuie să ne rugăm, iar ca să ne 
rugăm, trebuie să avem credinţă şi speranţă. Aşadar, nouă păcătoşilor ne este de 
mare nevoie rugăciunea, credinţa şi nădejdea. Rugăciunea nu trebuie să 
lipsească de pe buzele păcătosului, din gândul lui, din manifestările sale vizibile. 
În timpul rugăciunii de acasă şi al celei comune, pentru a te pune la adăpost de 
viclenia diavolului şi de împrăştierea minţii, adu-ţi aminte că adevărul este 
Simplu şi spune şi tu, tot simplu: cred tot ceea ce ţine de credinţă şi resping toate 
ale tale, vrăjmaşule: viclenia, blasfemia, ticăloşia, amăgirile. Când te rogi, să-ţi 
fie începătura şi temelia şi izvorul cugetării, al cuvintelor şi lucrării tale, 
smerenia, conştiinţa nimicniciei tale şi a plenitudinii dumnezeieşti, cea care a 
creat şi a umplut totul şi care „lucrează toate în toţi“ (1 Corinteni 12, 6). Cine s- 
a molipsit de trufie va fi ispitit să privească totul cu dispreţ, chiar şi cele sacre, 
dumnezeieşti. Trufia minţii nimiceşte sau spurcă orice gând şi cuvânt bun, faptă 
bună, orice creaţie a lui Dumnezeu. Este suflarea dătătoare de moarte a satanei. 


Ce te împiedică oare să nu îndeplineşti poruncile lui Hristos? Trupul şi lumea, 
mâncarea şi băutura, după care te dai în vânt, cu care te desfătezi în gând şi în 
faptă, care desensibilizează şi împietresc inima, pasiunea pentru îmbrăcăminte 
bogată, sau pentru podoabe şi decoraţii. Dacă îmbrăcămintea sau podoabele sunt 
făcute din materiale foarte bune, colorate, fine, începi să fii obsedat şi acaparat de 
grija de a nu le păta, murdări, afuma, prăfui, iar grija de a te face plăcut lui 
Dumnezeu cu gândul, cu cuvântul, cu fapta îţi dispare, inima începând să bată, ca 
să spun aşa, doar pentru haine şi podoabe, legându-se cu totul de acestea. Faţă de 
Dumnezeu nu mai arată râvnă, nu se „alipeşte" de EI; dacă un asemenea om mai 
este şi preot, nu se mai arată râvnitor a se ruga pentru turma sa, făcându-se nu 
iubitor de suflete, ci iubitor de arginţi, de onoruri, nu mai caută pe oameni, ci cele 
ale oamenilor, adică banii lor, mâncarea, băutura, linguşirea, laudele lor, ajungând 
în cele din urmă să-i linguşească el pe ei. Luptă deci împotriva oricărei amăgiri de 
la lume şi a amăgirii ce vine de la lucruri, cea care te îndepărtează de ţinerea 
poruncilor lui Hristos, şi iubeşte din toată inima pe Dumnezeu, îngrijeşte-te pe cât 


poţi de mântuirea sufletelor oamenilor, fii iubitor de suflete. Nu uita că lumea, care 
a apărut din nimic, este chiar nimicul pur şi se va preface în nimic, fiindcă cerul şi 
pământul vor trece, dar sufletul omului - suflarea lui Dumnezeu, chipul împăratului 
cel nemuritor - Dumnezeu este el însuşi nemuritor. Ţine minte toate acestea şi 
îndepărtează-te de cele pământeşti, nu te mai împătimi de ele. Nu lua în seamă 
doar creatura coruptibilă, îndreaptă-ţi necontenit ochii spre Creator, Cel ce este în 
toată făptura şi Care te vede mereu, îţi pune la încercare inima şi gândurile. Nu-ţi 
lega inima de nici un lucru, nu-ţi face din el dumnezeu; singurul Dumnezeu spre 
care trebuie să-ţi îndrepţi inima este Cel ce ţi-a creat-o - Domnul Dumnezeu. EI îi 
este inimii respiraţie. Nu-ţi lega inima de nici o persoană, de nici o ființă trupească, 
fiindcă există un singur Dumnezeu al mântuirii noastre şi numai de EI se cuvine să 
ne „lipim”. Lipirea de lucruri sau de trup este minciună, amăgire diavolească, se 
face din voinţa diavolului. Amin. 


Dacă ne legăm de lucruri derizorii, trecătoare, ne-am gândit, oare, ce lăsăm 
deoparte, de ce bunătăţi ne lhpsim şi ne vom mai lipsi? Domnul te-a învăţat, suflete, 
că toată lumea văzută nu înseamnă nimic faţă de tine. De aceea caută a o considera 
ca pe un nimic şi ia seama ce te-a făcut Domnul şi ce vrea să te facă. Adu-ţi aminte 
de venirea în lume a Fiului lui Dumnezeu, de lucrarea Sa pe pământ şi de buna 
vestire a adevărurilor cereşti, de sărăcia Sa de bunăvoie, de minunile Sale, de 
proorociri, de Cina cea de taină, de defăimările la care a fost supus, de patimi şi de 
moarte, de înviere şi de înălțarea la ceruri şi tinde spre fericirea cea de sus. 


Adevărata iubire rabdă cu bucurie lipsurile, supărările, greutăţile muncii, nu ia în 
seamă defăimările, umilinţele, neajunsurile, greşelile, imperfecţiunile, dacă acestea 
nu dăunează altora, lăsând judecarea lor pe seama Dreptului Judecător şi rugându- 
se să-i înțelepţească Dumnezeu pe cei întunecaţi de patimi iraționale. 


În timpul rugăciunii şi când se dă citire cuvântului lui Dumnezeu, trebuie să 
pătrundem cu evlavie fiecare idee, fiecare cuvânt, ca şi cum ne-am apropia de 
Duhul Sfânt însuşi, Duhul adevărului. îndoiala faţă de aceste cuvinte, descon- 
siderarea lor este o otravă care vine de la duhul minciunii şi care trebuie stârpită. Şi 
deoarece îndoiala şi desconsiderarea sunt rezultatul egoismului şi trufiei, se cuvine 
stârpită din rădăcină trufia, astfel încât să putem apărea înaintea lui Dumnezeu 
asemenea unor prunci gânguritori, care nu ştiu să spună decât ceea ce au învăţat de 
la părinţi; vorbele potrivnice spuselor părinților nu le iau în seamă, nu le dau 
ascultare, nu vor să ştie de ele, fiindcă Duhul Sfânt 1-a învăţat pe oamenii sfinţi, ca 
pe nişte copii nepricepuţi şi care nu cunosc răul. EI îţi cere să-l mulțumeşti şi să-l 
aduci laudă lui Dumnezeu cu rugăciunile pe care ni le pune pe buze Biserica. Nu 
uita că toți suntem copiii Tatălui ceresc, de aceea, cu suflet curat să-i privim pe toți 


oamenii ca pe copiii veşnicului Părinte, Cel Sfânt, atotbun, atotprezent, 
atotcunoscător, atotputernic, prea înţelept, drept, neschimbător, Care se îngrijeşte 
de toţi, Care îi acoperă pe toţi cu acoperământul aripilor bunătăţii Sale. Trăieşte în 
iubire cu toată lumea, învinge cu binele tot răul din oameni! 


Ce vrednicie înaltă, ce onoare, ce fericire este să te rogi pentru oameni, pentru 
această nepreţuită comoară şi moştenire a lui Dumnezeu! Cu ce bucurie, vigoare, 
osârdie, dragoste trebuie să te rogi lui Dumnezeu, Părintele oamenilor, pentru 
oamenii Săi răscumpăraţi cu preţul sângelui Fiului Său! „Aceştia au fost 
răscumpăraţi dintre oameni, pârgă lui Dumnezeu şi Mielului (Apocalipsa 14, 4). la 
aminte, o preotule al lui Dumnezeu! Tu ai deseori prilejul să vorbeşti cu 
Dumnezeu, folosind modele de rugăciune. Nu cumva însă limba şi buzele să spună 
una şi inima alta! Sau să vorbeşti şi să nu fii pătruns de ceea ce spui. lar când te 
rogi pentru ceva sau pentru cineva să nu fie în sufletul tău viclenie diavolească sau 
făţărnicie, ci să te rogi cu gura, dar şi cu inima Atotputernicului Dumnezeu, Celui 
ce „cearcă inimile şi rărunchii” (Psalmul 7, 9). Dar pentru a putea să te rogi lui 
Dumnezeu întotdeauna cu sinceritate, dispreţuieşte cele pământeşti, nu te împătimi 
de bunătăţile şi desfătările acestei lumi amăgitoare, corupte, repede trecătoare: de 
mâncare, de băutură şi de alte asemenea bunătăţi, de bani, de îmbrăcăminte, de 
podoabe sau distincţii, de confortul casnic; consideră totul gunoi, putreziciune, apă 
curgătoare; înfrânează-te, iubeşte pe Dumnezeu din toată inima, nemărginit, nu 
superficial, nu aşa şi-aşa, iubeşte-L cu mintea, iubeşte-L cu toată tăria, nu uşuratic, 
fă într-aşa fel încât nimic să nu te poată rupe de iubirea de Dumnezeu, nici 
necazurile, nici dificultăţile vieţii, nici persecuțiile, nici nenorocirile, nici moartea, 
nici viaţa, nimic din ce-ar mai putea fi! lubeşte-ţi şi aproapele ca pe tine însuţi, 
suportându-i cu mărinimie toate greşelile, slăbiciunile, rătăcirile, înfierbântarea de 
la patimi. 


la seama, ţine minte: este un lucru din cale-afară de important să „vorbeşti" cu 
Dumnezeu, Cel ce ne vede în fiecare clipă, ne ascultă, ne cearcă neîncetat inimile 
şi rărunchii. Să nu ţi se întoarcă inima spre minciună şi să nu se răcească faţă de 
Dumnezeu şi de aproapele când te rogi pentru semeni. Ține minte: Dumnezeu te va 
judeca pentru toate: pentru fiecare cuvânt mincinos sau făţarnic. lar vrăjmaşul cel 
învederat, părintele minciunii, diavolul, nu doarme, se străduieşte prin toate 
mijloacele să-ți facă pătimaşa ta inimă împietrită, nesimţitoare, mincinoasă, 
vicleană, să scoată din ea credinţa şi nădejdea în Dumnezeu, dragostea faţă de EI, 
dragostea şi compasiunea faţă de aproapele, pentru ca să te facă să te ocupi numai 
de interese lumești, vremelnice. la aminte, cercetează- te pe sine, cercetează-ţi 
gândurile, o, preotule, nu te lega de pofte şi desfătări lumeşti! Desfătarea ta să fie 
unul Dumnezeu şi sufletul omului, fii iubitor de suflete, nu iubitor de arginţi sau de 


desfătări. Ajută-mă să fac aceasta, Doamne! Fără Tine nu pot face nimic! (loan 15, 
5) Ajută-mă, ajută-mă! 


Dumnezeu este mult-milostiv şi îndurător faţă de toţi, față de mine, păcătosul. 
Totul este al lui Dumnezeu, nimic nu este al meu (renunţ la orice proprietate) 
Trebuie să-l mulţumesc lui Dumnezeu cu evlavie pentru toate. Pentru pala de vânt 
care mă mângâie şi pentru raza de lumină, pentru apă, pentru mâncare, pentru 
îmbrăcăminte. Pentru tot să-l mulțumim - chiar şi pentru trupurile noastre şi mai 
vârtos pentru pământ şi pentru apă. 


Toţi suntem una şi de aceea trebuie să ne iubim unii pe alţii ca pe noi înşine. A-ţi 
părea rău, de egoist ce eşti, pentru ceea ce a-i putea da altuia, chiar dacă poţi 
părerea de rău doar în gând, aceasta vine de la diavolul. Orice patimi pentru cele 
pământeşti este gând diavolesc, dar şi gând al propriului nostru egoism. 


Cu ce intenţie oare Sfânta noastră Biserică a rânduit că atât în rugăciunile de 
acasă, cât şi în cele de la biserică să vorbim ca în numele tuturor, nu în numele 
nostru ? Pentru a ne insufla să purtăm, necontenit, unii faţă de alții dragoste, pentru 
ca şi în rugăciune şi în viaţă să ne iubim unii pe alții, luând pildă de la Dumnezeu, 
Cel în trei Persoane, Care alcătuiesc împreună suprema unitate. Să fim şi noi aşa: 
unitate în multitudine. „Ca toţi să fie una, după cum Tu, Părinte, întru Mine şi Eu 
întru Tine, aşa şi aceştia în Noi să fie una" (loan 17, 21). Rugăciunea obştească, în 
numele tuturor, ne învaţă să ne împărțim între noi grijile, să trăim unii lângă alții, 
ca şi cum am fi toți una, ca să se vadă în toate dragoste reciprocă şi pentru ca 
însuşirile noastre să poată fi folosite şi spre binele altora, ţinând seama de 
posibilitățile fiecăruia, să nu ne îngropăm talantul în pământ. Să nu fim egoişti, 
leneşi. De eşti înțelept, dă-i sfat celui neînţelept; de eşti cult, învaţă-l pe incult; de 
eşti puternic, ajută-l pe neputincios; de eşti bogat, ajută-l pe sărac. 


Când te rogi singur şi când duhul din tine începe să trândăvească, să se lase cuprins 
de urât, să se simtă apăsat de singurătate, adu-ţi aminte că Dumnezeu Cel în trei 
ipostasuri te vede, aşa cum te vede mereu, că priveşte către tine cu ochi mai 
luminoşi decât soarele; că te văd sfinţii îngeri, îngerul tău păzitor şi sfinții, oamenii 
lui Dumnezeu. Se întâmplă aşa fiindcă toți sunt una în Dumnezeu, şi unde este 
Dumnezeu, acolo sunt şi ei. Unde este soarele, acolo sunt concentrate şi razele sale. 
la seama la ce spun. Roagă-te întotdeauna cu inimă fierbinte şi ca să te rogi aşa nu 
trebuie să fii din cale-afară de sătul şi nici băut. Nu uita cu cine „vorbeşti”! 
Oamenii uită adesea cu cine „stau de vorbă" când se roagă, cine sunt martorii 
rugăciunii lor. Uită că „stau de vorbă" cu Cel veşnic treaz şi Atotvăzător şi că 
„vorbirea" lor cu Dumnezeu este ascultată şi de puterile cereşti, şi de sfinți. 


Dacă te împresoară vrăjmaşii şi te afli într-un necaz, cheamă îndată pe Preasfânta 
Stăpâna noastră; de aceea şi este Stăpână, ca să stăpânească cu puterea sa nebiruită 
puterile care ne sunt potrivnice şi să ne izbăvească de ele. 


Toţi suntem una şi Domnul este peste toţi, peste îngeri şi peste sfinţi, peste toate 
lumile materiale, până la cea mai măruntă particulă a lor. „Priviţi la păsările 
cerului... luaţi seama la crinii câmpului, cum cresc... Dumnezeu astfel... îmbracă 
oare nu cu mult mai mult pe voi, puţin credincioşilor?" (Matei 6, 26, 28, 30). 
„Căutaţi mai întâi împărăţia lui Dumnezeu şi dreptatea Lui (adică dragostea 
reciprocă) şi toate acestea se vor adăuga vouă" (Matei 6, 33). Se vor adăuga de la 
Dumnezeu. lată adevărul care îţi este de cea mai mare trebuinţă. Bizuie-te în toate 
pe Dumnezeu. „Lăsaţi-i Lui toată grija voastră că EI are grijă de voi" (1 Petru 5, 7). 
Cum e posibil oare să trăim aşa cum trăim? Trăim ca şi cum n-ar exista Dumnezeu, 
Care să ne poarte de grijă. Credem că ne putem descurca singuri, că putem face 
rost singuri de tot ce avem nevoie, neţinând câtuşi de puţin seama că există 
Dumnezeu, Care se îngrijeşte de toate. 


Nu ajunge să nu te împătimeşti de mâncăruri alese sau de lucruri frumoase, nu 
trebuie să te împătimeşti nici de trupul tău păcătos. Fiindcă, atunci când faci o 
patimă, chiar şi pentru un lucru cu totul neînsemnat, îl mânii pe Dumnezeu. 
„Neprivind noi la cele ce se văd, ci la cele ce nu se văd, fiindcă cele ce se văd sunt 
trecătoare, iar cele ce nu se văd sunt veşnice" (2 Corinteni 4, 18). Vezi, la cele ce 
se văd nici măcar nu trebuie să priveşti, ca şi când nici n-ar fi, ci la cele ce nu se 
văd. Fiindcă unele sunt vremelnice, celelalte veşnice, iar atunci când vei căuta cele 
nevăzute, Dumnezeu se va îngriji de cele văzute ale tale, aşa cum S-a îngrijit şi 
până acum. 


Cât de măreaţă este calitatea de creştin şi mai cu seamă aceea de preot creştin! 
Creştinul se uneşte cu Hristos, cu Dumnezeu-Mântuitorul (prin Sfintele Taine). 
Când te împărtăşeşti cu Sfintele Taine, o, preotule, spune în inima ta: Caută către 
mine, Dătătorule de viaţă, scoate-mă din gura şarpelui iadului, curăță-mă de 
întinăciunea patimilor, dă linişte inimii mele zbuciumate, înveseleşte duhul meu 
cel copleşit de tristeţe şi de deznădejde, hrăneşte-mă pe mine, cel istovit de povara 
păcatului, îmbracă-mă pe mine, cel gol de toată fapta cea bună, întăreşte-mă pe 
mine, neputinciosul, cinsteşte-mă pe mine defăimatul, înalță-mă pe mine cel căzut, 
înnobilează-mă pe mine cel disprețuit, luminează-mă pe mine, cel întunecat. Pentru 
toată darea cea bună ce vine de la Tine, îţi mulţumesc, Mult-milostive! 


Inima arată uneori ca pământul pe care s-a lăsat întunericul. Evanghelia este 
asemenea soarelui care dă viaţă inimilor. Luminează-ne inimile cu soarele 
adevărului Tău, Doamne! 


Uitându-mă mai cu luare-aminte la unii oameni foarte săraci şi stând de vorbă cu 
ei, mi-am dat seama cât sunt de amabili, de blânzi, de smeriţi, deschişi la inimă, 
sinceri, binevoitori. Săraci material, dar bogaţi spiritual! Mă fac de ruşine pe mine, 
care sunt grosolan, trufaş, rău, suspicios, irascibil, viclean, lipsit de căldură faţă de 
Dumnezeu şi de oameni, invidios şi avar. Ei sunt adevărații prieteni ai lui 
Dumnezeu! Vrăjmaşul, care ştie ce comoară ascund în suflet unii ca aceştia, 
trezeşte în sufletul celor pe care i-a adus în robia sa, adică a bogaţilor trufaşi, 
dispreţ faţă de ei şi ură, încât ar fi gata să-i spulbere de pe faţa pământului, ca şi 
când n-ar avea dreptul să trăiască şi să umble pe el! O, prietenii Dumnezeului meu, 
sărmanii mei frați! Adevăraţii bogaţi cu duhul sunteţi voi, eu fiind de fapt cerşetor, 
blestemat, sărac. Voi sunteţi vrednici cu adevărat de respectul nostru, al celor ce 
stăpânim prisositor bunurile lumii acesteia, dar suntem atât de săraci şi de zgârciţi 
în fapte de desăvârşire: înfrânare, blândeţe, smerenie, nerăutate, sinceritate şi 
ardoare faţă de Dumnezeu şi de aproapele. 





Avarul pune mare preţ pe lucruri; pe oameni, cei care au nevoie de lucruri, nu-i 
prețuieşte; îi pare rău de obiecte, nu-i pare rău de oameni, deşi omul este ființă 
nepreţuită. Pe sine se iubeşte, pe altul nu. Tot ceea ce preţuieşte el este până la 
urmă gunoi, apă care curge şi nu se mai întoarce. Domnul este pentru toţi oamenii 
izvor nesecat; EI a pus totul la picioarele omului, lumea întreagă. 


Dragostea îndelung rabdă. (1 Corinteni 13, 4), adică nu se grăbeşte să-l pedep- 
sească pe cel ce a greşit, ci îi suportă cu răbdare căderea în greşeală, căutând să- 
Il facă să şi-o înţeleagă şi nepedepsindu-l îndată. Răutatea nu face aşa, 
dimpotrivă, nu întârzie a se răfui cu adversarul, sau chiar împingându-l spre 
reacţii extreme. E uluitor cât Suntem de răi şi de nerăbdători! A greşit un frate 
şi, în loc să ne pară rău de greşeala lui şi să-l compătimim cu iubire frăţească că 
S-a Smintit de bunăvoie, dându-se păcatului, îl urâm, îl dispreţuim pentru ce-a 
făcut, deşi noi înşine ne vom fi făcut poate vinovaţi de aceleaşi greşeli, pe care 
alții ni le-au iertat cu mărinimie. Și poate că tocmai datorită îngăduinţei 
superiorilor noştri ne vom fi redresat dintr-o cădere, dintr-o patimă, dintr-un 
viciu, făcându-ne, cum-necum, oameni res-pectabili. Şi chiar dacă greşeala 
noastră, oarecum asemănătoare cu aceea a fratelui, n-a fost atât de gravă, 


răspunderea ne este aceeaşi şi tocmai de aceea trebuie să fim mai îngăduitori. 
Pedepsindu-i pe alții pentru greşeli sau chiar crime, să nu scăpăm din vedere 
propriile noastre slăbiciuni, vicii şi patimi, trecute sau existente; să-i pedepsim pe 
cei de sub autoritatea noastră, dar să o facem cu iubire, părere de rău, îndelungă- 
răbdare, nu cu răutate, nemilă, grabă, nerăbdare. „Certând cu blândeţe pe cei ce 
stau împotrivă, că doar le va da Dumnezeu pocăință spre cunoaşterea adevărului. 
Și ei să scape din cursa diavolului de care sunt prinşi pentru a-i face voia“ (2 
Timotei 2, 25-26). 


Nu în zadar Apostolul aşază ca primă caracteristică dragostea față de aproapele, 
îndelunga răbdare şi caritatea. „Dragostea îndelung rabdă, dragostea este bi- 
nevoitoare“ (1 Corinteni 13, 4). Fiindcă orice om este neputincios, slab, nechibzuit, 
gata să cadă în păcat, dar, cu toate acestea, îşi poate veni în fire uşor, ridicându-se 
din cădere în împrejurări favorabile. De aceea trebuie să fim răbdători față de 
neputinţele şi greşelile oamenilor, fiindcă şi noi vrem ca alții să fie îngăduitori cu 
neputințele noastre, să lase impresia că nu le-au văzut. De altfel, acolo unde 
păcatul lucrează nociv asupra altora sau unde se conjugă cu neglijarea obligațiilor 
de serviciu, sau unde capătă proporţii mult prea mari, trebuie sancționat prompt, cu 
asprime, pentru a-l limita şi stârpi, sau prin înlăturarea celui care are o influenţă 
vătămătoare asupra unor oameni bine intenţionaţi, „Scoateţi afară dintre voi pe cel 
rău“ (1 Corinteni 5, 13). 


Dumnezeu nu L-a,cruţat” pe însuşi Fiul Său, Unul-Născut dându-L pentru 
mântuirea omului; putea-vom oare noi să ne „cruţăm“ bunurile, despărţindu-ne cu 
părere de rău de ele, când le dăm aproapelui - mâncare, băutură, îmbrăcăminte, 
bani, alte lucuri care i-ar putea fi de folos? Domnul dă unora mult, altora puţin şi 
face aşa pentru ca să ne gândim noi înşine cu ce am putea veni în ajutorul 
semenilor. Aşa a rânduit: dacă din darurile de care ne-am învrednicit noi cu 
prisosinţă vom da altora, atunci acele daruri ne vor fi nouă de folos, sufletului şi 
trupului, ne vor deschide inimile spre iubirea aproapelui, iar dacă vor fi folosite 
cumpătat, va fi spre binele trupului, ca să nu se ghiftuiască şi să se îngreuneze de 
ele. Dacă însă le vom întrebuința numai în folosul nostru, cu lăcomie, ca nişte 
egoişti şi zgârciţi şi ne va părea rău să le împărțim cu alţii, aceste daruri se vor 
întoarce spre paguba trupului şi sufletului nostru. Spre paguba sufletului, fiindcă 
lăcomia şi zgârcenia nu lasă loc în inimă iubirii de Dumnezeu şi de semeni, 
transformându-ne în egoişti respingători, sporind patimile din noi şi, pe de altă 
parte, fiindcă lăcomia duce la îmbuibare şi ne zdruncină înainte de vreme 
sănătatea. 


Trebuie să ne mărturisim mai des păcatele pentru a le stăvili, biciui printr-o 
recunoaştere deschisă şi pentru a putea simţi față de ele, într-o mai mare măsură, 
repulsie şi a ne da seama de marile nenorociri pe care le aduce păcatul; în acelaşi 
timp, pentru a nu uita ce-a făcut pentru mântuirea noastră Stăpânul, Hristos, Fiul 
lui Dumnezeu. Să ne reamintim mereu cum S-a întrupat, cum S-a dat pe Sine de 
bunăvoie pătimirii, ce-a făcut când S-a aflat printre oameni, cum le-a vorbit, ce 
minuni a săvârşit; cum a fost defăimat, batjocorit, scuipat, bătut, pentru ca, în cele 
din urmă, să fie dat morții ruşinoase pe cruce, să fie îngropat şi să învie din morți. 
Nu uita că a făcut aceasta ca să fim izbăviţi de chinurile veşnice şi că nu ne cere 
altceva în schimb decât să ne predăm Lui cu totul, să nu trăim pentru sine, ci 
pentru EI, să-l ținem poruncile. Caută să fugi de tot ceea ce te-ar putea împinge 
spre păcat: poftele trupului, pofta ochilor şi trufia vieții; răstigneşte-ţi trupul cu 
patimile şi poftele sale; mântuieşte-ţi sufletul cu răbdare, iubeşte pe Dumnezeu, iar 
pe aproapele ca pe tine însuţi. 


Ce-a făcut Stăpânul vieţii noastre pentru noi, cei nerecunoscători, învechiţi în 
rele, cei ce nu valorăm, de fapt, nimic? S-a coborât din ceruri, a luat trupul nostru, 
a săvârşit nenumărate minuni, a pătimit şi şi-a vărsat sângele, a murit, a coborât la 
iad, l-a legat pe diavolul, a surpat iadul, i-a dezlegat pe cei prinşi în legăturile 
iadului, i-a înviat din morți şi ne va învia, aşa cum El a înviat. Să-l îndeplinim 
porunca cea de dinainte de moarte: „Să ne iubim unii pe alţii“. Să ţinem toate 
poruncile Sale, să nu-L jignim prin împotrivirea şi samavolnicia noastră. Ajută-ne, 
Doamne! 


Să fim într-un duh cu Domnul - duhul sfinţeniei, al iubirii, bunătăţii, blândeţii, 
îndelungii-răbdări, milosârdiei. Cine nu are acest duh, acela nu este al lui 
Dumnezeu. Deci trebuie să fim toţi doar iubire, iubire unică, şi să ne ştim cu toţii 
una: „Ca toţi să fie una“ (loan 17,21). Aşa să fie, ajută-ne, Doamne! 


Ce ni se va întâmpla în veacul viitor, când toate cele cu care ne-am amăgit în 
această lume - bogăţia, onorurile, mâncarea, băutura, îmbrăcămintea, locuinţele 
desăvârşit orânduite şi toate celelalte lucruri atât de atrăgătoare nu vor mai fi? Ce 
ni se va întâmpla - zic - când toate acestea vor rămâne doar vis şi când ni se vor 
cere fapte de credinţă şi de milostenie, înfrânare, curăție, blândeţe, smerenie, 
caritate, răbdare, ascultare... 


Trebuie să menţinem o legătură cât se poate mai strânsă, vitală cu cei ce viețuiesc 
în ceruri, sfinţii, apostolii, proorocii, mucenicii, sfinţiţii slujitori ai altarului, 
CUVIOŞII ŞI drepţii, fiindcă ei sunt mădulare ale aceluiaşi trup, Biserica lui Hristos, 
căreia îi aparţinem şi noi păcătoşii şi al cărei Cap este însuşi lisus Hristos Domnul. 


lată de ce îi chemăm în rugăciunile noastre, le vorbim, le mulţumim, îi slăvim. 
Creştinii trebuie să se afle într-o neîntreruptă relație cu ei dacă îşi doresc 
creştinească sporire, fiindcă sfinţi sunt prietenii şi îndrumătorii noştri spre 
mântuire, rugători şi mijlocitori pentru noi. 


Dispreţuiţi cele ale trupului, adică patimile. Să ne străduim să nu-i facem pe plac 
trupului, el cu toate ale sale fiind asemenea unui gunoi. Doamne, ajută-mă cu 
puterea Ta! Când ne vom convinge că toate cele trupeşti, păcătoase, nu trebuie să 
însemne nimic pentru noi, atunci Domnul va însemna pentru noi totul. Pe ruinele 
unei inimi împătimite de cele pământeşti înscăuna-se-va Domnul. 


Diavolul ne stăpâneşte inimile, ca să-şi îndeplinească voinţa, potrivnică lui 
Dumnezeu, vrea să ne izgonească din inimă împărăţia lui Dumnezeu, să surpe 
lucrarea lui lisus Hristos, adică posibilitatea de a ne înălța la cer, făcând aceasta 
prin împătimirea noastră de trup, de poftele lui, printr-o atenţie nemeritată dată 
trupului şi celor trupeşti. Aşa este! „Lucrând să învăţăm să nu ne uităm la trup, căci 
este trecător!” (vezi Troparul la un cuvios). Dar în veacul de-acum, la oamenii 
veacului acestuia, trupul stă mai presus de toate cele ale sufletului; cele duhov- 
niceşti, credinţa, faptele bune nu sunt preţuite. 


Domnul nu trăieşte într-o inimă în care domneşte lăcomia, patima pentru avuţii şi 
bunătăți pământeşti, bani ş.a. Aceasta s-a demonstrat prin experienţă trăită şi se 
confirmă în fiecare zi. În acea inimă „trăieşte" o răceală de piatră, trufia, închipuita 
înţelepciune, disprețul, răutatea, răzbunarea, invidia, avariţia, deşertăciunea, slava 
deşartă, hoţia, înşelăciunea, fățărnicia, duplicitatea, viclenia, linguşirea, curvia, 
clevetirea, furia, trădarea, sperjurul. 


Toţi suntem una prin unanimitate în dragoste şi în renaştere duhovnicească şi toți 
avem Acelaşi, Unic, Părinte ceresc: „Tatăl nostru Care eşti în ceruri". Alcătuim o 
singură frăție, cu un singur duh: „Dacă cineva nu are Duhul lui Hristos, acela nu 
este al Lui" (Romani 8, 9). Să înţelegem ce înseamnă aceasta. Noi suntem Biserica 
lui Hristos, al cărei Cap este însuşi Hristos, Cel blând şi smerit, nesecate fiind 
bunătățile de care ne învrednicim de la EI, dar numai să trăim în dragoste. Noi 
suntem turma, Hristos este Păstorul. Noi, mădularele, EI, Capul. Ar putea 
mădularele să se laude cu ceva, ştiind că tot ce au vine de la Cap? 


Dacă vom menţine aici pe pământ o relaţie vie, lucrătoare între mădularele lui 
Hristos, dacă ne vom iubi în fapt şi cu adevărat între noi, atunci şi sfinţii se vor afla 
într-o unire vie cu noi şi, orice le vom cere, mijloci-vor pentru noi la Hristos, 
Căruia i-au jertfit tot ce au avut mai scump, ŞI ni se va da. 


Noi, cei ce am primit viaţă de la Cel ce este viaţa tuturor - Dumnezeu - pentru a-l 
aduce în schimb roadele vieţii noastre, ne îndeplinim oare această datorie, aşa 
cum i-au adus în dar viaţa şi roadele ei protopărinţii, proorocii, apostolii, 
mucenicii, ierarhii-mărturisitori, cuvioşii, drepţii, toţi sfinţii? Sau cel puţin ne 
trece zilnic prin minte un asemenea gând? Nu cumva trăim doar pentru noi? 
Trăim oare după poruncile şi rânduielile Dătătorului de viaţă? Dacă nu, ce ne 
împiedică să o facem? Dragostea de sine, egoismul? Pe acestea să le aducem 
jertfă Domnului, fiindcă ce suntem de fapt noi, în sine? Păcat, putreziciune. 


În fiecare zi ţi se cere să dai milostenie şi să nu treacă zi fără să dai ceva unui sărac, 
dar fă-o cu bucurie, fără răutate, fără să-l jigneşti sau să murmuri. Nici tu nu-ţi 
aparţii. lar ceea ce dai acelor fii ai lui Dumnezeu care îşi poartă crucea lor, care de- 
abia îşi găsesc loc unde să-şi plece capul ţi-a venit de la Dumnezeu. Tu eşti 
împuternicit să porți de grijă moştenirii Domnului, eşti slujitorul de fiecare zi al 
acestor mai mici fraţi ai noştri întru Hristos, îndeplineşte-ţi lucrarea cu blândeţe şi 
smerenie, să nu ţi-o faci de mântuială, îl slujeşti pe Hristos, Judecătorul şi 
Atoatedătătorul; mare cinste, înaltă vrednicie! Fapta bună fă-o cu bucurie! Banii îți 
vor veni simplu, fără să te trudeşti din cale-afară, de unde nici nu te aştepţi; 
împarte-i. De-ţi sunt răsplătite strădaniile cu mărinimie, fii şi tu mărinimos cu alţii. 
N-ai meritat o asemenea răsplată, dă şi tu altora, nu pentru cine ştie ce merite, ci 
fiindcă au nevoie. 


După cum omul pătimaş este într-un duh cu diavolul - am simţit eu însumi, au 
simţit şi alţii - tot aşa omul virtuos este şi rămâne într-un duh cu Domnul, ceea ce 
şi simte, zicând: „Nu cu mai trăiesc, ci Hristos trăieşte în mine“ (Galateni 2. 20). 
Sau cum a spus Domnul însuşi: „Cel ce mănâncă trupul Meu şi bea sângele Meu, 
rămâne întru Mine şi Eu întru el“ (loan 6, 56). Sau Apostolul: „Sau nu vă 
cunoaşteţi voi singuri bine că Hristos lisus este întru voi?“ (2 Corinteni 13, 5). 
Sfinţii sunt într-un duh cu Domnul; într-un duh cu Domnul sunt şi binecinstitorii 
creştini, cei ce trăiesc acum. Ce taină măreaţă şi ce cinstire fără seamăn pentru fiii 
pământului! Dar şi ce necinste şi ce prăpăd îi aşteaptă pe cei ce se socot pe sine 
prea înţelepţi şi nesupuşi. Fi sunt într-un duh cu diavolul. De care Te rugăm, 
Hristoase Dumnezeule, izbăveşte-ne! 


Dacă vreun adevăr de credinţă, dezvăluit în vreun fel de cuvântul lui Dumnezeu, 
sau cercetat şi tâlcuit de mintea luminată de Dumnezeu, a sfinților, proslăviților 
bărbaţi a fost perceput şi cu inima în toată lumina şi vigoarea lui, iar tu îl pui la 
îndoială şi mai rămâi nedumerit să ştii că faci un greu păcat, din îngâmfare 
diavolească a minţii şi a inimii. 


Sunt un datornic de fiecare clipă al Domnului, cu datorii materiale şi spirituale. 
Sunt îndatorat din cauza păcatului şi a trupului, căruia Domnul îi oferă daruri 
materiale: mâncare, băutură, bani, haine, aer, căldură, lumină, în general 
lucruri care fac viaţa comodă şi îndestulată. Putea-voi oare să nu mă bucur când 
îmi iert eu însumi datornicii - cei îndatoraţi material sau spiritual, când Domnul 
îmi iartă nenumărate datorii? Să nu împart eu însumi din darurile materiale şi 
spirituale, pe care mi le-a dat şi mi le dă Dumnezeu? Îmi luminează mintea şi 
inima, îmi dă pace şi bucurie în Suflet, cunoştinţe de tot felul, îmi dă până şi 
aerul pe care îl respir! Ar fi monstruos dacă n-aş da şi eu, dar din dar! Alcătuim 
cu toţii acelaşi trup, Suntem unul altuia mădulare şi în acelaşi timp, datornici 
unii altora. Nici în organismul social nu putem face abstracţie unii de alţii, este 
cu neputinţă ca eu să nu fiu dator cuiva şi îndeobşte să nu fim îndatoraţi unii 
altora. Deci nu putem să nu ne iertăm unii altora datoriile. Aşa cum într-un 
organism viu unele organe trăiesc adesea pe seama altora, de pildă stomacul pe 
seama capului sau pe seama mâinilor şi picioarelor, aşa se întâmplă şi în 
societate. Principalul este să nu uităm că primim totul de la Dumnezeu şi că-l 
suntem îndatoraţi la nesfârşit şi că El ne iartă datoriile din iubire, doar-doar ne 
vom ierta şi noi datornicii. Să iertăm cu bucurie şi din inimă semenilor noştri 
datoriile cu care sunt încărcaţi faţă de noi, această iertare să I-o aducem lui 
Dumnezeu în fiecare zi ca pe o jertfă şi astfel vom trăi în dragoste. 


Să stârpim din noi samavolnicia şi nelegiuirea patimilor şi să ne supunem în toate 
voinţei lui Dumnezeu. Suntem chip al lui Dumnezeu, iar Dumnezeu este iubire (| 
loan 4, 8). Să trăim în iubire, să ne străduim către o asemenea viață! Doamne, vino 
în ajutorul nostru! Toate cele pământeşti — mâncarea, hainele, banii - să le socotim 
gunoi şi să nu-L mâniem pe Dumnezeu din cauza lor, mâncându-ne unii pe alţii, 
duşmănindu-ne între noi. Să-l vindem pe Dumnezeu pentru de-ale gurii sau pentru 
bani? Din două, una: sau Dumnezeu sau trupul. Nu poţi recunoaşte doi dumnezei şi 
nici să-i slujeşti pe amândoi. Trupul ne prescrie propriile legi potrivnice cu totul 
celor ale lui Dumnezeu: lăcomia, neînfrânarea, beţia, banii, zgârcenia sau părerea 
de rău pentru înstrăinarea către aproapele a darurilor primite de la Dumnezeu, 
pornirea duşmănoasă împotriva semenilor din cauza mâncării, băuturii, banilor, 
disprețul față de el, invidia din aceaşi cauză, nepăsarea faţă de omul aflat la necaz 
ş.a. 


Ce trebuie să facem ca să-l slujim pe Domnul fără făţărnicie? Să ne răstignim 
trupul cu patimile şi poftele lui, să nu punem nici un preţ pe el şi toate cele ce 
slujesc trupului — plăcerile, banii, îmbrăcămintea, casele, trăsurile să le socotim de 
asemenea fără valoare, gunoi, putreziciune, pământ, aşa cum şi sunt de fapt. Şi să 


punem mai presus de toate în viaţă iubirea, să jertfim totul pentru ea, să dispreţuim 
toate celelalte pentru ea. 


Toţi trebuie să ştie şi să creadă că există un şarpe nevăzut, aducător de moarte, 
numit diavolul, satana, osândit de Creator la chinuri veşnice, dar care îi poate 
atrage pe oameni în chinuri veşnice, pe necredincioşi, pe cei ce fac fărădelege şi nu 
se căiesc. De asemenea, să ştie şi să creadă toţi că ne-a fost trimis de la Dumnezeu 
un Mântuitor, ca să ne izbăvească de mușcătura dătătoare de moarte a şarpelui, de 
păcat şi de moarte veşnică, şi că Mântuitorul dă doctorii ce vindecă muşcăturile 
şarpelui: credinţa, rugăciunea, pocăinţa, Sfintele Taine ale Trupului şi Sângelui 
Său. 


Nenumărate sunt picăturile de ploaie care cad pe pământ, dar toate vin din acelaşi 
nor; multe sunt razele de lumină, dar toate iradiază de la acelaşi soare; multe sunt 
frunzele, dar copacul pe care cresc este unul singur; mult este nisipul, dar tot stă pe 
acelaşi pământ. Mulţi sunt oamenii şi toţi se trag dintr-un singur om - Adam - dar 
mai înainte de toate, de la Dumnezeu. 


De ce adaugă Domnul vieţii noastre zi după zi şi an după an? Pentru ca să ne 
dezbărăm treptat de păcate, să lăsăm deoparte şi să ne scoatem din suflet viclenia 
(fiecare pe a sa), să dobândim simplitatea şi sinceritatea care ne pot face fericiţi, să 
ne facem, de pildă, buni ca mieluşeii şi ca pruncii, să ne deprindem a nu mai avea 
nici o patimă faţă de lucrurile pământeşti, ci ca nişte copii candizi şi iubitori să ne 
„alipim“ cu toată inima numai de Dumnezeu şi să-L iubim din tot sufletul, cu toată 
puterea, cu toate gândurile, iar pe aproapele ca pe noi înşine. Grăbeşte-te să cazi în 
rugăciune cu lacrimi izvorâte din inimă şi cere-l Domnului să-ţi dea inimă curată. 
Să ne străduim din răsputeri şi prin toate mijloacele să stârpim din sufletele noastre 
viclenia, suspiciunea, gândul îndreptat spre ceea ce este mai rău, dorirea răului 
pentru alţii, bucuria de răul altuia, răutatea, trufia, prefăcătoria, lauda de sine, 
disprețul, nerăbdarea, urâtul, disperarea, irascibilitatea, laşitatea şi lipsa de curaj, 
invidia, avariţia, lăcomia şi îmbuibarea, curvia cu gândul, cu inima şi cu fapta, 
arghirofilia şi, în general, goana după înavuţire, lenea, neascultarea, întreaga 
cohortă neagră a păcatelor. Doamne! Fără Tine nimic nu putem face. Bine- 
cuvântează-ne pentru a lucra aceasta şi dă-ne biruință asupra vrăjmaşilor şi a 
patimilor noastre. Aşa să fie! 


Să încercăm să ne tămăduim de miopia sufletului şi să nu ne preocupăm doar de 
cele vremelnice, pământeşti; să căutăm a desluşi cu ochii minţii ce ne aşteaptă 
mâine - viaţa cea fără de sfârşit - şi să ne înălțăm inimile spre patria cea de sus. 
Este, într-adevăr, o miopie fără seamăn a sufletului nostru nemuritor a privi numai 


la prezent, la cele văzute, perceptibile prin simţuri şi care convin doar unor senzaţii 
trupeşti, şi a nu privi înspre veacul viitor, la „Cele ce ochiul n-a văzut şi urechea n- 
a auzit şi la inima omului nu s-au suit“ - bunătăţi - pe care Preabunul şi 
Preaînţeleptul Dumnezeu le-a gătit celor ce-L iubesc pe EI (1 Corinteni 2, 9). Ne 
dăm seama oare de ce ne-a lipsit miopia, căreia ne-am dat de bunăvoie? Ne-am 
lipit ca muştele de dulcețile pământeşti şi nu mai vrem în ruptul capului să ne 
dezlipim de ele! Fericit cel ce dispreţuieşte dulcețile lumii acesteia! Fericirea 
aceluia nu va avea sfârşit! 


După cum în lumea în care trăim aflăm bogaţi şi săraci, tot aşa şi în ordinea 
spirituală există săraci şi bogaţi. Săracii cer de la bogaţi şi de la cei cu dare de 
mână ajutor şi nu se pot lipsi de el; în ordinea spirituală, săracii ar trebui să vină şi 
să ceară ajutor celor bogaţi sufleteşte. Noi suntem cei săraci cu sufletul, sfinţii sunt 
cei bogaţi, care încă din această viaţă au strălucit prin credinţă şi prin evlavie. La 
dânşii trebuie să alergăm noi, săracii, să le cerem să se roage pentru noi, să ne ajute 
să devenim curaţi ca pruncii, să ne înveţe înţelepciunea duhovnicească, să putem 
învinge păcatul, să-L iubim pe Dumnezeu şi pe aproapele. Rugaţi-vă pentru mine, 
sfinților, oameni ai lui Dumnezeu, proorocilor, apostolilor, ierarhilor, mucenicilor, 
cuvioşilor, drepţilor şi toți sfinţii, ca să mă fac asemenea vouă! 


Când te rogi Domnului, caută să-ţi închipui în minte cui te rogi. Te rogi 
împăratului a toată făptura, Cel fără de început şi fără de sfârşit, Atotsfânt, 
Atotbun, Atotputernic, înţelept, Omniprezent, Atotdrept, înaintea Căruia stau cu 
evlavie milioane şi milioane de îngeri, de toate cetele, Căruia îi înalță cântare oştile 
mucenicilor, ceata proorocilor şi apostolilor, soboarele ierarhilor, cuvioşilor şi 
drepţilor. Rugându-te Stăpânei noastre Născătoarea de Dumnezeu, gândeşte-te în 
sine la nemăsurata-i sfinţenie, măreție, bunătate, înţelepciune, ştiind-o grabnic 
ajutătoare în tot binele, căreia se închină cu supunere soboarele îngereşti şi 
pământeşti. 


Taina răscumpărării neamului omenesc de către Hristos, patimile, moartea pe 
Cruce şi învierea Sa, înălțarea la cer şi cea de-a doua venire se cuvine să le avem în 
minte mereu şi să ne arătăm vrednici de ele, să cinstim sfinţenia Maicii Domnului, 
ca pe un chivot viu şi ca pe un templu al dumnezeirii, ca pe fiinţa îndumnezeită şi, 
mai presus de toate, să cinstim în ea - după cinstirea pe care se cade să o dăm 
Domnului însuşi - curăţia, sfinţenia, tăria în credinţă şi în dragoste. 


Fereşte-te cât poţi mai mult de linguşire, de grosolănie şi de samavolnicie. 
Sufletul nostru înclină repede înspre aşa ceva, atunci când vedem că alții fac 
lucruri care nu ne Sunt pe plac Sau fac chiar împotriva voinţei noastre. Rabdă! 


Gândeşte-te ce-ar fi dacă şi alţii ar vrea să se răzbune pe tine îndată când vei fi 
făcut ceva ce nu le era pe plac sau n-ai făcut ce erai dator să faci. „Precum voiţi 
să vă facă vouă oamenii, faceţi-le şi voi asemenea (Luca 6, 31). Sau ţineţi 
porunca Sfântă: „precum şi noi iertăm greşiţilor noştri . Omul este datorie 
personificată. Trebuie să mai spunem că inima omului este foarte capricioasă şi 
rea şi proastă. Din te miri ce o persoană oarecare ne poate deveni antipatică, 
începem s-o urâm, Suntem gata oricând s-o jisnim fără motiv. Trebuie să 
respingem din inimă ura „naturală”, fără motiv, şi să ne rugăm lui Dumnezeu 
să ne ferească de această miasmă a beznelor iadului. Să nu uităm ce ni S-a 
poruncit: „Aceasta vă poruncesc: să vă iubiţi unul pe altul” (loan 15, 17). 


Iubirea dă viaţă inimii, răutatea şi ura împotriva aproapelui o omoară. Dumnezeu 
ne ţine pe pământ tocmai pentru ca dragostea faţă de EI şi de aproapele să ne 
cuprindă inima; aceasta aşteaptă Domnul de la noi. Prin dragoste lumea este 
chemată să dăinuiască. 


Nu trece zi să nu mă lovesc de un obstacol grozav: păcatele, ele îmi rănesc şi îmi 
sfârtecă inima. Dar pentru a-l depăşi, îl am alături de mine, zi de zi, pe marele 
Izbăvitor şi Mântuitor, lisus Hristos. EI stă nevăzut, mă ajută, mă îndeamnă spre 
bine. Păcătoşilor, bieţii de voi, aflaţi-L pe Mântuitorul, cum L-am aflat eu din harul 
şi darurile Sale! 


Te înverşunezi cu răutate împotriva aproapelui tău, a confratelui tău, zicând că 
este aşa şi pe dincolo, un cărpănos, un rău, un înfumurat, că a făcut una Sau 
alta. Ce treabă ai tu cu el? Dacă a greşit, a greşit înaintea lui Dumnezeu, nu a ta. 
Dumnezeu să-l judece, nu tu. Va răspunde pentru faptele sale înaintea lui 
Dumnezeu, nu a ta. Ştii prea bine cât eşti de păcătos şi ce bârnă mare îţi Stă în 
Ochi, cât de greu îţi este să ţii piept păcatelor şi să le învingi, că boleşti tu însuţi 
de ele fiindcă te-au prins în plasa lor, că pentru aceste păcate îţi este ţie însuţi 
necesară îngăduinţa altora. Fratele pe care îl osândeşti este om ca şi tine. Fu 
îngăduitor cu el, ca față de un om supus păcatului, întru totul asemenea ţie. lubeşte- 
1 ca pe tine însuţi, ţinând seama de cuvintele Domnului: „Aceasta vă poruncesc; să 
vă iubiţi unul pe altul” (loan 15, 17). Şi aşa cum te rogi Domnului pentru tine ca să 
te ajute să-ţi dezrădăcinezi patimile rebele, greu de vindecat, tot aşa roagă-te şi 
pentru acel frate al tău, să-l elibereze Domnul de ispită şi de boala păcatului, a 
patimilor, de întunericul şi povara lor. Să ținem seama că suntem trup supus 
păcatului şi că mădularele ne sunt infectate, mai mult sau mai puţin, de suflarea 
vrăjmaşului comun - diavolul şi că, fără dar dumnezeiesc, singuri nu suntem în 
stare să risipim această suflare dătătoare de moarte şi de întuneric. Numai suflarea 
Duhului Sfânt poate împrăştia miasma şi bezna drăcească a patimilor, cu puterea 


Domnului nostru lisus Hristos, Cel ce a pătimit pe cruce, şi că trebuie să ne rugăm 
cu smerenie Domnului, în duh de dragoste frățească, pentru toţi confrații noştri şi 
pentru toţi oamenii, ca şi ei să fie feriți de întunericul păcatului, în care se 
desfătează, nedându-şi seama că merg spre pieire şi de ispita cea mare ce vine de la 
ele. Cum ne desfătăm cu păcatele? Bogatul cu bogăţiile, iubitorul de onoruri cu 
distincțiile, lacomul cu mâncarea şi cu băutura, răul cu răutatea, invidiosul cu 
suferinţa victimilor sale ş.a. 


Domnul, Stăpânul nostru, mă aude când spun: „Miluieşte-mă Dumnezeule!“ Mă 
aude şi îmi dă ceea ce-l cer (cunosc din experienţă), numai să fi cerut din toată 
inima. Aşa se întâmplă şi când mă rog cu alte cuvinte din rugăciuni, sau cu 
propriile mele cuvinte, numai să le fi spus sincer. O, Stăpâne, bun şi grabnic 
ajutător! Slavă ie! „Cereţi şi vi se va da, căutaţi şi veţi afla; bateţi şi vi se va 
deschide. Că oricine cere ia“ (Matei 7, 7-8). Rugaţi-vă însă cu inimă curată, cu 
încredere. 


Trimiţând asupra noastră boli fizice. Domnul „loveşte” în omul cel vechi, păcătos, 
trupesc, pentru a face să sporească în putere omul cel nou, pe care metehnele 
trupeşti îl fac să nu se dezvolte - lăcomia pântecelui, lenea, desfătările lumeşti, 
patimile de tot felul. „Când sunt slab, atunci sunt tare” (2 Corinteni 12, 10). Se 
cuvine să primim bolile cu recunoştinţă. 


Sfinţii sunt mari prin condiţia lor spirituală, prin credinţă, prin nădejde neclintită în 
Dumnezeu, prin dragostea pe care i-o poartă lui Dumnezeu, pentru care au 
disprețuit toate ale lumii. O, cât de mici suntem faţă de ei, cu nimic nu ne 
asemănăm lor! Mari sunt prin nevoinţele lor: prin înfrânare, priveghere, post, 
rugăciune continuă, cunoaştere şi înţelegere a cuvântului lui Dumnezeu, gândire la 
Dumnezeu. Cu nimic nu le suntem asemenea. Am putea, oare, să nu-i cinstim? Am 
putea, oare, să nu le cerem, cu evlavie, să se roage pentru noi? Şi putea-vom oare 
să-i privim cu uşurinţă, fără evlavie, să nu ţinem seama de îndumnezeirea lor, de 
unirea lor cu Dumnezeu? 


Mulţumescu-ţi Ție, Doamne, Stăpânul şi Judecătorul meu, că mă înveţi să mă rog 
Ție simplu, curat şi auzi strigarea mea către Tine, că mă izbăveşti de păcatele şi 
supărările mele şi îmi porţi paşii pe pământ neted. Îndată ce Te-am chemat din 
păcatul vicleniei mele cu cuvintele rugăciunii bisericeşti: „Doamne, Dumnezeul 
nostru, dă-ne nouă iertare păcatelor prin pocăință”, abia am isprăvit rugăciunea şi 
mi-am şi simţit sufletul împăcat şi uşurat. 


Acordă consideraţie şi respect oricărui om, ca şi chip al lui Dumnezeu, nu 

gândi nimic rău despre el, neavând nici un motiv 


Nu da ascultare clevetirilor vrăjmaşului asupra aproapelui tău, ticăloşiei lui, trufiei, 
răutăților lui. Acordă consideraţie şi respect oricărui om, ca şi chip al lui 
Dumnezeu, nu gândi nimic rău despre ei, neavând nici un motiv. Şi atunci când te 
rogi în sinea ta, şi când te rogi la vedere, păstrează neclintită convingerea că 
Domnul este de față, lângă tine şi că îţi aude fiecare cuvânt, chiar dacă l-ai spus 
doar în gând; spune din toată inima sincer, judecă-te pe tine însuţi, tot sincer, fără 
a te justifica în vreun fel. Crede că Dumnezeu te va milui că nu vei rămâne 
nemiluit. Aşa €, ştiu din experienţă. 


Te superi pe aproapele tău, îl dispreţuieşti, nu vrei să vorbeşti cu el calm, cu 
dragoste, fiindcă are un caracter care îți repugnă: e grosolan, brutal, dispreţuitor, 
acestea vădindu-se în vorbirea şi în manierele lui. De asemenea, îţi displace 
fiindcă: îşi dă aere, se consideră mai ceva decât este şi se comportă trufaş şi 
nerespectuos. Tu însă, care eşti doctorul şi învățătorul aproapelui, meriți să fiu 
acuzat mai mult decât el. „Doctore, vindecă-te pe tine însuţi!“ (Luca 4, 23). 
Învăţătorule, caută mai întâi să înveţi tu însuţi! Răutatea ta este mai rea decât tot 
răul. Gândeşte-te, e oare cu putinţă să vindeci răul cu rău? Având tu însuţi bârna în 
ochi, poţi scoate oare paiul din ochiul aproapelui? Răutăţile, neajunsurile se 
îndreaptă cu binele, cu mângâiere, cu dragoste, blândeţe, smerenie, răbdare. 
Recunoaşte-te cel dintâi dintre păcătoşi, dintre cei ce ţi se vor părea păcătoşi, sau 
chiar sunt, aşază-te pe tine mai prejos decât toți. Scoate din tine orice urmă de 
trufie şi de ură împotriva aproapelui, de nerăbdare şi de mânie şi atunci vei putea 
să-i vindeci pe alţii. Treci cu vederea, din dragoste îngăduitoare, scăderile altora. 
Chiar dacă descoperi abateri în comportarea aproapelui, cu ce te vei alege dacă le 
vei da în vileag? Îi vei purta vrăjmăşie. Dar este cineva fără de păcat? De aceea ni 
s-a poruncit să iertăm greşiţilor noştri; dacă nelegiuirile noastre le vede Dumnezeu, 
putea-vom oare să ne împotrivim judecății Sale? „Că de veţi ierta oamenilor 
greşelile lor, ierta-va şi vouă Tatăl cel ceresc“ (Matei 6, 14). La cina dragostei stăm 
împreună cu însăşi întruchiparea Dragostei, dar nu ne iubim unii pe alţii! Ciudat! 
ŞI nici nu ne îngrijim de aceasta. lar iubirea nu ne va veni de la sine, fără râvna, 
strădania şi lucrarea noastră. 





DD z—7—7— 


Omul, creatura cea mai frumoasă şi cea mai de preţ, cea mai aleasă dintre cele 
făcute de mâna lui Dumnezeu; cea mai armonioasă şi cea mai perfectă şi cea care 
ar trebui să fie cea mai curată, neatinsă de nici o întinăciune, ca şi creaţie a lui 
Dumnezeu, chip şi templu al Său. Să nu ne lăsăm atinşi de nimic din ceea ce este 
necurat şi viclean, să alungăm gândurile hulitoare şi sceptice. Suntem poporul lui 
Dumnezeu, suntem sfinţi, întru Hristos; să ne păstrăm inimile în sfinţenie, ca nişte 
chivote vii ale lui Dumnezeu, să nu ne lăsăm atinse gândurile şi inimile de 
spurcatele şi viclenele duhuri! Cel ce Te-ai făcut om pentru noi, Cuvinte al lui 
Dumnezeu şi Doamne, ţine-ne în sfinţenia Ta! Tu, Cel ce eşti Preasfântul nostru 
Cap, nu lăsa ca trupurile şi sufletele noastre să se dea spurcatului Veliar să ni le 
întineze acela cu gânduri ticăloase; rămâi mereu cu noi, ţine-ne curaţi şi 
neprihăniți. Fă, Doamne, să păstrăm mereu cu Tine, Dumnezeiescul nostru Cap, o 
legătură vie ca şi mădulare ale Tale, legătura gândurilor inimii, legătură de 
rugăciune şi de faptă. De vor cădea inimile noastre de la fața Ta, Doamne, 
întunericul şi moartea să fie partea lor, întristarea şi strâmtorarea, ruşinea, 
nimicirea şi ticăloşirea. Cu Tine însă, ale noastre sunt lumina, viaţa, pacea, bucuria, 
lărgimea inimii, îndrăznirea către cele înalte, măreţia şi sfinţenia. 


Știind că vă este făgăduită viaţă veşnică în Domnul, că trebuie să o meritaţi prin 
ascultare de Dumnezeu şi de Biserica Sa, în viaţa aceasta scurtă, prin îndurarea 
bolilor, necazurilor, vrăjmăşiilor, lipsurilor de tot felul, nu vreţi să vă supuneţi 
Creatorului, trăiţi în nepăsare şi nerâvnă faţă de suflet, de faptele bune şi mereu în 
păcat. Dovedindu-vă făptură josnică, viciată şi neascultătoare, la ce-ar trebui să vă 
aşteptaţi? Cugetă, suflete al meu, şi schimbă-ţi viaţa pământească întru slava lui 
Dumnezeu şi spre binele aproapelui. Nu mai face pe placul cărnii şi sângelui, ci 
caută a-l bineplăcea lui Dumnezeu. Carnea şi sângele sunt stricăcioase, ca toate 
cele pământeşti. 


Ce rost ar putea avea neîncrederea, acolo unde n-ar trebui să apară, de pildă în 
timpul citirii sau ascultării cuvântului lui Dumnezeu, a citirilor şi cântărilor din 
biserică, în timpul rugăciunilor. Să-ţi fie de ajuns a şti că Dumnezeu este Adevărul. 
Biserica este stâlpul şi temelia adevărului. Diavolul este vrăjmaşul, minciuna, 
clevetirea. Îţi este deajuns să cunoşti aceasta. Cunoaşte pe Unul Dumnezeu şi 
adevărul Său; fereşte-te de diavolul, de minciunile, uneltirile şi absurdităţile. 


Demonii se cutremură chiar şi numai văzând semnul crucii, deoarece pe lemnul 
crucii a fost țintuit Fiul lui Dumnezeu şi acesta a fost sfințit prin pătimirea Sa pe el; 


demonii se cutremură şi de Stăpâna noastră, Născătoarea de Dumnezeu, numai 
auzindu-i numele atotsfânt. Asemenea unei stele strălucitoare, Stăpâna stă în 
strălucirea luminii dumnezeieşti precum jarul care îşi primeşte arderea dintr-un foc 
uriaş, toată numai lumină şi pară. Nimic mai uşor decât să crezi că aşa cum EI, 
Dumezeu, este Lumină şi Sfinţenie, Maica Sa este Lumină veşnică, Sfinţenie 
veşnică. Amin. 


“Iisus Hristos, 1eri şi azi şi în veci este acelaşi" (Evrei 13, 8). Acelaşi lucru putem 
spune şi despre adevărul lui Dumnezeu, despre tot ceea ce se citeşte în Sfânta 
Evanghelie, în rugăciunile, canoanele, acatistele bisericeşti, în Psaltire. Acestea 
sunt în veci aceleaşi. Sunt aceleaşi cum le-ai descoperit acum, prima dată, sau când 
te-ai rugat cu inimă sârguitoare, simțindu-le întregul adevăr, dulceaţa, pacea, 
vitalitatea. Tu te transformi, devii altul în raport cu ele, care rămân mereu 
neschimbate, ca un soare veşnic, care luminează, încălzeşte, însufleţeşte. 


Până când oare - deşi Sfintele Taine pe care le primim ne aduc aminte că „un trup 
suntem cei mulți” (1 Corinteni 10, 17) - inimile noastre nu se vor căuta spre a se 
uni, ca mădulare ale aceluiaşi trup unic al lui Hristos? Până când vom mai trăi, 
oare, după cum ne duce capul, vrăjmăşindu-ne unii pe alţii, pizmuindu-ne, 
amenințându-ne, amărându-ne şi mâncându-ne unii pe alții, defăimându-ne, 
judecându-ne? Până când, oare, nu vom avea în noi Duhul lui Hristos, duhul 
blândeţii, smereniei, nerăutăţii, dragostei nefăţarnice, abnegaţiei, răbdării, dreptei 
înţelepciuni, înfrânării, simplităţii şi sincerităţii, al dispreţului faţă de cele de Jos şi 
al râvnei nestinse faţă de cele de sus? 







Domnul ne este tuturor toate; noi singuri nu putem face nimic pentru noi. El este 
Cel ce dă putere, bunătăţi, toate cele de trebuinţă pentru a ne petrece viaţa cu bine. 
Să ne lăsăm cu totul în grija Sa. 


Când te rogi, caută să fii asemenea unui prunc care începe să gângurească, iar 
duhul tău să fie una cu cel al rugăciunii pe care o spui. Socoteşte-te pe tine ca pe un 
NIMIC, ia rugăciunea ca pe un dar al lui Dumnezeu. Renunţă cu desăvârşire la 
cunoştinţa cea după trup, nu ţine seama de ea, fiindcă „semeţeşte" (1 Corinteni 3, 
1), ne face să ne îndoim, să urzim himere, să hulim. Dacă în timp ce te rogi, sau în 
altă vreme, vrăjmaşul îți tulbură sufletul cu gânduri ticăloase şi cu hulă, nu 
deznădăjdui, ci spune cu convingere în inima ta; „pentru a ne curăți de aceste 
păcate şi de altele asemenea lor a coborât pe pământ Domnul nostru lisus Hristos; 
Mântuitorul a venit să ne ajute să ne izbăvim de ele şi de toate păcatele pe noi, cei 


neputincioşi cu duhul". Dacă vei spune aceste cuvinte cu credinţă, ţi se va linişti 
inima îndată. Domnul ţi-o va curăța. Nici un păcat şi nici o intenţie de păcat nu 
trebuie să ducă la deznădejde; să ținem neclintită nădejdea în Mântuitorul. O, 
nemuritoare, părintească grijă a lui Dumnezeu! Cât de măreaţă este slujirea lui 
Dumnezeu, făcut Om, către noi păcătoşii! Cu nemărginită iubire de oameni ne stă 
în ajutor, ne curăţă şi ne mântuieşte. Ruşinează-se puterea vrăjmaşului! 


De slăveşti pe aproapele drept-slăvitor, pe Dumnezeu îl slăveşti; de faci bine 
aproapelui, ţie îţi faci bine, fiindcă acelaşi trup suntem; de faci bine aproapelui, ţi- 
L faci „datornic" pe Dumnezeu, fiindcă aproapele este chipul lui Dumnezeu, iar 
Dumnezeu este totul în toţi; de faci bine unui creştin, ți-L faci „datornic” pe 
Hristos, Fiul lui Dumnezeu, fiindcă creştinii sunt trupul Lui, mădularele Lui. Dai 
cu împrumut unui creştin, împrumuţi Duhului Sfânt, creştinii fiind temple ale 
Duhului Sfânt. „Nu ştiţi, oare, că voi sunteţi templu al lui Dumnezeu şi că Duhul 
lui Dumnezeu locuieşte în voi?" (1 Corinteni 3, 16). 


Dumnezeu l-a creat pe om după chipul şi asemănarea Sa, aceasta fiind un dar de o 
infinită măreție. Omul însă, care este ființă raţională, liberă, s-a făcut 
nerecunoscător față de Creatorul său, L-a jignit prin încălcarea poruncilor şi prin 
necredinţă, prin trufie faţă de EI. A vrut să se facă asemenea Creatorului, s-a ridicat 
împotriva Lui. Orice păcat înseamnă un act de război împotriva lui Dumnezeu. 
Necuprins este însă darul dumnezeieştii iubiri de oameni! După căderea noastră 
atât de adâncă, greşind înaintea Creatorului, căzând din viață în moarte, 
îndepărtându-ne de Dumnezeu, Care este însăşi viaţa noastră, şi când ne-am dat 
stricăciunii prin păcate, ameninţaţi fiind de moarte veşnică, Dumnezeu L-a trimis 
pe pământ pe Răscumpărătorul lumii, Fiul Său, Unul-Născut, pentru ca, luând 
chipul trupului nostru, să ne lumineze, să pătimească pentru vinovăţiile noastre şi 
aşa să ne curețe de păcate, iar prin pocăință şi credinţă în EI, să ne readucă la 
Părintele Său, de la Care am căzut. Să preţuim suprema bunăvoință a lui 
Dumnezeu faţă de noi şi să nu ne arătăm „nepăsători la o astfel de mântuire" (Evrei 
2, 3). Să nu uităm nici o clipă că suntem corupți prin păcat şi că putem să ne 
înnoim firea prin mijloacele harice pe care ni le pune la îndemână Biserica. 
„Curăţiţi aluatul cel vechi ca să fiți frământătură nouă" (1 Corinteni 5, 7). Dar 
suntem noi oare frământătură nouă sau am rămas aluatul cel vechi, cu aceleași 
păcate? 


Maica Domnului este de un trup, de un sânge şi de un duh cu Mântuitorul, ca 
Maică a Sa. Prin dar dumnezeiesc a dobândit vrednicia neasemuită de a deveni 
Maica lui Dumnezeu însuşi, dându-l trup prea curat şi întru tot sfânt, alăptându-L, 
purtându-L în braţe, îmbrăcându-L, veghindu-l în tot chipul copilăria şi ado- 


lescenţa, sărutându-L de nenumărate ori, mângâindu-L. Doamne, putea-va cineva 
oare să descrie măreția Fecioarei Născătoare de Dumnezeu? „Nici un grai nu este 
în stare a te lăuda după vrednicie; mintea se cutremură de uimire, cinstindu-Te pe 
Tine, Născătoare de Dumnezeu" (Irmos). Într-un gând şi cu inimă curată să o 
chemăm. 


Cunoaşte şi ţine minte că Stăpâna noastră, Născătoarea de Dumnezeu, îi stă mereu 
aproape de inimă cauza mântuirii tale, de aceea fiind aleasă dintre toate neamurile 
de Fiul lui Dumnezeu, pentru a se întrupa în ea, prea curat, din bunăvoința Tatălui 
şi lucrarea Sfântului Duh, pentru a izbăvi neamul omenesc de păcat, de blestem, de 
moarte veşnică şi de chinuri veşnice; ne este aproape, după cum şi Mântuitorul ne 
este aproape în lucrarea mântuirii noastre. Vino înaintea ei cu deplină credinţă, 
nădejde şi dragoste. 


Hristos, Fiul lui Dumnezeu, Cel mai Sfânt decât toți sfinţii, „nu se ruşinează să ne 
numească, pe noi păcătoşii, fraţi “ (cf. Evrei 2, 11). Nici tu nu te ruşina să numeşti 
fraţi şi surori cel puţin pe cei săraci şi neluaţi în seamă, oameni simpli, de-ţi sunt 
sau nu rude după trup; nu te trufi în faţa lor, nu-i dispreţui, nu te ruşina de ei, 
fiindcă suntem cu adevărat toți fraţi întru Hristos. Toţi ne-am născut a doua oară 
din apă şi din Duh, prin baia Botezului, devenind fii ai lui Dumnezeu. Toţi ne 
numim creştini; toţi ne împărtăşim cu Trupul şi cu Sângele Fiului lui Dumnezeu, 
Mântuitorul lumii; asupra noastră se săvârşesc toate celelalte Taine ale Bisericii; 
toţi ne rugăm cu Rugăciunea domnească, zicând Tatăl nostru, deci toți îl socotim 
pe Dumnezeu Părinte. Nu cunoaştem alt grad de rudenie decât rudenia în ordine 
spirituală, suprema, veşnica rudenie dată nouă de Stăpânul vieţii, Creatorul şi 
înnoitorul fiinţei noastre, lisus Hristos, fiindcă numai această rudenie este 
adevărată, sfântă, dăinuitoare, rudenia pământească fiind neadevărată, schim- 
bătoare, nestatornică, vremelnică, coruptibilă, coruptibile fiind carnea şi sângele 
nostru. Poartă-te simplu cu oamenii, ca de la egal la egal, nu te considera superior 
față de nimeni, ci dimpotrivă, smereşte-te, „fiindcă oricine se înalță pe sine se va 
smeri şi cel ce se smereşte pe sine se va înălța“ spune: eu sunt cult, iar el sau ea nu 
sunt; el sau ea sunt nişte țărănoi inculţi. Darul pe care l-ai primit de la Dumnezeu, 
nevrednicule, să nu-ţi dea ție pricină de trufie, ci de smerenie. „ȘI oricui 1 s-a dat 
mult, mult i se va cere, şi cui 1 s-a încredinţat mult, mai mult i se va cere“ (Luca 12, 
48). 


Să nu spui niciodată: mă trag dintr-un neam ales, neamul aceluia este unul de jos. 
Nobleţea pământească, lipsită de noblețea credinţei şi a faptelor bune, nu este decât 
un nume zornăitor şi nimic mai mult. Ce fel de nobleţe este în mine, de vreme ce 
sunt tot atât de păcătos ca şi alții, ba chiar mai rău? Nu trebuie să-ți iubeşti 


aproapele după propria-ţi măsură, ci după măsura lui Dumnezeu. Noi suntem gata 
să-i iubim numai pe cei ce ne iubesc; pe cei ce din cine ştie ce motive ne-au 
devenit fie duşmani, fie neprieteni, îi dispreţuim, îi urâm, îi prigonim. Dumnezeu 
vrea însă ca tocmai pe aceştia să-i iubim mai mult, ei fiind bolnavi. Pentru ca noi 
înşine, bolnavi fiind de egoism, trufie, nesocotinţă şi ură, să ne vindecăm prin 
dragoste şi smerenie, aplicându- le acestea ca pe o oblojeală atotvindecătoare şi pe 
rănile inimilor lor. Dacă putem vindeca altora bolile sufletului, să nu-i privim pe 
aceia de sus, să nu fim răi cu ei, să nu ne supărăm, să nu ne ieşim din fire, să nu 
privim binele pe care l-am făcut aproapelui ca pe o ispravă menită să ne 
măgulească propriul egoism sau, în general, izvorâtă din vreo patimă. „Dragostea 
nu se aprinde de mânie - fie din pripeală, fie din trufie şi dispreț faţă de aproapele - 
ea îndelung rabdă, este binevoitoare, nu se laudă, nu gândeşte răul “ (1 Corinteni 
13, 4-5): nu ia în seamă orice vorbă aruncată la întâmplare, caută să treacă cât mai 
mult cu vederea. Fiindcă, iertând cu îngăduinţă, ţi se întoarce şi ţie în acelaşi chip. 
Cel ce vrea să-i însănătoşească pe alții se cuvine să fie el însuşi sănătos, ca să nu-i 
spună „pacienţii” „doctore, vindecă-te pe tine însuţi" (Luca 4, 13). Dacă cel pe care 
îl doftoriceşti ar vedea că eşti rău şi supărăcios, că nu-l iubeşti, te-ar dispreţui în 
sinea lui, te va uri, nu vei putea să-l îndrepţi nicicum, fiindcă răul nu se îndreaptă 
cu răul, ci cu binele. „Biruieşte răul cu binele" (Romani 12, 21). Stârpeşte mai întâi 
în tine ceea ce vrei să stârpeşti în alţii. 


Grija faţă de cele ale vieţii materiale acoperă asemenea unei neguri orizontul 
sufletului, întunecă ochii inimii, leagă sufletul. Tu nu te îngriji de nimic, lasă toată 
grija şi toată preocuparea pe seama Domnului, aşa cum ne învaţă Apostolul 
purtător de duh. Să nu-ţi pară rău de ceea ce dai altuia. Acestea sunt o arvună ale 
noilor şi marilor îndurări ale Domnului faţă de tine. 


Câte unul arată ca şi cum s-ar ruga Domnului, când de fapt lucrează pentru 
diavolul, care şi-a făcut cuib în inima lui, fiindcă se roagă doar cu buzele, dar 
inima îi este rece, nu simte şi nu doreşte ceea ce cere şi spune gura: „Cu inima este 
departe" (Isaia 29, 13) de Domnul. De asemenea, mulți dintre cei ce se împărtăşesc 
cu Trupul şi Sângele lui Hristos o fac fără sinceritate şi fără prea mare dragoste, ci 
numai cu buzele şi cu stomacul, cu puţină credinţă, cu răceală, inima fiindu-le 
cuprinsă de patima de mâncare şi băutură, de bani, de trufie, răutate, invidie, lene. 
Stăm foarte departe cu inima de Cel ce este iubire, sfinţenie, desăvârşire, 
înţelepciune şi bunătate negrăită. Unii ca aceştia să se scruteze mai mult pe sine, să 
se căiască, să cugete adânc la ce este şi ce trebuie să fie rugăciunea şi împărtăşania. 
Răceala inimii faţă de Dumnezeu în timpul rugăciunii vine de la diavolul, este ca 
un vifor rece care vine dinspre tartar; noi, fii lui Dumnezeu fiind, se cuvine să-L 
iubim pe Domnul cu cea mai fierbinte iubire. Dă-ne, Doamne, să putem iubi aşa, 


fiindcă „fără Tine nu putem face nimic" (loan 15, 5). Tu eşti totul pentru noi, noi 
nu suntem nimic. Tu ne-ai adus din neființă la ființă şi ne-ai dat toate cele spre 
folos. 


A te căi înseamnă să simţi în inimă minciuna, iraţionalitatea, vinovăția păcatelor pe 
care le-ai săvârşit, să-ţi dai seama că, făcându-le, ai batjocorit numele Creatorului, 
Domnului, Părintelui şi Binefăcătorului tău, nemărgita-l sfinţenie, pe care păcatele 
omului o pângăresc neîncetat. Înseamnă să doreşti din toată inima să te lepezi de 
ele şi să ţi se şteargă. 


Creştinului care a păcătuit cu voie sau fără voie, adu-i aminte mai des de 
demnitatea sa, că a fost îndumnezeit şi că firea noastră a fost aşezată pe tron, 
împreună cu Dumnezeu-Tatăl, Fiul şi Sfântul Duh. Evreului, mahomedanului, 
păgânului spune-le, când ai prilejul, de ce vrednicie se lipsesc stăruind în 
necredinţă, spune-le cât de sus a înălţat şi înalță Fiul lui Dumnezeu firea noastră, 
cum a înnobilat-o şi cu ce daruri a împodobit-o. Pe creştin învaţă-l să se lase de 
păcate de dragul condiţiei sale nobile, pe necredincioşi adu-i la credinţa în Hristos. 


Ectenia mare. Potrivit acesteia, toţi suntem una. În ea se face pomenire,,de toate 
mădularele Bisericii, ale trupului lui Hristos, mai întâi de cele pământeşti, apoi de 
cele cereşti. De altfel, aceasta o regăsim ca pe o caracteristică comună a tuturor 
serviciilor de cult: Vecernie, Utrenie, Liturghie... Cu ce duh, la ce altitudine de 
cugetare şi cu ce dragoste trebuie să se roage preotul pentru toți şi pentru toate 
(Liturghier). 


În tot cuprinsul rugăciunilor şi cântărilor bisericeşti suflă Duhul adevărului. Tot 
gândul ce-ţi vine atunci împotrivă, ca o îndoială sau ca o hulă, vine de la diavolul, 
părintele minciunii, clevetitorul. Rugăciunile şi cântările sfinte sunt inspirate de 
Duhul Sfânt. 


Cel ce se roagă Domnului, Maicii Domnului, îngerilor şi sfinților trebuie mai întâi 
să caute a-şi îndrepta viaţa şi inima şi să le urmeze pilda, aşa cum stă scris: „Fiţi 
milostivi, precum şi Tatăl vostru este milostiv” (Luca 6, 36). „Fiţi sfinţi, pentru că 
Eu sunt sfânt“ (1 Petru 1, 16). Cine se roagă Maicii Domnului trebuie să-i urmeze 
pilda în smerenie, în neînchipuită curăție în supunere voinţei lui Dumnezeu (de 
pildă, atunci când vezi nedreptatea), în răbdare. Cel ce se roagă îngerilor trebuie să 
se gândească la viaţa cea de Sus, să se arate râvnitor în trăire duhovnicească, 
lepădându-se, puţin câte puţin, de cele ale trupului şi de patimile trupeşti, să se 
aprindă de văpaia iubirii de Dumnezeu şi de aproapele; cel ce se roagă sfinților 
trebuie să urmeze pilda iubirii lor de Dumnezeu, a dispreţului față de lume şi de 


bunătățile ei deşarte, să-i imite în rugăciune, înfrânare, neagonisire, răbdarea 
bolilor, a supărărilor şi nenorocirilor, iubirea lor față de aproapele. Altminteri 
rugăciunea nu va fi decât bolboroseală deşartă. 


Cel ce se roagă trebuie să fie ca omul flămând; să-şi dorească cu ardoare şi 
nestrămutat bunătăţile după care flămânzeşte, îndeosebi cele duhovniceşti: iertarea 
păcatelor, curăție, sfinţenie, stăruință în virtute, pe care le cere când se roagă. 
Altminteri îşi bate gura degeaba. Cugetă, de asemenea, cum să-l aduci Domnului 
mulțumire şi laudă. Doreşte-ţi cu înflăcărare să-l mulţumeşti şi să-l aduci laudă 
Domnului mereu, fiindcă toate ne vin de la EI, toate sunt darurile bunătăţii şi 
milosârdiei Sale. 


Domnul este viaţa mea. Domnul îmi este izbăvire de moarte veşnică, îmi este izvor 
de viaţă veşnică, curăţire şi izbăvire de mulţimea greşelilor mele, sfinţirea mea. 
Domnul îmi este putere în neputinţă, zare largă în strâmtorare, nădejde în 
deznădejde şi în şovăială. Domnul îmi este lumină în întuneric, pace în tulburare, 
ocrotitor în ispite. El este în tot ce gândesc, doresc, fac bun, lumină sufletului şi 
trupului, mâncare, băutură, îmbrăcăminte, scut, armă. Totul! Suflete al meu, 
iubeşte pe Domnul şi mulțumeşte-l neîncetat. „Binecuvântează, suflete al meu, pe 
Domnul şi toate cele dinlăuntrul meu, numele cel sfânt al Lui. Binecuvântează, 
suflete al meu, pe Domnul şi nu uita răsplătirile Lui. Pe Cel ce curăţeşte toate 
fărădelegile tale, pe Cel ce vindecă toate bolile tale. Pe cel ce izbăveşte din 
stricăciune viaţa ta, pe Cel ce te încununează cu milă şi cu îndurări” (Psalmul 101, 
1-4). 


Voi toţi sunteţi fraţi (Matei 23, 8). Să vă iubiți unul pe altul (loan 15, 17). Biserica 
lui Dumnezeu este asemenea unei măreţe şi sfinte familii, în care Dumnezeu este 
Tatăl, Preasfânta Născătoare de Dumnezeu, Maica Domnului nostru lisus Hristos, 
ne este mamă. Îngerii şi sfinţii, fraţii mai mari, noi toţi, fraţi buni, de aceeaşi 
obârşie, născuţi de Biserică, trecuţi toți prin aceeaşi baie a Botezului în numele 
Sfintei Treimi. În chip firesc, cei mici sunt datori să-i respecte pe cei mari şi să li se 
supună, după cum, cei nedesăvârşiţi cer celor mai mari să se roage lui Dumnezeu 
pentru ei, fiindcă aceia sunt prietenii lui Dumnezeu, mijlocirea lor fiind primită cu 
bunăvoință de Domnul. Rugăciunii fulor către Tatăl lor ceresc i-a pus început Fiul 
Său: „Latăl nostru”. 





pentru Slava numelui Tău. Ai venit să ne izbăveşti de uneltirile vrăjmaşului, 
izbăveşte-mă ca să nu mai fac cele ale necuratului, răului, spurcatului, 
ticălosului vrăjmaş care lucrează în mădularele mele şi care, prin Silnicie, vrea 
Să mă atragă şi să mă ducă în păcat. Ai venit să mă luminezi, luminează-mi 
inima cea întunecată de patimi. Ai venit Să aduni cele risipite, adună-mi 
gândurile împrăştiate de vrăjmaşul. Ai venit să ne întăreşti în neputinţele 
noastre, spunând „puterea Mea se desăvârşeşte în slăbiciune”, iar Apostolul Tău 
adăugând: „foarte bucuros mă voi lăuda mai ales întru slăbiciunile mele, ca să 
locuiască în mine puterea lui Hristos” (2 Corinteni 12, 9). Neputincios fără 
Seamăn Sunt eu şi fără de Tine nimic bun nu pot face; nici Să cuget, nici Să Simt 
binele, nici să-l doresc, nici să-l spun, nici să-l fac. Fără Tine Sunt cu 
desăvârşire neputincios în a face binele. Dă-mi harul Tău, dă-mi lumina şi 
puterea de a gândi şi a simţi binele, pentru a-Ţi bineplăcea întru toate. Îşi 
încredinţez toată viaţa mea, Hristoase Dumnezeule, Mântuitorul şi Luminătorul 
meu: curăţeşte-mă, sfinţeşte-mă şi mântuieşte-mă. „Inimă curată zideşte întru 
mine. Dumnezeule şi duh drept înnoieşte întru cele dinlăuntru ale mele“ 
(Psalmul 50, 11) Ajută-mă, Doamne! Fără Tine pieirea îmi este aproape, poate 
veni în orice ceas. 


Din răutatea pe care ne-o poartă, din viclenia pe care o au asupra noastră şi prin 
defăimările pe care ni le aduc în toate chipurile, anumiţi oameni, pe care ar trebui 
să-i tratăm mai degrabă cu compasiune şi dragoste, ca unii ce sunt bolnavi şi 
ameninţaţi de pieire, s-au făcut unelte ale vrăjmaşului nostru învederat, diavolul, 
care ne îndeamnă spre tot răul şi care caută, prin semeni de-ai noştri, să ne supere 
şi să ne facă necazuri. Dar aceste supărări şi necazuri ne pot fi şi de un mare folos, 
deschizându-ne rănile sufletului, unele pe care până atunci nu le-am văzut şi nu le- 
am simţit. 

Când ceva ca o tulburare sau ca o neputinţă a inimii te împiedică să rosteşti în 
timpul slujbei divine cuvinte de rugăciune, ia tulburarea şi neputinţa ca un gând 
venit de la vrăjmaşul şi caută să îndepărtezi îndată de la tine urâtul, nehotărârea, 
şovăiala; cuvântează atunci în numele Domnului, vorbind fără grabă, liniştit, 
căutând să te faci cât mai bine auzit si aşa vei scăpa de tulburare şi neputinţă, vei 
căpăta vigoare şi putere. Celui ce crede şi nădăjduieșşte toate îi sunt cu putinţă. Ca 
să învingi, trebuie să te lupți. 


lubeşte-ţi aproapele ca pe tine însuţi. Fiindcă iubindu-ţi aproapele, te iubeşti pe tine 
însuţi, după cum urându-ţi aproapele, îţi faci în primul rând ţie însuţi un mare rău, 
adică îți urăşti propriul tău suflet. Tu însuţi ştii din experienţă că este aşa. O, 
porunci ale lui Dumnezeu, cât sunteţi de înțelepte, de Ziditoare, de dătătoare de 
viaţă! Cât este de bine să le ţinem, deşi povara păcatului face foarte anevoioasă 


îndeplinirea lor. Cât de binefăcător este sufletului jugul Domnului, ce uşoară 
povara Lui. Adică poruncile Domnului! 


Dacă vei fi însuflețit de dragoste creştinească de aproapele, te va iubi tot cerul; 
dacă vei fi în acelaşi duh cu aproapele, te vei afla în comuniune cu Dumnezeu şi cu 
toţi cei ce sălăşluiesc în ceruri. Dacă vei fi milostiv cu aproapele, Dumnezeu îți va 
fi milostiv şi toţi îngerii şi toţi sfinţii; dacă te vei ruga pentru alţii, tot cerul îţi va fi 
mijlocitor către Dumnezeu. Sfânt este Domnul Dumnezeul nostru! Fii şi tu 
asemenea! 


Toţi fiii pământului care nu v-aţi învrednicit de curăție, bucuraţi-vă! Curăţia 
sufletească şi trupească pe care voi n-aţi atins-o a fost atinsă şi cu prisosință de 
Preasfânta Fecioară Maria, Maica Domnului nostru lisus Hristos. Bucuraţi-vă şi 
rugaţi-vă ei ca să vă înveţe, pe voi şi pe ai voştri, cum să vă petreceţi viaţa în 
curăţie în veacul acesta stricat şi plin de ispite. Pentru curăţia şi smerenia sa, pentru 
toate virtuțile sale, precum şi fiindcă s-a învrednicit să fie Maica Dumnezeu- 
Cuvântului, îi aducem Părintelui ceresc mulţumire, jertfa cea nesângeroasă, 
spunând: „Mai ales pentru Preasfânta, curata..." (din Liturghier). Adică îți aducem 
Ție slujire prin cuvânt, mărire, mulţumire. 


Cât de mult m-a vătămat păcatul! Dintr-o dată îmi simt inima cuprinsă de ceva rău, 
necurat, malefic; ceea ce este bun, curat, benefic îmi stă pe buze, dar nu-l simt! 
Vai mie! Răul îmi stă mai aproape de inimă decât binele. Şi pe deasupra, abia dacă 
mi-a trecut prin gând sau am simţit ceva rău şi îndată m-am şi arătat gata să-l fac şi 
chiar l-aş fi şi făcut dacă nu mi-ar fi fost frică de Dumnezeu. Nu acelaşi lucru mi se 
întâmplă cu binele. „A voi se află în mine, dar a face bine nu aflu; căci nu fac 
binele pe care îl voiesc, ci răul pe care nu-l voiesc“ (Romani 7,18-19). Nu găsesc 
în mine puterea de a face binele la care mă gândesc sau, de cele mai multe ori 
amân la infinit facerea lui. 


Rugându-te pentru alţii, roagă-te ca şi cum te-ai ruga pentru tine, fiindcă toţi 
suntem una, fii ai Tatălui ceresc. Într-o rugăciune de cerere, lucrul cel mai 
important este credinţa, încrederea în Dumnezeu, precum şi dorința fermă şi 
sinceră de a obţine cele pentru care ne rugăm şi de asemenea de a nu mai păcătui, 
de a ne întoarce la o viaţă curată şi de a ne căi pentru păcatele pe care le-am făcut. 
De obicei dorim ceva când ne rugăm numai cu gura şi cu capul, în timp ce inima 
rămâne nesimţitoare; ne îndepărtăm de păcate doar cu vorba, nu şi cu inima, 
continuăm să ne împiedicăm de aceleaşi păcate pentru care ne rugăm în fiecare zi 
să fim izbăviți. Astfel se împlineşte în noi proroocia lui Isaia; „poporul acesta se 


apropie de mine cu gura şi cu buzele Mă cinsteşte, dar cu inima este departe” (Isaia 
29, 13). 


Când simţi că ţi-a pătruns în inimă gând de desfrânare, necurat, viclean, hulitor, de 
răutate, de invidie, de zgârcenie, de înavuţire sau de lăcomie a pântecelui şi gândul 
acela te va întuneca, otrăvi, strâmtora, spune-ţi cu cea mai fermă convingere că 
gândul care ţi-a intrat în inimă este de la diavolul şi îndată te va părăsi. Fericit „cel 
ce are adevărul în inima sa" (Psalmul 14, 3). Vai de cel ce are minciuna în inimă 
sau care gândeşte viclean şi păcătos! „Necaz şi strâmtorare peste sufletul oricărui 
om care săvârşeşte răul" (Romani 2, 9). Fugi de desfătarea trupească, păcătoasă, 
fiindcă aceasta aţâţă carnea cea trecătoare. Când îţi trece prin minte gând de 
îndoială în adevăr, spune-ți că acesta este minciună, adevărul fiind realitate 
veşnică. 


Cine sunt eu? Pe de-o parte, sunt păcat, beznă a păcatului potrivnic lui Dumnezeu, 
Atoatefăcătorul, Atotdăruitorul şi prin aceasta sunt vrednic de toată osânda şi de 
toate chinurile. Pe de altă parte, nimeni nu este mai sărac ca mine în facerea de 
fapte bune, neputincios fiind pentru orice virtute. Atât de jos am căzut, m-am 
stricat, am slăbânogit. Nimic nu pot face fără Mântuitorul meu, urmându-l 
cuvântul, deşi am încercat de nenumărate ori. Domnul mi-a dat suflet şi trup, m-a 
crescut, m-a înzestrat cu bune însuşiri, prin EI fac tot ceea ce fac bun, dacă fac într- 
adevăr aşa ceva, fiindcă eu singur nu pot face decât rău. Creatorule şi Izbăvitorule! 
Tu m-ai creat, eu sunt opera Ta, robul Tău, condu-mă, fă prin mine voia Ta, dă-mi 
darul de a-mi supune voinţa pe de-a-ntregul voinţei Tale, fiindcă fără acest dar 
nimic nu pot face. Tu eşti Păstorul meu, paşte-mă; Tu eşti Mântuitorul meu, 
mântuieşte-mă, tu eşti Lumina mea, luminează-mă; Tu eşti Tăria mea, întăreşte- 
mă! 


Ce însoţire are dreptatea cu fărădelegea? (2 Corinteni 6, 14). Nici cea mai mică. 
„Gândurile cele rele sunt urâciune înaintea Domnului (Pilde 15, 26). Domnul se 
îndepărtează de la inima în care şi-au făcut cuib asemenea gânduri. Simţim aceasta 
din proprie experienţă. Pentru ca Domnul să se unească cu cineva, trebuie ca acela 
să fie cu desăvârşire neîntinat de păcat şi împodobit cu virtuţi şi ca, având credinţă 
în lisus Hristos Domnul, Care a luat asupra Sa păcatele lumii, să-şi recunoască 
greşelile, să şi le judece cu asprime, să le considere iraționale, prosteşti şi să-şi 
ceară iertare pentru ele, din toată inima, cu hotărârea fermă de a nu mai greşi. În 
acest chip s-au unit cu Dumnezeu şi au dobândit sfinţenie sfinții. După cum sfântă 
este Stăpâna noastră, Născătoarea de Dumnezeu, cea cu care s-a unit în modul cel 
mai real însuşi Dumnezeu-Cuvântul, Lumina cea pururea fiitoare. „Lumina cea 
adevărată care luminează pe tot omul care vine în lume” (loan 1, 9), în care a 


pogorât Duhul Sfânt şi pe care „puterea celui Preaînalt a umbrit-o” (cf. Luca 1, 35). 
Cât de sfântă, Preasfântă este Stăpâna noastră, Născătoarea de Dumnezeu, care s-a 
făcut templu nezidit de mână omenească al Dumnezeirii şi care s-a pătruns în toată 
fiinţa - în gânduri, în simţire, în cuvinte şi în fapte - de Duhul Sfânt şi în pântecele 
căreia şi-a făcut trup însuşi Dătătorul de viaţâ? Cu adevărat prea sfântă, puternică, 
neclintită în veci de veci, neschimbătoare în prea înalta, dumnezeiasca Sa sfinţenie, 
fiindcă Atotdesăvârşitul Dumnezeu, Care i S-a făcut Fiu după omenitate, a făcut-o 
şi pe dânsa atotdesăvârşită, pentru suprema sa smerenie, iubire de curăţie şi iubire 
de Dumnezeu, care este izvorul curăţiei, pentru că s-a lepădat de toate cele ale 
lumii ŞI s-a alipit cu toate gândurile de împărăţia cea de sus şi mai cu seamă pentru 
că 1 s-a făcut Domnului maică, L-a purtat în pântece şi apoi pe prea curatele sale 
braţe, L-a hrănit cu prea curatul său sân pe Cel ce dă hrană la toată făptura, L-a 
apărat, L-a mângâiat, a suferit şi s-a întristat pentru EI, a trăit toată viaţa pentru EI, 
numai pentru EI, a fost cufundată cu totul în Duhul Lui! O, supremă comuniune 
dintre dragoste şi sfinţenie! Dintre Preacurata Fecioară Maria şi dumnezeiescul Său 
Fiu, lisus Hristos Domnul! Minunaţi şi sfinți sunt oamenii lui Dumnezeu prin 
desăvârşita lor iubire de Dumnezeu, prin râurile de sânge şi de sudoare vărsate din 
iubire de Dumnezeu. 


Binefăcătorul şi Mântuitorul meu, nemărginită este măreția Ta! Când îmi dau 
seama că m-am ticăloşit fără de măsură prin nenumărate şi felurite păcate şi patimi, 
sufletul mi se întristează şi cade în deznădejde, atunci însă îmi amintesc de Tine, că 
ai venit să înnoieşti firea mea coruptă de păcat, să dai ticăloşiei şi necinstei mele 
nobleţe îngerească, înfiere de la Dumnezeu, prin credință în Tine, prin renaştere 
din apă şi din Duh, prin împărtăşirea cu Sfintele Taine. Gândind la acestea, sufletul 
mi se va despovăra îndată de întristare şi deznădejde, se va scutura de necinste şi 
de patimi şi se va umple de recunoştinţă față de Tine. Slavă Ţie, Fiul lui 
Dumnezeu, bunătăţii şi puterii Tale nemărginite! 

Nu pierdeţi nădejdea, voi, păcătoşilor, printre care şi eu mă număr; credeţi în Fiul 
lui Dumnezeu. Respectaţi-vă unii pe alții, nu dispreţuiți pe nimeni dintre voi, 
fiindcă toţi suntem păcătoşi şi pe toţi a venit să ne mântuiască, să ne curăţească şi 
să ne înalțe până la ceruri Fiul lui Dumnezeu. 


Precum şi noi iertăm greşiţilor noştri. Aceasta înseamnă să nu ne supărăm şi să nu-i 
purtăm ură aproapelui care ne-a greşit cu ceva (intenţionat, din încăpățânare sau 
fără vreo intenţie), ci să-l iertăm cu inimă curată, gândindu-ne îndată la neputinţele 
şi păcatele noastre şi păstrându-i celui ce s-a făcut vinovat faţă de noi aceeaşi 
iubire şi aceleaşi simțăminte prietenești pe care le-am avut şi înainte ca el să fi 
greşit. Ce-ar fi dacă Domnul ar sta să ţină seama de toate fărădelegile noastre ori 
de câte ori ne vom fi făcut vinovaţi faţă de semeni? Cine ar putea face faţă? Dar 


aşa cum Domnul este îndelung răbdător şi milostiv, fii şi tu îndelung-răbdător şi 
milostiv (compătimitor, nu te încăpăţâna să-ţi urmăreşti datornicul!). „Dragostea 
îndelung rabdă, dragostea este binevoitoare” (1 Corinteni 13, 4). Nu lua în seamă 
greşelile aproapelui, socoteşte-le ca şi cum n-ar fi fost! Noi toţi alcătuim un singur 
trup, iar acesta este supus păcatului. Există oare ceva în noi care să iasă la iveală 
mai repede şi mai lesne decât păcatul? Respirăm păcatul aşa cum respirăm aerul. 
Dar Domnul, Capul trupului Bisericii, este Cel prin care ne curăţăm de păcate. 
Lasă totul pe seama Capului, Cel ce lucrează totul pentru toţi, tu fii statornic în 
dragoste, fiindcă ea singură (dragostea curată) nu greşeşte niciodată în viaţa 
noastră. Nu sluji diavolului cu duh de ură, de răutate, de vrăjmăşie, nu înmulți răul 
prin rău, nu răspândi împărăţia urii în împărăţia lui Hristos. „Biruieşte răul cu 
binele" (Romani 12, 21). Nu vei putea birui răul cu rău, aşa cum nu vei putea 
stinge focul cu foc, ci cu apă. Răutatea vine întotdeauna de la diavolul. Dragostea 
este adevăr dumnezeiesc şi copil al lui Dumnezeu. 


Împătimirea sufletului de cele pământeşti şi trupeşti până la uitarea de Dumnezeu 
vine de la diavolul, care face ca, atunci când ni se leagă inima de cele pământeşti şi 
trupeşti, ea să devină vasul spurcat al patimilor, în loc să privească cu chibzuinţă 
spre cele de Sus şi să fie vas duhovnicesc şi templu al Duhului Sfânt. „Nu puteţi să 
slujiți lui Dumnezeu şi lui Mamona" (Matei 6, 24). lui Dumnezeu şi averilor 
lumeşti, lui Dumnezeu şi trupului, lui Dumnezeu şi lumii, lui Dumnezeu şi 
desfătărilor, de aceea, a şti să-ţi conduci trupul şi inima este ştiinţa ştiinţelor şi arta 
artelor. Sunt când trup, când suflet. Ce nestatornicie! Câtă nerecunoştinţă! Ce lene! 
ŞI câtă îndelungă-răbdare de la Dumnezeu! Dar oare cât timp voi fi schimbător ca 
luna sau ca un caleidoscop? Întăreşte-mă, Doamne, fă-mă să stau pe piatra 
poruncilor Tale! 


Trupul, când e „răstignit”, supus chinurilor, se împacă cu sufletul şi cu Dumnezeu; 
când este alintat, hrănit din belşug şi cu bucate alese, se războieşte îndârjit cu 
sufletul nostru şi cu Dumnezeu, se ticăloşeşte prin păcat. Nu se mai roagă, nu vrea 
să o facă şi, în general, nu mai vrea să ştie de Dumnezeu. Îl huleşte, se 
îndepărtează de El. Din experienţă. De aceea cei ce sunt ai lui Hristos lisus şi-au 
răstignit trupul împreună cu patimile şi cu poftele” (Galateni 5, 24). 


Hristos „pe pământ S-a arătat şi cu oamenii a vieţuit... şi durerile noastre le-a 
ridicat” (Acatistul Domnului nostru Iisus Hristos, condac 6). Ne străduim noi oare 
să se înfăptuiască scopul pentru care s-a pogorât pe pământ mult-iubitul nostru 
Mântuitor? Cugetăm la cele de Sus? Ne arătăm sârguitori către Împărăţia 
Cerurilor? Să căutăm mai des răspunsul la aceste întrebări. Preţuim noi oare 
învăţătura şi propovăduirea Mântuitorului, pătimirea şi moartea Sa? Nu nesocotim 


noi oare întreaga iconomie divină legându-ne nu de cele de Sus, ci de cele de jos? 
Ei, Doamne! 


Tu singur, Doamne, cunoşti grija, truda, sudoarea sfinților Tăi pentru a dobândi 
curăţie şi a bineplăcea ie, Părintele tuturor şi al tuturor sfinţilor Tăi. Învaţă-ne să 
fim asemenea lor în viaţa noastră, pentru a ne afla cu toţii în comuniune, prin 
dragoste. 


Oare de ce fiii veacului acestuia ne iau în batjocură atunci când referindu-ne la 
slujbele bisericeşti, vorbim despre adevăr, lumină, pace, dulceaţă, viaţă, ca şi 
atunci când vorbim de citirile şi cântările bisericeşti, sau de sfinții Tăi, Doamne, pe 
care i-ai proslăvit? „Aceştia (...) defaimă cele ce nu cunosc” (luda 1, 10). „Părinte, 
iartă-le lor, că nu ştiu ce fac” (Luca 23, 34). lartă-le şi luminează-i. 


Iubeşte, fără să stai pe gânduri. Iubirea este simplă, ea nu te înşală niciodată. 
Crede şi nădăjduieşte, tot fără a sta mult în cumpănă. Dumnezeu, Cel în care 
credem şi nădăjduim, este Fiinţă Simplă, după cum Simplă este şi iubirea. Amin. 


De ce oare citim acatiste Domnului nostru lisus Hristos şi Maicii Domnului? 
Pentru ca să intrăm în Duhul Domnului şi al Preacuratei Sale Maici, pentru a 
cunoaşte mai bine cât de măreț este darul de care ne-am învrednicit, adică 
întruparea Mântuitorului şi răscumpărarea noastră, precum şi darul Sfintelor Taine 
ale Trupului şi Sângelui Său, pentru ca să le primim cu vrednice. 


Domnul este pe cât de sfânt, pe atât de pur în sfinţenia Sa, încât un singur gând de- 
al nostru viclean sau impur ne poate lipsi de pacea şi lumina sufletească, atât de 
curate şi de dulci, care ne vin de la El. De aceea toţi sfinții sunt în lumină, sunt 
bună mireasmă, sunt ca lumina soarelui, ca cel mai curat aer. Dă-mi, Doamne, 
această sfinţenie simplă! 


Până la întruparea Sa, Domnul a făcut ca omenirea să guste din plin amărăciunea 
păcatului, să-şi simtă neputinţa de a se izbăvi singură de el şi atunci când doreau 
toți venirea unui izbăvitor, acela să şi vină, ca un prea înţelept şi atotputernic 
doctor şi ajutător. Când au prins a-şi dori cu ardoare adevărul, în măsura în care 
acesta secătuise, le-a venit Adevărul cel veşnic. 


Uneltirile vrăjmaşului, oricât de multe şi de felurite ar fi, pot fi adunate sub un 
singur nume: diavolul. Convinge-te, inima mea, că este aşa, nu şovăi, nu 
deznădăjdui, când te încearcă vrăjmaşul, când îţi iscă furtună în suflet. 


Că aTa este puterea (Liturghier), adică Tu ţii toate sub autoritatea şi puterea Ta; şi 
duhurile rele le ţii. Că a Ta este împărăția. Tu împărăţeşti peste toate; şi peste 
duhurile vrăjmaşe. A Ta este puterea! Tu ne ţii pe toți cu puterea Ta; şi mărirea, 
fiindcă ai creat totul spre mărirea Ta. 


După cum Dumnezeu se identifică pentru noi în noţiunea de bine, răul, ticăloşia, 
păcatul înseamnă pentru noi diavolul. Inima simplă, pură, învățată cu Dumnezeu, 
ştie să intre în comuniune cu Dumnezeu şi să nu aibă nici o relaţie cu diavolul. 


Unuia care se roagă pentru sine sau pentru semeni, ar trebui să-i punem următoarea 
întrebare, ca să 1 se trezească din somn inima şi conştiinţa: îţi sunt oare, într- 
adevăr, necesare cele pe care în aparenţă le ceri? Vrei într-adevăr să le şi primeşti? 
Doreşti cu adevărat să te îndrepţi, să duci o viaţă sfântă, tu şi cei pentru care te 
rogi? 


Dumnezeul inimii mele este unul, Domnul şi Dumnezeul meu, şi El înseamnă 
pentru mine totul, cum înseamnă totul pentru toată lumea, văzută şi nevăzută, pe 
care a creat-o din nimic. De aceea, de nimic nu trebuie să mă leg afară de 
Dumnezeu, ca să mă pot despărți, fără părere de rău, de toate ale mele, ca şi cum 
mi-aş scutura praful de pe tălpi; inima să-mi nutrească o singură iubire, cea faţă de 
Dumnezeu şi de aproapele, pe care mi-am asumat-o întru Hristos, în părtăşie cu 
firea Sa cea dumnezeiască. „Să vă faceţi părtaşi dumnezeieştii firi, scăpând de 
stricăciunea poftei celei din lume“ (2 Petru 1, 4). „Suntem fii ai lui Dumnezeu” (1 
loan 3, 2). Fie ca răutatea, fiică a diavolului, să nu ne atingă nici o clipă inima şi 
nici trufia, setea de onoruri, invidia. 


Observaţi un fenomen interesant în natură. Când sădeşti o plantă într-un ghiveci 
mai mare sau într-un hârdău, ea îşi dezvoltă îndeosebi rădăcinile. Sloboade în 
adânc mai multe ramificații, în schimb partea de la suprafaţă se dezvoltă mai puţin, 
dă ramuri, frunze şi flori sărace. Când sădirea se face într-un ghiveci mai mic, 
atunci şi rădăcina care se formează va fi mai mică, planta creşte repede în sus, dă 
frunze şi flori frumoase (dacă e dintre acelea care dau flori). Oare nu se întâmplă 
aşa şi cu omul? Când trăieşte având de toate, nestingherit, în belşug şi satisfacţii, 
sporeşte în cele de jos ale pântecelui, sufletul însă îi rămâne chircit, sterp la fapte 
bune. Când trăieşte în constrângere, în sărăcie, boală, necazuri, supărări, într-un 
cuvânt, când partea animalică îi este obligată la anumite privaţiuni, creşte duhovni- 
ceşte, dă flori de virtute, se maturizează, aduce roade, bogate. De aceea, strâmtă 
este calea celor care îl iubesc pe Dumnezeu. 


Noi toţi, indiferent cărei stări aparținem, bogaţi sau săraci, oameni celebri sau 
simpli anonimi, culți sau inculți, toți formăm un singur trup şi trebuie să ne iubim 
unii pe alții. „Un trup suntem cei mulţi“ (1 Corinteni 10, 17). „Să vă iubiţi unul pe 
altul“ (loan 15, 17), ne-a lăsat poruncă Domnul. Dacă inima ta nu face decât să se 
împotrivească, de fapt, în viaţă acestei porunci, în raporturile cu aproapele, din 
egoism, din trufie, din dispreţ, din răutate, din întristare, din tulburare, din 
împietrire sau din pricina multelor patimi, răstigneşte-o, priveşte-o cu dispreţ, caută 
să nu-i faci voia, retează-i-o, supune-te întru totul voinţei lui Dumnezeu. 


Inima noastră sfâşiată de mulţime de patimi este iubitoare de desfătare şi de tihnă, 
nu suportă amărăciunile şi necazurile, îi displace dacă cineva ne tulbură în vreun 
fel, de pildă dacă ne cere vreun serviciu. Domnul ne-a poruncit să ne ferim de un 
asemenea păcătos confort trupesc şi să fim tuturor slujitori, dându-ne însuşi drept 
pildă slujirea Sa pe pământ, când n-a cunoscut tihna, spre mântuirea noastră. 
Exemplu ne sunt şi apostolii, îndeosebi Apostolul Pavel. 


Nu arareori, în timp ce ne rugăm, inima noastră doarme. Omul cel din afară se 
roagă, omul dinăuntru nu. Deseori, când ne rugăm nu facem decât să dăm din gură. 
îmbrăcându-ne întru Hristos prin credinţă şi prin împărtăşirea cu Sfintele Taine, ne 
simţim tari ca stânca. Hristos înseamnă pentru mine plinătatea tuturor bunătăţilor şi 
mai cu seamă acea viaţă nespus de dulce care „covârşeşte orice minte“ (Filipeni 4, 
7). 


Când trupul înfloreşte, sufletul se ofileşte. Când trupul trăieşte în tot largul, sufletul 
e în strâmtorare; când trupul este sătul din cale-afară, sufletul flămânzeşte; când 
trupul e chipeș, sufletul arată rău; când trupul răspândeşte parfumuri plăcute, 
sufletul exală miasme; când trupul se desfătează râzând, sufletul este copleşit de 
tristeţe; când trupul este în lumină, sufletul este în întuneric, în bezna iadului. Falsa 
instrucțiune din zilele noastre ne îndepărtează de Lumina cea adevărată, „care 
luminează pe tot omul care vine în lume“ (loan 1,9), nu ne apropie de Domnul. 
Fără Hristos, orice învăţătură este zădărnicie. 


Omul vechi din noi, cu năravuri vechi, diavoleşti, nu ne părăseşte nici o clipă, 
lucrând asupra noastră spre moarte. De aceea, nu contenim a ne ocupa în predicile 
pe care le rostim de omul cel vechi şi de faptele sale, pentru ca toţi cei care ne 
ascultă să se poată cunoaşte pe sine, să-şi dea seama de amăgirile patimilor şi, cu 
dar de la Dumnezeu, să omoare în sine omul vechi, fără să ne ocupăm de ce mai 
este nou în lume fiindcă aceasta nu e treaba noastră. În acest chip să-i învăţăm pe 
toţi să-L cunoască pe Dumnezeu să-L iubească din toată inima, iar pe aproapele ca 
pe sine însuşi. Şi fiindcă egoismul nu este compatibil cu dragostea de Dumnezeu şi 


de aproapele, învăţăm după cum ne-a poruncit Mântuitorul să ne înfrânăm sinele, 
să ne răstignim trupul cu patimile şi poftele sale. Prin aceasta nu spun nimic nou, 
dar în acelaşi timp s-ar putea ca cineva să-mi ia spusele ca pe o noutate, depinde de 
persoană, cu referiri concrete la patimile şi poftele din zilele noastre, sau în 
general, la necesitatea de a „răstigni” omul vechi. 


Diavolul este cel ce ne insuflă gânduri de hulă, faţă de cele sfinte, de întinăciune 
trupească. Când începe să te tulbure şi să te sufoce această duhoare ieşită din 
hăuriie întunecate ale iadului, poţi fi convins că este o treabă diavolească, şi că vei 
fi în stare să scapi de această necurăţenie. Dumnezeu să te lumineze şi să te 
întărească. 


Istoria alegerii şi căderii evreilor (ca popor ales demonstrează că Domnul îi înalță 
pe cei ce îi sunt credincioşi şi îi coboară şi îi depărtează de Sine pe cei 
necredincioşi şi nerecunoscători Şi încă un adevăr că îşi ţine promisiunile şi 
avertismentele. 


Cel ce a împodobit cerul cu stele putea oare să nu împodobească frumos cerul său 
duhovnicesc cu Preasfânta Fecioară, Născătoare de Dumnezeu? Cel ce a smălțuit 
pământul cu multe şi felurite flori, făcându-le să răspândească miresme fără 
seamăn, putea oare să nu-şi împodobească Maica cea după trup cu multele şi 
feluritele flori ale virtuţilor, făcându-o să răspândească toate aromele duhovniceşti? 
Astfel Stăpâna noastră s-a făcut cer şi tron dumnezeirii, prea înfrumuseţată cu 
toate splendorile şi cu toate miresmele, mai presus de toate aromele pământului. O, 
dacă bunătatea dumnezeiască m-ar împodobi şi pe mine, neruşinatul, pentru 
rugăciunile Preacuratei Sale Maici, dacă m-ar înmiresma şi pe mine, necuratul! La 
Dumnezeu, toate sunt cu putinţă! „De vor fi păcatele voastre cum e cârmâzul, ca 
zăpada le voi albi, vor fi ca purpura, ca lâna albă le voi face“ (Isaia 1, 18), 


Adam s-a trufit, vrând să fie el însuşi Dumnezeu, şi pentru asta, s-a făcut părtaş 
morţii. Fiul lui Dumnezeu S-a smerit până la moarte şi a dat viaţă celui căzut. O, 
nemăsurată smerenie! Adam şi Eva şi-au aflat pieirea din pricina lăcomiei lor. 
Domnul a postit şi S-a dat morţii pentru a-i face să învie. Ei s-au arătat 
neascultători - Hristos S-a făcut ascultător. 


Văzând străină întruparea lui Dumnezeu, să ne înstrăinăm din lumea cea deşartă şi 
mintea spre cele dumnezeieşti să o suim că pentru aceasta Dumnezeu pe pământ S- 
a pogorât, ca să ne ridice la ceruri pe noi“ (Acatistul Domnului nostru lisus 
Hristos. Condac 8), Diavolul şi trupul ne trag însă spre pământ. Hristos ne cheamă 
şi ne duce la viaţa cea veşnică, diavolul ne duce în ispită prin viaţa cea trecătoare, 


ne leagă de cele trecătoare, făcând ca cele veşnice să ne rămână învăluite în beznă, 
sau sădindu-ne în suflete necredinţa în viaţa veşnică. Luaţi seama la uneltirile lui, 
nu vă lăsaţi ademeniţi de viaţa de acum. 


În starea sa de acum, omul este pătruns de trufie, viclenie, puţină credinţă, îndoială, 
necredinţă, neascultare, frivolitate, răutate, desfrânare, invidie, iubire de agonisire, 
zgârcenie, lene, uneori spaimă, deznădejde, hoţie, minciună, hulă. Ce trudă uriaşă 
stă înaintea fiecărui om, a fiecărui creştin, aceea de a se curăța de murdăria şi 
putreziciunea patimilor. 


De obicei diavolul vine şi se aşază în noi sub forma unei intenţii rele sau a unui 
gând amăgitor, sau printr-o poftă păcătoasă, pentru ca apoi, odată aşezat, să lucreze 
în noi şi să ne tulbure. Oare nu cu atât mai mult Domnul, Dumnezeul Duhurilor 
vine şi se aşază în noi tot printr-un gând, prin dragoste curată şi sfântă, şi petrece 
cu noi, şi lucrează în noi, şi este totul pentru noi? Roagă-te deci, fără să te 
îndoieşti, simplu, curat, în simplitatea şi curăția inimii şi fără nici o ezitare. Aşa 
cum îți este uşor să gândeşti, să-ţi fie uşor şi să te rogi. 


Toate nedreptățile de la oameni înfățişează-le Domnului, fiindcă Domnul este 
judecător; tu însă sârguieşte să fu iubitor şi curat la inimă cu toată lumea şi nu uita 
că eşti tu însuţi un mare păcătos şi că ai nevoie de mila lui Dumnezeu. Dar pentru a 
o merita, trebuie să ai milă de alţii. Ține minte! Domnul este totul pentru toţi: şi 
Judecător, şi mărinimos împărțitor de daruri, milă şi curăţire de păcate, lumină, 
pace, bucurie, tăria inimi. 


Dă-mi, Doamne, să pot iubi mereu pe tot aproapele ca pe mine însumi, să nu-i port 
gând rău, orice mi-ar face, să nu lucrez diavolului. Dă-mi să-mi pot răstigni 
egoismul, orgoliul, lăcomia, puţina credinţă şi celelalte patimi. Semnul nostru de 
recunoaştere trebuie să fie dragostea unuia față de altul. Să credem şi să mărturisim 
că Domnul este totul pentru noi; să nu ne îngrijim şi să nu ne preocupăm de nimic 
în lume. Dumnezeul nostru să ne fie singurul Dumnezeu al inimii şi pe nimeni în 
afară de Tine să nu avem. Să fim toţi în comuniune iubitoare, aşa cum se cuvine, şi 
tot ce ar putea să ne despartă unii de alții şi de iubire să aibă parte de disprețul 
nostru, precum praful pe care îl călcăm cu picioarele. Aşa să fie! Aşa să fie! Dacă 
Dumnezeu ni s-a dăruit pe Sine, dacă rămâne în noi şi noi în EI, după cum însuşi 
ne-a spus, oare nu-mi va da mie toate câte îi cer, lipsi-mă-va oare, putea-va să mă 
părăsească? „Domnul mă paşte şi nimic nu-mi va lipsi“ (Psalmul 21, 1). „Cum nu 
ne va da, oare, toate împreună cu El?“ (Romani 15, 17). De aceea, suflete al meu, 
rămâi în deplină pace şi să nu ştii nimic altceva decât să iubeşti. „Aceasta vă 
poruncesc: să vă iubiţi unul pe altul“ (loan 15, 17). 


Fă, Doamne, ca în mine, păcătosul, să se săvârşească minunile bunătăţii, 
atotputerniciei şi înţelepciunii Tale 


Apa vie a Sfântului Duh să-mi umple inima şi 
să mi se reverse din ea în râuri, 
spre slava lui Dumnezeu şi mântuirea poporului Său. 


Intru Slava lui Dumnezeu, Celui în Treime lăudat. Amin. 


Sunt o minune a bunătăţii, înţelepciunii, atotputerniciei Tale, Doamne, căci Tu m- 
ai chemat din neființă la fiinţă. Tu mi-ai dat viaţa şi Tu mă ţii în ea. Prin Tine, din 
bunătatea, îndurările şi iubirea de oameni ale Fiului Tău, Unul-Născut, voi moşteni 
viaţa veşnică dacă îţi voi rămâne credincios, fiindcă prin sfânta şi înfricoşătoarea 
lucrare de a Te fi adus pe Tine însuţi drept jertfă, am fost ridicat din grozavă 
cădere, răscumpărat din veşnică pieire. Slăvesc bunătatea Ta, puterea Ta 
nemărginită şi înţelepciunea Ta. Fă, Doamne, ca în mine, păcătosul, să se 
săvârşească minunile bunătăţii, atotputerniciei şi înţelepciunii Tale, şi prin aceste 
minuni, doar de Tine cunoscute, mântuieşte-mă pe mine nevrednicul robul Tău, 
du-mă în veşnica Ta împărăție, învredniceşte-mă de viaţa cea neîmbătrânitoare şi 
de lumina cea neînserată. 


Inima mea trebuie să se alipească numai de Tine, singurul Dumnezeu. „Mie a mă 
lipi de Dumnezeu bine este" (Psalmul 72, 27) şi totuşi, dm orbire, din stricăciune, 
inima mi se leagă de plăcerile lumii acesteia: mâncarea, băutura, desfătările 
trupeşti, pulberea netrebnică a banilor, putregaiul hainelor împopoţonate cu flori 
pieritoare, cu podoabe şi croieli care iau ochii, casele cu interioare luxoase. Ciudat, 
nu? Adică eu, creştin, om ceresc, sunt preocupat de toate cele pământeşti şi în cea 
mai mică măsură de cele cereşti. Am fost mutat la cer întru Hristos şi totuşi stau 
strâns legat de pământ, cu toată inima şi, pe cât se pare, n-aş vrea să mă aflu 
niciodată în cer, preferând să rămân pe pământ, pentru totdeauna. Cu toate acestea, 
cele pământeşti, oricât de plăcute ar părea, mă apasă şi mă chinuiesc, deşi văd 
limpede că sunt nestatornice, stricăcioase, repede trecătoare; deşi ştiu şi simt că 
nimic din cele pământeşti nu-mi pot aduce mulţumire în suflet şi nici linişti şi 
desfăta inima, mereu zbuciumată şi amărâtă de zădărniciile pământeşti, până când, 
oare, eu, omul ceresc, voi rămâne om pământesc? Până când voi mai fi trup, eu, 
copil al lui Dumnezeu, care prin Sfântul Botez m-am născut „nu din sânge, nici din 
poftă bărbătească (...), ci de la Dumnezeu" (loan 1, 13). Când oare mă voi întoarce 
cu totul spre Dumnezeu? Doamne, fă ca prin Duhul Tău cel Sfânt inima mea Să 


se întoarcă spre Tine. îndepărtează-mi-o de zădărniciile lumeşti. Fără de Tine, 
Doamne, nimic nu pot face. 


Iubim din cale-afară tot ce străluceşte pe pământ: aurul, argintul, pietrele preţioase, 
cristalurile, hainele sclipitoare; oare de ce nu iubim slava ce va să vină, cea către 
care ne cheamă Domnul? De ce nu ne străduim să ajungem la acea strălucire 
întocmai cu a soarelui? Scris este: „Atunci cei drepți vor străluci ca soarele în 
împărăția Tatălui lor“ (Matei 13, 43). Pentru că, prin păcat, natura sufletului nostru 
a fost pervertită şi în loc să ne alipim de cer, ne-am alipit de pământ, de stricăciune, 
nu de nestricăciune, am îndrăgit strălucirea pământească, cea trecătoare, stri- 
căcioasă, amăgitoare. Căci sufletul ne-a fost creat pentru lumina cerească şi era 
dintru început tot numai lumină şi strălucire; lumina i-a fost dată din naştere, 
aşijderea şi sentimentul luminii şi aspiraţia spre lumină. Îndreaptă-ţi această 
năzuinţă spre căutarea luminii cereşti. 


Când vezi o fată sau o femeie frumoasă, sau un tânăr frumos, îndreaptă-ți îndată 
gândul spre Frumuseţea supremă a supremei sfinţenii, Căreia i se datorează toate 
frumusețile cereşti şi pământeşti. Adică spre Dumnezeu. Dă-l slavă fiindcă face 
asemenea splendori din pământ. Minunează-te admirând în om frumuseţea chipului 
lui Dumnezeu, care străluceşte chiar şi în starea vătămată de păcat a făpturii 
noastre. Închipuieşte-ţi cum va arăta chipul nostru înălţat la starea de proslăvire, 
dacă ne vom dovedi vrednici de aceasta. Închipuieşte-ţi cum va fi arătând 
frumuseţea sfinţilor, a îngerilor, a Maicii lui Dumnezeu; închipuieşte-ţi negrăita 
bunătate a feţei lui Dumnezeu, pe care o vom vedea aievea. Nu te lăsa amăgit de 
frumuseţea pământească, cea de carne şi sânge. Pofta este plăcută, dar păcătoasă, 
corupătoare, potrivnică lui Dumnezeu. Nu-ţi alipi inima de frumuseţea fetelor şi 
femeilor, ci numai de Unul-Dumnezeu, Cel ce a creat toată frumuseţea pentru slava 
Sa şi spune: „Mie a mă lipi de Dumnezeu bine este“ (Psalmul 72, 27) , nu de fru- 
museţea trupească cea trecătoare. 


Deprimarea şi Jena ce ne cuprind uneori, când nu ne reuşeşte ceva şi mai cu sea- 
mă din cauza vreunui insucces în vreun lucru, mai ales preoţesc, pe care îl facem 
spre folosul altora, vin de la vrăjmaşul nostru cel fără de trup, care caută în tot 
locul să ne înghită răcnind ca un leu, să ne ducă la înfrângere sau la păcat. De 
aceea, pentru ca nimic să nu ne poată împiedica, trebuie să pregătim orice lucrare 
duhovnicească din vreme, cu chibzuinţă şi să o îmbinăm cu înfrânarea şi 
rugăciunea. Să tindem în toate spre desăvârşire, astfel încât diavolul să nu găsească 
în noi nimic de care să se agaţe. Dacă cumva ni se va întâmpla o nereușită, să nu 
cădem pradă deznădejdii, ci să ne recunoaştem în faţa lui Dumnezeu păcătoşenia şi 
neputinţa, smerindu-ne înaintea Lui, lepădându-ne de egoism şi, fără a ne ruşina, să 


recunoaştem că am păcătuit, că n-am fost îndeajuns de prevăzători, că ne-am lăsat 
cuprinşi de lene sau de slăbiciune, să ne lepădăm de păcat, încredinţându-l 
nemărginitei milosârdii a lui Dumnezeu, cerându-l milă şi ajutor pentru ca timpul 
ce va urma să ne putem săvârşi lucrarea duhovnicească bine şi cu izbândă. 


In timp ce te rogi sau faci altceva în viaţă îndepărtează de la tine îndoiala, 
suspiciunea, visarea deşartă, drăcească. Să-ţi fie ochiul sufletului limpede, pentru 
ca şi trupul să-ți fie luminos când te rogi sau lucrezi în toată viaţa ta. " 


În timpul rugăciunii obşteşti, inima să-ţi fie toată la Dumnezeu şi să nu ţi se 
lipească nici o clipă de cele pământeşti. Să ai de asemenea o iubire înflăcărată față 
de sufletele oamenilor, în numele lui Dumnezeu, precum şi râvnă pentru mântuirea 
lor. Roagă-te pentru ele ca şi când le ai şti amenințate de un mare necaz: scris este: 
“Toţi suntem în necazuri vătămaţi de amăgirea celui viclean”. 


De ţi-e foame, nu te repezi hulpav pe mâncare: îţi vei ingreuna şi sufletul, şi trupul. 
Mănâncă fără lăcomie şi fără grabă, spre slava lui Dumnezeu, aducându-ţi aminte 
înainte de toate de EI, Cel ce pe toţi ne hrăneşte, de hrana Sa nestricăcioasă - 
Trupul şi Sângele Său, de cum ni S-a dat pe Sine, din dragoste, drept mâncare şi 
băuturi de sfintele cuvinte ale Evangheliei. 


Tot ceea ce provoacă inimii o stare de nelinişte, de istovire, de parcă ar râcâi-o, 
vine de la diavolul, fiindcă el este veşnica nelinişte şi istovire. Domnul este pacea 
inimii. „Veniţi la Mine toti cei osteniți şi împovăraţi şi Eu vă voi odihni pe vol.” 
(Matei 11, 28). „Pacea vă las vouă, pacea Mea o dau vouă (loan 14, 27). Câte 
patimi, atâtea nelinişti şi istoviri, câte pofte, atâtea săgeți ascuţite care străpung 
inima, şi atâta beznă' Cea mai mare parte din viaţă omul şi-o petrece în beznă 
sufletească. 


De te vei simţi cuprins de laudă, de sine, de mulţumire de sine. spune sunt un 
nimic; de fac ceva bun, nu fac Eu, ci harul iui Dumnezeu. „Şi ce ai pe care să nu-l 
fi primit?” (1 Corinteni 4, 7). „Fără Mine nu puteţi face nimic” (loan 15, 5). De vei 
simţi dispreţ faţă de careva dintre apropiaţi sau dintre ai tăi, spune: „Orice om este 
o creație sublimă a mâinilor lui Dumnezeu. Toate în el sunt bune foarte” (cf. 
Facerea 1. 31) 


Ce ar trebui să faci când te împărtăşeşti cu Dumnezeieştile Taine? Să cauţi la cele 
de sus, unde se află Hristos, şezând de-a dreapta lui Dumnezeu (Coloseni 3, 1), nu 
la cele pământeşti, fiindcă „pentru aceasta Dumnezeu pe pământ S-a pogorât, ca să 
ne ridice la ceruri pe noi" (Acatistul Domnului nostru lisus Hristos, Condac 8). „în 


casa Tatălui Meu multe locaşuri sunt. (...) Mă duc să vă gătesc loc“ (loan 14, 2). 
„Cetatea noastră este în ceruri” (Filipeni 3, 20). „Fericiţi cei săraci cu duhul că a 
lor este Împărăţia Cerurilor” (Matei 5, 3). „Că de nu va prisosi dreptatea voastră 
mai mult decât a cărturarilor şi a fariseilor, nu veţi intra în Împărăţia Cerurilor” 
(Matei 5, 20). „Lăsaţi copiii să vină la Mine şi nu-i opriți, căci împărăţia lui 
Dumnezeu este a unora ca aceştia” (Luca 18, 16). la seama la scopul suprem 
pentru care S-a pogorât Hristos din cer pe pământ şi pentru care ne dă 
dumnezeieştile Sale Taine, Trupul şi Sângele. Acest scop este să ne dăruiască 
Împărăţia Cerurilor. Tinde şi tu spre el. 


Trufia este un demon. Răutatea de asemenea. Şi invidia, şi mârşava curvie; şi hula 
şi îndoiala asupra adevărului, şi deznădejdea; toate acestea sunt demoni. Patimile 
sunt de multe feluri, dar în toate lucrează numai satana. Patimile sunt de multe 
feluri, dar toate la un loc alcătuiesc un cor al satanei, pe mai multe voci, când omul 
se face una, într-un duh cu satana. Când te simţi încolțit cu furie şi răutate de 
patimi şi când te chinuie diavolul în timp ce lucrezi Domnului, acceptă aceste 
chinuri ca pe unele îndurate pentru Hristos şi bucură-te de suferințele tale, 
mulțumind Domnului; fiindcă diavolul, fără să ştie, îți pregăteşte cununile stră- 
lucitoare pe care ţi le va da Dumnezeu. Amin. Împotriviţi-vă neîntârziat diavolului. 


Nu te supăra pe cei ce faţă de tine sau de alţii îşi dau pe faţă trufia sau îngâmfarea, 
răutatea, iritarea, nerăbdarea, ci, aducându-ţi aminte că şi tu suferi de aceleaşi 
păcate şi patimi, roagă-te pentru ei şi poartă-te faţă de ei cu blândeţe. „Chiar de va 
cădea un om în vreo greşeală, voi, cei duhovniceşti, îndreptaţi-l pe unul ca acesta 
cu duhul blândeţii, luând seama la tine însuţi, ca să nu cazi şi tu în ispită. Purtaţi-vă 
sarcina unii altora (adică dacă te-a defăimat cineva, rabdă, deşi îi este greu) şi aşa 
veţi împlini legea lui Hristos.” (Galateni 6, 1-2). 


Arătaţi, oare, destulă atenţie stării sufletului vostru? Este oare sănătos, „trăieşte” 
oare sau nu, este oare existenţa sa durabilă? Dacă, în viaţa vremelnică de acum şi 
de aici, se bucură de reuşită, îşi va fi asigurat oare veşnica „reuşită” în viaţa 
veşnică, prin credinţă, de pildă? Porţi oare în suflet credinţă vie în Dumnezeu, în 
Mântuitorul, în Biserică, „trece” oare această credinţă în fapte bune, blândețe, 
smerenie, nerăutate, iubire de dreptate, cinste, înfrânare, dreaptă înţelepciune, 
milosârdie, răbdare, supunere, dragoste de muncă şi altele? Altminteri, toată 
osteneala ta este zadarnică; s-ar putea ca sufletul tău să facă multe lucruri de toată 
lauda, şi, cu toate acestea, să piară. „Ce-i va folosi omului dacă va câştiga lumea 
întreagă, iar sufletul său îl va pierde?” (Matei 15, 26). 


Ziua este simbolul vieţii noastre pământeşti, repede trecătoare. Mai întâi dimineaţa, 
apoi ziua, pe urmă noaptea şi, o dată cu venirea nopții, a trecut ziua toată. Aşa trece 
şi viaţa. Mai întâi copilăria, ca zorii unei dimineţi, apoi adolescenţa şi maturitatea, 
când soarele urcă pe cer, până la ceasul amiezii, apoi dacă dă Dumnezeu, 
bătrâneţea ca un amurg şi după ea moartea, de care nu scapă nimeni. 


Oriunde s-ar duce omul, până la urmă se-ntoarce acasă. Întocmai şi creştinul, 
oriunde s-ar duce şi oricine ar fi, om de vază sau de rând, bogat sau sărac, savant 
sau neştiutor, oriunde s-ar afla, oricare i-ar fi locul în societate, orice ar face, 
trebuie să nu uite că nu este acasă, ci în călătorie, pe drum, şi că trebuie să se 
întoarcă acasă, unde îl aşteaptă tata, mama, fraţii şi surorile mai mari. Casa aceasta 
este cerul, tatăl e Dumnezeu, mama, Preacurata Născătoare de Dumnezeu fraţii mai 
mari - îngerii şi sfinții, iar toate obligaţiile şi treburile de pe pământ sunt nimicuri 
şi ceea ce într-adevăr se cuvine făcut aici este strădania pentru mântuirea sufletului, 
îndeplinirea poruncilor lui Hristos, curățirea inimii. 


Cum să-L iubim pe Dumnezeu din toată inima, din tot sufletul, cu toată tăria şi cu 
tot cugetul. Din toată inima, adică la modul integral, fără a ne împărţi iubirea între 
Dumnezeu şi lume, sau între Creator şi creatură. Dacă te rogi, roagă-te fără să-ţi 
împărți inima, nu te lăsa furat de gânduri deşarte, de patimile vieţii; fu tot în 
Dumnezeu, în dragoste faţă de EI. Cu tot sufletul, adică nu doar din obişnuinţă, nu 
doar la modul rațional, fără participarea inimii şi a voinţei, ci cu toată tăria, nu cu 
uşurinţă şi cu jumătăţi de efort. Când trebuie să îndeplineşti o poruncă, înde- 
plineşte-o sârguincios, cu sudoare şi cu sânge şi, de se va cere, chiar cu preţul 
vieţii, nu leneş, agale, apatic. 


Cât de schimbătoare este lumea! Într-un loc, veselie, muzică, într-altul rugăciuni şi 
cântece de înmormântare, bocete de mort; aici bogăţie, lux, splendoare, dincolo 
sărăcie lucie, lipsuri de tot felul, de la o îmbrăcăminte decentă şi călduroasă la 
strâmtoare, necurăţenie respingătoare, igrasie. La unii sănătate înfloritoare, putere 
cât încape, la alţii boli, decrepitudine, neputinţă. Într-un loc cultură, erudiție, într- 
altul ignoranță, obscurantism. Undeva instrucţiunea profană se îmbină cu o înaltă 
cultură spirituală şi cu evlavia şi această îmbinare realizează un plăcut şi armonios 
acord şi un frumos de ordin spiritual, altundeva aceeaşi instrucţiune profană, dar în 
care răzbate necredinţa, imoralitatea; o dezordine spirituală, o dizarmonie, o 
disonanţă care îţi sfâşie sufletul; aici reuşită în tot ce se întreprinde, dincoace eşec; 
într-un loc se obține totul uşor, bani, poziţie socială, onoruri, decoraţii, într-altul 
poţi să te lupţi cu înverşunare şi nu obţii nimic, sau obţii cu eforturi uriaşe. Poate 
rezolva cineva aceste aparente contradicții? Numai Dumnezeu. Noi nu putem decât 
să ghicim. 


Cine va fi necuviincios cu oamenii va fi necuviincios; şi cu Dumnezeu. Respectă în 
om chipul lui Dumnezeu, măreţia şi splendoarea sa nepreţuită, rabdă cât poţi de 
mult greşelile şi rătăcirile omului căzut, pentru ca şi Domnul să ţi le rabde pe ale 
tale. Vrăjmaşul neamului omenesc şi al lui Dumnezeu, nefiind în stare să-şi verse 
răutatea asupra lui Dumnezeu, caută cu orice chip să şi-o verse asupra omului - 
chipul lui Dumnezeu - şi, o dată cu aceasta, toate gunoaiele sale: întunericul, trufia, 
invidia, pe care leau dori intrate în om. Respectă omul, mântuieşte-l, păzeşte-te şi 
pe tine însuţi, nu te enerva, nu fi rău, pizmaş, nu ofensa, nu minţi, nu curvi, nu 
fura... 


Sufletul omului este pur, asemenea gândului, şi iute ca gândul şi ca fulgerul. Se 
poate lega de păcat şi de alte lucruri stricăcioase cât ai clipi din ochi, poate cădea 
îndată din iubirea de Dumnezeu şi de semeni, dintr-un gând necuviincios, dintr-o 
poftă pătimaşă sau dintr-o rea intenţie. De aceea inima trebuie să ne stea mereu de 
veghe, să nu se lase atrasă de cuvinte sau de gânduri viclene, să rămână mereu în 
simplitate şi curăţie, în dragoste de Dumnezeu şi de aproapele. 


Cele mai frumoase clipe pe pământ sunt atunci când ne înălțăm cu gândul spre cele 
de Sus şi îndeosebi atunci când aflăm sau apărăm adevărul acest „cetăţean” al 
cerului. Numai atunci putem spune că trăim cu adevărat. Deci, pentru ca să 
atingem, la modul esenţial, plenitudinea vieţii spirituale, trebuie să ne înălțăm 
inima mai des peste cele pământeşti, Sus, la cer, acolo unde este adevărata noastră 
viaţă şi adevărata noastră patrie, cea fără de sfârşit. 


Judecând după mulțimea distracţiilor la care se dedau oamenii, după grija pe care 
o arată doar trupului, stai şi te întrebi: mai au, oare, oamenii şi suflet? lar dacă au, 
de ce nu-i poartă de grijă, nu se gândesc la mântuirea lui, ştiut fiind că sufletul este 
supus nenumăratelor păcate, care înseamnă pentru el moarte şi moarte veşnică? 
Există, oare, chinurile veşnice şi fericirea veşnică? Dacă da, atunci de ce se 
străduiesc oamenii atât de puţin sau nu se străduiesc deloc să scape de ameninţarea 
chinurilor veşnice şi să moştenească fericirea veşnică? lată ce mi se pare uimitor. 
Și încă: de ce oare nu-i înspăimântă pe oameni înfricoşătorul ceas al morții? 
Fiindcă n-o să trăim pe pământ o veşnicie. Ne va veni o dată şi nouă rândul, când 
ni se va spune: “fii ai oamenilor, prefaceţi-vă şi voi în ţărâna din care aţi fost 
făcuţi.” 


Vai cât suntem de împrăştiaţi şi de orgolioşi, de pătimaşi şi de legaţi de pământ! 
Păcătoşilor, credeţi oare că Dumnezeu nu are cu ce să vă pedepsească? Are, cum să 
nu aibă. Focul gheenei, iezerul de foc, înfricoşătorul tartar, de care tremură însuşi 
satana, viermii neadormiţi, scrâşnirea dinţilor! Dar iată, m-am trezit vorbindu-vă 


vouă... Aceleaşi lucruri trebuie să mi le spun şi mie, fiindcă eu sunt cel dintâi dintre 
păcătoşi, căruia I-au fost pregătite chinurile iadului, dar de care m-a izbăvit Hristos, 
Cel în Care îmi pun toată nădejdea. Voi, fraților, credeţi toți în Hristos, în 
Evanghelia Lui? Dacă da, unde vă este viața după Evanghelie? Este vreunul 
printre voi care obişnuieşte măcar să citească zilnic din Evanghelie, acest măreț dar 
al lui Dumnezeu, această lege a vieţii? „Toţi s-au abătut împreună, netrebnici s-au 
făcut. Nu este cine să facă binele, nici măcar unul nu este “ (Romani 3, 12). 


Tineretul, mai mult sau mai puţin studios, arareori dă pe la biserică şi, în general, 
nu se arată preocupat de educaţia religioasă, considerând-o inutilă şi lăsându-se 
atras mai mult de cele ale vieţii. Aceasta nu trebuie să ne scape din vedere. Este 
rezultatul trufiei şi al unei imaturități spirituale. Ei consideră mersul la biserică şi 
participarea la slujbele divine o problemă care priveşte poporul de rând şi femeile. 
Uită că în biserică slujesc cu frică, împreună cu oamenii, şi îngerii, aceştia 
considerând că astfel se fac părtaşi supremei fericiri. Răceala faţă de cultul public 
provine, de bună seamă, din faptul că unii nu-l înţeleg, iar alţii, deşi au căpătat 
cunoştinţe teologice, nu le-au asimilat, deoarece le-au fost predate cu răceală, fără 
exemple, la modul pur rațional, deşi cultul divin înseamnă şi prin excelenţă pacea, 
dulceaţa şi fericirea inimii. 


Preotul, ca doctor de suflete, trebuie să fie el însuşi liber de orice neajunsuri 
sufleteşti, adică de patimi, pentru a-i putea trata pe alții. Ca păstor duhovnicesc, 
trebuie să fi păscut el însuşi pe păşunile bogate ale Evangheliei şi ale moştenirii 
patristice, pentru a cunoaşte unde să-şi ducă la păscut turma cea cuvântătoare. Să 
fie iscusit în lupta cu lupii care pândesc sufletele, să ştie să-i gonească de la turma 
lui Hristos; să fie încercat şi tare în rugăciune şi în înfrânare, să nu fie legat de 
poftele şi desfătările vieţii, îndeosebi de iubirea de avuţie, iubirea de slavă deşartă, 
trufie, într-un cuvânt să fie el însuşi o lumină, pentru a-i putea lumina şi pe alții, 
sare duhovnicească, pentru a-i feri şi pe alţii de stricăciune sufletească şi să se ţină 
el însuşi departe de stricăciunea care vine prin patimi. Dacă nu va fi aşa, orice 
bolnav cu sufletul i-ar putea spune: „Doctore, vindecă-te pe tine însuţi!“ (Luca 4, 
23), pentru ca să mă încredinţez ţie spre vindecare abia după aceea. „Făţarnice, 
scoate întâi bârna din ochiul tău şi atunci vei vedea să scoţi paiul din ochiul fratelui 
tău“ (Matei 7, 4). 


Inima este, prin natura sa, sensibilă, uşoară, de esenţă spirituală, cerească, păzeşte- 
ţi-o. Nu o îngreuna, nu o trage spre pământ, fii cumpătat în mâncare, în băutură, în 
general în plăceri trupeşti. Inima este templul lui Dumnezeu. „De va strica cineva 
templul lui Dumnezeu, îl va strica Dumnezeu pe el“ (1 Corinteni 3, 17). 


Fu creştin cu inima, adică fii întotdeauna sincer când te rogi şi în raport cu 
semenii: credincios, nădăjduitor, blând, bun, binevoitor cu toată lumea, drept, 
neagonisitor, compătimitor, milostiv, înfrânat, înţelept, răbdător, supus, curajos. 


O, cât de mult ne-a prețuit sufletul şi i-a dorit mântuirea Domnul nostru lisus 
Hristos, Care a pogorât pentru noi din ceruri, luând suflet şi trup de om, a îndurat 
pătimiri grozave şi a murit pentru noi. Dar, oare, îmi preţuiesc eu însumi sufletul, 
mă îngrijesc de veşnica lui mântuire? Vai, nu ştiu să-l preţuiesc şi nici nu am 
învăţat, până acum, să răspund pe măsură dragostei Mântuitorului meu, fiindcă m- 
am legat cu totul de pământ, m-am dedat lenei şi patimilor. Putea-vei, oare, avea în 
tine dragoste de Dumnezeu şi de împărăţia Sa, de vreme ce inima îţi este stăpânită 
de dragoste pământească, iubire de desfătări, egoism, trufie? Aşa ceva nu va fi cu 
puținţă atâta timp cât nu îţi vei răstigni „trupul, împreună cu patimile şi cu poftele” 
(Galateni 5, 24). Fiindcă „nimeni nu poate să slujească la doi domni” (Matei 6, 

24), iar „prietenia lumii este duşmănie faţă de Dumnezeu” (Iacov 4, 4). Scris este: 
„Nu iubiţi lumea, nici cele ce sunt în lume”, „adică pofta trupului şi pofta ochilor şi 
trufia vieţii...” „Și lumea trece şi pofta ei, dar cel ce face voia lui Dumnezeu 
rămâne în veac” (1 loan, 2, 15-17). 


Domnul Dumnezeu, pentru neîncetatele cereri cu care venim înaintea milostivirii 
Sale, ne dă curaj, văzând în credinţa noastră neabătută semnul credinţei şi al 
nădejdii în EI, noi păcătoşii însă ne mâniem pe săracii care nu încetează zi de zi a 
ne cere milostenie; ne mâniem chiar şi pe micuţii cerşetori, a căror încredere în 
oameni este foarte mare şi a căror convingere de bunătatea altora este nemărginită, 
fiindcă ei înşişi mai sunt curaţi, buni, nu ţin răutatea. Fiind noi arghirofili, 
trufaşi, iubitori de desfătări, de cele mai multe ori îi privim cu dispreţ, ne răstim la 
ei - aceşti mieluşei nevinovaţi -, ne ieşim din fire, nu vrem să înţelegem că pe ei îi 
împing mereu să ne ceară ajutor foamea, lipsa de îmbrăcăminte şi de încălțăminte, 
faptul că proprietarul sau proprietăreasa nu încetează să le ceară banii de chirie 
pentru ungherul în care îşi găsesc adăpost. Oare nu sunt ei aceia care, prin gura 
proorocului David, strigă către Domnul: „Mult ne-am săturat de defăimare; că prea 
mult s-a săturat sufletul nostru de ocara celor îndestulaţi şi de defăimarea celor 
mândri” (Psalnlul 122, 3-4)? Şi, bineînţeles, mai devreme sau mai târziu, jelania 
lor va ajunge la cer. Dar ce spun? A şi ajuns demult la urechile Domnului Savaot şi 
a şi stârnit mânia Lui asupra noastră şi dreapta-l răzbunare. 


Până acum n-am dus lipsă de nimic, miluindu-i pe alţii, şi nu voi duce lipsă cât 
timp voi fi, fiindcă Domnul „ieri şi azi şi în veci este acelaşi” (Evrei 13, 8). Nu 
degeaba se spune că mâna care dă nu sărăceşte niciodată. Până acum Domnul mi-a 


înmulțit bunurile vremelnice, nu mi le-a împuţinat. Dau slavă îndurărilor Sale, 
bogatei Sale mile. 


Tu eşti, o, preotule, reprezentantul credinţei şi al Bisericii, al Domnului Hristos 
însuşi. Se cuvine să fii model de blândeţe, de tărie, de răbdare şi de duh înalt. 
Săvârşeşti o lucrare a lui Dumnezeu şi nu trebuie să cazi cu duhul în faţa nimănui, 
să nu linguşeşti pe nimeni, nici să te faci sluga cuiva; consideră lucrarea ta mai 
presus de toate cele omeneşti. 


Cine s-a obişnuit să dea seama, la spovedanie, de toate cele ce a făcut în viaţa de- 
acum, aceluia nu-i va fi frică să dea răspuns, în acelaşi chip, la înfricoşătoarea 
Judecată a lui Hristos. De altminteri, tocmai pentru aceasta a şi fost instituită aici 
pe pământ, ca o sumară judecată, pocăinţa, pentru ca noi, curăţindu-ne şi 
îndreptându-ne prin mărturisirea păcatelor, să putem da un răspuns de care să nu ne 
fie ruşine la înfricoşătoarea Judecată a lui Hristos. Este o primă trezire la pocăință 
sinceră, una care se cere făcută cel puţin o dată pe an. Cu cât căinţa ne vine mai 
târziu, cu atât este mai rău pentru noi, cu atât mai mult ne vom încurca în iţele 
păcatului şi cu atât mai greu ne va fi să dăm seama de cele făcute. Al doilea lucru 
care ar trebui să ne îndemne la spovedanie este liniştea pe care ne-o aduce ea. Cu 
cât mărturisirea ne va fi mai sinceră, cu atât ne va fi şi sufletul mai liniştit. Păcatele 
sunt ca nişte şerpi ascunşi care muşcă din inima omului şi din toată fiinţa lui. Nu-i 
lasă o clipă de linişte, îi sug neîncetat inima. Păcatele sunt ca nişte mărăcini 
agăţători care înţeapă întruna sufletul. Păcatele sunt întuneric duhovnicesc. Cei ce 
se căiesc trebuie să aducă roade de pocăință. Pocăinţei îi vin în ajutor conştiinţa, 
memoria, imaginaţia, afectivitatea, voinţa. Fiindcă în greşeală sunt implicate toate 
capacităţile sufletului, de aceea şi pocăinţa trebuie să fie din tot sufletul. Pocăinţa 
care nu trece dincolo de cuvinte şi care este lipsită de intenţia de îndreptare şi de 
zdrobirea inimii nu este decât o fățărnicie. Păcatele tulbură conştiinţa, trebuie să o 
limpezim; prin păcate afectivitatea se atrofiază, se degradează, trebuie să o trezim; 
voinţa se anchilozează, nu este în stare să se îndrepte singură, trebuie să o silim să- 
şi revină. „Împărăţia Cerurilor se ia prin străduinţă” (Matei 11,12). Mărturisirea 
păcatelor trebuie să fie din toată inima, profundă, deplină. 


Vai, fraţilor! Oare nu vom dispărea curând toţi de pe faţa pământului, ca şi cum n- 
am fi fost niciodată? Unde ne sunt faptele de iubire? Unde îndeplinirea poruncilor 
Creatorului? Unde este duhul lui Hristos din noi? Unde bunătatea, smerenia, 
dragostea faţă de sufletele oamenilor, nepăsarea faţă de cele vremelnice? Unde 
râvna faţă de bunătăţile duhovniceşti? Cât suntem de proşti şi cât de mult ne 
pierdem în deşertăciuni! Ne-am schimonosit chipul sufletului nostru, ne-am 


schimonosit viaţa, am întors-o pe dos. Nu-i suntem plăcuţi lui Hristos, ci 
diavolului. 


Ne va înfățişa odată o privelişte înspăimântătoare şi aceasta se va întâmpla înainte 
de arătarea lui Hristos pe cer. O, păcătoşilor, căutați să învăţaţi zilnic din 
priveliştea cerului, atâta timp cât mai puteţi învăţa. „Soarele se va întuneca şi luna 
nu va mai da lumina ei, iar stelele vor cădea din cer“ (Matei 24, 29). 


Există, fraţi creştini, o viaţă adevărată, reală, şi o alta aparentă, falsă. Să trăieşti 
pentru ca să bei şi să mănânci, să te îmbraci, să te plimbi, să te îmbogăţeşti. În 
general să trăieşti pentru plăceri şi preocupări pământeşti sau pentru a pune la cale 
intrigi, uneltiri, pentru a-i judeca şi bârfi pe alţii este o viaţă aparentă. Să trăieşti 
pentru a-i bineplăcea lui Dumnezeu şi a fi de folos semenilor, a te ruga pentru 
mântuirea sufletului lor, ajutându-i în tot chipul să se mântuiască, iată ce înseamnă 
să trăieşti cu adevărat. Primul mod de viaţă este o moarte spirituală continuă, al 
doilea, o neîncetată viaţă în duh. 


Domnul a spus despre Biserica Sa: „Voi zidi Biserica Mea şi porțile iadului nu o 
vor birui“ (Matei 16, 18). Aceasta s-a spus atât în privinţa păstorilor Bisericii, a 
ierarhiei bisericeşti, a tuturor adevărurilor creştinismului, cât şi în aceea a 
dogmelor, poruncilor sfintei credinţe ortodoxe, a tuturor Sfintelor Taine şi ieru- 
regiilor constituite, de exemplu, Liturghia, Hirotonia, Cununia, Botezul, Mirun- 
gerea, acestea fiind statornicite pentru toate veacurile, râmase neschimbate de 
secole. lată cât este de puternică Biserica întemeiată de Domnul! Ține minte 
cuvintele Domnului şi să nu te îndoieşti nici o clipă când săvârşeşti o Taină. Fii 
tare ca diamantul. 


Mi-e drag să mă rog în biserica Domnului, mai ales în Sfântul Altar, înaintea 
Sfintei Mese, sau la proscomidie, căci, aflându-mă în biserică Harul lui 
Dumnezeu mă face să mă Simt transfigurat, ca prin minune. Când înalț 
rugăciuni de pocăință şi de umilinţă, Simt cum mi se desprind de pe suflet 
„„Spinii”, cum mi se dezleagă legăturile patimilor, cum mă cuprinde uşurare fără 
seamăn. Toată ispita şi toată fascinația patimilor dispare şi simt atunci că am 
murit lumii şi că lumea, cu toate ale sale, a murit pentru mine, că am început Să 
trăiesc în Dumnezeu şi pentru Dumnezeu, numai pentru Damnezeu că mă 
pătrund cu totul de el, că sunt într-un duh cu EL, că m-am făcut întocmai unui 
copil care îşi găseşte liniştea pe genunchii mamei sale. Inima mi se umple de o 
cerească, dulce pace, sufletul mi se luminează de lumină cerească; oriunde m-aş 
uita, văd totul scăldat în lumină, toate îmi apar limpede, desluşit, simt prietenie şi 
dragoste faţă de toţi oamenii, chiar şi faţă de vrăjmaşi, sunt gata să le găsesc 


îndreptăţiri şi să-i iert. O, cât de fericit este sufletul când se află cu Dumnezeu! 
Cu adevărat biserica este Raiul pe pământ. 


Ce-ar putea fi lucrul cel mai groaznic pentru un om? Moartea? Da, moartea. Toţi 
ne cutremurăm de spaima morţii, de gândul că vom muri, că ne vom da ultima 
suflare. Cât de sfâşietoare este pentru părinți moartea copiilor dragi, când ii văd 
zăcând fără suflare! Dar nu vă înspăimântați şi nu vă întristați din cale-afară, 
fraților! Prin moartea Sa. lisus Mântuitorul a biruit moartea noastră, prin învierea 
Sa a pus temelie învierii noastre. 


În fiecare săptămână prăznuim, întru Hristos Cel înviat, viitoarea noastră obştească 
înviere, punând început vieţii veşnice, faţă de care această viaţă vremelnică nu-i 
decât un drum scurt şi strâmt, presărat cu suferinţe. Moartea adevăratului creştin 
este doar un somn până la ziua învierii, sau că o naştere la o nouă viaţă. 


Prăznuim în fiecare duminică învierea lui Hristos, dar şi propria noastră înviere din 
morţi; să învăţăm necontenit să murim păcatului, să înviem cu sufletul din faptele 
morţii, îmbogăţindu-ne cu fapte bune, şi să nu ne plângem, nemângâiaţi, morţii; să 
învăţăm să primim moartea fără spaimă, ca pe o hotărâre a Tatălui ceresc, fiindcă, 
prin învierea lui Hristos din morţi, moartea nu trebuie să ne mai înspăimânte. 


Păcatul este în aceeaşi măsură absurd şi fatal. De pildă, beţivul, din cauza abuzului 
de băuturi alcoolice se îmbolnăveşte şi, în acelaşi timp, se dedă la tot felul de fapte 
ruşinoase şi indecente, de care îi este lui însuşi jenă să-şi aducă aminte când e 
treaz, şi cu toate acestea, continuă să bea; lacomul de mâncare, robindu-se pân- 
tecelui, simte o greutate în corp după ce s-a ghiftuit, capacitatea de acţiune 1 se 
blochează, limba i se leagă, îşi dă seama singur că a căzut în animalitate şi că a 
căpătat deprinderi de animal, fiindcă a început să-i privească cu răutate şi ură pe 
cei din jurul său şi pe cei cu care şade la masă sau îi cer milostenie; simte ceva ca o 
strâmtorare şi o suferință, nu mai are linişte, nu mai este în stare să cugete la cele 
înalte, să fie creştin adevărat, să-şi consacre viaţa unui scop înalt, şi cu toate 
acestea, continuă să fie hulpav, să mănânce peste măsură; desfrânatul îşi dă seama 
că prin patima lui îşi necinsteşte şi îşi spurcă firea, sufletul şi trupul, şi se expune 
bolilor, îşi perverteşte rostul vieţii statornicit de Creator, se face de ruşine şi cu 
toate acestea, continuă să trăiască în desfrânare; arghirofilul vede că bogăția îl 
striveşte, îl înrobeşte, îi frustrează libertatea spirituală, îl îndepărtează de 
Dumnezeu şi de iubirea de aproapele, îl abate de la adevărata viaţă şi îi aduce 
moarte în suflet, îl lipseşte de liniştea sufletească şi trupească, îl împovărează cu 
griji şi, cu toate acestea, continuă să strângă bogății, sporindu-şi mereu povara, 
până când, istovit de griji, se îmbolnăveşte şi moare, vătămandu-şi sufletul din 


pricina prea multei bogății. Aceleaşi lucruri pot fi spuse şi despre celelalte păcate: 
trufia, răutatea, invidia. 


Să stârpim din noi dragostea pământească, dragostea pătimaşă faţă de frumuseţea 
trupească, faţă de desfătări, de câştig material, de propriul nostru trup, de onoruri; 
să ne însuflețim de dragostea faţă de cer - patria noastră cea adevărată - de suflet - 
acest cetăţean al cerului - de fapte bune; să urâm tot ce iubeşte trupul şi să iubim 
toate cele pe care el le dispreţuieşte şi de care se teme (de pildă, gândul la moarte şi 
la judecată), să iubim sărăcia, pe cei bolnavi, pe cei în suferinţă. 


Când eşti cuprins de vreo patimă, lasă-i pe cei din jur să râdă de tine şi să-ţi facă în 
ciudă; nu te supăra câtuşi de puţin pe ei, fiindcă îţi fac un bine. Răstigneşte-ţi 
egoismul, recunoaşte că nu ai dreptate şi că inima ta trece printr-o rătăcire. 
Compătimeşte-i şi deplânge-i cu amar pe cei ce iau în râs cuvintele şi faptele 
credinţei, evlaviei şi adevărului, pe cei ce se împotrivesc binelui pe care îl faci sau 
ai vrea să-l faci spre folosul semenilor. Să te ferească Dumnezeu să te mânii pe ei, 
fiindcă sunt jalnici, vrednici de plâns. Slavă Ție, Doamne, Mântuitorul meu, Care 
prin rugăciunile mele m-ai izbăvit de tirania patimilor! 


Când vă aflaţi în biserică, nu uitaţi că sunteţi în prezenţa vie, reală a lui Dumnezeu, 
că staţi înaintea feţei Sale sub privirile Sale şi în prezenţa vie, reală a Maicii 
Domnului, a sfinților îngeri şi a Bisericii celor întâi-născuţi, adică a sfinţilor 
strămoşi, prooroci, apostoli, ierarhi, mucenici, cuvioşi, cuvioase. Se cuvine să aveţi 
mereu în minte amintirea şi conştiinţa acestei realități ori de câte ori vă aflați în 
biserică, stând cu evlavie, luând parte din toată inima la sfânta slujbă. 


Sunt o nulitate morală. Dacă nu m-ar ajuta Dumnezeu, nu mi-ar veni în minte nici 
o idee cu adevărat valabilă, n-aş avea nici un sentiment pozitiv, n-aş fi în stare de 
nici o faptă cu adevărat bună. Dacă nu L-aş avea pe Domnul, nu mi-aş putea 
alunga gândurile şi simțămintele păcătoase care mă împresoară, răutatea, invidia, 
desfrânarea, trufia... Tot ce gândesc, simt şi fac spre bine este opera Domnului. O, 
cât de cuprinzătoare şi de infinită este lucrarea harului divin în mine! Domnul 
înseamnă pentru mine totul, o simt limpede, o simt mereu! A mea este doar 
aplecarea spre păcat, ale mele sunt neputinţele. O, cât de mult trebuie să-L iubim 
pe Domnul, Care a binevoit să ne cheme din neființă la fiinţă, să ne cinstească 
dându-ne chipul şi asemănarea Sa, să ne aşeze în Raiul tuturor desfătărilor, să ne 
dea în stăpânire pământul; când nu ne-am supus poruncilor Sale, când ne-am lăsat 
ispitiţi de diavolul, când L-am defăimat fără măsură pe Creator, prin nerecunoştinţa 
noastră, luând asupră-ne însuşirile ispititorului - trufia, răutatea, invidia, 


nerecunoştinţa, sub toate aspectele acesteia - prin care a început să ne „dea lecţii” 
ca unor captivi ai săi, Domnul nu ne-a îndepărtat de la Sine pe vecie, ci a bine- 

voit să ne răscumpere de păcat, de blestem şi de moarte, în care am căzut prin 
păcat, pogorând EI însuşi pe pământ, la sfârşitul veacurilor, luând firea noastră; a 
devenit El însuşi învățătorul, Doctorul, Făcătorul de minuni şi Mântuitorul nostru; 
a consimţit să fie supus la chinuri şi să moară pentru noi, pentru ca să nu fim 
supuşi pieirii veşnice; a înviat, pentru ca şi noi să înviem din moarte, S-a înălţat la 
cer pentru a ne înălța acolo şi pe noi, cei căzuţi prin păcat. S-a făcut pentru noi 
toate: mâncare, băutură, lumină, curățire, sfințire, sănătate, putere mijlocitoare, 
mântuitoare, păstrătoare şi milostivitoare. 


Eu nu însemn nimic, dar prin harul preoţiei, prin faptul că împart dumnezeiescul 
Trup şi Sânge devin al doilea sau al treilea factor de vindecare a unor suferinţe: 
prin mine harul Duhului Sfânt îi face să renască spre mântuire pe prunci şi pe 
vârstnici, ceea ce se săvârşeşte prin Taina Euharistiei, a Trupului şi Sângelui 
Domnului; prin mine, credincioşii se unesc cu Dumnezeu, prin mine se leagă şi se 
dezleagă păcatele oamenilor, se închid şi se deschid cerurile, sunt date poveţe 
mântuitoare de suflet, reguli de viaţă etc. O, cât de vrednic de cinste este darul 
preoţiei! Fraţilor, luaţi aminte câte fapte bune revarsă asupra voastră Creatorul prin 
preoţi! 


De foarte multe ori ni se lasă asupra inimii bezna duhului răutăţii, care ne 
împiedică să vorbim în linişte cu acei dintre apropiații noştri care ne-au jignit în 
vreun fel, o dată sau de mai multe ori, sau care şi-au exprimat nemulțumirea în 
ceea ce ne priveşte. Trebuie să stăruim în rugăciune către Domnul, pentru ca El 
însuşi să ne risipească bezna răutăţii şi să ne umple inima de bunătate şi de 
dragoste față de vrăjmaşi, fiindcă aceştia, orbiți fiind de patimi - trufie, pizmă, 
arghirofilie, răutate - nu sunt stăpâni pe sine, nu ştiu ce fac, aşa cum nu ştiau ce 
fac vrăjmaşii Domnului nostru lisus Hristos, care L-au prigonit de-a lungul întregii 
Sale vieţi pământeşti şi care, în cele din urmă, l-au omorât cu moarte ruşinoasă. Să 
nu uităm că credinţa creştină constă tocmai în faptul de a ne iubi vrăjmaşii. „Căci 
dacă iubiţi pe cei ce vă iubesc, ce răsplată veţi avea? (...) Au nu fac şi neamurile 
(păgânii) acelaşi lucru?“ (Matei 5, 46-47). 


Căutaţi mai întâi împărăția lui Dumnezeu şi dreptatea Lui şi toate acestea se vor 
adăuga vouă“ (Matei 6, 33). Cum, în ce chip să căutăm mai întâi împărăția lui 
Dumnezeu? lată cum. Să presupunem că vrei să faci un drum undeva, pentru o 
treabă oarecare, mergând pe jos, cu un vehicul sau pe apă; roagă-te lui Dumnezeu 
să-ţi călăuzească mai întâi căile inimii şi după aceea pe cele ale călătoriei pe care 
vrei să o faci, să te îndrepteze mai întâi pe căile vieţii, potrivit poruncilor Sale. 


Trebuie să doreşti aceasta din toată inima şi să te rogi de mai multe ori în acest 
sens lui Dumnezeu. Cunoscându-ţi dorinţa sinceră şi strădania de a-l respecta 
poruncile, Domnul îți va îndrepta, puţin câte puţin, toate căile tale. Mai departe, 
dacă vrei să-ţi aeriseşti locuinţa sau să te plimbi la acer curat, gândeşte-te mai întâi 
dacă propria- ţi inimă este sau nu curată. Mulţi dintre noi doresc să-şi aerisească 
încăperea în care trăiesc (ceea ce este excelent) sau să se plimbe în aer liber, dar nu 
se gândesc că le este tot atât de necesară aerisirea sufletului şi a inimii (0 aerisire, 
ca să zicem aşa, spirituală, a suflări de viaţă) şi, trăind în aer curat, îşi îngăduie 
gânduri murdare, impulsuri indecente ale inimii, vorbe spurcate şi chiar o spur- 
căciune trupească. De cauţi lumina materială, adu-ţi aminte de lumina spirituală, 
fără de care sufletul rămâne în întunericul patimilor şi al morții spirituale. „Eu, 
Lumină am venit în lume - zice Domnul - ca tot cel ce crede în Mine să nu rămână 
în întuneric” (loan 12, 46). 


De vezi furtuna bântuind şi urlând cu furie sau citeşti undeva despre un naufragiu, 
adu-ţi aminte de furtuna patimilor omeneşti, cea care nu trece zi să nu işte muget şi 
tulburare în inimile oamenilor şi care face să eşueze corabia duhovnicească a 
sufletului, sau chiar corabia societăţii. Roagă-te sârguitor lui Dumnezeu să 
potolească furtuna păcatelor, precum a potolit oarecând cu cuvântul Său furtuna pe 
mare, şi să dezrădăcineze din inimile noastre păcatele, readucându-ne pentru 
totdeauna liniştea. Dacă simţi foame sau sete şi vrei să mănânci sau să bei, adu-ţi 
aminte de foamea şi de setea sufletului (lui îi este sete de adevăr, de sfinţenie, de 
mântuire întru lisus Hristos). Dacă nu-l saturi, sufletul poate să moară de foame, 
răpus de patimi, istovit, chinuit. Ogoindu-ţi foamea trupească, nu uita să ogoieşti, 
cu atât mai vârtos şi întâi de toate, foamea sufletului, prin vorbire cu Dumnezeu, 
prin pocăință de greşeli, cu inimă curată, prin citirea istorisirilor şi învățăturilor din 
Evanghelie şi mai ales prin împărtăşirea cu Dumnezeieştile Taine ale Trupului şi 
Sângelui Domnului. 


Dacă îţi place să te făleşti cu o îmbrăcăminte frumoasă, chiar în timp ce te îmbraci 
cu ea, adu-ţi aminte de nestricăcioasa haină a adevărului, cea în care trebuie să ne 
fie îmbrăcat sufletul, sau la lisus Hristos, Care este îmbrăcămintea noastră 
duhovnicească, după cum s-a spus: „Câţi în Hristos v-aţi botezat, în Hristos v-aţi 
îmbrăcat" (Galateni 3, 27). Pasiunea pentru eleganţă vestimentară face de cele mai 
multe ori să pălească cu totul în inima noastră gândul la îmbrăcămintea cea 
nestricăcioasă a sufletului, reducând toată viaţa la o preocupare deşartă pentru 
îmbrăcăminte luxoasă. Dacă eşti elev sau student la vreo instituţie de învăţământ, 
sau funcționar, sau ofițer la indiferent ce armă, sau tehnolog, pictor, sculptor, 
industriaş, maistru de atelier, adu-ţi aminte că pentru fiecare dintre noi ştiinţa 
supremă este să fii creştin adevărat, să crezi cu adevărat în Dumnezeu, Cel în trei 


A 


ipostasuri, să „vorbeşti"” în fiecare zi cu Dumnezeu în rugăciune, să iei parte la 
sfintele slujbe, să respecţi poruncile şi rânduielile Bisericii şi să-L porţi în inimă pe 
lisus înainte de lucru, în timpul lucrului, după lucru, fiindcă EI este lumina, pu- 
terea, sfinţenia şi ajutorul nostru. 


Constatăm cu mirare că, oricât de mult ne-ar preocupa sănătatea şi oricât de mare 
ar fi grija de a ne-o păstra, oricât de săţioase şi de gustoase mâncărurile pe care le 
mâncăm şi băuturile pe care le bem şi oricât de mult ne-am plimba în aer liber, 
până la urmă pe toţi ne lovesc bolile şi decrepitudinea trupească, pe când sfinţii, 
care n-au pus preţ pe trup, mortificându- şi-l continuu prin înfrânare şi post, 
culcându-se mereu pe pământul gol, şi-au făcut nemuritor şi sufletul, şi trupul. 
Trupurile noastre ghiftuite, îndopate cu toate bunătățile, exală miasme neplăcute 
după moarte şi uneori chiar în timpul vieţii; cele ale sfinților înfloresc şi răspândesc 
bună mireasmă atât în timpul vieţii, cât şi după moarte. 


Ce fapt uluitor! Vrând să ne „construim” trupul, ni-l distrugem; ei distrugându-l 
şi-l „construiau”; parfumându-ne trupul, nu reuşim să-l ferim de putreziciune; 
sfinţii însă, cărora nu le stătea în gând să-şi parfumeze trupul, ci să le fie sufletul 
bine-mirositor în faţa lui Dumnezeu, s-au învrednicit şi de buna mireasmă a 
trupului. Fraţilor! Trebuie să înţelegeți ce este cel mai important lucru în viaţă, care 
este scopul vieţii: să omorâm trupul, cel apăsat de atâtea patimi, poftele trupeşti, 
prin înfrânare, muncă, rugăciune, să nu-i ațâțăm patimile prin lăcomie, îmbuibare, 
lene. 


Bine este, în toate privinţele, să-i ajutăm pe cei nevoiaşi. Cei ce fac aici pe pământ 
fapte de milostenie vor fi ei înşişi miluiți la înfricoşătoarea Judecată. Dar şi în 
această viaţă ei au parte adesea de mari mile din partea semenilor, primind uneori 
degeaba ceea ce alţii obţin cu bani grei. Într-adevăr, iubitorul de oameni, prea 
dreptul şi prea îndurătorul nostru Părinte ceresc, nu-i va răsplăti, oare, pe cei 
milostivi şi în viaţa de acum, pentru a-i încuraja spre fapte mari, sau pentru a-i face 
să continue faptele lor de milostenie şi pentru a-i îndrepta pe cei nemilostivi, care îi 
batjocoresc pe milostivi? A-i răsplăti pe aceştia este drept şi o merită. 


Câte pretexte derizorii nu ne oferă mereu vrăjmaşul neamului omenesc spre a ne 
face să ne urâm semenii, să ne supărăm pe ei să-i privim cu răutate şi să trăim 
făcând pe placul atotdistrugătorilor locuitori ai infernului. Nu alerga după nălucile 
diavolului, lasă deoparte orice vrajbă, iubeşte pe tot omul, fiindcă iubirea este de la 
Dumnezeu. 





S-ar întâmpla aceasta cu indivizii, dar 
şi cu popoarele. Dacă indivizii şi popoarele ar trăi după Evanghelia Ta, n-ar mai 
exista vrajbă, lupte fratricide, războaie. Când oare ne vom da seama că trebuie să 
trăim după Evanghelie, pentru binele nostru, cel vremelnic şi cel veşnic? Cât de 
puţini sunt astăzi cei ce citesc Evanghelia! 


Doamne, fac mărturie înaintea Ta că energia şi sănătatea, vigoarea fizică şi 
spirituală nu pot fi obținute trăind tot timpul într-o casă de vacanţă sau în pădure, ci 
la Tine, în biserică şi mai cu seamă în timpul Liturghiei şi prin Dătătoarele de viaţă 
Tale Taine! O, suprema fericire a Sfintelor 'Taine! O, viaţă izvorâtă din Sfintele 
Taine! O, negrăita dragoste a dumnezeieştilor Taine! O, minunată şi veşnică pronie 
dumnezeiască, cea care dai mântuire şi îndumnezeire prin Sfintele Taine! O, pre- 
închipuire a vieţii veşnice prin Sfintele Taine! 





Câte binefaceri nu mi-a adus până acum credinţa în Hristos! Nu le ştiu numărul şi 
nu voi vorbi despre fiecare în parte, ci numai despre una: de câte ori nu mi-a adus 
linişte, nu mi-a scos sufletul din tulburare, nu mi-a alungat patimile! De câte ori nu 
mi-a îndreptat pornirile strâmbe ale inimii, de câte ori nu m-a curăţat de păcate, nu 
mi-a scăpat sufletul de moarte! Cât de apropiat este Domnul de omul credincios! EI 
ne este ca aerul, ca respiraţia inimii şi a sufletului nostru. 


Îţi mulţumesc, Doamne, din toată inima pentru suflarea binefăcătoare a Duhului 
Tău Sfânt, pe care o simt în timpul rugăciunii publice şi al celei de acasă, pentru 
curățirea de păcate, pentru pace, umilință şi lacrimi, pentru părinteasca-Ţi 
mângâiere, pentru curajul şi puterea pe care mi le dai! 


De eşti preot, trebuie să te rogi mai ales pentru curățirea, luminarea, sfințirea şi 
înnoirea poporului lui Dumnezeu şi pentru propria ta înnoire, fiindcă, deşi bei 
deseori Sângele Legii celei noi şi mănânci din Trupul dătător de viaţă al Mielului 
lui Dumnezeu, prin care te poţi renaşte şi înnoi, totuşi, din pricina nerâvnei tale, 
până acum nu te-ai născut din nou, nu te-ai înnoit, supus fiind în adâncul inimii tale 


patimilor pe care le-ai avut în tine şi mai înainte. Vino înaintea Domnului cu 
rugăciune fierbinte pentru înnoirea ta şi a poporului lui Dumnezeu. Nu poate fi 
jertfă mai plăcută lui Dumnezeu decât aceasta. Adu-o cu credință, cu nădejde 
neclintită, cu dragoste nefățarnică. Fiindcă Celui ce a venit să facă dintr-un 
veşmânt vechi unul nou şi să toarne vin nou în burdufuri vechi rugăciunea pentru 
înnoire îi este ca o tămâie bine mirositoare şi vine în întâmpinarea dorinţei Sale ca 
neamul omenesc, îmbătrânit în păcat, să renască. 


O „ascultare" îndeplinită fără crâcnire aduce sufletului rod duhovnicesc bogat. ÎI 
avem drept pildă pe Domnul nostru lisus Hristos, pe Care „ascultarea" faţă de Tatăl 
L-a ridicat, în ordine omenească, deasupra oricăror puteri, stăpâniri, autorităţi; ne 
stau drept pildă toți sfinții care, arătând „ascultare” Fiului lui Dumnezeu, 
Evangheliei Sale, s-au învrednicit de nestricăcioase cununi cereşti şi de viaţă 
veşnică cu Dumnezeu şi cu sfinţii Săi îngeri. Dar cel ce face ascultare dobândeşte 
folos şi pentru trup. Fiindcă ceea ce pierd leneşii aceea câştigă cei sârguitori şi 
harnici care fac ascultare. De aceea ascultarea aduce folos şi sufletului, şi trupului, 
sau chiar dacă nu se arată întotdeauna binefăcătoare trupului, sufletului îi este, de 
bună seamă. Să facem toţi ascultare, spre bine, nu spre rău. 


A fi smerit înseamnă să te consideri, pentru păcatele tale, vrednic de toată 
umilirea, defăimarea, prigoana, bătaia. A fi blând înseamnă să înduri, fără a ţine 
răutate în inimă, toate neadevărurile ce ţi se pun în seamă, ocările, şi să te rogi 
pentru vrăjmaşi. 


Tăişul suferinţei pe care, fără să vrei, poate, îl împlânţi într-o inimă Străină îţi va 
străpunge şi ţie inima, după legea dreptei răsplăţi, „Cu măsura cu care măsuraţi 
vi se va măsura" (Matei 7, 2). Nu vrei să suferi, nu-l face pe altul să sufere. 


Dacă oamenii consacră atât de mult timp forfotei vieţii zilnice, făcându-ne pe noi 
să-i aşteptăm în zadar până îşi termină treburile, atunci de ce n-am face aşa şi noi, 
slujitorii lui Dumnezeu, lucrând cele duhovniceşti fără grabă, temeinic, cu tâlc, 
simţit, cu cea mai mare evlavie şi sârguință înaintea lui Dumnezeu, citind rar, 
desluşit rugăciunile? Mai bine să aştepte ei decât să-i aşteptăm noi. Aşa să fie, 
Doamne, la toate slujbele şi la toate Tainele. Dă- ne nouă aceasta, „căci fără Tine 
nu putem face nimic" (cf. loan 15, 5). 


Un creştin adevărat nu va uita niciodată că în această lume el este prinsul 
diavolului şi că suspină necontenit după libertatea spirituală pe care Fiul lui 
Dumnezeu a dat-o tuturor celor ce cred în EI şi care se străduiesc să se elibereze 
din robia păcatului. Un creştin adevărat trăieşte cu grijă, se foloseşte cu măsură de 


lucrurile pământeşti, nu-şi iroseşte timpul în sporovăieli deşarte, în jocuri 
netrebnice. Nu se lăcomeşte la bani, nu este invidios; se roagă mereu, îşi deplânge 
păcatele, se căieşte. 


Se spune: nu-i mare lucru dacă mănânci de dulce în post; postul nu constă în 
mâncare; nu-i mare lucru dacă te îmbraci elegant şi scump, dacă mergi la teatru, la 
serate, la bal mascat, dacă pui pe masă tacâmuri scumpe, dacă aduni mobilă de 
preţ, trăsuri luxoase, cai de rasă, bani mulţi şi altele asemenea. Dar din ce cauză, 
oare, ni se îndepărtează inima de Dumnezeu, Izvorul vieţii? De ce ne lipsim oare 
de viaţa veşnică? Nu fiindcă ne-am făcut robi pântecelui, ne-am îmbrăcat în haine 
scumpe ca bogatul din Evanghelie? Nu din cauza mersului la teatru şi la bal 
mascat? De ce oare ni se împietreşte inima faţă de săraci şi faţă de propriile noastre 
rude? Nu fiindcă ne-am împătimit de plăceri, de cele trupeşti, mai cu seamă de 
haine, de tacâmuri, mobilă, trăsuri scumpe, de bani şi de celelalte? „Putem oare să 
slujim lui Dumnezeu şi lui Mamona?“ (cf. Matei 6, 24). Să fim prietenii lumii şi 
prietenii lui Dumnezeu, să lucrăm lui Hristos şi lui Veliar? Cu neputinţă. De ce au 
pierdut Raiul Adam şi Eva, căzând în păcat şi în moarte? Oare nu din pricina 
mâncării? Luaţi binişor aminte: de ce nu ne arătăm râvnitori pentru mântuirea 
sufletului nostru, pe care pune atât de mare preţ Fiul lui Dumnezeu? De ce 
adăugăm oare mereu păcat după păcat, de ce ajungem în situaţia de a ne împotrivi 
lui Dumnezeu, de a duce o existenţă deşartă? Nu oare fiindcă ne-am împătimit de 
lucrurile pământeşti şi mai cu seamă de plăcerile trupeşti? De ce ni se învârtoşează 
inima? De ce ne transformăm de bunăvoie în oameni „trupeşti”, iar de suflet nu ne 
pasă, pervertindu-ne ființa morală? Nu oare fiindcă ne-am împătimit de mâncare, 
de băutură, de alte lucruri pământeşti? Poţi oare să mai susţii după toate acestea că 
n-are importanţă dacă mănânci de dulce în post? Spunând aşa, nu facem decât să 
ne vădim orgoliul, deşteptăciunea trufaşă, neascultarea, nesupunerea şi îndepă- 
rtarea faţă de Dumnezeu. 


De ce infecție adâncă, de ce rană mortală, de ce suflare ucigaşă a păcatului a venit 
să mă izbăvească Doctorul nostru ceresc, lisus Domnul! Poate înţelege oare cineva 
această realitate în toată deplinătatea ei? Nimeni. Numai în parte, din proprie 
experienţă, unii dintre noi îşi dau seama cât de adâncă este prăpastia în care au 
căzut prin păcat, cât de neputincioşi sunt să facă binele şi cât de dispuşi a-şi irosi la 
nesfârşit puterea pentru a face răul şi a sluji păcatul cuibărit în inima lor. Dar şi 
aceasta ne face să vedem cum poate lumina harul lui Dumnezeu inimile noastre 
întunecate. Prin rațiune naturală, omul nu este în stare să vadă aceste lucruri şi de 
aceea nu poate vedea şi percepe nici necesitatea de a se îndrepta şi de a avea forța 
să realizeze această îndreptare şi înnoire. 


Îi mulţumesc lui Dumnezeu Cel puternic în bunătate şi bun în tăria Sa pentru că 
mi-a arătat grabnic marea Sa milă, pentru că mi-a vindecat rănile adânci ale inimii, 
pricinuite de păcat. Ceea ce n-a putut face lunga mea rugăciune de acasă s-a 
săvârşit prin simpla atingere de slăvită, Dătătoarea de viaţă, înfricoşătoarea Sfântă 
Masă a Domnului din biserica cu hramul Sfinților Apostoli Petru şi Pavel. Rănile 
inimii, tulburarea şi strâmtorarea mi-au dispărut dintr-o dată; am simţit pe loc ca şi 
cum mi s-ar fi dus o piatră de pe inimă, m-am liniştit cu inima uşoară, în largul 
meu, plin de curaj. Minunate sunt lucrurile Tale, Doamne! Minunat eşti, şezând pe 
tronul slavei Tale, în bisericile creştinilor, Doamne, Dreptule Judecător, Mântui- 
torule multmilostiv şi atotțiitor! Slavă nebiruitei Tale bunătăţi, slavă nemăsuratei 
Tale puteri, împărate al veacurilor! 


Fraților, printre creaturile lui Dumnezeu există unele efemere, trecătoare, cum sunt 
cele iraționale, însuflețite sau neînsufleţite, organice şi anorganice şi însăşi lumea, 
care va trece, „căci chipul acestei lumi trece“ (1 Corinteni 7, 31), dar sunt şi 
creaturi veşnice, netrecătoare: îngerii şi sufletele oamenilor, demonii înşişi şi 
satana. Viaţa pământească a omului, viaţa în trup, este doar o pregătire pentru viaţa 
veşnică, care începe după moartea trupului. De aceea nu trebuie să zăbovim a 
folosi viaţa de acum pentru pregătirea celeilalte vieţi. În măsura în care ne 
preocupă mai mult viaţa pământească, duminicile şi zilele de sărbătoare trebuie să 
le dăruim pe de-a-ntregul Domnului, să le consacrăm participării la sfintele slujbe, 
citirii cuvântului lui Dumnezeu, cugetării la cele dumnezeieşti, convorbirilor 
despre mântuirea sufletului, faptelor bune şi mai ales milosteniei. Mare păcat face 
cel ce nu are grijă de cele sufleteşti, nu se gândeşte să se pregătească pentru viaţa 
de dincolo. Cum ai putea să uiţi care îţi este suprema şi ultima chemare? Poţi fi, 
oare, atât de nerecunoscător față de Cel ce ne-a creat, făcându-ne după chipul şi 
asemănarea Sa, întru nestricăciune şi întru unirea cu Sine, față de Cel ce ne-a 
răscumpărat prin Crucea Sa şi ne-a deschis porţile Împărăției Cerurilor? Cum pot fi 
oare mulți dintre noi „alăturea dobitoacelor celor fără de minte şi asemenea lor“? 
(cf. Psalmul 48, 21) „Sus să avem inimile” (Ecfonis la Liturghie). 


Trupul, vremelnica haină a sufletului, este stricăcios şi nu dă măsura adevăratei 
vieţi a omului. Adevărata viaţă este viaţa spirituală. Dacă îi sfâşii omului haina, el 
nu moare, rămâne în viaţă. Tot aşa se întâmplă când moartea seceră trupul, dându- 
1 putreziciunii: sufletul rămâne viu. Îngrijiţi-vă mai mult de suflet, de mântuirea 
lui. 


O, biserică sfântă, ce bine şi ce frumos este să te rogi înlăuntrul tău! Căci unde ai 
putea să te rogi cu mai multă ardoare decât între zidurile tale, în faţa tronului 
dumnezeiesc, a Celui ce şade pe EI! Pe drept cuvânt, aici sufletul se topeşte de 


umilință rugătoare, lacrimile curg şiroaie pe obraji. Ce plăcut este să te rogi pentru 
toți oamenii! 


Mă minunez de măreţia şi de darurile dătătoare de viaţă ale dumnezeieştilor Taine. 

— O bătrână care suferea de hemoptizie şi care rămăsese doar piele şi oase 
fiindcă nu mai putea mânca nimic, după ce s-a împărtăşit cu Sfintele Taine 
pe care i le-am administrat eu, a început Chiar din ziua aceea să se 
înzdrăvenească. 

— O tânără care era pe moarte, după ce s-a împărtăşit cu Sfintele Taine, a 
început să se simtă mai bine, chiar din acea zi, să mănânce, să bea, să 
vorbească, deşi până atunci fusese aproape inconştientă, era foarte agitată, 
nu putea să mănânce şi să bea. Slavă dătătoarelor de viaţă, 
înfricoşătoarelor Tale Taine! 


Fii credincios Domnului mereu şi în toate. De spui rugăciunea „Tatăl nostru“, 
spune fiecare cuvânt sincer, cu evlavie, cu mintea şi cu inima îndreptate numai spre 
Dumnezeu, nu lăsa atenţia să ţi se abată spre altceva. Dacă citeşti o altă rugăciune, 
citeşte-o şi pe aceea din tot sufletul, fără să ţi se abată inima spre altceva, nu da 
atenţie la nimic din ce n-ar trebui să observi atunci. Vrăimașul mântuirii noastre 
caută din răsputeri să ne abată inima şi mintea de la Dumnezeu când începem să-l 
slujim Domnului şi încearcă în chip pervers să ne lege inima şi mintea de gânduri 
lăturalnice. Fii mereu, în orice clipă, cu Dumnezeu, mai cu seamă când 1 te rogi. În 
acest răstimp deosebit trebuie să-l rămâi neclintit credincios, să nu-L „trădezi"”. De- 
L vei „trăda", te vei lipsi de viaţă, vei cădea în deprimare. 


Nu te grăbi la mâncare şi băutură. Grăbeşte-te mai bine să faci lucrul Domnului şi 
când îl vei face nu te gândi la mâncare şi băutură. Nu uita în faţa Cui stai, cu Cine 
vorbeşti, pe Cine slăveşti, fii tot în Domnul, dăruieşte-te cu totul Lui, roagă-te din 
toată inima, cântă din toată inima, slujeşte semenilor ca şi cum ţi-ai sluji ţie, 
bucuros, din inimă, fără a-ți „împărți” inima şi gândurile. Ajută-mi, Doamne, 
fiindcă „fără Tine nu pot face nimic" (cf. loan 15, 5). 


Când inima este curată, atunci şi omul este curat. Când inima este necurată, şi omul 
este necurat. „Căci din inimă ies gândurile, ucideri, adultere, desfrânări, furtişaguri, 
mărturii mincinoase, hule" (Matei 15, 19). Sfinţii şi-au înfrânat inima cu postul, 
privegherea, rugăciunea, cugetarea la cele dumnezeieşti, citirea cuvântului lui 
Dumnezeu, mucenicia, munca, sudoarea, Duhul Sfânt S-a sălăşluit în ei, i-a curăţit 
de toată întinăciunea, sfințindu-i pe veci. Străduieşte-te să pui înainte de toate 
curățirea inimii. „Inimă curată zideşte întru mine, Dumnezeule" (Psalmul 50, 11). 


Darurile lui Dumnezeu să nu le preţuieşti în aur şi argint. Aşa cum le-ai primit, aşa 
fii gata să le şi dai. Plata pentru munca ta las-o la aprecierea celui ce a primit 
Sfintele Taine, iar pentru cei ce îți vor propune sau îţi vor da pentru ostenelile tale 
duhovniceşti o plată din cale-afară de mică lucrează cu aceeaşi râvnă ca şi pentru 
cei ce ştii că îţi vor da o plată bogată. În timp ce lucrezi Domnului, nu te gândi la 
bani, nu jigni prin aceasta Duhul lui Dumnezeu, nu face negoţ cu darurile lui 
Dumnezeu, ca să nu-ţi fie arginţii pe care îi primeşti spre pieire. Vai, este adevărat 
că mulți fac negoţ cu darurile Sfântului Duh, iar alţii le cumpără sau ar vrea să le 
cumpere, asemenea lui Simon magul. 


Mâncarea şi băutura trebuie folosite doar pentru a căpăta putere, nu din lăcomie; 
să nu mâncăm când organismul nu cere de mâncare. Mulţi dintre noi (şi eu în 
primul rând), dacă nu ne pocăim şi nu ne îndreptăm, vom fi osândiţi fiindcă n-am 
mâncat şi n-am băut doar atunci când era de trebuinţă şi, în acest chip, fiinţe 
raționale fiind, ne-am făcut întocmai dobitoacelor iraționale, întunecându-ne inima, 
devenită şi ea neraţională. V-aţi dedat cu plăcere mâncării şi băuturii, aţi mâncat şi 
aţi băut deseori când nu era nevoie să o faceţi. „Vai vouă celor ce sunteţi sătui 
acum, că veţi flămânzi" (Luca 6, 25). „V-aţi desfătat pe pământ şi v-aţi dezmierdat; 
hrănit-aţi inimile voastre în ziua înjunghierii" (Iacov 5, 5). 


Controlaţi-vă cât se poate de bine şi de riguros regimul alimentar, fiindcă de 
mâncare şi băutură, de calitatea şi cantitatea acestora depinde în mare măsură 
activitatea voastră spirituală, socială şi famihală. „Luaţi seama la voi înşivă, să nu 
se îngreuieze inimile voastre de mâncare şi băutură" (Luca 21,34). Ceaiul şi 
cafeaua pot duce şi ele la „beţie" dacă sunt întrebuințate la vreme nepotrivită şi în 
exces. Vai nouă, cei ce ne ghiftuim astăzi şi, de cele mai multe ori, nu punem preţ 
pe darurile lui Dumnezeu! 


Diavolul lucrează asupră-ne spre pieire prin propriul nostru trup şi, în general, prin 
cele materiale. Nu aţâţa patimile prin vin, ceai, cafea, prin atracţii de tot felul, prin 
bani, îmbrăcăminte. "Trebuie să ne ferim să abuzăm de vin, de ceai, de cafea, de alte 
delicatese, să nu le preferăm pe acestea în locul unei alimentaţii consistente, 
raționale, sănătoase. Delicatesele trebuie consumate numai după masă şi cu 
maximă cumpătare. 


lată, satana v-a cerut să vă cearnă ca pe grâu" (Luca 22, 31). lată „, cine face să ne 
zboare gândurile aiurea când suntem în biserică, la slujbă sau acasă, la rugăciune; 
iată cine ne abate gândurile de la Dumnezeu, de la propriul nostru suflet, de la 
sufletele semenilor, de la cele cereşti şi veşnice; iată cine ne îndeamnă să ne 
ocupăm de fleacuri, de zădărnicii pământeşti, de nimicurile şi amăgirile lumii: 


mâncare, băutură, îmbrăcăminte, case etc. Să ne rugăm unii pentru alții, ca să nu ni 
se împuţineze credinţa, aşa cum S-a rugat Mântuitorul pentru Petru. 


Dacă mănânci peste măsură, devii om pământesc, fără suflet, sau trup fără suflet. 
Dacă posteşti, atragi harul Duhului Sfânt în tine, devii om duhovnicesc. Dacă iei o 
hârtie poroasă fără s-o înmoi în apă, ea rămâne uşoară şi, într-o cantitate mai mică, 
poate fi ridicată în sus de vânt. Dacă o treci prin apă, se îngreuiază şi poate cădea 
jos îndată. Aşa e şi cu sufletul. O, cât de mult trebuie să ni-l păzim cu postul! 


Oare rugăciunea silită, exterioară, poate aduce folos? Nu. Ea este respinsă de 
Dumnezeu. Gândeşte-te că acelaşi lucru se petrece şi cu modul de însuşire a 
cunoştinţelor. Cine învaţă din silă, buchereşte, nu se alege cu nici un folos. Aşa 
cum rugătorul fără voie mestecă cuvintele, de cele mai multe ori fără a le simţi 
puterea şi fără a le pricepe, fără ca inima să i se lumineze prin ele, să se 
încălzească, să se însufleţească, tot aşa se întâmplă şi cu învăţăcelul fără voie. Să-i 
deprindem pe oameni să înveţe de bunăvoie să înţeleagă ceea ce învaţă şi spun. 


Care ţi-e numele, după credinţă? „Creştin.“ „Ce înseamnă aceasta? Înseamnă că 
sunt mădular al măreţului Trup al lui Hristos, că sunt robul şi ucenicul lui Hristos. 
„Ce îndatoriri îţi impune calitatea de creştin? „Să-L am mereu pe Hristos în 
minte şi în inimă, să-mi duc viaţa în duhul Său, urmând pilda vieţii Sale, 
îndeplinind Sfintele Sale porunci şi să caut «cele de sus, unde se află Hristos 
şezând la dreapta lui Dumnezeu» (Coloseni 3, 1). 

Ce înseamnă sfinţenia? A fi lhber de orice păcat, a sta în plenitudinea tuturor 
virtuţilor. Eliberare de păcat şi vieţuire virtuoasă dobândesc doar puţini creştini 
râvnitori, şi nu dintr-o dată, ci treptat, prin multe şi îndelungate suferinţe, boli, 
supărări, prin post, priveghere, rugăciune, şi nici atunci prin propria lor putere, ci 
prin darul lui Hristos. În natură, sfințenia corespunde luminii solare şi albului 
imaculat al zăpezii, iar păcatul întunericului - vrăjmaşul luminii, murdăriei şi 
ruginii. 


Privind icoana Maicii Domnului cu Pruncul, Dumnezeu Cel mai înainte de veci 
minunează-te cum de s-a unit Dumnezeirea într-un mod atât de real cu omenitatea, 
dă slavă bunătăţii şi atotputerniciei lui Dumnezeu şi, pătrunzându-te de conştiinţa 
demnităţii tale de om, trăieşte la înălțimea chemării care îţi este făcută întru 
Hristos: chemarea de fiu al lui Dumnezeu şi moştenitor al fericirii veşnice. 


De ce îi dă Dumnezeu omului viaţă lungă pe pământ? Ca să aibă timp să se 
pocăiască, să se curețe de păcate şi de patimi şi pentru ca să-i pătrundă în inimă tot 
adevărul şi toată dragostea, prin educarea simţurilor, în raport cu binele şi cu răul. 


Ce este sufletul omului? Este acelaşi suflet sau aceeaşi suflare pe care Dumnezeu a 
suflat-o asupra lui Adam şi care se transmite de la Adam încoace întregului neam 
omenesc. Prin ea, toţi suntem egali, aidoma unui singur om, unui singur arbore al 
umanității. Pe acest fapt, adică pe unitatea naturii noastre, se bazează cea mai 
firească poruncă: „Să iubeşti pe Domnul Dumnezeul tău (adică prototipul tău, 
Tatăl tău), din toată inima ta, cu tot sufletul tău, cu tot cugetul tău, din toată puterea 
ta, iar pe aproapele tău (căci cine îți este mai apropiat şi mai asemănător şi din 
acelaşi sânge cu tine) ca pe tine însuţi” (Marcu 12, 30-31; Matei 22, 28; Luca 10, 
27). A îndeplini aceste două porunci este o necesitate firească. 


Pe oricine ar veni la tine, mai ales dacă vine cu un scop duhovnicesc, primeşte-l cu 
o faţă blândă şi surâzătoare, chiar dacă este un cerşetor sau o cerşetoare şi 
smereşte-te în sinea ta faţă de toţi, socotindu-te mai prejos decât toţi, fiindcă lisus 
Hristos te-a pus să fii tuturor slugă şi toţi sunt mădularele Sale, toți poartă, ca şi 
tine, rănile păcatului. 


Nu trebuie să ne îndoim de adevărul Evangheliei şi al cărților sfinte. Tot ce se află 
în Evanghelie şi în Biserici este suflarea Duhului Adevărului, „cuvinte curate, 
argint lămurit în foc, curăţat de pământ curăţat de şapte ori" (Psalmul 11. 6), viaţă, 
pace, dulceaţă duhovnicească. Vai de cei ce se îndoiesc: duhul minciunii îi 
întunecă, îi apasă, îi face să cadă în deznădejde şi suferință. Cunosc din experienţă. 


Plăcut îi este Domnului, ca unui tată ce-şi iubeşte copiii, să ne vadă rugându-ne cu 
inimă curată, pentru toți oamenii - adică pentru toţi copiii Săi. Asemenea părinților 
care, la rugămintea copiilor cuminţi şi cuviincioşi, se arată milostivi şi față de 
copiii răi, Capricioşi, porniţi pe căi greşite, Tatăl ceresc, ţinând seama de 
rugăciunile „celor ce sunt ai Săi“ (2 Timotei 2, 19) sau ale preoților Săi, învestiţi cu 
har pentru a sluji poporul, se arată milostiv şi faţă de cei nevrednici, aşa cum a 
miluit poporul evreu cel nesupus şi gâlcevitor, în pustie, pentru rugăciunile lui 
Moise. Dar ce înflăcărată a fost rugăciunea aceea! 


Întru slava Preasfântului nume al Stăpânului nostru Iisus Hristos Domnul şi al 
Stăpânei noastre, Născătoarea de Dumnezeu. De nenumărate ori am simţit în inima 
mea, după ce m-am împărtăşit cu Sfintele Taine, sau după ce m-am rugat îndelung 
şi sârguitor acasă, de obicei după vreun păcat, o patimă, o supărare sau o situaţie ce 
părea fără ieşire, cum Domnul, pentru rugăciunile Stăpânei noastre, sau însăşi 
Stăpâna prin bunăvoința Domnului, parcă primeam de pe urma lor o nouă natură a 
duhului, curată, bună, mărinimoasă, luminoasă, înţeleaptă, binevoitoare, în locul 
celei necurate, abătute, anemice, temătoare, posomorâte, obtuze, rele. De multe ori 
am simţit în mine o asemenea radicală, minunată schimbare, spre mirarea mea şi 


deseori şi a altora. Slavă puterii tale, Doamne! Slavă bunătăți Tale! Slavă 
îndurărilor Tale de care m-ai făcut părtaş şi pe mine păcătosul! 


Viaţa noastră este iubire, da, iubire! Şi unde este iubire, acolo este şi mai întâi 
împărăția lui Dumnezeu şi dreptatea Lui şi toate acestea se vor adăuga vouă“ 
(Matei 6, 33). Aşadar, hrăneşte-i şi mulţumeşte-i pe toţi, fă-te plăcut tuturor, cu 
bucurie, bizuie-te în tot ce faci pe Tatăl ceresc, Părintele îndurărilor şi a toată 
mângâierea. Adu drept jertfă de iubire aproapelui tău ceea ce ai mai scump. 
Jertfeşte-l pe „Isaac“ al tău, adu jertfă lui Dumnezeu inima ta, cuprinsă de atâtea 
patimi, sacrifică-i voinţa ta, răstigneşte-ţi trupul, cu patimile şi poftele lui. De la 
Dumnezeu ai primit tot, fii gata să-l întorci lui Dumnezeu tot, pentru ca, arătându- 
te în cele mici credincios Domnului tău, să fii pus peste cele mari. „Peste puţine ai 
fost credincios, peste multe te voi pune“ (cf. Matei 25, 23). Consideră-ţi patimile 
nişte amăgiri; mi-am dat seama de aceasta de o mie de ori. Amin. 


Creştine! Nu uita, poartă mereu în gând şi în inimă sublimele cuvinte ale 
Rugăciunii Domneşti. Tatăl nostru care eşti în ceruri... Nu uita cine ne este Tată, 
Dumnezeu-Tatăl, Dragostea noastră. Noi cine suntem? Suntem copiii Lui şi fraţi 
unii cu alţii. Ce iubire se cuvine să-i lege între ei pe copiii unui asemenea Tată? 
„Dacă aţi fi fiu lui Avraam, aţi face faptele lui Avraam“ (loan 8, 39). Ce fapte ar 
trebui să facem? Sfinţească-Se numele Tău, vie împărăţia Ta, facă-Se voia Ta, 
precum în cer, aşa şi pe pământ. Pâinea noastră cea de toate zilele dă-ne-o nouă 
astăzi “ (Pâinea noastră, a tuturor; nu cerem pentru sine; egoismul trebuie scos din 
inima fiilor lui Dumnezeu, toți suntem una). Şi ne iartă nouă greşelile noastre (Ai 
vrea, ţi-ar plăcea ca Dumnezeu să-ţi ierte greşelile; obişnuieşte să ierți şi tu 
greşiţilor tăi, ştiind că dragostea este îndelung-răbdătoare şi binevoitoare). Şi nu ne 
duce pe noi în ispită (Nu te lăsa tu însuţi dus în ispită. Nu va lăsa să se clatine 
piciorul tău, nici va dormita Cel ce te păzeşte. Domnul este acoperământul tău, de- 
a dreapta ta. - Psalmul 120, 3. 5). Ci ne izbăveşte de cel viclean (Nu i te da de 
bunăvoie aceluia şi nici Domnul nu i te va da), că a Ta este împărăţia (Recunoşti 
un Singur împărat şi eşti hotărât să-l slujeşti numai Lui) şi puterea (pune-ţi 
nădejdea în atotputemicia Lui) şi mărirea (fii râvnitor din toată puterea, toată viaţa, 
acestei măriri) în vecii vecilor (EI este împăratul veşnic, împărăția satanei va trece 
repede, ca orice lucru amăgitor). Amin. Toate acestea sunt adevăr curat. Ține 
minte, orice ţi s-ar întâmpla această rugăciune spune-o în gând, meditează asupra 
ei, caută să-i înţelegi fiecare cuvânt, fiecare expresie, fiecare cerere. 


Fraților şi surorilor! V-aţi născut din nou (după ce v-aţi născut prima oară din 
părinți) din apă şi din Duh, devenind atunci fii ai lui Dumnezeu; spuneţi-mi: trăiţi 
oare aşa cum cere această înaltă condiţie? Vieţuiţi cum s-ar cuveni să trăiască nişte 


copii ai lui Dumnezeu? Se poate vedea din purtarea voastră că cetatea vă este în 
ceruri (cf. Filipeni 3, 20), că aşteptaţi a doua venire a Domnului vostru, aşa cum a 
făgăduit în Sfânta Sa Evanghelie? Dispreţuiţi, oare, cele de jos, tindeţi din toată 
inima spre cele de Sus? Oare nu iubiţi lumea aceasta desfrânată şi păcătoasă? 
„Dacă cineva iubeşte lumea, iubirea Tatălui nu este întru el. Pentru că tot ce este în 
lume, adică pofta trupului şi pofta ochilor şi trufia vieţii nu sunt de la Tatăl, ci sunt 
din lume“ (1 loan 2, 15-16). Lumea aceasta L-a răstignit şi îl răstigneşte până 
astăzi pe Fiul lui Dumnezeu. Fraţilor şi surorilor! Cercetaţi-vă pe voi înşivă; trăiţi 
oare după Evanghelie? Nu cumva împotriva ei? Citiţi mai des primele capitole ale 
Evangheliei după Matei. 


Mântuieşte-ne, Stăpână, pe noi, cei de-un neam cu Tine! Mântuieşte- ne pe noi, 
cei de-un sânge cu Tine! Mântuieşte-ne pe noi, ceea ce eşti Maica vieţii şi Maica 
noastră, deşi nu suntem vrednici să te numim mamă! Curăţeşte-ne, Sfinţeşte-ne, 
întăreşte-ne şi mântuieşte-ne prin rugăciunile tale! 


Dând cu o măsură generoasă, îţi va întoarce şi ţie Domnul cu aceeaşi măsură 


De ce mi s-a dat dreptul de proprietate? Pentru ca să-mi pot asigura existența mea, 
a familiei şi a rudelor mele, pentru ca să-i pot ajuta pe săraci, nu pentru a agonisi 
de dragul agoniselii. Dând cu o măsură generoasă, îţi va întoarce şi ţie Domnul cu 
aceeaşi măsură. În plus, toate proprietăţile şi mijloacele de a ne asigura viaţa nu ne 
aparţin, sunt ale lui Dumnezeu, iar Dumnezeu este Stăpânul vieţii. El se îngrijeşte 
să ne ţină în viaţă prin noi înşine, prin alţii, sau nemijlocit, „pe noi înşine şi unii pe 
alții şi toată viaţa noastră lui Hristos-Dumnezeu să o dăm“ (Ectenie). Spunem: 
trebuie să trăim, viaţa noastră este însă Dumnezeu, înseamnă că El ne dă şi ne va 
da mijloacele de întreținere a vieţii. 


În multe ziare şi reviste profane, care s-au înmulţit astăzi din cale- afară, bântuie un 
duh pământesc, nu arareori potrivnic lui Dumnezeu, pe când creştinul este (întru 
nădejde) nu numai cetăţean al pământului, ci şi al cerului, şi trebuie să cugete şi la 
cele cereşti. Vechile scrieri ale lumii păgâne erau, pare-se, de multe ori mai bune şi 
mai morale (Cicero), superioare prin principile şi intențiile lor multor scrieri ale 
unora ce se numesc creştini. Aceştia nu încetează să defăimeze grav cuvântul lui 
Dumnezeu, al Domnului nostru lisus Hristos, deşi ar trebui să cuvânteze despre 
Dumnezeu ca şi fiinţe create după chipul şi asemănarea Sa. Sunt scrieri care de 
cele mai multe ori bat apa în piuă, spre smintirea creştinilor, abătându-i de la 
citirea cuvântului lui Dumnezeu şi a scrierilor Sfinților Părinţi. Redactorii şi 
editorii de ziare şi reviste momesc şi prind în cursă turma cuvântătoare a lui 
Hristos, revărsând asupră-i un torent de cuvinte viclene. 


Unde sunt astăzi casele în care se mai citeşte Psaltirea, cea de Dumnezeu inspirată 
şi care dă omului o atât de mare credinţă în Dumnezeu, o atât de puternică speranţă 
în EI, atunci când este lovit de o nenorocire, de o boală, de un necaz, de o supărare, 
şi o atât de ardentă iubire de Dumnezeu? Unde a dispărut cititul psalmilor, de 
Dumnezeu inspirați, care era lectura favorită a strămoşilor noştri, nu numai a 
poporului de rând, ci şi a boierilor şi enejilor? Nu mai există. De aceea mulţi şi-au 
pierdut credinţa, nădejdea creştină, dragostea de Dumnezeu şi de aproapele, 
apărând în loc necredinţa, disperarea, ura. Nu mai există rugăciune înflăcărată, nici 
curăția moravurilor, nici duh de umilință, inimă zdrobită, pentru ispăşirea pă- 
catelor, nu mai există bucurie, pace, dreptate întru Duhul Sfânt. Majoritatea 
creştinilor sunt pătrunşi de duhul lumii, duhul ziarelor şi revistelor, al scriitorilor 
profani, care şi aceştia, la rândul lor, sunt pătrunşi de duh păgân, nu creştinesc, duh 
care tăgăduieşte inspirația divină a Sfintei Scripturi şi care se exaltă pe sine, trufaşa 
şi îngâmfata sa deşteptăciune, duhul deşertăciunii vieţii pământeşti. 


Tot ceea ce Biserica face să se rostească şi să se audă este purul adevăr, insuflat de 
Duhul Sfânt. Primeşte cu evlavie orice cugetare şi orice gând al Bisericii. Nu uita 
că domeniul cugetării şi al cuvântului aparține lui Dumnezeu, ca şi întreaga lume 
văzută şi nevăzută. Nu ai nimic care să-ţi aparțină numai ţie, nici măcar gândurile 
sau cuvintele. Totul ne vine de la Tatăl nostru, de la Dumnezeu. Topeşte-te în 
ordinea comună a lumii, cum se topeşte aurul, luând forme diverse, sau cum se 
adună natura, alcătuită din atâtea elemente distincte, într-un întreg. Nu trăi pentru 
tine însuţi, închis în tine. 


Dezgheţul lacurilor şi râurilor este o imagine a despărțirii sufletului de trup. Când 
apele scapă de chingile gheții, luciul lor începe să stea față către faţă cu aerul, care 
le mângâie cu suflarea sa, iar razele soarelui prind a se răsfrânge în ele. Aşa se 
întâmplă cu sufletele curate, care se despart de trup; ele stau faţă către faţă cu 
Hristos, Care le revigorează şi le luminează. Atâta timp cât stă deasupra lor crusta 
gheții, apele zac ca într-o temniţă, încătuşate, neavând o comunicare directă cu 
aerul şi cu lumina soarelui. Aşijderea şi sufletele noastre, cât timp trăiesc sub un 
înveliş trupesc, nu pot comunica nemijlocit cu Dumnezeu şi cu sfinții, ci doar 
parțial, prin intermediul acelui înveliş. lar când va cădea învelişul trupului, vom 
vedea pe Domnul faţă către faţă, aşa cum apele de pe care s-a topit crusta de gheaţă 
stau cu faţa spre soare şi intră în contact direct cu aerul. 


Inima noastră este simplă (necompusă), unitară şi de aceea „nu poate să slujească 
la doi domni: lui Dumnezeu și lui mamona“ (Matei 6, 24), adică lui Dumnezeu şi 
averii; se înţelege de aici că nu-l poţi sluji Domnului cu sinceritate şi în acelaşi 
timp să te pasionezi de lucruri pământeşti, fiindcă acestea țin de „mamona“. ŞI nu 
este de demnitatea omului să se trudească doar pentru a strânge avere, fiindcă 
aceasta nu-i decât pământ şi cenuşă. Când inima se leagă de cele pământeşti, ea se 
îndepărtează de Dumnezeu, de Maica Domnului, de sfinţi, de tot ce este spiritual, 
ceresc şi etern, ne face să ne ataşăm de cele pământeşti, stricăcioase, efemere, să ne 
îndepărtăm de iubirea aproapelui. Ca o încununare la toate acestea, trebuie să mai 
spunem că duhul legării de cele pământeşti, al păstrării cu orice chip a acestora şi 
al regretului după ele este duh diavolesc, diavolul însuşi intrând şi sălăşluindu-se în 
om prin legarea de cele pământeşti. EI ne pătrunde deseori în inimă asemenea unui 
cotropitor arogant într-o clipă de împătimire de cele pământeşti pe care n-am ştiut 
să ne-o reprimăm la timp, aducându-ne în suflet întuneric, apăsare, moarte. ÎL face 
să nu mai poată lucra Domnului, îmbolnăvindu-l de trufie, hulă, cârteală, dispreţ 
față de cele sfinte şi de aproapele, spirit gâlcevitor, deprimare, deznădejde, răutate. 


Pentru noi s-a întrupat Domnul, a pătimit, S-a răstignit, a murit şi a înviat. Pentru 
noi a împodobit-o pe Maica Sa, Preacurata Fecioară Maria, cu toate virtuțile şi a 


înzestrat-o cu toate puterile dumnezeieşti cu care, ca una ce este prea îndurată şi 
atotdesăvârşită, să poată fi, după Domnul însuşi, totul pentru noi. Să nu rămână 
deşert în ceea ce ne priveşte harul lui Dumnezeu de care este plină Stăpâna noastră. 
Să grăbim a căuta ocrotire sub minunatul, ajutător către tot binele, Preacuratul 
Acoperământ al Sfintei Fecioare, cu îndrăznire şi speranţă. Când ne tulbură 
păcatul, să o rugăm ca prin isopul rugăciunilor sale să ne curețe de toată 
întinăciunea trupului şi sufletului. 


De unde vin blasfemia şi disprețul faţă de cele sfinte? Din trufia inimii noastre, din 
îngâmfarea şi suficiența minţii noastre. 


Poţi să-ţi dai seama oricând că Dumnezeu nu suportă în tine nici cea mai mică, 
efemeră necurăţie şi că îndată ce ţi-a intrat în inimă un gând necurat, te părăseşte 
pacea şi totodată te părăseşte Dumnezeu însuşi. Deci când te încearcă vreun gând 
păcătos şi cu atât mai mult un cuvânt sau o faptă păcătoasă, trebuie să-ți spui: este 
de la diavolul. Iar la orice gând sfânt şi bun, ca şi la orice cuvânt sau faptă bună, 
trebuie să spunem că vin de la Dumnezeu, că Se arată Dumnezeu prin ele. 
Închipuieşte-ţi acum ce palat al Atotţiitorului neasemuit de frumos, strălucind de 
curăţenie, nestrămutat pe temeliile lui este prea sfântul suflet şi prea curatul trup al 
Maicii lui Dumnezeu, în pântecele căreia S-a sălăşluit Dumnezeu-Cuvântul şi a 
locuit acolo, cu sufletul şi cu trupul său prea curat! Închipuie-ţi ce veşnică, fără de 
sfârşit, neschimbat sfântă este ea! Închipuie-ţi de ce evlavioasă cinstire şi 
preaslăvire s-a învrednicit! Închipuie-ţi şi cine suntem noi: trestii clătinate de 
vântul (Matei 11,7) diavolului. Ne-a suflat diavolul în inimă gând de hulă şi îndată 
am şi început să stăm la îndoială, să ne tulburăm, să ne posomorâm, când ar fi 
trebuit să arătăm dispreţ acestor defăimări, sau să nu le luăm în seamă, ca pe nişte 
închipuiri. 


După cum în Dumnezeu - Tatăl, Fiul şi Sfântul Duh sunt nedespărțite tot aşa şi în 
rugăciunile noastre şi în general, în viaţa noastră, gândul, cuvântul şi fapta să fie 
nedespărțite. De ceri ceva lui Dumnezeu, fii convins că vei primi, că cererea îți va 
fi îndeplinită, după cum va găsi de cuviinţă Dumnezeu. Citeşte cuvântul lui Du- 
mnezeu, crede că tot ce se spune acolo aşa a fost, este şi va fi, s-a săvârşit, se 
săvârşeşte, se va săvârşi. Aşa să crezi, aşa să vorbeşti, aşa să citeşti, aşa să te rogi. 
Cuvântul este un lucru măreț. Măreţ este şi sufletul cugetător, vorbitor, lucrător, 
chip şi asemănare a Atotputernicei Treimi. Omule, cunoaşte-te pe tine însuţi şi fii 
pe măsura demnităţii tale! 


Stăpână bună, arată-ţi şi fă lucrătoare stăpânirea ta asupra mea şi a poporului tău, 
temător de Dumnezeu şi cucernic, izbăvindu-ne pe noi, prin rugăciunile tale, de 


gânduri spurcate, viclene, hulitoare şi de toate greşelile şi păcatele şi de uneltirile 
diavoleşti, ca Maică bună a lui Dumnezeu. 


Roagă-te Stăpânei, Născătoarei de Dumnezeu, sfinților îngeri şi tuturor sfinţilor, ca 
şi cum te-ai ruga ca însuşi Duhului Sfânt sau, mai bine zis, ca Sfintei Treimi, Care 
îi sfinţeşte şi sălăşluieşte în ei. „După cum Tu, Părinte întru Mine...“ (loan 17, 21) 
„Sfânt eşti, Dumnezeul nostru, şi cu sfinţii sălăşluieşti“ (Ecfonis). 


Trăim toţi într-un fel de eclipsă părelnică a inimii şi a minţii, dar lisus Hristos 
Domnul este lumina noastră. Prin darul lui Dumnezeu, sfinţii ne văd mereu, fiindcă 
ei sunt în Dumnezeu şi Dumnezeu în ei. Sunt „într- un duh cu El“ (1 Corinteni 6, 
17), iar Domnul aude şi vede tot. De aceea, când priveşti în biserică chipurile 
sfinților, fii convins că te văd şi că văd şi ce ai în inimă. 


Indiferent cu ce patimi s-ar lupta vrăjmaşii cu tine, rabdă fără să cazi în dez- 
nădejde, fără să te înrăieşti, cu blândeţe şi smerenie; nu-ţi lăsa inima pradă 
nerăbdării, răutăţii, cârtelii, hulei. 


Toată făptura dă mărturie despre nemărginita milă şi dreptate a Creatorului. Satana 
însuşi şi îngerii lui, prin existenţa lor scelerată şi prin ticăloasele uneltiri împotriva 
oamenilor, învederează nemărginita milă şi dreptatea Creatorului. Căci ce erau 
dintru început satana şi îngerii lui? De ce lumini, de ce comori, de ce bunătăţi s-au 
lipsit din cauza nerecunoştintei lor încăpăţânate şi arbitrare, a trufiei, răutății şi 
invidiei împotriva Domnului? N-a fost oare căderea lor absolut deliberată, gândită 
anume, cu scopul de a se război veşnic cu Creatorul şi cu creaţia Sa, cea rațională 
şi cuvântătoare, adică cu oamenii? Judecând după răutățile pe care le face satana în 
lume după cât de numeroase şi de puternice sunt ele, ne putem da seama ce duh 
impunător şi puternic fusese la început. Judecând după mulțimea oamenilor cărora 
le întunecă minţile şi îi amăgeşte pretutindeni în lume („cel ce înşeală toată lumea, 
aruncat a fost pe pământ" - Apocalipsa 12, 9), putem să ne dăm seama că mai 
înainte strălucea de lumină şi de adevăr. „Tu te aflai în Eden, în grădina lui 
Dumnezeu, hainele tale erau împodobite cu tot felul de pietre scumpe" (lezechiel 
28, 13). Judecând după intenţiile sale viclene, trupeşti, necurate, putem deduce cât 
de râvnitor şi de binevoitor era şi cât de bun, prin darurile cu care îl înzestrase 
Creatorul. Judecând după cruzimea şi răutatea uneltirilor sale, ne putem da seama 
că fusese inteligent şi că ar fi putut face mult bine şi i-ar fi fost de mare ajutor 
Creatorului în lucrarea Sa, printre duhurile cele de jos şi printre oameni. După 
uriaşa lui răutate, puteţi să vă daţi seama ce creatură impunătoare, bună, splendidă, 
frumoasă, luminoasă, puternică, inteligentă fusese dintru început satana. Câte 
daruri făcuse să se adune în el bunătatea Creatorului şi de ce s-a lipsit din pricina 


cumplitei, intenţionatei sale nebunii. După răutatea pe care o poartă oamenilor, 
dați-vă seama cât de bun fusese la început; după invidia lui puteţi deduce cât a fost 
de binevoitor, după aviditatea fără de margini şi zgârcenia pe care le stârneşte în 
oameni vă puteţi închipui mărinimia sa cea dintru început; după trufia lui, de 
măreţia pe care i-a dat-o Dumnezeu. După urâtul, lehamitea, descurajarea fără de 
margini pe care le aduce în oameni vă puteţi da seama de fericirea lui de altădată! 


Fiindcă mai înainte fusese tot atât de bun, pe cât este acum de rău! EI reprezintă 
pentru toţi îngerii din cer şi pentru toți oamenii înţelepţi o veşnică lecţie de 
smerenie şi ascultare, căci oricât de buni ar fi îngerii şi oricât de inteligenţi şi chiar 
perfecţi în anumite privinţe oamenii, ei au toate aceste daruri doar prin bunătatea 
Creatorului, nu prin ei înşişi, şi trebuie să-i mulțumească Creatorului şi să 1 se 
roage cu credinţă nestrămutată pentru bunătatea şi atotputernicia Sa, cu speranţa că 
vor primi totul de la El. Căderea duhurilor rele s-a întâmplat din cauza trufiei şi 
răutăţii. Această cădere a devenit o lecţie pentru toţi oamenii: să se smerească în 
fața Creatorului, să se considere pe sine ca neînsemnând nimic, să-l atribuie totul 
lui Dumnezeu, să trăiască numai în Domnul, făcând voia Sa. 


Minunate sunt lucrurile Tale, Doamne! Acolo unde nu s-a priceput şi n-a vrut să 
ajungă satana, cu toată istețimea sa, a ajuns Fecioara Maria, care a concentrat în 
sine smerenie fără seamăn, prea înaltă sfinţenie. „Bucură-te cea plină de har, 
Domnul este cu tine" (Luca 1, 28). „Că a căutat spre smerenia roabei Sale" (Luca 
1, 48). De asemenea, noi toţi, care nu suntem decât curată nimicnicie, având totul 
de la Dumnezeu, în afară de păcat, trebuie să ne smerim neîncetat şi adânc în faţa 
Creatorului, căutând în orice lucru milostivirea Sa. 


Nu vei putea învinge nici o patimă fără ajutorul lui Dumnezeu. Cheamă-L mereu în 
ajutor pe Hristos, Mântuitorul tău. Hristos a venit în lume, a pătimit, a murit şi a 
înviat pentru ca să ne stea în ajutor în toate, să ne izbăvească de păcat, de năvala 
patimilor, să ne curețe de păcate, să ne dea puterea de a săvârşi fapte bune, întru 
Duhul Sfânt, să ne lumineze, să ne întărească, să ne aducă pace. Vei spune: cum să 
mă pot mântui dacă la fiecare pas mă lovesc de păcat şi greşesc în fiecare clipă? 
Cheamă-L pe Mântuitorul, adu-ţi aminte de EI şi te vei mântui pe tine însuţi şi vei 
mântui şi pe alții. 


Folosiţi darurile Mele nu în chip egoist, fiecare pentru sine, ci ca şi copii ai Mei, 
care trebuie să aibă totul în comun; să nu vă pară rău să oferiţi şi altora, fără plată, 
roadele lucrului mâinilor Mele, amintindu-vă că şi Eu vi le dau fără plată, din 
părintească bunătate şi din prisositoare iubire de oameni. Aşa se petrec lucrurile şi 
într-o familie, când tatăl, sau mama, sau fratele aduc daruri. Tatăl le împarte tuturor 


copiilor, fratele, celorlalţi frați. Când copiii, fraţii şi surorile trăiesc iubindu-se unii 
pe alţii, se vor simţi nemulțumiți şi nefericiți dacă tatăl sau fratele a lăsat deoparte 
pe unul dintre ei sau nu i-a dat unuia la fel ca altuia. De ce se întâmplă aşa? Pentru 
că, în dragostea lor reciprocă, ei se simt una, ca un singur trup, o singură persoană. 
Aşa trebuie să fiţi şi voi. Ştiu cum să vă răsplătesc iubirea care îmi este nespus de 
plăcută. Sunt darnic şi cu cei ce nu ţin poruncile Mele („Unui om 1-a rodit țarina 
din belşug..." - Luca 12, 16), aş putea să nu fiu darnic cu adevărații mei copii, 
pentru care am pregătit, de fapt, toate îndurările (darurile) Mele! „Voi milui pe cine 
vreau să-L miluiesc şi Mă voi îndura de cine vreau să mă îndur" (Romani 9, 15). 


Dacă ţi se întâmplă să cazi, ridică-te şi vei fi mântuit. Eşti păcătos, cazi mereu, 
învaţă să te ridici. Caută să dobândeşti acest învăţ. lată în ce constă el: învaţă pe de 
rost Psalmul „Miluieşte-mă, Dumnezeule, după mare mila Ta" (Psalmul 50), 
inspirat de Duhul Sfânt proorocului David, şi rosteşte-l cu credință sinceră şi cu 
nădejde, cu inimă înfrântă şi smerită. De te vei căi astfel sincer, cu cuvintele 
regelui David, Domnul va face să strălucească peste tine îndată iertarea păcatelor şi 
toate însuşirile sufletului tău se vor umple de pace. Lucrul de căpetenie în viaţă 
este să te arăţi râvnitor în dragostea de semeni şi să nu judeci pe nimeni. Fiecare va 
răspunde pentru sine înaintea lui Dumnezeu, tu vezi-ți de-ale tale. Păzeşte-te de 
răutate. 


Creştinii ortodocşi alcătuiesc o familie, ca şi copii ai lui lisus Hristos. În familiile 
armonioase, mama este întotdeauna la mare cinste (Maica Domnului), iar fraţii mai 
mari se bucură de respect şi consideraţie din partea celor mai mici, aceştia din 
urmă luându-i drept exemplu pe primii. De ce oare la voi, luterani şi anglicani, 
Maicii Domnului nu i se acordă evlavia ce i se cuvine, venerație solemnă, 
închinăciune? De ce oare nici sfinţii îngeri şi sfinţii lui Dumnezeu nu se bucură de 
o venerație solemnă şi de închinăciuni? Spuneţi că deoarece îl cinstiți doar pe 
Dumnezeu şi vă închinaţi Lui. Să nu uitaţi însă că Maica Domnului nostru lisus 
Hristos, îngerii, sfinții sunt cele mai curate chipuri ale lui Dumnezeu, prietenii lui 
Dumnezeu, aşa cum fusese numit cândva Avraam „prieten al lui Dumnezeu“. De 
ce să nu acordăm venerație chipurilor vii ale lui Dumnezeu, fiilor şi prietenilor lui 
Dumnezeu? 


Lumea este o casă. Ziditorul şi Stăpânul acestei case este Creatorul. EI, Dumnezeu, 
este şi Tatăl celor ce locuiesc în ea, creștinii. Mamă este Preasfânta Născătoare de 
Dumnezeu. Tot ce faci, faci întotdeauna în prezenţa lui Dumnezeu, Tatăl nostru al 
tuturor, pe care se cuvine să-L asculți şi să-L iubeşti, şi de asemenea în prezența 
Maicii noastre a tuturor, Preasfânta Născătoare de Dumnezeu. Arată-i iubire sfântă, 
evlavie, ascultare. De te vei afla în nevoi materiale sau spirituale, la supărare, la 


necaz, la boală, vino la ea cu credinţă, nădejde şi dragoste. Fii sfânt, aşa cum 
Domnul, Dumnezeul, Creatorul şi Părintele tău Sfânt este şi cum este Stăpâna 
noastră. Maica lui Dumnezeu, dar şi Maica noastră. „Femeie, iată fiul Tău... lată 
mama ta“ (loan 19, 26-27). Pentru ca să nu ne îndoim de dreptul de a o numi mamă 
pe Maica Domnului, Maica Celui Preatnalt, Preasfânta, Preacurata, Preabinecu- 
vântata, Slăvită Stăpâna noastră, dumnezeiescul său Fiu, Cel mai dinainte de toţi 
vecii, Domnul nostru lisus Hristos, ne-a risipit îndoiala îngăduindu-ne tuturor, sau 
acelora dintre noi care se arată mai râvnitori spre sfinţenie, să o numim pe Maica 
Sa mamă. „lată Mama ta“, căci în persoana Sfântului loan 'Teologul aceste cuvinte 
ne-au fost adresate nouă, tuturor creştinilor. Da, ea este pe drept cuvânt gingaşa, 
îndatoritoarea, atotsfânta noastră mamă, care ne poate duce şi pe noi, copiii săi, la 
sfinţenie. 


Îţi dai seama limpede cât îţi este de greu, aproape cu neputinţă, să te schimbi în 
bine fără ajutorul lui Dumnezeu, fără rugăciune sârguitoare, fără înfrânare. Simţi 
lucrând în tine mulţime de patimi: trufia, răutatea, invidia, lăcomia, arghirofilia, 
urâtul, lenea, curvia, nerăbdarea, nesupunerea şi perseverezi în ele, ca şi cum ai fi 
legat de ele, dar îndelung-răbdătorul nostru Stăpân te rabdă, aşteaptă să te întorci 
spre bine, să te îndrepți, copleşindu-te cu toate darurile bunătăţii Sale. Fii 
îngăduitor, răbdător şi iubitor cu cei printre care trăieşti, oameni bântuiţi şi ei de 
multe patimi, caută să învingi răul cu binele şi, ceea ce este esenţial, roagă-te lui 
Dumnezeu pentru ei, pentru îndreptarea lor şi pentru ca să li se întoarcă inimile 
spre Domnul - izvorul sfinţeniei. Nu-l ajuta pe diavolul să-şi extindă împărăţia. 
Sfinţeşte prin faptele tale numele Tatălui ceresc, ajută-L să-Şi lărgească împărăţia 
Sa pe pământ. „Căci noi împreună-lucrători cu Dumnezeu suntem“ (1 Corinteni 3, 
9). Arată-te râvnitor în a face voia lui Dumnezeu, pe pământ aşa cum e făcută ea în 
cer. lartă-i pe „datornicii” tăi cu bucurie, aşa cum se bucură un fiu ascultător când 
are prilejul să îndeplinească voia tatălui iubit. 


Cât de plăcut îţi este şi cât de mult te bucuri când dai peste un obiect folositor şi de 
preţ, pe care l-ai rătăcit, considerându-l pierdut! Ai fi gata să sari în sus de bucurie. 
închipuie-ți cât de plăcut îi este Părintelui ceresc când îl regăseşte pe unul dintre 
copiii săi, un om, chip viu al lui Dumnezeu, un păcătos care „pierdut a fost şi s-a 
aflat", asemeni oii pierdute şi regăsite, a drahmei pierdute şi aflate. O bucurie ce nu 
poate fi cuprinsă în cuvinte; bucuria Părintelui ceresc pentru regăsirea fiului 
risipitor este atât de mare, încât 1 se face părtaş tot cerul, cu iubire şi bunăvoință. 
Căci „şi în cer va fi multă bucurie pentru un păcătos care se pocăieşte" (Luca 15, 7 
şi 10). Fraților şi surorilor care aţi luat-o pe calea pierzaniei! întoarceţi-vă la Părin- 
tele ceresc. „Pocăiţi-vă, că s-a apropiat Împărăţia Cerurilor" (Matei 3, 2). 


Tot omul trebuie să cunoască şi să nu uite că sufletul său este simplu şi că este 
suflare a lui Dumnezeu. Dumnezeu este simplu şi sufletul este simplu. Şi fiindcă 
sufletul este simplu (necompus, monolit), nu poate să iubească în acelaşi timp două 
obiecte opuse, incompatibile: pe Dumnezeu şi cele ale lumii, oamenii şi cele 
materiale, de care se ataşează ființa noastră trupească. Pentru a-L iubi pe 
Dumnezeu din toată inima trebuie numaidecât să consideri cele pământeşti drept 
gunoi şi să nu te laşi ademenit de nimic din ceea ce le aparţine. Pentru a-ţi iubi 
aproapele ca pe tine însuţi, trebuie să dispreţuieşti banii, să nu te laşi ademenit de 
mâncăruri, îmbrăcăminte făloasă, distincţii, grade, onoruri, să nu iei în seamă 
vorbele oamenilor. Trebuie să ne păzim simplitatea, puritatea sufletului, mai cu 
seamă în timpul rugăciunii, publice şi individuale (acasă), când se citeşte din 
cuvântul lui Dumnezeu şi din scrierile Sfinţilor Părinţi. „Nimeni nu poate sluji la 
doi stăpâni" (Matei 6, 24). 


Creştinul trebuie să-L iubească pe Dumnezeu şi pe aproapele - chipul lui 
Dumnezeu - cu atâta ardoare şi tărie încât să poată spune oricând: „Cine ne va 
despărți pe noi de iubirea lui Hristos" (şi de cea a aproapelui nostru), „necazul sau 
strâmtorarea, sau prigoana, sau foametea, sau lipsa de îmbrăcăminte, sau primejdia, 
sau sabia" (Romani 8, 35)? Sau banii, sau îmbuibarea cu mâncăruri şi băuturi, sau 
locuinţele luxoase, sau grija de a fi mereu eleganţi, sau alte plăceri ale vieţii? Dar 
pentru mine toate aceste lucruri pământeşti sunt gunoi şi nimic mai mult, iar 
desfătările senzuale, o amăgire. Greşelile semenilor mi le explic prin caracterul 
coruptibil al naturii omeneşti, prin acţiunea şi uneltirile duhurilor rele, printr-o 
educaţie proastă sau lacunară, prin condiţii de viaţă nefavorabile, prin scăderile 
părinților şi educatorilor. Conştient fiind de propria mea aplecare spre păcat, 
cunoscându-mi patimile, răutatea, lăcomia, necurăția, slăbiciunea, nu pot să-i urăsc 
pe oameni, pe cei ce îi ştiu asemenea mie, cu aceleaşi slăbiciuni şi metehne, fiindcă 
ştiu că trebuie să-l iubesc pe aproapele meu ca pe mine însumi. Şi chiar mă iubesc 
pe mine însumi, deşi îmi recunosc nenumărate păcate. Şi mai trebuie să-l iubesc 
fiindcă suntem toţi un singur trup. 


Nu uita! Dacă îţi vei curăța inima de păcate, căpăta-vei răsplată nesfârşită. ÎL vei 
vedea pe Dumnezeu, Creatorul şi proniatorul tău Atotbun. Grea nevoinţă este 
curățirea inimii, fiindcă presupune mari renunţări şi suferinţe, dar mare este şi 
răsplata. „Fericiţi cei curaţi cu inima, căci aceia vor vedea pe Dumnezeu“ (Matei 5, 
8). 


Se spune: Dumnezeu este milostivitor, El ne va milui. Fireşte, mila lui Dumnezeu 
este nemărginită. Dar dacă Dumnezeu este față de noi milostivitor la nesfârşit şi 
mărinimos, atunci de ce îl defăimăm cu bună ştiinţă prin fărădelegile noastre? Cu 


cât se arată mai bun şi mai milostiv faţă de noi, cu atât ar trebui să-L iubim mai 
mult, să-l fim recunoscători, să-l respectăm Sfintele Sale porunci şi poveţe. Unde 
ne sunt dragostea, recunoştinţa, ascultarea? 


Omul rău şi trufaş este gata să vadă şi în alții numai trufie şi răutate şi se bucură 
când aude pe alții vorbindu-i de rău şi bârfind pe careva dintre cunoştinţele lui, nu 
însă dintre cele foarte apropiate, despre care se ştie că sunt fericiți şi că trăiesc în 
îndestulare; cu cât sunt defăimaţi mai tare, cu atât se bucură mai mult că alţii sunt 
Tăi şi că el este, în comparaţie cu ei, perfect, fiind dispus să vadă în aceia numai 
relele şi să-i asemene diavolilor. Câtă răutate, câtă trufie! Şi câtă lipsă de iubire! 
Nu face aşa, caută să găseşti în oamenii răi şi ceva bun şi bucură-te de ceea ce ai 
găsit, fii bucuros să poţi vorbi şi despre calităţile lor bune. Nu există om în care să 
nu se găsească şi ceva bun. Răul pe care îl vei descoperi, acoperă-l cu dragoste şi 
roagă-te lui Dumnezeu pentru omul acela, pentru ca Dumnezeu să facă din cele 
viclene cele bune, prin bunătatea Sa. 


Creştine, ai uitat, oare, că începătorul credinţei tale, Hristos, a fost răstignit şi ţi-a 
lăsat ţie crucea? Atunci de ce trăieşti în lux, pe picior mare, în huzur şi trândăvie? 
EI a îndurat batjocură şi ţi-a poruncit să nu te înspăimânţi dacă vei fi batjocorit 
pentru numele Lui, dar tu alergi după onoruri. Priveşte mai des la Cel răstignit şi 
învaţă ce trebuie să faci. „lar cei ce sunt ai lui Hristos Iisus şi-au răstignit trupul 
împreună cu patimile şi cu poftele" (Galateni 5, 20). 


Nici un fir din părul capului vostru nu se va pierde... Ce înseamnă asta? Nici un 
gând sfânt pe care îl ţineţi în minte nu se va pierde nici pentru Dumnezeu, nici 
pentru oameni. Fiindcă ştim că gândurile, ideile sfinte şi simțămintele sfinților lui 
Dumnezeu se păstrează până astăzi intacte, au fost trecute în marea carte a vieţii. 


Care este cauza primordială a tuturor văzutelor şi nevăzutelor? Dumnezeu. Dar 
Dumnezeu este nevăzut. Cazi cu evlavie înaintea lui Dumnezeu Cel nevăzut, tinde 
spre Dumnezeu Cel nevăzut. Dumnezeu este duh veşnic, atotsfânt, atotştiutor, 
atotdrept, atotputernic, atotprezent, neschimbat, atotmilostivitor şi atotfericitor. Tu 
eşti chip al lui Dumnezeu, fii om duhovnicesc, dispreţuieşte trupul, casa 
vremelnică a sufletului, fii sfânt, cunoscător, drept, viguros, curajos, statornic în 
bunătate şi mulţumit de toate. 


Cine şi-a construit o casă, a făcut-o ca să locuiască în ea. Noi suntem casele Celui 
ce ne-a creat pentru Sine, căci „EI toate le-a făcut spre slava Sa“. Deci EI este Cel 
ce trebuie să locuiască în noi şi nu diavolul, ucigaşul, mincinosul. Doamne! „Vino 
şi te sălăşluieşte întru mine!“ (Din rugăciunea către Sfântul Duh). „Noi vom veni la 


el şi vom face locaş la el“ (loan 14, 23) „Nu ştiţi oare că voi sunteţi templu al lui 
Dumnezeu şi că Duhul lui Dumnezeu locuieşte în voi?“ (1 Corinteni 3, 16). 


Primeşte cu evlavie fiecare cuvânt, fiecare idee din cuvântul lui Dumnezeu şi din 
scrierile Sfinților Părinţi, de asemenea din diferitele rugăciuni şi cântări, pe care le 
auzim la biserică sau le rostim acasă, fiindcă toate sunt suflare şi cuvânt al Duhului 
Sfânt. Altminteri spus, Duhul Sfânt însuşi „mijloceşte” pentru noi şi prin noi „cu 
suspine negrăite" (Romani 8, 26). 


Ectenia mare, care se rosteşte în fiecare zi în biserică, cuprinde în sine multă 
înţelepciune; este o ectenie a dragostei. Creştinii în viaţă şi sfinţii din cer apar în ea 
într-un magnific întreg, alcătuind Trupul lui Hristos. Ea culminează maiestuos cu 
acest ultim ecfonis: „Pe Preasfânta, Curata, Preabinecuvântata, Stăpâna noastră, de 
Dumnezeu Născătoarea şi pururea Fecioara Maria, cu toţi sfinții pomenind-o, pe 
noi înşine şi unii pe alții şi toată viaţa noastră lui Hristos Dumnezeu să o dăm“. 
Ecteniile mici, ectenia cererii întreite sunt de asemenea foarte frumoase. Noi ne-am 
obişnuit cu ele, dar să ne închipuim că le auzim prima dată, să ne punem în locul 
unui străin. 


Rugându-te lui Dumnezeu, mintea trebuie să ţi se îndrepte mereu spre măreţia 
nemărginită a Creatorului, să nu treci cu vederea faptul că Lui 1 se închină în ceruri 
milioane, zeci de milioane de îngeri şi sfinţi, că este atotprezent, atotvăzător, de o 
infinită bunătate, dreptate şi sfinţenie. Când o chemi rugându-te pe Preasfânta 
Fecioară, Născătoarea de Dumnezeu, preacurată, preabinecuvântată, preabună, 
trebuie să-ți închipui că însăşi fiinţa ei este sfințenie veşnică, neclintită, ne- 
schimbată, cu neputinţă de cuprins cu mintea, „mirarea neîncetată a cetelor 
îngereşti" (Acatistul Sfântului Acoperământ al Maicii Domnului). Cugetă în acelaşi 
chip şi despre sfinţi, adică înţelege că esenţa sfinţeniei şi bunătăţii lor provine din 
harul Domnului nostru lisus Hristos. Consideră drept o mare cinste că poţi vorbi 
când te rogi cu Domnul sau cu Preacurata Stăpână, Maica lui Dumnezeu, cu îngerii 
şi sfinţii. Roagă-te întotdeauna cu bucurie, cu cutremur, cu evlavie, ţinând seama 
cu cine vorbeşti tu, vierme necurat şi de nimic. 


Că a Ta este împărăţia şi puterea şi mărirea. Ale Tale, nu ale noastre! Ne-ar place 
să fim noi cei care să împărăţim, cu patimile noastre, adică să facem totul după 
propriul nostru plac, bizuindu-ne doar pe puterea noastră, nu pe a Ta, să umblăm 
după propria noastră mărire, nu după a Ta. Asemenea pofte nu ne pot veni decât de 
la diavolul. Voinţei Tale trebuie să i ne supunem în totul, să căutăm şi să 
descoperim în toate puterea Ta, să facem totul spre slava Ta. „Toate spre slava lui 
Dumnezeu să le faceţi. (1 Corinteni 10, 31). 


Crucea, ca şi închinarea cu semnul crucii ne aduc aminte că este mereu cu noi lisus 
Hristos Domnul, viu şi Dătător de viaţă, şi că lucrează în noi în tot chipul, pentru 
mântuirea noastră prin credinţa ce I-o purtăm, ca unui Dumnezeu şi Mântuitor. Să 
dăm slavă pentru aceasta Domnului nostru, Cel ce este in toată vremea cu noi. 
„lată, Eu cu voi sunt, în toate zilele, până la sfârşitul veacului. Amin. (Matei 28, 
20). 


Mă adresez vouă, celor ce v-aţi împărtăşit cu Dumnezeieştile Taine! Luaţi bine 
aminte că, dacă v-aţi împărtăşit cu vrednicie, înseamnă că aţi intrat în cea mai 
strânsă comuniune cu Domnul. De mare îndrăznire v-aţi învrednicit în faţa lui 
Dumnezeu şi a Maicii Domnului! Vă daţi seama cât de curaţi trebuie să fiți, de 
blânzi, de smeriţi, de buni! Şi de nepăsători faţă de cele ale lumii! Şi plini de 
ardoare faţă de bucuriile cereşti cele curate la modul absolut şi veşnic! 


Când îți faci semnul crucii crezi şi adu-ţi aminte mereu că pe cruce sunt pironite şi 
păcatele tale. De se întâmplă să cazi în păcat, osândeşte-te pe tine îndată, cu 
sinceritate, fă asupră-ţi semnul crucii şi spune: „Doamne, Tu care ai pironit pe 
cruce păcatele noastre, pironeşte pe crucea Ta şi păcatul în care am căzut acum şi 
«miluieşte-mă, după mare mila Ta»“ (Psalmul 50, 1). Curăţa-te-vei atunci de 
păcatul tău. Amin. 


Toate păcatele şi patimile posibile stau gata să-mi cotropească sufletul, căutând în 
fiecare clipă prilejul să o facă. Luptă-te bărbăteşte, neadormit cu ele, până la 
ultima suflare, ia-le drept năluci ale închipuirii, amăgiri ale duhului răului. 


Fu convins că Dumnezeu îţi stă aproape când te rogi, în aşa chip încât să-l simţi 
prezenţa nu numai cu mintea şi cu inima, ci şi cu buzele şi cu limba. „Aproape este 
de tine cuvântul, în gura ta şi în inima ta” (Romani 10, 8). Cuvântul, adică 
Dumnezeu. 


Și să mai crezi încă ceva, din toată inima: că toţi oamenii alcătuim un singur trup 
(ca frați) şi că Dumnezeu cel atotbun, atotputernic, Izvorul cel nesecat înseamnă 
pentru noi totul. Cu toate acestea, în toţi poate lucra şi lucrează diavolul, vrăjmaşul 
neamului omenesc. Răul pe care ni-l provoacă trebuie biruit cu binele, cu răb- 
darea, blândeţea, îngăduinţa. 


Nu confunda omul - chip al lui Dumnezeu - cu răul din el, fiindcă răul este ceva 
întâmplător, o nefericire, o boală, o amăgire drăcească, esenţa netrecătoare a 
omului îi este dată de chipul lui Dumnezeu. 


De vei greşi cu ceva în faţa lui Dumnezeu (şi noi greşim cu prisosinţă, în fiecare 
ZI), spune îndată în inimă, cu credinţă în Domnul, îngemănând strigătul inimii cu o 
conştiinţă smerită şi cu asumarea păcatelor, Psalmul „Miluieşte-mă, Dumnezeule, 
după mare mila Ta“, spune-l până la capăt. Dacă după ce l-ai spus o dată n-ai 
simţit nimic, încearcă a doua oară, dar rosteşte-l cu şi mai multă căldură a inimii, 
cu şi mai mare simţire şi îndată ţi se va umple sufletul de lumină, de mântuire şi 
pace de la Domnul. Fă aşa mereu, cu inimă zdrobită. Este un mijloc de toată 
nădejdea, experimentat, de a te împotrivi păcatului. Dacă nu vei primi uşurare, 
înseamnă că tu eşti de vină, că nu te-ai rugat cu inimă zdrobită, cu smerenie, că n- 
ai fost ferm convins că Dumnezeu îţi va da iertare păcatelor şi că eşti slab, nu te 
poţi dezlega de păcat. 


Cu ce voi fi greşit oare, spune-mi, Doamne, Tu, Cel ce mă cureţi de păcate? 
Copleşit sunt de deznădejde, întunecat de păcat, de defăimarea diavolului. Tu îmi 
risipeşti deznădejdea, Doamne, Tu faci să-mi reînvie curajul de a veni la Tine. Eşti 
totul pentru mine. Cu adevărat, Stăpâne, Doamne, Tu eşti Cel ce eşti (adică 
Existenţa însăşi). 


Asemeni aerului, Duhul Sfânt umple şi pătrunde totul. „Care pretutindenea eşti şi 
toate le împlineşti" (Rugăciunea către Duhul Sfânt). Cel ce se roagă din toată inima 
atrage în sine Duhul Sfânt, se roagă prin Duhul Sfânt. 


Că unde sunt doi sau trei adunaţi în numele Meu, acolo sunt şi Eu „, în mijlocul lor” 
(Matei 18, 20). De ce oare făgăduinţa prezenţei Domnului este condiționată de 
aflarea de faţă a doi sau trei? Pentru că acolo unde sunt adunaţi doi sau trei în 
nunele lui Hristos, acolo este biserica, acolo este comuniune în credinţă şi iubire, 
este iubire reciprocă. „întru aceasta vor cunoaşte toţi că sunteţi ucenicii Mei, dacă 
veţi avea dragoste unii faţă de alții" (loan 13, 35). 


Sufletul respiră prin adevăr, adică prin gânduri şi idei pline de adevăr. Gândurile 
adevărate, drepte sunt o respiraţie a Duhului Sfânt. Adevărul este pentru om tot atât 
de simplu, de uşor, de subtil, de vital, ca şi gândul şi respirația. 


Crede şi nădăjduieşte că aşa cum îţi este uşor să trăieşti respirând, mâncând şi 
bând, tot aşa şi chiar mai lesne îţi este să primeşti de la Domnul daruri 
duhovniceşti. Rugăciunea este o respiraţie a sufletului, hrană şi băutură duho- 
vnicească. 


Pe tine, cel ce eşti păstor duhovnicesc, Domnul te-a făcut să vezi răutatea lupului 
nevăzut care pândeşte sufletele. Ţi s-a dat aceasta şi pentru că ştii cum să te lupţi 


din răsputeri ca să scapi de ghearele şi de colții lui şi ca să-ţi pui la adăpost turma, 
pe care ţi-a încredinţat-o Dumnezeu. De acum încolo caută să-i înveţi, cum te 
pricepi mai bine, aşa cum ne învaţă şi Domnul, şi arată-le cum îi pândeşte lupul 
nevăzut şi prin ce mijloace încearcă să-i prindă, aţâţându-le simţurile pentru a-i 
face să păcătuiască prin ele lesne şi cu plăcere, fiindcă mulți dintre ei nu-şi dau 
seama că sunt momiţi de diavolul, că îi slujesc de bunăvoie prin lăcomie, beţie, 
curvie şi prea curvie, iubire de arginţi, hoție, slavă deşartă, răutate, pizmă, sperjur, 
lene, vorbe spurcate sau deşarte, băşcălie, patimă pentru lux, pentru dansuri, teatru, 
jocul de cărţi şi altele. 


La toți ne place să ne îmbrăcăm curat şi cu gust. La îmbrăcămintea cea 
nestricăcioasă, pe care ne-am întinat-o cu păcatele şi în care ne vom înfățişa cu toţii 
înaintea lui Dumnezeu, la Judecata din urmă se gândeşte oare cineva? O spală 
cineva cu lacrimi de pocăință, cu fapte de milostenie, o împodobeşte cu postul, 
rugăciunea, privegherea, cugetarea la cele dumnezeieşti? 


Ne-am bucurat şi ne-am veselit în toate zilele vieţii noastre. Veselitu-ne-am pentru 
zilele în care ne-am smerit, pentru anii în care am văzut rele (Psalmul 89, 16-17). 
Milostivul Dumnezeu, după ce ne pedepseşte, ne şi miluieşte cu milă vremelnică 
sau veşnică. Cineva se chinuieşte cumplit de o boală, ca şi când ar fi stăpânit de un 
tiran nemilos, dar în timpul bolii sufletul i se curăţă precum aurul şi omul acela 
dobândeşte libertatea fiilor lui Dumnezeu şi se învredniceşte de pace şi fericire 
veşnice. 


Fără a fi puse la încercare, fierul ordinar ar putea trece drept oţel, alama sau 
tinicheaua, sau vreun aliaj de argint drept argint curat, bronzul drept aur, aurul 
impur drept aur curat, o sticlă ordinară drept diamant. Numai puse la încercare, 
aceste materiale îşi descoperă adevărata lor valoare. Aşa se întâmplă şi cu oamenii. 
în aparență, mulți se arată blânzi, smeriți, milostivi, buni, simpli, chibzuiţi, 
credincioşi etc. Dacă sunt puşi la încercare, se decoperă nu arareori că sunt răi, 
mândri, împietriţi la inimă necinstiţi, zgârciţi, lacomi, invidioşi, ranchiunoşi, leneşi 
etc. Oamenii sunt puşi la încercare prin lipsuri, pierderi materiale, necazuri, boli, 
umilințe. Cei ce trec cu bine printr-o încercare sunt vrednici de împărăția lui 
Dumnezeu, cei care nu-i fac faţă nu sunt vrednici de ea, fiindcă mai ţin în ei o mare 
doză de rău. 


Trăiţi (şi trăieşti şi tu) ca mădulare ale aceluiaşi Trup, ca fii ai lui Dumnezeu, în 
dragoste şi înţelegere, în linişte şi pace, respectându-vă unii pe alţii, arătând 
înţelegere unii altora, după cum şi Domnul este înţelegător cu noi. Nu vă trufiți, nu 
vă pizmuiţi, nu vă urâţi, înfrânaţi-vă poftele trupeşti, cugetați la cele înalte, 


înfrânaţi-vă de la orice exces, nu fiți trândavi la rugăciune, orice lucru începeţi-l cu 
o rugăciune scurtă, începeţi şi sfârşiți ziua cu o rugăciune sârguitoare către 
Dumnezeu, către Împărăteasa Cerurilor, către îngerul păzitor, rugaţi-vă pentru toţi 
ca pentru voi înşivă, doriţi tuturor binele, ca şi cum vi l-aţi dori vouă, nu doriți şi 
nu faceţi nimănui rău. 


Când vezi că oamenii păcătuiesc într-un fel sau altul faţă de tine, de Domnul, de 
semeni şi faţă de ei înşişi, nu te înverşuna cu ură împotriva lor, fiindcă şi fără tine 
este destulă ură pe pământ, ci compătimeşte-i, iartă-i din toată inima când te 
jignesc şi spune în sine: „Doamne, iartă-le lor - fiindcă 1-a năucit păcatul - că nu 
ştiu ce fac“ (Luca 23, 34). 


Toate cele pământeşti, materiale, atunci când ni se leagă de inimă, nu aduc 
sufletului decât tulburare, necazuri, strâmtorare, moarte, iar trupul nostru, în sine, 
nu-i decât putreziciune, pulbere şi fum. Singurele lucruri care îi sunt de trebuinţă 
sufletului sunt dreptatea, sfinţenia, adevărul, dragostea, milosârdia, blândeţea, 
nerăutatea, pacea, libertatea spirituală sau harul lui Dumnezeu în inimă. Acestea 
sunt comorile veşnice, dătătoare de viaţă ale fiinţei noastre. Pe acestea străduieşte- 
te din toate puterile să le agoniseşti şi agonisindu-le să le păstrezi, să le înmulţeşti 
şi să le faci statornice, fiindcă, din pricina păcătoşeniei noastre, tot ce e bun nu 
durează, tinde să dispară repede. 


Doamne, fă ca inima mea să-mi fie mereu îngăduitoare, văzul limpede, drept, 
blând! Amin. Dau slavă, Doamne, schimbării pe care a săvârşit-o în mine dreapta 
Ta. Mulţumescu-Ți că ai scos din mine ghimpele de foc al patimilor, că m-ai 
izbăvit de strâmtorare, de ruşine, de neputinţă, că mi-ai dat pace, linişte, libertate, 
putere, curaj! Întăreşte cele ce ai făcut cu mine. Slavă puterii credinţei, puterii 
rugăciunii, fiindcă, după cuvântul Tău, tot ceea ce voi cere cu credinţă, rugându- 
mă, voi primi. (cf. Marcu 11, 24). Mulţumescu-Ți, Doamne, că mă înviezi de- 
atâtea ori pe mine cel osândit la moarte (cf. 1 Corinteni 1,9)! 


Creştinul trebuie să cugete la cele de Sus, adică la Hristos, şi să nu se lege de 
stricăcioasele bunuri ale acestei lumi, cum fac păgânii. Şi totuşi, noi ne împătimim 
de lucruri şi desfătări lumeşti. Ne-am pervertit viaţa, îndepărtându-ne de exemplul 
pe care ni l-au dat Domnul, apostolii, mucenicii, cuvioşii, doctorii fără de arginţi, 
toţi sfinții. Ei n-au fost ai acestei lumi, cum suntem noi, cei ce trăim după cum ne 
taie capul, nu creştineşte. Invidia, trufia, bârfa, vrajba, ura, răutatea, minciuna, 
întinăciunea trupească n-au dispărut din inimile noastre, au lăsat acolo multe şi 
adânci rădăcini. 


Nu face totul după voia ta nici măcar o clipă, ci fă voia lui Dumnezeu care 
înseamnă să porţi tuturor dragoste, chiar şi vrăjmaşilor, şi să tinzi către sfinţenie. A 
face după cum ne este voia înseamnă a păcătui în felurite chipuri, a nu-l iubi pe 
Dumnezeu; înseamnă egoism, răutate, ură, lăcomie, iubire de desfătări, ghiftuială, 
beţie, furtişaguri, arghirofilie, curvie, viclenie, lene, împietrirea inimii, nesimţire 
față de suferinţele altora, bucurie perversă pentru nereuşitele aproapelui, ţinerea 
de minte a răului, cârteală, hulă, blasfemie. 


Ce înălțătoare sunt aceste cuvinte: „Și ne dă nouă, cu o gură şi cu o inimă, a mări şi 
a cânta prea cinstitul şi de mare cuviință numele Tău, al Tatălui şi al Fiului şi al 
Sfântului Duh“ (Ecfonis la Liturghie). O, dacă ar fi mereu aşa, dacă inimile noastre 
nu s-ar împrăştia în atâtea părți, nu vorbesc numai de cele ale oamenilor, ci de 
propria mea inimă! 


Dacă dispreţuiesc sau urăsc pe cineva, înseamnă că mă înalț şi mă iubesc, pe 
nedrept, pe mine, adică îmi pun fiinţa mea trupească mai presus de orice. Inima 
noastră caută să ne flateze mereu, ne ridicăm în slăvi, în forul nostru lăuntric, 
subapreciindu-i pe cei din preajma noastră. De aceea trebuie să ţinem seamă mereu 
de multele noastre păcate, să ne osândim pe noi înşine, să ne deplângem, ca şi când 
am fi murit duhovniceşte. Atunci nu vom mai avea timp să observăm greşelile 
altora, să ne judecăm semenii sau să-i dispreţuim, ci, dimpotrivă, le vom purta 
respect, dându-ne seama că în multe privinţe ne sunt, incomparabil, superiori. 


Cu adevărat Biserica este cerul pe pământ, fiindcă acolo unde se află tronul lui 
Dumnezeu, unde se săvârşesc înfricoşătoarele Taine, unde îngerii cu oamenii 
împreună slujesc, unde 1 se aduce Atotţiitorului neîncetată doxologie, acolo este, 
cu adevărat, cerul şi cerul cerurilor. Să intrăm în biserică, şi mai ales în Sfânta 
Sfintelor, cu frică de Dumnezeu şi cu inimă curată, lepădându-ne de patimi şi de 
toată grija cea lumească, şi să stăm în ea cu credinţă, cu evlavie, cu chibzuinţă, cu 
luare-aminte, cu dragoste, cu pacea inimii, în aşa fel încât să putem ieşi din ea 
reînnoiți, ca oameni cereşti, trăind în sfinţenie, ca şi cum ne-am afla în cer, 
dezlegaţi de poftele şi desfătările acestei lumi. 


Postul ne poate fi tuturor dascăl iscusit. 

1) îl face să înţeleagă repede pe postitor că omul are nevoie de foarte puţină 
mâncare şi băutură şi că suntem, îndeobşte, lacomi, mâncând şi bând cu mult peste 
necesităţi, adică peste ceea ce cere natura. 

2) Postul învederează sau descoperă cum nu se poate mai bine neputinţele, 
slăbiciunile, scăderile sufletului, păcatele şi patimile sale, întocmai cum o apă 


stătută, tulbure, când începe să fie filtrată îşi scoate la iveală impuritățile şi 
gângăniile care mişună prin ea. 

3) Ne arată cât de necesar ne este să alergăm la Domnul, din toată inima, să căutăm 
la EI milă, ajutor, mântuire. 

4) Postul descoperă viclenia, perversitatea şi răutatea duhurilor fără de trup, cărora, 
fără să ne dăm seama, ne-am supus şi le-am făcut pe plac mai înainte şi a căror 
cruzime iese acum la iveală, după ce am fost luminaţi de lumina harului 
dumnezeiesc, ceea ce le face să se înverşuneze împotriva noastră, fiindcă nu le mai 
călcăm pe urme. 


În natură, toate corpurile sunt supuse atracției pământului, în timp ce sufletele 
oamenilor tind, firesc, către focarul lor spiritual, către Dumnezeu - arhetipul. 
Păcatul a pervertit şi perverteşte această firească atracţie. Focul şi fumul au 
tendinţa să se îndrepte spre stihiile înrudite cu ele. 


Îţi tânjeşte sufletul după o viață adevărată şi după o hrană potrivită acesteia, hrana 
minţii, care este adevărul, hrana inimii, care este pacea şi fericirea, hrana voinţei, 
adică un mod corect şi drept de a acţiona în viaţă. Mergi la biserică, ea poate să ţi 
le dea toate acestea cu prisosinţă. Fa este „stâlp şi temelie a adevărului" (Timotei 
3,15), fiindcă în ea se găseşte cuvântul lui Dumnezeu, cel ce descoperă începutul 
tuturor lucrurilor, obârşia neamului omenesc, crearea omului după chipul şi 
asemănarea lui Dumnezeu, căderea oamenilor şi restaurarea lor prin Mântuitorul, 
mijloacele de a dobândi mântuirea: credinţa, nădejdea, dragostea. Biserica ne dă 
linişte, ne face fericiţi prin dumnezeieştile sale slujbe şi mai cu seamă prin Sfintele 
Taine: „Veniţi la Mine toţi cei osteniţi şi împovăraţi şi Eu vă voi odihni pe voi“ 
(Matei 11, 28). Ea ne învaţă calea adevărului, pe care se cuvine să o urmăm cu 
voinţă neabătută şi care ne poate duce la viaţă veşnică, calea urmării poruncilor lui 
Dumnezeu. 


Domnul mi-a dăruit suprema bogăţie, cea pe care nimeni nu mi-o va putea lua 
vreodată: chipul şi asemănarea Sa, mi s-a dat pe Sine însuşi, după cum s-a spus: 
„Dat-ai moştenire celor ce se tem de numele Tău“ (Psalmul 60, 5). Aş putea, oare, 
după aceasta, să-mi doresc o altă bogăţie, una pământească? Ce onoare! Nu există 
mai mare onoare decât aceea de creştin, de mădular al lui Hristos, de fiu al lui 
Dumnezeu, întru Hristos. Nimeni nu poate fi mai bogat decât cel ce îl poartă mereu 
în inimă pe Hristos şi harul Său. „Că pe cine am eu în cer, afară de Tine? Şi, afară 
de Tine, ce am dorit pe pământ? Stinsu-s-a inima mea şi trupul meu, Dumnezeul 
inimii mele şi partea mea, Dumnezeule în veac" (Psalmul 72, 24-25). lar noi 
continuăm să fim hrăpăreţi, nu ne mai ajunge agoniseala, suntem zgârciţi, trufaşi, 


invidioşi, ce rătăcire, ce prostie! Omule! Bogăția ta să fie Dumnezeu; toate îţi vin 
de la Dumnezeu. 


Când vezi în biserică lumânări şi candele aprinse, îndreaptă-ţi mintea de la focul 
material, la cel imaterial, focul Duhului Sfânt. „Dumnezeul nostru este şi foc 
mistuitor"” (Evrei 12, 29). Văzând, arzând şi mirosind tămâia cea plăcut 
mirositoare, îndreaptă-ţi gândul spre buna-mireasmă a Duhului Sfânt. „Suntem lui 
Dumnezeu buna mireasmă a lui Hristos" (2 Corinteni 2, 15) şi, prin contrast, adu-ţi 
aminte de miasmele pe care le aduce în suflet păcatul şi caută să te umpli de focul 
Duhului Sfânt, să îndepărtezi de la tine răceala inimii, care este de la diavolul, de la 
trup, de la lume, şi înfăţişează-te înaintea lui Dumnezeu înmiresmat de mireasma 
faptelor bune: blândeţea, nerăutatea, smerenia, ascultarea, înfrânarea, dreapta 
înţelepciune, răbdarea şi celelalte. Fugi de duhoarea patimilor, de răutate, invidie, 
trufie, neascultare, neînfrânare, desfrânare etc. 


Prin citirile, cântările, rugăciunile şi cererile pe care le auzim în biserică cuvân- 
tează propriile noastre suflete, având conştiinţa şi sentimentul necesităţilor şi 
cerinţelor lor spirituale. Prin ele răsună glasul întregii omeniri care îşi simte şi îşi 
recunoaşte sărăcia, mizeria, păcătoşenia, nevoia de un Mântuitor, necesitatea de a 
aduce mulţumire şi laudă lui Dumnezeu pentru nenumăratele Sale binefaceri şi 
nesfârşitele desăvârşiri. Ce minunate sunt aceste rugăciuni şi cântări; ele sunt 
suflare a Duhului Sfânt. 


Binecuvântarea pe care preotul sau arhiereul o dau cu semnul crucii este expresia 
bunei voințe întru Hristos şi pentru Hristos pe care Dumnezeu o arată omului. Este 
un gest ritual chemat să aducă bucurie, unul de mare însemnătate şi valoare. 
Fericiţi sunt cei ce primesc cu credinţă această binecuvântare! Cât de atenţi trebuie 
să fie preoţii când îi binecuvântează pe credincioşi! „Aşa să cheme numele Meu 
asupra fiilor lui Israel şi Eu, Domnul, îi voi binecuvânta.” (Numeri 6, 27) 


Oare spunem în zadar, de câteva ori pe zi, „Sfinte Dumnezeule, Sfinte Tare“, 
„Tatăl nostru” şi alte rugăciuni, cele de seară şi de dimineaţă? Oare prin ele nu ne 
curățăm de păcatele şi de întinăciunile noastre, nu scăpăm de ispite, necazuri, 
întâmplări nefericite? Oare, făcându-ne semnul crucii, nu ne alegem cu nimic? O, 
nu! Acesta produce îndată un efect binefăcător asupra noastră şi asupra celor peste 
care l-am făcut cu credință, îndeosebi binecuvântarea preotului. Să dăm slavă 
necontenit milosârdiei şi puterii Domnului nostru lisus Hristos, Care ne ascultă şi 
ne dă mântuire, nouă, nevrednicilor, cu mila Sa. 


Toate cuvintele rugăciunilor şi laudelor bisericeşti sunt impresionante prin măreție. 
Aceste cuvinte însă: „Că Tu eşti învierea şi viaţa şi odihna...” respiră o măreție 
fără seamăn şi aduc o imensă mângâiere neamului nostru omenesc muritor. De 
aceea trebuie rostite cu o deosebită forță, accentuate în mod special. 


O, sfântă credinţă! Cu ce cuvinte, cu ce cântări aş putea să te slăvesc îndeajuns 
pentru nemăsuratele binefaceri spirituale şi materiale, pe care mi le-ai dăruit 
prisositor, pentru tot ce s-a săvârşit şi se săvârşeşte în mine prin tine, pentru că m- 
ai făcut să mă bucur de pace şi m-ai izbăvit de tulburare, pentru că mi-ai dat 
libertate şi m-ai scăpat de amara strâmtorare, mi-ai dat lumină duhovnicească şi 
mi-ai risipit bezna patimilor, mi-ai dat curaj, eliberându-mă de spaime şi boală, mi- 
ai dat forță şi nobleţe sufletească, izbăvindu-mă de robia păcatului şi de căderea cu 
duhul, pentru că mi-ai dat sfinţenie şi m-ai curăţat de întinăciunea păcatului, pentru 
că m-ai scăpat de răutate, de invidie, de samavolnicie şi încăpățânare, de iubirea de 
arginţi, de desfrânare şi de toată stricăciunea păcatului? Slavă Ție, Dumnezeule, 
Binefăcătorul meu, în vecii vecilor! Fie ca toate popoarele, toate neamurile 
pământului să Te cunoască prin credinţă şi să Te prea slăvească pe Tine, cu o gură 
şi cu o inimă, de la Răsărit până la Apus. Aşa să fie! 


Medicii cu o practică îndelungată, care primesc bani mulţi de la bolnavi, ar trebui 
să facă generoase acte de milostenie, pentru mântuirea sufletului, dacă cred în 
existenţa sufletului nemuritor. Preoţii bogaţi, răsplătiți din belşug pentru ostenelile 
lor duhovniceşti, ar trebui să facă şi ei mărinimoase gesturi de milostenie, pentru a 
nu-i judeca lumea ca pe trădătorul luda, care L-a vândut pentru arginţi pe Domnul 
slavei. Neguţătorii care obţin profituri bogate trebuie să se dedice numaidecât şi 
unor acţiuni de binefacere, de înfrumusețare şi înzestrare a bisericilor; funcţionarii 
care primesc salarii mari nu trebuie să considere bogatele lor venituri, obţinute, e 
drept, prin munca lor, ca aparţinându-le în exclusivitate, ci să-şi mai aducă aminte 
de fraţii lor oropsiţi, ca să se bucure de răsplată de la Domnul şi să-şi curețe 
sufletul de păcate. Toţi trebuie să agonisească untdelemnul milosteniei şi al 
faptelor bune, pentru a nu se înfățişa cu mâinile goale înaintea Judecătorului când 
vor fi cercetaţi în ziua înfricoşătoarei Judecăţi, pentru ca să nu se trezească atunci 
cu totul goi şi să se facă de râs faţă de o lume întreagă. 


Mulţumesc Preasfintei, preabunei, preaînţeleptei mele maici, Biserica lui Dumne- 
zeu, pentru că mă duce spre mântuire în această viaţă vremelnică, pregătindu-mă să 
devin cetăţean al cerului. Îi mulţumesc pentru rugăciunile, slujbele, Tainele şi 
rânduielile sale, pentru posturile care îmi sunt de nepreţuit folos duhovnicesc şi 
trupesc (fiindcă îmi asigură sănătatea sufletească şi trupească, mă fac să mă simt 
liniştit, teafăr, uşor; fără post mi-ar fi foarte greu, am simţit asta ori de câte ori nu 


eram în post). Îi mulțumesc neprihănitei mele maici, Biserica lui Dumnezeu, 
pentru că mă încântă cu cereştile sale slujbe, care îmi înalță sufletul spre cer, îmi 
luminează mintea cu adevărul ceresc, îmi arată calea vieţii veşnice, mă scapă de 
năvala şi ruşinea patimilor, îmi aduce fericire în viaţă. 


Lumea întreagă - cerul şi pământul, cu tot ce se află în ele, marea, cu toate ale sale 
- este o revărsare a nesfârşitei bunătăţi a lui Dumnezeu, a înţelepciunii şi puterii 
Sale nemărginite, a bunătăţii pe care o arată fapturilor Sale, create pentru bucurie şi 
fericire şi, în primul rând, a bunătăţii Sale față de neamul omenesc. Lumea este o 
oglindă a bunătăţii, inteligenţei, înţelepciunii şi puterii lui Dumnezeu. De aceea, să 
nu ne legăm de lume, ci de Dumnezeu. „Că pe care am eu în cer afară de Tine? Şi 
afară de Tine, ce am dorit pe pământ? Stinsu-s-a inima mea şi trupul meu, 
Dumnezeul inimii mele şi partea mea, Dumnezeule în veac” (Psalmul 72, 24-25). 


Postul îi este de trebuinţă creştinului pentru a-i limpezi mintea, pentru a-i trezi şi 
dezvolta sensibilitatea, pentru a-i dirija voinţa într-o direcție pozitivă. Aceste trei 
capacităţi ale omului se întunecă şi se atrofiază cel mai mult „de mâncare şi de 
băutură şi de grijile vieţii” (Luca 21, 34) şi prin acestea ne îndepărtăm de 
Dumnezeu, Izvorul vieţii, cădem în păcat, în stricăciune şi deşertăciune, des- 
figurând şi întinând în noi chipul lui Dumnezeu. Lăcomia burții şi concupiscenţa 
ne ţintuiesc de pământ şi am putea zice că ne retează aripile sufletului. Ştiţi cât de 
înalt era zborul celor ce s-au dat pe sine postului şi înfrânării? Planau în ceruri 
aemenea vulturilor; fii ai pământului fiind, trăiau cu mintea şi cu inima în ceruri, 
auzeau acolo cuvinte negrăite, învățau dumnezeiască înţelepciune. Cât de mult se 
înjoseşte omul fâcându-se rob pântecelui, mâncării şi băuturi! Îşi perverteşte firea, 
cea creată după chipul lui Dumnezeu, se face asemenea dobitoacelor necu- 
vântătoare, căzând chiar mai Jos decât acestea. Vai nouă, cât de mult suferim din 
pricina patimilor, năravurilor noastre nelegiuite! Ele ne împiedică să-L iubim pe 
Dumnezeu, să ne iubim semenii, să îndeplinim poruncile Domnului. Ele fac să 
prindă rădăcini în noi ucigătorul egoism trupesc, care, de cele mai multe ori, duce 
la pierzanie veşnică. Astfel, beţivului, pentru a-şi satisface o plăcere trupească şi 
pentru a se îndobitoci, nu-i pasă că cheltuieşte o groază de bani, dar se zgârceşte 
când este vorba să dea un bănuţ unui sărac; fumătorul risipeşte în vânt zeci şi sute 
de ruble, iar când ar trebui să dea câţiva bănuţi unui sărac, spre mântuirea 
propriului sau suflet, pregetă; iubitorul de haine luxoase, de mobilă şi tacâmuri 
scumpe şi la modă cheltuieşte ca să-şi facă pofta sume imense, dar trece indiferent 
şi dispreţuitor pe lângă săraci; cei cărora le place să mănânce bine şi care nu se dau 
în lături să cheltuiască pentru o masă zeci şi sute de ruble nu se îndură să dea 
săracilor nici măcar un sfanţ. 


Postul îi este necesar creștinului deoarece, de la înomenirea Fiului lui Dumnezeu, 
firea omenească a fost înduhovnicită, îndumnezeită şi noi tindem acum spre 
împărăția de sus, care „nu este mâncare şi băutură, ci dreptate şi pace şi bucurie în 
Duhul Sfânt” (Romani 14, 17). „Bucatele sunt pentru pântece şi pântecele pentru 
bucate şi Dumnezeu va nimici şi pe unul şi pe celelalte (1 Corinteni 6, 13). A 
mânca şi a bea înseamnă a face o patimă pentru plăceri trupeşti şi aceasta este o 
caracteristică a păgânilor, care, necunoscând desfătări spirituale, cereşti, îşi irosesc 
viaţa în plăcerile pântecelui, mâncând şi bând în exces. De aceea Domnul 
osândeşte, nu o dată, în Evanghelie această păgubitoare patimă. Este oare rațional 
ca omul să trăiască mereu într- un delir al pântecelui, într-un râgâit de mâncare? 
Poate fi redus omul la o bucătărie ambulantă, sau la un coş în continuă fumegare, 
cu care i-am putea compara, pe bună dreptate, pe cei ce fumează continuu? Ce 
plăcere poate fi aceea să trăieşti mereu în aburi de mâncare şi în fum de tutun? Cu 
ce ar putea semăna casele noastre? De ce să viciem aerul cu miasme, pe care să le 
şi respirăm şi, mai presus de aceasta, de ce să ne întunecăm şi să ne asfixiem 
sufletul, să ucidem în el cele din urmă potenţe? 


Elevii din instituţiile şcolare învaţă o sumedenie de lucruri, dar de foarte multe ori 
nu li se dau singurele cunoştinţe cu adevărat necesare, şi anume: despre 
Dumnezeu, despre ei înşişi, despre păcatele şi limitele lor spirituale, despre 
nimicnicia lor, atunci când se lipsesc de Dumnezeu şi în raport cu Dumnezeu. 
Aduceţi-vă aminte de rugăciunea Sfântului Efrem Sirul: „Dă-mi, Doamne, să-mi 
văd păcatele mele“. A-ţi vedea păcatele, în toată mulţimea şi mârşăvia lor, este, 
într-adevăr, un dar al lui Dumnezeu, pe care îl poţi obţine în urma unei rugăciuni 
sârguitoare. De aceea ce am spus mai înainte se potriveşte multora: elevi, oameni 
bogaţi şi de vază. Cunosc nu puţine lucruri, posedă multe, dar deseori nu cunosc 
esenţialul. „Căci ai ascuns acestea de cei înţelepţi şi pricepuţi şi le-ai descoperit 
pruncilor. Da, Părinte, căci aşa a fost bunăvoirea înaintea Ta“ (Matei 11, 25-26). 
Cât de minunate sunt lucrurile Tale, Doamne! Vedem că harul lui Dumnezeu şi 
bunurile acestei lumi nu pot însemna acelaşi lucru şi că patima noastră pentru 
acestea din urmă nu se poate împăca nicicum cu harul dumnezeiesc. 


Mare este iubirea Ta, Doamne! Datu-Te-ai chinurilor din iubire pentru mine. 
Privesc crucea Ta şi mă minunez de dragostea pe care mi-o porți şi pe care o porți 
lumii întregi, fiindcă crucea este semnul vădit al iubirii Tale pentru noi. „Mai mare 
dragoste decât aceasta nimeni nu are, ca sufletul lui să şi-l pună pentru prietenii 
lui (loan 15, 13). Tainele Tale Dătătoare de viaţă, Doamne, stau mereu drept cea 
mai bună dovadă a iubirii Tale faţă de noi, păcătoşii, căci dumnezeiescul Tău Trup 
s-a frânt pentru mine şi pentru noi toţi; iar Sângele Tău pentru mine şi pentru noi 
toți s-a vărsat. Dau slavă, Doamne, minunilor săvârşite de Sfintele Tale Taine 


asupra credincioşilor Tăi, care le-au primit prin mine; dau slavă nenumăratelor 
vindecări, la care am fost eu însumi martor; dau slavă lucrării atotmântuitoare care 
s-a săvârşit în mine însumi prin ele; dau slavă milosârdiei pe care mi-ai arătat-o în 
ele şi prin ele, puterii Tale Dătătoare de viaţă care sălăşluieşte în ele! Dă-mi, 
Doamne, pentru iubirea pe care mi-o porţi, să Te iubesc şi eu, din toată inima, să- 
mi iubesc aproapele ca pe mine însumi, să nu-i iubesc doar pe cei ce mă iubesc, ci 
şi pe cei ce mă urăsc. 


Învaţă-mă, Doamne, dă-mi tărie prin Duhul Tău cel Sfânt să viețuiesc în dragoste. 
Potoleşte viforul patimilor, cel ce stinge iubirea cerească, evanghelică, fă ca 
inimile noastre să moară pentru lumeştile desfătări. Dă- mi, Doamne, să pun harul 
Tău, pacea, dreptatea şi adevărul Tău deasupra tuturor bunurilor pământeşti şi să 
rămân în ele, în toate zilele vieţii mele până la ultima suflare! 


Neştiinţa, înapoierea, asprimea, neîndemânarea inimii sunt de o mie de ori mai 
vinovate decât neştiința minţii. Fiindcă neștiutorul, omul cu mintea întunecată, 
merită consideraţie şi compătimire, în timp ce un om instruit, dar dedat patimilor şi 
viciilor răutăţii, trufiei, îngâmfării, invidie, avariției, lăcomiei, beției, arghirofiliei, 
curviei şi altor patimi, în pofida multelor sale cunoştinţe şi a faptului că cunoaşte 
voia lui Dumnezeu, rămâne un om cu inimă de piatră, mort pentru Dumnezeu, de 
vreme ce nu pune în lucrare cunoştinţele şi normele morale pe care le posedă, nu 
îndeplineşte voia lui Dumnezeu, ba chiar i se împotriveşte cu mai multă neruşinare 
şi îndrăzneală decât un ignorant. Simplitatea inimii, blândeţea, nerăutatea. 
smerenia, tăcerea, răbdarea unui ignorant preţuiesc mai mult în faţa lui Dumnezeu 
decât toată ştiinţa noastră, tot lustrul exterior, expresiile frumoase învăţate pe de 
rost, eticheta fățarnică, rugăciunile lungi, discursurile meşteşugit alcătuite. Şi 
păcatele făcute cu neştiinţă îşi pot găsi o scuză. De aceea respectă neştiinţa ce are 
simplitate şi învaţă de la ea ceea ce îi lipseşte falsului instruit: simplitatea, 
nerăutatea, răbdarea şi celelalte. Neştiutorii sunt prunci întru Hristos, cărora 
Domnul le dezvăluie uneori tainele Sale. 


“Fi nu sunt din lume, precum nici Eu nu sunt din lume“ (loan 17, 16). Sunt 
cuvintele pe care lisus Hristos Domnul le-a spus despre apostolii Săi. Este cel mai 
mare elogiu ce li se putea aduce. De ce oare? Pentru că apostolii, trăind în lume, îi 
erau acesteia străini, străini de orice patimă faţă de ea, nu-şi căutau în lume nici 
glorie, nici bogăţie, nici desfătare, nici linişte, ca şi când ar fi fost fiinţe venite 
dintr-o altă lume, cerească. Erau preocupaţi de cele cereşti şi cugetau la slava 
cerească, căutau cele cereşti, nestricăcioase, bogăţie nestricăcioasă, desfătări 
cereşti, pace cerească în Dumnezeu şi în unire cu El. Noi, păcătoşii, suntem din 
această lume, căutăm slava acestei lumi, bogății materiale, sănătate, viaţă lungă, 


desfătare cu cele pământeşti, linişte şi bucurii lumeşti. Toate necazurile, patimile, 
ispitele, nereuşitele, atunci când încercăm să ducem o viaţă creştinească, ni se trag 
de acolo de unde ne-am împătimit de lume şi de bunurile ei. 


De ce oare rugăciunea de-acasă trebuie urmată şi de mersul la biserică, la 
slujbe? Dă-mi voie să te întreb de ce mănânci şi bei, ieşi la aer curat şi muncești în 
fiecare zi? Pentru a-ţi menţine în viaţă trupul şi a-i da vigoare. Şi rugăciunea 
trebuie practicată tot ca o necesitate, pentru a menţine şi fortifica viaţa sufletului, 
pentru a-i reda vigoarea, după ce a fost anemiat de păcate, pentru a-l purifica, 
administrându-i-se o hrană şi o băutură care să-l ajute să elimine secrețiile şi 
impuritățile nocive. Dacă, cunoscând toate acestea, continui să nu te rogi, dai 
dovadă de o mare nechibzuinţă. Te îngrijeşti în tot chipul de trup, îi dai toate 
bunătățile, cauţi să-l menţii viguros, dar sufletul îl laşi în negrijă. Deşi ştii că omul 
este o fiinţă binară, se compune din trup şi din suflet. 


Bine ar fi Să nu purtăm de colo până colo vorbele de ocară cu care ne-a defăimat 
careva, să le trecem sub tăcere sau să ne închipuim că am auzit cuvinte de iubire 
şi bunăvoință. Dacă vom face aşa, sufletul nostru va rămâne netulburat. A duce 
de colo până colo vorbe de ură şi invidie face mult rău. Ele provoacă adesea în 
oamenii pripiţi şi egoişti, pe seama cărora au fost spuse, adevărate furtuni 
sufleteşti, reaprind focare de ură, iscă discordie. Trebuie să ne înarmăm cu 
răbdare creştinească şi cu înţelepciunea şarpelui. 


Cum se întâmplă oare că ajunge o singură vorbă aspră, o simplă bârfă care să ne 
producă o impresie din cale-afară de proastă, să ne tulbure până în străfundul 
sufletului, în timp ce altă dată, mii de vorbe bune despre Dumnezeu, de pildă, sau 
despre lucrarea Sa în lume să nu ne mişte inima deloc şi să se risipească în vânt? 
Diavolul vine şi smulge cuvântul semănat în inimile oamenilor şi tot el, pe de altă 
parte, aduce în inimile noastre seminţe de răutate şi nu scapă nici cel mai mic prilej 
să ne stârnească mânia şi invidia faţă de aproapele nostru. Ajunge să arunce careva 
asupra noastră o singură privire, de cele mai multe ori fără nici un gând rău, pentru 
ca nouă să ni se pară suspectă, să încolţească în noi ura împotriva acelui om. Să nu 
punem la inimă răul pe care ni l-au făcut cu sau fără voie semenii, deoarece ştim de 
unde vine de fapt acel rău: „Lumea întreagă zace sub puterea celui viclean” (1 loan 
5, 19) încă de la începuturile ei. Să răbdăm, să nu punem la inimă jignirile, să ne 
rugăm pentru cei ce ne defăimează, ca şi când ar fi binefăcătorii noştri, fiindcă 
chiar în aceste ocări pot fi găsite cuvinte de folos, cu toate că nu pornesc dintr-o 
inimă binevoitoare. Dumnezeu să-i lumineze şi să nu le socotească acest păcat, iar 
noi să fim cu luare aminte, ca să nu-i dăm prilej diavolului să ne tulbure. 


În această viaţă păcătuim mereu şi cu toate acestea, suntem atât de încrezători în 
sine, încât nu acceptăm să ni se facă nici cea mai mică observaţie, mai cu seamă în 
prezenţa altora. În viaţa viitoare însă, greşelile noastre vor fi date în vileag în faţa 
întregii lumi. Amintindu-ne mereu de înfricoşătoarea Judecată, să suportăm cu 
smerenie şi fără răutate mustrările ce ni se fac acum şi să ne îndreptăm de toate 
neajunsurile şi păcatele. Să răbdăm mai ales mustrările mai-marilor noştri, pe care 
să-i înţelepţească Dumnezeu să nu ne certe cu răutate, ci cu dragoste şi cu duhul 
blândeţii. 


Preferă mustrările drepte sau nedrepte care îți vin de la oameni, pentru ca să te 
îndrepțţi aici şi să nu fiu certat la înfricoşătoarea Judecată, înaintea lumii întregi, a 
îngerilor şi a oamenilor. Ce greu ne va fi, Doamne, să îndurăm spaima şi ruşinea 
înfricoşătoarei Tale Judecăţi! 


Omul rău trebuie deplâns, nu trebuie să ne înrăim împotriva lui, fiindcă prin 
aceasta facem pe placul satanei; priveşte-l pe oricare vrăjmaş nu altcumva decât ca 
pe o creaţie a lui Dumnezeu, făcută după chipul lui Dumnezeu şi ca pe un mădular 
al propriului nostru trup. Să nu-l urâm, adică să nu ne facem asemeni diavolului, 
fiindcă omul cuprins de răutate este diavolului atâta timp cât nu-l părăseşte acest 
sentiment. Se cuvine să fim mereu blânzi, buni, cu inimă iubitoare, răbdători, ca şi 
cum n-am observa deloc răutatea altora, „Să biruim răul cu binele" (Romani 12, 
21) şi pe oamenii răi, cu o mângâiere, cu o faptă bună. Să ne ferească Dumnezeu 
de acea suspiciune rea care ne face să vedem în semenii noştri numai părțile 
proaste: în mişcări, în gesturi, priviri, voce, comportament, în fiece cuvânt. 


Mulţumescu-Ţi, Doamne, că îmi dăruieşti de fiecare dată o viaţă nouă când slujesc 
Dumnezeiasca Liturghie, cu lacrimi de pocăință şi de mulţumire şi când mă 
împărtăşesc cu preacuratele şi de viață făcătoarele Tale Taine. Sfintelor Tale Taine 
datorez faptul că mă aflu încă în viaţă, că nu rătăcesc pe căi greşite şi că mă bucur 
de un bun renume în poporul Tău. Sfinţească-se iar şi iar măreţul Tău nume în 
mine şi în tot poporul cel creştinesc şi în toată lumea Ta. Vie împărăţia Ta, 
împărăția adevărului, păcii şi bucuriei întru Sfântul Duh, în toate inimile noastre, 
întocmai cum ai cuvântat Tu: „Voi locui în ei şi voi umbla (...) şi voi fi vouă tată şi 
veţi fi Mie fii şi fiice" (2 Corinteni 6, 16. 18). Şi facă-se voia Ta sfântă, înţeleaptă, 
atotbună, atotdesăvârşită, atotfericitoare, precum în cer, aşa şi pe pământ, în tot 
poporul Tău şi în mine păcătosul, fiindcă voia noastră este greşită, mioapă, păcă- 
toasă, primejdioasă, trufaşă, leneşă, avară, iubitoare de lux şi de arginţi. 


Săracii îşi strigă nevoile stăruitor şi uneori cu insolenţă, dar şi patimile noastre se 
manifestă cu încăpățânare, stăruitor, insolent, precum zgârcenia, setea de agonisire, 


desfrânarea, răutatea, invidia, trufia, hoţia, erezia, dezbinarea, superstiția, idolatria. 
Să cedăm cu chibzuinţă cererilor insistente ale săracilor şi suferinzilor aflați în 
nevoi. Aceasta va fi spre folos mântuirii şi fericirii noastre veşnice. Aşa cum cei 
săraci sau suferinzi ne silesc să-i compătimim, tot aşa să ne silim să fim buni, până 
când mai avem vreme să fim, tot aşa cum ne sileşte mereu păcatul să greşim şi să-L 
mâniem pe Dumnezeu, sporind astfel noi înşine „combustibilul" care va întreţine 
focul gheenei, focul care a început să ne pârjolească inimile încă de aici, 
preînchipuind văpaia cea veşnică, cu plângere veşnică şi cu scrâşnirea dinţilor. ,, 
Împărăţia Cerurilor se ia prin străduinţă şi cei ce se silesc pun mâna pe ea“ (Matei 
1.312), 


Și vrăjmaşul depune eforturi ca să ne prindă şi să ne arunce în gheenă, să-i atragă 
pe cei neprevăzători, necredincioşi, care nu se pocăiesc şi care rămân legaţi de 
bunurile acestei lumi. 


De ce oare ziua de odihnă vine după şase zile de muncă? Pentru ca să nu uităm 
niciodată că, după ostenelile acestei vieţi, va veni ziua veşnicei odihne. Căci, după 
cuvântul Apostolului: „Drept aceea s-a lăsat altă sărbătoare de odihnă poporului lui 
Dumnezeu” ( Evrei 4, 9. Dar duminica semnifică ziua învierii obşteşti, după care 
va veni o zi de odihnă pentru toţi cei ce au lucrat binele în această viaţă, întru 
Hristos Iisus. 


Ofrandele şi milosteniile pe care le dăm săracilor, oricare ar fi ele, nu pot ţine loc 
iubirii de aproapele, dacă inima nu o mai simte. De aceea, atunci când dăm 
milostenie ţrebuie să avem grijă ca ea să fie dată cu dragoste, din inimă, de 
bunăvoie, nu cu părere de rău. Însuşi cuvântul milostenie înseamnă de fapt o 
lucrare şi o ofrandă a inimii, un dar făcut cu umilinţă, cu compasiune faţă de omul 
sărman, cu umilinţă şi cu părere de rău pentru greşelile pe care le-ai făcut şi pentru 
a căror spălare se şi dă milostenia. Fiindcă, după cuvântul Scripturii: „Milostenia 
izbăveşte de moarte si curăţă orice păcat” (Tobit 12, 9). Cine dă milostenie în silă, 
fără chef, cu părere de rău, cu zgârcenie, înseamnă că nu şi-a recunoscut păcatele, 
nu s-a scrutat pe sine. Milostenia este binefăcătoare în primul rând pentru cel ce o 
dă. 


Să nu ne răzbunăm pe nimeni, nici măcar cu un gând sau intenţie rea, să 
lăsăm răzbunarea pe seama lui Dumnezeu 


Nu te lăsa biruit de rău (de cel al semenilor), ci biruieşte răul cu binele (Romani 
12, 21). Dar esenţial este să te rogi pentru cei ce fac răul. Pe noi înşine şi unii pe 
alții şi toată viaţa noastră, cu toate lipsurile şi cu toate necazurile unora şi ale 
altora, lui Hristos Dumnezeu să o dăm! Să nu ne răzbunăm pe nimeni, nici măcar 
cu un gând sau intenţie rea, să lăsăm răzbunarea pe seama lui Dumnezeu. „A Mea 
este răzbunarea. Eu voi răsplăti” (Romani 12, 19 şi Deuteronomul 32, 35), zice 
Domnul. Să-i iubim şi pe vrăjmaşii noştri. Pe ei îi învaţă şi îi aţâţă diavolul. 


Teatrul face să se atrofieze viaţa creştinească, o pustieşte, îi dă un caracter păgân. 
“Au ațipit toate şi au adormit” ( Matei 25.5). Un asemenea somn fatal poate 
provoca şi teatrul. Şi mai ce încă? Ştiinţele predate la şcoală într-un spirit păgân, 
grijile vieţii acutizate până la insuportabil, iubirea de agonisire de onoruri, de 
distracţii. Teatrul este o şcoală a lumii acesteia, a stăpânului acestei lumi - diavolul 
- despre care ştim că se preface uneori în înger de lumină, pentru a-i putea ademeni 
mai lesne pe neprevăzători uneorii îl puteai descoperi strecurat şi într-o piesă, 
chipurile moralizatoare, pentru ca să ni se spună apoi despre teatru că este prin 
excelență o şcoală de moralitate şi că trebuie frecventat nu mai puţin decât 
Biserica, ba chiar şi mai des. Fiindcă- de! - la biserică auzim mereu aceleaşi 
lucruri, pe când la teatru piesele sunt diverse, ca şi decorurile şi personajele... 


Pentru a-ți da seama tu însuţi dacă îţi iubeşti sau nu aproapele, după Evanghelie, 
cercetează-te pe sine ori de câte ori eşti jignit, defăimat, batjocorit, sau nu ţi se dă 
respectul cuvenit în societate, sau când subalternii tăi fac greşeli în serviciu şi nu 
dau semne de îndreptare. Dacă reuşeşti să-ţi păstrezi calmul, şi nu te laşi cuprins de 
duhul vrajbei, urii, intoleranţei, dacă nu încetezi să-i iubeşti pe acei oameni ca şi 
până atunci, adică până a nu te fi defăimat şi a nu fi dat semne de îndreptare, 
înseamnă că îţi iubeşti aproapele, după Evanghelie. Dacă te enervezi, te mânii, te 
tulburi, înseamnă că nu-l iubeşti. „Și dacă iubiţi pe cei ce vă iubesc, ce răsplată 
puteţi avea?" (Luca 6, 32, compară şi Matei 5, 47). 


Întrucât suntem străini, venetici, călători spre împărăţia cea de sus, nu trebuie să ne 
lăsăm striviți de grijile vieţii de-acum, să nu ne împătimim de foloasele acestei 
lumi, de bogăţiile, plăcerile şi onorurile ei, pentru ca aceste preocupări şi aceste 
patimi să nu ne creeze dificultăţi şi să nu ne facă de ruşine în ceasul morții. 
Creştinul trebuie să se deprindă încă de aici de pe pământ, să ducă o viaţă cerească, 
în post, neagonisire, rugăciune, dragoste, blândeţe, nerăutate, răbdare, curaj şi 
caritate. Greu îi va fi în ceasul morţii omului care în această viaţă şi-a făcut idoli 


din bani, mâncare, băutură, din onoruri lumeşti! Nimic din toate acestea nu-i vor fi 
atunci de folos, fiindcă şi-a legat inima de ele, nu de adevărata comoară, dătătoare 
de viaţă, virtutea. De aceea, ca să avem parte de moarte uşoară - fiindcă de moarte 
nu scapă nimeni - să nu iubim nimic din această lume! „Ci având hrană şi 
îmbrăcăminte, cu acestea vom fi îndestulaţi" (1 Timotei 6, 8). 


În biserică mă simt cu adevărat ca în cer, cerul pe pământ. Acolo văd chipurile 
Domnului, Preacuratei Născătoare de Dumnezeu, ale sfinţilor. Acolo este tronul lui 
Dumnezeu, crucea dătătoare de viaţă, Evanghelia, veşnica veste bună, cuvântul lui 
Dumnezeu, prin care toate s-au făcut; acolo sunt chipurile sfinților. Mă simt ca şi 
cum ar fi de față aievea Dumnezeu, Maica Sa, puterile cereşti, toți sfinții. Cu 
adevărat, cerul pe pământ! Acolo te recunoşti şi te simţi parte lucrătoare a Trupului 
lui Hristos şi a Bisericii Sale, mai ales în timpul Sfintei Liturghii şi al împărtăşirii 
cu Sfintele Taine, cu Trupul şi Sângele lui Hristos. O, ce viaţă ar trebui să duc, să 
gândesc, să simt, să vorbesc pentru a mă învrednici de acest cer pe pământ! 
Trebuie să trăiesc demn, să mă ridic la înălțimea chemării de care m-am învrednicit 
din mila Preadarnicului Dumnezeu. Cum ar trebui să trăiesc, cât de blândă, de 
iubitoare, de smerită, de curată şi de înfrânată ar trebui să-mi fie viaţa, pentru a-i 
putea chema, cu vrednicie, ca pe adevărații mei Stăpâni, pe Preasfânta Născătoare 
de Dumnezeu şi pe însuşi Domnul Slavei? 





Cheamă, fără a sta la îndoială, cu inimă curată, pe Domnul Dumnezeu; cheamă 
îngerii Şi sfinţii, cei ce prin harul lui Dumnezeu, prin comuniune sau imitate cu EI 
şi prin curăția fiinţei lor ne aud. Cum nu se poate mai repede, chemarea noastră 
ajunge la ei cu iuţeala fulgerului şi ne îndeplinesc cererile, cu voia lui Dumnezeu. 


= A-L iubi pe Dumnezeu din toată inima înseamnă a nu te împătimi de nimic 
din această lume, a-ţi încredința întru totul inima Domnului Dumnezeu, 
făcând voia Sa în toate şi nu voia ta, 

—> a-L iubi pe Dumnezeu din tot sufletul, adică să-ţi fie mintea mereu la 
Dumnezeu, iar inima să se sălăşluiască toată în El; să-ţi pleci voinţa ta 
voinței Lui, în toate împrejurările vieţii, la supărări, la necazuri. 

— A-L iubi pe Dumnezeu din toate puterile, adică în aşa chip încât nici o 
putere potrivnică să nu ne poată despărţi de iubirea Sa şi nici o împrejurare 
a vieţii noastre, oricare ar fi ea, necazul, sau strâmtorarea, sau prigoana, 
înălțimea sau adâncul, sau sabia (cf. Romani 8, 35, 38—39). 


=> A-L iubi pe Dumnezeu cu toate gândurile, adică să cugeți mereu la EI, la 
bunătatea Lui, îndelunga-I răbdare, sfințenia, atotputernicia, la faptele Sale, 
să-ţi alungi prin toate mijloacele gândurile deşarte şi amintirile viclene. 

— A-L iubi pe Dumnezeu înseamnă să iubeşti din tot sufletul dreptatea şi să 
urăşti fărădelegea, după cum s-a spus: „„lubit-ai dreptatea şi ai urât 
fărădelegea “ (Psalmul 44, 9). 

— A-L iubi pe Dumnezeu înseamnă a te uri pe tine însuţi, adică vechiul om 
trupesc din tine. „Dacă vine cineva la Mine şi nu urăşte (...) chiar şi sufletul 
său însuşi, nu poate să fie ucenicul Meu“ (Luca 14, 26). În fiecare dintre 
noi, în gândul, în inima şi în voința noastră sălăşluieşte o putere rea, foarte 
vie şi activă, care se străduieşte mereu, zi de zi, clipă de clipă, să ne 
îndepărteze de Dumnezeu, să ne îndemne spre gânduri, dorinţe, intenţii, 
ispite, cuvinte şi fapte deşarte, să ne trezească patimi şi să ne împingă spre 
ele fără voia noastră, adică spre răutate, invidie, poftă de agonisire, trufie, 
iubire de onoruri şi de slavă de la oameni, trândăvie, nesupunere, 
îndărătnicie, înşelăciune, neînfrânare. 

= A-L iubi pe Dumnezeu înseamnă a-i îndeplini poruncile. „Dacă Mă iubeşte 
cineva, va păzi cuvântul Meu (...) cel ce nu Mă iubeşte nu păzeşte cuvintele 
Mele “ (loan 14, 23 şi 24). 


Domnul stăpâneşte peste o nemăsurată bogăţie: peste lumină, aer, apă, pământ, foc, 
cele cinci elemente ale lumii materiale, cele ce intră şi în alcătuirea corpului nostru 
şi prin care acesta îşi asigură viaţa. Dar şi omul este stăpân peste bogății fără 
seamăn: cele ale pământului şi ale apei. El este cel ce se bucură primul de ele, ca 
împărat al creaturii. Mulţumescu-Ți Ție, Creatorul nostru! Slavă Ţie, Proniatorul şi 
Răscumpărătorul nostru, Cel ce ne-ai făcut după chipul şi asemănarea Ta, Cel ce ai 
binevoit să Te îmbraci în firea noastră! 


În ce constă adevărata avuţie a omului? În chipul şi asemănarea sa cu Dumnezeu, 
nu în averi, nu în pământuri, nu în bani, nu în cunoştinţe şi priceperi pământeşti, nu 
în titluri nobiliare, nu în mulțimea slugilor, nici în mulţimea hainelor şi îndeobşte a 
bunurilor pământeşti, fiindcă toate acestea sunt lovite de putreziciune şi trecătoare. 
Sufletul însă, chipul lui Dumnezeu, are viaţă veşnică, iar bogăţiile lui sunt virtutea, 
sfințenia, smerenia, nerăutatea, înfrânarea în toate, credinţa, nădejdea şi dragostea. 


Atunci când cu credinţă, cugetând la cele văzute, privesc sfintele icoane în biserică 
şi toate cele ce se află în ea, mă cuprinde o stare de minunată contemplaţie. 
întreaga biserică mi se înfăţişează ca o istorie sfântă, cu figurile sale cele mai de 
seamă, cu faptele minunate care au prins viaţă în neamul omenesc, prin cuvântul 
lui Dumnezeu. Văd acolo aievea istoria căderii omului şi restaurării lui prin 


minunata iconomie a lui Dumnezeu, văd ridicarea neamului omenesc prin 
întruparea lui Dumnezeu, îndumnezeirea şi înălțarea noastră la cer. Aici ni se arată 
Arhanghelul Gavriil, cel ce a binevestit întruparea Fiului lui Dumnezeu din 
Fecioară, aici văd Naşterea dumnezeiescului Prunc, o văd pe Fecioara Maică, 
ieslea de la Betleem, văd tăierea împrejur, botezul, îl văd pe Simeon în templu, 
întâmpinându-L pe dumnezeiescul Prunc, văd schimbarea la față şi revărsarea 
luminii pe muntele Taborului, intrarea în Ierusalim a Dreptului, Blândului, 
Mântuitorului împărat, văd Cina cea de taină şi instituirea atotmântuitoarei Taine a 
Cuminecăturii, văd patimile atotmântuitoare ale Domnului slavei. Văd, ca şi cum 
m-aş fi aflat acolo, Golgota şi pe Domnul răstignit pe cruce pentru păcatele lumii, 
văd coborârea în iad a Biruitorului iadului şi eliberarea celor închişi acolo, învierea 
şi înălţarea la cer, toate pentru mântuirea lumii şi pentru propria mea mântuire. În 
biserică mă aflu într-o divină contemplaţie şi mulţumesc Domnului că m-a iubit 
atât de mult, că m-a învrednicit de o atât de mare cinste, că m-a făcut părtaş unei 
asemenea fericiri. Dar când caut înăuntrul meu, în inima mea, ce văd acolo, o 
Dumnezeule! Văd un abis de păcate, săvârşite cu voie sau fără voie, abis de 
neputinţe, de ispite, de necazuri, strâmtorări, spaime, uneltiri ale vrăjmaşului, 
beznă de nepătruns, căderi cu miile, dezastre şi moarte; văd uneori în mine însumi 
întunericul iadului. 


Specificul, forţa şi viclenia ademenirilor diavolului în raport cu oamenii stau în 
faptul că el i-a înşelat şi îi înşală pe oameni, îi îndeamnă să iubească lumea şi toate 
cele ce sunt în ea: deşarta înțelepciune, bogăţia, mărirea, onorurile, plăcerile 
lumești, îi învaţă să se îndepărteze de Dumnezeu şi de cereasca Sa împărăție, de 
fericire; să iubească lucrurile pământeşti zadarnice, să se preocupe în cea mai mare 
măsură numai de aflarea şi acapararea lor, să dispreţuiască sufletul şi cerinţele sale 
fireşti; să iubească trupul, sănătatea trupească, culoarea, frumuseţea, grăsimea, 
iubirea de desfătări ale trupului, să urască sufletul, adică virtutea, să dea uitării 
nemurirea sufletului, să dea uitării Arhetipul lui, adică pe Dumnezeu, să nu se mai 
gândească la mântuire, la căile care duc spre ea, spre Dumnezeu şi la unirea cu El. 
Fericiţi sunt sfinţii, plăcuţi lui Dumnezeu, cei ce urăsc trupul, cei ce s-au îngrijit de 
suflet, de lucrul cel nemuritor - jalnici şi blestemaţi suntem noi, cei ce iubim 
lumea, bunurile ei stricăcioase, cei ce îi facem pe plac trupului, dispreţuind 
sufletul. 


Dacă uneori unii creştini ortodocşi nu găsesc loc în credinţa lor şi pentru Tainele 
Bisericii, este semn limpede că minţile şi inimile acelor oameni nu sunt curate, că 
sunt supuse patimilor şi că nu pot suporta curăţia şi lumina credinţei, asemenea 
ochilor bolnavi care nu suportă lumina soarelui. Această comoară cerească pot să 


şi-o păstreze în inimă numai oamenii care s-au îndepărtat cu mintea şi cu simţurile 
de ispitele vieţii de toate zilele. 


Dacă toţi păstorii, adică slujitorii Bisericii, şi păstoriţii lor s-ar ruga lui Dumnezeu 
cu sinceritate şi în prietenie reciprocă, într-un suflet, cu acele rugăciuni pe care ni 
le-a dat Biserica pentru a fi rostite cu glas tare sau spuse în taină, ar putea oare 
exista ceva care să nu putem obţine de la Dumnezeu când ne rugăm? De câte 
bunătăți n-am avea parte atunci, de câte păcate şi patimi rele, necazuri, supărări n- 
am găsi izbăvire? Aceste rugăciuni sunt cele mai chibzuit alcătuite din câte ar 
putea exista, mai raționale, mai plăcute lui Dumnezeu, mai puternice, mai în stare 
să încline bunăvoința Domnului spre toată milosârdia. Să dea Domnul să ne rugăm 
într-un suflet, sincer, puternic, concentrându-ne toată atenţia. 





Cine contestă necesitatea posturilor uită din ce pricină au căzut în păcat primii 
oameni (din neînfrânare) şi ce armă împotriva păcatului şi a celui viclean ne-a dat 
Mântuitorul când a fost ispitit în pustie (postind patruzeci de zile), acela nu ştie sau 
nu vrea să ştie că omul de cele mai multe ori de îndepărtează de Dumnezeu şi cade 
în păcat prin neînfrânare, aşa cum s-a întâmplat cu locuitorii Sodomei şi Gomorei 
ŞI cu cei ce au trăit pe timpul lui Noe, fiindcă toate păcatele oamenilor se trag de la 
neînfrânare. Cine nu recunoaşte necesitatea posturilor, acela îşi refuză sieşi şi 
altora o armă împotriva multor patimi ale trupului şi a diavolului, patimi care ne 
pricinuiesc atâta rău, mai ales prin neînfrânare, acela nu este ostaş al lui Hristos, 
căci înseamnă că renunţă la acea armă şi se dă pe sine rob trupului iubitor de 
desfătări şi de păcat. În sfârşit, acela este orb, fiindcă nu vede relaţia dintre cauzele 
şi efectele lucrurilor. 


Să nu uităm niciodată că suntem fiinţe căzute, întinate, vinovate înaintea 
Dumnezeului dreptăţii; că suntem fiinţe pervertite şi că se cuvine să ne smerim 


mereu, adânc, în faţa lui Dumnezeu şi unii faţă de alții. Acest lucru ni-l inspiră şi 
rugăciunile bisericeşti care se citesc zilnic. „Dumnezeule, milostiv fii mie 
păcătosului”, „Împărate ceresc“, „Sfinte Dumnezeule", „Prea Sfântă Treime", 
„Tatăl nostru", rugăciunile de dimineaţă şi seară şi aproape toate celelalte 
rugăciuni. De aceea şi tineretul din şcoli ar trebui să ştie şi să reţină înainte de toate 
că a odrăslit dintr-o rădăcină supusă păcatului şi că el însuşi se supune la tot 
păcatul, să aşeze această cunoştinţă la temelia tuturor celorlalte şi, chiar dacă va 
acumula multă ştiinţă, să nu se umple de trufie, ci să se străduiască mai înainte de 
toate să-şi curețe trupul şi sufletul. 


lubeşte-ţi patria pământească şi pe părintele ei. Ea te-a educat, te-a instruit, te-a 
făcut să însemni ceva printre oameni, ţi-a dat respectul ce ţi se cuvine, îţi dă de 
toate. Dar trebuie să-ţi iubeşti cu deosebire patria cerească, pe Părintele veacului ce 
va să vină; acea patrie este, de bună seamă, mult mai scumpă şi mai vrednică de 
cinstire decât aceasta, fiindcă este sfântă şi dreaptă, de neclintit, veşnică, 
nestricăcioasă, fără seamăn de frumoasă şi de dătătoare de fericire, fiindcă ţi-a dat 
şi îți dă infinit mai multe înlesniri şi bunătăţi decât patria pământească; fiindcă 
Părintele acelei patrii nu este un om muritor, supus patimilor, ci Dumnezeu Cel 
mai înainte de veci, atoate-făcătorul. El te-a făcut fiu al lui Dumnezeu, moştenitor 
al lui Dumnezeu şi împreună-moştenitor cu Hristos, fiindcă Tatăl ceresc te face 
părtaş tuturor bunătăţilor împărăției Sale: „Cele ce ochiul n-a văzut şi urechea n-a 
auzit şi la inima omului nu s-au suit“ (| Corinteni 2, 9). Această patrie ţi-a fost 
juruită cu nepreţuitul Sânge al Fiului lui Dumnezeu. Dar pentru a fi cetăţean al 
acelei patrii trebuie să-i respecţi şi să-i iubeşti legile, aşa cum eşti obligat să 
respecţi şi cum respecţi de fapt legile patriei pământeşti, fiindcă fără aceasta nu te 
vei putea face cetăţean al acelei neasemuite patrii. lubeşte Biserica, această şcoală 
de educaţie duhovnicească; ea ne pregăteşte să fim mădulare şi cetăţeni ai acelei 
patrii. 


Vrăjmaşul cel fără de trup se luptă cumplit cu noi în timpul slujbelor bisericeşti, 
fiindcă atunci se săvârşeşte prin harul lui Dumnezeu, cu mijlocirea noastră, o 
renaştere a sufletului nostru. De aceea, atacurile vrăjmaşului să nu ne facă să 
pierdem speranţa, ci să ne întărim în bărbăție, căutând cu ochii inimii la începătorul 
tuturor biruinţelor, Hristos, Cel ce stă nevăzut înaintea noastră, săvârşind în taină 
renaşterea sufletelor noastre. 


Sfinţii, oamenii lui Dumnezeu, sunt minunate, neveştejite, înmiresmate flori. Nu te 
atinge de ele cu buze întinate de duhoare păcatului. Roagă-te lor cu inimă şi cu 
buze curate, cu luare-aminte, adunându-ţi gândurile, cu evlavie, fără grabă. Ei sunt 
cer cuvântător, au dus pe pământ viaţă cerească, împodobită cu minuni şi cu alese 


fapte de desăvârşire, în iubire necuprinsă şi adâncă smerenie, în nerăutate, răbdare, 
jertfire de sine, iubind pe Dumnezeu mai presus de toate. 


În biserică găsim împlinirea celor mai scumpe speranţe şi năzuinţe, pace şi bucurie 
în suflet, dimpreună cu curățire şi sfințire. Aici ni se vesteşte neîncetat adevărul 
viitoarei noastre învieri şi biruința asupra morţii. Ar putea exista oare cineva care 
să iubească viaţa şi să nu iubească, din toată inima, Biserica? Tot ce este mai bun, 
mai înălțător, mai de preţ, mai sfânt, mai înţelept găsim în Biserică. Biserica este 
idealul umanităţii. Este cerul pe pământ. 


În biserică ne trezim din seducţia lumii acesteia, din beţia patimilor şi a poftelor 
vieţii, ne luminăm, ne sfinţim, ne curățăm sufletele, ne apropiem de Dumnezeu şi 
ne unim cu EI („care pe Dumnezeu-Cuvântul cu oamenii, prin preaslăvită naşterea 
ta, L-ai unit“ - din rugăciunea către PreaSfânta de Dumnezeu Născătoarea, la 
paverniciță). Cât de vrednică de cinstire şi de iubire trebuie să fie Biserica lui 
Dumnezeu şi cât de mult au iubit-o sfinții, oamenii lui Dumnezeu! 


Nu trebuie să ne supărăm şi să ne ieşim din fire de nimic, fiindcă supărându-ne 
şi enervându-ne prea des, enervarea ne va deveni o foarte vătămătoare 
obişnuinţă, atât din punct de vedere moral, cât şi fizic, în timp ce, arătându-ne 
nepăsători faţă de adversităţi, ni se va forma buna şi folositoarea deprindere de a 
suporta totul cu calm şi răbdare. Din cauza nenumăratelor imperfecțiuni 
existente în raporturile noastre reciproce pot apărea multe situaţii critice şi, dacă 
ar fi să ne supărăm de fiecare dată, ar însemna să nu ne mai rămână de trăit 
decât câteva luni! În plus, supărarea şi enervarea nu pot îndrepta lucrurile, ci 
dimpotrivă, le pot degrada, datorită propriei lor... degradări. Mai bine să fim 
mereu calmi, egali cu noi înşine, plini de dragoste şi respect faţă de oamenii cu o 
moralitate în suferinţă şi în special faţă de apropiații, rudele şi subalternii noştri. 
Fiindcă omul nu este înger şi, pe deasupra, viaţa noastră a ajuns să decurgă 
astfel încât păcătuim în fiecare zi şi aproape fără voie, chiar şi atunci când 
suntem decişi să nu cădem în păcat. „Căci nu fac binele pe care îl voiesc, ci răul 
pe care nu-l voiesc, pe acela îl săvârşesc” (Romani 7, 19). Însuşi Domnul ne-a 
învăţat să privim cu îngăduință desele neîmpliniri şi căderi omeneşti, atunci 
când a zis: „Şi ne iartă nouă greşelile noastre precum şi noi iertăm greşiţilor 
noştri” (Matei 6, 12) „Și precum voiţi să vă facă vouă oamenii, faceţi-le şi voi 
asemenea "' (Luca 6, 31). Și cine dintre noi n-ar vrea Să fie tratat de alţii cu 
îngăduinţă, cu răbdare, când se află în necaz, când se poticneşte sau cade, când 
se face vinovat de neîmpliniri şi scăpări? De aceea şi Apostolul ne învaţă să fim 
îndelung-răbdători şi îngăduitori. „Dragostea - zice Apostolul Pavel - îndelung 


rabdă este binevoitoare, nu se aprinde de mânie, nu gândeşte răul, toate le 
suferă, toate le rabdă, nu cade niciodată” (cf. 1 Corinteni 13, 4-8). 


Liber-cugetătorii şi ateii spun că credinţa, Biserica, slujbele, Sfintele Taine, 
rânduielile bisericeşti au fost scornite de oameni, pentru a ţine poporul în frică şi 
supunere, pentru a se asigura o bună moralitate, şi pentru obținerea unor profituri 
pe seama poporului. lată cum nişte analfabeți, „lber-cugetători", care nu mai au 
frică de Dumnezeu, au ajuns să hulească milosârdia dumnezeiască, minunata Sa 
iconomie a mântuirii neamului omenesc, însăşi întruparea, pătimirea şi moartea 
pentru noi a Fiului lui Dumnezeu. Uitaţi-vă însă ce viaţă duc aceştia, cum trăiesc şi 
cât trăiesc, irosindu-şi prematur forțele şi sănătatea, se istovesc în dezmăţ şi în 
beţii, se abrutizează, mor repede. 


Înarmaţi cu dragoste creştinească, este de preferat să răbdăm neplăcerile exterioare 
ale existenţei, oricare ar fi ele, disconfort, aer viciat, prejudicii de tot felul, decât să 
cedăm, din cauza unor asemenea inconveniente exterioare sau a altora, unor porniri 
de intoleranţă, supărare, enervare, răutate, cârteală, care pot surveni din necesitate, 
dintr-un capriciu de caracter, sau din dorinţa de a trăi pe seama altora, a liniştii 
altora. Dragostea pe toate le rabdă, pe toate le suportă, în detrimentul celui ce 
iubeşte, al vieţii sale materiale, trupeşti. Fiindcă unde este dragoste, acolo este şi 
harul lui Dumnezeu, şi tot binele, este pace şi mulţumire. Creştinul rabdă tot, 
numai pentru a nu se lipsi de harul lui Dumnezeu, care înseamnă pentru el 
Suprema avuţție. 


Ce furtuni sufleteşti, uragane, vijelii năprasnice, vârtejuri de foc se dezlănţuie 
adesea în viaţa omului, în viaţa acelor oameni care se străduiesc să trăiască 
creştineşte şi să-L slujească pe Dumnezeu cu rugăciunea, făcându-se mijlocitori 
pentru sine şi pentru alţii înaintea negrăitei Sale mile! Dacă luntrea pe care 
călătoreşte sufletul nostru pe marea vieţii, către veşnicia care îl aşteaptă, nu se 
sfarmă cu totul şi nu se scufundă, aceasta se datorează numai milei lui Dumnezeu. 


Preotul trebuie să se străduiască, cu orice chip, să-şi păstreze curajul, bărbăția, 
îndrăzneala, în pofida vrăjmaşului celui fără de trup, care seamănă neîncetat în el o 
teamă himerică, o spaimă prostească. Altminteri nu va putea să critice viciile 
oamenilor, nici să fie un adevărat săvârşitor al Sfintelor Taine. îndrăzneala este un 
mare dar de la Dumnezeu şi o nepreţuită comoară a sufletului. În luptele şi 
războaiele care se poartă în lume, curajul şi vitejia înseamnă foarte mult, fiindcă 
prin acestea pot fi săvârşite adevărate minuni, în luptele duhovniceşti, cu atât mai 
mult. 


În Biserică curge izvorul adevăratei bucurii, adevăratei linişti, al împăcării 
conştiinţei, al curăţirii, al vindecării trupeşti şi sufleteşti, izvorul puterii şi al vigorii 
spirituale. Teatrul, feluritele moduri lumeşti de a te simţi bine acasă nu vor putea 
înlocui niciodată ceea ce obţine adevăratul creştin în biserică, acolo unde însuşi 
Dumnezeu face să se simtă bine, să-şi afle linişte sufletele credincioase care îşi 
înalță mâinile către EI; o face întocmai ca o mamă care îşi linişteşte pruncul. De la 
Biserică dobândesc bucurie şi împăcare, curățire de păcate şi milostivire şi 
răposaţii noştri, mai înainte adormiţi. Cu câtă ardoare trebuie să iubim biserica şi să 
o împodobim! Aceasta şi fac toţi cei ce ştiu să o preţuiască. Pentru ei se roagă 
Biserica, îndemnând să ne rugăm „pentru cei ce cu credinţă, cu evlavie, cu frică de 
Dumnezeu intră într-însa; pentru cei ce aduc daruri şi fac bine în sfânta şi întru tot 
cinstită biserica aceasta“; sau: „sfinţeşte pe cei ce iubesc podoaba casei Sale, Tu pe 
aceştia îi prea măreşte cu dumnezeiască puterea Ta“. 


Nemăsurat de mare este lumea, nemăsurat de multe fiinţe locuiesc într-însa, dar ce 
ordine desăvârşită se arată în devenirea ei, în modul de existenţă al lumii (naturii)! 
Nemăsurat de mare este lumea fiinţelor cugetătoare de dincolo de lume, a îngerilor, 
dar cu ce rigoare se îndeplineşte acolo voinţa lui Dumnezeu! Imensă este lumea 
oamenilor, dar câte fărădelegi sunt în ea, câte abuzuri şi infamii şi de aici câte 
nenorociri, cele pe care le aduc bolile, morțile de tot felul, războaiele, foametea, 
inundaţiile, incendiile, calamităţile meteorologice, nesfârşitele nenorociri care vin 
de la beţie, de la ghiftuiala pântecelui, apoi nedreptăţile, jurămintele mincinoase, 
sinuciderile, omorurile! Nu li se mai cunoaşte numărul! Şi ce ni se va întâmpla 
dincolo de mormânt, în veacul veacurilor? 


Omul este o splendidă, magnifică, prea iscusită operă a unui Artist desăvârşit: 
Dumnezeu. La obârşie era neîntinată, neispitită, nestricăcioasă, curată, dar prin 
păcat, prin această nevoie pe care duhul întunericului a dat-o firii, prin această 
spurcată, absurdă şi haină putere a ajuns să fie întinată şi bolnavă, necurată şi 
coruptă, din pricina firii duale a omului, alcătuit din trup şi suflet. Cu toate acestea, 
prea înțeleptul, atotputernicul şi atotbunul Artist nu i-a îngăduit vrăjmaşului nostru 
şi al Său să distrugă cu desăvârşire superba şi magnifica Sa creație. EI şi-a alcătuit 
Sieşi trup la fel ca al nostru, pătimitor, şi şi-a luat suflet în pântecele Preacuratei 
Fecioare Maică. Prin întruparea Sa, prin învăţăturile, minunile, patimile, moartea şi 
învierea Sa, prin minunata şi prea înţeleapta Sa iconomie. El a restaurat opera 
mâinilor Sale, în splendoarea şi slava de mai înainte şi chiar mai mult decât atât, 
dăruindu-i din nou nestricăciune, frumuseţe dumnezeiască şi readucând-o la 
fericirea cea dintâi, a îndumnezeit firea omenească, aşezând-o împreună cu El pe 
tronul dumnezeirii. Slavă Ţie. Artistule atotbun prea înţelept şi atotputernic! 


O, nevăzutul meu Binefăcător, Cel ce îmi dai viaţă necontenit! Tu îmi porți de 
grijă, îmi îndeplineşti dorinţele bune ale inimii, mă izbăveşti de păcate, de răutăţile 
vrăjmaşilor nevăzuţi; Tu eşti Cel ce m-ai hărăzit unui destin prielnic, m-ai luminat; 
când oare îmi va fi dat să te văd? Când îmi voi vedea Binefăcătorul şi Creatorul 
față către față? Dar tu, diavole, vrăjmaşul meu, cel ce nu conteneşti să-mi încarci 
sufletul de păcate, tu perfidule şi linguşitorule, cel ce îmi iei viaţa neîncetat, cu 
răutate, întunecându-mă, istovindu-mi puterea, acoperindu-mi fața de ruşine şi 
necinste, când oare voi scăpa cu totul de tine, prin harul, îndurările şi iubirea de 
oameni a Domnului meu lisus Hristos? Când ţi se va lua oare orice posibilitate de 
a-mi picura în inimă veninul urii tale? 


De ce aş avea nevoie oare? Nu-mi trebuie nimic pe pământ în afara strictului 
necesar. De ce aş avea nevoie, oare? De Domnul, de harul Său, de împărăția Sa în 
inima mea. Aici pe pământ, locul peregrinării mele, al vremelnicei mele ucenicii, 
nu am nimic care să-mi aparțină; toate sunt ale lui Dumnezeu, toate îmi sunt date 
spre vremelnică folosinţă, tot ce îmi prisoseşte dau semenilor mei mai săraci. De ce 
aş avea nevoie? De dragoste adevărată, creştinească, vie, lucrătoare. Mi-ar trebui 
o inimă iubitoare, care să simtă compătimire pentru semeni, care să se bucure de 
satisfacţiile şi succesele lor, să se întristeze de necazurile şi suferinţele lor, de 
păcatele, slăbiciunile, nereuşitele, neajunsurile, de nefericirea şi sărăcia lor. 
Simt nevoia de a-i putea compătimi cu căldură, sincer, în toate împrejurările 
vieţii, de a mă bucura cu cei ce se bucură, de a plânge cu cei ce plâng. Destul ne- 
am lăsat duşi de iubire de sine, de egoism, am căutat să trăim mereu numai 
pentru sine, să acaparăm totul: bogății, plăceri, gloria lumii acesteia, să nu 
trăim, ci Să murim, Să nu ne bucurăm, ci Să suferim, purtând în noi otrava 
iubirii de sine, fiindcă iubirea de sine este cea prin care Veliar ne picură mereu 
otravă în inimă. Striga-voi deci cu Psalmistul: „Că pe cine am eu în cer, afară de 
Tine! Și afară de Tine, ce am dorit pe pământ? Stinsu-s-a inima mea şi trupul 
meu, Dumnezeul inimii mele şi partea mea, Dumnezeule, în veac“ (Psalmul 72, 
24-25). Doamne, Cel ce cunoşti inima mea, zvâcnirile ei, dă-mi ceea ce Îşi cer! 
Pentru mine, aceasta e cu neputinţă, la Tine sunt „toate cu putinţă“ (Marcu 10, 
27). Dă-mi viaţa cea adevărată, risipeşte întunericul patimilor, nimiceşte-le prin 
puterea Ta! 


Ce relaţie există între cuvânt şi faptă? Cuvântul lui Dumnezeu a chemat, din 
neființă la ființă, lumea cea văzută şi cea nevăzută. lată de ce cuvântul şi fapta 
trebuie să fie nedespărțite, aşa cum nu pot fi despărțite, în existenţa lor, sufletul şi 
trupul. Cine respectă şi urmează cuvântul lui Dumnezeu cu credinţă şi statornicie, 
pentru care cuvântul înseamnă şi faptă, acela săvârşeşte şi acum lucruri măreţe, 


uimitoare; prin cuvântul său se pun toate în mişcare, se supun demonii, se vindecă 
bolile, se edifică moralitatea oamenilor. 


Crucea este în Hristos şi Hristos este pe cruce. Crucea închipuie pe Hristos, Fiul lui 
Dumnezeu, răstignit şi de aceea de semnul Crucii şi chiar de umbra ei se 
înfricoşează demonii, ca semn al lui Hristos însuşi, ca însăşi umbra Celui răstignit. 
De aceea, introducerea Crucii în apă pentru sfinţirea acesteia este un lucru deosebit 
de important; apa capătă puteri vindecătoare şi de izgonire a demonilor. 


Creştinul este vas al lui Dumnezeu, biserica este casa lui Dumnezeu. O, câtă 
cinstire i se cuvine creştinului adevărat, cu câtă râvnă trebuie să se îndepărteze 
el de orice păcat şi cât de mult trebuie să se respecte creştinii între ei! 


Ticălosul nostru vrăjmaş se străduieşte să distrugă iubirea tot prin iubire. Iubirea de 
Dumnezeu şi de aproapele să o distrugă prin iubirea de lume, de bucuriile ei 
efemere, prin iubirea de practicile ei corupte, potrivnice lui Dumnezeu; prin iubire 
trupească, iubire de avuţie, de onoruri, prin plăcerea de a ne distra în tot felul. lată 
de ce trebuie să ne înăbuşim în noi orice iubire pentru cele lumeşti şi să întețim 
focul iubirii de Dumnezeu şi de aproapele, prin jertfire de sine. Orice frumuseţe din 
lumea aceasta (frumuseţea feţelor) nu este decât o palidă, derizorie umbră a 
frumuseţii necreate a nespusei bunătăți a feţei lui Dumnezeu. Orice desfătare 
lumească nu înseamnă nimic în comparaţie cu desfătarea ce va să vină. Mă rog 
Domnului să pătrundă credinţa lui Hristos în străfundul inimii mele, să lucreze de-a 
lungul întregii mele vieți, să pătrundă Evanghelia lui Hristos în toate gândurile, 
simţămintele, vorbele şi faptele mele, în toate oasele şi în creierul meu şi nu numai 
în mine, ci în toţi oamenii, ca adevăr universal. „Şi aceasta este viaţa veşnică: să Te 
cunoască pe Tine, singurul Dumnezeu adevărat, şi pe lisus Hristos pe care L-ai 
trimis" (loan 17, 3). 


Ce înmiresmate sunt oasele sfinţilor! Ce minunate arome răspândesc moaştele 
celor ce s-au făcut plăcuţi lui Dumnezeu! Ce neasemuită fericire este să dobândeşti 
harul nestricăciunii, binemirositor de la Duhul Sfânt şi, o dată cu el, viaţa veşnică! 
De ce oare alergăm după putreziciune? De ce oare ne place miasma păcatului, a 
patimilor aducătoare de otravă? În rugăciunile pe care Ţi le aducem, Doamne îi 
chemăm drept mijlocitori pe sfinţi, ca pe nişte miresme duhovniceşti, ca pe un mir 
al aromatelor Tale! Primeşte-le rugăciunea cea binemirositoare de iubire şi curăţie, 
pe care o fac pentru noi, şi izbăveşte-ne de duhoarea păcatului, fiindcă inimile ne 
sunt necurate şi buzele spurcate şi nu suntem vrednici de dulcea vorbire cu Tine. 
Totul în noi este țărână, putreziciune. întinăciune. răutate; ei sunt sfinții Tăi. Mirul 
cel mai curat, şi mai presus de toţi sfinții stă Preacurata Ta Maică, mai înmiresmată 


decât toate aromatele, fiindcă de mireasma sfinţeniei sale, a virtuţilor Sale sunt 
pline cerul şi pământul. 


Când rosteşti numele lui Dumnezeu, fă-o cu cea mai mare evlavie şi nu uita că 
Dumnezeu a chemat din neființă la fiinţă toate câte există şi că tot ceca ce există se 
ține în bună rânduială numai prin bunătatea, atotputernicia şi înţelepciunea Sa. 
Rosteşte cu cea mai mare evlavie numele lui lisus Hristos, Fiul lui Dumnezeu, prin 
Care toate îşi găsesc rostul; Care prin puterea cuvântului Său pune în mişcare toate 
cele ce sunt, determină schimbarea anilor, succesiunea anotimpurilor - vara, 
toamna, iarna, primăvara face să dea în pârg roadele pământului, umple pământul 
cu oameni şi animale, văzduhul cu păsări, mările, lacurile, râurile cu peşti, 
înmulțește neamul omenesc îndestulându-l cu toate bunătăţile, ne izbăveşte de 
păcate şi de duhurile rele, pregăteşte celor ce îl iubesc locaşuri în Împărăţia 
cerurilor; Cel ce porunceşte luminătorilor cereşti să lumineze pământul, să 
micşoreze întunericul nopţii, Cel ce nu încetează să reverse peste noi aerul 
întremător, fără de care n-ar putea să rămână în viaţă făpturile; Cel ce a dat focului 
minunata însuşire de a încălzi, arde şi lumina, iar pământului capacitatea de a se 
roti, cu uşurinţa unei simple bule de aer, în jurul unui astru de imensitatea soarelui, 
de a se roti şi în jurul axei sale şi totodată înzestrându-l cu puterea de a da din sine, 
după cuvântul Domnului, verdeață de tot felul; Care a dat apei calitatea de a se 
transforma în nenumărate chipuri, trecând în seva şi în sucul fiuctelor, copacilor, 
arbuştilor, ierburilor. Dumnezeul nostru este Dumnezeul minunilor, Dumnezeu 
atotbun, atotputernic, preaînţelept, Dumnezeul milei, îndurărilor, iubirii de oameni. 
Cine este Dumnezeu mare ca Dumnezeul nostru. Rosteşte cu evlavie şi numele 
Preacuratei Maici a Domnului nostru lisus Hristos, Pururea Fecioara Maria, care L- 
a născut pe Domnul, pentru a noastră mântuire. Prin dânsa, din bunătatea 
Domnului, ne-am învrednicit de multe şi mari daruri: iertarea păcatelor, sfințire, 
luminarea minţii, înnoire, izbăvire de moarte veşnică, ridicare la cer, înfiere de la 
Dumnezeu, îndumnezeire şi viaţă veşnică. Rosteşte cu evlavie numele apostolilor 
lui Hristos, cei ce s-au învrednicit a-L vedea pe Domnul şi a-l fi slujitori şi care au 
dus în întreaga lume dumnezeiasca Sa învăţătură, care au sădit şi au răspândit pe 
pământ mântuitoarea credinţă şi Biserica lui Hristos, credinţa înnoirii şi mântuirii; 
numele mucenicilor care şi-au plătit cu sângele lor naşterea cea de-a doua, întru 
viaţă veşnică, numele cuvioşilor care, supunându-şi trupul la înfrânare, au supus în 
sine patimile şi păcatul, dobândind fericita înnoire şi viaţa veşnică, numele sfinților 
„fără de arginţi” care prin neagomsire şi-au agonisit nepreţuita comoară a duhului 
şi viaţa veşnică numele tuturor sfinţilor. 


Nu altul decât trupul, pe care îl răsfățăm, îl desfătăm, îl împodobim, îi dăm linişte 
şi odihnă, este vrăjmaşul sufletului nostru şi încă unul foarte perfid şi primejdios. 


EI nu încetează a se împotrivi iubirii de Dumnezeu, voinţei şi poruncilor Sale, 
căutând să-şi facă propria sa voie, ceea ce îi şi reuşeşte de cele mai multe ori, 
atunci când Domnul Dumnezeu, în buna şi înţeleapta-l grijă pe care o poartă 
mântuirii noastre, nu-i pune puternică stavilă. Să răstignim trupul, cu patimile şi 
poftele lui, să nu-l răsfățăm; să-l mortiricăm cu postul, privegherea, rugăciunea, 
munca, iar sufletul să ni-l desăvârşim prin citirea cuvântului lui Dumnezeu, 
cugetări la cele dumnezeieşti rugăciuni. 


Mă simt plin de lumină, de căldură şi de linişte când mă îndrept cu tot sufletul către 
Soarele cel nevăzut, Soarele Dreptăţii, Hristos, Dumnezeul meu. Atunci mi se 
topeşte gheața de pe inimă, mi-o simt spălată de necurăţie şi stricăciune, se 
risipeşte bezna, fuge moartea duhovnicească, se înstăpâneşte viaţa cerească, nimic 
din cele pământeşti nu mă mai atinge. 


“Păstrând taina credinţei în cuget curat” (1 Timotei 3, 9). Pentru a avea inimă 
curată îţi trebuie o credinţă creştinească sfântă, dumnezeiască, cerească, una care să 
poată lucra binefăcător asupra întregii tale fiinţe credinţa nu poate sălăşlui într-o 
inimă impură, nu poate produce schimbări binefăcătoare dacă omul persistă în 
viciu, nu dă semne de îndreptare. De aceea şi printre creştini sunt mulți chemaţi şi 
puţini aleşi. Mulţi îşi zic creştini, dar puţini sunt cei ce s-ar putea numi pe drept 
cuvânt aşa, puţini sunt cei ce dau roade ale împărăției lui Dumnezeu. lată de ce şi 
în lumea creştină sunt mulţi atei, liber-cugetători, superstiţioşi, profitori, desfrânaţi, 
curvari, beţivi, hoţi şi aşa mai departe. Nu este vinovată credinţa că unii creştini 
sunt aşa, ci cei ce poartă numele lui Hristos sunt de vină pentru neatenţia lor faţă de 
credinţă şi de rânduielile ei, pentru necurăţia lor, pentru patima pe care o arată față 
de cele pământeşti şi din cauza căreia nu-şi poate găsi loc în inima lor necurată, cea 
mai curată comoară cerească - credința lui Hristos - ceea ce îi face să piară chiar 
lângă izvorul mântuirii. Vai vouă, nerecunoscătorilor, răilor, îngâmfaţilor, super- 
ficialilor, desfrânaților, leneşilor! Ce-ar trebui să facem, Doamne? Fă prin mila, 
dragostea şi înţelepciunea Ta să fim supuşi Ție, spulberă judecata noastră cea după 
trup, înfrânge-ne răutatea cu puterea bunătăţii Tale. 


Tot omul pe pământ boleşte de lingoarea păcatului, de orbirea păcatului, de 
turbarea păcatului. Și cum păcatul ia de cele mai multe ori forma răutăţii şi a 
trufiei, trebuie să ne purtăm cu tot omul stăpânit de păcat ca şi cu un bolnav, cu 
îngăduitoare iubire. lată un adevăr important pe care de cele mai multe ori îl uităm. 
Ba chiar procedăm de-a-ndoaselea: sporim răul adăugându-i propria noastră 
răutate, trufiei îi opunem propria noastră trufie. În felul acesta sporeşte la noi răul, 
nu se micşorează, nu se vindecă, boala se întinde şi mai mult. Miluieşte-ne, 
Doamne! Miluieşte, Doamne, omenirea! 


Pentru că a muşcat din fructul oprit, în Rai, omenirea s-a ales cu o cumplită boală 
sufletească: patimă pentru această viaţă, atât de scurtă, pentru bunătățile şi 
desfătările pământeşti. Este atotpăgubitoarea dualitate a inimii omului, care se 
împarte între Dumnezeu şi lume, între bine şi rău. Și fiindcă bunurile pământeşti nu 
pot sătura sufletul, care este făcut pentru desfătări duhovniceşti, pentru nesfârşite, 
veşnice bunătăţi şi fiindcă bunurile pământeşti nu sunt împărțite la egalitate, unii 
acaparează din patimă, dintr-o oarbă atracţie spre ele, foarte mult, altora revenindu- 
le foarte puţin sau nimic. De aici se iscă eternul păcat, vrajbă şi moarte, din dorinţa 
de a poseda. De aici se trage invidia şi ostilitatea între persoane şi între popoare, de 
aici războaiele sângeroase, luxul şi risipa unora şi sărăcia lucie a altora, ghiftuiala 
unora şi foametea altora, atotputernicia celor bogaţi şi cu vază şi împilarea altora; 
de aici furturi, jafuri, tot răul. lată unde a dus muşcarea din fructul oprit, răul care 
l-a putut face şi de care nu ne putem dezbăra nicicum. Şi dacă Fiul lui Dumnezeu 
nu S-ar fi întrupat, n-ar fi pătimit şi n-ar fi murit pentru mântuirea noastră, atunci 
omenirea ar fi avut parte de un dezastru de neînchipuit şi fără de sfârşit, lipsit de 
orice bucurie, toţi am fi pierit în păcate, am fi suspinat veacuri nesfârşite, scrâşnind 
din dinți în iad, fără nădejde de izbăvire, aşa cum şi acum păcătoşii care nu se 
călesc sunt sortiţi aceloraşi veşnice chinuri. 


Prinşi cu nimicuri, cu desfătări deşarte, nu mai aveţi nici timp, nici chef să 
pătrundeţi în duhul credinţei creştine, al dumnezeieştilor slujbe creştine, pentru a 
cunoaşte rânduielile bisericeşti, rostul sărbătorilor Bisericii Ortodoxe, al posturilor 
şi, în special, semnificația fiecărei săptămâni din Postul mare, evenimentele legate 
de acestea. Cunoaşteţi uneori pe dinafară repertoriul teatrelor, câte acte sau câte 
tablouri are cutare piesă, ce conţine ea, în linii mari şi în amănunt, dar nu 
cunoaşteţi esenţa Sfintelor Taine, deşi acestea dau celor ce le primesc cu vrednicie 
viaţă veşnică, negrăitele foloase ale vieţii veşnice. Nu cunoaşteţi nici esenţa 
slujbelor divine ale Sfintei Biserici Ortodoxe, maica voastră, cea care vă nutreşte, 
vă încălzeşte, vă curăţă şi vă sfinţeşte în toate, vă dă putere, ținându-vă la sânul ei. 
Nu cunoaşteţi cuprinsul şi însemnătatea slujbelor de seară, de dimineaţă, nici ale 
Sfintei Liturghii, ale cântărilor, citirilor şi rânduielilor bisericeşti, rămase ne- 
schimbate. Se aduc argumente în favoarea spectacolelor teatrale, arătându-se că 
sunt folositoare, morale şi că, oricum, nu sunt vătămătoare sau că răul pe care l-ar 
putea aduce este mai mic, în comparaţie cu beţia şi desfrânarea, şi pe baza acestor 
argumente se încearcă răspândirea la maximum a spectacolelor teatrale. 


Este de mirare că creştinii n-au găsit ceva mai bun de a-şi petrece preţiosul lor timp 
liber decât teatrul care, atât prin obârşia, cât şi prin semnificaţia sa, şi-a păstrat 
până astăzi un caracter păgân, idolatru, sub semnul deşertăciunii, al vidului, 
nefăcând altceva decât să prezinte cât se poate de amănunţit patimile şi aberațiile 


lumii acesteia, pofta trupului, pofta ochilor şi trufia vieţii şi numai arareori vitejia 
fiilor patriei, bineînţeles ai patriei pământeşti, nu cereşti? Tot ce ţine de cele 
cereşti, de sacralitate, purtând pecetea creştinismului, se situează în afara teatrului, 
sau dacă cumva nimereşte pe scenă, este ridiculizat. însuşi numele lui Dumnezeu, 
de care se cutremură toată făptura, este invocat aici cu frivolitate, uneori în 
deriziune, blasfemiator, sunt batjocorite chemarea preoțească, călugăria - „chipul 
îngeresc" -, respectul datorat autorităţilor şi părinților, feţelor bisericeşti, prin 
ridiculizarea publică a unor fapte condamnabile ale acestor persoane, aceasta 
făcându- se în faţa întregii societăţi, a unui tineret superficial, ba chiar şi a copiilor, 
pentru care persoana părinţilor sau a autorităţii trebuie să fie sfântă. Uneori ajunge 
un singur cuvânt ireverenţios sau defăimător la adresa celor mari pentru a le 
submina respectul ce li se cuvine. Să fi devenit creştinii atât de superficiali, încât să 
nu-şi poată găsi un mijloc mai bun de a-şi petrece timpul decât la teatru, părăsind 
pentru el Biserica lui Dumnezeu, slujbele divine şi timpul atât de scump, pe care li 
L-a dat Dumnezeu în zilele de sărbătoare pentru a învăţa cuvântul Său, pentru a-l 
consacra unor reflecții mântuitoare şi faptelor bune, timp care este irosit cu 
nechibzuinţă, pentru bucurii deşarte, pentru a face haz în mod stupid şi a bate din 
palme la teatru? Orice s-ar spune, teatrul este o instituţie caie îl batjocoreşte pe 
Dumnezeu. Ajunge sâ vă daţi seama de spiritul lui şi îmi veţi da dreptate; este o 
şcoală a necredinţei, a zeflemisirii, a ridiculizării insolente a tot ce există, a 
desfrâului. Vai de societatea în care se înmulțesc teatrele şi care se pasionează de 
teatru! Este adevărat că uneori răul pe care îl produce nu este chiar atât de mare 
pentru cei ce iubesc răul. Luaţi aminte la părerea poporului, a celor ce au frecventat 
teatrul mai des. Fi nu s-au sfiit să spună că teatrul duce la desfrâu. Numai 
nevăzătorii, căci „Dumnezeul veacului acestuia a orbit minţile necredincioşilor” (2 
Corinteni 4, 4), spun că teatrul este instructiv şi moral. Nu, creştinii trebuie să se 
cultive neîncetat potrivit legii lui Dumnezeu, să citească mai des Evanghelia, să 
pătrundă sensul slujbelor divine, să ţină poruncile şi rânduielile Bisericii, să 
citească scrierile Sfinţilor Părinţi, publicaţiile duhovniceşti, pentru a se pătrunde de 
duh creştinesc şi a trăi creştineşte. lată spectacolul nostru! 


O, câtă amărăciune ţi-au pricinuit greşelile mele, Hristoase. Mântuitorul meu, 
Dumnezeul meu, atunci când ai fost defăimat, bătut, scuipat, când Ţi-au pus pe 
cap cunună de spini, când ai fost pironit pe cruce, când ai rămas spânzurat pe 
cruce în chinuri negrăite, pentru mine, izbăvindu- mă de cele mai amare şi mai 
grozave chinuri ale iadului! De acest sacrificiu, de chinurile cărora Te-ai dat de 
bunăvoie, ar trebui Să-mi aduc aminte mai des, pentru a nu păcătui, pentru a 
Săvârşi sârguincios fapte bune, a Te iubi din toată inima, a îndeplini 
mântuitoarele Tale porunci. Și, cu toate acestea, uit deseori de această 
înfricoşătoare jertfă, pe care Fiul a adus-o pentru mine, Cel Unul-Născut, fără 


de început, pururea fiitor al Tatălui Ceresc. Dă-mi. Doamne, inimă curată şi 
pocăință nestrămutată întru mântuire, dă-mi ca şi cealaltă vreme a vieţii mele să 
o petrec făcând voia Ta. 


Chematu-M-ai deseori cu sinceritate în rugăciunile Tale? Îl întreabă Dumnezeu 
pe păcătos. Mulțumitu-Mi-ai cu inimă curată pentru nenumăratele Mele 
bunătăţi, care depăşesc tot ce ţi-ai fi putut închipui? Deseori, oare, adusu-Mi-ai 
sinceră jertfă de laudă, pentru ca să revărs încă şi încă o dată mila Mea peste 
tine? Şi ce-ar trebui să fac văzându-te în desfrânare, în pervertire, cu mintea şi cu 
inima corupte, cu voinţa înclinată în fiecare ceas spre rău şi spre viciu? Căci pe 
cine iubesc, pe acela îl pedepsesc, biciuiesc pe tot fiul pe care îl primesc (cf. Evrei 
12, 6). Nu da semne de slăbiciune, tu, cel pe care te cert, pe care te pedepsesc. 
Rabdă. „Orice mustrare la început nu pare că e de bucurie, ci de întristare, dar mai 
pe urmă dă celor încercaţi cu ea roada paşnică a dreptății” (Evrei 12, 11). 


Pentru săvârşirea Dumnezeieştii Liturghii trebuie mai presus de toate duh înalt. 
Omul cu asemenea duh să nu fie legat de nici o poftă, de nici o patimă şi desfătare 
lumească, să-i fie inima cuprinsă toată de văpaia Duhului Sfânt, de o fierbinte 
iubire de Dumnezeu şi de omenire, de fiecare suflet de om şi, mai cu seamă, de 
sufletele creştinilor, astfel încât să se poată înălța oricând în rugăciune, cu inimă 
smerită, către Dumnezeu. „Foc am venit să arunc pe pământ şi cât aş vrea să fie 
acum aprins!“ (Luca 12, 49), focul care a fost trimis asupra apostolilor în chip de 
limbi de foc, focul cel care ne este de trebuinţă şi nouă, ca să ne încălzească inimile 
îngheţate, să ni le înmoaie, să le retopească şi să le curețe necontenit, să le 
sfințească şi să le înnoiască. Unde s-ar putea găsi un asemenea preot, întocmai unui 
serafim, cu duh arzând de iubire, de laudă şi de recunoştinţă înaintea lui 
Dumnezeu, pentru minunile pe care ni le arată cu atâta bunătate şi înţelepciune? 
Eu, cel dintâi dintre păcătoşi, săvârşesc cu nevrednicie această cerească Taină, 
fiindcă nu-mi simt niciodată inima curată, legată fiind ea de desfătări şi pofte 
pământeşti. Caută, Doamne, în străfundul inimilor noastre, stropeşte-mă „cu isop şi 
mă voi curăţi”, spală-mă „şi mai vârtos decât zăpada mă voi albi“ (Psalmul 50, 8). 
„Că de vei mântui pe cel drept, nu-i lucru mare, iar de vei mântui pe cel curat, nu-i 
nici o minune, căci sunt vrednici de mila Ta, ci spre mine, păcătosul, să faci minuni 
cu mila Ta“ (din rugăciunile de seară). 


Mulţumescu-Ţi din toată inima, Doamne, că de nenumărate ori m-ai izbăvit de 
necinste, de năvala şi silnicia patimilor, că ai stins săgețile de foc ale vrăjmaşului, 
că mi-ai îngrădit sufletul cu pacea Ta, că mi l-ai răcorit cu roua harului Tău. Slavă 
Ție, Multmilostive şi Atotputernice, că prin harul Tău am rămas până acum teafăr 
şi nevătămat, în pofida nenumăratelor uneltiri pe care le-au urzit împotriva mea 


crâncenii vrăjmaşi nevăzuţi, care au căutat să mă înghită. Cred, Doamne, că mă vei 
izbăvi şi mă vei mântui şi de-acum încolo de toată uneltirea şi de toată năvala 
vrăjmaşilor, făcându-mă vrednic de Împărăţia Cerurilor şi că se vor bucura de 
ajutorul Tău toţi cei încercaţi de duhurile răului, care viețuiesc în evlavie. Că Tu 
eşti mila şi mântuirea celor ce vor şi chiar celor ce nu vor mântuirea. S-a spus: „ȘI 
de voiesc, şi de nu voiesc, mântuieşte-mă“ (dintr-o rugăciune de seară). 


Pentru mântuirea sufletelor noastre, Domnului să ne rugăm (Ectenie). Cel ce se 
cercetează pe sine cu sinceritate, acela nu poate să nu-şi dea seama că sufletul 
nostru piere câte puţin în tot felul de păcate, doarme cuprins de somnul de moarte 
al păcatului, stă prins mereu în captivitatea diavolului, încătuşat de cumplite 
păcate; dându-și seama de acestea toate, omul suspină şi se roagă, din adâncul 
inimii, pentru mântuirea sufletelor răscumpărate cu nepreţuitul Sânge al lui 
Hristos. În fiecare zi sufletele noastre se irosesc spre pierzare în răutate, bârfă, 
invidie, arghirofilie şi lăcomie, beţie, desfrânare, trândăvie şi nerâvnă, urâţenie şi 
cârteală, ignoranță, vorbire deşartă şi vorbire spurcată, superficialitate, „liberă- 
cugetare“, nesupunere, insolenţă, samavolnicie şi atâtea alte patimi. „Pentru pacea 
de sus“, fiindcă „nu este pace în oasele mele de la faţa păcatelor mele“ (Psalmul 
37,3). 


Prin Dumnezeiasca sa Liturghie, Biserica Ortodoxă ne pregăteşte să devenim 
cetăţeni ai cerului, învăţându-ne toate virtuțile pe care ni le dau drept pildă viaţa 
Maicii Domnului şi viețile sfinților, prin curățirea, sfinţirea şi îndumnezeirea 
noastră cu Sfintele Taine, prin „toate cele ce sunt spre viaţă şi spre bună 
cucernicie” (2 Petru 1,4). De aceea trebuie să nu pregetăm a merge la sfintele 
slujbe, cu cuget curat, cu evlavie şi de bunăvoie, mai cu seamă de sărbători, să ne 
facem părtaşi Tainelor Pocăinţei şi Cuminecării. Cei ce se îndepărtează de Biserică 
şi de sfintele sale slujbe cad victime patimilor lor, mergând spre pieire. 


Ce fiinţă fără seamăn este omul, minunat creată de Dumnezeu după chipul Său! 
Dacă chiar şi în stare de cădere se arată capabil de multe lucruri extraordinare, pe 
care le-a săvârşit şi le săvârşeşte, după cum vedem, atât din istorie, cât şi din viaţa 
de azi, atunci câte minuni n-ar fi în stare să facă dacă ar atinge sfinţenia şi 
desăvârşirea! Dar ceea ce este cu deosebire demn de atenţie, de mirare, de respect 
şi de neprefăcută recunoştinţă în fiinţa omului este că el poate deveni asemenea 
Creatorului Său, Dumnezeu, că este juruit fericirii veşnice în Dumnezeu şi 
împreună cu Dumnezeu, că va străluci cândva ca soarele în împărăția Părintelui său 
ceresc! Domnul, mai înainte- văzător al slavei aleşilor Săi, zice: „Atunci cei drepți 
vor străluci ca soarele în împărăţia Tatălui lor“ (Matei 13, 43). 


La Proscomidie ni se arată imaginea Bisericii cereşti şi a celei pământeşti, Biserica 
celor mai înainte trecuţi dintre noi, al căror nume este înscris în ceruri, şi Biserica 
luptătoare, cea care poartă război pe pământ cu vrăjmaşii mântuirii, întreaga 
Biserică adunată în jurul Mielului care ridică păcatele lumii (Agneţul). Ce 
privelişte măreaţă, ne umple de încântare, dar şi de umilinţă sufletul! Fiindcă şi cu 
mă aflu în această obşte a sfinților, şi pe mine m-a răscumpărat Mielul lui 
Dumnezeu, şi eu sunt împreună-moştenitor cu sfinţii dacă mă voi arăta credincios 
Mielului până la moarte. Sunt membri ai acestei sfinte şi cereşti obşti şi moştenitori 
ai împărăției ce va să vină şi apropiații mei. O, cât de mult ar trebui să mi se 
lărgească inima, ca să-i cuprindă pe toţi în ea, ca să-i pot iubi pe toți, să mă arăt 
râvnitor pentru toţi, să mă îngrijesc de mântuirea tuturor ca şi de propria mea 
mântuire! Înţelepciunea înţelepciunilor! Să fim curaţi şi neprefăcuţi, să fim cu 
inimă curată faţă de toţi. Să nu ne uităm chemarea şi alegerea, cele de Sus, şi să ne 
străduim mereu să le cinstim! Chemare dumnezeiască, întru Hristos lisus. 


Nu căuta la păcatele altora, nu arăta duşmănie, nici pe ascuns, nici pe faţă, celui ce 
greşeşte, gândeşte-te mai bine la păcatele tale, căieşte-te din toată inima pentru ele, 
socoteşte-te, cu adevărat, mai păcătos decât toţi, roagă-te cu iubire pentru cei ce 
greşesc, cunoscând că toţi suntem aplecaţi spre păcat. 


Adevăratul creştin se comportă ca şi cum viaţa de-acum nu ar fi decât pregătirea 
celei viitoare; nu consideră viaţa din veacul acesta singura posibilă. În tot ce face, 
nu ţine seama de ce se spune despre el în viaţa de aici, ci de ceea ce se va spune în 
viaţa de dincolo, în cer. EI se închipuie pe sine mereu în prezenţa lui Dumnezeu, a 
îngerilor, a tuturor sfinților şi nu scapă din vedere că odată şi odată ei vor da 
mărturie despre gândurile, cuvintele şi faptele sale. 


Prin iubire de Dumnezeu şi de aproapele aparţin cerului, sunt om ceresc. Dacă mă 
las copleşit de grijile lumeşti şi mai cu seamă de patimi, sunt al pământului, om 
pământesc şi om al diavolului. Doamne şi Stăpânul vieţii mele, dă-mi mie, robului 
Tău, duhul dragostei! 


lubeşte. Dacă vei purta în inimă iubire de Dumnezeu şi de aproapele, avea-vei de 
toate, nimic nu-ţi va lipsi, fundcă unde este iubire, acolo este şi Dumnezeu; iar 
Dumnezeu înseamnă pentru noi lucrul de căpetenie, totul: viaţa, pacea, dulceaţa, 
fericirea. Ciudat şi dureros este să vezi cum din motive neînsemnate şi meschine 
diavolul ajunge să ne lipsească de dragostea lui Dumnezeu şi de aproapele. De 
pildă, pentru ceva ce nu este decât pulbere la propriu, cea pe care de-atâtea ori o 
călcăm sub picioare, din pricina banilor, mâncării şi băuturii, hainelor, locuinţelor, 


onorurilor, a tuturor acelor lucruri care se trec şi dispar o dată cu materia care le-a 
odrăslit - pământul - şi cu pulberea trupurilor noastre acaparate de griji. 


Nu uita Dragostea Care şi-a jertfit viaţa pentru oameni. Nu-ţi precupeţi nici tu viaţa 
pentru fratele tău; răstigneşte, fără milă, omul trupesc din tine, cel ce refuză a se 
jertfi pentru fratele său. 


Eşti lacom, nesăţios, zgârcit? Gândeşte-te: cine ţi-a dat viaţă? Banii? Sau pâinea? 
Nu Dumnezeu? Nu oare cuvântul Său te-a trezit la viaţă pe tine şi toate făpturile? 
Nu Fiul lui Dumnezeu „ţine toate cu cuvântul puterii Sale“ (Evrei 1, 3)? Oare, te 
menţii în viață numai cu bani, cu pâine, cu apă şi cu vin? Nu cu tot cuvântul care 
iese din gura lui Dumnezeu va trăi omul (cf. Matei 4, 4)? Banii şi pâinea nu sunt 
oare praf şi pulbere? Oare nu pâinea este cel din urmă lucru de care avem nevoie 
pentru a ne menţine în viață? Totul a fost creat şi se ţine prin cuvânt. Din Cuvânt 
izvorăşte viaţa. Prin el se menţine. 


Toată făptura îşi prea slăveşte Creatorul, pe Dumnezeu în trei ipostasuri: Tatăl, 
Fiul şi Duhul Sfânt; soboarele îngereşti care înalță neîncetat cântare întreit-sfântă, 
Sfânta Biserică a lui Hristos, mucenicii, sfințiții slujitori, cuvioşii, drepții, toți 
sfinții, toată lumea văzută, toţi adevărații creştini acum în viaţă, lumea toată. 
Realitatea treimicităţii Dumnezeirii ne este evocată de cele trei însuşiri ale aerului: 
el ne înconjoară din toate părțile, prin el trăim, suntem pătrunşi pe de-a-ntregul de 
el. Putem oare, cunoscând aceasta, să ne îndoim de dumnezeirea Fiului sau a 
Duhului lui Dumnezeu? Câte lucruri nu vedem săvârşindu-se în numele Tatălui şi- 
al Fiului şi-al Duhului Sfânt? Câte puteri ale Duhului lui Dumnezeu nu le-am 
simţit noi înşine, în propria noastră persoană? Sfântul Duh este aerul, spiritul 
duhovnicesc al fiinţelor raționale. Ceea ce este aerul pentru corpurile fizice, aceea 
este Duhul Sfânt pentru fiinţele raţionale şi libere. Ele se umplu de EI, capătă viaţă, 
sfințire, înţelepciune, tărie. Fiul lui Dumnezeu este pentru noi „calea, adevărul şi 
viaţa” (Matei 4, 4), odihna („vă voi odihni pe voi” - Matei 11. 28), bucuria („vă voi 
vedea şi se va bucura inima voastră” - loan 16. 22). Toate acestea le-am încercat şi 
le încercăm noi înşine. Putea-vom oare cunoscând acestea toate, să ne plecăm 
urechea şi să dăm ascultare celui ce se împotriveşte Domnului în toate? Şoaptei 
celei dinlăuntrul nostru, duhului răului, al întunericului, care „respiră minciună, 
răutate, urâţenie, strâmtorare şi foc ucigător, dar care se risipeşte ca fumul şi ca 
praful la auzul numelui lui Hristos şi al crucii Sale? Face să-i dăm ascultare acelei 
fantasme, să ne tulburăm de vicleşugurile sale? Să ştii şi să nu te îndoieşti niciodată 
că acela este tăgăduirea absolută a adevărului. „Şi dacă aş zice că nu-L ştiu (pe 
Tatăl), aş fi mincinos, asemenea vouă. Ci îl ştiu şi păzesc cuvântul Lui” (loan 8, 
55). Fie şi numai faptul că el ucide întotdeauna sufletul constituie dovada că el este 


minciună, moarte, nu adevăr, nu viaţă. Singurul vinovat de existenţa morţii este 
diavolul. Amin. 


Dacă îi chemăm pe sfinţi cu credinţă şi dragoste, ne vor asculta îndată. Noi ne 
unim cu ei pe temeiul credinţei, ei se unesc cu noi si noi cu ei pe temeiul iubirii, 
fiindcă ei sunt în Dumnezeu şi noi suntem în Dumnezeu, Care este iubire (1 loan 4, 
16). De ce este nevoie să ne rugăm îndelung? Pentru ca prin îndelungă şi 
stăruitoare rugăciune să dăm căldură inimilor noastre răcite şi împietrite de o 
îndelungată rămânere în deşertăciune. Căci ar fi straniu să considerăm şi cu atât 
mai puţin să pretindem că o inimă înrăită şi împietrită de deşertăciunea acestei vieţi 
ar putea să se pătrundă degrabă de căldura credinţei şi iubirii de Dumnezeu, 
rugându-se. Nu, pentru aceasta se cere muncă şi iar muncă, timp şi iar timp. 
„Împărăţia Cerurilor se ia prin străduinţă şi cei ce se silesc pun mâna pe ea” (Matei 
11,12). Împărăţia lui Dumnezeu nu vine îndată în inimă, mai cu seamă când 
oamenii se îndepărtează de ea cu atâta îndărătnicie. însuşi Domnul ne face 
cunoscută voinţa Sa, aceea de a nu ne ruga în grabă, când ne dă exemplul văduvei 
stăruitoare, care mergea la judecător, stânjenindu-l cu cererile ei (Luca 18, 2-6). 
Domnul, Părintele nostru ceresc, ştie mai înainte să-l fi cerut noi ce anume îi cerem 
(Matei 6, 8), de ce avem nevoie, dar noi nu îl cunoaştem cum ar trebui, ne-am dat 
prea mult deşertăciunilor lumii, nu Părintelui ceresc. De aceea Domnul, în 
înţelepciunea şi milosârdia Lui, face din nevoile noastre un prilej de a ne întoarce 
la El. „întoarceţi-vă la Mine, Părintele vostru, măcar acum, rătăcitorii Mei fii, dacă 
mai înainte aţi fost departe de Mine, acum, cel puţin, încălziţi-vă inimile, care altă 
dată erau atât de reci, prin credinţă şi dragoste către Mine“. 


A-i sluji Domnului în biserică cu vrednicie, din inimă, cu evlavie, cu credinţă vie 
este izvor de pace, bucurie, fericire sufletelor noastre. Un preot cucernic, săvârşind 
astfel slujbele, Sfintele Taine, rugăciunile, dobândeşte, cu adevărat, supremă 
desfătare şi fericire. 


Cuvântul lui Dumnezeu este faptă, viaţă, fiinţă, realitate din Realitate, viaţă din 
Viaţă, adevăr din Adevăr. De la diavolul, care a căzut din trufaşă închipuire, dorind 
să-şi însuşească ceea ce e cu neputinţă de însuşit şi care a căzut de la viaţă şi de la 
adevăr, vine visarea deşartă, minciuna, de la moarte - moartea. 


Omul este liber, zice-se; el nu se cuvine şi nu poate fi constrâns să primească nici o 
credință şi nici o învăţătură. Ce concepție diavolească! Dacă nu li se impune 
oamenilor să facă ceea ce trebuie, ce se poate alege de ei? Ce-o să se aleagă de 
tine, cel ce trâmbiţezi acum noi reguli de viaţă, dacă nu-ţi vei impune ţie însuţi 
nimic bun, ci vei trăi după cum îţi va dicta inima ta coruptă, mintea ta trufaşă, 


mioapă, oarbă, trupul tău păcătos? Răspunde-mi, ce se va alege de tine? Dacă nu-ţi 
vei impune nimic, nu zic ceva bun, ci nici măcar ceva obligatoriu şi folositor? Poţi 
oare să faci abstracţie de orice autoconstrângere? Este de conceput ca unui creştin 
să nu i se ceară, să nu i se impună să îndeplinească prescripţiile credinţei şi 
evlaviei? Oare nu este scris în Sfânta Scriptură că „Împărăţia Cerurilor se ia prin 
străduință“, că numai cei ce se silesc şi-o pot dobândi (cf. Matei 11, 12)? Cum să 
nu le impui, mai ales copiilor, să se roage? Ce s-ar alege de ei dacă n-am face-o? 
Nu nişte leneşi şi nişte derbedei? Nu s-ar deprinde cu tot răul? 


Despre cei ce fac acte de binefacere astăzi. Te înfrupţi din belşug de toate 
bunătățile pământului, mai dai câte ceva celor nevoiaşi, dar te răsfeţi cel mai mult 
pe tine, adică gesturile de binefacere pe care le faci nu-ţi impun nici cel mai mic 
sacrificiu. Asemenea acte caritabile n-au nici o valoare. Ce alte moduri de a „face 
bine“ se mai practică astăzi, acţiuni aşa-zis caritabile? Serate distractive, „în scop 
de binefacere”, dar care urmăresc să slujească păcătosului nostru trup, diavolului în 
primul rând şi de-abia după aceea aproapelui şi lui Dumnezeu. Aşa ceva, domnilor, 
nu este filantropie decât poate numai cu numele. „Să nu facem cele rele ca să vină 
cele bune” (cf. Romani 3, 5). „Vai vouă, celor ce sunteţi sătui acum, că veţi 
flămânzi. Vai vouă, celor ce astăzi râdeţi, că veţi plânge şi vă veţi tângui” (Luca 6, 
25). 


Când te rogi Domnului şi îi ceri, pentru tine sau pentru altcineva, bunuri 
duhovniceşti, cereşti, sau pământeşti, materiale, ca să fii cu totul convins că ţi se va 
da ceea ce ceri şi, în general, bunuri de trebuinţă tuturor, prin purtarea de grijă, 
înțelepciunea şi bunătatea lui Dumnezeu, să ai în minte şi în inimă cuvintele 
Mântuitorului: „Cereţi şi vi se va da; căutaţi şi veţi afla; bateţi şi vi se va deschide; 
că oricine cere ia, cel care caută află şi celui care bate i se va deschide. Sau cine 
este omul acela între voi care, de va cere fiul său pâine, oare el îi va da piatră? Sau 
de-i va cere peşte, oare el îi va da şarpe? Deci dacă voi, răi fiind, ştiţi să daţi daruri 
bune fiilor voştri, cu cât mai mult Tatăl vostru Cel din ceruri va da cele bune celor 
care cer de la EI? (Matei 7, 7-11). 


Când citeşti adevăruri cunoscute, nu spun ştiute, niciodată: nimic nou, numai 
lucruri ştiute, întocmai cum am afirmat şi cu. Aceasta înseamnă trufie diavolească. 
O asemenea reacție duce în cele din urmă la convingerea că toate îți sunt 
cunoscute, şi bune şi rele, cu alte cuvinte, eşti atotştiutor. Mulţi refuză să citească 
cărți de predici, în general cărți duhovniceşti, pe motiv că ştiu ce scrie acolo, că s-a 
mai spus de o mie de ori, că totul este, de multă vreme, arhicunoscut. Spre 
deosebire de cărțile profane, în care, chiar dacă se spun mereu aceleaşi lucruri, de 


multă vreme cunoscute, se repetă aceleaşi deşertăciuni lumeşti, oamenii le citesc şi 
le recitesc mereu. O, voi, muşte necurate, care vă nutriți cu mortăciuni! 


Domnul ne cheamă să intrăm în comuniune cu El şi pentru aceasta trebuie să 
păzim între noi cu luare aminte unitatea în duh şi unirea în pace, ca mădulare ale 
trupului lui Hristos şi ca mădulare unul altuia: „Unul altuia suntem mădulare” 
(Efeseni 4, 25). 


După ce ai săvârşit cu vrednicie slujbele şi Sfintele Taine, mulțumeşte-l 
întotdeauna Domnului, din tot sufletul, printr-o scurtă rugăciune, pentru că te-a 
socotit vrednic să-l slujeşti din toată inimă, cu credinţă şi cu dragoste, să te pui în 
slujba intențiilor şi faptelor Sale, plin de supremă iubire de oameni. Căci a sluji 
Domnului, Creatorului şi Răscumpărătorului nostru este cel mai mare dar şi cea 
mai mare binefacere de care ne putem bucura noi păcătoşii, cu roadă neasemuit de 
bogată, atât pentru cei care primesc, prin noi, sfințire şi mântuire de la Dumnezeu, 
cât şi pentru noi înşine,fiindcă ne aduce pace, suflare de viaţă, bucurie. Să-l 
mulțumim neîncetat Domnului că a binevoit să ne facă pe noi, păcătoşii şi 
nevrednicii robii Săi, împreună-lucrători cu Sine, după cuvântul Apostolului: „Căci 
noi împreună-lucrători cu Dumnezeu suntem“ (1 Corinteni 3, 9), slujitorii şi 
chivemisitorii Tainelor Sale. „Aşa să ne socotească pe noi fiecare om: ca slujitori 
ai lui Hristos şi ca iconomi ai Tainelor lui Dumnezeu” (1 Corinteni 4, 1). Şi cu 
toate acestea, ce fac mulți dintre noi? Săvârşesc slujbele, Tainele, rugiciunile fără 
tragere de inimă, fără vlagă, neglijent, în grabă, cu omisiuni, dorind şi isprăvească 
cât mai repede acea sfântă lucrare ca să dea fuga la deşertăciunile vieţii zilnice. Ce 
groaznică ispită, ce greu şi cumplit păcat! Fără să vrei îţi aduci aminte de acel 
teribil cuvânt al Domnului către cei ce nu se arată râvnitori în îndeplinirea lucrului 
Său: „Blestemat să fie cel ce face lucrurile Domnului cu nebăgare de seamă” 
(Ieremia 47, 10). 


Spuneam: ce groaznică ispită! Da, groaznică ispită, deoarece, orbiți fund, 
desconsiderăm cuvintele Duhului Sfânt, de a cărui suflare sunt pline rugăciunile, 
Tainele şi slujbele, desconsiderăm prin aceaata ceea ce poate însemna şi pentru 
noi, dacă ne-am arăta plini de osârdie şi râvnă, un izvor de prea dulce pace, bucurie 
întru Duhul Sfânt şi chiar izvor de sănătate trupească. Fiindcă cuvintele rugă- 
ciunilor din timpul slujbelor şi Tainelor, citite cu credinţă şi evlavie, cu frică de 
Dumnezeu, fără grabă, cu duh arzător, au, neîndoielnic, miraculoasa însuşire ca 
deodată cu sufletul să ne revigoreze, să ne întărească şi să ne vindece şi trupul. 
Practica ne-o demonstrează. Am spus că este un greu şi cumplit păcat, fiindcă, 
săvârşind Tainele neglijent, pângărim cele sfinte ale Domnului. Ce-ar trebui să 
facem pentru a celebra Tainele şi slujbele cu vrednicie, conştiincios, cu duh 


arzător? Să ţinem mereu trează în noi credința că Dumnezeul nostru, Cel închinat 
în Treime - Tatăl, Fiul şi Duhul Sfânt - este neîncetat cu noi, ne vede şi că la 
primul cuvânt al rugăciunii noastre sincere, când îi cerem ajutor, este gata să ni-l 
dea. Fiindcă rugăciunea spusă cu credinţă este întocmai ca respiraţia pentru trup: 
atâta timp cât trăim pe pământ, ceea ce este respirația pentru trupul nostru este 
rugăciunea făcută cu credinţă pentru suflet. Amintindu- ne că Atotputernicul este 
pururea cu noi şi păstrându-ni-L mereu în minte, îndepărtând din inimă orice gând 
lumesc şi orice îndoială, grijă ori patimă, putea-vom săvârşi întotdeauna cu 
vrednicie lucrarea lui Dumnezeu. 


Despre rugăciunea fățărnică. Credeau oare fariseii că rugăciunea lor este prefăcută? 
Nu credeau, în ipocrizia lor, ei se considerau drepţi. Făţărnicia devenise pentru ei 
obişnuinţă, ajunsese, ca să spunem aşa, o a doua lor natură. Erau convinşi că prin 
rugăciunile lor îl slujesc pe Dumnezeu. Consideră, oare, creştinii fățarnici de astăzi 
că se roagă şi trăiesc prefăcut? Nu. Ei se roagă în fiecare zi şi, poate nu puţin, 
rugăciunea le-a intrat în obişnuinţă, dar se roagă cu gura, nu cu inima, nu cu inimă 
zdrobită, fără dorinţa hotărâtă de a se îndrepta; o fac numai pentru a se achita de o 
rânduială prestabilită; „cred că aduc închinare lui Dumnezeu” (cf. loan 16, 2), deşi, 
rugându-se aşa, nu fac decât să-şi atragă mânia lui Dumnezeu. Într-o măsură mai 
mare sau mai mică, toți păcătuim, în sensul că ne rugăm făţarnic şi pentru aceasta 
vom avea parte de mare osândă. Smereşte-te, socotindu-te pe tine ca iarba, care nu 
preţuieşte nimic faţă de stejarii seculari, sau ca un mărăcine plin de ghimpi faţă de 
nişte splendide, înmiresmate şi gingaşe flori; eşti iarbă şi mărăcine din pricina 
păcatelor tale. 


Când dai milostenie cuiva care ţi-a cerut-o şi ştii că acela nu este sărac, e sănătos 
ŞI, pe cât se pare, nu merită să fie ajutat, începe să te doară inima, cum se spune, să 
regreţi ce-ai făcut. Nu este bine, să nu-ți pară rău fiindcă şi nouă, tuturor, 
Dragostea divină ne împarte dintr-ale Sale, deşi n- am avea întotdeauna nevoie, ne- 
ar fi de ajuns ceea ce avem. Dragostea de aproapele trebuie să-ți şoptească aşa: 
„Chiar dacă omul acela are ce-i trebuie, nu i-ai strica dacă 1-aş spori avutul” (la 
drept vorbind, cu două-trei copeici nu poţi spori sau redresa avutul nimănui). „Mie 
îmi dă Dumnezeu, de ce să nu dau şi eu celui ce simte că are nevoie?” Dacă ar fi să 
primeşti de la Dumnezeu darurile bunătății Sale numai după merit, probabil că te-ai 
găsi în situaţia de a nu avea nimic. Dumnezeu este generos faţă de tine, deşi nu 
meriţi; tu însă eşti convins că El trebuie să fie generos. Atunci de ce nu vrei să fii şi 
tu generos cu frații tăi, din ceea ce îţi prisoseşte? 


Consideră orice lucru în lume ca pe o umbră trecătoare, nu-i îngădui inimii să se 
lipească de ceva, nu da importanţă la nimic din cele ce sunt ale lumii, nu-ţi pune 


nădejdea în ele. Alipeşte-te de singura realitate nestricăcioasă, prea înţeleaptă, 
nevăzută: Dumnezeu. „Neprivind noi la cele ce se văd, ci la cele ce nu se văd; 
fiindcă cele ce se văd sunt trecătoare, iar cele ce nu se văd sunt veşnice” (2 
Corinteni 4, 18). 


Modul de a trata bolile sufletului (patimile) se deosebeşte mult de tratarea bolilor 
trupului. În bolile trupeşti, după ce a fost diagnosticată boala, urmează a fi folosite 
cu luare-aminte şi grijuliu mijloacele care să atenueze durerea, apă caldă, 
comprese... în cazul unor boli ale sufletului, lucrurile stau altfel, nu trebuie îngrijite 
cu menajamente, necum cocoloşite, alintate cu „comprese calde”, ci lovite fără 
milă, „răstignite". Caută să faci întotdeauna împotrivă la ceea ce îți pretinde o 
asemenea boală; ţi-a căşunat ură împotriva aproapelui? Caută să-ţi răstigneşti ura 
îndată, prin iubire; te-ai îmbolnăvit de avariţie? Străduieşte-te să fii generos; pizma 
înlocuieşte-o cu solicitudinea, trufia cu smerenia cea mai adâncă, arghirofilia cu 
neagonisirea. Te chinuie duhul vrajbei? lubeşte pacea şi dragostea; te încearcă 
lăcomia pântecelui? Arată-te grabnic râvnitor către înfrânare şi post. Arta de a 
vindeca bolile sufletului constă în a nu te lăsa obseda de ele, în a nu le face 
nicicum pe plac,ci în a le reteza îndată, de la rădăcină. 


În privinţa “răspunsului” pe care îl va da Dumnezeu rugăciunii tale, adică dacă se 
va îndeplini ceea ce I-ai cerut, fii convins că, după cum ţie îţi este uşor să-ţi 
respecţi cuvântul dat, lui Dumnezeu îi este mult mai uşor şi mai la îndemână să 
îndeplinească fiecare cuvânt al rugăciunii tale, fiindcă prezenţa cuvântului implică 
prezenţa faptei, iar la Domnul nu există cuvânt fără faptă, cuvântul nu se întoarce 
niciodată neroditor la EI. („Aşa va fi cuvântul Meu, care iese din gura Mea; el nu 
se întoarce către Mine fără să dea rod, ci el face voia Mea şi îşi îndeplineşte rostul 
lui" - Isaia 55, 11). Când te rogi, ţine minte că Dumnezeu este Cel ce este, că tot ce 
există vine de la El. Şi gândul, şi cuvântul, şi fapta. Totul. Este prea înţelept, 
atotputernic, atotbun. 


Mare păcat că în discuţiile pe care le poartă oamenii între ei, acasă să zicem, nu 
aduc vorba de Dumnezeu. Cât de mult s-ar îmbogăţi aceste discuţii, s-ar înviora, ar 
da roade! Râuri de apă vie, de cuvinte mântuitoare ar curge atunci din rărunchii 
credincioşilor (cf. loan 7, 38). Câte dintre aceste discuţii n-ar deveni instructive, 
liniştitoare, cu adevărat delectabile. Acum însă, când în cercurile de familie şi de 
prieteni nu se vorbeşte nimic despre Dumnezeu, ci numai despre cele lumești, 
discuţiile se istovesc repede, se lasă plictiseala, pentru ca în cele din urmă timpul 
preţios să se irosească în distracţii stupide şi dansuri. Vrăjmaşul neamului omenesc 
ține seama de slăbiciunea oamenilor de a se deda flecărelii deşarte şi în general de 
a-şi pierde timpul în distracţii frivole. Din această slăbiciune a ştiut să tragă un 


imens folos. A pus la cale teatrele, circurile, panorame ale deşertăciunii, dar şi un 
mod prin care îşi bate joc de vanitatea omenească. Oameni fără minte, înclinați 
spre frivolitate, trândăvie, inactivitate frecventează cu patimă teatrele şi circurile, 
neștiind să găsească ceva mai bun de făcut, plăcut, liniştitor pentru suflet. 
„Deşertăciunea deşertăciunilor, toate sunt deşertăciuni! Teme-te de Dumnezeu şi 
păzeşte poruncile Lui! Acesta este lucrul cuvenit fiecărui om“ (Ecclesiastul 1,2; 12, 
13). 


Eşti bolnav şi boala te chinuie din cale-afară; eşti deprimat, te-a cuprins urâtul, te 
frământă gândurile, unele mai negre decât altele; inima şi buzele stau gata să 
murmure, să-L hulească pe Dumnezeu. lată, frate, sfatul meu sincer: rabdă-ţi boala 
cu demnitate, nu te lăsa cuprins de disperare, ci dimpotrivă, bucură-te, dacă poţi, că 
ai căzut bolnav! De ce să mă bucur, mă vei întreba, când mă simt doborât din toate 
părțile? Bucură-te că Domnul te-a ales pe tine, trimițându-ţi această vremelnică 
pedeapsă, ca să-ţi curețe sufletul de păcate. „Căci pe cine îl iubeşte Domnul, îl 
ceartă" (Evrei 12, 6). Bucură-te că în starea în care te afli nu te mai dedai patimilor 
la care te-ai fi dedat dacă erai teafăr. Bucură-te că porţi crucea bolii şi că astfel 
mergi pe calea cea strâmtă, plină de suferinţă care duce la Împărăţia Cerurilor. În 
aparenţă, bolile ni se înfăţişează doar prin partea lor dureroasă, neplăcută, 
înfricoşătoare. Puţini sunt aceia dintre noi care realizează, în timpul bolilor, şi 
folosul pe care acestea îl aduc sufletului. În faţa lui Dumnezeu însă, a prea în- 
țeleptului şi prea bunului Proniator, nici o boală nu rămâne fără folos pentru 
sufletul nostru. În „mâna“ Providenţei, bolile sunt ca o doctorie amară dată 
sufletului nostru, pentru a-l vindeca de patimi, de năravuri şi înclinații rele. Nici o 
boală dintre cele ce ne sunt trimise nu rămâne fără folos. De aceea trebuie să avem 
în vedere folosul pe care ni-l aduce boala, pentru a o putea suporta mai lesne şi 
mai împăcaţi cu sine. Scris este în Scriptură: „Cine a suferit cu trupul a isprăvit cu 
păcatul” (1 Petru 4, 1). 


Dragostea pe care ne-o poartă Dumnezeu stă mai presus de dragostea maternă. 
Mama m-a purtat în pântece, m-a adus la lumina zilei, după rânduiala lui 
Dumnezeu, apoi m-a hrănit, m-a mângâiat, m-a purtat în braţe. Când am fost în 
stare să merg singur, nu m-a mai purtat în braţe, după ce mai înainte încetase să mă 
mai alăpteze din sânul ei. Aş putea spune însă că Domnul Dumnezeu mă poartă 
mereu la sânul Său. Spune Domnul: „Cel ce mănâncă trupul Meu şi bea Sângele 
Meu rămâne întru Mine şi Eu întru el“ (loan 6, 56). Sau „Fiindcă eşti căldicel - nici 
fierbinte, nici rece - am să te vărs din gura Mea” (Apocalipsa 3, 16). Mă poartă 
mereu în braţele Sale. „lată, te-am însemnat în palmele Mele; zidurile tale sunt 
întotdeauna înaintea ochilor Mei“ ( Isaia 49, 16). „Ţine toate cu cuvântul puterii 
Sale” (Evrei 1, 3). EI este tăria, pacea, dulceaţa şi bucuria mea, lumina minţii şi a 


inimii mele; El mă hrăneşte cu toate roadele pământului, întocmai ca o mamă care 
îşi alăptează pruncul. El este hrana mea cea tare, băutura mea cea nesecată 
(Acatistul Domnului nostru lisus Hristos, icos 10). Părinţii ne părăsesc, când 
ajungem la maturitate, îi părăsim şi noi atunci, fiindcă scris este: „Va lăsa omul pe 
tatăl său şi pe mama sa şi se va lipi de femeia sa“ (Matei 19, 5) (aceasta poate fi 
înţeles la propriu sau la figurat, adică să se alipească de Hristos, cea mai înaltă şi 
mai sfântă iubire, mai puternică decât cea a unei femei iubitoare). Domnul nu ne 
părăseşte nici o clipă, de când începem să existăm până murim („întotdeauna 
înaintea ochilor Mei” - Isaia 49, 16), îngrijindu-se mereu de noi ca pasărea de puii 
săi. El este nădejdea cea de la moartea noastră, liniştea noastră la judecata Sa, 
dorirea noastră de a nu ne ruşina atunci (Acatistul Domnului nostru lisus Hristos, 
icos 5), de a ne duce în veşnicele locaşuri ale Împărăției Cerurilor. 


Să stârpim din noi încremenita nepăsare faţă de păcatele noastre; să stârpim 
din inimă trufia, care ne face să credem că n-avem nevoie să ni se ierte 
păcatele 


Fraților şi surorilor care vă pregătiți de împărtăşanie! Să stârpim din noi 
încremenita nepăsare față de păcatele noastre; să stârpim din inimă trufia, care ne 
face să credem că n-avem nevoie să ni se ierte păcatele, că n-avem nici o vină, că 
nu suntem păcătoşi sau că păcatele ne sunt uşoare, „omeneşti" - ca şi când ar fi 
trebuit să fie drăceşti! - sau că ne simţim foarte bine şi trăind în păcat. Aceasta 
este trufie diavolească, însuşi satana, pripăşit în inima noastră, vorbeşte cu aceste 
cuvinte. Se cuvine să avem conştiinţa profundă, pornită din toată inima, a 
fărădelegilor de care ne-am făcut vinovaţi, să le regretăm din adâncul sufletului, cu 
suspine, să vărsăm lacrimi de umilință, ca să se îndure spre noi Stăpânul, a Cărui 
dreaptă mânie am iscat-o. Cu nici un chip să nu încercăm a ne dezvinovăţi, precum 
fățarnicii farisei, ştiind că „nimeni din cei vii nu-i drept înaintea Domnului" (cf. 
Psalmul 142, 2) şi că Dumnezeu se va milostivi spre noi numai când ne vom pocăi 
sincer. Să lăsăm deoparte nepăsarea şi răceala, să lucrăm Domnului cu duh arzător. 
Să nu uităm că vieţuind vreme îndelungată în fărădelege, am venit acum să cerem 
Stăpânului şi dreptului Judecător milostivire pentru viaţa noastră. Ar putea fi oare 
acum timp pentru nepăsare şi răceală, când nici măcar în relaţiile cu oamenii 
acestea nu-şi au locul? Nu s-ar cuveni oare ca întreg sufletul să ni se prefacă în foc 
duhovnicesc, să se reverse, neprefăcut, în lacrimi de pocăință? O, Dumnezeule, 
Dumnezeule! Pe drept cuvânt, fărădelegile noastre s-au înmulțit mai mult decât 
firele de păr de pe cap şi decât nisipul mării, deşi nu ne dăm seama, le privim cu 
nepăsare, ba chiar le iubim. „De Te vei uita la fărădelegi, Doamne, Doamne, cine 
va suferi?" (Psalmul 129, 3). Dă-ne, Doamne, duh umilit, inimă smerită, ca să-Ţi 
aducem pocăință adevărată. Amin. 


Când credinţa ta în Dumnezeu, fie că îţi merg bine toate, fie că ai căzut la pat sau 
te afli în ceasul plecării din urmă, slăbeşte sau se lasă înfrântă de zădărniciile vieţii, 
de boală, de ameninţarea şi spectrul morții, ridică-ți ochii inimii spre cetele 
protopărinţilor, patriarhilor, proorocilor şi drepţilor (Simeon, cel ce L-a purtat în 
braţe pe Domnul, lov, Ana proorociţa şi alţii), apostolilor, ierarhilor, mucenicilor, 
cuvioşilor, doctorilor fără de arginţi, cuvioşilor şi ale tuturor sfinților. la seama 
cum, atât în timpul vieţii, cât şi în ceasul plecării lor din această lume, şi-au 
îndreptat mereu gândul spre Dumnezeu şi au murit în nădejdea învierii, a vieţii 
veşnice; caută şi tu să le urmezi pilda. Aceste vii exemple, atât de numeroase, pot 
întări credința şovăielnică în Domnul şi în viaţa viitoare a oricărui creştin. 
Comunitățile creştine care nu dau cinstire sfinților şi nu-i cheamă în rugăciunile lor 
se lipsesc mult. Refuzul unora ca acestea de a da cinstire sfinților şi de a-i chema în 


ajutor în rugăciunile lor le frustrează de evlavia şi nădăjduirea creştină. Renunţă la 
un imens sprijin în întărirea credinţei, pe care li-l poate da exemplul unor oameni 
aleşi, supuşi, ca şi noi, patimilor. 


Când, bolnav fiind, te copleşeşte duhul descurajării şi începe să ţi se arate umbra 
morţii, caută să-ţi alini şi să-ţi linişteşti inima zbuciumată, îndurerată, înfricoşată, 
cu următoarele cuvinte: „lu, Doamne, toate le orânduieşti, cu adânca-Ţi 
înţelepciune şi iubire de oameni, spre folosul nostru, al tuturor”. Nu ajunge să spui 
aşa, ci chiar să crezi că Domnul le orânduieşte pe toate spre binele nostru: şi viaţa, 
şi boala, şi necazurile, şi supărările, şi moartea; ceva mai bun n-ai avea ce să-ţi 
doreşti. Nu spune: „E prea devreme să mor, aş vrea să mai trăiesc, spre slava lui 
Dumnezeu, spre a fi de folos rudelor, celor apropiaţi; să mai văd lumina, să mă mai 
desfătez cu bunătățile pământului”. Mulţumeşte lui Dumnezeu că te-ai bucurat 
până atunci de bunătăţile, milele şi îndurările Sale. Şi supune-te voinţei Lui, 
chemării Sale, dar în acelaşi timp, nu te lăsa copleşit de deznădejde, sperând că şi 
viaţa aceasta ţi-ar mai putea fi prelungită. 


Adevăratul păstor şi părinte al turmei sale duhovniceşti va trăi în memoria 
recunoscătoare a păstoriților şi după moarte. Ei îi vor păstra faima şi cu cât se va 
îngriji mai puțin să-şi asigure faima aici pe pământ, trudindu-se însă sârguincios 
pentru mântuirea lor, cu atât mai mult îi va străluci renumele după moarte. Va fi 
pomenit de bine şi după moarte. Aceasta este faima pregătită celor ce se ostenesc 
pentru folosul obştii. 


Eşti fiinţă de bunăvoie căzută, coruptă. Tocmai aceasta ar trebui să-ţi dea un 
puternic impuls ca să te rogi. Dumnezeu îţi arată în fiecare zi nemărginita Sa milă. 
Aceasta ar trebui să te determine să-l mulțumeşti. Vezi în fiecare zi fapte ale 
atotputerniciei, înţelepciunii şi bunătăţii lui Dumnezeu. Aceasta ar trebui să te 
îndemne să-l aduci în fiecare zi rugăciune de laudă. 


Cum apare în om trufia diavolească. De cele mai multe ori, trufia se vădeşte prin 
faptul că cel molipsit de ea se crede cel puţin egal tuturor celorlalţi, neţinând seama 
că unii i-ar putea fi superiori prin vârstă, autoritate, capacitate. Nu suportă să fie 
mai prejos decât nimeni. Dacă trufaşul este subalternul cuiva, nu-şi respectă cum 
se cuvine şeful, nu vrea să i se supună, nu ţine seama de dispoziţiile lui, le execută 
fără tragere de inimă, de frică. Se consideră egal cu toţi oamenii învăţaţi, nu acordă 
nimănui întâietate, sau cel mult unui număr foarte mic dintre ei. În calitate de fiu 
sau fiică, fie că este sau nu trecut prin şcoli înalte, nu dă respectul cuvenit părinţilor 
şi binefăcătorilor, mai ales dacă aceştia sunt oameni simpli, considerându-i egali cu 
sine sau inferiori. Trebuie să avem mare grijă să nu ne comparăm cu alţii în nici o 


privinţă, ci să ne punem pe noi înşine mai prejos decât toţi, chiar dacă ne ştim mai 
buni decât alții sau egali cu mulţi alții. Tot ce avem bun în noi vine de la 
Dumnezeu, nu de la noi. „Aceasta nu e de la voi; este darul lui Dumnezeu” 
(Efeseni 2, 8). „Darurile sunt felurite, dar acelaşi Duh"; „Acelaşi Duh împărțind 
fiecăruia deosebi, după cum voieşte" (1 Corinteni 12, 4, 11). Cum aş putea oare să 
mă laud cu ceva care nu-mi aparține şi să mă fac egalul celor pe care Dumnezeu 
însuşi şi încrederea societăţii i-a pus mai presus de mine? Deci, „nu te aşeza în 
locul cel dintâi, ca nu cumva să fie chemat de el altul mai de cinste ca tine”. 
„Oricine se înalță pe sine se va smeri, iar cel ce se smereşte pe sine se va înălța" 
(Luca 14, 18; 18, 14). 


Când vorbim despre Dumnezeu, despre slava, voinţa şi legea Sa trebuie să dăm 
uitării cu totul propria noastră slavă, să ne dăruim cu întreaga ființă contemplării 
slavei lui Dumnezeu sau preaînţeleptei, atotbunei Sale voințe; să nu ne stea gândul 
la slăbiciunile noastre, cele pe care ne face să le simţim şi ni le aduce în conştiinţă 
diavolul, pentru a ne înjosi în propriii noştri ochi, pentru a ne face să cădem într-o 
falsă ruşine, în deprimare şi deznădejde. Să nu uităm că nimic nu este desăvârşit pe 
pământ, nici nu se poate vorbi de o slavă desăvârşită. „Pentru că în parte 
cunoaştem şi în parte proorocim" (propovăduim) (1 Corinteni 13, 9). Şi cine 
roşeşte şi se ruşinează de imperfecţiunea sa, se ruşinează de o închipuire, care nu 
există decât în mintea sa; acela se laudă cu nişte desăvârşiri închipuite. 


Mi s-a întâmplat să întâlnesc şi să aud vorbind oameni, care se refereau perfid, 
cu o bucurie răutăcioasă la nişte „pete” din viaţa şi activitatea unor oameni de 
seamă şi chiar Sfinţi şi care, pentru acele „pete” reale sau închipuite, defăimau 
toată viaţa acelor persoane, zicând de ele că ar fi fost făţarnice sau chiar că s-ar 
fi lepădat de Dumnezeu. Ei sunt gata să-şi susţină afirmaţiile cu fapte, numai că 
şi acestea sunt tot atât de obscure şi de îndoielnice ca şi obscurul, suspectul şi 
vicleanul lor suflet, care, cu o „pată” a altuia, păcat sau slăbiciune, vor să-şi 
asigure o falsă justificare propriilor lor fapte reprobabile. Prin acestea însă nu se 
pot scuza nicicum, ci dimpotrivă, îşi aduc o şi mai mare osândă, fiindcă „văd 
paiul din ochiul fratelui” şi îl judecă, dar „bârna din ochiul lor - da, o ditamai 
bârnă - nu o iau în seamă” (cf. Matei 7, 3). Zice: acest părinte sau acesta s-a 
făcut vinovat de cutare sau cutare păcat. Ei, şi ce? E om, şi nu este om care să 
nu greşească. „Dacă zicem că păcat nu avem, ne amăgim pe noi înşine şi 
adevărul nu este întru noi” (1 loan 1,8). Eşti tu, oare, fără de păcat? Dacă nu 
eşti, de ce arunci în fratele tău cu piatra osândirii? Dacă aş începe să-ţi caut 
viața, „la bani mărunți“, raportând-o la cuvântul lui Dumnezeu, ţi-aş putea 
condamna şi eu păcatele, multe şi grele, cu propriile tale cuvinte. Aş putea Să te 
învinuiesc de trufie, de îngâmfare, de necredinţă, de iubire de agonisire, de 


desfrânare, de tâlcuire anapoda a cuvântului lui Dumnezeu şi a poruncilor Sale, 
de răceală în credinţă şi de câte altele. Ţi-aş găsi, poate, nu o singură „pată“, ci 
întreg trupul tău devenit o imensă pată neagră, fiindcă ochiul minţii tale este 


viclean. 


Cât de mult mă scârbeşte această drăcească satisfacţie de păcatul altuia, această 
infernală strădanie de a demonstra păcatele, adevărate sau închipuite, ale 
omului! 


Şi când te gândeşti că cei cărora le place să se ocupe de aşa ceva îndrăznesc să 
susțină că o fac din respect şi că încearcă, prin toate mijloacele să îndeplinească 
porunca lui Dumnezeu despre iubirea aproapelui! Despre ce iubire poate fi 
vorba când cauţi cu orice preț să vezi şi să găseşti chiar şi la oamenii de seamă şi 
la Sfinţi pete negre şi când, pentru un Singur păcat, cauţi să le ponegreşti toată 
viața, refuzând să li-1 treci cu vederea, chiar şi atunci când ar fi cazul. Vitat-aţi 
oare că dragostea „toate le rabdă“ (1 Corinteni 13,1). 


Ce rău imens fac lor înşile şi altora aceşti viermi moralizatori! Ei fac să se surpe 
în conştiinţa multora respectul legitim faţă de anumite persoane, să li se 
întunece prestigiul, să nu mai poată fi luaţi drept exemplu de urmat, agită 
spiritele cu gând de osândă, îşi fac rău lor înşile, luând de la diavolul otrava 
judecării aproapelui. Frate! „Cine eşti tu, ca să judeci pe sluga altuia? Pentru 
Stăpânul său Stă sau cade. Dar va sta, căci Domnul are putere să-l facă, să stea“ 
(Romani 14, 4). 


Când chemi pe Duhul Sfânt ca să se pogoare asupra Darurilor ce au fost puse 
înainte şi când le sfinţeşti (în timpul Sfintei Liturghii) cu rugăciunea puneriii 
înainte, nu uita că „Cerul şi pământul vor trece, dar cuvintele Domnului nu vor 
trece" (Matei 24, 35) şi că pâinea şi vinul se prefac negreşit în Trupul şi Sângele 
Domnului, prin voința Domnului Însuşi şi că prin lucrarea Sfântului Duh, chiar 
dacă persoana liturghisitorului este datorită vreunei slăbiciuni nevrednică. 


Despre datoria omului de a face binele. Scris este: “Împărăţia Cerurilor se ia prin 
străduință şi cei ce se silesc pun mâna pe ea“ (Matei 11, 12). De aceea a sta în 
adevăr şi a face binele trebuie să însemne pentru noi o datorie statornică. Când ne 
rugăm, suntem datori să rostim întotdeauna fiecare cuvânt cum se cuvine, puternic, 
din toată inima. Dacă îl vom rosti fără grijă, fără participarea inimii, fără 
sinceritate, rugăciunea noastră va fi făţarnică, falsă, se va întoarce împotriva lui 
Dumnezeu. Rostirea rugăciunii trebuie să fie convingătoare în primul rând pentru 
rugător. Când cuvintele cu care te rogi vor suna convingător pentru tine însuţi, ele 


îl vor putea „convinge” şi pe Dumnezeu; să nu crezi că îl vei putea convinge pe 
Dumnezeu să-ţi dea ceva dacă nu vei fi tu însuţi convins că vei obţine ceea ce ceri. 
Dumnezeu ne dă după inima noastră (Psalmul 19, 4). Cu cât suntem mai sinceri, cu 
cât ne este mai mare văpaia inimii, când ne rugăm, cu atât mai mărinimos ne este 
darul. 


Ține minte, omule, că moral şi fizic nu eşti decât o nulitate. Moral, fiindcă în tine 
se întruchipează păcatul, patimile, neputinţa; fizic, fiindcă trupul tău nu este decât 
țărână. Pentru a te smeri înaintea lui Dumnezeu, la modul vădit şi palpabil, 
asemenea oamenilor din vechime şi chiar al unora din zilele noastre, ar trebui să-ți 
pui cenuşă pe cap, să-ţi lepezi veşmintele luminoase, cele ce întreţin zădărnicia şi 
fala în sufletul nemuritor al omului. Fiindcă, omule, cea mai neînsemnată fărâmă 
de bine îţi vine de la Dumnezeu, asemenea celei mai uşoare adieri de aer aflată în 
trupul tău, pe care ai tras-o în piept din atmosfera care te înconjoară. 


Slavă Preasfintei, Celei de o fiinţă şi Dătătoarei de viaţă Treimi! Când diavolul 
izbuteşte să mă prindă în plasa cârtelii, urii, defăimării aproapelui din cine ştie 
ce motiv lumesc, de ordin material, şi când începe să-mi fie rău, să mă chinuiesc, 
îmi înalț ochii inimii spre Sfânta Treime şi zic: „Tată, Fiule şi Duhule Sfinte, 
miluieşte-mă*, privind numele Tatălui şi al Fiului şi al Sfântului Duh ca pe 
însăşi fiinţa Sfintei Treimi, Care este prezentă în mod fiinţial pretutindeni, chiar 
şi într-un Singur cuvânt. Vei vedea atunci că te vei simţi îndată uşurat, vrăjmaşul 
se va îndepărta de la tine, se va risipi ca fumul la simpla rostire a numelui 
atotputernic invocat al Sfintei Treimi. Slavă Sfintei, Celei de o fiinţă, Dătătoarei 
de viaţă şi nedespărţitei Treimi! (Ecfonis la începutul utreniei). 


Preasfântă Treime! învaţă-mă să-mi întorc faţa de la toate cele lumeşti, să-mi 
aflu numai în tine pacea, mulțumirea, fericirea! Și pentru a nu mă semeţi din 
pricina atenţiei binevoitoare arătată mie de Sfânta Treime, să nu uit că Ea 
poartă de grijă cu bunăvoință fiecărui vierme, fiecărui puiandru. Şi încă să nu 
uit că acei creştini, care vor fi făcut multe silnicii, folosindu-se de numele Sfintei 
Treimi, vor auzi odată cuvintele Domnului: “Depărtaţi-vă de la Mine, nu v-am 
cunoscut pe voi“ (cf. Matei 7, 23; 25, 12) pentru viaţa lor, care n-a ţinut seamă 
de poruncile Evangheliei. 


Preasfântă Treime! Fereşte-mă de trufie, învaţă-mă Smerita înţelepciune! Știu 
că Tu îmi dai îndată ascultare, cu bunăvoință, şi mă mântuieşti, încât aş putea 
ca din pricina milei pe care mi-o arăţi să mă şi trufesc, să prefac nemărginita Ta 
bunătate şi milosârdie într-un motiv de laudă de sine, precum că eu însumi m-aş 
fi învrednicit de o asemenea atenţie, fiindcă voi fi făcut vreun bine. Acoperă-mă, 


Preasfântă Treime - Tatăl, Fiul, Duhul Sfânt - de tot răul, sub acoperământul 
aripilor Tale. 


Când zici în inimă, pentru sine, sau când rosteşti numele lui Dumnezeu sau al 
Preasfintei Treimi, al Domnului Savaot, sau al lui lisus Hristos Domnul, ai 
concentrată în aceste nume întreaga ființă a Domnului: bunătatea fără de sfârşit, 
nemărginita înţelepciune, atotputernicia, lumina cea neapropiată, neschimbarea. 
Apropie-te cu mintea şi cu inima, cu frică de Dumnezeu, cu credinţă şi cu dragoste 
de acest nume, atotfăcător, atotcuprinzător, atotocârmuitor. Înţelege de ce 
poruncile dumnezeieşti osândesc cu asprime luarea în deşert a numelui lui 
Dumnezeu, fiindcă acest nume este chiar Dumnezeu, Unul, în trei Persoane, Fiinţă 
simplă (necompusă), Care se înfăţişează şi se cuprinde în acest nume, dar, în 
acelaşi timp, este de necuprins, adică nu poate fi mărginit nici prin sine, nici prin 
nimic din ceea ce există. 


Viaţa pe care o trăim acum nu este o glumă, o joacă, deşi oamenii o iau drept 
glumă sau joacă. Se joacă iresponsabil cu timpul care le-a fost dat spre a-şi pregăti 
veşnicia, se joacă cu cuvinte fără rost. Se adună în ospeţie, stau şi pălăvrăgesc, apoi 
încep să se joace, într-un fel sau altul. Se adună la teatru, unde totul nu-i decât 
joacă, distracție; se distrează cei de pe scenă, se distrează şi cei ce-i privesc. Unii 
îşi petrec timpul folosindu-și calitățile intelectuale, alții slăbiciunile omeneşti, alții 
în fapte caritabile sau în a scrie sau vorbi frumos. Se mai pot ocupa cu mâncatul şi 
cu băutul în exces, în loc să mănânce şi să bea doar cât le este necesar, se preocupă 
de îmbrăcăminte, îşi pierd timpul îngrijindu-se de persoana lor, se distrează pe 
seama isprăvilor copiilor, în loc să-i educe în credinţă, evlavie, frică de Dumnezeu. 
Pentru unii ca aceştia toată viaţa e o distracție. Vai de cei ce iau viaţa drept o 
distracţie! 


Ce groaznic este să nu-ţi stea mintea decât la mâncare şi băutură, la ghiftuială şi 
beţivăneală! Un pântece sătul din cale-afară pierde credinţa, frica de Dumnezeu, 
începe să nu-i mai pese de rugăciune, pentru a-i aduce Domnului mulţumire şi 
laudă. O inimă îmbuibată îşi întoarce faţa de la Dumnezeu, devine insensibilă, se 
învârtoşează ca piatra. lată de ce Mântuitorul ne previne îndatoritor să nu mâncăm 
şi să nu bem peste măsură, pentru ca „ziua aceea (a morţii) să vină peste noi fără 
veste“ (cf . Luca 21, 34). Ea ar putea veni aşa din pricină că l-am mâniat pe 
Domnul prin modul nostru uşuratic şi fără rost de a ne petrece timpul, mâncând şi 
bând. 


Pe măsură ce omul plăteşte tribut senzualităţii, devine „om trupesc" şi face să se 
îndepărteze de la sine Preasfântul Duh al lui Dumnezeu, care nu poate rămâne în 


cei ce îşi supun viaţa trupului. „Ce împărtăşire are lumina cu întunericul?" (2 
Corinteni 6, 14) Această stare, vrednică de plâns, este împărtăşită - vai! - de mulți 
oameni, care nu-şi dau seama că Duhul Sfânt nu mai este în ei, aşa cum orbii din 
naştere nu-şi realizează grozava meteahnă: de a nu putea vedea lumina. Inimile 
unora ca aceştia sunt goale de credință şi dragoste, de duhul rugăciunii, evită 
comunicarea cu Biserica. Dumnezeule! Câte primejdii mă pasc în viaţă! Mă fac 
mie însumi cel mai aprig duşman, când mă supun peste măsură cerinţelor trupului. 


Adu-ţi aminte că săvârşirea dătătoarelor de viață Taine se face prin voinţa 
nestrămutată a Dătătoarei de viaţă Treimi mai înainte rânduită. Când săvârşeşti 
Sfintele Taine, Dumnezeu însuşi - Tatăl, prin Duhul Său Preasfânt - preface pâinea 
şi vinul în Trupul şi Sângele Domnului, Dumnezeului şi Mântuitorului nostru lisus 
Hristos; tu nu eşti decât o unealtă, însuşi Tatăl, Fiul şi Duhul Sfânt liturghisesc prin 
tine şi sfinţesc Darurile. „Că Tu eşti Cel ce aduci şi Te aduci, Hristoase Dumnezeul 
nostru“, se zice (Rugăciunea de taină a preotului la Liturghie, înainte de Heruvic). 
Ține minte că Dumnezeu este neschimbat şi crede în toate cuvintele Sale. 


Numai atunci vei săvârşi cu vrednicie Taina Pocăinţei, când nu vei fi lacom de 
câştig, ci iubitor de suflete, când vei fi răbdător, nu nervos, supărăcios. O, ce mare 
iubire trebuie să nutreşti față de sufletele semenilor, pentru a-i spovedi pe toți fără 
grabă, fără supărare, cu calm! Preotul care săvârşeşte Taina Spovedaniei trebuie să 
nu uite că „şi în cer va fi multă bucurie pentru un păcătos care se pocăieşte“ (Luca 
15, 7 şi 10). Cât de mult trebuie să se străduiască preotul pentru a trezi în penitenţi 
simţăminte de pocăință, în cei ce nu-şi dau seama, nu înţeleg de ce trebuie să se 
pocăiască, sau se prefac a nu pricepe. Preotul trebuie să aibă mereu în minte cum îi 
învăța Apostolul, zi şi noapte, pe creştinii de curând botezați, îndemnându-i să 
verse lacrimi de pocăință (Faptele Apostolilor 20, 31). Cel ce săvârşeşte lucrarea 
Domnului trebuie să lase totul deoparte, să nu aştepte răsplată decât de la 
Dumnezeu, lubitorul de suflete. 


Întreabă de păcate şi atunci când rosteşti cuvinte de învățătură, fă-o cu tărie şi 
sinceritate, nu anemic şi cu îndoială în inimă. Un cuvânt neşovăielnic aduce după 
sine o pocăință neşovăielnică, sporeşte bătăile inimii, stoarce lacrimi de umilință şi 
de zdrobire a inimii. Dar dacă preotul nu întreabă pe un ton ferm, ci moale, ezitând, 
atunci şi păstoriţii, dându-şi seama de lipsa de fermitate şi de ezitările păstorului 
duhovnicesc, nu vor fi pregătiți sufleteşte pentru o căinţă din toată inima. 


Caută să pricepi cu ochii minţii, cât poţi de bine, atotputernicia şi măreţia 
cuvântului ipostatic al lui Dumnezeu. El zice, şi cuvântul Său capătă numaidecât 
multe şi felurite forme de existenţă. Spune: „Să fie lumină” şi se face lumină; zice: 


„Să fie o tărie" şi apare îndată tăria; zice: „Să se adune apele cele de sub cer la un 
loc şi să se arate uscatul..." „Să fie luminători pe tăria cerului... să mişune apele de 
vietăţi" (Facerea 1, 3-20), şi toate apar după cuvântul Său. Este întocmai cum 
vocea unui comandant, răspândindu-se în văzduh şi ajungând la urechile ostaşilor, 
îi pune pe aceştia în mişcare, potrivit voinţei Sale, îi aşază pe poziţii de luptă, îi 
face să execute anumite manevre, realizându-şi astfel prin ei intenţiile şi ţelurile. 
Închipuie-ţi acea imensă masă a materiei, destinată creaţiei. Cum s-au format din 
pământ, la cuvântul lui Dumnezeu, masivii muntoşi, închipuie-ți tumultul apelor 
care s-au adunat în oceane, mări, râuri şi izvoare. Imaginează-ţi cum a apărut, 
dintr-o dată, la un singur cuvânt al lui Dumnezeu Atotfăcătorul, infinita varietate a 
lumii vegetale. Imaginează-ți cum au apărut şi au strălucit luminătorii cereşti, 
începându-și mişcarea fără de sfârşit, cum au fost treziţi la viaţă dintr-o dată peştii, 
păsările, reptilele, fiarele şi, în cele din urmă, omul. Şi toate acestea (în afară de 
om) au fost create din aceeaşi materie informă sau, mai bine zis, din cele patru 
stihii neînsufleţite, amorfe, lipsite de viaţă. Cum să nu se minuneze mintea de toate 
acestea! „Cât s-au mărit lucrurile Tale, Doamne, toate cu înţelepciune le-ai făcut“ 
(Psalmul 103, 25). Şi acum Stăpânul face din materie tot ce doreşte. Zice şi face 
(preface pâinea şi vinul în Trupul şi Sângele euharistic). 


Fiinţă cuvântătoare! Adu-ţi aminte că ai la obârşie cuvântul Atotfăcătorului şi că 
unindu-te (prin credință) cu Cuvântul creator, vei putea fi tu însuţi, cu ajutorul 
credinţei, creator în ordine materială şi spirituală. Fii convins că prin credinţa ta în 
Cuvântul creator al Părintelui ceresc, nici cuvântul tău nu ţi se va întoarce înapoi 
nelucrător, neputincios (de pildă, când te rogi Binefăcătorului Dumnezeu, călăuzit 
de Sfânta Biserică), ci îţi va aduce dar bun şi de folos. Fii convins că, dacă vei 
crede în Cuvântul creator, nu vei învăţa poporul fără folos în biserică, la sfintele 
slujbe, în timpul săvârşirii Sfintelor Taine, pe la casele credincioşilor; nu-ţi va 
rămâne fără folos cuvântul nici când vei cuvânta la şcoală, ci fi-va ziditor minţilor 
şi inimilor ascultătorilor. 


Nu uita că fiecare cuvânt cuprinde în sine o acțiune potențială. Trebuie să crezi 
însă, neşovăielnic, în puterea cuvântului, în capacitatea lui creatoare. La 
Dumnezeu cuvântul este legat nedespărțit de faptă. Nici un cuvânt nu s-a întors la 
EI fără să fi determinat o acțiune. „Că la Dumnezeu nimic nu este cu neputinţă" 
(Luca 1, 37). Aşa trebuie să fim şi noi, deoarece suntem chipuri ale Cuvântului şi 
Cuvântul s-a unit în chip vădit cu noi, prin întrupare, cea care ne-a îndumnezeit, 
făcându-ne părtaşi Firii dumnezeieşti. 


Deschizând altora uşa împărăției cereşti, prin Sfântul Botez, să nu intrăm, oare, noi 
înşine prin ea? Curăţindu-i pe alții, prin Taina Pocăinţei şi dezlegându-le altora 


greşelile, să nu primim noi înşine, oare, dezlegarea greşelilor noastre? Unindu-i pe 
alții cu Hristos, prin Taina Sfintei împărtăşanii, să nu ne unim, oare, noi înşine în 
chip vădit cu Hristos în împărăția Sa? Făcând ungere cu Sfântul Mir, spre întărire 
şi spre sporirea harului Duhului Sfânt, să nu ni se dea, oare, nouă înşine tărie şi 
putere de la Duhul Atotsfânt, să nu ni se sporească darul? Să nădăjduim cu tărie că 
vom dobândi cele bune, făgăduite prin bunătatea, îndurările şi iubirea de oameni a 
Dumnezeului şi Mântuitorului nostru. Să dea Dumnezeu să aibă parte toţi de ele! 
Numai să nu lenevim, să nu deznădăjduim, „să nu purtăm grijă trupului spre pofte" 
(cf. Romani 13, 14). Să păzim „taina credinţei în cuget curat" (1 Timotei 3, 9), ca 
să sporim în iubire de Dumnezeu şi de aproapele. 


De te vei îndoi că cuvintele pe care le spui rugându-te ar putea să nu prindă viaţă, 
adu-ţi aminte că cuvântul este, prin însăşi natura sa, săvârşitor, lucrător şi că Duhul 
Sfânt, Care ne învaţă să ne rugăm pentru tot lucrul de folos, este şi Se numeşte pe 
Sine Săvârşitor; EI ne săvârşeşte rugăciunea („prin săvârşirea Duhului Sfânt"). Nu 
uita că cuvântul este o forță, că la Dumnezeu nici un cuvânt nu rămâne nelucrător 
(cf. Luca 1, 37). Cuvântul Domnului „nu se întoarce - la Sine - fără să dea rod" 
(Isaia 55, 11), ci, întocmai ca ploaia sau ca ninsoarea, adapă solul inimilor noastre, 
dând roade (înfăptuiri) semănătorului. Se spune şi despre un om: cuvântul lui are o 
forță excepțională. Vezi: cuvântul înseamnă putere, viaţă, duh. 


Pentru a dobândi, în timp ce te rogi, convingerea nestrămutată că vei primi de la 
Domnul tot binele duhovnicesc, crede că, unindu-te cu Domnul în rugăciune, te 
faci „un duh cu EI" (1 Corinteni 6, 17) şi că Dumnezeu este atotbun, atotputernic, 
prea înţelept. El este desăvârşirea atotdesăvârşită, deci şi tu pe măsură ce eşti 
îngăduit, pe măsura credinţei şi iubirii tale, te faci părtaş dumnezeieştilor Sale 
desăvârşiri. Nu considera imposibilă unirea sufletului tău cu Dumnezeu, deoarece 
la Dumnezeu nimic nu este cu neputinţă (Luca 1, 37). Este cu putință nu numai 
ceea ce poate să-ţi treacă prin minte sau ceea ce ţi-a şi trecut, ci şi ceva la care nu 
te-ai gândit niciodată sau ceea ce ţi se pare imposibil, fiindcă Dumnezeu este Fiinţă 
infinită şi desăvârşirile Sale sunt infinite. 


Dacă pui la îndoială obţinerea celor bune pe care I le ceri lui Dumnezeu, adu-ţi 
aminte măcar de faptul că, deşi eşti nevoiaş şi strâns la pungă, nu bogat, nu 
atotputernic, dai celor aflaţi în lipsuri, când ţi-o cer, sau le dai chiar fără să-ţi ceară, 
cunoscându-le nevoile. „Cu cât mai mult, Tatăl vostru cel din ceruri - Care este 
bun, bogat în toate, prea înţelept şi atotputernic - va da cele bune celor care cer de 
la EI" (Matei 7, 11). 


Cu cât este mai mare numărul celor pentru care ceri cele bune de la Domnul şi cu 
cât acestea sunt mai alese, cu atât mai mare este înverşunarea diavolului împotriva 
preotului rugător, pentru ca Domnul să nu-i ia în seamă şi să nu-i răsplătească 
sârguitoarea, fierbintea lui rugăciune. Fiindcă s-a spus: „După credinţa voastră fie 
vouă“ (Matei 9, 29). Şi: „De poţi crede, toate sunt cu putinţă celui ce crede“ 
(Marcu 9, 23). De altfel, unde se înmulţesc uneltirile diavolului, acolo se arată, 
prisositor, harul lui Dumnezeu. 


Cel ce se roagă trebuie să ţină minte că, dacă Dumnezeu nu Şi-a cruțat pe însuşi 
Fiul Său, Unul-Născut, ci L-a dat pentru noi păcătoşii, nu ne va putea da oare, aşa 
cum L-a dat pe Fiul Său, toate cele bune. pe care abia dacă ni le putem închipui? 
Fiindcă, după ce ni s-a dat supremul, infinitul bine, putea-va oare Domnul să nu ne 
dea lucruri bune, de mai mică însemnătate? Toată darea cea bună, întru Hristos, ne- 
a fost şi ne este dată de Tatăl ceresc. „Dumnezeiasca Lui putere ne-a dăruit toate 
cele ce sunt spre viaţă şi spre bună cucernicie" (1 Petru 1, 3). 


Când te rogi şi simţi ispită puternică de la diavolul, lasă tot necazul tău în seama 
lui Dumnezeu, „căci EI are grijă de tine" (cf. 1 Petru 5, 7). Când te rogi, trebuie 
doar să crezi în Domnul, că EI stă la dreapta ta şi atunci toate vor fi cu putinţă. 


Când păcătuieşti într-o zi a cincizecea sau a suta oară şi simţi că te-a cuprins urâtul 
diavolesc şi ţi-ai pierdut nădejdea în milosârdia lui Dumnezeu, spune din adâncul 
sufletului împreună cu Sfântul Simeon Metafrastul: „Știu, Doamne, că fărădelegile 
mele au covârşit capul meu, dar mulţimea îndurărilor Tale este nemăsurată. Şi 
mila bunătăţii Tale cea fără de răutate este nespusă şi nu este nici un păcat care 
să biruiască iubirea Ta de oameni. Pentru aceasta, prea minunate împărate, 
arată-mi puterea bunătăţii Tale, arată-mi puterea milostivirii făcut răutate 
înaintea Ta (...) Doamne, Dumnezeul meu, spre Tine nădăjduiesc! Tale celei 
îndurate şi mă primeşte pe mine păcătosul, cel ce mă întorc; primeşte-mă cum ai 
primit pe fiul cel pierdut, pe tâlharul şi pe desfrânata. Primeşte-mă pe mine, cel ce 
peste măsură Ți-am greşit şi cu cuvântul şi cu lucrul şi cu pofia cea fără cale şi cu 
gândul cel dobitocesc (...) ci nu cu judecata Ta cea dreaptă, nici cu mânia Ta să 
mă mustri pe mine. Miluieşte-mă, Doamne, că nu sunt numai neputincios, ci şi 
zidirea Ta sunt, că Tu, Doamne, ai întărit peste mine frica Ta, iar eu am De mai 
este pentru mine nădejde de mântuire, de biruieşte iubirea Ta de oameni mulțimea 
fărădelegilor mele, fii mie Mântuitor şi, după îndurările şi milele Tale, slăbeşte, 
lasă, iartă-mi toate câte am greşit Ție; că s-a umplut de multe rele sufletul meu şi 
nu aflu întru mine nădejde de mântuire. Miluieşte-mă, Dumnezeule, după mare 
mila Ta şi să nu-mi răsplăteşti mie după faptele mele, ci întoarce-mă, sprijineşte- 
mă, izbăveşte sufletul meu de relele ce au crescut într-insul şi de agonisirile lui 


cele cumplite. Miluieşte-mă pentru mila Ta, ca unde s-a înmulţit păcatul să 
prisosească harul Tău şi să Te laud şi să Te slăvesc în toate zilele vieţii mele, că 
Tu eşti Dumnezeul celor ce se pocăiesc şi Mântuitorul celor ce greşesc” (Din 
rugăciunea a patra a Sfântului Simeon Metafrastul înainte de Sfânta împărtăşanie). 


la aminte, dacă în timpul cât te vei ruga nu vei bolborosi cuvintele, ci le vei rosti 
simţit şi limpede, ele nu ţi se vor întoarce seci şi neputincioase (asemenea unor coji 
fără seminţe), ci îți vor aduce, negreşit, tocmai roadele pe care le cuprind în sinea 
lor cuvintele, asemenea fructului în coaja lui. Este un lucru tot atât de firesc, 
precum în natură legătura dintre fruct şi coajă. Dar dacă arunci cuvintele anapoda, 
fără credinţă, fără să le simţi puterea, ca pe nişte coji fără miez, ţi se vor întoarce 
întocmai cum le-ai trimis, adică seci. Împrăştii coji, vei primi înapoi tot coji; 
răspândeşti seminţe, vei obţine în schimb spice întregi şi cu cât sunt semineţele mai 
bune şi mai roditoare, cu atât mai plin va fi spicul. Acelaşi lucru şi cu rugăciunile 
noastre: cu cât vei rosti mai sincer şi mai din inimă fiecare cuvânt, cu atât mai 
bogate vor fi roadele rugăciunii; fiecare cuvânt, asemenea unei seminţe, îți va 
aduce rod duhovnicesc, ţi se va întoarce ca un spic copt. E oare printre rugători 
vreunul care să nu fi simţit aceasta? Nu în zadar Mântuitorul a comparat sămânţa 
cu cuvântul şi inima omului cu pământul (Matei 13, 5). Acelaşi lucru poate fi spus 
şi despre cuvintele rugăciunilor. Şi încă ceva. Cine nu ştie că ploaia udă pământul, 
plantele, le dă vlagă? Aşijderea şi cuvântul lui Dumnezeu şi cuvântul nostru, spus 
cu credință, nu ni se va întoarce fără să ne fi ogoit setea sufletului, a sufletelor 
credincioase, ascultătoare de Dumnezeu, întocmai ca în natură, unde ploaia udă şi 
nutrește, în ordinea firii, pământul şi vegetaţia determinând dezvoltarea acesteia. 


Cine se supără pe cineva din pricina vreunui obiect oarecare, acela pune obiectul 
mai presus decât omul, decât fratele său. Dar poate fi ceva mai presus decât omul? 
Pe pământ, nimic. 


Când te rogi, caută să te rogi mai mult pentru toţi oamenii decât numai pentru tine 
şi imaginează-ţi-i atunci adunaţi toţi într-un loc şi pe tine printre ei, ca într-un 
singur trup, fiecare în parte fund mădular al trupului lui Hristos şi propriul tău 
mădular. „Căci unul altuia suntem mădulare" (Efeseni 4, 25). Roagă-te pentru toţi, 
întocmai cum te rogi pentru tine însuţi, cu aceeaşi sinceritate şi ardoare; consideră 
ca şi pe ale tale proprii bolile şi neputinţele lor. Ignoranţa lor în cele duhovniceşti, 
greşelile şi patimile lor, ca şi propria ta ignoranță, greşelile şi patimile tale; ispitele, 
necazurile şi durerile lor, tot ca şi cum ar fi ale tale. O asemenea rugăciune este 
primită cu cea mai mare bunăvoință de Tatăl ceresc, atotbunul nostru Părinte, Care 
nu este părtinitor (cf. Romani 2, 11), la care „nu este schimbare sau umbră de 


mutare" (lacov 1, 17). Aceasta este dragostea cea fără de margini, care îmbrăţi- 
şează şi ocroteşte toate făpturile. 


Ce minune! Intrat în relaţie cu un necredincios sau cu cineva care s-a îndepărtat de 
Dumnezeu, sufletul nostru încearcă o anumită repulsie față de acel om, iar diavolul 
caută să transforme această firească inaderenţă în supărare şi ură. Pentru a nu nutri 
simţăminte duşmănoase şi a nu-i fi pe plac în acest chip diavolului, trebuie să ne 
spunem nouă înşine: „nu mă simt aproape de acest frate al meu din cauza nepăsării 
şi răcelii lui faţă de Dumnezeu, dar nu trebuie să-i port duşmănie sau ură în inimă, 
ci să-l rabd, aşa cum mi-aş răbda propriul meu mădular bolnav, să caut a-l 
vindeca, să-l alin cu blândeţe, osândindu-l doar pe potrivnicul nostru al tuturor, 
„doar îi va da Dumnezeu pocăință, spre cunoaşterea adevărului" (2 Timotei 2, 25). 
Dacă acela se va întoarce la Dumnezeu, şi eu mă voi întoarce spre el cu dragoste 
izvorâtă din inimă. Dacă se va arăta plin de compasiune faţă de semeni şi nu-i va 
sta gândul numai la sine, la câştigurile şi plăcerile sale, şi eu îi voi arăta 
compasiune. De altfel, trebuie să-i răbdăm pe toţi cei din jurul nostru cu iubire şi să 
ne cercetăm mai mult pe noi înşine. Cum suntem, nu ne-am răcit oare față de 
Dumnezeu şi de aproapele? Dacă da, atunci ce rost ar avea să mai aruncăm cu 
piatra în fraţii noştri, atâta timp cât “piatra” ni s-ar cuveni mai degrabă nouă? 


“Că pentru aceasta Dumnezeu pe pământ S-a pogorât, ca să ne ridice la ceruri pe 
noi" (Acatistul Domnului nostru lisus Hristos, Condacul al 8-lea). S-ar părea că, 
ştiind aceasta, ar trebui să trăim pe pământ aşa cum am trăi în cer, mutându-ne mai 
dinainte acolo, prin nădăjduire. De obicei se întâmplă de-a-ndoaselea; oamenii se 
leagă cu toată ființa de pământ, de tot ce e pământesc. De ce, oare? Fiindcă 
vrăjmaşul nostru, diavolul, caută din răsputeri să se împotrivească planului divin, 
lui Hristos, Dumnezeu şi om. El nu conteneşte să facă invers decât ceea ce a făcut 
şi face Hristos. Hristos vrea să-i înalțe pe oameni la cer, punându-le la îndemână, 
pentru aceasta, toate mijloacele, diavolul, izgonit el însuşi departe din cer din 
pricina mândriei, în cele de sub cer, vrea cu orice chip să-l lege pe om de cele pă- 
mânteşti, de lumea simţurilor trecătoare, folosindu-se de cele mai perfide şi mai 
redutabile mijloace. Hristos ne învaţă adevărul; diavolul ne învaţă minciuna, 
căutând, pe toate căile, să tăgăduiască orice adevăr, aruncând asupra aceluia 
clevetiri de tot soiul. Diavolul încearcă, în tot chipul, să-i ţină pe oameni în 
rătăcire, în fantasma patimilor, în bezna minţii şi a inimii, în trufie, avariţie, 
arghirofilie, invidie, ură, vrăjmăşie, intoleranţă şi iritare, în urâtul cel mai de pe 
urmă, în mârşăvia desfrânării, a prea curviei, în hoție, mărturie mincinoasă, 
blasfemie, nerâvnă, trândăvie, parazitism. 


Poartă mereu în inimă aceste cuvinte: Hristos este dragoste şi caută să iubeşti şi tu 
pe toată lumea, jertfind pentru iubire nu numai averea, ci şi pe tine însuţi. 


La rădăcina oricărui rău stă (egoismul) atenția bolnăvicioasă acordată propriei 
persoane, dorinţa de a ţi-o menaja. De la egoism sau de la o iubire neîndreptățită 
față de sine se trag toate patimile: răceală, indiferență, ciuzime în raport cu 
Dumnezeu şi cu semenii, intoleranţă, iritare, ură, invidie, scârbă, trufie, îndoială, 
puţină credință sau necredinţă, lăcomie de mâncare şi de băutură, iubire de 
agonisire, de slavă deşartă, lene, duplicitate. Nu te cruța cu orice chip, nu-ţi căuta 
în coarne, răstigneşte omul vechi din tine, care îşi află culcuş prielnic mai cu seamă 
în trup, şi aşa îţi vei reteza toate patimile. Rabdă cu îngăduinţă orice lucru neplăcut 
i s-ar întâmpla trupului, nu-l ocroti, impotriveşte-i-te şi vei fi, cu adevărat, următor 
lui Hristos. Toată înţelepciunea creştinului constă în a duce o viaţă cumpătată şi ai 
se împotrivi, întru totul, trupului. „Fiindcă ştiu că nu locuieşte în mine, adică în tru- 
pul meu, ceea ce este bun“ (Romani 7, 18), spune Apostolul. 


Inima unui om perfect sănătos se arată mai şubredă în privinţa credinţei, a iubirii 
de Dumnezeu şi de aproapele, înclină mai mult spre pofte trupeşti: lene, nerâvnă, 
răceală, lăcomie, zgârcenie, desfrânare, trufie; inima unui om suferind, rănită, 
strâmtorată, istovită, se face mai tare în credință, nădejde şi dragoste, se 
îndepărtează de patimile trupeşti. lată de ce Tatăl ceresc, care se îngrijeşte de 
mântuirea noastră, trimite asupra noastră drept pedeapsă diferite boli. Necazurile şi 
strâmtorările care ne vin o dată cu boala ne fac să ne îndreptăm iarăşi spre 
Dumnezeu. 


A -ţi iubi aproapele ca pe tine însuţi, a-i împărtăşi bucuriile şi necazurile, a-l hrăni, 
a-l îmbrăca la nevoie, a respira - ca să spunem aşa - acelaşi acer cu el, consideră 
toate acestea tot atât de fireşti precum a mânca tu însuţi şi a te ocroti pe tine, nu le 
lua drept acte de binefacere, de iubire de aproapele, ca să nu te lauzi cu ele. „Căci 
unul altuia suntem mădulare” (Efeseni 4, 25). 


Mă minunez de atotputernicia şi de înţelepciunea lui Dumnezeu, cum din unul şi 
acelaşi pământ şi din una şi aceeaşi apă mi-a întocmit feluritele părţi ale trupului: 
trupul, sângele, pielea, părul, plămânii, ficatul, venele, ochii, urechile, totul, cum a 
pus EI în mişcare această materie, care în sine ete greoaie şi inertă, încât în mine se 
săvârşesc fără încetare mişcări armonioase ale sângelui şi feluritelor umori, 
degestia mâncării şi aşa mai departe. Minunate sunt lucrurile Tale, Doamne! toate 
cu înţelepciune le-ai făcut (Ps. 103, 24). Nu ai cuvinte să povesteşti înţelepciunea, 
bunătatea, atotputernicia lui Dumnezeu Făcătorul şi Purtătorul de grijă? Cere de la 
Cuvântul lui Dumnezeu. Şi cât de mare e felurimea făpturilor cereşti şi pământeşti, 


însufleţite şi neînsufleţite, alcătuite din patru stihii! Minunată s-a făcut ştiinţa Ta de 
către mine, nu voi putea ajunge spre dânsa (Ps. 138, 6). Din patru stihii sunt 
soarele, luna, stelele, norii, lumina, văzduhul, apa, pământul, feluritele pietre şi 
metale, arborii, toată vegetația, trupul tuturor animalelor, păsărilor, peştilor şi 
oamenilor! 


Eu gândesc, îmi fac planuri şi doar atât. La Dumnezeu însă gândul şi fapta, a gândi 
şi a face sau a preface înseamnă acelaşi lucru, fiindcă EI este Cel ce este, Fiinţă 
simplă şi atotputernică. Aceasta face ca la Dumnezeu totul să fie cu putinţă cât ai 
clipi din ochi. Zic „Domnul a spus“ şi aceasta îmi ajunge ca să cred şi să nu mă 
îndoiesc de ceva despre care a spus ce a spus. Nu-mi rămâne loc pentru nici un 
dubiu. Divinitatea n-ar fi Divinitate dacă n-ar fi atotputernică. „Dumnezeul nostru 
e în cer; în cer şi pe pământ, toate câte a voit a făcut“ (Psalmul 113, 11). Voieşte şi 
face. Voieşte să curgă apă din piatră seacă şi curge. Voieşte să apară lumea din 
NIMIC ŞI apare. Faptele spun atotputernicia Lui. Vino şi vezi. 


Străduieşte-te să-ţi consacri toată viaţa slujirii lui Dumnezeu. Dacă stai acasă şi 
citeşti, începe printr-o scurtă rugăciune spusă din inimă, să- ţi dea Dumnezeu 
înţelegere şi înţelepciune întru credință şi evlavie şi întru îndeplinirea 
sârguincioasă a îndatoririlor tale. Nu citi niciodată numai de plăcere, ca să-ţi umpli 
astfel timpul. Făcând aşa. vei minimaliza puterea cuvântului, care trebuie să 
slujească mântuirii noastre, nu vorbirii în deşert sau ca mijloc de distracţie şi de 
petrecere a timpului. Dacă stai de vorbă cu cineva, vorbeşte-i cu tâlc, 
supraveghindu-te pe tine, instructiv, ziditor; fugi de pălăvrăgeală, fereşte-te de ea 
ca de muşcătura veninoasă a şarpelui, ştiind că „pentru orice cuvânt deşert pe care 
îl vor rosti, oamenii vor da socoteală în ziua judecății“ (Matei 12, 36) şi le va fi dat 
să audă dreapta sentință a Judecătorului. Dacă înveţi copiii, pe ai tăi sau ai altora, 
fă din aceasta un mod de a-i sluji lui Dumnezeu, învaţă-i conştiincios, având grijă 
să reflectezi tu însuţi mai întâi asupra unor bune mijloace de instruire, care să fie 
clare, pe înţeles, pe cât posibil complete şi eficiente. Zădărniceşte cu numele şi prin 
puterea Domnului şi a Crucii vicleşugurile vrăjmaşului, care caută să te tulbure, să- 
ți întunece mintea, să te strâmtoreze şi să te slăbească; ori de mănânci, ori de bei. 
“toate spre slava lui Dumnezeu să le faci“ (cf. Corinteni 10, 31). 


In orice cuvânt se află Dumnezeu-Cuvântul, Fiinţă simplă. Cu câtă luare-aminte 
trebuie să rostim cuvintele, cu câtă smerenie, precauţie, ca să nu-L mâniem pe 
Dumnezeu-Cuvântul, împreună cu Tatăl şi cu Duhul Sfânt. 





Nu te încrede trupului atunci când prinde a slăbi şi a nu te mai ajuta, pasămite 
fiindcă nu e hrănit îndeajuns. Este o iluzie. Stăpâneşte-te, roaga-te sârguitor şi vei 
vedea că slăbirea trupului tău nu este reală, ci falsă, închipuită. Îţi vei da seama că 
„nu numai cu pâine va trăi omul, ci cu tot cuvântul care iese din gura lui 
Dumnezeu" (Matei 4, 4). Nu te bizui pe pâine. 


“Hristos pe pământ, înălțaţi-vă!“ (din primul irmos la Naşterea Domnului). Aceasta 
înseamnă că cei ce cred în venirea lui Hristos pe pământ, în întruparea Sa şi în 
iubitoarea Sa grijă de oameni şi de mântuirea noastră nu se lipesc de pământ, ci se 
înalță neîncetat cu gândul şi cu inima spre cele de Sus. Voința lor este îndreptată 
mereu către cele înalte, către Dumnezeu, către cele bune, cereşti, nu se lasă ispitiți 
de desfătările pământeşti, de strălucirea, belşugul şi onorurile pământeşti. Din 
păcate, la noi credinţa in Hristos este slabă; am vrea să împăcăm dragostea de lume 
cu dragostea de Hristos, patimile pământeşti cu dragostea de Dumnezeu. Nu este 
cu putinţă! „Dacă vrea cineva să vină după Mine, să se lepede de sine“ (Matei 16, 
24), de tot ce iubeşte, până la patimă, în lume, să-şi urască sufletul iubitor de păcat. 
(24 decembrie 1869) 


Dumnezeule, câtă desfătare aduce inimii dragostea şi ataşamentul sincer de 
aproapele! Cine ar putea descrie fericirea care îmi cuprinde inima atunci când se 
pătrunde de iubirea pe care mi-o poartă alţii şi pe care eu le-o port lor? Nu poate fi 
spusă în cuvinte! Dacă aici pe pământ iubirea unora față de alții ne produce o 
asemenea desfătare, de câtă dulce iubire vom fi cuprinşi în ceruri, când vom 
petrece cu Dumnezeu, cu Maica Domnului, cu puterile cereşti şi cu sfinţii? Cine ar 
putea să-şi închipuie şi să redea în cuvinte această fericire şi ce ar trebui să 
sacrificăm din cele vremelnice, pământeşti pentru a o dobândi, pentru a ne bucura 


de negrăita fericire a dragostei cereşti? Doamne, numele Tău este Dragoste! învaţă- 
mă adevărata iubire, cea tare ca moartea. M-am înfruptat cu asupra de măsură din 
dulceaţa ei, prin comuniune în duhul credinței în Tine cu credincioşii şi 
credincioasele tale robi şi roabe, datu-mi-a cu prisosinţă pace şi tărie. Întăreşte, 
Doamne, ceea ce ai făcut să apară în mine. O, dacă ar fi să mă simt aşa până la 
capătul vieţii! Adu-mă mai des în comuniune de credință şi de iubire cu 
credincioşii Tăi robi, cu Biserica Ta, cu mădularele Tale. 


Prea dulcele meu Mântuitor! Coborât-ai din cer să slujeşti neamul omenesc, 
propovăduind cuvântul adevărului ceresc nu numai în templu, ci străbătând oraşe şi 
sate, fără a Te feri de nimeni, intrând în orice casă, mai ales la cei a căror fierbinte 
pocăință o prevedeai cu dumnezeiasca Ta vedere. Nu stăteai între patru pereţi, 
intrai cu toţi în comuniune iubitoare. Dă- ne şi nouă să fim în comuniune de iubire 
cu poporul Tău, să nu ne izolăm, noi, păstoriţii, de turma Ta, retraşi în casele 
noastre ca într-o fortăreață, sau într-o temniță, neieşind decât pentru slujbele 
bisericeşti sau pentru sfeştanii în case, din obligaţie, zicând doar rugăciunile, 
învăţate pe dinafară. Să se deschidă gurile noastre, ca să le putem vorbi enoriașilor 
liber, în duh de credinţă şi de dragoste. Să ni se deschidă şi să ni se înzdrăvenească 
dragostea creştinească faţă de fiii noştri duhovniceşti, într-un dialog viu, liber, ca 
de la părinte la fii. O, câtă dulceaţă şi câtă căldură iubitoare ai dat Tu însuți. 
Stăpâne, Dragostea noastră nemărginită, convorbirilor Tale de Părinte duhovnicesc 
cu fiii Tăi sufleteşti şi câtă fericire! Putea-voi eu, oare să nu năzuiesc, din toate 
puterile, aici pe pământ, spre o asemenea fericire? Şi care n-ar putea fi decât 
mugurul firav, palida copie a fericirii cereşti întru iubire! lubeşte mai ales 
comuniunea cu cei ce săvârşesc fapte de binefacere, atât materiale, cât şi spirituale. 
„lar facerea de bine şi întrajutorarea nu le daţi uitării" (Evrei 13, 16). 


Când diavolul va căuta să te smintească semănându-ţi neîncredere în suflet în 
privința Sfintelor Taine, zicând: nu se poate ca pâinea şi vinul să fie Trupul şi 
Sângele lui Hristos, răspunde-i: ai dreptate, ţie şi mie lucrul acesta mi se pare cu 
neputinţă, nu însă şi lui Dumnezeu, la Care „toate sunt cu putinţă" (Marcu 10, 27). 
La Dumnezeu însuşi gândul devine faptă; cuvântul lui Dumnezeu înseamnă chiar 
din acel moment faptă. „A zis şi s-au făcut" (Psalmul 32, 1). Concis şi clar. Tot ce 
există se ţine prin cuvântul lui Dumnezeu. „Ţine toate cu cuvântul puterii Sale" 
(Evrei 1, 3). Îndrăzni-vor oare picioarele să ia locul capului şi să-L înveţe, dacă ne 
este îngăduit să spunem aşa, pe Ziditorul tuturor? Este oare cu putinţă să ne îndoim 
de lucruri a căror realitate este învederată de propria noastră experienţă, de întreaga 
lume, văzută şi nevăzută? În ce constă taina existenţei întregii creaturi? În 
cuvintele Creatorului: „A zis şi s-au făcut". Totul se trage din cuvânt, întreaga, 
infinita diversitate a creației îşi are drept obârşie unică atotputernicul, prea 


înțeleptul, prea bunul cuvânt al lui Dumnezeu. Găseşti în Scriptură un exemplu de 
ce s-a petrecut odată, după „zisa" lui Dumnezeu: apele se preschimbă în sânge la 
cuvântul lui Moise, pământul începe să fojgăie de gângănii, toiagul în şarpe, mâna 
se acoperă de lepră şi apoi se vindecă îndată, lumina se preface într-un întuneric pe 
care poţi să-l pipăi cu mâna. Ajunge ca Moise să întindă mâinile şi Domnul să 
prefacă, într-o clipită, firea lucrurilor. Ț ara Egiptului se acoperă cu broaşte îndată 
ce Aaron, la îndemnul lui Moise, întinde mâna asupra apei. Moise ia cenuşă în 
mâini, o aruncă în aer şi îndată oamenii şi animalele se acoperă de bube purulente. 
Moise îşi înalță toiagul spre cer şi se iscă pe loc o furtună grozavă cu grindină. 
Vino şi vezi. lată cat de uşor îi este lui Dumnezeu să creeze şi să recreeze! Oare nu 
tot Dumnezeu lucrează şi prin noi, preoţii? În lucrarea noastră este însuşi Domnul 
Cel ce S-a întrupat pentru noi, Mijlocitorul nostru şi Săvârşitorul a toate. “ Cel ce 
aduce, Cel ce se aduce, Cel ce primeşte şi Cel ce se împarte” (Rugăciunea de taină 
a preotului înainte de Heruvic). Preotul doar rostește cuvintele, întinde mâinile, iar 
Domnul pe toate le preface. 


Nu uita că mintea trebuie să slujească inima, aceasta fiind însăşi viaţa noastră. 
Dacă mintea conduce inima spre adevăr, spre pace, spre bucurie şi spre viaţă, 
înseamnă că îşi îndeplineşte menirea, că stă în adevăr. Dacă o conduce spre 
neîncredere, nelinişte, lâncezeală, deznădejde, beznă, înseamnă că se abate de la 
rostul ei şi că, de bună seamă, Stă în minciună („ştiinţa cea mincinoasă” - 1 
Timotei 6, 20). Dacă credinţa aduce inimii împăcare, mulțumire, uşurare, în 
indiferent care situaţie, aceasta este de ajuns; nu trebuie să-i ceri raţiunii să facă 
cu tot dinadinsul demonstraţia adevărului: inima atestă prin ea însăşi 
certitudinea adevărului, scopul oricărei căutări fiind adevărul şi viaţa. 


Sâvârşind Sfânta Taină a Pocăinţei, începi să te simţi şi tu înaintea lui Dumnezeu 
cel mai păcătos dintre păcătoşi, îţi dai seama cât de sărmană, de neştiutoare şi de 
păcătoasă este firea omenească. Spovedania este o cruce, da, o cruce pe umerii 
celui ce o primeşte. Cât de îndatorat trebuie să se simtă preotul față de fiu săi 
duhovniceşti atunci când 1 se mărturisesc! Cu adevărat ca unul care nu este în stare 
să-şi plătească datoria, care s-a făcut vinovat faţă de adevărul dumnezeiesc şi care 
merită să piară în vâlvătăile gheenei! Vezi şi simţi că oamenii zac într-o neagră 
ignoranță, în necunoaşterea adevărurilor de credinţă, înglodați în păcate, într-o 
încremenită nesimţire şi că duhovnicul trebuie să se roage pentru ei cu cea mai 
mare tărie, să-i înveţe, ziua şi noaptea, de când se arată zorile până în crucea nopţii. 
Vai, câtă neştiință! Habar n-au de Sfânta Treime, nu ştiu cine este Hristos, nu ştiu 
ce rost are viaţa lor pe pământ! Ca să nu mai spun de căderea în păcat. Noi însă 
umblăm după căpătuială, după tihnă, nu ne place să muncim, ne ieşim din fire când 
se adună mai mulţi la spovedit, căutăm case cât mai largi şi mai arătoase, 


îmbrăcăminte luxoasă! Să nu iubim tihna pământească, să nu ne lenevim, să nu ni 
se împuţineze râvna în lucrarea duhovnicească, pentru a nu ne lipsi de bunătăţile 
veşnice şi de pacea cerească. Dacă ai gustat aici din belşugul tihnei lumești, nu mai 
ai de ce să aştepţi tihna de dincolo. 


Preasfânta Treime este unire cu totul desăvârşită a celor trei Persoane într-o 
singură Fiinţă, pentru că între Ele este egalitate cu totul desăvârşită. 


Face cu adevărat fapte de milostenie cel ce dă din toată inima şi dintr-o inimă 
iubitoare. Este cu adevărat milostiv cel ce stă de vorbă cu oricine ar fi, ca de la 
inimă la inimă, nu doar la modul rațional sau numai cu gura, cel ce arată oricui 
sinceritate, respect cordial, cel ce propovăduieşte cuvântul lui Dumnezeu şi 
săvârşeşte slujbele divine cu inimă curată, nefăţarnic, într-un cuvânt, cel ce îi 
cuprinde şi îi poartă pe toţi cu dragoste în inimă, dispreţuind tot ce este material, 
tot ce poate deveni o piedică în cultivarea iubirii de aproapele. Acela este cu 
adevărat milostiv. 


Pentru ca firea noastră coruptă să nu se mai lase ispitită de părelnica dulceaţă a 
păcatului, Domnul a făcut ca desfătările cele mai plăcute care ne vin prin simţuri şi 
la care ne repezim cu nesaţ să fie vătămătoare prin ele însele, fiindcă ne lăcomim şi 
abuzăm de ele. Printre acestea se numără mâncărurile cele mai ademenitoare şi 
băuturile cele mai plăcute. Adică plăcerile ce ne vin prin simţuri. Să dăm slavă 
bunătăţii şi înţelepciunii Părintelui ceresc, Care caută, prin toate mijloacele, să ne 
facă să nu cădem în robia simţurilor, a mârşavelor desfătări trupeşti. „Cine are ochi 
- duhovniceşti - de văzut să vadă şi urechi de auzit să audă“ (Matei 13, 9) acestea. 
Ține seama, creştine, că vătămarea pe care ţi-o stârnesc plăcerile simţurilor ne 
ruinează trupul şi că ea arată că nu suntem făcuţi şi nu trăim pe pământ pentru 
asemenea plăceri, ci pentru desfătări înalte, spirituale, veşnice! Sufletul meu îşi gă- 
seşte pace şi desfătare în Dumnezeu! lată desfătarea care nu vatămă, adevărată, 
veşnică! Ai gustat din ea de multe ori. Desfătările pământeşti sunt însă amăgitoare, 
nocive, vremelnice şi cuprind în ele, din prima clipă când ne dedăm lor, germenele 
putreziciunii. Bolile şi suferinţele pe care le provoacă ne stau dovadă. 


Ți se întâmplă, frate, să simţi în inimă ură ucigătoare împotriva aproapelui, te 
chinuie gânduri ticăloase, nu poţi uita jignirea pe care ţi-a adus-o persoana 
respectivă. lată ce-ar trebui să faci ca să te izbăveşti de această strâmtorare 
lăuntrică: adu-ţi aminte de multele, nenumăratele tale greşeli. Nu pregeta să te 
întrebi cum te mai poate suporta Stăpânul vieţii tale, gândeşte-te că în fiecare zi ţi 
le iartă, de nenumărate ori, dacă 1 te rogi cu sinceritate; tu însă nu vrei să-i ierți 
aproapelui nişte ieşiri pătimaşe, care i-au fost aţâţate de diavolul. Suspină, dacă 


poţi, deplânge-ţi sminteala, osândeşte-te numaidecât pe tine, nu pe aproapele şi 
Stăpânul va fi gata să te ierte. 


Strâmtorarea din suflet ţi se va risipi ca fumul, gândurile ţi se vor limpezi, inima ţi 
se va linişti, va fi din nou în largul ei şi tu o dată cu ea. Deprinde-te să nu porți ură, 
fă-te că nici n-ai auzit nici o învinuire, bârfă, jignire pe seama ta, le va fi auzit 
altcineva, poate că umbra ta. Nu te lăsa pradă bănuielilor, „Eu întru nerăutate am 
umblat" (Psalmul 25, 1) „Când a stat păcătosul înaintea mea, amuţit-am şi m-am 
smerit” (Psalmul 38, 2-3) ,, Şi m-am făcut ca un om ce nu aude şi nu are în gura lui 
mustrări" (Psalmul 37. 14). 


Hristos este Pâinea vieţii; să nu ne îngrijorăm de ce vom mânca mâine. Domnul, 
Cel ce ne-a dat drept mâncare şi băutură Trupul şi Sângele Fiului Său, cu atât mai 
vârtos ne va da pâinea cea firească. Cel ce ne-a îmbrăcat sufletul întru Hristos, cu 
atât mai mult ne va trimite îmbrăcăminte materială. Cel ce a binevoit să se 
sălăşluiască EI însuşi în noi nu ne va lipsi de locuinţa materială. 


A pune la îndoială dumnezeirea Duhului Sfânt este ca şi cum ne-am îndoi că 
existăm, fiindcă El este tuturor Dătătorul de viaţă. Prin Duhul Sfânt ne nutrim 
duhovniceşte; El este pentru sufletul omului ca un soare spiritual, prin care 
respirăm, care îl hrăneşte şi îl adapă. Deci a renunţa la rugăciune - fiindcă ne 
rugăm prin Duhul Sfânt - înseamnă a renunţa la adevăr şi la sfinţenie, fiindcă 
Duhul Sfânt este Duhul adevărului şi al sfinţeniei; a renunţa la mângâiere 
duhovnicească atunci când suntem loviți de necazuri şi boli, fiindcă Duhul Sfânt 
este adevăratul, firescul Mângâietor, împreună cu Tatăl şi cu Fiul; înseamnă a 
renunţa la credință, fiindcă credința ni se dă prin Duhul Sfânt; la nădejde şi 
dragoste, fiindcă şi acestea se dau inimilor noastre tot de la Duhul Sfânt. „lubirea 
lui Dumnezeu s-a vărsat în inimile noastre prin Duhul Sfânt, Cel dăruit nouă" 
(Romani 5, 5). Înseamnă a renunţa la puterea sufletească şi trupească, fiindcă 
Duhul Sfânt este Duhul puterii şi al tăriei, la înţelepciune şi rațiune, la frică de 
Dumnezeu, la propria noastră respiraţie, fiindcă EI este respiraţie, suflare, aerul 
sufletului. Într-un cuvânt, înseamnă a te condamna la o distrugere morală, a te 
ucide. Nu lua în seama îndoiala care ar putea să te încerce, asupra adevărului ea 
este suflarea duhului râului şi al minciunii, duh care ucide. 


“După roadele lor îi veţi cunoaşte” (Matei 7, 16). A te îndoi de adevăr înseamnă 
moarte pentru suflet. În orice adevăr suflă Duhul lui Dumnezeu: Cuvântul lui 
Dumnezeu, operele Sfinților Părinţi şi dascăli ai Bisericii, în orice cuvânt şi faptă 
de creaţie, în orice lucrare omenească evlavioasă şi iubitoare de Dumnezeu. 


A iubi pe Dumnezeu şi aproapele, în starea de cădere în care ne aflăm acum, 
implică un sacrificiu de sine; fără aşa ceva, n-a fost şi nu este cu putinţă. Cel ce 
vrea să îndeplinească legea iubirii de Dumnezeu şi de aproapele trebuie mai întâi 
să-şi impună fapte de desăvârşire şi privaţiuni din dragoste pentru cei pe care îi 
iubeşte. (Amin.) „În aceasta am cunoscut iubirea că (Hristos) şi-a pus sufletul Său 
pentru noi“ (1 loan 15, 13). „Mai mare dragoste decât aceasta nimeni nu are, ca 
sufletul său să şi-l pună pentru prietenii săi“ (loan 15, 13). 


Când ne rugăm lui Dumnezeu, mintea şi inima trebuie să ne fie tefere şi limpezi. S- 
a spus: „Fiţi dar cu mintea întreagă şi privegheaţi în rugăciune” (1 Petru 4, 7); să 
îndepărtăm de la noi împrăştierea minţii şi lenea. Fă în aşa chip încât rugăciunea ta 
să nu se volatilizeze şi să rămână din ea numai cuvinte goale, ci să respire căldura 
duhului, asemenea unei pâini proaspete şi calde scoase din cuptor. 


Mulţi oameni nu se roagă cu sinceritate, le-a intrat în obicei un mod fățarnic de a se 
ruga. Ei înşişi nu-şi dau seama şi nici nu vor să-şi dea seama că se roagă fals, nu în 
duh şi adevăr, iar dacă cineva le-ar atrage atenţia, s-ar mânia pe acela, convinşi că 
reproşul care li se aduce este o neobrăzată neghiobie. Omul nu ajunge dintr-o dată 
la fățărnicie. Poate că la început se va fi rugat într-adevăr sincer, apoi fiindcă o 
rugăciune pornită din inimă cere un efort considerabil, la care nu totdeauna te poți 
supune, fiindcă - s-a spus - „Împărăţia Cerurilor se ia prin străduință” (Matei 11, 
12), omul începe să se roage mai mult cu buzele, superficial, fără suflet, deoarece e 
mult mai uşor. În sfârşit, hărțuit mereu de trup şi de diavolul, omul ajunge să se 
roage numai cu gura şi astfel puterea cuvintelor rugăciunii nu mai ajunge la inimă. 
Asemenea oameni sunt mulți. Domnul spune despre ei: „Poporul acesta mă 
cinsteşte cu buzele, dar inima lor este departe de Mine” (Matei 15, 8; vezi şi Isaia 
29, 13). Ceea ce am spus despre rugăciune putem repeta şi despre Sfintele, 
nemuritoarele, dătătoarele de viaţă Taine. De multe ori, la început, omul se 
împărtăşeşte cu credință vie cu simţăminte de dragoste şi evlavie, apoi însă, 
simțind împotrivirea necurmată a trupului şi a diavolului față de adevărul 
dumnezeiesc, cedează în războiul cu aceştia şi începe a se împărtăşi făţarnic, 
zicându-şi în sine că nu gustă din Trupul şi Sângele Domnului, ci din pâine şi vin. 
Ceea ce este esenţial în această Sfântă Taină, adică „duhul şi viaţa” (cf. loan 6, 63), 
„nu încape” (loan 8, 37) - după cuvântul Mântuitorului - în asemenea oameni, ci 
este furat de satana. Să ne ferească Dumnezeu pe toţi de o asemenea împărtăşanie, 
de o asemenea blasfemie împotriva Domnului. Aşa se poate întâmpla şi cu Taina 
Pocăinţei. 


Taina Mărturisirii este pentru preotul care o săvârşeşte o şcoală a dăruirii de sine. 
Preotul este confruntat cu o mulţime de situaţii în care ar putea ceda egoismului, 


nerăbdării, comodităţii, neatenţiei, neglijenţei, Taina Mărturisirii devenind astfel 
piatra de încercare a dragostei sale faţă de enoriaşi. Nu se cuvine nicidecum ca 
preotul să vieţuiască în huzur, răsfățându-se cu somnul, cu mâncăruri şi băuturi 
alese, fiindcă diavolul i-ar putea lesne lega inima de vreuna dintre aceste patimi, 
aducându-l la strâmtorare şi la degradare morală. De aceea trebuie să-şi 
„răstignească” negreşit poftele trupeşti. Pentru preot Spovedania trebuie să fie o 
nevoinţă, o faptă de iubire faţă de fiii săi duhovniceşti, oricare ar fi ei, îndelung- 
răbdătoare, binevoitoare, care nu pizmuieşte, nu se laudă, nu caută ale sale (adică 
comoditatea şi câştigul), nu se aprinde de mânie, nu gândeşte răul, nu se bucură de 
nedreptate, ci se bucură de adevăr, pe toate le suferă, pe toate le rabdă, nu cade 
niciodată (cp 1 Corinteni 13, 4-8). Astfel se poate vedea (vede însuşi preotul, văd 
fii săi duhovniceşti) dacă este păstor adevărat sau un năimit, părinte adevărat sau 
un străin pentru fiii săi, dacă umblă după ale sale sau îl slujeşte pe Hnstos. 
Dumnezeule, cât de greu îi este preotului să săvârşească cum se cuvine Sfânta 
Taină a Mărturisirii! Ce greu păcat înaintea lui Dumnezeu este o spovedanie făcută 
anapoda! Când cuvintele parcă se sleiesc, se zăticnesc în inimă! Limba trădează 
mintea. Cât de grijuliu trebuie pregătită o spovedanie! Cât trebuie să ne rugăm 
pentru ca acest fapt de desăvârşire sufletească să se producă cum se cuvine! Şi cât 
de necunoscători sunt fiii noştri duhovniceşti! Tiebuie să ne ocupăm zi şi noapte de 
ei, cu calm, cu blândeţe, cu răbdare, să-i învăţăm pe fiecare. Grea cruce este pentru 
preot spovedania! Atunci când descoperă ignoranţa penitenţilor, răceala, 
păcătoşenia lor, când îşi dă seama şi de propria sa nemernicie, neputinţă, 
moliciune, de învârtoşarea inimii faţă de aproapele şi faţă de slujirea râvnitoare a 
slavei lui Dumnezeu şi a mântuirii aproapelui ca pe sine însuşi, şi cu câte cruci nu 
ne împovărează diavolul în timpul spovedaniei! Face ca un gest de iubire, o 
convorbire între un părinte duhovnicesc şi fiii săi să semene cu o discuţie brutală, 
dintre un vechil şi slugile sale pe care le ia la rost. 


Domnul lisus Hristos, împreună cu Tatăl şi cu Duhul Sfânt, Se află pretutindeni. 
Îngerii şi sfinţii sunt într-un duh cu Domnul. Dacă prin lucrarea duhului răului ţi-ai 
pierdut pentru un timp credinţa sinceră în Duhul Sfânt, înseamnă că nu mai 
recunoşti atunci nici existența Tatălui şi a Fiului, fiindcă credinţa îți vine de la 
Duhul Sfânt, Duhul Adevărului, Duhul lui Hristos Care a spus despre Sine: „Eu 
sunt adevărul" (cf. loan 14, 6); sau Duhul Tatălui: „Duhul Tatălui vostru este care 
grăieşte întru voi" (Matei 10, 20); sau Duhul Fiului: „A trimis Dumnezeu pe Duhul 
Fiului Său în inimile voastre" (Galateni 4, 6). 


Despre cuvânt în cuvânt ni se înfăţişează imaginea Preasfintei Treimi, adică ideea, 
cuvântul şi spiritul. Când ne rugăm cu adevărat, din inimă, simţim că ne rugăm cu 
Duhul Sfânt. Cuvintele sunt pătrunse de o imensă ardoare, izvorăsc din inimă. 


Alteori simțim că nu ne rugăm cu Duhul Sfânt, ci cu duhul neadevărului. Gura 
spune ceva, inima simte altceva, deseori contrariul. De pildă, rostim cuvintele fără 
să credem ce spun ele, fie cu nerăbdare, fie nemulţumiţi de ceva, cu trufie, cu 
aroganță, refuzând să ne recunoaştem aşa cum suntem. 


Despre răutate. Dacă porți răutate împotriva vreunuia dintre fraţii tăi pentru 
păcatele sale, socotind că ele ar putea duce în ispită şi pe alţii, adu-ţi aminte că şi tu 
eşti păcătos şi că şi păcatele tale ar putea fi pricină de sminteală, chiar dacă în alt 
sens. Tu ai vrea de fapt ca păcatele tale care i-ar putea duce pe unii în ispită să-ţi 
fie trecute cu vederea, datorită dragostei îngăduitoare a celor ce-ţi sunt apropiaţi. 
Dacă ar face-o, le-ai fi recunoscător, i-ai îmbrăţişa cu dragoste, i-ai săruta pentru 
dragostea lor atotrăbdătoare. Îngăduinţa lor te-ar face să suporţi mai lesne durerea 
pentru păcatele tale, te-ar înviora, te-ar întări în slăbiciunea ta, ajutându-te să li te 
împotriveşti, ar spori în tine duhul speranţei în milostivirea lui Dumnezeu. Dar ce 
doreşti să-ţi facă ție alţii în asemenea situaţii, fă şi tu fratelui tău, care este mădular 
al lui Hristos şi propriul tău mădular. S-a spus: „Să iubeşti pe aproapele tău ca pe 
tine însuţi“ (Marcu 12, 31). Nu uita, când îl judeci pe fratele tău pentru păcatele 
sale, că nici tu nu eşti fără de păcat. „De ce vezi paiul din ochiul fratelui tău şi 
bârna din ochiul tău nu o iei în seamă. Făţarnice - cu adevărat, făţarnice! scoate 
mai întâi bârna din ochiul tău şi atunci vei vedea să scoţi paiul din ochiul fratelui 
tău“ (Matei 7, 3; 5). Şi de altfel, fratele tău „pentru stăpânul său stă sau cade“ 
(Romani 14, 4), nu pentru tine. Dar de ţi-a greşit fratele tău ţie, iartă-i numaidecât 
ofensa sau greşeala. Tu însuţi ai avea mare nevoie să-ţi ierte Tatăl ceresc greşelile 
în fiecare zi şi de aceea te rogi: „Şi ne iartă nouă greşelile noastre precum şi noi 
iertăm greşiţilor noştri” (Matei 6, 12). Dacă vrei să ţi se ierte păcatele, iartă şi tu 
celor care au greşit faţă de tine. „Că de veţi ierta oamenilor greşelile lor, ierta-va şi 
vouă Tatăl cel ceresc; iar de nu veţi ierta oamenilor greşelile lor, nici Tatăl vostru 
nu vă va ierta greşelile voastre" (Matei 6, 14-15). 


Sufletul nostru este fiinţă simplă (necompusă, neamestecată) şi de aceea nu poate 
iubi dintr-o dată pe Dumnezeu şi - să zicem - banii, mâncarea, băutura, sau pe 
aproapele în acelaşi timp cu banii, mâncarea, băutura. De aceea se şi spune: 
„Nimeni nu poate să slujească la doi domni, căci sau pe unul îl va urt şi pe celălalt 
îl va iubi, sau de unul se va lipi şi pe celălalt îl va dispreţui; nu puteţi să slujiți lui 
Dumnezeu şi lui mamona" (Matei 6, 24). De aceea şi psalmistul zice, prin Duhul 
Sfânt: „Bogăția de ar curge, nu vă lipiţi inima de ea“ (Psalmul 61 , 10). Deci. 
creştinule, oricine ai fi, teme-te să nu-ţi legi inima de bani, mâncare, băutură, haine 
luxoase, locuinţă luxoasă, cărți, muzică profană, pentru ca să nu-ţi iubeşti şi să nu- 
ți răsfeți trupul cu orice ar fi: distracţii, lucruri plăcute la vedere, mâncăruri şi 
băuturi, cu somnul, trândăvia, lenea, cu îndeleniciri de ocară, cu jocuri, cu călătorii 


nefolositoare, cu cărți şi spectacole fără rost. lubeşte pe Unul Dumnezeu din toată 
inima, din tot sufletul, cu toată tăria şi cu toate gândurile, iar pe aproapele ca pe 
tine însuţi; faţă de toate cele ale lumii fii nepăsător, nu te împătimi şi nu te lăcomi 
de nimic. Fii râvnitor faţă de tot ce e simplu şi vei fi iubit de Dumnezeu. 
Îndepărtează de la tine viclenia, îndoiala, puţina credinţă, duplicitatea. 


Dumnezeu este Viaţă. Prin EI toate au primit viaţă, toate există. EI este Cel ce este 
şi Atotţiitorul, căci de la EI vin toate şi prin EI se ţin. Numai pe EI îl cunoaştem ca 
unică Existenţă. Diavolul este moarte, fiindcă s-a îndepărtat, prin liber arbitru, de 
Viaţă, adică de Dumnezeu. Şi întrucât Dumnezeu este Existenţă, de la diavolul, din 
pricina căderii sale din viaţă, vine neviaţă, visare deşartă, amăgire; cuvântul său nu 
poate crea viaţă, este minciună, după cum cuvântul lui Dumnezeu este Adevărul. 


Duhul Sfânt este pentru îngeri şi pentru oameni ca aerul pentru vieţuitoare şi pentru 
plante. De aceea a spus Domnul. „Vântul suflă unde voieşte şi tu auzi glasul 
(suflarea) lui, dar nu ştii de unde vine, nici încotro se duce“ (loan 3, 8). lată de ce 
trebuie să fii convins că sufletul respiră prin Duhul Sfânt şi să nu uiţi cine îţi este 
Binefăcătorul şi cine Viaţa şi, căzând înaintea Lui cu evlavie, în fiecare zi, 
cinsteşte-L prin dragoste şi prin fapte bune. Fugi de suflarea rău mirositoare a 
diavolului, cea a patimilor şi păcatelor, dar mai cu seamă de vrajbă, neorânduială, 
trufie, necredinţă. Spune-ţi mai des în sinea ta: „Sufletul meu respiră prin Duhul 
Sfânt; rămână veşnic în mine slava Duhului Sfânt, împreună cu Tatăl şi cu Fiul. 


Trebuie să nu uităm niciodată că omul este suflare a gurii lui Dumnezeu, chip al lui 
Dumnezeu-Tatăl, Fiul şi Duhul Sfânt; că păcatele şi neputinţele omului sunt 
apariţii întâmplătoare, venite din afară, pete murdare pe care harul le poate lesne 
şterge: „Stropi-mă-vei cu isop şi mă voi curăţi, spăla-mă-voi şi mai vârtos decât 
zăpada mă voi albi“ (Psalmul 50, 8). Se cuvine să nu uităm că „Dumnezeu aşa a 
iubit lumea - deşi ea este coruptă şi păcătoasă - încât pe Fiul Său, cel Unul-Născut 
L-a dat, ca oricine crede în EI să nu piară, ci să aibă viaţă veşnică" (loan 3, 16). Să 
iubim pe tot omul ca pe noi înşine, aşa cum iubeşte Dumnezeu. Cu toate că suntem 
mari păcătoşi, ne iubim pe noi înşine. Să-l iubim şi pe aproapele nostru, chiar dacă 
este plin de păcate, fiindcă nu este om care să nu păcătuiască. 


Concepţiile false în privinţa credinţei se dau în vileag ele însele, fiindcă ne pustiesc 
viaţa sufletească, vădindu-se că vin de la diavolul, părintele minciunii, al visării 
deşarte, cel ce are stăpânire asupra morţii. Concepţiile juste îşi învederează justeţea 
tot prin ele însele: dau vigoare inimii, semn că vin de la Duhul Sfânt, Dătătorul de 
viaţă, de la Părintele Vieţii, şi care sălăşluiesc în Fiul, Cel ce este Viaţa. „După 
roadele lor îi veţi cunoaşte“ (Matei 7, 20). Nu te tulbura şi nu cădea în uimire când 


ți se vor buluci în minte gânduri pierzătoare, aducându-ţi strâmtorare în inimă şi în 
suflet. Ele sunt mincinoase, vin de la diavolul, ucigaşul oamenilor. Alungă-le 
îndată, nu sta să te întrebi de unde vor fi apărut ca nişte musafiri nepoftiţi. Îi poţi 
recunoaşte îndată după roade; nu te lua la sfadă cu ei, te vor duce într- un labirint 
din care nu vei fi în stare să ieşi, vei rătăci în el, chinuindu-te. 


Îmi place să mă minunez privind icoana Dătătorului de viaţă înviind din mormânt, 
cu steagul în mână - simbolul biruinţei Sale asupra morţii şi asupra celui ce are 
stăpânirea morţii - diavolul: „Unde îți este, moarte, biruinţa ta? Unde îţi este, 
moarte, boldul tău?“ (1 Corinteni 15, 55). Ce Biruitor preaslăvit! Şi ce crâncen şi 
neîndurător vrăjmaş a înfrânt pe cel ce s-a împăunat cu biruinţele sale de mii de 
ani! „Ţie, Biruitorului morții, îți strigăm: «Osana întru cei de sus! Binecuvântat 
este Cel ce vine intru numele Domnului!» (Tropar la Duminica Floriilor). „Te 
slăvim Hristoase, Dătătorule de viaţă, Care pentru noi Te-ai pogorât la iad şi pe toți 
ne-ai înviat împreună cu Tine“ (Doxologie la utrenia din Duminica Sfântului 
Apostol Toma). „Sculându-Te din mormânt, o, Hristoase. ai ridicat împreună cu 
Tine întregul neam al lui Adam“ (Canonul Paştelui cântarea a şasea). 


Vă spun că pentru orice cuvânt deşert, pe care îl vor rosti, oamenii ,„, vor da 
socoteală în ziua judecății" (Matei 12, 36). la aminte că va trebui să răspunzi şi să 
primeşti osândă pentru orice cuvânt deşert, nu numai pentru cele ce duc în ispită. 
Fiindcă la Domnul nostru, unicul Creator al cuvântului, nu există şi nu pot exista 
cuvinte deşarte; cuvântul Domnului „nu se întoarce la El fără rod“ (Isaia 55, 11); 
„că la Dumnezeu nimic nu este cu neputinţă" (Luca 1, 37). Deoarece suntem creaţi 
după chipul lui Dumnezeu, nici cuvintele noastre nu trebuie spuse în gol, zadarnic, 
deşert; fiecare cuvânt trebuie să aibă putere spirituală, instructivă şi ziditoare. 
„Vorba voastră să fie întotdeauna plăcută, dreasă cu sare, ca să ştiţi cum trebuie să 
răspundeţi fiecăruia" (Coloseni 4, 6). De aceea, şi când te rogi, şi când stai de 
vorbă cu cineva, fii cu luare-aminte ca nu cumva să spui vorbe goale, vorbe în 
vânt. 


Poţi oare primi cu vrednicie, cu credinţă şi cu dragoste Trupul lui Hristos dacă 
dispreţuieşti mădularele Sale, dacă nu le dai milostenie? Creştinii sunt mădulare 
ale lui Hristos, mai ales săracii. lubeşte-le, fui milostiv cu ele şi stăpânul se va arăta 
prisositor milostiv şi faţă de tine. Dar ce milostivire mai mare ar putea fi decât 
aceea că Mântuitorul nostru ne face părtaş preacuratului Său Trup şi preacuratului 
Său Sânge? 


Cuvintele „că a Ta este împărăţia şi puterea şi mărirea în vecii vecilor" înseamnă: 
Tu, Doamne, Unul eşti, pretutindenea şi împărăţeşti veşnic, ca împărat atotputernic 


şi slăvit. Sau: Tatăl este împărăția, Duhul Sfânt - puterea, Fiul - mărirea, fiindcă s-a 
spus: eu Te-am prea slăvit pe Tine pe pământ" (loan 17, 4). 


Nu fi mort cu inima; fă în aşa chip încât inima să nu se lenevească, să nu adoarmă 
duhovniceşte, să nu se împietrească în nesimţire; altminteri va fi vai de tine, când 
te vei afla în situația de a-l sluji Domnului, prin efortul minţii şi al inimii, cu o 
asemenea inimă. Dezrădăcinează-ţi din inimă, pe orice cale, trufia, cea trupească şi 
cea spirituală, care stă împotriva Duhului Sfânt. Ea caută să se ascundă în inimă şi 
iese la iveală în raporturile cu oamenii şi atunci când ne rugăm. 


Aduc cântare de mulţumire Domnului Dumnezeului meu, Dumnezeul mântuirii 
mele. Înainte de Săptămâna Patimilor, când trebuia să săvârşesc Taina 
Spovedaniei, vrăjmaşul a încercat să mă smintească; am simţit în inimă ceva ca o 
strâmtorare, o tulburare, o cumplită urâciune. Dar m-am rugat din tot sufletul, cu 
neclintită credință Domnului mântuirii mele, zicând: „Dumnezeule, Părinte 
Atotbun! Tu, prin gura Fiului Tău, Unul-Născut, Domnul nostru lisus Hristos, ai 
zis: «Cereţi şi vi se va da... oricine cere, ia... sau cine este omul acela între voi care, 
de va cere fiul său pâine, oare el îi va da piatră?... Cu cât mai mult Tatăl vostru cel 
din ceruri va da cele bune celor care cer de la El“ (Matei 7, 7-11). Cu credinţa că 
cele pe care Le-ai făgăduit se vor afla în inima mea, Te chem, zicând: „Dă-mi 
acum Duhul Tău cel Sfânt, ca să-mi întărească inima, să pot săvârşi Taina 
Spovedaniei, pentru a lega şi dezlega cu înţelepciune cele ce apasă conştiinţa 
oamenilor, cu răbdare şi bunăvoință, pentru ca raporturile cu fiii mei duhovniceşti 
să fie iubitoare şi ziditoare”. Şi ce-a urmat? O, Dumnezeule al milelor! Am făcut 
spovedania cum nu s-ar fi putut mai bine: calm, cu iubire, în chip ziditor, n-am 
simţit nici o apăsare, nici o nelinişte, nu m-am grăbit, prea slăvesc dreapta 
miluitoare a Părintelui ceresc. Aşa ar trebui să capăt putere de fiecare dată, prin 
rugăciune către Tatăl ceresc, izvorâtă din inimă, ori de câte ori mă aflu în faţa unei 
nevoinţe duhovniceşti. Aşa s-a rugat Domnul nostru lisus Hristos înainte de a Se 
arăta neamului omenesc, înainte de chemarea apostolilor, înainte de patimile Sale. 


Nu te supăra pe cei ce îţi vorbesc sau se poartă nesincer cu tine; tu însuţi vorbeşti 
sau te porți oare sincer cu alții? Nu cumva eşti făţarnic? Sau faţă de Dumnezeu, 
când te rogi, când vorbeşti cu EI eşti întotdeauna sincer, nefăţarnic? Oare de câte 
ori nu ţi se întâmplă să rosteşti adevăruri cu gura, iar inima să mintă? Trăieşti, oare, 
înaintea lui Dumnezeu cu inima deschisă, neprefăcându-te? Dacă înaintea lui 
Dumnezeu şi a oamenilor nu stai drept, ci, de multe ori strâmb, mincinos, fals, nu 
te mira că şi alţii sunt nesinceri faţă de tine, ipocriţi. „Prin ceea ce păcătuieşte 
cineva, prin aceea se şi pedepseşte" (înţelepciunea lui Solomon 11, 16). În cele în 
care te ştii tu însuţi păcătos, fii îngăduitor cu alţii. 


Ţine minte că răutatea pe care o ai în tine de la diavolul nu poate înfrânge şi 
nu va înfrânge niciodată negrăita, nemărginita bunătate a lui Dumnezeu 


Ține minte că răutatea pe care o ai în tine de la diavolul nu poate înfrânge şi nu va 
înfrânge niciodată negrăita, nemărginita bunătate a lui Dumnezeu, Răutatea 
diavolească din tine este mare, dar bunătatea Domnului este infinit mai mare. De 
aceea când te încearcă fără să vrei îndoială, puţină credinţă, hula, răutatea, invidia, 
avariţia, iubirea de arginţi, duplicitatea, nu uita că bunătatea lui Dumnezeu nu are 
limite şi că se va întoarce cu milostivire spre tine dacă te vei lepăda de răutate. 


Fă bine săracului de bunăvoie, nebănuitor, fără a sta pe gânduri şi fără a-i pune 
întrebări meschine, cunoscând că în persoana săracului îi faci bine lui Hristos 
însuşi, dună cum este scris: „întrucât aţi făcut bine unuia dintre aceşti frați ai Mei 
prea mici, Mie mi-aţi făcut" (Matei 25, 40). Să ştiu că milostenia ta nu va însemna 
niciodată nimic în comparație cu omul, acest fiu al lui Dumnezeu. Toate 
milosteniile tale nu sunt decât pământ şi cenuşă; orice milostenie materială trebuie 
să fie însoțită de o milostenie a sufletului; de mângâiere, de o purtare iubitoare, 
cordială, frățească faţă de aproapele; nu-l face să se simtă îndatorat în vreun fel, nu 
te arăta trufaş. „Cel ce împarte altora să împartă cu firească nevinovăție (...) dacă 
miluieşte, să miluiască cu voie bună“ (Romani 12, 8). Ai grijă ca milostenia ta 
materială să nu rămână fără valoare, neînsoţită şi de o milostenie pornită din suflet. 
Să ştui că în ziua judecății Stăpânul te va cerceta şi în privința faptelor bune. 
Aminteşte-ţi că cerul şi pământul au fost create pentru om, „spre moştenire 
nestricăcioasă şi neîntinată, păstrate în ceruri” (1 Petru 1, 4). Pentru oameni, 
Dumnezeu-Tatăl nu Şi-a cruțat pe Unicul Său Fiu, ci L-a dat morții pentru 
mântuirea noastră. Din pricina răutăţii noastre, diavolul ne împiedică în săvârşirea 
de fapte bune. 


Cuvintele rugăciunii sunt asemenea ploii sau ninsorii când sunt spuse cu credinţă şi 
participare. Fiecare dintre ele conţine propria sa putere germinativă şi propriul său 
rod. Stropii de ploaie şi fulgii de zăpadă, toţi împreună şi fiecare în parte, adapă 
pământul care capătă vlagă şi aduce rod. Întocmai şi cuvintele rugăciunii, această 
ploaie duhovnicească; fiecare picătură şi fiecare fulg pot adăpa sufletul care prinde 
vlagă şi rodeşte fapte bune, împreună-lucrătoare cu Duhul Sfânt, mai ales când 
sunt însoţite şi de o ploaie de lacrimi. 


Milostenia omenească este suspicioasă: parcă i-ar fi frică să nu dea celui ce are sau 
să nu dea prea mult. Milostenia Domnului nu este aşa; “Bun este Domnul cu toţi şi 
îndurările Lui, peste toate lucrurile Lui“ (Psalmul 144, 9). „Căci celui ce are - zice 


Domnul - i se va da şi-i va prisosi, iar de la cel ce n-are şi ce are i se va lua“ (Matei 
25, 29). 


Când te rogi, nu face voia trupului celui trândav; nu te grăbi. Trupului i se urăşte 
de efortul rugăciunii, se simte apăsat şi atunci dă zor să termine mai repede, ca să- 
şi afle răgaz sau să-şi vadă de treburile zilnice. 


Simplitatea să te însoţească oriunde şi oricând: fii mai cu seamă simplu (curat) în 
credință, nădejde şi dragoste, fiindcă Domnul este Fiinţă simplă, Unime, pururea 
închinată şi sufletul nostru este tot simplu. Trupul se împotriveşte sufletului, când 
îi facem pe plac, de pildă, când mâncăm şi bem peste măsură şi mai mult de 
plăcere, când fumăm, ne distrăm, în general când cedăm trupului, făcându-l să 
precumpănească asupra sufletului. 


Cât de distinct se separă în noi, pe de-o parte Duhul binelui, al păcii, al liniştii, 
bucuriei, luminii, Duh dătător de viaţă, iar pe de altă parte, duhul răutăţii, al 
strâmtorării, sfârşelii, urâtului, întunericului, duh care ucide sufletul. Cel dintâi este 
Duhul lui Dumnezeu, prin Care trăim, respirăm duhovniceşte ne mişcăm şi 
existăm; celălalt, duhul răului, al satanei. 


Dumnezeul dragostei este neschimbător; şi noi se cuvine să fim neschimbători şi 
statornici în iubire: „Dragostea nu cade niciodată" (1 Corinteni 13, 8). Lipsa 
dragostei, sau ura, sau doar indiferența şi disprețul vin de la diavolul. 


Orice cuvânt al Stăpânului este existenţă spirituală sau materială, fiindcă Domnul 
este Cel ce este şi Ziditorul. Stăpânul, Domnul Dumnezeu, este Atotputernic, fiind 
Duh infinit, putere nemărginită şi supremă înţelepciune şi fiecare gând al Său are 
sau poate avea existenţă, poate prinde viaţă, deveni faptă, prin voinţa Sa. 


Nefericit este cel ce iubeşte peste măsură comodităţiile vieţii şi care s-a înconjurat 
cu acestea. La orice inconfort se va simţi stingherit, dezarmat, fiindcă nu este 
obişnuit să rabde. Şi totuşi, toată viaţa creștinului este „inconfortabilă", o cale 
îngustă şi plină de asperităţi, o cruce care impune privațiuni şi cere o imensă 
răbdare. Nu umbla după un trai lesnicios, nu îndrăgi înlesnirile lumii acesteia, ci 
iubeşte pe Hristos, purtătorul Crucii. Rabdă strâmtorările, obişnuieşte-te cu ele. 
„M-am deprins să fiu îndestulat cu ceea ce am“ (Pilipeni 4, 11), spune Apostolul. 
Nefericit este cel ce iubeşte podoabele, cel ce caută să-şi împodobească trupul cu 
ele. El nu se va mai putea strădui să-şi împodobească aşa cum se cuvine sufletul, 
prin credinţă, dragoste, blândeţe, smerenie, adevăr, răbdare. Nefericit este, de bună 
seamă, şi cel ce umblă după podoabele care vin o dată cu onorurile; unul ca acesta 


se va preface pe sine într-un idol netrebnic şi asemenea lui Nabucodonosor, se va 
trufi în faţa celor ce nu au onoruri ca ale sale, cerându-le să i se închine 
(frumuseţea nu constă în podoabe). Chiar şi noi, bărbaţii, am devenit asemenea 
femeilor, umblăm după tinichele, gătindu-ne cu ele ca nişte idoli, fără să ne gândim 
cum să ne împodobim înlăuntrul nostru, lăsându-ne deoparte cu totul alcătuirea 
interioară, cămara sufletului. Nefericit este cel căruia îi place să se grăbească; se va 
poticni într-una, va avea de înfruntat nenumărate strâmtorări şi neplăceri sufleteşti 
din pricina grabei, va avea nu puţine prilejuri de a-şi ieşi din fire. Nefericit este cel 
ce s-a împătimit de mâncare şi băutură, care se gândeşte doar la cum să se sature şi 
cum să-şi facă poftele. Când va începe să slujească Domnului îşi va da seama că 
mâncarea şi băutura, atunci când inima nu este luată în seamă sunt pentru trup 
povară, iar pentru suflet durere şi picire şi că omul se poate sătura cu hrană foarte 
puțină şi foarte simplă. 


Sufletul omului este simplu, ca tot ce este duh. De aceea trebuie să fie simplu şi în 
dragoste, adică să-L iubească pe Dumnezeu, ca pe Cel căruia îi datorează existenţa, 
iar pe om ca pe sine însuşi, ca pe semenul său; de cele ale lumii să nu se lege 
nicicum, niciodată. Fiindcă acestea nu-i sunt înrudite şi tocmai din această pricină 
suferă sufletul când se ataşează de ele. 


Fiecare cuvânt din Sfânta Scriptură, din slujba dumnezeieştii Liturghii, 
Utreniei, Vecerniei, fiecare cuvânt din rugăciunile ce se rostesc la Sfintele Taine şi 
ierurgii cuprinde în sine o putere aparte, asemenea celei a semnului cinstitei şi de 
viaţă făcătoarei Cruci. Un astfel har îi este propriu fiecărui cuvânt spus în Biserică, 
în virtutea cuvântului ipostatic al lui Dumnezeu întrupat, Capul Bisericii, Cel ce 
sălăşluieşte în Biserică. Dar o putere proprie are, în virtutea Cuvântului lui 
Dumnezeu Celui simplu şi care pe toate le umple, orice cuvânt cu adevărat ziditor. 
Cu câtă atenţie şi evlavie se cuvine să rostim orice cuvânt, şi cu câtă credinţă! 
Fiindcă cuvântul este Însuşi Creatorul-Dumnezeu şi prin cuvânt s-au adus toate din 
neființă la fiinţă. 


Numim Sfintele Taine daruri dumnezeieşti, fiindcă ni le dă Domnul, fără să aştepte 
vreo plată şi fără ca noi să fii meritat în vreun fel. În loc să ne pedepsească pentru 
nenumăratele noastre fărădelegi, pe care le săvârşim în fiecare zi, oră şi minut şi să 
ne dea morţii spirituale, Domnul ne dă prin Sfintele Sale Taine iertare şi curăţire de 
păcate, sfințire, pace puterilor noastre duhovniceşti, vindecare şi sănătate sufletului 
şi trupului şi tot binele, ţinând seama numai de credinţa noastră. 


Dacă Stăpânul se dă nouă fără plată, în fiecare zi, pe Sine însuşi spre mâncare, ne 
dă dumnezeieșştile Sale Taine, nu se cuvine oare să dăm şi noi, neîntârziat şi fără 


plată, în dar bunuri pieritoare celor ce ni le cer: bani, mâncare, băutură, 
îmbrăcăminte? Şi de ce să ne supărăm pe cei ce mănâncă pâinea pe care o primesc 
de la noi pe gratis, de vreme ce noi înşine mâncăm, fără a fi plătit-o, nepreţuita şi 
nemuritoarea hrană a Trupului şi Sângelui Domnului? „De la cel care ia lucrurile 
tale, nu cere înapoi" (Luca 6, 30). 


Trăieşti în casa lui Dumnezeu într-o lume minunată; te bucuri fără plată de toate 
darurile bunătățiui şi mărinimiei lui Dumnezeu, care îți sunt date din belşug de la 
natură, tot pe degeaba; trăieşti în casa lui Dumnezeu, în Biserică, în obştea celor 
mântuiţi, bucurându-te de toate darurile harului, pentru a ta mântuire. Deci nici tu 
nu sta la îndoială şi, pe cât îţi este cu putinţă, fă bine fratelui tău; fu bun chiar şi cu 
cei nemulțumitori şi răi, ca să poţi fi „fiu al Celui Preaînalt" (cf. Luca 6, 35). 
Primeşte pe toată lumea cu bucurie în casa ta, cunoscând că şi tu trăieşti, fără a da 
ceva în schimb, în casa lui Dumnezeu, în acea casă a lui Dumnezeu spirituală şi 
universală care este Biserica, cea care te pregăteşte pentru viaţa veşnică. Os- 
pătează-i cu bucurie şi fără să le ceri nimic în schimb pe cei ce vin în casa ta şi nu 
uita că şi tu te ospătezi zilnic de la masa Stăpânului, cu însuşi Preacuratul Său Trup 
şi Sânge. 


Te întrebi: ce să mă fac cu inima mea? Bate împotriva a tot ce este adevărat şi 
sfânt. Necredinţa o slăbeşte tocmai atunci când i s-ar cere credinţă nezdruncinată, 
trădează atunci când ar trebui să ţină credinţă până la moarte; nu tresare, ba chiar 
aproape că e gata să râdă atunci când ar trebui să se înspăimânte. Ce să mă fac, ce 
să mă fac cu inima mea, mă întrebi. Recunosc cu hotărâre, o dată pentru totdeauna, 
ca pe un adevăr nestrămutat, că inima ta este minciună, rezemul minciunii, „tot 
omul este minciună" (Psalmul 115, 2). Tot ceea ce este în Biserică însă, de la 
cuvântul lui Dumnezeu până la cea mai scurtă rugăciune, este adevăr, fiindcă 
Biserica lui Dumnezeu este „stâlp şi temelie a adevărului" (1 Timotei 3, 15), ca una 
zidită pe piatra de temelie - Hristos, Cel ce este Adevărul - şi care este însuflețită şi 
călăuzită în veci de Duhul Sfânt - Duhul Adevărului. 


Biserica este calea cea sigură către viaţa veşnică. Urmeaz-o neabătut şi vei ajunge 
în Împărăţia Cerurilor. Dacă, din pricina trufaşei conştiinţe de sine sau a 
necredinţei te vei abate, la vreo răspântie, va fi numai din vina ta; te vei rătăci şi 
vei pieri. „Eu sunt Calea, Adevărul şi Viaţa" (loan 14, 6). 


Neîndoielnic, diavolul îşi face cuib în inimile foarte multor oameni sub forma 
apatiei, slăbiciunii, lenevirii faţă de toată fapta cea bună şi folositoare, îndeosebi 
față de faptele de credinţă, de evlavie, cele ce impun concentrarea şi trezvia inimii 
şi, în general, faţă de orice efort de natură spirituală. În acest chip el supune inima 


prin moleşeală, iar mintea printr-un blocaj la vremea rugăciunii. Inima este înfrântă 
astfel prin apatie, răceală, inerție atunci când s-ar cere făcută o faptă bună; de pildă, 
să arăţi compătimire unuia aflat în suferință, să ajuţi pe cineva la nevoie, să-l 
mângâi pe un întristat, să-l înveţi pe un ignorant, să-l aduci pe calea cea dreaptă pe 
un rătăcit şi altele. Inimii trebuie să-i purtăm mereu de grijă; să risipim din ea pâcla 
moleşelii, când este încremenită nesimţire; să facem în aşa fel încât să ardă 
neîncetat de credinţă şi de iubire de Dumnezeu şi de aproapele, să fie gata pentru 
tot lucrul şi toate sacrificiile întru slava lui Dumnezeu şi mântuirea aproapelui. „La 
sârguință nu pregetaţi; cu duhul fiţi fierbinți, Domnului slujiţi“ (Romani 12, 11). 
Diavolul îşi găseşte culcuş în inima noastră şi sub forma unei irascibilităţi din cale- 
afară de mari; devenim uneori de un egoism atât de bolnăvicios, încât nu acceptăm 
să fim contrazişi nici sub cea mai neînsemnată formă, să nu ni se pună în cale nici 
un obstacol, fie material, fie spiritual; nu îngăduim să ni se spună un singur cuvânt 
aspru sau grosolan. Deşi tocmai atunci ar trebui să avem răbdare, când sufletul ne 
este cuprins de talazurile răutății şi nerăbdării,. „Prin răbdarea voastră veţi dobândi 
sufletele voastre" (Luca 21, 19). „Şi a căzut ploaia şi au venit râurile mari, şi au 
suflat vânturile şi au izbit în casa aceea, şi a căzut. Şi căderea ei a fost mare” 
(Matei 7, 27). Ce se va întâmpla cu inima omului, ce se va întâmpla cu omul, când 
diavolul va face să vină asupra lui râurile mari ale ispitelor şi va sufla cu vânturile 
uneltirilor sale? Dacă creştinul stă ferm pe acea piatră care este Hristos, nu va 
cădea; dar dacă stă pe nisipul judecății sale egoiste, al patimilor, va cădea cu cădere 
mare (cf. Matei 7, 24-27). 


Oare Eu nu însemn totul pentru tine, tu, cel împodobit cu chipul Meu? De ce te-ai 
putea lipi? Pe ce te-ai putea bizui? Nu mă părăsi pe Mine, Cel ce sunt izvor de apă 
vie (de viaţă). Eu sunt Viaţa însăşi. Viaţa noastră este Domnul. Dacă îl avem în 
inimă, putem fi pe deplin mulţumiţi. Doar EI ne susţine viaţa. De aceea s-a şi spus: 
„Nu numai cu pâine va trăi omul, ci cu tot cuvântul ce iese din gura lui Dumnezeu" 
(Matei 4, 4). 


Nu te lenevi să te rogi cu osârdie pentru alţii şi împreună cu ei, la cererea lor sau 
din proprie iniţiativă; dacă o vei face, primi-vei tu însuți milă de la Dumnezeu, 
harul Său îți va cuprinde inima îndulcindu-te şi întărindu-te în credinţă şi în 
dragoste de Dumnezeu şi de aproapele. Ceea ce spun este adevărul adevărat. 
Cunosc din experienţă. De obicei, pentru alţii ne rugăm cam fără chef, din 
necesitate şi din obişnuinţă, fără o deplină participare a inimii; trebuie să o facem 
din toată inima, cu mare credinţă şi îndrăznire, ca să primim mare şi bogată milă de 
la Dumnezeu, Cel îndurător şi Preadarnic. „Să ceară - se spune - cu credinţă, fără 
să aibă nici o îndoială, pentru că cine se îndoieşte este asemenea valului mării, 
mişcat de vânt, aruncat încoace şi încolo" (Iacov 1, 6). Domnului - Părintele nostru 


al tuturor - Îi este plăcut când ne rugăm de bunăvoie, cu credinţă şi dragoste unii 
pentru alții, fiindcă EI este Dragostea, cea gata mereu să miluiască, pentru 
dragostea cea dintre noi. Sfântul Duh glăsuieşte: „Rugaţi-vă unul pentru altul, ca să 
vă vindecaţi (lacov 5, 16). Vezi cât de plăcută îi este lui Dumnezeu rugăciunea 
lucrătoare a unuia pentru altul? 


Când te rogi lui Dumnezeu, închipuie-ţi apropierea de Dânsul după cum urmează: 
prin El respiri în fiecare clipă, prin El te mişti, te luminezi, îţi afli liniştea, 
dobândeşti tărie, intr-un cuvânt, trăieşti prin EL, după cuvântul Scripturii: „în EL 
trăim şi ne mişcăm şi suntem... El dând viaţă tuturor şi suflare şi toate" (Faptele 
Apostolilor 17, 28 şi 25). „Aproape este de tine cuvântul, în gura ta şi în inima ta... 
Că de vei mărturisi cu gura ta că lisus este Domnul şi vei crede în inima ta (...) te 
vei mântui" (Romani 10, 8-9). 


Creştinul trebuie să se roage pentru toţi creştinii întocmai cum se roagă pentru sine, 
pentru ca Domnul să le dea sporire în viaţă şi în credinţă, înţelepciune duhov- 
nicească, izbăvire de păcate şi de patimi. De ce, oare? Din iubirea creştinească, ce 
vede în toţi creştinii mădulare ale sale şi mădulare ale lui Hristos Dumnezeu, 
Mântuitorul nostru al tuturor, acea iubire care doreşte altora ceea ce îşi doreşte 
sieşi şi care se străduieşte prin toate mijloacele să facă altora ceea ce face pentru 
sine. 


Ținem icoane în casele noastre şi ne închinăm înaintea lor printre altele şi pentru a 
arăta că ochii Domnului Dumnezeu şi ai tuturor locuitorilor cerurilor sunt aţintiți 
mereu asupra noastră şi că ne „văd" nu numai faptele, ci şi cuvintele, gândurile şi 
dorinţele. 


Mulţumesc Maicii Biserici că mi-a arătat, în ectenii, pentru ce să mă rog, fiindcă 
„Noi nu ştim să ne rugăm cum trebuie, ci însuşi Duhul se roagă pentru noi - în 
ectenii - cu suspine negrăite" (Romani 8, 26). Slavă dării celei bune a Sfântului 
Duh Mângâietorul! Sunt convins că, din încredințarea Mântuitorului, El rămâne cu 
noi în veci, pentru a ne învăţa tot adevărul, pentru a nu îngădui să cadă în rătăcire 
cei ce caută cu osârdie şi cu smerenie adevărurile lui Dumnezeu. De ce oare 
începem rugăciunile cu invocarea Împăratului ceresc - Duhul Adevărului? 
Deoarece EI este Cel ce ne învaţă să ne rugăm şi Cel ce ne dă rugăciunea, Cel ce 
rămâne în veac şi Cel ce lucrează în lume. Îţi mulțumim, lisuse Doamne, fiindcă 
datorită Ție Duhul Sfânt pogoară în lume. 


Hristos este nădejdea noastră; curățirea, Sfinţirea, învierea, viaţa şi pacea 
noastră; ne este nouă tuturor Singurul lucru de trebuinţă şi de aceea Sfânta 


Biserică nu încetează Să ne reamintească aceasta, cu mare glas, în timpul 
slujbelor de înmormântare şi al parastaselor pentru răposaţi şi al altor Slujbe 
bisericeşti, fiindcă noi obişnuim să uităm ceea ce este unicul lucru cu adevărat 
necesar; patimile trupeşti atrag după ele şi o alterare a minţii, a memoriei, a 
imaginaţiei, a inimii şi a voinţei. O dată cu moartea ne Sunt luate toate cele 
pământeşti: bogăţia,  distincţiile, frumusețea trupească, frumuseţea 
îmbrăcăminţii, locuinţele spaţioase, mâncărurile şi băuturile alese; faptele bune, 
făcute din tot sufletul, rămân veşnic cu noi; ele sunt veşmintele noastre 
nepieritoare. lar Hristos este bogăţia noastră cea veşnică, viaţa noastră, 
adevărata frumuseţe, adevărata mărire şi cinste, îmbrăcămintea cea 
nestricăcioasa, care va rămâne veşnic cu noi. 


Pentru ca creştinul să vieţuiască creştineşte şi ca viaţa în duh să nu se stingă în el 
cu totul, trebuie să practice rugăciunea acasă şi în obştea credincioşilor, să 
frecventeze cu credincioşie, cu luciditate şi cu osârdie sfintele slujbe ale Bisericii, 
aceasta fiind tot atât de necesar ca şi a turna untdelemn în candelă, ca să nu se 
stingă. Şi fiindcă o rugăciune sinceră, fierbinte cere înfrânare pentru a menţine o 
viaţă cu adevărat creştinească, ardoarea credinţei, nădejdii şi dragostei, postul şi 
înfrânarea sunt de neînlocuit. Nimic nu stinge mai repede în noi flacăra credinţei 
decât neînfrânarea, lăcomia, ghiftuiala, o viaţă împrăştiată şi desfrânată. Mă pierd, 
mor duhovniceşte atunci când nu slujesc toată săptămâna şi mă înflăcărez, mi se 
înviorează sufletul şi inima când slujesc, când nu mă rog doar de formă, când 
rugăciunea mea devine lucrătoare, duhovnicească, sinceră, ardentă. Dar atunci şi 
vrăjmaşii cei fără de trup se luptă mai aprig cu mine şi trebuie să le ţin piept. Ce 
efort mi se cere să fac faţă vicleniilor şi atacurilor lor! Şi teatrul face să se stingă 
credinţa şi viaţa creştinească, atunci când ne învaţă să trăim neluându-ne în serios, 
să ne folosim de vicleşuguri (sau ne învaţă ştiinţa de a trăi în lume), la modul 
frivol. El face educaţia descurcăreţilor fii ai veacului acestuia, nu a fiilor luminii. 
Teatrul este un adversar al vieţuirii creştineşti, un produs al spiritului lumii 
acesteia, nu al duhului lui Dumnezeu. Adevăraţii fii ai Bisericii nu merg la teatru. 


Nu există nimic mai important în lume pentru mântuirea sufletelor noastre şi nici 
realitate mai vrednică de necontenită aducere aminte decât răscumpărarea lumii de 
păcat, de blestem şi de moarte veşnică de către Fiul lui Dumnezeu. Sfânta Biserică 
a înscris pentru veşnicie, cu litere de neşters în imaginile şi rânduielile dumne- 
zeieştilor slujbe, întreaga iconomie a mântuirii noastre, pentru ca oamenii, înclinați 
în mare măsură să uite de Dumnezeu şi de mântuirea sufletelor lor, să uite tot ce a 
făcut Dumnezeu pentru mântuirea noastră, pentru veşnica noastră bucurie şi 
fericire, să aibă, ca să spunem aşa, permanent înaintea ochilor, la îndemână, 
măreţele, binefăcătoarele, prea înţeleptele fapte ale lui Dumnezeu, în raport cu noi 


oamenii, pentru a ne chema mereu la pocăință, la îndreptare, la mântuire, pentru a 
ne face să fugim de deşertăciunile cele stricăcioase, repede trecătoare ale lumii. „Și 
lumea trece, şi pofta ei, dar cel ce face voia lui Dumnezeu rămâne în veac“ (1 loan 
PAR A 


Caută să-ți păstrezi mereu stăpânirea de sine, ca să nu se istovească în tine viaţa 
duhovnicească, înţelepciunea cea duhovnicească. Cugetă mai mult la ceea ce citeşti 
sau cânţi, sau asculți în biserică, sau uneori acasă. Trăieşte-ţi viaţa după pilda 
sfinților, cu rugăciunile şi cu felul lor de a privi viaţa, precum şi lucrând virtuțile 
lor: blândeţea, smerita înţelepciune, nerăutatea, neprecupeţindu-ţi eforturile, 
ignorându-te pe tine, nepăsându-ţi de liniştea, mulţumirea şi desfătarea ta, în 
numele iubirii de Dumnezeu şi de aproapele, al răbdării, bărbăției, luptei; trăieşte 
cu credința, nădejdea şi dragostea lor. „Şi să fie mijloacele voastre încinse şi 
făcliile voastre aprinse. Şi voi fiți asemenea oamenilor care aşteaptă pe stăpânul lor 
când se va întoarce de la nuntă, ca, venind şi bătând, îndată să-i deschidă" (Luca 
12, 35-36). 


Dacă citeşti ziarele şi revistele profane şi desprinzi din ele un oarecare folos pentru 
sine, ca şi cetăţean, creştin şi tată de familie, cu atât mai vârtos trebuie să citeşti 
Evanghelia şi scrierile Sfinţilor Părinţi, fiindcă ar fi păcat ca un creştin să citească 
scrieri profane şi să nu le citească pe cele inspirate de Dumnezeu. Interesându-te de 
ce se întâmplă în această lume, nu scăpa din vedere propria-ţi lume lăuntrică, 
sufletul tău. Acestea îţi sunt mai aproape şi mai de preţ. A citi doar ziarele şi 
revistele înseamnă a trăi doar pe o singură dimensiune spirituală, nu cu tot sufletul, 
sau a trăi numai după trup, nu după duh. Tot ce este al lumii se va sfârşi o dată cu 
lumea. „Și lumea trece, şi pofta ei - adică toate preocupările ei - dar cel ce face 
voia lui Dumnezeu rămâne în veac" (1 loan 2, 17). 


Patima faţă de obiecte duce neîntârziat la o răcire față de Dumnezeu şi faţă de 
propria ta mântuire, răcire faţă de aproapele sau chiar ură, în cazul în care depinde 
de el obţinerea unor lucruri pe care întârzie să ni le dea, sau când suntem constrânşi 
să-i dăm lui ceva. De aceea este bine să fim faţă de lucruri cu totul nepăsători, ca să 
nu avem nici un pretext de a ne vrăjmăşi aproapele, ceea ce este un greu păcat. Fii 
mai presus de patimile acestei lumi corupte, deşarte, repede trecătoare; trăieşte 
având inima în ceruri, iubeşte cele bune, netrecătoare de acolo, pregătite celor ce îl 
iubesc pe Dumnezeu şi pe aproapele. 


“Cred într-una sfântă, sobornicească şi apostolească Biserică". Crezi oare că toţi 
drepteredincioşii creştini sunt mădulare ale unuia şi aceluiaşi trup şi că de aceea se 
cuvine să „păzim unitatea Duhului întru legătura păcii", să ne preţuim unii pe alții, 


să ne purtăm de grijă şi să ne ajutăm? Crezi că şi sfinţii sunt mădulare ale trupului 
lui Hristos, adică ale Bisericii, şi fraţi ai noştri, mijlocitori înaintea lui Dumnezeu 
pentru noi? Porţi oare respect oricărui creştin, socotindu-l mădular al lui Hristos şi 
frate al Lui după omenitate? lubeşti oare pe tot omul ca pe tine însuţi, ca pe trupul 
şi sângele tău? lerţi, oare, cu mărinimie greşelile? Ajuţi, din prisosul tău, pe cei 
aflaţi în lipsuri? Înveţi pe cei neştiutori, îi îndrepţi pe păcătoşii care au apucat pe un 
drum greşit? Mângâi pe cei întristaţi? Credinţa în Sfânta Biserică, sobornicească şi 
apostolească, trebuie să te determine să săvârşeşti toate acestea şi, dacă o vei face, 
ți se va făgădui mare răsplată de la Capul Bisericii, Domnul nostru Iisus Hristos. 


Lăsându-ne seduşi de cele trecătoare, preocupându-ne de ele peste măsură, pierdem 
din vedere lucrurile de o extremă însemnătate, cele cu adevărat congenere 
sufletului nostru şi care alcătuiesc adevărata şi eterna sa stihie; „ne săpăm fântâni 
sparte, care nu pot ţine apa şi părăsim izvorul apei celei vii“ (cf. Ieremia 2, 13). Nu 
transpunem în viaţă, astfel încât să ne intre în sânge, precepte duhovniceşti, sfinte, 
cereşti, dătătoare de viaţă, ci continuăm să trăim după criteriile şi tendinţele vieţii 
trupeşti, pământeşti, vicioase, care nu fac decât să ne istovească, să ne chinuie şi să 
ne dea morţii. O, dacă am putea judeca întotdeauna după Evanghelie, după cum ne 
învaţă Sfânta Biserică în slujbele şi rugăciunile sale în timpul săvârşirii Sfintelor 
Taine şi ierurgii, după cum cugetă Sfinţii Părinţi în scrierile lor. Atunci am fi toţi, 
aici pe pământ, cetăţeni ai cerului, „ceruri cuvântătoare”. 


Dumnezeiasca Liturghie este, pe drept cuvânt, Slujire cerească aici pe pământ, în 
timpul căreia Dumnezeu însuşi participă la ea, se află printre oameni, în chip 
deosebit, la modul cel mai apropiat şi mai strâns, fiind El însuşi sacerdotul 
nevăzut, Cel ce aduce şi Se aduce pe Sine în dar. Nimic nu este mai sfânt, mai 
înălțător, mai măreț, mai solemn şi mai dătător de viaţă decât Liturghia. În 
aceste clipe deosebite, Biserica devine cerul pe pământ, sfinţiţi slujitori 
întruchipând pe însuşi Hristos, îngerii, heruvimii, serafimii, apostolii. Liturghia 
repetă în perpetuitate triumful iubirii lui Dumnezeu faţă de neamul omenesc; ea 
este mijlocitoarea cea mai puternică pentru mântuirea lumii întregi şi a fiecărui 
mădular al acesteia. Nunta Mielului este nunta fiului de împărat în care 
logodnica Fiului lui Dumnezeu este fiecare suflet credincios adus de Duhul 
Sfânt. O, cât de temeinic trebuie să ne pregătim pentru a fi părtaşi, întotdeauna 
cu suflet curat, înălţat peste toate cele pământeşti, Sfintei Liturghii, pentru a nu 
ne număra printre aceia care, neavând haină de nuntă, purtând îmbrăcăminte 
întinată de păcate, au fost legaţi de mâini şi de picioare şi aruncaţi din odaia de 
nuntă în întunericul cel mai din afară. Din nefericire, astăzi mulți consideră că 
nu este nevoie să meargă la Liturghie. Unii se duc doar din obişnuinţă, se întorc 
aşa cum S-au dus, fără să le stea mintea la cele de sus, fără zdrobire de inimă, cu 


sufletul străin de căinţă, fără hotărârea de a se îndrepta. Alţii Stau fără pic de 
evlavie, distraţi, fără a se concentra, fără a se fi pregătit încă de acasă prin 
meditaţie şi înfrânare, unii reuşesc să se şi îmbete înainte de Liturghie, iar 
uneori Să şi mănânce pe săturate. 


Când Domnul a coborât pe Muntele Sinai, poporul evreu a primit dinainte 
poruncă să se pregătească şi să se curăţească. În timpul Sfintei Liturghii, 
Dumnezeu se pogoară pe pământ mai mult decât a făcut-o pe Muntele Sinai. 
Când Domnul i s-a arătat lui Moise pe Horeb, în rugul aprins, i-a poruncit să-şi 
scoată încălțămintea din picioare; la Liturghie se produce o mai cutremurătoare 
teofanie decât cea de pe Horeb. Acolo era doar o preînchipuire, aici apare însuşi 
chipul lui Dumnezeu. 


O, ce mult ne-am împătimit de cele pământeşti! Nu vrem şi nu suntem în Stare să 
consacrăm un singur ceas numai lui Dumnezeu, cât ţine dumnezeiasca, întru tot 
cereasca Liturghie. Chiar atunci mintea ne zburdă la celea pământeşti, ne lăsăm 
sufletul prins de imagini şi pofte pământeşti şi uneori - vai! - chiar de imagini 
impure. Aceasta în loc să ne rugăm cu ardoare, să cugetăm cu inimă curată la 
această taină, să ne căim pentru păcatele noastre, să dorim şi să cerem curăţire, 
sfințire, luminare; înnoire şi întărire în viaţa creştină, întru îndeplinirea 
poruncilor lui Hristos, să ne rugăm pentru vii şi morţi. Fiindcă Liturghia este o 
jertfă de milostivire, de mulțumire, de laudă şi de cerere. Cât este de măreaţă! 
Nu este rememorarea vieţii unui om de seamă, ci a însăşi existenţei lui 
Dumnezeu, Cel ce S-a întrupat, a pătimit şi a murit pentru noi, a înviat şi S-a 
suit la ceruri şi va să vină să judece lumea întreagă! 


Ce înseamnă a-l purta Domnului o recunoştinţă făţarnică? Recunoştinţă fățarnică 
este atunci când. primind de la Dumnezeu bogate, dar nemeritate daruri spirituale 
şi materiale, îi mulțumim cu gura, dar le folosim doar în profitul nostru, fără să le 
împărțim cu semenii. După ce le-am primit, le ascundem în tainiţe, în cufere, în 
rafturi, lipsindu-i prin aceasta pe mulți frați ai noştri de învăţătură duhovnicească, 
de cuvânt de folos, de mângâiere sau de mâncare, băutură, îmbrăcăminte, casă, 
asistență medicală, sau de posibilitatea de a se deplasa dintr-un loc în altul pentru 
obținerea celor de trebuință. O asemenea recunoştinţă este fățarnică şi potrivnică 
lui Dumnezeu. înseamnă că-l mulțumeşti lui Dumnezeu cu gura, prin fapte însă te 
arăţi nerecunoscător şi imoral. Şi cât de mulţi sunt aceşti „recunoscători"”, mai bine 
zis nerecunoscători! 


Firea noastră coruptă este gata să uite repede ceea ce este sfânt şi mântuitor, fiindcă 
păcatele şi patimile ne tulbură şi ne întunecă mereu capetele şi inimile, ni le 


domină, eliminând reminiscenţele, gândurile şi simţămintele legate de eveni- 
mentele istoriei sfinte şi de marile îndurări de care ne-a învrednicit Dumnezeu. De 
aceea Sfânta Biserică, fidelă păstrătoare a poruncilor Domnului său, a învăţăturii şi 
lucrării Sale, rămânând veşnic recunoscătoare negrăitelor Sale îndurări, a 
statornicit să se săvârşească. în fiecare zi, duminicile şi în zilele de sărbătoare, 
solemne slujbe bisericeşti, cu un ceremonial instructiv, în reprezentări sugestive, 
evocarea tuturor evenimentelor mântuitoare ale vieţii şi activităţii Domnului nostru 
lisus Hristos. ale întregii iconomii a mântuirii, atât din Vechiul cât şi din Noul 
Testament, precum şi ale facerii lumii văzute şi nevăzute de către Dumnezeu. 
Afară de acestea, de evenimentele legate de atotmântuitoarea, făcătoarea de minuni 
viaţă a Mântuitorului, şi cele legate de viaţa Preacuratei Sale Maici, care a slujit cu 
negrăită slavă Tainei întrupării Fiului lui Dumnezeu, de viaţa înaintemergătorului 
Său, a apostolilor şi proorocilor Săi, ierarhilor, mucenicilor, cuvioşilor, doctorilor 
fără de arginţi, drepţilor şi a tuturor sfinților care L-au slujit şi s-au făcut plăcuţi lui 
Dumnezeu, a nenumăraţilor mărturisitori ai Domnului, ai adevărului şi credinţei 
Sale dumnezeieşti, mântuitoare, a întregii Sale învățături divine, cei ce s-au făcut, 
după făgăduinţa Sa, moştenitori vieţii veşnice. Acest lucru este folositor şi necesar 
pentru a ne întări credința, nădejdea şi dragostea, pentru educaţia spirituală, 
creştină a omenirii, pentru învăţarea şi însuşirea dogmelor credinţei o dată şi pentru 
totdeauna, pentru cultivarea feluritelor virtuţi: statornicia în credință, bărbăţia, 
răbdarea, blândeţea, nerăutatea, smerenia, neagonisirea, înfrânarea, curăţia, dreapta 
înţelepciune şi altele, fiindcă viaţa Domnului şi a Preacuratei Sale Maici, precum şi 
cea a sfinților reprezintă modele ale tuturor virtuţilor, pe care, îndeplinindu-le, 
omul se poate face lesne plăcut lui Dumnezeu, mântuind sufletul său şi sufletele 
fraţilor săi. 


A birui păcatul care sălăşiuieşte în noi sau patimile „active” este ştiinţa 
ştiinţelor. de pildă, atunci când nu te Superi 
de nimic şi pe nimeni, atunci când nu gândeşti niciodată rău despre cineva, 
chiar dacă ţi-a făcut un rău, ci cauţi mai degrabă să-l dezvinovăţeşti pe acela 
prin toate mijloacele. înţelepciune este să disprețuieşti câştigul, să nu te arăţi 
linguşitor faţă de nimeni, ci Să spui oricui, fără teamă, adevărul în faţă; 
înțelepciune este să nu te laşi dus de frumuseţea chipului, ci să respecţi în 
fiecare om, urât sau frumos, chipul lui Dumnezeu, acelaşi la toți. Înţelepciune 
este să-ţi iubeşti vrăjmaşii, să nu le porţi răzbunare nici cu cuvântul, nici cu 
gândul, nici cu fapta; înţelepciune este să nu aduni bogății pentru sine, ci să dai 
milostenie săracilor, pentru a-ţi agonisi comoară nesecată în ceruri. Vai nouă, 
am învăţat aproape toate ştiinţele, dar n-am învăţat ştiinţa de a ne feri de păcat, 
arătându-ne, de cele mai multe ori cu desăvârşire neştiutori în această Ştiinţă 
morală. Rezultă de aici că adevărații înţelepţi, adevărații dascăli au fost sfinţii, 





adevărații ucenici ai Adevăratului învăţător - Hristos, noi toţi, cei ce ne socotim 
învăţaţi, fiind nişte ienoranți şi cu cât suntem mai Savanţi, cu atât devenim mai 
neştiutori, fiindcă nu cunoaştem şi nu facem singurul lucru care se cuvine făcut, 
ci lucrăm doar pentru iubirea de sine, de slavă, de câştiguri şi de desfătări 
lumeşti. 


Preotul nu trebuie să se lege de nimic din cele pământeşti printr-o patimă, pentru 
ca, săvârşind slujbele ce îi revin, marile şi cereştile Taine, să nu se lase prins 
nicicum de cursele diavolului, să ardă mereu de dragoste curată pentru Dumnezeu 
şi pentru cei de o fire cu el - oamenii - care pier în păcate şi care pot fi mântuiţi 
prin harul lui lisus Hristos Domnul, întru Sfântul Duh. Dar cât de înrădăcinate ne 
sunt năravurile cele păcătoase! Cât de puternic ne-am legat, cu patimă, de cele 
pământeşti! Când săvârşim Tainele, nu ne lepădăm niciodată cu totul de grijile 
lumești, de patimi, fiindcă ne-am deprins cu ele şi fiindcă vrăjmaşul ne tulbură, ne 
întunecă, ne zăpăceşte mintea, ne leagă inima, ne ţine în grea prinsoare. Nu te deda 
visărilor deşarte! Preotul trebuie să fie un înger, prin altitudinea gândurilor sale, 
prin curăție sufletească şi trupească, prin ardoarea iubirii faţă de Dumnezeu 
Atotfăcătorul şi Mântuitorul şi pentru oameni, fraţii săi. 


A-L iubi pe Dumnezeu din toată inima înseamnă a iubi din tot sufletul blândeţea, 
smerenia, curăția, întreaga înţelepciune, înţelepciunea, adevărul, milosârdia, 
ascultarea faţă de Dumnezeu şi a nu face niciodată nimic împotriva acestor virtuţi, 
adică a nu ne trufi, ieşi din fire, mânia pe nimeni şi de nimic, a nu cădea în 
desfrânare nici măcar cu inima, cu văzul, cu cuvântul, cu gândul, cu mişcările 
trupului, a păzi dreapta înţelepciune, a te feri de orice cuvânt şi orice faptă fără 
rost, de prisos, a fugi de orice neadevăr, a uri avariţia şi setea de câştig, a te ţine 
departe de samavolnicie şi de nesupunere. 


Patimile, ca nişte aprigi hăitaşi, nu ne scapă urma; profitând de atracţia noastră față 
de cele pământeşti, nu trece zi să nu ne îndemne să lucrăm împotriva lui Dumnezeu 
şi a adevăratului nostru bine, făcând pe placul satanei. 


Îţi mulţumesc, Bucuria mea, Doamne al slavei, că ai luat chipul meu, prin întrupare 
din Preacurata Fecioară, că ai cinstit, ai înălțat şi ai îndumnezeit omenirea; îţi 
mulțumesc că m-ai ridicat din putreziciune la neputreziciune, că întinăciunea mea 
o cureţi, că neputinţele şi bolile mele le vindeci, că supărările mi le prefaci în 
bucurii, strâmtorările, din pricina păcatelor, în lărgimea dreptăţii Tale, că, prin 
credință şi pocăință, risipeşti negura patimilor, dăruind-ne duhovniceasca Ta 
lumină, că ne scoţi din tulburare, învrednicindu-ne de pacea de Sus, că ne eliberezi 
de teamă şi ne dai bărbăţie şi curaj. Slavă milosârdiei Tale! 


Cuprind cu privirea icoanele în biserică. Icoana Ta, Domnul meu, a Preacuratei 
Tale Maici, a sfinților îngeri şi arhangheli, icoanele sfinţilor, împodobite, 
strălucind de aur şi argint şi cuget în sinea mea cum ai cinstit şi ai împodobit firea 
noastră Creatorule şi Proniatorule a toate! Sfinţii strălucesc de lumina Ta, se 
sfințesc prin harul Tău, biruind starea de păcat, spălând necurăţia trupului şi a 
sufletului. Ei sunt slăviţi prin slava Ta, nestricăcioşi prin nestricăciunea Ta. Slavă 
Ție, Celui ce ai cinstit, ai luminat şi ai înălțat în acest chip firea noastră! lată 
apostolii şi ierarhii Tăi; ei sunt imagini vii ale Tale, Cel ce eşti lerarhul suprem şi 
întâiul Păstor venit din ceruri, trimisul Tatălui. În ei străluceşte bunătatea Ta, 
înţelepciunea Ta, puterea, frumuseţea duhovnicească, tăria, măreţia, sfinţenia. lată 
mucenicii Tăi, cei ce prin puterea Ta au trecut cu bine prin cumplite încercări, au 
răbdat chinuri grozave; ei şi-au albit în Sângele Tău veşmântul sufletului lor. Iată 
cuvioşii Tăi, cei ce cu postul şi cu privegherea de noapte, cu rugăciunea, primind 
minunatele 'Tale daruri, s-au învrednicit a săvârşi vindecări minunate şi a prevesti 
viitorul, puterea Ta i-a întărit, făcându-i să stea mai presus de păcat şi de toate 
vicleşugurile diavoleşti. Prin asemănarea cu Tine ei strălucesc precum soarele. 


În biserică, dispunerea spaţiului în părţi distincte, iconostasul, serviciile liturgice, 
citirile din Sfânta Scriptură, cântările, rânduielile, toate acestea cuprind ca într-un 
tablou în imagini, în linii generale, întreaga istorie bisericească a Vechiului şi 
Noului "Testament, întreaga iconomie dumnezeiască a mântuirii oamenilor. 
Slujbele divine ale Bisericii noastre Ortodoxe înfăţişează celui ce le înţelege, le 
pătrunde esenţa şi duhul, tâlcul şi miezul o privelişte măreaţă! 


lubitorule de desfătări lumeşti! Oare spre ce îţi vei îndrepta pătimaşa ta iubire după 
moarte, când nu vei mai avea parte de desfătări şi când locul lor îl va lua 
amărăciunea absolutei deposedări? Cu ce îți vei nutri atunci sufletul nepieritor? 
Desfătările lumești nu-ţi vor mai sta la îndemână. lubitorule de arginţi, spre ce îți 
vei îndrepta dragostea inimii tale când moartea te va face să nu mai agoniseşti bani, 
desfătându-te cu ei şi cu alte comori. Sufletului, care este de esenţă spirituală, 
comorile materiale nu-i vor fi atunci de nici un folos, dimpotrivă, i se va face silă 
de ele, ca de o otravă, ca de o rugină, ca de o putreziciune de care s-a molipsit în 
timpul vieţii şi care l-a îndepărtat de Dumnezeu, lipsindu-l de comoara cea 
neputrezitoare - Dumnezeu. lubitorule de onoruri şi de măriri care umblai după 
distincții şi glorie, pe care le iubeai mai mult ca orice pe lume, către ce îţi vei 
îndrepta iubirea când moartea te va deposeda de toate distincţiile şi te va arăta în 
toată goliciunea şi necuviinţa ta? Ce hrană vei da atunci sufletului nepieritor şi ce îi 
va da viaţă, de vreme ce l-ai îndepărtat de Dumnezeu din pricina deşartelor onoruri 
ale lumii acesteia, zeificându-te pe tine până la idolatrie? Aşa este omul, robit 
deşertăciunilor, răpus de patimi; nu ştie ce face, nu-şi dă seama la ce renunţă, de ce 


chinuri va avea parte din pricina păcatelor sale smintite, pentru că, cinstit fiind cu 
chipul lui Dumnezeu, cu calitatea de fiu al lui Dumnezeu, de prieten al lui 
Dumnezeu, moştenitor al împărăției cereşti, împreună-moştenitor cu Hristos, 
„alăturatu-s-a dobitoacelor celor fără de minte - din pricina smintelii sale - şi s-a 
asemănat lor“ (Psalmul 48, 12) prin lăcomie, neistovită poftă de desfătare, răutate, 
invidie! lată de ce să te fereşti a-ţi lipi sufletul de vreun lucru lumesc. 


Exprimarea prin imagini şi simboluri constituie un dat necesar al fiinţei umane, 
ținând seama de nivelul său actual de sensibilitate spirituală. Ea oferă o explicaţie 
convingătoare multor aspecte ale universului nostru sufletesc, pe care, făcând 
abstracţie de imagini şi de simboluri nu le-am putea cunoaşte. lată de ce 
dumnezeiescul învăţător, înţelepciunea  ipostatică  atotcreatoare Fiul lui 
Dumnezeu, Domnul nostru lisus Hristos i-a învăţat adesea pe oameni cu ajutorul 
metaforelor şi al pildelor. De aceea, în bisericile noastre ortodoxe există tradiţia 
comunicării cu credincioşii prin imagini vizuale sugestive - de pildă, icoana 
Domnului nostru lisus Hristos, a Maicii Domnului, a îngerilor, ale tuturor sfinţilor 
- pentru a ne putea orândui vieţile, forma concepțiile, cuvintele şi faptele după 
modelul concepțiilor, cuvintelor şi faptelor Mântuitorului şi ale sfinţilor Lui. De 
aici frecventa reprezentare a semnului Crucii, cădirea cu tămâie, lumânările şi 
candelele aprinse, intrările şi ieşirile din altar; aceluiaşi scop slujesc 
închinăciunile, plecarea capului, metaniile mari (semn al căderii noastre adânci 
prin păcat). Toate acestea ne amintesc diferite subiecte sau stări spirituale. 
Imagistica lucrează intens asupra sufletului omenesc, asupra capacităţilor sale de 
a crea şi de a acționa. 


Se spune că atunci când mama, în timpul gravidităţii priveşte stăruitor faţa sau 
portretul soţului iubit, copilul ce se va naşte va semăna leit cu tatăl său, sau dacă 
priveşte portretul unui copil frumos, fătul ce se va naşte va fi frumos. Tot aşa, dacă 
creştinul priveşte des. cu dragoste şi evlavie icoana Domnului nostru lisus Hristos, 
a preacuratei Sale Maici sau a sfinţilor Săi, sufletul său îşi va însuşi trăsăturile 
spirituale ale chipului contemplat cu iubire (blândeţea, smerenia, milosârdia, 
înfrânarea). O, dacă am contempla mai des icoanele şi, mai ales, dacă am 
cuprinde cu mintea viaţa Domnului şi viețile sfinţilor Săi, cât de mult ne-am 
schimba, am merge „din slavă în slavă“. Tot astfel şi plăcuta mireasmă a tămâăiei 
în biserică sau acasă evocă, prin analogie, buna mireasmă a virtuţilor şi, prin 
contrast, miasma păcatelor, şi-i învaţă pe cei sensibili la trăirile lăuntrice să se 
ferească de duhoarea patimilor, a neînfrânării, curviei, răutăţii, invidiei, trufiei, 
deznădejdii şi a altor patimi, să se împodobească cu virtuțile creştineşti. Tămâia 
ne aduce aminte cuvintele Apostolului: „Pentru că suntem lui Dumnezeu bună 
mireasmă a lui Hristos între cei ce se mântuiesc şi între cei ce pier; unora, adică, 


mireasmă a morţii spre moarte, iar altora mireasmă a vieţii spre viaţă“ (2 
Corinteni 2, 15-16). 

În acelaşi chip, mânările şi candelele ne reamintesc de lumina şi focul spiritual, 
de pildă, de cuvintele Mântuitorului: „Eu Lumină am venit în lume, ca tot cel ce 
crede în Mine să nu rămână în întuneric” (loan 12, 46). Sau: „Foc am venit să 
arunc pe pământ şi cât aş vrea să fie acum aprins!" (Luca 12, 49). Sau: „Să fie 
mijloacele voastre încinse şi făcliile voastre aprinse. Şi voi fiţi asemenea 
oamenilor care aşteaptă pe stăpânul lor când se va întoarce de la nuntă, ca venind 
şi bătând, îndată să-i deschidă” (Luca 12, 35-36). Sau: „„Aşa să lumineze lumina 
voastră înaintea oamenilor, aşa încât să vadă faptele voastre cele bune şi să 
slăvească pe Tatăl vostru Cel din ceruri” (Matei 5,16). Aceste materii prin însăşi 
substanţa lor ne învaţă despre realităţi spirituale care sugerează o analogie cu 
focul şi lumina: de exemplu, ca inimile noastre să ardă neîncetat de dragoste de 
Dumnezeu şi de aproapele; că nu trebuie să îngăduim să se aprindă în noi focul 
patimilor sau al gheenei, că prin exemplul unei vieţi virtuoase ne luminăm unii pe 
alții, ca şi cu luminile pe care le folosim în gospodărie. 


Este cât se poate de firesc să avem icoanele lui Hristos, ale Preacuratei Sale 
Maici, îngerilor, sfinţilor, în primul rând fiindcă ne-o cere însăşi firea noastră, 
dorim să avem mereu înaintea ochilor chipul Celui iubit, al Binefăcătorului, 
pentru ca privindu-L să ne aducem aminte de El mai des, de binefacerile Lui, să-L 
omagiem, întocmai ca pe oamenii vii, Stimaţi şi respectaţi în chip deosebit. în al 
doilea rând, noi suntem creaţi după chipul şi asemănarea lui Dumnezeu. Este 
firesc deci să avem mereu sub priviri chipul nostru cel dintru început, începutul 
primordial, pe Domnul Dumnezeu în acele înfățișări în care a binevoit EI însuşi să 
Se arate oamenilor, pentru a ne aduce aminte mai des de El, de veşnica Sa 
prezenţă printre noi, de lucrarea Sa proniatoare, pentru a ne exprima prin semne 
vizibile sau prin ritualuri evlavia faţă de El, recunoştinţa, dragostea. Deoarece 
suntem ființe corporale, din pricina acestei corporalități avem nevoie de 
reprezentări materiale, de ritualuri materiale. 


Se înțelege că tocmai de aceea Domnul însuşi S-a arătat drepţilor Săi în deferite 
forme: 
= de pildă, lui Avraam la stejarul Mamvri sub înfăţişarea celor trei călători; 
= lui Isaia, ca un Slăvit împărat, stând pe un tron prea înalt; 
= proorocului Daniel în chipul Celui vechi de zile şi al Fiului Omului adus 
înaintea Lui. 


Dacă n-ar fi fost necesară o imagine văzută a Dumnezeului nevăzut, de buna 
seamă că EI nu S-ar fi arătat la modul vizibil, n-ar fi venit pe pământ luând chip 


de om, n-ar fi primit chip de rob; zice David: „Căutaţi faţa Lui pururea” (Psalmul 
104, 4). De aceea pictăm, păstrăm şi respectăm icoane ale Preacuratei Maici a 
Domnului, îngerilor, sfinților, fiindcă ei sunt reprezentări vii ale chipului şi 
asemănării cu Dumnezeu. Privindu-le ne apar din nou în amintire, mai limpede, 
nevoinţele, virtuțile, binefacerile de care ne-am învrednicit de la ei, dragostea lor 
înflăcărată față de Dumnezeu. simţindu-ne îndemnați noi înşine să le urmăm 
exemplul, să veghem asupra noastră pentru a ne ţine teferi cu trupul şi cu sufletul, 
a ne curăţi de toată întinăciunea trupească şi sufletească, pentru a le prea slăvi 
nevoinţele şi prin toate acestea ni-i facem apărători şi mijlocitori pentru noi 
înaintea lui Dumnezeu. 


Fiindcă Dumnezeu binevoieşte a primi mijlocirea prietenilor Săi, a credincioşilor 
Săi slujitori, pentru oamenii faţă de care se fac intercesori înaintea Sa. Întrucât nu 
suntem duhuri fără trup, ci ființe îmbrăcate în carne, având calităţi materiale, 
înfăţişare materială, este firesc să căutăm chipurile unor fiinţe nevăzute şi de 
aceea, venind în ajutorul neputinței noastre, Domnul le-a dat putere îngerilor să ia 
Chip de om şi să ni se arate (atunci când binevoieşte El) întocmai cum suntem noi, 
ca, de pildă: Arhanghelul care i s-a arătat lui Isus Navi, lui David, Anei, lui 
Zaharia, Preacuratei Fecioare Maria şi altora, în Vechiul şi în Noul Testament. 


Oare nu ne demonstrăm chiar noi în viaţa de fiecare zi această cerinţă a firii 
noastre, necesitatea de a avea portretele lor şi când ni le facem şi pe ale noastre 
de a ni le atârna pe pereţi, sau de a le păstra în albume, pentru a le privi de câte 
ori vrem, desfătându- ne cu chipul unor persoane respectate şi iubite? Tot ceva 
firesc, necesar, plăcut lui Dumnezeu este şi cinstirea sfintelor icoane, deşi mulți 
luterani si anglicani consideră că n-ar fi firesc, că este contrar voinței lui 
Dumnezeu şi că este o erezie şi o idolatrie. Ei nu ţin icoane în case şi nici în 
bisericile lor considerând drept păcat a le avea şi a li te închina; prin aceasta, ei 
pierd foarte mult din credinţă şi din evlavie, fiindcă, întrerupând relaţia vizibilă cu 
sfinții, au întrerupt-o prin aceasta şi pe cea invizibilă, cu toate că Biserica 
cerească şi Biserica pământească alcătuiesc un singur trup. 


Au rupt legătura şi cu adormiţii, nu se roagă pentru ei, nu aduc jertfe pentru 
sufletele lor - jertfe plăcute milostivului Dumnezeu - şi prin aceasta îşi vădesc 
necredinţa în puterea rugăciunilor Bisericii pentru cei morți. Ce Biserică poate fi 
aceea care, în mod irațional şi prezumţios, a rupt legătura cu Biserica cerească, 
triumfătoare, comuniunea rugătoare cu cei morţi, relaţia cu acea Biserică ce a 
mărturisit credinţa în Hristos, în puritatea ei cea dintru început? Este oare acesta 
trupul Sfânt şi viu al Bisericii? Poate fi considerat trup viu, firesc alcătuit, un 
trunchi fără cap, fără mâini şi picioare, fără ochi şi fără urechi. Şi o asemenea 


comunitate Susține sus şi tare că credinţa sa este purificată, ea care a respins 
preoţia, a renunţat şi la alte Taine, în afară de Botez şi de împărtăşanie, aceasta 
din urmă nefiind nici măcar reală, a respins cinstirea sfinţilor, a moaştelor, 
icoanelor, monahismul, rugăciunile pentru morţi, ţinerea postului? Este oare 
aceasta o credință după Evanghelie? Biserica lui Hristos apostolească? Nu, 
aceasta este o biserică autoconfecţionată, creată după liberul arbitru al 
oamenilor, sub influența patimilor omeneşti, făcându-le acestora concesii. Este 
una care ţine „nedreptatea drept adevăr” (Romani 1, 15). O pervertire a „veștii 
celei bune” şi chiar a lui Hristos, o îndepărtare a oamenilor de Hristos, o 
răzvrătire împotriva Lui, „o altă Evanghelie”, despre care spunea Apostolul: 
„Chiar dacă noi, sau un înger din cer v-ar vesti altă Evanghelie decât aceea pe 
care v-am vestit-o, să fie anatema!" (Galateni 6, 8). Aceasta nu este Biserică, ci o 
dezmembrare pierzătoare de suflete a trupului lui Hristos. Cinstirea icoanelor este 
firească, dreaptă, plăcută lui Dumnezeu, folositoare. 


Îngerii şi Sfinţii - oamenii lui Dumnezeu - ne sunt cei mai buni, mai vrednici şi mai 
fideli fraţi şi prieteni, care ne vin foarte des în ajutor, în diferite situaţii în care 
nimeni dintre oameni nu ne-ar putea ajuta. întrucât aceşti fraţi ai noştri, veşnic vii 
şi care nu încetează să ne facă tot binele, nu pot fi văzuţi, iar noi, fiinţe în trup 
fiind, am vrea să-i avem înaintea ochilor ca şi când s-ar afla necontenit împreună 
cu noi, le zugrăvim chipurile şi, uitându-ne la ele, ni se pare că îi avem printre noi, 
îi chemăm în rugăciunile noastre, cunoscând că au mare îndrăznire înaintea lui 
Dumnezeu şi că ne ajută în diferite împrejurări. 


Cinstirea icoanelor este aşadar, aducătoare de bine, răspunde cerințelor naturii 
noastre, fiind totodată în acord cu bunul simţ şi cu însăşi Sfânta Scriptură, căci şi 
chivotul făcut de Moise în Vechiul Testament avea chipuri de heruvimi. Icoanele 
ne slujesc drept permanentă aducere aminte că Domnul este mereu cu noi. „lată. 
Eu cu voi sunt în toate zilele, până la sfârşitul veacului” (Matei 28, 20), că 
Preacurata Născătoare de Dumnezeu ne stă mereu aproape, ca începătoare a 
ascultării, ca Maică după har a tuturor adevăraţilor creştini şi de aceea toți 
aceştia au icoana Maicii lui Dumnezeu, a Maicii şi împărătesei lor după har, o 
păstrează în casele lor, o împodobesc din belşug, pe drept şi după vrednicie, cu 
argint, cu aur, cu pietre preţioase, fiindcă nu există pentru ei ceva mai Sfânt şi mai 
vrednic de mare cinste, după Dumnezeu, decât Preacurata Sa Maică. Şi Domnul, 
şi Preacurata Sa Maică ne mărturisesc prin minuni, înlăuntrul şi în afara noastră, 
că cinstirea adevărată pe care o aducem sfinţilor şi Maicii lui Dumnezeu, sfintelor 
icoane este bine plăcută Domnului, iar nouă, în cel mai înalt grad, folositoare. 


Naşterea lui Hristos. Venit-a pe pământ Cel Care ne-a creat la început din pământ, 
suflând asupra noastră suflarea Sa dumnezeiască; venita Cel care dă „tuturor viaţă 
şi suflare şi toate” (Faptele Apostolilor 17, 25). Venit-a Cel Care cu un singur 
cuvânt a chemat din neființă la fiinţă văzutele şi nevăzutele; Cel Care cu un singur 
cuvânt a poruncit să prindă viaţă păsările, peştii, patrupedele, insectele, toată 
făptura care îşi duce existenţa sub atotputernica, ocrotitoarea Sa providenţă; venit-a 
Cel Căruia îi slujesc neîncetat, cu frică şi cu bucurie nenumăratele oşti îngereşti. 
Venit-a, cu câtă umilinţă! S-a născut dintr-o Fecioară săracă, într-o peşteră, a fost 
înfăşat în scutece sărăcăcioase, a fost culcat în iesle. O, voi bogății, onoruri, slava 
acestei lumi, veniți şi cădeţi cu smerenie, cu lacrimi de umilință şi cu adâncă 
mulțumită înaintea Mântuitorului oamenilor şi împărțiți averile voastre cu cei 
săraci şi lipsiţi; nu vă lăudaţi cu faima voastră părelnică, repede trecătoare; 
adevărata faimă se obţine numai prin lucrarea virtuţilor. O, tu, slavă a acestei lumi! 
învaţă aici, înaintea ieslei, cât eşti de deşartă! Să ne smerim, să cădem cu fruntea în 
țărână înaintea nemăsuratei smerenii şi nevoinţe a lui Dumnezeu, Stăpânul tuturor, 
Care a venit să ne vindece neputinţele, să ne mântuiască de trufie, de deşertăciune, 
de stricăciune şi de toată întinăciunea păcatului. 


Păcatul prin sine însuşi este foc. De aceea şi spunem: careva s-a aprins de mânie, 
sau de dragoste trupească, sau de invidie. Prin însăşi natura sa păcatul implică 
sugestia de foc. Cum vor simţi păcătoşii focul pedepsitor atunci când Dumnezeu îi 
va părăsi cu totul fiindcă n-au făcut dovadă de căință? Cum va fi acest foc exterior 
în raport cu persoana păcătoşilor? Fiindcă, neîndoielnic, el va exista. Şi iezer de 
foc, şi cuptor aprins, şi gheenă, şi desiş de foc. Toate acestea sunt sigure, reale. Noi 
însă rămânem nesimţitori, nu ne înspăimântăm, nu ne cutremurăm, ne irosim viaţa 
în desfătări, ne-am răcit faţă de Biserică, de îndatoririle creştineşti, nu le mai ţinem, 
am încremenit în păcate. Vai nouă! 


În timpul slujirii noastre preoțești, în biserică, repetăm aceleaşi rugăciuni, deşi 
foarte diverse, începând cu „Tatăl nostru”. Facem aceasta aşa cum este de datoria 
tuturor să îndeplinească unele şi aceleaşi porunci ale legii morale; fiindcă sufletul 
nu capătă tărie prin varietatea rugăciunilor, ci prin repetarea şi asimilarea lor cu 
mintea, cu inima, cu voinţa noastră, prin transpunerea lor în practică toată viaţa. 


Evită prin toate mijloacele, ocaziile, pretextele, cuvintele care aţâţă şi susţin vrajba, 
foloseşte-te de orice prilej pentru a-ţi arăta o sfântă şi sinceră iubire. În primul caz, 
ți se vor dezrădăcina din suflet, puţin câte puţin, pornirile dușmănoase; în al doilea 
caz, iubirea ţi se va nutri şi se va întări. Caută să nu-ţi laşi inima cuprinsă de răutate 
nici măcar o clipă, fii mereu binevoitor cu toţi, înfrânge-ţi orice dispoziţie proastă 
cu dragostea care „pe toate le rabdă şi nu cade niciodată”. Fereşte-te de îndără- 


tnicie, de samavolnicie, de sfadă cu aproapele, nu face după cum ţi-i voia, căutând 
a-ţi satisface un capriciu nociv şi a-i face cuiva rău cu bună ştiinţă. 


Lui Adam şi Evei, oamenilor (dintru început) li s-a dat o singură poruncă precisă, 
pentru ca prin îndeplinirea acesteia, unică şi de altminteri uşoară, oamenii să poată 
căpăta deprinderea de a face voia lui Dumnezeu, îndeplinirea acesteia putând să 
asigure întregii creații o existenţă prielnică şi în acelaşi timp să sporească iubirea 
faţă de Dumnezeu. Luând în seamă contrariul acestei porunci, adică neîndeplinirea 
voinţei Creatorului şi îndeplinirea propriei voințe, potrivnice Creatorului, vedem 
cum omul, puţin câte puţin, îşi perverteşte natura superioară, creată după chipul şi 
asemănarea lui Dumnezeu, devine vrăjmaşul lui Dumnezeu. 


Ce uriaşă însemnătate are îndeplinirea poruncilor lui Dumnezeu şi cât de păgubitor 
este să nu ţii seama de ele! Dându-le primilor oameni o poruncă precisă, să nu 
mănânce din fructele pomului cunoaşterii binelui şi răului Domnul Dumnezeu 
apărea EI însuşi ca Educatorul, Dascălul noii Sale creaturi, a neamului Său după 
înfiere. Cine este vinovat că această „educaţie" a fost respinsă şi că omul a preferat 
să se conducă pe sine însuşi? lată, până în ziua de astăzi, cu toate succesele 
obținute în ştiinţă şi artă, cu toate comorile pe care le-a acumulat înţelepciunea 
omenească, omul cel vechi şi omul cel nou nu este în stare să se educe pe sine, 
pentru că a respins dintru început părinteasca tutelă a lui Dumnezeu, fiindcă, 
spuneţi-mi, vă rog, cine altul dacă nu Dumnezeu ar trebui să ne fie Educator? Şi 
astăzi, şi în trecut, numai acei oameni şi-au făcut cu succes o educaţie mentală şi 
morală, care au trăit şi trăiesc după Evanghelie, după învăţătura Bisericii, 
supunându-se conducerii Sale. Nu ţi se pare aceasta o remarcă folositoare, domnule 
pedagog din zilele noastre? Sunteţi doldora de ştiinţă, dar cu practica nu vă prea 
lăudaţi. Tinerii au capul plin de cunoştinţe, dar în inimă nu au mai nimic, ba 
uneori, din păcate, nu au chiar nimic. Viaţa nu se prezintă pe măsura instrucţiunii 
şcolare şi a ştiinţei. Dar „tainele toate de le-aş cunoaşte şi orice ştiinţă, iar dragoste 
nu am nimic nu-mi foloseşte" (cf. 1 Corinteni 13, 2-3). 


Prin edificiul de cult şi prin slujbele Sale divine, Biserica acționează asupra 
fiecărui om, oferindu-i o educaţie completă. Lucrează asupra văzului, auzului, 
mirosului, pipăitului, gustului, asupra imaginaţiei, a sentimentelor, a minţii şi 
voinţei prin frumuseţea icoanelor şi a bisericii în ansamblul ei, prin dangătul 
clopotelor, cântarea cântăreților, căditul cu tămâie, sărutatul Evangheliei, Sfintei 
Cruci, sfintelor icoane, prin prescuri, prin cântarea şi cititul cu glas dulce a 
Scripturii. 


Rugăciunea trebuie să fie adâncă, sinceră, lucidă, rodnică, să ne prefacă inima, să 
ne îndrepte voinţa spre bine, să ne îndepărteze de rău. Rugăciunea superficială este 
fățărmicie, sacrilegiu, deşertăciune. “ Poporul acesta Mă cinsteşte cu buzele, iar 
inima lor este departe de Mine.” ( Matei 15,8) 


Rugându-ne Maicii Domnului, îngerilor, sfinților îi recunoaştem ca făcând parte 
din trupul mistic al Bisericii, căruia şi noi îi aparţinem şi cu toate că suntem 
păcătoşi, credem că ei se roagă lui Dumnezeu, din dragoste pentru mântuirea 
noastră. Rugându-ne din toată inima pentru diversele stări, ierarhii şi persoane din 
patria noastră pământească şi pentru toată lumea, ne recunoaştem şi pe noi înşine 
aparținând unui singur mare trup prin duhul iubirii şi al doririi de bine fiecărui om, 
aşa cum ni-l dorim şi nouă. În sfârşit, rugându-ne pentru odihna răposaţilor, îi 
considerăm şi pe ei un singur trup cu noi, trup duhovnicesc, dorindu-le pace şi 
linişte în ţara nemuririi mărturisind prin aceasta că ei sunt vii cu sufletele şi că noi 
înşine poate ne vom duce curând la ei. lată roadele credinţei în Hristos, 
comuniunea dragostei tuturor celor din cer, de pe pământ, din cele dedesubt! Ce 
sublim este duhul Bisericii! O dacă ne-am ridica la înălțimea lui! Pătrundeţi 


duhul liturgicii creştine, duhul ecteniilor, rugăciunilor, Tainelor, rânduielilor, 
7 Vai de cei ce se îndepărtează de Biserică! Peste 


ei suflă duhul lumii, duhul răutăţiu. 


Numai adevărații robi ai lui Hristos pot preţui după cuviinţă întruparea Fiului lui 
Dumnezeu şi grija Dumnezeu-Tatălui şi a întregii Sfintei Treimi pentru mântuirea 
neamului omenesc. Doar ei preţuiesc cu adevărat prea curatul Trup şi Sânge al lui 
Hristos, fiindcă oamenii veacului acestuia trăiesc asemenea animalelor fără 
judecată, cufundaţi în grijile vieţii şi în defătări ale simţurilor, fără a pune preţ nici 
pe întruparea Fiului lui Dumnezeu, nici pe Preacuratele Sale Taine. Şi întocmai 
cum aleşii lui Dumnezeu preţuiesc cum se cuvine faptele Sale, dragostea Sa 
nemărginită faţă de lumea cea desfrânată şi păcătoasă, şi Dumnezeu îi preţuieşte şi 
săvârşeşte prin ei lucruri minunate; în ei sălăşluieşte Duhul Sfânt împreună cu 
Tatăl şi cu Fiul, dintr-înşii curg râuri de apă vie, iar cei ce Îl cunosc pe Dumnezeu 
se duc să se adape ca dintr-un dulce izvor. Fiţi toţi robi ai lui Hristos. 


Soarele dă lumină. Soarele Raţiunii dumnezeiești străluceşte neîncetat în sufletele 
celor aleşi. 


Dumnezeu sălăşluieşte întru sfinți, în chiar numele lor, în chipurile lor. Dacă le 
vom folosi chipurile cu credinţă, vor face minuni. 


Dă-mi; Stăpână Doamnă, inimă simplă şi curată, încredere fiască, dăruire şi 
dragoste faţă de tine, totdeauna, acum şi pururea şi în vecii vecilor. Amin. 


Liturghia este reprezentarea plastică, intuitivă prin diferite persoane, obiecte, 
cuvinte şi acte liturgice a naşterii, vieţii, învăţăturii, poruncilor, patimilor, 
răstignirii pe Cruce, morţii, învierii şi înălțării la ceruri a Începătorului credinţei 
noastre, Domnul nostru lisus Hristos, Fiul lui Dumnezeu, Unul-Născut. În timpul 
Liturghiei, El însuşi participă nevăzut, Însuşi lucrează, săvârşeşte totul prin preot şi 
diacon care nu sunt decât instrumentele Sale. 


Credinciosului îi vine tot atât de uşor să-şi atragă sieşi Duhul Sfânt ca şi cum ar 
respira; întocmai aerului, Duhul Sfânt umple şi pătrunde totul. Pretutindenea este şi 
pe toate le împlineşte. Cine se roagă sârguitor acela îşi atrage asupra-şi Duhul 
Sfânt, se roagă prin Duhul Sfânt. 


Rugăciunea este o respiraţie a sufletului, întocmai cum trupul fizic inspiră şi 
expiră aerul în plămâni. Respirăm prin Duhul Sfânt. Fără Duhul Sfânt n-am 
putea rosti din adâncul inimii nici un cuvânt dintr-o rugăciune. Când te rogi, 
stai de vorbă cu Domnul „gură către gură“ şi dacă gura inimii îţi este deschisă 
prin credinţă şi dragoste, ţi se va părea că Simţi suflarea gurii Sale şi pe Duhul 
Sfânt aducându-ţi duhovniceştile daruri pe care le-ai cerut. 


Viaţa noastră, ce este ea oare? Arderea unei lumânări. Ajunge să sufle în ea Cel 
care a aprins-o ca să se stingă. Viaţa noastră, ce este ea oare? Drumul unui călător; 
odată ajuns la un anumit soroc, porţile i se deschid, îşi lasă hainele (trupul) şi 
toiagul de pelerin şi intră în casă. Viaţa noastră, ce este ea oare? îndelungat şi 
sângeros război pentru cucerirea adevăratei patrii şi a adevăratei libertăţi. La 
capătul războiului eşti fie învingător, fie învins, chemat de pe câmpul de luptă la 
locul răsplatei ca să primeşti de la Dreptul Judecător fie răsplată şi slavă veşnice, 
fie osândă şi ruşine veşnice. 


Omul, îndeosebi omul sfânt, este o creaţie a lui Dumnezeu minunată, neasemuit de 
frumoasă şi de măreaţă: o stea a lui Dumnezeu, o splendidă floare de o neprihănită, 
curată frumuseţe: un cedru bine-mirositor, un mărgăritar sclipitor, o nestemată fără 
preţ, un prea frumos şi bogat în roade pom al Raiului. Omul - minunata creatură a 
lui Dumnezeu! Slavă Făcătorului şi Proniatorului său! Slavă Mântuitorului 
neamului omenesc, Cel ce ne-a scos din întunecimea patimilor, Cel ce ne-a dus de 
la putreziciune şi moarte la viaţa veşnică! 


Mulţumesc Domnului şi Sfintei mele Maici - Biserica, neprihănita şi nestricăcioasa 
mireasă a lui Hristos, că mi-a arătat, mi-a pregătit şi mi-a netezit adevărata cale a 
mântuirii, cea care, la sinoadele ecumenice şi locale, a stârpit ereziile şi schismele 
care ar fi putut deveni pietre de poticnire şi obstacole în calea mântuirii întru 
Domnul; că s-a luptat cu bărbăție şi a biruit cu mare biruință împotriva tuturor 
prigonitorilor credinţei şi mi-a deschis calea împărătească a sfântului altar, care 
duce la viaţă veşnică; 
=> îi mulțumesc că a păstrat toate Sfintele Taine întemeiate de Domnul, care 
mă poartă către mântuire pe calea cea dreaptă; 
> îi mulțumesc că a statornicit şi a rânduit pentru mine slujire lui Dumnezeu, 
de o cerească frumuseţe, slujire îngerească aici pe pământ, că celebrează 
cu solemnitate, în fiecare an, evenimentele de supremă importanţă ale vieţii 
pământeşti a Mântuitorului meu şi ale Născătoarei de Dumnezeu, întru 
cuvenita şi recunoscătoarea aducere aminte a negrăitelor binefaceri de care 
ne-am învrednicit de la Dumnezeu, vădite în răscumpărarea noastră de 
păcat, de blestem şi de moarte de către Fiul lui Dumnezeu. Şi pentru că în 
fiecare zi, în dumnezeiasca Liturghie, supune atenţiei mele evlavioase toată 
viața pământească a Domnului meu, 
=> îi mulțumesc pentru că în Slujbele de fiecare zi prea slăveşte faptele de 
desăvârşire ale sfinţilor bineplăcuţi lui Dumnezeu, arătându-mi în persoana 
lor exemple vii de credinţă, nădejde şi iubire de Dumnezeu, precum şi căile 
care duc spre viaţa cea veşnică. 
= Îi mulțumesc sfintei mele maici pentru scrierile Sfinţilor Părinţi şi dascăli ai 
Bisericii, pentru dulcile şi de suflet mântuitoarele lor cuvinte, lăsate nouă 
moştenire, ca pe o neprețuită comoară duhovnicească. 
= i mulțumesc pentru preoția cea aşezată de Dumnezeu, lucrătoare a celor 
sfinte, întru Hristos şi cu Hristos, pentru mântuirea mea, care mă împacă cu 
Dumnezeu, mă sfinţeşte, mă mângâie, mă întăreşte, mă paşte şi mă duce 
spre staulul ceresc. 


Nu deznădăjdui când eşti supus la grele încercări, necazuri sau boli, nici când îți 
vin piedici sau ispite de Ia vrăjmaşul. Toate acestea sunt drepte dări în vileag şi 
pedepse prin care Domnul îţi pune la încercare inima şi rărunchii, întru curățirea, 
trezirea şi îndreptarea ta, pentru a-ţi arde spinii patimilor tiupeşti; de aceea nu 
crâcni dacă ţi se vor părea acestea din cale-afară de dureroase. Nu căuta la dureri, 
ci la urmările binefăcătoare ale acestor pedepse pentru sănătatea sufletului tău. Ce 
nu face omul pentru sănătatea trupului? Cu atât mai mult trebuie să se îngrijească 
de sănătatea şi mântuirea sufletului cel nemuritor; rabdă totul. 


Nu-ţi pune nădejdea în grămezile de bani, ci în Dumnezeu, Cel ce se îngrijeşte 
neadormit de toate şi, mai vârtos, de făpturile Sale raţionale şi cuvântătoare care 
viețuiesc cucernic. Fii convins că mâna Sa nu va înceta să fie darnică, mai cu 
seamă cu cei ce fac milostenie, fiindcă omul nu va putea fi niciodată mai generos 
decât Dumnezeu. Propria ta viaţă ţi-ar putea aduce dovezi în această privinţă, 
precum şi vieţile celor care au trăit înaintea ta şi care au dat milostenie. Comoara 
inimii tale să fie Dumnezeu; lipeşte-te cu totul de EI, ca unul ce ai fost chemat 
după chipul şi asemănarea Lui, şi fugi de putreziciunea pământească cea care face 
necontenit să putrezească sufletele şi trupurile noastre. Grăbeşte-te spre viaţa cea 
netrecătoare, neîmbătrânitoare, nesfârşită în veci; du-i într-acolo pe toţi, pe cât îţi 
va sta în puteri. 


Învaţă-mă, Doamne, să dau milostenie de bunăvoie, cu gingăşie, cu bucurie, să fiu 
convins că prin darul meu nu pierd, ci câştig infinit mai mult decât ceea ce dau. 
Întoarce ochii mei de la cei cu inimă împietrită, care n-au milă de săraci, care trec 
nepăsători pe lângă cei lipsiţi, îi condamnă, îi învinovăţesc, îi blamează cu vorbe 
de ruşine şi care fac să mi se învârtoşeze şi mie inima şi să nu fac binele, mă 
înverşunează şi pe mine împotriva săracilor. O, Doamne, ce des întâlnim asemenea 
oameni! Fă-mă să ţin calea milosteniei! Fă ca fiecare milostenie să-mi fie spre 
folos, nu spre vătămare! 


Primeşte, Doamne, Tu însuţi milostenia, în persoana săracilor Tăi! Arată-Ți spre 
mine bunăvoința Ta, ca să pot înălța o casă pentru săraci în oraşul acesta, că pe 
Tine sârguitor Te rugăm, prea bunule, prea puternicule, prea înţeleptule, minunate 
Doamne (şi am înălţat-o)! 


Contemplând icoana Mântuitorului Hristos. a Preacuratei Sale Maici, ale sfinților 
care au bineplăcut lui Dumnezeu, îţi poţi închipui slava în care îmbracă Dumnezeu 
fiinţa noastră, prin milosârdia, înţelepciunea şi puterea Sa şi ce slavă şi fericire sunt 
pregătite tuturor celor ce cu credinţă slujesc Domnului. Leapădă-te de patimile şi 
caznele vieţii, cele ce nu pot fi cuprinse în cuvinte, de putreziciunea şi pulberea 
pământească; iubeşte pe Domnul şi Sfânta lege a Evangheliei Sale, din toată inima, 
cu tot sufletul, răspunde cu râvnă chemării dumnezeieşti celei de sus, spre viaţă 
veşnică, neîmbătrânitoare. 


O, dacă am ţine seamă de urmările păcatelor şi ale faptelor noastre bune! Cât de 
prevăzători am fi ferindu-ne de păcat, şi cât de râvnitori către fapta cea bună. 
Fiindcă atunci am vedea desluşit că orice păcat, nestârpit la vreme, devine 
obişnuinţă şi îşi înfige rădăcini adânci în inima omului, aducându-i nu arareori 
tulburări de moarte. Înveninându-l, chinuindu-l. Se trezeşte, ca să spunem aşa şi 


se reactivează în inimă. În orice ocazie care îl poate reaminti, păcatul săvârşit 
cândva, spurcându-ne astfel mintea, simțămintele, conştiinţa. Trebuie să vărsăm 
“nori” întregi de lacrimi, ca să putem spăla învechita pată a păcatului: vai cât este 
ea de persistentă şi de usturătoare! Dimpotrivă, orice faptă bună, făcută cândva, 
sincer, dezinteresat, repetarea acesteia până la obişnuinţă bucură inima, se preface 
într-o bucurie a vieţii noastre, dându-ne sentimentul că nu am trăit cu totul 
degeaba, în păcat, că suntem oameni, nu fiare, că suntem şi noi creaţi după chipul 
şi asemănarea lui Dumnezeu, că şi în noi există o scânteie de lumină dumnezeiască 
şi de iubire, deşi pe cântarul nemitamicei Dreptăţi a lui Dumnezeu, faptele noastre 
bune stau în cumpănă cu cele rele. 


Duhul sfintei iubiri pentru toată omenirea, cel ce străbate toate rugăciunile, 
cererile, mulțumirile, cântările şi slujbele Bisericii noastre dreptmăritoare, îmi dă o 
stare de umilință. O, cum ar trebui să fie preotul, ca organ pământesc al acestei 
divine, cereşti Maici, care este Biserica, care se îngrijeşte neîncetat, cu atâta 
dragoste de toți fii săi, începând cu Suveranul Țar, până la cel din urmă mujic, de 
la Sfântul, îndreptătorul Sinod până la ultimul enoriaş, şi nu numai de turma sa ci 
de întreaga lume. Câtă dragoste trebuie să nutrească preotul, păstorul faţă de turma 
Bisericii, Biserica fiind cea care l-a învestit cu harul preoţiei, apropiindu-l astfel de 
tronul lui Dumnezeu, ca pe un slujitor al Său şi prieten al lui Dumnezeu, care i-a 
acordat cinstire, l-a dăruit cu daruri dunovniceşti bogate, l-a încununat cu mărire şi 
cu cinste ca pe un mire bisericesc, ca pe un slujitor al împăratului-Hristos 
Dumnezeu, Mântuitorul şi Păstorul de suflete! Cât de departe trebuie să stea 
preotul de patimi, de fățărnicie, egoism, dragostea cea după simţuri, trupească, de 
trufie, ură, poftă de agonisire, trândăvie, deprimare, grija lumească... Să fie pătruns 
şi plin tot de dumnezeiască dragoste faţă de toată lumea, grija sa de căpetenie să fie 
aceea de a sta fără păcat înaintea tronului lui Dumnezeu, să înalțe mâini rugătoare 
cucernice pentru toată lumea, să mântuiască, mai devreme sau mai târziu, sufletele 
ce i-au fost încredințate, răscumpărate cu nepreţuitul Sânge al lui Hristos. „Și 
pentru aceasta, cine e destoinic? (2 Corinteni 2, 16). Fie ca Domnul, pentru 
mulțimea bunătăţii Sale, să ne dea nouă acestea, fiindcă suntem reci ca gheaţa, 
egoişti, porniţi spre vrăjmăşie, arghirofilie, nepăsători, trândavi, cârcotaşi. 


Cum se tălmăceşte cântarea pe care o auzim atât de des în biserică: „Doamne 
miluieşte?“ Este strigătul celui vinovat şi osândit la chinuri, care imploră mila 
judecătorului mânios, fiindcă l-a supărat. Merităm toţi veşnic blestem şi veşnic foc 
nedomolit pentru nenumăratele noastre păcate şi numai harul Domnului nostru 
lisus Hristos, Care mijloceşte pentru noi înaintea Tatălui ceresc ne mântuieşte de 
veşnică osândă. E strigătul celui ce se căieşte şi care îşi afirmă răspicat hotărârea 
neclintită de a se îndrepta şi de a începe o viaţă nouă, cum se cuvine unui creştin. 


Este strigătul păcătosului care se căieşte, gata să miluiască şi el pe alţii, aşa cum a 
fost şi este miluit fără de măsură de Dumnezeu, Judecătorul faptelor sale. 


Patima este ca o vâlvătaie, tulbure, nechibzuită, rea, nestăpânită şi de aceea omul la 
mânie - de pildă - nu-şi mai dă seama ce spune: neadevăruri, scorneli, răutăţi, 
lucruri pe care n-ar fi în stare să le spună dacă ar fi calm. De aceea, cunoscând din 
experienţă această meteahnă a omului pătimaş, fii tu cel care se abţine să vorbească 
la supărare, tulburare, scuză-i pe cei ce s-au aprins, şi-au ieşit din fire, când 
împroaşcă cu injurii şi reproşuri, îndreptăţite sau nu. 


Aşa cum lumina şi căldura nu pot lipsi soarelui, tot aşa trebuie să nu-i lipsească 
preotului: sfinţenia, darul de a-i învăţa pe alţii, dragostea şi milosârdia faţă de toți. 
Fiindcă de ce demnitate s-a învrednicit? De cea a lui Hristos. Cu Cine se 
împărtăşeşte atât de des? Cu însuşi Hristos Dumnezeu, cu Trupul şi Sângele Său. 
De aceea preotul trebuie să fie în universul spiritual, în cercul păstoriților săi ceea 
ce este soarele în universul fizic - o lumină pentru toţi, o căldură dătătoare de viaţă, 
sufletul tuturor. 


Mântuitorul a binevoit să se întrupeze nu numai pentru a ne mântui când ne-au 
copleşit păcatele, patimile, când nu mai ştim cum să scăpăm de ele, ci pentru ca să 
ne mântuiască, dând urmare rugăciunilor noastre, atunci când păcatul şi patima 
abia încearcă să pătrundă în noi, când ne luptăm cu ele. Se cade să nu dormim, să 
nu încrucişăm neputincioşi braţele când se luptă cu noi patimile, ci tocmai atunci 
să stăm de veghe, bărbăteşte, să ne rugăm lui Hristos să nu îngăduie să cădem în 
păcat. 


Nu salvăm casa de incendiu când a fost cuprinsă toată de flăcări, ci atunci când a 
izbucnit focul. Intocmai aşa se întâmplă şi cu sufletul: sufletul este casa; patimile - 
focul. „Nu daţi loc diavolului” (Efeseni 4, 27). 


Să nu-ţi fie frică de luptă, nu fugi de ea. Când nu este luptă, nu sunt nici virtuţi; 
când nu ne sunt puse la încercare credinţa şi dragostea, nu putem şti dacă avem 
credincioşie şi iubire către Dumnezeu. Credinţa, nădejdea şi dragostea noastră pot 
fi manifestate numai în situaţii de luptă, în condiţii grele şi apăsătoare, subiective 
sau obiective, la boală, la necaz, la lipsuri. 


Milostenia este ca o sămânță. O sămânță bună poate da rod bun însutit; fă ca şi 
sămânţa milosteniei tale să fie aleasă, să o dai cu inimă bună, curată, milostivă, 
compătimitoare, să nu crezi că ai pierdut, ci că ai câştigat infinit mai mult dând o 
milostenie care, oricum, este supusă dispariţiei, dar cu credinţă, din tot sufletul, 


față de Cel ce tuturor dă răsplată, nu din meschinărie sau egoism. „întrucât aţi 
făcut unuia dintre aceşti fraţi ai Mei, mai mici, Mie Mi-aţi făcut" (Matei 25. 40). 


Gândurile omului au o influență deosebită asupra stării, predispoziţiilor şi 
activităţii inimii. Pentru ca inima să fie curată, liniştită, iar voinţa să fie aplecată 
spre cele bune şi cucernice, trebuie să-ți cureţi mintea cu rugăciuni, citirea Sfintei 
Scripturi şi a scrierilor Sfinților Părinţi, reflectând asupra putreziciunii şi 
vremelniciei desfătărilor lumeşti. 


Dumnezeu este bunătate infinită, binele infinit şi este mereu gata să dăruiască 
cele bune şi de multe ori oferă acestea fără să le fi cerut şi întotdeauna cu 
prisosinţă 


Îţi doreşti ţie sau altuia, sau la toată lumea un anumit lucru de folos duhovnicesc; 
cu mult înaintea ta însă, Domnul este gata să-ţi dea, ţie şi altora, acelaşi lucru, cu 
condiţia să fii pregătit a primi acel dar duhovnicesc şi să te fi învrednicit, măcar 
într-o anumită măsură, a-l primi. Fiindcă Dumnezeu este bunătate infinită, binele 
infinit şi este mereu gata să dăruiască cele bune şi de multe ori oferă acestea fără să 
le fi cerut şi întotdeauna cu prisosinţă: „Cu mult mai presus decât toate câte cerem 
sau pricepem noi” (Efeseni 3,20) De aceea cerem Domnului întotdeauna, cu 
speranţă şi îndrăznire, cele bune duhovniceşti şi chiar cele materiale, atunci când 
sunt necesare, şi Domnul ni le dă după făgăduinţa Sa cea nedezminţită: „Cereţi şi 
vi se va da căutaţi şi veţi afla, bateţi şi vi se va deschide. Că oricine cere ia, cel care 
caută află şi celui care bate i se va deschide" (Matei 7, 7-8). 


După înviere, trupurile noastre nu vor mai fi pământeşti, ci spiritualizate. Tot ce e 
pământesc va rămâne pe pământ. lată de ce, fraţi creştini, ţinând seama de cum va 
arăta viaţa noastră viitoare, să începem să renunțăm, puţin câte puţin, la cele 
pământeşti. La învierea morților, oamenii vor fi ca îngerii lui Dumnezeu în cer 
(Matei 22, 30), într-o asemenea măsură fiind spiritualizaţi. De aceea acolo nu vor 
mai fi nici mâncare, nici băutură, nici haine, nici aer, nici căldură, nici unul dintre 
elementele care ne asigură hrana şi căldura ne susţin trupul, ci „dreptate şi pace şi 
bucurie în Duhul Sfânt" (Romani 14, 17). Acum trupurile noastre pământeşti se 
menţin în viaţă prin cele pământeşti, adică prin stihile pământului, atunci însă 
toate „stihiile arzând se vor desface, şi pământul şi lucrurile de pe el se vor mistui 
(2 Petru 3, 10). Ținând seama deci de viitoarele mutații care se vor produce în 
destinul nostru, în trupurile noastre, în viaţa noastră, „văzând străină întruparea lui 
Dumnezeu, să ne înstrăinăm de lumea cea deşartă şi mintea spre cele dumnezeieşti 
să o suim, că pentru aceasta Dumnezeu pe pământ S-a pogorât, ca să ne ridice la 
ceruri pe noi" (Acatistul Domnului nostru Iisus Hristos, Condac 8). 


Deoarece Domnul ne-a alcătuit din două elemente primordiale, din spirit şi din 
materie, din suflet raţional şi din trup material, trupului fiindu-i necesare mijloace 
de subzistență materiale, diavolul, care unelteşte mereu împotriva lui Dumnezeu şi 
a noastră, caută cu orice preţ să profite tocmai de caracterul dual al naturii noastre, 
îndemnând-ne să nu ne bizuim pe Dumnezeu, ci pe cele materiale şi prin acestea 
din urmă ne ispiteşte spre păcat, spre lăcomie, desfrânare şi alte întinăciuni, iubire 
de arginţi, pofta de agonisire, invidie, lene, hoţie, avariție, ură, crimă. Astfel face să 
ne treacă prin minte, fără să vrem, să nu mai punem temei pe ajutorul lui 


Dumnezeu, ci pe bani, mâncare, băutură, relaţii, distincţii, ranguri, privilegii, faima 
numelui, inteligenţă, instrucțiune, cărți; ne îndeamnă să ne căutăm desfătare în 
mâncare, băutură, haine, concerte profane, amuzamente, vorbire deşartă, jocuri de 
cuvinte. Adevăratul rob al lui Dumnezeu se bizuie pe Domnul întotdeauna şi în 
toate, Domnul fiind Cel ce lucrează totul pentru toți, Părintele şi Proniatorul 
tuturor. Aşa cum s-a spus: „Lăsaţi-l Lui toată grija voastră, căci are grijă de voi" (| 
Petru 5, 7). Recunoaşte-l în tine pe Veliar după tulburarea şi apăsarea pe care o 
simţi în suflet şi împotriveşte-i-te îndată, luându-ţi drept scut pe Hristos: îşi va rupe 
dinţii în el Veliar, nu-ţi va putea face nici un rău. Dar ia seama: iubeşte pe toată 
lumea ca pe tine însuţi. 


Stăpâna noastră, Născătoarea de Dumnezeu, îngerii, toţi sfinţii îmi sunt cum nu se 
poate mai apropiaţi, aşa cum îmi simt aproape sufletul, atunci când mă simt curat şi 
când îi chem din toată inima, mă aud, aşa cum mă aud pe mine însumi. Fiindcă toți 
suntem un singur trup, un duh; Biserica îngerilor şi a oamenilor este una. Cum sunt 
relaţiile între membrele trupului, aşa sunt şi relațiile dintre membrii Bisericii: îşi 
slujesc unii altora, se ajută, se susțin şi se mântuiesc unii pe alții. (Dar 
protestanții?) 


În ce înaltă, sfântă societate se vede creştinul în biserică, înconjurat de chipurile 
sfinților îngeri şi ale aleşilor lui Dumnezeu! Este membru al acelei Biserici căreia îi 
aparțin şi acei sfinți. Ce îndemn nepreţuit către înălțare morală, către acea viaţă 
neîmbătrânitoare spre care au tins şi de care s-au învrednicit ei! 


Diavolul îl înfrânge şi îl ia prins pe om în această lume, stimulându-i peste măsură 
interesul pentru cerinţele naturale, sufleteşti şi trupeşti, cum ar fi necesitatea de a 
mânca şi a bea (şi fiindcă acestea se obţin cu bani, şi necesitatea de a avea bani), de 
a ne îmbrăca, de a ne distra, de a ne bucura de onoruri, de faimă, de renume. Toate 
aceste necesităţi şi altele asemănătoare pe care Dumnezeu le-a pus pe seama firii 
omeneşti însăşi, dar pe care diavolul nu încetează să le pervertească, ducându-le 
până la exces, uneori fără să fie câtuşi de puţin nevoie, ne istovesc sufletul şi 
trupul, ne îndepărtează sufletul de Dumnezeu, robindu-l simţurilor şi prin aceasta 
făcându-l să cedeze patimilor: răutăţii, trufiei, invidiei, deznădejdii, trândăviei, 
lăcomiei, curviei, beției, poftei de câştig şi de onoruri. De aceea ne sunt de 
trebuinţă: postul, castitatea, neagonisirea, blândeţea, smerenia, nerăutatea, credinţa, 
nădejdea, dragostea, rugăciunea, cugetarea la cele dumnezeieşti. 


Poartă-i de grijă cât poţi mai bine inimii, păstrează-ţi-o sinceră în stare să simtă 
bucuriile şi amărăciunile celor apropiaţi, fereşte-o ca de o otravă ucigătoare de 
răceală şi de nepăsare față de necazurile, bolile, nevoile omeneşti, fiindcă în 


compasiune, mai cu seamă într-o compasiune activă, se exprimă dragostea şi 
bunătatea creştinului, iar în dragoste se cuprinde toată legea (creştinească). ŞI 
dimpotrivă, prin nepăsare ne exprimăm egoismul, răutatea, lipsa de bunăvoință, 
invidia. Roagă-te pentru toți întocmai cum porunceşte Biserica, sau cum te rogi de 
bunăvoie ca şi cum te-ai ruga pentru sine; nu slăbi în sinceritate, nu pierde 
respectul, neimpus, faţă de cei pentru care te rogi; nu lăsa să se stingă focul sacru 
al dragostei, să se întunece lumina ta; nu deznădăjdui în faţa uneltirilor 
vrăjmaşului, care îți rod inima şi caută să-ţi sădească în ea repulsie față de toate, 
să-ţi smulgă de pe buze rugăciunea pentru toată lumea, cea care este cea mai bună 
mărturie a iubirii evanghelice faţă de aproapele. 





Când şi cum ne-am putea îngriji de îmbrăcămintea cea nestricăcioasă a sufletului? 
Prin blândeţe, adevăr, dreaptă înţelepciune, răbdare, caritate. Ce să facem însă dacă 
toate grijile sau preocupările, mijloacele ne sunt îndreptate spre îmbrăcămintea cea 
stricăcioasă şi spre împodobirea trupului? Nu este cu putinţă să slujeşti la doi 
domni, fiindcă sufletul este neamesstecat (simplu) şi unitar. Cum şi când să ne mai 
preocupăm de avuţia de fapte bune a sufletului, când ne lăcomim doar de bogăția 
cea pieritoare şi căutăm să o adunăm din toate puterile şi prin orice mijloc, când 
inima ni s-a lipit de bani, de lume, când ne-am îndepărtat-o de Dumnezeu? Cum şi 
când să ne mai îngrijim de mâncarea cea nestricioasă, duhovnicească, de băutura 
harlui, de rugăciune, citirea cuvântului lui Dumnezeu, a scrierilor şi vieților 
Sfinților Părinţi, de împărtăşirea cu trupul şi Sângele Domnului, când gura nu 
încetează să ceară mâncare, să înghită băutura şi să tragă acea otravă şi acel fum 
îndobitocitor care a devenit plăcerea atâtora? Cum ar putea oare să se desfăteze 
sufletul cu Duhul Sfânt, când suntem prinşi mereu în deşarte jocuri şi distracții 


pământeşti? O, cât de vătămătoare sunt toate acestea, cum ne duc ele spre 
putreziciune, îndepărtându-ne de viaţa cea neputrezitoare, adevărată, veşnică! 


Când ne rugăm, încep să ne treacă prin minte în chipul cel mai straniu cele mai 
sfinte şi mai înalte gânduri şi în acelaşi timp gânduri lumeşti, gospodăreşti, 
derizorii. De pildă, ne gândim la Dumnezeu, dar şi la vreun obiect sau lucru 
oarecare de care suntem legaţi, să zicem, bani, o haină, o pălărie, ceva gustos de 
mâncat sau de băut sau vreo distincție exterioară, o cruce de podoabă, un ordin etc. 
Cât suntem de superficiali, de pătimaşi, de împrăştiați! Aceasta ar putea fi ceva 
specific păgânilor, nu celor ce L-au cunoscut pe adevăratul Dumnezeu, pe Fiul 
Său, lisus Hristos, cu Duhul Sfânt, nu creştinilor a căror comoară nu este pe 
pământ, ci în ceruri. Unde este apa vie din inima noastră, izvorul dătător de viaţă 
care susură în inimile predate pe de-a-ntregul lui Dumnezeu? Nu mai este fiindcă 1- 
au luat locul grijile vieţii şi alte patimi. „Nu puteţi sluji lui Dumnezeu şi lui mamo- 
na“ (Matei 6, 24). 


Există o strânsă relație între chip şi Chip, între omul îndumnezeit şi Dumnezeu; 
între membre şi Cap, între păstori şi turmă, între mlădiţă şi Viţă. Dacă am fi 
convinşi mereu de acest adevăr şi nu l-am da uitării, o, în ce armonie, iubire şi 
puritate am trăi cu câtă milostivire ne-am purta unii faţă de alţii, ne-am înţelege, 
ne-am ierta, cunoscând că noi înşine, în primul rând, avem nevoie de îngăduinţă şi 
milosârdie de la Dumnezeu şi de la oameni, ca unii ce suntem neputincioşi peste 
măsură, sufleteşte şi trupeşte. 


Despre har. Ce este harul? Puterea binefăcătoare pe care Dumnezeu o dă omului 
credincios, botezat în numele Sfintei Treimi, putere curăţitoare, sfințitoare, 
luminătoare, atotputernică, pentru săvârşirea binelui şi îndepărtarea de rău, pentru 
mângâiere şi încurajare în necazuri, supărări, boli, pentru a îndruma în dobândirea 
bunătăţilor veşnice pregătite de Dumnezeu aleşilor Săi. 

— De va fi fost cineva trufaş, egoist, rău, invidios şi va fi devenit blând, smerit, 
devotat lui Dumnezeu şi aproapelui, binevoitor, îngăduitor, făcător de pace, 
fără prefăcătorie, a devenit aşa prin puterea harului. 

— De va fi fost cineva necredincios şi s-a făcut credincios, îndeplinind cu 
sârguințţă poruncile credinţei, s-a făcut aşa prin puterea harului. 

> Iubitor de arginți de va fi fost cineva, hrăpăreţ, nedrept, împietrit la inimă 
față de săraci şi s-a schimbat în adâncul sufletului său, făcându-se 
neagonisitor, drept, generos, plin de compasiune, aceasta se datorează 
puterii harului lui Hristos. 

— De va fi fost cineva lacom de mâncare şi băuturi şi s-a făcut cumpătat, 
postitor nu din cauză de boală sau fiindcă şi-ar fi dat seama că lăcomia 


vatămă sănătatea trupească, ci având conştiinţa unui scop moral superior, a 
devenit aşa prin puterea harului. 

— De va fi fost cineva rău la inimă, ranchiunos, nevrând să dea uitării răul, 
răzbunător şi s-a făcut dintr-o dată iubitor de oameni, iubindu-şi chiar şi 
vrăjmaşii, pe cei ce îi vor răul şi îl defăimează, trecând cu vederea toate 
supărările de la oameni, a devenit aşa datorită puterii regeneratoare, 
transformatoare, înnoitoare a harului. 

— De se va fi arătat cineva rece şi indiferent faţă de Dumnezeu, de Biserică, de 
sfintele slujbe, de rugăciune, în general faţă de tainele credinţei care ne 
curăță şi ne întăresc sufletele şi trupurile şi îşi va fi schimbat deodată 
sufletul, devenind plin de ardoare faţă de Dumnezeu, de Biserică de sfintele 
slujbe, de rugăciune, primind Tainele cu evlavie, s-a făcut aşa prin lucrarea 
harului dumnezeiesc mântuitor. 


Ne putem da seama de aici că mulţi trăiesc în afara harului, fără să-şi dea seama cât 
le este de important şi de necesar, fără a-l căuta, aşa cum ne povăţuieşte Domnul: 
„Căutaţi mai întâi împărăţia lui Dumnezeu şi dreptatea Lui“ (Matei 6, 33). Mulţi 
trăiesc bucurându-se de tot belşugul şi de toate satisfacțiile, înzestrați fiind şi cu o 
sănătate înfloritoare, mănâncă şi beau de plăcere, se plimbă, se distrează, creează, 
lucrează în diferite ramuri sau domenii fără să aibă în inimă harul lui Dumnezeu, 
această nepreţuită comoară creştmă, fără de care nu poţi fi creştin adevărat, 
moştenitor al Împărăției Cerurilor. 


Ştiinţa şi literatura creştinilor de astăzi au devenit în cea mai mare parte profane; 
Evanghelia, legea lui Hristos sunt subapreciate, Vieţile sfinţilor ridiculizate, în 
general, toată lumea este prinsă într-o febrilă activitate profană; aproape nimeni nu 
se mai gândeşte la respectul pe care îl datorăm lui Dumnezeu, la mântuirea 
sufletului. Ce stare jalnică! 


Iată formele de idolatrie care se practică astăzi printre creştini: egoismul, onorurile, 
desfătările lumeşti, lăcomia, setea de înavuţire, desfrânarea, cultul acestor idoli a 
îndepărtat cu desăvârşire ochii şi inimile noastre de Dumnezeu, de patria cerească, 
legându-ne de pământ; a dezrădăcinat şi iubirea de aproapele, ridicându-ne pe unii 
împotriva altora. Vai nouă, vai! 


Cum receptăm suprema taină a iubirii pe care ne-o poartă Dumnezeu - taina 
credinţei creştine? Cu mintea, cu inima, cu modul de viaţă sau cu liberul arbitru. 
Oare aceste trei energii ale sufletului nostru sunt pătrunse de credință sfântă, 
asemenea sufletelor sfinților? „împărăţia lui Dumnezeu este asemenea aluatului, pe 
care luându-l, femeia l-a ascuns în trei măsuri de făină (cele trei energii ale 


sufletului) până ce s-a dospit totul“ (Luca 13, 21). Noi receptăm însă cu toate 
energiile noastre sufleteşti şi trupeşti, cele păcătoase, ale lumii trecătoare (iubirea 
de desfătări şi de onoruri, avariţia). nu cele cereşti, veşnice. 


Dumnezeu a împărțit cu noi - ca să zic aşa - viaţa Sa cea fără de moarte: toți 
suntem îndumnezeiţi cu preacuratul Său Trup şi Sânge, uniţi cu Dumnezeirea. „Eu 
am zis: «Dumnezei sunteţi şi toţi fu ai Celui Preaînalt»" (Psalmul 81, 6). („Tatăl 
nostru care eşti în ceruri..."). Oare nu trebuie să împărţim şi noi, după cum voieşte 
Domnul, cele ce slujesc existenţei sufletului şi trupului nostru cu semenii? Adică 
inteligenţa noastră, cunoştinţele, bunurile materiale, aceasta fiindcă Domnul însuşi 
ne-a făgăduit înmulțirea talanților, pe care ni i-a încredinţat, atunci când îi vom 
înapoia, nu micşorarea lor. „Cu măsura cu care măsuraţi vi se va măsura" (Matei 7, 
2). Dacă Dumnezeu ne-a primit în comuniune cu Dumnezeirea, prin cuminecare cu 
Trupul şi Sângele Său, şi noi trebuie să fim în comuniune, fără a sta în cumpănă, 
adică bogaţii să-i ajute pe săraci, să dea milostenie după posibilități, să-i 
găzduiască pe străini, să-1 cerceteze pe bolnavi, să-i mângâie pe cei întristaţi, să-i 
înveţe pe neştiutori, să-i întoarcă pe rătăciţi, să ierte jignirile, ţinând seama că toţi 
suntem ai lui Hristos. lar Hristos ne va răsplăti pentru toate şi pentru toţi. „Căci 
flămând am fost şi mi-aţi dat să mănânc..." (Matei 25, 35) şi celelalte. 


Crucea şi semnul crucii cuprind în sine putere dumnezeiască, fiindcă în ele este 
prezentă neîncetat Domnul. Întocmai şi icoanele: ale Domnului, ale Maicii Sale, 
ale arhanghelilor şi sfinţilor, pot fi putere dumnezeiască şi pot face minuni pentru 
cei ce cred în ele. De ce? Fiindcă prin har dumnezeiesc în ele sunt prezenţi 
Domnul, Stăpâna noastră Maica lui Dumnezeu, îngerii sau sfinţii, adică ei ne sunt 
tot atât de aproape cât şi icoanele care îi înfăţişează. Aşa e, experienţa ne-o 
confirmă deseori. 


Cu ce rămâne omul, pentru inima lui ducându-se la teatru? Cu duhul veacului 
acestuia, duhul zădărniciei, al vorbirii în deşert, al hazului neghiob, al şireteniei şi 
vicleniei, al trufiei şi lăudăroşeniei, nu se alege cu nici o urmă de moralitate. 
Autorii pieselor şi interpreții nu pot transmite spectatorilor decât ceea ce au ei 
înşişi: propriul lor spirit, nici mai mult nici mai puţin. Se gândesc oare actorii la 
educaţia morală a poporului: au oare intenţia de a-i îndrepta moravurile. Nu şi iar 
nu! 


Consideră întotdeauna o mare cinste să poţi vorbi cu Domnul, când te rogi, sau cu 
Preacurata Sa Maică, cu îngerii sau cu sfinţii. Roagă-te lor cu bucurie, cu evlavie şi 
cu cutremur şi să nu uiţi nicicând cu cine vorbeşti tu, cel ce nu eşti decât un vierme 
necurat şi de nimic. 


De ce oare când ne rugăm cu sinceritate unii pentru alții rugăciunea noastră capătă 
putere asupra altora? Fiindcă atunci când mă rog mă lipesc de Dumnezeu, mă fac 
acelaşi duh cu EI, iar pe cei pentru care mă rog îi unesc cu mine prin credinţă şi 
dragoste, fiindcă Duhul lui Dumnezeu care lucrează în mine lucrează în acelaşi 
timp Şi în ei, pe toate împlinindu-le, „Un trup suntem cei mulți” (1 Corinteni 10, 
17). „Este un trup şi un duh“ (Efeseni 4, 4). 


Liniştea sufletească şi desfătarea pe care o simțim din când în când în biserică, 
atunci când ascultăm cântările armonioase ale cântăreților, citirile desluşite ale 
citeților şi ale sfinţiților slujitori sunt semne ale nesfârşitei desfătări pe care o vor 
simţi cei ce vor contempla negrăita bunătate a feţei lui Dumnezeu. Trebuie să 
tindem spre o cântare mereu armonioasă şi o citire clară şi pe înţeles. Numindu-i pe 
sfinți cu numele lor, când ne rugăm îi îndemnăm să se roage şi ei pentru noi. 


Venind să ne rugăm la biserică, trebuie să ştim şi să nu uităm că suntem copii ai 
Tatălui ceresc şi că am venit în casa Lui. Se cuvine deci să stăm cu simţăminte de 
fiască, sinceră, iubire, cu recunoştinţă; să ne rugăm cu înflăcărare. Duhul nostru 
trebuie să strige: Avva, Părinte! (cf. Romani 8, 15). 


Cât eşti de bun, Doamne al meu, şi cât ne eşti de apropiat, atât de aproape încât 
putem vorbi oricând cu Tine, putem să ne mângâiem cu Tine, Să respirăm şi Să 
ne înţelepțim prin Tine, să ne aflăm pacea, să dobândim prin Tine larg orizont 
sufletesc. Învaţă-mă, Doamne, să Te iubesc cu simplitate, să-mi iubesc aproapele 
pentru a fi mereu cu Tine, Să-mi găsesc mereu pacea în Tine. Dă-mi, Doamne, 
să nu cad în păcat cu prea nememicul şi prea hainul meu vrăjmaş - diavolul - 
prin răutate, trufie, invidie, avariţie, iubire de arginţi, lăcomie, gânduri 
desfrânate, blasfemie, deznădejde, minciună, prin nici un alt păcat. Fă-mă să fiu 
mereu al Tău. 


Bunătatea mea nemărginită, lisuse Hristoase, din câte bunătăți nu m-ai făcut să 
gust în vremelnica mea viaţă! Mulţumescu-Ţi Ţie, Mila şi Dulceaţa mea! Dar dacă 
bunătățile din lumea aceasta sunt atât de multe, de felurite şi de plăcute, cum vor fi, 
oare, bunătăţile cereşti, duhovniceşti? Ele vor fi cu adevărat nesfârşite, ne- 
numărate, nespus de plăcute. Nu mă lipsi, Doamne multmilostive şi multîndurate, 
de bunătăţile Tale cereşti, pregătite celor ce Te iubesc pe Tine. Nu-i lipsi de ele pe 
ei, pe toţi, poporul Tău! Dă-le tuturor a Te cunoaşte pe Tine, Doamne, Dulceaţa 
noastră. Tu eşti dulcele nostru Stăpân şi pretutindeni pe pământ toată lucrarea Ta 
este bunătate. Fă-mă, Doamne, să îndur cu bine şi necazurile vieţii; ele îi sunt de 
trebuinţă trupului meu, bântuit de multe patimi, omului vechi din mine, lubitorule 
de oameni! Învață tot poporul Tău să treacă cu bine prin încercări. Fă-i pe toți 


oamenii să înţeleagă necesitatea acestora. „în suferinţe fiţi răbdători” (Romani 12, 
12). „în lume necazuri veţi avea“ (loan 16, 33). 


Le ceri altora să trăiască, să creadă şi să gândească duhovniceşte. Oare le ceri 
sincer, nu fățarnic, nu numai cu gura? Le doreşti oare în acest chip din toată inima 
să sporească duhovniceşte? Sporeşti tu însuţi? Nu cumva vieţuieşti în păcat? Bagă 
de seamă, Stăpânul vede tot cu ochii Săi scânteietori; trebuie să ştii cum să-l ceri, 
cu inimă simplă cu duh arzător. 


Când din pricina unor mâncăruri grele care s-au adunat în stomac şi în intestine te 
simţi rău, indispus şi, rugându-te în această stare, rugăciunea îţi va fi rece, greoaie, 
plină de deprimare şi de deznădejde, să nu te pierzi cu firea, fundcă Domnul îşi va 
„da seama“ de starea grea de boală în care te afli. Luptă-te cu această neputinţă, 
roagă-te pe cât te vor ajuta puterile şi Domnul îţi va trece cu vederea neputinţa 
trupească şi sufletească. 


Dacă te simţi păcătos, necurat, necinstit, viclean şi hulitor şi nu cutezi a apropia de 
Stăpâna noastră şi a te ruga ei, tocmai atunci caută să | te rogi cu sârguinţă, 
recunoscându-te păcătos, nu zăcea în mocirla păcatului, vino la Stăpâna, stai în faţa 
icoanei sale cu nădejde, cu credinţa că ea se află acolo, arată-i fără să te ruşinezi 
rănile păcatelor tale, dovedeşte-i că îţi este scârbă de ele, roag-o să-ţi curețe lepra 
de pe suflet şi nu te vei face de ruşine. Atotmilostiva nu te va dispreţui, Preacurata 
şi Atotajutătoarea te va curăţi şi pe tine, aşa cum i-a curăţat Domnul pe cei zece 
leproşi. 


Unde aş putea găsi un creştin adevărat, care prin exemplul faptelor sale să-i înveţe 
şi pe alţii să dispreţuiască trupul, ca pe ceva repede trecător, şi să se îngrijească de 
sufletul cel nemuritor? Unde aş putea găsi un asemenea bărbat cu un suflet atât de 
nobil? Pe pământ, printre cei vii este greu de găsit, deşi există de bună seamă 
asemenea bărbaţi, dar în „Biserica întâilor născuţi care sunt înscrişi în ceruri; în 
Biserica cerească sunt mulţi, cât stele pe cer. Lepădându-se de sine, de omul vechi, 
corupt, pierdut, ca de un vas spart, care nu poate ţine apa, ei au luat crucea şi au 
urmat lui Hristos, dăruindu-l întreaga viaţă, dispreţuind trupul şi lumea repede 
trecătoare. Au dat ascultare glasului care spune: „Ce-i va folosi omului dacă va 
câştiga lumea întreagă, iar sufletul său îl va pierde?" (Matei 16 26); au ştiut că 
trupul şi lumea vor trece, nu vor mai fi, că sufletul le este atât de preţios, fiindcă, 
chip al lui Dumnezeu fiind ei, el este fără de moarte, lumea toată, trecătoare, 
neînsemnând nimic faţă de suflet, fiindcă, după cuvântul Mântuitorului, „cerul şi 
pământul vor trece" (Marcu 13, 31). Ne convingem noi înşine, cu propriii noştri 
ochi şi la fiecare pas, ca să zic aşa, că lumea „trece", că tot ce există în ea este în 


mişcare, în continuă rotire, că stihiile toate sunt în mişcare; anotimpurile anului se 
rotesc, ca într-o horă, oameni se nasc, oameni mor, unii se căsătoresc, alții rămân 
văduvi, unii se căpătuiesc, alţii se lipsesc de case şi de averi; unele oraşe sporesc în 
construcții, se înfrumuseţează, altele sunt mistuite de foc şi se prefac în cenuşă. 
Toate trec pe pământ, deci şi pământul va trece cândva. Dacă într-o casă iau foc 
lucrurile, va arde până la urmă şi casa. „Cerul şi pământul sunt păstrate pentru 
foc..." Lumea cea dintâi a pierit de apă, iar cea de acum, „cerurile de acum şi 
pământul sunt ţinute prin acelaşi cuvânt şi păstrate pentru focul din ziua judecății şi 
a pieirii oamenilor necredincioşi" (2 Petru 3, 7). Deci unde aş putea găsi creştini 
adevăraţi, care să dispreţuiască toate cele pământeşti, ca pe nişte lucruri trecătoare, 
şi care să-şi consacre toată puterea cinstirii lui Dumnezeu, împăratului celui fără de 
moarte întru mântuirea sufletului lor! Unde aş putea găsi un asemenea bărbat, un 
suflet înălțător care precum un împărat sau un zeu să dispre-ţuiască pământul şi 
cele pământeşti (nu din orgolioasă sfidare) şi care să-şi supună raţiunii sau legii lui 
Dumnezeu toate patimile şi ispitele lumeşti? Care să ardă de râvnă dumnezeiască 
pentru mântuirea sufletelor fraților săi, să se îngrijească de luminarea, curățirea şi 
întărirea lor întru credinţă şi virtu—e? Aprinde, Doamne, asemenea făclii în 
sfeşnicul lumii aceesteia, în sfeşnicul Bisericii Tale, ca să propovăduiască slava Ta, 
ca să ardă de râvnă pentru slava Ta şi pentru mântuirea poporului Tău! Toate îţi 
sunt cu putință, Doamne! Cât timp deşertăciunea lumii acesteia ne va înconjura? 
Cât timp ne vom îndepărta de la Tine, Creatorul şi Mântuitorul nostru? Fă, 
Doamne, ca totul să ni se orânduiască după voia Ta! 


Când te va tulbura vreun duh străin, trufaş, rău, înainte sau în timpul citirii unor 
rugăciuni către Domnul Dumnezeu sau către Maica Domnului, închipuie-ţi îndată 
că toţi suntem copiii Tatălui ceresc, Celui atotputernic, fără de început, nesfârşit şi 
atotbun, că Domnul este Tatăl nostru şi roagă-te atunci cu curaj, cu pace, cu 
bucurie, liber, în numele tuturor, fără să te temi nici de batjocora, nici de disprețul, 
nici de răutatea oamenilor lumii acesteia. Nu fi laş, ruşinându-te de oameni; nu te 
îndoi, roagă-te cu sinceritate Tatălui ceresc; citeşte cu evlavie deosebită Rugă- 
ciunea Domnească, calm, fără grabă; în general, citeşte liniştit toate rugăciunile, 
egal, cu evlavie, ştiind cu cine vorbeşti. 


Câţi creştini dintre cei care spun „cred în Dumnezeu“ cred cu adevărat? Câte guri 
amuţesc atunci când ar trebui să apere în societate slava lui Dumnezeu şi a sfinților 
Săi, huliți de fui veacului acestuia, în faţa cărora nu scot o vorbă? Unii păstrează 
tăcere când se cere argumentată o discuţie despre Dumnezeu sau când ar trebui 
sancționată o necuviinţă. Mulţi zic „cred în Dumnezeu", dar când li ce întâmplă 
vreo nenorocire, vreun necaz, vreo încercare, se descurajează, se lasă cuprinşi de 
urât, alţii cârtesc. Unde le este credinţa? În astfel de situaţii, trebuie să ne supunem 


lui Dumnezeu şi să zicem: „Domnul a dat, Domnul a luat; fie numele Lui binecu- 
vântat!" (lov 1. 21). Aceştia cred pare-se, în Dumnezeu doar când sunt fericiţi, la 
nenorocire îi întorc spatele. 


Dacă vei suporta dificultatea şi durerea unei operaţii chirurgicale, te vei însănătoşi 
(este vorba de Taina Mărturisirii). înseamnă că atunci când te spovedeşti, trebuie 
să-i dezvălui duhovnicului, fără să ascunzi nimic, faptele tale ruşinoase, deşi e 
dureros, e jenant, e umilitor. Altminteri, rana va rămâne nevindecată, vei continua 
să suferi, să te vaieţi, ţi se va şubrezi şi sănătatea sufletească; va rămâne ceva ca o 
drojdie, din care vor dospi alte neputinţe sufleteşti, năravuri urâte sau patimi. 
Preotul este doctor duhovnicesc; arată-i rănile, nu te ruşina, fă-o sincer, deschis, cu 
încredere fiască, fiindcă duhovnicul este părintele tău sufletesc, care trebuie să te 
iubească mai mult decât părinții după trup, fiindcă dragostea lui Hristos este mai 
presus de dragostea trupească, naturală, iar preotul trebuie să răspundă pentru tine 
în faţa lui Dumnezeu. De ce oare viaţa noastră a devenit atât de abjectă, plină de 
patimi şi de năravuri ticăloase? Fiindcă foarte mulţi îşi ascund rănile sufleteşti, 
cangrenele şi de aceea suferă, îşi ies din fire, dar nu acceptă nici un tratament. 


Nu dispreţui pe nimeni, oricât ar fi omul de sărac, poartă-te faţă de toţi sincer, cu 
deplin respect, cu bunăvoință, în special față de săraci, socotindu-i mădularele 
noastre vrednice de compasiune, sau mădulare ale lui Hristos; altminteri îți vei 
învenina cumplit sufletul. O, cât de uşoară ne-ar fi viaţa dacă am trăi în simplitate 
şi iubire şi cât de greu îi este inimii noastre corupte să trăiască în iubire! La fiecare 
pas găseşte un pretext de a-şi uri aproapele. 


Sunt, Doamne, vasul Tău, umple-mă cu darurile Duhului Tău Sfânt, fără de Tine 
sunt gol de orice bunătate, sau plin de tot păcatul. Sunt, Doamne, corabia Ta, 
încarcă-mă cu podoaba faptelor bune. Sunt, Doamne, arca Ta, nu mă umple cu 
mirajul iubirii de arginţi şi al desfătărilor, ci cu dragoste de Tine şi de chipul Tău 
însuflețit: omul. 


La ce înălțime ţi-a fost ridicată, omule, ființa prin persoana lui lisus Hristos, 
Dumnezeu şi Om? Pe înălțimea tronului dumnezeiesc. La ce înălțime ţi-a fost 
ridicată fiinţa prin persoana Maicii lui Dumnezeu? Mai presus decât heruvimii şi 
serafimii. Pentru cine s-au săvârşit acestea? Pentru tine, omule, pentru ca, 
eliberându-te de povara poftelor ticăloase, să te faci părtaş firii dumnezeieşti. Ce 
răspuns dai acestor intenţii, acestor fapte ale Divinităţii, Providenţei atot- 
binevoitoare? Ţi s-au dat toate puterile dumnezeieşti spre viaţă şi bună cinstire (2 
Pt. 1, 3), cum le foloseşti? Nu cumva le dispreţuieşti? Nu te prelinge, lipindu-te de 
pământ ca melcul. 


Sufletul este simplu, neamestecat, ca esenţă, după chipul şi asemănarea lui 
Dumnezeu. lată de ce, atunci când este teafăr şi face voia lui Dumnezeu, este 
liniştit, uşor, plin de bucurii. Când însă cedează păcatului, când îl săvârşeşte, 
lăsându-se împins spre el de vrăjmaşul, devine neliniștit, întunecat, apăsat. De 
aceea fă necontenit voia lui Dumnezeu şi vei rămâne în simplitate şi netulburare; 
dacă vei păcătui, nu vei avea linişte. Nu te lăsa prins de vrăjmaşul; el îţi va aduce 
în suflet sfârşeală, strâmtorare, beznă, pârjol. „Spălaţi-vă, curăţiţi-vă! Nu mai faceți 
rău înaintea ochilor Mei, încetaţi odată!" (Isaia 1, 15-16). 


Cum ne este firesc, plăcut, uşor să respirăm aerul, aşa ar trebui să ne fie firesc, uşor 
şi plăcut să respirăm prin Duhul Sfânt, care este respiraţia sufletului nostru. Aşa 
cum ne este firesc, uşor şi plăcut să ne iubim pe sine, tot atât de firesc, plăcut şi 
uşor ar trebui să ne fie să iubim pe tot omul, fiindcă, făcuţi fiind după chipul şi 
asemănarea aceluiaşi Dumnezeu, toţi suntem una, aceeaşi creatură, avem aceeaşi 
respiraţie, acelaşi suflet, aceeaşi înfăţişare. 


Toate necazurile suferințele, lipsurile, bolile vin peste noi cu îngăduinţa lui 
Dumnezeu, pentru a izgoni ademenirea păcatului şi a ne sădi în inimi adevărata 
virtute, pentru a ne face să cunoaştem din proprie experiență ce înseamnă 
minciuna, neruşinarea, nebunia, tirania, natura ucigătoare a păcatului, şi a ne face 
să avem repulsie față de el, precum şi a cunoaşte, tot din proprie experienţă, 
adevărul, blândeţea, înţelepciunea, blajina stăpânire asupra inimilor noastre şi 
binefacerile virtuţilor. De aceea îndura-voi toate necazurile cu resemnare şi cu 
recunoştinţă față de Dumnezeu, Doctorul sufletelor noastre, Mântuitorul nostru, 
Iubitorul de oameni. 


Domnul este pretutindeni şi în toate, ne poartă şi ne ocroteşte, de aceea îl şi numim 
Atotţiitorul. Ar trebui, deci, să nu mă îngrijesc de nimic. Atotputernicul Dumnezeu 
ne-a chemat pe toți la viață din nimicnicie şi fiindcă, prin noi înşine, fără 
Dumnezeu, nu putem face nimic, nu ne putem crea sau menţine viaţa. Dumnezeu 
este totul pentru noi. Viaţa şi puterea noastră, lumina şi aerul, mâncarea şi băutura 
duhovnicească, îmbrăcămintea, totul. El a creat, ne-a dat şi ne dă şi cele necesare 
vieții noastre materiale: lumina, aerul, căldura, mâncarea, băutura, îmbrăcămintea, 
locuinţa. Fericiţi sunt cei săraci cu duhul care şi-au recunoscut nimicnicia, 
recunoscând totodată atotputernicia şi atotdărnicia lui Dumnezeu; fericiţi, fiindcă 
nu se îngrijesc de nimic din cele ale vieţii acesteia; fericiți cei curaţi cu inima, 
fericiţi cei ce se predau Domnului întru totul. „Pe noi înşine şi unii pe alţii şi toată 
viaţa noastră lui Dumnezeu să o dăm“. Fii însă mereu cu Dumnezeu şi ţi se va da 
totul: “Căutaţi mai întâi împărăția lui Dumnezeu (în voi înşivă şi în alţii) şi toate 
acestea se vor adăuga vouă“ (Matei 6, 33). Fie ca în inimile voastre să se afle 


numai Dumnezeu, rămâneţi nedespărțiţi de El mereu şi toate cele ale vieţii vi se 
vor adăuga vouă. Dar nu vă legaţi inima de nimic dintre acestea. Fiindcă partea 
voastră este Dumnezeu, Dumnezeul inimii voastre. Dumnezeu este bogăția cea 
neîmpuţinată, izvorul cel nesecat; unde este Dumnezeu, acolo este tot binele. Pe cei 
ce îl iubesc pe Dumnezeu, binele îi urmăreşte ca propria lor umbră. 


Cum aş putea fi rece faţă de aproapele, de vreme ce Dumnezeu mi-a poruncit Să- 
I iubesc ca pe mine însumi sau cum ne-a iubit El pe noi? Suntem reci faţă de 
aproapele din pricina egoismului, a pasiunii față de desfătări. Să ne ferim de 
desfătări şi de neînfrânare pentru a bine plăcea Stăpânului. 


Dacă ne-am lipsi de Domnul, de Stăpâna noastră, de îngerii păzitori şi de sfinți, 
diavolul şi slugile lui ne-ar închide gurile, nu ne-ar lăsa să lăudăm numele 
Domnului; chiar aşa ar fi, judecând după ceea ce se străduiesc să facă acum şi după 
ce şi izbândesc în parte. Oare cine îi încurcă pe preoţi în timpul slujbelor? 
Diavolul. 


Să nu uităm niciodată că toți alcătuim un singur trup şi că trebuie să ne îndemnăm 
unii pe alții în a ne iubi şi a face fapte bune; mai cu seamă noi, păstorii, trebuie să 
ținem minte aceasta şi să o dovedim prin fapte. Da, trebuie să nu uităm că atunci 
când sufletul ne este luminat, când rămânem cu tărie în credinţă şi evlavie, turma 
noastră va fi mai puternică, mai luminată, va trăi în mai multă curăție. Dacă mintea 
este luminată, luminate vor fi şi mădularele trupului; dacă ni se întunecă sufletul de 
la patimi, întunecat va fi şi trupul Bisericii, turma noastră, fiindcă între cap şi 
membre, între păstori şi păstoriți există o legătură de nedesfăcut. lată de ce zice 
Domnul: „Aşa să lumineze lumina voastră înaintea oamenilor, aşa încât să vadă 
faptele voastră cele bune şi să slăvească pe Tatăl vostru Cel din ceruri“ (Matei 5, 
16). „Dacă lumina care este în tine este întuneric, dar întunericul, cu atât mai mult" 
(Matei 6, 23). Îţi dai seama că dacă eşti lacom, avar, nu vei avea nici o autoritate 
asupra păstoriţilor, fiindcă nu te arăţi râvnitor în mântuirea sufletelor lor? Căci ce 
râvnă să aibă faţă de suflete cel ce râvneşte doar banii? Nici una. Aşa e, dacă 
lumina păstorului se întunecă, întuneca-se-va şi lucrarea lui printre păstoriţi, în 
virtutea relației duhovniceşti strânse dintre cap şi membre. Dacă eşti tare în fapte 
de desăvârşire duhovnicească, şi ei vor fi tari şi de aceasta îşi dau seama ei înşişi. 
Te întăreşti duhovniceşte, întări-se-vor şi ei. Slăbeşti tu, vor slăbi şi ei. Miluieşte- 
mă, Doamne! 


Corpul omului este alcătuit din stihii telurice: lumină, căldură, aer, apă, pământ. In 
aceste elemente se va descompune după moarte. Lumina şi căldura se vor integra 
luminii şi căldurii, aerul - aerului, apa - apei, pământul - pământului. Suntem 


alcătuiți pentru a ne descompune. Slavă creaturii Tale, Doamne! Să înţelegem şi să 
ținem minte cât suntem de singuri şi de trecători şi să dăm slavă Creatorului. Toţi 
suntem opera mâinilor Lui, oile păşunii Lui. 


Viaţa noastră este o continuă revărsare a negrăitei mile a lui Dumnezeu. 
Cunoscând aceasta, ea trebuie să devină o neîncetată mulțumire şi laudă adusă lui 
Dumnezeu, Creatorul şi Binefăcătorul, şi mai cu seamă să fie expresia unei iubiri 
necontenite faţă de Dumnezeu şi de aproapele nostru, chip al lui Dumnezeu şi 
mădular asemenea nouă. lubindu-ne aproapele, îl iubim pe Dumnezeu. Dând 
respect oricărui om, respectăm chipul lui Dumnezeu, pe Dumnezeu însuşi, pe noi 
înşine, fiindcă în aproapele mă văd pe mine însumi. Copacul are multe frunze, 
toate ţin însă de aceeaşi coroană, trăiesc aceeaşi viaţă, au aceeaşi obârşie, acelaşi 
aspect, acelaşi sfârşit. 


Dacă te vei îndoi de sfinţenia icoanei Maicii Domnului, în faţa căreia te rogi, află 
că Stăpâna noastră, făptura sa cea dintru început, a fost sfinţită acum o mie nouă 
sute de ani, în părinţii săi, loachim şi Ana, apoi, după naştere, în templul din 
Ierusalim şi, în cele din urmă, prin negrăita întrupare din ea a Dumnezeu- 
Cuvântului. Ea este sfântă şi va fi în veci, neschimbat, neclintit şi se află în orice 
loc, este prezentă în orice icoană prin chipul său zugrăvit şi prin numele său, după 
cum tot prezent este Domnul prin chipul şi prin numele Său. EI sfinţeşte totul, 
orice materie, doar prin chipul şi prin înscrisul numelui Său; contemplă icoanele cu 
inimă deschisă, cunoscând că îndoiala vine de la diavolul, ca să te abată de la 
rugăciunea cea din toată inima. Spune-i: tot pământul este sfânt, în tot locul 
stăpâneşte Domnul meu şi Preacurata Sa Maică, Stăpâna lumii. Privesc la 
Preacurata cu ochii inimii, nu mă închin lemnului! Zugrăveala este făcută doar 
pentru a ajuta neputinței mele. 


Icoanele făcătoare de minuni ale Maicii Domnului şi ale sfinţilor ne fac să vedem, 
ca şi când prin ele sunt de faţă sfinţii şi sfintele la care ne rugăm, de parcă ar fi 
persoane vii, care vorbesc cu noi. Oricum, îi simțim aproape pe sfinţi, dar icoanele 
ni-i apropie şi mai mult. Cu condiția să ne rugăm cu credinţă şi din toată inima. 
Acelaşi lucru putem spune şi despre dătătoarea de viață Cruce. Unde este Crucea 
sau semnul crucii, acolo este Hristos şi puterea Lui şi mântuirea Lui, numai să o 
faci şi să i te închini cu credinţă. 


Când te rogi lui Dumnezeu cu rugăciuni cunoscute, intrate în obişnuinţă, spune din 
toată inima: Doamne! Tu eşti mereu unul şi acelaşi. Inima mea se schimbă şi se 
răceşte, față de cuvintele rugăciunilor, deşi ştiu că puterea lor rămâne veşnic 
neschimbată, după cum şi Tu eşti veşnic Acelaşi. 


Când te rogi lui Dumnezeu, vorbeşti cu EI faţă către faţă. Deci, caută „vorbeşti cu 
el ca şi cu un împărat, ochi în ochi; vorbeşti şi cu împărăteasa cerească, Maică, ca 
şi cu o fiinţă vie şi de asemenea cu arhanghelii, cu sfinţii, ochi în ochi; în acest 
răstimp inima ta să nu se abată către nimic lăturalnic şi să nu se lipească de nimic, 
fiindcă, spune-mi, rogu-te: când vei începe să vorbeşti cu un împărat sau o 
împărăteasă, îţi vei îngădui oare să te ocupi atunci de ceva lăturalnic, lipsit de 
importanţă, de pildă să te uiţi pe fereastră la trecători sau să cercetezi obiectele din 
încăpere? N-ar fi, oare, aceasta o extremă ofensă adusă majestăţii imperiale? Am 
putea noi, oare, vorbind cu Domnul, să facem aşa ceva sau şi mai rău? 


Necazurile sunt un dascăl iscusit. Ele ne scot în vileag slăbiciunile, patimile, ne 
arată nevoia de pocăință, ne curăţesc sufletul, îl înviorează, ca şi cum l-ar trezi 
dintr-o beţie, fac să se pogoare în el harul; ele înmoaie inima, inspiră dezgust față 
de păcat, întăresc credinţa, nădejdea, virtuțile. 


Cele materiale, atunci când ne ataşăm de ele cu inima, când ni le dorim nouă sau 
altora, ucid sufletul prin îndepărtare de Dumnezeu, Izvorul vieţii. Inima trebuie să 
se afle mereu în relație cu Dumnezeu. Izvorul nesecat al vieţii spirituale şi 
materiale. Fiindcă cine este la originea existenţei întregii creaturi, a vieţii lumii 
vegetale şi animale, a ordinii universale, în macrocosm şi în microcosm? Domnul 
Dumnezeu! 'Toate cele materiale trebuie considerate gunoaie, lipsite de importanţă, 
derizorii, trecătoare, perisabile, stricăcioase, supuse dispariţiei; să ţinem seama 
numai de sufletul nevăzut, neamestecat, nemuritor, nesupus nimicirii. „Să nu se 
uite la trup, căci este trecător, ci să poarte grijă de suflet, de lucrul cel nemuritor” 
(din Troparul la cuvioşi) Dovedeşte aceasta prin fapte: posteşte, dă milostenie 
săracilor din toată inima, primeşte-i pe călători din toată inima, să nu-ţi pară rău de 
lucrurile din casă, citeşte cu sârguinţă cuvântul lui Dumnezeu, roagă-te, căieşte-te, 
plânge-ţi păcatele, arată-te râvnitor din tot sufletul către sfinţenie, blândeţe, 
smerenie, răbdare, ascultare. 


În lume distingem două realităţi majore: pe de-o parte, infinitatea obiectelor 
materiale, palpabile, a creaturilor însuflețite şi neînsuflețite, pe de altă parte, 
infinitatea lumii lăuntrice, a universului psihic şi afectiv. Legat de aceasta putem 
înţelege cât de absurd este păcatul. Tot ce ţine de universul material nu valorează 
nimic; un singur gând luminat de har, un singur gest de iubire sfântă sunt infinit 
mai preţioase decât tot ceea ce înseamnă materie. 


Cum ţinem legătura cu lumea duhurilor, cu Biserica cerească? Prin chemări 
adresate sfinţilor în rugăciuni, prin sărbătoririle ce le sunt consacrate, prin slujbe 
bisericeşti. Fiindcă Biserica este una şi are un singur Hristos. Cum ţinem legătura 


cu răposaţii noştri? Prin rugăciuni pentru ei, îndeosebi unite cu aducerea jertfei 
celei nesângeroase. Cum ţinem legătura cu creştinii aflaţi în viaţă şi, în general, cu 
toţi oamenii? Tot prin rugăciuni pentru toţi oamenii, în biserică şi acasă. În acest 
chip ţinem legătura cu generațiile din cer, de pe pământ şi din cele de dedesubt. 
Mare este credinţa creştinească! 


Spune-l Domnului păcatele tale, cu inimă zdrobită, cu suspine, cu părerea de rău 
că ai greşit şi îți vor fi şterse. Spune fărădelegile tale şi te vei îndrepta. Cum ai 
venit, aşa au trecut. Amăgirile sunt amăgiri. Ţi le-ai recunoscut, ţi-ai dat seama cât 
sunt de vătămătoare şi de absurde, ţi-ai exprimat intenţia de a te îndrepta şi 
Dumnezeu te-a curăţit prin slujitorii Săi şi prin Sfintele Taine. 


Hristos, Dătătorul de viață, Dumnezeu Cel desăvârşit întru toate, Creatorul, 
Proniatorul, Ocrotitorul şi Mântuitorul meu, îmi ajunge pentru a-mi umple viaţa, 
nimic altceva nu-i mai trebuie sufletului meu imaterial. Obiectele materiale îi sunt 
de trebuinţă doar trupului stricăcios şi trecător, dar şi trupul obţine în fiecare zi 
toate cele necesare, de obicei prin bunătatea lui Dumnezeu, prin îndurările Sale. 
Nenumărate sunt poftele şi capriciile trupului, sau ale omului vechi, dar ele nu sunt 
decât visare deşartă, himere, nimicuri, întristează şi zăpăcesc sufletul, îl duc la 
cădere. Doar în Dumnezeu îmi aflu liniştea; EI este viaţa mea. 


Ce strânsă este relația dintre Biserica triumfătoare şi Biserica luptătoare, cea 
cerească şi cea pământească, şi câtă iubire aflăm în biserică! lată. ea face mereu 
aducere aminte de Biserica cerească, o cheamă în rugăciuni, o preaslăveşte pentru 
faptele de desăvârşire făcute pe pământ, întru slava lui Dumnezeu; se roagă 
neîncetat pentru Biserica pământească, mijloceşte pentru cei adormiți întru 
nădejdea învierii, a vieţii veşnice, pentru comuniunea cu Dumnezeu şi cu sfinţii. 
Necuprinsă, măreaţă, dumnezeiască iubire! Să intrăm în duhul acestei materne 
iubiri a Bisericii noastre drept- măritoare şi să ne pătrundem de el. Să-i socotim pe 
toți semenii noştri ca pe mădularele noastre, pe noi şi pe ei ca pe mădulare ale 
aceluiaşi trup al Bisericii şi să-i iubim cu iubire lucrătoare, ca pe noi înşine şi vom 
fi atunci noi înşine mădulare vii ale Bisericii cereşti, care ne va fi ajutătoare 
nepregetată, grabnic ascultătoare şi rugătoare pentru sufletele noastre. 


Cât timp ducem doar o viaţă trupească şi nu ne apropiem de Dumnezeu cu inima, 
dracii sălăşluiesc în noi sub chipul diferitelor patimi: lăcomie de mâncare şi 
băutură, desfrânată aprindere, orgoliu, trufaşă, samavolnică gândire în raport cu 
credința, cu Biserica, cu dogmele credinţei, răutate, invidie, avariţie, iubire de 
arginţi:, trăind în acest fel, le facem întocmai voia. Când începem să lucrăm 
Domnului, cu inimă deschisă, când punem degetul pe rană - ca să spun aşa - 


stârnindu-i pe diavolii patimilor noastre, atunci ei dezlănțuie înverşunat război 
împotriva noastră, pun în mişcare infernala lor răutate şi toate armele pe care au 
ştiut să şi le asigure, adică pasiunea noastră pentru cele pământeşti, până când nu 
reuşim să-i izgonim din noi, să-i punem pe fugă cu rugăciune sârguitoare şi cu 
împărtăşirea cu Sfintele Taine, întocmai fac şi demonizaţii. Ei nu se agită atâta 
timp cât nu-i ducem la un loc sfânt, dar atunci când ajung acolo, se iscă în ei o 
putere extraordinară, o pornire rea faţă de acel loc sfânt, pe care îndată încep să-l 
hulească, scuipând şi răcnind cât îi ţine gura. lată de ce demonizaţii, tremurătorii, 
cum li se mai spune, scot răcnete în biserică în timpul slujbelor sau când sunt duşi 
la sfintele moaşte. Fiindcă dracii din ei sunt confruntaţi atunci cu energii benefice, 
pe care nu le pot suporta şi care sunt mai puternice decât ale lor şi care îi ard, îi 
înghesuie, îi răzbesc, aşa cum li se cuvine, îi gonesc din culcuşul lor drag. 


Orice casă de creştin închipuie casa cea necuprins de mare, universul, cerul şi 
pământul, în care sălăşluieşte Domnul. lată de ce întâlnim în orice casă de creştin 
chipurile Mântuitorului şi Maicii Domnului, care cheamă la rugăciune pe cei ce 
viețuiesc în acea casă şi care vin cu evlavie înaintea Lor. 


Dă-ţi seama, omule, de mizeria ta sufletească şi roagă-te cu tărie, statornic, 
Mântuitorului oamenilor, ca să te scape de ea. Nu crede despre tine: nimic nu mă 
ameninţă, nu mă găsesc în primejdie, n-am trebuinţă să mă rog des şi mult, ca să 
scap din necaz, fiindcă nu mă aflu în el, sau, oricum, nu-l cunosc. Dar chiar acesta 
ţi-e marele necaz: că aflându-te în el nu-l cunoşti: necazul păcatelor tale. 


De ţi se va întâmpla să treci prin mari nenorociri, supărări, boli, nu fi laş, nu 
deznădăjdui, nu crâcni, nu-ţi dori moartea, nu spune vorbe de ocară înaintea 
atotvăzătorului Dumnezeu, de pildă: vai, ce lovitură cumplită, e peste puterile 
mele, mai bine să mor sau să-mi pun capăt zilelor! Să te ferească Dumnezeu de o 
asemenea laşitate, cârteală, nesăbuinţă! Rabdă cu resemnare totul, ca şi cum toate 
acestea ţi-ar fi fost trimise de Dumnezeu pentru păcatele tale, şi spune precum 
tâlharul cel înţelept: „Primit-am pe drept, după faptele mele" (cf. Luca 23, 41) şi 
priveşte cu ochii minţii la Mântuitorul care pătimeşte pe Cruce. 


Ai grijă ca valul de supărări şi necazuri lăuntrice care te încearcă să nu te smulgă 
de la lisus Hristos Domnul, fiindcă vrăjmaşul caută prin toate mijloacele să ne 
îndepărteze de Domnul, şi prin mirajul plăcerilor, şi prin dificultățile necazurilor, 
precum pe lov şi o face mai cu seamă prin necazuri şi strâmtorări sufleteşti. Rabdă 
totul, mulţumind lui Dumnezeu, cunoscând că „Dumnezeu toate le lucrează spre 
binele celor ce-L iubesc" (Romani 8, 28). Adu-ţi aminte că însuţi mărturiseşti 
zilnic, când te rogi, că pentru greşelile tale, cu care mânii pe Dumnezeu, pe 


Preacurata Sa Maică, pe toate puterile cereşti, pe sfântul tău înger păzitor, nu eşti 
vrednic de iubirea Sa de oameni, că te-ai făcut vrednic de toată osânda şi chinul şi 
că prin ceea ce ţi se întâmplă, Domnul învederează dreptatea Sa, atunci când în 
locul iubirii, te cearcă cu strâmtorări şi necazuri, umilinţe, defăimări, ca să-ţi curețe 
inima, să ţi-o înmoaie, să ţi-o sleiască, să ţi-o smerească, pentru a face din ea un 
ales templu al Său. „Căci pe cine îl iubeşte Domnul îl ceartă şi biciuieşte pe tot fiul 
pe care îl primeşte; orice mustrare, la început, nu pare că e de bucurie, ci de 
întristare, dar mai pe urmă dă celor încercaţi cu ea roada paşnică a dreptăţii” (Evrei 
12,6, 11), 


Păcatul neconsimţit nu ţi se ia în seamă: de pildă, dacă te poticneşti când te rogi, 
gândurile necurate şi hulitoare, răutăţile involuntare, dacă căutăm să le respingem 
cu hotărâre, avariția, dacă ne luptăm cu ea, toate acestea ţin de năvala duhurilor 
rele. Treaba noastră este să răbdăm, să ne rugăm, să ne smerim şi să iubim. 


O, cât de dulce, de sfânt, de atotputernic este numele Domnului nostru lisus 
Hristos! Slavă Ţie, Doamne, Tu eşti biruinţa mea. Mădularele Tale suntem, 
Doamne, toţi un singur trup şi Tu eşti Capul. Fă, Doamne, să se îndepărteze de la 
noi toate patimile şi toți demonii! Dă-ne, Doamne, harul netrecător al iubirii! Dă- 
ne a ne purta cu dragoste şi respect unii faţă de alţii, precum şi faţă de Tine, ca unii 
ce suntem îndumnezeiţi de Tine. 


Cât de bine le va fi cu Tine, Doamne, în cer aleşilor Tăi! Şi cât de istovitoare îi 
sunt inimii mele amăgirile pământeşti. Cât de vătămătoare îi sunt patimile faţă de 
cele lumești, fie şi de-o singură clipă! Şi ce pace, ce libertate, ce lărgime, ce 
lumină, ce bucurie găsim în Tine! 


Slavă puterii veşnice, netrecătoare, nepieritoare a Crucii Tale, Doamne. Când 
vrăjmaşul dă năvală asupra mea cu gânduri şi simţăminte ticăloase şi când inima 
îmi este prinsă de ele, fac de câteva ori cu credinţă semnul crucii şi dintr-o dată 
păcatul se îndepărtează de mine, strâmtorarea dispare, mă simt liber. 









atotbună şi atot-binefăcătoare, cea care ai stăpânire nebiruită asupra puterilor 
potrivnice, pe care lesne le poţi spulbera, cu iuţeala fulgerului, precum şi 
uneltirile de tot felul ale duhurilor rele, izbăveşte-ne pe noi de tot păcatul, 
întăreşte-ne cu puterea ta, îndreaptă-ne către toată fapta cea bună. Fă-ne să fim 
ca şi Fiul Tău şi Dumnezeul nostru şi ca şi Tine, Preasfântă Fecioară, Maica 
Dumnezeului nostru, fiindcă purtăm numele lui Hristos, Fiului Tău, ca 
mădulare ale Sale. Să nu fie pentru noi numele de creştin vorbă goală, 
neputincioasă, să fim următori lui Hristos, începătorul şi Domnul credinţei 
noastre şi al Tău, să te urmăm şi pe Tine, Stăpână. Să fim toţi pietre vii, zidite în 
templul credinţei, să aducem Domnului cu sfinţenie jertfe sfinte, bineplăcute. O, 
Stăpână! Nu zadarnic îţi zicem aşa! Fă să se arate în veci Stăpânirea Ta asupra 
noastră, stăpânire sfântă, vie, lucrătoare. Fă toate spre bine, ca Maică atotbună 
a atotbunului nostru împărat; risipeşte bezna inimilor noastre, îndepărtează 
săgețile duhurilor viclene, îndreptate asupra noastră. Fă să ne domnească în 
inimi pacea Fiului Tău, pacea Ta, pentru ca Să putem striga mereu, cu bucurie: 
„Cine este după Domnul mai mare ca Stăpâna noastră, atotbună, 
atotbinefăcătoare, grabnic ajutătoare'” Eşti prea mărită, Stăpână, pentru 
belşuguri de binefaceri dumnezeieşti ce ţi-au fost date, pentru negrăita 
îndrăznire şi putere pe care o ai la tronul lui Dumnezeu pentru darul 
atotputernic al rugăciunii, de care te-ai învrednicit, pentru nespusa sfinţenie şi 
curăţie cu care ai fost împodobită. Datu-ţi-s-a Ţie de la Domnul putere 
necuprinsă Să ne păzeşti, să ne aperi, să ne cureţi, să ne mântuieşti, să ne fii 
mijlocitoare nouă, cei ce suntem moştenirea Fiului şi Dumnezeului Tău şi a Ta. 
Mântuieşte-ne prea curată, prea bună, prea înţeleaptă şi Atotbinefăcătoare! Că 
Tu eşti Maica Dumnezeului nostru, Cel ce dintre toate numele a binevoit să şi-L 
aleagă mai întâi pe acela de Mântuitor, lisus tălmăcindu-se şi Mântuitor. Noi, 
cei ce suntem în această viaţă călători, suntem ameninţaţi mereu de cădere, 
îmbrăcaţi fiind în trup multpătimaş, înconjurați de duhurile cele de sub cer, care 
ne ispitesc spre păcat. Trăim într-o lume desfrânată şi ticăloasă, care ne duce 
spre păcat. Tu însă eşti mai presus de tot păcatul, eşti Soare prea luminos, 
Preacurată, atotbună. atotbinefăcătoare; ţie ţi s-a dat darul de a ne spăla de 
întinăciunea păcatului, aşa cum o mamă îşi spală copiii, dacă te chemăm cu 
smerenie în ajutor. Ţi-a dat puterea de a ne ridica atunci când cădem şi cădem 
neîncetat, de a ne fi mijlocitoare şi ocrotitoare, de a ne mântui pe noi, cei 
bântuiţi de duhurile răutăţii: de a ne povăţui cum Să ţinem calea mântuirii. 


Eu sunt viţa - zice Domnul - voi sunteți mlădiţele" (loan 15, 5), adică Biserica una, 
sfântă, sobornicească şi apostolească. Iată de ce, aşa cum sfânt este Domnul, şi 
Biserica este sfântă; Domnul este calea, adevărul şi viaţa (loan 14, 6), Biserica este 
şi ea aşa, fiind una cu Domnul, fiind „trupul Lui, din carnea şi din oasele Lui“ 


(Efeseni 5, 30), mlădiţa din Cel ce este viţa cea vie, hrănită de EI şi crescând din 
EI. Să nu-ţi închipui că Biserica ar putea fi despărțită vreodată de lisus Hristos 
Domnul, de Tatăl şi de Duhul Sfânt. 


Când vrăjmaşul va face să ţi se cuprindă inima de îndoială față de cuvântul lui 
Dumnezeu, înveninându-te în acest chip spune în sinea ta: „orice cuvânt al 
Dumnezeului meu, lisus Hristos, înseamnă pentru mine viaţă“ şi atunci veninul 
îndoielii îţi va dispărea din inimă şi vei simţi linişte şi uşurare în suflet. 


Dacă pui la îndoială vreun cuvânt sau vreo poruncă referitoare la un fapt sau un 
ritual din viaţa Bisericii, spune-i în sinea ta celui ce ţi-a insuflat acest gând 
cuvintele Mântuitorului: „Când va veni Acela Duhul Adevărului, vă va călăuzi 
(adică Biserica, prin apostoli, cea care a fost întemeiată şi s-a răspândit mai cu 
seamă prin păstori duhovniceşti şi dascăli) la tot adevărul" (loan 16, 3) şi crede 
neşovăielnic că după făgăduinţa Domnului, Duhul Sfânt rămâne în veci în Biserică, 
călăuzind-o la tot adevărul. Aceasta înseannă că în ea totul este adevărat şi 
mântuitor. De aceea i se şi spune „stâlp şi temelie a adevărului" (1 Timotei 3, 15). 
În cărţile bisericeşti, în scrierile Sfinţilor Părinţi şi dascăli ai Bisericii respiră 
pretutindeni Duhul lui Hristos, Duhul adevărului, dragostei, mântuirii. 


Rugăciunea este simțământul de constantă acceptare a neputinței şi sărăciei noastre 
spirituale, recunoaşterea în noi înşine, în toți oamenii şi în natură a operei, 
înţelepciunii, bunătăţii şi atotputerniciei lui Dumnezeu; rugăciunea este o stare 
sufletească din care nu trebuie să lipsească niciodată recunoştinţa. 


Uneori numim rugăciune ceva ce nu are nimic comun cu rugăciunea. Te duci la 
biserică, stai câtva timp, te uiţi la icoane dar mai întâi la oameni, la chipurile lor, la 
felul cum se prezintă, apoi zici: m-am rugat lui Dumnezeu. Ai stat acasă câtva timp 
în faţa icoanei, ai dat de câteva ori din cap ai spus fără atenţie şi fără participare 
câteva rugăciuni învăţate pe de rost şi zici: m-am rugat lui Dumnezeu, deşi cu 
mintea şi cu inima nu te-ai rugat deloc, ci te-ai aflat în altă parte, cu altcineva, 
printre alte lucruri, numai cu Dumnezeu nu. 


Rugăciunea este înălțarea gândului şi a inimii către Dumnezeu (din Catehismul 
Ortodox al Mitropolitului Filaret). Este contemplarea lui Dumnezeu, vorbirea 
temerară a creaturii cu Creatorul, cucernica înfăţişare a sufletului nostru în faţa lui 
Dumnezeu, ca înaintea unui împărat şi a Celui ce dă viaţă tuturor. Ea ne face să 
uităm, în faţa lui Dumnezeu, de tot ce ne înconjoară. Înseamnă hrana sufletului, 
aerul, lumina, căldura sa dătătoare de viaţă, curățirea de păcate, jugul cel bun al lui 
Hristos, povara Sa uşoară. Rugăciunea înseamnă acceptarea statornicului nostru 


sentiment de neputinţă sau de sărăcie spirituală, sfinţirea sufletului, pregustarea 
fericirii ce va să vină, fericire îngerească, ploaie cerească, răcoritoare, care 
stropeşte din belşug şi fertilizează solul sufletului, putere şi tărie sufletului şi 
trupului, care purifică şi împrospătează văzduhul spiritual, luminează feţele 
oamenilor, le înveseleşte duhovniceşte. Este legătura de aur dintre creatură şi 
Creator, care ne dă bărbăţie şi curaj în necazurile şi încercările vieţii, lumina 
existenţei noastre, reuşită în tot lucrul, ne ridică la vrednicia îngerilor, ne întăreşte 
credinţa, nădejdea şi dragostea. Rugăciunea ne pune în relaţie cu îngerii, cu sfinţii 
care au bine plăcut lui Dumnezeu de la începutul lumii. Rugăciunea este îndreptar 
vieţii, maica umilinţei inimii şi a lacrimilor; ea dă puternică pornire spre fapte de 
milostenie, păzeşte viaţa, spulberă frica de moarte, ne face să dispreţuim comorile 
pământeşti, să dorim bunătățile cereşti, să aşteptăm obşteasca Judecată, viaţa 
veacului ce va să vină; este strădania stăruitoare de a scăpa de chinurile veşnice, 
necontenita căutare a milei Stăpânului. Rugăciunea înseamnă a sta şi a merge 
mereu sub privirile lui Dumnezeu; înseamnă fericita suprimare a propriei persoane 
înaintea Creatorului, Atotfăcătorului, Atoateîmplinitorului. Este apă vie pentru 
suflet, cuprinderea tuturor oamenilor în inimă prin iubire, coborârea cerului în 
suflet, sălăşluirea Sfintei Treimi în inimă, după cum s-a spus: „Vom veni la el şi 
vom face locaş la el“ (loan 14, 33). 


Pe cât îți simţi aproape propria ta minte, pe cât îi este de apropiată inimii tale 
credinţa, pe atât de aproape este Dumnezeu de tine şi cu cât gândul la Dumnezeu 
este mai viu şi mai puternic, cu atât mai vie îţi este convingerea că eşti neputincios, 
că nu însemni nimic şi că Dumnezeu trebuie să- ţi stea aproape, că ai nevoie de EI. 
Fiindcă Dumnezeu este - ca să ne exprimăm aşa - ca un aer impregnat de un 
principiu raţional pe care îl inspiră îngerii, sufletele sfinților, sufletele celor vii, mai 
cu seamă ale celor evlavioşi. Fără Dumnezeu, nu poţi trăi nici o clipă; cu adevărat. 
În orice clipă trăieşti prin EI. „Căci în Ei trăim şi ne mişcăm şi suntem" (Faptele 
Apostolilor 17, 28). 


Îndoielile tale asupra prezenţei lui Dumnezeu într-un anume loc şi într-un anume 
timp, frământările sufleteşti legate de această problemă demonstrează că nu ne 
putem lipsi de Dumnezeu, nici un minut şi nici într-un loc. Că în fiecare clipă şi în 
fiecare loc trăim numai prin El. Deci dubiile tale confirmă „în negativ" realitatea 
prezenţei lui Dumnezeu în orice loc şi imposibilitatea noastră şi a întregii creaturi 
de a ne lipsi de EI oriunde ne-am afla. Şi, într-adevăr, oriunde ai fi, dacă te 
îndoieşti de prezenţa lui Dumnezeu, vei simţi ceva ca o strângere de inimă, ca un 
foc lăuntric; nu te lăsa cuprins de îndoială, consideră că este o ispită, un gând 
diavolesc şi, făcând aşa, te vei simţi îndată uşor. Trebuie să ţii minte mereu că 
Dumnezeu, ca şi sufletul nostru, este o fiinţă spirituală pe care o percepem cu 


mintea. Sau ne apropiem de Dumnezeu cu mintea şi cu inima şi ne facem un duh 
cu El, sau ne îndepărtăm de Dumnezeu, făcându-ne un duh cu diavolul, 
supunându-ne puterii lui. 


Orice creştin trebuie să ştie că diavolul ademeneşte prin cele lumeşti şi stricăcioase 
şi care, uneori, sub cele mai diverse şi mai onorabile pretexte, fac să nu ne mai 
iubim aproapele ca pe noi înşine. 


Icoanele sunt o necesitate a naturii omului. Poate oare firea noastră să se lipsească 
de imagine? Poţi oare să-ţi aduci aminte de un obiect sau o ființă care nu sunt de 
față fără să ţi le „imaginezi"? Oare nu însuşi Dumnezeu ne-a dat capacitatea de a 
ne imagina? Icoanele sunt răspunsul Bisericii la una din necesitățile stringente ale 
naturii noastre. 


In biserică, acasă, rostul icoanelor este şi acela de a ne aduce aminte de nemurirea 
sfinților, care „toţi trăiesc în EI" (Luca 20, 38), în Dumnezeu, cum spune Domnul; 
trăind în EI, ne văd, ne ascultă şi ne ajută. 


Ce nume poartă Dumnezeul nostru? Dragostea, Bunătatea, Iubirea de oameni, 
îndurarea. Când te rogi, caută să vezi cu ochii minţii lubirea şi Bunătatea stând 
înaintea ta, nu uita că lubitorul de oameni te vede. 


Când te rogi puterilor cereşti să nu ţi le imaginezi severe, inaccesibile, 
neîndurătoare. Nu, ele sunt fiinţe deosebit de blânde, smerite, evlavioase, iubitoare, 
accesibile, comunicative, dispuse să ne asculte, apropiate de cei ce le cheamă cu 
credință sinceră şi dragoste în rugăciunile lor. Dragostea este însuşirea lor de 
căpetenie şi prin ea intră în comuniune cu toti creştinii, prin rugăciunile credinţei, 
Când te rogi puterilor cereşti, dispreţuieşte cele pământeşti, stricăcioase şi iubeşte 
din toată inima viaţa cerească, duhovnicească şi tinde către ea. Lor le este cum nu 
se poate mai plăcut să vadă la noi o adevărată iubire de înţelepciune, dorinţa de a 
ne face concetăţeni cu ei, spre aceasta fiind noi chemaţi, prin harul lui lisus Hristos 
şi al Preadumnezeieştii Treimi. 


Cum aş putea să te uit, Doamne, pe Tine, Cel nevăzut, de nepătruns, Cel ce îmi 
umpli mereu inima şi viaţa cu lumină, pace, bucurie, putere, răbdare; pe Tine, Care 
însemni pentru mine, pentru viaţa mea, tot binele? Eşti însăşi viaţa mea. O, cum aş 
putea să Te uit? 





Mă rog uneori în biserică pentru poporul lui Dumnezeu după cum urmează: iată, 
zic, mulţi dintre cei ce stau acum în biserică au sufletele goale, ca nişte vase sparte 
şi nu ştiu să se roage cum se cuvine. Fă, Doamne, să li se umple inimile în această 
vreme care le este prielnică, în această zi a mântuirii, prin harul Duhului Tău 
Atotsfânt. Dă-mi-l mie, dă-i rugăciunii mele. dragostei mele, plini de cunoaşterea 
bunătăţii Tale, cu inimă zdrobită şi înfrântă, ca pe nişte vase pline; dă-le Duhul Tău 
cel Sfânt, „Care să se roage pentru ei cu suspine negrăite” (cf. Romani 8, 26). Eu 
însumi, păstorul lor, sunt cel dintâi dintre păcătoşi; nu căuta, Stăpâne, la greşelile 
mele, caută spre ei cu îndurările Tale, iar rugăciunea mea ascult-o în ceesul acesta, 
pentru harul preoţiei care este asupra mea şi care sălăşluieşte în mine; să nu-mi fie 
neroditor harul preoţiei, ci să ardă mereu în mine cu credinţă, nădejde şi dragoste, 
cu fiască îndrăznire în rugăciunile pentru poporul Tău. 


Primeşte, Stăpâne, rugăciunea pe care cu lacrimi o îndrept către Tine, pentru fiii 
mei duhovniceşti şi pentru toţi creştinii dreptmăritori, care fac voia Ta; primeşte- 
mi şi grija pe care o port mântuirii lor, în timpul lucrării mele păstoreşti. Fii, 
Doamne, prin rugăciunea mea, Tu însuţi pentru ei glas de trâmbiţă care să-i 
trezească din somnul păcatului, ochiul care să le vegheze inima, braţul care să le 
dea tăria pe drumul către patria cerească şi care să-i ridice din căderea în 
necredinţă, în frică, în deznădejde, dă-le dragostea de mamă - de care eu sunt lipsit 
- cea care se îngrijeşte cu gingăşie de adevăratul bine. „Fă-te tuturor toate, ca în 
orice chip să-i mântuieşti" (cf. 1 Corinteni). Că Tu singur eşti adevăratul Păstor, ce 
însuţi, nevăzut şi tainic, paşti sufletele oamenilor, Tu singur eşti adevăratul şi prea 
înțeleptul învăţător, care vorbeşti inimii poporului Tău! Tu eşti singurul adevăratul 
iubitor al făpturi, al fulor Tăi după har. Că la Tine este noian de înţelepciune şi de 
putere, Tu singur stai mereu de veghe, neadormit, şi ne înveţi căile Tale chiar şi 
atunci când dormim. Fii mereu, Stăpâne şi învăţătorule, Păstorul oilor încredințate 
mie; du-le Tu însuţi la păşune bogată; apără-le Tu însuţi de lupii care caută să le 
prade sufletele, îndreaptă-le Tu însuţi paşii pe calea adevărului, dreptăţii şi păcii. 
Fii lor, în locul meu, lumină, ochi, gură, braţ, înţelepciune şi mai presus de toate 
iubire, de care sunt sărac eu, păcătosul. 


Dumnezeu este noian de tot binele, este atotvăzător, prea înţelept, atotputernic; este 
har şi milostivire, adevăr, statornicie în bunătate alipeşte-te de Domnul prin 
rugăciunea credinţei şi prin fapte de iubire - fii un duh cu EI (cf. 1 Corinteni 6. 17) 
ca să te umpli şi tu pe cât îți este cu putinţă, de credinţă şi dragoste, înţelepciune, 


putere duhovnicească; să primeşti de la EI, de la Izvorul nesecatei bunătăţi, cele ce 
sunt spre mântuire şi ca să fu tu însuţi bun şi compătimitor cu alții, să te umpli de 
înţelepciune duhovnicească, de tărie şi statornicie în credinţă şi în fapte bune. 
Fiindcă Dumnezeu este izvor nesecat, nouă nu ne rămâne decât să ne unim cu EI, 
prin credinţă vie şi dragoste nefăţarnică, să ne umplem de la EI de cele bune, 
duhovniceşti. Această unire este cu putinţă oricând şi în orice loc, atâta timp cât ne 
păstrăm inima curată şi nu ne-o legăm de diavolul şi de zădărnicule lumii acesteia. 
Din unirea cu Dumnezeu a putut să apară printre drepți proroci şi înainte-văzători, 
făcători de minuni, prin atotputernicie dumnezeiască, prin iubire şi milosârdie, 
puternici, neclintiţi în virtuţi, până la sacrificiul vieţii pentru credinţă, din dragoste 
de Dumnezeu, oameni plini de duhovniceasca înţelepciune a sfinţilor. „Că sfânt 
este Domnul, Dumnezeul nostru" (Psalmul 98, 10). 


Dacă inima şi gândurile tale sunt în armonie cu credinţa Bisericii şi cu poruncile 
lui Dumnezeu, înseamnă, de bună seamă, că te afli într-o strânsă relaţie cu 
Dumnezeu, că te-ai făcut neam al Său. Dumnezeu fund Fiinţa spirituală unică, 
perceptibilă cu mintea. Dar dacă inima şi mintea trădează într-un fel, în mod 
conştient, credinţa Bisericii ecumenice şi poruncile lui Dumnezeu, sau cuvintele 
Evangheliei, care cuprind normele de vieţuire ale creştinilor, înseamnă că ţi-ai 
întrerupt relația cu Dunnezeu şi că inima ta a intrat într-o relație mortală cu 
vrăjmaşul adevărului şi al vieţii - diavolul. Aşa cum aerul dintr-o încăpere care nu 
comunică cu cel de afară devine stătut, viciat, se umple de impurități nocive, îşi 
pierde calitățile originale, tot aşa şi sufletul care se desparte de Dumnezeu, din 
pricina îndoielii intenţionate, a necredinţei, a fărădelegilor îşi pierde calitățile vitale 
inițiale, menţinându-se în viaţă numai la modul „fizic“, primitiv. După cum ca să 
împrospătezi aerul dintr-un spaţiu închis trebuie să laşi să pătrundă în el aerul de 
afară, aşa şi în suflet - acest aer închis în cămara sufletului nostru - trebuie lăsat să 
pătrundă, prin credinţă şi iubire, suflarea dătătoare de viaţă a Duhului dumnezeiesc 
şi atunci nu va întârzia să ne învioreze, va căpăta noi energii în credinţă şi dragoste. 
„Prin Sfântul Duh, tot sufletul viază“ (Antifon, glas 4, la utrenie). Căci ce este de 
fapt omul, dacă nu o cămară în care adie suflarea dumnezeiască sau suflet după 
chipul şi asemănarea lui Dumnezeu? Această cămară trebuie aerisită cu atât mai 
mult cu cât aerul din ea - al nostru - este viciat de la natură, din cauza celor dintâi 
oameni care au păcătuit şi se viciază prin patimile şi poftele noastre, infectându-se 
deseori şi de suflarea otrăvită a diavolului. 


După cum aerul dintr-o încăpere se aseamănă cu cel din exterior şi provine de la 
acela, presupunându-i în mod necesar existenţa, prezenţa lui pretutindeni, tot aşa şi 
sufletul, care este suflare a Duhului lui Dumnezeu, presupune existența omni- 


prezentă şi atotîmplinitoare a Duhului lui Dumnezeu. lată o paralelă între 
„încăperile” materiale şi cele spirituale. 


Ține minte o dată pentru totdeauna că în Biserică, în toate slujbele, tainele, 
rugăciunile ei suflă duh de sfințenie, duh de pace şi de mântuire proprie numai 
Duhului Sfânt. Putem face lesne deosebirea dintre cugetările sfinte, cuvintele vieții 
şi adevărului şi cugetările şi cuvintele minciunii şi morţii; acestea din urmă 
istovesc, neliniştesc, aduc moarte sufletească. „Căci dorinţa cărnii este moarte, iar 
dorinţa Duhului este viaţă şi pace“ (Romani 8, 6). 


Deoarece Dumnezeu este Fiinţă inteligibilă, îl poți pierde foarte repede din inimă, 
după cum, tot foarte repede, pocăindu-te de păcate o dată pentru totdeauna, ţi-L 
poţi aduce în inimă. 


O, minune! Când inima se află în relaţie cu principiul vital primordial, Duhul 
Sfânt, printr-o credinţă vie, simte linişte, amplitudine, mintea este limpede şi 
liberă, graiul „dezlegat", desluşit, egal. Ajunge însă ca omului să-i treacă prin 
minte aşa o dorinţă de ordin material, de pildă să-i fie foame, să se gândească cum 
să facă rost de bani, să-şi aducă aminte de cineva care îi jinduieşte avutul şi îndată 
inima îi va fi lovită de o apoplexie spirituală, i se blochează, cade într-o stare de 
prostraţie; după inimă se blochează şi mintea, inima fiind izvorul minţii, se 
întunecă; limba se împleticeşte, sângele începe să zvâcnească, se urcă la cap, omul 
ajunge într-o situaţie nefirească. Astfel este sancţionată pe drept neatenţia omului 
față de cele spirituale. Astfel este sancționată pe drept împătimirea noastră de cele 
materiale. Slavă adevărului Tău, Doamne! 


Nebiruita putere a lui Dumnezeu, prezentă şi activă pretutindeni în lume, se 
concentrează, întocmai ca razele soarelui în focarul unei lentile, sau pe un geam, în 
sfintele icoane. Focalizarea puterii lui Dumnezeu se produce mai cu seamă în 
„Icoana” gânditoare creată de mâna lui Dumnezeu, adică în om, mai desluşit, în 
inima lui, plină de credinţă, nădejde, dragoste. În ea îşi reflectă lumina Soarele 
Dreptăţii, Dumnezeu, în trei ipostasuri, cu belşugul darurilor Sale, pe care le 
primim fiecare după credinţa noastră, încălzindu-ne şi luminându-ne inima. 


Aţi observat cum se multiplică chipul unui om în cioburile unei oglinzi sparte, sau 
cum se reflectă într-un strop de apă, într-o picătură de rouă, în pupila unui ochi? 
Dacă un asemenea fenomen este posibil şi frecvent în natură, de ce n-am accepta 
mulțimea de reproduceri în icoane ale aceluiaşi chip, să zicem al Domnului, al 
Preacuratei Sale Maici, ale unor sfinţi, aşa cum vedem în oglindă, sau în desene, 


cărora să le acordăm cinstea cuvenită? Nu cumva, în acest mod natura însăşi ne 
învaţă să preluăm de la ea unele lucruri care ar putea sluji evlaviei noastre? 


Când ne rugăm lui Dumnezeu, Preacuratei Sale Maici, îngerilor, sfinţilor, îi 
vedem stând înaintea noastră şi ascultându-ne întocmai ca într-o discuţie la 
care iau parte două sau mai multe persoane, faţă către faţă 


Când ne rugăm lui Dumnezeu, Preacuratei Sale Maici, îngerilor, sfinţilor, îi vedem 
stând înaintea noastră şi ascultându-ne întocmai ca într-o discuţie la care iau parte 
două sau mai multe persoane, faţă către faţă. Aşa şi este. Faţa Domnului este mereu 
înaintea noastră, aşijderea şi cea a Stăpânei noastre, Maica Domnului şi a îngerilor 
şi sfinților care s-au proslăvit întru Domnul; stăm mereu împreună cu ei, faţă către 
față când şi inima ne este îndreptată spre ei. Toţi locuiesc în aceeaşi casă. Maica 
Domnului, îngerii, sfinţii, formează aceeaşi familie, Stăpâna noastră fiind Maica 
tuturor, îngerii şi sfinţii - fraţi ai noştri mai mari. Aşa cum în familia unui tată 
iubitor copiii sunt mereu alături de el, se iubesc unii pe alţii, îşi poartă de grijă unii 
altora, tot aşa stau mereu în faţa Tatălui ceresc îngerii şi oamenii, iubindu-se unii 
pe alţii, purtându-şi de grijă unii altora, cei puternici celor neputincioşi, cei 
desăvârşiţi celor nedesăvârşiţi. 


Dacă te rogi Domnului din toată inima, sau Maicii Sale, sau îngerilor, sau unui 
sfânt, înseamnă că te adresezi însăşi inimii Domnului, Maicii Sale, îngerilor şi 
sfinților. Fiindcă inima lui Dumnezeu ne cuprinde pe toţi în ea, întru Duhul Sfânt, 
toți sfinții sunt în inima lui Dumnezeu. „Rămân întru Mine şi Eu întru ci“ (loan 6, 
56). 


Când te rogi, crede cu tărie că fiecare cuvânt al rugăciunii este auzit de Dumnezeu 
şi orice I-ai cere pentru tine şi pentru altcineva îţi va da. 


Nu trece zi ca vrăjmaşul să nu-mi atace credinţa, nădejdea dragostea. Vrea să vă 
distrugă, credința mea, dragostea mea! Rabdă credinţă, rabdă nădejde, rabdă 
iubire! Curaj credință, curaj nădejde, curaj iubire! Dumnezeu este de partea 
noastră! Nu slăbi, credinţă, nu slăbi, nădejde, nu slăbi, iubire! 


Tot omul trebuie să respecte chipul oamenilor vii, pentru a respecta după cuviinţă 
şi chipul lui Dumnezeu. Căci chipul Domnului nostru lisus Hristos este chip 
omenesc. Cine nu respectă chipul omenesc nu respectă nici chipul lui Dumnezeu. 


Nu însemn, oare, totul pentru tine Eu: Tatăl şi Fiul şi Sfântul Duh - Dumnezeul tău, 
viaţa ta, pacea ta, bucuria şi fericirea ta, hrana, băutura, îmbrăcămintea, totul? De 
ce sau de ce altceva, sau de cine altcineva ai vrea să te legi? Cumva de obiecte 
materiale, de care se alege doar praful şi pulberea? De ce oare îţi pare rău când dai 


ceva aproapelui pentru Mine? Nu cumva regreţi tocmai praful şi pulberea? Pentru 
Mine, Cel ce am dat toate câte există; pentru Mine. Cel ce poate preface pământul 
şi pietrele în pâini şi scoate apă din piatră? Rămâi mereu cu Mine şi în Mine şi vei 
fi întotdeauna în pace şi linişte. Fost-ai vreodată dezamăgit când ţi-ai pus nădejdea 
în Mine; oare nu ţi-am dat întotdeauna linişte şi tărie? 


Dacă îți vei pune bunurile tale laolaltă cu cele ale aproapelui, atunci şi toate cele 
ale lui Dumnezeu vor fi laolaltă cu ale tale. „Cereţi ceea ce voiţi şi vi se va da 
vouă; toate ale Mele sunt ale Tale şi ale Tale sunt ale Mele“ (loan 17, 7; 17, 10). 


Când zădărniceşti uneltirile diavolului în numele Domnului nostru lisus Hristos, 
tocmai acest nume, atât de dulce nouă şi atât de amar diavolului săvârşeşte el însuşi 
puteri, ca o sabie de amândouă părțile ascuțită. Tot aşa, dacă îi ceri ceva Tatălui 
ceresc sau vei săvârşi vreun lucru în numele Domnului nostru lisus Hristos, 
Părintele ceresc îți va da totul, în numele Preaiubitului Său Fiu şi întru Duhul 
Sfânt, dacă ţii poruncile, iar în cazul Sfintelor Taine, chiar şi fără a ţine seama de 
nevrednicia ta. Oriunde este folosit numele lui Dumnezeu cu credință, creează 
puteri, fiindcă însuşi numele Domnului este o putere. 


Îi aud pe unii vorbind: de ce să se pomenească la slujbe numele morţilor şi ale 
viilor? Dumnezeu, Care este atotcunoscător, cunoaşte sigur şi aceste nume, EI 
cunoaşte nevoile fiecăruia. Cei ce vorbesc aşa uită sau nu cunosc însemnătatea 
rugăciunii, nu ştiu ce importanţă are un cuvânt spus din inimă, uită că dreptatea şi 
mila lui Dumnezeu pot fi înduplecate dacă ne rugăm din inimă, cu rugăciunea pe 
care Domnul a dat-o şi morţilor, şi viilor, în calitatea lor de mădulare ale trupului 
unic al Bisericii. Unii ca aceştia nu ştiu că şi „Biserica celor întâi născuţi care sunt 
scrişi în ceruri" (Evrei 12, 23) necontenit se roagă lui Dumnezeu pentru noi din 
dragoste,, şi o face pomenind înaintea lui Dumnezeu pe rând numele oamenilor 
care li se roagă. Noi îi pomenim pe ei, ei ne pomenesc pe noi. lar cine nu-şi 
pomeneşte cu dragoste semenii în rugăciuni, nici el nu va fi pomenit, nu se va 
învrednici de pomenire. Într-o rugăciune, un singur cuvânt de dragoste şi de 
credință mult înseamnă. „Mult poate rugăciunea stăruitoare a drepţilor” (Iacov 5, 
16). 


Cuvântului lui Dumnezeu trebuie să-i acorzi atenţia şi respectul pe care îl datorezi 
unui om viu. Fii ferm convins că cuvântul lui Dumnezeu este viu şi lucrător, 
asemenea unei ființe vii, unui înger şi, înzestrat fiind cu o subtilitate duhov- 
nicească, „pătrunde până la despărțitura sufletului şi duhului, dintre încheieturi şi 
măduvă şi destoinic este să judece simţirile si cugetările inimii” (Evrei 4, 12). 
Cuvântul lui Dumnezeu este Dumnezeu însuşi. Deci atunci când cuvântezi ţine 


seama că ai de-a face cu oameni vii, nu cu ființe moarte, fiinţe active, nu 
neputincioase şi inerte. Trebuie să ştii că se cuvine să rosteşti cu credinţă şi 
convingere fiecare cuvânt. Cuvintele sunt mărgăritare vii. „Nu aruncaţi 
mărgăritarele voastre înaintea porcilor" (Matei 7. 6). 


Faptul că omul îşi are obârşie în cuvântul lui Dumnezeu este învederat chiar de 
cuvântul om, apoi de numele pe care omul îl primeşte la Botez sau în ritualuri de 
atribuire a unui nume. Cât timp este în viaţă, omul se va chema cu numele pe care 
îl poartă şi va răspunde la acest nume, considerând că se identifică cu el. În sfârşit, 
când moare şi când rămăşiţele sale sunt încredințate pământului, nu va rămâne în 
amintire decât cu numele, drept mărturie a obârşiei sale din cuvântul lui 
Dumnezeu, această realitate imaterială, veşnică, asemenea sufletului, moştenirea 
lui şi a noastră. 


Rugăciunea impune, întâi de toate, o formulare explicită a obiectului său; sau cel 
puţin să ai limpede în inimă conştiinţa cererii tale, precum şi convingerea fermă că 
îţi va fi împlinită. În al doilea rând, să-ţi exprimi dorinţele simţit, cu vie nădejde în 
mila Stăpânului sau a Maicii Domnului; în al treilea rând să fii ferm hotărât să nu 
mai greşeşti în viitor şi să faci întru totul voia lui Dumnezeu. “lată că te-ai făcut 
sănătos. De acum să nu mai păcătuieşti, ca să nu-ţi fie ceva mai rău.” ( loan 5, 14) 


Când te rogi fie Domnului, fie Preacuratei Sale Maici sau îngerilor, sau sfinților, 
roagă-i să-ţi fie mijlocitori înaintea Tatălui ceresc ţie şi altora şi atunci consideră 
cuvintele prin care îți exprimi cererile, nevoile ca pe înseşi lucrurile şi faptele 
cerute şi crede că ai şi obţinut o garanţie sigură că cererile îţi vor fi satisfăcute, prin 
înseşi cuvintele care desemnează acele lucruri sau fapte. De pildă, te rogi pentru 
sănătatea cuiva: ia cuvântul sănătate drept ceva ce există, crede că te afli tu sau cel 
pentru care te rogi din milă şi din atotputernicia lui Dumnezeu, în “posesia” a ceea 
ce ceri, fiindcă la Dumnezeu cuvântul poate deveni într-o clipită fapta. Aşa vei 
primi negreşit ceea ce ai cerut, dacă ai credinţa neclintită. “Cereţi şi vi se va da” ( 
Matei 7, 7). “Toate câte cereţi rugându-vă, să credeți că le-aţi primit şi le veţi 
avea.” ) Marcu 11, 24) 


Nu lua în seamă tulburarea, focul, strâmtorarea cu care te încearcă vrăjmaşul în 
timp ce te rogi, aşază-te temeinic cu inima în cuvintele rugăciunii, cu convingerea 
că ele închid în sine comorile Duhului Sfânt: adevărul, lumina, focul dătător de 
viaţă, iertarea păcatelor, orizont nemărginit, pacea şi bucuria inimii, viaţa, fericirea. 


Aceste nume de o măreție fără seamăn, Preasfânta Treime sau Tatăl, Fiul, Sfântul 
Duh sau Tatăl, Cuvântul şi Duhul Sfânt chemate cu credinţa vie, pornită din inimă 


şi cu evlavie sau când ni le închipuim cu sufletul, îl cuprind pe Dumnezeu Însuşi, 
ni-l aduc în suflet pe Însuşi Dumnezeu, Cel în trei ipostasuri. Ele sunt de la 
Dumnezeu; “de la EI şi prin EI şi întru EI sunt toate” ( Romani 11, 36). De aceea, 
dacă te-ai unit cu Dumnezeu, Cel în trei ipostasuri, prin credinţă vie şi prin virtuţi, 
îndeosebi prin blândeţe, smerenie, milosârdie poţi să-l ceri ce doreşti, ce te va 
învăţa Duhul Sfânt să-l ceri şi ţi se va da curând, într-o clipă sau într-un ceas sau 
peste un timp, prin purtarea de grijă şi înţelepciunea lui Dumnezeu. “ Cere de la 
Mine şi îţi voi da” (Psalmul 2, 8) orice Mi-ai cere. Fireşte, ţi se va da infinit mai 
puţin decât poate da Dătătorul a toate, Cel prin care există toate câte sunt. Şi cum 
Dătătorul a toate este ființă simplă, necompusă, neamestecată, El poate fi, într-un 
fel cuprins într-un singur gând, într-un singur cuvânt al nostru; de aceea crede că 
un singur cuvânt al tău, o singură cerere, poate deveni îndată prin voinţa lui 
Dumnezeu, realitate concretă. “Că EI a zis şi s-au făcut, EI a poruncit şi s-au zidit” 
(Psalmul 32, 9). Adu-ţi aminte de minunile lui Moise, cum acest om al lui 
Dumnezeu devenise pentru faraon “dumnezeu” şi cum la un singur cuvânt al său, 
la o mişcare a mâinii sau a toiagului său se produceau într-o clipă transformări şi 
apariţii minunate. O, Dumnezeule mare, Dumnezeule prea slăvit, Dumnezeul 
minunilor, al milelor, al îndurărilor, al negrăitei iubiri de oameni! Slavă Ție, acum 
şi pururea şi în vecii vecilor! Amin. 


Trufia se manifestă în credință prin aceea că trufaşul cutează să se facă pe sine 
judecător credinţei şi al Bisericii, spunând: asta nu cred, asta n-o recunosc, asta o 
consider de prisos sau inutilă, asta mi se pare stranie sau ridicolă. Trufia se mai 
vădeşte în credinţă şi prin lăudăroşenie, prin convingerea falsă că ştii tot, deşi ştii 
foarte puţin, sau eşti de-a dreptul orb, suferi de orbire duhovnicească: astea nu 
merită citite, spun lucruri de multă vreme ştiute; nici cu predicile astea nu merită 
să-ţi pierzi timpul; mereu aceleaşi lucruri pe care le ştiu de mult. Supremul stadiu 
al trufiei omeneşti se arată atunci când un muritor oarecare cutează să se compare 
cu sfinţii, nu le recunoaşte meritele, minunatele lor desăvârşiri, dobândite de ei prin 
nevoinţă, cu împreună-lucrarea harului lui Dumnezeu: desăvârşiri cu care însuşi 
Dumnezeu i-a încununat şi 1-a prea slăvit. Zice acela: de ce să-i citesc, de ce să mă 
rog lor? Sunt oameni ca şi mine mă rog Unuia Dumnezeu: el nu ţine seama că 
Dumnezeu însuşi ne porunceşte să apelăm la rugăciunile drepţilor. „Din dragoste 
pentru el, voi fi îngăduitor" (lov 42. 8). 


Dacă te rogi Maicii Domnului fără a-ţi îndrepta inima spre ea, cu cuvenită evlavie, 
simțind gânduri viclene şi hulitoare, atunci spune cu glas tare aceste cuvinte de 
prea mărire, după vrednicie: „Tu, Stăpână, eşti toată lumină, sfinţenie, bunătate, 
înţelepciune; toate îți sunt cu putinţă ca Maică a Celui Atotputernic; Tu singură eşti 
întru toate desăvârşită, ca Maică a împăratului Slavei, Celui întru toate desăvârşit!” 


Necredinţa se dă pe sine singură în vileag că este mincinoasă şi nu are nimic 
comun cu adevărul; o inimă necredincioasă nu are linişte, este agitată, slabă, 
precară; credinţa, dimpotrivă, este liniştită, blândă, măreaţă, sigură. 


Când te rogi Domnului sau Stăpânei Doamne, îngerilor sau sfinţilor, să nu ai aerul 
că „le dai de lucru” ca să-ți împlinească cererea, a ta sau a credincioşilor, ci fii 
convins că aşa cum ţi-e ţie lesne să te gândeşti la ceva bun şi de folos, tot atât de 
lesne şi de simplu îi este Domnului să dea cele bune poporului Său, pentru 
rugăciunile Preacuratei Maicii Sale, ale îngerilor şi sfinților. Şi întrucât Dumnezeu 
este Bunătate, revărsată prisositor şi la nesfârşit, EI vrea şi caută să-şi transmită 
bunătatea creaturii Sale, cu condiţia ca noi să venim la EI cu credinţă, nădejde şi 
dragoste, ca fiii la Părinte, recunoscând că suntem copleşiți de păcate, săraci, 
lipsiţi, orbi duhovniceşte, neputincioşi atunci când nu ne vine EI în ajutor. 

Când te rogi Tatălui, Fiului şi Sfântului Duh, lui Dumnezeu Cel în Treime, nu-L 
căuta în afara ta, încearcă să-L vezi în tine, trăind în Tine, ca şi cum te-ar pătrunde 
şi te-ar cunoaşte în chip desăvârşit. „Nu ştiţi, oare, că voi sunteţi templu al lui 
Dumnezeu (al lui Dumnezeu în Treime) şi că Duhul lui Dumnezeu locuieşte în 
vol?“ (| Corinteni 3, 16); „Voi aşeza locaşul Meu în mijlocul vostru, (...) voi 
umbla printre voi, voi fi Dumnezeul vostru (Leviticul 26, 11-12; compară cu 2 
Corinteni 6, 16, 18). „Doamne, cercetatu-m-ai şi rn-ai cunoscut”, zice David 
(Psalmul 138, 1). 


Dacă te rogi având în suflet îndoială că vei obține ceea ce ceri, adu-ţi aminte că la 
Dumnezeu toate sunt cu putinţă, că îți poate da orice, în afară de rău, care e partea 
diavolului; că însuşi faptul că ai cerut ceea ce ai cerut devine, în ceea ce te priveşte, 
o garanție nestrămutată a îndeplinirii cererii. Eu aş putea să pun la îndoială 
realizarea unui lucru pe care mi-l propun, la Domnul însă, toate sunt, în mod sigur, 
cu putinţă, fiindcă numai la EI intenţia, gândul devine de îndată faptă, dacă vrea să 
fie. Dar chiar şi cu noi se poate petrece acelaşi lucru; cuvântul prin care cerem ceva 
să cuprindă în sine, virtual, obținerea acelui ceva. Împreună cu Domnul-Cuvântul, 
pentru a-ţi îndeplini cererea, lucrează Tatăl-Creatorul şi Duhul Sfânt-Săvârşitorul. 
Adaugă posibilităţii de a-ţi îndeplini cererea şi nemărginita bunătate prin care 
Domnul ni Se arată ca Izvor nesecat, ca însăşi Existenţa şi ca Cel ce face să existe 
toate. El este Dumnezeul darurilor, al milelor şi al îndurărilor. „Cereţi şi vi se va 
da; căutaţi şi veţi afla; bateţi şi vi se va deschide” (Matei 7, 7). Mai adaugă la 
aceasta înţelepciunea lui Dumnezeu, Care, atunci când dă, ştie să aleagă pentru noi 
ceea ce este mai bun, ceea ce se potriveşte mai bine stării noastre sufleteşti şi 
trupeşti. Ţie ţi se cere însă convingere nestrămutată şi neîndoielnică că Dumnezeu 
poate să-ți îndeplinească cererea, cu condiţia ca această cerere să fie spre folos, să 


ceri cele bune, nu cele rele. „Tatăl vostru Cel din ceruri va da cele bune celor care 
cer de la EI“ (Matei 7, 11). 


Trufia în credinţă se vădeşte şi prin nerecunoaşterea greşelilor, prin modul fariseic 
de a te justifica şi de a te lăuda pe sine; prin nerecunoaşterea milelor lui 
Dumnezeu, lipsa de recunoştinţă faţă de Dumnezeu pentru tot binele pe care ţi l-a 
dat; prin nerecunoaşterea necesităţii de a da slavă măreției lui Dumnezeu. Cel ce 
nu se roagă Dumnezeului atotputernic, „Dumnezeul duhurilor şi a toată făptura”, 
Cel ce este Viaţa însăşi, nu se roagă dintr-o tăinuită trufie. 


Când te rogi lui Dumnezeu, trebuie să concentrezi în tine o credință atât de 
puternică şi de trainică, încât să poată înfrângă orice îndoială, oricât de anevoioasă 
şi chiar imposibilă ţi s-ar părea satisfacerea cererii pe care o faci. Pentru aceasta să 
ai mereu înscrise în inimă cuvintele: „la Dumnezeu toate sunt cu putinţă" (Matei 
10, 27). Trebuie să mai ai şi convingerea că Domnul pe toate le împlineşte; că El 
este prin însăşi firea Sa Dragoste şi Bunătate; că a crea, a dărui, a milui, a mângâia, 
a ne îndeplini cererile sunt acte proprii firii Sale dumnezeieşti. „Şi toate câte veţi 
cere rugân- du-vă cu credinţă veţi primi" (Matei 21, 22; vezi şi Marcu 11, 24). Mai 
trebuie să-i impui inimii tale, cu fermitate, să nu mintă, fiecare cuvânt să ţâşnească 
din străfundurile ei, după cum s-a spus; „Dintru adâncuri am strigat către Tine, 
Doamne" (Psalmul 129, 1). Adică să te îngrijeşti cum nu se poate mai bine ca 
rugăciunea să-ţi fie adevărată, pe măsura adevărului şi sincerităţii care dă specificul 
fiecărui cuvânt al rugăciunilor alcătuite de Sfinţii Părinţi şi pe care iubirea le face 
adevărate. 


Fii râvnitor spre iubire, toate trec numai iubirea rămâne veşnic, ca Dumnezeu 
însuşi, Care este Iubire. 


Când te rogi pentru vii şi morţi zicându-le fiecăruia pe nume, trebuie să rosteşti 
aceste nume din toată inima, cu dragoste, ca şi cum ai purta în suflet chipurile 
persoanelor pe care le pomeneşti, „precum o doică îngrijeşte de fui săi" (1 
Tesaloniceni 2. 7). cunoscând că ei ne sunt mădulare nouă înşine şi mădulare ale 
lui Hristos (Efeseni 4. 25; 5. 30). Nu stă bine să le pomeneşti numele înaintea lui 
Dumnezeu numai cu gura fără participarea şi dragostea inimii. Trebuie să înţelegi 
că Dumnezeu vede ce avem în inimă şi că persoanele pentru care ne rugăm 
aşteaptă de la noi, în virtutea iubirii creştine, compasiune şi dragoste frățească. Este 
o diferenţă ca de la cer la pământ între simpla, indiferenta enumerare de nume şi 
pomenirea lor din inimă; iar numele Domnului însuşi, al Preacuratei Sale Maici, 
ale îngerilor şi sfinților trebuie chemate întotdeauna în chip deosebit, cu inimă 
curată, cu credință, cu dragoste arzătoare; în general, cuvintele rugăciunilor nu 


trebuie spuse doar cu gura, ca şi cum ai bolborosi ceva, răsfoind o carte, sau ai 
număra bani. Trebuie ca vorbele să pornească din gură aşa cum ţâşneşte apa vie 
dintr-un izvor, să fie vocea sinceră a inimii, nu haină de împrumut, nu lucru făcut 
cu mâna altuia. 


Viaţa este o ştiinţă din care putem învăţa multe. Nimic mai greu decât a parcurge 
această ştiinţă - calea cea îngustă, poarta cea strâmtă. Cel ce în cei şapte ani de 
acasă sau la şcoală n-a învăţat credinţa, frica de Dumnezeu şi un mod de viaţă 
cucernic, aceluia îi va fi foarte greu să treacă prin şcoala vieţii. Unul ca acesta, deşi 
se va fi arătat capabil la învăţătură, bine pregătit, apreciat pentru calităţile sale, 
poate rămâne repetent la şcoala vieții. Mai mult chiar, uneori nu e bun de nimic, 
din cauza caracterului său necomunicativ şi a egoismului, nici în viaţa de familie, 
nici în cea socială. Din această pricină suferă, nu arareori îşi ratează viaţa, se 
scufundă în valurile mării, ca o corabie încărcată cu o prea grea povară, rămasă 
fără cârmă pe vreme de furtună, fără parâme şi fără vele. 


Adu-ţi aminte că eşti ființă cuvântătoare, că totul a fost creat şi există prin cuvânt. 
În el să ai credință neşovăielnică, convins că a face sau a preface ceva, prin 
cuvântul rostit de tine şi cu puterea lui Dumnezeu, este un lucru foarte firesc; de 
aceea să-i porţi cuvântului cel mai mare respect, să nu-l iei în deşert şi, mai cu 
seamă, să nu-l foloseşti drept unealtă a minciunii. Pe cei se spun neadevăruri, 
Dumnezeu îi osândeşte. O, Dumnezeule al meu! Lumea spirituală şi lumea 
materială sunt create si există prin Cuvântul dumnezeiesc Care, împreună cu Tatăl 
şi cu Duhul Sfânt, este Fiinţă simplă, Duh, Unime, închinată în Treimea Ipos- 
tasurilor. 


Când ceri de la Dumnezeu cele bune, crede că Dumnezeu este totul pentru toţi; de- 
] ceri sănătate, crede că sănătatea ta este EI; de-i ceri credinţa, credinţa ta este EI; 
dragoste? EI este dragostea ta! Pace şi bucurie? EI îţi este pacea şi bucuria! Ajutor 
şi biruinţă asupra vrăjmaşilor văzuţi şi nevăzuţi? EI îţi este cel mai puternic ajutor! 
Orice bine Li vei cere, El este acel bine, şi dacă va considera că-ţi este de folos, te 
va face părtaş acelui bine; îţi va fi ție EI însuşi acel bine. „Dumnezeu îți va fi toate 
în tot“ (cf. 1 Corinteni 15, 28). 


Pe buzele unora cuvântul este duh al vieţii, pe ale altora - literă moartă (înţeleg în 
timpul rugăciunilor şi predicilor). „Cuvintele pe care vi le-am spus sunt duh şi 
viaţă“ (loan 6, 63). Cu adevărat aşa trebuie să fie cuvintele noastre, fiindcă suntem 
chipuri ale Cuvântului lui Dumnezeu. 


Aşa cum trăieşte trupul respirând aer, tot aşa trăieşte şi sufletul, respirând milele 
lui Dumnezeu. Aşa cum un tată şi o mamă consideră drept ceva obişnuit, firesc, 
necesar să-şi hrănească copiii cu o bucată de pâine sau cu un peşte - hrana cea mai 
obişnuită - şi nu le dă în loc de pâine piatră şi în loc de peşte şarpe, deşi după fire 
sunt răi şi vicleni, cu atât mai mult Tatăl nostru cel ceresc, Bunătatea întruchipată, 
„va da cele bune celor care cer de la El“ (Matei 7, 11). 


Aşa cum pe pământ există belşug de ape, la îndemâna celor însetaţi, ei, care vin la 
ele şi le folosesc în dar, aşijderea şi Domnul, Cel ce este ocean de ape 
duhovniceşti; vino la EI şi adapă-te de toate cele duhovniceşti, plin de adevărată, 
neînfricată, puternică credinţă. Soarbe din toată inima şi te vei adăpa cu apa vieţii, 
cu iertarea păcatelor, cu pacea conştiinţei. Fereşte-te de îndoială. Fa te lipseşte de 
mijloacele de a sorbi toată mila lui Dumnezeu. 


Dacă îţi va lipsi credinţa neclintită, neînfricată în Dumnezeu, Cel atotputernic şi 
atotbun, nu te grăbi a-l cere să-ţi dea vreun bine; altminteri diavolul te va răpune şi 
te va lega din pricina puţinei credinţe sau a necredinţei, ca să nu-ţi poţi duce la bun 
sfârşit rugăciunea şi te vei îndepărta de la faţa lui Dumnezeu ruşinat, deznădăjduit 
şi întunecat la suflet. Nu fi uşuratic, superficial, caută să-ţi apreciezi potențialul 
sufletesc, după cuvântul Domnului, să-ți cântăreşti credincioşia, să vezi dacă ai 
„toate cele spre desăvârşire”. De nu le vei avea, văzând aceasta, demonii vor râde 
de tine, spunând: „Omul acesta a început să facă ceva, dar nu poate duce până la 
capăt”. Deci înainte de a te ruga, scrutează-te pe sine, apreciază-ţi gradul de 
credință şi de-ţi vei găsi credința îndestulătoare, vie, puternică, neînfricată, 
apropie-te cu încredere de tronul harului, ca să iei milă şi să afli har, spre ajutor la 
timpul potrivit. (Evrei 4, 16). 


După cum în universul material, Domnul îşi revarsă asupra noastră şi a pământului 
binefacerile Sale prin căldura şi lumina soarelui şi prin toate cele pe care acestea le 
atrag după sine - în aer, în apă, în lumea vegetală şi animală - aşa şi în universul 
spiritual, Domnul ne dăruieşte nemijlocit binefacerile Sale, luminându-ne mintea şi 
inima, ajutându-ne, mântuindu-ne, miluindu-ne şi păzindu-ne prin harul Său (prin 
sfințiții Săi slujitori), săvârşeşte tot binele prin mijlocirea supuşilor Săi, îngerii, 
numiţi „duhuri slujitoare, prin sfinții Săi şi cu deosebire prin mijlocirea Preacuratei 
Sale Maici, Cea mai presus de toată făptura, prin patriarhi, prooroci, apostoli, 
ierarhi, mucenici, cuvioşi, drepţi şi toți sfinţii. Aceste fiinţe sfinte îl slujesc pe 
Dumnezeu întru mântuirea noastră. „îngerii, oare, nu sunt toți duhuri slujitoare, 
trimise ca să slujească pentru cei ce vor fi moştenitorii mântuirii?” (Evrei 1, 14). Ei 
sunt razele luminoase, gânditoare ale veşnicului Soare al Adevărului - Dumnezeu. 
Cum să nu-i chemăm în ajutor, să nu ni-i facem mijlocitori pe aceste fiinţe bune 


cărora Domnul însuşi le-a dat harul de a sluji mântuirii noastre? Să nu ne 
încredinţăm bunăvoinţei şi grijii lor? N-ar fi aceasta contrar chiar şi regulilor de 
bună-cuviinţă ale vieţii în societate? 


Luteranii spun: „De ce să le cerem sfinților să se roage pentru noi? Putem să ne 
rugăm noi înşine lui Dumnezeu! Se contrazic ei înşişi; atunci de ce îi cer pastorului 
să se roage pentru ei? Rugaţi-vă fără pastor dacă aveţi fiecare acces la Dumnezeu şi 
nu vă sunt de trebuinţă clerici sfințiţi care să se roage pentru voi! Cât sunt de orbi! 
Zic: „Rugăciunea către sfinţi este idolatrie . Nu este adevărat. Nici unui sfânt nu-i 
aducem cinstire, ca unui „dumnezeu”, nici unui sfânt nu ne rugăm aşa cum ne 
rugăm lui Dumnezeu, ci îi cerem doar să se roage pentru noi. Există în asta vreo 
umbră de idolatrie? După cum le cerem sfințiților slujitori să se roage pentru noi 
înaintea lui Dumnezeu, tot aşa le cerem să se roage pentru noi şi rugătorilor cereşti, 
care au mai mare îndrăznire înaintea lui Dumnezeu, pentru nemărginita lor iubire 
de Dumnezeu: acolo în ceruri, ei duc mai departe lucrarea începută pe pământ, îi 
dau o dimensiune mai amplă, o pot face cu mai multă putere, fiindcă nu mai sunt 
apăsaţi de povara şi rutina trupului. Sfinţii, deşi călătoria lor pe pământ a luat 
sfârşit, continuă să trăiască. „Dumnezeu nu este Dumnezeu al morţilor, ci al viilor, 
căci toţi trăiesc în EI“ (Luca 20, 38). 


“Domnul este cu tine. Binecuvântată eşti tu între femei“ (Luca 1, 38) - Domnul 
este cu orice suflet credincios şi cucernic, împreună - şederea Domnului cu 
Fecioara Maria, până când ea l-a avut în pântece pe Mântuitorul, nu este o 
particularitate doar a vieţii Sfintei Fecioare. Domnul este cu orice suflet 
credincios, Domnul este cu tine! Aceste cuvinte pot fi spuse oricărui om care 
păzeşte poruncile lui Dumnezeu. Domnul se află în preajma fiecăruia dintre noi; 
noi însă Suntem departe de Domnul cu inima, cu mintea, cu intenţiile, cu stările 


noastre sufleteşti, cu vorbele şi cu faptele care nu ţin legea lui Dumnezeu. „Iată, 
ee ca aaa atleti Dea aaa Adică cu 


fiecare dintre voi, în orice vreme, la toate neamurile, în toate timpurile, pe toată 
întinderea pământului până la sfârşitul veacurilor. 


Sunt în Dumnezeu, cu Dumnezeu, înaintea lui Dumnezeu, sub Dumnezeu. El este 
viaţa mea. Pentru a ne asigura existența pământească, El ne-a dat aerul şi apa, a 
făcut şi face să crească cele de trebuinţă hranei, iar pentru sufletul meu pre- 
tutindenea este şi pe toate le împlineşte. El îmi este şi aer, şi apă, şi hrană, şi 
băutură. Mă aflu, umblu, stau, dorm, mănânc şi lucrez în acer, cu atat mai vârtos mă 
aflu mereu şi în orice loc cu Dumnezeu. Ceea ce am spus despre Dumnezeu 
reproduce la figurat ceea ce am spus despre aer la propriu. Nu poţi respira cu gura 
închisă şi astupându-ţi nările. Pentru viaţa în duh ai nevoie de rugăciune. Pentru 


ca rugăciunea Să-ţi fie sinceră şi să-ţi cuprindă pe de-a-ntregul sufletul, trebuie 
să fie concentrată; pentru a fi aşa, trebuie să-i porţi de grijă inimii, Să-ţi 
concentrezi şi Să-ţi îndrepţi mintea şi inima către Unul Dumnezeu, Să ţi le 
îndepărtezi de orice neadevăr, duplicitate, să nu ţi le legi de cele pământeşti. 


Cea mai gravă şi mai persistentă rătăcire a inimii noastre cu care trebuie să ne 
luptăm necontenit viaţa întreagă, seara, dimineaţa, ziua, este convingerea ne- 
mărturisită că putem face totul fără Dumnezeu şi în afara lui Dumnezeu, cândva, 
undeva, măcar o singură clipă. lată de ce inima trebuie să ne stea mereu în 
Dumnezeu, de la care ea se îndepărtează mereu netrupeşte. Cea mai mare izbândă 
în viaţa duhovnicească a repurtat-o cel ce poate exclama pe drept precum Ana, 
mama lui Samuel: „Bucuratu-s-a inima mea întru Domnul, înălţată a fost fruntea 
mea de Domnul Dumnezeul meu şi gura mea s-a deschis larg asupra vrăjmaşilor 
mei, căci m-am bucurat de izbândirea Ta“ (1 Regi 2, 1). 


Să nu uităm că viu este Dumnezeu, Cel ce dă viaţă tuturor, că vie este Maica 
Domnului, că vii sunt îngerii şi sfinţii, că ne ascultă, întru Dumnezeu. 


“Rugându-vă în Duhul Sfânt" (Iuda 1, 20). Duhul Sfânt este aerul sufletului. lisus 
Hristos este hrană dătătoare de viaţă, iar Duhul şi Fiul sunt nedespărțiți. Ei ne sunt 
de trebuinţă deopotrivă, ca aerul şi ca hrana, fiind nedespărțiţi unul de altul, după 
cum Duhul şi Fiul rămân nedespărțiți şi în lucrarea Lor în noi. lar Dumnezeu- Tatăl 
prin Fiul şi Sfântul Duh, lucrează cu bunăvoire, ca început şi Pricină a lor. 


Cei ce s-au atins de îmbrăcămintea Mântuitorului s-au făcut sănătoşi. De ce, oare şi 
astăzi, cei ce folosesc apa sfințită se vindecă? Crucea cufundată în apă, cu 
rugăciunea credinţei, este întocmai Domnului însuşi, Care dă viaţă. După cum 
îmbrăcămintea Mântuitorului era pătrunsă de viaţa Sa, tot aşa şi apa în care se 
cufundă crucea dătătoare de viaţă se pătrunde de viaţă şi de aceea capătă puteri 
tămăduitoare. 


Nimic nu ne este mai aproape decât Dumnezeu. El este Dumnezeul inimilor, inima 
fiind, la rândul ei, lucrul cel mai apropiat nouă, este însăşi fiinţa noastră, esențialul 
din noi. 


Mergeam să săvârşesc slujba Utreniei. Soarele răsărise şi îşi reflecta razele în sticla 
unui felinar atârnat de un stâlp. Se reflecta atât de clar şi de intens, încât trebuia să- 
ți fereşti ochii, nu te puteai uita aşa cum nu te poţi uita la soare. Cugetam în sinea 
mea: dacă soarele creat, material, se reflectă cu o strălucire atât de intensă într-o 
bucăţică de sticlă transparentă, cum să nu se reflecte Soarele cel necreat, imaterial - 


Dumnezeu, în inima omului care n-a cunoscut păcatul (vorbesc în principiu), să nu 
Se reflecte cu toată strălucirea în sfinţii Săi, în virtutea unirii cu EI, a dragostei față 
de EI, curățiţi fiind „de toată întinarea trupului şi a duhului, desvârşind sfinţenia în 
frica lui Dumnezeu" (2 Corinteni 7, 1). Da, EI se reflectă, în plenitudinea splendorii 
Sale, în sufletele aleşilor Săi şi aceste suflete curate, aceste chipuri ale lui 
Dumnezeu, ca şi sticla transparentă, strălucesc ca aurul la soare, cu strălucirea 
diamantină a celor mai curate ape. Strălucesc însă pentru Dumnezeu şi pentru 
îngerii Săi, fără a-şi arăta strălucirea oamenilor, după iconomia lui Dumnezeu, 
strălucind loruşi prin lumina credinţei, a virtuţilor, asemenea unei lumânări puse 
într-un sfeşnic, luminând o încăpere şi pe toţi cei aflaţi în ea. Mă mai gândeam şi 
aşa: dacă soarele creat se reflectă în geamul unui felinar, cum să nu se reflecte oare 
Soarele imaterial în chip deplin şi ființial, în preacuratul Trup şi Sânge al 
Domnului în altar, prin lucrarea Duhului Sfânt, Dătătorul de viaţă? Da, lucrarea Sa 
se reflectă aici toată, întru totul şi cu toată dragostea Sa, deoarece „Cel ce mănâncă 
Trupul Meu şi bea Sângele Meu - întru Dumnezeu - rămâne - în Dumnezeu şi 
Dumnezeu în el“ (loan 6, 56). 


Despre rugăciune. Rugăciunea este o cerere făcută în pofida trupului nostru trufaş, 
care îşi atribuie toate sieşi. Este o mulţumire adusă lui Dumnezeu pentru 
nenumăratele Sale binefaceri, înălţată în pofida nesimţirii trupului nostru. O prea 
slăvire făcută în pofida omului trupesc, care caută slava doar pentru sine. 
Rugăciunea este dovada faptului că sunt ființă rațională, creată după chipul lui 
Dumnezeu, acest chip fiindu-mi chezăşie a viitoarei mele fericiri şi îndumnezeiri. 
Știu că sunt creat din nimic, că nu însemn nimic înaintea lui Dumnezeu, că 
neavând nimic de la mine, din mila lui Dumnezeu sunt persoană, am rațiune, am 
inimă, voinţă liberă şi, folosindu-mă de rațiune şi de libertate şi îndreptându-mi 
inima spre El, pot să-mi sporesc în mine infinita-l împărăție, treptat şi din ce în ce 
mai mult, pot să-mi înmulțesc darurile pe care mi le-a dat, să sorb din EI ca dintr- 
un izvor nesecat, fără de moarte, tot binele spiritual şi material, îndeosebi pe cel 
spiritual. Rugăciunea îmi spune că sunt chip al lui Dumnezeu şi că, situându-mă cu 
sufletul într-o relație smerită şi nobilă cu Dumnezeu, de bunăvoie, pot să-mi 
sporesc la nesfârşit darurile duhovniceşti pe care mi le-a dat Dumnezeu şi, în acest 
chip, mă pot desăvârşi la infinit, îmi pot spori la infinit asemănarea cu Dumnezeu, 
fericirea cerească căreia îi sunt hărăzit! Rugăciunea este semnul supremei 
demnități la care ne-a ridicat Creatorul. Dar, în acelaşi timp, ea îmi aduce aminte 
de nimicnicia mea (sunt creat din nimic, nimic nu-mi aparține, de aceea mă şi rog 
lui Dumnezeu pentru toate), ca şi de suprema-mi nobleţe (sunt chip al lui 
Dumnezeu, îndumnezeit, mă pot numi prietenul lui Dumnezeu, ca Avraam, 
părintele celor credincioşi, cu condiţia să cred neclintit în existenţa, bunătatea şi 


atotputernicia Dumnezeului meu, să mă asemăn Lui în această viaţă prin fapte de 
iubire şi de milosârdie). 


Dacă ne rugăm de fiecare dată cu căldură, ajungem să credem sincer şi 
neşovăielnic în nemurirea sufletului nostru şi în fericirea veacului imaterial ce va 
să fie. Fiindcă 





“Nu ştiţi, oare, că voi sunteţi templu al lui Dumnezeu şi că Duhul lui Dumnezeu 
locuieşte în voi?“ (| Corinteni 3, 16). „lar dacă Hristos este în voi, trupul este mort 
pentru păcat; iar Duhul, viaţă pentru dreptate (Romani 8, 10). Fraţilor, fiți cu luare- 
aminte şi cu evlavie faţă de Duhul Sfânt Care sălăşluieşte mereu în voi şi nu uitaţi 
că taina şi minunea învierii voastre din morţi se va săvârşi prin acelaşi Duh, Cel ce 
viază acum în voi, prin harul şi darul lui Hristos. În virtutea Botezului cu apă şi cu 
Duh, a pocăinţei şi mai cu seamă a împărtăşirii cu de viaţă făcătoarele Lui Taine. 


Dumnezeu este Adevărul; şi rugăciunea, şi viaţa noastră trebuie să ne fie adevărate. 
Dumnezeu este Lumină. Şi rugăciunea trebuie să-mi fie făcută în lumina inimii şi a 
minţii. Dumnezeu este Foc; şi rugăciunea şi toată viaţa mea trebuie să ardă ca 
flacăra. Dumnezeu este libertate desăvârşită; şi rugăciunea trebuie să-mi fie liberă, 
prin revărsarea nestăvilită a inimii. Cât de bogat este sufletul omului. Doar să-şi 
îndrepte gândurile, din toată inima, către Dumnezeu, să dorească, din toată inima, a 
se uni cu Dumnezeu şi îndată Dumnezeu va fi cu el. ŞI nici un perete, nici un zăvor 
de temniţă, nici un munte, nici o prăpastie nu vor putea sta împotriva acestei uniri. 
Atunci Dumnezeu va fi cu tine, aşijderea îngerii şi sfinţii; împreună cu Dumnezeu 
ei vor sta toţi înaintea inimii tale, ca prieteni apropiaţi, ca rude scumpe! O, cât de 
bogat este sufletul omului! 


Duhul este atât de subtil, încât poate pătrunde prin orice creatură, materială sau 
spirituală, prin toate „duhurile" raționale şi prin toate sufletele neraționale, prin 
corpurile cereşti, prin pământ, prin toată materia organică şi anorganică, fără să 
întâmpine vreun obstacol, fiind totdeauna mai presus de ele şi dându-le viaţă, ca 
Duh al lui Dumnezeu, sau penetrând cu uşurinţă orice materie, fără a-i da viaţă, 
precum munţii, pietrele, pereţii, ca şi cum n-ar întâlni nimic în cale. Prezenţa lui 
Dumnezeu se vădeşte chiar dacă faci abstracţie de orice altă realitate de natură 
spirituală sau materială. De aceea pot spune oricând că sunt cu Dumnezeu, 
închipuindu-mi că sunt numai eu cu El. „Că Tu cu mine eşti“ (Psalmul 22. 4), 


spune psalmistul. „Eu sunt cu tine“ (Faptele Apostolilor 18, 10), îi spune Domnul 
Apostolului Pavel. 


Rugându-ne sârguitor, stând în picioare sau şezând, culcat sau mergând, ne simţim 
uneori cercetaţi, dintr-o dată de Duhul Sfânt. Îi „auzim" glasul, ne dăm seama că ne 
pătrunde în suflet, în inimă, întocmai cum a venit Domnul la apostolii Săi, trecând 
prin pereţi, după înviere: lucrează fulgerător, precum curentul electric şi chiar mai 
repede ca acesta; şi atunci începi să te simţi nemaipomenit de uşor, fiindcă ţi se 
dezleagă dintr-o dată legăturile păcatului, începi să-ți regreţi păcatele, te simţi 
pătruns de umilinţă, de pace, de bucurie. la seama, când îngerul a venit la Petru ca 
să-l elibereze, a pătruns în temniţa zăvorâtă; uşa era încuiată, straja stătea de veghe 
în faţa ei. Şi totuşi, îngerul s-a arătat într- o clipită şi toată încăperea a strălucit de 
lumină. Întocmai şi Duhul lui Dumnezeu poate intra fulgerător în casa sufletului 
nostru, care este trupul, umplând-o de lumină. 


Oare cum pot să ne audă sfinţii? Ne aud fundcă sunt una cu noi în Duhul Sfânt, 
„ŞI aceştia în Noi să fie una" (loan 17, 21), ca mădulare ale Bisericii lui Dumnezeu, 
al cărei Cap este Hristos şi care primeşte viaţă de la Duhul Sfânt. Sfinţii ne văd şi 
ne aud întru Duhul Sfânt; noi cu ochii şi urechile noastre trupeşti vedem şi auzim 
cu ajutorul luminii şi aerului. Dar vederea şi auzul de natură trupească sunt 
imperfecte faţă de vederea şi auzul de natură duhovnicească. Multe obiecte nu le 
putem vedea de la mare distanţă, nu auzim multe sunete îndepărtate. Vederea 
duhovnicească, auzul duhovnicesc sunt desăvârşite. Lor nu le scapă nici o mişcare 
a inimii, nici un gând, nici un cuvânt, intenție, dorință. Fiindcă Duhul lui 
Dumnezeu -— cel în care petrec, în care ne văd şi ne aud sfinţii — este desăvârşirea şi 

cunoaşterea absolută, vede şi aude tot, fiindcă “pretutindenea este”. 


Despre puterea rugăciunii. Ea poate, de pildă să deschidă şi să închidă cerurile, să 
prefacă focul în rouă. A cui rugăciune are putere deosebită? A Maicii Domnului ( 
“cu atotputernicele rugăciuni ale sfinților Săi”), ale sfinților din cer, pe pământ, 
rugăciunile preoţilor, ei fiind puşi de Dumnezeu Însuși în faţa prestolului Său, ca să 
se roage pentru ei şi pentru poporul Său (“pentru sine însuşi şi pentru greşelile 
poporului” - Evrei 9,7), rugăciunile cuvioşilor părinţi, ale sihaştrilor (“ din dragoste 
pentru el voi fi îngăduitor” — lov 42,8). Puţinătatea credinţei, nădejdii, dragostei 
vine de la nerâvna creştinilor faţă de rugăciune, ca şi din pricina păcatelor, 
fărădelegilor, necazurilor sufleteşti şi trupeşti. 


Tu, cel ce eşti preot al lui Dumnezeu, crede necontenit, din toată inima în harul pe 
care ţi l-a dat Dumnezeu ca să te rogi pentru poporul Său. Să nu-ţi fie zadarnic 
acest măreț dar dumnezeiesc prin care poţi conduce la mântuire multe suflete. 


Stăpânul va da ascultare îndată rugăciunii tale pentru poporul Său, dacă o vei face 
din inimă şi Se va apleca lesne cu milostivire asupra lui, aşa cum a răspuns 
rugăciunilor lui Moise, Aaron, Samuel, ale apostolilor. Foloseşte orice clipă a 
rugăciunii, în biserică, la săvârşirea Dumnezeieştii Liturghii sau a Sfintelor Taine, 
în casele credincioşilor, la oficierea Sfintelor Taine şi ierurgiilor, în tot locul şi în 
toată vremea, gândeşte-te la mântuirea poporului lui Dumnezeu şi te vei învrednici 
prisositor de darea cea bună a lui Dumnezeu. 


Fii tot atât de convins că în fiecare clipă a vieţii trăieşti prin Dătătoarea de viaţă 
Treime, aşa cum eşti convins că lumina îți vine de la o sursă perceptibilă prin 
simţuri, că te hrăneşti cu mâncare, că bei apă, că respiri aerul, şi acestea trei devin 
pentru tine una. 


Toate cele ale lumii materiale nu valorează nimic. Pretutindeni şi în toate este 
Duhul lui Dumnezeu, cel ce dă viaţă şi stă mai presus de toate. Când te rogi lui 
Dumnezeu, încearcă să-ţi închipui că universul văzut şi toată făptura nu există, ci 
numai Dumnezeu este pretutindeni, singur, că nu stă într-un singur loc, pe toate le 
umple, le cuprinde, le face, le păzeşte. Dacă nu vei ceda nici unei patimi faţă de 
cele materiale şi vei stărui în post şi rugăciune, atunci ţi se va părea că duhul ţi-a 
absorbit trupul şi te vei face om duhovnicesc şi vei contempla pretutindeni în 
natură Duhul lui Dumnezeu; dacă te vei împătimi de cele pământeşti, mai ales de 
mâncare, băutură, bani, „te vei face om (firesc) care nu are în sine Duhul" (luda 1, 
19). 


Oriunde există materie organizată, creată, acolo trebuie presupus şi Creatorul ei, 
fiindcă materia în sine nu are nici un sens şi nici o putere, nu se poate organiza de 
la sine, dezvolta, nu aduce roade. Evident, nu există clipă în care să nu fie condusă 
de o inteligență nemărginită, de o Mână atotputernică. 


Aşa cum soarele de pe cer îşi reflectă întreaga-i măreție şi strălucire în puzderia de 
corpuri transparente de pe pământ şi soarele duhovnicesc - Dumnezeu - a binevoit 
să se reflecte în nenumărate fiinţe, în cer şi pe pământ: acolo în îngeri, aici în 
oameni. Şi după cum lumina - şi cea a soarelui material - nu se împiedică de 
corpurile solide, dar transparente, luminând prin geamuri încăperi închise din toate 
părţile în care nu pătrunde aerul de afară, tot aşa şi lumina Soarelui spiritual nu se 
opreşte în fiinţele spirituale, nu se izbeşte de oprelişti materiale, nici de pereţi, nici 
de ziduri mohorâte de temniţă, nici de imensitatea munţilor, nici de adâncimea 
peşterilor în care se ascund de lume robii lui Dumnezeu, nici de abisurile 
pământului. Ea pătrunde pretutindeni şi străluceşte pretutindeni, în tot sufletul în 
stare să primească lumina adevărului ceresc. (Pavel şi Sila se rugau în temniţă, 


lăudau pe Dumnezeu în cântări, şi Domnul le-a ascultat rugăciunea. - Faptele 
Apostolilor 16, 25-26). 


Când ne rugăm lui Dumnezeu, auzul Său stă gata să ne asculte; atunci EI se află 
aproape de noi, asemenea icoanei înaintea căreia ne rugăm. Este chiar în inima 
noastră. Prezenţa Sa lângă noi este tot atât de reală ca şi aceea a icoanei Sale, 
icoana nefiind decât o vizualizare sugestivă a faptului că Domnul ne stă aproape, 
ne vede şi ne aude, iar sfinţii ne stau aproape întru Duhul Sfânt şi întocmai ca 
Duhul Sfânt, Care pretutindeni este şi pe toate le împlineşte. Căci în „casa Lui (a 
lui Hristos) suntem noi" (Evrei 3. 6, compară cu | Corinteni 3, 16; 6, 19) şi ei ne 
văd şi ne aud întocmai cum îi vedem şi îi auzim pe cei cu care stăm de vorbă - căci 
până şi vederea, şi auzul ne sunt mijlocite de Duhul Sfânt. 


Aţi văzut că pe sfintele icoane Domnul nostru lisus Hristos este zugrăvit ținând 
într-o mână globul puterii, în timp ce cu cealaltă binecuvântează. Aşa este şi în 
realitate. Din înaltul cerului, Domnul îi cuprinde cu privirea pe cei se se nevoiesc 
pe pământ în numele Său, dându-le temeinic ajutor, ca un atotputernic împărat, în 
războiul lor cu vrăjmaşii mântuirii, binecuvântându-i pe aleşii Săi oşteni, „cu pace 
şi bucurie în Duhul Sfânt" (Romani 14, 17), le răsplăteşte faptele bune făcute pe 
pământ cu cununa vieții. Stăruiţi deci, creştinilor, în credinţă şi nădejde „cu ochii 
aţintiți asupra lui lisus, începătorul şi plinitorul credinţei" (Evrei 12, 2), Care vă are 
necontenit sub priviri. Din înaltul cerului vede tot ce faceţi, aşa cum l-a văzut pe 
întâiul Mucenic Ştefan, deschizându-i cerul şi descoperindu-i slava Sa, aşa cum l-a 
văzut pe Saul, cel ce avea să fie Pavel, căruia i S-a arătat pe cer în toată strălucirea 
Sa şi pe care l-a chemat cu glasul Său. 


Viaţa noastră are drept scop unirea cu Dumnezeu în această viaţă, prin credinţă, 
nădejde şi dragoste; în viaţa viitoare, prin dragoste întru tot desăvârşită. Luaţi 
aminte însă cum este denaturat acest scop aici pe pământ, de noi înşine şi de 
diavolul. Ne legăm inima de lucruri pământeşti, în funcţie de preferinţele noastre 
pătimaşe. Uneori - vai! - dragostea ni se îndieaptă spre bani, mâncare, băutură, 
haine, case, înlesniri de tot felul, spre persoane de aceeaşi ţeapă, uitând de 
Dumnezeu. Alteori ne trufim, ne lăsăm cuprinşi de ură şi de invidie, minţim şi 
atunci ne unim cu diavolul însuşi, personificarea răutăţii, minciunii, trufiei, 
invidiei. Şi cât de mult îl mâniem pe Stăpânul nostru, Care ne-a creat după chipul 
asemănarea Sa, cât de urât schimonosim chipul zugrăvit după însuşi modelul 
dumnezeiesc. Dar la aceasta nu prea ne stă gândul, rămânem neştiutori în privinţa 
unui lucru esențial pentru noi: unirea cu Dumnezeu. 


Cine ştie că vrăjmaşii fără de trup nu încetează să ne poarte ură să nu deznă- 
dăjduiască, chiar dacă vrăjmaşii caută cu orice preţ să ne ducă la disperare; să nu-şi 
iasă din fire orice 1 s-ar întâmpla, cunoscând că vrăjmaşii nevăzuţi tocmai aceasta 
vor: să-l facă să-şi iasă din fire, să urască, să pizmuiască, să-şi lege inima de bani şi 
de obiecte materiale. Trebuie însă să fim cu mare atenţie faţă de sine, fiindcă de 
multe ori vrăjmaşul se ascunde în propriul nostru egoism, lăsând impresia că 
lucrează spre binele nostru, când de fapt vrea să ne dea pieirii. Cel mai sârguincios 
lucrează să ne zdruncine nădejdea creştinească. Să ne amintim doar de cei ce îşi 
pun capăt zilelor, prin spânzurare, prin înec, prin alte mijloace, sau de alcoolici etc. 


Domnul a rostit cuvânt de făgăduinţă, şi cuvântul Lui se va împlini. Domnul dă 
legile naturii, statornicia şi nestrămutarea lor, ca pe o dovadă a adevărului 
făgăduinţelor sale. 


Aţi simţi în trup, pe vremea rugăciunii sau la citirea cuvântului lui Dumnezeu şi 
altor cărţi cu conţinut sfinţit (ba câteodată şi a unor cărți lumești cu conţinut bun, 
unde, spre exemplu, este descrisă o întâmplare care înfăţişează lucrarea Proniei lui 
dumnezeu asupra oamenilor) sau în vremea discuţiilor evlavioase, glas de răcoare 
subțire, încât parcă v-a străbătut trupul un curent electric? Este cercetarea 
dumnezeiască. Glas de răcoare subțire, şi acolo va fi Domnul (3 împ. 19, 12). 


Când te rogi Stăpânei sau vreunui sfânt, să ai gândul neclintit că eşti mădular al 
Bisericii, în care Stăpâna este piatra cea mai însemnată a zidirii, începătoarea 
zidirii celei gândite (Acatistul Preasfintei Născătoare de Dumnezeu, icos 10), şi să 
ştii că eşti strâns legat lăuntric de toți locuitorii Cerului, ca piatră a zidirii, deşi eşti 
moale şi neîntărit. Astfel înţelegându-te pe tine însuţi, vei pricepe de ce rugăciunile 
ajung, atât de uşor la sfinţi: cu toţii suntem sub un singur Cap - Hristos - şi cu toții 
suntem însufleţiți de un singur Duh al lui Dumnezeu. 


Domnul este pricina şi reazimul statornic al vieţii organice a trupului meu prin 
lucrarea plămânilor, stomacului, inimii, venelor, muşchilor, precum şi al vieţii 
duhovniceşti organice a duhului - prin minte şi gândire, prin luminarea inimii de 
Lumina Lui. 


Ce minunată este tăria credinţei, căci simt pe Dumnezeu ca pe o realitate vie, cred 
în EI din adâncul inimii şi Dumnezeu este cu mine. Când fac dovadă de pocăință 
pentru păcatele mele cu credinţă în EI, Dumnezeu este cu mine; când îmi vine un 
gând bun, Dumnezeu este cu mine; un simțământ evlavios, Dumnezeu este cu 
mine. Diavolul însă îmi pătrunde în suflet prin neîncredere, prin frică, trufie, 
nervozitate, răutate, avariție, pizmă. Puterea pe care a căpătat-o vrăjmaşul asupra 


mea îi vine, aşadar, chiar de la mine. Dacă sunt atent însă cu mine însumi şi caut să 
am mereu în minte numele lui lisus Hristos Domnul cu credință şi dragoste 
vrăjmaşul se va dovedi neputincios nu va putea să mă vatăme în nici un chip. 


Caută să te împotriveşti la tot ce ar vrea să faci vrăjmaşul nevăzut. Dacă te 
îndeamnă spre trufie, spre laudă de sine, spre bârfirea aproapelui, smereşte-te, fă-te 
pământ, fă-te pulbere, osândeşte-te cât mai aspru, iar pe fratele tău laudă-l din 
toată inima. Dacă fratele tău pus la cale de vrăjmaşul, se poartă cu tine trufaş si cu 
răutate, tu poartă-te cu el smerit şi iubitor. Dacă vrăjmaşul te îndeamnă spre 
zgârcenie, fii generos şi îndatoritor. Fă aşa în toate ocaziile şi te vei învrednici de 
mare dar de la Dumnezeu, pe care îl vei descoperi tu însuţi cu ochii inimii. Dacă îți 
lipseşte energia lăuntrică de a te purta aşa, considerând că vrăjmaşul e prea 
puternic, roagă-te Atotputernicului în toată vremea şi în tot ceasul şi EI te va ajuta. 


Pe măsură ce începi să te rogi în duh şi adevăr în faţa icoanei, de pildă în faţa celei 
a Mântuitorului, către icoană e atras duhul celui înfăţişat pe ea. Dacă convingerea 
în prezenţa reală a celui înfățişat în icoană te va face să-l vezi chipul ca şi cum ar fi 
în faţa ta, Acela este într-adevăr prezent acolo cu harul Său. Icoanele făcătoare de 
minuni care lăcrimează, „vorbesc"” şi sângerează au întotdeauna o privire 
nemaipomenit de vie si de expresivă. Există oare ceva care să nu-l fie cu putință lui 
Dumnezeu, Cel ce poate da viaţă pietrelor, Cel ce le poate preface în oameni? În 
acelaşi fel minunat poate lucra şi în privinţa chipurilor zugrăvite. „De poţi crede, 
toate sunt cu putinţă celui ce crede" (Marcu 9, 23). Cel Preaînalt coboară în chip 
minunat la cel ce crede. Se uneşte cu semnul crucii dătătoare de viaţă şi lucrează 
prin el minunat. 


Ce este omul, dacă nu chip al lui Dumnezeu, plămădit cu măiestrie din pământ? Nu 
te mira că Dumnezeu apare în materialitatea icoanelor, căci „la Dumnezeu toate 
sunt cu putinţă" (Marcu 10, 27). Când a fost nevoie, EI a cuvântat cu glas omenesc 
prin gura asinei (Numeri 22, 28). 


Despre un portret se spune uneori: cât este de fidel şi de expresiv, doar că nu 
vorbeşte! Dacă omul este în stare să dea viaţă unei pânze, unui lemn, unei hârtii, 
prin arta sa, de ce n-ar putea face acelaşi lucru Dumnezeu? De ce n-ar putea da 
suflare de viaţă unei icoane, făcând-o „să vorbească", dacă asta l-ar fi voia? Tu, 
artistule, ai zugrăvit icoana până când ţi s-a apus despre ea „doar că nu vorbeşte!" 
Lasă-L pe Dumnezeu să o termine şi să o facă să vorbească. 

Lumea duhurilor există, sufletele morţilor există; ele ne văd, ne aud. lată o 
mărturie învederată: o femeie care avea soţul bolnav, undeva departe, la vreo 600 


de verste, l-a văzut într-o seară ce făcea şi cu cine era; i-a auzit chiar şi vorbele. 
Oare nu în acelaşi chip ne văd sfinţii? Oare nu tot aşa ne aud rugăciunile? 


În chipul celorlalţi îmi văd propriul meu chip, fiindcă toţi ca unul suntem făcuţi de 
Dumnezeu, ne tragem din acelaşi om, din acelaşi sânge şi tot după chipul lui 
Dumnezeu. De aceea trebuie să ne privim semenii fără gând necurat, fără dorinţă 
de ispitire, fără vrăjmăşie, fără viclenie, dezinteresat, cu dumnezeiască, curată 
dragoste. Aşijderea, văzând pe icoane chipurile sfinților, al Maicii Domnului, al 
Domnului nostru lisus Hristos însuşi, Dumnezeu şi Om, mă văd în ei pe mine, 
fiindcă şi ei sunt oameni, iar lisus Hristos, Dumnezeul nostru, a luat chipul meu, 
prin întrupare şi înomenire, învrednicind omenirea de neasemuită cinstire, risipind 
din credincioşi miasma păcatului, botezându-i în numele Său, înmiresmându-i cu 
sfințenia Duhului Sfânt, care sălăşluieşte în ei prin credinţă, prin Botez, prin 
împărtăşirea cu Dumnezeiescul Său Trup şi Sânge. Vezi, aşadar, pe tine în alţii, ca 
şi alţii să se vadă în tine, iubeşte pe toţi ca pe tine însuţi. Vezi de asemenea în 
Hristos, în Preacurata Sa Maică, în chipurile sfinților, pe tine, vezi omenirea 
întreagă, şi fă-te casnic al lui Dumnezeu şi al sfinţilor Săi, urmându-i în sfinţenie, 
ŞI atunci se vor vedea şi ei în tine, în măsura în care te vei asemăna cu Dumnezeu 
şi cu sfinţii prin fapte bune, şi te vor recunoaşte ca pe un mădular al lor când te vei 
înfățişa la obşteasca judecată şi te vor lua la ei ca pe unul de-al lor. 


Sunt bucuros că mi se întâmplă foarte des să port în inimă şi în gând şi să am pe 
buze numele lui Dumnezeu, al Născătoarei de Dumnezeu, Stăpâna noastră, ale 
îngerilor şi sfinților, când îi pomenesc după tipicul bisericesc de-a lungul anului 
sau, în mod special, în rugăciuni, la slujbele de sfințire a apei. Fiindcă numele lui 
Dumnezeu, pomenit sincer, cu inimă curată, ne sfinţeşte, ne dă vigoare, linişte, ca 
şi numele Maicii Domnului, atotputernica mijlocitoare. Şi sfinții, mijlocitorii noştri 
înaintea lui Dumnezeu, se roagă pentru noi când îi chemăm în rugăciuni, ne 
luminează în tot chipul cu virtuțile lor. Bine este să fim în unire cu Dumnezeu şi cu 
locuitorii cerului. 


Prin rugăciune dobândim iertare de păcate. „Datoria aceea ţi-am iertat-o fiindcă M- 
ai rugat”. (Matei 18. 32). Aşa este. Ştiu din experienţă. 


Cel ce mănâncă trupul Meu şi bea sângele Meu rămâne întru Mine „, şi Eu întru el" 
(loan 6, 56). Aceasta se simte şi practica o demonstrează. Cel ce se împărtăşeşte cu 
credință cu Sfintele Taine, căindu-se din adâncul inimii pentru greşelile sale se 
umple de viaţă, este cuprins de o neasemuită fericire. Este o realitate şi de- 
monstraţia poate fi făcută şi în sens contrar. Când te apropii de Sfântul Potir fără a- 


ți deplânge sincer păcatele şi fără a te căi, mai având şi îndoială în suflet, atunci 
intră în tine satana, îți ucide sufletul şi simţi aceasta tu însuţi la modul cel mai acut. 


Zice un proverb: „Lui Dumnezeu toate îi sunt aproape”. Într-adevăr, aşa este. Toate 
îi sunt aproape: universul spiritual şi cel perceptibil prin simţuri, îngerii, sufletele 
morților, toţi oamenii vii, toate animalele, toate lumile materiale. Duhul lui 
Dumnezeu, duh raţional, pur, neasemuit de subtil, străbate toate şi viază în orice 
suflet credincios şi cucernic. Frumuseţea ţarinii cu Mine este (Ps. 49. 11). spune EI. 
Eu cu voi sunt în toate zilele, până la sfârşitul veacului (Mt. 28. 20). Pentru 
Dumnezeu, ca Duh fără de sfârşit, nimic nu este prea departe, totul îi stă în faţă ca- 
n palmă. EI este pretutindeni şi toate sunt în EI, toate trăiesc, există prin EL. 


Dumnezeu, duhurile create şi duhurile morţilor, ca şi oamenii vii sunt fiinţe gândite 
(inteligibile), iar gândul foarte rapid şi, într-un fel, atotprezent. îndreaptă-ţi spre ei 
gândul din toată inima şi vor fi lângă tine: Dumnezeu, oricând şi în chip necesar, 
ceilalți prin dar şi puterea lui Dumnezeu. „Adusu-mi-am aminte de Dumnezeu şi 
m-am veselit" (Psalmul 76, 3) . De ce? Pentru că este cu tine şi în tine. 


Când inima ne este cufundată în beznă satanică, bezna păcatului, atunci ea îl 
tăgăduieşte pe Dumnezeu, deşi ceea ce ar trebui să tăgăduiască este lumina propriei 
inimi. Inima s-a lăsat cuprinsă de întuneric fiindcă şi-a pierdut vederea 
duhovnicească, nu-l mai vede pe Dumnezeu, „Zis-a cel nebun în inima sa «nu este 
Dumnezeuy” (Psalmul 13, 1). Curat nebun. 


Numele lui lisus Hristos sau gândul curat la lisus Hristos atrag după sine o mare 
energie care risipeşte patimile şi linişteşte inima. Pune aceasta şi pe seama numelor 
îngerilor, sfinților, începând cu Maica Domnului. Trebuie să rosteşti însă aceste 
nume cu inimă curată şi, prin harul lui Dumnezeu, vei primi ajutor. 


Icoanele Mântuitorului, aflate în orice casă de creştin ortodox, simbolizează 
omniprezenţa Sa, Stăpânirea Sa, în orice loc, iar icoanele sfinţilor o „coparticipare" 
la această prezenţă sau faptul că sfinţii se află în apropierea noastră, prin puterea 
harului dumnezeiesc, ca mădulare ale trupului unic al Bisericii, unite sub un singur 
Cap - Hristos. 


“Ca toţi să fie una, după cum Tu, Părinte, întru Mine şi Eu întru Tine şi aceştia în 
Noi să fie una" (loan 17, 21). lată de ce trebuie să ne rugăm sfinților: ei sunt în 
Dumnezeu şi Dumnezeu este în ei şi de aceea ne ascultă: fiindcă sunt împreună cu 
Dumnezeu, Cel omniprezent. „Că sfânt eşti Dumnezeul nostru şi întru sfinți Te 
odihneşti" (Ecfonis). 


Prin credinţa noastră am putea mişca din loc munţii inimii, adică păcatele, oricât de 
grele şi de multe. Când creştinii se vor uşura, prin pocăință, de povara păcatelor, 
spun uneori: „Slavă Domnului, ni s-au năruit de pe umeri munţii”. 


In rugăciune este neapărată nevoie de căutarea sinceră a îndreptării. 


Aşa cum putem comunica rapid cu persoane aflate la mare distanţă, cu ajutorul 
telegrafului, aşijderea, prin credinţă vie, ca printr-un altfel de telegraf, putem intra 
îndată în relație cu Dumnezeu, cu îngerii, cu sfinții. Aşa cum ne bizuim pe 
rapiditatea şi pe eficienţa curentului electric, trebuie să ne bizuim întru totul şi pe 
rapiditatea şi eficienţa rugăciunii. Trimite-ţi prin telegraful credinţei cererea către 
Dumnezeu sau către sfinți şi vei primi neîntârziat răspuns. Semnalele de răspuns 
ale telegrafului sunt simple şi cunoscătorii pot să le citească. Simple sunt şi 
semnalele prin care lucrează asupra inimii Dumnezeul Duhurilor, a toată făptura şi 
al sfinţilor, dar cineva cu experienţă le poate percepe. 


O minunată demonstraţie a omniprezenţei lui Dumnezeu! De pildă, te-ai 
îmbolnăvit de iubirea de arginți; inima ţi s-a lipit de această patimă, fie şi numai 
pentru o clipă; suferi. Ajunge să strigi către Domnul din toată inima: „Iu eşti 
singura mea comoară, eşti aurul şi argintul meu, mâncarea şi îmbrăcămintea mea", 
şi îndată te vei simţi uşurat. 


Sunt mulți rugători care îi aduc lui Dumnezeu o cinstire fără de folos; alții sunt 
leneşi şi vicleni, care, când simt asupra minţii şi a inimii năvala gândurilor 
ticăloase şi viclene, încetează îndată să se mai roage, o iau la fugă din biserică sau 
din faţa icoanei de acasă. 


Dacă vrei să te rogi cu rugăciune dătătoare de viaţă, fă mai întâi ca inima să stea 
neclintit în Domnul, înalță-ţi fruntea spre Dumnezeu. 


De la păcatul celui dintâi om, oamenii au ajuns să fie copleşiţi într-o asemenea 
măsură de bezna păcatului, în însăşi punctul central al fiinţei lor (inima), încât 
aproape că şi-au pierdut conştiinţa şi sentimentul omniprezenţei lui Dumnezeu, 
ajungând să creadă că ar putea să se ascundă între patru pereţi de Cel ce pe toate le 
plineşte, a cărui vedere pătrunde în locurile cele mai tainice, unde şi-ar putea găsi 
ascunziş cineva. „De se va ascunde careva în locuri tăinuite, au nu-L voi vedea pe 
el?“ (cf.. 1 Regi, 2, 1). „Au nu umplu Eu cerul şi pământul, zice Domnul” (Ieremia 
23, 24). „Sunt gol şi m-am ascuns" (Facerea 3, 10). Nimeni nu se poate ascunde. 


Sufletul meu este în Dumnezeu ca peştele în apă şi ca pasărea în văzduh, înconjurat 
de EI în toată vremea şi în tot locul. Prin EI trăieşte, se mişcă, în EI îşi află pacea. 
EI îi deschide orizont nemărginit. 


Gândurile mele pot fi luminoase sau sumbre, spre osânda sau spre îndreptățirea 
mea; inima poate să-mi fie împăcată şi veselă sau tristă şi strâmtorată. Modul cum 
îmi este alcătuit trupul, cum sunt alcătuite lumile şi pământul pe care trăim, cu tot 
ce se află pe el şi în jurul său nu încetează să mărturisească omniprezenţa 
Creatorului, al meu, al tuturor; prezent de-a pururi în mine, cu mine, pretutindeni. 
Să se depărteze de la mine pentru totdeauna gândul întunecat şi absurd că 
Dumnezeu m-a părăsit, că nu se află mereu cu mine. 


Sufletul meu nicicând să nu uite că Dumnezeu-Cuvântul, împreună cu Tatăl şi 
cu Duhul Sfânt, care ţine toate lumile „cu cuvântul puterii Sale” (Evrei 1, 3), 
fine şi - Sufletul şi trupul - şi că ştie în fiecare clipă nu 
numai câte fire de păr am pe cap, dar şi gândurile mele, câte şi cum Sunt, şi 
pornirile inimii, fiindcă toate se săvârşesc sub ochii Săi atotvăzâtori. 


Să ştie sufletul meu că fiindcă toate au purces de la Dumnezeu şi există în EI, de 
acea Domnul Dumnezeu însuşi cunoaşte în chip desăvârşit şi în orice clipă viaţa 
şi însuşirile fiecărei fiinţe; că în fiecare clipă face să acţioneze legile naturii, de 
EI Statornicite, cunoscând cum lucrează ele în orice fiinţă. Dacă atunci când 
scriem 0 carte, ştim prea bine cum am alcătuit-o şi ce cuprinde, ce idei am pus în 
ea, iar atunci când alţii îşi exprimă despre ea o părere, în special despre scopul 
cărţii, recunoaştem că aşa este, că aceasta ne-a fost intenţia, cum am putea să-i 
tăgăduim Domnului atot-cunoaşterea tuturor lucrurilor, a tot ce există viu şi a 
materiei neînsufleţite din univers, cu calităţile şi cu Starea acestora? Căci 
universul nu este, oare, o carte a lui Dumnezeu? Deci, suflete al meu, 
mulțumeşte-i cucernic Creato- rului in toate clipele vieţii tale şi ţine minte că EI 
ştie întotdeauna ce faci, te ajută, îţi dă vigoare îţi pune la îndemână toate cele de 
trebuinţă vieţii şi bunăstării tale. „Și cum ar fi rămas ceva, de n-ai fi voit Tu?“ 
(înţelepciunea lui Solomon 11, 25). 


Oamenilor le este ruşine să recunoască faptul că nu cred în înalta nobleţe de care s- 
au învrednicit de la Dumnezeu, în chemarea lor, că poartă nepreţuitul chip al lui 
Dumnezeu, al prea iubitorului Dumnezeu chipul căruia i s-a făgăduit şi pregătit 
suprema, nemărginita fericire în ceruri, în unire cu Dumnezeu. Aşa cum săracul nu 
crede că ar putea deveni bogat şi om de vază, tot astfel mulţi creştini nu cred că vor 
ajunge să stăpânească avuţia viitoarelor bunătăţi şi că vor fi aşezaţi în ceruri, întru 
Hristos lisus (Efeseni 2, 6). Ne minunăm că, fără a ne învrednici de cine ştie ce 


merite, ne va aştepta o asemenea cinste şi mărire, o asemenea avuţie. Suntem 
egoişti, agonisitori, zgârciți şi nu putem pricepe cum poate să existe această infinită 
dragoste, un Tată atât de înţelept şi de dezinteresat. Nu ne vine să credem că 
Dumnezeu „aşa a iubit lumea, încât pe Fiul Său, unul Născut L-a dat, ca oricine 
crede în El să nu piară, ci sa aibă viaţa veşnică” (loan 3, 16). 


Oameni nu înţeleg şi, ca să spunem lucrurilor pe nume, mulţi nu cred în cinstea 
făgăduită drepţilor în viaţa viitoare fiindcă satana a înjosit omenirea în proprii ei 
ochi. Dar această cinste este reală şi trebuie să nădăjduim in ea. Omul este chipul 
lui Dumnezeu, Fiul lui Dumnezeu s-a întrupat pentru a restaura chipul Său în om. 
Această idee este dezvoltată în Sfânta Scriptură. 


Dacă vreodată te vei îndoi de Dumnezeu sau de dogma Sfintei Treimi adu-ţi 
aminte această scurtă doxologie bisericească: „Slavă Tatălui şi Fiului şi Sfântului 
Duh, acum şi pururea şi în vecii vecilor”. Gândeşte-te că te numeri printre oamenii 
tuturor veacurilor, printre care s-au aflat mulţime de minţi uriaşe şi de Dumnezeu 
luminate, care au slăvit pe Dumnezeu Cel în trei ipostasuri, cu o inimă şi cu un 
suflet. 


Deoarece Creatorul şi Dumnezeul nostru este unul, El apropie şi uneşte totul încât 
pentru un suflet credincios nimic nu poate fi atât de îndepărtat, ca Dumnezeu să nu 
i-l apropie prin credință. Vrei să vorbeşti nu zic cu Dumnezeu, care este 
omniprezent, ci cu puterile cereşti cele de sus, cu Începătoriile, cu Arhanghelii, cu 
îngerii? O poţi face. Vor fi cu tine, dacă te vei ruga, te vor povăţui, lumina, întări în 
credinţă. Sau cu sfinţii, mai înainte proslăviţi? Vei putea fi şi cu ei. Vor veni la tine 
la cea dintâi chemare, din toată inima, mai ales Preasfânta Fecioară, Născătoarea 
de Dumnezeu, grabnic ajutătoarea noastră. 





” Căpetenia îngerilor şi a oamenilor este Hristos. Având o asemenea 

căpetenie, ar putea să existe ceva la care să nu putem ajunge? Şi cât de aproape 
este de noi Căpetenia însăşi, încât ne poate auzi! Ne convingem şi din viaţă că 
Hristos ne aude, după cum şi sfinţii ne aud. 
Domnul acordă deplin respect naturii celei de EI create, legilor acesteia, ca unei 
opere a infinitei şi întru tot desăvârşitei Sale înţelepciunii. De aceea şi voinţa Sa se 
face cunoscută de obicei prin natură şi prin legile sale - de pildă, când îi pedepseşte 
pe oameni, sau când îi binecuvântează. lată de ce nu trebuie să aştepţi minuni de la 
EI decât în caz de extremă necesitate. 


Domnul acordă un deplin respect îndeosebi acelor creaturi ale mâinilor Sale care 
sunt înzestrate cu rațiune şi cu voinţă liberă; de pildă, îngerilor şi sfinților, lucrând 
prin ei pentru sfințirea si mântuirea noastră. De aceea, să nu zici niciodată: “în 
rugăciunile mele mă adresez întotdeauna pentru nevoile pe care le am doar lui 
Dumnezeu". Uneori ţi-ar prinde mai bine să te adresezi şi sfinţilor, care sunt 
instrumentele sau organele Sale. Domnul însuşi nu vrea să rămână nelucrătoare, 
întru mântuirea noastră, sfintele temple ale harului Său, ale Dumnezeiescului Său 


Duh. 


Asemenea puişorilor sub aripile unei cloşti, lumea toată stă sub aripile lui 
Dumnezeu, toate soboarele îngereşti, toți oamenii, toate animalele necugetătoare, 
lumile materiale. El aduce lumină în toţi şi în toate: unora le dă lumina raţiunii, 
altora lumină fizică; tuturor le dă căldură: unora căldură duhovnicească, altora 
căldură fizică. Şi asemenea unei cloşti, aude piuitul şi scâncetul puilor de sub 
aripile Sale. Domnul ne aude suspinele cele mai tainice, rugăciunile, laudele, ne 
vede nevoile. „Acoperă-ne pe noi cu acoperământul aripilor Tale" (cf. Psalmul 60, 
S) 


Mi-e foarte bine atunci când, împărtăşindu-mă cu vrednicie, mă rog pentru poporul 
credincios, Tatăl, Fiul şi Sfântul Duh, Dumnezeu este atunci în mine, am înaintea 
Lui îndrăznire fără seamăn. Împăratul este atunci în mine ca într-un locaş; pot să-L 
rog orice. „Vom veni la el şi locaş la el vom face". „Cereţi ceea ce voiţi şi vi se va 
da vouă" (loan 14, 23; 15,7). 


Când ne rugăm, trebuie să avem o asemenea credinţă încât să nu lăsăm să ni se 
strecoare în inimi nici o clipă vreo îndoială ascunsă, vreun gând ascuns, precum că 
Dumnezeu nu ne-ar asculta, ca, în timpul rugăciunii, sufletul să şi-L închipuie pe 
Dumnezeu stând înaintea sa, vorbind cu EI aşa cum ar vorbi cu un împărat. 


Dacă noi păcătoşii îl rugăm şi îl implorăm pe Domnul, pentru noi înşine şi pentru 
alții; dacă, trăind pe pământ, sfinţii se roagă pentru ceilalți oameni, cerându-l lui 
Dumnezeu cele de trebuinţă, cu atât mai mult, când sfinții se vor muta la cele 
veşnice şi vor sta înaintea lui Dumnezeu, față către faţă, o vor face. Prin puterea 
marii jertfe mijlocitoare a Fiului lui Dumnezeu are putere şi mijlocirea sfinților, 
prin rugăciunile lor şi cu harul Domnului nostru lisus Hristos. Mai cu seamă 
mijlocirea Preacuratei Sale Maici. Este o răsplată pe care Domnul o dă sfinților 
pentru meritele lor. 


La temelia rugăciunii stă aspiraţia chipului către Chipul primordial, ca de la 
asemănare la asemănare. 


În timp ce te rogi, gândeşte-te că eşti iconom al moştenirii de mare preţ a 
rugăciunilor Bisericii; dar un iconom nevrednic şi întinat şi că trebuie, deci, să-ţi 
deschizi inima cu evlavie, să-ți umpli sufletul de limpedea apă a cuvintelor 
rugăciunilor, dar să nu le tâlcuieşti după cum te taie capul. 


Cunoscând Domnul neputinţa firii noastre întunecate şi apăsate de păcat, căreia îi 
vine greu să se înalțe către Dumnezeu cu credinţă, a binevoit să se pogoare la noi, 
asemănându-se cu firea noastră, luând chip de rob, trup omenesc: atât de mare este 
iubirea Lui. Dar fiindcă nu putea să rămână veşnic pe pământ, cu trup de om, ci, 
potrivit iconomiei dumnezeieşti, trebuia să se înalțe la cer, pentru neputința 
generaţiilor de oameni ce aveau să vină şi întru amintirea veşnicei iubiri pe care 
ne-o poartă, a patimilor şi morții Sale, El preface prin Duhul Sfânt pâinea de rând 
în trupul Său şi vinul de rând în sângele Său, în acest trup şi în acest sânge 
sălăşluindu-Se pe de-a-ntregul prin Duhul Său, astfel încât însuşi Dătătorul de viaţă 
Hristos Domnul stă sub chipul pâinii şi al vinului. O, negrăită iubire! O, dumneze- 
iesc adevăr! Domnul şi-a pus nemărginita Sa înţelepciune în folosul nostru, 
nesfârşita-l putere! Neputinţa noastră îl vede pe Domnul nu doar prin credinţă, dar 
îl şi simte cu gura, dar mai cu seamă cu inima şi cu tot sufletul. Slavă Ție, Doamne, 
care mă iubeşti într-o asemenea măsură! 


Să dea Dumnezeu să nu ni se curme nici dincolo de mormânt frăţeasca relaţie cu 
cei morţi din neamurile noastre şi cu cei pe care i-am cunoscut, să nu ni se stingă 
iubirea nici după moarte, ci să ardă cu o flacără şi mai puternică. Să rămână mereu 
în noi, până ce vom închide ochii, amintirea curată a celor adormiţi. „Cu ce măsură 
măsurăm, cu aceea ni se va da“ (cf. Marcu 4, 24; Matei 7,2). 


Împărtăşindu-vă cu Sfintele Taine, fiţi tot atât de convinşi că vă împărtăşiţi cu 
Trupul şi Sângele lui Hristos, precum nu vă îndoiţi de faptul că nu trece clipă să nu 
respiraţi. Spuneţi-vă în sine: aşa cum neîndoielnic este că nu încetez a trage în 
piept aerul, tot atât de sigur este că o dată cu aerul îl primesc în mine pe lisus 
Hristos, Domnul meu - respiraţia mea, viaţa, bucuria şi mântuirea mea. Înainte de a 
respira aerul, respir prin Hristos, în toate zilele vieţii mele; EI îmi este cuvânt 
înainte de a cuvânta, gând înainte de a gândi, lumină înainte de orice lumină, hrană 
înaintea oricărei mâncări, băutura înaintea oricărei băuturi, îmbrăcăminte înainte de 
a mă fi îmbrăcat, mireasmă înainte de mireasmă, dulceaţă înainte de dulceaţă, tată 
înainte de tatăl meu trupesc, mamă înainte de mama mea după trup, pământ solid, 
care nu se cutremură în veci, care mă poartă şi care mă duce înainte de pământ. 
Oameni fiind în această lume, uităm că respirăm mereu prin EI, trăim, ne mişcăm 
existăm şi că „ne-am săpat fântâni sparte” (Ieremia 2, 13). Domnul însă ne-a 
descoperit prin Sfintele Sale Taine, în sângele Său, izvor de apă vie, care curge 


spre viaţă veşnică şi ni Se dă însuşi spre mâncare şi băutură, ca să trăim prin EI. 
„Dat-ai moştenire celor ce se tem de numele Tău“ (Psalmul 60, 6). Domnul S-a dat 
pe Sine spre moştenire celor ce se tem de El. Ce dar minunat! 


După cum duhurile rele ne stau întotdeauna în preajmă şi lucrează asupra noastră 
repede şi uşor, tot aşa ne sunt aproape, aş zice incomparabil mai aproape, Domnul 
Dumnezeu, Preacurata Maică a Domnului, îngerii, sfinții. Ei pot să lucreze în noi 
mai uşor şi mai repede. Aceasta deoarece duhurile rele lucrează asupra noastră 
numai cu îngăduinţa lui Dumnezeu. Domnul Dumnezeu lucrează prin sine însuşi, 
cu o supremă libertate, fiindcă „pretutindenea este şi pe toate le plineşte”. 
Aşijderea Preacurata Sa Maică, îngerii, sfinţii, ca unii ce prin harul Său sunt una cu 
El. 


Rugăciunea se întemeiază pe credinţă: cred că există Dumnezeu, în faţa căruia îmi 
fac rugăciunea; există un Atotputernic care ţine în mâinile Sale toată creatura şi 
care a dat făpturilor Sale voci diferite, pentru a comunica între ele, El însuşi 
neavând nevoie de voce; trag nădejdea că rugăciunea mea va ajunge la EI, sau mai 
bine zis, va trece direct din inima mea în urechea Sa. Corespondenţa fiului cu tatăl 
său, sau cu mama sa, cu fraţii şi surorile, tatălui cu copiii, a prietenilor între ei, 
când toţi aceştia se află departe unii de alţii, se întemeiază tot pe credinţă. Toţi sunt 
convinşi, atunci când scriu scrisori, că cei cărora le scriu sunt în viaţă; speră că 
ceea au vrut să comunice prin scris, ajungând la destinaţie, va produce în conştiinţa 
destinatarilor reprezentări, gânduri, sentimente în concordanţă cu cele scrise şi că 
vor răspunde în acelaşi mod. Întocmai şi în viaţa de fiecare zi, în multe privinţe ne 
călăuzim de credinţă şi de speranţă. Cu atât mai mult în universul spiritual, în care 
trebuie să „umblăm prin credinţă, nu prin vedere” (2 Co- rinteni 5, 7). " 


Dacă vreodată, într-un anumit loc, într-o încăpere, sau pe apă, sau sub cerul liber 
vei pune la îndoială prezenţa lui Dumnezeu acolo, oferă-i inimii tale această 
demonstraţie. Dumnezeu ţine totul cu puterea Sa. Mă ţine şi pe mine cu trupul şi 
cu sufletul, ţine toate corpurile solide, lichide, gazoase. Ține şi aerul locului în care 
mă aflu şi pe care îl respir, ţine orice particulă din el; de aceea se şi numeşte 
Atotţiitorul, fiindcă ţine în mâna Sa toată făptura, macrocosmul şi microcosmul. 
Cum ar putea, deci, să lipsească dintr-un anumit loc? Să nu fie undeva Adevărul 
lucrurilor, Cauza existenţei lor? Când vei avea în gând aceste cuvinte, inima lovită 
de apoplexia îndoielii îndată se va înviora şi se va linişti, aceasta fiind tot o dovadă 
puternică a omniprezenţei lui Dumnezeu, cu deosebire în sufletele noastre. Slavă 
Ție, Atotţiitorule împărate, că nu m-ai lăsat în bezna diavolească, ci mi-ai trimis 
grabnic lumina Ta, ca să mi se risipească din suflet întunericul. Tu, Doamne, eşti 
Luminătorul meu, luminezi întunecimea din mine. 


De te rogi, de şezi, de umbli, de te culci, de gândeşti, vorbeşti, te bucuri, te 
întristezi, de eşti sănătos sau bolnav, de eşti acasă sau în ospeţe, pe uscat sau pe 
apă, fii sigur că Dumnezeu te vede limpede - cum nu se poate mai limpede! - că îți 
cunoaşte gândurile, dorinţele, faptele, stările sufleteşti în fiecare clipă a existenţei 
tale, îți aude mai bine decât cu cel mai fin auz toate vorbele, îți percepe toate 
mişcările sufletului, deşi nu are vedere şi nici auz, aceste organe omeneşti atât de 
complicate şi de aceea imperfecte (deşi nouă ni se dovedesc perfecte) fiind EI 
însuşi, în substanţa Sa, totul numai vedere (de aceea L-au şi numit grecii Theos) şi 
tot numai auz, mai bine zis, tot Lumină şi Vedere. 


Să nu uiţi nicicând că lumina sufletului, a minții şi inimii tale vine de la lisus 
Hristos. EI este lumina ochiului inimii noastre 


Să nu uiţi nicicând că lumina sufletului, a minţii şi inimii tale vine de la Iisus 
Hristos. EI este lumina ochiului inimii noastre; nu se compară cu lumina soarelui, 
care apare şi apoi piere şi care nu poate pătrunde prin corpurile solide, 
netransparente, care lasă multe lucruri în întuneric şi nu este în stare să lumineze 
un suflet cufundat în bezna păcatului. Hristos este „lumina care luminează pe tot 
omul“ (adică ceea ce este mai important în om, sufletul) „care vine în lume" (loan 
1, 9). Da, lumina lui Hristos luminează tuturor, îi luminează şi pe păgâni, „lumină 
spre descoperirea neamurilor” (Luca 2, 32). Ea luminează şi în bezna păcatului. 
Dar bezna păcatului cea omenească. Oamenii care viețuiesc în păcat nu-l înţeleg 
pe Hristos, nu cuprind (loan 1, 5), nu-şi dau seama că lumina care licăreşte în 
sufletele lor vine de la Hristos, sunt convinşi că este a lor din naştere, că ei înşişi, 
cu mintea care le-a fost dată de la natură, cu isteţimea şi inteligenţa lor au ajuns să 
descopere un adevăr sau să săvârşească o faptă. Nu vor să creadă că numai în 
lumina lui Hristos văd orice lumină: lumina oricărei ştiinţe nobil, arte nobile, 
lumina oricărui lucru. 


Există înlăuntrul nostru un ochi duhovnicesc cu care vedem de un milion de ori 
mai bine decât cu ochii trupului, aceştia fiind doar un instrument al ochiului 
duhovnicesc, un canal de comunicare prin care sufletul cunoaşte obiectele vizibile 
şi reflectează asupra lor. Ce obiecte intră în aria de contemplare a ochiului 
duhovnicesc? Fenomenele de ordin spiritual. În afara lumii văzute există 
Dumnezeu ca Duh infinit, Raţiune infinită, care a creat şi creează totul în universul 
material, acesta constituind traducerea în fapt a planurilor şi ideilor Sale, şi există 
lumea duhovnicească îngerească, fără număr, care trăieşte într-o perpetuă con- 
templare a Divinităţii, a faptelor atotputerniciei şi înţelepciunii Sale. Ochiul nostru 
duhovnicesc ţine mai mult de Domnul şi ca atare, lucrarea lui se numeşte 
contemplaţie, cugetarea de Dumnezeu. Contemplaţia şi cugetarea de Dumnezeu se 
pot extinde la infinit, după cum Dumnezeu însuşi este infinit; ele au darul de a ne 
curăţi sufletul de păcat, de a-l desăvârși, de a-l apropia tot mai mult de Dumnezeu, 
Izvorul luminii, rațiunii şi existenţei noastre. Apoi contemplarea cinurilor îngereşti, 
pe măsură ce avem revelația lui Dumnezeu, firii lor duhovniceşti purtătoare de 
lumină, bunătăţii lor duhovniceşti, iubirii de Dumnezeu, iubirii reciproce şi de 
neamul omenesc, lucrării lor ocrotitoare asupra pământului nostru, a stihiilor 
pământului, a comunităţilor umane, asupra locurilor sfinte şi în general a oricărui 
loc şi a fiecărui creştin în parte. Ochiul duhovnicesc mai este îndreptat şi înlăuntru, 
asupra omului însuşi, şi atunci lucrarea lui se numeşte cercare de sine, 


autocunoaştere, introspecţie, sfântă înviorare sau trezvie, în raport cu raţio- 
namentele şi dorinţele noastre. 


Aşa cum Duhul lui Dumnezeu viază în mulţi creştini, cu Tatăl şi cu Fiul Său, lisus 
Hristos, dar în acelaşi timp este pretutindeni în cer şi pe pământ, tot astfel şi lisus 
Hristos Domnul se află în oricare particulă a trupului şi sângelui Său întreg, în 
toate bisericile creştine în acelaşi timp, pretutindeni în cer şi pe pământ. Dumnezeu 
fiind, EI este pretutindeni şi nu există loc în care să nu se afle întreg, deplin. lau o 
părticică infimă de împărtăşanie, El este în ea întreg, tot; iau alta, şi acolo este, a 
treia, a patra şi aşa mai departe; în toate este unul şi acelaşi Hristos. 


Negarea cu gândul a uneia dintre cele trei Lumini fără de început aduce cu sine 
negarea şi moartea sufletului. În felul acesta, Dumnezeu ne descoperă de fapt că 
fiecare dintre Cele trei Persoane ale Divinităţii înseamnă însăşi Viaţa noastră; viaţă 
şi vieţi (Canonul mare, Cântarea a 7-a). 


Vrăjmaşul poate fi lesne recunoscut după tăgăduirea persoanelor Dumnezeirii, 
după cât de mult ne frige inima minciuna lui, după bezna şi secătuirea pe care ni le 
aduce în suflet. 


Aşa cum în lumina soarelui putem vedea şi aerul, şi pământul, şi apa, tot ce se află 
în văzduh şi pe pământ, aşijderea şi în lumina soarelui imaterial putem vedea cu 
ochiul inimii lumea duhurilor, a îngerilor, a sfinţilor; pe Maica Domnului, pe 
patriarhii biblici, prooroci, apostoli, ierarhi, ucenici, cuvioşi, toți sfinţii; îi vedem 
cu ochiul inimii (prin credinţă) întocmai cum vedem cu ochii fireşti realitățile lumii 
senzoriale. O inimă simplă şi curată poate vedea, de pildă, cu ochiul lăuntric chipul 
Maicii Domnului ca şi cum ar vedea cu ochi trupeşti oricare alt obiect. 


Semnul milostivirii pe care Domnul sau Preacurata Sa Maică ne-o arată în timpul 
rugăciunii sau după ce ne-am rugat ne este vădit de pacea care ne cuprinde inima, 
mai ales dacă fusese stăpânită mai înainte de vreo patimă care îi tulburase liniştea. 
După pacea inimii şi după o anumită sfântă bucurie care a cuprins-o, putem lesne 
înţelege că rugăciunea noastră a fost ascultată şi că ni s-a dat de sus darea cea bună. 
Mai putem afla că rugăciunea ne-a fost primită şi printr-o energie spirituală pe care 
o simţim în noi întru săvârşirea lucrării pe care o cere chemarea noastră, precum şi 
după lumina interioară care ne străfulgeră sufletul. 


In comparaţie cu sufletul omului, al creştinului, lumea toată este asemenea unei 
pânze de păianjen. Nimic nu este statornic în ea, pe nimic nu ne putem sprijini, nu 
ai pe ce pune bază; totul se rupe, cedează. Nu- ţi lega inima de nimic în afară de 


Dumnezeu, Cel ce a urzit această pânză, care o ţine şi îi dă viaţă. De orice şi de 
oricine te vei lega în afară de Dumnezeu îţi va otrăvi viaţa, îţi va strâmtora inima. 
Numai legându-te deplin de EI vei dobândi viaţă. 


In ce constă viaţa creştinului? În a nu avea nimic, în a-L avea pe Hristos în inimă, 
sau, având bunuri pământeşti, a nu te lega câtuşi de puţin de ele, a te ataşa cu toată 
inima de Hristos. 


Deşi Dumnezeu ne cunoaşte toate nevoile, rugăciunea ne este de trebuinţă pentru a 
ne lumina sufletul. Ţi-e bine să stai la soare, ţi-e cald, te bucuri de lumină. Aşa este 
şi când te rogi lui Dumnezeu - Soarele nostru duhovnicesc; Te încălzeşte şi te 
luminează. 


Dacă eşti murdar, trebuie să te speli. Rugăciunea este spălarea de necurăţeniile 
sufletului, adică de păcate, mai ales rugăciunea cu lacrimi. 


Ştii de ce nu-ţi dă Dumnezeu ceea ce ceri? Fiindcă nu te lepezi de ticăloasa 
idolatrie, fiindcă eşti robul pântecelui. Te rogi adevăratului Dumnezeu, dar în 
acelaşi timp îi slujeşti şi altui „dumnezeu" - pântecelui. 


“Nimeni nu poate să slujească la doi domni“ (Matei 6, 24) - încetează să-1 slujeşti 
idolului - pântecelui - şi poţi nădăjdui să primeşti ceea ce ai cerut de la Dumnezeu. 
l-ai cerut adevăratului Dumnezeu, dar îi slujeai dumnezeului mincinos. Cere-i 
aceluia, dacă poate să-ţi dea. 


De te vei pune în slujba demonului căpătuielii, adevăratul Dumnezeu, Cel de Care 
nu ţii seamă şi pe care L-ai părăsit, nu îţi va îndeplini rugăciunea. De te vei pune în 
slujba idolului trufiei, al slavei deşarte şi idolul acela îţi va robi inima, asemenea 
celorlalți idoli, Dumnezeu nu va pleca urechea la tine, fiindcă nu şi-o pleacă la 
rugăciunile celor cu inimă idolatră. „Ai părăsit izvorul apei celei vii al Domnului şi 
ţi-ai săpat fântâni sparte (cf. leremia 2,13) apa pe care o bei din aceste fântâni este 
moartă, tulbure ca şi acea „apă întunecoasă în norii văzduhului" (Psalmul 17, 31). 


În locul pomului vieţii ne-a dat pâinea vieţii; în locul roadelor pomului cunoaşterii 
binelui şi a răului ne-a dat pâinea care dă viaţa. Atunci s-a spus: „nici să vă atingeţi 
de el, că muriţi” (Facerea 3, 3), acum ni se spune. „Cine mănâncă din pâinea 
aceasta viu va fi în veci“ (loan 6 51 58) Atunci Adam şi Eva i-au dat crezare 
ispititorului şi au murit; acum dimpotrivă, dăm crezare cuvintelor Domului vieţii: 
„acesta este Trupul Meu, acesta este sângele Meu“ (Matei 26. 26. 28: Marcu 14, 
22, 24) şi ne umplem de viaţă. Ne ridicăm prin căderea de altădată. Am căzut 


neavând încredere în Dumnezeu, prin neascultare (necredinţă), ne-am ridicat prin 
ascultarea credinţei. Atunci am căzut la înțelegere cu diavolul împotriva lui 
Dumnezeu unindu-ne cu el, înşelătorul, spre moartea noastră; acum ne înţelegem 
din toată inima cu Adevărul însuşi, cu Dumnezeu-Mântuitorul şi ne unim cu EI cu 
inimă curată , spre viaţa noastră, spre pace, spre bucurie. O, înfricoşată Taină! O, 
bună mila lui Dumnezeu! Cum eu, fiind tină, mă împărtăşesc cu Dumnezeiescul 
Trup şi sânge şi mă fac fără stricăciune" (Canonul Sfintei împărtăşiri, Tropar, 
Cântarea a 8-a). 


Ți se pare că te rogi, dar ai încetat de mult să o faci. Ceea ce consideri a fi o 
rugăciune nu este decât bolboroseală deşartă, în care nimic nu vine de la inimă. 
Gura vorbeşte, inima tace nesimţitoare, îl înşeli pe Dumnezeu te înşeli pe tine. 
Când te rogi, se cuvine să-ţi aduni mintea în inimă şi în cuvintele rugăciunii, să le 
simţi adevărul şi puterea. 


Acum fie că stăm drepţi, fie ne poticnim şi cădem (în credință şi virtute). 
Nădăjduim însă că va veni timpul când vom fi în stare să nu mai cădem, când vom 
ajunge să fim siguri că orice cădere este cu nepuţintă, întocmai ca îngerii, care nu 
au nici o pornire spre rău, şi că ne vom ţine pentru totdeauna tari în sfinţenie. 
Luptă-te cu păcatul şi nădăjduieşte că va veni pentru tine, în cele din urmă, timpul 
deplinei biruinţe asupra lui, asupra morţii care se naşte din păcat. „Vrăjmaşul cel 
din urmă, care va fi nimicit, va fi moartea" (1 Corinteni 15, 16). 

Astăzi şi „dreptul cade de şapte ori" (Pildele lui Solomon 24, 16) şi căzând suspină 
şi zice: “om nenorocit ce sunt cine mă va izbăvi de trupul morţii acesteia? Eu 
însumi, cu mintea mea, slujesc legii lui Dumnezeu, iar cu trupul, legii păcatului”. 
Dar veni-va vremea când nimicise-va „trupul păcatului, pentru a nu mai fi robi ai 
păcatului" (1 Corinteni 7, 24-25; Cf. 6, 6). Atunci se va înscăuna legea lui 
Dumnezeu, unică. 


Căutăm o fericire statornică şi nu o găsim. Plăcerile pe care ni le-am descoperit noi 
înşine nu sunt durabile, sunt false, zadarnice, efemere. Dar dacă creştinul se va 
purta demn, răspunzând cu vrednicie chemării sale, primi-va fericirea cea 
adevărată şi trainică, fiindcă este veşnică şi îndestulează întru totul cerinţele 
sufletului nostru. 


Când ne ajung la ureche vorbe de ocări despre careva, începem să ne comparăm în 
sine cu acea persoană, zicând: eu nu sunt aşa; față de omul acela nu am nimic ce 
să-mi reproşez; şi tot cugetând aşa despre sine şi osândindu-l în gând pe altul, ne 
amăgim, încântați, socotindu-ne mai presus decât toți. Este trufie demonică, 
duhoarea trupească a omului păcătos, îndepărteze-se de sufletul nostru asemenea 


gânduri! Să ne socotim a fi cei mai nevrednici dintre oameni. De vom auzi 
vorbindu-se de rău despre alţii, să suspinăm şi să ne spunem în inima noastră: noi 
suntem mai răi, mai păcătoşi de o sută de ori decât omul acela şi să ne rugăm cu tot 
sufletul pentru cel bârfit. 


Mare este cinstea acordată fiinţei mele! Eu, din găoacea din care îmi duc zilele sau 
din inima mea, pot vorbi cu Cel ce ţine cu dreapta Sa cerul şi pământul, Căruia îi 
slujesc cu frică Puterile Cereşti, Cel ce este Dragostea nemărginită. 


Ținând seama că suntem fiinţe trupeşti, Domnul leagă, ca să spun aşa, prezenţa Sa 
şi pe Sine însuşi de lucruri palpabile, de semne vizibile. De pildă, în Taina 
împărtăşirii, El se preface însuşi în trup şi sânge; în Taina Pocăinţei, lucrează 
printr-o persoană văzută - preotul; în Botez, prin apă; în Mirungere, prin mir; la 
hirotonie, prin arhiereu; la cununie încununează însuşi prin preot; la Sfântul Maslu, 
prin untdelemn. Prezenţa Sa în biserică se arată prin icoane, prin cruce, închinarea 
cu semnul crucii, numele Său, alcătuit din sunete distincte, agheazmă, sfinţirea 
artoselor, grâului, vinului. Va veni însă timpul când trupul şi sângele Său, ca şi 
celelalte materii şi semne văzute, nu ne vor mai fi de trebuinţă şi când „ne vom 
împărtăşi de El mai adevărat, şi anume în ziua cea neînserată a împărăției Sale" 
(Canonul Sfintelor Paşti, Cântarea a 9-a). Acum însă, o facem prin materii, prin 
icoane, prin semne. 


Dacă mă rog lui Dumnezeu din adâncul inimii, cu desăvârşită, vie credinţă, atunci 
voi fi nu doar aproape de EI, ca un fiu de părintele său, când viețuiesc sub acelaşi 
acoperiş, dar aproape şi de Puterile Cereşti, de toţi sfinţii care viețuiesc în ceruri. Ei 
îmi vor sta tot atât de aproape ca şi icoanele în faţa cărora mă rog. Minunat este de 
aceea obiceiul de a ţine în casele noastre icoanele Mântuitorului, ale Preacuratei 
Maicii Sale, Arhanghelilor, îngerului păzitor şi ale sfinţilor şi a ne ruga înaintea 
lor. Faptul că sunt aproape de noi şi că le putem vedea chipul cu ochi trupeşti ni-i 
pune şi mai aproape de ochii duhovniceşti, cei înzestrați cu nezdruncinată credinţă. 
Apropierea aduce „bucurie în ceruri pentru un păcătos care se pocăieşte" (Luca 15, 
7 şi 10), după cum în casa părintească fraţii se bucură când unul dintre ai lor, care a 
greşit în faţa părintelui său, se căieşte, părându-i rău că I-a jignit printr-o proastă 
purtare. 


Singur Dumnezeu, Cel veşnic. Cel atotputernic, Cel ce dă viaţă din Sine şi are viaţă 
în Sine, Se poate lipsi de nădejde. Nouă însă, fiinţe efemere, care am primit viaţa şi 
toate darurile legate de viaţă de la Dumnezeu, fiinţe ticăloase care stăm înaintea 
începătorului vieţii, care nu am păstrat şi nu ţinem poruncile vieţii, nouă, fiinţe care 
ne-am răzvrătit împotriva Creatorului şi Domnului nostru, ne-a fost lăsată ca parte, 


numai din mila lui Dumnezeu, nădejdea, Domnul socotind că trebuie să ne dea un 
mijloc de a ne întoarce la viaţă noi, cei ce am căzut din viaţa veşnică în moarte 
veşnică. Toţi ştim că purtăm în inimă moartea sufletului şi că aceasta pregăteşte, 
puţin câte puţin, moartea trupului. Inima însă, creată pentru viaţa veşnică, deşi a 
gustat moartea, n-a fost cu totul supusă de ea şi tânjeşte spre viaţă şi fericire. 
Fericirea noastră pierdută ne-a fost redată de Fiul lui Dumnezeu, lisus Hristos, şi 
este gata să se dea, în timpurile din urmă, celor ce cred în El. Iar nădejdea creştină 
este tocmai nădejdea că ni se va da, în numele lui Hristos, făgăduita fericire. Pe 
toată durata vieţii noastre pământeşti, Dumnezeu, pentru Fiul Său, Care S-a făcut 
om Şi a luat asupra Sa păcatele lumii pentru noi oamenii, se îngrijeşte de mântuirea 
noastră, ne duce într-acolo, ţinându-ne parcă de mână, prin Duhul Sfânt, care ne dă 
chezăşia moştenirii bunătăților viitoare prin slujbele divine, prin predici, prin 
cuvântul lui Dumnezeu, Tainele Bisericii, prin credinţa noastră, prin cercarea vieţii 
noastre lăuntrice, pentru a ne face, în cele din urmă, moştenitori bunătăţilor 
făgăduite. 


A-ţi pune nădejdea în Dumnezeu înseamnă a-l încredința viaţa, destinul, viitorul 
şi a aştepta cu încredere îndeplinirea făgăduinţelor Sale. Speranţa vine din 
credinţă, ca planta din sămânță, ca apa din izvor. Credem că Dumnezeu este bun 
şi milostiv, că ne iubeşte ca un părinte; aşadar, ne doreşte tot binele, adevărata 
fericire. Este înţelept şi omniprezent. De aceea ştie mai bine decât noi ce trebuie 
să ne dea şi când să îndeplinească cele făgăduite. Este sfânt şi drept; de aceea 
cuvântul Său este adevărul, făgăduinţele Sale rămân neschimbate. Suprema 
dovadă a dumnezeieştii iubiri de oameni ni se arată în faptul că Dumnezeu nu L- 
a cruțat pe însuşi Fiul Său Unul- Născut, ci L-a dat pătimirilor şi morții. 
Întărindu-ne sufletul prin gândul la nemărginita bunătate, la înţelepciunea, 
atotputernicia şi Sfinţenia Creatorului şi Proniatorului nostru, putem străbate 
tărâmul vieţii pământeşti fără frică şi tulburare, asemenea copilului în braţele 
mamei, precum 0 corabie cu ancoră de nădejde. De aceea „binecuvântat fie 
omul care nădăjduieşte în Domnul şi a cărui nădejde este Domnul” (Ieremia 17, 
7; Cf. Psalmii 2, 12. 13, 6; Pilde 16, 20). „Domnul este apărătorul meu şi puterea 
mântuirii mele şi sprijinitorul meu ” (Psalmul 17, 3). „Nu mă voi teme de mii de 
popoare, care împre-—jur mă împresoară” (Psalmul 3, 7). 


Dar când nădăjduim, trebuie să nu fim nepăsători şi pasivi. Nădejdea creştină, prin 
esenţa sa, este o vie, lucrătoare şi statornică aspirație spre supremul bine şi spre 
izvorul tuturor bunătăților - Dumnezeu, o sete de a ne apropia de EI şi de a primi 
de la EI şi în EL Împărăţia Cerurilor, pregătită înainte de facerea lumii. „în ce chip 
doreşte cerbul izvoarele apelor, aşa Te doreşte sufletul meu pe Tine, Dumnezeule. 


Însetat-a sufletul meu de Dumnezeul cel viu; când vei veni şi mă voi arăta feţei lui 
Dumnezeu?” (Psalmul 41, 1-2) 


Suntem poftiți a ne face părtaşi obştii Heruvimilor, Serafimilor, Scaunelor, 
Stăpâniilor, îngerilor şi Arhanghelilor, nu celei a duhurilor căzute şi semeţe. 
Acestea s-au sumețit şi au zis în sinea lor către Domnul: „Cum oare vei drege lipsa 
care a rămas în urma noastră pe care Tu n-o poţi suferi şi care Te nemulţumeşte 
atât de mult fiindcă, Preaînţelept fiind, nu în—gădui în lumea pe care ai creat-o nici 
un neajuns şi nici o lipsă de armonie?”. lar Domnul, drept răspuns la vorbele 
nesăbuite ale diavolului, a binevoit a face pe om din ţărână, ca prin fiinţe făcute din 
țărână să umple lipsa rămasă în lumile îngereşti de pe urma căderii duhurilor 
trufaşe. Prin aceasta a dat un blam perpetuu şi o grea osândă trufaşilor. De aceea 
duhurile căzute din trufie pun în mişcare toate puterile iadului spre pieirea 
oamenilor. Ca să-şi arate iubirea de oameni şi spre marea ruşinare a diavolilor şi 
scoaterea omului din ghearele lor, Domnul a luat trupul cel făcut din ţărână al 
omului. 


Când eşti foarte tânăr sau duci o viaţă lumească păcătoasă, atunci cunoşti şi pe 
Mântuitorul Hristos şi pe vrăjmaşul lui Dumnezeu şi al oamenilor, satana, cel 
făcător de tot răul, numai după numele lor şi crezi că Hristos este departe de tine, 
în cer, iar diavolul există pe undeva, dar departe, nu în preajma ta, şi deşi ai auzit 
că este rău, eşti convins că răutatea lui nu te priveşte; când vei ajunge la anii 
deplinei maturități, când vei păşi pe calea duhovniceştii sporiri, când vei sluji 
Domnului cu conştiinţă curată, vei simţi în inimă şi jugul bun al Mântuitorului, şi 
pe cel nespus de greu al satanei, ce ne jigneşte fără cruţare. 


Diavolul se face părtaş într-o foarte mare măsură păcatelor oamenilor. De aceea în 
rugăciunea de dinainte de spovedanie păcătoşii îşi osândesc cu umilință păcatele 
înaintea lui Dumnezeu, ca fiind săvârşite prin ispită diavolească. De aceea nimeni 
să nu se considere pe sine osândit pe veci, chiar de va fi fost un mare păcătos. 
Diavolul poartă o mare vină pentru greşelile tale. Adu-ţi neîntârziat aminte de lisus 
Hristos, cazi înaintea Lui rugându-L să-ţi ierte păcatele, EI este „Mielul lui 
Dumnezeu Cel ce ridică păcatul lumii“ (loan 1, 29). Este Mielul lui Dumnezeu 
pentru a lua asupra Sa păcatele noastre şi a ne curăţi de ele. 


Intre mine şi Dumnezeu, între mine şi aproapele meu se interpune adesea o forță 
întunecată şi rea. Ştiu din experienţă că aşa este; este logic să fie aşa. 


Folosind mijloace de nimic, diavolul obține rezultate importante. Fii tare, creştine! 
Crede din toată inima în Hristos. Dacă vei fi împrăștiat şi nerâvnitor, vei cădea 


sigur pradă diavolului. EI îşi va pune în mişcare toate forţele pentru a-ţi îndepărta 
inima de Hristos, pentru a nu mai crede în EI. Dacă îţi vei pierde credinţa, va fi vai 
de une! 


A cui înţelepciune se va fi arătat în chipul cum este alcătuit trupul nostru, cum este 
menţinut în viaţă, cum este condus pe direcţii precise? Cine va fi stabilit legile 
raţiunii, aceleaşi până astăzi la toţi oamenii? Cine a înscris în inimile oamenilor 
legile conştiinţei, cele care până astăzi sancţionează răul şi fac să triumfe binele? 
Dumnezeule atotputernic, prea înţelept, atotbun! Mâna Ta este pururea asupra 
noastră şi nu este clipă în care bunătatea Ta să ne părăsească pe noi păcătoşii. Dă- 
ne nouă să sărutăm neîncetat, cu vie credinţă, dreapta Ta! De ce să căutăm departe 
semnele bunătăţii, înţelepciunii şi atotputerniciei Tale? Ele pot fi descoperite - iată 
- în noi înşine. Noi suntem minunea bunătăţii, înţelepciunii şi atotputerniciei lui 
Dumnezeu. Suntem „în mic“ o întreagă lume; sufletul întruchipează lumea 
nevăzută, iar trupul pe cea văzută. 


În relaţiile cu oamenii şi când te rogi, încearcă să ajungi la simplitatea pruncilor; 
aceasta e un mare dar şi o calitate umană nobilă. Dumnezeu este simplu la modul 
absolut, ca ființă spirituală la modul absolut, după cum este şi personificarea 
absolută a bunătăţii. Se cuvine ca şi sufletul tău să fie simplu, neamestecat, adică 
nu pe jumătate bun şi pe jumătate rău. 


Dragostea pe care ne-o poartă Dumnezeiescul nostru Mântuitor lisus Hristos, 
Dumnezeu Tatăl şi Duhul Sfânt este atât de mare şi fără limite, încât în faţa ei 
devin cu desăvârşire neînsemnate, aproape că dispar cu totul orice ură, vrajbă, 
duşmănie omenească ori de unde ar veni. Pentru nemăsurata iubire de oameni a lui 
Dumnezeu şi nimicnicia urii omeneşti, Mântuitorul ne-a dat poruncă: „lubiţi pe 
vrăjmaşii voştri, binecuvântaţi pe cei ce vă blestemă, faceţi bine celor ce vă urăsc 
ŞI rugaţi-vă pentru cei ce vă vatămă şi vă prigonesc” (Matei 5, 44). Stăm în iubirea 
lui Dumnezeu. Este oare un lucru atât de important că oamenii nu ne vor binele? 
Ar putea ei, oare, să ne facă ceva când Dumnezeu ne iubeşte atât de mult? 


Sufletele bune, simple, credincioase se simt în biserică în tot largul, uşoare ca 
fulgul, precum în casa Tatălui ceresc. Adevăraţii creştini capătă aici pregustarea 
împărăției ce va să fie, pregătită lor de la facerea lumii, a eliberării de tot păcatul şi 
de moarte, ce va să vină, pacea şi fericirea viitoare, când li se dă această arvună? 
Când îşi îndreaptă cu sinceritate sufletul către Dumnezeu, când 1 se roagă cu 
sârguință, când se hotărăsc cu tot dinadinsul să-şi închine viaţa lui Dumnezeu şi să 
facă fapte bune chiar când nu vor fi în sfântul locaş. 


Nădejdea creştinească este nădejdea noastră în Hristos. Am fost creaţi pentru viaţă, 
dar am căzut din viaţă în moartea sufletului şi a trupului, şi de n-ar fi fost Domnul 
am fi fost sortiți morţii veşnice, chiar dacă n-am fi pierit de tot. Dumnezeu este 
credincios Sieşi. Creând duhuri veşnice, după asemănarea Sa, el este credincios 
propriei veşnicii din ele; dacă le-ar fi nimicit, ar fi însemnat ca Domnul să Se 
lepede de însăşi veşnicia Sa. Pe de altă parte, EI nu putea accepta ca cei căzuţi, 
păcătoşi, fără sfinţenie să intre în comuniune cu Sine, altminteri ar fi trebuit să 
renunţe la sfinţenia Sa şi la firea Sa neschimbătoare. Pentru aceasta, proslăvească- 
se în vecii vecilor nestrămutata iubire a lui Dumnezeu-Tatăl faţă de noi, întru 
răscumpărarea şi curățirea noastră, a păcătoşilor, de toate păcatele; acea Iubire care 
nu L-a cruțat pe Fiul Său Unul-Născut. Care s-a dat morții pentru noi nu doar 
pentru a ne curăţi de toată întinăciunea, a ne sfinţi, a ne da „Biserică slăvită, 
neavând pată sau zbârcitură ori altceva de acest fel şi să fie sfântă fără de prihană” 
(Parafrază după Efeseni 5, 26-27 - nota trad.). „Eu sunt viu, şi voi veţi fi vii” (loan 
14, 19). Iată în cine şi pe ce se întemeiază toată nădejdea noastră. „Eu sunt viu - 
zice Domnul - şi voi veţi fi vii, veţi trece din moarte la viaţă”. Toată Evanghelia 
confirmă nădejdea noastră în viaţa veşnică (învierea lui Lazăr, convorbirea cu 
Marta şi Maria, cuvintele Mântuitorului din Evanghelia după loan, la instituirea 
Sfintei împărtăşiri). 


lisus Hristos a înviat şi a ieşit din mormântul pecetluit fără să fi rupt peceţile. EI S- 
a născut din Sfânta Fecioară, dar prin naşterea Sa, „curăția Ei fiind pecetluită” 
(Canonul Sfintelor Paşti, Cântarea a 6-a, Tropar). În acest chip intră Domnul şi în 
sufletele credincioşilor, trecând prin trupurile lor, pătrunzându-le liber, nevăzut. 
Aşa intră şi în casele noastre şi nici un perete şi nici un zăvor nu-L pot opri, ca unul 
ce nu cunoaşte oprelişte, nici margini. 


În veacul ce va să fie, fericirea noastră va odrăsli din uimirea de a-i vedea dintr-o 
dată pe sfinţi, pe îngerii Domnului, neînchipuit de frumoşi, strânşi în miriade de 
cete, alcătuite perfect, în ordinea ierarhiilor cereşti; din uimirea de a vedea sfinţii, 
pe oamenii lui Dumnezeu buni şi simpli, din toate veacurile, prooroci, apostoli şi 
pe toți ceilalți, dar mai cu seamă din uimirea de a sta în faţa lui Dumnezeu, 
contemplându-L în lumina cea neapropiată, mirați fund şi de propria noastră 
iluminare lăuntrică, simțind fericirea absolută, neîntunecată de nici un păcat, de 
NICI O spaimă, grijă sau întristare. 


Nădejdea creştinească este nădejdea în unirea noastră cu Dumnezeu în veacul ce va 
să fie. În starea în care suntem astăzi ca şi creştini, totul depune mărturie că 
mergem spre o asemenea unire, faptul că ne bucurăm deopotrivă de daruri 
materiale şi spirituale: în Biserică ni se dă harul lui Dumnezeu prin sfintele slujbe, 


prin Sfintele Taine: ne învrednicim de har în propria noastră conştiinţă prin felul 
cum Dumnezeu ne încearcă şi ne curăţeşte lăuntric, prin rugăciuni, prin roadele 
rugăciunilor, prin necazurile şi bolile care ne purifică sufletul, prin îndemnul de a 
lua crucea Sa (cf. Marcu 8, 34). În starea noastră de acum, rugăciunea sârguitoare, 
Taina împărtăşirii ne pregătesc pentru unirea cu Dumnezeu. Ne este chezăşie 
prezenţa Duhului Sfânt în sufletele creştinilor. De aceea, nouă creştinilor ni se 
opreşte cu asprime orice unire a inimii dacă nu este cu Dumnezeu şi pentru 
Dumnezeu. Pentru aceasta, trebuie să ne ferim de poftele trupeşti şi de tot păcatul. 


Cinstindu-i pe îngeri, ne pătrundem de convingerea dătătoare de viaţă şi de 
speranță că există o lume a fiinţelor raţionale de o desăvârşită puritate, simple, 
netrupeşti, ceea ce înseamnă că şi sufletele noastre vor dăinui după moarte. 
Această convingere nu este doar presupunere, ci realitate. lar când îi cinstim pe 
sfinţi, ne obişnuim din nou cu aceeaşi idee: că viaţa noastră poate continua şi după 
moarte, că fapta bună şi sfinţenia primesc răsplată după moarte. Deci şi noi, dacă 
vom trăi în virtute, vom fi răsplătiți; că răul va fi osândit, după cum se arată în 
istorisirea din Evanghelie despre bogatul nemilostiv şi săracul Lazăr. Înseamnă că 
vom fi pedepsiţi pentru răul pe care îl săvârşim aici pe pământ. În general, cinstirea 
îngerilor şi a sfinților nu înseamnă câtuşi de puţin politeism: ea ţine pe de-a-ntregul 
de firea noastră şi ne aduce un folos duhovnicesc esenţial. 


Rațiunea ne face să credem că în lucrarea proniatoare a lui Dumnezeu în folosul 
oamenilor trebuie să existe nişte mijlocitori între oameni şi Dumnezeu, în lumea 
spiritelor (aceasta fiindcă oamenii stau la mijloc, între lumea spirituală şi cea 
materială), care să ne călăuzească spre împărăţia de sus şi aceştia sunt îngerii. În 
tot ceea ce face, Domnul vădeşte o perfectă ordine şi o succesiune în trepte a 
lucrării Sale. Pretutindeni în ceea ce face Domnul, cei de jos sunt conduşi de cei de 
sus. De aici vedem cât de necesari le sunt creştinilor, răscumpăraţi cu sângele 
Domnului, îngerii păzitori, în afară de aceasta, îngerii înşişi sunt plini de iubire față 
de noi şi se bucură de îndreptarea oricărui păcătos; dragostea lor este lucrătoare şi 
în această nobilă şi folositoare activitate, Dumnezeu le-a dat toată libertatea, după 
cum ştim din cuvintele Domnului. Îngerii păzitori le sunt de trebuinţă oamenilor 
din pricina urii duhurilor rele împotriva oamenilor şi fiindcă oamenilor le este cu 
neputinţă să le vadă. Oamenii se arată foarte neputincioşi în privinţa vieţii lor 
sufleteşti. În afara harului dumnezeiesc pe care îl pot primi ei înşişi au nevoie şi de 
cineva plin de har, înţelept, puternic din fire: acesta poate fi îngerul păzitor, iar la 
plecarea omului din această viaţă, îngerul păzitor trebuie să fie acela care să dea 
mărturie de faptele omului împotriva demonilor. 


Putem afla din proprie experienţă, când ne rugăm osârduitor şi din toată inima, că 
sfinții sunt în relație apropiată cu Dumnezeu şi tot din experienţă ştim că mintea 
noastră, aflată în relaţie cu Dumnezeu prin rugăciune plină de credinţă, se umple de 
o neobişnuită lumină, începe să se mişte pe un câmp de lucru nelimitat, vede în 
acest răstimp ceea ce în mod obişnuit nu este în stare să vadă. De aici deducem că 
sfinții, fund în relație cu Dumnezeu şi în acelaşi timp ştiindu-se curați cu 
desăvârşire şi eliberați de trup, au şi mintea cea mai luminată, departe văzătoare şi 
că aud rugăciunile pornite din inimile noastre şi că, dacă acestea sunt plăcute lui 
Dumnezeu şi nouăa de folos, ni se vor împlini negreşit. 


Prezenţa îngerului păzitor pe lângă tot creştinul adevărat este de folos, deoarece 
trupurile creştinilor sunt, după mărturia cuvântului lui Dumnezeu, temple ale 
Duhului Sfânt, iar creştinii înşişi mădulare ale trupului lui Hristos, sfinţite de 
pătimirea Sa pe cruce şi de moartea Sa, că poartă pe ele pecetea Tainelor Sale, prin 
care ni se dă harul Duhului Sfânt şi mai ales fiindcă ne împărtăşim cu însuşi Trupul 
şi Sângele lui Hristos în Taina Cuminecării, înalta vrednicie a omului, a creștinului, 
ca mădular al trupului lui Hristos şi templu al Duhului Sfânt, impune prezenţa în 
preajma sa a îngerului păzitor asemenea unui frate mai mare şi prieten, care să ne 
călăuzească in drumul nostru către Stăpânul tuturor, către împărăţia luminii şi 
fericirii. 

Dacă se face bucurie îngerilor lui Dumnezeu pentru un păcătos care se pocăieşte 
(Luca 15, 10), după aceasta putem judeca cât de mult iau parte îngerii Domnului la 
lucrarea mântuirii noastre. 


Ține minte că în timp ce te rogi, Domnul se face aidoma nouă, asemenea chipului 
nostru celui dintru început şi că răspunde fiecărui cuvânt al nostru, fiecărei bătăi a 
INIMII. 


Când mă închin la icoane, cinstesc în ele 

> în primul rând pe Dumnezeu, Cel din care s-a născut, fără de început, Fiul, 
Chipul Său viu, prin care gândul cel fără de sfârşit al Tatălui a dat viaţă 
lucrurilor, a creat lumile şi toate făpturile cele concepute de mintea lui 
Dumnezeu şi pe om, cel creat după chipul şi asemănarea Sa. 

= În al doilea rând, cinstesc chipul lui Dumnezeu întrupat; 

> în al treilea rând, mă respect pe mine însumi, chipul nemuritor al omului 
făcut după asemănarea lui Dumnezeu, chemat să fie copărtaş firii dumne- 
zeieşti, una cu Domnul, templu al Duhului Sfânt. Chiar fără să vreau sunt 
îndemnat a cinsti icoana, fiindcă văd lucrând prin ea puterea lui Dumnezeu, 
pentru credincioşi mântuitoare, pentru păcătoşi pedepsitoare, după cum văd 
şi simt aceeaşi putere în chipul crucii Domnului pe care, datorită puterii 


Sale făcătoare de minuni, o numim dătătoare de viaţă. Din toate aceste 
motive eu văd în icoană chipurile reale ale celor pe care îi înfăţişează. 
Chipurile sfinților zugrăvite pe icoanele noastre ne dau semn că prin duh 
suntem aproape de sfinţii lui Dumnezeu, care şi ei sunt întotdeauna aproape 
de noi, prin rugăciunile şi prin credința noastră pornită din inimă. Căci ar 
putea exista ceva care să stea departe de Duhul lui Dumnezeu, care 
pretutindenea este şi pe toate le împlineşte şi care răzbate “prin toate 
duhurile istețe (adică înzestrate cu rațiune), curate şi oricât de subţiri” 
(înţelepciunea lui So- lomon 7, 23). 


Se face bucurie îngerilor lui Dumnezeu pentru un păcătos care se pocăieşte" (Luca 
15, 7 şi 10). înseamnă că nu numai Dumnezeu, ci şi îngerii sunt deschişi mişcărilor 
sufletului nostru. „La Sfântul Tău Altar stând înaintea Ta şi înaintea înfri- 
coşătorilor şi sfinţilor Tăi îngeri, fuind plecat de ştiinţa faptelor mele, aduc înainte 
lucrurile mele cele rele şi fărădelege, dându-le pe faţă şi vădindu-le“ (Rugăciunea a 
4-a înainte de împărtăşire). 


Voi, cei ce vă rugaţi! Oare „nu vă ajunge să obosiţi pe oameni, de veniţi să obosiţi 
şi pe Dumnezeul meu?" (Isaia 7, 13). Nu vă ajunge că vedeţi neputinţă la oameni, 
aţi vrea să vedeţi neputinţă şi la Dumnezeu însuşi, socotind în taină că nu vă va 
îndeplini cererile? Într-adevăr, multe lucruri sunt greu sau chiar cu neputinţă de 
îndeplinit pentru oameni. Credeţi că ar putea fi ceva greu pentru Dumnezeu? Există 
oare ceva care să-l fie greu sau imposibil să facă? Toate îi sunt cu putinţă şi lesne 
de făcut. La Dumnezeu, toate sunt cu putință (Marcu 10, 27). Deci, când vă rugaţi, 
trebuie să fiţi ferm convinşi că la Domnul totul este uşor de făcut şi că poate face 
totul într- o clipă. Propria voastră neputinţă în a face ceva - a vă ajuta pe sine sau a- 
1 ajuta pe alţii - să nu o puneţi pe seama lui Dumnezeu. Vouă vă vine greu să faceţi 
aproape totul, ca nişte creaturi slabe şi neînsemnate ce sunteţi. V-aţi dat seama de 
aceasta după voi înşivă şi după alţii de o mie de ori până acum. Nu vă ajunge să 
puneţi pe seama oamenilor neputinţa de a face ceva, vreţi să o puneţi acum şi pe 
seama lui Dumnezeu, Cel ce a creat toate câte sunt cu gândul şi cu cuvântul? Țineţi 
minte! Lui nu-i este nimic greu de făcut. Deci tot ceea ce cereţi, cereţi cu curaj şi 
cu nădejdea că veţi primi. „Şi toate câte veţi cere, rugându-vă cu credinţă veţi 
primi“ (Matei 21, 22). 


Sfinţii îngeri şi celelalte Puteri cereşti sunt pline de viaţă sfântă, integră, de pace, 
de neveştejită vigoare, de bărbăție veşnică şi de putere, de negrăită frumuseţe, de 
lumină, de superioară inteligenţă, de dragoste curată de Dumnezeu şi de oameni, de 
prietenie unii față de alţii, răspândesc lumină şi luminează minţile. Astfel sunt 
sfinții noştri îngeri păzitori. Minunată este firea îngerilor! Creştinii se vor 


învrednici de veacul ce va să fie şi de învierea din morţi şi vor fi deopotrivă cu 
îngerii, după cuvântul Domnului Însuşi. Să năzuim, din toată inima, cu statornicie 
şi curaj, către veacul cel fără de sfârşit. 


Creştine! Te vei uni cu îngerii şi arhanghelii, cu toate Puterile cereşti; fii deci pe 
măsura îngerilor, dispreţuieşte cele pământeşti, iubeşte cele cereşti, veşnice, 
duhovniceşti, fugi de patimile vieţii, nu te robi pântecelui, demonului iubirii de 
arginţi, fii bun, blând, liniştit ca un înger, curat ca un înger, simplu şi sfânt ca un 
înger. 


Priveşte şi în om principiul dumnezeiesc - sufletul creat după chipul şi asemănarea 
lui Dumnezeu - şi, cunoscând aceasta, nu înceta să respecţi şi să iubeşti omul din 
toată inima, fără nici o făţărnicie. 


Cuvântul are posibilitatea de a se „întrupa” şi acesta este un lucru cât se poate de 
obişnuit. Atunci când vorbim prin sunete succesive distincte, nu este oare o 
„întrupare" a cuvântului? Sau când aşternem cuvintele pe hârtie, nu este şi aceasta 
o „întrupare" a cuvântului? 


Ce este credința? Convingerea în adevăruri de esenţă spirituală, în Cel ce este - 
Dumnezeu - în existenţa lumii spirituale, cu toate caracteristicile sale, în aceeaşi 
măsură în care suntem convinşi de existența lumii materiale cu toate deter- 
minantele sale. A fi convins de realitatea unui principiu spiritual primordial şi de 
existența lumii spirituale cu toate însuşirile şi atributele sale înseamnă a avea 
credinţă. lată, eu am credinţa neclintită că Dumnezeu este veşnic, atotbun, prea 
înţelept, atotputernic; aceasta cred cu tărie, fără nici o îndoială. Cred că Dumnezeu 
- Bunătatea absolută - ne poate da tot ceea ce Îi cerem; nu pun la îndoială, aceasta 
înseamnă deci că cred. 


Numele lui Dumnezeu este Dumnezeu însuşi. De aceea se şi spune: „Să nu iei 
numele Domnului Dumnezeului tău în deşert" (Ieşirea 20, 7, vezi şi Deuteronomul 
5, 11). Sau: „Să te apere numele Dumnezeului lui Iacob (Psalmul 19, 1). Sau: 
„Scoate din temniţă sufletul meu, ca să laude numele Tău, Doamne" (Psalmul 141 , 
7). întrucât Domnul este Fiinţă cu desăvârşire neamestecată, simplă, EI se cuprinde 
într-un Singur cuvânt, într-un singur concept, întreg, tot şi în acelaşi timp, 
pretutindeni, în toată făptura. De aceea, când vei chema numele Domnului, pe 
Domnul îl vei chema. „Şi tot cel ce va chema numele Domnului se va mântui" 
(Faptele Apostolilor 2, 21). „Şi Mă cheamă pe Mine - numele Meu - în ziua 
necazului, şi te voi scoate, şi Mă vei proslăvi" (Psalmul 49, 16). 


Dumnezeu este Duh infinit. În ce constă această infinitate? Într-o infinitate a 
ființării, a vieţii şi înţelepciunii, bunătăţii şi iubirii, atotputerniciei, dreptăţii, 
sfințeniei, în omniprezenţa Sa în toate făptura cugetătoare, transcendentă şi 
necugetătoare, ca şi în cea materială. Dumnezeu este pretutindeni şi în toate există 
mai presus de toate, nu se cuprinde în nici o creatură şi nici un gând, oricât ar fi de 
ager şi de temerar, n-o poate lua înaintea Lui, ci totdeauna doar se învârte în EI. 


Evreii mâncau carnea animalelor de jertfă. Era o prefigurare a hranei noastre 
duhovniceşti. Astăzi nu mai mâncăm din trupul animalelor de jertfă, gustăm din 
însuşi trupul şi sângele Domnului pretutindeni, pe întreg pământul. De aceea, celui 
ce se împărtăşeşte des cu Sfintele Taine, cu trupul şi sângele lui Hristos, nu i se 
cuvine să mănânce carne de animale. La ce mi-ar folosi această carne de vreme ce 
gust din Preacuratul Său trup şi sânge, din Taina dumnezeiască dătătoare de viaţă? 
Oare nu-mi dă ea îndestul viaţă, pace, bucurie, tărie sufletească şi trupească? Oare 
nu mi-ar ajunge să mă hrănesc cu verdeţuri sau cu peşti, hrană mult mai uşoară? 


Ce ţi se pare de mirare că ţi se oferă drept mâncare şi băutură trupul şi sângele 
Domnului? Aşa cum ţi-a dat drept hrană carnea animalelor create de EI, ţi S-a dat, 
în cele din urmă, drept hrană pe Sine; Cel ce te-a nutrit din sânul maicii tale, acela 
S-a oferit să te nutrească cu Trupul şi sângele Său. Atunci când ai supt laptele 
mamei, al supt şi însuşiri ale mamei, duhul ei; întocmai şi acum, o dată cu trupul şi 
sângele Domnului primeşti în tine Duh şi Viaţă din Domnul. Sau, aşa cum în 
pruncie trăiai cu laptele mamei, tot astfel, după ce ai crescut şi te-ai făcut om 
păcătos, trăieşti nutrindu-te cu sângele celui ce ţi-a dat viaţă, ca să fii viu şi să 
sporeşti duhovniceşte, până ce te vei face om al lui Dumnezeu, sfânt, blând; pentru 
ca, aşa cum ai fost cândva fiul mamei tale, să fii acum fiu al lui Dumnezeu, educat 
de EI, nutrit cu trupul şi cu sângele Său, adică cu Duhul Său, fiindcă trupul şi 
sângele Său sunt „Duhul care dă viaţă" (cf. loan 6, 63), şi să te faci moştenitor 
Împărăției Cerurilor, pentru care ai fost creat şi pentru care trăieşti. 


Copii! Țineţi minte că lisus Hristos v-a iubit atât de mult, încât vă cheamă la Sine 
în fiecare an, de câteva ori, la Dumnezeiasca şi Dătătoarea de viaţă cină a Sa, la 
care vă dă drept hrană preacuratul, dumnezeiescul Său Trup, ca să trăiţi teferi, 
sănătoşi nu numai aici, în vremelnicie, ci şi în cer, fără de sfârşit. De aceea se 
cuvine să aduceți multe mulțumiri Creatorului şi Mântuitorului vostru pentru 
dragostea nemăsurată pe care v-o poartă vouă şi părinţilor voştri, fraților şi 
surorilor, tuturor oamenilor. 


Nădejdea creştină este nădejdea noastră în Hristos şi în fericirea veşnică, făgăduită 
de Hristos. EI este tot ce ne-am putea dori să avem mai de preţ în această viaţă. „EI 


va mântui poporul Său de păcatele lor“ (Matei 1, 21). „Bucura-m-aş să mă duc la 
Rai, dar păcatele nu mă lasă“, spun mulţi creştini, care habar n-au de nădejdea 
creştină, ca şi cum păcatele ar fi un zid de netrecut. Nu este aşa. Aş zice că acest 
zid a fost năruit prin cruce, prin moartea Mântuitorului nostru lisus Hristos, care a 
deschis Raiul lui Dumnezeu celor ce se căiesc. De aceea vin şi stărui că trebuie să 
învăţăm cum să nădăjduim în Hristos, fiindcă nu orice nădejde este creştinească, 
adevărată, mântuitoare. Voi arăta, deci, calitățile nădejdii creştine: temeinicie, 
tărie, deplinătate. Mai sunt şi alte caracteristici după care putem şti că avem 
nădejde creştină. Voi spune că nădejdea creştină respiră prin rugăciune aşa cum 
respirăm aerul prin plămâni; se susține şi se întăreşte prin Dătătoarele de viaţă 
Taine, prin citirea şi ascultarea cuvântului lui Dumnezeu şi a scrierilor Sfinților 
Părinţi, prin virtuțile fiecăruia dintre noi. Voi arăta că, întrucât creştinul este ființă 
liberă şi rațională, creată după chipul şi asemănarea lui Dumnezeu, dar şi căzută 
(din proprie voinţă) sau îndepărtată de Dumnezeu prin fărădelegi, trebuie să se 
apropie, prin credinţă, nădejde şi dragoste, de chipul său cel dintâi. Vom da sfat 
fiecărui creştin să se cerceteze pe sine cu luare aminte: ce anume reprezintă în 
fiinţa lui asemănarea cu Dumnezeu, partea sa de nemurire; îi voi spune să-şi 
îndrepte atenţia spre inimă, să ţină seama de cerinţele ei, care se vădesc de cele mai 
multe ori în conştinţa omului, şi să le satisfacă neîntârziat. Inima ne cere să credem 
în Dumnezeu şi în posibilitatea de a ne uni cu EI, fiindcă ea îşi găseşte în 
Dumnezeu pacea şi fericirea. Dar ea se poate lăsa şi amăgită, prin uneltirile duhului 
întunericului şi prin stricăciunea originară, de toate cele pământeşti care nu-i aduc 
nici pace, nici viaţă, nici fericire, ci doar necazuri şi suferință, Unirea inimii cu 
Hristos, prin dragoste şi credinţă - aceasta le-o vom dori celor ce vor asculta 
cuvântul nostru despre nădejde. Să curmăm nădăjduirea noastră în bunurile 
pământeşti, în oameni, în onoruri, în bogăţie, în desfătări trupeşti, iată caee trebuie 
să ne fie unică dorinţă. Ne înecăm în păcate şi de multe ori ne cuprinde urâtul, 
disperarea, pierim de mulțimea păcatelor. Eu aş vrea ca privirile tuturor să se 
îndrepte către nădejdea noastră - Hristos, când ne aflăm în păcat, în necazuri, în 
toate împrejurările vieţii, fericite sau nefericite, să pot convinge că El este 
Dumnezeul celor ce se căiesc şi Mântuitorul celor ce se mântuiesc. Să arăt că viaţa 
noastră este în Hristos, ca şi fericirea, lumina, bogăţia, mâncarea, băutura - totul - 
şi să-i învăţ pe oameni că trebuie să tindă toată viaţa spre Hristos, că spre supremul 
țel al vieţii noastre, iată ce mi-aş dori cel mai mult să fac. lisus este izvorul a tot ce 
e viu. Aş vrea să pot face astfel încât fiecare dintre voi să-L numească din toată 
inima pe lisus „lisusul meu“, „Mântuitorul meu“. Să ne ferească Dumnezeu să 
ajungem să strigăm vreodată: „Doamne, cine a crezut în ceea ce a auzit de la noi? 
Şi braţul Domnului cui s-a descoperit?" (loan 12, 38; Cf. Isaia 53, 1). 


Domnul este adevărul. Tot ceea ce a spus Domnul este adevăr curat, nu lasă nici 
urmă de îndoială. Deci avem nădejdea că Dumnezeu va veni din nou să judece viii 
şi morţii, că viaţa veacului ce va să fie există, precum şi fericirea drepţilor şi 
chinurile păcătoşilor. 


Nădejdea creştină ar putea fi caracterizată după cum urmează: roagă-te şi 
nădăjduieşte; nevoieşte-te şi nădăjduieşte; nevoieşte-te căutând să treci prin poarta 
cea strâmtă. „Stăruiţi în rugăciune, priveghind în ea cu mulţumire" (Coloseni 4, 2). 


Cel ce vine la Sfântul Potir având în inimă vreo patimă este luda, cel ce vine să-L 
sărute făţarnic pe Fiul Omului. 


Rugăciunea nădăjduieşte să primească tot ce cere. Dragoste întreit strălucitoare, 


Nu-mi dau seama cum ar putea un om întreg la minte să pună la îndoială un adevăr 
dumnezeiesc revelat prin lisus Hristos, mărturisit de apostoli, pecetluit cu sângele 
nenumăratelor cete de mucenici, propovăduit de sfințiţii slujitori ai Bisericii, de 
Cuvioşi şi de toţi sfinţii, dătător de viaţă inimilor noastre. Şi totuşi există asemenea 
nefericiţi care stau la îndoială, se clatină într-o parte şi în alta, cutremuraţi de nişte 
şovăieli lăuntrice apăsătoare ca piatra, muşcătoare ca vipera, ucigaşe ca diavolul, 
înşelați de înşelătorul nevăzut, de ucigaşul fără de cruţare. Oare de ce se întâmplă 
aşa? De ce suntem atunci atât de absurzi, de proşti, de monstruoşi şi pe deasupra 
întunecaţi şi trişti? Vai, nu ştiu de ce. „După roadele lor îi veţi cunoaşte" (Matei 7, 
16). După aceste îngrozitoare consecinţe în sufletul nostru ne putem da seama de 
unde se trag toate, după urmele crimei îl caut pe criminal. Totul vine de la 
vrăjmaşul nostru - diavolul. EI este ucigaşul. EI ne ucide sufletul prin necredinţă şi 
îndoială, ne torturează. Dar şi noi suntem nechizuiţi când dăm ascultare şoaptelor 
mincinosului, ucigaşului, potrivnicului lui Dumnezeu. Când îți vei descoperi în 
minte o adversitate față de Dumnezeu, o îndoială cu privire la firea triipostatică a 
Dumnezeirii, în privinţa relației dintre cele trei persoane şi a altor adevăruri 
asemănătoare, fii sigur că vrăjmaşul lui Dumnezeu şi al omului se află în tine. 
Crezi de mult în Sfânta Treime Cea Dătătoare de viaţă şi nedespărţită, te bucuri de 
mult de milele Ei, de viaţa pe care ţi-o dă, de pacea Ei şi de toate cele bune care îți 
vin de la Ea; deci nu te îndepărta de Ea, ţine-te până la moarte împotriva 
vrăjmaşului comun. 


Credinţa dă pace şi dulceaţă; necredinţa dă nelinişte şi venin. 


Când te rogi, fă totul cu înţelegere. Când torni untdelemn în candelă gândeşte-te că 
în fiecare zi şi minut ale vieţii tale Dătătorul de viaţă te ţine în viaţă prin Duhul Său 
Preasfânt şi că în fiecare zi, prin somn în privinţa trupului şi prin rugăciune şi 
cuvântul lui Dumnezeu în privinţa sufletului, toarnă în tine untdelemnul vieţii, 
pentru a menţine vie flacăra sufletului şi trupului tău. Când pui o lumânare înaintea 
icoanelor adu-ţi aminte că viaţa este întocmai ca o lumânare: când încetează să 
ardă, se stinge. ŞI că unii o fac să ardă mai repede decât s-ar cuveni, prin patimi, 
prin prisos de mâncare, de vin şi de alte desfătări. 


Întrucât primul nostru dascăl în ale rugăciunii este Biserica, ea fiind învățată să 
se roage în chip minunat de însuşi Duhul Sfânt, deoarece noi înşine „nu ştim Să 
ne rugăm cum trebuie” (Romani 8,26), datoria fiecărui creştin este să-şi 
însuşească limba maicii Sale - Biserica. Mare păcat face cel ce nu o cunoaşte 
îndeajuns. Păcat, mai ales pentru cei care, învățând limbi străine, n-au vrut să 
înveţe limba Maicii mântuitoare. În general, toţi trebuie să înţeleagă şi să înveţe 
limba slavonă. 


lată mijloacele care chezăşuiesc nădejdea creştină: rugăciunea, mai cu seamă cea 
deasă, mărturisirea sinceră a păcatelor când ne rugăm, citirea deasă a cuvântului lui 
Dumnezeu şi mai ales împărtăşirea cât mai deasă cu De viaţă făcătoarele Taine, cu 
trupul şi sângele lui Hristos. 

Iată călăuzele noastre în nădejdea creştină: Domnul lisus, Preacurata Sa Maică, toți 
sfinţii, proorocii, apostolii, mucenicii, ierarhii, cuvioşii; toţi s-au îndreptat spre 
Dumnezeu în nădejdea mântuirii şi nimeni nu s-a ruşinat, toți s-au mântuit. 
„Nădejdea nu ruşinează” (Romani 5, 5), spune Scriptura, nici nu a ruşinat vreodată. 


Cum se vădeşte nădejdea creştină în raport cu viaţa noastră aici pe pământ? Prin 
iertarea păcatelor, în care trăim neîncetat: „Dacă va păcătui cineva, avem 
Mijlocitor către Tatăl. EI este jertfă de ispăşire pentru păcatele noastre” (1 loan 2, 
1-2). În raport cu viaţa viitoare: „Dacă EI se va arăta, noi vom fi asemenea Lui” (| 
loan 3, 2). „Atunci cei drepţi vor străluci ca soarele” (Matei 13, 43). „Şi unde sunt 
Eu, acolo va fi şi slujitorul Meu; Mă duc să vă gătesc loc” (loan 11, 26; 14,2). 
„Cetatea noastră este în ceruri, de unde şi aşteptăm Mântuitor pe Domnul lisus 
Hristos, care va schimba la înfăţişare trupul smereniei noastre” (Filipeni 3, 20-21). 


Încă un mod de a nădăjdui. lată, dau năvală asupra inimii patimile; ca un şuvoi 
puternic şi îţi este greu să le ţii stavilă. Zi în sinea ta: „Patimile se luptă cu mine, ci 
însuţi mă sprijineşte şi mă mântuieşte, Mântuitorul meu. Din tinerețile mele 
vrăjmaşul mă ispiteşte şi cu desfătări mă aprinde, iar eu, nădăjduindu-mă spre 
Tine, Doamne, îl biruiesc pe el“ (primul antifon, glas 4 şi 8). 


Nenorocirea unor creştini li se trage de-acolo de unde le lipseşte nădejdea. Simte 
omul că i se strânge inima, că îl cuprinde urâtul, o păcătoasă lehamite. Ce să facă 
dacă nu are în inimă nădejde creştină? Caută mijloace nefireşti de a scăpa de 
strâmtorarea inimii şi de lehamite în distracții ucigătoare de suflet, nu se gândeşte 
să vină la Hristos, „al cărui jug este bun şi nu apasă inima, iar povara uşoară“ (cf. 
Matei 11,30), nici la rugăciune şi căință de păcate, nici la cuvântul lui Dumnezeu, 
„de folos spre învăţătură, spre mustrare, spre îndreptăţirea celor întru dreptate" (2 
Timotei 3, 16; Cf. Romani 15, 4). De cele mai multe ori, aşa se întâmplă. De aici 
nevoia unor oameni de a merge la teatru, de a căuta alte multe distracții. Recurg şi 
la sinucidere. Nădejdea, când prinde putere în sufletul rugătorului îl poate ajuta 
mult ca să dobândească o experienţă în a şti cum să ceară. Cel ce se scrutează atent 
pe sine îşi dă seama în ce constă această experienţă. 


Rugătorul trebuie să creadă că nu există greşală pe care să nu-i o poată ierta 
Domnul. „DORO GCOa Ea ierta O fiindcă iza Figăl' (Matei 18, 32). Nu 
există păcat care să nu poată fi iertat de iubitorul de oameni-Dumnezeu; 
„Sângele lui lisus, Fiul Lui, ne curăţeşte de tot păcatul” (1 loan 1, 7) (ca pe 
Maria Egipteanca). „Dacă va păcătui cineva, avem Mijlocitor către Tatăl pe 
lisus Hristos cel drept" (1 loan 2, 1). 


Nădejdea presupune aşteptarea unui bine de care duci lipsă: „lar dacă nădăjduim 
ceea ce nu vedem, aşteptăm prin răbdare" (Romani 8, 25). Dar întrucât cel mai 
mare bine la care putem spera este să nu mai păcătuim deloc şi întrucât nu avem 
acest bine suferim zilnic de păcat, care ne poate duce la veşnică pieire, nădejdea 
creştină trebuie îndreptată spre Hristos, ca spre izbăvitorul de păcate şi Mântuitorul 
nostru. 


După cum toate cele necesare existenţei noastre fizice ne vin de la la pământ, aer, 
foc şi apă, tot aşa cele necesare vieţii spirituale, gândurile, impulsurile luminoase, 
bune, mântuitoare ale inimii ne vin de la Dumnezeu, deşi nu ne dăm seama, fiindcă 
gândurile şi impulsurile inimii nu pot fi văzute. „Duhul suflă unde voieşte şi auzi 
glasul lui" (cf. Ioan, 3, 8). „Nu că de la noi înşine suntem destoinici să cugetăm 
ceva, ca de la noi inşine, ci destoinicia noastră este de la Dumnezeu" (2 Corinteni 
E ela IA 


Când primeşti De viaţă dătătoarele Taine, închipuieşte-ţi cu nestrămutată convin- 
gere că însuşi Hristos se află sub înfăţişarea pâinii şi a vinului. Scrie, în gând, pe 
ele lisus Hristos şi acest înscris trece-l din gând în inimă, aşază-l în străfundul ei 
pe oaspetele Dătător de viaţă. De vei primi Sfintele Taine cu o asemenea credinţă, 
fiinţa ta lăuntrică nu va întârzia să se bucure de roadă, puterile sufletului vor afla o 


pace adâncă, vei simţi în toate o uşurare fără seamăn. Dumnezeu ne dă cele bune 
pe măsura credinţei noastre; în măsura în care îţi este pregătită inima să le primeşti, 
Trupul şi Sângele Domnului devin un cărbune aprins pe inima credinciosului, 
Biserica devine cer, altarul - tronul vieţii de pe care coboară Dumnezeu ca să dea 
hrană credincioşilor Săi şi viaţă, prin Preacuratele Sale Taine. „Mari şi minunate 
sunt lucrurile Tale, Doamne“ (Apocalipsa 15, 3). Tu, Doamne, ne pregăteşti din 
vreme pentru contemplarea tronului dumnezeiesc şi a Celui ce stă pe el, prin 
arătarea tronului pământesc din biserică, prin contemplarea cu ochii credinței a 
Celui ce stă pe el. 


Când îi vei cere lui Dumnezeu daruri duhovniceşti, de pildă, înţelepciune, 
credinţă, nădejde, dragoste, blândeţe, smerenie, să-ţi aduci aminte că eşti chipul 
şi asemănarea lui Dumnezeu, că, într-un fel, chipul tău poartă sigiliul lui 
Dumnezeu şi toate bogăţiile sufletului sunt cuprinse în Dumnezeu ca într-o 
comoară („comoara bunătăţilor”), noi putând scoate de acolo orice bogăţie 
duhovnicească, prin rugăciunea credinţei, prin răbdare, curăţindu-ne de toată 
întinăciunea. Zi către Domnul: sufletul mi-a venit de la Tine, de la Duhul Tău 
nemărginit şi atotdesăvârşit. 





(A 8-a rugăciune a 


preotului la Utrenie). 


Supunerea fiilor duhovniceşti faţă de Biserică trebuie să înceapă printr-o 
desăvârşită încredere în rugăciunile Bisericii, Tainele şi rânduielile sale şi să se 
încheie cu respectarea în fapt a poruncilor Sale. 


Cu ochii inimii poţi vedea limpede cum te ţine Domnul mereu sub stăpânirea Sa, 
prin legile conştiinţei. 


Cei ce vin mâncaţi la sfintele slujbe se încarcă de bunăvoie pe sine o povară inutilă 
şi vătămătoare, făcând ca inima să le devină surdă înainte chiar de a fi început să se 
roage, punând oprelişti cugetărilor şi simțămintelor sfinte ca să nu poată pătrunde 
în inimă. Trebuie să avem mare grijă să nu mâncăm înainte de sfintele slujbe. 
Aceasta este necesar fiindcă „împărăţia lui Dumnezeu nu este mâncare şi băutură” 
(Romani 14, 17); cu alte cuvinte, Dumnezeu nu poate împărăți într-o inimă 
îngreuiată de mâncare şi băutură. 


Domnul este foarte aproape de fiecare dintre noi, mai ales de creştinul care 
vieţuieşte în sfinţenie, pentru că inima şi trupul său sunt templu al Duhului Sfânt. 


Cunoscând aceasta, cât de uşor ne vine să ne rugăm în orice loc! „Aproape de tine 
este cuvântul - cel al rugăciunii sau al lui Dumnezeu - căruia 1 te rogi - în gura ta 
şi în inima ta“ (Romani 10, 8). 


Păcatul închide ochii inimii. Hoţul crede că Dumnezeu nu-l vede. Curvarul, 
dedându-se destrăbălării, crede că Dumnezeu nu-l vede; arghirofilul, mâncăciosul, 
beţivul cred că îşi pot ascunde patimile. Dar Dumnezeu îi vede şi îi judecă. „Căci 
sunt gol şi m-am ascuns“ (Facerea 3, 10). Aşa îşi zice, prin ceea ce face, tot 
păcătosul care se ascunde de Dumnezeu, Cel omniprezent. 


Faptul că Dumnezeu este întotdeauna cu noi este învederat de Dumnezeieştile, 
Dătătoarele de viaţă Sale Taine; în ele Domnul se face perceptibil prin simţuri, 
îngăduie mâinilor inimii noaste să pipăie rănile cuielor cu care a fost răstignit, să 
pună degetul pe coasta Sa. 


Ori de câte ori m-am rugat cu credinţă. Dumnezeu M-a ascultat şi mi-a îndeplinit 
rugăciunea. 


Cea mai mare parte a vieţii suntem bântuiți de neîncredere, puţină credinţă, 
necredinţă; „avem ochi, dar nu vedem, avem urechi, dar nu auzim, inima ne este 
învârtoşată" (cf. Marcu 8, 17-18). Trebuie să ne ferim de învârtoşarea inimii. 


Omul este chipul lui Dumnezeu, chipul viu al Dumnezeului Celui viu. Sufletul 
omului, mai ales în al omului credincios şi făcător de bine, se reflectă lumina 
Dumnezeirii, perfecțiunea ei. „Fiţi sfinţi, pentru că Eu, Domnul Dumnezeul vostru, 
sunt sfânt“ (| Petru 1, 16 şi Leviticul 19, 2). 


Sufletul celui dintâi om i-a fost dat aceluia de Dumnezeu. Date de Dumnezeu sunt 
şi sufletele tuturor oamenilor care au urmat lui Adam. Toţi oamenii sunt suflarea 
Lui, a Duhului Dumnezeiesc, toţi ca unul trebuie să fie poporul Său. „După cum 
Tu, Părinte, întru Mine şi Eu întru Tine - se ruga Mântuitorul Tatălui ceresc - aşa şi 
aceştia în Noi să fie una“ (loan 17. 21). Şi fiindcă sufletele noastre sunt de la 
Dumnezeu, este firesc ca şi Dumnezeu să fie întotdeauna aproape de noi, cum sunt 
părinţii aproape de copii. Aşa cum părinţii îşi cunosc copiii, cu atât mai mult îşi 
cunoaşte Domnul oamenii Săi, poporul Său, binecuvântat întru Hristos. „Eu sunt 
păstorul cel bun şi cunosc pe ale mele (oile) şi ale Mele Mă cunosc pe Mine“ (loan 
10. 14). 


Folosindu-te de obişnuitele cunoştinţe omeneşti îţi poţi însuşi perfect o anumită 
disciplină şi, de cele mai multe ori, ceea ce ai învăţat la şcoală nu ţi se va şterge 


din minte toată viaţa. În privinţa credinţei nu este aşa. Adică ai aflat o dată, ai 
prins nişte lucruri, le-ai „pipăit” şi gata, te gândeşti. „obiectul credinţei mi-a 
rămas în Suflet, limpede, l-am înţeles, îl voi iubi toată viaţa”. Nu este aşa. EI, 
acest „obiect” ţi se va părea de o mie de ori obscur şi îndepărtat, ba chiar vei 
avea impresia uneori că ţi-a „scăpat” cu totul şi că, după ce ţi s-a părut că-l 
iubeşti, că trăiai şi respirai prin el, ţi-a devenit deodată cu totul indiferent. Ca să 
nu ţi se întâmple aşa, trebuie să cureţi mereu calea ce duce spre credinţă şi să o 
faci cu lacrimi şi cu suspine, ca Să o poţi vedea, însuşi, cuprinde cu inima şi cu 
sufletul. Nepăsarea faţă de credinţă este urmarea păcatului. 


Și în gura noastră cuvântul este creator, formând sunete articulate; o dată cu 
cuvântul iese duhul viu al omului, care nu se desparte de gând şi de cuvânt. După 
cum vedeţi, cuvântul prin însăşi natura sa este creator chiar şi în noi. Atunci de ce 
mai suntem neîncrezători şi sceptici faţă de forţa creatoare a cuvântului? De pildă, 
când ne rugăm, de ce nu suntem convinşi că această slujire prin cuvânt ne aduce 
negreşit milostivirea Stăpânului? Fiindcă cuvântul îşi crează mereu trup sieşi. 
Sunetele distincte, vorbele puse pe hârtie, cărțile nu sunt oare carnea în care s-a 
îmbrăcat cuvântul? Dar noi n-am ţinut seama de aceasta, am ajuns să credem că 
este ceva ce nu merită o prea mare atenţie. Nu numai firea dumnezeiască este 
creatoare, ci, prin darul dumnezeiesc, şi firea creaturilor Sale însufleţite, cu 
călăuzirea lui Dumnezeu, Care a spus: „Creşteţi şi vă înmulțiţi” (Facerea 1, 28). 
Sub puterea lui Dumnezeu, sufletele creaturilor însufleţite îşi cresc loruşi trupuri. 
Astfel, oamenii prin puterea pe care le-a dat-o Dumnezeu cresc şi se înmulţesc pe 
pământ până în ziua de astăzi. Oamenii şi animalele îşi fac cele de trebuinţă vieţii, 
dar mai ales omul, creatură prin excelență născocitoare, care uimeşte prin 
creativitatea sa infinită în toate domeniile. Deoarece Dumnezeu- Cuvântul este 
Creatorul omniprezent, faptele Sale sunt răspândite pretutindeni, deşi nu la 
nesfârşit; creează, face şi, dacă este de trebuinţă, preface. 


Dumnezeu este Fiinţă atât de simplă, încât mai repede decât fulgerul şi decât 
gândul ne poate cerceta sufletul, chiar fără să ne dăm seama. De aceea se şi spune: 
„împărăţia lui Dumnezeu nu va veni în chip văzut (...) căci împărăția lui Dumnezeu 
este înăuntrul vostru" (Luca 17, 20-21). Deci nu poate fi stabilită clipa venirii 
împărăției lui Dumnezeu în sufletul nostru. Îndată ce ai izgonit păcatul din inimă, 
ea poate veni în orice clipă şi nu-ţi vei putea da seama cum şi când. Momentul 
respingerii categorice a păcatului din inima noastră este şi cel al înstăpânirii 
absolute a lui Dumnezeu în noi. Fiindcă Dumnezeu se înstăpâneşte şi împărăţeşte 
în noi pe măsură ce ne curățim de păcate. Pe măsura credinţei noastre de viaţă 
dătătoarele Taine ne curăţă şi ne sfinţesc, deretică îndată cămara sufletului nostru. 
Dar şi diavolul şi duhurile rele sunt fiinţe simple, deşi nici pe departe desăvârşite în 


simplitatea lor şi mult limitate; şi ele lucrează cu iuţeala fulgerului şi a gândului 
asupra sufletului nostru. Clipa când simţi că te-ai legat de cele pământeşti, sau cea 
când inima ţi-a fost atrasă de păcat, ca şi cea când te-ai îndoit de adevăr este 
momentul intrării diavolului în tine, care îți poate trezi în inimă orice patimă, 
pentru ca mai târziu, pe măsură ce o accepţi, să pună stăpânire pe tine şi să te ducă 
unde vrea, ca pe un captiv, legat de mâini şi de picioare. Dacă ne opunem 
diavolului, el caută să ne oprească râvna spre credinţa izvorâtă din inimă, spre 
gânduri şi simțăminte cucernice, ne întunecă mintea şi inima cât poate mai mult. 
Pentru a-l birui şi a ni-l îndepărta din inimi, trebuie să ne întărim inima prin 
credinţa în lisus Hristos Domnul, să nu uităm că diavolul lucrează în noi şi că 
gândurile, pornirile inimii, voinţa ne sunt din această pricină păcătoase, potrivnice 
lui Dumnezeu. De aceea caută să îndepărtezi de la tine, cu hotărâre, din toată 
inima, aceste gânduri, ca să-ți smulgi - ca să zic aşa - din răsputeri inima din 
legăturile păcatului, aşa cum s-a smuls Samson care se înurcase în frânghii, şi vei 
reuşi să rupi acele legături ale iadului ca pe nişte aţe. . cu puterea lui lisus Hristos 
şi cu harul Sfântului Duh. 


Când ne rugăm, se cuvine să ţinem minte că suntem unul altuia mădulare şi că 
trebuie să ne rugăm unii pentru alții şi pentru toți după cum ni se arată în 
rugăciunea „Tatăl nostru". Ne stau drept pildă apostolii şi toți sfinţii. Dacă nu vei 
uita aceasta şi te vei ruga pentru semenii tăi şi sfinţii se vor ruga pentru noi, ca şi 
mădulare ale împărăției lui Hristos, ale Bisericii unice, ale aceluiaşi trup. „Cu 
măsura cu care măsuraţi vi se va măsura" (Matei 7, 2). 


Domnul îmi este viaţa, respiraţia, puterea, lumina, pacea, bucuria, mâncarea şi 
băutură; ce îi voi da în schimb Binefăcătorului meu, cu ce mă voi răsplăti? Cu 
ajutorul Său, îi voi aduce în schimb supunere, supune-mă-voi voinţei Sale, voi 
îndeplini poruncile Sale. „De Mă iubiţi - zice Domnul - păziţi poruncile Mele“ 
(loan 14, 15). Strădui-mă-voi să-l fiu pe plac, căutând împărăția lui Dumnezeu şi 
adevărul Său şi fără a pune preţ, cu nici un chip, pe bunurile pământeşti, aşezându- 
le mai presus de cele cereşti; nu-mi voi lipi inima de nimic dintre cele pământeşti. 
O, Doamne! Fii Tu acela care să-mi dea puterea de a face acestea. Întăreşte-mă cu 
dreapta Ta. Dă-mi a-mi pune nădejdea numai în Tine, Cel ce mă nutreşti cu de 
toate, Cel ce nicicând nu m-ai părăsit. 


Viaţa este putere de viață făcătoare. De aceea Dumnezeu, care este Viaţa 
primordială, cea din care au purces toate, este o putere infinită, care dă viaţă. De 
aceea îngerii se mai numesc Puteri cereşti, de aceea şi sufletul nostru este tot o 
putere. Îngerii şi oamenii sunt puteri aduse la viaţă de Viaţa primordială, puse în 
mişcare, călăuzite, întărite de puterea primordială, pentru a sluji în mod raţional şi 


în libertate Vieţii primordiale. Moartea este puterea care ucide. În împărăţia 
fiinţelor vii în care Dumnezeu crease totul pentru viaţă, prima putere distructivă a 
apărut în persoana diavolului şi de la ea a trecut la oameni şi celelalte creaturi ale 
pământului, fiindcă „făptura a fost supusă deşertăciunii - s-a făcut roabă 
putreziciunii - nu din voia ei, ci din cauza aceluia care a supus-o“ (Romani 8, 20). 
Adică omul s-a supus celei dintâi putere aducătoare de moarte - diavolului. Dar 
fiindcă diavolul este o forță inteligentă, lucrează asupra minţii noastre cu puterea 
inteligenţei diabolice, după ce mai întâi ne-a vătămat-o cu suflarea lui otrăvită şi a 
căutat să ne-o îndepărteze de Dumnezeul vieţii prin îndoială şi neîncredere în 
atotputernicia Sa, în însuşirile Sale neschimbătoare; ne desparte de Dumnezeul 
iubirii prin duhul vrajbei, răutății, zavistiei, de Dumnezeul-Duh prin legarea 
puternică a inimii noastre de cele materiale, de bunurile pământeşti. Ne dăm seama 
că dependenţa vinovată, nefirească a inimii noastre de toate acestea provine de la 
puterea care ucide sufletul, după cum tot aceasta lucrează în inima noastră când ne 
umplem de ură, de neîncredere, de toate păcatele, când cădem în deprimare şi 
deznădejde, când ne împotrivim poruncilor lui Dumnezeu. Şi Domnul Dumnezeu 
vine ca o putere în inima noastră mai cu seamă prin dragoste: „Că iubirea ca 
moartea e de tare“ (Cântarea cântărilor 8, 6), puterea tuturor virtuţilor, care înlătură 
toate opreliştile ridicate de puterile iadului în inima noastră. 


Atunci când te rogi, fie că te afli sau nu în faţa icoanelor, trebuie să vii 
întotdeauna cu nădejdea că vei primi ceea ce ceri; de pildă izbăvire de necazuri, 
de bolile sufletului, de păcate, fiindcă şi ceea ce ţi s-a dat până atunci de mii de 
ori ţi S-a dat tot din mila lui Dumnezeu şi a Stăpânei noastre Maica Domnului. 
Dacă îţi va lipsi nădejdea că vei primi ceea ce ceri sau te vei îndoi că ţi se va 
asculta rugăciunea, ar fi din partea ta nebunie curată, orbire. 


Dacă îţi va spune careva: “De ce te rogi la icoane neînsufleţite, crezi că te vei 
alege cu vreun folos?", răspunde-i că folosul pe care îl primim de la icoane este 
neasemănat mai mare decât de la oamenii cei mai buni şi mai săritori. Spune-i 
că de la icoane primim întotdeauna putere harică şi ajutor sufletelor noastre, 
izbăvire de păcate, de supărări, de boli. Folos primim mai cu seamă de la 
icoanele Mântuitorului şi Maicii Domnului. Că fie şi numai contemplarea lor cu 
credinţă izvorâtă din inimă, închipuindu-ne că avem în față oameni vii şi 
apropiaţi, ne izbăveşte de suferinţe cumplite, de patimi, de bezna cea din suflet. 
Că aşa cum atingerea de îmbrăcămintea Mântuitorului şi de mâinile apostolilor 
însănătoşea bolnavii, cu atât mai vârtos icoanele cu chipul Mântuitorului şi al 
Maicii Domnului au puterea de a-i vindeca pe credincioşi de tot necazul, prin 
credinţă în Domnul şi în Maica lui Dumnezeu. 


Aş putea să-mi imaginez înlăuntrul sufletului milioane de chipuri, de pildă, toate 
ale Maicii Domnului; aş zugrăvi-o cu mintea în toate felurile şi toate înfățişând 
aceeaşi persoană vrednică de venerație, ca şi Fa însăşi. După cum Monada cea de 
dinainte de fire, dătătoare de viaţă, a conceput, a creat prin cuvântul ziditor şi a 
sfințit prin Duhul Sfânt o infinitate de chipuri inteligibile după însuşi modelul Său, 
care sunt Puterile cereşti, aşijderea Tatăl a conceput, iar Fiul, însuşi Chipul cel viu 
al Tatălui, a creat şi a sfințit prin Duhul Sfânt şi un chip al Său sensibil şi inteligibil 
totodată - omul. De la apariția aceluia, la început chip unic, creează, spre uimirea 
noastră, până în ziua de astăzi asemenea chipuri. Şi toate sunt vii, nespus de 
frumoase, după asemănarea lui Dumnezeu, dăinuitoare, veşnice. Aşijderea şi eu, 
oricât de multe icoane aş face, pe toate le voi considera adevărate, vrednice de 
cinstire, îmi voi pleca genunchii înaintea lor, cu condiţia să corespundă chipurilor 
(imaginilor) vii ale sfinţilor lui Dumnezeu. Ce ne-ar putea împiedica să avem 
atâtea chipuri ale Mântuitorului Hristos, câte chipuri reale de creştini există? Orice 
icoană a Mântuitorului este chipul Său vrednic de cinstire, care străluceşte în 
sufletul oricărui creştin adevărat. 


Printr-o frumoasă şi pioasă tradiție, ţinem în bisericile noastre icoana Mân- 
tuitorului şi ne rugăm înaintea ei. Este o cerinţă vitală a sufletului nostru. Domnul 
însuşi, cu Dragostea care îi este proprie, doreşte să Se facă închipuit în noi, după 
cum spune apostolul: “O, copiii mei, pentru care sufăr durerile naşterii; până ce 
Hristos va lua chip în voi!“ (Galateni 4. 19). Sau: „Hristos să se sălăşluiască cu 
credinţă în inimile voastre” (Efeseni 3, 17). Dar cum am putea să ni-L reprezentăm 
cu inima pe Hristos, fără ca mai înainte să nu ni-L fi reprezentat perceptibil, prin 
simţuri, ca şi cum L-am vedea cu ochii noştri? lată de ce ţinem icoanele 
Mântuitorului, Maicii Domnului, ale altor sfinţi. Dragostea pe care le-o poartă 
creştinii, dornici să le aibă chipurile mereu în minte şi în inimă, ţine de însăşi 
natura noastră, deopotrivă senzorială şi spirituală, care îşi doreşte reprezentarea lor 
iconografică, spre a-i aşeza în locurile cele mai de cinste, în case, ca şi în inimi, în 
casa sufletului nostru, oferindu-le acolo locul de onoare şi venerându-i, mai întâi 
de toate prin plecăciunile inimii şi numai după aceea ale genunchilor. Şi cât de 
mult răspunde cinstirea icoanelor iconomiei dumnezeieşti! Cerul ne răspunde prin 
icoane aşa cum dădea răspuns Domnul de pe altarul tămâierii, din cortul vechilor 
evrei. Multe dintre ele strălucesc prin facere de minuni. 


“Tată, stau la uşă şi bat!” (Apocalipsa 3, 20). Aceasta înseamnă că Domnul stă 
mereu la uşa sufletului nostru, închisă sau zăvorâtă pentru EI din pricina păcatelor 
şi a patimilor de tot felul, iată stau. Vă rugaţi, iar EI stă chiar la uşa inimii voastre, 
luând aminte la fiecare mişcare a inimii, la orice simțământ. 


DP PzZz7]——— 


Când Stăm de vorbă cu cineva, Suntem convinşi că ne aude, indiferent de 
distanța care ne separă de cel cu care vorbim şi care poate fi, uneori, 
considerabilă. Putem fi convinşi de aceasta, deoarece primim răspunsurile 
aşteptate, ştiind că şi cuvintele noastre produc în conştiinţa interlocutorului 
aceleaşi reprezentări şi aceleaşi dispoziţii sufleteşti ca şi în noi înşine. Sau luăm 
cuvântul la vreo adunare, în faţa unei asistenţe numeroase, şi suntem convinşi 
că în aceeaşi clipă toţi ne ascultă, iar atunci când vorbim din inimă, cuvintele 
noastre nimeresc în inima ascultătorilor, producând reflecţii şi stări sufleteşti 
pozitive. În acelaşi chip, vorbind cu Dumnezeu sau cu Sfinţii, când ne rugăm, nu 
trebuie să ne îndoim câtuşi de puţin că spusele noastre, pornite din adâncul 
inimii, n-ar fi ascultate (Nu vorbesc de Dumnezeu, care este pretutindeni, ştie 
tot, ştie şi ce avem în inimă). Suntem ascultați mult mai bine decât ne dau 
ascultare oamenii, fiindcă lumea duhurilor este simplă, necompusă şi de aceea şi 
răspunsurile la cererile noastre vin mai Simplu, Sunt mai înțelepte şi mai 
folositoare decât cele ale persoanelor de pe pământ, din cauza simplităţii 
duhurilor, a faptului că locuitorilor cerului lumina le vine direct de la 
Dumnezeu. Acest lucru trebuie considerat realitate, care nu are nevoie să fie 
demonstrată, mai mult, este un lucru cu totul obişnuit. Ca şi în primul caz, când 
suntem convinşi că Suntem ascultați de cei cu care stăm de vorbă pe pământ. 


Când ne rugăm, Dumnezeu şi sfinţii ne ascultă întocmai ca într-o conversaţie între 
două sau mai multe persoane, sau precum credincioşii care ascultă o predică în 
biserică, sau ostaşii care ascultă de comandant. Suntem ascultați chiar income- 
parabil mai bine decât într-o conversaţie obişnuită. Fiindcă atunci când îi dăm 
ascultare unuia, nu ştim ce are în inimă şi în gând şi se poate întâmpla să spună una 
şi să aibă în inimă cu totul altceva. Nu acelaşi lucru se întâmplă cu Dumnezeu şi cu 
sfinții. Ei văd ce avem în minte şi în inimă, Dumnezeu ca un Atotştiutor, sfinții 
prin harul Duhului Sfânt, în care neschimbat sălăşluiesc şi îşi pot da seama dacă 
cuvintele noastre sunt întocmai gândurilor pe care le avem în inimă şi dacă, într- 
adevăr, corespund pe deplin, iar inima, la rândul său este credincioasă, înfrântă şi 
smerită, arde sau nu de dragoste şi de râvnă („cu umilinţă la Tine cădem') şi cu 
dorinţa de a obţine ceea ce am cerut, ei vor răspunde cu dragoste rugăciunii noastre 
şi ne vor da cele cerute. Dumnezeu şi sfinţii vor ca atunci când ne rugăm să ni-i 
închipuim aievea, stând lângă noi, să-i vedem cu ochii inimii. Viu este Dumnezeu: 
„Dumnezeu nu este Dumnezeul morţilor, ci al viilor, căci toţi trăiesc în EI“ (Luca 
20, 38). 


Pretutindeni, pe tot întinsul pământului, se face simțită prezența Marelui Artist - 
Duhul Sfânt - care se sălăşluieşte, aducând neştirbită bucurie în toate făpturile, 
vădindu-şi nemărginita Sa înţelepciune în tot ceea ce se face. Vedem pretutindeni 
Duhul Dătător de viaţă, lucrând asemenea unui mare artist, sau al unui olar, 
modelând mulţime de vase neînsuflețite. El poate fi descoperit mai cu seamă în 
sfinţi, ca în nişte măreţe şi neasemuit de frumoase temple ale Sale. În oamenii 
necredincioşi şi necinstiţi însă, poţi descoperi, aproape la fiecare pas, lucrarea 
duhului rău, patimi, frământare zadarnică, vrajbă, duşmănie. 


Dumnezeu este existenţa şi viaţa a tot ce există. De aceea EI este numit Cel ce este, 
ca şi unică existenţă, existenţa primordială, necreată sau ca începutul, din care se 
trage întreaga existență. De aceea şi spune apostolul: „Căci în EI trăim şi ne 
mişcăm şi suntem“ (Faptele Apostolilor 17,28). Trăim prin Dumnezeu, ne mişcăm 
prin puterea Lui, existăm prin voinţă, poruncă şi atotputernicia Lui. 


Nu înţelegi în ce chip poate sta Domnul în Sfânta împărtăşanie. Este o taină, după 
cum tot taină este în ce chip ţi s-a pus în Tine duh nemuritor, dătător de viaţă, spre 
podoaba şi puterea trupului tău. Domnul este ființă simplă, adică necompusă, cu 
totul deosebită de materie, tot atât de simplă, ca şi gândul său ca o mişcare de-o 
clipă a inimii sau a sufletului nostru. Taină este şi chipul în care Domnul vine şi ţi 
se aşază în inimă întreg, nu prin mijlocirea vreunei materii, numai prin simplul tău 
gând, îndreptat către EI, prin credinţă vie în EI, prin ascultare față de cuvântul lui 
Dumnezeu. Simplitatea Sa absolută îl face să se afle. În mod necesar, pretutindeni. 
„Pretutindenea este şi pe toate le plineşte" (Rugăciunea către Duhul Sfânt). „Au nu 
umplu Eu cerul şi pământul, zice Domnul" (Ieremia 23, 24). EI este nedespărțit, dar 
se împarte pe Sine tuturor, se dă tuturor pe Sine, cu adevărat, prin diferite daruri. 
Unic şi nedespărțit fiind, El creează mereu, la nesfârşit, mulțime de făpturi de tot 
felul, fiind „implicat" în orice făpturi, de la cele mai mari până la cele din urmă, 
până la cei mai minusculi infuzori. 


Razele soarelui străbat aerul transparent care se contopesc, ca să spunem aşa, cu 
lumină, deşi aceasta, ca un element subtil ce este, poate oricând să îl părăsească. 
Apa de izvor, cristalul, sticla sunt de asemenea străbătute de lumini şi se fac una cu 
ea. Numeroase corpuri capabile să reflecte sau să refracte lumina sunt scăldate sau 
strălucesc de lumina soarelui, sau a unei surse de lumină, primesc şi căldură de la 
ea. La odăjdiile cusute cu fire de aur sau de argint, în fiecare sclipire străluceşte 
lumina soarelui. Exact la fel şi aleşii neamului omenesc, sufletele drepţilor, devin 
penetrabile Luminii Dumnezeului Raţiunii, strălucesc de lumina Lui, se dizolvă în 
ea. Întocmai şi fiecare părticică din Sfintele şi Dătătoarele de viață Taine, prefăcute 
în Trupul şi Sângele Stăpânului însuşi este, toată, numai lumină, strălucire, căldură, 


viaţă. Nici cea mai măruntă particulă nu rămâne neprefăcută în lumina şi viaţa 
Dumnezeirii. 


Ține seama că Domnul este pururea cu tine în orice loc, în cu chipul şi cu 
asemănarea Sa, cele ce sunt în tine. Gândeşti prin Tatăl, vorbeşti prin Fiul, 
acţionezi prin Duhul Sfânt. Ceea ce sunt aerul şi lumina pentru trup este gândirea 
sau Dumnezeu- Tatăl pentru suflet; ceea ce este hrana pentru trup este Cuvântul 
pentru suflet; ceea ce este respiraţia şi căldura pentru trup, aceea este Duhul Sfânt 
pentru suflet. 


Aţi văzut cum se ţin albinele de regina-matcă şi furnicile de regina- furnică? Exact 
la fel şi fiinţele cuvântătoare şi raționale trebuie să se ţină de Dumnezeu. 


Sau ştiţi oare că o planetă mică se ţine de una mare şi se mişcă în jurul ei? Exact la 
fel fiinţele raţionale şi cuvântătoare trebuie să se ţină cu orice chip de Dumnezeu. 
Şi trebuie să-L căutăm mai mult. 


După cum într-o convorbire aerul se află pretutindeni şi umple totul, devine un fel 
de mijlocitor între cuvintele noastre şi cele ale persoanei cu care vorbim şi 
cuvintele ajung la urechile unuia sau ale celuilalt pe calea aerului, iar neexistând 
aerul, n-am putea vorbi şi nici auzi, întocmai şi în cele duhovniceşti. Duhul Sfânt, 
care pretutindenea este şi pe toate le împlineşte, ne mijloceşte comunicarea cu 
ființele fără de trup. Nu înţelegem bine cum anume suntem auziți de alții, de 
persoane aflate uneori la mare distanţă, prin intermediul aerului, ştim doar că 
suntem auziţi; de asemenea nu înţelegem cum aud, prin Duhul Sfânt, îngerii şi 
sfinții suspinele inimilor din noastre, dar ştim că le aud. Aşa cum din răspunsurile 
celor cărora ne adresăm deducem că am fost auziţi, şi în cel de-al doilea caz 
deducem aceasta tot din răspunsuri. În primul caz vedem cu ochii noştri trupeşti 
faţa celui cu care vorbim, în al doilea, chipul celui cu care vorbim se înfăţişează 
ochilor inimii, o față nevăzută sau un duh nevăzut. Pentru fiinţele corporale 
distanța contează. Pentru omul sfânt ea este inexistentă. 


Ai putea să-ţi închipui că un înger este ca sufletul omului. Adică îngerul este 
întocmai ca sufletul tău. De aceea se şi arată îngerii în chip omenesc, fiindcă natura 
lor se aseamănă cu sufletul omului, atâta doar că ea este fără de păcat, sfântă, 
superioară. 


Dumnezeu dă ascultare mai repede rugăciunii făcute de doi sau trei rugători 
împreună şi care se roagă din toată inima. Cunosc din experienţă. 


Ceea ce îşi doreşte Domnul nostru lisus Hristos pentru noi este să ne stârpească 
din inimi minciuna, trufia, răutatea diavolească şi să se pună în loc adevărul 
Său, dragostea, blândeţea, smerenia. 


Dacă ne-am închipui chipul Domnului aflându-se în fiecare punct şi linie ale 
spațiului, n-am greşi, fiindcă Domnul se află într-adevăr pretutindeni în spaţiu, de 
la cele mai mari până la cele mai mici lucruri. Dacă L-am vedea pretutindeni pe 
Domnul, am recunoaşte o realitate; că Dumnezeu stă mereu la dreapta noastră, 
oriunde ne-am afla. 


Duhul Sfânt se numeşte şi Mângâietorul datorită însăşi esenței Sale; EI este pace, 
bucurie, fericire nesfârşită şi prin lucrarea Sa în sufletul credincioşilor, cărora le 
aduce liniştea, asemenea unei mame, îi ajută în toată fapta cea bună, în strădaniile 
lor, la supărare, la boală, în nevoinţele lor pentru credință. Se mai numeşte 
Mângâietorul şi fiindcă se opune duhului rău, al urâtului şi deznădejdii care ne 
pătrunde deseori în suflet. Orice lucru are o cauză. Când săvârşiţi o faptă bună, vă 
bucuraţi că vă găsiţi liniştea sufletească. De ce? Fiindcă îl aveţi în sine pe Duhul 
mângâietor, „care pretutindenea este şi pe toate le împlineşte, vistierul bunătăţilor”, 
Cel care vă dă linişte. Dimpotrivă, când faceţi o faptă urâtă sau chiar când n-aţi 
făcut nimic rău, dar simţiţi în suflet o sfâşiere ucigătoare. De ce? Fiindcă v-aţi lăsat 
luat în stăpânire de duhul urâtului, al deznădejdii. De pildă, vă rugaţi şi vă cuprinde 
dint-o dată urâtul. Deşi o asemenea stare nu vă încerca înainte de a începe să vă 
rugaţi. Sau aţi început să citiţi o carte cu conţinut duhovnicesc, de pildă Sfânta 
Scriptură, şi simțiţi că vă cuprinde urâtul, lenea, îndoiala, puţina credinţă, 
necredinţa. De ce? Fiindcă vă ispitesc, supunându-vă la vicleşuguri, duhurile rele 
ale urâtului, îndoielii, necredinţei. Sunteţi în biserică, la slujbă, începeţi să vă 
plictisiți, vă este greu, vă cuprinde lenea, v-a luat în stăpânire urâtul. De ce? 
Fiindcă uneltesc împotriva voastră duhurile rele ale urâtului şi trândăviei. Sau 
începeţi lucrul la o scriere cu caracter duhovnicesc, de pildă o predică, şi vă simţiţi 
mintea, inima copleşite de întuneric, de răceală şi parcă de o slăbire a întregului 
organism. De ce? Fiindcă sunteţi victima uneltirilor vrăjmaşilor nevăzuţi. Ceea ce 
spun se poate uşor demonstra. Îndată ce aceste duhuri vor înceta să vă mai 
chinuiască, vă veţi simţi uşurat, plăcut, sufletul şi inima despovărate de orice 
greutate. De ce? Fiindcă Duhul Sfânt ne este tuturor de trebuinţă la modul absolut, 
pentru toată fapta bună. EI ne dă putere, tărie, bucurie, pace, mângâiere. 


În existenţa lumii vegetale găsim o dovadă palpabilă a omniprezenţei lui 
Dumnezeu şi a lucrării Sale proniatoare. Există oare vreun loc pe pământ în care 
vegetaţia să nu-şi facă simțită prezența? Ea acoperă câmpiile, se caţără pe 
povârnişurile inaccesibile ale munţilor de piatră, răzbeşte în pustiuri, sloboade 


rădăcini în apă şi printre ape, pe ostroave nelocuite. Şi cine o creşte şi o 
împodobeşte în cele mai frumoase şi mai felurite forme şi culori? Domnul 
Dumnezeu. Domnul astfel îmbracă. Dar dacă Domnul îmbracă astfel, cu atâta grijă, 
firul de iarbă, părăsi-ne-va oare pe noi? Fie şi o singură clipă; îl va uita, oare, 
Dumnezeu pe om? „lar dacă iarba câmpului, care astăzi este şi mâine se aruncă în 
cuptor, Dumnezeu astfel o îmbracă, oare nu cu mult mai mult pe voi, puţin 
credincioşilor?" (Matei 6, 30; Cf. Luca 12, 28). Dacă Dumnezeu dă viaţă în fiece 
clipă firului ierbii şi nu-l lasă să moară, înceta- va, oare, să-mi dea viaţă mie? Nu. 
Dacă firul ierbii este îmbrăcat şi menţinut în viață de Domnul, în mine Domnul 
vieţuieşte mereu, ca într-un templu, dacă nu-L îndepărtez de bunăvoie prin păcatele 
mele. „Nu ştiţi oare că voi sunteţi templu al lui Dumnezeu şi că Duhul lui 
Dumnezeu locuieşte în voi?“ (1 Corinteni 3, 16). În ceea ce priveşte templul, ia 
aminte că apostolul spune despre creştin că este templu fiindcă în el viază Duhul 
lui Dumnezeu. Deci în templele (bisericile) creştine vieţuieşte neîncetat Dumne- 
zeu. Biserica este sfântă. Să ne apropiem de ea cu evlavie. Credincioşii care vin să 
se roage în biserică înaintea Domnului îşi simt inima plină de sfinţenie. 


“Striga-va către Mine şi-l voi auzi pe el“ (Psalmul 90, 15). O, voi cuvinte prea 
pline de iubire! O, voi cuvinte care insuflaţi rugătorului nădejdea cea mai vie! 


Până acum încă nu te-ai obişnuit să-ţi iubeşti aproapele. Indiferenţei altora faţă 
de tine tu îi răspunzi tot cu indiferenţă. Fă altminteri, indiferenţei altora 
răspunde-i cu cordială solicitudine şi cu dragoste. Cu cât vei vedea mai multă 
lipsă de iubire faţă de tine, cu atât iubeşte-i mai mult. 





Nu ştii, oare, că vrăjmaşul cel fără de trup unelteşte 
împotriva tuturor, caută să-i otrăvească pe toţi cu otrava urii? Slujeşte-i 
Dumnezeului dragostei cu toată osârdia. Ţine minte că Dumnezeu- Cuvântul a 
murit şi pentru fraţii tăi. 


Aşa cum curg, râurile către mare, curg sufletele oamenilor către Dumnezeu. 


Între viaţa spirituală şi cea fizică a omului nu este întotdeauna armonie. De aceea, 
uneori, fizic te simţi excelent, nu însă şi sufleteşte, cu inima. Uneori, când începi să 
te rogi, îți simţi inima îngreunată: „îngrăşatu-s-a, îngroşatu-s-a şi s-a umplut de 
grăsime; a părăsit pe Dumnezeu" (Deuteronomul 32, 15) şi îți vine greu să te rogi, 
deşi eşti teafăr şi în putere. Dacă încetezi să te rogi, te simţi din nou uşurat. Dar 
este o uşurare păcătoasă. 


“Căci unde este comoara ta, acolo va fi şi inima ta“ (Matei 6, 21). Caută să afli la 
ce se gândesc rugătorii în biserică. Gândul le stă acolo unde le stă şi inimă. 


Dacă inima ţi se va îndoi de Duhul Dătător de viaţă, nu vom avea viaţă în noi, ci 
doar suferinţă şi strâmtorare. Fiindcă viaţa ne vine de la Duhul Dătător de viaţă. 
Suferinţa pe care ne-o aduce îndoiala arată limpede că ea vine de la diavolul. Că o 
asemenea filosofie (a îndoielii) este mincinoasă. 


Până acum am trăit prin Dumnezeu (am gândit, am simţit, m-am nutrit). Şi de- 
acum încolo voi trăi prin El. Las deoparte orice preocupare neliniştitoare şi îmi pun 
nădejdea în Hristos, respiraţia mea. 


Cum trebuie să creadă în Hristos cel ce nu-şi îngăduie nici o clipă să pună la 
îndoială cele spuse de Domnul în Sfânta Evanghelie şi cele cuprinse în 
învăţătura curatei Sale Mirese - Biserica? Se cuvine să adune în inimă o credinţă 
atât de puternică, încât, păstrându-şi libera voinţă, să nu se lase cuprins nici o clipă 
de prefăcătorie şi nici atras de partea potrivnicului. Creştinul nu trebuie să fie ca 
valurile mării, iscate şi apoi risipite de vânt. Credinţa noastră să nu fie „da şi nu“, 
ci numai „da“ întru Hristos. (cf. 2 Corinteni 1, 19). 


Deoarece Duhul lui Dumnezeu este o forță teribilă, spaimă şi chinul demonilor, 
aceştia, punând în mişcare vicleşugurile lor drăceşti, poartă război împotriva 
Duhului lui Dumnezeu şi îl hulesc. Duhul lui Dumnezeu fiind Duh mântuitor, 
duhul comuniunii, dragostei şi păcii, ei caută pe orice cale să se împotrivească 
comuniunii, dragostei şi mântuirii oamenilor. Ei sunt la originea dezbinării 
Bisericii în Răsăriteană şi Apuseană şi - luaţi aminte! - aceasta s-a produs dintr-o 
neînțelegere în privința dogmei despre Duhul Sfânt; de la ei se trage şi sciziunea 
apărută în sânul Bisericii Romei, luteranismul, calvinismul, anglicanismul. Ei sunt 
la obârşia dezbinării apărute şi în Biserica noastră Ortodoxă (Apropo: e bine oare 
ca existenţa la noi a schismaticilor să nu ne oprească să facem unele schimbări, 
necesare, benefice în Biserică? Fireşte că da, altminteri îşi vor bate joc de noi 
demonii; putem să ne ținem departe de uneltirile lor? Putem, fireşte. Deci 
traducerea Bibliei în limba rusă este binevenită, ţinând seama că milioane şi 
milioane de oameni se lipsesc de această comoară deoarece nu cunosc slavona ). 
Demonii mai caută în fel şi chip să scoată din inimile oamenilor, şi au şi scos, 
credința în Evanghelie şi în Biserica lui Hristos, ceea ce este tot o blasfemie 
împotriva Duhului Sfânt. De asemenea, se străduiesc din răsputeri să-i înglodeze 
pe creştini în lucruri lumeşti şi în scârnăvii trupeşti, pentru ca Duhul lui Dumnezeu 
să nu mai fie în ei şi să se facă asemenea oamenilor de dinainte de potop; nu ne 
dăm seama, oare, că lumea s-a robit cu totul arghirofiliei, ghiftuieliui, beției, 


curviei? Până unde va ajunge dezmăţul? Va fi vai de capul nostru şi încă foarte 
curând. Duhurile răului se năpustesc asupra Duhului lui Dumnezeu din mintea şi 
din inima oamenilor; fac în aşa fel încât să li se clatine credinţa în Dumnezeu. Vai 
nouă! Să nu hulim Duhul Sfânt al lui Dumnezeu, dătător de viaţă, Duhul dragostei 
nespuse. „Duhul care se roagă pentru noi cu suspine negrăite" (Romani 8, 26). Fie 
ca toată viaţa să ne închinăm Lui şi să-L mărim, întocmai cum ne închinăm Tatălui 
şi Fiului, cum dăm slavă Tatălui şi Fiului, slavă nedespărțită, egală. Să cinstim 
Crezul, simbolul credinței, mântuitoarea noastră călăuză întru credinţă, a 
credincioşilor din toate timpurile şi de pretutindeni. Să nu defăimăm cu gând de 
îndoială Duhul lui Dumnezeu care viază în noi şi care ne dă viaţă, a cărui iubire 
este fără de sfârşit, ca şi aceea a Tatălui şi Fiului. 


“Toţi la un Duh ne-am adăpat" (1 Corinteni 12, 13). la seama: Duhul lui 
Dumnezeu este ca apa şi ca aerul, ne înconjoară din toate părțile, „Duhul lui 
Dumnezeu umple lumea" (înţelepciunea lui Solomon 1, 7). Spune apostolul: „Şi 
unuia i se dă întru acelaşi Duh credinţa, iar altuia darul vindecărilor întru acelaşi 
Duh" (1 Corinteni 12, 9). Şi tot acelaşi apostol spune: „Iubirea lui Dumnezeu s-a 
vărsat în inimile noastre prin Duhul Sfânt" (Romani 5, 5). 


Ce bine este să-ţi învingi patimile! După ce le-ai învins, simţi o mare uşurare a 
inimii, pace, parcă ţi se înalță sufletul! 


Au nu este sufletul mai mult decât hrana? (Matei 6, 25) De bună seamă, infinit mai 
mult! În suflet străluceşte chipul lui Dumnezeu nevăzut, Creatorul nostru. Pentru a 
mă pune în slujba aproapelui, nimic nu trebuie să precupeţesc nu numai dintre cele 
materiale, dar mai ales dintre cele spirituale, nici sufletul, nici viaţa. Slujindu-mi cu 
dragoste aproapele îi slujesc lui Dumnezeu însuşi. O, inima mea simte un mare, un 
sublim adevăr: „întrucât aţi făcut unuia dintre aceşti fraţi ai Mei prea mici, Mie mi- 
aţi făcut" (Matei 25, 40). De ce? Pentru că, în primul rând, fiecare om este chip al 
lui Dumnezeu şi, în al doilea rând, fiindcă lisus Hristos este deopotrivă Dumnezeu 
şi om şi Cap al Bisericii Sale, iar noi suntem „mădulare ale trupului Lui, din carnea 
şi din oasele Lui" (Efeseni 5, 30), adică mădulare ale lui Hristos. 


Nu da crezare trupului atunci când te ameninţă că n-o să poţi face faţă fizic în 
timpul rugăciunii. Minte. Dacă te vei ruga, îţi vei da seama că trupul ţi se supune 
ca un rob credincios. Rugăciunea îi dă viaţă. Nu uita că trupul te minte întotdeauna. 


Cel ce crede în Mântuitorul şi se nutreşte cu trupul şi sângele Său are în el viaţă 
veşnică. lată de ce orice păcat produce în inima omului multă boală şi tulburare. 
Fiindcă cei ce nu au în ei viață veşnică beau fărădelegea ca pe apă şi nu le pasă. 


Slavă Duhului lui Dumnezeu care din Tatăl purcede, ca să dea viaţă la toată 
făptura, ca să se umple de EI întreg universul. Slavă Celui ce dă viaţă îngerilor, 
oamenilor, întregii creaturi. Slavă Celui ce este puterea şi sfinţenia noastră. Slavă 
Celui ce este de-o fiinţă cu Tatăl. 


Firea mea trupească are nevoie de icoane. Vrednic şi drept este să ne facem icoane 
şi să ne închinăm înaintea lor. Oare ce este omul, dacă nu chip viu al 
Dumnezeului celui viu? Însuşi Fiul lui Dumnezeu îl redă în Sine pe Tatăl, ca urma 
lăsată de o pecete. Dacă noi înşine suntem chipuri ale lui Dumnezeu, alcătuiți fiind 
din trup şi din suflet, de ce să nu-i venerăm oare pe aleşii lui Dumnezeu zugrăviți 
în icoane? Scrierea pe icoană a numelui celui pe care îl reprezintă are o mare 
importanță pentru credincios. Acest nume este ca un fel de suflet pentru icoană, 
cheamă din tot sufletul numele sfântului, el te va asculta şi va putea să-şi vădească 
în chiar icoana care îl reprezintă o putere făcătoare de minuni. Numele Mântuit- 
orului, chemat cu credinţă, face minuni, izgoneşte dracii, stinge patimile, vindecă 
bolnavii. Prin harul Domnului şi al sfinţilor, când îi chemăm pe nume, se fac de 
asemenea minuni. Şi ce-ar fi de mirare? Toţi stăm în Duhul lui Dumnezeu, iar 
Duhul Său este dătător de viaţă, umple totul şi prin Duhul Sfânt sfinţii fac minuni, 
fiindcă numai Duhul lui Dumnezeu este Duhul minunilor. 


Omul este un microcosm. Aşa cum stă sufletul în trup stă Dumnezeu în lume. Dacă 
sufletul părăseşte trupul, acesta cade îndată. Dacă Duhul lui Dumnezeu părăseşte 
lumea, ea va cădea îndată. Sufletul poate sta în tot trupul, dar mai cu seamă în 
inimă. Dumnezeu este pretutindeni în lume, dar mai cu seamă în cer şi în biserică. 
Recunoaşte la tot pasul prezenţa lui Dumnezeu. 





Copiii, în care se regăsesc trăsăturile tatălui şi mamei, sunt aproape de inima 
părinților. Şi mai aproape sunt îndeosebi creştinii - chipuri ale lui Dumnezeu - de 
inima lui Dumnezeu. Asemănarea exterioară a copiilor cu părinţii şi adesea şi o 
asemănare sufletească ne aduce aminte de asemănarea cu Dumnezeu, cea din- 
lăuntrul nostru. 


Orice loc este un loc al prezenţei şi domniei (autorităţii) lui Dumnezeu. De aici 
deducem, neîndoielnic, că Domnul ne vede cu ochii icoanelor şi ne poate vorbi 
prin gura icoanelor, ca şi prin propria Sa gură. Crucea Domnului lucrează în chip 
minunat, fiindcă Domnul este în orice loc, numele Său face minuni, icoanele Sale 
sunt făcătoare de minuni şi în orice împrejurare sunt locuri ale binecuvântatei Sale 
prezenţe. 


Pot pătrunde liber cu mintea prin zidurile oricărei clădiri, munţii, mările, cerul şi 
pământul, fiindcă mintea omului arată asemănarea cu Dumnezeu, Cel ce este duh 
infinit şi omniprezent. Cum ar putea oare Dumnezeu, Atoatefăcătorul, să nu 
pătrundă şi să nu umple totul? 


In rugăciune respiră nădejdea; o rugăciune fără nădejde este un păcat. 


Avem fiecare un înger păzitor? Avem. Este firesc să avem. Spiritele, prin însăşi 
natura lor, sunt deosebit de dinamice, nu pot rămâne în inactivitate. Ne putem da 
seama după propriul nostru suflet. Un spirit bun caută, în mod necesar, prin însăşi 
firea sa, să-şi lărgească câmpul de activitate, extinzând astfel imperiul adevărului şi 
binelui. Şi invers, un spirit rău prin însăşi natura sa, îşi va căuta o activitate pe 
măsura acestei naturi, extinzând imperiul răului şi minciunii. Că dracii caută cu 
orice chip să extindă imperiul răului simţim noi înşine, existând de altfel în această 
privinţă mărturii şi în Sfânta Scriptură. „Potrivnicul nostru, diavolul, umblă răcnind 
ca un leu, căutând pe cine să înghită" (1 Petru 5, 8). Am putea să nu acceptăm, 
aşadar, un lucru care ţine de bunul simţ, şi anume că îngerii lucrează pretutindeni 
în lume, străduindu-se să extindă imperiul binelui şi căutând mântuirea oamenilor? 
Cât adevăr cuprind aceste cuvinte: „în cer va fi (...) multă bucurie pentru un 
păcătos care se pocăieşte" (cf. Luca 15, 7). Şi aşa cum pe lângă fiecare om se află 
un diavol, aşijderea se află şi un înger bun; după cum simţim desluşit prezenţa 
unuia, o simţim şi pe a celuilalt, deşi, din egoism, ne-am obişnuit să ne atribuim 
nouă înşine toate ideile, simțămintele, dispoziţiile sufleteşti şi intenţiile bune, nu 
îngerului păzitor. Pot exista oare atâţia îngeri păzitori câţi oameni sunt? Pot, fireşte, 
cu prisosință. Când apostolul Petru s-a aruncat cu sabia asupra slugii arhiereului, în 
apărarea Domnului şi învățătorului său, Domnul i-a spus: „[i se pare că nu pot să 
rog pe Tatăl Meu să-Mi trimită acum mai mult de douăsprezece legiuni de îngeri?" 
(Matei 26, 53). Înţelegem de aici că Domnul are destui îngeri pentru apărarea 
fiecărui om (Elisei, Iacob), iar pentru Fiul lui Dumnezeu întrupat cu atât mai mult. 
Se ştie de asemenea că în Grădina Ghetsimani Mântuitorului i s-a arătat un înger 
pentru a-l aduce întărire. „îngerii venind la EI îi slujeau" (Matei 4, 11) după ce a 
postit patruzeci de zile şi a fost ispitit de diavolul în pustie îngerul păzitor al 
Pruncului-Mântuitor 1 s-a arătat lui losif în somn, spunându-i ce trebuie să facă. 





Omul când se roagă trebuie să lase deoparte toată grija cea lumească şi să se 
îngrijească numai de mântuirea sufletului. 


Trebuie să ne punem nădejdea în Domnul, oricâte ispite ne-ar încerca şi oricâtă 
întristare ne-ar copleşi sufletul. Domnul ne va izbăvi. 


Cuget în sinea mea la perfecțiunea Divinităţii. Câtă infinită plenitudine de viaţă 
cuprinde! Din Dumnezeu-Tatăl S-a născut cuvântul creator şi a purces Duhul 
Sfânt. Cuvântul şi Duhul îndeplinesc, cu stăpânie voinţa Tatălui, aşa cum mâinile 
omului execută lucrare pe care o concepe capul şi o doreşte inima. Minunat eşti, 
Dumnezeul nostru, Cel ce pe toate le-ai creat cu cuvântul Tău ipostatic şi care pe 
toate le desăvârşeşti cu Duhul Tău ipostatic. Câtă plenitudine de viaţă! Atât Fiul, 
cât şi Duhul sunt deopotrivă cu Tatăl, deopotrivă Cauzei primordiale. Atât Fiul, 
cât şi Duhul sunt atotputernici, după cum Tatăl şi Fiul sunt una în bunătate şi 
iubire, o singură voinţă, o singură putere, o singură Dumnezeire şi împărăție! Câtă 
plenitudine de viaţă! Fiul este creator, Duhul este creator: „Mâinile Tale (Fiul şi 
Duhul) m-au făcut şi m-au zidit“ (Psalmul 118, 73). Ce perfectă unitate! Nici Fiul 
fără Duhul, nici Duhul fără Fiul, nu lucrează singuri, ci împreună îndeplinesc voia 
Tatălui, fiind trei, dar o singură Fiinţă. De aceea, unde vei auzi că lucrează Fiul, 
lucrează numaidecât acolo şi cu Duhul Sfânt şi tot acolo se află numaidecât şi 
Tatăl, din care provin şi către care se îndreaptă. „Slăvesc puterea Tatălui şi a Fiului 
şi laud stăpânia Duhului Sfânt, Dumnezeirea Cea nedespărțită şi nezidită, Treimea 
Cea de o fiinţă, Care împărăţeşte în veacul veacului” (Stihiră de duminică, glas 3). 


D 

umnezeiasca Ta măreție, Mântuitorule Doamne, constă în faptul că viaţa oricărei 
făpturi în Tine este Viaţa cea ipostatică şi că toţi îți aducem cinstire întocmai ca 
Tatălui; măreția Ta, Duhule Sfinte, Dătătorule de viaţă, constă în faptul că Tu ne 
luminezi pe toţi şi ne întăreşti, că vieţuieşti împreună cu Tatăl şi cu Fiul şi îţi 
aducem cinstire întocmai ca Tatălui şi Fiului; măreția Ta, Duhule Sfinte mai stă şi 
în faptul că Fiul lui Dumnezeu, Unul-Născut, Cel de o Fiinţă cu Tine, prin Tine şi- 
a vădit puterea şi a făcut minuni, prin Tine ne sfinţeşte, ne întăreşte şi ne duce la 
Tatăl Tău. „Că prin El avem şi unii, şi alții apropierea către Tatăl, într-un Duh“ 
(Efeseni 2, 18). 


“Orice păcat şi orice hulă se va ierta oamenilor, dar hula împotriva Duhului nu se 
va ierta“ (Matei 12, 31). Cine a tăgăduit existenţa Duhului Sfânt ca persoană, mai 
cu seamă dacă se va fi făcut părtaş de multe ori de darul Duhului Sfânt, acela îl 
huleşte şi, dacă nu se va lepăda de hulă, nu va fi iertat nici în veacul acesta, nici în 
cel viitor. Duhule Sfinte, Dătătorule de viaţă, Duhul harului, miluieşte-ne pe noi! 


Inima oamenilor care se roagă puţin este slabă. Atunci când totuşi vor să se roage 
îşi simt inima slabă, aşijderea braţele, trupul, mintea; le este greu să se roage. 
Trebuie să ne învingem însă slăbiciunea; să ne străduim a ne ruga din toată inima, 
fiindcă atunci când ajungi să te rogi aşa, te rogi cu uşurinţă. 


Nădejdea în mijlocirea Maicii Domnului, îngerilor, sfinților, este o formă a nă- 
dejdii creştine. Ei au mare putere, ca mijlocitori pentru noi, în dobândirea harului 
de la Hristos. Nu ne rugăm lor zadarnic; nădăjduim ca prin mijlocirea lor să 
dobândim iertare de păcate şi mântuire, precum şi binefaceri vremelnice, de pildă 
sănătate, bună întocmire a văzduhului, izbăvire de necazuri şi de supărări. Roagă-te 
în Duh şi prin Sfântul Duh Mântuitorului, Tatălui ceresc, îngerilor, sfinților şi să-ţi 
fie rugăciunea înflăcărată şi să-ţi izvorască din ochi dulci şi uşoare lacrimi. Slavă 
Duhului Mângâietor! Şi câtă mângâiere ne aduce în suflet! 


Mântuitorul şi Mângâietorul: două Persoane ale Dumnezeirii. Mântuitorul ne 
mântuieşte de păcate, Mângâietorul mângâie pe cel mântuit. Aceste două cuvinte 
exprimă o realitate, fiind învederate întotdeauna de realitate. Mângâie! Mângâie 
sufletul credinciosului întocmai ca şi Maica Preacurată, Duhul Sfânt. 


Dumnezeu, prin puterea Sa, preface pâinea obişnuită şi vinul obişnuit în trupul şi 
sângele Dătătoare de viaţă ale Fiului Său, prin Duhul Sfânt. Din aceasta putem 
deduce limpede că Dumnezeu este Cel ce ne-a dat viaţă şi ne hrăneşte şi că 
existența noastră trupească nu este nici pe departe atât de importantă ca existenţa 
spirituală şi de aceea pâinea obişnuită şi vinul obişnuit, cele ce ne nutresc şi dau 
tărie firii noastre, se prefac în cea mai bună pâine - pâinea vieţii - iar vinul în 
băutură duhovnicească. 


Duhul lui Dumnezeu este pretutindeni; lăsați-vă gândul să zboare pretutindeni în 
lume, peste tot vedea-vei lucrarea Lui. Prin El dobândesc viaţă de sus oamenii, 
animalele, păsările, peştii, plantele. Pretutindeni trupul şi sângele Mântuitorului fac 
minuni, pretutindeni Sfintele 'Taine au putere de la Duhul Sfânt. 


Despre cinstirea sfinților şi despre chemarea lor prin rugăciuni (De ziua Sfântului 
Nicolae). De ce îi cinstim? Fiindcă ei sunt în Dumnezeu, dăruiți cu bogate daruri 


duhovniceşti. Ei sunt acum pe tărâmul celor vii, tărâmul belşugului, noi suntem pe 
tărâmul morţii şi al pustiului duhovnicesc. Domnul i-a luat la Sine pentru a ne fi 
nouă spre viaţă: „Dumnezeu ne- a trimis înaintea voastră pentru păstrarea vieților 
voastre” (Facerea 45, 5), le spune Iosif fraților săi. Avraam, Noe. Bogatul 
nemilostiv îl roagă pe Avraam în iad să i-l trimită pe Lazăr. Noe - salvatorul de 
potop. „Fericit cel ce are în Sion sămânță şi rude în Ierusalim” (Isaia 31,9, apud 
Biblia de la 1688). 


Mă bucur şi mă încânt de nemărginita perfecţiune a Dumnezeirii. Mă bucur şi mă 
încânt că Dumnezeirea este în trei Persoane şi că fiecare Persoană este de sine 
stătătoare şi că există Dumnezeu cel Atotdesăvârşit. Că Tatăl este atotputernic, că 
Fiul este atotputernic, că Duhul Sfânt este atotputernic. Că Tatăl este omniprezent, 
aşijderea Fiul, aşijderea Duhul Sfânt. Viaţă este Tatăl, viaţă Fiul, viaţă Duhul 
Sfânt. Dragoste Tatăl, dragoste Fiul, dragoste Duhul Sfânt. Mă bucur întru 
Dumnezeu Tatăl, mă bucur întru Dumnezeu Fiul, mă bucur întru Dumnezeu Duhul 
Sfânt - Dumnezeire una, ființă una, putere una, de oameni iubitoare, Dumnezeu 
Mântuitorul. Mă bucur că fiecărei dintre cele trei Persoane i se atribuie lucrări stă- 
pâneşti aparte. Tatălui - gândirea creatoare şi buna-voire, Fiului - înfăptuirea 
gândirii Tatălui şi a bunei Sale voiri, Sfântului Duh - săvârşirea, darea de viaţă, 
introducerea lor. 


Uneori diavolul lucrează cu o neruşinată curiozitate, împuindu-ne capul cu 
întrebări despre cele nepătrunse, despre Taina Celor trei Persoane ale Divinităţii şi 
relaţiile dintre ele. La Trinitatea Dumnezeirii se cuvine să cugetăm cu evlavie şi 
maximă prudenţă. 


Rugăciunea, întocmai ca aerul pentru trup, dă vigoare şi prospeţime sufletului. Te 
simţi în ea mai vioi şi mai vesel, ca şi cum ai fi făcut o plimbare la aer curat, mai 
VIOI ŞI mai proaspăt atât fizic, cât şi spiritual. 


““Toate câte are Tatăl ale mele sunt” (loan 16, 15). Toate câte le are Duhul, ale 
Domnului sunt, mai puţin purcederea. Poţi spune la fel şi despre Tatăl, şi despre 
Fiul, dar să faci distincție între însuşirile lor. Acestea intră în comuniune, fiindcă 
Treimea este Deofiinţă. 


Invăţaţi să vă rugaţi, impune-ți-vă rugăciunea. La început vă va fi greu, apoi, pe 
măsură ce vă veţi impune să vă rugaţi, vă va fi mai uşor. La început trebuie însă să 
ne-o impunem. 


Sfinte ierarhe Nicolae, roagă-te lui Dumnezeu pentru noi. Pe ce temei îi rugăm pe 
sfinți să se roage pentru noi? Se roagă ei oare, într-adevăr pentru noi şi în ce 
măsură rugăciunea lor pentru noi este lucrătoare? Însuşi Dumnezeu le-a îngăduit 
unor oameni, care nu îi erau deloc apropiaţi şi care pe deasupra mai erau şi 
păcătoşi, să-i roage pe aleşii lui Dumnezeu să se roage pentru ei. De pildă, lui 
Abimelec, care luase soţia lui Avraam, i s-a poruncit să se roage lui Avraam pentru 
el. lar în urma unei vădite descoperiri dumnezeieşti, lov se rugă pentru prietenii 
săi. Se rugau Moise, Samuel, Ilie, toţi proorocii, însuşi Domnul, în virtutea firii 
Sale omeneşti, se ruga Tatălui ceresc pentru Petru şi pentru toţi ucenicii Săi. Sfinţii 
merită să ne fie mijlocitori înaintea lui Dumnezeu, îndreptăţiți fiind pentru aceasta 
de faptele lor bune, de vredniciile lor, ca unii ce sunt bineplăcuţi lui Dumnezeu. 
Dacă pe pământ drept este ca un anumit om, mai aproape de Dumnezeu, să se 
roage pentru alţii, de pildă preotul pentru credincioşii săi, de ce n-ar fi aşa şi în cer? 
La Dumnezeu, toți sfinţii sunt vii, vii ne sunt şi nouă. Văzând că toate trebuinţele 
noastre sunt în Dumnezeu, ei se arată gata să ne stea în ajutor, când ne rugăm lor. 
De ce doar când ne rugăm? Pentru a ne întări în credinţă şi în lucrarea rugăciunii. 
Și pentru ce încă? Au nu doar şi viii, aici pe pământ, vor ca ceia ce au nevoie de 
ajutorul lor să li se roage? 


După cum diavolul poate face ca inima omului să se lege într-o clipă de vreo poftă 
nelegiuită sau de vreun gând necuviincios, întocmai şi Dumnezeu şi îngerul păzitor 
pot face să prindă viaţă într-o clipă mulţime de doriri şi cugetări sfinte. Trebuie să 
fim cu luare aminte şi să-l mulţumim Domnului pentru lumina darurilor Sale 
duhovniceşti. 


Ce rost are chemarea zilnică pe care o adresăm sfinţilor, în fiecare zi în chip 
deosebit, pe durata întregului an şi a întregii vieţi? Înseamnă că sfinţii, ca nişte 
fraţi ai noştri, care s-au învrednicit însă de desăvârşire, sunt vii şi ne stau aproape, 
ne aud şi sunt gata oricând să ne ajute, prin harul lui Dumnezeu. Trăim împreună 
cu ei în aceeaşi casă a Tatălui ceresc, dar în alte despărțituri: noi în cea 
pământească, ei în cea cerească, având la îndemână însă şi unii, şi alții mijloace de 
a comunica între noi. Noi avem rugăciunea credinţei şi dragostei, ei au natura lor 
spirituală cu care sunt gata în orice clipă să ne vină în ajutor, din dragostea de care 
le sunt pline sufletele. 


Credinţa i se dă omului prin Duhul Sfânt. De aceea „nimeni nu poate să zică Domn 
este lisus decât în Duhul Sfânt" (1 Corinteni 12, 3). Duhul Sfânt ne-a fost 
descoperit de Iisus Hristos, acel Duh prin care a fost zămislit şi S-a născut, prin 
care a crescut şi a căpătat putere, Duhul Sfânt prin care a izgonit dracii. Duhul 
Sfânt prin care a înviat. Despre Duhul Sfânt au propovăduit apostolii, mucenicii, 


cuvioşii ierarhi şi mulți alţii care au pecetluit cu sângele lor învățătura despre 
Sfânta Treime. 


Sunt neputincios şi sărac, puterea mea este Dumnezeu. Această convingere socot 
că este înaltă înţelepciune, care mă face fericit. 


Îmi găsesc toate în Hristos; viaţa întreagă, toate bunătăţile de mâncat şi de băut. 
Aşa să-i spui vrăjmaşului care te va ispiti cu bucate şi băuturi pământeşti alese. 
După fericitul Macarie, să le lăsăm pe acestea spre desfătarea altora şi să ne 
bucurăm de aceasta. Ca sufletul să ne fie mai puţin împovărat şi să poată urca mai 
lesne la cer. 


Unii creştini care vin la biserică să se roage lui Dumnezeu nu au în suflet de fapt 
un singur Dumnezeu, ci mai mulți, o seamă de idoli (păcătuind astfel prin 
încălcarea primei şi a celei de-a două porunci din Decalog). Unul dintre aceşti zei 
sau idoli este egoismul, iubirea de sine. „Unde este comoara ta, acolo va fi şi inima 
ta“ (Matei 6, 21; Cf. Luca 12, 34). 


După cum atunci când respiri tragi aer în plămâni, pentru ca să-l elimini îndată, 
ştiindu-te înconjurat şi pătruns din toate părțile de aer, asemenea şi sufletul, ţi se 
trage de la Dumnezeu şi se întoarce la EI, fiindcă eşti înconjurat tot timpul de 
Dumnezeu, iar fiinţa lăuntrică îți este plină de EI, ca şi de aer. De aceea se şi 
spune: „Vă umpleţi de Duh“ (Efeseni 5, 18). 


Aşa cum respiri în fiecare clipă, tot în fiecare clipă poți fi cu gândul fie la 
Dumnezeu, fie la diavolul, potrivit stării tale lăuntrice. Duhul lui Dumnezeu este 
pentru suflet ca aerul pentru trup. După cum o dată cu aerul inspiri şi anumite 
elemente necesare susținerii corpului, tot aşa din Duhul lui Dumnezeu inspiri 
gânduri şi porniri bune. 


Citesc Evanghelia. Nu eu cuvântez cu vorbele ei, ci Domnul însuşi. EI stă în aceste 
cuvinte. Fiindcă Domnul este Duh, înţelepciune, înfinită gândire ipostatică, EI este 
în minunatele idei şi cuvinte din Evanghelie. Numai cuvintele în învelişul lor 
material sunt ale noastre, omeneşti, deşi, dacă stau să mă gândesc mai bine, şi 
cuvintele sunt tot ale Sale; în ideile lor, în esenţa şi adevărul lor se află Domnul 
însuşi. Tot atât de limpede îmi apare şi icoana Mântuitorului sau crucea Lui; şi în 
acestea stă El, omniprezentul meu Domn, în chipul de pe icoană, sau de pe cruce, 
ca şi în cuvântul Evangheliei. Chipul Său zugrăvit pe o icoană sau pe o cruce este 
doar un înveliş exterior; în esenţă stă EI. În orice loc şi în toate putând să se arate în 
tot chipul, dar mai cu seamă în icoane şi în semne sfinte pe care stă scris numele 


Său, Căruia se cuvine să ne închinăm, ca însuşi chipului Său. Astfel, EI este şi în 
binecuvântarea în chipul crucii a preotului, se află în ea cu întreaga-l putere, ca şi 
când însuşi ar binecuvânta. Binecuvântarea preotului are o foarte mare înse- 
mnătate. Şi gestul nostru de a ne închina cu semnul crucii are putere de la 
Dumnezeu, dar trebuie făcut cu credinţă. lată cum poate fi descoperit şi perceput 
Domnul pretutindeni. 


Chiar dacă îți va greşi de şapte ori într-o zi şi de şapte ori se va întoarce către tine, 
zicând: «mă căiesc», iartă-l“ (Luca 17, 4). Stăpânul, ca unul ce cunoaşte ce avem 
în inimă, ştie că foarte des oamenii înclină spre cădere şi căzând se ridică de multe 
ori şi de aceea a lăsat poruncă să-i iertăm de multe ori pe cei ce cad în greşeală. El 
însuşi, Cel dintâi îşi ţine acest cuvânt: cum spui din toată inima „mă căiesc” îndată 
te iartă. 


Toată Evanghelia este „vestea cea bună” a împărăției pregătite creştinilor, 
făgăduinţă de la un capăt la altul (toate parabolele, proorocirile, minunile), iar 
epistolele apostolilor înfăţişează mai amănunțit această făgăduință a nădejdii 
creştine. 


“Vie împărăția Ta.“ Adică să împărăţeşti în chip desăvârşit în inimile noastre. 


După trup sunt pământ şi cenuşă, dar sufletul meu viază şi îşi găseşte pacea numai 
în Dumnezeu. El îmi este lumina minţii, tăria inimii. Eu singur nu însemn nimic. 


Sfinţii au îndeplinit cuvântul Domnului, Domnul le îndeplineşte cuvântul lor; ei au 
lucrat Domnului, Domnul lucrează pentru ei. „Cu măsura cu care măsuraţi - a spus 
Domnul - vi se va măsura“ (Matei 7, 2). lată de ce Domnul îndeplineşte neîntârziat 
rugăciunile sfinţilor care se roagă pentru noi. 


Când ne rugăm, se cuvine să ne deplângem cu inimă deschisă greşelile şi să ne 
căim sincer, spunând păcatele pe numele lor, cum sunt trecute în rugăciunile 
rânduite, şi să le simţim ca şi cum ar fi ale noastre. Mai trebuie să nu ne lipsească 
dorinţa fierbinte de a nu mai repeta aceleaşi păcate. 


Intenționând să vorbesc despre nădejdea creştină, se cuvine să fac cunoscute cele 
făgăduite de Dumnezeu, la care nădăjduim, dar şi vicleşugurile prin care vrăjmaşul 
creştinilor caută să le abată atenţia şi nădejdea de la acele nepreţuite făgăduinţe şi 
anume: ispite de la bogății, desfătări, onoruri lumeşti. Vorbind despre nădejde, 
trebuie să vă fac cunoscută comoara bunătăţilor făgăduite nouă întru Hristos, să vă 
înfățişez negrăita şi nemărginita bunătate şi neistovita îndurare ale Tatălui, Fiului şi 


Sfântului Duh, 
Văd înaintea ochilor desfăşurându-se nemărginitele binefaceri 


făgăduite creştinilor, dar în acelaşi timp şi neatenţia fără de margini a creştinilor 
față de binefacerile făgăduite, puţina credinţă şi, în cele din urmă, necredinţa şi 
indiferența lor, care calcă în picioare sângele Legii cele noi, nearătând nici o râvnă 
pentru Taina mântuirii. Să-mi dea Domnul gură şi minte ca să cuvântez cu grai de 
foc, aprinzând focul nădejdii, care să grăbească paşii Domnului spre inimile 
îngheţate. O, tu, carte a nestrămutatelor porunci! Vesteşte-ne mereu cele făgăduite 
de Dumnezeu drepţilor şi păcătoşilor. 


Să ne punem nădejdea în Dumnezeu, după ce am păcătuit în tot chipul, adică în 
împăcarea cu Dumnezeu, după ce ne-am duşmănit cu aproapele; la disperare, când 
ne copleşeşte urâtul, când ne încearcă patimile. Pare-se că nicăieri nu se exprimă 
mai limpede şi mai tare nădejdea creştinului în iertarea păcatelor şi în mântuire ca 
în rugăciunile de dinainte de împărtăşire, în canoanele de pocăință către Domnul 
nostru lisus Hristos, Maica Domnului, îngerul păzitor, în canoanele zilnice. 


Când fratele tău va greşi în vreun fel faţă de tine, de pildă te va vorbi de rău, te va 
bârfi faţă de cineva, relatându-i aceluia spusele tale în- tr-o formă denaturată, nu te 
supăra pe el, nu-l urî. Caută să vezi în el părțile bune, atâtea câte vor fi existând. 
Ca în fiecare om ţine seama de ele cu dragoste, neluând în seamă răul ce ţi l-a făcut 
bârfindu-te, ca pe o murdărie care nu merită atenţie, ca orice plăsmuire dia- 
volească. Aşa cum căutătorii de aur nu iau în seamă mulțimea nisipului şi a 
impurităților în nisipul aurifer, oprindu-se numai asupra firişoarelor de aur, deşi 
acestea sunt foarte puţine, le păzesc cu grijă, le spală, extrăgându-le din masa 
nisipului netrebnic, întocmai face şi Domnul cu noi, culegându-ne şi curățându-ne 
cu îndelungă răbdare. 


“Căci pe EI, care n-a cunoscut păcatul (se spune despre Hristos) L-a făcut pentru 
noi păcat, ca să dobândim întru El dreptatea lui Dumnezeu" (2 Corinteni 5, 21). 
Cunoscând aceasta, îi va mai fi oare ruşine să-ţi recunoşti păcatele sau să-ţi asumi 
vina păcatelor nesăvârşite încă? Dacă însuşi Fiul lui Dumnezeu s-a lăsat învinuit de 
păcat. EI însuşi fiind fără de păcat, şi tu trebuie să-ţi 1e1 asupra-ţi vina pentru toate 
păcatele, cu dragoste şi blândeţe, fiindcă tu eşti într-adevăr păcătos, întrucât te-ai 
făcut vinovat de toate păcatele. Iar dacă, totuşi, de unele nu te vei fi făcut vinovat, 
ia-le asupra ta, cu smerită cugetare. 


Fu îndrăzneţ, ferm în tot lucrul bun şi în primul rând printr-un cuvânt bun, 
mângâietor, duios, de împărtăşire, atunci când ţi se oferă prilejul să ajuţi pe cineva, 
să-i fii aproape. Consideră drept amăgire diavolească urâtul, disperarea, atunci 


când te împiedică să faci o faptă bună. Zi: „Toate le pot întru Hristos, Cel Care ne 
întăreşte" (Filipeni 4, 13), deşi sunt cel dintâi dintre păcătoşi. „De poţi crede, toate 
sunt cu putinţă celui ce crede" (Marcu 9, 23). 


Se cuvine să avem înscrise în inimă pentru totdeauna cuvintele „să iubeşti pe 
aproapele tău ca pe tine însuţi" (Marcu 12, 31), inima să şi le ia drept călăuză în 
relațiile cu semenii, oricând şi oriunde, fie că vin ei la noi sau mergem noi la ei, 
orice ar fi de făcut pentru ei, orice ar trebui să le dăm, orice am avea de vorbit cu 
ei. Păstrează deci mereu în inimă cuvintele „să iubeşti ca pe tine însuţi" şi poartă 
un necontenit război al minţii pentru apărarea acestor nemuritoare cuvinte ale 
Domnului nostru. Caută să-ţi iubeşti aproapele şi să-l faci să te iubească, iar pe 
viermele egoismului şi răutăţii care se ascunde în tine fă-l cu tot dinadinsul să nu 
aibă o clipă de linişte, scormoneşte-l, schingiuieşte-l, răstigneşte-l şi stârpeşte-l, 
„întărindu-te în Domnul şi întru puterea tăriei Lui" (cf. Efeseni 6, 10). 

Când te vei ruga pentru odihna sufletului unui răposat, caută să te rogi din tot 
sufletul, ținând seama că aceasta este o datorie de căpetenie a oricărui creştin, nu 
doar a oamenilor Bisericii, a preoților. Caută să înţelegi cât de mare nevoie are 
răposatul de odihnă, cât de mult îl pot ajuta să şi-o dobândească rugăciunile celor 
rămaşi în viaţă, ca fiind mădular al trupului unic al Bisericii; cum îşi dispută 
demonii sufletul lui, care tremură de spaimă, neștiind ce soartă îl aşteaptă în veci, 
încontrându-se cu îngerii. Rugăciunea pentru răposaţi făcută cu credinţă şi dragoste 
înaintea Stăpânului mult foloseşte. Gândeşte-te că şi tu ai nevoie de odihnă, de 
linişte, când, prins fiind în lanţurile păcatului, te rogi cu sârguinţă, cu ardoare, cu 
inimă deschisă Domnului, Preacuratei Sale Maici şi cât de mult te bucuri şi îți 
trăieşti biruința, când după o asemenea rugăciune dobândeşti izbăvire de păcate, 
odihnă şi pace în suflet. Pune aceasta şi pe seama sufletului răposatului: şi sufletul 
lui tânjeşte după rugăciune în starea în care se află, îi este de folos rugăciunea ta, 
fiindcă el nu se mai poate ruga, rugăciunea lui nu mai dă roade. Sufletul lui are 
nevoie de odihnă, iar tu poţi s-o ceri printr-o rugăciune fierbinte, de mare folos 
pentru el, dar mai ales aducând pentru el jertfa cea nesângeroasă. 


Voi, beţivilor, desfrânaţilor, lacomilor, leneşilor, calomniatorilor, trândavilor, 
cartoforilor, voi care vă daţi în vânt după teatru, după dansuri, după flecăreli 
serbede şi după glume stupide, spuneţi-mi: de ce s-a pogorât din ceruri Fiul lui 
Dumnezeu, de ce a predicat Evanghelia Împărăției Cerurilor, de ce a făcut 
nenumărate minuni, a pătimit, a murit şi a înviat, de ce şi-a trimis în lume apostolii 
ca să propovăduiască Împărăţia Cerurilor? Răspundeţi-mi, de ce oare? Pentru ca 
vol să vă ghiftuiţi, să vă îmbătaţi, să curviţi, să furaţi, să daţi mărturie mincinoasă, 
să vă irosiți vremea în nimicuri, în flecăreli serbede, la teatru, în dansuri sau în 


bârfe? Vai, ce scump vă veţi plăti această viaţă, potrivnică poruncilor Evangheliei, 
dacă nu vă veţi îndrepta şi nu vă veţi pocăi. 


Preoţii sunt cei dintâi care ar trebui să facă dovada celei mai mari iscusinţe în 
înfrângerea răului cu binele, ca unii ce se sârguiesc pe temeiul poruncilor lui 
Dumnezeu, fiind şi cunoscători a nenumărate exemple în care se vădeşte nerăutatea 
sfinților: Avraam, Isaac, lacov, Noe, David, Moise, Samuel şi fireşte, întâi de toate, 
exemplul Domnului nostru Iisus Hristos Dumnezeu şi om, suprema întruchipare a 
purității, exemplul apostolilor Petru, Pavel, Iacov, loan şi al celorlalți, al întârului 
mucenic şi arhidiacon Ştefan şi al atâtor altor sfinţi. De asemenea, ca unii ce capătă 
des tărie prin împărtăşirea cu însuşi Izvorul bunătăţilor, Domnul nostru lisus 
Hristos, şi ca unii care îi învaţă pe alţii cum „se biruieşte răul cu binele" (Romani 
12, 21). Unui preot, dacă nu va fi deprins blândeţea, smerenia, nerăutatea, dacă nu 
va fi învăţat să înfrângă răul cu binele, i se cere mult mai mult decât unui mirean. 
Fiindcă preotul se înalță până la cer prin Dumnezeieştile Taine şi a dobândit putere 
multă în a-L binecinsti pe Domnul. Dacă însă nu-i va da cinstire după cuviinţă, 
osândi-se-va pe sine la focul cel veşnic de nu se va căi, de nu se va îngriji de 
lucrarea sa, făcând-o de mântuială. lartă-mi, Doamne, greşelile mele şi învaţă-mă 
să fac voia Ta. Preoţii nu trebuie să fie îngăduitori până la a trece cu vederea 
păcatele şi patimile, acolo unde acestea se cer stârpite, ca şi obiceiurile proaste. Ei 
trebuie să lucreze cu stăruințţă şi curaj, fără să se teamă că prin aceasta îşi vor 
atrage ura celor împricinaţi, deşi chiar şi în asemenea cazuri trebuie să dea dovadă 
de blândeţe şi dragoste, de dorinţă sinceră de îndreptare a semenilor. Dacă asupra 
unor oameni ca aceştia nimic nu mai poate avea efect, atunci să nu mai ţină seama 
de nici un capriciu sau moft şi să-i mustre fără cruţare, neluând în consideraţie 
răbufnirile răutăţii lor. Nu se cade să ajungi la învoială cu păcătoşii care îţi 
răstălmăcesc intenţiile, văzând în orice reproş, oricât de binevoitor, şi în orice 
îndemn de îndreptare o rea intenţie. Aceasta deoarece, nevăzând ei înşişi lumina, îi 
consideră orbi şi pe alţii; fiind ei înşişi răi, refuză să vadă bunătatea altora. 


Dacă, din bunătate, ţi se va întâmpla să te laude careva faţă de alţii şi aceia îți vor 
transmite laudele, nu le lua drept un prinos ce ţi se cuvine de drept, pune-le pe 
seama inimii binevoitoare a celui ce te-a lăudat şi roagă-te pentru el, ca Domnul să- 
i întărească inima. Înclinând-o spre toată fapta cea bună, iar pe tine recunoaşte-te 
ca pe cel dintâi dintre păcătoşi, nu din smerenie, ci pe drept, fiindcă îţi cunoşti prea 
bine metehnele. 


Să triumfe nemărginita dragoste şi milosârdie a Stăpânului, după ce ne-am 
recunoscut păcatele şi le-am mărturisit cu inimă deschisă. Să se ruşineze în veci 
păcătoasa ademenire a diavolului, care ne pune la cale să ne tăinuim păcatele şi să 


nu ni le recunoaştem. Să se destrame, prin pocăință, ca pânza de păianjen, mrejele 
şi legăturile diavolului! Diavolul ar vrea să ne tăinuim păcatele pentru ca astfel să 
ne cufundăm mai adânc în ele şi mai uşor. Noi însă, cunoscându-i dorinţa, îi vom 
spulbera vicleşugurile, ne vom mărturisi păcatele, pentru a ne da seama noi înşine 
şi a descoperi şi altora mârşăvia diavolească şi prin aceasta să ne îndreptăm. S-a 
spus: Mărturiseşte-ţi fărădelegile tale - nu le trece sub tăcere - ca să te îndrepţi”. 


Zi: nimic nu-mi aparţine, totul este Dumnezeu, când zic „al meu” mă fac victima 
unei amăgiri a trupului păcătos”. Toate ne sunt comune: un om înnoit aşa ar trebui 
să spună. „Nici unul nu zicea că este al său ceva din averea sa, ci toate erau de 
obşte” (Faptele Apostolilor 4, 32). Doamne! Toate cele ce îmi sunt date ale Tale 
sunt! 


Fraților! Pregătiți-vă să vă uniţi cu Dumnezeu, lăsaţi deoparte toate zădărniciile 
pământeşti. Stăruiţi asupra lucrului celui mai important: curățirea şi desăvârşirea de 
sine. lubiţi progresul întru credinţă şi fapte bune, nu progresul veacului acestuia. 
Încă de aici, de pe pământ, ne pregătim să-L vedem pe Marele Artist, pe Cel ce a 
creat toată făptura văzută şi nevăzută, Frumuseţea absolută, pe care acolo o vom 
descoperi şi o von contempla în eternitate. 


Ucenicilor mei. Sunteţi copiii mei fiindcă v-am născut şi vă nasc prin buna-vestire 
a adevărurilor lui Hristos, sunteți sânge din sângele meu duhovnicesc, poveţele 
mele vă curg în vine. V-am nutrit şi vă nutresc cu laptele cuvântului, aşa cum îşi 
alăptează o mamă pruncii. Sunteţi copiii mei, fiindcă vă ţin mereu în inimă şi mă 
rog pentru voi. Sunteţi copiii mei ca şi fii duhovniceşti. Sunteţi copiii mei, fiindcă 
eu, ca preot, sunt cu adevărat părintele vostru şi chiar voi îmi spuneţi părinte. Să 
ştiţi, copii, că acest cuvânt nu-i place deloc diavolului, tartorul urii, răutăţii, 
fățărniciei. Eu însă, care mă străduiesc să fiu de ajutor Domnului, nu-l voi lua în 
seamă, nu mă voi supune lui şi nu vă voi numi decât copiii mei, fiindcă îmi sunteţi 
cu adevărat copii întru credinţă, întru Biserica Domnului şi în virtutea faptului că 
vă povăţuiesc şi vă îndrum părinteşte. A-i numi cu inimă deschisă pe nişte copii 
străini copiii tăi poți să o faci numai cu Duhul Sfânt, Duhul adevărului şi al 
dragostei. 


Acolo unde te aştepţi la ispite mari de la vrăjmaşul, înarmează-te puternic cu 
armele lui Dumnezeu: credinţa, nădejdea, dragostea. Păstrează mereu în minte 
cuvintele: „De poţi crede, toate sunt cu putinţă celui ce crede” (Marcu 9, 23). Şi: 
„Să prisosească nădejdea voastră prin puterea Duhului Sfânt” (Romani 15, 13.) Nu 
mă voi îndoi de nimic din ceea ce este bun şi nu voi deznădăjdui, deşi tu, 
vrăjmaşule, cauţi să-mi sădeşti în suflet neîncrederea şi deznădejdea faţă de orice 


lucru bun şi mai ales faţă de ceea ce este suprema bunătate: dragostea. Îl am pe 
însuşi Dumnezeul iubirii, pe Cel ai cărui fii suntem. Chipul acestui Tată îl port, 
deşi nu sunt vrednic de el. „Al Tău era şi Mie mi L-ai dat" (cf. loan 17, 6 şi 9). 


Unuia care nu citeşte Evanghelia. Poţi fi oare curat, sfânt, desăvârşit, dacă nu 
citeşti Evanghelia; oare nu simţi nevoia să te vezi în ea ca într-o oglindă? Sau 
fiindcă eşti schimonosit sufleteşte ţi-e teamă să te vezi aşa? „Apropiaţi-vă de EI şi 
vă luminaţi; şi feţele voastre să nu se ruşineze" (Psalmul 33, 5). 


Nu vă faceţi griji în privinţa banilor. Dacă veţi avea nevoie, Dumnezeu vi-i va 
trimite, precum odinioară mana şi prepelițele. “Al Domnului este pământul şi 
plinirea lui: lumea şi toţi cei ce locuiesc în ea“ (Psalmul 23, 1). Caută mai întâi 
împărăția lui Dumnezeu, mântuirea oamenilor, întărirea lor în credinţă, îndreptarea 
moravurilor: întăreşte-te tu însuţi în credință, curăță-ţi inima, îndeplineşte-ți cu 
vrednicie chemarea, achită-te cu bine de toate obligaţiile şi atunci toate celelalte ţi 
se vor adăuga: banii, mâncarea, îmbrăcămintea. 





Fiindcă Tu însuţi ai spus: 
„Oare femeia (mama) uită de pruncul ei? Eu nu te voi uita pe tine“ (Isaia 49, 15). 
Adică nu voi uita să te hrănesc, să te păzesc, să te apăr, să te izbăvesc, să te mântui. 
Și tot Tu însuţi ai spus: „Nu te voi lăsa, nici nu te voi părăsi" (Evrei 13, 5). De ce 
oare ne facem griji din pricina mâncării, de ce ne lăcomim şi ne ghiftuim? De ce ne 
pare rău după ce am dat ceva aproapelui? Vai, ce blestemăție! Ce orbire! Ce 
cumplit egoism! Şi câtă lipsă de iubire de Dumnezeu şi de aproapele! Doar ştim că 
Dumnezeu este în aproapele nostru, deci regretăm că l-am dat ceva lui Dumnezeu, 
adică chiar ceva din darurile Sale! Adu-ţi aminte ce răsplată bogată i-a dat de 
Dumnezeu purtătorul Prooroc Elisei femeii sumanitence care l-a primit în casa sa 
din tot sufletul, ospătându-l cu inimă curată. El s-a rugat lui Dumnezeu să-i 
dăruiască ei fiu, iar apoi, când fiul a murit, l-a înviat. 


Deşertăciune este viaţa noastră, adică ne-o irosim în zadar, fără rost; zilele vieţii ni 
se irosesc în van, fără să ne gândim la viaţa veşnică. Ne zbatem doar pentru cele 
pământeşti ale vieţii, abia dacă ne trece prin minte uneori că mai există şi o viaţă 
fără de sfârşit. Nu ne stă mintea nici la înfricoşătoarea judecată ce va să fie, la 
chinurile veşnice sau la fericirea cea fără de sfârşit. Trăim într-un fel de pâclă 


spirituală. Trupul, patimile trupeşti ne ţin loc de toate. Duhul este oropsit, oprimat, 
sufocat. Dar iată, mirele sufletelor noastre: „vine în miezul nopţii şi fericită este 
sluga pe care o va afla priveghind, iar nevrednică este iarăşi cea pe care o va afla 
lenevindu-se“, adică copleşită de grijile vieţii. „Vezi dar, suflete al meu, cu somnul 
să nu te îngreuiezi, ca să nu te dai morţii şi afară de împărăție să te încui, ci te 
deşteaptă strigând: Sfânt, Sfânt, Sfânt eşti Dumnezeule, pentru rugăciunile 
Născătoarei de Dumnezeu miluieşte-ne pe noi“ (Tropar la Denie în Săptămâna 
Patimilor). 


Crede că rugăciunea, fie ea doar a unui singur prieten al lui Dumnezeu, cu 
deosebire a unui sacerdot cu viață de sfânt, poate face minuni, în anumite privinţe 
şi în natură, precum rugăciunile proorocilor Ilie, Moise şi ale altora. Vieţuieşte 
deci, o, preotule al lui Dumnezeu, aşa încât să te faci bineplăcut Domnului. Fii 
sfânt, curat, blând, smerit, milostiv, înfrânat, iubitor de muncă, răbdător, astfel 
rugăciunea ta va putea să urce la cer, să fie ascultată şi împlinită. Roagă-te mereu, 
din toată inima, dar să o faci cu inimă curată. „ȘI i s-a dat lui (îngerului) tămâie 
multă, ca s-o aducă împreună cu rugăciunile tuturor sfinţilor pe altarul de aur 
înaintea tronului. Şi fumul tămâiei s-a suit din mâna îngerului, înaintea lui 
Dumnezeu, împreună cu rugăciunile sfinților” (Apocalipsa 8, 3-4). Această tămâie 
ţi-a fost dată şi ţie, cădelniţa cu tămâie trebuie să-ţi aducă aminte mereu de ceea ce 
am arătat: rugăciunile pe care le faci „pentru tine însuţi şi pentru greşelile 
poporului" (Evrei 9, 7) să ajungă şi să fie bine primite de Dumnezeu şi să nu uiţi 
nici de păcate. 


Dai slavă lui Dumnezeu cu vorba, nu însă şi cu fapta. Slăveşte-L pe Dumnezeu mai 
degrabă cu fapta. Cu înfrânare, cu dragoste de muncă, iubire, milosârdie, smerenie, 
răbdare. Nu te îndoi de nici un adevăr. „Puțin credinciosule, pentru ce te-ai îndoit?" 
(Matei 14, 31). Necazurile ni se trag de la îndoială şi de la o prea mare încredere în 
mintea noastră. 





Cât de puţin îi trebuie omului şi cu câtă mărinimie ne împarte Domnul darurile 
Sale, spre săturarea şi astâmpărarea setei fraţilor noştri. 


Ceea ce dăm noi, atunci când dăm, este nu mai mult decât un ulcior de apă dintr-un 
râu, şi nici atunci nu dăm de la noi, ci de la Dumnezeu. Şi totuşi ne zgârcim, ne 
tremură mâna, ne fâstâcim, dăm din colţ în colţ, ca şi cum ne-ar fi viaţa în 


primejdie. O, câte ne mai lipsesc ca să fim creştini adevăraţi! O, cât de zadarnic şi 
de orb ne este temeiul pe care îl punem pe mâncare şi băutură! Vai, câte ne mai 
lipsesc ca să ajungem la simplitatea creştinească! 


“Cel ce mănâncă trupul Meu şi bea sângele Meu rămâne întru Mine şi Eu întru el“ 
(loan 6, 56). După cum pruncul, purtat în pântecele mamei, trăieşte prin ea, 
asemenea şi creştinul, împărtăşindu-se cu trupul şi sângele lui Hristos, rămânând în 
Hristos ca pruncul în pântecele mamei sale, trăieşte prin lisus Hristos: „Eu viez 
pentru Tatăl şi cel ce Mă mănâncă pe Mine va trăi prin mine“ (loan 6, 57). E 
limpede. De ce altceva decât de Hristos ţi-ai putea lega nădejdea tu, cel ce te-ai 
împărtăşit cu Dumnezeieştile Taine, mai ales dacă eşti preot? De ce altceva te-ai 
putea ataşa? În ce ţi-ai putea găsi viaţa? În bani, care l-au dus pe Iuda la ştreang? În 
mâncare şi băutură? lată, mâncarea ta nestricăcioasă, trupul lui Hristos, căruia te 
faci părtaş atât de des. „Că pe cine am eu în cer, afară de Tine? Şi afară de Tine ce 
am dorit pe pământ?“ (Psalmul 72, 25). 


Despre răutatea vrăjmaşului. Cu cât este cineva mai evlavios, cu atât mai vârtos 
diavolul ne face să-i purtăm gând rău aceluia, aşa cum îi purta Saul evlaviosului 
David. Cu cât este mai sfânt cineva, cu atât se năpusteşte mai mult diavolul asupra 
sa cu înverşunată hulă, întocmai ca împotriva Celei ce este mai cinstită decât 
heruvimii şi mai slăvită, fără de asemănare decât serafimii; pe cei cu inimă curată îi 
îndeamnă să se semeţească, dispreţuieşte simplitatea credinţei, credinţa însăşi, 
ținerea ei cu evlavie. 


Cuvântul lui Dumnezeu glăsuieşte: „Nu vă îmbătaţi de vin” (Efeseni 5, 18). Voi 
însă, cei ce ţineţi cârciumi, ziceţi: „îmbătaţi-vă de vin" şi aţi înmulțit la nesfârşit 
cârciumile, spre ispitirea fraţilor voştri. Ba uneori mai mergeţi şi la biserică, cântaţi 
şi vă rugaţi acasă. „Judecă-i pe ei, Dumnezeule, să cadă din sfaturile lor, după 
mulțimea nelegiuirilor lor, alungă-i pe ei, că Te-au amărât, Doamne" (Psalmul 5, 
10). 


Tot ce am bun în mine şi pentru mine Domnul este. Eu însumi, sub raport moral, 
nu sunt nimic în afară de răutate, după cum spune şi Domnul meu: „Fără Mine nu 
puteţi face nimic" (loan 15, 5) (aceasta i-ar putea spune Domnul şi unui sfânt). Dar 
dacă în mine şi pentru mine tot ce este bun vine de la Dânsul, şi cu sfinții se 
întâmplă aşa, fiindcă şi ei sunt oameni ca şi noi. De pildă, sfinţii se roagă pentru 
noi prin harul primit de la Dumnezeu (vezi Apocalipsa). Dacă Domnul nu le-ar fi 
dat harul de a se ruga pentru noi, ei n-ar fi putut face aceasta de la sine. 


Credinţă neîndoielnică, speranţă neîndoielnică, iubire neîndoielnică, întipăreşte-ţi 
aceste cuvinte în inimă şi fă-le să prindă viaţă. 


Fii în această lume una cu toţi, prin iubire reciprocă şi prin slujire. Vor fi cu tine 
una toţi îngerii şi sfinţii, Dumnezeu însuşi, aici pe pământ şi cu atât mai vârtos 
dincolo, în veacul ce va să fie, când Dumnezeu va fi „toate în toţi” (1 Corinteni 15, 
28). Fă în aşa fel, omule, încât să ajungi a obține unirea, comuniunea. Fereşte-te cât 
poţi mai mult de dezbinarea spirituală, aceasta putându-se produce din egoism, 
trufie, invidie, iubire de arginţi, îndoială, puţină credinţă. „Ca toţi să fie una, după 
cum Tu, Părinte, întru Mine şi Eu întru Tine, aşa şi aceştia în Noi să fie una“ (loan 
17, 21). Dumnezeu este unire, comuniune. Diavolul este dezbinare. Dezbinarea 
Bisericilor este isprava diavolului. Ereziile, schismele sunt isprăvi ale diavolului. 


Dacă vei fi lacom de mâncare şi de băutură, te vei face tot numai trup; dacă vei 
posti şi te vei ruga, vei fi duh. „Nu vă îmbătaţi de vin, ci vă umpleți de Duhul" 
(Efeseni 5, 18; Cf. 1 Tesaloniceni 5, 6-8). Posteşte şi roagă-te şi vei săvârşi lucruri 
mari. Păstneză-ţi credinţa curată, neamestecată şi vei face minuni, căci „toate sunt 
cu putinţă celui ce crede" (Marcu 9, 23). Fii osârduitor şi plin de râvnă şi vei putea 
săvârşi fapte mari. 


Dacă se face „multă bucurie în cer pentru un păcătos care se pocăieşte“ (Luca 15, 7 
şi 10), cât de mult îi va fi bucurând pe îngerii Domnului timpul marelui nostru 
post, mai cu seamă zilele când ne spovedim şi ne împărtăşim, vinerea şi sâmbăta? 
Și cât de mult contribuie la bucuria lor preoţii, cei ce primesc atunci cu osârdie, 
părinteşte, spovedania fiilor lor duhovniceşti. Dar, pe de altă parte, nu există timp 
de mai mare întristare pentru draci decât postul nostru; atunci se năpustesc cu mai 
mare furie asupra preoţilor, mijlocitorii căinţei sincere de păcate a oamenilor; se 
străduiesc din răsputeri, acasă şi la biserică, să împietrească sufletele bine- 
cinstitorilor creştini, râvnitori în post, rugăciune şi pocăință. Nu este nimeni dintre 
binecinstitorii preoţi şi mireni care să nu cunoască mânia dracilor îndreptată asupra 
lor chiar în timpul săvârşirii Sfintei Taine a Pocăinţei. La cea mai mică neatenţie a 
duhovnicului, la cea mai neînsemnată mişcare neevlavioasă a inimii, dracii, cu 
toată infernala lor cruzime, pătrund în inima preotului, îl chinuie timp îndelungat, 
dacă nu va căuta să-i izgonească îndată pe aceşti nepoftiți musafiri cu sârguitoare 
rugăciune de pocăință. 


Postul lui Moise a fost din pricina neînfrânării israilitenilor. Sfinţii se nevoiesc 
pentru decăderea noastră. Postesc şi se supun la tot felul de lipsuri din cauza 
neînfrânării şi luxului nostru. Se roagă cu ardoare pentru noi, cei leneşi şi 
delăsători în rugăciune. Domnul nostru lisus Hristos a postit pentru neînfrânarea 


noastră. EL şi-a întins mâinile pe cruce fiindcă noi ne-am întins mâinile către 
fructul pomului oprit şi către toate cele oprite de poruncile lui Dumnezeu. În 
schimbul rugăciunilor pe care le facem pentru alţii, ne vine îndreptarea celor pentru 
care ne rugăm. Asemenea şi faptele de desăvârşire şi de virtute pe care le facem în 
folosul altora. De pildă, rugăciunile şi milosteniile pentru morţi şi pentru vii. În 
acest chip rugăciunile stropite cu lacrimi ale mamei lui Augustin l-au putut salva 
pe acesta de la pieire. 


Când spovedeşti, nu-ţi precupeţi eforturile, nu te grăbi, nu te înfierbânta, nu te 
enerva. Spune-ţi în sine: aceasta este bucuria mea, să-i spovedesc cu de-amănuntul 
pe fiii mei duhovniceşti, oiţele Domnului meu. Prin aceasta îi aduc Domnului, care 
şi-a dat sufletul pentru noi, jertfă prea plăcută, mare folos fiilor mei duhovniceşti şi 
mie însumi, îndeplinind o lucrare atât de însemnată şi îmi simt conştiinţa împăcată. 
De ce oare Atotputernicul n-a creat lumea dintr-o dată, ci în şase zile? Pentru a-l 
învăţa pe om, în mod practic, să-şi facă treaba treptat, fără grabă, cu cap. De te 
rogi, roagă-te fără să te grăbeşti; de citeşti Evanghelia, de pildă, cărți sfinte sau 
profane, citeşte-le fără grabă, reflectând la cele citite, căutând să pătrunzi adevărul 
lucrurilor. De înveţi o lecţie, nu căuta să o isprăveşti mai repede, caută să judeci şi 
să-i pătrunzi bine înţelesul. Orice ai face, caută să faci fără grabă, liniştit, cu cap. 
Până şi lumea n-a fost creată deodată, ci în şase zile. Domnul ne dă exemplu în 
toate; să căutăm să-i urmăm paşii. 


Caracteristica omului celei de-a doua jumătăţi a secolului al XIX-lea este 
autozeificarea şi autonomia (în sensul că îşi creează propriile sale legi - nomos), 
materialismul în viaţă şi scepticismul în materie de credinţă (necredinţa). 


Am făgăduit viaţă îngerească în sânul lui Avraam, strălucire asemenea soarelui, voi 
însă nu aţi luat în seamă făgăduinţele Mele, cuvintele gurii Mele, în care n-a fost 
minciună în veci. 


De ce oare „pentru orice cuvânt deşert, pe care-l vor rosti oamenii, vor da 
socoteală în ziua judecății” (Matei 12, 36)? Fiincă orice cu-vânt deşert aduce 
vătămare atât în sufletul omului care vorbeşte în deşert, cât şi în al aceluia care îl 
ascultă, fuindcă îl îndepărtează de Dumnezeu-Cuvântul, Cel simplu şi neamestecat. 
De aceea ne rugăm Domnului în timpul postului, cerându-l să ne ferească de 
cuvinte deşarte. „Duhul vorbirii în deşert nu ni-l da nouă“ (Rugăciunea Sfântului 


Efrem Sirul). 


Rabdă cu cuviincioasă supunere voinţa lui Dumnezeu, orice necaz, orice boală şi 
neputinţă, orice muncă grea, jignire, neplăcere, spunând: „facă-se voia Ta“ (Matei 


6, 10; Luca 11,2), cunoscând ca bunătatea lui Dumnezeu te va duce spre bine şi că 
Domnul poate lesne preface orice neplăcere în bucurie şi fericire. 


Păzirea sănătăţii şi umplerea burţii sunt cei doi idoli la care se închină cu deosebire 
oamenii secolului al XIX-lea, printre care mă aflu şi eu, păcătosul. Pentru aceştia 
trăim şi îi slujim neîncetat, mergând până la neglijarea obligaţiilor legate de 
chemarea noastră creştinească, de pildă citirea cuvântului lui Dumnezeu, cel mai 
dulce decât mierea, rugăciunea, prea dulcea noastră vorbire cu Dumnezeu, 
alcătuirea predicilor cuvântătoare de Dumnezeu. Pentru întreținerea sănătăţii şi 
pentru stimularea poftei de mâncare obişnuim să facem plimbări lungi: iată ce-şi 
doresc să facă şi la ce aspiră cei mai mulţi dintre noi. Din cauza prea deselor 
plimbări şi a patimiui pentru mâncare şi băutură nimerim pe drumuri fără de 
întoarcere, rămânem cu multe lucruri nefăcute, la care nici măcar nu mai avem 
timp să ne gândim. Fiindcă nu mai eşti în stare, după un prânz sau o cină copioase. 
Ai vrea să lucrezi, dar pântecele ghiftuit de mâncare şi băutură nu te lasă, te trage 
înapoi, te îndeamnă la odihnă. Sau dacă lucrezi, moţăi la lucru. Mai poate fi asta o 
treabă? Dacă după masa de prânz nu-ţi rămâne decât să te culci ca să te odihneşti, 
după cină, făcându-ţi cu chin, cu vai rugăciunea (cu burta plină nu te poţi ruga cum 
trebuie), nu-ţi rămâne decât să te arunci în pat şi să dormi până a doua zi - jalnică 
urmare a îmbuibării pântecelui. lar dimineaţa, la ceai, un mic dejun consistent te 
aşteaptă să aduci din nou jertfă pântecelui. Te-ai trezit, ţi-ai făcut rugăciunea, 
fireşte nu din toată inima; nu ne pricepem decât să mâncăm, să ne plimbăm, să 
citim romane, să mergem la teatru, să dansăm la serate, să umblăm îmbrăcaţi după 
cum ne place, dar de rugat ne rugăm din inerție, neglijent, atenţi doar la aspectul 
formal al rugăciunii, nu la esenţa ei, fără credinţă vie, fără vlagă, fără ardoare în 
ceea ce îi aducem lui Dumnezeu - cereri, laude, mulţumiri - pentru milele lui fără 
de număr. Şi hai, repede, repede, începem să mâncăm şi să bem. Ai mâncat, ai băut 
pe săturate, acum te poţi duce la treabă târâş-grăpiş, dacă cumva ai vreo treabă, dar 
de cele mai multe ori te aşteaptă un lucru fără rost, de pildă să neguţătoreşti vreo 
deşertăciune omenească, în care minciuna şi înşelătoria se vor afla din belşug. 


lată cum îşi petrec timpul mulţi, chiar foarte mulți dintre noi, cum se prezintă 
astăzi viaţa cum „ni se sting în deşertăciune zilele noastre şi anii noştri degeaba” 
(Psalmul 77, 37). De ceea ce ar trebui să fie preocuparea noastră de căpetenie pe 
pământ - mântuirea sufletului - puţin ne pasă. Ne petrecem cea mai mare parte din 
viaţă întreţinând cultul acestor idoli fragili: „sănătatea şi burta", cărora li se adaugă 
şi îmbrăcămintea. Din cauza hainelor, a cultului pe care îl au față de modă, unii 
renunţă la sănătate şi la mâncare, căzând într-o altă extremă: a banilor, acest 
atotputernic zeu, Jupiter al zilelor noastre. Mulţi îi jertfesc acestui idol sănătatea, 
pentru el petrec uneori nopţi întregi de nesomn, dau mărturie mincinoasă, încalcă 


regulile prieteniei, întorc spatele celor dragi, doar-doar vor aduna bani, neţinând 
seama cu ce mijloace. Sunt arghirofili care, dacă ar putea, ar preface totul în bani şi 
ar trăi doar pentru ei, întocmai ca luda Iscarioteanul, care ar fi vrut să prefacă în 
bani mirul de mare preţ cu care o femeie evlavioasă, care îl iubea din tot sufletul pe 
Domnul său, i-a uns picioarele ştergându-I-le apoi cu părul capului său. Creştine! 
Nu purta grija sănătăţii, mâncării, hainelor făloase, banilor; îngrijeşte-te mai bine 
de iubire de Dumnezeu şi de aproapele, căci acestea sunt cele două mari porunci 
ale lui Dumnezeu: „Dumnezeu este iubire şi cel ce rămâne în iubire rămâne în 
Dumnezeu şi Dumnezeu rămâne întru el“ (1 loan 4, 16). 


“Toate sunt cu putinţă celui ce crede" (Marcu 9, 23) deoarece credinciosul este 
într-un duh cu Dumnezeu. Dacă pe pământ toate îi sunt cu putinţă celui ce crede, 
deşi nu este întru totul desăvârşit, cu atât mai mult îi sunt cu putinţă celui ce 
vieţuieşte în cer, în strânsă unire cu Dumnezeu şi care s-a făcut desăvârşit. Pentru 
sfinți Dumnezeu este totul, încât sfinţii sunt cu adevărat „dumnezei". „Eu am zis - 
adică a zis însuşi Dumnezeu, al cărui cuvânt este adevăr - «Dumnezei sunteţi şi toți 
fii ai Celui preaînalt»" (Psalmul 81.6). 


Urmăreşte orice mişcare a inimii, ca să vezi în ce măsură convine ea Sfintei 
Treimi, dacă nu cumva este dimpotrivă, o mişcare a omului vechi, pătimaş din tine. 


Opera făurită de mâinile lui Dumnezeu - lumea văzută şi nevăzută - mărturiseşte 
despre existenţa lui Dumnezeu, despre înţelepciunea, bunătatea şi atotputernicia 
Sa. De aceea se şi cântă în biserică: „Binecuvântaţi pe Domnul pentru toate 
lucrurile Lui". De ce oare îl resping unii pe Domnul, nevăzând lucrurile Lui? 


Crede şi întipăreşte-ţi bine în minte că oriunde te duci, oriunde te arăţi cu crucea 
Domnului, la sfeştanii sau în alte ocazii, crucea sfinţeşte întotdeauna aerul şi toate 
cele ce se ating de ea. Crede că la toate rugăciunile, sfeştaniile, mai ales la slujbele 
din biserică şi cu deosebire la Sfânta Liturghie, Domnul împarte neîncetat 
binecuvântarea Sa, drept urmare a rugăciunii tale sau a altor preoţi, asupra tuturor 
celor ce se roagă cu inimă deschisă, miluindu-i cu dumnezeiasca, împărăteasca sa 
milă. „Deci, dacă voi, răi fiind, ştiţi să daţi daruri bune fiilor voştri, cu cât mai mult 
Tatăl vostru cel ceresc va da cele bune celor ce cer de la EI?" (Matei 7, 11) 


Preoţii care se roagă pe pământ pentru toţi oamenii sunt o preînchipuire şi un 
simbol al Bisericii cereşti, care se roagă pentru noi în ceruri, precum şi a lui 
Hristos-Dumnezeu însuşi, Mijlocitorul nostru. Sfinţii sunt mai buni decât ne-am 
putea închipui şi ne pot veni în ajutor mai repede decât am crede, răspunzând 
rugăciunilor noastre. 


Amărăciunile care ne încearcă inima le rabdăm de obicei în silă, cu spaimă, cârtind 
împotriva lui Dumnezeu şi hulindu-L, refuzând să vedem folosul pe care l-am fi 
tras dacă le-am fi îndurat cu supunere şi cu sufletul împăcat. Nu vrem să acceptăm 
că ni s-a molipsit inima de păcate, că s-a făcut trufaşă, desfrânată, rea, vicleană, 
împătimită de cele pământeşti şi că nu poate fi altminteri purificată şi smerită, ca să 
se îmbuneze şi să devină mai supusă lui Dumnezeu, decât prin necazuri grele, care 
să o treacă prin foc, prin cele mai mari strâmtorări. 


Întăreşte-mă Doamne, dă-mi putere, ajută-mă! Mântuieşte-mă Doamne, cu grăbire! 


Acorzi o prea mare importanţă părerilor altora despre tine, te preocupă prea mult 
faima de la oameni. Caută, stăruitor, să-ți dezrădăcinezi această meteahnă a 
sufletului. Caută şi fă-ţi un scop din a-L slăvi numai pe Dumnezeu. Faima 
omenească ia-o drept un nimic. Când vei fi în situaţia de a acorda respect în faţa 
celebrităților şi învăţaţilor veacului acestuia, unui sărac, sau unui neștiutor de carte, 
sau părinților tăi mai „neciopliţi“, sau unui prieten, rudă sau cunoştinţă, sau să 
aperi adevărul într-un cerc de persoane care iau în batjocură acest adevăr, să ţii 
seama numai de Dumnezeu şi de poruncile Lui, de părinţi, rude, prieteni sau 
cunoştinţe, de adevărul lui Dumnezeu. Să-i respecţi neşovăitor, fără frică, fără să te 
ruşinezi de cei ce-ţi stau înainte sau împrejur şi te supun la întrebări. 


Despre nădejdea în Pronia dumnezeiască. „Oare femeia (mama) uită pe pruncul ei 
şi de rodul pântecelui ei n-are ea milă? Chiar când ea îl va uita, Eu nu te voi uita pe 
tine" (Isaia 49, 15). Poate fi oare ceva mai important pentru o mamă decât să aibă 
grijă de copiii săi? Ce mamă ar putea să uite să-şi alăpteze pruncul, rodul 
pântecelui ei? Dar chiar dacă vor mai fi printre oameni mame care îşi părăsesc 
pruncii, Eu, spune Domnul, nu voi face ca aceste mame după trup, nu te voi uita, 
nu te voi părăsi. 


Câtă încredere şi câtă nădăjduire în pronia dumnezeiască ne dă Domnul prin aceste 
cuvinte, El care ne poartă de grijă mereu şi care nu părăseşte pe nimeni! Eşti 
preocupat uneori de ce-o să mănânci, ce o să bei sau cu ce o să te îmbraci şi prin 
această îți produci în inimă o mare apăsare, ca şi atunci când te desparţi cu părere 
de rău şi cu durere de banii pe care ţi i-ai adunat, când trebuie să dai ceva altora, 
deşi ai de unde da, când îţi legi speranţele de praful şi pulberea pământului. De ce 
trebuie să te nelinişteşti, să te „lipeşti” de această pulbere? „Lipeşte-te“ de Tatăl 
ceresc, EI nu te va uita şi nu te va părăsi! Părăsească-te mai bine praful şi pulberea, 
te vei simţi prin aceasta uşurat. Fiindcă cu cât ai mai mulți bani, cu cât te-ai lipit 
mai mult de acest gunoi, cu atât mai grav îţi vei vătăma inima cea nepământească. 
Există un proverb care spune că banii nu strică, oricât de mulţi ar fi. Nu este 


adevărat. Ei aduc stricăciune sufletului şi încă foarte mare, îl împiedică să se înalțe 
la cele de sus, să cugete la patria cerească şi cu cât sunt în mai mulți, cu atât mai în 
jos ne trag sufletul, spre pământ, ne îndeamnă spre îndeletniciri pământeşti: 
construcții, interioare luxoase, îmbrăcăminte bogată, mâncăruri şi băuturi alese şi 
în felul acesta sufletul ne este frustrat de râvna sfântă, de timpul prețios în care 
trebuie să ne asigurăm, încă de aici, fericirea veşnică. 


Sufletul omului trăieşte în trup ca într-un microcosm. Precum odinioară, din 
pricina fărădelegilor care s-au răspândit pe întreg pământul, Domnul a ales drept 
mijloc de pedepsire un element care intra în alcătuirea pământului, făcând să-şi 
iasă apele din matcă şi să inunde tot pământul, aşijderea alege pentru pedepsirea 
vreunui om, pentru păcatele sale, ceva din ființa acelui om, poruncind unor 
elemente care intră în componenţa organismului său să „iasă din matcă”, 
determinând scurgeri masive ale apei şi sângelui (hidropizii, hemoragii) care 
inundă mica lume a corpului omenesc. În fiecare clipă ne putem aştepta la o 
pedeapsă de la Stăpânul nostru, propriul nostru trup şi propriul nostru suflet 
ascunzând înlăuntrul lor mulțime de pedepse potențiale pentru cei ce încalcă 
poruncile lui Dumnezeu, Atoatefăcătorul şi Judecătorul. În acest chip ne 
pedepseşte Dumnezeu păcatele, prin noi înşine. Suferințele şi bolile ţin de 
asemenea pedepse. „Prin ceea ce păcătuieşte cineva, prin aceea se şi pedepseşte” 
(înţelepciunea lui Solomon 11, 16). 


Vorbele deşarte îndeobşte sau aceia dintre musafirii tăi care vântură, cum se spune, 
cuvintele din pustiu în deşert fac să ni se golească inima de credinţă vie, de frica de 
Dumnezeu şi de iubirea de Dumnezeu. Musafirii sunt otravă pentru inima 
evlavioasă. Vorbesc, bineînţeles, despre acei musafiri flecari care nu fac decât să 
vânture vorbele, „din pustiu în deşert”. Este cu totul altceva când ne vin musafiri 
serioşi, plini de credinţă. 


Imbuibarea cu mâncare scoate din inimă credinţa şi frica de Dumnezeu. Inima 
imbuibatului nu simte prezenţa lui Dumnezeu, nu este în stare de rugăciune 
fierbinte. 


Ţi-ai construit o casă sau ai făcut ca locuinţa să arate ca nouă, lărgind-o creându-i 
mai multe comodităţi, făcând-o mai curată, mai luminoasă, să poţi duce în ea o 
viaţă mai veselă. Te-ai îmbogăţit sau ai căpătat o oarecare bunăstare, te mişti acum 
într-un mediu încântător, îţi râde inima. Să tot trăieşti, nu? Dar abia dacă ai prins 
gust de binefacerile pământeşti, după ce te-ai îngrijit să ţi le asiguri, şi îţi simţi 
sufletul înecat de suferinţă, ca şi cum ţi s-ar fi descoperit acolo un izvor nesecat de 
care nu aveai până atunci cunoştinţă şi care îţi inundă din ce în ce mai mult fiinţa, 


răpindu-ţi mult dorita pace a inimii. Încetezi să te mai ocupi de cele din jurul tău, ţi 
se par acum că şi inexistente, te apasă un rău persistent, un urât ucigător. Ce 
înseamnă aceasta? Ce forţe ale răului şi ale invidiei ne asediază atunci când ar fi 
trebuit să ne bucurăm de toate desfătările? Ce suferință ne-a copleşit sufletul, 
ducându-l parcă spre prăbuşire într-un moment în care ar fi trebuit să se 
veselească? Ascultă-mă, ucenice al lui Hristos; credeai că vei putea vieţui pe 
pământ în linişte şi desfătare, deşi calea pe care ar fi trebuit să o urmezi este 
îngustă şi plină de suferinţă, ai crezut că îți poţi găsi linişte şi mulţumire în lucruri 
stricăcioase, nu în Hristos, singurul care poate da sufletelor noastre pace şi fericire 
veşnice. Şi iată că Domnul, care nu vrea să trăim aici pe pământ în pace şi 
„răcoare“ şi din această pricină să uităm de lucrul cel mai important - mântuirea 
sufletului şi patria cerească - şi care vrea să ne căutăm pacea şi fericirea numai în 
EI, îi îngăduie diavolului, vrăjmaşul nostru şi al Său, să ne copleşească sufletul prin 
supărare şi deznădejde, chiar dacă ambianța în care trăim îndeamnă la linişte, 
desfătare şi pace. Ştii din experienţă că orice desfătare lumească este deşertăciune 
şi cădere a duhului şi că fără Dumnezeu, oricâte comodităţi ne-am crea, care să ne 
facă fericiţi în viaţă, rămânem tot săraci şi jalnici. Că singura noastră bogăţie este 
de a-L avea pe Hristos în inimă. EI ne este locuinţă prea împodobită, luminoasă, 
ambianţă desăvârşită, pacea şi liniştea! Prefă-ţi tânjirea în răbdare şi deprinde-ţi 
inima să ştie că cea mai bună lecţie ţi-o dă Dumnezeu tocmai pentru că te face să 
tânjeşti; în bezna suferinţei, nu-ţi pierde nădejdea în mila Lui. „În ce chip miluieşte 
tatăl pe fu, aşa a miluit Domnul pe cei ce se tem de EI“ (Psalmul 102, 13). Fiindcă 
Domnul e milostiv şi ştie că suntem precum firul ierbii şi că zilele omului sunt ca 
iarba şi că înfloreşte ca floarea câmpului. Nu ne dă Domnul cercare mai mare decât 
putem să îndurăm. Dar chiar şi în ispită lăsane-va destulă putere ca să o putem 
răbda (cf. 1 Corinteni 10, 13). 


Crede din toată inima că ori de ce s-ar atinge Duhul lui Dumnezeu Dătător de viaţă 
Care împreună cu Tatăl şi cu Fiul este închinat şi slăvit, El poate da viaţă şi suflare 
de Duh (pământului, holdelor, pâinii, lemnului. pietrei). Astfel, EI preface pâinea şi 
vinul în prea cinstitul Trup şi prea cinstitul Sânge al Domnului nostru lisus Hristos. 
Deoarece Duhul este simplu, necompus, atotdesăvârşit şi precum gândul, EI poate, 
în mai puţin de o clipă, să se sălăşluiască în om, în altcineva şi în altceva după cum 
va binevoi şi nu există obiect, oricât de mic, sau atom care să nu-L poată cuprinde. 
În faţa Duhului Sfânt, marele şi micul infinit din creaţie sunt deopotrivă. 


Intervin în viaţa creştinului necazuri şi boli care nu mai lasă loc la nici o bucurie, 
momente în care înclini să crezi că Domnul te-a aruncat departe de EI şi te-a 
părăsit, fiindcă nu mai simţi deloc în suflet prezenţa lui Dumnezeu. În aceste clipe, 
creştinului îi sunt puse la încercare credinţa, nădejdea, dragostea, răbdarea. Dar 


curând vor veni pentru el „vremuri de uşu-rare“ (Faptele Apostolilor 3, 20), când 
Domnul îl va bucura din nou dacă nu va ceda ispitei. 


În zilele marilor sărbători, vrăjmaşul şi pizmaşul nostru, diavolul, vine asupra 
noastră cu supărări, întristări, stări de deznădejde sau cu boli trupeşti care ne 
deprimă şi ne apasă sufletul, cu săgeți de foc, sau cu extremă răceală şi 
insensibilitate, în scurt timp ni se vădeşte că am căzut pradă vicleşugurilor 
diavolului şi că n-a fost vorba de o predispoziţie firească a sufletului. 


Cu cât sporeşte bunăstarea unor creştini evlavioşi, cu atât se înverşunează mai 
aprig satana împotriva lor, dezlănţuind asupra lor război prin ispite şi uneltiri, aşa 
cum 1 s-a întâmplat lui lov. De aceea, iubitorilor de Dumnezeu, când în casele 
voastre pătrunde bunăstarea, aşteptaţi-vă la atacuri înverşunate de la satana. Se va 
năpusti asupra cuiva din familia voastră şi va începe să-i facă rău. 


Când te rogi, fă în aşa fel încât să nu te doboare trupul sau cel ce lucrează prin el, 
vrăjmaşul. Fii precum „Cel ce n-a viclenit cu limba, cel ce are adevărul în inima 
sa“ (Psalmul 14, 3 şi 2). Ceea ce spui într-o rugăciune trebuie să şi gândeşti şi să 
simţi, nu cumva să ai miere pe buze şi gheaţă în inimă. Dacă vei fi înfrânt o singură 
dată de vrăjmaşul, va trebui după aceea să 1 te împotriveşti mai tare, să-ţi aperi 
inima de el. Fiindcă, dacă vrăjmaşul a izbutit să cucerească o cât de mică parte din 
inima ta, ea va începe să se îndepărteze de Domnul. Nu subaprecia nimic din ceea 
ce ţi se întâmplă în viaţa sufletească, nu considera nimic lipsit de importanţă, care 
n-ar merita atenție. Prin păcate mici, diavolul te poate duce la păcate mari. 
Principalul este să-ţi stea inima mereu de partea adevărului. Când îți este cel mai 
greu să te lupţi cu trupul, atunci arată-ţi tăria, nu slăbi lupta, ca un vrednic oştean al 
lui Hristos. 


Când simţi cu inima că Domnul ar putea să se îndepărteze de inima şi de mintea ta. 
caută să-L îndupleci pe EI, Milostivul, zicând: „Rămâi cu mine, că este spre seară 
şi s-a plecat ziua“ - ziua vieţii sufleteşti - şi „va intra să rămână în tine“ (cf. (Luca 
24, 28-29), fiindcă este milostiv şi va putea să te asculte. 


Nu te aşeza la masă dacă te tulbură cumva vreo patimă dintre acelea care apasă 
sufletul, pentru ca vrăjmaşul să nu-ţi prefacă mâncarea şi băutura în otravă, spre 
boală, nu spre sănătate. Căci vrăjmaşul unelteşte în tot ce poate, numai ca să ne 
vatăme. Aşază-te la masă întotdeauna cu pace, mulţumind Domnului, şi atunci 
mâncarea şi băutura îţi vor fi spre bine şi spre sănătate. Fiindcă şi tu, şi mâncarea 
veţi avea parte de binecuvântarea lui Dumnezeu. 


“Căci cine va voi să-şi scape sufletul îl va pierde“ (Matei 16, 25). Adică cine va 
voi să facă scăpat omul vechi, trupesc, păcătos din sine, acela îşi va pierde viaţa. 
Fiindcă dacă vrei să duci o viaţă adevărată, răstigneşte, omoară omul vechi din tine 
cu toate faptele lui şi te îmbracă cu omul nou, „care se înnoieşte după chipul Celui 
ce L-a zidit" (cf. Coloseni 3, 9-10). Fără omorârea omului vechi, trupesc nu poate 
exista viaţă adevărată, nici fericire veşnică. Cu cât simţi mai mult şi mai chinuitor 
omorârea omului vechi din tine, cu atât mai perfect te înnoieşti şi renaşti ca om 
nou. Cu cât purificarea a atins o treaptă mai înaltă, cu atât ne va fi viața mai 
perfectă şi vom dobândi o mai mare fericire în veacul ce va să fie. Mortifică-te şi 
vei trăi. Vai, simt eu însumi că atunci când mă bucur de sănătate perfectă, când nu 
ostenesc şi nu mă istovesc muncind, atunci nu am în mine împărăţia lui Dumnezeu, 
trupul mă ia în stăpânire şi o dată cu el, diavolul. 


Dacă ţi se va fi slăbit cumva credinţa în inimă, nu lua drept slabă puterea Crucii 
Domnului şi cu atât mai puţin aceea a Dătătoarelor de viaţă Taine ale Trupului şi 
Sângelui Domnului nostru lisus Hristos. Ele au avut, au şi îşi păstrează puterea 
dătătoare de viaţă, fiindcă în ele stă însuşi Hristos, puterea cea veşnică, 
atoatefăcătoare, atotțiitoare şi dătătoare de viaţă. Asemenea şi Crucea are putere, 
prin puterea Celui ce S-a răstignit pe ea, este pururi dătătoare de viaţă, pentru 
Viaţa, care a fost spânzurată pe ea. 


Să-ţi fie trupească dulceaţa amară, câştigul ca şi paguba, cele scumpe ca şi cele 
ieftine, cele sănătoase şi săţioase ca şi cele nesănătoase şi fără saţ, fiindcă acestea 
lesne pot fi nesănătoase şi nocive pentru suflet. Singura dulceaţă de care să te 
apropii să fie Hristos, singura nădejde în EI, Cel ce a creat toate din neființă. 


O, dacă ne-ar fi dat tuturor să ancorăm cu bine la ţărmul patriei cereşti! 


“Tar ei, lăsând îndată mrejele, au mers după EI” (Matei 4, 20). Apostolilor nu le-a 
părut rău să-şi lase, pentru Domnul, mrejele, acestea fiind poate unica lor avuţie, 
foarte prețioasă pentru ei, fiindcă îşi câştigau pâinea cu ea. Şi noi trebuie să lăsăm 
totul pentru Domnul, tot ceea ce ne împiedică să-L urmăm: multele mreje pe care 
ni le-a întins diavolul în această viaţă. Dar nu ajunge să le lăsăm, trebuie să-L şi 
urmăm pe Hristos, aşa cum au lăsat totul apostolii, urmându-L. lar cel ce vrea să-L 
urmeze pe Hristos şi să ajungă acolo unde a ajuns EI, “acela trebuie să se lepede de 
sine şi să-şi ia crucea sa“ (Matei 16, 24; Marcu 8, 34; Luca 9, 23), asemenea lui 
Hristos şi apostolilor, şi să-L urmeze pe Hristos-Dumnezeu, ținându-l poruncile; să 
nu-şi precupeţească puterile, săvârşind nevoinţe întru slava lui Dumnezeu şi 
mântuirea sa. Aplică istorisirea evanghelică despre lăsarea mrejelor la viaţa noastră 


şi toate cele pământeşti, începând cu trupul nostru şi terminând cu ultimul obiect 
care ne acaparează ţi se vor părea mreje, de care te poţi lesne debarasa. 

Nu putem să nu ne minunăm de acei pescari din Galileia, cu o inimă atât de 
deschisă şi atât de nepăsători faţă de bunurile pământeşti, care s-au supus la modul 
absolut chemării Domnului. A fost de ajuns ca Mântuitorul să rostească câteva 
cuvinte, pentru ca ei să-şi lase mrejele - mica lor avuţie, singura lor nepreţuită 
comoară - şi să-i urmeze, fără a se întreba unde şi de ce. Câtă curată simplitate! 
Câtă nepăsare faţă de cele pământeşti! Ce lesne au putut pătrunde în inimile acelor 
oameni simpli cuvintele dumnezeiescului Mesia! Zis şi făcut! Aşa se întâmplă până 
astăzi cu mulţi oameni simpli care trăiesc, muncind din greu, în condiţii mizere. Nu 
însă şi cu bogaţii. Există oare exemplul măcar al unui singur bogat căruia Domnul 
să-i fi spus să-şi vândă averea şi să-L urmeze şi care să-L fi şi urmat? Nu L-au 
urmat, bogaţii au urmat drumul pe care îi ducea bogăţia. Scris este: “Tânărul a 
plecat întristat căci avea multe avuţii" ( Matei 19, 22). 


Este de folos să aprindem lumânări în faţa icoanelor? Mai de folos este însă să-i 
aducem jertfă lui Dumnezeu focul iubirii noastre şi al iubirii de aproapele. Este 
bine să aducem şi una şi alta. Dacă pui o lumânare la icoană şi nu ai în inimă 
dragoste de Dumnezeu şi de aproapele, dacă te zgârceşti, dacă nu trăieşti în pace, 
degeaba îi aduci jertfă lui Dumnezeu. 


Nu-ţi ieşi din fire de răutatea altora, caută să triumfi asupra ei cu mărinimia 
duhului; fă astfel încât răutatea să se încline înaintea ta cu fruntea până la pământ; 
nu-i ceda. Răul este întotdeauna cădere, o faptă bună, chiar şi atunci când este luată 
în batjocură, stă întotdeauna la înălțime. Atâta doar, să nu cadă şi ea, lăsându-se 
învinsă de rău. 


Când simţim în aer un miros neplăcut sau nesănătos, căutăm să părăsim îndată acel 
mediu viciat sau să facem ceva spre a-l aerisi, ca să se împrăştie emanaţiile nocive. 
Asemenea când îţi simţi inima cuprinsă de tulburare sau strâmtorată în vreun fel, 
caută să te eliberezi îndată de acea senzaţie vătămătoare, care ar putea să provină 
de la o patimă, cunoscând că acestea vin din beznele iadului. În multe privinţe 
viaţa sufletească şi viaţa trupească se aseamănă între ele, simţul duhovnicesc al 
unui creştin înțelept fiind tot atât de dezvoltat pe cât îi sunt unui om „trupesc" 
simţurile trupeşti. Ar fi ridicol să ne cultivăm doar simţurile trupeşti, neglijându-le 
pe cele duhovniceşti. Simţul duhovnicesc sau sensibilitatea duhovnicească să- 
lăşluieşte în inima omului, trebuie însă să-l cultivăm în tot chipul şi să îl curățim. 
astfel încât să se poată îndepărta de cea mai mică miasmă de păcat şi de patimi, 
ferindu-se neîntârziat de ele. 


Să nu-ţi fie frică de ce vor spune oamenii despre tine, nici de batjocura lor. Aceasta 
este o frică drăcească; cugetă doar la ce „va spune" Domnul despre tine, ce vor 
spune îngerii şi sfinţii. 


În relaţiile cu oamenii păstrează mereu în inimă cuvântul dragoste şi supune-te 
lui; vorbeşte cu toţi arătându-le dragoste, inimă deschisă, binevoitoare. Nu lăsa 
Să-ţi iasă din inimă vreodată acest cuvânt în raporturile cu cei apropiaţi. EI te 
ajută mult ca inima Să se statornicească în iubire. Bineînţeles, trebuie să purtăm 
în inimă această iubire nu Singură, nu în Sine, ci dimpreună cu credinţa 
neclintită în lisus Hristos Domnul. 


O, păcătosule, care te-ai prăbuşit în abisul răutăților, văzându-ți cu mintea 
mulțimea păcatelor, atunci când eşti gata să cazi în deznădejde şi împietrire, adu-ţi 
aminte că Părintele ceresc L-a trimis în lume pe Fiul Său Unul-Născut Domnul 
nostru lisus Hristos pentru a te mântui de păcate şi a te scăpa de veşnica osândă ce 
ți s-ar fi cuvenit pentru ele. Vino cu credinţă în faţa acestui Mijlocitor, Dumnezeu 
şi Om, implorându-L. din adâncul sufletului să-ţi spele cu sângele Său vărsat pe 
cruce şi fărădelegile tale. Vino cu osârdie la pocăință, mărturisindu-ţi înaintea 
preotului ca înaintea lui Hristos însuşi fărădelegile, ca să te îndrepți. Apropie-te şi 
de Sfântul Potir, dacă slujitorul Sfintelor Taine te va găsi pregătit, şi ţi se vor şterge 
păcatele. Şi îți vei afla pacea şi vei fi fiu al Părintelui ceresc, după ce „mort ai fost 
şi ai înviat, pierdut ai fost şi te-ai aflat“ (cf. Luca 15, 24 şi 32). 


Nu-ţi ieşi din fire în faţa celui ce îți poartă gând rău şi care nu încetează să te sâcâie 
în fel şi chip; compătimeşte-l, iubeşte-l, zicând: ştiu că nu el sau ea îmi poartă 
răutate, ci diavolul, prin el sau prin ea, se înverşunează împotriva mea. Sărmanii de 
ei, s-au lăsat amăgiţi, le va trece amăgirea diavolească şi se vor îmbuna din nou. 
Uneltirile vrăjmaşului celui fără de trup ne fac pe toţi vrednici de milă. Omenirea 
urmărită cu înverşunare de vrăjmaşul merită compătimire. 


Simţi uneori pe suflet ceva ca o împietrită insensibilitate din pricina căreia nu-ţi 
mai vezi ŞI nu-ţi mai simţi păcatele. Nu-ţi mai pasă nici de moarte, nici de Dreptul 
Judecător, nici de înfricoşătoarea Judecată, de toate cele duhovniceşti nu ai habar. 
Vai ţie, vicleanul, trufaşul, hainul meu trup! Nu în zadar şi sfinţii se tânguiesc: „De 
dormitarea lenevirii sunt ţinut şi somnul păcatului îngreuiază inima mea. Având, 
suflete, vreme de pocăință, scutură somnul prea greu al lenevirii şi cu grăbire te 
deşteaptă”. Uneori ne simţim sufletul cuprins de o asemenea lenevoasă nesimţire, 
încât cădem într- o totală disperare, până câne izbutim să ne smulgem din această 
stare. Este mai bine să boleşti decât să zaci de trândăvie. 


Facă-se voia Ta. lată un exemplu. Ai vrea să nu fii atins de nici o boală trupească, 
te străduieşti din răsputeri să te fereşti de boală şi totuşi cazi la pat. Zi atunci: facă- 
se voia Ta. Când faci un bine cuiva şi ţi se răsplăteşte cu rău, zi: facă-se voia Ta. 
Ai vrea să întreprinzi ceva si nu-ţi reuşeşte, zi: facă-se voia Ta. Ai vrea să dormi, 
dar te chinuie nesomnul, zi: facă-se voia Ia. În general, nu-ti ieşi din fire când ţi se 
întâmplă ceva neplăcut; învaţă să te supui întru totul voinţei Tatălui ceresc. Ai vrea 
să nu fii supus nici unei ispite, dar nu trece zi fără ca vrăjmaşul să nu dea năvală 
peste tine cu ispite; te aprinde de mânie, te strâmtoreazâ în tot chipul; stăpâneşte-te, 
nu te enerva; zi, facă-se voia Ta! 


Pe omul lipsit de răbdare îl scoate din fire şi îl supără totul. Se mânie chiar şi 
atunci când se abate spre el fumul unei lumânări. Supărarea i se trage de acolo de 
unde este din cale-afară de egoist şi-i poartă nemăsurata grijă omului trupesc, cel 
pe care s-ar cuveni să-l răstignească mai des în tot chipul. Propriul său suflet 
fumegă grozav de păcate şi de patimi, dar el nu vede ceea ce s-ar cuveni să vadă, 
nu ştie ceea ce s-ar fi cuvenit să ştie, simte ca şi cum n-ar simţi. Atunci însă când 1 
se afumă faţa îşi iese din fire, nemaiştiind cum să se ferească. Dumnezeu ştie de 
unde îi vine această sensibilitate, această grijă de sine, deşi n-ar avea motive de 
neliniște: fumul nu doare, nu vatămă, adie ca un vântuleţ uşor. 


Dacă vreţi să vă bucuraţi pe pământ de zile îndelungate, nu vă grăbiţi să trăiţi 
făcându-i pe plac trupului, îmbuibându-vă cu mâncare, bând peste măsură, fumând, 
trăind în desfrânare şi lux, trândăvind. Viaţa „după trup“ ascunde în sine moartea. 
De aceea în Sfânta Scriptură trupul este considerat supus morţii, „omul cel vechi 
care se strică prin poftele amăgitoare“ (Efeseni 4, 22). De vreţi să trăiţi mult, trăiţi 
în duh, duhul cuprinde în sine viaţă: „Dacă vietuiţi după trup veţi muri, iar dacă 
ucideţi cu Duhul faptele trupului, veţi fi vii“ (Romani 8. 13). Vii şi aici, şi în ceruri. 
Fiţi cumpătaţi, simpli în mâncare şi băutură, păziţi întreaga înfrânare, nu irosiți 
nebunește elixirul vieţii, nu alergaţi după avuţie, după lux căutaţi să vă mulţumiţi 
cu puţin, trăiţi în pace cu toată lumea, nu invidiaţi pe nimeni, purtaţi tuturor respect 
şi dragoste şi, mai presus de orice, străduiți-vă să-L aveţi mereu în inimă pe 
Hristos şi veţi trăi mulţi ani în pace şi tihnă. 


Fraților şi surorilor, voi cei râvnitori în evlavie! Deseori vi se întâmplă să auziţi 
chiar de la ai casei că sunteţi posaci şi greu de suportat. Vă veţi vedea respinşi, 
trataţi cu ostilitate, deşi cei ce vă vor trata în acest chip nu vor lăsa să se înţeleagă 
că vă resping fiindcă sunteți evlavioşi. Nu vă enervaţi si nu cădeţi în disperare, 
fiindcă este posibil ca diavolul să fi făcut să crească peste măsură în voi unele 
slăbiciuni, de care, oameni fiind, vă este greu să vă eliberaţi; aduceţi-vă aminte de 
cuvintele Mântuitorului: „Și duşmanii omului (vor fi) casnicii lui (Matei 10, 36). 


Căutaţi să va îndreptaţi neajunsurile. dar ţineţi-vă tari în evlavie. Încredinţaţi-vă lui 
Dumnezeu, Cel ce vă cunoaşte inima, conştiinţa, viaţa şi faptele. Străduiţi-vă însă 
să va autoapreciaţi nepărtinitor; dacă aveţi sau nu un caracter dificil în raport cu ai 
casei, poate că într-adevăr sunteţi posaci, nedelicaţi, necomunicativi, taciturni. 


Faceţi în aşa fel încât să aveţi loc în inimă şi pentru relaţii cu alții, pentru o 
atitudine îndatoritoare faţă de aceştia, nu însă şi pentru prefăcătorie. Căutaţi să 
reduceţi la maximum conversațiile, nu vă enervaţi, nu fiţi arțăgoşi: „Toate ale 
voastre cu dragoste să se facă“ (| Corinteni 16, 14), a spus apostolul. Fiţi răbdători, 
stăpâniţi-vă să nu întoarceţi vorba îndată la mânie, răbdaţi totul în tăcere, trecând 
cu vederea totul. Dragostea „„ toate le suferă“, „toate le rabdă” (1 Corinteni 13, 7). 
Uneori, din pricina unei vorbe întoarse necugetat, se iscă vrajba, fiindcă vorba cu 
care aţi răspuns n-a fost în duh de blândeţe şi diagoste, ci în duhul egoismului, al 
pretenţiei de a-i domina pe alţii. 


Uneori persoane mai tinere decât tine, de aceeaşi etate sau mai vârstnici îţi fac o 
observaţie cu care nu eşti nicicum de acord, chiar dacă a fost doar o simplă aluzie, 
şi începi să-i urăşti pe aceşti dascăli de ocazie. Trebuie să rabzi şi să asculţi cu 
iubire tot ceea ce ţi-ar putea fi de folos, indiferent de la cine ar veni. Egoismul din 
noi caută să ne ascundă neajunsurile, alții însă ni le văd şi de aceea ne fac 
observaţii. "Ține minte că „unul altuia suntem mădulare (Efeseni 4, 25) şi că suntem 
datori să ne îndreptăm unii pe alţii. Dacă nu suporţi să ţi se facă observaţii şi prinzi 
ură pe cel ce îți dă sfături, înseamnă că eşti trufaş, că ai într-adevăr acele neajunsuri 
de care ţi se spune să te îndrepți. 


Întrucât Dumnezeu este Duh atotdrept, legile şi poruncile Sale sunt drepte, în ele se 
exprimă dreptatea Sa. De aceea şi spune Domnul: „De mă iubiţi, păziți poruncile 
Mele“. „Cel ce nu mă iubeşte nu păzeşte cuvintele Mele" (loan 14, 21 şi 24). 


Roagă-te pentru răposaţi ca şi cum ai fi cu sufletul în flăcările iadului supus tu 
însuţi la cazne. Simte cu inima chinurile morților şi roagă-te cu ardoare pentru 
odihna sufletelor lor în loc luminat, în loc cu verdeață, de unde a fugit toată 
întristarea şi durerea. 


Cheamă-i pe sfinți cu credinţă sinceră şi cu dragoste nefăţărită, de vrei să te asculte 
şi să-ți îndeplinească cererea. Ţine minte! Asemănarea cere asemănare. Sfinţii au 
bineplăcut lui Dumnezeu prin credinţă şi dragoste şi vor ca şi tu să le fi asemenea. 
Adaugă credinţei şi iubirii tale şi o evlavie pe măsura celei a sfinților. 


Un om egoist se cruță pe sine când este în situația de a-l ajuta pe altul. îşi 
precupeţeşte până şi cuvintele când s-ar cere să înveţe pe alții. Dacă este învăţător 
sau preot, nu se îndură să-şi facă treaba din toată inima, s-ar zice că se pune în 
slujba semenilor doar cu jumătate de inimă. Îşi cruţă şi eforturile fizice şi e fricos 
ca un iepure. Se teme să nu se vatăme de prea multă muncă, trage la odihnă. 


Credinţa în Domnul, Cel Pururea-Fiitor, este izvor de viaţă pentru sufletul omului. 
Cum oare am putea să-L cuprindem cu mintea pe Cel ce este Existenţa 
primordială? Consideră toate văzutele si nevăzutele ca inexistente, iar drept unică 
existenţă pe Domnul. 


Pentru a-i cere ceva unui împărat sau unui om de seamă, oricare ar fi acela, trebuie 
să ajungi la el, să-l vezi, să stai faţă către faţă. Intervine însă, de cele mai multe ori, 
distanţa în spaţiu în raport cu persoana respectivă, trebuie să ai de-a face mai întâi 
cu multe alte persoane. Pentru a ajunge însă la împăratul ceresc, sau la îm- 
părăteasa, Născătoarea de Dumnezeu, la îngeri sau la sfinți nu trebuie să te 
confrunţi cu o mulțime de persoane intermediare. ci doar cu mulțimea necredinţei 
tale, să-ţi scuturi sufletul de păcate, să-ţi iei drept tovarăş de drum credinţa vie, 
râvna şi iubirea. Numai aşa vom ajunge la ei şi vom putea îndrăzni să cerem de la 
Domnul, de la Preacurata Sa Maică, de la îngeri şi de la sfinţi cele de folos. 


Nici o creație de ordin mental nu poate fi alcătuită fără un plan prealabil, după cum 
şi Domnul Atoatefăcătorul n-a conceput lumea decât după un plan, creând 
universul prin Fiul Său şi desăvârşindu-l prin Duhul Sfânt. A realiza o scriere fără 
un plan dinainte alcătuit este un gest de nemaipomenit orgoliu. „Că cine dintre voi, 
vrând să zidească un turn, nu stă mai întâi să-şi facă socoteala cheltuielii, dacă are 
cu ce să-l isprăvească?” (Luca 14, 28; vezi şi Matei 7. 24). Se cuvine deci ca mai 
întâi să încerci a vedea cu mintea şi cu inima cum va arăta lucrarea în întregul ei, 
cu ideile sale diriguitoare. A face altminteri înseamnă a merge pe un drum ne- 
cunoscut, legat de bunăvoie la ochi. 


Roagă-te Domnului în fiecare zi, dimineaţa şi seara, pentru odihna răposaţilor tăi, 
moşi, strămoşi, părinţi şi fraţi, ca să trăiască în tine gândul morţii şi să nu ţi se 
stingă nădejdea în viaţa viitoare, după moarte, să se smerească în fiecare zi duhul 
tău la gândul că viaţa este trecătoare. 


Cheamă, de asemenea. în fiecare zi pe sfinţii care s-au proslăvit, ca să-ţi lumineze 
calea cu rugăciunile lor şi să-ţi fie mijlocitori la Domnul pentru iertarea păcatelor: 
nu uita că după moarte te aşteaptă prea slăvire şi fericire pentru faptele bune şi 
veşnică osândă pentru cele rele. 


ŢI se întâmplă uneori în timp ce te rogi să simţi că te-ai rupt de Dumnezeu şi că 
eşti căzut în deznădejde. Nu te lăsa copleşit de această stare, ea îți vine de la 
diavolul, de aceea zi în inimă: nu voi deznădăjdui eu, blestematul, în mântuirea 
mea. „Nădăjduindu-mă spre milostivirea Ta cea fără de număr vin: de este mie 
nădejde de mântuire, de biruieşte iubirea Ta cea de oameni mulțimea fărădelegilor 
mele, fii mie Mântuitor” (Rugăciunile întâia şi a patra înainte de împărtăşire). 


Dacă în timp ce te rogi diavolul îți va încurca cuvintele, venind asupra ta cu o 
ploaie de gânduri foarte subțiri, zi în sinea ta: Mântuitorul este domn peste fiece 
cuvânt şi peste fiece sunet. 

“Nu crezi tu că Eu sunt întru Tatăl şi Tatăl este în Mine“ (loan 14,10) .Nu ştii oare 
că în timp ce te rogi Tatăl, Fiul şi Duhul Sfânt sunt în tine şi tu în ei? 


Când în timpul citirii canoanelor şi acatistelor Mântuitorului, Maicii Domnului, al 
canonului îngerului păzitor, în general al rostirii rugăciunilor, diavolul îţi va şopti 
în inimă: „Nu-i adevărat! Nu-i adevărat! Fals, fals, fals!“ şi îți va şi smulge din 
inimă puterea pe care ţi-o dă numai adevărul cuprins în rugăciuni, fă-te ca „un om 
ce nu aude“ (Psalmul 37, 14); „fă-te nebun, ca să fii înţelept, căci înţelepciunea 
lumii acesteia este nebunie în faţa lui Dumnezeu" (1 Corinteni 3, 18-19), inima ta 
să nu stea nici o clipă de partea vrăjmaşului, a minciunii sale, nu judeca după 
mincinoasa judecată a iadului. Crede cu tărie în adevărul neştirbit al rugăciunilor şi 
cântărilor bisericeşti, cunoscând că acestea au fost insuflate de Duhul Sfânt unor 
oameni sfinți care, îmbrăcându-le în cuvinte, au adus cu ele laude Mântuitorului, 
Maicii Sale, sfinţilor. În acelaşi timp, recunoaşte că suntem neputincioşi şi 
blestemaţi. Nu uita că Biserica este „stâlp şi temelie a adevărului” (1 Timotei 3, 
15). 


Fiecare preot este în parohia sau în satul său, sau într-o parohie de la oraş un 
apostol şi are datoria să umble prin casele enoriaşilor binevestind împărăția lui 
Dumnezeu, dând cuvânt de învăţătură celor neînvăţaţi, chemându-i la o viaţă 
creştinească pe cei nerâvnitori şi nepăsători, pe cei ce îşi duc viaţa în patimi, 
încurajându-i pe cei cucernici şi râvnitori, neiubitori de cele lumeşti cu făgăduinţa 
răsplătiriui viitoare, întărindu-i şi mângâindu-i. Umblatul pe la case de sărbători 
trebuie să-şi propună întâi de toate acest scop. Noi de obicei, când umblăm cu 
crucea mâncăm şi bem. Nu e bine. Având în mâini crucea, trebuie să ducem din 
casă în casă vestea cea bună: „Pentru aceasta Dumnezeu pe pământ S-a pogorât, ca 
să ne ridice pe noi la ceruri “ (Acatistul Domnului nostru lisus Hristos, condac 8) şi 
că nu trebuie să ne legăm de nimic dintre cele pământeşti, că trebuie să preţuim 
timpul pentru a dobândi veşnicia. Să ne curățim inima de toată întinăciunea 


patimilor, să facem cât mai multe fapte bune. „Mâncarea Mea este să fac voia 
Celui ce M-a trimis pe Mine şi să săvârşesc lucrul Lui" (loan 4, 34). 


Cum se explică faptul că în timp ce te rogi, sau compui o predică, sau predai o 
lecție de religie la şcoală te cuprinde ceva ca o moleşeală trândavă, sau ca o 
încremenită nesimţire a inimii? Înseamnă că din înțelepte şi întemeiate motive ne-a 
părăsit harul lui Dumnezeu, care ar vrea poate să ne încerce tăria inimii sau să ne 
ofere libertatea unor inițiative duhovniceşti proprii. Uneori harul ne duce de mână 
ca pe nişte copii, încât nu ne mai rămâne decât să terminăm un lucru făcut pe 
jumătate, desăvârşind o faptă bună, alteori ne lasă să ne descurcăm singuri, în 
neputinţa noastră, ca să nu ne lenevim, ci să trudim, pentru a dobândi harul prin 
efortul sufletului nostru. În acest timp, ca nişte fiinţe libere ce suntem, trebuie să 
arătăm că ne-am îndreptat prin propria noastră voinţă, că suntem râvnitori către 
Dumnezeu. A cârti împotriva lui Dumnezeu că ne-a lipsit de har ar fi o nebunie, 
fiindcă Domnul, dacă voieşte, ne poate lipsi oricând de harul Său, ca pe nişte 
decăzuţi şi nevrednici. Trebuie, în acest timp să învăţăm să răbdăn şi să 
binecuvântăm pe Domnul: „Domnul mi-a dat - harul său - Domnul l-a luat, fie 
numele Domnului binecuvântat!" (vezi lov 1, 21). 


Uneori unii oameni mai comozi şi mai împietriți la inimă, din slăbiciunea voinţei 
sau din nerăbdare, adoptă în timpul rugăciunii o atitudine să-i zicem „familiară" 
față de Dumnezeu, îngăduindu-şi anumite ciudăţenii în glas sau în mişcări menite 
să exprime nerăbdarea, nemulțumirea, cârteala sau chiar neobrăzarea față de 
Dumnezeu. Trebuie să ne ferim cu desăvârşire de aşa ceva şi să ne scuturăm de 
asemenea „familiarisme “. Să învingem vrăjmaşul şi patimile. 


Dacă vrei să te smereşti, socoteşte-te vrednic de toată răutatea, ura şi clevetirea 
altora şi nu te enerva, nu-i urî pe cei ce te urăsc, te clevetesc, te defăimează pe 
nedrept. Zi aşa: Facă-se, Părinte, voia Ta! Adu-ţi aminte cuvintele Domnului: „Nu 
este sluga mai mare decât Stăpânul său . „Dacă vă urăşte pe voi lumea, să ştiţi că 
pe Mine mai înainte decât pe voi M-a urât" (loan 13, 16; 15, 18). Dacă pe cel mai 
drept şi pe cel mai bun L-a urât lumea, ce-i de mirare dacă te urăsc alții pe tine, 
păcătosule şi răule? 


Când te rogi Domnului să-ți lumineze mintea şi să-ţi încălzească inima, ca să poţi 
alcătui o predică, sau o scrisoare adresată părinţilor, rudelor, cunoştinţelor, iar 
Dumnezeu pare că nu te aude, iar tu rămâi în beznă şi frig, să nu-ţi fie teamă, nu 
deznădăjdui. nu fi nemulțumit, nu cârti împotriva lui Dumnezeu care „nu ţi-a dat 
atenţie". Domnul îţi pune la încercare răbdarea, credinţa, nădejdea, devotamentul 


față de Atotţiitorul. Ține minte că EI te poate lesne, în câteva clipe, lumina să scrii 
o predică excelentă sau o scrisoare plină de căldură, de lumină, de idei înalte. 


Pentru aceea am voit să venim la voi (...) o dată şi încă altă dată, dar ne-a 
împiedicat satana" (1 Tesaloniceni 2, 18). la seama cine ne împiedică uneori să ne 
vedem sau să corespondăm cu rudele, prietenii, cunoştinţele: satana. Cât de 
neputincios este omul când se bizuie doar pe forțele sale! Şi cât de limitat! Nu 
numai Dumnezeu nu-l lasă să facă ceea ce ar dori, dar şi satana îi pune piedici. 


Huzurul, după care tânjeşte trupul, insensibilitatea faţă de tot ce ţine de suflet şi de 
sfințenie este un rău fel de a fi, ce vine de la vrăjmaşul, deşi omul trupesc 
consideră că îi e bine, fiindcă şi-l asumă de bunăvoie. 

Dar cei ce vor să vieţuiască duhovniceşte consideră aceasta o strâmtorare, fiindcă 
Dumnezeu nu este lăsat să ajungă la inima omului şi să-şi reverse acolo harul Său, 
pentru a ne înviora şi sfinţi sufletul. Face ca sufletul să ne fie sterp în fapte de 
credinţă, nădejde şi dragoste: lipsindu-i duhul, se pietrifică. lată în câte feluri ne 
poate „agresa” diavolul. Această încremenită insensibilitate a sa îi aduce sufletului 
mare vătămare şi, vai, cum vei mai vărsa lacrimi înaintea Domnului! Dar şi aceasta 
poate trece, inima ţi se va încălzi şi înmuia, va deveni capabilă de contemplare 
duhovnicească şi de simţăminte sfinte. 


Când te rogi cu glas tare sau în taină pentru alţii, de pildă pentru ai casei sau pentru 
străini, chiar dacă ei nu te-au rugat să o faci, roagă-te cu aceeaşi râvnă şi căldură ca 
şi cum te-ai ruga pentru tine. Nu uita porunca: „Să iubeşti pe aproapele tău ca pe 
tine însuţi" (Matei 19, 19; 22, 39; vezi şi Leviticul 1-9, 18). Respectă porunca în 
orice ocazie. Nu fi viclean cu Domnul care „cercetează inimile şi rărunchii” 
(eremia 11, 20; Apocalipsa 2, 23), ca să nu-ţi ia rugăciunea drept deşartă şi 
mincinoasă. 


Dragostea nu caută ale sale, nu se laudă, nu se trufeşte. 


Când citim prima dată anumite rugăciuni, reluându-le apoi mai rar, noutatea lor ne 
face să le parcurgem cu mare plăcere şi să le citim expresiv, simţit. Dacă le 
repetăm mai des, nu simţim aceeaşi atracţie; ele încetează să ne mai cucerească şi 
trebuie să facem un anumit efort ca să le mai putem citi ca prima dată. Ce-ar trebui 
să facem pentru a regăsi impresia de la prima lectură? Să ne închipuim că le citim 
întâia dată, când le-am descoperit frumuseţea care ne-a cucerit. Să pătrundem cu 
inima în fiecare cuvânt, să preţuim fiecare cuvânt. Ceea ce simţim acum în suflet 
este urmarea păcatului originar, a nestatorniciei noastre, a neîncrederii în adevăr. 
Nici până în ziua de astăzi nu suntem în stare să „stăm" neclintiți în adevăr. Ajunge 


să „jeşim din el şi îndată începem să ne îndoim. Aceasta ni se întâmplă în privinţa 
rugăciunilor, dar acelaşi lucru se petrece şi în privinţa credinţei, a prieteniei cu 
semenii, a dragostei de Dumnezeu şi de aproapele, în general când este vorba de 
fapte bune. Pretutindeni ne arătăm nestatornici în adevăr. 


Se mai întâmplă uneori, în timp ce ne rugăm, ca inima să ni se aplece spre 
blasfemie, de parcă ne-ar fi ruşine înaintea oamenilor şi a lui Dumnezeu de 
cuvintele rugăciunii şi atunci le rostim parcă în silă, cu jumătate de gură. Trebuie 
să curmăm îndată această jenă şi această frică, potrivnică lui Dumnezeu şi plăcută 
omului trupesc şi diavolului. Să rostim rugăciunile din suflet, răspicat, din 
simplitatea inimii, închipuindu-ne că suntem în faţa lui Dumnezeu, singuri, făcând 
abstracţie de orice altă prezenţă. „Căci de cel ce se va ruşina de Mine şi de 
cuvintele Mele în veacul acesta desfrânat şi păcătos şi Fiul omului se va ruşina de 
el când va veni întru slava Tatălui Său cu sfinţii îngeri" (Marcu 8, 38). 


Dumnezeu pune mare preţ pe om. Lumea toată se supune omului, însuşi Fiul lui 
Dumnezeu a pogorât din cer pe pământ pentru a-l mântui pe om de chinurile 
veşnice şi a-l împăca cu Dumnezeu. | s-au dat pentru hrană toate roadele 
pământului, carnea animalelor, precum şi felurite băuturi pentru desfătarea 
gustului, nu însă pentru a face o patimă pentru ele şi nu doar pentru desfătare. 
Fiindcă creştinului i se oferă mari, dumnezeieşti desfătări spirituale. Acestora 
trebuie să le supunem întotdeauna desfătările trupeşti, cărora trebuie să le ştim 
măsura sau să le curmăm cu desăvârşire, atunci când ne fac să nu ne putem bucura 
de desfătările duhovniceşti. Înseamnă că restricţiile care ni se impun în privinţa 
mâncării şi băuturii nu sunt statornicite spre răul omului sau spre a-i limita 
libertatea, aşa cum se spune uneori în lume, ci pentru a-l face să guste adevărata 
desfătare, trainică, veşnică. lată de ce sunt oprite în post mâncărurile de dulce şi 
vinul, fiindcă Dumnezeu ţine mult la oameni şi vrea ca ei să nu-şi lipească inima 
de cele stricăcioase, acesta fiind un mod de a abdica de la demnitatea umană. Dar 
omul vătămat de păcate se ataşează lesne de plăcerile lumeşti, uitând că în 
adevăratele desfătări îşi poate găsi adevărata viaţă, adică pe Dumnezeu cel veşnic, 
nu doar o plăcută excitare a simţurilor trupeşti. 


La cei ce se roagă fără râvnă şi nu din toată inima auzul şi sensibilitatea inimii se 
atrofiază puţin câte puţin; aceştia văzând nu văd şi auzind nu aud cuvintele 
rugăciunii. Ei de ochii lumii se roagă îndelung - săracii, fără a-şi da seama că 
înmulţind cuvintele lor „îşi vor lua mai multă osăndă" (Marcu 12, 40). 


Ți se întâmplă să-ţi baţi joc de neajunsurile altuia, să-l dispreţuieşti, să-l urăşti din 
pricina lor? Dragostea toate le rabdă. Să nu uiţi această poruncă. Suferă 


neajunsurile şi greşelile fratelui tău, ca să ţi le sufere şi Dumnezeu pe ale tale. 
Rabdă neputinţele trupeşti. Suntem toţi acelaşi trup cu Domnul. 


Trăieşte cu inima cuvintele rugăciunii Domnului către Tatăl: „După cum Tu, 
Părinte, întru Mine şi Eu întru Tine, aşa şi aceştia în Noi să fie una“ (loan 17, 21) şi 
străduieşte-te în tot chipul să fii una cu EI, apără prin toate mijloacele unitatea în 
evlavie, nu precupeţi nimic din tine şi din ceea ce este al tău pentru a susţine 
unitatea în dragoste. Fiindcă Dumnezeul nostru Cel ce ne-a dat viaţă este şi Cel ce 
ne dă de toate, Atotputernic şi Atotbun. EI ne ţine în viaţă, EI ne susţine eforturile 
spre binele semenilor şi, de va fi nevoie, ne va da toate cele de trebuinţă, dacă 
cumva ne vom fi cheltuit averea în scopul susţinerii dragostei unuia faţă de alții. 


După cum în cea mai mică particulă din trupul şi sângele lui Hristos se află Hristos 
întreg, asemenea în fiecare gând şi cuvânt bun stă Hristos întreg. 


Dacă vrei să fu întru totul smerit, jinduieşte după defăimarea şi strâmtorarea venite 
asupra ta de la alții, aşa cum jinduieşte flămândul hrana. Fiindcă, potrivit 
adevărului dumnezeiesc, le meriţi pe acestea. Dacă vrei să te smereşti cu adevărat, 
consideră-te mai prejos decât toţi, nesocotitul cel mai de pe urmă. Fiindcă şi tu, în 
fiecare zi şi în fiecare ceas, nesocoteşti legea lui Dumnezeu, deci pe Domnul 
însuşi. 


Când îţi vei simţi inima înfrântă de vrăjmaşul, care cuibărindu-se în tine îți dă 
tulburare, strâmtorare şi cădere cu duhul, nu predica, pentru ca predica ta să nu fie 
spre sminteală, nu spre folos, nu merinde duhovnicească, nici să buimăceşti minţile 
sau să le scârbeşti. Abţine-te în acest timp să mustri pe careva, fiindcă s-ar putea ca 
în loc să-l îndrepţi, să-l scoţi din fire. În general, când ţi s-a oploşit vrăjmaşul în 
suflet s-ar cuveni mai mult să taci, căci atunci nu suntem vrednici să folosim 
cuvântul, care este un dar al cuvântului ipostatic. Îndepărtează-l de la tine pe 
vrăjmaşul, fă să ţi se înstăpânească pacea în inimă şi atunci vorbeşte! 


Unii consideră că dacă vor zice toate rugăciunile rânduite înainte de împărtăşire 
vor căpăta de la Dumnezeu bună sporire şi iertare de păcate, socotind că nu mai 
este nevoie să se pregătească într-alt chip, îndreptându-şi inima spre Dumnezeu, 
pentru îmbunătăţirea celor dinlăuntrul lor; aşa interpretează ei rânduiala de dinainte 
de împărtăşire. Cine vine la Sfânta Cuminecătură trebuie să aibă în vedere înainte 
de toate îndreptarea inimii, pregătirea ei pentru primirea sfintelor Taine. Caută să 
vezi, îţi este oare inima statornicită în adevăr, din mila lui Dumnezeu; este ea gata 
să primească Mirele? Atunci dă slavă Domnului, chiar dacă n-ai dus până la capăt 
rugăciunile de dinainte de împărtăşire. „Căci împărăția lui Dumnezeu nu stă în 


cuvânt, ci în putere“ (1 Corinteni. 4, 20). Bine este să dai ascultare în toate Maicii 
Biserici, dar cu înţelepciune, şi, de este cu putință, nu cu multe rugăciuni, ci 
punând mult în ele. „Nu toţi pricep cuvântul acesta, ci aceia cărora le este dat“ 
(Matei 19, 11). Dacă îţi dai seama că, zicând o rugăciune lungă, nu eşti în stare să o 
susţii cu duh fierbinte, mai bine fă una scurtă, dar cu ardoare. Adu-ţi aminte că un 
singur cuvânt al vameşului, pornit dintr-o inimă fierbinte, l-a făcut să fie drept 
înaintea lui Dumnezeu. Dumnezeu nu caută la mulțimea cuvintelor, ci la starea 
inimii. Principalul este să ai credinţă vie în inimă şi să te căieşti de păcate cu 
ardoare. 


Gerurile puternice, ca şi dezgheţurile bruşte arată limpede „în mic“ că Domnul care 
a „compus” întreg universul poate, într-o clipă, dacă ar vrea, să-l şi „descompună”. 
Arată, de asemenea, că mările, lacurile, râurile pot să îngheţe, dar şi să se dezgheţe, 
că vegetaţia înfloreşte şi se dezvoltă primăvara şi vara, pentru ca toamna să se 
ofilească şi să se desfrunzească. În acelaşi chip putem privi naşterea şi moartea 
omului. Domnul ne-a compus. EI ne şi descompune. 


Rugăciunea preotului pentru oameni are o mare putere la Dumnezeu, atunci când 
este spusă din toată inima, cu credinţă şi dragoste. Să dea Dumnezeu să fie cât mai 
mulți preoţi care să se roage Domnului cu duh arzător. Căci cine ar putea să se 
roage pentru turma cea cuvântătoare cu mai multă putere decât preotul investit 
pentru aceasta cu har şi putere de la Dumnezeu însuşi. 


Rugându-te cu dragoste şi lacrimi pentru turma cea duhovnicească, s-ar putea să-ţi 
treacă prin minte gânduri de laudă de sine; zi-le acelora: nu mă rog eu pentru 
oamenii lui Dumnezeu, ci „însuşi Duhul se roagă pentru noi cu suspine negrăite" 
(Romani 8, 26). Şi pe mine m-a prins duhul, când mă rugam în dulcea prinsoare a 
dragostei Sale, a inimii înfrânte şi smerite. Că este aşa se vede din faptul că această 
dulce rugăciune şi stare iubitoare nu ţine mult şi mă poate repede părăsi. 


Hristos însuşi depune mărturie pentru adevărul Sfintelor Sale Taine. Adevăr este că 
au fost create şi statornicite de EI, că dăinuiesc în lumea văzută şi în cea nevăzută, 
că ne curăţă de păcate, că aduc pace şi bucurie inimii. 


Dragostea nu se aprinde de mânie (1 Corinteni 13, 5). Tu însă te aprinzi de mânie. 
la seama, prin aceasta diavolul unelteşte împotriva ta, fiindcă în inima aprinsă de 
mânie se stinge credinţa în Dumnezeu, dispare îndrăznirea înaintea lui Dumnezeu. 


Preocupările lumeşti, celor cărora ne dăruim cu mare satisfacție, ne lipsesc de 
curăţia inimii şi de îndăznire înaintea lui Dumnezeu. De aceea este bine să nu 


mergem la teatru, să nu frecventăm reuniuni mondene, frivole, să nu căscăm gura 
la dansuri ameţitoare, să nu vedem spectacole dintre acelea în care este arătată 
toată deşertăciunea lumii acesteia. Bine este să ne ataşăm cu inima de Unul 
Dumnezeu. Lumea ne momește cu atâtea lucruri, încât ochiul nu se mai satură de 
ele niciodată. 


Sfinţească-se numele Tău! lată ce cerem şi ce ne dorim întâi de toate: O, ca să se 
sfințească în noi şi prin noi numele lui Dumnezeu, să ne aducem aminte că suntem 
creaţi după chipul şi asemănarea lui Dumnezeu, după asemănarea sfinţeniei Sale - 
dar vai nouă! - am păcătuit şi ne-am lipsit de sfinţenie şi acum ne naştem în păcate 
şi fărădelegi ca fii nelegitimi şi neadevăraţi (Evrei 12, 8). Ce altă grijă mai mare ar 
putea să ne preocupe acum decât aceea de a dobândi asemănare cu Tatăl ceresc, cu 
chipul nostru cel dintru început? Însuşi Domnul ne-o cere: „Fiţi sfinţi, pentru că eu 
sunt sfânt“ (1 Petru 1, 16; vezi şi Leviticul 19, 2). Aceasta ar trebui să ne fie cea 
dintâi dorinţă şi scopul întregii noastre vieţi. A doua dorință (din Rugăciunea 
domnească) o explică pe prima. 


Inima noastră moare în fiecare zi de moarte duhovnicească. O rugăciune fierbinte, 
cu lacrimi, îi poate reda viaţa, o poate face să respire ca şi la început. Dacă nu te 
rogi în fiecare zi cu căldură în suflet, poţi lesne şi curând muri duhovniceşte. 


În timp ce te rogi, mintea cârteşte uneori împotriva cuvintelor rugăciunii. Din 
cauza firii sale trupeşti şi înşelătoare, aceste cuvinte nu-şi găsesc loc în ea. Dar ele 
sunt duh şi adevăr, argint lămurit la focul credinţei şi dragostei din suflet, „curăţat 
de pământ de şapte ori“, „atunci când se ridică oamenii de nimic, nelegiuiţii care 
mişună pretutindeni” (Psalmul 11, 6 şi 8). 


A avea inimă nesimţitoare faţă de cuvintele rugăciunii vine din necredinţa inimii şi 
din nerecunoaşterea păcatelor. lar acestea, la rândul lor, vin dintr-un tainic 
sentiment de trufie. În funcţie de sentimentele sale din timpul rugăciunii, omul se 
poate cunoaşte pe sine: este trufaş sau smerit; cu cât trăieşte mai intens şi mai 
ardent rugăciunea, cu atât este mai smerit. Cu cât este mai insensibil, cu atât este 
mai trufaş. 


“Cine va păzi toată legea, dar va greşi într-o singură poruncă, s-a făcut vinovat de 
toate poruncile” (Iacov 2, 10). Aceasta se potriveşte atât în plan moral, cât şi în 
plan dogmatic. Cel ce, cunoscând temeinic toate adevărurile credinţei, ar greşi faţă 
de unul singur dintre ele, acela se face vinovat faţă de Adevărul unic şi nedespărțit 
în esenţa sa şi faţă de lisus Hristos care a spus: „Eu sunt adevărul” (loan 14, 6). De 
ce? Fiindcă Dumnezeu este Fiinţă simplă, necompusă şi totuşi nemărginită. 


„Gândurile cele rele sunt urâciune înaintea Domnului” (Pilde 15, 26). Cel ce 
păcătuieşte faţă de adevărul dogmelor păcătuieşte înaintea Celui ce a spus: „Eu 
sunt adevărul”. 


Nu-ţi pierde nădejdea în mila lui Dumnezeu ori de câte păcate te va fi legat 
diavolul prin uneltirile lui, roagă-te din toată inima, cu speranţa că vei primi milă, 
bate în uşa milostivirii lui Dumnezeu şi ţi se va deschide. Eu, păcătosul preot, îți 
pot sluji drept exemplu; oricât ai greşi, din uneltire diavolească de pildă, arătându- 
te duşmănos față de vreun frate al tău, dintr-o pricină oarecare, fie ea şi întemeiată, 
şi te vei aprinde de mânie, stârnindu-l şi pe acel frate împotriva ta şi vei săvârşi 
(preot fiind) fără vrednicie o Sfântă Taină, nu din rea intenţie, nu dintr-o delăsare 
voită, ci fiindcă ai fost prins pe neaşteptate în cursa diavolului şi vrei să te căieşti, 
Stăpânul te va ierta şi vei putea da şi primi cu vrednicie Sfintele Taine. Spăla-te-va 
sângele lui Hristos şi te va albi ca zăpada şi ca spuma mării; pacea cerească îţi va 
sălăşlui în inimă, simţi-vei în ea uşurare mare şi fericire. Uita-vei toată tulburarea, 
neliniştea şi strâmtorarea diavolească, te vei simţi alt om, ca şi când ai fi înviat din 
morţi. Nu deznădăjdui, fratele meu, oricâte păcate vei fi făcut, trebuie doar să te 
pocăieşti, cu duh umilit, cu inimă înfrântă şi smerită. Slavă milosârdiei Tale. 
Doamne! Slavă îndelung-răbdării Tale Doamne! 


Păstrează măsura în cele duhovniceşti, fiindcă şi omul pornit pe fapte bune trebuie 
să păstreze măsura, în funcție de posibilităţi, de timp, de loc, de ceea ce a realizat 
el însuşi mai înainte. E bine, de pildă, să ne rugăm cu inimă curată, dar dacă 
rugăciunea nu este însoțită şi de puterea care să te facă să realizezi ceea ce ceri 
rugându-te, dacă nici locul, nici timpul, nici pregătirea prealabilă nu oferă condiții 
prielnice, nu vei ajunge la rezultatul bun pe care ţi-l doreşti. De aceea apostolul 
Petru spune: „Pentru aceasta, puneţi şi din partea voastră toată sârguinţa (adică nu 
vă bizuiţi doar pe inimă) şi adăugaţi la credinţa voastră: fapta bună, iar la fapta 
bună: cunoştinţa. La cunoştinţă: înfrânarea; la înfrânare: răbdarea; la răbdare: 
evlavia" (2 Petru 1, 5-6). 


“Cel ce nu adună cu Mine - zice Domnul - risipeşte" (Luca 11, 23). „Trebuie să 
înaintăm mereu în viața duhovnicească, să ne înălțăm tot mai sus. Să sporim cât 
mai mult rezerva de fapte bune. Dacă ne menţinem în acelaşi punct de dezvoltare 
morală, pe aceeaşi treaptă de ascensiune creştină, este ca şi cum am da înapoi. 
Dacă nu adunăm, înseamnă că risipim. 


Pentru a ţine aprinsă flacără înaintea Domnului în timp ce te rogi, nu fă economie 
de lumânări, ţine seama că lumânările stau aprinse în faţa Celui ce vieţuieşte în 
lumina cea neapropiată şi care, cu lumina Sa, te luminează şi pe tine. Lumânarea ta 


este ca o jertfă a arderii de tot înaintea Domnului. Să fie ca un dar adus lui 
Dumnezeu de la o inimă îmbunătățită, să-ți aducă aminte că şi tu trebuie să fu 
făclie care arde şi luminează. Se spune despre loan Botezătorul: „Acela era făclia 
care arde şi luminează" (loan 5, 35). 


Domnul, în nemărginirea Sa este o Fiinţă atât de simplă, încât poate fi cuprins tot 
într-un singur cuvânt: Treime, Domnul, Domnul nostru lisus Hristos. 


Cine, oare, dintre muritori poate sta cu vrednicie înaintea Stăpânului? Cel pentru 
care toate nu înseamnă nimic, în afară de Creator, cel pentru care Creatorul 
înseamnă totul. Omule! De nimic să nu ţi se lege inima, în afară de Creator! Leagă- 
te de EI cu simplitatea inimii tale. Să nu te laşi amăgit de nimic: nici de mâncare, 
nici de îmbrăcăminte, nici de vreo faţă omenească, nici de avere, nici de como- 
dităţile vieţii, nici de gloria lumii acesteia; de nimic din cele lumești. 


Pun înaintea Domnului, a Stăpânei noastre, Născătoarea de Dumnezeu, sau a 
îngerului păzitor, a unui sfânt lumină materială. Stăpânul, prin rugăciunile lor, îmi 
va da lumină harică şi lumină duhovnicească şi mă va scoate din bezna păcatului, 
ducându-mă în lumina cunoaşterii de Dumnezeu, îndreptându-mă către toată fapta 
cea bună. Aduc foc material, pentru ca prin focul harului Duhului Sfânt să se 
aprindă în inima mea şi să se stingă din mine, blestematul, focul patimilor. Aduc 
luminător cu dorinţa ca eu însumi să fiu luminătorul aprins, care să lumineze 
tuturor celor ce se vor afla în biserică. lată de ce pun lumânări înaintea icoanelor, 
cu nădejdea că voi primi binefaceri duhovniceşti de la acele întrutotsfinte şi sfinte 
persoane zugrăvite pe icoane. Recunosc că în această privință sunt duhovniceşte 
„interesat”. De altfel, aşa este legea reciprocităţii, dai ca să primeşti. S-a spus: „Cu 
măsura cu care măsuraţi vi se va măsura” (Matei 7, 2). Sunt om neputincios, 
trupesc, păcătos. Dau şi eu ceea ce pot. Nefiind în stare să-l aduc Domnului meu, 
Preacuratei Sale Maici, sau îngerului Domnului, sau unui sfânt din toată inima 
credinţă şi iubire arzătoare, le aduc cel puţin, ca om trupesc, alcătuit din carne şi 
din oase, ca pe un dar adus cerului, darul meu material: o lumânare aprinsă, să-şi 
aplece privirea din cer Stăpânul asupra micului dar al râvnei mele şi să-mi dea în 
schimb mai mult. El este bogat, eu nu am nimic, sunt sărac. EI stă în lumina cea 
neapropiată, eu stau în întuneric; eu sunt puţin credincios, El îmi va da darul 
credinţei; eu sunt sărac de iubire; fie ca Domnul să-mi îmbogăţească inima cu 
aceste neasemuite comori cereşti; eu sunt neputincios pentru orice faptă bună; 
Domnul să-mi dea putere. Îmi doresc binefaceri cereşti şi am oferit pentru 
aceasta un zălog material. Fie ca Domnul cel Atotdăruitor să-mi dea mie, pentru 
rugăciunile Preacuratei Sale Maici, ale îngerilor şi sfinţilor, toate cele cerute 
spre mântuire. 


— Dacă cineva te va vorbi vreodată de rău, acuzând imperfecţiunea şi 
neajunsurile muncii pe care o faci, recunoaşte cu smerenie justețea acestor 
reproşuri şi zi: „,„Da, aşa este, sunt păcătos foarte şi nu-mi fac lucrul cu 
zelul, râvna şi elanul cuvenite; roagă-te, frate, pentru mine (zi-i celui ce te-a 
certat), pentru ca să mă înțelepțească Domnul şi să mă ajute cu harul Său 
să răspund chemării mele şi să duc la bun sfârşit munca ce îmi revine cu tot 
zelul şi elanul ”. 

— Dacă îţi vor face imputări referitoare la însuşirile tale personale, zi: „Nu eu 
mi le-am atribuit, pe acestea mi le-a dat Domnul, nu altele. 

=> Dacă îmi vorbiţi de rău însuşirile, înseamnă că îl vorbiţi de rău pe Creator, 
Cel ce mi le-a dat”. 

— Când vor aduce reproşuri slăbiciunilor tale în auzul altora, spune-le: 
„întocmai Sunt, cum Ziceţi, dar ce vă pasă vouă, ce folos trageţi dacă mă 
defăimaţi şi râdeţi de mine în faţa altora? A râde de neputinţele şi de 
slăbiciunile cuiva este irațional şi inuman, mai bine este să nu dai în vileag 
neputinţele, fiindcă neputința mea este şi neputința voastră, ruşinea mea 
este şi ruşinea voastră. Fiindcă vă sunt vouă mădular şi nici voi nu sunteți 
scutiți de neputinţe; să ne rugăm Domnului pentru vindecarea neputinţelor 
noastre, fiindcă toţi ne-am molipsit de lepra fărădelegilor. S-a spus: 
«Dragostea toate le suferă» (1 Corinteni 13, 7), iar voi scoateţi la iveală 

ruşinea neputinței ”. 


Mare este nerâvna şi lenea noastră la rugăciune. Întotdeauna ne rugăm sau avem 
tendinţa de a ne ruga grăbindu-ne, ca şi cum am vrea să isprăvim mai repede, să 
sărim peste ceva, fără a căuta în adâncul inimii. De aceea rugăciunea noastră este 
ca vântul: se iscă, bate şi se duce. 


Când te vei simţi cufundat în bezna ticăloasă a îndoielii, urâtului, deznădejdii, 
tulburării, cheamă atunci, din toată inima, prea dulcele nume al lui lisus Hristos. 
Găsi-vei în El lumină, întărire, nădejde, mângâiere, pace; găsi-vei bunătate, milă, 
îndurare, toate cuprinse într-un nume, adunate acolo ca într-o nepreţuită comoară. 


Domnul mi-a dat şi îmi dă de toate, cum aş putea, oare, să nu vin la EL, numai la 
El ca mă rog pentru toate cele de trebuinţă? Putea-voi oare să nu nădăjduiesc că 
îmi va da toate câte îi cer? Mi-a dat viaţă, mi-a dat de toate. EI este singurul care 
îmi poate da toate cele necesare pentru bună- sporirea mea vremelnică şi veşnică. 
Lui îi „revine", ca să spun aşa, să-mi asigure cele de trebuinţă. Îi stă în firea sa 
bună şi îndurătoare. 


Nădăjduieşte şi crede nestrămutat că vei primi de la Domnul toate cele bune ca să- 
ți poţi ajuta aproapele şi să dobândeşti mântuire. Nu sta în cumpănă, nu te îndoi 
NICI O clipă că vei primi cele cerute: „La Dumnezeu toate sunt cu putinţă: nădejdea 
nu ruşinează" (cf. Matei 19, 26; Marcu 9, 23 şi 10, 27; Romani 5. 5). Numai 
necredinţa, inima goală de nădejde ruşinează. 


Și îndată strigând tatăl copilului a zis cu lacrimi: Cred, Doamne! „Ajută 
necredinţei mele" (Marcu 9, 24). Mare durere! Eşti strâmtorat din toate părțile, ţi-e 
milă de copil, dar nu ai credinţă în inimă, nu te poţi abţine să nu plângi. Şi atunci 
spui cu lacrimi în ochi: Cred, Doamne, ajută necredinţei mele! Aşa se întâmplă şi 
cu noi; ne paşte o nenorocire, dar ne lipseşte credinţa de a o face să se îndepărteze 
de noi. Ai putea să nu-ți deplângi acest de două ori necaz? Mulţi au inima 
împietrită, nu simt nevoia să creadă, pentru a se izbăvi de necazuri. 


Dar el, întristându-se de cuvântul acesta, a plecat mâhnit, căci avea „multe bogății” 
Marcu 10, 22). Şi nouă ni se întâmplă adesea să ne pierdem cu firea, sufleteşte şi 
trupeşte, de la un singur cuvânt, prin care ni se cere o jertfă pentru dobândirea 
Împărăției Cerurilor. Dar până atunci cum ne mai grozăvim! 


De ce, oare, se cântă Crezul înainte de prefacerea Sfintelor Daruri? De ce, oare, 
în acel moment şi preotul în altar citeşte în taină Crezul? Pentru ca toţi cei de faţă 
să creadă şi să-şi aducă aminte că la prefacerea Sfintelor Daruri participă Sfânta 
Treime şi că Taina Euharistiei este lucrarea Sfintei Treimi a Tatălui şi a Fiului şi a 
Sfântului Duh. Pentru ca şi preotul cu îndrăznire fără de osândă şi cu credinţa 
nestrămutată în bunătatea şi atotputernicia Tatălui şi a Fiului şi a Sfântului Duh să 
săvârşească Sfânta Taină şi după acea să se împărtăşească şi el. Fiindcă în acest 
moment, mai mult ca oricând, preotul trebuie să aibă o foarte mare credinţă, ştiind 
că mai cu seamă atunci vrăjmaşul caută să-i vatăme mintea şi inima, strecurându-i 
în ele indiferenţă sau necredinţă, tulburându-l cu îndoieli. 


Este minunea minunilor că Domnul şi Creatorul meu recreează, preface, pre- 
schimbă fiinţa mea istovită de păcat, întocmai cum preschimbă pâinea şi vinul în 
trupul şi sângele Său, cum a preschimbat şi focul în rouă. 


= Dacă vei vrea să te rogi unui sfânt, fă mai întâi rugăciune ca să te 
învrednicească Dumnezeu să înalţi, din adâncul inimii, cerere, laudă de la 
Duhul Sfânt şi de la acei sfinţi, prin mijlocirea cărora vrem să-şi aplece 
privirea asupra noastră Mântuitorul Însuşi. Înainte de a ne ruga şi a-L slăvi 
pe Domnul, înalţă glas din inimă ca să-ţi dea darul rugăciunii nefățarnice, ca 
jugul său cel bun şi povara Sa uşoară să ţi se aşeze pe inimă şi să se 


îndepărteze de la tine toată uneltirea diavolească şi împotrivirea minţii şi a 
INIMII. 

— Dacă vei vrea să te rogi Stăpânei, Născătoarea de Dumnezeu, cheam-o din 
adâncul inimii să te învrednicească a-l aduce nefățărit, din tot sufletul, 
cerere, laudă sau mulţumire. 

= De vrei să te rogi îngerului păzitor, cheamă pe Domnul să te învrednicească 
a te ruga aceluia, a-l aduce laudă pentru binefacerile sale, pentru lumina şi 
bunătatea firii sale; 

= dacă vei vrea să te rogi unui sfânt, fă chemare către Duhul Sfânt, prin a cărui 
sfințenie se sfinţesc sfinţii, pentru a-l invoca cu vrednicie şi a-l da laudă 
pentru binefaceri. Fiindcă noi nu putem face rugăciune destoinică şi 
dătătoare de viață decât întăriți fiind de Duhul Sfânt Dătătorul de viaţă. 
Sfinţii sunt curată suflare a Duhului Sfânt. “Duhul suflă unde voieşte” ( vezi 
loan 3,8). Adică îşi vădeşte suflarea în cine voiește. 


Preasfânta Născătoare de Dumnezeu, Stăpâna noastră, este prisositor sfințită şi 
curăţită de Duhul Sfânt. Îngerii sunt sfinţiţi de Duhul Sfânt, prin el viază şi respiră, 
întocmai cum trupul nostru trăieşte şi respiră prin aer. În forma lor adevărată, 
rugăciunile nu sunt altceva decât suflare (respirație) a Duhului Sfânt. S-a spus: “* 
Însuşi Duhul se roagă pentru noi cu suspine.” (Romani 8, 26) 


Astăzi, învățații au înălțat şi înalță un idol uriaş, dând tuturor poruncă să 1 se 
închine, întocmai cum i se închină ei: scrisul care tăgăduieşte existenţa lui 
Dumnezeu. Un duh necurat care ne aţâță şi ne pune în mişcare trufaşa, 
necredincioasa noastră rațiune pornită împotriva lui Dumnezeu. Diavolul e şiret, 
vai, cât de şiret este! EI a descoperit, pasămite, în credinţa creştină o idolatrie 
subtilă, în raport cu tendinţele şi cu spiritul veacului acesta şi cu gradul său de 
dezvoltare intelectuală. Pe cât este de şiret, pe atât este de nemernic! Cum îşi mai 
face mendrele în sărmana omenire, care şi-a îndepărtat inima de Hristos! Cu câtă 
înverşunare îi trage pe oameni spre iad, făcând-o chiar cu funiile pe care şi le-au 
împletit şi nu încetează să şi le împletească oamenii înşişi! Ne duce la pierzare prin 
propria noastră minte, cea care ar fi trebuit să ne ducă spre Dumnezeul cel viu şi 
nemuritor! Cu propria noastră găleată scoatem apă moartă din fântâna deşartei, 
oarbei înțelepciuni a lumii acesteia, dându-ne să bem nouă şi altora şi noi o bem, 
fără să ne treacă prin gând că bem apă moartă. 


Nu uita că omul trece înaintea lui Dumnezeu drept o ființă magnifică, nepreţuită, 
dar că această creație dumnezeiască, după căderea în păcat, s-a făcut neputincioasă, 
vătămându-se de nenumărate slăbiciuni. lubeşte-o, respect-o, dar în acelaşi timp fii 
îndurător faţă de neputinţele, slăbiciunile, patimile şi faptele sale. „lubeşte - sincer 


- pe aproapele tău - chiar de ar fi păcătosul păcătoşilor - ca pe tine însuţi” (cf. 
Matei 19, 19). „Datori suntem noi cei tari să purtăm slăbiciunile celor 
neputincioşi", „pentru a îndeplini aşa legea lui Hristos" (cf. Romani 15, | şi 
Galateni 6. 2). Ce cuvinte măreţe! Cugetă asupra lor mai adânc. Vei regăsi în ele 
cuvintele Rugăciunii Domnești „precum şi noi iertăm greşiţilor noştri”. 


Falnic şi vrednic de toată cinstirea este trupul Sfintei Biserici, al cărui Cap este 
Hristos însuşi. Nu uita că în acest trup falnic şi vrednic de toată cinstirea tu eşti un 
mădular cu totul neînsemnat şi neputincios şi că toate le primeşti de la Capul 
trupului Bisericii - Hristos şi că iei viaţă de la Duhul Său. Nu uita că în trupul 
Bisericii sunt milioane de mădulare viguroase, care au primit de la Duhul Sfânt 
mari şi felurite daruri duhovniceşti, fiecare după vrednicie şi după posibilitățile de 
a şi le însuşi. Respectă pe fiecare creştin ca pe un mădular al Bisericii lui Hristos şi 
templu al Duhului Sfânt. Nu dispreţui pe nimeni pe motiv că ar fi ignorant în 
materie de credinţă, hpsit de darurile Duhului Sfânt, „fiindcă în toate şi întru toţi 
este Hristos" (cf. Coloseni 3. 11). Domnul se arată lăuntric în fiecare, luminează 
oamenii în măsura receptivităţii fiecăruia, împarte tuturor, fără părtinire, din 
darurile Sale. Deci spune-ţi în sinea ta: sunt un mădular mic, neînsemnat în falnicul 
şi vrednicul de cinstire trup al Bisericii. Se cuvine să port dragoste şi respect 
tuturor celorlalte mădulare, întocmai cum aş purta nepreţuitelor, scumpelor 
mădulare ale Hristosului meu. 


Când ni se reproşează ceva, într-o privinţă sau alta, nu trebuie să ne aprindem de 
mânie, nici să cădem în deznădejde, ci să ne smerim, considerându-ne cei de pe 
urmă din punct de vedere moral şi să ne îndreptăm spre Dumnezeu cu rugăciune 
sârguitoare, pentru ca să ne vindece neputinţele şi să ne umple lipsurile cu harul 
Său. A ne ieşi din fire, mai ales când ni se arată nişte slăbiciuni reale ar însemna să 
adăugăm boală la boală, patimă la patimă. Înseamnă a ne complace de bunăvoie 
într-un egoism orb, unul care refuză să-şi vadă părţile întunecate şi prin aceasta 
acceptă să ajungă la pieire. Disperarea nu ţine de nici o rațiune. Fiindcă orice 
creştin, prin darul primit de la Dumnezeu, dacă vrea, poate să se schimbe oricând 
spre bine. De aceea ne şi trimite Dumnezeu pe cei ce ne dau în vileag lipsurile, ca 
să ne deschidă ochii inimii; pentru a ne face să vedem neorânduielile din viaţa şi 
din munca noastră, să ne îndreptăm, să nu cădem în deznădejde. Deznădejdea este 
păcat, este lucrare diavolească. Scoaterea în vileag a lipsurilor trebuie să ne ducă la 
„întristarea cea după Dumnezeu”, care să trezească în noi „pocăinţa spre mântuire, 
fără părere de rău“ (2 Corinteni 7, 10), nu întristarea cea după egoism. 


Cu îmbelşugare mi-ai descoperit, Doamne, adevărul Tău şi dreptatea Ta. 
Dezvăluitu-mi-ai, prin cunoaşterea ştiinţelor, întreaga bogăţie a credinţei, a firii şi a 
minții omeneşti. Cunoscut-am cuvântul Tău, cuvântul dragostei, care „pătrunde 
până la despărțitura sufletului şi duhului”; învăţat-am legile minţii omeneşti, 
iubirea ei de înţelepciune, întocmirea şi frumuseţea vorbirii; pătruns-am din parte 
în tainele firii, în legile ei, în adâncurile zidirii şi în legile devenirii ei: ştiu care 
sunt locuitorii pământului; am cunoştinţă despre feluritele popoare, despre oamenii 
de seamă şi despre faptele lor, care s-au petrecut rând pe rând prin lume. Am 
învăţat câte ceva din marea ştiinţă a cunoaşterii de sine şi a apropierii de Tine: într- 
un cuvânt, am aflat o mulţime de lucruri, „descoperitu-mi-s-au cele mai mari dintre 
cunoştinţele omeneşti"; multe voi mai afla şi de-acum încolo. Am o mulţime de 
cărţi foarte felurite, în ce priveşte cuprinsul lor; le citesc şi le recitesc, dar nu mă 
satur cu ele. Duhul încă jinduieşte după cunoaştere; inima mea nu-i mulțumită 
încă, nu e sătulă, şi de la toate cunoştinţele dobândite cu mintea nu poate primi 
deplina fericire. Şi atunci, când se va sătura? Sătura-se-va „când se va arăta mie 
slava Ta“; până atunci însă nu mă voi sătura. „Oricine bea din apa aceasta (a 
cunoaşterii lumești) va înseta iarăşi. Dar cel ce va bea din apa pe care i-o voi da Eu 
nu va înseta în veac, căci apa pe care i-o voi da Eu se va face în el izvor de apă 
curgătoare spre viaţa veşnică", zis-a Mântuitorul. 


